MAT 1:1 అబ్రాహామ్ను గోత్ను బుజు దావీద్నొ ఛియ్యోహుయోతె యేసు క్రీస్తు గోత్ను వరసా.
MAT 1:2 అబ్రాహామ్ను ఇస్సాకునా ఫైదాకర్యొ, ఇస్సాకు యాకోబ్నా ఫైదాకర్యొ, యాకోబ్‍ యూదనా బుజు ఇను భైయ్యేనా ఫైదాకర్యొ;
MAT 1:3 యూదాను బావన్‍ తామారుకనా పెరెసునాబి, జెరహునా ఫైదాకర్యొ; పెరెసు ఛియ్యో ఎస్రోమునా ఫైదాకర్యొ,
MAT 1:4 ఆరామ్‍నె అమ్మీనాదాబ్నా ఫైదాకర్యొ, అమ్మినాదాబ్నె నయస్సోనా ఫైదాకర్యొ
MAT 1:5 నయస్సోనె సల్మాను ఫైదాకర్యొ, సల్మానె రాహాబుకనా బోయాజునా ఫైదాకర్యొ బోయాజు రూతుకనా ఓబేద్నా ఫైదాకర్యొ, ఓబేద్నూ ఆయా రూతు ఓబేద్నె యెష్షయినా ఫైదాకర్యొ;
MAT 1:6 యెష్షయి రాజొహుయోతె దావీద్నా ఫైదాకర్యొ. ఉరియా బావణ్నితరా ర్హాయ్‍తెదె ఇనకనా దావీద్నె సొలొమోన్నా ఫైదాకర్యొ.
MAT 1:7 సొలొమోన్నె రెహబామునా ఫైదాకర్యొ; రెహబానె అబీయానా ఫైదాకర్యొ, అబీయానె ఆసానా ఫైదాకర్యొ;
MAT 1:8 ఆసానె యెహోషాపాత్న ఫైదాకర్యొ, యెహోషపాతు యెహోరామనా ఫైదాకర్యొ, యెహోరామనె ఉజ్జియానా ఫైదాకర్యొ;
MAT 1:9 ఉజ్జియానె యోతామ్ నా ఫైదాకర్యొ, యోతామ్నె ఆహాజ్నా ఫైదాకర్యొ, ఆహాజ్నె హిజియానా ఫైదాకర్యొ;
MAT 1:10 హిజ్కియానె మనష్షేనా ఫైదాకర్యొ, మనష్షేనె ఆమోస్నా ఫైదాకర్యొ, ఆమోన్నా యోషియ్నా ఫైదాకర్యొ;
MAT 1:11 ఇష్రాయేల్నా బబులోన్‍ దేఖ్మా లీన్జావనా ధన్మా యోషియానె యెకొన్యానా ఇవ్నా భైయ్యావ్నా ఫైదాకర్యొ.
MAT 1:12 బబులోన్మా జావనపాసల్ యెకొన్యానె షయల్తీయేలునా ఫైదాకర్యొ, షయల్తీయేలు జెరుబ్బాబెలునా ఫైదాకర్యొ.
MAT 1:13 జెరుబ్బాబేలునె అబీహూదునా ఫైదాకర్యొ అబీహూదునె ఎల్యాకీమునా ఫైదాకర్యొ, ఎల్యాకీమ్నె అజోరునా ఫైదాకర్యొ
MAT 1:14 అజోరునె సాదోకునా ఫైదాకర్యొ, సాదోక్నె ఆకీమ్నా ఫైదాకర్యొ, ఆకీమ్నె ఎలీహూదునా ఫైదాకర్యొ,
MAT 1:15 ఎలీహూద్నె ఎలియాజరునా ఫైదాకర్యొ, ఎలియాజరునె మత్తాతునా ఫైదాకర్యొ, మత్తాతునే యాకోబునా ఫైదాకర్యొ,
MAT 1:16 యాకోబ్నె యోసేప్నా ఫైదాకర్యొ, యోసేప్ను బావన్ మరియ. మరియా క్రీస్తుకరి బోలతె యేసు ఫైదాహుయు.
MAT 1:17 అమ్ అబ్రాహామ్‍తూ నిఖిన్, దావీద్‍తోడి అక్కు చౌధ పిఢి, దావీద్తూ నిఖీన్ యూదుల్ బబులోన్‍మా జావన ధన్తోడి హాఃరు చౌధ పిఢి. బబులోన్‍ జావనుధన్తూ నిఖీన్ క్రీస్తుతోడి చౌధ పిఢి.
MAT 1:18 యేసుక్రీస్తు ఫైదాహుయోతె కింకతొ, యేసుక్రీస్తును ఆయ మరియతీబి యోసేపునా హఃగాయ్ హుయు. య్హా హుయుకొయింతె అగాఢి ఇని బావన్ పవిత్రాత్మతి బేజినిహుయిన్‍ థి.
MAT 1:19 ఇను భావ్రిహుయోతె యోసేప్నె హాఃచెళొ అద్మిహుయీన్బి యోబాయికోన చార్మా ఇను నామ్ బద్నామ్ నాకర్నుకరి, కినాబి మాలంకొయినితింమ్ బావన్నా బెంధేనుకరి సోఛిలిదొ.
MAT 1:20 ఇనె ఆ వాతెహాఃరు సోఛ్తొ రవ్వమా, హదేక్ దేవ్ను దూత హోఃనెమా ఇనకనా ఆయిన్ దావీద్నొ ఛియ్యోహుయోతె యోసేప్, తారి బావన్‍హుయీతె మరియానా బావన్‍తరా ఖందెకరనా నొకొఢర్. యో బేజిణిహుయితె పవిత్రాత్మతీస్‍ హుయి.
MAT 1:21 యో ఏక్ ఛియ్యోనా ఫైదాకర్సె; ఇను అద్మియేనా ఇవ్ను పాప్‍మతూ యోస్ బచ్ఛావ్సె, అనహాఃజె ఇనా యేసుకరి నామ్ బేంద్చెకరి బోల్యొ.
MAT 1:22 ప్రభు ఇను ప్రవక్తనా బారెమా బోల్యెతె వాతె హాఃఛి హువాతిమ్‍ ఆ హాఃరు హుయు. ఇమ్మానుయేల్ కతొ మూలభాషమా దేవ్ అప్నకేడె ఛాకరి అర్థం,
MAT 1:23 హదేక్ కవ్వారిచొగ్రి బేజిని ర్హహీన్ ఏక్‌ ఛియ్యోనా ఫైదాకర్సె, ఇనునామ్ ఇమ్మానుయేల్‍ కరి, నామ్ బేంద్చు
MAT 1:24 యోసేపునె లిందర్‍మతూ హొషార్‍హుయిన్ దేవ్ను దూత ఇన ఆజ్ఞదిదోతిమ్ కరీన్, ఇను బావన్నా కందె కర్లిదొ
MAT 1:25 ఇను బావన్ ఛియ్యోనా ఫైదాకరతోడి ఇనకనా గయోకొయిని; ఇను ఛియ్యాన యేసుకరి నామ్ బేంద్యు.
MAT 2:1 హేరోద్‍ రాజొథోతె ధన్మా యూదయాదేహ్‍ఃమనూ బేత్లెహేమ్‍ గాంమ్మా యేసు ఫైదాహువదీన్, హదేక్ ధన్‍నిక్లతె దేహ్ఃమను జ్ఞానుల్ యెరూషలేమ్మా ఆయిన్,
MAT 2:2 యూదుల్నా రాజొ ఫైదాహుయోతె కెజ్గ ఛా? ధన్‍నికతెబాజు హమె ఇను సుక్కర్నా దేఖిన్ ఇన హమె హఃలామ్‍ కరనాటేకె ఆయాకరి బోల్యు.
MAT 2:3 హేరోద్‍ రాజొ ఆ వాతె హఃమ్జొతెదె యోబి ఇనకేడె యెరూషలేమ్ను హాఃరుబి గబ్రాయ్‍గయూ.
MAT 2:4 ఇనటేకె రాజొ ప్రధాన యాజకుడ్నా అద్మిమతూ షాస్ర్తుల్నా హాఃరనా యేక్‍ జొగొలాయిన్‍, క్రీస్తు కెజ్గ ఫైదాహుసేకరి ఇవ్నా పుఛ్చాయో.
MAT 2:5 ఇనటేకె ఇవ్నె యూదయ దేహ్ఃమా బేత్లెహేంమ్మస్; కిమ్కతొ యూదయా దేహ్ః బేత్లహేమ్‍ తూ యూదా ప్రధానుల్మా కెత్రూబి కంజోర్‍వాలొ కాహె.
MAT 2:6 ఇస్రాయేల్నా మారు అద్మియేన ఛలావాలొ మోటొ బేత్లెహేమ్ మతూ ఆవ్సెకరి ప్రవక్తనాహాతె లిఖ్కైరూస్‍కరి బోల్యొ.
MAT 2:7 తెదె హేరోద్ యోజ్ఞానుల్నా ఆహ్రేతి బులాయిన్, యోసుక్కర్ దెఖ్కాయుతె ధన్మా ఇవ్నహాతె పరిష్కారమ్‍ మాలంకర్లీన్
MAT 2:8 తుమె జైయిన్, యోలడ్కన బన్తూ జత్తన్తి పుఛ్చాయిన్, మాలంహుంస్కరా, మేబి ఆయిన్, ఇనా హఃలామ్ కరనటేకె మన సమాచార్‍ లావోకరి బోలిన్ ఇవ్నా బేత్లెహేంమ్మా మొక్లొ.
MAT 2:9 ఇవ్నె రాజొను వాత్ హఃమ్జీన్ నికీన్ జంకరమా, హదేక్ తూర్పును బాజుతి ఇవ్నె దేఖ్యతె సుక్కర్ యోలఢ్కుఛాతె జొగొమా ఉప్పర్ ఆయిన్ ఉబ్రతోడి, ఇవ్నా అగాఢి చాలీన్ గయూ.
MAT 2:10 ఇవ్నె యోసుక్కర్ దేఖిన్, కెత్రూకి ఖుషితి.
MAT 2:11 ఘేర్మా ఆయిన్‍ ఆయాహుయితె మరియనాబి యోలఢ్కనా దేఖిన్, డుక్నిఫర్‍ బేసిన్‍ ఇన హఃలామ్ కరీన్‍, ఇవ్ను పెట్టియే కాఢీన్ మోల్నుహుయూతె ఘేణు, ఊద్నికాడి, బోళంనా కాణుకల్నితరా ఇనాదిదూ.
MAT 2:12 పాసల్తి హేరోద్‍కనా నొకొజవొకరి హొఃనెమా దేవ్ను దూత ఆయిన్ బోలమా ఇవ్నె బుజేక్ వాటేతి ఫరీన్ ఇవ్ను దేహ్ఃమా గయూ.
MAT 2:13 ఇవ్నె చల్జావన పాసల్తి హదేక్‍ హేరోదురాజొ యోలఢ్కనా మర్రాఖినాక్నుకరి ధూండనా వళోజాస్‍ అనటేకె తూ ఉట్టీన్‍ యోలఢ్కనా ఇను ఆయానకేడె లీజైయిన్‍ ప్రభూవును దూత్ హొఃనెమా ఆయిన్ బోల్యొ. ఐగుప్తుమా మిలాలిజైన్‍ “మే తారేతి మాలంకరావతోడి ఎజ్గాస్‍ ర్హాకరి” ఇనేతి బోల్యొ.
MAT 2:14 తెదె యో వుట్టిన్, రాత్నువహఃత్‍మా ఆయనా లఢ్కనా బులాలీన్ ఐగుప్తుమా జైయిన్,
MAT 2:15 “మారొ ఛియ్యోనా ఐగుప్తుమాతొ బులాయోకరి” ప్రవాక్తనా బారెమా ప్రభువు బోల్యొతె వాత్‍ పూర్తిహువ హఃర్కు హేరోద్ను మరణ్‍తోడి ఐగుప్తుమా ఎజ్గస్‍ ర్హయ్యా.
MAT 2:16 యోజ్ఞానుల్‍ ఇన మోసం కర్యూకరి హేరోద్ మాలంకరీన్ ఘణు చంఢాల్తి, ఇనె జ్ఞానుల్‍బారెమా వివరంతి మాలంకర్యొతె ధన్నాబట్టీన్‍ బేత్లెహేమ్‍ మతూ ధరీన్‍ హరేక్‍ ఇలాహోఃమాబి, భే వరహ్ః మొదుల్తూ ధరీన్ అడ్డాణి లఢ్కాలగూ మరధ్ లఢ్కా హాఃరనా మారినాక్యు.
MAT 2:17 యిర్మియా ప్రవక్తబోలెతె వాతె హాఃచిహుయు.
MAT 2:18 ఇనటేకె రామమా హఃయర్మా రొవ్వానూ హఃమ్జాయు రొవ్వాను యో ఘణు రోధనాహుయు. లఢ్కనాటేకె రాహేల్ రొవ్తూ, ఇవ్నె నార్హావమా ఖందెకరవాలు, ఓదార్చువాల కోన్బి కోథూని కరి.
MAT 2:19 హేరోదు మర్జావదీన్ పాసల్తి ప్రభును దూత ఐగుప్తుమా యోసేపును హొఃనెమా దెఖ్కాయిన్‍,
MAT 2:20 హదేక్‍ తూ ఉట్టీన్ లఢ్కనా ఇని ఆయనా బులాలీన్ ఇస్రాయేల్ దేహ్ఃమా జవోకరి బోల్యొ.
MAT 2:21 షానకతొ యోచొగ్రనా మార్రాక్నుకరి దేఖుకరతె ఇవ్నె మరిగయాకరి బోల్యొ. తెదె యోఛియ్యోనా ఇని ఆయానా బులాలీన్ ఇస్రాయేల్నా దేహ్‍ఃమా ఆయో.
MAT 2:22 హుయితొ అర్కెలాయు ఇను భాహుయోతె హేరోద్నాబదుల్ యూదా దేహ్ఃనా ఏలుకరస్‍కరి మాలంకరీన్ ఎజ్గ జానుకరి సోచిన్‍ దేవ్నివాతె హొఃనెమా ఆయిన్, తూ గలిలయమాను ఇలాహోఃమా జైయిన్ నజరేతుకరి గాంమ్మా ఆయిన్‍ ఎజ్గ జియ్యో.
MAT 2:23 “యో నజరేయుడ్‍వాలొకరి బొలావ్సేకరి” ప్రవక్తల్‍ బోల్యొతె వాతె నేరవెర్నుతిమ్‍ అమ్‍ హుయు.
MAT 3:1 యోధన్మా బాప్తిస్మమ్‌ దెవ్వాళొ యోహాన్ ఆయిన్,
MAT 3:2 స్వర్గంను రాజ్యం ఖందేస్ ఆయురూస్. దిల్ బద్లాయ్‍లెవోకరి, యూదయాను జాఢిమా ప్రచార్‍ కరూకరమా,
MAT 3:3 ప్రవక్తాహుయూతె యెషయ బారెమా బోల్యొతె యోహాన్‍ ఆస్‍ ప్రభువును వాట్న హఃడక్ కరోకరి, ఇని మారగ్‍నా హూఃదు కరోకరి; జాఢిమా చిక్రుకరతె యేక్ను ఆవాజ్.
MAT 3:4 ఆ యోహాన్ ఊట్ను చాంబ్డనా లుంగ్డానితరా పేర్తొ థొ. బుజు కంబర్నా చాంబ్డను పట్టితి బాంద్తొ థొ చిడ్డావ్నా, జాఢిను షేత్ ఇను ఖావను.
MAT 3:5 త్యొ వహఃత్‍మా యెరూషలేమ్‌ను హాఃరు యూదయాను హాఃరుబి, యొర్దాన్ నదికనూ హాఃమెను ఇలాహోఃను హాఃరుబి ఇనకనా ఆయిన్
MAT 3:6 ఇవ్ను పాప్‍నా నమ్తూహుయీన్‍ యొర్దాన్‍ నదిమా ఇనహాతె బాప్తిస్మమ్‍ లెంకర్తు థూ.
MAT 3:7 ఇనె పరిసయ్యుల్‍మాబి, సద్దూకయ్యుల్‍మాబి, కెత్రూకిజణు బాప్తిస్మమ్ లేవనటేకె ఆవనుదేఖిన్‍ హాఃప్నా లఢ్కా, ఆంకరతే దేవ్ను చంఢాల్‍మతూ బఛ్చావనటేకె తుమ్న అక్కల్ బోల్యొతె యోకోన్‌
MAT 3:8 ఇనటేకె దిల్ బద్లాలేవను హుయ్తె ఫలంనా ఫలించొ.
MAT 3:9 అబ్రాహామ్‍నే హమ్న భా కరి సోఛిన్‍ ఆ షిక్చామతూ బఛ్చిజాసుకరి నొకొసోఛొ; హుయ్తొ దేవ్‍ ఆ పత్రావ్‍తీబి అబ్రాహామ్‍నా లఢ్కావ్నా ఫైదకరావ్సెకరి తుమారేతి బోలుకరూస్‍.
MAT 3:10 హంకేస్ కురాఢి జాఢను పేధడ్ ఫర్ బెందీన్ ఛా అనటేకె కెహు జాఢు అష్యల్ను ఫల్‍ పికకొయిన్తే హర్యేక్‍ జాఢవ్‍నా ఖత్రాయిన్‍ ఆగ్మా నఖావ్సే.
MAT 3:11 మే తుమ్న దిల్‍ బద్లావనా హాఃజె పానిమా బాప్తిస్మమ్‍ దెంక్రూస్ పన్కి మారొ పీట్పాసల్ వలావతె యో మారెతీబి ఘణు కువ్వత్‍వాలొ; ఇను చెప్లెను గాట్నబీ చోఢనా మన యోగ్యత కొయిని; ఇనె పవిత్రాత్మమాబి ఆగ్తీబి తుమ్నా బాప్తిస్మమ్ దిసె.
MAT 3:12 ఇను హుఃబ్డు ఇన హాత్మ ఛా, ఇను ఖలుమా అష్యల్‍తి జాడిన్, ఘౌనా కొట్టిమా నాఖిన్, ఉజావకొయింతె ఆగ్మా పొట్టు నాఖిన్‍ భళ్లాకి నాఖిదెవోకరి ఇవ్నేతి బోల్చె.
MAT 3:13 త్యొ వహఃత్‍ యేసు బాప్తిస్మమ్‍ లేవనటేకె గలిలయమతూ యోర్దాన్ నదినూ కందెచ్ఛాతె యోహాన్‍కనా ఆయో.
MAT 3:14 అనటేకె యోహాన్ మే తారహాతె బాప్తిస్మమ్‍ లేవనుచ్ఛాని తూ మారకనా వలావస్నా? కరి యోహాన్ పుఛ్చాయో.
MAT 3:15 యేసు హంకె అమ్‍హువదా నీతియావత్తు అమ్నితరా కరనూచ్ఛాకరి, అప్నా జరగనూ హుయిన్ఛాకరి ఇనేతి పాచుపరాయిన్‍ బోల్యొ. తెదెయో ఇంనితరా కర్యొ.
MAT 3:16 యేసు బాప్తిస్మమ్‍ లిదొతెదేస్‍ పానిమతూ కనారీన ఆయో హదేక్ ఆకాష్‍ ఖొలాయిన్, దేవ్ను ఆత్మా ఉప్పర్తూ పర్యావ్నితరా ఉత్రీన్ ఇనఫర్ ఆవనూ దేక్యొ.
MAT 3:17 ఆకాష్‍మతూ ఏక్ ఆవాజ్ ఆయూ, అనేస్‍ మారొ లాఢ్‍నొ ఛియ్యో మే అనకనా ఘణు ఖుషీ హుంక్రూస్‍.
MAT 4:1 తెదె యేసునా సైతాన్‍తి పరీక్షాకరనా దేవ్ను ఆత్మాతి జాఢిమా లీన్గయు.
MAT 4:2 ఛాలిహ్ః ధన్, రాత్ పస్తు రవ్వమా పాసల్తి ఇన భుక్‍ లగ్యు;
MAT 4:3 యోసైతాన్ ఇనకనా ఆయిన్, తూ దేవ్నొ ఛియ్యోహుయోతో ఆ పత్రావ్‍నా రోటహోనుతిమ్‍ ఆజ్ఞ దాకరి బోలమా;
MAT 4:4 అనటేకె యేసు బోల్యొ, అద్మియే రొట్టావ్‍తీస్, జీవకొయిని పన్కి, దేవ్ను మ్హోడమతూ ఆవతె హర్యేక్‍ వాక్యంతీబి జీవ్సెకరి లేఖనాల్మా లిఖ్కైరూస్కరి బోల్యొ.
MAT 4:5 ఎజాత్నొ యోసైతాన్‍ పరిసుద్ధ యెరూషలేమ్‍నా బులైలీన్‍‍, మందీర్నుచోఛ్నా ఉఫ్పర్ ఇనా ఉబ్బారి రాఖిన్;
MAT 4:6 తూ దేవ్నొ ఛియ్యో హుయ్యోతొ ఫహాడ్‍పర్తూ హేట్‍కూద్‍, ఇనె తారటేకె ఇను దూతల్నా ఆజ్ఞదిసె; తెదె తార గోఢన యేఢినాబీ పత్రొ లగ్చెకొయినితిమ్ ఇవ్నె తునా హాతేతి పల్లిసేకరి లిఖ్కారూస్‍కరి బోలమా.
MAT 4:7 ఇనటేకె యేసు భా హుయోతె తారొ దేవ్నా నాపరీక్షాకర్నూకరి బుజేక్‍జొగొ లిఖ్కాయ్‍రూస్కరి ఇనేతి బోల్యొ.
MAT 4:8 ఇనబాద్‍మా యో సైతాన్ మోటు ఫహాడ్పర్ లీజైయిన్ హదేక్ ఆ ములక్‍ను రాజ్యంహాఃరు ఇను మహిమన వతాలీన్.
MAT 4:9 తూ గుడ్గెమేటిహుయీన్‍ మన హఃలామ్‍కర్ ఆహాఃరు తున దీస్కరి ఇనేతి బోల్యొ.
MAT 4:10 యేసు ఇనేతి అమ్‍ బోల్యొ సైతాన్ మారకంతూ చలోజా ప్రభుహుయోతె తారొ దేవ్నాస్‍నా హాఃలామ్ కర్నూకరి లిఖ్కాయ్‍రూస్‍ కరి బోల్యొ.
MAT 4:11 తెదె యోసైతాన్ ఇనా బెందీన్ జావమా దేవ్నా దూతల్ ఆయిన్ ఇనా సేవకరలగ్యూ.
MAT 4:12 తెదె యోహాన్నా ధరీన్ బాంధి రాక్యూస్‍కరి యేసు ఆవాతె హఃమ్జొతెదె పాచుఫరీన్ గలిలయమా గయో.
MAT 4:13 నజరేతునా బెందీన్, ఎజ్గతు జెబూలూను నఫ్తాలికరి నంగర్ను ఇలాహోఃమా ధర్యావ్నుసేడె కపెర్నహూమ్‍‍మా ఆయిన్ జింకరతొ థొ.
MAT 4:14 జెబులూన్‍ నంగర్ను నఫ్తాలిను నంగర్ను, యోర్దాన్నా పార్ఛాతె ధర్యావ్ను కనారి కెత్రూకి అద్మిజీవనా గలిలయమా అంధారమాజింకరతె అద్మిహాఃరు మోటు ఉజాలు దేక్యు.
MAT 4:15 మర్జావను జొగొమా మరణ్ను ఛాలమాహొ బేషిన్ రయ్యూతె ఇవ్నా హాఃరఫర్ ఉజాలు నిక్ల్యు,
MAT 4:16 ప్రవక్త హుయోతె యేషయా బోల్యొతె వాతె బొలాయుతిమ్ అమ్ హుయు.
MAT 4:17 తెప్తుధరీన్ యేసు స్వర్గంను రాజ్యం హాఃమేస్‍ ఆయ్రూస్‍, అనటేకె పాప్‍నా బెందీన్‍ దిల్ బద్లాయ్‍ లెవోకరి బోల్తొహుయీన్ ప్రచార్‍ కరనూ సురుకర్యొ.
MAT 4:18 యేసు గలిలయమా ధర్యావ్ను కనారీనా చాలీన్ జంకరమా పేతుర్‍కరి, సీమోన్ ఇను భైహుయోతె అంద్రెయకరి, భే భైయ్యె ధర్యావ్మా జాళు నాఖను దేక్యొ ఇవ్నె మాస్లధరవాలు
MAT 4:19 తెదె తుమె మారకేడె ఆవొ, మే తుమ్నా అద్మియేనా ధరవారళ షికారినితర కరూస్కరి ఇవ్నెతి బోల్యొ.
MAT 4:20 తెదేస్ ఇవ్నె ఇవ్ను జాళియా హాఃరు బెందీన్ ఇనకేడె గయూ
MAT 4:21 ఇనె ఎజ్గతూ జైయిన్‍ జెబెదయ్‍నొ ఛియ్యో యాకోబ్, ఇను భై హుయోతె యోహాన్‍కరి బుజు బేజనా ఇన భైయ్యాబి ఇన భా హుయోతె జెబెదయకనా ఢోంగమా జాళి అష్యల్ కరుకరతె దేఖిన్, ఇవ్నా బులాయో
MAT 4:22 తెదేస్ ఇవ్నె ఇవ్ను ఢోంగనాబి భా కనా బెందీన్, ఇనకేడె గయా.
MAT 4:23 యేసు ఇవ్ను యూదుల్ను న్యావ్‍నుజొగొ మందీర్‍మా బోధకర్తొ, దేవ్ని రాజ్యంను సువార్తనా ప్రచార్‍ కర్తొ, అజు అద్మియేమాతూతె హర్యేక్‍ జబ్బునా, రోగ్నా, అష్యల్ కర్తో గలిలయమా హాఃరు పర్యొ.
MAT 4:24 ఇను హాఃబర్‍ సిరియా దేహ్క్ హాఃరు ప్హైలాయి గయు. కెహూ కెహూకి రోగ్తిబి, వేదనతీబి, ముర్జాంగుతె రోగ్ హాఃరవ్నా, భూత్‍ ధర్రాక్యుతె ఇవ్నా, జూఠపఢుగ్యూతె ఇవ్నా ఇనకనా బులాలీన్ ఆవమా, యో ఇవ్నా అష్యల్ కర్యొ.
MAT 4:25 గలిలయనూ, దెకపొలి యేరూషలేమ్ను, యూదయాను, జొగొమచ్ఛాతె హాఃరు యోర్దానునా యోబాజుతూ నిఖీన్ కెత్రూకి అద్మిహాఃరు ఇన జొడ్మా గయూ.
MAT 5:1 ఇనె యో అద్మి హాఃరవనా దేఖిన్ ఫహాడ్ ఫర్ చఢీన్‍ బేసి రవ్వమా, ఇను సిష్యుల్‍ హాఃరు ఇనకన ఆయు
MAT 5:2 తెదె యో మోఢు పాఢిన్‍ అమ్ బోలలగ్యొ.
MAT 5:3 ఆత్మయతమ విషయంమా దీనుల్ హువ్వాలు ఇవ్నె భాగ్యవంతుల్; స్వర్గంను రాజ్యం ఇవ్ను హుసె.
MAT 5:4 బాధ పడుకరుతె ఇవ్నె భాగ్యవంతుల్; ఇవ్నె ఓదార్చబడ్సె.
MAT 5:5 నిధానంతి రవ్వాలు భాగ్యవంతుల్; ఇవ్నె ధర్తి అక్కునా కోన్డిలీసె.
MAT 5:6 నీతినటేకె భుక్కె రవ్వాలు భాగ్యవంతుల్; ఇవ్నె తృప్తితి హుయీన్‍ ర్హాసె.
MAT 5:7 పార్లెంఫర్‍ గోర్తి రవ్వాలు భాగ్యవంతుల్; ఇవ్నె గోర్న పొంద్సె.
MAT 5:8 దిల్మా‌ సుద్దితి రవ్వాలు భాగ్యవంతుల్; ఇవ్నె దేవ్న దేక్చె.
MAT 5:9 సమాధానం కరవాలు భాగ్యవంతుల్; ఇవ్నె దేవ్ని ఛియ్యాకరి బొలావ్సె.
MAT 5:10 దేవ్ను నీతినా నిమిత్తమ్‍ హఃతాంకరతె ఇవ్నె భాగ్యవంతుల్; స్వర్గంను రాజ్యం ఇవ్ను హుసె.
MAT 5:11 తుమే మారకేడె ఆవనుబారెమా అద్మియే తుమ్న నిందకరీన్‍ హఃతావాను, తుమారఫర్ చహాడ్తి ఖరబ్‍ వాతె బోల్యుతెదె తుమె ధన్యుల్.
MAT 5:12 ఖుషి కుషల్తి రవ్వొ, స్వర్గంమా తుమారు ఫాయిదో జాహఃత్ హుసె. అమ్నితరా ఇవ్నె తుమ్న జమానేతూ ఛాతె ప్రవక్తలనాబి హింసకర్యు.
MAT 5:13 తుమె ములక్మా మీట్నితరా హుయిన్ ఛా. మీట్మఛాతె ఖారును గుణం గయూతొ యో ఖారు కినేతి ఆవ్సె? తెదె యోబాదర్ నాఖిదీన్ అద్మియేను గోడతి కుంద్లనటేకెస్ పన్కి, ష్యానబి కామె ఆవ్సె కొయిని.
MAT 5:14 తుమె ఆ ములక్మా ఉజాళునితరా హుయిన్ ఛా. పహాడ్ఫర్ ఛాతె నంగర్నా లపాఢన హుసేకొయిని.
MAT 5:15 అద్మియే దివ్వొనా బాలిన్ ఇనా మంచన హేట్ బేంద్చెకొయిని, పన్కి యోఘర్మా ఛాతె హాఃరవ్నా ఉజాళు రవ్వానటేకె దీపస్తంబంఫరస్‍ బేంద్చె.
MAT 5:16 ఇంనితరా అద్మియే తుమారు ఛాల్ దేఖిన్, స్వర్గంమా ఛాతె తారొ భానా మహిమపర్చునుతిమ్‍ ఇవ్నా హాఃమె తుమారు ఉజాళు ప్రకాష్‍హువదా.
MAT 5:17 ధర్మషాస్ర్తంనాతోబి, ప్రవక్తల్నూ వచనాల్తోబి, మరైయినాఖనా ఆయోకరి సోచ్చొనొకొ కర్రావ్నాటేకెస్ ఆయోగాని, మరైయినాఖనటేకె మే ఆయోకొయిని.
MAT 5:18 ఆకాష్‍బి, ధర్తి మట్టిజాసె పన్కి, ధర్మషాస్ర్తం హాఃరుబి హువతోడి ఇన్మతూ ఏక్ న్హాను పొల్లుబి, ఏక్ సున్నాతోబి మట్సెకొయినికరి హాఃఛితి తుమారేతి బోలుకరూస్.
MAT 5:19 అనటేకె ఆ ఆజ్ఞమా ఛాతె ఆ న్హానుషూ ఏక్నతోబి మీరీన్‍, అంనితరా కోణ్ బోధించస్కీ, యో స్వర్గంమా హాఃరంతీబి నాన్హోకరి బొలావ్సె; పన్కి యోహాఃరు మాలంకరీన్ కోన్‍ బోధించస్కి యో స్వర్గంను రాజ్యంమా ఘను మహాన్‍ బొలావ్సె.
MAT 5:20 సానటేకెకతొ షాస్ర్తుల్ను నీతితీబి, పరిసయ్యుల్ నీతితీబి, తుమారు నీతి జాహఃత్‍కరి నాసోచతొ తుమే స్వర్గంను రాజ్యంమా జాసుకొయినికరి తుమారేతి బోలుకరూస్.
MAT 5:21 అద్మినా నామర్రాక్ను నొకొకరొ మర్రాఖవాలొ షిక్చనా గురిహుసేకరి జమానమా బొలాయుతె వాతె తుమె హాఃమ్జని.
MAT 5:22 మే తుమారేతి బోలుకరూస్ షాత్కతొ కోన్బిహొ ఇను భై ఫర్ చంఢాల్‍ హువతె హర్యేక్‍ జణు విమర్షమా ఆవ్సేకరి, ఇన భై నాదేఖిన్ పాల్తు అద్మికరి బోలవాలొ మహాసభమా ఆవ్సె; ద్రోహీకరి బోలవాలొ నరకంమా జాసె.
MAT 5:23 అనటేకె థూ బలిపీఠంనా హాఃమె అర్పణనా దేవాను వహఃత్‍ తార భైనా తారఫర్ ఛండాల్తి ఛాసుకి యెజ్గా తునా హఃయల్ ఆయుతొతెదె
MAT 5:24 ఎజ్గ బలిపీఠంనా హాఃమెస్ తారు అర్పణనా బెందిన్, తూ అగాఢి జైయిన్ తార భైతి మలీన్ సమాధానంహుయిన్‍; ఇన పాసల్‍ ఆయిన్‍ తారు బలి అర్పణనా దిజొ.
MAT 5:25 తారొ దుష్మన్తి తూ వాట్పర్ రవ్వాన వహఃతాస్‍ ఎగ్గిస్‍ ఇనేతి మలీన్ రాజిపడ్జొ నైహితొ ఏక్తార తారొ దుష్మన్ తున నెయ్యోకనా ధరాయ్‍ దిసె, నెయ్యో తునా బంట్రౌతునా ధర్యాయ్ దిసె, తెదె తున ఠాణమా నాఖిదిసె.
MAT 5:26 తుమె పేఢ్నూతె జుల్మానం పేఢతోడి ఎజ్గతూ తూ భాదర్ ఆయిస్కొయినికరి, తారేతి హాఃఛితి బోలుకరూస్.
MAT 5:27 వ్యభిచార్ నొకొకరోకరి బొలాయుతె వాతె తుమె హఃమ్జీ రాక్యస్‍ కొయిన్నా.
MAT 5:28 మే తుమారేతి బోలుకరూస్ సాత్కతొ ఏక్ రాండ్నా ఛోర్ ఢోళతి దేఖవాల కోన్బి హర్యేక్‍ జణూ తెదేస్ ఇను దిల్మా యోరాండ్తి వ్యభిచార్‍ కరవాలొ హుయ్రోస్‍.
MAT 5:29 తారు ఖవ్వాహాత్ ఢోళొ గలత్కరిహుయూతొ ఇనకాఢీన్ తారకంతు దూర్ ఫేకినాక్ తారు ఆంగ్తాన్‍ అక్కూ నరకంమా పడ్జాయ్‍కొయినీ తింమ్ తార ఏక్‍ భాగ్‍ నికిజావను తున అష్యల్ కాహెనా.
MAT 5:30 తారు ఖవ్వాహాత్ తునా పాపంనా కరావనా కారణ్‌హుయుతొ ఇనా కత్రీన్‍ తారకంతూ ఫేకినాక్‍ తారు ఆంగ్తాన్‍ అక్కు నరకం పడ్జాయ్‍ కొయినితింమ్, తారు ఆంగ్తాన్‍మా ఏక్‍ భాగ్‍ నికిజావను తున అష్యలస్‍ కాహెనా.
MAT 5:31 ఇను బావన్నా బేందవాలొ యోబాయికోన తలాక్ను కాగత్ దేనూకరి బోల్యురాక్యుస్‍ కాహేనా
MAT 5:32 మే తుమారేతి బోలుకరూస్ సాత్కతొ వ్యభిచార్ను కారణం కాహేతింమ్‍ ఇను బావన్నా బేందావవాలు హర్యేక్‍ జనూబి యోబాయ్కోన వ్యభిచార్నితరా కరూకరస్ బుజు బెంద్యోతె బాయ్కోన య్హా కరవాలు వ్యభిచార్ కరూకరస్.
MAT 5:33 బుజు తూ ఝూటి ఒట్టునా నాకర్నూతిమ్ తారు ఒట్టు ప్రభువునా హాఃమే ప్హేడ్నుకరి జమానమా బోల్యుతె వాతె తుమె హాఃమ్జకొయిన్నా,
MAT 5:34 మే తుమరేతి బోలుకరూస్ సాత్కతో కెత్రూబి ఒట్టు నొకొబేంద్చు; ఆకాష్‍ఫర్‍ ఒట్టు నొకొబేంద్చు; యోదేవ్ని సింహాసనమ్.
MAT 5:35 జమీన్‍ఫర్‍ ఒట్టు కరి నొకొబోలొ యో ఇను గోడను పీఠ, యెరూషలేమ్‍ఫర్ ఒట్టు నొకొబేంచ్చు; యో మహారాజొను నంగర్‍
MAT 5:36 తార ముఢ్య్కాఫర్ హాత్ బేందీన్ ఒట్టు నొకొబేందొ, తూ ఏక్ కేహ్క్ తోబి ధోలుతోబి, ఖాళుతోబి కరీస్‍కొయిని.
MAT 5:37 తుమారు వాతె, హాఃఛికతొ హాఃఛికరి న్హైతో, కాహేకతొ కాహెకరీ ర్హాను; ఆహాఃరు బెందీన్ ఆయుతొ యో దుష్టుడ్‍ను కంతూ ఆయుతేస్.
MAT 5:38 ఢోళొనా బదుల్ ఢోళొకరి, ధాత్నా బదుల్ ధాత్కరీ బోలాయుతేవాతే తుమే హఃమ్జని.
MAT 5:39 సానకతో మే తుమారేతి సాత్ బోలుకరూస్ హానికరవాలొనా, తార ఖవ్వాహాత్నూ గాల్ఫర్ మార్యూతొ, తూ ఢవ్వాత్నూ గాల్బీ వతాల్జొ.
MAT 5:40 కోన్బి తారఫర్ లఢాయ్‍కరీన్ తారు కుడ్తా, లుంగ్డా చినాయ్‍లిదుతో, తూ పేరిరాక్యొతె ఉప్పర్నూ టవల్నాబి కాఢీన్ ఇన దినాఖి దిజొ.
MAT 5:41 కోన్బి తుమ్నా ఏక్ మైల్ దూర్ ఆవ్కరి, తున జబర్దేస్తి కర్యూతొతెదె, తూ ఇనకేడె భే మైల్‍ పర్లాంగ్ దూర్ జాజొ.
MAT 5:42 తారకనా మాంగతె ఇనదిజొ, తుమారకనా ఉధార్ మాంగ్యూతొ ఇనకంతూ తారు మ్హోడు నొకొపర్యాషు.
MAT 5:43 తారు “సహోదరుల్నా ఫ్యార్‍కరీన్‍, తారు వైరియేనా ద్వేషించ్కరి” బోల్యొతె వాతె తుమె హఃమ్జి రాక్యస్ కొయిన్నా.
MAT 5:44 మే తుమారేతి సాత్ బోలుకరూస్ కతొ, తుమ్నా హింసించుకరతె ఇవ్నటేకె ప్రార్థన కరొ. తుమార వైరియేనా ఫ్యార్‍కరొ.
MAT 5:45 అనటేకె స్వర్గంమా ఛాతె తారొ భాన ఛియ్యాహుయిన్ ర్హాసు. యో అష్యల్ అద్మిఫర్బి, ఖర్రాబ్ అద్మిఫర్బి ఇను సూర్యోదయ్‍ను ఉజాలు నాఖిన్, నీతితిఛాతె అద్మిఫర్బి, అవినీతితి ఛాతె దుర్నితి అద్మిఫర్బి పానినా వర్హాంకరస్.
MAT 5:46 తుమె తుమ్న ఫ్యార్‍ కరవాలనస్ ఫ్యార్‍ కర్యతొ, తుమ్న షాను ఫాయిదొ మల్సె. సుంకరూల్బి ఇమ్మస్ కరూకరస్ని కాహెనా.
MAT 5:47 తుమార భైయ్‍నాబి, ఇవ్నస్ హఃలామ్ కర్యాతొతెదె తుమె జాహఃత్ సాత్కరూకరస్? అన్యుల్ను అద్మి హాఃరుబి యోస్ కరూకురస్ కోయిన్నా.
MAT 5:48 తారో స్వర్గంనో భా పరిపూర్ణడ్‍, అనటేకె తుమేబి పరిపూర్ణుల్‍హుయిన్ ర్హాసు.
MAT 6:1 అద్మియేన దెఖ్కావ్నుకరి, ఇవ్నాహాఃమె తారు నీతికార్యంన కరకొయినితిమ్‍ జత్తన్తి ర్హవొ; న్హైతొ స్వర్గంమా ఛాతె తార భాకనా తుమ్నా ఫాయిదొ మల్సెకొయిని.
MAT 6:2 అనహాఃజె తూ ధర్మంకరనా వహఃత్, అద్మియేకనా మహాన్‍ కమావ్నుకరి, చోర్ భక్తుల్ యూదుల్ను ప్రార్థనజొగొమా గల్లీమాహొ, కరతిమ్ తారు అగాడి పుంగి ఫూఖిష్‍నొకొ; ఇవ్నె ఇవ్ను పాయిదోనా పొందిరాక్యూస్‍‍కరి, హాఃఛితి తుమారేహూః బోలుకరూస్.
MAT 6:3 థూ హుయుతో ధర్మం కరనీవహఃత్, తారు ధర్మం కినాబి మాలంకొయినితిమ్ ర్హానుతిమ్‍, తారు ఖవ్వాహాత్ కరుకరతె, తార ఢవ్వాహాత్నబి మాలంకొయినితిమ్ ర్హాను.
MAT 6:4 ఇంహుయుతో ఆహ్‍ఃరేతి దేఖుకరతె తార భా తునా జాహఃత్‍ ఫాయిదొ దిసె.
MAT 6:5 బుజ తుమె ప్రార్థనకరని వహఃత్‍ వేషదారుని ఘోని నొకొర్హాషు; అద్మిహాఃరౌన దెఖ్కావ్నూకరి, న్యావ్‍ కరనుజొగొమా, గల్లియమాహో, ఉబ్రీన్ ప్రార్థనా కరనూ ఇవ్నా ఇష్టమ్; ఇవ్నే ఇవ్నూ ఫాయిదో లీరాక్యస్‍కరి, తుమారితి హాఃఛితి బోలుకరూస్;
MAT 6:6 హుయుతొ తూ ప్రార్థనా కరనివహఃత్‍ తార ఘర్మా జైయిన్, ధర్వాజుమూచిన్, రహష్యంతీ కినా మాలంకొయినితిమ్, తారో భానా ప్రార్థనాకర్; తెదె ఆహ్‍ఃరేతి ఛాతె తారో భా తునా ఫాయిదో దిసే.
MAT 6:7 బుజూ తుమె ప్రార్థనా కరని వహఃత్‍ అన్యుల్ కరతేతిమ్ తుమె ప్రార్థన నొకొకరో; జాహఃత్తి వాతెబోల్యతొ ఇవ్నివాతే హఃమ్జావ్సేకరి ఇవ్నె సోచిలెంకరస్; తుమె ఇవ్నిఘోని నొకొర్హవొ.
MAT 6:8 తుమె తార భాకనా మాంగని అగాడీస్ తుమ్నా సాత్ హోనుకీ ఇన మాలం.
MAT 6:9 అనటేకె తుమె అమ్ ప్రార్థనా కరో, స్వర్గంమా ఛాతె మారొ భా, తారు నామ్ మహిమ హువదా,
MAT 6:10 తారు రాజ్యంమ్‍ ఆవదా, తారు చిత్తమ్ స్వర్గంమా హుంకరతెతిమ్ ధర్తిఫర్బీ హువదా.
MAT 6:11 హమ్నా హర్ ధన్నూ ఖానూ ఆజ్నా ధన్నె హమ్నా ధిజొ.
MAT 6:12 హమే ఏక్నూ గలత్నా మాప్‍ కర్యతిమ్, హమారు గలత్నాబి మాప్‍ కర్జొ.
MAT 6:13 హమ్నా సోధనమా ఆవకొయినీతిమ్, దుష్మన్‍కంతూ హమ్నా బఛ్చావ్.
MAT 6:14 అద్మియేను కర్రాబ్‍కామ్న తూ క్చమించితొతెదె, స్వర్గంమా ఛాతె తారొ భానా తారు కర్రాబ్‍కామ్నా మాప్‍ కర్సె.
MAT 6:15 తుమె అద్మిను కర్రాబ్‍కామ్నా నామాప్‍ కర్యొతొ తెదె, తారో భా తుమారు కర్రాబ్‍కామ్నా మాప్‍ కర్సెకొయిని.
MAT 6:16 తుమె పస్తు రవ్వని వహఃత్‍ వేషదారుని ఘోని బాధతీ నొకొరవ్వొ; ఇవ్నే పస్తూ కరూకరస్‍కరి అద్మియేవ్నా మాలంహోనుకరి ఇవ్నే ఇవ్ను మ్హోడనా ముర్జాలీన్ ర్హాస్‍; ఇవ్నే ఇవ్ను పాయిదో లీన్ ఛాకరి హాఃఛితి బోలుకరూస్.
MAT 6:17 పస్తూ రవ్వాని వహఃత్‍ అద్మియేనా దెఖ్కావ్నూకరి కాహెతిమ్‍, ఆహ్‍ఃరేతి ఛాతె తారో భానస్ దెఖ్కావ్నూకరి, తూ పస్తూ కరనివహఃత్‍ తారు మాతనా తేల్ లగాఢీన్, తారు మ్హోడనా ధొహిలా.
MAT 6:18 తెదె ఆహ్‍ఃరేతీ దేకుకరతే తారో భా తునా ప్రతిఫల్ దిసే.
MAT 6:19 తుమారటేకె జమీన్‍ఫర్‍ ధవ్లత్నా నొకొకమాయిలేవొ; అజ్గ జాఢవాలుబీ, ఛిళం ఖైనాక్చె, చొట్టా దేఖిరాఖీన్ లపాఢిలిసె.
MAT 6:20 తుమారటేకె స్వర్గంమా దవ్లత్నా కమాయ్‍లెవో, ఎజ్గా జాఢవాలుబీ, చెత్తనా పాడినాకవాలుబికొయిని, చొట్టాదేఖిన్ పాడ్చెబికొయిని, లపాడ్చెకొయిని.
MAT 6:21 తారు ధవ్లత్ కెజ్గా ర్హాస్కి, కెదేబి తారు దిల్‍ ఎజ్గాస్ ర్హాసె.
MAT 6:22 ఆంగ్తానా ఉజాళు ఢోళొస్, ఇనటేకె తారు ఢోళొ అష్యల్ ర్హహితో తారు దిల్బీ ఉజాళుహూయిన్‍ ర్హాసే.
MAT 6:23 పన్కి తారో ఢోళొ అంధారుహుయుతొ తారు ఆంగ్ అక్కు అంధారుహుయిన్ ర్హాసె; తారమా ఛాతె ఉజాలు అంధారుహుయీన్ ర్హహితో తెదె యోఅంధారు ఘను మోటుహుయీన్‍ ర్హాసే.
MAT 6:24 కోన్బి కామ్‍ కరవాల భే మాలిక్‍ధార్నా ఎక్కస్‍ చోట్‍ కామ్ కరనా కోహోయిని; ఏక్నా చంఢాల్తి దేఖ్యొతొ, బుజేక్నా ఫ్యార్‍తి దేక్చె. తుమె దేవ్‍కన బుజు రఫ్యాకనా, కామ్ కరవాలను ఘోని ర్హాసుకొయిని.
MAT 6:25 ఇనటేకె మే తుమారేతి సాత్ బోలుకరుస్‍కతో, సాత్ ఖాసూకి, సాత్ పీషుకి కరి, తుమారు జాన్‍టెకేబి, సాత్ పేర్సూకీకరి, తుమారు ఆంగ్తాన్నాటేకెతోబి చింతపడొనొకొ; ఖానుతీబి జాన్‍ మహాన్‍ కాహేనా? లుంగ్డాతీబి, ఆంగ్తాన్‌ మహాన్‍ కాహేనా?
MAT 6:26 ఆకాష్‍ను జిన్వార్నా దేక్కొ; యో బింజ్లొనా గాఢకొయిని, వాఢకొయిని, బాణమా లపాఢకొయిని, రైహితోబి తారొ స్వర్గంమా ఛాతె భా ఇవ్నా పాలుకరస్; తుమె ఇవ్నాతీబి ఘణు స్రేష్ఠుల్‍ కాహెనా?
MAT 6:27 తుమారమా కోణ్ చింతపడనూ బారెమా ఇనటేకె ఇను యెత్తు ఆయుస్సు జాహఃత్‍ కర్లిసేనా?
MAT 6:28 లుంగ్డనటేకె తుమె చింతపడతె ష్యాన? జాఢినూ పూల్ కింమ్ ఒధుకరస్కి హఃయల్ కరో, యోమిన్హత్ కరకొయిని, ఒడకకొయినీ;
MAT 6:29 హుయుతోబి ఇను సమస్తంను మోల్నులుంగ్డా అందంతి ఛాతె సొలొమోన్బీ ఏక్నూ జోడనూతరబి అలంకరించొ కొయిని;
MAT 6:30 ఆజ్ రహీన్ కాల్ చుల్లమా నాక్చుతే జాఢినూ న్హాను గాహ్క్ నా దేవ్ అమ్ అలంకరించి రాక్యొతెదె, అల్పవిష్వాసీ, తుమ్న బుజూ కఛ్చితనంతి లుంగ్డాన పెరావ్సేని కాహేనా.
MAT 6:31 అనటేకె సాత్ ఖాసుకీ సాత్ పీసుకీ, సాత్ పేర్సూకీకరి చింతపడొనొకొ; అన్యుల్ అద్మియే ఆహాఃరవ్నాటేకెస్ విచారించుకరస్.
MAT 6:32 ఆహాఃరు హోనుకరి స్వర్గంమా ఛాతె తార భానా మాలం.
MAT 6:33 ఇనటేకె తుమె దేవ్నూ రాజ్యంనా, ఇను నీతినా అగాడి ధూండో; తెదె యోహాఃరు తుమ్నా దెవ్వాసే.
MAT 6:34 అనటేకె కాల్నాధన్‍టేకె చింతపడొనొకొ; కాల్నధన్ ఇను సంగతులనాటేకె చింతాహుసే; కెహూధన్ను యోధన్నస్‍ భైష్‍.
MAT 7:1 తుమె న్యావ్నా నొకొతీర్చొ, తెదె తుమారబారెమా న్యావ్ కర్సేకొయిని.
MAT 7:2 తుమె అలాదవ్‍ఫర్ న్యావ్ బోల్యొతొ తుమారఫర్‍బి న్యావ్ బోల్చె. తుమె మోజీన్ నాక్చు తిమ్మస్‍ తుమ్న మోజీన్ నాక్చె.
MAT 7:3 తారు ఢోళమ ఛాతె పెల్కు ఛాకరి మాలంకరకొయింతిమ్ తార భైనా ఢోళమా పడ్యుతె నల్సు దేఖతె సే?
MAT 7:4 తార డోళమా పెల్కురవ్వాని వహఃత్‍ తూ భై నా దేఖిన్ తారొ భైని డోళమనూ పెల్కునా కన్నాకనా తున తేటగా దెఖ్కావ్సె.
MAT 7:5 కపాటి, అగాడి తార ఢోళమా ఛాతె పెల్కునా కన్నాకి ధా తెదె తున అష్యల్తి దెఖావ్సె, తార భైనా ఢోళమాఛాతె నల్సునా కాఢినాఖిస్.
MAT 7:6 పరిసుద్ధంతి ఛాతె కెహూబి కుత్ర్యావ్నా నొకొనాఖొ, తుమార ముత్యాల్నా ఢూకర్‍కనా నొకొనాఖొ; ఇంకర్యతొ యో ఏక్తార ఇనా గోడతి ఖుంద్లీన్‍ తుమారఫర్ పఢీన్ తుమ్న చీరినాక్చె.
MAT 7:7 మాంగొ తుమ్న దెవ్వాసె. ధూండొ తుమ్న మల్సె, తలుపు ఠోకొ తుమ్న తలుపు కొలావ్సె.
MAT 7:8 మాంగాతె హర్యేక్‍ జణూ పొంద్చె, ధూండవాలనా మల్సె, ఠోకవాలనా తలుపు కొలావ్సె.
MAT 7:9 తుమారమ కెహూ అద్మితోబి ఇను ఛియ్యో యో రోటొమాంగ్యోతొ ఇన పత్రొదిసేనా?
MAT 7:10 మాస్లు మాంగ్యతో హాఃప్నా దిసేనా?
MAT 7:11 తుమె కర్రాబ్‍వాల రహీన్బి తుమార ఛియ్యావ్నా అష్యల్ రాచు దేనుకరి సోచిన్, స్వర్గంమా ఛాతె తార భానా మాంగతె ఇవ్నా ఇనతీబి జాహఃత్ ఖఛ్చితనంగా అష్యల్ను రాచు కేహుబి దిసె.
MAT 7:12 ఇనటేకె అద్మియే తుమ్న ష్యాత్ కర్నూకరి సోచస్కి, తుమె ఇమ్మాస్ ఇవ్నా కరొ. ఆ మేషె ధర్మషాస్ర్తంమాబి బుజు ప్రవక్తల్ బోధించుతె అర్థం ఆస్.
MAT 7:13 ఇర్కాట్ను వాట్మా జవొ, నాషనంనూ వాట్మా జావను ఛీదుహుయిన్ ఛా. యోవాట్మా జవ్వాలు కెత్రూకి జణు;
MAT 7:14 జీవంమా జావనువాట్ ఇర్కాట్నుబి పహఃను యోవాట్ ముస్కల్తి ఛా, ఇన మాలంకరవాలు థోడుజణూస్.
MAT 7:15 జూటి ప్రవక్తల్తి జాగ్రుత్తి రవ్వొ. ఇవ్నె మ్హేంఢను చాంబ్డు పెర్రాఖీన్‍ మైహీ హఢొను స్వభావం, హుయీన్‍ తుమారకన ఆవ్సె. పన్కి ఇవ్నె పేర్యాక్యుతె భారి హఢొనుజోడ్ను.
MAT 7:16 ఇవ్నాటేకె కల్గుతె ఫలంనాటేకె తుమె ఇవ్న మాలంకర్సు. కాఠొను ఢాగ్మ ద్రాక్చాపండుతోబి గుత్తితోబి, పల్లేర్ను జాఢమతూ అంజూరంనూ పండనాతోబి తోడ్చెనా?
MAT 7:17 ఇమ్మస్ హర్యేక్ అష్యల్ జాఢునా అష్యల్న పండాలగ్సె, కామే ఆవకొయింతె జాఢన ఖర్రాబ్ పండ లగ్సె.
MAT 7:18 అష్యల్ జాఢనా ఖర్రాబ్ పంఢా లాగ్సేకొయిని, ఖర్రాబ్ జాఢనా అష్యల్ పంఢా లాగ్సెకొయిని.
MAT 7:19 అష్యల్నా పంఢా లాగకొయింతె జాఢనా కత్రీన్ ఆగ్మా నఖావ్సె.
MAT 7:20 ఇనటేకె తుమె ఇవ్ను ఫలంన దేఖిన్ ఇవ్నా మాలంకర్సు.
MAT 7:21 “ప్రభూ, ప్రభూ, కరి మన బులావతె హర్యేక్ అద్మిబి స్వర్గంను రాజ్యంమా జాసేకొయిని” పన్కి “స్వర్గంమా ఛాతె మారు భాను చిత్తమ్న కోణ్ కరస్కి, ఇవ్నేస్ జాసె.”
MAT 7:22 త్యొ న్యావ్ను ధన్మా కెత్రీకిజణు మనదేఖిన్ ప్రభూ, ప్రభూ, కరి తారునామ్తి హమే దేవ్నువాతె ప్రచార్ కర్యాకొయిన్నా? తారు నామ్తి భూత్‍నా మొక్లిదిదాకొయిన్నా? తారు నామ్తి కెత్రూకి ఆష్చర్యంనా కర్యకొయిన్నా? కరి బోల్చు
MAT 7:23 తెదె మే తుమ్నా కెదేబి మాలంకొయిని కర్రాబ్‍ కామ్ కరవాలా మారకంతూ హట్ జవోకరి ఇవ్నేతి బోలిస్.
MAT 7:24 అనటేకె ఆ మారు వాతె హఃమ్జిన్‌, బోల్యొతిమ్‍ కరవాలొ హర్యేక్ జనూబి బండోఫర్ ఇను ఘర్ బాంద్యోతె అక్కల్ వాలనిఘోణి పోలిన్‍ ర్హాసె.
MAT 7:25 పాని పడ్సె, వాజ్లు ఆవ్సె, వ్యారొ ఘర్ ఫర్ మార్యుతోబి, ఇను బేస్నా బండోఫర్ బాందిరాక్యోస్ ఇనటేకె యో పడ్యుకొయిని
MAT 7:26 వాతె బుజు ఆ మారు వాతె హమ్జీన్ ఇంనితరా కరకొయింతె హర్యేక్‍ జణూ ఇను ఘర్నా రేతిమా బాంద్యుతె అక్కల్‍కొయింతే ఇనింతరా ర్హాసె.
MAT 7:27 పాని ఆవ్సె, వాజులు ఆవ్సె, వ్యారొ ఘర్ ఫర్ వాగ్చె, తెదె యో ఖంక్రిగు; ఇను యోస్‍ మహాన్ కరి బోల్యు.
MAT 7:28 తెదె యేసు ఆవాతె బోలిన్, హుయిజావదీన్ అద్మిహాఃరుబి యోబొల్యొతె వాతేనా అష్యంహుయుగు.
MAT 7:29 సానకతొ యో ఇవ్న ధర్మషాస్ర్తుల్నితరా కాహెతిమ్‍ అధికార్‍వాలో బోల్యొతిమ్‍ ఇవ్నా బోధించొ.
MAT 8:1 యో పహాడ్‍పర్తు ఉత్రీన్ ఆయో తెదె కెత్రూకి అద్మిహాఃరు ఇనకేడె గయూ.
MAT 8:2 హదేక్ కొహోడ్వాలు ఆయిన్, ఇన హఃలామ్ కరీన్ “మాలిక్‍ తున ఇష్టం హుయూతొ మన హుఃద్రీస్” కరి బోల్యొ.
MAT 8:3 ఇనటేకె యో ఇనూ హాత్‍ చీదుకరీన్ ఇన ఛీమిన్ “మన ఇష్టమస్” తూ అష్యల్ హూకరి బోలమా, తెదేస్ యో కొహోడ్తూ అష్యల్ హుయు.
MAT 8:4 తెదె యేసు “కినేతీబి సాత్బి నొకొబోలీస్” బాబు; పన్కి తూ జైయిన్, ఇవ్న సాక్చ్యాం వాళొహూయిన్ తారు ఆంగ్తాన్ అక్కనా యజమాన్నునా దెఖ్కాయిన్‍, మోషె బోలిరాక్యుతె చందా దిజోకరి ఇనేతి బోల్యొ.
MAT 8:5 యేసు కపెర్నహూమ్మా గయోతెదె ఏక్ రోమా అధికారి ఇనకన ఆయిన్;
MAT 8:6 మాలిక్‍, మారు దాసుడ్‍ జూఠపఢీన్‍ బాధ పడుతూహుయిన్, ఘేర్మ ఛాకరి బోలిన్ ఇన భీక్ మాంగ్యొ.
MAT 8:7 యేసు మే ఆయిన్, ఇన అష్యల్ కరీస్‍కరి బోలమా
MAT 8:8 యో రోమ అధికారి “మాలిక్‍ నొకొ” తూ మార ఘర్మా ఆవనా యెత్రె యోగ్యతా మన కోయిని “తూ ఏక్‍ వాత్ బోల్యొతోబి, తెదె మారొ దాసుడ్‍ అష్యల్ హుసె.”
MAT 8:9 మేబి అధికార్నా తగ్గించిలిన్‍ రవ్వాలొ; మార హాత్నహేట్ దాసుల్‍ ఛా; మే ఏక్నా జాకతొ జాసె, ఏక్నా ఆవ్కతో ఆవ్సె, మారొ దాసుడ్నా ఆకామ్ కర్కతో కర్సెకరి జవాబ్ దిదొ.
MAT 8:10 యేసు ఆవాత్ హఃమ్జీన్ అష్యంహుయీన్‍, కేడె వలావతే ఇవ్నా దేఖిన్ “ఇస్రాయేల్‍మా కినాకనబీ మే ఎత్రే విష్వాస్‍ ఛాకరీ దేఖ్యొకోయిని” కరి హాఃఛితీ తుమారేతి బోలుకరూస్‍.
MAT 8:11 కెత్రూకి జనూ ధన్‍ నికతే బాజూతి ఓంద్యె ధన్‍ ఢుబతె బాజూతి అద్మియే ఆయిన్ అబ్రాహామ్‍నాకేడె, ఇస్సాక్నాకేడె, యాకోబ్నకేడె, స్వర్గంను రాజ్యంమా బేక్చు పన్కి
MAT 8:12 రాజ్యంను సంబంధించుహూయు బ్హాధర్ను అంధారమా దక్లినఖావ్సె; ఎజ్గ రొవ్వానుబి దాత్‍, ఛావ్తాహూయిన్‍, ర్హాసేకరి తుమారేతి బోలుకరూస్కరి బోల్యొ.
MAT 8:13 తెదె యేసు హాంకె జా; తూ విష్వాస్ కర్యోతిమ్ తున హూవదాకరి సతాధిపతితీ బోల్యొ. యో వహాఃత్మాస్‍ ఇను దాసుడ్‍ అష్యల్ హుయో.
MAT 8:14 పాసల్తి యేసు, పేతుర్ను ఘేర్కన జైయిన్, తావ్తి హుఃతితే ఇన అత్తెన దేఖీన్.
MAT 8:15 యేసు పేతుర్ని అత్తేను హాత్ ఛీమమా తావ్ ఇన బేందిదు తెదె యో ఉట్టీన్ ఇనా సేవ కరలగి.
MAT 8:16 హాఃజెహుయు తెదె భూత్‍ ధర్యాక్యూతె అద్మీ హాఃరవ్నా, యేసుకనా బులాయిలీన్ ఆయు.
MAT 8:17 ఇను వాత్నాబారెమా భూత్న బోలిమోక్లిదీన్‍, రోగ్ హాఃరవ్నా స్వస్థత కర్యొ. అనటేకె ఇనేస్‍ అప్ను కంజోర్‍నా హఃమాలిలీన్‍ అప్ను రోగ్నా భరించోకరి ప్రవక్తహుయోతె యేషయా బోల్యోతె వాత్ హాఃఛిహువనాటేకె అమ్‍హుయు.
MAT 8:18 యేసు ఇనకన‌ ఛాతె జనాభోనా గుంపును దేఖిన్ గలిలయనాసేడె జియ్యెకరి ఆజ్ఞదిదొ.
MAT 8:19 తెదె ఏక్ షాస్ర్తి ఆయిన్ “బోధకుడ్‍ తూ కెజ్గ గయోతోబి మే ఎజ్గ ఆయిస్కరి” బోల్యొ.
MAT 8:20 తెదె యేసు న్హోరినా ఖాడొ, ఆకాష్‍ను జిన్వార్నా జొగొ ర్హాసె పన్కి, అద్మినో ఛియ్యోనా ముడ్క్యూ జుకాయిన్‍ ర్హవాన జొగోబి కొయినీకరి ఇనేతి బోల్యొ.
MAT 8:21 సిష్యుల్మా అజెక్‍జణొ “ప్రభూ మే అగాఢి జైయిన్, మార భాన గాఢీన్ ఆవనా మన చుట్టి దా కరి ఇన బోలమా.”
MAT 8:22 “యేసు ఇన దేఖిన్ మారకేడె ఆవొ; మర్యూహుయు ఇవ్నె మరీహుయూనా గాఢిలేవదాకరి బోల్యొ.”
MAT 8:23 ఇనె ఢోంగమా బేసీన్ జావమా ఇను సిష్యుల్బి ఇనకేడె గయు.
MAT 8:24 తెదేస్‍ ధర్యావ్మా తుఫాన్ ఆయూతెదె, యో ఢోంగ పానిను జుఖాళాతి డఫ్పాయ్‍ గయు. తెదె యో హుఃయీన్ రవ్వమా
MAT 8:25 ఇవ్నె ఇనకనా ఆయిన్ “ప్రభూ, మర్జావనూ స్థితిమా ఛియ్యే హమ్న బఛ్చావ్‍కరి” ఇనా ఉట్యాడు.
MAT 8:26 అనటేకే యో విష్వాస్‍ కొయింతె అద్మియే, షానటేకె ఢరూకరస్‍ కరి ఇవ్నేతి బోలిన్, ఉట్టీన్ వ్యాయ్రోన ధర్యావ్నా గట్టితి గుర్కావమా తెదె సోపొహుయ్‍గు.
MAT 8:27 యో అద్మి హాఃరు అష్యంహుయీన్ యో కెజాత్నోకి, వ్యాయ్రో, ధర్యావ్బి అనూ వాత్ హఃమ్జుకరస్ కరి బొల్లిదు.
MAT 8:28 యో పార్లిబాజు కనారీనా ఛాతె గదరేనీయుల్ను ఇలాహొఃమా, భూత్‍ ధర్యాక్యూతె బేజన ఢోంగమతూ నిఖీన్ ఇన అగాడి ఆయు. ఇవ్నే హాఃరవ్తి ఘణు ఖీజ్‍ ర్హావమా కోన్బి యో వాట్మా జావన కోహుయూని.
MAT 8:29 ఇవ్నె హదేక్ “దేవ్నొ ఛియ్యా, తారేతి హమ్నా షానుకామ్, ధన్ ఆయూబికొయిని తెదేస్ హమ్నా బాధకరనాటేకె తూ అజ్గ ఆయోనా, కరి గట్టీతి చిక్రాణ్ బేంద్యు.”
MAT 8:30 ఇవ్నా దూర్ మోటు ఢూకర్నూ మందో చర్తూ ర్హావమాస
MAT 8:31 యో భూత్‍, తూ హమ్నా మోక్లిదిదోతొ యో ఢూకర్ను మందమా హక్లినాక్‍ కరి ఇనా బతిమాల్‍లీదు.
MAT 8:32 యో ఢూకర్‍యేవ్నా “జవోకరీ బోలమా” ఇవ్నె అద్మి హాఃరవ్నా బెందీన్ యో ఢూకర్‍యేమా గయూ, హాదేక్ యో మందహాఃరు భాదర్ నిఖీన్ ధర్యావ్నామహీ మిలావ్తూ జైయిన్, పానిమాపడీన్ మరిగయూ.
MAT 8:33 ఇవ్నా చరాంకరతె ఇవ్నె మిలావ్తుహుయిన్ నంగర్మాజైయిన్, జరుగ్యూతె కార్యం హాఃరూబి భూత్‍ బేంద్యుతె ఇవ్ను సంగతిబి బోల్యు.
MAT 8:34 హాదేక్ యో నంగర్మా హాఃరూబి యేసుకనా ఆయిన్, ఇన ఇలాహొఃనా బేందీన్ జాకరి ఇనా బతిమాల్యు.
MAT 9:1 బాద్మా యేసు డోంగచఢీన్ ధర్యావ్ దాటీన్ ఇను అస్లి గాంమ్మా జావమా.
MAT 9:2 థోడు జణు మంచోఫర్ హుఃతూతె ఏక్ ఝూటపడ్యుగుతె ఇనా చాధ్రిపర్ హుఃవాడిలీన్ ఇనకనా లీన్ ఆయు. యేసు ఇవ్ను విస్వాస్నా దేఖిన్, యోఝూటపడ్యుగుతె ఇనేతి హిమ్మత్తిరా, తారుపాప్‍ హాఃరు క్చమాహుయీన్‍ ఛా కరి బోల్యొ.
MAT 9:3 ఆ హఃమ్జీన్ థోడుజణు షాస్ర్తుల్‍మా ఇవ్నేస్ ఆ దేవ్నా బద్నామ్ దూషణ కరూకరస్కరి సోచిలీదు.
MAT 9:4 ఇవ్నె సాత్ సోచుకరస్కి, యేసునా మాలంహుయు. యో ఇవ్నేతి తుమార ధిల్మమా ఖర్రాబ్ హఃయల్నా ష్యాన సోచుకరాస్‍?
MAT 9:5 తారు పాప్ హాఃరు క్చమాహుయీన్‍ ఛాకరి బోలనూ హల్కుకి న్హైతొ, ఉట్టీన్ చాల్కరి బోలను హల్కునా?
MAT 9:6 హుయుతోబి పాప్‍నా క్చమాకరను అధికార్ ధర్తీఫర్‍ అద్మిను ఛియ్యోన ఛాకరి తుమ్న మాలంకర్లేనుకరి ఇవ్నేతి బోలీన్, “ఝూటపడ్యుతే తూ ఉట్ తారు ఛాద్రిపల్లీన్ ఘర్కనా జా కరి బోల్యొ.”
MAT 9:7 ఝూటొపడ్యుతె అద్మి ఉట్టీన్ ఇన ఘర్కనా గయో.
MAT 9:8 అద్మిహాఃరు యోదేఖిన్ ఢరిజైన్‍, అద్మియేనా అజాత్ను అధికార్‍ దిదోతె దేవ్నా మహిమపర్చు.
MAT 9:9 యేసు ఎజ్గతూ నిఖీన్ జంకరమా, సుంకపు మెట్టుకనా బేసిన్‍ఛాతె మత్తయ కరి ఏక్జణనా దేఖిన్, మారకేడె ఆవ్కరి ఇన బోలమా యో వుట్టీన్ ఇనకేడె గయో.
MAT 9:10 యేసు, మత్తయన ఘర్మా ధాన్నటేకె బేసిన్ రవ్వమా, హదేక్ సుంకరల్, పాపిమాబి కెత్రూకిజణూ ఆయిన్, యేసు ఇను‌ సిష్యుల్‍కనా బేసిన్‍ థొ.
MAT 9:11 పరిసయ్యుల్ యో దేఖిన్, తుమార బోధకుడ్‍ సుంకరుల్‍తీ, పాప్ కరవాలతీ మలీన్ ష్యానటేకె ధాన్ ఖంకరస్ కరి ఇన సిష్యుల్నా పుఛ్చాయో.
MAT 9:12 యో ఆవాతె హఃజీన్ “రోగ్వాలనా ఇవ్నటేకెస్ పన్కి, అష్యల్‍ఛాతె ఇవ్నాటేకె వైద్యుడ్‍ అవసరం కొయిని” కాహెనా ఇవ్నేతి బోల్యొ.
MAT 9:13 తుమెజైన్ అష్యల్తి లేఖనాల్నా మాలంకరోకరి బోల్యొ. కతొ మే పాప్‍వాలన బులానాటేకె ఆయోగాని, నీతితిఛ్చాతె ఇవ్నా బులావనా కోఆయోని; ఇనటేకె గోరస్ మన హోనుతే పన్కి, బలిన మాంగుకోయిని, కరి బోల్యొ.
MAT 9:14 తెదె బాప్తిస్మమ్‍ దేయ్తె యోహాన్‍ను సిష్యుల్‍ యేసుకనా ఆయిన్, పరిసయ్యుల్బీ, హమేబి మాములిగా పస్తురయ్యేస్, పన్కి తార సిష్యుల్ పస్తుతి కోర్హాయిని, అనా కారణం సాత్కరి యేసునా పుఛ్చావమా.
MAT 9:15 యేసు బోల్యొ, య్హానొ నౌవ్రొ ఇనకేడె ర్హవయెత్రె ధన్‍ ఘేర్‍మా ఛాతె ఇవ్నె పస్తుతి ర్హాసెనా? ర్హాసెకొయిని. పన్కి, య్హానొ నౌవ్రొ ఇవ్నాకంతూ నిఖీన్ జావనూ ధన్ ఆవ్సే తెదె ఇవ్నె పస్తుతి ర్హాసె.
MAT 9:16 కోన్బి ఫాటిగూతె జూను లుంగ్డన ఉఫ్పర్ నవూలుంగ్డు గాలీన్ సివ్సేనా, ఇమ్ కర్యూతొ అజు జర ఫాటిజాసె, ఇమ్మస్ కాహేతిమ్ యో అజు జర మోట్టు హుసె.
MAT 9:17 బుజు జూను చాంబ్డను సంఛిమా ద్రాక్చాను రహ్ః కోనాఖని, నాఖ్యతొ తెదె చాంబ్డను సంఛిమా ఫాటీన్ ద్రాక్చా రహ్క్ హాఃరు పడీజాసె, చాంబ్డనుసంఛిమా ఖర్రాబ్ హూసె, కతొ నవూ ద్రాక్చాను రహ్‍ః నవీ చాంబ్డనుసంఛిమా నాక్యతెదె యోబి కర్రాబ్ హుసెకొయినితిమ్ ర్హాసెకరి బోల్యు.
MAT 9:18 యో ఆవాతె హాఃరు బోల్తూరవ్వమా, హాదేక్ ఏక్ యూద మాలిక్‍ ఆయిన్, యో డుక్నేఫర్‍ బేసిన్‍ ఇన హఃలామ్ కరీన్ మారి ఛోరి హంకేస్ మరీగయి, తూ ఆయిన్ తారుహాత్ ఇనా ఉఫ్పర్ బేంద్యొతొ మారిఛోరి జివ్సె.
MAT 9:19 యేసు ఉట్టీన్ ఇనకేడె గయో, ఇన సిష్యుల్బి ఇనకేడె గయా.
MAT 9:20 త్యొ వహఃత్‍, హదేక్ భార వరహ్‍ఃక్తి ల్హొహిపడతె రోగ్వాలి ఏక్ బాయికొ థి.
MAT 9:21 తెదె యో బాయికొ, మే యేసును లుంగ్డనా ఛీమితొ బైయిస్, మన అష్యల్ హుసేకరి ఇనూ యోస్ సోచిలీన్, యేసును లుంగ్డను ఛేడొనా ఛీమమా.
MAT 9:22 యేసు పీటె ఫరీన్ యో బైయికోన దేఖిన్ ఛోరి, హిమ్మత్తి ర్హా తారు విష్వాస్‍ తున అష్యల్ కర్యు, తెదేస్‍ యో బాయికొ హుఃద్రిగి.
MAT 9:23 యేసు యో మాలిక్ను ఘెర్మా గయోతెదె, ఎజ్గ ఢుంక్కా వజ్జాడవాలుబి గలబా కరుకరతే ఇవ్నా ర్హావనూ దేక్యొ.
MAT 9:24 ఇవ్నెతి, ఆన్హాని ఛొగ్రి హుఃతీస్ పన్కి, మరికొయినీకరి ఇవ్నా బోలమా ఇవ్నే ఇనా ఛింగాయూ.
MAT 9:25 తెదె జనభో హాఃరనా బోలిమోక్లిదీన్, యేసు మైహీజైయీన్, ఇను హాత్ ధరూస్కరా యో న్హాని చొగ్రి ఉట్టీ.
MAT 9:26 ఆ హాఃబర్‍ హాఃరు దేఖ్‍ః అక్కు ప్హైలాయ్‍ గయూ.
MAT 9:27 యేసు ఇజ్గతూ జంకరమా కాణు అద్మి బేజణ ఇనకేడె ఆయిన్, దావీద్నొ ఛియ్యో హామారఫర్ గోర్ కర్కరి ఛిక్రాణ్ మ్హేల్యు.
MAT 9:28 యో ఘేర్మా గయో తెదె, ఇన పాసల్ యో కాణు అద్మి యేసుకన ఆయు, యేసు మే తుమ్నా అష్యల్ కరీస్‍కరి తుమె నమ్ము కరస్నా? కరి ఇవ్నా పూఛ్చావమా. తెదె ఇవ్నె, హో ప్రభు కరి ఇనేతి బోల్యా.
MAT 9:29 తెదె యో ఇవ్నా ఢోళన ఛీమిన్ బోల్యొ “తుమారు నమ్మకంతీ తుమ్నా నయంహువదా” ఎత్రమ ఇవ్నా ఢోళా దేఖ్కావలగ్యూ.
MAT 9:30 తెదె యేసు “ఆ కీనాబి నామాలం పడ్నుతిమ్‍ దేఖిలెవొ” కరి ఇవ్నా ధాంకైయిన్ బోల్యొ.
MAT 9:31 హుయితోబి ఇవ్నె జైన్ యో దేహ్ః అక్కు ఇను మహాన్‍ ప్హైలాయిగయూ.
MAT 9:32 యేసుబీ ఇనా సిష్యుల్ జాతుర్హావమా, థోడుజణు ముక్కు భూత్‍ ధరిరాఖ్యుతె ఏక్ అద్మినా యేసుకన లీన్ ఆయూ.
MAT 9:33 భూత్‍నా హాక్లీ హుయిజావదీన్‍ యో ముక్కు అద్మి బోలానిక్తనా అద్మిహాఃరు అష్యంహుయిగు, ఇస్రాయేల్మా ఆమ్ జోక్ను కెదేబి కోజరుగ్యుని కరి బోల్లిదా.
MAT 9:34 హుయితొ పరిసయ్యుల్, ఆ భూత్‍నొ మాలిక్‍ వాలోతి సహకారంతీ ఆ భూతేవ్నా హకాలుకరస్ కరి బోల్యా.
MAT 9:35 యేసు ఇవ్నా యూదుల్ను న్యావ్‍నుజొగొమా బుజు గాంమ్మా, దేహ్ఃమా, దేవ్నువాతె బోల్తొ, రాజ్యంను సువార్త ప్రచార్‍ కర్తొ, హర్యేక్‍ రకంమ్ను రోగ్నా స్వస్థత కర్తో సమస్తం నంగర్‍మ్మాబి గాంమ్మాబి ఫర్తో కర్తొ ర్హయో.
MAT 9:36 జనాభొ కాపరికోయిన్తే మ్హేండనితరా థకిజైన్, చెద్రిజైన్ ర్హావను దేఖిన్ యేసు ఇవ్నాఫర్ గోర్‍కర్యొ.
MAT 9:37 ఇన పాషల్తి ఇనా సిష్యుల్తీ “పంట అష్యల్తీ పిక్కాయు పన్కి, వాఢవాలు, జోఢవాలు, కామ్ కరవాలుస్ కంఛా.
MAT 9:38 ఇనటేకె, ఖేథర్మా కామ్‍ కరవాలన బోలీమోకల్ కరి ప్రభువునా భీక్‍ మాంగను కరి ఇన సిష్యుల్తి బోల్యొ.”
MAT 10:1 యేసు ఇన భారజణ సిష్యుల్నా బులాయిన్, దుష్మన్నా హక్లనటేకె హర్ రకంమ్నూ రోగఢిఫర్ వ్యాధుల్ ఫర్ అష్యల్ కరనటేకె ఇవ్నా హక్కు దిదొ.
MAT 10:2 యో బ్హారజణనా అపొస్తలుకరి నామ్ కెహూకతో, అగాఢి పేతుర్‍కరి బొలైయిలెవ్వాలొ సీమోన్, ఇనొ భై హుయోతె అంద్రెయ; జెబెదాయినొ ఛియ్యోహుయోతె యాకోబ్, ఇనొ భై యోహాన్.
MAT 10:3 ఫిలిప్పు, బర్తొలొమయి; తోమా, సుంకరిహుయోతె మత్తయ, అల్ఫయినొ ఛియ్యో యాకోబ్, తద్దయికరి బుజేక్ నామ్ లెబ్బయి.
MAT 10:4 కనానీయుడ్‍హుయోతె సీమోన్, యేసునా ధరైయిదిదోతె ఇస్కరియోతు యూదా.
MAT 10:5 యేసు యో భారజణనా బోలిమొకల్తొ, దేఖిన్ ఇవ్నా ఆజ్ఞాదిదోతె సలహాదిదొతె సాత్కతొ, తుమె అన్యజనుల్ను వాట్పర్ నొకొజవొ, సమరయుల్ను కెహూ హఃయర్‍మాహో నొకొజాసు పన్కి,
MAT 10:6 నాష్‍హుంకరతె ఇస్రాయేల్ను జాత్ను మ్హేంఢవ్‍కనస్‍ జవొ.
MAT 10:7 జాతాహుయిన్, స్వర్గంను రాజ్యం ఖందె ఆయ్రూస్‍కరి బోల్తహుయిన్ జవొ.
MAT 10:8 రోగ్నా అష్యల్ కరొ, మరిగుతె ఇవ్నా ఉట్టాడొ కొహోడ్వాలవ్నా సుధ్దీకరొ, భూత్‍యేవ్నా హకాలొ, ఛుక్కెస్‍ మల్యూ తుమేబి ఛుక్కేస్ దెవొ.
MAT 10:9 తుమారు సంఛిమా ఘేణుహొ, రూపుహొ, రాగిహొ, జావనాటేకె సంఛితీబి, బే కుడ్తాతోబి, చెప్లెతోబి, హాత్మను లాక్డుతోబి, నొకొలీజాసు.
MAT 10:10 కామ్ కరవాలన ఇన కూలినా ఉప్పర్ ఇన హక్కు కొయిన్నా?
MAT 10:11 బుజు తుమె కెహూ నంగర్మాతోబి, గాంమ్మతోబి గయాతెదె, ఇన్మా కోణ్ యోగ్యుల్కి మాలంకర్లీన్, ఇజ్గతూ నిఖిన్ జావతోడి ఇన ఘేర్మాస్ ర్హవ్వొ.
MAT 10:12 యో ఘేర్మా గయాతెదె, యోఘేర్వాలన అఛ్చుహువదాకరి బోల్యొ.
MAT 10:13 యో ఘర్ సమాధానం పడ్నుకరి అర్హత ర్హైతొ తుమారు సమాధానం ఇవ్నఫర్ ర్హాసె.
MAT 10:14 కోన్బి తుమ్న ఖందె నాకరీన్‍, తుమారు వాతేవ్నా నాఖంజుతొ, తుమె యో ఘేర్‍నాహో యోనంగర్‍నాహో, బెందిన్ జావనివహఃత్ తుమారు గోఢాను ధుమ్మునా జట్కీ దెవో.
MAT 10:15 న్యావ్ను ధన్నె యో అద్మినుగతి నంగర్ను గతితీబి సొదొమా గొమొఱ్ఱా దేహ్ఃనుగతి ఇమ్‍ ర్హాసేకరి హాఃఛితి తుమారేతి బోలుకరూస్‍.
MAT 10:16 హదేక్ హఢనా ఇచ్మా మ్హేండవ్ను చెల్కవ్నా బోలిమోక్లొతిమ్, మేబి తుమ్నా బోలిమోక్లుకరూస్, ఇనటేకె హాఃప్నితరా అఖ్కల్‍వాల హుయిన్ పర్యావ్నితరా కపటం కొయినితిమ్‍ ర్హవొ.
MAT 10:17 అద్మియేన లీన్ జాగ్రుత్తి ర్హవొ; ఇవ్నె తుమ్నా న్యావ్‍కరతె సభమా ధర్యైయిదీన్, తుమ్నా ఠాణమా ధర్యాయ్‍దిసె, ఇవ్నా యూదుల్ను న్యావ్ను జొగొమా తుమ్నా కొల్డావ్‍తి మార్సే.
MAT 10:18 రాజొకనబి, అన్యజనుల్నాకనబి అధికారియేకనా, లీన్ గయోతొ మారు సువార్తనాహాఃజె తుమ్నా లీన్‍ జాసె.
MAT 10:19 ఇవ్నె తుమ్నా ధర్యైదిసె తెదె, కిమ్ వాతె బోల్ను? సాత్తోబి బోల్నుకరి చింతా నొకొపడొ; తుమె సాత్ బోల్నుకి తమ్నా యో వహఃత్మా మాలంపడ్సె.
MAT 10:20 తుమారొ భాను ఆత్మ తుమారమా రైయిన్ వాతె బొల్సె పన్కి, వాతె బోలవాల తుమె కాహె.
MAT 10:21 భైయ్యే భైయ్యేనస్, భా, ఛియ్యోనా మర్రాఖి దేవనటేకె దిసె; లడ్కా ఇన ఆయా, భా ఫర్ పాచుఫరీన్ ఇవ్నా మర్రాఖిదిసె.
MAT 10:22 తుమె మారు నామ్‍మా నిమిత్తంతి హాఃరవ్నా హాతె ఖర్రాబ్ బొలైయిలీసు; ఆఖరితోడి కోన్‍ సహీంచస్కీ యో బఛ్చిజాసె.
MAT 10:23 ఇవ్నె తుమ్న నంగర్మా హింసించూతెదె బుజేక్ హఃయర్మా మిలైయిలేవొ; దేవ్నొ ఛియ్యో ఇంమితరా తుమె ఇస్రాయేల్ నగరంమా సంచారం ర్హవొకరి మే తూమరేతి హాఃఛితి బోలుకరూస్‍.
MAT 10:24 సిష్యుడ్ బోధకుడ్తి జాహాఃత్‍ కాహె; దాసుడ్‍ యజమానితీబి జాహాఃత్ కాహె.
MAT 10:25 సిష్యుడ్ ఇను బోధకుడ్‍నితరాబి, దాసుడ్‍ ఇను యజమానితరా ర్హైతొ బైస్. ఘేర్ను యజమానినా “బయెల్జేబు” కరి నామ్ మ్హేలిన్ ర్హైతొ “యో ఘేర్వాలనా అజు కెత్రు ఖర్రాబ్‍ నామ్‍ బోల్సెకి కొయిన్నా.”
MAT 10:26 ఇనటేకె తుమె ఇవ్నా దేఖిన్ నొకొఢర్సు, లపాఢిరాక్యుతె కెహూబి బ్హాధర్ పడ్సెకొయిననితిమ్‍ కోర్హాసెని, రహస్యంగాఛాతె కెహూబి మాలంకొయినితిమ్‍ కోర్హాసేని.
MAT 10:27 మే తుమ్నా అంధారమా బోల్యొతె, తుమె ఉజాలమా బోలొ; కాన్మా తుమ్నా బోలిరాక్యొయో ఘర్నవుప్పర్‍ ప్రచార్‍కరొ.
MAT 10:28 బుజు ఆత్మన మారకొయినితిమ్‍, ఆంగ్తాన్నా మారవాలన ఢరినొకొజాసు; పన్కి ఆత్మనబి, అంగ్తాన్నా నరకంమా నాక్చేతె దేవ్నా దేఖిన్‍ ఢరొ.
MAT 10:29 బే పిచ్కిలి ఏక్‍ కాసునా ఎచైయిజాస్ కాహేనా, హుయితొ తార భాన మాలంకొయినితిమ్ ఏక్ పిచికీలిబి జమీన్ ఫర్ కోపడని.
MAT 10:30 తుమారు మాథపర్ ఛాతె కేఖ్నుహాఃరు గణాయ్‍ రూస్‍.
MAT 10:31 ఇనటేకె తుమె నొకొఢరొ. తుమె కెత్రూకి పిచిక్లియోతీబి స్రేష్టుల్‍ కాహెనా
MAT 10:32 పన్కి, అద్మియేన ఇచ్మా మన ఒప్పిలెవ్వాలొ కోన్కి, స్వర్గంమా ఛాతె మారొ భాన హాఃమె మేబి ఇవ్నా ఒప్పిలీస్.
MAT 10:33 అద్మియేమా కోన్‍ మన మాలంకోయిని కరి బోలాస్కి స్వర్గంమా ఛాతె మార భానహాఃమె మేబి మాలంకొయినికరి బోలిస్.
MAT 10:34 మే జమీన్‍ఫర్ సమధానం దేవనటేకె ఆయోకరి నొకొర్హైజవొ, విబేధాలుటేకె పన్కి సమాధానంనా మోక్లనటేకె మే కోఆయోని.
MAT 10:35 ఏక్ అద్మినబి ఛియ్యోనాబి ఇనూ భానా, ఛోరినాబి ఇని ఆయానా, ఒవ్నాబి ఇని హాఃకునా ఇచ్మా దుష్మన్‍ కరావనాటేకె ఆయో.
MAT 10:36 ఏక్ అద్మిను ఘేర్‍వాలుస్ ఇన ఉఫ్పర్ వైరి హుసె.
MAT 10:37 భానహో, ఆయానహో మారెతీబి జాహఃత్ ఫ్యార్ కరవాలు మన యోగ్యడ్‍కాహె ఛియ్యానహో, ఛోరినహో మారెతీబి జాహఃత్ ఫ్యార్ కరవాలు మన యోగ్యడ్‍కాహె.
MAT 10:38 ఇను సిలువనా పల్లీన్ మారకేడె ఆవకొయింతె ఇను మన సిష్యుడు కాహె.
MAT 10:39 ఇను జాన్న బఛ్చాయ్‍ లెవ్వాలు, ఇన గమైయ్‍లిసె పన్కి, మార నిమిత్తంతి ఇన జాన్న బేందనా హఠకొయినీకి ఇన బఛ్చాయ్‍ లీసె.
MAT 10:40 తుమ్న ఖందెకరవాలు మన ఖందెకర్సె; మన ఖందెకరవాలూ మనస్ కాహెతిమ్ మన బోలిమోక్లొతె భా నాబి ఖందె కర్సె.
MAT 10:41 ప్రవక్త కరి ప్రవక్తనా ఖందెకరవాలొ ప్రవక్తను ఫలంమల్సె; బుజు నీతి మంతూడ్కరీ నీతిమంతుడ్న ఖందె కర్లీదాతో నీతీమంతుడ్ను ఫలంమల్సె.
MAT 10:42 బుజూ సిష్యుడ్కరి కోణ్ ఆ అడ్డాణి లడ్కామా ఏక్జననా ఏక్ గ్లాహ్క్ పాని పీయ్యాన దీదూతో యో ఇను ఫాయిదొ గమైలీసె కొయినికరి మే హాఃఛితి తుమ్నా బోలుకరూస్.
MAT 11:1 యేసు ఇను బ్హారఅద్మి సందేషంనా లావాలు ఆజ్ఞదీన్‍ బోలను పాసల్తి, ఇను పాసల్తి ఇవ్నా నంగర్మా బోధించనాటేకె గయో.
MAT 11:2 క్రీస్తు కరూకరతె కార్యాయల్నాటెకె యోహాన్ ఠాణమా హంమ్జీన్, ఆవ్సెతె ఇనే తూస్నా, హమే అజేక్నాటేకె దేక్తారయ్యానా?
MAT 11:3 కరి ఇన “పూఛ్చావనాటేకె” ఇన సిష్యుల్నా బోలిమొక్లొ.
MAT 11:4 అనటేకే యేసు ఇవ్నా దేఖిన్ తుమె జైన్, హంజుతె ఇనాబి దేక్యూతె ఇన యోహాన్‍తీ బోలొ.
MAT 11:5 కాణు అద్మిను ఢోళా దెఖ్కాంకరస్, లంగ్డు అద్మి ఛాలుకరస్, కోడ్నుఅద్మి అషల్ హుంక్రస్, మరీగుతె అద్మి జీవ్తూర్హంకరస్‍, గరీబ్నా సువర్త ప్రచార్‍ హుంకరస్‍.
MAT 11:6 బుజు మారు వాతెఫర్‍ అనుమానం పడకొయింతెవాలు ధన్యుడ్ కరి జవాబ్ దిదొ.
MAT 11:7 ఇవ్నె జంకరమా యేసు యోహాన్నా లీన్ అద్మియేన అంనితరా బోల్యొ, తుమె సాత్ దేఖనటేకె జాడిమా గయా? వ్యారొనా హలుకరతె గాహ్ఃనా దేఖనా గయానా?
MAT 11:8 పార్‍ సాత్ దేఖాన గయాతా మోల్ను లుంగ్డా పేరక్యూతే అద్మినా? హదేక్ మోల్ను లుంగ్డా పేరవాలు రాజొగ్రుహాంమ ర్హాస్ కాహేనా?
MAT 11:9 బుజూ సాత్తోబి దేహాఃనటేకె గయా? ప్రవక్తనా? హో పన్కీ ప్రవక్తతీబి మోటోకరి తుమారేతి బోలుకురూస్.
MAT 11:10 హదేక్ మే మార దూతనా తారేహూః అగాడి బోలిమోక్లుకరూస్ యో తారా వాట్నా హూఃదు కర్షే, కరి ఇనా గురించి లిఖ్యారూస్కి యోస్ యోహాన్.
MAT 11:11 రాంఢె ఫైదాకరియేతె హాఃరవ్‍మా బాప్తిస్మమ్‍ దెవ్వాలొ యోహాన్‍కంతిబి మహాన్‍వాలొ హుసె.
MAT 11:12 బాప్తిస్మమ్‍ దెవ్వాలొ యోహాన్ను ధన్తూధరీర్‍ హంకేలగు స్వర్గంను రాజ్యంమా బలత్కారంతి ధరాయ్‍జంకరాస్‍, బలత్కారంతి ఇనా కోండిలెంకరస్‍.
MAT 11:13 యోహాన్ను ధన్తోడి ప్రవక్తల్‍ హాఃరుజనూబి, ప్రచార్‍ కర్తూహుయీన్ ఆయు. మోషే ధర్మషాస్ర్తరంబి ప్రచార్‍ కర్తూహుయీన్ ఆయు.
MAT 11:14 ఆ హాఃబర్‍ అంగీకరించన తుమ్నా మనస్సు ర్హైతో ఆవ్సేతె ఏలీయా, ఆస్‍.
MAT 11:15 హఃజనాటేకె కాణ్‍ రవ్వాలు ఖంచె.
MAT 11:16 ఆ పిఢియేను అద్మినా కినేతి పోల్చును? బజార్ను గల్లిమా బేసీన్‍ ర్హహీన్‍
MAT 11:17 హాఃమె పుంగితి గీద్‍ బోలుకరియేస్‍ పన్కి, తుమె ఖేలవాలహుయిన్‍; హమె రొంకిరియేస్‍ కొయిని పన్కి తుమె రొయ్యాకొయిని హాఃరు దేక్యతొ అడ్డాణి లఢ్కానితరా ఏక్తీ ఏక్త్ బొల్లేవాలంతరా ఛా.
MAT 11:18 యోహాన్ ఖాద్యోకొయిని తిమ్‍ పీద్టొ కొయినితిమ్‍ ర్హావమా భూత్‍ ధర్యుహుయు అద్మికరి ఇవ్నె బోలుకరాస్‍.
MAT 11:19 అద్మినో ఛియ్యో ఖాతొహుయీన్, పీతొహుయిన్, ఆయొ. ఇనటేకె హదేక్ ఆ తిండిబోత్బి, పియ్యావాలుబి, ఖవ్వాలనబి, సుంకరూల్నబి పాప్ కరవలానొ దోస్థకరి ఇవ్నె బోలుకరాస్‍. పన్కి అఖ్కల్నా అక్కల్కరి ఇను కామ్నలీన్ న్యావ్‍ పోంద్సెకరి బోల్యొ.
MAT 11:20 పాసల్తి కెహూ నంగర్మా యేసు హర్యేక్ మహత్కార్యంనా కర్యోకి థోడు యో నంగర్‍వాలు దిల్ నాబద్లావమా, ఇనటేకె యేసు ఇవ్నా అమ్‍ గుర్కావనిక్లోల్యొ.
MAT 11:21 అయ్యో కొరజీనా నంగర్‍ అయ్యో బేత్సయిదా నంగర్ మే తూమారమా కార్యొతె అద్భుతంనా తూర్, సీదోన్ నంగర్మా కర్యొహోత్తొ ఇవ్నె కెదేస్కి చైయినుపట్టొ బాంధిలీన్, రాక్నా లోతిలీన్ దిల్ బాద్లాయిలీన్ ర్హైయ్యాహోత్ని.
MAT 11:22 పన్కి, మే బోలుకరతె సాత్కతో న్యావ్‍ను ధన్నె ధన్నే తూర్‍సీదోన్ నంగర్తీబీ భరీంచ్యకోయిన్తే స్థితిమా ర్హాసెకొయినీ.
MAT 11:23 బుజు, ఓ కపెర్నహూమ్ నంగర్‍వలా తూ ఆకాష్తీబీ హెచ్చించి బడీష్నా? తూ పాతాళ లోకంమా ఉత్రీన్‍ జైస్‍, తూమారమా కార్యూతే అద్భుతంనా సోదొమనంగర్మా కర్యొహోత్తొ, యో హాంకెలగు ఉబ్రీన్ ర్హైయిహోత్.
MAT 11:24 పన్కి మే తుమ్నా బోలుకరతె సాత్కతొ న్యావ్ను ధన్నె సొదొమా నంగర్తీబి తుమె హఃలావ కొయింతే స్థితిమా ర్హాషు.
MAT 11:25 యో సమయంమా యేసు బుజూ ఆమ్నితరా బోల్యొ భా, ఆకాష్‍నా, ధర్తినాబీ ప్రభూ, తూ జ్ఞాన్‍ వాలనబీ అక్కల్‍వాలనబి ఆ హాఃబర్నా లపాఢిరాఖీన్‍ అన పడా వాలనా బయల్పర్చోకరి తున స్తుతించుకరూస్‍.
MAT 11:26 హోలా భా, తూ ఆమ్కర్నుకరి తార నజర్మా అనుకూలం హుయీన్‍ ఛా.
MAT 11:27 మారో భా మన హాఃరు దీరాక్యోస్, భాన తప్ప మార గురించి కీనాబి మాలంకొయిని; ఛియ్యో కాహెతిమ్ కోన్బి ఛియ్యో కినాబి ఇనా మాలంకరావ్నుకరి భాన గురించీ బోలునూస్ కరి ఉద్దేష్యంతి మే ఏనిలిదోతే ఇవ్నా తప్ప, భాన గురించీ మాలంకొయినీ.
MAT 11:28 ప్రయాసా పఢీన్ భోజొనా పాడుకరతె సమస్తాజనూల్‍ మే తుమ్నా ఆరామ్నా దీస్కరి బోల్యొ. ఆత్మల్నా విస్రాంతి కలగ్సె.
MAT 11:29 మే సాత్వీకుబి హల్కుదిల్వాలొ హుయ్రోస్‍. అనటేకే తుమారఫర్‍ మారు కాఢినా పల్లీన్‍ సిఖొ. తెదె జాన్నా ఆరామ్‍ మల్చే.
MAT 11:30 కింకతొ మారు కాఢి హుల్కుబి, మారు కాఢి ఢోవను సులభంమస్. మే దిదోతె భోజొ హాల్కుతి ఛా.
MAT 12:1 యో ధన్మా యేసు ఆరమ్ కారనుధన్నే ఖేథర్మాకరి జంకరమా ఇన సిష్యుల్నా భుక్ లాగమ మొక్కజొన్నన బుట్టు తోఢిన్ ఖాధ్య.
MAT 12:2 పరిసయ్యుల్ ఆ దేఖిన్ హదేక్, ఆరామ్ కరనధన్నె కరకొయింతె కామ్ కరూకరస్కరి యేసున బోలమా.
MAT 12:3 యేసు ఇవ్నేతి అమ్ బోల్యొ, దావీద్‍బి ఇనకేడె ఛాతె ఇవ్నా భుక్ లాగమా ఇను షాత్ కర్యతె ఇన గురించి తుమె పడ్యా కొయిన్నా?
MAT 12:4 యో దేవ్ను మందిరంమా జైన్, యోబి ఇనకేడె ఛాతె ఇవ్నేబి నాఖానుతే సముఖంనూ రోటా ఖాద్యా.
MAT 12:5 బుజు యాజకుల్ ఆరమ్ కరను ధన్నె దేవ్ను ఆలయంమా జైన్, ఆరమ్ కరను ధన్నె అతిక్రమించాతోబి నిర్దోసుల్‍హుయిన్ ఛాకరి తుమె ధర్మషాస్ర్తంమా పడ్యాకొయిన్నా?
MAT 12:6 దేవ్ను ఆలయంతీబి మహాన్‍వాలొ యో అజ్గ ఛాకరి తుమారేతి బోలుకురూస్.
MAT 12:7 బుజ గోర్నాస్ కోరిలెంక్రూస్ పన్కి బలినా మే కొకోరూని, కరి వాక్యభాగమస్‍ తుమ్నా మాలంరైయితొ నిర్దోసినబి దోసినా న్యావ్‍ కోకర్యాహోత్ని.
MAT 12:8 అద్మినో ఛియ్యో ఆరామ్ను ధన్నే ప్రభూ హుయిన్ ఛాకరి బోల్యొ.
MAT 12:9 యో ఇజ్గతూ నికిజైన్ ఇవ్నా యూదుల్ను న్యానుజొగొ గయోతెదె ఎజ్గ ఏక్ హాత్ హుఃకైయి గయూతె అద్మితూ
MAT 12:10 ఇవ్నె ఇనఫర్ జూటి వాత్‍ఫర్‍ పహ్కావును కరి సోచిలీన్‍ అమ్ బోల్యు, ఆరమ్ కరతెధన్నే స్వస్థతకరను న్యాయంన్నా? కరి ఇన పుచ్చాయా.
MAT 12:11 ఇనటేకె యేసు తుమారమా కెహూ ఏక్ అద్మినా హుయుతోబి మ్హేండాను చెల్కు ర్హైయితొ, ఆరామ్‍నూ ధన్నే యో ఖాడమా పడిగూ ఇన ధరీన్ బ్హాధర్ కోకాడ్సున్నా?
MAT 12:12 మ్హేండనాతబి అద్మిస్‍నా కెత్రూకి విలువు ఛా కాహెనా ఇనటేకె ఆరామ్ కరనధన్నే మేల్‍కరను ధర్మమాస్, కరి బోల్యొ.
MAT 12:13 యేసు యో అద్మితి తారుహాత్ హఃడక్ కరి బోల్యొ. యోహాత్ హూఃదు కరమా ఇన బెంమ్మాను హాత్నుతరా అష్యల్ హుయు.
MAT 12:14 తెదేస్ పరిసయ్యుల్ బాదర్ జైన యేసున కింతోబి మార్నుకరి ఇనా విరోధంతీ బారెమా సోచలగ్యు.
MAT 12:15 యేసు యో సంగతి హాఃరు మాలంకర్లీన్ ఇజ్గాతు ఛలిగయో, ఘను అద్మి ఇన కేడెజావమా.
MAT 12:16 యేసు ఇవ్నా హాఃర్వన అష్యల్ కరీన్, మన ఆవాత్ కినాబీ నొకొబొల్సూకరి ఆజ్ఞదిదొ.
MAT 12:17 ప్రవక్త హుయోతే యెషయా బారేమా దేవ్ బోల్యొతె ఆ వాక్యం హాఃచిహువనటేకె ఆమ్నీతర జరిగ్యూ.
MAT 12:18 యోసాత్కతొ, హదేక్‍ ఆ మారొ సేవకుడ్ అన మే చూణిరాక్యోస్‍, అనే మన కెత్రేకి లాఢ్‍ వాలొ హుయ్రోస్‍. అనఫర్ మార ఆత్మనా రాఖిస్‍. ఆ అన్యుజనుల్నా న్యాయంనా ప్రచార్‍ కర్సె.
MAT 12:19 అనే లఢైయె కోకరని, ఛిక్రాన్ కోమ్హేలని, గల్లియేమా అను ఆవాజ్‍‍ కినాబి హఃమ్జావ్సె కొయిని.
MAT 12:20 న్యాయం హువతోడి నలిగూతె రెల్లునా అనె తోడ్సెకొయిని, ఉజైయి జంకరతె దివ్వొనాబి యో ఉజావ్సెకొయిని.
MAT 12:21 అన నామ్‍ఫర్ అన్యుజణుల్‍ హాఃరు నిరీక్చణ కల్గి ర్హాసె.
MAT 12:22 తెదె భూత్‍ ధర్యకూతె, కాణొడోళవాలుబి, ముక్కు హుయోతె ఏక్జనొ యేసుకనా లీన్ ఆయా.
MAT 12:23 ఇనటేకె యో అద్మి హాఃరు అష్యంహుయీన్‍ ఆ దావీద్‍నొ ఛియ్యో కాహెనా, కరి బోల్లెంకర్తు థూ.
MAT 12:24 పరిసయ్యుల్ యోవాత్ ఖంజీన్ అనే భూత్‍నొ మాలిక్‍ హుయోతె బయెల్జేబుల్‍ బారెమాస్‍ ఆ భూత్‍యేవ్నా హాకాలుకరస్ పన్కి బుజేక్ను జణనూ కాహే.
MAT 12:25 యేసు ఇవ్ను సోచుతె ఇనా గ్రహించిన్‍ ఇవ్నెతె అమ్‍ బోల్యొ, కేహూ రాజ్యంతోబి, ఇనూ యోస్‍ అలాదు హుయుగుతొ హాఃరాబ్‍ హుయుజాస్‍. ఇనూ యోస్‍ అలాదు హుయుగుతొ కెహు నంగర్‍బి కెహు ఘేర్‍బి హుబర్సే కొయిని.
MAT 12:26 సైతన్ సైతాన్‍ హాకల్యొతొ యో అలాదు హుయిజాసె, తెదె ఇన రాజ్యం కిమ్ తోబీ వుభార్ సే?
MAT 12:27 మే బయెల్జేబు బారెమా భూత్‍‍నేవన హకాలుకురుస్తో తుమార ఛియ్యో కినవల్లా హకాలుకరస్? తుమె బోలుకరతే జూటీకరి తుమార అద్మీస్ రుజూవు కరూకరస్.
MAT 12:28 బయెల్జేబ్ కాహె దేవ్ను ఆత్మానహాఃజె హుయుతొ దేవ్నవలనా భూత్‍యేవ్నా హకాలుకర్తో హసేతొ దేవ్ను రాజ్యం తుమారకనా ఆయ్రూస్‍.
MAT 12:29 ఏక్జను ఏత్రేస్ కాహేతీమ్ అగాడి కువ్వత్‍వాలన బంధించకొయింతె తెదె కింనితరా యోకువ్వత్‍ వాలన ఘేర్‍ జైన్ ఇను హాఃమాన్ లపాఢిలిసె? ఇంనితరా భన్నాకి దిదూతోస్ ఇనూ ఘర్‍ లపాఢిజైయ్‍.
MAT 12:30 మారేతి రైయికొయింతె అద్మి మన దుష్మన్‍ నీతర ర్హాసె. మారేతి మలిజైయిన్ నార్హవ్వాలు చెదరిజాసె.
MAT 12:31 ఇనటేకె మే తుమారేతి బోలుకరూతె సాత్కతొ అద్మియెకర్యూతె పాప్‍ హాఃరు దేవ్నదూషణనా దేవ్ క్చమాకర్సె పన్కి, పవిత్రాత్మనా విషయంమా దూషించుతొ ఇవ్నా క్చమించెకొయిని.
MAT 12:32 అద్మినో ఛియ్యోనా విరూద్ధంతి వాతె బోలవాలనా దేవ్ను క్చమాపనా మల్సె, పన్కి పవిత్రాత్మనా విరూధ్దంతి వాతె బోలవాలనా ఆ ములక్మాతోబి ఆవ్సెతె పిఢిమాతోబి క్చమాపనా కోమల్సెని.
MAT 12:33 జాఢు అష్యల్ ర్హైతొ ఇను పండబీ అష్యల్కరి ఎంచొ న్హైతొ, ఝాడు ఖర్రాబ్‍ ర్హైతో ఇను ఫలంబి ఖర్రాబ్కరి ఎంచొ. ఝాడు ఇను పండాటేకె మాలంకరజాయ్.
MAT 12:34 హాఃప్‍నా లడ్కా, తుమె ఖర్రాబ్వాల హుయీన్‍, కిమ్ అష్యల్ వాతె బోలాతిం బోల్సు? దిల్మా షాత్ఛాకి యోస్ బాఖమతూ వాతెబోల్సె కాహేనా.
MAT 12:35 అష్యల్ అద్మిమా అష్యలాస్ ర్హాస్, ఇనటేకె ఇన్మతూ అష్యలాస్ ఆభాదర్నికస్‍. దుస్మన్‍ మ ఖరాబ్ రాస్ కరి ఇన మైయితీ ఖరాబస్ భాదర్ నికాస్.
MAT 12:36 మే తుమారేతి బోలుకురుతె సాత్కతొ అద్మియే బోలాతె హర్యేక్‍ ఖర్రాబ్ వాతేవ్నా లీన్ న్వావ్నా ధన్నె లెక్క బొల్ను పడ్సె.
MAT 12:37 తారు వాతేవన లీనస్ నీతిమంతుడ్ కరి న్వావ్‍ లీసు, తారు వాతేవ్నా లీన్‍ అపరాధికరి న్యావ్‍ లీసు.
MAT 12:38 తెదె షాస్ర్తుల్మాబి పరిసయ్యుల్మా థోడుజణు “బోధకుడ్‍ తరా బంన్తూ ఏక్‍ హాఃనద్ దేక్ను” కరి హమే ఛియ్యో, కరి ఇనేతి బోల్యా.
MAT 12:39 యేసు బోల్యొ వ్యభిచారుల్ హుయాతె గలీజ్ పిఢిను అద్మియే కెహూ, అద్భుతంనా మాంగుకరాస్, ప్రవక్త హుయోతె యోననా లీన్, హాఃనద్నా పన్కి బుజూ కెహుబీ హాఃనద్ ఇవ్నా కోఅనుగ్రహించూని.
MAT 12:40 యోనా కిమ్ తీన్రాత్, తీన్‍ధన్ మోటు మాస్లాన పేట్మా ర్హయోకి ఇమ్మస్ అద్మినొ ఛియ్యో తీన్‍రాత్, తీన్‍ధన్ భూగర్భంమా ర్హాసె.
MAT 12:41 నీనెవె నంగర్‍ వాలు యోననూ ప్రకటననా హఃమ్జీన్ దిల్ బద్లాయిలీదు. ఇనటేకె న్యావ్‍ తీర్చన వహాఃత్మా, నీనెవెవాలు ఆ ఫిడీను ఇవ్నఫర్ ఉబ్రీన్ ఇన నేరంనా నాక్చె. హదేక్ యోనతీబి మోటొజణొ అజ్గ ఛా.
MAT 12:42 దక్షీణ్‍ దేహ్ఃమాఛాతె షీబా రాణి సొలోమోను జ్ఞానంనా హఃమ్జనాటేకె ఘను దూర్తి ఆయి, ఇనటేకె న్యావ్‍ బోలన ధన్నే యో బాయికో ఆ పిఢీను అద్మిహుః మలీన్ ఉబ్రీన్‍ ఆ పిఢివాలు నేరస్థుల్ కరి బోల్సె, పన్కి హాంకె సొలొమోన్‍తీబి మోటొ అద్మి అజ్గ ఛా.
MAT 12:43 దుష్టాత్మా ధరిరాక్యుతె ఏక్ అద్మిమతూ నికిజావదీన్ బ్హాదర్ నికీగుతె సైతాన్ ఆరామ్ కరనటేకె పానికొయింతె జొగొమా పర్తూ ర్హంకరా, పన్కి ఇన ఆరామ్‍కరన కోమలని.
MAT 12:44 ఇన ఆరామ్‍ నామలమా, మే బెందీన్ ఆయోతె మార ఘేర్‍కన జైయిస్‍కరి సోచిలీన్‍ ఆయిన్‍, యో ఘర్మా కోన్బి కొయిననితిమ్‍ ఇన ఝాడీన్ హఃద్రిరాక్యుతె దేఖిన్‍, జైయిన్‍ ఇనేతీబి బుుజూ ఖర్రాబ్‍హుయ్తె హాఃత్‍ భూత్‍నా కేడెలీన్‍ ఆవస్‍ ఇవ్నె ఇన్మా పేషిన్ ఎజ్గాస్‍‍ జీవ్ను జీవ్సె.
MAT 12:45 అనటేకే యో అద్మిను ఆఖరీనుస్తితి అగాడిను స్థితితీబి ఖర్రాబ్‍హుసె. ఇమ్మస్‍ ఆ దుష్టపీఢివాలనా సంభవించెకరి బోల్యొ.
MAT 12:46 బుజబి యేసు అద్మియేమా వాతెబోల్తొ ర్హానమా హదేక్ యేసుని ఆయాబి ఇనొ భైయ్యేబి ఇనేతి వాతె బోల్నుకరి బ్హాధర్ ఉబ్రిన్‍ ఛా.
MAT 12:47 తెదె ఏక్జణు యేసుతి, హదేక్‍ తారి ఆయాబి, తారొ భైయ్యే తారేతి వాతె బోల్నుకరి బ్హాధర్ ఉబ్రీన్‍ ఛాకరి ఇనేతి బోల్యొ.
MAT 12:48 అనటేకే ఇనేతి ఆ హాఃబర్ బోల్యొతె ఇనా దేఖిన్‍, కోణ్ మారి ఆయా? కోణ్ మార భైయ్యే? కరి బోలిన్‍
MAT 12:49 ఇను సిష్యుల్‍ బాజు హాత్‍ వతాలీన్‍, హదేక్ మార ఆయాబి, మార భైయ్యే, భేన్‍
MAT 12:50 స్వర్గంమా ఛాతె మారో భాన మర్జీతి కరవాలోస్‍, మారా భైయ్యే, మారి భేనె, మారి ఆయా, కరి బోల్యొ.
MAT 13:1 యోధన్నె యేసు ఘేర్తి నిఖీన్ ధర్యావ్నా కనారె బేసిన్ థొ.
MAT 13:2 ఘణు అద్మిహాఃరు ఎక్కాస్‍ధమ్ కేడెమలీన్ ఆవమా యేసు డోంగా ఛడీన్‍ బేసిగొ యోఅద్మిహాఃరు కనారీవుబ్రీన్ ర్హావమా.
MAT 13:3 యేసు ఇవ్నా బ్హణెదేఖిన్ ఘణు సంగతుల్ ఇవ్నా ఉపమానంనీతరా బోలను ఛా కింకతొ, హదేక్ బింజోలా పికావాలు పికావనటేకె గయూ.
MAT 13:4 యో బింజోల ఛిడ్కని వహఃత్ థోడుబింజోలు వాట్నాసేడే పడ్యు, ఉఫర్ ఉడతే జిన్వార్‍ ఆయిన్ ఖైయినాకిదేస్.
MAT 13:5 థోడు బింజోలు పత్రావ్ని జొగోమా పడ్యు మాటి ఘణు నార్హావమా యోబింజోలు పుట్యు.
MAT 13:6 పన్కి ధన్నూ నికతే చంద్రమా ఆవమా ఇను టడ్కోను అంచ్మా ఝడ్‍, బలీన్ హుఃఖైయి గయూ.
MAT 13:7 థోడు బింజోలు కాఠొనా డాగ్మా పడ్యు కాఠన ఝాడు వదీన్ ఇన దాబినాఖిదేస్.
MAT 13:8 పన్కి థోడు బింజోలు అష్యల్ జమీన్పర్ పడీన్, ఏక్‍ డోఢిక్‍ భాగ్, ఏక్‍ తీనిహ్‍ః భాగ్‍, ఏక్‍ ఖొః భాగ్‍నితరా ఫలించె.
MAT 13:9 కాణ్‍ రవ్వాలు హంజ్చెకరి బోల్యొ. భర్తికర్యూ.
MAT 13:10 పాసల్తి సిష్యుల్ ఆయిన్ తు ఉపమానంనితరా ఇవ్నా వాతె బోలుకరతె సే? కరి పుఛ్చావమా.
MAT 13:11 ఇవ్నెతి అమ్ బోల్యొ స్వర్గంను రాజ్యం రహస్యాల్ మాలంకరను జ్ఞానంనా తుమ్నా మలీరూస్ పన్కి, ఇవ్నా అనుగ్రహీంచుకొయిని.
MAT 13:12 కల్గితె ఇవ్నస్‍ దెవ్వావ్సె, ఇవ్నా జాహఃత్‍ మల్సె కొయింతే ఇవ్నకనా ఛాతె హాఃరుబి ఇవ్నకంతూ కన్నాకిదిసె. బుజూ ఇవ్నే హఃమ్జీన్‍బి హఃమ్జకొయినీతిమ్‍ దేఖిన్‍బీ దేఖ కొయినీతిమ్‍ గ్రహించకొయినితిమ్‍ ఛా.
MAT 13:13 అనహాఃజేస్ మే ఉపమానంనితరా బోధించుకరూస్‍. దేఖ్యొ పన్కి దేఖకొయినితింమ్‍ ర్హాస్‍.
MAT 13:14 యెషయా బోల్యొతె వాత్ అవ్నబారెమా నెరవేరుకరాస్‍. ఇవ్ను కాణ్‍తి హఃమ్జీన్‍బి హఃమ్జకొయిని, ఇవ్నె ఇవ్ను ఢోళనా మూఛిరాక్యస్‍. దిల్‍ బద్లాయ్‍ లీన్‍ మార బారెమా స్వస్థత హువకొయిని తిమ్‍ ఇవ్ను దిల్ ఘట్ హుయిగు,
MAT 13:15 ఇనటేకె ఇవ్నె హంజన హుయుతో హఃమ్‍జ్సే పన్కి అర్థం కోకరని, దేఖనా హుయుతో దేక్చె పన్కి, కెత్రేబి మాలంకరకొయిని.
MAT 13:16 ఇనటేకేస్ దేఖుకరతే తుమారు డోళా కెత్రూకి ధన్యంహుయు, హంజుకరతె తుమారు కాణ్‍ కెత్రూకి ధన్యంహుయు.
MAT 13:17 పన్కి, కెత్రూకి ప్రవక్తల్, నీతిమంతుల్ తుమె దేఖుకరతె ఇన దేక్నకరి సోచిన్‍ దేఖ్యాకొయిని, తుమె హంజతె ఇనా హంజ్నూకరి సోచీన్‍ హంజ్యకొయినీకరి తుమారితీతి హాఃఛితీ బోలుకరూస్.
MAT 13:18 ఖేథర్మా బింజోలా చిడ్కనవాలనూటేకె ఏక్ ఉపమానం ఇను హఃమ్జొ.
MAT 13:19 కోన్బి దేవ్ను రాజ్యంనూవాతె హాఃజిన్‍బి హఃజకొయినీతిం ర్హావమా దుష్మన్‍ ఆయిన్ ఇన దిల్మా హఃజుహుయు వాక్యంనా పల్లిజాసె వాట్నా సేడె పడ్యూతె బింజోలాను జోక్ను.
MAT 13:20 పత్రన జోగోపర్ పడ్యుయుతే బింజోలాన జోడ్ను సందేషం హఃజీన్ ఎగ్గీస్ ఖుషితి ఇనా ఒప్పిలీసె.
MAT 13:21 హుయుతోబి ఇన్మా జఢే జమీన్నా నాలగ్గమా థోడధన్ ర్హాసె. పన్కి వాక్యంనటేకె మిన్హత్‍, హింసల్ ఆయుతో అభ్యంతరం హుసె.
MAT 13:22 కాఠొను ఢాగ్మా పడితే బించోలానితర అద్మియే వాక్యమ్నాహఃజవాళోస్ పన్కి, ఆ ములక్‍ను హాఃజె, రప్యాను, ఆహ్క్ ఇనా వాక్యంనా బఢదేకొయినీ, ఇనటెకె యోదేవ్నా బందేస్.
MAT 13:23 అనటేకే అష్యల్ జొగొమా పఢ్యుతే బింజోలను జోక్నూ అద్మియే హాఃరూ వాక్మంమ్నా క్హాంజీన్ అర్థమ్ కర్లిసె. ఇంమ్ను అద్మి జీతిన్ ఏక్జనొ ఖోః భాగ్‍నితరా, ఏక్జనొ తీనిక్‍ భాగ్‍నితరా బుజేక్జనో డొఢీహాంతరా బడ్చె.
MAT 13:24 యో బుజేక్ ఉపమానంనా ఇవ్నేతిబోల్యొ. సాత్కతో స్వర్గంనురాజ్యం ఏక్ బింజోలా ఇనుఖేతర్మా అష్యల్ బింజోలా నాక్యొతె ఇంమ్ను జోక్ను.
MAT 13:25 ఏక్‍ రాతె, అద్మిహాఃరు ఖుఃతూర్హావనూ వహాఃత్మా వైరి ఆయిన్ యో ఘౌవును ఖేథర్మా గురుకుల్ను బింజొలాన చిడ్కినాకిదేస్.
MAT 13:26 ఘౌ పుట్టీన్ వధ్యూ తెదె యో న్హాను గాహ్క్ మెక్కల్‍బి వధ్యూతే దేఖ్కాయూ.
MAT 13:27 యో ఖేథర్నొ మాలీక్ను దాసుడ్‍ జైన్ మాలిక్‍ తూ తార ఖేథర్మా అష్యల్ గౌనా బింజోలా నాక్యోతోనొ బుజూ గురుకుల్ను జాఢు కిమ్ పుట్యు కరి పుఛ్చాయో.
MAT 13:28 ఆ హాఃరు వైరి కర్యుతె కామ్ కరి బోలమా యో దాసుడ్‍, హామెజైన్ ఇన వుక్డి నాఖిదేవనూ తున ఇష్టమాస్నా? కరి ఇన పుఛ్చాయ్యో.
MAT 13:29 ఇనటేకె యో ఇమ్ నొకొకరో గురుకుల్నా వుఖడనీ వహాఃత్, ఘౌను జఢేబి వుక్డాయ్‍ జాసె.
MAT 13:30 ఘౌ వాఢను ధన్‍తోడి, బేన వధాదేవొ వాఢను ధన్మా గురుకుల్నా అలాదు కుప్పొకరీన్ ఇన బల్లాకి దేవనటేకె ఇన కాఠనితరా భాందొ బుజు ఘౌనా అలాదు కరీన్ బాణమా నాఖొ. ఇవ్నెతి బోలీస్‍కరి బోల్యొ.
MAT 13:31 యేసు బుజేక్ ఉపమనంబి సిష్యుల్తి బోల్యొ, స్యర్గంను రాజ్యం ఏక్జనొ ఇను ఖేథర్మా నాక్యూతె రాయిను బింజోలాను జోక్ను.
MAT 13:32 యో బింజోలన దేఖాన న్హానుసు, పన్కి యో మొల్కా ఉట్టీన్ మోటు వధ్యుతో ఖావను చట్టిను రాచునూ జాఢ అక్కావ్‍మా యో ఘను మోటుహుయిన్, ఆకాష్‍ను జీన్వార్ ఇనా ఢాలియేఫర్‍ బేసీన్ ఇన జీవస్ ఎత్రెమోటు హువస్.
MAT 13:33 యో బుజేక్ ఉపమానంబీ బోల్యొ, స్వర్గంను రాజ్యం ఖాటు ఆటాను జోక్ను, ఏక్ బైయికో యో ఖాటు ఆటనా లీన్ తీన్ షేర్ అష్యల్ ఆఠొమా మలైనాకి తెదె యో అష్యల్ ఆఠొబీ ఖాటు హుయిజాస్.
MAT 13:34 యేసు ఇవ్నా హాఃరుబి ఉపమానంతీస్ బోల్యొ, ఉపమానం కొయినితిమ్‍ ఇవ్నా ఏక్ వాత్బీ బోల్యొ కొయిని.
MAT 13:35 ఇమ్ ప్రవక్త బోలుతె వాతె హాఃరుబి హాఃచి హుయూ, మే ఉపమానంతీస్ బోలిన్ ఆ “ములాక్ పైయిదా హుయుతాప్ తూ లపీరుతే వాతె హాఃరుబి తుమ్నా మాలం కరైస్.”
MAT 13:36 తెదె యేసు జనాభో హాఃర్వన బోలిమోక్లిదీన్ యో ఘేర్నా మహీ జావమా తెదె ఇన సిష్యుల్ ఇనకన ఆయిన్, ఖేతార్ మను గురుకుల్ను గురించీ ఉపమానంను అర్థంనా హామ్నా బోల్ని.
MAT 13:37 ఇనటేకె యేసు అమ్ బోల్యొ, ఆష్యల్ బింజోలాన నాటవాలొ అద్మినో ఛియ్యో.
MAT 13:38 ధేర్ మనూ ములక్‍నా, అష్యల్ బింజోలా రాజ్యంను అద్మిని తరా, గురుకుల్ ను దుష్టనీ సమబంధుల్‍.
MAT 13:39 ఇవ్నా పీకాయుతే వైరియో సైతాన్‍ వాడవాలు అంతంధన్నె కోతవాడవాలు దేవ దూతల్.
MAT 13:40 కలుపు మొక్కలు కిమ్ వాడ్యైయి హొఃతీన్‍ ఆగ్మా బలీజంకారస్కి, ఇమ్మాస్ యుగంతంమా జరగ్సే.
MAT 13:41 అద్మియేనో ఛియ్యో ఇన దేవ దూతల్‍నా బోలిమోక్లసె, ఇవ్నే ఇనా రాజ్యంమాతూ ఆటంకం కరాబ్ కరవాలనా, కేత్రుకీ ధుర్నీతీన హాఃరవ్నా జోడ్‍కరిన్
MAT 13:42 ఆగ్నుగుడంమా నాకీదిసె. ఇజ్గా రోవ్వానుబీ దాత్ చావను ర్హాసే.
MAT 13:43 తెదె నీతిమంతుల్ ఇవ్నా భాన రాజ్యంమా ధన్నూ చంద్రమానితరా ఛమక్సే, కాణ్‍ రవ్వాలు హంజిలేను.
MAT 13:44 స్వర్గంను రాజ్యం ఖేథర్మా లపాడీ రాఖతే ధవ్లత్నితర ఛా, ఏక్ అద్మి ఇన మాలంకరీన్‍ లపాఢీదీన్‍, యోమల్యుతే ఖుషితి జైన్, ఇనకనా ఛాతె హాఃరుబి ఏఛీన్ యో ఖేతర్నా లీసె.
MAT 13:45 బుజూ స్వర్గం రాజ్యం, అష్యల్ను ముత్యాల్నా లేనుకరి దూండు కరతె అద్మినితరా ఛా.
MAT 13:46 యో మోల్ హుయుతే ముత్యంనా మాలంకరీన్‍, జైన్‍ ఇనకన ఛాతే హాఃరు ఏచీనకీదీన్ ఇన లీలేస్.
MAT 13:47 బుజు స్వర్గంనురాజ్యం ధర్యవ్‍మా నాక్యూరుతే హర్యేక్ రకంనూ మాస్లాన ధర్యుతే ఝాల్‍నీతరా ఛా.
MAT 13:48 ఝాల్ మాస్లావుతీ భారైగుతే కనారీన లీన్ఆయిన్ అష్యల్ మాస్లా గంపొమా నాఖీన్ ఖర్రాబ్ మాస్లా బాధర్ బిర్‍కైదేస్.
MAT 13:49 ఇమ్మాస్ యూగంను అంతంబీహుసే దేవ్ను దూతల్ ఆయిన్ నీతిమంతుల్ మాతూ దుష్టుల్నా అలాదుకరీన్,
MAT 13:50 అవ్నా ఆగ్ను గుండంమా బీర్‍కైదేస్, ఎజ్గా రొవ్వానుబి దాత్‍ఛావను ర్హాసే కొయిని.
MAT 13:51 “ఆహాఃరునా తుమె గ్రహీంచు కరస్నా” కరి ఇవ్నా పుఛ్చావమా, ఇవ్నే హో గ్రహీంచుసు కరి బోల్య.
MAT 13:52 యేసు, స్వర్గంనురాజ్యంమా సిష్యుడ్‍నీతర చేర్యొతె హర్యేక్ షాస్ర్తిబీ ఇను ఘర్మా నిలువాగదిమతూ జూణు రాఛునా కన్నాకిదీన్‍, నవూ రా‍ఛునా లేవతె మాలిక్‍నీతర ఛా కరి బోల్యొ.
MAT 13:53 యేసు ఆ ఉపమానం బోలి హుయిజావదీన్ ఇనబాద్‍మా, యో ఎజ్గతూ నిఖీన్ చలిగొ.
MAT 13:54 బుజు ఇను హుఃద్ను నంగర్‍మా ఆయో. యూదుల్‍ న్యానుజొగొ ఇవ్నా బోధించుకర్తో థొ. అనటేకే హఃజుతె ఇవ్నె అష్యంహుయీన్‍, అద్భుతం, ఆ జ్ఞానం, అనకన కెజ్గతూ ఆయూ.
MAT 13:55 ఆ వడ్లవాలనొ ఛియ్యో కాహేనా? కరి ఆయాను నామ్ మరియా కహెనా యాకోబ్, యోషెపు, సీమోను యూదా కరి బోలవాలనొ భై కాహేనా?
MAT 13:56 అన భేనెహాఃరి అప్నకేడె మలీన్ ర్హాయిహుయు కాహేనా? అనా ఆ కార్యల్‍ హాఃరు కెజ్గాతూ ఆంకారస్ కరి బొల్లీన్, ఇన వాత్ బన్తి అభ్యంతరంహుయు.
MAT 13:57 హుయుతో యేసు ప్రవక్త ఇను దేహ్ః మాబి ఇను ఘర్మా తప్ప, బుజు కెజ్గాబిహో నామ్ ఘనహీనుడ్ పొంద్సెకొయినికరి ఇవ్నేతి బోల్యొ.
MAT 13:58 ఇవ్ను అవిష్వాస్‍సంనా దేఖిన్ యో ఎజ్గా కెత్రూకి అద్భుతంనా కోకర్యోని.
MAT 14:1 యో వహఃత్ మా చార్ దేక్నూ అధిపతిహుయోతే హేరోద్ యేసునటేకే ఆవాతే హాఃరు మాలంకరీన్.
MAT 14:2 హఃజీన్ ఆ బాప్తిస్మమ్‍ దెవ్వాలొ యోహాన్; ఇనే మర్రన్మాతీ ఉట్టీన్ ఛా, ఇనటేకేస్ అద్భుతంనా ఇన కందే కామ్ హాఃరు హువుంకరస్ కరి ఇన అధికరుల్తి బోల్యొ.
MAT 14:3 సానకతో, తు తార భైయిహుయోతే ఫిలిప్పును బావన్‍నా హేరోదియనా రాఖిలేవను న్యాయం కాహెకరి.
MAT 14:4 యోహాన్ హేరోద్నా బోలమా, యో బైయికోనటేకె యోహాన్ న ధర్లీన్ భాందీచిన్ ఠాణమా నాఖిన్ రాక్యు.
MAT 14:5 హేరోదు అన మారక్ను కరి సోచ్యో పన్కి అద్మిహాఃరు అన నేయ్యోకరీ ఎంచీరాక్యు, అనహాఃజే హేరోద్‍ ఢారీగయో.
MAT 14:6 హుయుతో హేరోద్ను ఫైదాహుయోతె ధన్ ఆయుతెదె హేరోదియనీ ఛోరి ఇవ్నా ఇచ్మా ఖేల్ కేలీన్ హేరోద్న హాషిఖుసాల్ కరి.
MAT 14:7 ఇనటేకె యో బైయికో సాత్ మంగితోబీ దీస్ కరి యో ఒట్టునాకీన్ వాగ్దానం కర్యో.
MAT 14:8 తెదె హేరోద్‍ని ఛోరి, ఇని ఆయాకన జైన్ సాత్ మాంగునుకరి పుఛ్చావస్, “బాప్తిస్మమ్‍ దెవ్వాలొ యోహాన్నూ ముడ్క్యూ ఏక్ థాలిమా మ్హేలీన్ దాకరీ బోల్” కరి బోలి.
MAT 14:9 రాజొ ఆ హాఃజీన్ ఘాణు బాధపడస్, యోకర్యోతే ఒట్టునాటేకె, ఇనేతి ఖానుకావన బెట్టుతె ఇవ్న హాఃజె ఆజ్ఞదిదొ.
MAT 14:10 ఏక్ భట్టుడున మొక్లిన్ ఠాణమా ఛాతె యోహాన్‍ను ముడ్క్యానా కత్రాయ్ నాక్యు.
MAT 14:11 యో ముడుక్యునా థాలిమాబేందీన్ లాయిన్ యోచొగ్రినా దిదూ. యోచొగ్రి యోథాలీనా లీన్ ఇని ఆయానా లీన్ఆయి.
MAT 14:12 ఎజాత్నూ యోహాన్నూ సిష్యుల్ ఆయిన్ ముర్దునా లీజైయిన్, ఇన ఘాగ్దీన్ పాచుపరిన్ యేసుకనా ఆయిన్ ఇనబోల్యూ.
MAT 14:13 యేసునే యోహాఃబర్‍ హఃజీన్ డోంగా చఢీన్ జాఢిమా జొగొమా ఎకేలోస్‍ గయో. అద్మిహాఃరు యోహాన్నా హుయూతె ఆవాత్ ఖంజీన్, యోమాలంకర్లిన్ నంగర్తూనిఖీన్ గోడతీచాలిన్ ఇనకేడె గయూ.
MAT 14:14 యో ఆయిన్ యోమోటు గుమ్మల్ హాఃరవ్నా దేఖిన్, ఇవ్నపర్ గోర్ హుయిన్, ఇవ్నెమా రోగ్ వాలనా స్వస్థతకర్యో.
MAT 14:15 హాఃజే హుయుతెదె సిష్యుల్ ఇనకనా ఆయిన్ ఆ జాఢినూజొగొ, హంకేస్ ధన్ డుబిగయూ, ఆ అద్మిహాఃరు గామ్మా జైయిన్ ఖావనూ రాచుహాఃరూ లేవనటేకె ఇవ్నా మొక్లిదాకరి బోల్యూ.
MAT 14:16 యేసునే ఇవ్నే జావనా అవసరం కొయినీ పన్కి, “తుమేస్ ఇవ్నా ఖాణు నాకో” కరి ఇవ్నేతీ బోలమా
MAT 14:17 ఇవ్నే హంకె అప్నకనా పాచ్ రోటా భే మాస్లా తప్ప బుజు కాయిబీ కొయినీకరీ ఇనేతి బోల్యొ.
MAT 14:18 ఇనటేకె యో ఇన మారకనా లీన్ ఆవోకరీ బోలిన్;
MAT 14:19 ఎజ్గా న్హాను గాహ్క్ బేసిన్ ర్హాకరి అద్మి హఃరౌనా బోలిన్, యో పాచ్ రోటనా, భే మాస్లనా ధరీన్ ఆకాష్‍ భణే దేఖిన్ ఆషీర్వాద్‍ కరీన్, యోరోటవ్నా తోడిన్ ఇన సిష్యుల్‍నా దిదో ఇవ్నే అద్మిహాఃరౌన భాగ్ పాడిన్ దిదూ.
MAT 14:20 ఇవ్నేహాఃరు పేట్ భరిన్ ఖైన్ పాసల్తీ మిల్గిగయుతే భార టోక్రా టుక్డవ్నా భరీన్‍ పాడ్యు.
MAT 14:21 బాయ్‍కా, చొగ్రాకాహేతింమ్ ఖాదుతే అద్మి బరాభర్ పాచ్‍హజార్‍ మరద్మాన.
MAT 14:22 ఎగ్గీస్ యోఅద్మియేనా ఇను బోలిమొక్లను ఎత్రస్మా ఇను సిష్యులు ఢోంగచఢిన్ ఇనతీబి అగాడి హింకలిబాజు కనారికనా జానుకరి యో ఇవ్నా జబర్‍దస్తీ కర్యొ.
MAT 14:23 యో అద్మి హాఃరవ్నా బోలిమొక్లినాఖీన్, యేసు ప్రార్థనా కరనటేకె ఎకేలోస్ పహాఃడ్ చఢీ జైయిన్, హాఃజే హువమా ఎకేలో థొ.
MAT 14:24 తెదె యో పడవా దర్యావ్ను ఒడ్డునూ కనారినా దూర్ ర్హావమా, హాఃమేను వ్యాయ్రో ఆవమా యోపడవా పానిను జుకాళమా దూర్‍ మార్తూరంకరా.
MAT 14:25 బరోభర్‍ తీన్‍తూ ధరీన్‍ చో బజతోడి వ్హానెకత్రేస్ చార్ బజాన యో ధర్యావ్నుఉప్పర్ చాల్తోహుయిన్ ఇవ్ను ఖందే ఆవమా;
MAT 14:26 చాలిన్ వలావతె సిష్యుల్ దేఖిన్ భూత్‍కరి ఢరిజాయిన్ ఛిక్రాన్ బేంద్యూ.
MAT 14:27 ఎగ్గీస్ యేసునే ఢర్‍నొకొ హిమ్మత్‍ లాయిలెవో, మేస్, ఢరొనొకొకరి ఇవ్నేతి బోలమా,
MAT 14:28 పేతుర్నె దేవ్ తూస్ హుయోతొ పానిమాచాలిన్ తారకనా ఆవనా మన సెలవ్‍ దాకరి ఇనేతి బోల్యొ.
MAT 14:29 యో ఆవ్కరి బోలుస్కరా పేతుర్నె ఢోంగ ఉత్రీన్ యేసుకనా జావనా పానిమా చాల్యొ.
MAT 14:30 పన్కి వ్యారొ ఆవమా ఢరిజైయిన్, పానిమా ఢుబిజాతూహుయీన్‍ ప్రభూ! మన బఛ్చావ్‍కరి! గట్టితి ఛిక్రాన్ బేంద్యొ.
MAT 14:31 యేసునే ఎగ్గీస్ హాత్‍ధరిన్ ఉట్టాడీన్ “విష్వాసంకొయింతే అద్మి సానటేకె అవిస్వాస్ కరోకరి ఇనేతి బోల్యొ.”
MAT 14:32 ఇవ్నె పడవా చడ్యా తెదె వ్యారో ఉబ్రిగూ.
MAT 14:33 ఎజాత్నూ ఢోంగమా రవ్వాలు ఆయిన్ తూ హాఃఛిస్ దేవ్నొ ఛియ్యోకరి బోలిన్ ఇన మొక్యూ.
MAT 14:34 ఇవ్నె బే జనా జైయిన్ గెన్నేసరెతుకరి దేక్మా ఆయూ.
MAT 14:35 ఎజ్గాను అద్మి హాఃరు ఇన హఃనద్‍కరిన్, అస్పిస్ ఛాతె యోదేహ్క్ హాఃరవనా ఆవ్కరి బోల్కిరి మొక్లీన్, రోగ్ హాఃరవనా ఇనకన బులాయ్న;
MAT 14:36 “అవ్నా తారు లుంగ్డాను కనారినాతోబి ఛీమదా” కరి ఇనేతి బతిమాల్యు; ఛీమ్యుతె హాఃరూబి అష్యల్‍హుయూ.
MAT 15:1 తెదె త్యొ వహఃత్మా యెరూషలేమ్తూ షాస్ర్తుల్‍బీ పరిసయ్యుల్బీ యేసుకనా ఆయిన్;
MAT 15:2 తార సిష్యుల్ హాత్ దొవ్వకొయినితిమ్ ఖాణు ఖంకరస్నీ, ఇవ్నెహాఃరు షానటేకె మోటవ్ను అద్మికంతు ఆయుతె ఆచరాల్నా ఇవ్నేషాన మీరిజంకరస్‌కరి పుఛ్చాయా.
MAT 15:3 ఇనటేకె ఇనె తుమేబి తుమార ఆచరాల్నాటేకె దేవ్ని ఆజ్ఞనా మీరి జంకరతే షాన కరూకరస్‍?
MAT 15:4 ఆయ, భాన గౌరవందా కరిబి, బుజూ ఆయానా హుయూతోబి భా నాహుయుతోబి ధూర్ కరవాలనా మర్రాఖను దంఢ్‍ నాక్నుకరి! బోల్యొ.
MAT 15:5 పన్కి ఏక్జను ఇను భానా హుయుతోబి, ఆయానా హుయుతోబి దేఖిన్‍ మార బారెమా తుమ్నా కెహూ ప్రయోజనం హువస్కి యో దేవ్నూకరి బోల్యతో తెదె ఇనే ఇను భానా హుయుతోబి, ఆయానా హుయుతోబి ఘనపర్చనూ అవసరంకొయినికరి బోలుకరస్‍.
MAT 15:6 తుమె తుమారు ఆచారంను నిమిత్తంటేకె దేవ్ను వాక్యంనా గౌరవం దిదాకొయినికరి బోలుకరూస్. తుమార ఆచారాల్నాటేకె దేవ్ని ఆజ్ఞనా నొకోకరి బోలుకరస్.
MAT 15:7 తుమె మోసంకరవాలా, యెషయా తుమారటేకె అగాడిస్ అష్యల్తి బోల్యొ.
MAT 15:8 ఆ అద్మిహాఃరు ఇవ్నా వోటోవ్తి గౌరవందెంకరస్. పన్కి ఇవ్ని
MAT 15:9 ఇవ్ని ఆరాధనా హాఃరు పాల్తుహుయుగు! దిల్ మాత్రం మారేహుః దూర్‍హుయిన్ ఛా. ఇవ్నె భోలతె బోధ అద్మియే ఫైదాకర్యుతె ఆజ్ఞతి సమాన్, కరిబోల్యొ.
MAT 15:10 అద్మిహాఃరవ్నా బులాయిన్ తుమె హంమ్జీన్ మాలంకరొ.
MAT 15:11 అద్మినా బాకమా జాయితె కెహూబి ఇనా గలీజ్ కోహుసేని. ఇన మోఢమతీ ఆవతే వాతేస్ ఇన గలీజ్ కర్సేకరి ఇనేతి బోల్యొ.
MAT 15:12 తెదె ఇను సిష్యుల్ ఆయిన్ తుమే బోల్యతే యోవాత్ హఃమ్జీన్ పరిసయ్యుల్నే చంఢాల్ హుయుకరి తుమ్న మాలంన్నా? కరి పుఛ్చాయా.
MAT 15:13 యేసునే ఇనుపేడ్తొ “స్వర్గం మా ఛాతె మారొ భా ఘాడ్యోకొయింతే హర్యేక్ జాఢబి ఝడేతీ ఉక్డి నఖాసే.
MAT 15:14 ఇవ్నా జోలిన నొకొజవో; ఇవ్నే ఖాణహుయీన్ ఛా, పన్కి అలాదవ్నా వాట్ వతాలుకరస్, ఏక్ ఖాణో బుజేక్ ఖాణోనా వాట్ వతాళోతో భే ఖాణా ఖాఢమా కంఖర్సే” కరి బోల్యొ.
MAT 15:15 అనటేకె పేతుర్నే ఆ ఉపమానంనా హమ్నా హఃమ్జావకరుకు బోల్కరి బోల్యొ.
MAT 15:16 యేసు అమ్‍ బోల్యొ, “తుమేబి హంకె అలాదవ్తీబి అఖ్కల్ కొయింతిమ్ ఛానా”
MAT 15:17 మ్హోఢవాటేతి జాయితే పాల్తుహాఃరుబీ పేట్‍మతూ జామీన్ ఫర్ మ్హెదాయ్‍ జాసే పన్కి.
MAT 15:18 మ్హోఢమతూ భాదర్ ఆవతే హాఃరుబీ దిల్మతూ నికీన్ ఆవాస్‍తే యోస్ అద్మినా గలీజ్ కరస్కరీ తుమె మాలంకోకరన్నా
MAT 15:19 హఃరాబ్ హఃయాల్, అద్మినా మర్రాకను, బాయికవ్నా ఖర్రాబ్‍ కరను, చోర్ కరను, జూటి సాబుత్‍ బోలాను, దేవ్‍ఫర్ ఇంజాన్‍ నాఖాను, బుజు దేవ్నదూషణనూ హాఃరుబీ దిల్ మతూస్ ఆవాస్.
MAT 15:20 ఆస్ అద్మినా గలీజ్ కరీదేస్ పన్కి హాత్ ధోవకోయిని తిమ్‍ ధాన్ ఖాదతో అద్మినా గలీజ్ కరకోయినీ కరి బోల్యొ.
MAT 15:21 యేసు ఎజ్గతొ నిఖీన్ తూర్ సిదోను కరి ఇలాహోఃమా జావమా.
MAT 15:22 హాదేక్ యో ఇలాహోఃమతూ నిఖీన్ కనాను బాయికొ ఏక్జని ఆయిన్, ఓ ప్రభూ, దావీద్‍నొ ఛియ్యో మారఫర్ గోర్‍కర్, మారి ఛోరి భూత్‍ ధరీన్, ఘనూ బాధ పడుకరస్ కరి ఛిక్రాన్ మ్హేలి.
MAT 15:23 ఇనహాఃజె యేసు యోబాయికోతి ఏక్ వాత్బి బోల్యొకొయిని తెదె యో సిష్యుల్ ఆయిన్, ఆబాయికొ అప్నకేడె ఆయిన్ ఛిక్రుకరస్‍ ఇనటేకె ఆబాయికొనా మొక్లీదా ఇన బతిమాలమా.
MAT 15:24 ఇనే ఇస్రాయేల్ను ఘర్నువాల హుయిన్ నాషనం హుయితే యోబాయికొనా ఘేర్ కనస్ పన్కి బుజు కీనకానబీ మే బోలిమొక్లొకోయినీ కరి బోల్యొ.
MAT 15:25 హుయుతోబీ యోబాయికొ ఆయిన్ ఇన హఃలామ్ కరీన్ ఓ ప్రభూ మన మద్దత్‍కర్ కరి పుఛ్చాయి.
MAT 15:26 అనటేకె యేసు, లడ్కావును రోటనా లీన్ కుత్రావ్నా నాఖను అష్యల్ కాహే బోలమా.
MAT 15:27 యో బాయికో హాఃఛీస్ ప్రభూ, కుత్రాను చెల్కబీ ఇను మాలిక్నూ భల్లమతూ హేట్ పడ్యుతే రోటానా టుక్డా పాడీన్‍ ఖాస్నీ బోలి.
MAT 15:28 ఇనటేకె యేసు ఆయా, తారి విష్వాస్‍ గొప్పహుయుహు; తూ కోరితిమ్మస్‍ తున హుసే, కరి ఇనేతి బోల్యొ, యో వహాఃతాస్ ఇని ఛోరి అష్యల్ హుయి.
MAT 15:29 యేసు ఇజ్గతూ నికీన్, గలిలయ ధర్యవ్‍ను కనారినా ఆయిన్, ఇజ్గ బేసీన్ ర్హావమా.
MAT 15:30 ఘణు అద్మియేహాఃరు ఇనకనా లంగ్డు అద్మినా, కాణూ అద్మినా, ముక్కు అద్మినా, రోగాఢిబర్యూ అద్మినబి ఛాతే హాఃరవ్నాబి లీన్ ఆయిన్, ఇన గోఢకన ఉభార్ కాడిదీదు; యేసు ఇవ్నా అష్యల్ కర్యొ.
MAT 15:31 ముక్కువాలు వాతెబోలనూ దేఖిన్, రొగాఢిబర్యూ అష్యల్ హువను దేఖిన్, లంగ్డు చాలను దేఖిన్, కాణునా దెఖ్కావను దేఖిన్, అద్మిహాఃరు అష్యంహుయిగు, ఇస్రాయేల్ దేవ్నా మహిమపర్చు.
MAT 15:32 తేదెస్ యేసు ఇన సిష్యుల్‍నా బులైయిన్, ఆ అద్మిహాఃరు హంకేతిలీన్ తీన్ రోజ్‍తోడి మారకనస్ ఛా; ఇవ్నా ఖావనా కాయిబీకొయిని ఇనటేకె ఇవ్నాఫర్ గోర్‍ పడుకురూస్, ఇవ్నే వాట్మా ఢోళఫరీన్ పడిజాసుకీ కరి అవ్నా భుక్కేస్ బోలిమొక్లను మన మనస్సుకొయినీ కరి ఇవ్నేతి బోలమా.
MAT 15:33 ఇన సిష్యుల్, అత్రే అద్మీయేను డంఢార్‍ బరీన్‍ ఖావనా హోనుతె యెత్రె రోటా ఝాడీను జొగొమా అప్నా కెజ్గతూ ఆవ్సేకరి ఇనేతి బోల్యా.
MAT 15:34 యేసు, తుమారకన కెత్రా రోటా ఛాకరీ పుఛ్చావమా ఇవ్నే, హాఃత్ రోటాబీ ధరసు న్హానా మాస్లాబీ ఛాకరి బోల్యా.
MAT 15:35 తెదె యేసు, జమీన్‍ఫర్ బేహొఃకరి అద్మియేనా ఆజ్ఞదిదో.
MAT 15:36 యో హాఃత్ రోటాన లీన్ యోథోడు మాస్లనా పల్లీన్ కృతజ్ఞతాస్తుతుల్‍ కరీన్, ఇనా తోడీన్ ఇన సిష్యుల్నా దీదొ, సిష్యుల్ అద్మియేనా వడ్డించు.
MAT 15:37 ఇవ్నెహాఃరు డంఢార్‍ భరీన్‍ ఖైయిన్‍ బాద్మా మిగిల్యూతె టుక్డా హాఃత్ గంపాభరీన్ పాడ్యు.
MAT 15:38 బాయికాబీ లడ్కా కహేతిమ్‍ ఖాద్యుతె ఇవ్నె ఛార్ హజార్ అద్మి మరధ్మాన.
MAT 15:39 పాసల్తి యేసు అద్మియేహాఃరనా బోలీమొక్లిదీన్, ఢొంగాఫర్ చఢీన్ మగదాను ఇలాహొఃమా ఆయో.
MAT 16:1 తెదె పరిసయ్యుల్బి, సద్దూకయ్యూల్, యేసునా పరీక్చించూనుకరీ ఆయిన్, ఆకాష్‍మతూ దేవ్‍ తునా అనుమతి దీన్‍ మొక్లొకరి ఏక్ అధ్బుతంనా హమ్నా వతాల్కరీ ఇవ్నా పుఛ్చావమా.
MAT 16:2 యేసు అమ్ బోల్యొ, హాఃజ్‍హుయూతెదే తుమె ఆకాష్‍ లాళ్‍ ఛా. అనటేకే వర్హను పడ్చెకోయినీకరి.
MAT 16:3 వ్హానె ఆకాష్‍నా దేఖిన్‍ లాళ్నితరా మబ్బునితరా ఛా. అనటేకే ఆజ్‍ పాని వరక్సేకరీ తుమె బోల్చు కాహేనా. తుమె ఆకాష్‍ను ఖాయాల్మా పడ్చూ పన్కి, ఆ కాలంమా దెఖాంకరతే అద్బూతాల్నా అర్థం కోకరనీతెసే?
MAT 16:4 వ్యభిచారుల్‍హుయాతే ఖరాబ్‍ పిఢిను అద్మి హాఃచి వతాల్ కరి మాంగుకరస్నా, పన్కి యోననా లీనాస్ సాబుతస్‍ పన్కి బుజు కెహూ సాబుత్బీ ఇవ్నా అనుగ్రహించి రాక్యుకొయినీకరీ ఇవ్నేతి బోలిన్, ఇనే ఇవ్నా బెంధీన్ చలీగయో.
MAT 16:5 తెదె ఇన సిష్యుల్ కనారీనా ఆయిన్‍ రోటాలీన్ ఆవను భులిగయా.
MAT 16:6 తెదె యేసు, దేఖిలేవొ, పరిసయ్యుల్‍నూ సద్దూకయ్యూల్ కరి బోలవలాను ఇవ్ను ఖాటు ఆటనుగురించీ జత్తన్తీ రవ్వోకరీ ఇవ్నేతీ బోల్యొ.
MAT 16:7 ఇనటేకె ఇవ్నే అప్నె రోటా కోలాయని కాహెనా ఇవ్నమా ఇవ్నేస్ ఇవ్నే సోచిలెంకరుతు థూ.
MAT 16:8 యేసు యో వాత్ మాలం కర్లీన్, విష్వాస్‍ కొయింతే అద్మియే, అప్నా కనా రోటకొయిని కరి తుమారమా తుమె సే సోచీలేవుకరస్?
MAT 16:9 తుమె ఉజుబీ మాలం కోకర్యనీసూ? పాఛ్‍ రోటా పాఛ్ హజార్ అద్మియేనా దిదోతెదె తుమె మిగ్లిగూతె రోటాన కెత్రగంపా పాఢ్యాకి యోబీ మాలంకొయిని.
MAT 16:10 హాఃత్ రోటా ఛార్ హజార్ అద్మియేనా భాగ్‍పాడీన్‍ దిదోతెదె కెత్రా గంప పడ్యకీ యోబీ తుమ్నా హఃనద్‍ కొయిన్నా.
MAT 16:11 మే రోటాన గురీంచీ బోల్యోకోయినీ కరి తూమేసే మాలంకోకర్యనీసూ? పరిసయ్యుల్బీ సద్దూకయ్యుల్‍ కరి బొలవలాను పొంగ్యుతె ఖాటు ఆటొను గూర్చినాస్‍ జాగ్రుత్ ప పడొకరీ బోల్యొ.
MAT 16:12 తెదె ఖాటు రోటాను పొంగ్యుతె ఆటోనా గూర్చీన్‍ కాహెపన్కి, పరిసయ్యుల్ సద్దూకయ్యూల్ కరి బోలతె బోధనాగూర్చీన్‍ జాగ్రుత్తీ ర్హానుకరి యేసు ఇవ్నేతి బోల్యొకరి ఇవ్నె మాలంకర్లీదు.
MAT 16:13 యేసు ఫిలీప్పు హుయోతే కైసరయ ఇలాహోఃమా ఆయిన్, అద్మినొఛియ్యో కోన్కరీ అద్మియే బొల్లెంకరస్‍కరి ఇనా సిష్యుల్తీ పుఛ్చావమా;
MAT 16:14 ఇవ్నె థోడుజను బాప్తిస్మమ్‍ దెవ్వాలొ యోహాన్ కరి, థోడుజను ఎలీయాకరిబీ, థోడుజణు యిర్మీయా కరి, నైయితో ప్రవక్తమా ఏక్ కరి బొల్లెంకరస్‍కరి బోల్యు.
MAT 16:15 ఇనటేకె యో, తుమెహుయ్తో మే కోన్కరి బొల్లెంకరస్కరి ఇవ్నాపుఛ్చాయో.
MAT 16:16 అనటేకె సీమోన్ పేతుర్ థూ జీవ్తొహుయోతె దేవ్ ఛియ్యోహుయోతె క్రీస్తుకరి బోల్యొ.
MAT 16:17 అనటేకె యేసు సీమోన్‍ బర్ యోనా, ఛియ్యా తూ భాగ్యవంతుడ్‍ స్వర్గంమాఛాతె మారొ భా ఆ సంగతి తునా భార్‍బోల్యు పన్కీ నరుడ్‍ తునా బయల్‍ పర్చుకొయిని.
MAT 16:18 బుజు థూ పేతుర్; ఆ బండాఫర్ మారు సంఘంనా బాందీస్ పాతాళంనూ ములక్ను ధర్వాజు ఇనూ హాఃమె ఉబర్సేకొయినికరి మే తుమారేతి బోలుకరూస్‍
MAT 16:19 స్వర్గం రాజ్యంనూ బీగంనుగుత్తీ తునాదీస్, తూ జమీన్ ఫర్ కినా బందీంచీస్కి యోస్ స్వర్గంమా బందీంచ్సే, కినా చోడీస్కి యో స్వర్గంమా చొడావ్సేకరి ఇనేతి బోల్యొ.
MAT 16:20 యో వహఃత్ యో క్రీస్తుకరి కినేతీబి నోకోబోల్సుకరి యో ఇన సిష్యుల్నా గట్తీ ఆజ్ఞదిదొ.
MAT 16:21 తెప్తూలీన్‍ ఇను యేరుషలేంమా జైయిన్ మోట్వానహాతే ప్రధాన యాజకుడ్నా హాతెబి షాస్ర్తుల్‍ నాహాతేతి కెత్రూకి మిన్హత్‍ పొందీన్‍ మరిజైన్, తీన్మనూ ధన్నే జీవీన్ ఉట్టీస్తె యేసు ఇన సిష్యుల్నా మాలం కరావను సురుకరమా
MAT 16:22 పేతుర్ ఇను హాత్ ధరీలీన్, ప్రభూ యోతునా దూర్ హుయిజావదా, యోతునా కెదేబీ కోహుసేనికరి యేసునా గుర్కావనీక్యో.
MAT 16:23 ఇనటేకే యేసు పేతుర్ బణే ఫరీన్, సైతాన్ మార హాఃమెతూ నికిజా! తూ మన ఆటంకం పరుచుకరస్! తూ అద్మీయెను హాఃబర్‍ గురీంచీ సోచుకరస్ పన్కి, దేవ్ ను హాఃబర్ నా టేకె కాహే కరి బోల్యొ.
MAT 16:24 తెదె యేసు ఇన సిష్యుల్ భణె దేఖీన్, మారకేడె అవునుకరీ ఛాతె ఇవ్నే యో ఇను హాఃరూస్ బెందీన్, ఇను సిలువనా పల్లీన్ మారకేడె ఆవొ.
MAT 16:25 కోన్బి ఇన జాన్నా బఛైయ్‍ లేనుకరి సోచిలేవ్వాలు ఇన గమైయిలీసె, పన్కి మారహాఃజె ఇను జాన్నా గమైయిలెవ్వాలు ఇన బచైయిలీసె.
MAT 16:26 ఏక్ అద్మి దేహ్ః అక్కు కమైయిలీన్, ఇన జాన్నా గమైయిలిదొతో ఇన షాను ప్రయోజనం? ఏక్ అద్మి ఇను జాన్నా బదుల్‍ యోసాత్ దిసే?
MAT 16:27 అద్మినోఛియ్యో ఇనో భా మహిమానితరా హుయిన్ ఇను దూతల్తీ ఆవుంకరస్, తెదె యో హర్యేక్‍జణు కర్యూతె కామ్నలీన్ ప్రతిఫలం దిసే.
MAT 16:28 అజ్గ ఉబ్రిఛాతె థోడుజణు అద్మినొఛియ్యో దేవ్‍ని రాజ్యంతీ ఆవను దేఖతోడి మరణ్‍నా కోదేక్సెనికరి హాఃఛితీ తుమారేతి బోలుకురూస్.
MAT 17:1 ఛొ రోజ్ హుయిగూ ఇన పాస్సల్ యేసు పేతుర్న యాకోబ్ను ఇనో భై యోహాన్నా కేడెలీన్, ఏక్ ఊచు ఫహాడ్ ఫర్ ఎకేలోస్‍ జైన్ ఇవ్నహాఃమె ఇను రూప్నా బద్లిగు.
MAT 17:2 ఇను మ్హోడు ధన్ను సూర్యుడ్నితరా ఛంక్యూ; ఇను లుంగ్డా ఉజాలనీతరా ధోలుహుయుగు.
MAT 17:3 హదేక్ మోషబీ ఏలియాబి ఇవ్నా దెఖైయిన్ ఇనేతి వాతె బోలుకర్తా థా.
MAT 17:4 తెదె పేతుర్ ప్రభూ, అప్నె అజ్గ ర్హావను అష్యలాస్; తున ఇష్టంహుసెతో తున ఏక్, మోషెనా ఏక్, ఏలియానా ఏక్, కరి తీన్ ఢేరొ నాకియేస్కరీ యేసుతి బోలమా.
MAT 17:5 యో బుజు ఇవ్నేతి వాతె బోలుకరతెదె ఛంమ్కుకరతే ఏక్ మబ్బూ ఇవ్నా ఢాపీనాఖిదిదూ; హదేక్ ఆ మారొ లాఢ్‍నొ ఛియ్యో, అనకనా మే ఖుషి హుంక్రూస్, అనూ వాతె హఃమ్జోకరి ఏక్‍ ఆవాజ్ యోమబ్బుమతూ ఆయూ.
MAT 17:6 సిష్యుల్ ఆవాత్ హఃమ్జిన్‍ ఉందేమోఢె పడిజైయిన్ ఢరీజావమా
MAT 17:7 యేసు ఇవ్నకనా ఆయిన్, ఇవ్నా ఛీమిన్, ఉట్టో ఢరొనొకొ కరి బోల్యొ.
MAT 17:8 ఇవ్నె ఢోళాపాఢీన్ దేక్యుతెదె, యేసు తప్ప బుజూ కోన్బి కోదేఖ్కాయుని.
MAT 17:9 ఇవ్నె ఫహాడ్ ఉత్రీన్ ఆంకరతెదె, అద్మియేనో ఛియ్యో మరణ్‍ మతూ జీవతోడి ఆ దర్సనం గూర్చి తుమె కీనాబి నొకొబోల్చుకరి యేసు ఇవ్నా ఆజ్ఞదిదొ.
MAT 17:10 తెదె ఇను సిష్యుల్, ఇంహుయుతో ఏలీయా అగాఢి ఆవ్నుకరి షాస్ర్తియే షాన బోలుకరాస్కరి ఇన పుఛ్చాయా.
MAT 17:11 యేసునే అమ్ బోల్యొ ఏలీయా ఆయిన్ ధర్తిహాఃరు తయార్‍ కర్సేకరి బోలుకురతే వాత్ హాఃఛిస్;
MAT 17:12 హుయుతోబి ఏలీయా అగాఢీస్‍ ఆర్యోస్; ఇవ్నే ఇనా మాలంకరకొయినితిమ్‍ ఇవ్నా ఇష్టం హుయుతిమ్‍ ఇనజోరెమా కర్యు. అద్మినొఛియ్యోబీ ఇంమ్మస్ ఇవ్నహాతె మిన్హత్ పొంద్చెకరీ తుమారేతి బోలుకరూస్.
MAT 17:13 తెదె యేసు బాప్తిస్మమ్‍ దెవ్వాలొ యోహాన్నా గూర్చిన్ అప్నెతి బోలుకరస్కరి, సిష్యుల్ మాలంకర్యూ.
MAT 17:14 ఇవ్నే అద్మియేకనా ఫరీన్‍ ఆయుతెదె ఏక్జనో ఇనకనా ఆయిన్ గుడ్గ్యామేట్ హుయిన్;
MAT 17:15 ప్రభూ, మారో ఛియ్యానా కరణించ్; యో మిర్గిను రోగ్తి ఘనూ తర్పుడూకరస్‍; కిమ్కతో ఆగ్మతోబి, పానిమాతోబి బార్‍బార్‍ పడ్జంకరస్.
MAT 17:16 తార సిష్యుల్‍కనా బులాలిగయోతోబి ఇవ్నే ఇనా హూఃదు కర్యకొయినికరి బోల్యొ.
MAT 17:17 అనటేకె యేసు బోల్యొ, విష్వాస్‍ కొయింతె మూర్ఖంను అద్మియే, బుజు కెత్రధన్ తుమారకేడె ర్హైస్? కెత్రధన్తోడి తుమ్నా సహింఛీస్‍? ఇన మారకనా లీన్‍ ఆవొకరి బోల్యొ.
MAT 17:18 తెదెస్ యేసు యో భూత్నా ఢరావమా యో ఇనా బెందీన్ చలిగు; యో వహాఃత్‍మాస్ యో న్హాను చొగ్రు అష్యల్ హుయు.
MAT 17:19 పాసల్తీ సిష్యుల్ మలీన్‍ ఏకాంతమా యేసుకనా ఆయిన్‍, హమే సే ఇనా హాకల్యా కొయింతే? కరి పుఛ్చాయా.
MAT 17:20 ఇనటేకె యేసు తుమ్న హాఃఛి విస్వాస్‍కొయిని ఇనటేకె ఇనా హాకల్యాకొయిని తుమ్నా రాయ్ను బింజ్లోను యెత్రే విష్వాస్‍ ర్హైతో బైష్‍ తుమె ఆ ఫహాడ్నా అజ్గతూ నిఖీన్‍ ఎజ్గా జా కరి బోలుస్‍కరా జాసె;
MAT 17:21 తుమ్నా హోయ్‍కొయింతె కెహూబికొయినికరి తుమారేతి బోలుకరూస్‍కరి ఇవ్నేతి బోల్యొ.
MAT 17:22 తెదె ఇవ్నె గలిలయమా పరూకరాతెదె యేసు అద్మినొఛియ్యో అద్మినో హాత్మా ధరాయ్‍ దేవనాజంకరస్‍,
MAT 17:23 ఇవ్నే ఇనా మర్రాకి దిసే, తీన్మను ధన్నే యో జివీన్‍వుట్సేకరి ఇవ్నా బోలమా, ఇవ్నే ఘణు బాధపడ్యు.
MAT 17:24 ఇవ్నే కపెర్నహూమునా ఆయాతెదె అరషెకెల్‍కరి మందిర్ను పైయిసా వసూల్ కరవాలు పేతుర్‍కనా ఆయిన్, తారో బోధకుడ్ మందిరంను పైయిసా బాందకొయిన్నా? కరి పుఛ్చావమా, బాంద్చేనికరి బోల్యొ.
MAT 17:25 యో ఘేర్మా జైన్ యోవాత్ బోలాన అగాడీస్, యేసు యోవాత్ కాఢీన్, సీమోన్ తునా సాత్ సోచ్చాంకరస్? రాజొ సుంకాల్‍నా పన్నుల్నా కీనకంతూ వసూల్ కర్సే? ఇనా హుఃద్నో ఛియ్యాకనకీ న్హైయితో అన్యుల్ కనా? కరి పుచ్ఛాయో.
MAT 17:26 ఇనే “అన్యుల్‍ కంతూస్‍” కరి జవాబ్నా బోల్యొ. యేసు “ఇమ్ హుయుతో ఛియ్యా ప్హేడన అవసరం కొయినీకరి!
MAT 17:27 పన్కి అప్నె ఇవ్నా ఆటంకం కరనా మన ఇష్టంకొయిని. థూ ధర్యావ్నా కందెజైయిన్, ఝాల్ నాక్! అగాఢి ధర్యోతె మాస్లనా మోఢుఛీరిన్ దేఖ్యతో తున ద్రాక్మాను ను బిల్లు మల్సే; ఇన లీన్ తారటేకెబి, మారటేకెబి, తూ ఇవ్నా దిజోకరి” ఇనేతి బోల్యొ.
MAT 18:1 యో ధనుమా సిష్యుల్ యేసుకనా ఆయిన్, స్వర్గంను రాజ్యంమా కోన్ మహాన్‍ అద్మికరి పుఛ్చాయా.
MAT 18:2 యేసు ఏక్ న్హాన లడ్కనా ఇన ఖందె బులాయిన్, ఇవ్నా ఇచ్మా వుభార్ కాడీన్ ఆమ్ బోల్యొ.
MAT 18:3 తుమె దిల్‍ బద్లాలీన్‍, న్హాను లడ్కానితరా హుయాతోస్ పన్కి, స్వర్గంను రాజ్యంమా కోజాసునికరి మే తుమారేతి హాఃఛితి బోలుకురూస్.
MAT 18:4 న్హైతొ ఆన్హాను లడ్కనితరా ఇనుయోస్ తగ్గించిలెవ్వాలొ కోన్కి యోస్ స్వర్గంను రాజ్యంమా మహాన్‍హుయిన్ ర్హాసె.
MAT 18:5 బుజు అమ్ను న్హాను లడ్కనా మారునామ్తి ఖందెకరవాలు మనబీ ఖందె కర్సె.
MAT 18:6 మారఫర్‍ విష్వాస్‍ రాఖవాలు ఆన్హాను లడ్కామతీ ఎక్నా హాఃతావవాలో కోన్కి, ఇన గుద్దినా మోటు ఫత్రో భాందిలీన్, ఘణు ఘదర్ను ధర్యావ్మా నఖైజావనూ ఇన అష్యల్.
MAT 18:7 ఠోకర్‍నుబారెమా ములక్నా మిన్హత్‍; ఠోకర్‍ ఆవ్సేకొయినితిమ్ ర్హాసెకొయిని పన్కి, కినబారెమా ఠోకర్‍ ఆవస్కి యోఅద్మినా మిన్హత్‍.
MAT 18:8 పన్కి, తారహాత్తోబి తారు గోఢతోబి తునా పాపంనా కరావనా గయూతో, ఇనా కత్రినాఖిదీన్ దూర్ ఫేకిదా; భే హాత్ ర్హైన్ భే గోడా ర్హైన్ నిత్యం ఉజ్జావకొయింతె ఆగ్మాఫేకైయి జావనూతీబి లంగ్డొహుయీన్ జీవంమా జావను తున అష్యల్.
MAT 18:9 తారు డోళొ తునా ఠోకర్‍ కామ్ వాతల్యుతో తూ యినా వుక్డీన్ తారకంతూ దూర్ బిర్కైయిదా, బే ఢోళొ ర్హైన్ నరకంను ఆగ్‍మా ఫెకైయి జావనుతీబి, ఏక్ ఢోళో ర్హైన్ జీవంను జావను తున మేల్.
MAT 18:10 ఆ న్హాన లడ్కావ్నా కీనాబీ ఎక్నా ఆఠఢోలాకు నోకొదేక్సు, మే బోలుకురూతె సాత్‍కతొ స్వర్గంమా ఛాతె అనా దూతల్‍ స్వర్గంమా ఛాతె మారొ భాను మ్హోడు కెదేబి దేకుతుస్ ర్హాసు.
MAT 18:11 తుమ్నా సాత్ సొచాంకరస్? నషించుకరతె ఇనా బఛ్చావనటేకె అద్మినో ఛియ్యో ఆయో.
MAT 18:12 ఏక్ అద్మికనా ఖొః మ్హేంఢ ర్హావమా ఇన్మతూ ఏక్ గమైగుతో, ఏక్కమ్ ఖొః మ్హేంఢనా! ఫహాడ్ ఫర్ మ్హేందీన్ జైన్ గమైగుతె ఇనా కోదూండ్‍సేనా?
MAT 18:13 యో ఇనా దూండిలీదొతో ఎక్కమ్ ఖొః మ్హేంఢలీన్ ఖుషీ హువనుతీబి యో ఏక్నలీన్ ఘను ఖుషి హుసేకరి హాఃఛితీ బోలుకురూస్.
MAT 18:14 ఇమ్మస్ ఆన్హాన లడ్కమతూ ఏక్జనూబి చుక్కాయి గయూతో స్వర్గం రాజ్యంమా ఛాతె తుమారో భాను చిత్తమ్‍ కాహే.
MAT 18:15 బుజు తారొ భై! తార బారెమా గలత్‍ కర్యొవుసేతో తూ జైన్, తుహో యోహో ఎకేలాస్ ర్హయాతెదె ఇనా ఢరావ్; ఇనె తారు వాత్న హఃమ్జొతొ తారొ భైనా కమైయిలీదొ.
MAT 18:16 ఇనె తుమారు వాతెనా నాహమ్జుతో, బే తీన్‍ జణనా తుమారకేడె లీన్ జవొ, సానకతొ హర్యేక్ వాత్నా నిర్ణయించనాటేకె లేఖనాల్‍ బోల్యుతిమ్‍ ఏక్ న్హైతో బే జణా సాబుత్‌నితరా ర్హాసు.
MAT 18:17 యో ఇవ్నివాత్ నాహఃమ్జతో ఆ హాఃబర్‍ సంఘంనా బోల్; యో సంఘంను వాతేబి నాహమ్జోతొ ఇనా తునా అన్యునిగోణి సుంకరిగోణి ఎంచిలెవొ.
MAT 18:18 జమీన్‍ ఫర్ తుమె కినా బంధించస్కీ, యో స్వర్గంమాబీ బాంధించబడ్సే. జమీన్ ఫర్ తుమె కెహూ చోడస్కి, యో స్వర్గంమా చొడావ్సేకరి, తుమారేతి హాఃఛితి బోలుకురూస్.
MAT 18:19 బుజు తుమారమా బేజనా మలీన్‍ ప్రార్థనా కర్యొతొ మాంగను కినాబారెమా హుయుతోబి జమీన్‍ఫర్ ఏక్ హుయాతొతెదె, యోస్వర్గంమాఛాతె మార భాన బారెమా ఇవ్నా మల్చేకరి తుమారేతి హాఃఛితి బోలుకురూస్.
MAT 18:20 కింమ్కతో భేజనా తీన్జనా కెజ్గ మారు నామ్మా కెజ్గా మాలీన్ రాస్కి ఎజ్గా మే ఇవ్నా ఇచ్మా రహీస్‍కరీ బోల్యొ.
MAT 18:21 త్యో వహఃత్మా పేతుర్ ఇనకనా ఆయిన్ ప్రభూ, మారో భై! మారబారెమా గలత్నుకామ్ కర్యొతో మే కెత్రాచోట్ ఇనా క్చమకర్నూ? హాఃత్ చోటస్నా? కరి పుఛ్చాయో.
MAT 18:22 అనటేకె యేసునే ఇనేతి అమ్ బోల్యొ, హాఃత్ చోట్స్ కాహే, హాఃత్ఫర్‍ హఃడ్తినీక్‍ కరి తారెతీ బోలుకరూస్.
MAT 18:23 ఇనహాఃజె స్వర్గంను రాజ్యం, ఇను దాసుల్‍కనా లేక్క దేఖవాలనుతరా ఏక్ రాజొతి పోలీన్‍ ఛా.
MAT 18:24 యో లెక్కా దేక్నుకరి దేక్యొతెదే ఇన ధహ్క్ హజార్ తలాంతుల్నా లీన్, ఎక్జనా ఇన హాఃమె లీన్ ఆయూ.
MAT 18:25 ఉధార్ ఫేడనాటేకె ఇనకనా కైయిబినార్హావమా ఇనో మాలిక్ ఇనా, ఇని బావన్నా ఇనా లడ్కావ్నా ఇనకనా ఛాతె హాఃరుబీ ఏఛీన్ ఉధార్ భాందొకరి ఆజ్ఞదిదో.
MAT 18:26 అనహాఃజే యో దాసుడ్‍ ఇనా హాఃమె డుక్నిమేటే నాఖీన్ హాఃలామ్ కరీన్, మార బ్హణె జర హాఃమాలీలా, తారు హాఃరు మే ప్హేడీస్, బోలమా.
MAT 18:27 యో దాసుడ్‍నొ మాలీక్ ఇనఫర్ గోర్ కరీన్, ఉధార్ హాఃరు క్చమాకరీన్‍ ఇనా బెందిదొ.
MAT 18:28 పన్కి యో దాసుడ్‍ భాదర్ జైన్, ఇనేతి మాలిన్ కామ్‍కరతె దాసుడ్నా దేక్యొ ఇనా ఖొః! దేనారంల్ ఉధార్‍ఛాతె ఇనా గర్ధన్ ధర్లీన్‍, మారు ఉధార్ ఫేడ్కరీ ఢరాయో.
MAT 18:29 ఇనటేకె ఇనా కేడెఛాతె దాసుడ్, ఢుక్నేమేట్‍ నాఖీన్, మారమడ్తీ జర హాఃమాలిలా, మే పేఢిదీస్‍కరీ బతిమాల్యొ పన్కి.
MAT 18:30 యో ఓప్పీలేవదీన్ దేవనూ కేత్రుఛాకి యో దేవతోడీ ఇనా ఠాణమా ఘలాయో.
MAT 18:31 అజు ఇనకేడెఛాతె దాసుల్ హుయుతే హాఃరు దేఖిన్, ఘణు బాధపడీన్, ఆయిన్, జరుగ్యుతె హాఃరు ఇన మాలీక్నా బోల్యు.
MAT 18:32 తెదె ఇనో మాలిక్ ఇనా బులైయిన్, గలీజ్ దాసుడ్‍, తూ మన బతిమాల్లిదోకరి అనటేకె మే తారు ఉధార్ హాఃరు క్చమాకరిన్‍ మ్హేందిదొ.
MAT 18:33 మే తునా గోర్‍ కర్యొతె ప్రకారం, తూబితో తారకేడె ఛాతె దాసుడ్‍నబి గోర్‍ కరీన్‍ బెందేనుతూని కరి ఇనేతి బోల్యొ.
MAT 18:34 ఇనటేకె ఇనో మాలిక్ చంఢాల్‍హుయిన్, యో దేవను ఉధార్న దేవతోడి చిత్రహింసా కరతె ఇనా ధరైయ్‍దేస్.
MAT 18:35 తుమారమా హర్యేక్ జణు తుమార భైయ్యోవ్నా దిల్‍భర్తితీ నా క్చమ కర్యతొ, స్వర్గంమాఛాతె మారొ భా తుమ్నాబి ఇంనితరస్‍ కర్సే.
MAT 19:1 యేసునే ఆవాత్‍హాఃరు బోలిన్‍హువమా పాస్సల్తి గలిలయమాతు యోర్దాన్ను పార్‍ఛాతె యూదయ ఇలాహొఃమా ఆయో.
MAT 19:2 కెత్రూకి అద్మిహాఃరు ఇనకేడె ఆవమా, యో ఎజ్గా ఇవ్నా హుఃద్రాయో కర్యొ.
MAT 19:3 థోడు పరిసయ్యుల్ ఇనా పరీక్చాకర్నుకరి ఇనకనా ఆయిన్ బోలలాగ్యు, కెహూ కారణంతీబి మరద్మానొ ఇని బావన్నా బెందేవాను న్యాయమాస్నా? కరి పుఛ్చావమా?
MAT 19:4 యో ఇవ్నేతి అగాఢితూ సృజించ్యొతె ఇన అద్మితూ ఇవ్నా మర్దామానోకరీ, రాండ్కరీ, సృష్టించొకరి. బోల్యొతె లేఖనాల్మా బోలిరాక్యుతే తుమె పఢ్యాకొయినా?
MAT 19:5 అనటేకె మరద్మానో ఆయా, భాన బెందీన్ ఇని భావన్నా కందెకర్సే, ఇవ్నె భేజణా ఏక్‍హుయిన్ ఏక్ ఆంగ్తాన్‌నితరా ర్హాసే.
MAT 19:6 అనటేకె ఇవ్నె భేజనా ఎక్కస్ ఆంగ్‍హుయిన్ రంకరస్, ఇనటేకె దేవ్ మలాయోతె ఇవ్నా అద్మియే అలాదు నాకర్నుకరీ బోల్యొ.
MAT 19:7 అనటేకె ఇవ్నె ఇమ్‍హుయితో తలాక్ను కాగత్‍ దీన్ యోరాండ్నా బేందాకరి మోషే షాన ఆజ్ఞదిదోకరీ పరిసయ్యులు ఇనా పుఛ్చావమా.
MAT 19:8 ఇనె తుమారు దిల్ను కట్టీన్‍టేకె తుమారు బావన్నా బెందేవనా మోషే ఆజ్ఞదిదోకరి బోల్యొ, పన్కి ఆదిమతూ ఇమ్నితరా కోహుయుని.
MAT 19:9 బుజు మే తుమారేతి బోలుకురూస్! బుజు వ్యభిచార్నాటేకెస్ తప్ప, అజు కారణ్‍ కాహెతిమ్‍ ఇని బావన్నా బెందీన్ బుజేక్నా య్హా! కరవాలో వ్యభిచార్ కరూకరస్‍కరి తుమారేతి బోలుకరూస్‍కరి ఇవ్నేతి బోల్యొ.
MAT 19:10 ఇను సిష్యుల్, బావన్ బావ్రినఛాతె సంబంధ్న్ అజాత్ను జోడ్ను ర్హహీతో య్హా! కర్లేవను అష్యల్ కాహేకరి ఇనేతి బోల్యొ.
MAT 19:11 అనటేకె యేసునే బోల్యొ, దీరాక్యొతె గలత్‍ బుజు కోన్బి ఆవాత్‍ హాఃమ్చెకొయిని.
MAT 19:12 య్హా కరకొయింతెటేకెబి కారణం ఛా. ఆయాను పెట్మతూ కొజ్జానిఘోని ఫైదాహుయూతె ఛా, అద్మినటేకె కొజ్జానితరా హుయుతే కొజ్జానియే ఛా! స్వర్గంనూ రాజ్యంనటేకె ఇవ్ను యోస్ కొజ్జానిఘోని కర్లీన్ ఛాతె కొజ్జానియేఛా. ఆవాతేనా హఃమ్జవాలొ ఒప్పవాలో ఒప్పిలేవదా! కరి ఇవ్నెతి బోల్యొ.
MAT 19:13 తెదె ఇనె ఇవ్నఫర్‍ హాత్ బెందీన్ ప్రార్థనా కర్నూకరి, థోడుజణు అడ్డాణి లాడ్కన ఇనకనా బూలైలీన్ ఆయూ. ఇను సిష్యుల్, బులైయిలీన్ ఆయూతె ఇవ్నా గుర్కావమా;
MAT 19:14 యేసునె అడ్డాణి లడ్కావ్‍నా కాయ్‍బి, నొకొకరొ ఇవ్నా మారకనా ఆవదేవొ; స్వర్గంను రాజ్యం అవ్నింతర ఛాకరి ఇవ్నేతి బోల్యొ.
MAT 19:15 ఇవ్నఫర్ హాత్ మ్హేలిన్, ఎజ్గతూ ఉట్టీన్ గయో.
MAT 19:16 హదేక్ ఏక్జణో ఇనకనా ఆయిన్ బోధకుడ్, మే నిత్యజీవంమా జావనటేకె మే కెహూ అష్యల్ కార్యమ్నా కర్నూ? కరి పుఛ్చాయో.
MAT 19:17 ఇనటేకె యేసు అష్యల్ కర్యామ్నా బారెమా మనషాన పుఛ్చాంకరస్? అష్యల్ యో ‍ఎక్కస్‍ జణొ, తూ జీవంమా జానుకరీ దేఖ్యతొ ఆజ్ఞల్నా పాటించునూకరి బోల్యొ.
MAT 19:18 కెహూ ఆజ్ఞల్‍కరి ఇనా పుఛ్చావమా యేసునే బోల్యొ, మర్రాకనూ నాకర్ను, ఖర్రాబ్‍ నాకర్ను, చోర్కామ్ నొకొకరో, చాఢీనువాత్ సాక్చ్యాం బోలొనొకొ;
MAT 19:19 ఆయా భాన సన్మానంకరొ. తారింతరాస్ తార బగల్యేనా ఫ్యార్‍కరనూ ఆహాఃరూస్ కరి బోల్యొ.
MAT 19:20 అనటేకె యో కవ్వారు ఆహాఃరు కరూకరుస్‍. బుజుబీ మన షాత్‍ కంహుయీన్‍ ఛా! కరి ఇనేతి పుఛ్చాయో.
MAT 19:21 అనటేకె యేసునే బోల్యొ, తూ పరిపూర్ణడ్‍ హోనుకతొ తూ జైన్ తార ఆస్తినా ఏఛీన్‍ గరీబ్ అద్మియేనా దిజో, తెదె స్వర్గంమా తునా ధవ్లత్ మాల్సె; తూ ఆయిన్‍ మారకేడె ఛాల్‍కరి ఇనేతి బోల్యొ.
MAT 19:22 హోగాని యో కవ్వారు జాహఃత్‍ దవ్లాత్‍వాలో, ఇనటేకె యోవాత్ హఃమ్జీన్ ముర్జాయిన్‍ చలిగో.
MAT 19:23 ఇనపాసల్ యేసు ఇను సిష్యుల్తీ, ధౌలత్ వాలో దేవ్‍నూ రాజ్యంమా జావనూ హుసే కోయిని,
MAT 19:24 మే బుజు బోలుకరూస్, ధవ్లత్ వాలో దేవునిరాజ్యంమా జావనూ, బదుల్ వూట్ హూఃయ్‍నుచిల్లామా జావనూ హల్కూకరి బోలుకరూస్.
MAT 19:25 సిష్యుల్ ఆ హఃమ్జిన్ ఘనూ అష్యంహుయు. బుజు బఛ్చీన్‍ ర్హాసెతె కోణ్? కరి పుఛ్చావమా
MAT 19:26 తెదె యేసు ఇవ్నాదేఖిన్, ఆ అద్మి హఃరౌనా సాద్యంకాహే పన్కి దేవ్నా ధర్తిమా ఛాతే మొత్తంబీ సాద్యమస్ కరి బోల్యొ.
MAT 19:27 పేతురు హదేక్ హమే ధర్తీనుమొత్తం బెందీన్, తారకేడె వలాయస్‍నీ? హమ్నాషాత్ మల్సేకరి పుఛ్చావమా
MAT 19:28 యేసు ఇవ్నేతి అమ్ హాఃఛితి బోల్యొ, నవూ యుగంమా అద్మినొ ఛియ్యో తెజోమంతమైనూ సింహాసంనావుప్పర్ బేషిన్ ర్హాషే. తెదె మారకేడె చాలుకరతే తుమేబి భార సింహాసనంవుప్పర్ బేషిన్ ఇస్రాయేల్నూ అద్మి హాఃరనా భారా గోత్నా న్యావ్‍ కర్చు.
MAT 19:29 మార నిమిత్తం భైయ్యెనహో, భేనెయేవ్నాహో, భానహో, ఆయానహో, లడ్కానహో, జమీన్నహో, ఘేర్నాహో, బెందేతె హర్యేక్ జణనా ఖోః! రెట్లు మల్సే; అత్రేస్ కాహేతిమ్‍ నిత్య జీవంనా కమాయ్‍లిసే.
MAT 19:30 పన్కి అగాఢి ఛాతె ఇవ్నమా ఘనూ అద్మియే పీటెజాసె, పీటెఛాతె ఇవ్నమా ఘనూఅద్మియే అగాఢిహుసే! కరి బోల్యొ.
MAT 20:1 కిమ్కతో స్వర్గంను రాజ్యం ఏక్ ఘర్ను మాలిక్నా తోట్మనూ ఘోని పోలిసన్ ఛా! ఏక్‍ ధన్నె యో ఇను ద్రాక్చను బాగ్‍మా కామ్ కరవాలనా బులావనాటేకె వ్యానేస్ నిఖీన్.
MAT 20:2 ఏక్ ధన్నా ఏక్‍ దేనారంకరి కామ్కరవాలనా బోలిన్‍, ఇవ్నా ద్రాక్చనూ బాగ్‍మా మొక్లొ.
MAT 20:3 పాసల్తీ యో బరాబ్బర్ నౌ బజానా బజార్‍ను గల్లిమా జైన్ ఎజ్గా చుక్కేస్ ఉబ్రీన్ ఛాతె ఇవ్నా దేఖిన్.
MAT 20:4 తుమేబి మారు ద్రాక్చాను బాగ్‍మా జైన్ కామ్ కరొ, తుమ్న కేత్రదేనుకీ ఎత్రా దీస్‍కరి బోలిన్ ఇవ్నేతి బోలమా, ఇవ్నే గయూ.
MAT 20:5 బరాబ్బార్ భారబజేనా, అజు తీన్ బజేనా, యో బుజూ ఇమ్మస్ కర్యో.
MAT 20:6 బుజుపాచు పరీన్ బరాబ్బర్ పాచ్ బజేనా జైన్, బుజు థోడుఅద్మి బజార్ను గల్లిమా ఉబ్రీన్ ర్హావను దేఖిన్, అజ్గ తుమె షాన ధన్నక్కో చుక్కేస్ ఉబ్రీన్ ర్హాస్‍కరి పుఛ్చావమా.
MAT 20:7 ఇవ్నే, కోన్బి హామ్న కామ్నా కోబులైలి గయూనికరి బోలమా, అనటేకె యో తుమేబి మార ద్రాక్చను బాగ్మా జైన్ కామ్ కరోకరి బోల్యొ.
MAT 20:8 హాఃజెహుయుతెదె యో ద్రాక్చను బాగ్‍మా మాలిక్ ఇను దాసుడ్ను మాలిక్నా దేఖిన్, కామ్ కర్యుతె ఇవ్నా బులైయిన్ పాసల్ ఆయుతె ఇవ్నేతి ధరీన్, అగాడి ఆయుతే ఇవ్నాలగు కామ్నా పైసా దా! కరి బోల్యొ.
MAT 20:9 బరాబ్బర్‍ పాచ్ బజతోడి కామ్‍కర్యుతె అద్మి ఆయిన్, ఏక్నా యేక్ దేనారంనా ఎత్ర దిదూ.
MAT 20:10 అగాడి ఖేథర్మా ఆయిన్ కామ్‍కర్యుతె ఇవ్నే హామ్నా ఘనూ రాప్యా మల్సేకరి సోచ్యా, పన్కి ఇవ్నబీ ఏక్నా యేక్ దేనారం మల్యు.
MAT 20:11 ఇవ్నే ఇవ్నా భన్కిలీన్, ఆఖరీనా ఆయూతె ఇవ్నా ఎక్కాస్ గంటో ఎత్రేస్ కామ్ కర్యుతోబి,
MAT 20:12 ధనక్కో మిన్హత్ కరీన్ తడ్కోనుమార్ ఖైన్, భరీంచతే హమారేతి ఇవ్నేతి బరాబ్బారస్, కర్యోనికరి యో ఘర్ వాలనఫర్ గాళేదీదు.
MAT 20:13 అనహాఃజె ఇవ్నమా ఏక్జననా దేఖిన్ దోస్థ్, మే తున అన్యాయం కర్యొకొయిన్ని, తూ మారకనా ఏక్ దేనారంనా ఒప్పిలిదోని?
MAT 20:14 తార రఫ్యానా తూ లీన్ జా; తునా దిదో తిమ్మాస్ పాసల్తీ ఆయుతే ఇవ్నా పైష్యా దేవనా మన ఇష్టంహుయు.
MAT 20:15 మన ఇష్టం ఆయుతీమ్ మార సొంతపైస్యానా ఖర్చుకరను న్యాయం కాహేనా? మే అష్యల్ వాలోకరిరీ తునా పేట్మా చంఢాల్తి ఛానా? కరి పుఛ్చాయో!
MAT 20:16 అమ్ని తరస్ అగాడిను అద్మి పీటెహుసె, పీటెనూఅద్మి అగాఢిహుసే.
MAT 20:17 యేసునే యేరుషలేమ్నా జానుకరీథొ తెదె, యో ఇను భార సిష్యుల్నా కోణ్ కొయింతే తెదె బులైలిజంకరమా మారగ్ ఫర్ ఇవ్నేతి అమ్ బోల్యొ.
MAT 20:18 హదేక్ యేరుషలేమ్‍మా జంకరూస్; ఎజ్గా అద్మినో ఛియ్యోనా ముఖ్యంనో యాజకుల్‍బి షాస్ర్తుల్‍బి ఇనా ధార్యైదీసె, ఇవ్నే ఇనా మరణ్‍ను దంఢ్ దీసె.
MAT 20:19 ఇనా ఛింగవానటేకెబీ కొల్డాతీ మరానటేకెబి, సిలువానాఖానటేకె యూదుల్‍ కాహెతె ఇవ్నా హాఃరవ్‍కనా ఇనా ధర్రాయ్‍దిసే; పన్కి తీన్మను ధన్నే యో బుజూ పాచో జీవుట్సే.
MAT 20:20 తెదె జెబెదయినొ బావ్వన్‍ ఇను ఛియ్యోనాలీన్ యేసునా హాఃమె ఆయిన్, హఃలామ్ కరీన్ మాంగనికీ.
MAT 20:21 తూ సాత్‍ కరూకరస్‍కరి ఇన పుఛ్చావమా! ఇన హాఃజె యో బైయికో తారు రాజ్యంమా ఆ మార బే ఛియ్యావ్‍మా ఏక్ జణనా తారు ఖవ్వాత్ బ్హనే ఏక్‍ జణనా తార డవ్హాత్ బ్హనే ఏక్ జణనా భేకనా అనుమతిదా! కరి ఇనేతి బోలి.
MAT 20:22 అనటేకె యేసు బోల్యొ, తుమే సాత్ పుఛ్చాంకరస్కి తుమ్నా మాలంకొయిని, మే పీయిస్తే మిన్హత్‍ గిన్నిమాను తుమె పీషునా? కరి పుఛ్చావమా! ఇవ్నే పీసుకరి బోల్యొ.
MAT 20:23 యేసునే తుమె మారు మిన్హత్‍ గిన్నిమాను పీసు పన్కి మార ఖవ్హాత్ బ్హనేగాని డవ్హాత్ బ్హనేగాని బేహాఃడనూ మారహాత్మా కొయిని, మార భా కినా లీరాక్యోస్‍కి ఇన్నాస్ యో మ్హేల్సెకరి బోల్యొ.
MAT 20:24 ర్హైగుతే ధహ్ః అద్మి సిష్యుల్ యోవాత్ హఃమ్జీన్ యోబేజణ భైయ్యేఫర్ చంఢాల్‍కాద్యు.
MAT 20:25 అనటేకె యేసు ఇవ్నా ఖందే బులైయిన్ యూదుల్‍ కాహెతె, యొక్క రాజుల్‍ ఇవ్నాఫర్‍ అధికారం వతాల్తూ ర్హాస్, మోట్టా ఇవ్నఫర్ అధికారం కర్నూకరి ర్హాస్, ఆ వాత్ తుమ్న మాలుంనా.
MAT 20:26 తుమారమా ఇంనితరా నార్హాను; తుమారమా కోణ్ మహాన్‍వాలొహుయీన్‍ ర్హానుకరి సోచస్కి యో తుమ్నా సేవకర వాలంతరా ర్హాను.
MAT 20:27 తుమారమా కోణ్ ముక్యంవాలనితరా ర్హానుకరి సోచస్కి యో తుమ్న దాసుడ్‍ హుయీన్ ర్హాను.
MAT 20:28 ఇమ్మస్ అద్మినో ఛియ్యో సేవ కర్యైయిలేవనాటేకె కోఆయోని పన్కి, సేవ కరనాటేకె కెత్రూకి అద్మినాహాఃజె ఇను జాన్ దేవనాటేకె ఆయోకరీ బోల్యొ.
MAT 20:29 యేసు, సిష్యుల్‍ యెరికోతూ నిఖీన్, జంకరమా ఎజ్గను అద్మిహాఃరు ఇనకేడె గయూ.
MAT 20:30 హదేక్ మారగ్నసేడె బేసీన్ ఛాతె బేజణా కాణాఅద్మీ యేసునే హింకడ్ జంకరస్‍కరి హఃమ్జీన్ దావీద్‍నో ఛియ్యో ప్రభూ, హమారఫర్ గోర్ కర్కరి ఛిక్రాన్‍ మ్హేంద్యా.
MAT 20:31 గచ్చూప్‍ ర్హా! కరి జనాబొహాఃరు బోలీన్ గుర్కాయు, పన్కి ఇవ్నె ప్రభువా, దావీద్‍నొ ఛియ్యో, హమ్నా కనికరించ్‍కరీ అజు జరా గట్తీ ఛిక్రాన్ మ్హేంద్యు.
MAT 20:32 యేసునే ఉబ్రీన్ ఇవ్న బులైయిన్ మే తుమ్నా సాత్ కర్నూకరీ పుఛ్చావమా!
MAT 20:33 ఇవ్నె ప్రభూ హమార ఢోళనా నయంకర్ కరి బోల్యు.
MAT 20:34 అనహఃజే యేసు ఇవ్నా వుప్పర్ గోర్‍కరీన్‍ ఇవ్నా ఢోళానా ఛిమ్యో; తెదేస్ ఇవ్నా ఢోళా కొలైయిగయూ, బుజు యేసునాకేడె గయా.
MAT 21:1 యేసు, యెరూషలేమ్‍నూ కందెఛ్చాతె ఒలీవానుజాఢు పహాడ్నా కందెఛ్చాతె బేత్పగే గామ్‍మా ఆయెతెదె యేసు ఇను సిష్యుల్‍మా భే జణనా (అగాడి మొక్లొ) దేఖిన్;
MAT 21:2 తుమ్నా హాఃమెఛ్చాతె గాంమ్మా జవో; గయాతెదే బాందిరాక్యుతే ఏక్ ఘదెఢు ఇనకేడెఛ్చాతె ఘదెఢను చెల్కూ తుమ్న దెఖావ్సే; ఇన చోడిలీన్ మారకనా హకలిలీన్ ఆవోకరి బోల్యొ.
MAT 21:3 కోన్బి తుమారితి సాత్బి బోల్యుతొ; ఆ ప్రభునాటేకె హోనుకరి బోలొ, ఎగ్గీస్ యో ఇనబోలి మొకలసేకరి బోలిన్ ఇవ్నా మొక్లొ.
MAT 21:4 ప్రవక్త బోల్యొతె వాతె హువనటేకె అమ్‍ హుయు. యోసాత్కతో,
MAT 21:5 హదేక్ తారొ రాజొ సాత్వికుడ్ హుయిన్, భోజొపాఢతే న్హాను ఘదెఢను చెల్కానావుప్పర్ బేసిన్ తారకనా వలావస్ కరి, సీయోన్ని ఛోరితీ బోలొ కరిబొలతె.
MAT 21:6 తెదె సిష్యుల్ జైయిన్, యేసు ఇవ్నా ఆజ్ఞ దిదోతింమ్ ఇమ్మస్ కరీన్‍;
MAT 21:7 యోఘదెడనా ఇను చెల్కాన హకలీన్ ఆయిన్ ఇనవుప్పర్ లుంగ్డనాఖమా యోలుంగ్డాఫర్ బేసిగో.
MAT 21:8 ఎజ్గఛ్చాతె అద్మిమా ఘనూజణు లుంగ్డాన వాట్‍ లాంబు నాక్యు. థోడుజనూ జాఢనూ ఢాళియేనా కత్రిన్ వాట్ఫర్ లాంబు నాక్యు.
MAT 21:9 జనాభో హాఃరవ్‍మా అగాఢి వలావతే ఇవ్నె, పాసల్తీ వలావతె ఇవ్నె దావీద్‍నా ఛియ్యోనా ప్రభువును నామ్తి, వలావతె యో స్తుతింపబడనుహువదా. స్వర్వోన్నతను హుయూతె జొగొమా హోసన్నా! జయహో! కరి ఛిక్రాన్ మ్హేంద్యా.
MAT 21:10 ఇనె యెరూషలేమ్ను నంగర్మా ఆయోతెదె నంగర్నూ హాఃరుజణుబీ ఆ కోన్కరి గబ్రాయిగయూ.
MAT 21:11 ఆ గలిలయమాఛ్చాతె నజరేతుతూ ఆయోతె ప్రవక్తహుయేతె యేసుకరి హాఃరుజణు బోల్యు.
MAT 21:12 యేసు దేవ్ను ఆలయంమా జైయిన్, దంధొ కరుకరతే ఇవ్నా హాఃరవ్నా మొక్లిధీన్, రఫ్యా బద్లావతే ఇవ్నూ బల్లావ్నా, పర్వావ్నా ఏచుకరతే పీఠల్నా హేట్ దక్లిదీన్‍;
MAT 21:13 మారు మందిరం ప్రార్థనా మందిరం బోలావ్సె; కరి లిఖ్కైరూస్, పన్కి తుమె ఇనా చోర్‍ కరతే గుహనీతరా కర్యాస్‍కరి బోల్యొ.
MAT 21:14 కాణూబి, లంగ్డువాలుబీ, దేవ్నుమందిరంమా ఇనకనా ఆవమా ఇనే ఇవ్నా నయం కర్యో.
MAT 21:15 హుయ్తో, అస్లి యాజకుల్‍, షాస్ర్తుల్‍ సిష్యుల్ యో కర్యోతె అద్భుతాల్‍నా, దావీద్‍నో ఛియ్యోనా జయహోకరీ దేవ్ను మందిరంమా ఛిక్రాన్ బేందుకరతే అడ్డాణి లడ్కావ్నా దేఖిన్ చంఢాల్ హుయిన్.
MAT 21:16 అవ్నే బోలుకరతే తూ హఃమ్జుకరస్నా? కరి ఇనా పుఛ్చావమా, అనహఃజే యేసు హఃమ్జుకరూస్; లడ్కావ్‍నాటేకెబి అడ్డాణి లడ్కావ్‍నాహో మోఢవాటే స్తుతి బోల్యొయోకరి వాత్ తుమే కెదేబీ లేఖనంమా పఢ్యాకొయినిసూ? కరి ఇవ్నేతి బోలిన్‍
MAT 21:17 ఇవ్నా బెందీన్, నంగర్మాతూ నికీన్ బేతనియ జైన్ ఎజ్గా ర్హయో.
MAT 21:18 వ్హానేకత్రే నంగర్మాతూ బుజు జంకరమా! ఇనా బుఖ్ లాగ్యూ.
MAT 21:19 తెదె యేసునా, వాట్నాహాఃమె ఛాతె ఏక్ అంజురంను జాఝనా దేఖిన్; ఇనాకనా జావమా, యో జాఢనా దేఖమా ఖాలీ పాళొతప్ప, బుజు కాయిబీ దెఖ్కాయుకొయిని. ఇనటేకె ఇనా దేఖిన్ బుజుకెదేబి తునా పంఢా లాగ్సెకొయినీ; కరి బోల్యొ. తెదేస్ యో జాడూ ఖూకాయిజైన్ మరిగయూ.
MAT 21:20 సిస్యుల్ ఇన దేఖిన్ అష్యంహుయీన్ అంజురంను జాఢు కెత్రే ఎగ్గీస్ కిమ్‍ హుఃఖ్కాయిగుకరి బొల్లీదు.
MAT 21:21 అనహాఃజే యేసు; తుమె విష్వాసంతి ర్హైయిన్, సందేహ్‍ పడకొయినితిమ్ ఆ అంజురంనూ జాఢునా హుయుతిమ్ కరను యోస్ కాహే. ఆ ఫహాడ్నా దేఖిన్‍ తూ ఉటీజైన్ ధర్యావ్‍మా పడిజైస్‍కరీ బోల్యొతో తెదె ఇమ్మస్ హుసె, కరి తుమారేతి హాఃఛితి బోలుకురూస్.
MAT 21:22 బుజు తుమె ప్రార్థనకరనూ వహఃత్ తుమె సాత్ మాంగస్‍కీ, యో తుమ్నా మాల్సేకరీ నమ్యాతెదె తుమె యోహాఃరు లీరాక్యస్‍కరీ ఇవ్నేతి బోల్యొ.
MAT 21:23 యో దేవ్ను మంధిరంమా మ్హైయ్ దేవ్నువాతె బోల్తొ ర్హావమా ప్రధనాయాజకుల్‍బి అద్మియేనా మోటొబి, ఇనకనా ఆయిన్ కెహూ అధికారంను బారెమా తూ ఆకార్యంనా కరూకరస్? ఆ హక్కుహాఃరు తున కోణ్ దిదూకరీ పుఛ్చావమా!
MAT 21:24 యేసు మేబీ తుమ్న ఏక్ వాత్ పుఛ్చావుస్; యో మారేతి బోల్యొతొతెదె మేబి కెహూ అధికార్తి ఆ కార్యాల్ కరూకరస్కి యో తుమారేతి బోలుస్‍.
MAT 21:25 యోహాన్ దిదోతె బాప్తిస్మమ్‍ కెజ్గతు ఆయు? పరలోకంతూ ఆయుకి న్హైతొ అద్మియేతూ ఆయునా? కరి పుఛ్చాయో, ఇవ్నే, దేవ్కరి జవాబ్‍ దిదాతొ, బుజు ఇమ్ హుయుతో ఇనా ష్యాన నంమ్యకొయిని? కరి బోల్సె,
MAT 21:26 అద్మియేకరి జవాబ్ బోల్యతో, అద్మియే హాఃరు యోహాన్ ఏక్ ప్రవక్తకరీ ఇనటేకె ఇవ్నే సాత్‍కర్సేకి, కరి ఇన ఢర్తి మలీన్ వాతె బొల్లీదు.
MAT 21:27 ఇనాటేకె ఇవ్నె, హమ్నా మాలంకొయినీకరీ జవాబ్‍ బోల్య, యేసు మేబీ, కోణ్ ఆ కెహూ అధికార్తి కరూకరాస్కి, తుమ్నా కోబోలునీ, కరి బోల్యొ.
MAT 21:28 తుమ్న సాత్ సొఛ్చావుంకరస్? ఏక్ అద్మినా భే! ఛియ్యా థా. యో మోటా ఛియ్యాకనా ఆయిన్ ఛియ్యా, తూ జైన్ అంగూర్ను బాగ్‍మా కామ్కర్‍కరి బోలమా.
MAT 21:29 ఇనె కోజవ్నికరి బోల్యు, అజు జరగడ్తీ దిల్ బాద్లైయిలీన్ జాస్.
MAT 21:30 ఇను బెంమ్మనూకనా ఆయిన్‍ ఇమ్నితరసబోలమా యో మాలిక్‍, జైయిస్‍ కరి బోల్యు పన్కి కోజాయిని. ఇవ్నా భేహెమా కోణ్ మార వాత్‍ఫర్ చాలుకరాస్.
MAT 21:31 ఇనటేకె ఇవ్నే మోటొ ఛియ్యోస్‍కరి బోల్యా. యేసు సుంకరూర్బి ఇవ్నేతి అమ్ బోల్యొ, మే తుమ్నా హాఃఛిస్ బోలుకురూస్, సుకరూల్బి వేష్యుల్బి తుమారేతి అగాఢి దేవ్ను రాజ్యంమా జాషె.
MAT 21:32 యోహాన్‍ను నీతి వాట్‍ఫర్‍తూ తుమారకనా ఆయు, తుమె ఇనా నమ్యాకొయిని; బుజు సుంకరూల్బి వేష్యల్‍బి ఇన నంమ్యా; తుమె యో దేఖిన్‍బి ఇనా నంమ్యతీమ్ పష్చాతాపమ్‍ కోపడ్యుని.
MAT 21:33 బుజేక్ ఉపమానం హఃమ్జొ, ఘేర్నొ మాలిక్ ఏక్ థొ. యో ఏక్ అంగూర్ను బాగ్‍ నాక్యొ, ఇనా అష్పీస్ భీత్ బంధాయో, ఇన్మా అంగూర్ను రహ్క్ కాఢనటేకె ఏక్ టొట్టి బంధాయో, కావ్లినా బాగ్‍ రవ్వాలనా దీన్ దేహ్క్ మా యాత్రకరనా చలీగయో.
MAT 21:34 బాగ్‍ పిఖ్కాయుతెదె తోడను ధన్‍మా ఇను బాగ్ లీన్ ఆవనాటేకె యో కావ్లివాలకనా ఇనా దాసుల్‍నా బోలిమోక్లొ.
MAT 21:35 యో కావ్లివాలు ఇనా దాసుల్‍నా ధరీన్ ఏక్నా మార్యొ, బుజేక్నా మర్రాకిదీదా, బుజేక్ జణనా ఫత్రాంతీ మార్యు.
MAT 21:36 బుజేక్ చోట్ యో అగాఢితీబి జాహఃత్ అలాదు దాసుల్‍నా బోలిమోక్లమా, ఇవ్నే ఇవ్నబీ ఇమ్నీతరస్ కర్యూ.
MAT 21:37 అనటేకె, యో మార ఛియ్యోనా సన్మానం కర్సేకరి సోచిలీన్‍ ఇన ఛియ్యాన ఇవ్నకనా మొక్లో.
MAT 21:38 హుయుతోబి యో కావ్లివాల ఇనా దేఖిన్ ఆ వారసుడ్; అనా మర్రాఖిదీన్ ఇను ఆస్థిమొత్తం లీలియే, ఇవ్నమా ఇవ్నే బొల్లీన్‍
MAT 21:39 ఇనా ధర్లీన్ అంగూర్ను బాగ్‍మా బాధర్ లీజైన్ మర్రాఖిదేస్.
MAT 21:40 అనటేకె యో అంగూర్ను బాగ్‍నో మాలీక్ ఆయోతెదె, యో కావ్లివాలనా సాత్ కర్సెకరీ పుఛ్చావమా.
MAT 21:41 ఇనటేకె ఇవ్నే దుర్మార్గుల్నా కఠీన్‍తీ మర్రాఖిదీన్, ఇను ఇనూ ధన్మాబీ ఇనా పండంవ్నా ఫేడాహఃర్కు అలాదుకావ్లివాలనా యో అంగూర్ను బాగ్‍నా గుత్తనాదిసేకరి ఇనేతి బోల్యు.
MAT 21:42 బుజు యేసు ఇవ్న దేఖిన్, ఘర్ భాందవాలు కామె ఆవకొయింతె భండోస్ మూలనా ముడ్క్యాను బండొహోస్, ఆ ప్రభూ బారెమాస్‍ హుయు. ఆ అప్న ఢోలనా అష్యంహువస్‍కరీ వాత్ తుమె లేఖనాల్‍మా కెదేబీ పఢ్యాకొయిన్నా?
MAT 21:43 అనటేకె దేవ్ను రాజ్యం తుమారకంతూ ఛినైయిల్‍దు, ఇను ఫలం అద్మియేనా దిసేకరి తుమారేతి బోలుకరూస్‍.
MAT 21:44 బుజు ఆ బండఫర్ పడ్యుతే అద్మి టుక్డహుయి జాసే, పన్కి కినావుప్పర్ ఆబండో పడస్కి యో మహ్లినాక్సె.
MAT 21:45 ప్రధానా (నెయ్యో) యాజకుల్‍బీ, పరిసయ్యుల్‍బి, యేసు బోల్యొతె ఉపమానంనా హఃమ్జీన్, అప్నబారెమాస్‍ బోల్యుకరి లైహిగు.
MAT 21:46 ఇవ్నె ఇనా ధర్లేవనాటేకె వహఃత్నా ధూండు కర్తథా, పన్కి అద్మిహాఃరు ఇనా ఏక్ ప్రవక్తకరీ యెంచిలీదు ఇనటేకె ఇవ్నా దేఖిన్ ఢరీగు.
MAT 22:1 యేసు ఇవ్నా హాఃరవ్నా జవ్వాబ్ దేతోహుయిన్, బుజుపాచు ఉపమానంనీతరా అమ్ బోల్యొ.
MAT 22:2 స్వర్గంను రాజ్యం, ఇను ఛియ్యానా య్హాను ఖాణు బనాయోతిమ్ ఏక్ రాజనా పోలిన్‍ ఛా.
MAT 22:3 యో య్హానా బులాయ్‍ మంగాయుహూ ఆవదేవనాటేకె యో ఇను దాసుల్‍నా బోలిమొక్లొతెదె ఇవ్నే కోఆయుని.
MAT 22:4 పన్కి, ఇనే హాదేక్ మే ఖానునా తయార్‍ కరిరాక్యోస్‍; డాంఢవ్నా బల్సీగూతే డాఢనా కత్రిరాక్యూస్‍; హాఃరుస్‍ బనైయిన్ తయార్ హుయిన్ ఛ్చా! య్హానూ ఘర్కనా ఖాణు ఖావాన ఆవోకరీ బులాయూతె ఇవ్నేతి బోల్కరి అలాదు దాసుల్నా బోలిమొక్లా పన్కి
MAT 22:5 ఇవ్నే లెక్క కర్యుకొయిని, ఏక్జనో ఇను ఖేతర్‍మా బుజేక్జనో దంధొకరనా గయా.
MAT 22:6 ఛాతె ఇవ్నే ఇనా దాసుల్నా ధర్లీన్ అవామానంనా కరీన్ మర్రాఖిదేస్.
MAT 22:7 అనహాఃజే రాజొ చంఢాల్‍హుయిన్ ఇను సైనికుల్‍నా మొక్లీన్, యో అద్మినా మర్రాఖవాలనా మర్రాఖిదీన్, ఇను నంగర్మా బల్లాకిదీదు.
MAT 22:8 తెదెయో, య్హాను ఖాణు ఛా పన్కి తయార్‍ హుయూతె దాసుల్‍ ఇవ్నె యోగ్యాత కాహే.
MAT 22:9 అనటేకె రాజోను గల్లియేమా జైన్ తుమ్న కోణ్ దెఖ్కావస్కి ఇవ్నా హాఃరవ్నా య్హాను ఖాణు ఖావనా బులావోకరి ఇను దాసుల్తీ బోల్యొ.
MAT 22:10 యో దాసుల్‍ గల్లిమా ఫర్ జైన్ కర్రాబ్ అద్మినాహో అష్యల్ అద్మినాహో తుమ్నా దెఖ్కావతే హాఃరవ్నా గుమ్మల్నితరా బ్హరాయు ఇనటేకె య్హాను ఖాణు ఖావనా ఆయుతే ఇవ్నేతి య్హాను పందీర్‍ బ్హారైయిగు.
MAT 22:11 రాజొ బెసీరూతె ఇవ్నా దేక్నుకరి మహిజైయిన్, ఇజ్గా ఛాతె ఇవ్నమా ఏక్జను య్హాను లుంగ్డా కోపేర్యునికరీ దేక్యూ.
MAT 22:12 దోస్త్! తూ య్హానా లుంగ్డా పేర్యొకొయినితిమ్‍ మైహికీమ్ ఆయోకరి ఇనా పుఛ్చావమా యో సోపోతు.
MAT 22:13 తెదెస్ రాజో క్హంజీన్, హాత్ గోడా భాందీన్ బాధర్ అంధారమా పేకీదేవో; ఇజ్గా రోవనుబీ దాత్ చావను ర్హాసెకరీ ప్రచార్‍కర వాలంతి బోల్యొ.
MAT 22:14 పన్కి బులైయి రాక్యుతే అద్మియే ఘనుజణు, పన్కి బులాయుతే అద్మి దాసుల్‍స్కరీ బోల్యొ.
MAT 22:15 తెదె పరిసయ్యుల్ జైన్, వాతేవాతేమా ఇనా పహాఃనుకరీ సోచుతూహుయిన్, యేసునా ప్రస్నా నాఖ్యు.
MAT 22:16 తెదే ఇవ్నే పరిసయ్యూల్ నుబి బుజు థోడా సిష్యుల్నాబుజు హేరొద్‍ను బాజును బొలిమోక్లి. బోధకుడ్, తూ హాఃఛికరి, దేవ్ను మారగ్నా ఛాతె తిమ్మాస్ బోలాస్ కరి హామ్నా మాలం, తు కీనాబీ గురీ కోరాఖానీ కరి మోమాటం కోయినీతే అద్మికరి హామ్నా మాలం.
MAT 22:17 తునా సాత్ సోఛ్చాంకరస్? రోమను కామ్ దేవను న్యాయమాస్ నా? కాహేనా? హమారేతి బోల్‍కరి పుఛ్చావనాటేకె హేరోద్తిబి ఇనా సిష్యుల్నా ఇనాకన బోలిమొక్ల్యా.
MAT 22:18 యేసు ఇవ్నా గాలీజ్ హాఃయల్ మాలం కరిలీన్, ఉపర్ను పేరాహాఃను అద్మి! మన షాన త్హార్‍ హఃతాంకరాస్‍.
MAT 22:19 పన్నుభాందతే దేనారం యో మన వతాలోకరి ఇవ్నేతి బోలమా, ఇవ్నె ఏక్ దేనారంనా లాయు.
MAT 22:20 తెదె యేసు, ఆ రూపంబి ఉపర్ను రాతా కినూకరీ పుఛ్చావమా, ఇవ్నే రోమా చక్రవతినుకరి బోల్యా.
MAT 22:21 ఇనటేకె యేసు, ఇమ్ హుయుతో రోమాను రోమానా, దేవ్ను దేవ్నాస్ దెవోకరి, ఇవ్నెతి బోల్యొ.
MAT 22:22 ఇవ్నే ఇను వాత్ హఃమ్జీన్ హాషంకైయిన్ ఇనా బేందీన్ చాలిగయూ.
MAT 22:23 యోస్ ధన్నే మరీగూతె పాచ్చుఫరిన్‍ పునరుత్థానం కొయినీకరి బోలనటేకె సదూకయ్యుల్ యేసుకనా ఆయూ.
MAT 22:24 బోధకుడ్. ఎక్జను లడ్కా కోయినికరి మరీజాస్ తో ఇనో భై ఇని బావన్నా య్హా! కరిలీన్ ఇనా భైనా లడ్కా ఫైయిదాకరి దేవజైయికరి మోషే బోల్యొని.
MAT 22:25 హామారమా హాఃత్‍జణా భైయియేత్హా అగాడీను య్హా కర్లీన్ లడ్కా కొయినితిమ్‍ మరీగయో; ఇనా లడ్కా కోయినికరి ఇనో భై ఇని బావనా రాఖిలిదో.
MAT 22:26 బెంమ్మనోబి తీన్ మానోబీ ఖాంత్మనా వాలకనబీ లడ్కా కొయినికరి మరీగయా.
MAT 22:27 హాఃర్వానా ఫీటె యో బాయికోబి మరీగయి,
MAT 22:28 పునరుత్థానంమా యో హాఃత్ జణమా యో బాయికో కినా బావన్నితరా ర్హాసె? యో బాయికొ ఆ హాఃత్ జణబీ బావన్‍నితరా పుఛ్చాయో?
MAT 22:29 అనటేకె లేఖనంనాహో దేవ్ని థాఖత్నాహో మాలంకొయింతె తుమె తొందరపడూకరస్‍.
MAT 22:30 మర్యుతే అద్మి జీవివుట్టీన్‍ కోన్బి య్హా కర్షెకొయిని, య్హా కరనా దెవ్వాసెకొయిని; ఇవ్నే స్వర్గంమా ఛాతే దేవ్నుదూతల్‍నితరా ర్హాసె.
MAT 22:31 మరణ్‍నూ పునరుత్థానంను బారెమా, సాత్‍ లిఖ్కాయ్‍‍రూస్‍కరి తుమె పడ్యాకొయిన్నా? కరి పుఛ్చాయో.
MAT 22:32 మే అబ్రాహామ్‍నో దేవ్, ఇస్సాక్‍నొ దేవ్‍కరి, యాకోబ్ దేవ్‍హుయూన్ ఛా.
MAT 22:33 యో జీవిన్‍ ఛాతె ఇవ్నస్ దేవ్ పన్కి, మర్యాహుయునా దేవ్ కాహెకరి ఇవ్నేతి బోల్యొ, అద్మియే ఇను వాత్ హఃమ్జీన్ అష్యంహుయు.
MAT 22:34 తెదె సద్దూకయ్యుల్‍నూ మ్హోడు ముఛ్చాయోకరి పరీసయ్యుల్ హఃమ్జీన్‍ జావనటేకె మలీన్‍ ఆయా.
MAT 22:35 ఇవ్నమా ఏక్జను ధర్మషాస్త్రం దేఖ్ను ఇనా హఃతావ్తూ హుయీన్.
MAT 22:36 బోధకుడ్, ధర్మాషాస్ర్తంమా ముఖ్యమ్‍ను ఆజ్ఞ కెహూ కరి పుఛ్చాయో.
MAT 22:37 ఇనటేకె యేసు, తారు పూర్ణ ఆత్మతి తారు పూర్ణ దిల్తీ తారు దేవ్‍హుయోతె ప్రభువునా ఫ్యార్‍ కర్నూకరి బోల్యొ.
MAT 22:38 ఆస్‍ ముఖ్యంబి, వుజు అస్లి ఆజ్ఞ.
MAT 22:39 తున తూ కింమ్‍ ఫ్యార్‍ కరస్కి, ఇమ్మస్‍ తార అగల్నా, బగల్నాబి ఫ్యార్ కర్నూ, ఆ బెంమ్మను ఆజ్ఞబి ఇనింతరస్‍ జోక్నుస్‍.
MAT 22:40 ఆ బేహె ఆజ్ఞబి మోషె ధర్మషాస్ర్తం ప్రవక్తనూ బోధ భరోసాహుయిన్ ఛా! కరి ఇనేతి బోల్యొ.
MAT 22:41 తేదె థోడు పరిసయ్యుల్ మలీన్ ఆవమా, యేసు ఇవ్నా పుచ్ఛాయో.
MAT 22:42 క్రీస్తునా బారెమా తుమ్న షాత్ సొఛ్చాంకరాస్? ఇనె కినొ ఛియ్యోకరి పుఛ్చాయో. ఇవ్నే యో దావీద్‍నో ఛియ్యోకరి బోల్యా.
MAT 22:43 ఇనటేకె యో ఇంహుయూతొ మే తార వైరియేనా తార గోఢనహేట్ రాఖతోడి.
MAT 22:44 తూ మార ఖవ్వాహాత్ మాండిఫర్‍ బేహ్ఃకరి ప్రభూ మారొ ప్రభుతి బోల్యొ, కరి దావీద్ యో ప్రభుకరి ఇని ఆత్మతి కిమ్ బోలుకరస్.
MAT 22:45 దావీద్‍ ఇనా ప్రభుకరి బోల్యొతొ, యోకిమ్ ఇనా ఛియ్యో హోను? కరి పుఛ్చావమా కోన్బి బుజేక్ వాత్ కొబోల్యని.
MAT 22:46 బుజు యో ధన్తూ కోన్బి ఇనా ఏక్ ప్రష్నబి కోపుఛ్చాయుని.
MAT 23:1 తెదె యేసు అద్మినుపాంబల్‍నబీ ఇను సిష్యుల్తీబి అమ్ బోల్యు
MAT 23:2 మోషే నియమ షాస్ర్తంనా హాక్కుతి బోలనుకరి నియామషాస్ర్తుల్బి, పరిసయ్యాల్బి అధికారం ఛాకరి బోధించుకరస్‍.
MAT 23:3 అనటేకె ఇవ్నే బోలతెహాఃరనబి కర్నూకరి బొలాస్‍ పన్కి, ఇవ్నే బోలస్ పన్కి, కరకొయినీ. తుమే ఇవ్ను కామ్నామాత్రం కరొనొకొ
MAT 23:4 ఢ్హొవ్వాన హువకొయింతె యెత్రె వజణ్నా బాంధీన్ అద్మిను భుజ్‍నవుప్పర్ ఇవ్నే బెంద్చే. పన్కి ఇవ్నే పల్లిజావనా ఇవ్నా చిట్టాంగ్లి ఏత్రె మద్దత్‍కరనా తయార్‍ హువకొయిని.
MAT 23:5 అద్మియేన దెఖ్కానుకరి ఇవ్ను కామ్ హాఃరుబి కరస్; బుజు ఇవ్ను హాత్నా దేవ్ను వాక్యం భాదింలీన్‍, బుజు ఇవ్ను ముడ్క్యానా వాక్యంను పట్టి భాందిన్‍ లుంగ్డాను మోటా కరీన్‍ పేరస్‍;
MAT 23:6 ధాన్ ఖావను బంతియేమా మాహాన్‍ జోగోమా రాహ్నుకరి యూదుల్ను ప్రార్థనా న్యావ్ను ఉచు జోగొమా స్తానం హోనుకరి సోఛస్‍.
MAT 23:7 సంత గల్లీయమా హఃలామ్ కరాయ్‍లేనుకరి అద్మియేనహాతె గురువు బొలాయ్‍లేనుకరి ఇవ్నా ఘాను ఇష్టం.
MAT 23:8 తుమె గురుకరి బొలాయిలేవో నొకొ, తుమె హాఃరుజణు భైయేయ్. ఇనటేకె తుమ్నా ఎక్కస్ జణొ గురువు,
MAT 23:9 బుజు జమీన్‍ఫర్ కినాబి భా కరి నామ్ నొకొబేంద్చు. స్వర్గంమాఛ్చాతె దేవ్ ఎక్కాస్ జణొ తుమారొ భా.
MAT 23:10 ఎత్రేస్ కాహేతిమ్, తుమె గురువుల్కరి బొలాయ్ లేవొనొకొ; క్రీస్తు ఎక్కస్ జణొ తుమ్నా గురువు.
MAT 23:11 తుమారమా హాఃరతీబి గొప్పవాలో తుమ్నా ప్రచార్‍ కరవాలొహుయిన్ ర్హాను.
MAT 23:12 ఇను యోస్ హెఛ్చించిలీన్ ర్హవ్వాలో తగ్గించిబడ్చే ఇనుయోస్ తగ్గించిలీన్ ర్హవ్వాలో హెఛ్చించి బడ్చే.
MAT 23:13 నియామషాస్ర్తం పండితువాలా, పరిసయ్యుల్‍వాలా, తుమె ఘను మిన్హత్‍, దేవ్ను రాజ్యంనా అద్మియే నా జానుతిమ్‍ దార్వాజు మూఛినాక్చూ తుమె ఇన్మా జాయ్‍ కొయిని, జాయ్తె ఇవ్నా జావకోదేయిని.
MAT 23:14 ఇవ్నే, విధువారాల్‍నా దవ్లాత్‍నా లూటిలేంకరస్‍, బుజు అద్మియేనా వతాలనాటేకె మోటు ప్రార్థన కరస్‍, ఇనటేకె తుమ్నా మోటు షిక్చా ఆవ్సె.
MAT 23:15 వేషధారూల్‍హుయాతె నియామషాస్ర్తుల్, పరిసయ్యుల్‍వాలా, ఇవ్ను తుమ్నా మలావనా గుంపుమటేకె ప్రాయిత్నిచాస్‍, తుమె ధర్యావ్నాబి, జమీన్నా ఫరీన్‍ ఆవస్‍ ఇనే మలీన్‍ ర్హావనీ వహఃత్‍ ఇనె తుమారతీబి బెంమ్మానుతరా నరక పాత్రునితరా కర్సే.
MAT 23:16 అయ్యో, కాణుహుయీన్‍ అలాదవ్నా వాట్‍ వతాలవాలా తుమ్నా షిక్చా తక్చెకొయిని. తుమె బోలస్‍ కాహేనా కోన్బి మందిరమం తోడుకరి ఒట్టు మేంమ్లిదుతొ ఇన్మా కాయ్బి కొయిని పన్కి, మందిరంమా ఛాతె ఘేణు ఫర్‍ ఒట్టు మేంల్లిదుతో తుమే ఇనా కట్టూబడీన్‍ ర్హానుకరి బోల్చు.
MAT 23:17 బుధ్దికొయింతెవాలా, ఖాణావాలా కెహూ గొప్పా? ఘేణూకి, ఘేణునా పరిసుద్ధ్‌ కరతె మందిరంనా?
MAT 23:18 బుజు బలిపీఠంతోడుకరి ఏక్జనో ఒట్టు మేంమ్లిదుతొ ఇన్మా కాయ్బి కొయిని పన్కి, బలిపీఠంను వుఫ్పర్‍ఛాతె అర్పణనా తోడుకరి ఒట్టు మేంల్లిదుతో తుమే ఇనా కట్టుబడీన్‍ ర్హానుకరి బోల్చు.
MAT 23:19 బుధ్దికొయింతెవాలా, ఖాణావాలా కెహూ గొప్పా? అర్పణ కార్యుతేకి, అర్పణనా పరిసుద్ధ్‌కరతె బలిపీఠంనా
MAT 23:20 బలిపీఠం తోడుకరి ఒట్టు మేందవాలొ, ఇనా తోడుకరిబీ ఇనఫ్పర్‍ఛాతె యోహాఃరు తోడ్నుకరి ఒట్టు మ్హేందిలెంకరస్‍.
MAT 23:21 బుజు మందిరంమ్‍ ఒట్టు మ్హేందిలేవాలొ, ఇనా దేవ్ ఫర్‍ ఒట్టు మ్హేందిలెంకరాస్‍.
MAT 23:22 బుజు పరలోకంఫర్‍ ఒట్టు మ్హేందవాలొ దేవ్ని సింహాసనంఫర్‍ ఇనఫర్‍ బెట్టతెయిన ఒట్టు మ్హేందిలెంకరస్‍.
MAT 23:23 అయ్యో, వేషధారుల్‍హుయాతె షాస్త్రుల్‍, పరిసయ్యూల్‍, తుమె పుదీనామాబి, సోపుమా, జీలకర్రమాబి ధహ్ః మనుభాగ్‍ ఫేడస్‍ పన్కి, ధర్మషాస్ర్తంమా ముఖ్యంనుహూయ్తె విషయాల్నాబి, న్యాయంబి, కనికరంనాబి, విష్వాస్‍నా బెందిదా; ఆహాఃరు కరకొయినితిమ్‍ యోహాఃరు కరూకరస్‍.
MAT 23:24 ఖాణుహుయాతె నియమాషాస్ర్తంమా తుమారు తుమేస్‍ కెహూ ముఖ్యంహుయూతె కెహూకి ఇనా అనుసరించస్‍, పన్కి ఘణు ముఖ్యంహుయూతె ఇనా తుమె బెందెంకరస్‍ న్హాను విషయాల్నా నాపట్టించకొయినితిమ్‍, మోటు విషయాల్నా గలిలేంకరతె తుమేస్‍.
MAT 23:25 అయ్యో, వేషధారూల్‍హుయాతె నియమషాస్ర్తల్‍, పరిసయ్యూల్‍, తుమె గిన్నినాబి తాంబ్యొనాబి బ్హాధర్‍ దొవ్వాస్‍ పన్కి, యో మహీ లపాడనూ ఆహ్ఃతి బరైరూస్.
MAT 23:26 కాణు హుయితే పరిసయ్యూడ్‍, గిన్నెమాబి తాంబ్యొమాబి బ్హాధర్‍ దొవ్వాను అగాడి ఇను మ్హైను దొవ్జొ.
MAT 23:27 అయ్యో, వేషధారూల్‍ హుయుతె నియమషాస్త్రుల్‍, పరిసయ్యూల్‍, తుమె సున్నొ మార్యుతె సమాధినితరా పోలిన్‍ ఛా. యో బ్హాధర్‍ అష్యలస్‍ దెఖ్కావస్‍ పన్కి, మహీ మర్యుగూతె ఇవ్ను హడ్‍క్యాతి, సమస్తంహూయుతె గంధతీ భరాయిన్‍ ఛా.
MAT 23:28 ఇమ్మస్‍ తుమె బార్లు అద్మినా నీతిమంతునిఘోని దెఖ్కాంకరాస్‍ పన్కి, మ్హైయీ వేషధారూణహుయూతె పాప్‍తీబి కరాబ్‍కామ్‍తీబి బ్హరాయిన్ ఛా.
MAT 23:29 అయ్యో, వేషధారణలతోను, నియమషాస్రూల్‍, పరిసయ్యూల్‍, తుమ్నా మిన్హత్‍ ప్రవక్తల్నూ ఘొరాఢవ్నా బంధాంతూహుయిన్‍, నీతిమంతుల్ను గొరాఢవ్నా అలంకరిచిలెంకరస్‍ కరూకరాస్‍.
MAT 23:30 అప్నె అప్ను భాను భానా ధన్మా ర్హైయ్యాతొతెదె ప్రవక్త్ లను మరణ్‍ను విషయంమా ఇవ్నేతి మలీజావాలహుయీన్‍ ర్హయ్యావోత్‍ కొయినీకరి బొల్లిసు.
MAT 23:31 అనటేకేస్‍ తుమె ప్రవక్త్ లనా మార్యూతె ఇవ్ను ఛియ్యాహుయీన్ఛాక‍రి తుమారఫ్పర్‍ తుమేస్‍ సాబుత్‍ బొల్లెంకరాస్‍.
MAT 23:32 తుమేబి తుమారు భాను భా కామ్నా పూర్తికరొ.
MAT 23:33 హాఃప్‍వాలా, హాఃప్ను సంతాన్‍వాలా, నర్కంనూ ఢన్డ్ మతూ తుమె కింమ్నితరా బఛ్చిజాసు?
MAT 23:34 అనటేకే హదేక్‍ మే తుమారకనా ప్రవక్తల్నా, జ్ఞానుల్నా, నియమషాస్ర్తుల్నా, మొక్లుకరూస్‍ తుమే ఇవ్నామా థోడుజననా సిలువునా నాక్చె, థోడుజననా మర్రాక్చె, థోడుజననా తుమారు యూదుల్‍ ప్రార్థనకరాను జొగొమా కొల్డాతీ మారీన్‍, హఃయర్‍మతూ నిఖీన్‍ హఃయర్మా థోడుజననా నక్హాడ్చె.
MAT 23:35 నీతమంతుడ్‍హుయోతె హేబెల్‍ ల్హొయితూ ధరీన్‍ బలిపీఠంనాబీ, మందిరంనాబి ఇచ్మా తుమె మర్రాక్యతె బరకీయ ఛియ్యోహుయోతె జెకర్యా ల్హొయితోడి జమీన్‍ఫర్‍ చిడ్కాయూతె నీతిమంతుల్నూ ల్హొయిహాఃరు తుమారఫర్‍ ఆవ్సె.
MAT 23:36 ఆహాఃరూబి ఆ పిఢీను వాలఫర్‍ ఆవ్సెకరీ తుమారీతి హాఃఛితి బోలుకరూస్‍.
MAT 23:37 యెరూషలేమ్, ప్రవక్తల్నా మర్రాక్తాహుయీన్బి తారకనా మొక్లొతెయివ్నా పత్రావ్తీ మార్తాహుయీన్ రవ్వాలా, కుక్డి ఇను లడ్కావ్నా కిమ్‍ పాక్డిమా హేట్‍ చెరాయ్‍లేస్కి ఇమ్మాస్‍ మేబి తార లఢ్కావ్నా కెత్రూకిచోట్‍ చేరాయ్‍లేనుకరీ దేక్యొ పన్కి, తుమె ఇష్టపడ్యాకొయిని.
MAT 23:38 హదేక్‍ తుమారు మంరంనా ఖాలీతి వ్యర్థంతి తుమ్నా బెందాయిన్‍ ఛా.
MAT 23:39 హంకేతు నిఖీన్‍ ప్రభువునూ నామ్తీ వలావతేయో స్తుతించబడదాకరి తుమె బోలతోడి మన దేక్చూకొయినీకరి తుమారీతి బోలుకరూస్‍.
MAT 24:1 యేసు దేవ్ను ఆలయంమతూ నిఖిన్ జంకరమా, ఇను సిష్యుల్ యో దేవ్ను ఆలయంనా బాంది రాక్యుతె ఇనా వతాలనాటేకె ఆయా.
MAT 24:2 ఇనటేకె యో, తుమె ఆహాఃరు దేకుకరస్ని కాహెనా; ఆ బంఢొఫర్ బంఢొ ఏక్తోబి అజ్గ ఉబర్సెకొయినితిమ్‍ పడ్జాసేకరి తుమారేతి హాఃఛితి బోలుకరూస్‍కరి ఇవ్నేతి బోల్యొ.
MAT 24:3 పన్కి, యేసు ఒలీవను ఫహాడ్‍ఫర్ బేసిన్తొతెదె సిష్యుల్‍మా హాఃరుజణూ మలీన్ ఇనకనా ఆయిన్, ఆకెదె హుసె? తూ ఆవనూ ఆ యుగసమాప్తినాబి సూచన కెహూ? హమారేతి బోల్‍కరి పుఛ్చాయా.
MAT 24:4 యేసు ఇవ్నేతి అమ్ బోల్యొ, కోన్బి తుమ్న మోసం కరకొయినితిమ్ దేఖిలెవొ.
MAT 24:5 సానకతొ కెత్రూకి జణు మారనామ్తి ఆయిన్, మేస్ క్రీస్తుకరి బోల్తూహుయీన్ ఘనుజణునా మోసం కర్సె.
MAT 24:6 బుజు లఢాయ్‍నాటేకె, లఢాయ్‍ను వాతేనాటేకె తుమె హఃమ్సు; తుమె గబ్రాసునొకొతింమ్ ర్హహో. ఆహాఃరూ హువనూస్‍ ఛా పన్కి, అంతం ఎగ్గీస్‍ ఆవ్సెకొయిని.
MAT 24:7 అద్మినా వుప్పర్ అద్మీ, రాజ్యంనా ఉప్పర్ రాజ్యమ్ ఉట్సె.
MAT 24:8 ఎజ్గయెజ్గా ఖాల్, భూకంపాల్బి హుసె; ఆహాఃరు జనావనూధన్ హుయూతె సురూహుంకరస్‍.
MAT 24:9 తెదె జెద్మియే తుమ్న మిన్హత్‍ కరనా ధరాయ్‍దీన్‍ మర్రాక్చె. జనభో హాఃరు తుమ్న కెత్రూకి హింస కరాయిన్ మర్రాక్చె. తుమె మారు నామ్‍మా కెత్రూకి అద్మినహాతె దుష్మన్‍ హుసు.
MAT 24:10 త్యొ వహఃత్ ఘనుజణూ విష్వాస్‍నా ఏక్నా యేక్ ధరాయ్ దీన్, ఏక్నా యేక్ దుష్మాన్ హుసే.
MAT 24:11 గ్హనుజణు ఝాడ్‍ ప్రవక్తల్ ఆయిన్, కెత్రూకిజణవ్నా మోసంకర్సే.
MAT 24:12 అధర్మం కర్రాబ్‍కామ్ జాహాఃత్ హువమా కెత్రూకి అద్మియేనూ ఫ్యార్‍ కంమ్ హుసే.
MAT 24:13 హంకెతూ నికీన్‍ అంతమ్ విష్వాస్‍వాలనితరా ఆఖిరితోడీ కోణ్ హఃమాలిలీన్‍ రాహ్‍స్కి యోస్‍ బఛ్చావ్సె.
MAT 24:14 బుజు యోరాజ్యం సువార్త అద్మియే హాఃరవ్నా హాఃఛిహుయీన్‍ ర్హాసె సువార్త ములక్ అక్కుబీ ప్రచార్‍హుసె; ఇనపాసల్‍ అంతమ్ ఆవ్సె.
MAT 24:15 అనహాఃజె ప్రవక్తహుయోతె దానియేల్ను బారెమా బోల్యొహుయూతె నాష్‍ హుయుతె ఉజ్జాడ్ను రాచు, పవిత్రంను జొగొమా ఉబ్రనూ తుమె దేక్చూ. ఫడవాలొ మాలంకర్సె.
MAT 24:16 తెదె యూదయమా రవ్వాలు ఫహాడ్ నావుప్పర్ మిలాయ్‍లేవనూ అష్యల్‍.
MAT 24:17 ఘర్నవుప్పర్‍ రవ్వాలు ఇను ఘర్మతూ సాత్బి లీజావనటేకె ఉత్రీన్ నా ఆవును;
MAT 24:18 ఖేథర్‍మా రవ్వాలొ, ఇను లుంగ్డా లీజావనాటేకె ఘర్కనా నా ఆవును.
MAT 24:19 అయ్యో, త్యొధన్మా బేజిని బాయ్కోనా, చెరావళి దూద్‍ దెవ్వాలియేనా మిన్హత్.
MAT 24:20 తెదె మోటు మిన్హత్ హుసె. అనటేకె టండ్నా ధన్మాహో న్హైతో ఆరామ్‍నా ధన్మాహో మిలైయ్‍జావను పరిస్థితి నాఆవునుకరి ప్రార్థనకరొ.
MAT 24:21 ఆ ములక్ మొదుల్తూ, హంకెలగూబి ఇమ్నూ మిన్హత్‍ కోహుయుని, ఉజూ కెదేబి కోహుసెని.
MAT 24:22 పన్కి దేవ్ యోధన్నా కంమ్‍‍ నాహుయూతొ యోవహఃత్తో, కోన్బి జివీన్ కోరైయిహోత్ని. పన్కి యో చూనిరాక్యొతె ఇవ్నటేకె యోధన్ను ఇషాబ్నా కంకర్యొ.
MAT 24:23 యో ధన్మా క్రీస్తు అజ్గఛాకరి ఛా, యెజ్గ ఛా కరి బోల్యుతొ నొకొనమ్సు.
MAT 24:24 షానకతొ చ్హాడ్‍ క్రీస్తుబీ, చ్హాడ్‍ ప్రవక్తల్‍బీ ఆయిన్, సాధ్య్ హుయుతొ అద్మియేనా దేవ్ ఎంచిరాక్యొతె ఇవ్నాబి, మోసంకర్నూకరి మోటు సూచక క్రియల్నా, మహాత్కార్యాల్‍నా దెఖాల్సె.
MAT 24:25 హఃజొ! ఆహాఃరు అగాఢీస్ మే తుమారేతి బోలి రాక్యొస్.
MAT 24:26 ఇనటేకె కోన్బి, హదేక్‍ ఝాడిమా ఛాకరి, తుమ్న బోల్యుతోబి నొకొజాసు, హదేక్ మ్హైయ్ను ఘేర్మా ఛాకరి బోల్యుతోబి నొకొనమ్సు.
MAT 24:27 ఇజ్లియే జంకతె ఇమ్‍ ధన్‍నికతె బాజుతీ నిఖీన్, ధన్‍డుభతే బాజుతోడి, వాజ్లు, జంఖనూ ఆవాజ్ కింమ్ దెఖ్కావస్కి ఇమ్మాస్ అద్మినొఛియ్యో ఆవ్సే.
MAT 24:28 ముర్దా కెజ్గరాస్కి ఎజ్గా గరధ్‍ గుమ్మల్తి బ్హరావ్సే.
MAT 24:29 యోధన్మా మిన్హత్ హువదీన్, తెదేస్ రాత్‍ సూర్యుడ్నా అంధారు కర్సె, చందమామ ఇనూ ఉజాలునా దిసెకొయిని, ఆకాష్ మతూ షుక్కర్ పడిజాసే, ఆకాష్‍మాను షక్తిహాఃరూ హల్జాసె.
MAT 24:30 తెదె అద్మినొ ఛియ్యోను సూచనా ఆకాష్‍మా దెఖావ్సె. తెదె అద్మినొ ఛియ్యో థాఖత్‍ మోటు మహిమాతీబి ఆకాష్ను మబ్బుమాతో హుయీన్‍ ఆవను దేఖిన్‍, జమీన్‍ఫర్‍ ఛాతె హర్యేక్‍ గోత్వాలు ఇవ్నె ఛాతి కూటిమర్లిసె.
MAT 24:31 బుజు దేవ్ మోటు పీపాను ఆవాజ్తి ఇను దూతల్నా మొకల్సే. యోధూతల్ ఆకాష్‍హాఃరు ఫరీన్, కతొ ఆఖడతూ నిఖీన్ యోఖడతోడి చార్హే బాజుతూ దేవ్నానమ్మతె అద్మి హాఃరవనా జోడ్‍ కర్సె.
MAT 24:32 హదేక్ అంజురంనూ జాఢు దేఖిన్ ఏక్ నీతిన సిఖొ. అంజూరంనూ జాఢను గోబ్ కవ్లుహుయీన ఇగూర్ బేంద్యుతో, తెదె తడ్కను ధన్ కందెఛ్చాకరి తుమె మాలంకర్చు.
MAT 24:33 ఇమ్మస్ తుమె ఆహాఃరుహువనూ దేక్చుతెదె ఘనూ యోకందెఛ్చాకరీ, ధర్వాజన సేడెఛ్చాకరీ మాలంకరొ.
MAT 24:34 హదేక్ ఆహాఃరు హువతోడి ఆ ఫిడి మట్సెకొయినికరి తుమారేతి హాఃఛితి బోలుకరూస్.
MAT 24:35 హదేక్ ఆకాష్‍తోబి జమీన్‍తోబి మట్సె పన్కి, మారివాతె కెత్రేబి మట్సెకొయిని.
MAT 24:36 హుయుతొ యోధన్‍తోబి న్హైతొ, యోఘంటొతోబి కెహూ అద్మిహుయుతోబి స్వర్గంఛాతె దూతనతోబి, ఛియ్యోనబి మాలంకొయిని. భానస్ మాలం.
MAT 24:37 నోవహును ధన్ కింమ్‍ తూకి ఇమ్మస్ అద్మినుఛియ్యోనూ ఆవనూబి ఇమ్మస్ ర్హాసె.
MAT 24:38 నోవహున ధన్మా ఢోంగమా జావతోడి, పానినూ తుఫాన్ ఆవకొయింతె అగాఢి, ఇవ్నే ఖాతు, పీతూహుయిన్, య్హా కర్లేతూహుయిన్‍ య్హానా దేతూహుయిన్ జింకర్తా థా.
MAT 24:39 పానినూ తుఫాన్ ఆయిన్, హాఃరవ్నా మర్లిజావతోడి, ఇమ్ హుసెకరి కోన్బిమాలం కర్యుకొయిని. అద్మినొఛియ్యో ఆవ్సేతె ఇమ్మాస్ ర్హాసె.
MAT 24:40 యోధన్మా భేజనా ఖేథర్మా‍ ర్హాసె, ఏక్జణనా ఇనకేడె బులాలిజాసె, ఏక్నా బెందీన్ జాసె.
MAT 24:41 భే రాండె ఘట్టీనా పరావ్తూహుయీన్ ర్హాసె, ఏక్ రాండ్నా ఇనకేడె బులాలిజాసె, ఏక్నా బెందాన్ జాసె.
MAT 24:42 అనటేకె కెహొధన్ తుమార ప్రభూ ఆవస్కీ, తుమ్నా మాలంకొయిని, ఇనటేకె హొషార్తి ర్హవొ.
MAT 24:43 కెహూ వహఃత్నా చొట్టు ఆవ్సేకరి ఘేర్ను మాలిక్నా మాలంరైయితొ, యో హొసార్తీ రైయిన్, ఇను ఘేర్నా చోర్‍హువది‍సెకొయినితిమ్‍ కావ్లి ర్హాస్‍కరి తుమ్న మాలం.
MAT 24:44 తుమ్న మాలంకొయింతె వహఃత్‍మాస్‍ అద్మినొఛియ్యో ఆవ్సె, అనటేకె తుమేబి సిద్ధంహుయిన్ ర్హవొ.
MAT 24:45 ఏక్ మాలిక్ ఇనా ఘేర్మా కామ్ కరతె అద్మినా బరోభర్‍ వహఃత్నా ధాన్ నాఖనటేకె నియమించాస్‍ ఇవ్నఫర్‍ రాక్యొతె నమ్మకంవాలొబి బుద్ధి మంతుడ్‍హుయోతె దాసుడ్‍ కోన్‍?
MAT 24:46 మాలిక్ ఆయోతెదె కెహూ దాసుడ్‍ అంనితరా కరూకరతె ఇను మాలంకరస్కి యోదాసుడ్ ధన్యుడ్.
MAT 24:47 ఇనె ఇన ఆస్థిమొత్తంఫర్‍ ఇనా మ్హేల్సెకరి మే తుమారేతి హాఃఛితి బోలుకరూస్.
MAT 24:48 బుజు దుష్టుడ్‍హుయోతె ఏక్ దాసుడ్‍ మారొ మాలిక్ ఘనూ ధేర్‍ కరూకరస్‍కరి ఇనూ దిల్మా లైయిజైన్.
MAT 24:49 ఇనా కేడెను దాసుల్‍నా మారను సురుకరీన్, పియ్యావాలవ్తీ ఖాతొ పీతొ ర్హంకరమా
MAT 24:50 యో దాసుడ్‍ మాలమస్‍కొయింతె ధన్మాతోబి యో నాలైయిజానుతే వహఃత్మాతోబి యోమాలిక్ ఆయిన్,
MAT 24:51 ఇనా దేఖిన్‍ మర్రాఖిదీన్ వేషధారునాకేడె ఇనా భాగ్నా నియమించె. ఇజ్గ రోవనూబి దాత్ చావనూబి ర్హాసె.
MAT 25:1 స్వర్గంనూ రాజ్యం, ఇవ్ను దివ్వోవ్నా ధర్లీన్ నౌవ్రొనా మలనాటేకె నిక్‍ల్యూతె ధహ్ః అద్మి కమారీయేనితరా ఛా.
MAT 25:2 అన్మా పాచ్జనియే అక్కల్ కొయింతెవాలు, పాచ్జనియే అక్కల్ ఛాతెవాలు.
MAT 25:3 అక్కల్ కొయింతే ఇవ్నే దివ్వొనా ధర్లీన్‍ పన్కి, ఇవ్నకేడె తేల్నాలీన్‍ గయూకొయిని.
MAT 25:4 అక్కల్‍ఛాతె ఇవ్నె ఇవ్ను దివ్వొనాబీ ఇవ్నాకేడె సీషిమా తేల్నా లీన్‍గయూ.
MAT 25:5 నౌవ్రొ ధేర్‍ హువమా ఇవ్నె హాఃరుబి టుమీన్‍, లిందర్‍లెంకరా.
MAT 25:6 అధిరాత్ను వహఃత్‍మా హదేక్‍ నౌవ్రొ వలోవాస్‍ ఆయిన్‍ మలోకరి ఆవాజ్‍ హఃమ్జాయు.
MAT 25:7 తెదె యో కమారిహాఃరిజణి, ఉట్టీన్‍ ఇవ్ను దివ్వోవా అచ్చుకర్లీదు పన్కి,
MAT 25:8 తెదె అక్కల్ కొయింతే యో కమారీయే హమారు దివ్వొ ఉజ్జాయ్‍ జంకరస్‍ అనటేకె తుమారు తేల్మా ధరాసు హమ్నాదా కరి అక్కల్ ఛాతె కమారీయేతి మాంగియే.
MAT 25:9 అనటేకె అక్కల్‍వాలి కమారీయే హమ్నబీ, తుమ్నబీ తేల్‍ పూర్సేకొయిని, తుమె యేచతే ఇవ్నాకనా జైయిన్‍ లీలెవోకరి బోల్యు.
MAT 25:10 ఇవ్నే లీలావనాటేకె జాతురవ్వామా నైవ్రో ఆయో, తెదె తయార్‍హుయీన్‍ ఛాతె పాచ్‍జణీ ఇవ్నే ఇనకేడె య్హానూ ఖాణు ఖావనా మహీ గయూ; తెదె తల్పు ముఛ్చాయ్ గయూ.
MAT 25:11 ఇనపాసల్‍ ర్హైగితే కమారీయే ఆయిన్‍ హఃయేబ్‍, హమ్నా తల్పు కాఢ్కరి గట్టీతి పుఛ్చావమా
MAT 25:12 తెదె ఇనె “తుమె మాలంకొయినీకరి తుమారేతి హాఃఛితి బోలుకరూస్‍కరి” బోల్యొ.
MAT 25:13 యో ధన్‍తోబి, కెహూభజాకి తుమ్నా మాలంకొయిని అనటేకె హొసార్తీ రవ్వొ.
MAT 25:14 ఏక్‍ అద్మి ఇవ్ను దాసుల్నా బులాయిన్‍ ఇనూ దవ్లత్నా ఇవ్న దీన్‍, యో దేహ్క్ యాత్రనటేకె తయార్‍హుయీన్‍ జావంతరా ఛా.
MAT 25:15 యో ఏక్జణనా పాచ్‍ హజార్‍ ఘేణను నాణెమ్ అజేక్నా బే హజార్‍ ఘేణను నాణెంనా, బుజేక్నా ఏక్‍ హజార్‍ ఘేణను నాణెమ్ కినూ సామర్థంతీ తిమ్‍ ఇవ్నా దీన్‍ ఎగ్గీస్‍ యో దేహ్క్ మా ప్రయాణంహుయీన్‍ గయో.
MAT 25:16 పాచ్‍ హజార్‍ ఘేణను నాణెమ్ లీదోతె యో జైన్‍ ధందొకరీన్‍, బుజు పాచ్‍ తలాంతుల్నా కమాయో.
MAT 25:17 ఇంమ్మస్‍ బే ఘేణను నాణెమ్ లీదోహూ, బుజు బే తలాంతుల్నా కమాయో.
MAT 25:18 పన్కి, ఏక్‍ హజార్‍ ఘేణను నాణెమ్ లిదొతె ఇనే జైన్‍, జమీన్‍ కోందిన్‍ ఇను యజమానుని ఫైష్యానా లఫాడ్యొ.
MAT 25:19 గ్హనూ ధన్‍ హుయ్‍జావనా పాసల్‍, యో దాసుడ్‍ను మాలిక్‍ ఆయిన్‍, ఇవ్నకనా ఇషాబ్‍ దేఖిలిదొ.
MAT 25:20 తెదె పాచ్‍ తలాంతుల్‍ లిదోతె యో బుజూ పాచ్‍ ఘేణను నాణెమ్ లాయిన్ హఃయేబ్‍, తూ మన పాచ్‍ తలాంతుల్నా దీరాక్యోతోని యోకాహేతిమ్‍ బుజు పాచ్‍ ఘేణను నాణెమ్ కమాయ్‍ లాయోకరి బోల్యొ.
MAT 25:21 ఇను మాలీక్‍ షభాస్‍, నమ్మకంతి అషల్ దాసుడ్‍, తు ఆ ధరాసుమాస్‍ నమ్మకంతి ర్హయో, తునా హాఃరంఫర్‍ హక్కు దీస్‍, తారు మాలిక్ను ఖుషిమా తూబి భాగ్‍ హూకరి ఇనేతి బోల్యొ.
MAT 25:22 ఇమ్మస్‍ బే హజార్‍ ఘేణను నాణెమ్ లిదుతె యో ఆయిన్‍ హాఃయేబ్‍, తూ మనా బే తలాంతుల్‍ దిదో థోని యోస్‍ కాహెతిమ్‍ మే వుజు బే ఘేణను నాణెమ్‍నా కమైయిలీన్‍ ఆయోకరి బొల్యొ.
MAT 25:23 ఇను మాలిక్‍, షభాస్‍ నమ్మకం ఛాతే అష్యల్ దాసుడ్‍, తూ ఆ దరాసుమాస్‍ నమ్మకంతి ర్హయో, తునా హాఃరంఫర్ తునా హాక్కు దెంకరూస్‍, తారు మాలిక్ను ఖుషిమా భాగ్‍ హూకరి ఇనేతి బోల్యొ.
MAT 25:24 పాసల్తి ఏక్‍ హజార్‍ ఘేణను నాణెమ్ లిదుతే యో ఆయిన్‍, హఃయేబ్‍ తూ పిఖ్కావకొయినితె జొగొమా వడావాలో, వాఢకొయినితే జొగొమా పంటా పీకావాలొ గ్హట్‍జాన్‍ వాలొకరి మన మాలం.
MAT 25:25 ఇనటేకె మే ఢరిజైన్‍, తారు ఘేణనూ నాణెమ్ లీన్‍జైన్‍ జమీన్‍మా గాడ్దిదొ, అలా తారు తునస్‍ లీలాకరి బోల్యొ.
MAT 25:26 ఇనెటేకె ఇనో మాలిక్‍ ఇనా దేఖిన్‍ తూ సోమరిహుయోతే గలీజ్‍ దాసుడ్‍, మే పిఖ్కావ కొయినితె జోగొమా పంట వాడవాలొకరి, చిఢ్క కొయింతే జొగొమా పంటా హోఃతవాలొకరి తున మాలంమాస్నా?
MAT 25:27 ఇంహుయితో తూ మారు పైసా వడ్డి వాలంకనా దీరాక్నుతూ, మే ఆయిన్‍ మార పైసాన వడ్డీతి ధరీన్‍ లిదోహోత్ని కరి బోల్యొ.
MAT 25:28 యో ఘేణను నాణెమ్ ఇనకంతూ లీలిన్‍ ధహ్ః ఘేణను నాణెమ్ ఛాతెవాలన దినాక్‍.
MAT 25:29 ఛాతె హర్యేక్‍ జనవ్‍నాబి బుజు దెవ్వాసె, ఇనా సమృద్ధి మల్సె; పన్కి కొయింతే ఇనకంతూ ఇనకనా ఛాతె థోడుబి లీలిసె.
MAT 25:30 కామె ఆవకొయింతె యో దాసుడ్‍నా భాదర్‍ ఛాతె అంధారమా ధక్లిదెవొ, ఎజ్గ రొవ్వానుబి దాత్‍ ఛావనూస్‍ ర్హాసె.
MAT 25:31 తెదె అద్మియేనొ ఛియ్యో ఇను మహిమాతీ ఇనాకెడే సమస్త దూతల్తి ఆయోతెదె యో ఇను మహిమాను రాజా సింహాసనం ఫర్‍ బేషిన్‍ ర్హాసె.
MAT 25:32 తెదె సమస్తంను దేహ్ఃను అద్మియే ఇనహాఃమె ఇక్కట్‍హుయిన్ వుబ్రిర్హాసే, మ్హేండా చరావ్వలు ఇను బోక్డియేమాతు మ్హేండాన అలాదు కరాతిమ్‍ యోబి ఇవ్నా అలాదు కర్సే.
MAT 25:33 ఇను ఖవ్వాత్‍ బ్హనె మ్హేండవ్నా నీతిమంతుల్‍ డవ్వాహాత్‍ బ్హనె బోక్డియేవ్నా అలాదవ్నా ఉభారిరాక్చె.
MAT 25:34 తెదె రాజో ఇను హఃవ్వాహాత్ను బాజుమా ఛాతె ఇవ్నా దేఖిన్‍ “మార భాన హాతెహూః ఆషీర్వాదించ బడ్యతెవాలా ఆవో; ములక్‍ ఫైయిదాహుయితే ధరీన్‍ తుమారటేకె తయార్‍హుయ్రూతె రాజ్యంనా” పొందులెవొ.
MAT 25:35 “మే భుక్కె థో, తుమె మనా ఖాణు దిదా, తరాహ్ః లాగ్యు, తుమే మనా పాని పిఢాయు, ఏకేలోస్‍ థో తెదె మనా ఖందె కర్యథా,
MAT 25:36 ఉగ్హాడొ థో మనా లుంగ్డా దిదా, రోగ్వాలొ హుయిన్‍ థో, మనా దేహఃన ఆయా; ఠాణమా థో తెదె మారకనా ఆయాకరి బోల్యొ.”
MAT 25:37 ఇనటేకె నీతిమంతుల్‍ ప్రభూ, కెదె తునా భూక్క్ లగ్గను దేఖిన్‍ తునా ధాన్‍ కఢాయా? కెదె తరహ్ః లగ్గను దేఖిన్ తున పాని దిదా.
MAT 25:38 కెదె ఎకేలొ ర్హావను దేఖిన్‍ తున హాందె కరిలిదా? ఉగ్హాడొ హుయిన్‍ థొ తెదె తునా దేఖిన్‍ లుంగ్డా దిదా?
MAT 25:39 కెదె రోగ్వాలొ హుయిన్‍ ర్హావనుబి, ఠాణమా ర్హావనూబి హామె దేఖిన్‍ తారనక ఆయా థా? కరి ఇనేతి పుఛ్చావ్‍సు.
MAT 25:40 ఇనటేకె రాజొ, దీనుల్నితరా ఛాతె ఆమార భైయ్యేమా కినాబి ఏక్ జాన్న ఆ కర్యాతో మనా కరాంతరస్‍కరి తుమారేతి ఖఛ్చితనంతీ బోలుకరూస్‍కరి బోల్యొ.
MAT 25:41 తెదె యో డవ్వాహాత్ను బాజు ఛాతె ఇవ్నా దేఖిన్‍, షపించబడెతెవాల, మన బెందీన్‍ సైతాన్నా‍బి ఇనూ దూతల్నాబి సిద్ధంకరీన్‍ ఛాతె నిత్యా ఆగ్మా జవొ.
MAT 25:42 మన భుక్క్ లాగిథు తుమే మన ధాన్‍ కోఖడాయాని, తరాహ్ః లాగి థూ తుమే మనా పాని కోదిదాని.
MAT 25:43 ఎకేలోస్‍ థో, తుమే మనా కందె కోకర్యని; ఉగ్హాడొహుయీన్ థొ, తుమె మన లుంగ్డా కోదిదాని రోగ్‍వాలో హుయిన్‍ ఠాణమా థొ, తుమె మన దేఖన కోఆయాని కరి బోల్యొ.
MAT 25:44 అనటేకే ఇవ్నె ప్రభూ, హమె కెదేబి తూ భుక్కేతి ర్హావనుతోబి, తరహ్క్ తి ర్హావనుతోబి, అలాదు దేహ్క్ ర్హావనూతోబి, లుంగ్డాకొయినితిమ్‍ ర్హావనూతోబి, రోగ్‍హుయీన్‍ ర్హవ్వానుతోబి, ఠాణమా ర్హవ్వానూతోబి, దేఖిన్‍, కెదేబి తునా సేవ కర్యాకొయిన్నాతిమ్‍ హుయ్‍గాకరి ఇనా పుఛ్చాయా.
MAT 25:45 ఇనటేకె యో న్హాను హుయ్తె అవ్నమా ఏక్నాతోబి తుమె అంనితరా కర్యాకొయిని, అనటేకె మన కర్యొకొయినీకరీ తుమారేతి హాఃఛితి బోలుకరూస్‍కరి ఇవ్నేతి బోల్యొ.
MAT 25:46 అవ్నే నిత్యంషిక్చనాబి నీతిమంతుల్‍ నిత్యజీవంమా జాసె.
MAT 26:1 తెదె యేసు ఆవాతెహాఃరు బోలిహుయిజావదీన్, ఇన పాసల్తి ఇనే ఇనా సిష్యుల్నా దేఖిన్.
MAT 26:2 భే ధన్నా పాస్సల్ పస్కాపండగా ఆవ్సెకరిబి, తెదె అద్మినొ ఛియ్యో, సిలువా నాకనటేకె దెవైయిజాసేకరి తుమ్న మాలంహుసే బోల్యొ.
MAT 26:3 యో వహఃత్‍మా ప్రధాన యాజకుల్‍బి అద్మియేను మోట్టోబీ కయప కరి ప్రధాన యాజకుడ్‍ను ఇను మహేల్మా ఇక్కట్‍హుయీన్.
MAT 26:4 యేసునా (కింధర్నూకరి కుట్రతి) ధర్లీన్ మర్రాఖి దేనుకరి ఆయిన్ సోచిలీదు.
MAT 26:5 హుయుతోబి అద్మియేమా ఛిక్రాన్ నాహోనుతిమ్‍ పండాగమా నొకొకరీ బొల్లిదా.
MAT 26:6 యేసు బేతనియమా ఖోడ్తి ర్హయ్యోతె సీమోన్నా ఘేర్మ థోతెదె,
MAT 26:7 ఏక్ బైయికో గ్హణు మోల్ను అత్తర్ను బుడ్డి, లీన్ ఇనకనా ఆయిన్, యో ధాన్ ఖావనటేకె బేక్హుకరతో తెదె ఇనా ముఢ్క్యాఫర్ నాఖి.
MAT 26:8 సిష్యుల్ దేఖిన్ చంఢాల్ హుయీన్‍, అత్రే నష్టంషాన కర్నూ? ఇనే బోల్యొ.
MAT 26:9 అన ఘను మోల్మా యేచీన్ గరీబ్నా దేవజైయినీకరి బోల్యొ.
MAT 26:10 యేసు ఆవాత్ మాలంకర్లీన్, ఆ బాయికొ మారవాత్ మడ్తీ అష్యల్ కార్యమ్‍ కరిహుయి. ఆ బైయికోనా తుమె కిమ్ ఢరాంకరస్ కరి బోల్యొ.
MAT 26:11 గరీబ్‍ హామేస తుమారకేడె ర్హాసే, పన్కి మే తుమారకేడె కోరైయిస్నీకరి బోల్యొ.
MAT 26:12 ఆ బైయికో యో అత్తర్నా మార ఉఫ్పర్ నాఖీన్ మార భూస్తాపన్ నమొత్తంతీ కర్సేకరి బోల్యొ.
MAT 26:13 ములక్మా ఆ సువార్తనా కెజ్గా ప్రచార్‍ కర్షేకి ఎజ్గా యో బైయికో కరితే హాఃరుబీ ఇని గుర్తునీతరా బొలైయిలీసే, కరి మే తుమారేతి క్హాఛితనంతి బోలుకరూస్‍కరి ఇవ్నేతి బోల్యొ.
MAT 26:14 తెదె భ్హార జన మతూ ఏక్జను ఇస్కారెతు యూద నెయ్యోకనా జైన్.
MAT 26:15 మే ఇనా తుమ్నా ధరైయిదిదోతొ తుమె మన సాత్ దీసుకరీ పుఛ్చాయో, ఇనటేకె ఢోడీఖ్ రూఫణా బిల్లా భోజొతుంచీన్‍ ఇనా దీదూ.
MAT 26:16 తెదె ఇనే ఇనా ధరైయిదేవాను వహఃత్ ధూండుకర్తో థొ.
MAT 26:17 ఖాటు రోటాను పండగమా అగాను ధన్నె, సిష్యుల్ యేసుకనా ఆయిన్, పస్కా పండగాను ఖావనాటేకె హమె తారటేకె కెజ్గా తయార్‍కర్ను ర్హైజంకరస్‍కరి పుఛ్చాయా.
MAT 26:18 ఇనటేకె యేసు, తుమె గమ్మాఛాతె ఫలాని అద్మికనా జైయిన్ మారధన్ ఖందె ఆయ్రూస్‍; మార సిష్యుల్తీబి తార ఘేర్మా పస్కాపండగా ఖావనహాఃజె బోధకుడ్ బోలుకరస్‍కరి ఇనేతి బోల్యొ.
MAT 26:19 యేసు ఇవ్నా ఆజ్ఞదిదోతిమ్ సిష్యుల్ పస్కానా సి‍ద్దంకర్యా.
MAT 26:20 హాఃమ్జె హుయితెదె యో ఇను సిష్యుల్తి మలీన్ ధాన్ ఖావనటేకె బెట్టొ.
MAT 26:21 ఇవ్నె ధాన్ కంకరాతెదె యోబోల్యొ, తుమారమా ఏక్జనూ మన ధరైయిదిసేకరి మే తుమారేతి హాఃఛితి బోలుకురూస్.
MAT 26:22 ఇనటేకె ఇవ్నె ఘనూ బాధపడీన్; హర్యేక్ జణు ప్రభూ, యో మేస్ నా? కరి పుఛ్చావమా.
MAT 26:23 మారకేడె మలీన్ కోణ్ మార గిన్నిమా ధాన్ ఖాస్కి యోస్ మన ధరైయ్‍ దెవ్వాలోకరి, బోల్యొ.
MAT 26:24 అద్మినొ ఛియ్యానా బారెమా లిఖైయ్రూస్ తిమ్ యో జంకరస్, పన్కి కినహాతె అద్మినొఛియ్యో ధరైయిజాస్కి యో అద్మినా మిన్హత్‍; యో అద్మి ఫైదా నాహుయుహోత్ థో అష్యల్ రైయుహోత్‍కరి ఇనా బోల్యొ.
MAT 26:25 ఇనా ధరైయిదెవ్వాలొ యూదా బోధకుడ్‍, యో మేస్ నా? కరి పుఛ్చావమా ఇనే తూ బోల్యొ తిమ్మాస్‍కరి బోల్యొ.
MAT 26:26 ఇవ్నే ధాన్ ఖావుంకరమా “యేసు ఏక్ రోటో పలీన్, ఇనా ఆషీర్వాద్‍ దీన్, తోడీన్ ఇనా సిష్యుల్నాదీన్ తుమె లీన్‍ ఖవో ఆ మారు ఆంగ్తాన్‌కరి” బోల్యొ.
MAT 26:27 బుజు యో గిన్నినా పల్లీన్ కృతజ్ఞతాస్తుతులు కరి బోలిన్ ఇవ్నదీన్, అన్మను తుమె హాఃరుజణు పీవొ ఆ మారు ల్హొయి.
MAT 26:28 ఆ మారు ల్హొయ్‍కతో పాప్‍ క్చమాహువనా హారేక్ జీవాన్నటేకె, చువ్వాడుకరతే ఏక్ నవూ నిబంధన ల్హొయికరీ బోల్యొ.
MAT 26:29 మార భాను రాజ్యంమా తుమారేతి మే ఆమారు దేవ్ను నవూ నిబంధననా ద్రాక్చాను రహ్క్ పియ్యాను ధన్ ఆవతోడి, బుజూ ఇన కోపీస్నికరి మే తుమారేతి హాఃఛితి బోలుకరూస్.
MAT 26:30 తెదె ఇవ్నె కీర్తననూ గీధ్ బోల్తుహుయీన్, ఒలీవను ఫహాడ్కన గయా.
MAT 26:31 తెదె యేసు ఇవ్న దేఖిన్, ఆజ్ రాతె తుమెహాఃర మార వాత్ బ్హంతి దీనుల్ నొకొహుసు, కిమ్ కతో మ్హేంఢా చరావాలనా మార్సే యో మ్హేంఢను గుంబాల్‍ చెద్రిజాసేకరి లిఖ్కైరూస్ కాహేనా.
MAT 26:32 మే ఉట్టీన్ తుమారేతి అగాఢి గలిలయానా జైయిస్‍కరి బోల్యొ.
MAT 26:33 ఇనటేకె పేతుర్ తారివాత్ బారెమా హాఃరుజణు అభ్యాతరం పడ్యుతోబి, మే కెదేబి అభ్యాతరం కోపఢీస్నికరి ఇనేతి బోల్యొ.
MAT 26:34 యేసు ఇనా దేఖిన్, ఆజ్ రాతె ముర్గు వాహఃనా అగాఢీస్ తూకతొ మన మాలంకొయినీ కరి తీన్ చోట్ బోలీస్‍కరి మే తారేతి హాఃఛితి బోలుకురూస్.
MAT 26:35 పేతుర్ యేసునా దేఖిన్, తారకేడె మనాబి మరణ్‍ ఆయుతోబి, తూకతొ మన మాలంకొయినికరి కోబోలిస్ని; ఇవ్ని తరాస్ సిష్యుల్ బోల్యా.
MAT 26:36 తెదె యేసు ఇవ్నాకేడె మలీన్ గెత్సేమనేకరి బులావతె గాంమ్మా ఆయిన్, మే ఎజ్గా జైన్ ప్రార్థనా కర్లీన్ ఆవతోడీ తుమె అజ్గ బేహొఃకరి సిష్యుల్తి బోల్యొ.
MAT 26:37 పేతుర్బి జెబెదాయినొ బే! ఛియ్యోనాకేడె బులైలి జైన్, బాధపడనూబి చింతహువనూబి సోచను సురుకర్యొ.
MAT 26:38 తెదె యేసు బోల్యొ, మరీజైయియెత్రే మారు జాన్‍ ఘను దుఃఖంమా డుబీన్‍, తుమె అజ్గ ర్హైయిన్ మారకేడె హొసార్తి రహోకరి బోల్యొ.
MAT 26:39 థోడుదూర్ జైన్, డుక్నిఫర్‍ ఊంద మ్హోడెహూఃయిన్‍ బేసిన్, మారొ భా! తునా నచ్చుతె ఆ గిన్ని అనా మారకంతూ కన్నాక్, మారి ఇష్టంకాహే తారి చిత్తప్రకార్‍ హువదాకరి ప్రార్థనా కర్యొ.
MAT 26:40 యో బుజు సిష్యుల్‍కనా ఆయిన్, ఇవ్నె లింధర్‍ లేవను దేఖిన్ ఏక్ ఘంటొతోబి తుమె మారకేడె హొసార్తి కోర్హాహిన్నా.
MAT 26:41 తుమె సోధనమా నాపడ్నుతిమ్ హొసార్తి రైయిన్ ప్రార్థన కరొ, ఆత్మ సిధ్దమాస్ పన్కి, ఆంగ్‍ కంజోర్‍కరి పేతుర్తి బోలీన్.
MAT 26:42 బుజు బెంమ్మని చోట్ జైన్, “మారో భా, మే ఆ గిన్నిమాను మిన్హత్ పీదొతోస్‍, పన్కి ఆ మారకంతూ నికిజావను సాధ్యం నాహుయుతొతెదె తారి చిత్తమాస్ హువదా” కరి ప్రార్థనా కర్యొ.
MAT 26:43 ఫరీన్‍ ఆయిన్, ఇవ్నె బుజూ హూఃయిజావను దేక్యొ, కింకతో ఇవ్నా ఢోళమా నిందర్‍ భరైయిన్ తూ.
MAT 26:44 యో బుజు ఇవ్నా బెందీన్ జైన్‍, యోస్ వాతేనా బోలీన్ తీన్మను తరా ప్రార్థనకర్యొ.
MAT 26:45 తెదె యో ఇనా సిష్యుల్‍కనా ఆయిన్, హంకె నింధర్ లీన్‍ తహ్ః తోడిలెవొ, హదేక్ యో వహఃత్ ఆయిత్రూ, అద్మినొఛియ్యో పాప్‍వాలనా హాతె ధరాయ్‍ జంకరస్.
MAT 26:46 ఉట్టొ జియ్యే “హదేక్ మన ధరైదెవ్వాలో కందేస్ ఛా” కరి ఇవ్నెతి బోల్యొ.
MAT 26:47 యో బుజుబి వాతె బోలుకర్తొ థొ. తెదె బ్హారజన సిష్యుల్‍మతూ ఏక్జణు యూదా ఆయో. ఇనా కేడెస్ గ్హను అద్మియే ఛర్యేబి, కొయ్తా పల్లీన్, ప్రధాన యాజక్‍ కంతూబీ, అద్మియేనొ మోట్టొకంతూ ఆవాస్.
MAT 26:48 ఇనా ధరైయిదేవాలొ మే కినా బుఛ్చ దీస్కి ఇనేస్‍ యేసు; ఇనా ధర్లేవొకరి ఇవ్నా గుర్తు బోలిన్‍
MAT 26:49 తెదేస్ యేసుకనా ఆయిన్ బోధకుడ్‍, తున అచ్చుహుదాకరి బోలిన్ ఇనా బుఛ్చదిదొ.
MAT 26:50 యేసు చెలికాడా తూ కరనాటేకె ఆయోతే కామ్ కరిలాకరీ ఇనేతి బోలమా ఇవ్నే ఇనా క్హందె ఆయిన్, ఉఫ్పర్ పఢీన్ ధర్లిదా,
MAT 26:51 హదేక్ యేసునాకేడె ఛాతె ఇవ్నమా ఏక్జను హాత్ ఛీదుకరీన్‍, ప్రధాన యాజకుడ్‍ను దాసుడ్‍నా మారిన్, ఛరితీ ఇను కాణ్ కత్రినాక్యొ.
MAT 26:52 యేసు తారి ఛరి పాచుపరాయిన్‍ ఘల్లా, ఛరి ధర్యుతే ఇవ్నె హాఃరుబి ఛరితీస్ నాష్‍హుసె.
MAT 26:53 తునా మాలంకొయినిసు మే మార భాతి మాంగ్యొతొ యో హంకేస్, బ్హారహజార్‍హూఃబి జాహఃత్ దూతల్నా హంకేస్‍ మారకనా మోక్లావ్సె కొయినికరి తూ సోచుకరస్నా?
MAT 26:54 మే ఏక్తార నామాంగ్యొతొ, లేఖనాల్‍ కిమ్ నెరవేర్సెకరి ఇవ్నేతి బోల్యొ.
MAT 26:55 త్యొ వహఃత్‍ఫర్ యేసు అద్మిహాఃరౌన దేఖిన్ చోర్‍ దాంఢా, చొట్టావ్నాఫర్‍ ఆవతెతిమ్‍ ఛరియేంతి, లట్టాంవ్తి, మన ధరనాటేకె ఆయనా? మే ధరోజ్ దేవల్మా బేసిన్ దేవ్ను ఆలయంమా దేవ్నివాత్ బోధకర్యొతెదె తుమె మన ధర్యాకొయిని.
MAT 26:56 పన్కి, ప్రవక్తల్‍ను లేఖనాల్‍ జరుగ్నూతిమ్‍ ఆహాఃరు హుయూకరి బోల్యొ. తెదె సిష్యుల్ హాఃరు ఇన బెందీన్ మిలైలీదు.
MAT 26:57 యేసున ధర్యూతె ఇవ్నే ప్రధాన యాజకుడ్‍ హుయోతె నెయ్యంకనా, కయపకనా ఇనలీన్ జావమా; ఎజ్గా నియమ షాస్ర్తుల్ మోటుజనూబి భరాయిన్‍ థూ.
MAT 26:58 పేతుర్ అస్లినెయ్యోవ్ని ఘర్నా హాఃమెతోడి జైయిన్, ఇన దూర్తూ మహేల్మా జైయిన్ మహీజైన్, సాత్ హువస్కి దేక్నూకరి సిపాయ్తీమలిన్ బేసిగయూ.
MAT 26:59 ప్రధాన యాజకుడ్‍బీ, అద్మియేనొ మోట్టొ యేసునా మర్రాఖి‍‍ దేనుకరి ఇనామ్హన్తి జూటి సాక్చ్యంనా దూండుకర్తు థూ
MAT 26:60 పన్కి జూటి సాక్చ్యంవాలు ఘనూజణు ఆయుతోబి జూటి సాబుత్‍ కోమల్యుని (తుదుకు) బేజాన ఆయిన్.
MAT 26:61 యో దేవాలయంనా పొన్నాకీన్‍ తీన్ ధన్మా భాంద్సేకరీ బోల్యొ.
MAT 26:62 ప్రధానయాజకుడ్‍ తూ ఉట్టీన్, జవాబ్ సాత్బి బోలకొయిన్నా? అవ్నె తారఫర్ బోలుకరతె సాక్చ్యం సాత్కరి పుఛ్చావమా? యేసు సోపొ థొ.
MAT 26:63 ఇనటేకె ప్రధానయాజకుడ్‍ ఇనా దేఖిన్, తూ దేవ్నొఛియ్యోహుయోతె క్రీస్తుహుయోతొ యోవాతె హమారేతి బోల్కరి జీవంహుయోతె దేవ్ను తొడ్కరి మాంగిలెంకురూస్. ఇనటేకె యేసు తూ బోల్యొ తిమ్మస్.
MAT 26:64 ఆ హంకెతూ లీన్ అద్మినొఛియ్యో సర్వషక్తిను థాఖత్‍నీ మాంఢిఫర్ భేహఃనూబి, ఆకాష్‍మా మబ్బుఫర్ ఆవనూబి తుమె దేక్చుకరి బోలమా.
MAT 26:65 ప్రధానయాజకుడ్‍ ఇవ్ను లుంగ్డా ఫాడిలీన్ అనే దేవ్నదూషణ కరూకరస్‍, అప్నబుజు సాక్చ్యాంతి షానుకామ్? హదేక్ ఆ దూషణ తుమెహాంకె హఃమ్జా.
MAT 26:66 తునా సాత్ సొఛ్చాంకరస్‍కరి పుఛ్చాయో. ఇనటేకె ఇవ్నె అనే మరణ్‍నా నాక్నుకరి బోల్యొ.
MAT 26:67 తెదె ఇవ్నే ఇనా మ్హోడఫర్ తూఖిన్ ఇన గుద్యూ.
MAT 26:68 థోడుజణు ఇన హాత్తి మారీన్, క్రీస్తు తునా మార్యుతె కోన్కి గుర్తు ధర్కరీ బోల్యు.
MAT 26:69 పేతుర్ మహేల్మాను బ్హాధర్ బేసీన్ థొ తెదె ఏక్ న్హాని చొగ్రి ఇనాకనా ఆయిన్, గలిలయాహుయోతే యేసుతి మలీన్ థోని.
MAT 26:70 ఇనటేకె యో, మే కోథోని; తూ బోలితె వాత్‍ హాఃరి మన మాలంకొయినికరి హాఃరవ్నా హాఃమె బోల్యొ.
MAT 26:71 ఇనె దేవడీ తోడి జావదీన్ ఇన పాస్సల్ బుజేక్ న్హానిచొగ్రి ఇన దేఖిన్ ఆబీ నజరేతుహుయోతె యేసునకేడె థొకరీ ఇజ్గనూ అద్మియేనా బోలమా,
MAT 26:72 మే ఒట్టూ బెందీన్‍ మే కోథోని యో అద్మి మన మాలంకొయినికరి బుజేక్ చోట్ బోలమా.
MAT 26:73 థోడు వహఃత్ హువనా పాసల్‍ ఎజ్గఛాతె థోడుజణు పేతుర్‍కన ఆయిన్‍, హాఃఛిస్ తూబి ఇవ్నమా ఏక్జనోస్‍; తారి వాతె తున లీన్ సాక్చ్యాం దెంకరూస్‍కరి ఇనేతి బోల్యా.
MAT 26:74 ఇనటేకె యో అద్మి కోన్కి మన మాలంకోయినికరి బోలిన్‍ సపించనాటేకెబి ఒట్టు బేంది లేవనాబి సురుకర్యొ.
MAT 26:75 తెదేస్‍ ముర్గు వాష్యు. ఇనటేకె ముర్గు వాహఃనా అగాఢి తూ, మన మాలంకొయినికరి తీన్ ఛోట్ బోలిస్‍కరి యేసు ఇనేతి బోల్యొతె వాత్ పేతుర్ హఃయాల్ కరీన్ బ్హాధర్ జైయిన్ బాధపడీ రొయ్యో.
MAT 27:1 వ్యాణె హఃత్రెహుయుతెదె ప్రధాన యాజకుడ్‍బి, అద్మియేనూ మోటాహాఃరబి యేసునా మరాయ్‍ నాక్నూకరి ఇనా విరోధంతి సోచిన్‍.
MAT 27:2 ఇనా ధర్లీన్ బాందీన్‍ లీజైయిన్, రోమా అధిపతిహుయోతె పొంతిపిలాతుకనా ధరాయ్‍దిదు.
MAT 27:3 తెదె ఇనా ధారయ్‍దిదోతె యూదా, ఇనా సిక్ష్యానాఖను దేఖిన్ పక్షాత్తాపమ్‍ పడీన్, యో ఢోడీహ్ః రూపాణు నాణెంనా ప్రధానయాజకుడ్‍కనబీ, మోటొకనబీ బుజు లాయిన్.
MAT 27:4 మే కెహూ తప్పు కరకొయింతె వాలనా ధార్యాయిదీన్, పాపంకర్యోకరి బోల్యొ, ఇవ్నె, ఇనేతి హామ్న సే? తూస్ ధేహఃలానికరి బోలమా.
MAT 27:5 యో, యో రూపనూ నాణ్నాల్నా దేవాలయంమా ఫేఖిదీన్‍, జైయిన్ గళమా పాహొఃతి ఉరినాఖిల్దొ.
MAT 27:6 ప్రధానయాజకుడ్‍ యో రూపంనూ నాణ్యాల్నా లీన్, అద్మినా మర్రాఖనాహుయుతె దవ్లత్‍, ఇనటేకె అవ్నా హుండిని పెట్టీమా నా నాక్నుకరి బొల్లిదా.
MAT 27:7 ఇనటేకె ఇవ్నె సోఛిన్ యో నాణ్యంనా పరదేసూల్నా దీన్, ఖోందీన్ గాడనటేకె (కుమ్మరీ) ఇన ఖేథర్ లిదా.
MAT 27:8 ఇనటేకె హంకెలగుబి యోఖేథర్ “ల్హొయినూ ఖేథర్‍కరి బొలాంకరస్‍.”
MAT 27:9 తెదె మోల్తి భందాయుతెయిను, కతొ ఇస్రాయేల్మా థోడుజణు మోల్తి భందాయుతె డోఢిహ్ః రూపణు నాణ్యాల్నా లీన్, తెదె ప్రవక్తా హుయోతె యిర్మియా బోల్యొతే వాత్‍ నెరవేర్యు.
MAT 27:10 ప్రభువు మన నియమించొతె ప్రకారంతి యో నాణ్యాల్‍నా కుంబ్హార్‍ ఇను ఖేథర్‍ లెవ్వానటేకె దిదా.
MAT 27:11 యేసున రోమా అధికారినా హాఃమె ఉబ్రిగయో; తెదె యోఅధికార్, తూ యూదల్నా రాజోనా? కరి ఇన పుఛ్చావమా, యేసు ఇన దేఖిన్ తూ బోల్యొతిమ్మాస్, కరి బోల్యొ.
MAT 27:12 ప్రధాన యాజకుడ్‍బి, మోట్టజణ ఆయిన్ ఇనఫర్‍ నేరంనా నాక్యూతెదెతోబి యో సాత్బిజవాబ్ దిదొకొయిని.
MAT 27:13 అనటేకె పిలాతు ఇనేతి అవ్నె తారఫర్ కెత్రూకి నేరంనా నాకుకరతే తూ హఃజొకొయిన్నా? కరి ఇనా పుఛ్చాయో.
MAT 27:14 పన్కి, ఏక్ వాతెతోబి ఇనా జవాబ్ దిదోకొయిని, అనటేకె అధిపతి ఘనూ అష్యంహుయో.
MAT 27:15 అద్మి కోరతిమ్ ఏక్ ఖైదీన బేందను పండగమా అధిపతిన ఏక్ అలవాట్‍.
MAT 27:16 యోధన్మా బరబ్బాకరి ఏక్నామ్‍ హుయోతె బరబ్బాకరి ఏక్ చోర్ ఠాణమా థొ.
MAT 27:17 ఇనటేకె అద్మిహాఃరు ఆయిన్ ఇక్కట్‍హువమా, పిలాతు మే కినా బేంద్నుకరి తుమె బోలుకరస్‍కరి పుఛ్చావమా? బరబ్బానా, న్హైతో క్రీస్తుకరిబోలతె యేసునా? కరి ఇవ్నా పుఛ్చాయో.
MAT 27:18 సానకతో ఇవ్నె ఒప్పకొయినితిమ్‍ అసూయతి ఇనా ధర్యాయుకరి పిలాతు మాలంకరీన్ థొ.
MAT 27:19 ఇనె న్యాయపీఠంనుప్పర్‍ బేసిన్‍ ర్హయ్యోతెదె ఇని బావన్ “తూ యో నీతిమంతుని జోలినా నొకొజైయిస్; ఆ రాతె మే ఇనబారేమా హొఃనెమా బాధపడికరి ఇనకనా ఆ సమాచార్నా మొక్లి.”
MAT 27:20 అస్లియాజకుడ్‍బి మోటాబి, బరబ్బాన బెందేనుకరి పుఛ్చావనా, యేసునా మర్రాక్నూకరి అద్మిహాఃరౌన ఉసిలగాడ్యూ.
MAT 27:21 పిలాతు ఆ బే మా మే కినా బెందేవనా తుమె కోరుకరస్కరి ఇవ్నా పుఛ్చావమా ఇవ్నె బరబ్బానాస్ మ్హెందొవోకరి బోల్యు.
MAT 27:22 అనటేకె పిలాతు ఇంహుయుతో క్రీస్తుకరి బోలతె యేసునా సాత్కరియేకరి ఇవ్నా పుఛ్చావమా, సిలువనాఖొకరి హాఃరుజణుబి బోల్యు.
MAT 27:23 పిలాతు షానా? ఆ కెహూ తప్పునుకామ్ కర్యొకరి పుఛ్చావమా, ఇవ్నే సిలువనాఖ్‍ కరి అజు జాహఃత్‍ ఛిక్ర్యూ.
MAT 27:24 పిలాతు అవ్నే ఘట్ ఛిక్రూకరస్నీ పన్కి, మారబారెమా ప్రయోజనమ్‍ కాయ్‍కొయినికరి మాలంకరీన్, పాని లీలిన్ అద్మిహాఃరౌన హఃమే హాత్ ధొయిలీన్ ఆ నీతి మంతునిటేకె మరణ్‍ను విషయంమాహో మే బాద్యుడుకాహె, తుమేస్ దేఖిలెవోకరి బోల్యొ.
MAT 27:25 అనటేకె జనాభొ హాఃరు ఇనూ మరణ్‍ హమారఫర్, హమార లడ్కావ్‍ఫర్ ఆవదా! కరిబోల్యు.
MAT 27:26 తెదెయో ఇవ్నె కోర్యుతిమ్‍ బరబ్బాన ఇవ్నా చొఢాయిన్‍, యేసునా లట్టావ్తి, కొల్డావ్తి మరాయిన్, సిలువ నాఖనా దెవ్వాడొ.
MAT 27:27 తెదె రోమా అధికారినూ సైనికుల్ (సిఫాయి) యేసునా అధికార్ను భవనంనా లీజైయిన్ ఇనకనా సైనికుల్ హాఃరవ్నా గుంపు కర్యూ.
MAT 27:28 ఇవ్నె ఇను లుంగ్డానా కన్నాఖి దీన్, ఇనా లాల్ లుంగ్డనా పెరాయిన్;
MAT 27:29 కాఠొను ఢాలినా కిరీటంనితరా పొరాయిన్ ఇన ముఢ్క్యాఫర్ పెరాయిన్ ఏక్ భాలో, ఇన ఖవ్వాహాత్ దీన్, ఇనహాఃమె గుడ్గామేట్ హుయిన్‍ యూదుల్నా రాజొ, తున అచ్చుకరి ఇనా ఘేళికాఢ్యు.
MAT 27:30 ఇనఫర్ తూఖిన్, యోలాంబి లాక్డినా ఇన మాతఫర్ మార్యు.
MAT 27:31 ఇన ఛింగావనా పాసల్ ఇనవుప్పర్ ఛాతె యోలుంగ్డనా కన్నాఖిదీన్ ఇనూ లుంగ్డనాపెరాయిన్, సిలువ నాకనటేకె బులాలీన్ గయ్యూ.
MAT 27:32 ఇవ్నె జాతూ రవ్వమా కురేనీయుడుహుయోతె సీమోన్‍కరి ఏక్జనో దెఖ్కావమా, యేసును సిలువనా ఢొవ్వాడనాటేకె ఇనా జబర్‍దేస్తి కర్యూ.
MAT 27:33 ఇవ్నె కపాలజొగొనా అర్థంహూవతిమ్‍, గొల్గొతాకరి బోలతె జొగొమా ఆయిన్;
MAT 27:34 వగ్గర్ మలాయుతె ద్రాక్చాను రహ్‍ఃనా పిఢాయు పన్కి యో చాఖి దేఖిన్ పియ్యాన కోహుయుని.
MAT 27:35 ఇవ్నె ఇన సిలువా నాఖీన్ పాసల్తూ చిట్టినాఖీన్ ఇనా లుంగ్డాన భాగ్ పాడిలీదు.
MAT 27:36 తెదె ఇవ్నె బేసీన్‍ ఇనా కావ్లీ థా.
MAT 27:37 ఆ యూదుల్‍నా రాజొహుయోతె యేసు! కరి ఇనఫర్ నాక్యుతె ఖర్రాబ్ నేరంనా లిఖ్కిన్ ఇన ముఢ్క్యాఫర్ బేంద్యు.
MAT 27:38 బుజు ఖవ్వాహాత్ను బాజూ ఏక్నా, ఢవ్వాహాత్నూ బాజు ఏక్నా భే బందిపోటు చొట్టావ్‍నా ఇనకేడె సిలువా నాక్యు.
MAT 27:39 యో మారగ్ను వాటె జంకరతె హాఃరు కుజ్జావ్‍తూ జాతూ ఇనా దూషణకర్తూ ఇమ్మస్‍ హోను!
MAT 27:40 దేవాలయాంన నాషనం కరీన్ తీన్మనుధన్‍మా బాందవాలో! తారు తూస్ బఛ్చాయిలా, తూ దేవ్నొ ఛియ్యోహుయోతో యో సీలువ ఉప్పర్తీ ఉత్రీన్‍ ఆవ్‍! కరి బోల్యొ.
MAT 27:41 అస్లీ యాజకుడ్‍బి షాస్ర్తుల్మా, బుజు మోట్టావ్తి మలీన్, ఇన ఇమ్మస్ గేలికాడుతూ.
MAT 27:42 యో అలాదవ్నా బఛ్చావస్ పన్కి ఇను యోస్ కోబఛ్చుకరస్‍ని, యో ఇస్రాయేల్‍నా అద్మియేన రాజొహుయోతొ యో సిలువ ఉత్రీన్ ఆవ్‍కరి బోల్, తెదె ఇన హమె నమ్సూ.
MAT 27:43 యో దేవ్న నమ్మాస్, మే దేవ్నొ ఛియ్యోకరి బోల్యొ, దేవ్ ల్హైగోతొ ఇన బఛ్చావూసే.
MAT 27:44 ఇనకేడె సిలువ నాక్యుతె (దోపీడీ) చొట్టాబీ ఇన ఇమ్మాస్ ఘేలికాడ్యు.
MAT 27:45 ధొప్పారె భారబజతూ లీన్ తీన్ బజతోడి యో దేహ్క్ అక్కూ అంధారు హుయ్గు.
MAT 27:46 లగబగూ తీన్ బజానా యేసు జోరేహూః, ఏలీ, ఏలీ, లామా సబక్తానీ? కరి గట్టీతి ఛిక్రాన్‍బేంద్యొ, కతొ మారో దేవ్, మారో దేవ్, మనసే ఎకేలోస్ బేంద్యొతె? కరి అర్థం.
MAT 27:47 ఇజ్గ ఉబ్రీన్ ఛాతె థోడుజణు ఆ హఃమ్జీన్‍, యో ఏలియాన బూలవుంకరస్‍ కరి బోల్యా.
MAT 27:48 ఎగ్గీస్‍ ఇవ్నమా ఏక్జణు మిలావుతూ జైన్ ఏక్ స్పాంజి లీన్ ఆయిన్‍ చిరకమా డుభాడీన్‍, భాల్నా లగాడీన్‍ ఖాటు ద్రాక్చను రాహ్ఃమా డుబాడీన్ ఇన ఏక్ లాక్డీమా లాగాడీన్ యేసునా పీయ్యానటేకె దిదా.
MAT 27:49 పన్కి థోడుజణు గచ్చూప్‍ ర్హవో! ఇన బఛ్చావనటేకె ఏలీయా ఆవస్కీ దేఖియే! కరి బోల్యా.
MAT 27:50 యేసు బుజేక్ చోట్ మోటు ఛిక్రాన్ బేందీన్ ఇను జాన్ మ్హేందిదొ.
MAT 27:51 తెదె దేవాలయంను ఉప్పర్తీలీన్ హేట్లగూ బే భాగ్ ఫాట్యు; జమీన్ హలీగు; బండొ పుట్టీగయు.
MAT 27:52 గోరాడ కొలైయిగయు, దేవ్ మరిగూతే పరిసుద్దుల్‍నా కెత్రూకిజణనా జివాడ్యొ.
MAT 27:53 ఇవ్నె గొర్రాఢమతూ భాదార్ ఆయూ, యేసు జీవీన్ ఆయో తెదె పవిత్ర నంగర్‍మా జైయిన్ గ్హనూ అద్మినా దేఖ్కాయో.
MAT 27:54 యేసునా కావిలీ కాహుఃకరతే ఇవ్నేబి షతాధిపతి, సైనికుల్బీ భూకంపంబి జర్యూతె హాఃరనా దేఖిన్ గ్హణు ఢరిగూ, ఆ హాఃఛిస్ దేవ్నొ ఛియ్యోస్‍కరి బొల్లిదు.
MAT 27:55 యెసునా ఉపచార్‍ కర్తూహుయీన్‍ గలిలయమతూ (సేవ) కరనటేకె ఇనకేడె జంకర్తూతె కెత్రూకి బాయికా దూర్తూ దేకుకర్తూ థూ.
MAT 27:56 ఇవ్నమా మగ్దలేనె మరియబి, యాకోబు, యోసేపు కరి బోలావాలానీ ఆయా మరియ, జెబెదయి ఛియ్యాని ఆయబీ థి.
MAT 27:57 హాఃమ్జెహుయిగు తెదె, యోసేపుకరి ఏక్ దవ్లత్‍వాలో అరిమతయియ గామ్తి ఆయూ, యోసేపుబి యేసునా సిష్యుల్ మతూ ఏక్.
MAT 27:58 యో పీలాతుకన జైయిన్, యేసునూ సవ్‍నాదా కరి మాంగ్యొ, పిలాతున దా కరి ఆజ్ఞదిదో.
MAT 27:59 యోసేపు యోఆంగ్తాన్‍నా లీన్ ఏక్ నవూ లుంగ్డుతీ లప్‍ట్యో.
MAT 27:60 ఏక్ మోటు బంఢోనాధక్లిన్ ఇనటేకె బనాయోతే ఏక్ నవూ సమాధిమా ఇనరాక్యొ. ఏక్ మోటొపత్రొనా యోసు సమాధినా వాట్నా హాఃమె ఆడె నాఖిదీన్, చలిగయూ.
MAT 27:61 మగ్దలేన్ మరియ, బుజేక్ మరియబీ యోగొరాఢనా హాఃమేస్ బేసిన్ థా.
MAT 27:62 పాసల్నా ధన్ కతొ సిద్ధంహువతె ధన్‍తోడి అజేక్‍ ధన్నె ప్రధాన యాజకుడ్‍బి పరిసయ్యుల్బి పిలాతుకనా మలీన్‍ ఆయిన్‍;
MAT 27:63 హఃయాబ్‍ పాసల్ను ధన్నె చ్హాడ్‍ బోలవాలు పరియ్యల్ యాజకుడ్‍, హాఃరూ పిలాతురాజొకనా ఆయిన్ మళ్యా. మాలిక్! యో మోసంకరవాలో జివీన్ ర్హావమా తీన్ ధన్మా మే బుజుపాచు జివీన్ ఉట్టీన్ ఆయిస్. కరిబోల్యొతె మన హఃయల్‍ ఛా.
MAT 27:64 అనటేకె తీన్ ధన్తోడి యోగొరాఢనా జత్తన్తి కావ్లి ర్హవ్వోకరి, ఆజ్ఞదెవో. ఇంమ్ నాకర్యతో ఇను సిష్యుల్ ఆయిన్ ఇను ముర్దునా చోర్ కరిన్, యో జివ్తొఛ్చాకరి, ఇను అద్మితి బోలజై. ఆ ఆక్రీను మోషం మొదుల్నూ మోషంతిబీ ఘనూ ఘోరంగా ర్హాసేకరి బోల్యొ.
MAT 27:65 అనటేకె పిలాతునె, భట్టుల్నా బులాలిజవో, ఇవ్నే సమాధినా జత్తన్తి కావ్లీరావదా ఇవ్ను బాద్యతకరి బోల్యొ.
MAT 27:66 ఇవ్నె జైయిన్‍ కావ్లివాలనాకేడె రాఖిలీన్‍, బండాఫర్‍ ముద్రనాఖీన్‍ సమాధినా జత్తన్ కర్యూ.
MAT 28:1 ఆరామ్ను ధన్‍హుయిగు తెదె పాసల్‍ ఆదివారంనా, వ్యానే హఃత్రే మగ్దలేన మరియబి, బుజేక్ మరియబీ, సమాధిన దేఖన ఆయు.
MAT 28:2 తెదేస్‍ ఏక్ భూకంపమ్‍ ఆయూ, హదేక్‍ ప్రభువును దూత స్వర్గంమతూ ఉత్రి ఆయిన్, యో బంఢాన ధక్లిదీన్ ఇనఫర్ బేసిగు.
MAT 28:3 యో దూతను రూప్‍ జంకనితరా తూ, ఇను లుంగ్డా భరప్ ఎత్రె ధ్హోలు ర్హహీన్ థూ.
MAT 28:4 ఇన దేఖిన్ ఢర్జావమా కావ్లివాలు కాప్తూహుయీన్‍ మరిగయూతె ఇవ్నితరా థా.
MAT 28:5 దూత యోబాయికోవ్నా దేఖిన తుమె ఢర్‍నొకొ, సిల్వఫర్ నాక్యతె యేసునా తుమె ధూండుకరస్ కరి మన మాలం;
MAT 28:6 యో అజ్గకొయిని యో బోల్యొ తిమ్మస్ ఇనే ఉట్టీన్ ఛా; ఆవో ప్రభువునా రాక్యుతే జొగొదేఖిన్
MAT 28:7 ఎగ్గీస్ జైయిన్, ఇనె మరణ్‍మతూ ఉట్టీన్‍ ఛాకరి, ఇను సిష్యుల్నా మాలంకరావొ హదేక్ యో గలిలయమాహీ తుమారేతి అగాఢి జంకరస్, ఎజ్గ తుమె ఇనా దేక్చూ హదేక్ మే తుమారేతి గుర్తు బోలుకరూస్‍కరి బోల్యొ.
MAT 28:8 ఇవ్నె ఢర్తూ, కెత్రూకి ఖుషితి సమాధికంతూ ఎగ్గీస్ జైయిన్, ఇన సిష్యూల్నా యో వర్తమానంనా బోలనా మిలాతూ జంకరమా!
MAT 28:9 యేసు ఇవ్నా అగాఢి జైయిన్, తుమ్న అచ్చుహువదాకరి బోల్యొ. ఇవ్నె ఇనకనా ఆయిన్, ఇన ఘోడధరిన్ ఇన హఃలామ్ కరమా
MAT 28:10 యేసు ఢరనొకొ తుమె జైయిన్, మార భైయ్యా గలిలయమా జానుకరి ఇవ్నె ఎజ్గా మనదేక్చెకరి బోల్కరి బోల్యొ.
MAT 28:11 ఇవ్నె జంకరమా కావ్లివాలతి థోడుజణు నంగర్మా ఆయిన్ జరిగ్యూతె సంగతుల్‍హాఃరు అస్లియాజకుడ్‍నా బోల్యు.
MAT 28:12 అనటేకె ఇవ్నె మోటావ్‍తి మలీన్ ఆయిన్ యోసోఛిన్ యోసైనికుల్నా ఘనూ దవ్లత్‍దీన్!
MAT 28:13 బుజు హమే హుఃయీన్‍ ర్హావమా, ఇను సిష్యుల్ రాత్నువహఃత్‍మా ఆయిన్, ఇన పల్లీన్ గయూకరి, తుమె బోలొ.
MAT 28:14 పిలాతును కాన్మా హఃమ్జాయుతొ తెదె హమె ఇన సోపొకరీన్, తుమ్న షానుకష్టం కొయినితిమ్ హమె దేక్చూకరి బోల్యొ.
MAT 28:15 తెదె ఇవ్నె యో దవ్లత్‍లీన్ ఇవ్నా బోల్యాతిమ్ కర్యూ. ఆవాత్ యూదల్మా హఃమ్జాయిన్ హంకెతోడిబీ, బొల్లెంకరస్‍.
MAT 28:16 గ్యారజణ సిష్యుల్ యేసు ఎంచిరాక్యొతె గలిలయమా జైన్, యేసు బోల్యొతె ఫహాడ్‍ఫర్ గయా.
MAT 28:17 ఎజ్గ యేసునా దేఖిన్ ఇనా హాఃమె హాఃలామ్‍ కర్యా పన్కి, థోడుజణు సందేహం కర్యూ.
MAT 28:18 తెదె యేసూ ఇవ్నాకన ఆయిన్ బోల్యొ “స్వర్గంమాతోబి, ధర్తీఫర్‍తోబి మన సర్వాధికారమ్‍ దెవ్వాయ్‍రూస్.
MAT 28:19 ఇనటేకె తుమె హాఃరసమస్త ములక్‍మా జైన్‍, అద్మియేనా సిష్యుల్నితరా కరొ భాన నామ్‍హో, ఛియ్యానూ నామ్ హో, పవిత్రాత్మానా నామ్తి, ఇవ్నా బాప్తిస్మమ్‍ దెవో.
MAT 28:20 మే తుమ్నా కెహూ సంగతుల్నా ఆజ్ఞదిదోతె యోహాఃరు మాలంకర్నూకరి ఇవ్నా భోదించొ, హాదేక్ యుగసమాప్తీతోడి తుమారకేడె మే రైయిస్‍కరి ఇవ్నేతి బోల్యొ.”
MAR 1:1 దేవ్నొ ఛియ్యోహుయోతె యేసు క్రీస్తును సువార్త సురుహుంక్రస్.
MAR 1:2 కెత్రూకి వరహ్క్ నా అగాఢి! ప్రవక్తాహుయూతె యెషయానా హాతె లేఖనాల్‍మా లిఖ్కాయ్రూతిమ్ “హదేక్, మార దూతనా తారేహూః అగాఢి బోలిమొక్లుకరూస్” “ఇనే తారా వాట్నా హూఃదు కర్షే కరిబోల్యొ.
MAR 1:3 జాఢిను జొగొమా, ఛిక్రాన్‍ మ్హేందుకరతే ఏక్ను ఆవాజ్! ప్రభును వాట్నా హూఃదు కరొ, ఇన వాట్నా హఃడక్ కరొ.”
MAR 1:4 బాప్తిస్మమ్‌ దెవ్వాళొ యోహాన్‍ జాఢిమా రహీన్‍, పాప్‍ మాప్‍హువనాటేకె దిల్‍ బద్లాయ్‍లేనుకరి బోల్తొహుయూన్ బాప్తిస్మమ్‍నాటేకె ప్రచార్‍కర్తొ ర్హయో.
MAR 1:5 తెదె యూదయ దేహ్క్ ను హాఃరుజనూ, బుజు యేరుషలేమ్‍నూ హఃయర్ను ఇవ్నె హాఃరుజనూ బాప్తిస్మమ్‍ దెవ్వాళొ యోహాన్‍కనా ఆయిన్, ఇవ్ను పాపల్నా ఒప్పిలేతుహుయీన్, యోర్దాన్‍‍ నదిమా ఇన హాతెహూః బాప్తిస్మమ్ లీదు.
MAR 1:6 యోహాన్ ఊట్ను కేహ్‍క్తి కర్యుతె లుంగ్డాన పేరిన్‍, కంబర్నా చాంమ్డును పట్టి బ్హాంధిలేతొథొ. జాఢిను షేత్నా, చిడ్డావ్నా ఖావాను ఖాణు.
MAR 1:7 ఇనె అమ్ బోల్యొ, “మారొ పాసల్ మారేతీబి షక్తివాలొ వళోవాస్. మే జుఖిన్ ఇని చెప్లె కాఢనబీ యెత్రె లాయక్‍ కొయిని” కరి బోల్యొ.
MAR 1:8 “మే తుమ్నా పానిమా బాప్తిస్మమ్‍ దెంక్రూస్ పన్కి, యో తుమ్న పరిసుద్ధాత్మమా బాప్తిస్మమ్ దిసె” కరి బోలిన్‍ ప్రచార్‍కర్తొ ర్హయ్యో.
MAR 1:9 యోధన్మా యేసు గలిలయమాను నజరేతుకంతూ ఆయిన్, యోహాన్నాహాతె యోర్దాన్ నదిమా బాప్తిస్మమ్‍ లిదొ.
MAR 1:10 తెదేస్‍ యేసు పానిమతూ బ్హాధర్ ఆంక్రమా, ఆకాష్ ఫాటీన్ ఎజ్గతూ పవిత్రాత్మ ఏక్ పర్యావ్నితరా ఇనావుప్పర్ ఉత్రీన్ ఆయుతె దేక్యొ.
MAR 1:11 బుజూ ఆకాష్‍మతూ ఏక్ ఆవాజ్ ఆయూ, “తూస్ మారొ లాఢ్‍ ఛియ్యో, మే తారకనా ఘణూ ఖుషీహుంక్రూస్.”
MAR 1:12 తెదేస్ పవిత్రాత్మా యేసునా జాఢినుజొగొమా లీన్ గయూ.
MAR 1:13 యో జాఢిమా చాలిహ్ః ధన్ ర్హాతొ, సైతన్నా హాతె కెత్రేకి హఃతావ్‍ణి పడ్యొ. యో జాన్వార్‍నా ఇచ్మాబి జివీన్ ర్హయ్యొ బుజు దేవ్నుదూతల్ ఇన సేవా కర్తూరయ్యూ.
MAR 1:14 యోహాన్నా లీజైన్ ఠాణమాగల్ దేవమా, యేసు గలిలయమా జైయిన్‍, దేవ్ను సువార్తనా ప్రచార్‍ కర్యొ.
MAR 1:15 యో అమ్ బోల్యొ “దేవ్‍నూ రాజ్యం ఆంక్రస్ యోవహఃత్‍ కందేస్ ఆయుత్రు, తుమె దిల్ బద్లాలీన్ దేవ్ను సువార్తనా నమ్మో” కరి బోల్యొ.
MAR 1:16 యేసు గలిలయ ధర్యావ్‍ను కనారిన జాతొహుయిన్ ర్హావమా, మాస్లా ధరవాళ్ల సీమోన్‍బి, ఇను భై హుయోతె అంద్రెయ ధర్వావ్‍మా ఝాళ్ నాఖను ధేక్యొ.
MAR 1:17 యో ఇవ్నెతి అమ్ బోల్యొ. “మారకేడె ఆవొ, మే తుమ్న అద్మినా ధరను ఝాళ్నితర కరూస్‍కరి బోల్యొ.”
MAR 1:18 తెదేస్ ఇవ్నె ఝాళ్‍ మ్హేందీన్ ఇనకేడె గయూ.
MAR 1:19 యో జరా అగాఢి జైయిన్‍ జెబెదయ్‍నొ ఛియ్యో యాకోబ్‍బి, ఇనొ భై హుయోతె యోహాన్, ఇవ్నె ఢోంగమా రైహీన్ ఇవ్ను ఝాళ్‍ అష్యల్ కరుకరతె దేక్యొ.
MAR 1:20 యేసు ఇవ్నా దేఖిన్ బులాయో తెదేస్ ఇను భా హుయోతె జెబెదయిను ఢోంగమా కూలిన కామ్ కరూకరతె ఇవ్నకనస్ మ్హెందీన్ యేసునాకేడె గయా.
MAR 1:21 యేసు ఇను సిష్యుల్తి మలీన్ కపెర్నహూమ్‍ నంగర్‍మా జావమా, యోధన్నె ఆరామ్‍కరను ధన్ ఆవమా, యో న్యావ్‍నుజొగొమా జైయిన్ దేవ్ని వాతేనా బోధించొ.
MAR 1:22 యో బోల్యొతె వాతె హంమ్జీన్, ఎజ్గఛాతె హాఃరుజణు అష్యంహుయుగు. సానకతొ యో షాస్ర్తుల్‍నితరా కహేతిమ్ అధికార్‍ఛాతె ఇవ్నింతరా బోధించొ.
MAR 1:23 యోవొహఃత్ ఇవ్నూ న్యావ్నుజొగొమా వ్వాయిరోను ఛంద్ ‍ధర్యూతె ఏక్ అద్మి రయ్యోథొ.
MAR 1:24 యో అమ్ బోల్యొ, “నజరేత్నొ యేసు, హమారేతి తునా ష్యానుకామ్? హమ్న నాష్‍ కరనటేకె ఆయోనా? తూ కోన్కి హమ్నా మాలం తూ దేవ్నొ పరిసుద్ధుడ్‍” కరి ఛిక్రాణ్ మ్హేంద్యూ.
MAR 1:25 ఇనటేకె యేసు, “గఛ్చూప్‍తి ర్హా? కరి బోలిన్, ఇన బెందీన చలోజా” కరి గుర్‍ఖైన్‍ బోలమా.
MAR 1:26 యో వ్వాయిరోనుఛంద్‍ ఇన తర్పైఢీన్ మోటు ఛిక్రాణ్ మ్హేల్తూహుయీన్ ఇనా మ్హైతి బ్హాధర్ నిక్లిగు.
MAR 1:27 అద్మిహాఃరు గ్హనూ అష్యంహుయు. ఆసాత్కి? “ఆసాని నవీబోధ? ఇనె అధికార్‍తి వాత్ బోలుకరస్, వ్యారోను ఛంద్నా ఆజ్ఞా దిదొతో యోభి వాత్‍ హఃమ్జుకరాస్” కరి యేక్నూ ఏక్‍ వాత్ బొల్లీదు.
MAR 1:28 తెదేస్ యోవాతె గలిలయమా ఛ్చాతె యోదేహ్క్ అఖ్కునా ఇన గురించి ప్హైలాయిగయూ.
MAR 1:29 యేసు ఇను సిష్యుల్ న్యావ్‍నుజొగొతూ జైయిన్‍ యాకోబ్‍తీ, బుజు యోహాన్‍తీ సీమోన్ అంద్రెయకరి ఇవ్ను ఘర్మా గయా.
MAR 1:30 సీమోన్‍ని అత్తె తావ్తీ మంచొఫర్‍ క్హూతి రవ్వమా, తెదేస్‍ ఇవ్నే ఇనా బారెమా యేసునా బోల్యా.
MAR 1:31 యో బాయికోకనా హఃదె ఆయిన్, హాత్‍ ధరీన్ ఉట్టాఢీన్ బెహాఃడ్యొ; తెదె యోబాయికోన తావ్‍ మ్హేందమా, యో తెదేస్ ఇవ్నా సేవ కరలగి.
MAR 1:32 యో ధన్నె హాఃమ్జెహువదీన్, ఎజ్గఛాతె అద్మిహాఃరు కెత్రూకి రొగాఢివాలనా భూత్‍ దర్రాక్యూతె అద్మియేనా యేసుకనా బులాయిలీన్ ఆయు.
MAR 1:33 యో గామ్ను ఘణూ అద్మి యోఛాతె గ్హేర్‍నా హాఃమె మలీన్‍ థూ.
MAR 1:34 యో కెత్రూకి రొగ్హాడితి హఃతుకరతె హాఃరవ్నా యేసు అష్యల్ కరీన్, కెత్రూకి భూత్‍మతూ చొఢాయ్యో, యో ఇవ్నా వాతె బోలదిదోకొయిని, సానకతో యో కోన్కి భూత్‍నా మాలం.
MAR 1:35 యేసు వ్హానె హఃత్రేస్ ఘర్ బెంధీన్ బుజు రాత్ రవ్వామస్‍ కోణ్ కొయింతె జంగల్‍నుజొగొమా జైయిన్, ఎజ్గ ప్రార్థనా కరుకరా.
MAR 1:36 పన్కి, యేసునటేకె సీమోన్‍ బుజు ఇనకేడె ఛాతె హాఃరుజణూ ధూండన గయూ.
MAR 1:37 ఇనా కెదె దేఖ్యకి, ఇనేతి “హాఃరు తారటేకె దూంఢు కరియేస్” కరిబోలమా.
MAR 1:38 తెదె యేసు ఇవ్నె బోల్యుతె వాత్‍నా పేడ్‍తొ హూయిన్, “ఆవో అలధా గామేవ్‍మా జైన్ ప్రచార్ కరియే, మే ఆయోతేబి అనస్‍టేకె కరి” బోల్యొ.
MAR 1:39 యో గలిలయ జొగొమా హాఃరుఫరీన్ న్యావ్‍నుజొగొమా ప్రచార్‍ కర్తొ, భూత్‍మతూ చొఢావ్తొ ర్హయో.
MAR 1:40 ఏక్ కొహోడ్తి బాధ పడుకరతె అద్మి ఇన క్హామె ఆయిన్, డుక్నిఫర్ బేసిన్, “తున ఇష్టంహుయూతో మే హుఃద్రీస్” కరి ఇనేతి బోలిన్‍ బతిమాల్లిదొ.
MAR 1:41 తెదె యేసు ఇనఫర్‍ గోర్‍హుయీన్‍, ఇనా హాత్ ఛీదుకరీన్ ఛీమిన్ “మన ఇష్టమస్, తూ అష్యల్‍హూ కరి బోలీన్ ఇనా ఛీమ్యో.”
MAR 1:42 తెదేస్ కొహోడ్నురోగ్ ఇనా మ్హెందీన్ జావమా, ఇనె హుఃద్రీన్‍ హుయొ.
MAR 1:43 ఇనా బోలి మోక్లొతొ హుయిన్,
MAR 1:44 “హదేక్ కినేతీబి సాత్బి నొకొబోలీస్; పన్కి తూ సుధ్ద్ హుయోకరి జైయిన్ తార యాజకుడ్‍నా బోల్జొ, మోషే ఆజ్ఞాదిదోతె కానుకల్నా తూ అషల్ హుయోకరి క్హాఛి సాబుత్ కరైలాకరి జొరేక్హు బొల్యొ.”
MAR 1:45 హుయుతోబి యో జైయిన్, హాఃరవ్నా బోల్దెవనబీ, యో సంగతినా ప్రచార్‍ కరనబీ సురుకర్యొ ఇనటెకేస్ యేసునా యోగామ్మా జావన కోహుయుని, గామ్నా బ్హాదర్ జాఢిను జొగొమా రవ్వామా, అనటేకే చార్‍ బాజుతీ అద్మిహాఃరు ఇనకనా ఆయు.
MAR 2:1 థోడు ధన్‍నా పాసల్ యేసు బుజు కపెర్నహూమ్‍ నంగర్‍మా గయో యో ఘేర్‍కనా ఆయ్రోస్‍కరి అద్మిహాఃరవ్నా మాలంహుయు.
MAR 2:2 అనటేకె అద్మిహాఃరు మలీన్ ఆవమా, ఉబ్రీన్‍ రవ్వాన ఇవ్నా దర్వాజూణు జొగొబీ కొయిని. యో ఇవ్నా వాక్యంనా బోధించుకరమా
MAR 2:3 తెదేస్ థోడుజణు ఏక్ జూఠొబర్యూ అద్మినా ఛార్‍ జణనాహాతె డ్హొవాఢిలీన్ ఇనకనా ఆయు.
MAR 2:4 పన్కి గ్హణు అద్మిరవ్వామా ఇవ్నె ఇనా యేసుకనా లీన్‍జావనా కోహుయిని. ఇనటేకె ఇవ్నే యేసు ఛాతేస్ యోఘర్‍నా ఉప్పర్ ధరాషు కప్పుకాఢీన్ జూఠొపడ్యుతె అద్మినా యో హుఃతొత్తె ఛాద్రి హాఃమెస్ ఇన యేసునా హాఃమే ఉత్తార్యూ.
MAR 2:5 యేసు ఇవ్ను విష్వాస్ దేఖిన్ జూఠొపడ్యొతీ మారో “ఛియ్యా తారు పాప్‍ మాప్‍హుయ్రూస్” కరి బోల్యొ.
MAR 2:6 షాస్ర్తుల్‍మా థోడుజణు ఎజ్గా బేసిన్‍ రయ్యూతు.
MAR 2:7 “ఇవ్నె అనే అమ్ షాన బోలుకరస్? దేవ్నా దూషించిను కాహేనా దేవ్ ఏక్జనో తప్ప బుజు కోన్‍బి పాప్‍నా మాప్‍కరవాలొ కోణ్” కరి ఇవ్ను దిల్మా సోఛిల్దూ.
MAR 2:8 యేసు ఇనా ఆత్మమా మాలంకర్లిదొకి ఇవ్నె ఇవ్నా దిల్‍నా మైహీ సాత్ సోచుక్రాస్‍కరి యో ఇవ్నేతి అమ్ బొల్యొ. “తుమె ఆ లపుట్‍ను సంగతిన తుమార ధిల్‍మా సాన సోచిలెంకస్.
MAR 2:9 ఆ జూఠొపడ్యుతె అద్మితి, కెహూ హాల్కు? జూఠొపడ్యుతె అద్మినా తారు పాప్‍మ్నా మాప్‍కర్సేకరి బోలను హల్కునా? న్హైతొ, తూ ఉట్టీన్ తారు ఛాద్రిపల్లీన్ ఛాల్కరి బోలను హల్కునా?
MAR 2:10 పన్కి, ధర్తిమా పాప్‍నా మాప్‍కరనూ అధికార్‍ అద్మినఛియ్యోనాస్ ఛా” కరి తుమె మాలంకర్లేనుకరి, ఇవ్నేతి బోలిన్‍.
MAR 2:11 యో “జూఠొ పడ్యునా దేఖిన్, తూ ఉట్టీన్ తారిఛాద్రి పల్లీన్ ఘర్‍కన జా” కరి తారేహూః బోలు కరూస్‍కరి బోల్యొ.
MAR 2:12 తెదేస్‍ జూఠొపడ్యుతె ఇనె ఉట్టీన్, ఛాద్రిపల్లీన్, ఇవ్నె హాఃరవ్నా హాఃమేస్ చాలిన్‍ గయో, అనటేకె ఎజ్గఛాతె ఇవ్నెహాఃరు అష్యంహుయు, “హమే అమ్నూ జోడ్ను కార్యల్‍నా కెదేబి కోదేఖ్యని” కరి బోల్తూహుయీన్‍ దేవ్‍న మహిమపరిచా.
MAR 2:13 అజు యేసు గలిలయ దర్యావ్‍న కనారినా జాతోర్హంకరా, గ్హణు అద్మినా గళ్లో ఇనకనా ఆవమా, యో ఇవ్నా దేవ్‍ను వాతె బోలాను సురుకర్యొ.
MAR 2:14 ఇజ్గాతి నిఖీన్ అగాఢి చాల్తొహుయీన్, జంక్రతొ థొ అల్పయినొ ఛియ్యోహుయోతె లేవి పన్ను వసూల్‍కరవాలో బేసిన్‍ర్హావను దేక్యొ, యేసు ఇనేతి, “మరాకేడె ఆవ్” కరి బోలమా, లేవి ఉట్టీన్ ఇనకేడె గయో.
MAR 2:15 ఇన పాసల్ యేసు, లేవినా ఘర్‍మా ధాన్‍ఖావన బేసీన్‍ ర్హావమా, సుంకరల్, పాపిమాబి కెత్రూకిజణూ ఆయిన్ యేసుతి, ఇను సిష్యుల్‍తీబి బేసిన్‍ ర్హైయుతు. అజాత్నూ కెత్రూకిజణూ; ఇవ్నెహాఃరు ఇన కేడెగయూ.
MAR 2:16 పరిసయ్యుల్‍మా ఛాతె షాస్ర్తుల్‍న యో సుంకరుల్‍కేడె, పాప్‍కర్యూహు ఇవ్నెతీబి, పన్ను వసూల్‍కరతె ఇవ్నేతి బేసిన్‍ ధాన్‍ ఖంక్రతె దేఖిన్, యో సుంకరుల్‍తీబి “పాప్ కర్యూతె బుజు పన్ను వసూల్‍ కరవాలతీ ష్యాన మలీన్ ధాన్ ఖంకరస్ కరి” ఇను సిష్యుల్తి పుఛ్చావమా.
MAR 2:17 ఆవాత్‍ హఃమ్జిన్ యేసు ఇవ్నేతి బొల్యొ, రొగాఢి వాలవ్‍నా వైద్యుడుని అవసరం ర్హాస్ పన్కి, “అష్యల్‍తి ర్హావాలనా అవసరం కోర్హాయిని, మే పాప్‍కర్యూహువాలనా బులావనాటేకె ఆయో” పన్కి, నీతిమంతుడ్‍నా బులావనాటేకె కోఆయోని, కరి ఇవ్నేతి బోల్యొ.
MAR 2:18 యోహాన్‍నా సిష్యుల్‍బి, పరిసయ్యుల్‍బి, పస్తుతీ ర్హాస్. ఇవ్నె యేసునా ఖందె ఆయిన్, “యోహాన్‍నా సిష్యుల్బీ బుజు పరిసయ్యుల్‍న సిష్యుల్ పస్తుర్హాస్ పన్కి, తార సిష్యుల్ సే! కోర్హైయ్‍ని?” అన హేతువుషాత్‍ కరి ఇనె పుఛ్చాయా.
MAR 2:19 యేసు ఇవ్నేతి బోల్యొ, “నౌరో ఇవ్నేతి ర్హావయెత్రధన్ య్హానా ఘర్మానూ హాఃరూ ఉపవాస్ ర్హాసెనా? నౌరొ ఇవ్నేతి ర్హావయెత్రధన్ య్హాన ఘర్మాను హాఃరు ఉపవాస్ ర్హాసెకొయిని.”
MAR 2:20 పన్కి, “ఇవ్నకంతి నౌరొనా లీన్ జావాను ధన్ ఆవ్సే, తెదె యోధన్నే ఇవ్నె ఉపవాస్ కర్సే” కరి యేసు బోల్యొ.
MAR 2:21 ఫాటిగుతే “జూణు లుంగ్డఫర్ నవూలుంగ్డూ గాలీన్ కోన్బి సివ్సేనా? ఇమ్ కర్యుతొ జూణులుంగ్డఫర్, నవూలుంగ్డు, సివితో అజు జరా కెఛాయిన్ మోటువుసే.”
MAR 2:22 జూణు చాంబ్డనూ సంఛిమ నవూ ద్రాక్చను రహ్‍క్నా కోన్బి నాఖకొయిని; ఇమ్ నాక్యుతో, నవూ ద్రాక్చాను రహ్క్ యో జూణు సంఛినా పాటహఃర్కూ కరస్. పాటిగుతే సంఛిబి ద్రాక్చాబి బే మలాయుతో కర్రాబ్ హుసే; ఇనటేకెస్ “నవూ ద్రాక్చాను రహ్క్ నవూ సంఛిమస్ నాక్నూ” కరి ఇనే బోల్యొ.
MAR 2:23 బుజు ఆరమ్నుధనే యేసు ఖేథర్‍మతూ జవుంకర్తొ థొ. ఇనా సిష్యుల్ మారగ్‍ఫర్‍ జాతూ ఖావనటేకె మొక్కజొన్నల్నా తోడలగ్యూ.
MAR 2:24 అనటేకె యోదేఖిన్ పరిసయ్యుల్ యేసునా బోల్యా, “హదేక్ ఇవ్నే ధర్మషాస్ర్తమ్‍తిమ్ ఆరమ్‍కరను ధన్ నాకర్నూతె కామ్ ఇవ్నే కింమ్‍ కరూకరస్?” కరి ఇనేతి పుఛ్చాయ్యా.
MAR 2:25 యేసు ఇవ్నేతి అమ్‍ బోల్యొ, “దావీద్‍నాకేడె ఛాతె ఇవ్నె బుఖ్కేతి ర్హావమా, తెదె ఇవ్నా ధాన్ హోనుకరీ, తెదె దావిదు సాత్‍కార్యొకి తుమె కెదేబి పడ్యాకొయినిసూ?”
MAR 2:26 అబ్యాతార్‍ ప్రధానయాజకుడ్‍ హుయిన్‍ ధన్మా దావిద్‍నొ దేవ్ను మందిరంమా జైయిన్ దేవ్నా హాఃమెస్ బేందిరాక్యుతె రొటొనా పల్లీన్, యోఖైయిన్ ఇనా కెడెఛ్చాతె ఇవ్నా దిదొ. ధర్మషాస్ర్తమ్‍నితరా “ఆ రొటొనా యాజకుల్ తప్పా అజు కొన్బీ నా ఖాణు” కరి బొల్యొ.
MAR 2:27 బుజు యేసు ఇవ్నేతి అమ్ బొల్యొ ఆరామ్‍న ధన్ అద్మినటేకెస్‍ బాణాయు పన్కి, ఆరామ్‍న ధన్‍టేకె అద్మినా బనాయుకొయిని.
MAR 2:28 అనటేకె అద్మినొఛియ్యో ఆరామ్ను ధన్నేనా వుప్పర్‍బీ ప్రభువుహుయిన్‍ ఛాకరి ఇవ్నెతి బోల్యొ.
MAR 3:1 తెదె యేసు న్యావ్‍నుజొగొమా అజు పేసిజావమా, ఇజ్గా హాత్ పడిగుతే ఏక్ అద్మి ఎజ్గ థూ.
MAR 3:2 ఎజ్గాను అద్మియే ఇనఫర్ నింధనాక్నుకరి ఆరామ్‍కరను ధన్ ఇనా అష్యల్ కరాస్‍షికి కరి దేఖూకర్తుతూ.
MAR 3:3 యేసు బోల్యొ, తూ ఆయిన్ “హాఃరవ్నా ఇచ్మా ఉబ్రిరా! కరి హత్‍పఢిగయుతె అద్మినా బోల్యొ.”
MAR 3:4 తెదె యో ఇవ్నా దేఖిన్, “ఆరామ్ కరనధన్నె తునా అష్యల్ కరను ధర్మంకి, న్హైతొ కర్రాబ్ కరను ధర్మం, ఏక్ జాన్‍నా బఛ్చావాను ధర్మంకి, జాన్‍నా మర్రాఖను ధర్మం” కరి పుఛ్చావమా, అనటేకె ఇవ్నె గఛ్చూప్ థూ.
MAR 3:5 యో ఇవ్ను ఘట్ జాన్నా దేఖిన్ బాధపడిన్‍, చంఢాల్తి ఇవ్నె మ్హణి దేఖిన్, యో హాత్ పఢ్యుగుతే అద్మినా తారుహాత్ హఃడక్‍కరి ఇన బోల్యొ. యో ఇమ్ కరమా “ఎగ్గీస్ అష్యల్ హూయ్‍గొ.”
MAR 3:6 ఇన పాసల్ న్యావ్‍నుజొగొమతూ పరిసయ్యుల్ బ్హాధర్ ఆయిన్ హేరోదీయల్తీ మలీన్, కిమ్‍బి అన మర్రాయ్‍ నాక్నుకరి ఇన బారెమా వైరిహాఃలె సోఛిలీదు.
MAR 3:7 యేసు ఇను సిష్యుల్తి మలీన్ ధర్యావ్‍కన జొంకరమా, గలిలయమతూ, ఆయుతె గనూఅద్మి ఇనకేడె గయూ,
MAR 3:8 బుజు యేసు కరుకరతే కెత్రూకి మోటుకామ్‍న హఃమ్జీన్, యూదయకంతూ, యెరూషలేమ్‍కంతూ, ఇదుమయకంతూ బుజు యొర్దాన్‍నదినాపార్‍తూ తూరు సిదొను, దేహ్క్ మతూ, కెత్రూకిజణు గళ్లొ గళ్లొనితర ఇనకనా ఆయూ.
MAR 3:9 అద్మియే గుమ్మనితరా బ్హరాయ్‍రావను దేఖిన్, యో ఇవ్నమా నాపిఛ్చాయి జాణుతిమ్ యో ఇనా సిష్యుల్‍తి, మారనటేకె ఏక్ డొంగాన బనావోకరి బోల్యొ.
MAR 3:10 సానకతో యో రోగ్‍వాళ హాఃరవ్‍నా అష్యల్‍ కర్యొ. ఇనటేకె కెత్రూకి రోగ్తి ఛాతె హాఃరు ఇనా ఛీమ్నుకరి ఇనాఫర్ పఢ్తూర్హయూ.
MAR 3:11 ఛంద్‍ ధర్రాక్యుతే ఇవ్నే ఇనా దేకూస్‍కరా ఇనహాఃమె డుక్నిఫర్‍ జుఖీన్ తూ “దేవ్నొ ఛియ్యోకరి ఛిక్రాన్ మేంద్యూ.”
MAR 3:12 తెదె యేసు, మే కోన్కి, కినాబి నొకొ బోల్చూకరి, భూత్తీ ఖఛ్చితంగా ఆజ్ఞదిదొ.
MAR 3:13 తెదె యేసు పహాఢ్ చఢీన్, ఇన ఇష్టహుయుతె ఇవ్నా బులావమా, ఇవ్నె ఇనకనా ఆయూ.
MAR 3:14 బుజు ఇవ్నే ఇనేతి మలీన్‍ ర్హానుతిమ్‍బి భూత్‍నా నహాఃడను “యో భారఅద్మిన యెంచిలీన్, ఇవ్నా అపోస్తల్” కరి నామ్ బెందీన్, మారకేడె ర్హాణుకరి, సువార్తన బోల్నుకరి బోల్యొ.
MAR 3:15 అధికార్‍వాలా హుయీన్‍ సువార్త ప్రచార్‍కరనా ఇవ్నా భూత్‍ నహాఃడ్నూకరి ఇనే భాహారజణనా నియమించొ.
MAR 3:16 ఇవ్నే కోన్‍కతో పేతుర్‍కరి నామ్‍ బేంద్యొతె సీమోన్‍.
MAR 3:17 జెబెదయినొ బే ఛియ్యో; యాకోబ్‍, ఇనొ భై యోహాన్, ఇవ్నా బొయనేర్గెసు కరి నామ్ మ్హేల్యొ.
MAR 3:18 అంద్రెయ, ఫిలిప్పు, బర్తొలొమయి, మత్తయ, తోమా, అల్ఫయినొ ఛియ్యో యాకోబ్‍, తద్దయి, కనానీయుడుకరి బులావతే సీమోన్,
MAR 3:19 యేసునా ధర్రాయ్‍దిదోతే ఇస్కరియోతు యూదా.
MAR 3:20 ఇనా పాసల్ యేసు ఘర్మా ఆయోతెదె బుజు జనాభో బ్హారాయి‍న్ ఆయూ. అనటేకె యూవ్నా ఖాను ఖవానబీ వహఃత్‍ కోమల్యుని.
MAR 3:21 ఇను ఘర్‍నూ అద్మియే, గామ్ వాలనూ వాత్న హాఃమ్జీన్, “ఇను హఃయల్ బదిలిగు” కరి ఇన బులాలిజావన ఆయు.
MAR 3:22 బుజు “యెరూషలేమ్ ఆయుతే షాస్ర్తుల్‍, బోలవాలు బోల్యా బయల్జెబూల్‍కరి బోలతె భూత్‍నొ మాలిక్‍ను మద్దత్‍తీస్‍ నహాఃడుకరస్” కరి బోల్యు.
MAR 3:23 తెదె యేసు ఇవ్నాబారెమా ఉపమానంగోనితరా బోల్యొ, “సైతాన్, సేతాన్‍నా కిమ్ హక్కల్సే కరి బొల్యొ.
MAR 3:24 ఏక్ రాజ్యమ్ ఇనూ యోస్‍ దుష్మతీ అలాదు ర్హైతొ యోరాజ్యం కోఉబర్సేని.”
MAR 3:25 ఏక్ ఘర్‍వాలు ఇమ్మస్ ఇన ఉప్పర్ యోస్ దుష్మన్‍తి అలాదు హుయుగుతో, యోఘేర్ ఉబ్బారిరాఖనాకోసేని.
MAR 3:26 సైతాన్ ఇను యోస్‍ విరోధంతీ ఉబ్రీన్‍ అలాదు హుయిగుతొ తెదె ఇనె ఉబ్రాన హువకొయినితిమ్ పఢిజాసె.
MAR 3:27 “కోణ్‍బి కువ్వాత్ వాలను ఘర్‍మా ఛోర్‍కరనా కోహుసేని. యోకువ్వత్ వాలనా బాంద్యతోస్ పన్కి, ఇనా ఘర్‍మా ఇనురాచ్చు దౌవ్లత్‍నా పల్లిజవనా హుసె.
MAR 3:28 “మే ఖఛ్చితనంతి బోలుకరూస్, అద్మియే కరతే చ్హాడినా కెహూ పాప్‍నబీ, ఇవ్నూ దూషించవాలనాతోబి, మాప్‍కర్సే.”
MAR 3:29 పన్కి “పరిసుద్ధాత్మనా దుషించవాలనా కోన్బి కెదేబి మాప్‍ కర్సేకొయిని.” నిత్యంను పాప్‍ కరవాలొహుయీన్‍ ర్హాసేకరి తుమారేతి ఖఛ్చితంగా బోలుకరూస్‍కరి బోల్యొ.
MAR 3:30 సానకతొ ఇనే షాస్ర్తుల్ ఇన అపవిత్రాత్మ దర్యుతే వాలోకరి బోల్యొ.
MAR 3:31 యేసుని ఆయాబి బుజు ఇనా భైయ్యే ఆయిన్, బాధర్ వుబ్రిన్ యేసునా, బులావ్‍కరి ఏక్జణనా బోలిమోక్లు. యేసునా ఆష్పీస్ అద్మినొ గల్లోస్ బర్యాగు.
MAR 3:32 ఇవ్నే ఇనా బొల్యా, “హదేక్ తారి ఆయా, బుజు భేనె‍, భైయ్యే బాధర్ వుబ్రిన్ తారటేకె దూంఢుకరాస్‍కరి ఇవ్నేతి” బోల్యా.
MAR 3:33 ఇనటేకె యేసు ఇవ్నా బోల్యొకి, “కోణ్ మారి ఆయా కోన్‍ మార భైయ్యేకరి బోల్యు.”
MAR 3:34 ఇనా ఆష్పిస్ బెట్యుతే ఇవ్నభనె “దేఖిన్, హదేక్‍ అవ్నేస్ మారి ఆయా, మార భైయ్యే కరి బోల్యొ.
MAR 3:35 దేవ్ను వాత్‍ఫర్ చాలవాలుస్ మార భైయ్యే, మారి ‍భేనె, మారి ఆయా” కరి బోల్యొ.
MAR 4:1 బుజు యేసు ధర్యావ్‍నా సేడె బోలను సురుకర్యొ, ఇనా ఆష్పీస్ గ్హణు అద్మి భర్యాయిజావమా యో ఢోంగఫర్ చఢీన్ బెట్టొ థొ, జనమ్ ధర్యావ్‍న కనారి జమీన్‍ఫర్‍ ఉభిర్యూ థూ.
MAR 4:2 యో కెత్రూకి ఉపమానంతీ దేవ్ను వాతెనా బోల్తూహుయిన్, ఇవ్నేతి అమ్ బొల్యొ.
MAR 4:3 హంమ్జో; ఏక్ ఖేథర్ వాలు బింజొలా ఛిడ్కనటేకె ఖేథర్‍మా గయో.
MAR 4:4 బుజు యో బింజొలానా ఖేథర్‍మా ఛిడ్కమా థోడు బింజొలా వాట్‍నా సేడె పడ్యు ఉప్పర్ ఉడతే జిన్వార్‍ ఆయిన్ బింజొలాన ఖైయినాకిదేస్.
MAR 4:5 థోడు బింజొలా మాట్టికొయితె ఖేథర్‍మా పడ్యు; ఎజ్గా మాట్టి కమ్ ర్హావమా, థోడు బింజొలా మొల్కా పుట్యూ.
MAR 4:6 పన్కి వ్హాను హూస్‍కరా తఢ్కో పడమా, జఢే మహీజైయిన్‍ నార్హావమా హుఃకైజాస్.
MAR 4:7 థోడు బింజొలా కాఠన జాఢమ పడ్యూ; మొల్కా పుట్టాస్ పన్కి కాఠాన జిగ్రాబి వధీన్ యోమొల్కనా మోటా కోహువదేయిని.
MAR 4:8 పన్కి “థోడు బింజోలు అష్యల్‍ ఖేథర్‍ఫర్ పడ్యు, యో పుట్టీన్ వధీన్ డోఢీహ్ః భాగ్, తీనీహ్ః భాగ్, ఖొః భాగ్, ఫాయ్‍దోనా దేస్.”
MAR 4:9 బుజు యేసు ఇమ్ బోలిన్, “హఃమ్జనటేకె కాణ్‍ రవ్వాలు హఃమ్చే” కరి బోల్యొ.
MAR 4:10 యో ఎకేలొ రయ్యోతెదె భ్హారజన సిష్యుల్తిబీ ఇనకేడె బర్హైన్‍ యో వాతె హఃమ్జుతె ఇవ్నేబి యో ఉపమానంనా బారెమాఇనా (బతిమాల్యూ) పుఛ్చాయూ.
MAR 4:11 యేసు ఇవ్నేతి అమ్ బోల్యొ, “దేవ్‍ను రాజ్యంను వాతె మాలంకర్లేవనా రహాస్యంనూ అక్కల్ తుమ్న దేవావ్ రూస్.” పణ్కి అలాదవ్‍నా ఆవాత్ ఉపమానాంనితర బోలస్.
MAR 4:12 పన్కి బాధర్‍ఛాతె ఇవ్నే ఏక్తార దేవ్‍నిబాజు ఫరీన్‍ పాప్‍మాప్ పొంద్చేకరి, హాఃరు ఉపమానంనా బోధించుకరస్‍కరి ఇవ్నేతి “ఇవ్నే దేఖీన్‍బి దేఖకొయినితిమ్, హాఃరు హఃమ్జీన్‍బీ హఃమ్జాకొయినితిమ్ ర్హాస్, పన్కీ ఏక్ వొహఃత్ కోణ్ దేవ్ మ్హణి ఫరాస్‍కీ ఇవ్నూ పాప్ మాప్‍హుసే” కరి బోల్యొ.
MAR 4:13 యేసు ఇవ్నేతి అమ్ బొల్యొ “తుమ్ నా ఉపమానంనూ వాతె అర్థం” కొహుయినిస్యు? బుజు బాకిను ఉపమానం కిమ్ మాలంహూసే?
MAR 4:14 ఖేథర్ నాఖవాళొ దేవ్ని వాక్యం నాక్హూకరస్.
MAR 4:15 వాట్నాసేడే పడ్యూతె బింజోలానూ జోణ్‍నూ కోన్‍కతో, థోడు అద్మి వాక్యమ్ ఇవ్‍ణె హఃమ్జస్ పన్కి తెదేస్ సైతాన్ ఆయిన్ ఇవ్నమా ఛాతే వాక్యమ్‍నా పల్లిఛల్‍జాస్.
MAR 4:16 థోడు ఫత్రొను జమీన్‍ఫర్ ఫడ్యూతె బింజొలానూ జోడ్నూ కోన్‍కతో, థోడు అద్మి వాక్యమ్‍న హఃమ్జుస్‍కర ఖుషీతీ ఓప్పిలెవ్వాలు.
MAR 4:17 పన్కీ ఇవ్నమా జఢ్ నారవ్వమా థోడుధన్ ర్హాసేగాని, వాక్యమ్ ఇవ్నమా జాహఃత్ నాభడమా మిన్హత్‍, హింసల్ ఆయుతో కల్గితో ఇవ్నే దేవ్నా మ్హెందేస్.
MAR 4:18 థోడుజణు కాఠాన జాఢమా ఫడ్యూతె బింజొలనూ జోణ్‍నూ.
MAR 4:19 ఇవ్నె వాక్యంన హఃమ్జసే. పన్కి ఆ ములక్‍ను హఃయల్, ధన్ దౌవ్లత్‍నా ఆహ్క్, బుజు కెత్రూకి బాధల్ ఆహాఃరు వాక్యమ్నా ధాబి దేవమా యో ఫలింఛ కొయిని.
MAR 4:20 “థోడుజణు అష్యల్ ఖేథర్‍ఫర్ పడ్యూతే ఇవ్నె వాక్మంమ్నా హఃమ్జీన్, ఇనా ఒప్పిలీన్ ఢోడీఖ్హ్ భాగ్, తీనీఖ్హ్ భాగ్, ఖోః భాగ్‍నీతరా ఫలించేకరి బోల్యొ.”
MAR 4:21 బుజు యో ఇవ్నేతి “అమ్ బొల్యొ, తుమారమా కోన్బి దివ్వొనా భాళీన్ దీపస్తంభంఫర్ మ్హేలస్ పన్కి, మంచొనాహేట్ తోబి షేర్నూ ఢబ్బానా హేట్ మ్హేంధాకొయిని.
MAR 4:22 లఫిర్యూతె కెహూబి బాధర్ పడ్‍స్యేకొయినితింమ్‍ ర్హాసేకొయిని; కయ్యూ వాతేబి బాధర్ పఢ్‍స్యే పన్కీ లఫి ర్హాసే కొయిని.”
MAR 4:23 హాఃమ్జనటేకె కినాబీ కాణ్‍ రవ్వాలు జోఢీన్ హఃమ్జోకరీ బోల్యొ.
MAR 4:24 యేసు బుజుబి తుమె “సాత్ హఃమ్జుకరస్కి ఇనా జత్తన్‍తి దేఖిలేవొ, తుమె ఏక్న కిమ్ మోజీన్ దేంక్రస్‍కి దేవ్బి తుమ్నా ఇమ్మస్ మోజైన్ దిసె, అజు గ్హణు దెవ్వాసే.
MAR 4:25 కినకనా ఛాకీ యువ్నా బుజు దెవ్వావ్సె, కొయింతేవాలకంతూ ఇవ్నకనా ఛాతే యోబి లేవయ్ జాస్యే కరి బోల్యొ.”
MAR 4:26 బుజు యేసు అమ్ బొల్యొ, “దేవ్‍నూ రాజ్యం అమ్‍ఛా, ఏక్ జణో ఖేథర్‍మా బింజోలా ఛిడ్‍క్యో.
MAR 4:27 యో కెత్రాకీ రాత్ నూధన్నూ క్హుత్యుతోబి, హోషార్ హూయోతోబి మొల్కల్ మ్హేల్‍తూ హుయిన్ కిమ్ ఆవాస్కి ఇనా మాలంకోహూవని.
MAR 4:28 ఖేథర్‍ఫర్ అగాఢి మొల్కా పుట్టీన్, ఇనబాద్ మా పిందియే, ఇనబాద్‍మా బింజ్లొబీ భరైన్ పిక్యూ.
MAR 4:29 ఖేథర్ ఫికీన్ వాఢను ధన్ ఆవమా యో ఖేథర్ వాడవళొ ధరాతి ధరీన్ ఖేథర్ వాఢస్ కరి బోల్యొ.”
MAR 4:30 యేసు బుజు అమ్ బోల్యొ, “దేవ్ను రాజ్యంనా కినేతి పోల్చు? ఇనా కెహూ ఉపమానంతీ పోల్చిన్ బోల్ను?
MAR 4:31 యో రాయ్‍ను బింజొలొనితరా పొలీన్ ఛా. ఖేథర్‍ఫర్ గాడ్యుతే హాఃరు బింజ్లాతిబి న్హాను బింజ్లొ. జమీన్‍ఫర్ ఛాతే జాఢ హారతీబి మోటు జాఢు హూవస్.
MAR 4:32 పన్కి యో బింజొలో మొల్‍కా పుట్టీన్, ఖావనూ ఛట్టీనూ రాఛనూ జాఢ అక్కతి మోటు జాఢు హూయిన్ ఇను డాలియేబి మోటు వధీన్, ఇనా ఛాళమా ఆకాష్‍ను జిన్‍వార్ ఆయిన్ మ్హాళొ భంద్లీన్ జివాస్”కరి బోల్యు.
MAR 4:33 ఇవ్నా హఃమ్జనా కెత్రే షక్తిఛాకీ యేత్రు దేవ్ని వాతేనా ఇమ్‍ను కెత్రూకి ఉపమానంతి దేవ్నూ వాతేనా బొల్తో ర్హయో.
MAR 4:34 ఇవ్నె ఉపమానంనా బొల్యొకోయినితిమ్ కెహూ వాత్బి కోబొల్యొని, పన్కి యో ఇనా సిష్యుల్తి ఎకేలొ ర్హావనూ వొహఃత్ ఇవ్నెహాఃరు వివరించీన్ బోల్తొరయ్యో.
MAR 4:35 యో ధన్నే హఃమ్జే యేసు ఇనా సిష్యుల్తి అమ్ బోల్యొ, “ఆవో ధర్యావ్నా ఫార్ జియ్యే” కరి బొలమా,
MAR 4:36 ఇవ్నే ఎజ్గా ఛాతె అద్మిహాఃరవ్‍నా మ్హేందీన్ ఢోంగమా ఛాతె యేసునాకేడె బులైలీన్ గయూ, బుజు థోడు ఢోంగ ఇవ్నాకేడె ఆయు.
MAR 4:37 ఎత్రస్‍మా మోటు వ్యాయ్రోన , తుఫాన్ ఆయిన్ జుఖాలొ యోఛాతె డోంగఫర్ పఢీన్ పానీ భరైగయూ.
MAR 4:38 త్యో వహఃత్ యేసు ఢోంగమా పీటేను బాజుమా జైన్ షీనారులీన్ హుఃయిగొ థో. ఇవ్నే జైన్ ఇనా ఉట్టాడీన్ అమ్ బొల్యా “బోధకుడ్, హమే డుబిజౌంక్రేస్‍తోబి తున చింత కొయినిసూ?” కరి ఇనేతి బొల్యా.
MAR 4:39 తెదె యేసు ఉట్టీన్ యో వాయిరోనా గుర్‍ఖైన్, జుకాళోతి బోల్యొ “షోపో హూయిజా, కరి బోలమా తుఫాన్ వాయిరో ఏక్ ధమ్ షాంతీహుయిగు.”
MAR 4:40 తెదె యేసు సిష్యుల్‍తీ బోల్యొ, “తుమె ష్యాన యెత్రే ఢరూకరాస్? అజూన్‍బి తుమ్నా విస్వాష్ కొయిన్నా” కరి ఇవ్నేతి బోల్యొ.
MAR 4:41 ఇవ్నే గ్హణు ఢరీజైన్, ఇవ్నమా ఇవ్నేస్ “ఆ కోన్కి వాయిరో తుఫాన్బి ఇని వాత్ హఃమ్జుకరస్” కరి సోఛిల్దొ.
MAR 5:1 యేసు సిష్యుల్‍తి మలీన్ గలిలయధర్యావ్‍నా దాటీన్ గెరాసేనుల్‍ ఇలాహొఃమా ఆయూ.
MAR 5:2 యేసు ఢోంగమతూ ఉత్రూస్‍కరా, ఛంద్‍ ధర్రాక్యూతే అద్మి గోరాఢమతూ బాధర్ ఆయిన్ ఇనా హాఃమె ఆయొథొ.
MAR 5:3 యో గొరాఢవ్‍మా రవ్వాలు, లొఢాను హఃమ్‍ఖల్తి ఇనా బాంధీన్‍ ధర్రాకనా కినాహాత్ కోహుయూని.
MAR 5:4 కెత్రూకి చోట్ ఇనా హాత్నా గోఢనా, లోఢను హఃమ్‍ఖల్తీ బాంద్యుతోబి, యో హఃమ్‍ఖల్‍నా తోఢిన్, టుక్డా టుక్డానితరా కర్నాక్‍తు థూ. అనటేకె ఇనా బాంధన కినా హాత్‍బి కోహోతు థూని.
MAR 5:5 యో రాత్ను ధన్ను గోరాడ‍వ్‍మా, ఫహాడ్‍మా ఛిక్రాన్ మేల్తూహుయిన్ ఇనుయోస్ భండవ్‍తి మారిలేతు థూ.
MAR 5:6 యో దూర్‍తీస్ యేసునా దేఖిన్, మిలావ్తూ హుయీన్ ఆయిన్ ఇనా హఃలామ్‍కరీన్‍;
MAR 5:7 “యేసూ! సర్వోన్నతహుయోతే దేవ్నొ ఛియ్యో! మారేతి తున ష్యాను కామ్? మన కాయిబి నకొకర్కరి దేవ్నా నామ్‍తి బోలుకరూస్‍.”
MAR 5:8 సానకతో యేసు ఇనేతి బోల్యొ, ఓ ఛంద్‍తీ ఆ అద్మినా బెందీన్‍ జా కరి ఇనేతి బోల్యొ.
MAR 5:9 తెదె యేసు ఇనా పుఛ్చాయో, “తారు నామ్ సాత్? తెదె యో మారు నామ్ సెనా కరి బోల్యొ, కతొ హమె కెత్రూకి జణా.”
MAR 5:10 ఇవ్నేయేసునా గ్హడీ ఘడి బతిమాలీన్ ఆ దేహ్ఃతి హమ్నా నకొనహాఃడ్‍కరి బోల్యు.
MAR 5:11 ఎజ్గా ఏక్ పహాడ్నా బాజు ఢూకర్ను మోటుపాంబల్‍ ఛరుకర్తూ థూ.
MAR 5:12 ఇనటేకె యో ఢూకర్‍మాతోబి, “హమ్నా బోలీమోకల్‍కరి యో భూత్‍ యేసునా బతిమాలిదూ.”
MAR 5:13 తెదె యేసు ఇనేతి అద్మినా మ్హేందీన్ యో ఢూకర్‍మా జవోకరీ బోలమా, ఇమ్మస్ ఇవ్నే జైన్ ఢూకరేమా పేసిగయూ. ఢూకర్‍మా పేసిజావదీన్‍ లగభగ్‍ బే హాజార్ ఎత్రు గళ్ల్లో యో పాహాడ్‍తీ నాహూఃతూ హుయిన్ ధర్యావ్‍మా పఢీన్ జాన్‍ గొఠాయిన్‍ మరీగయూ.
MAR 5:14 యో ఢూకర్‍నా ఛరాంతెవాల యోహాఃరు దేఖిన్ మిలైలీన్‍ జైన్ హాఃయార్‍మా, గామేవ్‍మా జైన్ హాఃర అద్మియేనా బోల్యొ.
MAR 5:15 జనమ్ జరుగ్యూతే ఇనా దేఖానటేకె యేసుకనా ఆయిన్ యో సేనాను భూత్‍న ధర్రాక్యుథూతె యో అద్మి అష్యల్ హుయీన్ లుంగఢా పేర్లీన్, భెటొతే ఇనా దేఖీన్ ఢరీగయూ.
MAR 5:16 హుయుతే హాఃరు దేక్యూతె అద్మియే, భూత్‍ ధర్యుతే అద్మి ఇన హుయూతె, బుజు ఢూకర్నా హూయుతే హాఃరు ఆయూతె గామ్‍వాలనా బోలమా.
MAR 5:17 ఇవ్నె యేసునా ఆ ఇలాహొఃనా మ్హేందీన్ ఛలోజాకరి బతిమాల్యు.
MAR 5:18 తెదె యేసు ఢోంగ చఢుకరతో భూత్‍ ధర్రాక్యుతె అద్మి ఇనకనా జైన్ “మే తారకేడె రహీస్‍కరి ఇనా బతిమాల్లిదొ.”
MAR 5:19 పన్కి, యేసు ఇన బులాలిజావన కోవొప్పేని నొకోఆవ్ పన్ని “తూ తార ఘర్‍వాలకనా జైయిన్, తారఫర్ దెఖ్కాడేతె గోర్‍నా, బుజు ప్రభువు కర్యోతె కార్యాల్‍హాఃరు తుమారు అద్మియేనా బోల్” కరి బోల్యొ.
MAR 5:20 యో జైన్, యేసు ఇనా కర్యొతె హాఃరు దెకపొలిమా ప్రచార్ సురుకరమా, అద్మిహాఃరు అష్యం హూయ్గు.
MAR 5:21 తెదె యేసు బుజు డొంగాఛడీన్ ధర్యావ్‍నా ఫార్తూ నిఖీన్ కెదె హంకడ్ ఆయోకి, తెదె మోటూఅద్మిను పాంబల్ ఇనకనా ఆయిన్ బారైగయూ.
MAR 5:22 యో ధర్యావ్‍నూ కనారినా రవ్వమా, న్యావ్‍నుజొగొనూ అధికారుల్మా యాయిర్‍ కరి ఏక్జణో ఆయిన్ ఇనా దేహీఃన్ గోడఫర్ పఢీన్.
MAR 5:23 “మారి ఛోరి మరణ్‍ జీవన్‍మా ఛా; తూ ఆయిన్ ఇనవుఫర్ హాత్‍బేంద్యొతో యో జీవహఃర్కూ ఇనా కెత్రూకి బతిమాల్లీదొ.”
MAR 5:24 తెదె యేసు ఇనకేడె గయో; అధ్మీయేను పాంబల్ ఇనాకేడె జైన్, ఇనవుప్పర్ పడుకర్తూ థూ.
MAR 5:25 భార వరహ్‍ఃక్తి ల్హొయి బేందుకరతె రోగ్వాలి బాయ్‍కొ కెత్రూకి వైదుగుల్‍నా హాతె గ్హనూ బాధపిడీన్
MAR 5:26 ఇనకనఛ్చాతె రఫ్యాహాఃరు ఖర్చుకరీన్ వతాలితోబి, జర్రాబి హుఃద్రికొయినీకరి అజుఘను చింతమా పడిగయీ.
MAR 5:27 యో యేసుని వాతె హఃమ్జీన్, “ఇను లుంగ్డాన ఛేడొఛీమితోబి, భైస్ మే అష్యల్ హూయిజైస్” కరి ధిల్మా సోఛీన్
MAR 5:28 అద్మిను పాంబల్‍మతూ ఫీటె ఆయిన్ ఇను లుంగ్డనా ఛీమి.
MAR 5:29 తెదేస్‍ యేసు ఛీమమా, యో హూఃదుహుయిగి. బాయికోను ల్హొయిజావనూ బంద్ హుయ్గు. ఇనా ఆంగ్తాన్ మతూ యోరోగ్ చలీగయూకరి మాలంకర్లీది.
MAR 5:30 తెదేస్ యేసు ఇనకంతూ థాఖత్‍ బ్హాధర్ గయూకరీ ఇను యోస్‍ మాలంకర్లీన్, అద్మియేన బ్హనె ఫరీన్‍, “మార లుంగ్డనా కోణ్ ఛీమ్యుకరి పుఛ్చాయో.”
MAR 5:31 ఇన సిష్యుల్ “అద్మినో గల్లొ హాఃరు తారవుఫర్ పడుకరతె దేఖుకరస్‍ని” మన ఛీమ్యుతె కోన్‍కరి పుఛ్చాంకరస్‍నా? కరి బోల్యా.
MAR 5:32 యో ఆకామ్‍ కర్యుతె కోన్కరి బాయ్కొనా మాలంకర్నూకరి యో ఆస్పీస్ దేక్యొ.
MAR 5:33 తెదె యోబాయికొ ఇనా హుయూతె మాలంకరీన్, ఢరీన్, కాప్తీహుయీన్ ఆయిన్, యేసునా హాఃమె గుడ్గీఫర్ పడీన్, ఇనా జరుగ్యూతె హాఃఛిన ఇనేతి బోలి.
MAR 5:34 ఇనాటేకె యేసు అమ్ బొల్యొ, “ఛోరి, తారు విష్వాస్‍ తున రోగ్‍మతూ స్వస్థ్ కర్యు సమాధానంతి ఘర్‍కనా జా” తారి భాద ఛలీగు తునా స్వస్థతహువదాకరి యో బాయికోతి బోల్యొ.
MAR 5:35 యేసు బుజుబి వాతె బోలుకరతొ తెదె, థోడుజణు న్యావ్‍నుజొగొ అధికార్‍కంతూ హఃబర్ బోలవాలో ఆయిన్ తారి ఛోరి మరీగయీ, తూ బోధకుడ్‍నా షాన మిన్హత్‍ మ్హేంధస్‍ కరి బోల్యా.
MAR 5:36 యేసు ఇవ్నె బోల్యతే వాతెనా హఃమ్జొ కొయినితిమ్ “ఢర్‍నొకొ నమ్మకంతి ర్హా” కరి న్యావ్‍నుజొగొను మందిర్ను అధికారితి బోలిన్‍.
MAR 5:37 యేసు పేతురునా, యాకోబ్‍నా, బుజు యాకోబ్‍నొ భై, యోహాన్‍కరి ఇవ్నా తప్ప బుజు కినాబి ఇనకేడె కోబులాలి గయోని.
MAR 5:38 న్యావ్‍నుజొగొ అధికార్ను ఘర్‍కనా ఆవమా, యోఘర్ ‍వాళు హాఃరు భరైన్ రోతూహూయిన్, బాధ పడుకరతో యేసు దేఖిన్;
MAR 5:39 యో ఘర్‍మా జైన్ “తుమె ష్యాన రొంక్రాస్? ఆ ఛొగిరి హుఃతీస్ పన్కి మరిగికొయిని” కరి ఇవ్నేతి బోల్యొ.
MAR 5:40 ఇనటేకె ఇవ్నే ఇన ఘేళికర్యు, ఇనటేకె యేసు ఇవ్నా హాఃరవ్‍నా బాధర్ బోలిమోక్లీన్, యో ఛొగిరీనూ ఆయనా, భానా బుజు ఇనాకేడెఛ్చాతె సిష్యుల్ మలీన్, యో ఛొగిరి హుఃతితే జొగొమా గయా.
MAR 5:41 యో ఛొగిరీనూ హాత్ ధరీన్ “తలీతాకుమీ” కతొ ఇను అర్థం “ఓ ఛోరి మే తారేతీ బోలుకరూస్ ఉట్” కరి. ఇనేతి బోల్యొ.
MAR 5:42 తెదేస్ యోఛొగిరి ఉట్టీన్ ఛాలనిక్లి, “యోభ్హార వరక్హ్ ని థీ.” తెదేస్ ఇవ్నే ధేఖిన్ గ్హణు అష్యం హూయ్గు.
MAR 5:43 ఆహుయూతె హాఃరు కినాబి నొకొబోలొకరి గుర్కైన్ ఆజ్ఞదీన్‍ బోల్యొ. “యో ఛొగిరినా ష్యాత్‍బి ఖఢావో కరి బోల్యొ.”
MAR 6:1 యేసు యోజొగొన బెందీన్ మొదుల్ను దేహ్క్ ఆవమా, ఇనా సిష్యుల్ ఇనకేడె గయా.
MAR 6:2 ఆరామ్‍ను ధన్ ఆయుతేదె యో న్యావ్‍కరను జొగొమా బోధించొ. ఘను అద్మిహాఃరు ఇనివాతె హఃమ్జీన్ అష్యంహుయు, “ఆ సంగతిహాఃరు అన కెజ్గాతు ఆయూ? అన దీరాక్యుతె అక్కల్ కెజాత్నూ? అనహాత్ అత్రె అద్భుతాల్‍ కరూకరస్? ఆసాత్?”
MAR 6:3 ఆ మరియనో ఛియ్యో కాహేనా? అనె యాకోబ్‍నా, యోషేపు, యూదా, బుజు సీమోన్‍కరి భైయ్యాహుయాతె కుంభార్‍ కాహేసు? ఇను “భేనె హాఃరి అప్నెతి మలీన్ ర్హయూతె కాహేసు?” కరి బోల్తొహుయిన్ ఇన విషయంబన్తి ఘేళికర్యూ.
MAR 6:4 ఇనటేకె యేసు ఇవ్నేతి బొల్యొ, “కెహూ ప్రవక్తబీ ఇను దేహ్ఃమహొ, ఇనా బంధువుల్‍మహో, ఇనా ఘేర్‍మా తప్ప బుజు కెజ్గబి ఇజ్జత్ కొయినితిమ్ కోరాయినీ” కరి బోల్యొ.
MAR 6:5 అనటేకె థోడు అద్మి రొగాఢిన ఉఫర్‍హాత్ మ్హేలీన్ ఇవ్నా అష్యల్ కరను తప్ప, బుజు కెహూబి అద్భుతాల్‍నా యో ఇజ్గ కోకరని, యో ఇవ్నా అవిష్వాసంనా దేఖిన్ అష్యంహుయుగు.
MAR 6:6 ఇనబాద్‍మా ఆష్పీస్ ఛాతె గాంమ్మా, దేవ్నువాతె బోల్తొ ర్హయ్యో.
MAR 6:7 ఇను భారజణ సిష్యుల్నా ఖందేబులాయిన్, ఇవ్నా బేజణా కరీన్ బోలిమోక్లిదేతూ, ఛంద్‍ఫర్ ఇవ్నా అధికార్‍ దీన్;
MAR 6:8 ఇవ్నా అమ్ బోల్యొ, “జావని వహఃత్ హాత్నిలాక్డి తప్ప కెహూబి నొకొలీన్ జాస్యు, ధాన్‍హో, రోటనహో, పైసాని సంఛిహొ, సంఛిహో నొకొలీన్‍జాసు.”
MAR 6:9 బద్లావనా అజేక్ కుడ్తాబి, నాలీన్‍జైన్ చెప్పల్ ఫేర్లిజవోకరి బోల్యొ.
MAR 6:10 “బుజు యో ఇవ్నేతి బోల్యొ, తుమె ఏక్న ఘర్‍కన గయాతో ఎజ్గతూ నికీన్ జావతోడి, యోఘర్‍మస్ ర్హహొ.
MAR 6:11 ఏక్ గామ్‍వాలు తుమ్న నాచేర్చాయుతో, న్హైతొ తుమారు వాతేవ్నా నాహఃమ్జితొ, తుమె యోగామ్ మ్హేందీన్ జావనా అగాఢి ఇవ్నఫర్ సాబుత్‍నితరా రవ్వానటేకె గోఢను లాగిర్యూతె ధుళ్‍నా జట్కినాకొ.”
MAR 6:12 పన్కి ఇవ్నే నిఖిన్‍ అద్మియేనా ప్రక్చాతాపంనాటేకె దిల్ బద్లాయి లేనుకరి బోల్యా.
MAR 6:13 కెత్రూకి భూత్‍నా హకల్తొహుయీన్‍, గ్హణు రొగాఢిబర్యూ అద్మియేనా తేల్‍ లగాఢీన్‍ అష్యల్ కరుకరా.
MAR 6:14 యేసును నామ్ బ్హఢను హుయుథూ, అనటేకె హేరోద్‍ రాజొనా ఆవాతేహాఃరు మాలంపడ్యు, బాప్తిస్మమ్‍ దెవ్వాలొ యోహాన్ మరణ్‍మతూ ఉట్యోస్‍. ఇనటేకె ఇనకన అద్భుతాల్‍ను కువ్వాత్ ఇవ్నమా ఛాకరి థోడుజను బోల్యా.
MAR 6:15 అలాదుజణు “యో ఏలియా” కరి బుజు, “యో ప్రవక్త కరి, అగాఢిను జమానమా ప్రవక్తమా ఆ ఏక్జనో” కరి అజు థోడుజను బోల్యు.
MAR 6:16 పన్కి హేరోద్‍ హఃమ్జీన్, “మే ముడ్క్యూ కత్రాయోతె యోహాన్; ఇనే మరణ్‍మతూ జివీన్‍ ఉట్యోస్‍” కరి బోల్యొ.
MAR 6:17 ఇనటేకె హేరోదియనా బందీచ్‍కరీ ఆజ్ఞాదేవమా, యోహాన్నా బంధించీ ఠాణమా గలైయిదిదూ, హేరోద్‍ అమ్ కర్యొ సానకతొ యో ఇనా భైయ్‍హూయోతే ఫిలీప్పుని బావన్ హేరోదియనా య్హా కర్లిదొ.
MAR 6:18 యోహాన్ హేరోద్‍తి, “తారి భైని బావన్నా రాఖిలేవనూ న్యాయం కాహెకరి” బోల్తొ ర్హాతొ థొ.
MAR 6:19 ఇనటేకె హేరోదియానె యోహాన్‍నా వ్యతిరేకంగా మారైనాక్నుకరి దేఖి పన్కి, బాయ్కోనుహాత్ కోహుయుని, హేరోదియనాటేకె యోహాన్నా ఠాణమా గల్దేస్.
MAR 6:20 యోహాన్ నీతిమంతుడ్‍బి బుజు, పరిసుద్ధుడ్‍ భ్హరాయిరోతె అద్మికరి హేరోద్‍నా మాలం, ఇనటేకె ఇనేతి ఢరీన్ బచ్చావ్‍తో ర్హాతొ థొ. హేరోద్ యోహాన్ని వాతె హఃమ్జోతెదె గ్హణు సోఛ్చానిక్యొ, ర్హైయ్‍తొబీ ఇనివాతే హఃమ్జానటేకె అష్యల్ లాగ్తుథూ.
MAR 6:21 తెదె ఏక్‍ ధన్నె హేరోద్‍ను ఫైధాహుయోతె ధన్ ఆవమా, ప్రముక్య ప్రధానుల్‍నా, సైనాధిపతుల్నా, గలిలయమనూ ప్రముక్యుల్నా ఖాణు ఖడావనా బులాయో. తెదె హేరోదీయనా మోకా మళాస్.
MAR 6:22 తెదె హేరోద్‍కనా ఆయూతే ఇవ్నా దిల్ భైలావనాటేకె హేరోదియని ఛోరి ఆయిన్ ఖేలీన్‍, హేరోద్‍ బుజు ఇనకేడె అయుతె హాఃరవ్‍నా ఖుషీకరి. అనటేకె హేరోద్రాజొ ఇనేతి బోల్యొ, “తునసాత్ హోనుకి మాంగిలా! మే దీస్” కరి బోల్యొ.
MAR 6:23 కెత్రూకిచోట్ “తూ సాత్‍ మాంగితోబి దీస్, మారు రాజ్యంమతి ఆదుభాగ్‍దా! కతోబి దీస్” కరి వాత్ దిదొ.
MAR 6:24 యో ఇని ఆయాకన జైయిన్ “మే సాత్ మాంగ్నుకరీ పుఛ్చావమా ఇనే బోలి, బాప్తిస్మమ్‍ దేవ్వాళొ యోహాన్ను ముడ్క్యూ” మాంగ్‍జో కరి బోలీ.
MAR 6:25 తెదేస్ యో రాజొకన మిలావ్‍తిహుయిన్ ఆయిన్, “బాప్తిస్మమ్‍ దెవ్వాళొ యోహాన్ను ముడుక్యునా ఏక్ థాలిమ మ్హేలిన్ హాంకేస్ లాయిదెవో” కరి బోలి.
MAR 6:26 తెదె రాజొనా గ్హనూ బాధపడ్యొ, పన్కి యో వాత్‍దేవమా ఇనటేకె యోరాజొ ఇనా కొయినికరి బోలన కోహుయూని.
MAR 6:27 తెదేస్ రాజొ యోహాన్నూ ముడ్యానా లీన్ ఆవొకరీ సైనికుల్నా బోలిమొక్లొ, సైనికుల్ ఠాణమా జైన్ ఇను ముడ్క్యానా కత్రినాఖీన్‍,
MAR 6:28 యో ముడుక్యునా ఏక్ థాలిమ మ్హేలీన్ ఆయిన్, ఇన బహుమతినితరా దిదొ. యోచొగ్రి జైన్ ఇని ఆయాన దిదీ.
MAR 6:29 తెదె యోహాన్నూ సిష్యుల్ ఆవాత్ హఃమ్జీన్ ఇజ్గా జైన్ యోహాన్నూ ముర్దునా సమాధికర్యు.
MAR 6:30 అపొస్తుల్ యేసున ఆష్పీస్‍ భ్హరాయిన్ ఇవ్నే కర్యుతే కామ్నుహాఃరు బోధించతె సువార్తన హాఃరుబి ఇనేతి బొల్యా.
MAR 6:31 ఇవ్నకన గణుఅద్మి ఆవ్తూ, జాతుర్హావమా ఇవ్నా ఖాణు ఖవానబి సమయంబి కోమల్యుని, ఇనటేకె యేసు ఇవ్నేతి బొల్యొ, “మారకెడె ఆవో కోణ్ కొయింతెజొగొ జైయిన్ థోడు ఆరామ్ కర్‍లేవొ” కరి బోల్యొ.
MAR 6:32 ఇనటేకె ఇవ్నే ఏక్ డోంగాచఢీన్ కోణ్ కోయింతె జాఢినుజొగె గయ్యా.
MAR 6:33 పన్కి, యేసు ఇన సిష్యుల్ జావను గ్హణు అద్మిహాఃరు దేక్యు, యో కోన్కి ఇవ్నే మాలంకరీలీన్, హాఃరు హఃయర్‍తి చాల్తూహుయీన్‍ జైయిన్, ఇవ్నేతిబి అగాఢి యోజొగమా ఆయూ.
MAR 6:34 యేసు డొంగా ఉత్రీన్ యోమోటూ జనభోన దేక్యొ, ఇవ్నె కాపరికొయింతే మ్హేండనితర రవ్వామా, ఇవ్నఫర్‍ గోర్‍హుయీన్‍, ఇవ్నా కెత్రూకి సంగతుల్‍నా బోధించను సురుకర్యొ.
MAR 6:35 గ్హణు ధన్‍డుబమా ఇనా పా‍సల్ ఇను సిష్యుల్ ఇనకన ఆయిన్, ఆ జాఢినుజొగొ “హంకెతొడి గ్హణు ధన్ డుబీగయూ;
MAR 6:36 తెదె అష్పీస్ ఛాతే క్హయర్‍మహొ, గామ్‍మాహో, ఇవ్నే జైయిన్, ధాన్‍నాటేకె సాత్‍బి మోల్‍ల్యావనా ఇవ్నా బోలి మోక్లిదాకరి బోల్యా.”
MAR 6:37 ఇనటేకె యేసు, తుమె ఇవ్నా ధాన్ నాఖొకరీ బోలమ, ఇవ్నే బొల్యా, హామే జైయిన్ “బేఖ్హో దేనారంనా రొట్టామోల్లీన్ ఇవ్నా భాగ్ పాఢీన్ బేంద్‍చున్నా?” కరి ఇనేతి పుఛ్చావమా.
MAR 6:38 అనటేకె యేసు “తుమారకనా కెత్రా రోటఛ్చా? జైయిన్ దేహొఃకరీ ఇవ్నేతి బోల్యొ.” ఇవ్నే జైయిన్ దేఖిన్ ఆయిన్, “ఫాచ్ రొట్టా, బే మాస్లా ఛాకరి బోల్యా.”
MAR 6:39 తెదె యేసు బోల్యొ, హాఃరవ్నా న్హాను గాహ్క్ ను బల్డమా వరసమా బేహాఃడొ, కరి సిష్యుల్‍తి ఆజ్ఞదీన్ బోల్యొ.
MAR 6:40 ఇవ్నె ఖొః అద్మియేనూ పాంబల్‍, అడైహ్ అద్మి పాంబల్‍నితరా బేసిగు.
MAR 6:41 తెదె యేసు, “పాచ్ రొట్టాన, బే మస్లాన పల్లీన్, ఆకాష్‍మ్హణీ దేఖిన్ ఆసీర్వాదించీన్‍, యోరొట్టాన తోఢిన్‍ ఇవ్నా నాఖానటేకె ఇన సిష్యుల్‍నా దేవమా” యో బే మాస్లన హాఃరవ్‍నా నాఖిదీదు.
MAR 6:42 ఇవ్నే థక్ తోఢిన్ ఖైయిన్ హుయిజావదీన్,
MAR 6:43 పాస్సల్‍తి మిగ్లిగుతే మాస్లాహొ రోట్టాన టుక్డాహో భార టోక్రా భరీన్ పాడ్యు.
MAR 6:44 యో రోట్టాబి మాస్లా ఖాద్యుతె ఇవ్నె నకోతోబి పాచ్‍హజార్‍ మరద్మాన.
MAR 6:45 ఎగ్గీస్ యోఅద్మియేనా బోలిమోక్లిదేవమస్‍, ఇన సిష్యుల్తి తుమె మారేతి అగాఢి డొంగాచఢీన్ ధర్యావ్నా పార్లిబాజు ఛాతె బేత్సయిదాన జవొకరీ బోలిమోక్లిదీన్,
MAR 6:46 ఇనా పాసల్‍తి యో ప్రార్థనా కరనటేకె ఫహాడ్‍కన గయో.
MAR 6:47 ధన్‍ డుభ్యుతెదె ఇన సిష్యుల్ ఢోంగమా జౌంగ్రథాతె ఇవ్నే దర్యావ్ను ఇఛ్మా థా. యేసు కనారినవుఫ్పర్‍ ఎకేళొ థొ.
MAR 6:48 తెదె ఇవ్నా వ్యారొ హాఃమెతూ ఆవమా, ఢోంగ ఛలావనా ఇవ్నా గ్హణు మ్హినత్‍లాగమా ఇనె దేఖిన్‍, తెదె వ్హాణే హఃత్రేహుంకరతో ఛార్‍బజానా యో ధర్యావ్‍న ఉఫ్పర్‍కరీ చాల్తొహుయీన్ ఇవ్నాకన ఆయిన్‍, ఇవ్నా దాటీన్ ఛల్ జానూకరి ల్హైయిగో.
MAR 6:49 యో ధర్యావ్‍నావుప్ఫర్ ఛాలను ఇవ్నే దేఖిన్, “భూత్‍ కరి ల్హైజైయిన్” ఛిక్రాన్ మ్హేల్యు.
MAR 6:50 హాఃరుజణు ఇన దేఖిన్ తోందరాపడమా, ఎగ్గీస్‍ యేసు ఇవ్నేతి అమ్ బొల్యొ, “ఢరొనొకొ హిమ్మత్‍ లాయిలేవొ మేస్” కరి బోల్యొ.
MAR 6:51 ఫాసల్‍తి యో ఢోంగఫర్ బేసిన్ ఇవ్నకన గయ్యోతెదె, వ్యాయిరో రుకీగు, ఇనటేకె సిష్యుల్ గ్హణు అష్యంహుయిగు.
MAR 6:52 హుయితోబి ఇవ్నా యోరోట్టాన పంచ్యుతే అధ్బుతంనా బారెమా కోమాలంకర్యుని.
MAR 6:53 ఇవ్నె పార్లిబాజు జైయిన్‍ గెన్నెసరేతును కందె ఆయిన్‍ ఢోంగనా ఎజ్గ ఉభ్ర్యూ.
MAR 6:54 ఇవ్నె డోంగ ఉత్రూస్‍కరా, జనాభోఇన గుర్తు ధరీన్‍;
MAR 6:55 యో హఃయర్ అస్పీష్‍ను అద్మి మిలావుతూహుయిన్ జైయిన్, యోఛ్చాకరి హఃమ్జుతె జొగొకనా రొగాఢి బర్యావ్‍నా మంఛ్చోఫర్ ఢొహిలీన్ పల్లీన్‍ ఆవనా సురుకర్యూ.
MAR 6:56 గామ్‍మహో, నంగర్‍మహో, గామ్డామహో యో కెజ్గ జాస్కి ఇజ్గను అద్మిహాఃరు బజార్‍మా రొగ్హాఢి భర్యావ్‍న గల్లియమా మ్హేలిన్, ఇవ్నా తారు లుంగ్డాను కనారిన చేడొస్ ఛీమదాకరి ఇన బాతిమల్లిదా, ఇన ఛిమ్యోతె హాఃరుజణు అష్యల్ హుయిగు.
MAR 7:1 యెరూషలేమ్‍తూ ఆయుతే పరిసయ్యుల్‍బి షాస్ర్తుల్‍మా థోడుజణు మలీన్‍ ఇనకనా ఆవమా;
MAR 7:2 యేసునా సిష్యుల్‍మా థోడుజణు గలీజ్‍ హాతేతి, కతొ ధొయ్యాకొయింతే హాతెతీ ధాన్ ఖావాను ఇవ్నె దేక్యా.
MAR 7:3 పరిసయ్యుల్‍హో యూదల్‍ హాఃరుజణు జమానాను ఆచారంతీ హాత్ దొయ్యితోస్‍ పన్కీ ధాన్ కోఖాయిని,
MAR 7:4 బుజు ఇవ్నే బజార్‍తి ఆయుతో పాని దొవ్వాను కోయింతిమ్‍ ధాన్ కోఖాయిని, ఆబీ కాహేతిమ్ ఇవ్నే కెత్రూకి ఆచరంనా పట్టీంచవాలు గిన్నినాహో, కేళినాహో, పిథల్‍న రాచ్చవ్‍నహో, పానిమా ద్హోవనుబి తోడుబోత్‍ కెత్రూకి ఆచారాల్‍నా ఇవ్నేచాల్‍తుథూ.
MAR 7:5 తెదె పరిసయ్యుల్‍బి షాస్ర్తుల్‍నె బోల్యా, “తార సిష్యుల్ ష్యానా మోటావ్ని ఆచరంతి కోచాలంతే, గలీజ్ హాతేతి ధాన్ ఖంక్రస్‍కరి ఇన పుఛ్చాయో.”
MAR 7:6 అనటేకె యేసు ఇవ్నేతి అమ్ బోల్యొ ఆ అద్మిహాఃరు ఇవ్న “హోటేవ్‍తి చోర్‍భక్తి మన ఘనపరచస్” పన్కి ఇవ్ను దిల్ మరేతి గ్హణు దూర్‍ ఛా.
MAR 7:7 ఇవ్నె అద్మియే కర్యూతె పద్దతినా దేవ్ను పద్దతికరి బోధకర్తూ, ఇనటేకె మన పాల్తుతీ ఆరాధించుకరి లిఖైర్యూతిమ్ చోర్‍దాంఢహుయతె తుమార బారెమా యెషయా ప్రవచించొతె హాఃఛీస్.
MAR 7:8 “తుమె దేవ్‍ను ఆజ్ఞాన మ్హేందీన్, అద్మియేను ఆచారంన పాటించుకరస్.”
MAR 7:9 బుజు యేసు అమ్ బోల్యొ, “తుమె దేవ్‍ను ఆజ్ఞహాఃరు బెందీన్ తూమారు సొంతంను ఆచార్‍నా పట్టించునుకరి దేకుకరస్.
MAR 7:10 ‘తార ఆయ, భాన తూ ఘనపరుచునుకరి, భానహో ఆయనహో షబర్‍దెవ్వాలాన మర్రణ్‍ను సిక్చ నాక్నూకరి’ మోషే బొల్యొ కాహేనా.
MAR 7:11 హుయితోబి తుమారమా ఏక్జను ఇన భానహో ఆయానహో దేఖీన్, మారేతి తున ఫాయిదొహువతెయో కెహూకియో యోకొర్బాను కతో దేవ్ను అర్పించనుకరి బోల్యుతెదె,
MAR 7:12 ఇన భానహో, ఆయానహొ, ఇనా సాత్‍బి నాకరదేనూతిమ్,
MAR 7:13 తుమె బనాయూతే తుమారు పారంపర్యాచారంటేకె, దేవ్ను వాక్యమ్‍నా పాల్తు కరూకరస్. అజాత్నూ కెత్రూకి తుమె కర్‍స్యూకరీ బోల్యొ.”
MAR 7:14 తెదె యేసు అద్మియేను మోటుగల్లొనా బుజు ఇనకనా బులాయిన్, “తుమెహాఃరు మార వాత్‍నా హంమ్జీన్ కరో.
MAR 7:15 బ్హాధర్‍తీనిఖీన్‍ మ్హహీ జైతే క్హయూబి అద్మినా అపవిత్రంతీ కరతె కయ్యూబి కోయిని,
MAR 7:16 పన్కీ మ్హయితి బ్హార్‍ ఆవాతేస్‍ అద్మినా అపవిత్రంతీ కరస్‍కరీ బోల్యొ.”
MAR 7:17 యేసు అద్మియేను మోటోగల్లొ మ్హేందీన్ గ్హేర్‍మా ఆయోతెదె, ఇను సిష్యల్‍ ఆ ఉపమానంనా గూర్చి ఇన పుఛ్చావమా,
MAR 7:18 యో ఇవ్నేతీ అమ్ బొల్యొ, “తుమె అత్రె అక్కల్‍కోయినితిమ్ ఛాసు? బ్హాధర్‍తి నిఖీన్‍ అద్మినా మ్హాయి గయూతె కెహూబి ఇన అపవిత్ర్ కోకర్‍సేనికరి తుమె మాలంకోకర్యనీసూ?”
MAR 7:19 ఇనటేకె “యో ఇనా దిల్మా జాయ్‍కొయినితిమ్ పేట్‍మస్ జైన్ ఎజ్గతు బ్హాధర్ ఆవస్; అంనితర యో ధాన్‍ఖావను రాఛహాఃరు గంధ కరనూస్.”
MAR 7:20 బుజు అమ్ బోల్యొ, “అద్మినా మ్హైతూ నిఖీన్ బ్హాధర్ ఆవాతెహాఃరు అద్మినా అపవిత్ర్ కరూకరస్‍.
MAR 7:21 మ్హైతూ కతొ, అద్మియేను దిల్‍మతూ కర్రాబ్ సోచనూబి, చోర్నుకామ్,
MAR 7:22 అద్మియేనా మర్రాక్ దేవనూ, వ్యభిఛార్, హఃమ్జతె యేక్నా మోసంకరను, కుట్ర, నిందానాఖను, చ్హాడికొయింతె వాత్ మళైన్ బోలను, కర్రాబ్‍ డోళా, హంఖార్, అక్కల్‍కొయింతె ఆవస్‍.
MAR 7:23 ఆ హాఃరు అద్మినా దిల్మ‍తూ బ్హాధర్ ఆయిన్ అద్మినా అపవిత్రా కరూకరస్‍ కరి యో బోల్యొ.”
MAR 7:24 యేసు ఎజ్గతూ నిఖీన్ తూరు సిదోను కరి ఇలాహోఃమా జైయిన్‍, ఏక్ ఘర్‍మా గయో, ఆవాత్ కినాబి నామాలంపన్నూ కరి ల్హైయిగో, పన్కి యో కినాబి మాలం నాపన్నూ తిమ్ ర్హవనా కోహూయుని.
MAR 7:25 ఛంద్‍ ధరాక్యుతె ఏక్ న్హానిఛొగ్రిని ఆయా, యో ఇను గూర్చి హఃమ్జీన్, తెదేస్ ఆయిన్ ఇన గోఢనావుఫర్ పడిగి.
MAR 7:26 అన్యుల్ని ఏక్ బాయికొ సురోఫేనికయనూ జాత్మ ఫైదాహుయితే గ్రీసు దేహ్ఃవాళి యోబాయికోనా చొగ్రీమతూ భూత్‍నా బ్హాదర్ నహాఃడ్‍కరీ ఇనేతి బతిమాల్‍ది.
MAR 7:27 యేసు ఇనేతి బోల్యొ, ఇనామ్హణె దేఖిన్ “అగఢి లఢ్కా పేట్ భరీన్ ఖానూ; లఢ్కానూ రోట్టనాలీన్ కుత్ర్యాను చెల్కానా నాఖను అష్యల్ కాహె.”
MAR 7:28 ఇనటేకె యో ఇనేతి, హాఃఛీస్ ప్రభూ “కుత్రాన చేల్కబి ధాన్ ఖావనా బల్లనా హేట్ బేసీన్, లడ్కా ఖాతివొహోఃత్ నాఖతె రోట్టనా కుత్ర్యా పాఢీన్ ఖాస్ని” కరి ఇనేతి బోలి.
MAR 7:29 ఇనటేకె యో ఇనేతి బోల్యొ, “తూ తార ఘర్‍కనా జా! భూత్‍ తారి ఛోరిమతూ మ్హెందీన్ ఛలీగు.”
MAR 7:30 యోబాయికో ఘేర్‍కనా ఆయిన్, ఇని ఛోరీన భూత్‍ మ్హేందీన్ జావను బుజు మంచఫర్ ఖూత్తిర్హావను దేకి.
MAR 7:31 యేసు బుజు తూరుదేహ్‍ఃనా మ్హేందీన్ సీదోనుతూ దెకపొలి ఇలాహొఃనా ఉప్పర్‍తూ గలిలయనూ దర్యావ్‍కనా ఆయా.
MAR 7:32 తెదె ఇజ్గాను థోడుజణు భైరుబి నత్తితీ హుయ్రూతె ఏక్జణనా లీన్ ఆయిన్, ఇన ఉప్పర్ హాత్ మ్హేల్‍కరి ఇన బతిమాల్లిదు.
MAR 7:33 తెదె యో జణభోను గళ్లొమతూ ఇనా కోన్‍కొయింతె జొగొమా బులాలిజైయిన్, ఇన కాణ్‍మా అంగ్లి గ్హాలీన్ థూకిన్, ఇన జీబ్‍నా ఛీమ్యో.
MAR 7:34 ఆకాష్‍ మ్హణీ డోలొపాఢీన్ దేఖిన్ ఎఫ్పతా కరి ఇనేతి బోల్యొ, ఎఫ్పతా కతో ఆవాత్‍ను అర్థం కొలైజాకరీ.
MAR 7:35 తెదె ఇన కాన్ ఖుల్లాయ్‍గయూ, ఇను జీబ్ను న్హార్‍ హలీన్‍ ఇనే అష్యల్తి వాతె బోలాలగ్యూ.
MAR 7:36 తెదె యో, ఆవాత్ కినేతీబి నొకొబోలిస్ కరి ఇనేతి బోల్యొ. హుయితోబి అజు ఘను ప్రచార్ కర్యొ.
MAR 7:37 ఆ సమస్తంనా అష్యల్ కర్రాక్యోస్ బైర్యూ అద్మియేన హఃమ్జ హాఃర్కూ, ముక్కుఅద్మి వాత్‍బోలహఃర్కు కరూకరస్‍‍‍ కరి బొల్లేతూహుయిన్, అష్యమ్ హుయు.
MAR 8:1 యోధన్‍మా బుజేక్‍చోట్ గ్హను అద్మియే ఇక్కట్‍హువమా, ఇవ్నా ఖావనాటేకె కాయిబి నార్హావమా, యేసు ఇను సిష్యుల్‍న ఖందె బులాయిన్.
MAR 8:2 “అద్మిహాఃరు హంకెతోడి తీన్‍ధన్‍తూ మారకనా ఛా; ఇవ్నా ఖావనటేకె సాత్బి నార్హావమా మే ఇవ్నఫర్‍ గోర్‍ పడుకరూస్.
MAR 8:3 మే ఇవ్నా ఘర్‍కనా భుక్కేస్ బోలిమోక్లి దిదోతొ ఇవ్నా వాట్‍ఫర్‍ షుస్తూహుయీన్ పడిజాసె ఇవ్నమా థోడుజణు దూర్‍తి ఆయుకరి ఇవ్నేతి బోల్యొ.”
MAR 8:4 ఇనటేకె ఇన సిష్యుల్ బోల్యా, “ఆ జాఢిమా కాయ్‍బీ మలకొయింతే జొగోమా జైయిన్ కెజ్గాతు రోట్టాలాయిన్, అవ్నా పేట్‍బ్హరి ఖడావ్సేకరి ఇన పుఛ్చాయో.”
MAR 8:5 తెదె యేసు పుఛ్చాయో, “తుమారకనా కెత్రరోట్ట ఛాకరీ పుఛ్చావమ ఇవ్నె హాఃత్ రోట్టా” కరి బోల్యా.
MAR 8:6 తెదెయో బుజు, అద్మియేన జమీన్‍ఫర్ బెహాఃడ్కరి ఆజ్ఞదీన్‍, యోహాఃత్ రోట్టన పల్లీన్ కృతజ్ఞతాస్తుతుల్‍ కరీన్ ఇనా తోడీన్ సెర్దీన్‍నాఖనటేకె ఇన సిష్యుల్‍నా దిదొ, ఇవ్నె అద్మియేనా వడ్డించా.
MAR 8:7 థోడు న్హాన మస్లబీ ఇవ్నకన ర్హావమా యో ఆసీర్వాదించీన్‍ ఇనబీ నాహోఃకరి సిష్యుల్నా బోల్యొ.
MAR 8:8 అద్మియేహాఃరు పేట్ బరీన్ ధాన్ ఖయీన్ హుయిజావదీన్ మిగ్లిగూతె రోట్వాను టుక్డవ్‍నా ఇనా సిష్యుల్ హాఃత్ గంపబరీన్‍ పాడ్యు.
MAR 8:9 ధాన్ ఖాద్యుతె ఇవ్నె బరాబ్బర్‍ చార్ హజార్ అద్మి. తెదె యేసు అద్మియేనా బోలిమోక్లిదేవదీన్;
MAR 8:10 తెదేస్ యేసు ఇన సిష్యుల్‍తి మలీన్ ఢోంగఫర్ ఛడీన్ దల్మనూతాకరి ఇలాహొఃమా ఆయో.
MAR 8:11 యత్రమా పరిసయ్యుల్ ఆయిన్ యేసుతి పరీక్చకర్నూకరీ, ఉద్యేష్యంతి ఆకాష్‍మతూ ఏక్ అధ్బుతంన వతాల్‍కరి పుఛ్చాయు.
MAR 8:12 యో ఇనా ఆత్మమా దిల్నా హల్కు కర్లీన్, ఆ పిఢిను అద్మియే అద్భుతంనా ష్యాన మాంగుకరుస్? మే ఖఛ్చితనంతీ బోలుకరూస్ ఆపిఢిను అద్మియేనా కెహూబి అధ్బుతం కోదెవ్వావ్‍రూనికరి ఖఛ్చితనంతీ తుమారేతి బోలుకరూస్‍ బోల్యొ.
MAR 8:13 తెదె ఇవ్నా మ్హెందీన్ బుజు ఢోంచడీన్ హీంకల్‍ని బాజు గయో.
MAR 8:14 సిష్యుల్ ఖావనటేకె రోట్టలావను భులిగు; ఢోంగమా ఇవ్నాకన ఏక్ రోటొ తప్ప బుజు కాయిబి కోథూని.
MAR 8:15 యో బోల్యొ, “దేఖిలెవొ పరిసయ్యుల్‍ను ఖాటు ఆటో బుజు హేరోద్‍ను ఖాటు ఆటోనా లీన్, జత్తన్‍తి ర్హవోకరి” ఇవ్నేతి గుర్‍కాయిన్‍ బోలమా;
MAR 8:16 ఇవ్నె అప్నకన ఖావనా “రోట్ట కొయినికరి ఇవ్నమా ఇవ్నేస్ సోచిలిదు.”
MAR 8:17 యేసు యోమాలంకర్లీన్, ఇవ్నా పుఛ్చాయో, అప్నకన రోట్ట కొయినికరి తుమె షాన సోచుకరస్ “తుమె వుజున్‍బి మాలంకొయిన్నా?” అర్థం కోహూయునిసూ? అత్రె ఖంజోర్‍నా? తుమె కఠీన్ దిల్‍వాలహుయీన్‍ ఛాసు?
MAR 8:18 తుమ్న డోళర్హయిన్‍బి దేఖకొయిన్నా? ఖాన్ ర్హహీన్‍బి హఃమ్జకొయిన్నా? తుమె హఃయల్ కొకర్లేన్నా?
MAR 8:19 “మే యో ఫాచ్ హజార్ అద్మినా, ఫాచ్ రోట్ట తోఢీన్ బాగ్‍పాడీన్‍ దిదొ తెదె తుమె మిగ్లుతె టుక్డా కెత్రు టోక్రా పాడ్యుకరి పుఛ్చాయో, ఇవ్నే భ్హారకరి ఇనేతి బోల్యా.”
MAR 8:20 బుజు “మే ఛార్ హజార్ అద్మియేన హాఃత్ రోట్టనా తోఢీన్‍ దిదో తెదె తుమె కెత్రూ టోక్రా టుక్డవ్నా పడ్యుకటి బోలమా ఇవ్నె హాఃత్‍కరి బోల్యా.”
MAR 8:21 అనటేకె యో “తుమె అజూన్‍బి మాలంకోకర్యనిసూ” కరి బోల్యొ.
MAR 8:22 యేసు ఇనా సిష్యుల్తి బేత్సయిదామ ఆయా, తెదె ఇజ్గణుహాఃరు ఏక్ కాణు అద్మినా బులాలి ఆయిన్, ఇన ఛీమ్నుకరి ఇవ్నే ఇన బతిమాల్లిదా.
MAR 8:23 యేసు యోకాణు అద్మినా హాత్‍ధరీన్ గామ్‍ను బ్హాదర్ లీన్‍జైన్ ఇన డోళఫర్ థూకీన్, హాత్ మ్హేలిన్ “తున సాత్‍బి దెహాఃమ్‍కరస్‍న్నా” కరి ఇన పుఛ్చాయో.
MAR 8:24 “యో డోళొపాఢిన్ అద్మిహాఃరు మన దెహాఃమ్‍కరస్; పన్కి ఇవ్నె జాఢనిఘోని చాలంతరస్‍ మన దేహాఃమ్‍క్రస్” కరి బోల్యొ.
MAR 8:25 అజు యోబుజేక్ చోట్ ఇను ఢోళఫర్ హాత్ మ్హేందీన్ ఛీమమా, తెదె ఇనా ఢోళనూ నజార్ ఆయిన్ సమస్తంను అష్యల్‍తి దెఖ్కాయు.
MAR 8:26 తెదె యేసు ఇనేతి, “తూ గామ్మా నొకొజైస్‍తిమ్, ఘేర్ కనా జాకరి బోలిమోక్లిదిదొ.”
MAR 8:27 యేసు ఇన సిష్యల్‍తి ఫిలిప్పుహుయూతె కైసరియమా కరి గామ్మా జావనిక్యా. మారగ్నాఫర్ ఛాల్తీవోఖ్హత్ యో ఇనా సిష్యుల్తి, “జనాల్‍హాఃరు మే కోన్‍కరీ అద్మిహాఃరు బోలుకరస్” కరి ఇన సిష్యల్‍తి పుఛ్చాయో.
MAR 8:28 అనటేకె ఇవ్నె బోల్యా, “థోడుజణూ బాప్తిస్మమ్‍ దెవ్వాళొ యోహాన్ కరి, థోడుజణూ ఏలియాకరి, బుజు థోడుజణు ప్రవక్తమ ఏక్ కరి” బోల్లెంక్రస్.
MAR 8:29 ఇనటేకె యో ఇవ్నేతి, తుమెహూయ్తొ “మే కోన్‍కరి బొల్లేంక్రస్‍కరి పుఛ్చావమా. పేతుర్ బోల్యొ, తూ క్రీస్తుకరి” ఇనేతి బోల్యొ.
MAR 8:30 తెదె యో, “ఆవాత్ కినేతీబి నొకొబోల్చుకరి ఇవ్నా ఢరాయిన్ ఆజ్ఞ బోల్యొ.”
MAR 8:31 బుజు “అద్మినొఛియ్యో కెత్రూకి మిన్హత్‍ పొందీన్‍ మోటవ్నాహాతె, ప్రధాన యాజకుడ్‍నాహాతె, షాస్ర్తుల్‍హాతె ధక్లై జైయిన్‍ మరీజైన్ తీన్మను ధన్నే పాసల్‍తీ జివీన్ ఉట్సె” ఇనె ఇవ్నా బోధించను సురుకర్యొ.
MAR 8:32 యో ఇవ్నేతి ఆవాతెహాఃరు ఖుల్లకరీన్ బోల్యొ. పేతుర్ యేసునా హాత్‍ధర్లీన్‍ ఇనా గుర్‍కైన్‍ బోల్యొ.
MAR 8:33 అనటేకె యో పీటెఫరీన్ ఇన సిష్యుల్న భనె దేఖిన్, పేతుర్నా గుర్‍కైన్‍ ఓ సైతాన్! మార పీటె జా! తూ అద్మియేను రీతిగా సోచుకరస్ పన్కి “దేవ్ని రీతిగా కోసోచుకరరి కరి పేతురునా గుర్కాయు.”
MAR 8:34 అజు యేసు ఇన సిష్యుల్నా అద్మిహాఃరవ్నా ఖందె బులాయిన్, “మారకేడె ఆవవాలూ ఇనుయోస్ పరీక్చించిలీన్ ఇను సిలువనా పల్లీన్ మారకేడె ఆవ్నూ.
MAR 8:35 ఇను జాన్నా బఛ్చాయ్‍లేనుకరి దేఖవాళు ఇన జాన్నా గమాయ్ లలిషె; పన్కి మారటేకె సువార్తనటేకె ఇను జాన్న మ్హేందవాలూ ఇనా బఛ్చాయ్ లీషె.
MAR 8:36 ఏక్జనొ ములక్‍హాఃరు కమాయ్‍లీన్‍ ఇనుజాన్నా మ్హేంది దిదూతో ఇన ఫైదొషాత్?
MAR 8:37 అద్మి ఇను జాన్నా బఛ్చాయ్ లేవనా హాఃజే సాత్ దిసే?
MAR 8:38 కోన్బి, వ్యభిచార్ పాప్‍కర్యూతె ఆపిఢినూ అవ్నమా మన బారెమా మారివాత్‍ బోలనటేకె కోణ్ సెరామ్ ఖాస్కీ, ఇన బారెమా‍ అద్మినఛియ్యో ఇనొ భా మహిమమా హుయోతెదె పరిసుద్ధుడ్‍ను దేవ్ను దూతల్‍కేడె ఆయోతెదె సెరామ్ కాషెకరి బోల్యొ.”
MAR 9:1 యేసు ఇవ్నేతి బోల్యొ, “ఖఛ్చితనంతి తుమారేతి బోలుకరూస్. అజ్గ ఉబ్రీన్‍ఛాతె థోడుజణూ దేవ్‍ని రాజ్యంనా థాఖత్‍తీ ఆవ్సెతె దేఖతోడి మర్సెకొయిని.”
MAR 9:2 ఛొ రోజ్ పాసల్, యేసు పేతుర్‍నా, యాకోబ్‍నా, బుజు యోహాన్నాకేడె లీజైన్, ఏక్ వూచు పహాఢ్‍ఫర్ కోన్‍కొయింతె జొగొమా ఎకేలనా బులాలిజైయిన్‍, ఇవ్నహాఃమె ఇను రూపంనా బద్లాయ్‍లిదొ.
MAR 9:3 ఎత్రస్‍మా ఇను లుంగ్డా చంఖీన్ ధోళు హుయ్గు, ధర్తిమా కెహూ ధోబిబీ ఎత్రే ధోళుహుయూతిమ్ ధోవ్సెకొయిని.
MAR 9:4 బుజు మోషే, ఏలియాబి, యేసుతి వాతెబోలుకరతొ ఇను సిష్యుల్ దేక్యా.
MAR 9:5 ఇనటేకె పేతుర్ యేసుతి బోల్యొ, “బోధకుడ్! అప్నె అజ్గరవ్వాను అచ్చు; హమే తున ఏక్, మోషెనా ఏక్, ఏలియానా ఏక్, తీన్ మందిరాల్నా బ్హాందియేస్‍కరి బోల్యు.
MAR 9:6 యో సాత్ బోలుకరస్కి ఇనాస్ మానెలంకొయిని, షానకతొ ఇవ్ గ్హణు ఢరిగయా.”
MAR 9:7 తెదె ఏక్ మబ్బు ఆయిన్ ఇవ్నఫర్ ఢపావమా “ఆ మారొ లాఢ్నొ ఛియ్యో అని వాతే హఃమ్జోకరి యోమబ్బుమతూ ఏక్ ఆవాజ్ ఆయూ.”
MAR 9:8 ఎగ్గీస్ ఇవ్నె అష్పీస్ ఫరీన్ దేక్యుతెదె యేసు తప్ప బుజు కోన్బి ఇవ్నా దెఖ్కాయుకొయిని.
MAR 9:9 ఇనబాద్మ ఇవ్నె యో ఫహాడ్ ఉత్రీన్ ఆవ్తివొహఃత్, యేసు ఇవ్న ఆజ్ఞదీన్, “అద్మినొఛియ్యో మరణ్‍మతూ జివీన్ ఉట్టతోడి, తుమె హంకె దేక్యతె సాత్‍బి కినాబి నొకొబోల్చు” కరి ఇవ్నేతి బోల్యొ.
MAR 9:10 “మరణ్‍మతూ జివీన్ ఉట్టనుకతో సాత్” కరి ఇవ్నమా ఇవ్నేస్ బోల్తుహుయీన్, యోవాత్న దిల్మా రాఖిల్‍దూ.
MAR 9:11 ఇవ్నె ఇనేతి బోల్యొ “ఏలియా అగాఢి ఆవ్నుకరి, షాస్ర్తుల్‍ ష్యాన బోలుకరస్?”
MAR 9:12 ఇనటేకె ఇనె, “ఏలియా అగాఢి ఆయిన్ సమస్తంనా అచ్చు కర్సెతె వాత్ హాఃఛిస్; హుయుతోబి అద్మినొఛియ్యో కెత్రూకి ష్రమపడ్సేకరి లేఖనంమా షాన లిఖ్కైరూస్,
MAR 9:13 ఏలియా ఆయోకరి ఇన బారెమా పరిసుధ్దవాక్యంమా లిఖ్కైయ్‍రూతె తిమ్, ఇవ్నె ఇష్టమ్ ఆవతిమ్ ఇనబారెమా కర్యుకరి తుమారేతి బోలుకరూస్‍కరి ఇవ్నెతి బోల్యొ.”
MAR 9:14 ఇవ్నె ఇన సీష్యుల్‍కనా ఆయిన్, ఇవ్నకనా గ్హనూ జణమ్ భరైన్ ర్హావను బుజు షాస్ర్తుల్‍ ఇవ్న వాత్‍నా వాత్ పరావనూ ఇవ్నే దేక్యా.
MAR 9:15 ఎగ్గీస్ అద్మినుగళ్లొ హాఃరూ యేసున దేఖిన్, అష్యంహుయీన్, ఇనకన మిలావ్తూ ఆయిన్ హఃలామ్ కర్యు.
MAR 9:16 తెదె యో ఇన సిష్యుల్తి “తుమె కినబారెమా ఇవ్నేతి వాదించుకరస్” కరి ఇవ్న పుఛ్చావమా!
MAR 9:17 అద్మినా గళ్లొమా యేక్జనో “బోధకుడ్, మే మార ఛియ్యాన లీన్ ఆయో, ముక్కొ భూత్‍ ధర్యాక్యుతె మార ఛియ్యాన తారకన లీన్ ఆయో”
MAR 9:18 యో ఇన కెజ్గ ధరస్కి యెజ్గా పడ్జాస్; తెదె యో మ్హోడమతీ బుర్గు మ్హేలిన్, దాత్‍ ఛాయిన్‍, అజు అక్డాయిన్ పడ్జాస్, యో భూత్‍నా హఖల్కరి తార సిష్యుల్‍నా బోల్యొ, పన్కి ఇవ్నా హాత్ కోహుయునికరి ఇనేతి బోల్యు.
MAR 9:19 ఇనటేకె యో, “విష్వాస్‍కరకొయింతె ఆ ఫీడిను అద్మియే, మే కెత్రధన్ తుమారకేడె ర్హైస్? కెత్రలగూ మే తుమ్నా హఃమాలీస్? యోఛొగ్రనా మారకనలీన్ ఆవొకరి ఇవ్నేతి బోల్యొ.”
MAR 9:20 ఇవ్నె యో ఛొగ్రనా ఇనకన లీన్ ఆయు, యో భూత్‍ ఇన దేక్తస్ యో చొగ్రనా థర్పాడాయు, ఇనహాఃజె యో ఖేథర్‍ఫర్‍ పడీన్ బురుగు మ్హేల్తూహుయిన్ పొల్లాడుకర్తు థూ.
MAR 9:21 తెదె యేసు యో చొగ్రాను భాన అమ్‍హుయిన్ కెత్రధన్ హుంకరస్‍కరి పుఛ్చావమా, యో “అఢ్డానిఫర్‍తూస్‍కరి బోల్యొ.”
MAR 9:22 యో “భూత్‍ ఇనా మర్రాక్నుకరి, కెత్రూకిచోట్ పానిమా, ఆగ్మా నాకిదిదూ. తార హాత్ హూయితో తూ హమారఫర్ దయకరీన్ నయం కర్కరి, యో బోల్యు.”
MAR 9:23 ఇనటేకె యేసు! ఇనేతి బోల్యొ, “ఒహో! నమ్మాను తారహాత్‍ హుయోతో, సమస్తమ్ సాధ్యమస్‍” కరి ఇనేతి బోల్యొ.
MAR 9:24 ఎగ్గీస్ యోచొగరాను భా బోల్యొ, మే నమ్ము కరూస్. “మారమా అజు అవిష్వాస్‍ నాహోణుతిమ్ సహాయమ్ కర్కరీ” బాధతి బోల్యొ.
MAR 9:25 యేసు అద్మినపాంబల్ మిలాతూహుయిన్ ఇన ఖందె ఆవను యేసు దేఖిన్‍ “ముక్కొ భూత్‍ ఇనా బెందీన్‍ చలోజా! బుజు కెదేబి ఇనకన నొకొపేహీఃస్‍కరి ఆజ్ఞాపించుక రూస్‍కరి” బోలిన్‍ ముక్కొ ఛంద్‍నా గుర్కైనా బోల్యొ.
MAR 9:26 తెదె యో ఛంద్‍ ఛిక్రాన్ బేంతూ ఇన కెత్రూకి తర్ఫడైన్ ఇనా బెందీన్ చలీగయూ. “యో మర్జావనితరా ర్హావమా” ఘను అద్మి మరిగయోకరీ ల్హైయిగు.
MAR 9:27 పన్కి, యేసు ఇనహాత్ ధరిన్ ఉట్టాడమా యో ఉట్టీన్ ఉబ్ర్యూ.
MAR 9:28 యో ఘర్‍మా జావదీన్, ఇను సిష్యుల్ హమే షానటేకె “భూత్‍నా హాకల్యాకొయింతె షే?” కరి కోణ్ కొయిననితె ఇనా పుఛ్చాయా.
MAR 9:29 తెదె “యో బోల్యొ ప్రార్థనా తీస్” పన్కి, బుజు కినేతిబి అజాత్ను “భూత్‍నా హక్లనా కోహుయినికరి బోల్యొ.”
MAR 9:30 యేసు ఇన సిష్యుల్ ఎజ్గతూ నిఖీన్ గలిలయమా ఇచ్మతూ జంకరమా! అ కినాబి మాలంహువనూ ఇన ఇష్టంకొయిని,
MAR 9:31 కిమ్ కతొ యో ఇన సిష్యుల్నా అమ్ బోధించ్యొ, “అద్మినొఛియ్యో అద్మియోనా హాత్మా ధరై జాస్యేకరి, ఇవ్నె ఇనా మర్రాక్‍స్యే, మరిజైన్ తీన్మనూ ధన్నె పాస్సల్ యో ఉట్సేకరి” ఇవ్నేతి బోల్యొ.
MAR 9:32 యేసు బోల్యొతె వాతె ఇవ్నా అర్థం కోపడ్యుని యోవాత్నా పుఛ్చావనాటేకె ఇవ్నే ఢరూకర్తు థూ.
MAR 9:33 యేసు ఇనా సిష్యుల్ కాపేర్నహుమ ఛాతె నంగర్మా ఆయ్యా, యో, “కోణ్ గ్హణు మోటోకరి మారగ్‍ఫర్ ఏక్నుయేక్ బోల్లిదు.”
MAR 9:34 షానకతో యో ఘేర్మా గయ్యో తెదె, మారగ్‍ఫర్ తుమె కోన్ మోటు కరి, వాధించుకర్తూ థూ తూకరి పుఛ్చావమా ఇవ్నె సోపొ థూ.
MAR 9:35 తెదె యో బేసిన్, భారజన సిష్యుల్నా బులాయిన్, కోణ్ మోటొ ర్హాణూకరీ సోచస్కి ఇవ్నే హాఃరవ్‍తీ తగ్గించిలీన్, హాఃరవ్తీ తగ్గీన్ తగ్యైలీన్ హాఃరవ్నా సేవకర వాలంతరా ర్హానుకరి బోల్యొ.
MAR 9:36 తెదె ఏక్ న్హాన లడ్కనా పల్లిన్ ఇవ్న ఇచ్మా ఉబ్బార కాఢీన్ ఇన పల్లిన్ ధప్పాయ్ లీన్,
MAR 9:37 అమ్‍ “కోన్బి ఆ అడ్డాణి లడ్కావ్‍నా కోణ్ కందెకరస్‍కి ఇవ్నె మన కందెకర్సే, బుజూ కోణ్ మన కందెకరస్కి మనస్ కాహేతిమ్ మన బోలిమోక్లొతె ఇనాబి కందెకర్సేకరి బోల్యొ.”
MAR 9:38 ఎత్రస్మా యోహాన్ యేసున బోల్యొ, “బోధకుడ్ ఏక్జనూ తార నామ్మా భూత్‍నా నహాఃడను దేక్యొ, యో అప్నమ ఏక్ కాహె అనటేకె ఇన ఆటంకం కర్యా” కరి బోల్యా.
MAR 9:39 ఇనటేకె యేసు అమ్ బోల్యొ, “ఇవ్న ఆటంకం నకొపర్చొ; మార నామ్తి అద్భుతాల్‍ కరీన్ మన వ్యతిరేకంగా కోన్బికొయిని.”
MAR 9:40 మారేక్హు వైరీకొయినితిమ్ రవ్వాలో యో మారొబాజు రవ్వాలోస్.
MAR 9:41 మే ఖఛ్చితనంతీ బోలుకరూస్, కోన్బి క్రీస్తును నామ్తి తుమ్న పియ్యాన గీలాహ్క్ పాని దేస్కి, యో ప్రతిఫల్ ఇనా మల్‍స్యేకరి బోలుకరూస్.
MAR 9:42 “మారఫర్‍ విష్వాస్‍ రాఖవాలు ఆ అఢ్యాణి లఢ్కమా ఏక్నా కోణ్ అడ్డుర్హాస్కి, యో ఇన గుధ్దినా ఘట్టినూ బండో బాందిలీన్ ధర్యావ్‍మా నఖైజావను ఇనా కెత్రూకి మేల్.”
MAR 9:43 తారహాత్ తునా పాపంనా కరావనా గయుతో యో హాత్నా కత్రినాక్‍
MAR 9:44 తూ బే హాత్ ర్హహీన్ నరకంమా ఉజ్జావకొయింతె ఆగ్మా పఢనూబదుల్, ఏక్ హాత్తి నిత్యజీవంమా జావను మేల్.
MAR 9:45 తారొగోడొ తునా పాపంనా కరావనా గయూతో, తూ ఇనా కత్రినాక్‍
MAR 9:46 భే గోడర్హహీన్ నరకంమా జావనూ బదుల్, ఏక్ గోడొనూ లంగ్డో ర్హహీన్ నిత్యజీవంమా జావను మేల్.
MAR 9:47 తారు డోళొ తునా పాపంనా కరావనా గయూతొ, ఇనవుక్డీన్ పేకిదా; భే ఢోళా ర్హహీన్ నరకంమా పఢనూబదుల్, ఏక్ డోళొర్హహీన్, దేవ్ని రాజ్యంమా జావను అష్యల్.
MAR 9:48 నరకంమా పఢ్యుతె ఇవ్నా భాళుకరతే ఆగ్ ఉజావ్సెకొయిని, ఖంగ్రతే కీడు మర్సెకొయిని.
MAR 9:49 “మీట్‍ బలినా కిమ్ పరీక్చించస్‍కీ, ఆగ్‍బి ఇమ్మస్ హర్యేక్ జణనా పరీక్చింఛే.”
MAR 9:50 “మీట్ అష్యలస్, పన్కి ఇన్మఛాతె ఖారు నార్హహీతో యో ఖారు పాచు కినేతి ఆవ్సె? ఇనటేకె తుమె ఏక్నా యేక్తి మీట్నజోడనా సమాధానంతీ రహోకరీ బోల్యొ.”
MAR 10:1 యేసు ఎజ్గతూ ఉట్టిన్‍ యో ఇలాహొఃనా మ్హెంధీన్ యూదయ ఇలాహొఃమా, యోర్దాను నదినా దాటిన్ ఆయో. ఇనకనా అద్మియోనుగళ్లొ అజు భరైగు, ఇనుకంతూ ఆవమా ఇవ్నా బోల్తొర్హయోతిమ్ అజు బోలను సురుకర్యొ.
MAR 10:2 థోడుజణు పరిసయ్యుల్ ఇనకన ఆయిన్, ఇన హఃతావనటేకె అమ్ బోల్యా, “ఏక్ మరద్మానొ ఇని బావన్న మ్హేంన్‍దేవనూ ధర్మషాస్ర్తమ్‍తీ న్యాయమస్‍నా?” కరి ఇన పుఛ్చాయా.
MAR 10:3 ఇనటేకె యో, “మోషే తుమ్న ఇను ఆజ్ఞదేవమా ష్యాత్ బోల్యుకరి పుఛ్చావమా.”
MAR 10:4 ఇవ్నె బోల్యా, “తలాక్ను కాగత్‍ లిఖ్కాయిన్ దీన్ యోబాయికోన బోలిమోక్లిదాకరి మోషే బోల్యొకరి బోలమా.”
MAR 10:5 యేసు ఇవ్నేతి బోల్యొ, “తుమారు దిల్ను కట్టినంనాబట్టీన్‍ మోషే ఆజ్ఞనా తుమ్నా లిఖీన్ దిదూ.
MAR 10:6 పన్కి దేవ్ ములక్నూ సృష్టినా బనావనా అగాఢి ఏక్ మరద్మానో రాంఢ్నా బానాయో.
MAR 10:7 ఇనటేకె మరద్మానొ ఇన ఆయా భాన మ్హేందీన్ ఇని బావన్నా ఖందెకర్సె.
MAR 10:8 ఇవ్నె భేజణ ఏక్ ఆంగ్‍హుయిన్ ర్హాసె, ఇనటేకె ఇవ్నె బుజు కెదేబి బే జణాంతర నారైన్ ఏక్ ఆంగ్‍ హూయిన్ ర్హాసె.
MAR 10:9 ఇనటేకె దేవ్ జోడ్‍కర్యొతె ఇవ్నా అద్మియే కోన్‍బి అలాదు నాకర్నుకరి ఇవ్నెతి బోల్యొ.”
MAR 10:10 ఘేర్‍కన ఆయుతెదె యోవాత్‍న బారెమా ఇనా సిష్యుల్ యేసునా అజేక్ చోట్ పుచ్ఛాయ.
MAR 10:11 ఇనటేకె యోబోల్యొ, “ఇని బావణ్‍న మ్హెందీన్, అజేక్ జణిన య్హాకరి లెవ్వాలొ, యో మ్హెందిదొతే యోబాయికోన బారెమా వ్యభిచార్ కరవాలొంతరాహుసెసే.
MAR 10:12 అజు బాయికొ ఇను బావ్రిన మ్హెందీన్ అజేక్‍న య్హా కర్లిదీతొ, యో వ్యభిఛార్ కరకరావాలింతర హుసేకరి ఇవ్నెతి బోల్యొ.”
MAR 10:13 థోడుజణు ఇవ్నా లఢ్కావ్‍నఫర్ హాత్ మ్హెంద్‍‍కరి యేసుకనాలీన్ ఆయూ; పన్కి ఇను సిష్యుల్ ఇవ్న గుర్‍కైన్‍.
MAR 10:14 యో ఇవ్నా దేఖిన్ ఛండాల్‍హుయీన్ అమ్ బోల్యొ, “అఢ్యాణి లడ్కవ్‍నా మారకన ఆవధా, ఇవ్నా ఉబ్రకాడొనొకొ, దేవ్ను రాజ్యం అమ్‍జోక్” అనటేకెస్.
MAR 10:15 మే ఖఛ్చితనంతీ బోలుకరూస్‍, “అఢ్యాణి లఢ్కవ్‍ని దిల్నితరా దేవ్వు రాజ్యంన కోణ్ కోవొప్పానికి ఇన్మా కోజాసేని”
MAR 10:16 యో లాఢ్కా‍వ్‍నా పల్లీన్ దఫాయిలీన్ ఇవ్నా ఉప్పర్ హాత్ మ్హేలిన్ ఆషీర్వాద్‍ దిదో.
MAR 10:17 యేసు ఎజ్గతూ నిఖీన్ మారగ్‍ఫర్ జాతుర్హావమా ఏక్జను మిలవ్తూహుయిన్ ఆయిన్‍ ఇనహాఃమె డుక్నెమేట్‍ నాఖీన్, “అష్యల్ బోధకుడ్ మే నిత్యంజీవంమా జాణుకతొ మే సాత్ కర్నుకరి” ఇన పుఛ్చాయో.
MAR 10:18 ఇనటేకె యేసు, “మన అష్యల్ అద్మికరి కిమ్ బోలు కరస్?” “దేవ్ ఎక్కస్‍ జణోస్‍ పన్కి అజు కోన్బి అచ్చుహుయోహో కొయిని.”
MAR 10:19 తున ఆజ్ఞ మాలంకొయిన్నా? మర్రాఖనూ నాకర్నూ, వ్యభిచార్‍ నాకర్నూ, ఛోర్ కామ్ నాకర్నూ, “జూటి సాక్చ్యామ్ నాబోల్ను, అలాదవ్నా మోసం నాకర్నూ, తారా ఆయ భాన ఇమాన్ కర్నూ” కరి ఇనేతి బోల్యొ.
MAR 10:20 ఇనటేకె యో, “బోధకుడ్ ఆ హాఃరు మే అఢ్యాణి ఫర్తూస్ ఆహాఃరు కరుకరూస్ని” కరి బోల్యొ.
MAR 10:21 యేసు ఇనా దేఖిన్ ఫ్యార్‍ కరీన్, అజుబీ తున ఏక్ జరూర్ ఛా, “తూ జైన్ తారకన ఛాతె హాఃరూ యేఛిన్‍ గరీబ్‍నా ధా. పరలోకంమా తున దవ్లత్‍ మల్సె; తూ ఆయిన్‍ మారకేడె ఆవ్కరి బోల్యొ.”
MAR 10:22 యో ఘనూ ఆస్తీవాలు అనటేకె యో వాత్నా హఃమ్జీన్ మ్హోడు ముర్‍జైలీన్ దుఃఖ్‍ పడ్తోహుయీన్ ఛలేగొ.
MAR 10:23 తెదె యేసు ఆష్పీస్ దేఖిన్, “దవ్లత్‍వాలు దేవ్‍నూ రాజ్యంమా జానుకతో ఘనూ కష్టంకరి బోల్యొ.”
MAR 10:24 ఇని వాతేవ్‍న హఃమ్జీన్ ఇన సిష్యుల్ హష్యంహుయీన్, ఇనటేకె యేసు ఇవ్నేతి అమ్ బోల్యొ, “లఢ్కవ్‍నా ఇనా దవ్లత్ ఫర్ భరోసా కరవాళు దేవ్‍నూ రాజ్యంమా జావను ఘణు కష్టం.
MAR 10:25 దవ్లత్‍వాలు దేవునిరాజ్యంమా జావను బదుల్‍ ఏక్ ఊట్ హుఃయినూ చిళ్లమా పేహఃను హల్కుకరి బోల్యొ.”
MAR 10:26 యోవాత్ హఃమ్జుతె ఇను సిష్యుల్ ఘనూ హాష్యంహుయీన్, ఇమ్ హుస్యేతొ “బుజు కోణ్ రక్చింఛాబడ్‍స్యే” కరి పుఛ్చావమా.
MAR 10:27 యేసు ఇవ్నా దేఖిన్ బోల్యొ, “ఆ అద్మియేనా అసాధ్యం పన్కి, దేవ్‍న సమస్తమ్‍బి సాధ్యమస్” బోల్యొ.
MAR 10:28 తెదె పేతుర్నే, “హాదేక్ మే సమస్తమ్‍బి హాఃరు మ్హెందీన్ తారకేడెస్ ఆయోకరి ఇనేతి బోల్యొ.”
MAR 10:29 అనటేకె యేసు ఖఛ్చితనంతి బోల్యొ, “మార నిమిత్తం సువార్తన హాఃజె ఘర్‍నతోబి, భైయ్యేనా ‍భేనెనా, ఆయా భానబీ, లాడ్కానబీ, జామీన్ నాబీ, బెందెవ్వాలు, యో
MAR 10:30 హాంకె నా పొందతోబి, ఆవ్సెతె హింసల్‍మతూ ఘర్‍న, భై భయ్యావ్‍నా, భేనె భేనెనా, ఆయా, భానా లడ్కావ్నా, జమీన్నా, ఆవ్‍స్యేతె ములక్‍మా నిత్యంను జీవం మళ్‍స్యేకరి తుమారేతి మే ఖచ్చితంగా బోలుకరూస్.
MAR 10:31 బుజు అగాఢి ర్హావాలు పీటెజాసే, పీటే ర్హావాళు అగాఢిహుసే కరి బోల్యొ.”
MAR 10:32 యేసు ఇను సిష్యుల్ బయలుదేరిన్ యెరూషలేమ్మా జంకరా యేసు ఇవ్నేతి అగాఢి జాతొ ర్హావమా ఇవ్నే అష్యంహుయు, ఇనకేడె జంకరతెహాఃరు ఢరీగయు, తెదె యో బుజు భారజణ సిష్యుల్‍నా బులాయిలీన్, ఇన జరగజాసెతె ఇవ్నా బోలాలగ్యొ.
MAR 10:33 హదేక్ “అప్నె యేరుషలేమ్‍మా జంకరియేస్ అద్మినొఛియ్యో ప్రధాన యాజకుడ్‍న బుజు షాస్ర్తుల్‍న హాత్మ దెవాయిజాసె ఇవ్నె ఇనా మర్రాఖిదేవాను షిక్చదీన్‍ ఇనా అన్యజనాభోనా హాత్మా దేవాయిజాసె.
MAR 10:34 ఇవ్నె ఇనా ఇజ్జత్ కాఢీన్ ఇనప్పర్ థూఖిన్, కమ్మియేను కోల్డతి మారీన్ మర్రాఖిదిసె తీన్ ధన్ హువదీన్ అజు జీవిన్ వుట్సే” కరి బోల్యొ.
MAR 10:35 జెబెదయినొ ఛియ్యో హుయోతె యాకోబ్‍ బుజు యోహాన్ ఇనా ఖందెఆయిన్, “బోధకుడ్! హమె తారకన సాత్ మాంగ్యతోబి హమ్నకర్?” కరి బోలమా.
MAR 10:36 “మే తుమ్న సాత్ కర్నూకరి కోరుకరాస్‍?” కరి పుఛ్చావమా.
MAR 10:37 ఇవ్నె జవాబ్‍ బోల్యా, “తూ మహిమమా రవ్వాని వొహొఃత్ ఖవ్వాహాత్ మ్హణీ ఏక్జణనా, తార ఢవ్వాహాత్ మ్హణి ఏక్జణనా బేసీన్ ర్హావహఃర్కూ హామ్న దయాకర్” కరి ఇన బోల్యా.
MAR 10:38 యేసు, “తుమె సాత్ మాంగుకరస్‍కీ తుమ్న మాలంకొయిని మే పీదొతె గిన్నిమనూ తుమె పీస్యునా, మేలీదొతె బాప్తిస్మమ్‍ లేవనూ తుమ్న హాత్ హుసెసూ?” కరి ఇవ్నేతి పుఛ్చావమా.
MAR 10:39 ఇవ్నె హామరా హాత్ హుస్యేకరి బోలమా, తెదె యేసు బోల్యొ, “మే పీవుంకరుతే గిన్నిమా తుమేబీ పీస్యూ, మే లిదోతె బాప్తిస్మమ్‍ తుమేబీ లీసు.” పన్కి,
MAR 10:40 మార ఖావ్వాహాత్ని బాజు, ఢవ్వాత్ను బాజు, బెహాఃడిదేవానూ మారహాత్మా కొయిని, పన్కి దేవ్ కినా దెవ్వానుఛాకి ఇవ్నస్ దెవ్వావ్ స్యే ఇవ్నేతి బోల్యొ.
MAR 10:41 మిగ్లితె ధహ్క్ జణా సిష్యుల్ ఆవాత్‍ హఃమ్జీన్, యాకోబ్‍, బుజూ యోహాన్‍నా ఉఫ్పర్ చంఢాల్‍పడలగ్యూ.
MAR 10:42 యేసు ఇవ్న ఖందె బులాయిన్, ఇవ్నేతి అమ్ బోల్యొ, అన్యజనాభోమా అధికార్‍వాలకరి యెంచుహుయూతె ఇవ్నా, ఇవ్నఫర్ హఃర్కార్‍ కర్సె ఇవ్నమా మోటా ఇవ్నఫర్ అధికార్ చలావ్సెకరి తుమ్న మాలంహుసె.
MAR 10:43 తుమారమా ఇమ్ నార్హాను, తుమారమా కోన్బి మోటోహుయీన్ ర్హానుకతో యో తుమార హేట్ సేవకర వాలంతరా హుయీన్‍ ర్హాను.
MAR 10:44 బుజు తూమరమా కోణ్ అగాఢి హుయిన్ ర్హానుకరి దేఖస్‍కీ యో హాఃరవ్నా దాసుడ్‍ హుయీన్ ర్హాను.
MAR 10:45 అద్మినఛియ్యో, “సేవా కర్యాయ్‍ లేవనటేకె కోఆయోని, పన్కి హాఃరవ్‍నా సేవ కరనాటేకె, బుజు హాఃరవ్నా చొఢావ్నటేకె ఇను జాన్నా దెవ్వానటేకె ఆయోకరి” బోల్యొ.
MAR 10:46 ఇవ్నె యెరికో నంగర్‍మా ఆయు. యో ఇన సిష్యుల్‍తీబి మోట్టూ గుంబాల్‍తీబి మలీన్ యెరికోతీ నిఖీన్ ఆవుంకరమా, తీమయినో ఛియ్యోహుయోతె బర్తిమయికరీ కాణు మాంగిఖావాలు మారగ్నసేడె బేసీన్ థూ.
MAR 10:47 ఆ “నజరేత్నో యేసుకరి హాఃమ్జీన్, తెదె యో దావీద్నొనొ ఛియ్యో యేసు, మారఫర్ గోర్ కర్కరి ఛిక్రాణ్ మ్హేలనూ సురుకర్యూ.”
MAR 10:48 షోపొర్హాకరి కెత్రూకి జణు ఇనా గుర్కాయు, పన్కి యో “ఓ దావీద్‍నో ఛియ్యో మన గోర్ కర్కరి” అజు జాహఃత్ ఛక్రాణ్ మ్హేల్యూ.
MAR 10:49 తెదె యేసు ఉబ్రీన్, “ఇన బులావో” కరి బోలమా యోకాణు అద్మినా ఇనకనా లాయిన్ “ఢర్‍నొకొ తిమ్ ఉట్టిన్ ఉభర్, తున యో బులాంక్రస్.”
MAR 10:50 యోకాణొ ఓడ్రాక్యొతె లుంగ్డనా ఖనాకీన్, ఎగ్గీస్ ఉట్టీన్ యేసునా కందేగయో.
MAR 10:51 యేసునె మే తునసాత్ కర్నూ? కరి పుఛ్ఛావమా, “యో ఖాణొ డోలవాలు బోధకుడ్ మనదేఖనా ఢోళనూ నజార్ దాకరి బోల్యొ.”
MAR 10:52 ఇనటేకె యేసు ఇనేతి “తూ జా తారువిస్వాస్ తునా అష్యల్ కర్యూ” కరి బోల్యొ. తెదేస్ ఇన ఢోళనూ నజార్ ఆవమా యో యేసునకేడె గయో.
MAR 11:1 యేసు ఇనా సిష్యుల్తి మలీన్ యెరూషలేమ్నూ నంగర్‍న హాఃమె ఒలీవాను ఫహాడ్‍నా కందెఛ్చాతె బేత్పగే, బుజూ బేతనియకరి, గామ్నా ఆయుతెదె, యేసు ఇను సిష్యుల్‍మా “బే జణనా బులాయిన్‍ అమ్‍ బోల్యొ”
MAR 11:2 తురామ “హాఃమెఛాతె, గామ్మాజవొ; ఇన్మా జంకరస్‍కరా ఎగ్గీస్ హాఃమే బాందిరాక్యుతె ఏక్ ఘదెడునూ చెల్కూ, దెఖావ్‍సే; ఇనఫర్ కెహూ అద్మిబి హాంకెతోడి కెదేబి బేసికోరాక్యుని.” ఇనచోఢిన్ హాకాలిలీన్ ఆవో.
MAR 11:3 కోన్‍బి తుమె అన సానటేకె లీన్ జంకరస్కరి పుఛ్చాయుతో, హమార యజమానినా ఆ ఘదేడనూ చెల్కు హోనుకరి బోల్యొ, తెదేస్ యో అద్మి ఇనలీన్ జవొ బోల్చెకరి బోల్యొ.
MAR 11:4 ఇవ్నె జావమా ఇవ్న ఘర్న బ్హాదర్ బాంధిరాక్యుతె ఏక్ ఘదేఢను చెల్కు దెఖ్కాయు; ఇన ఛోడ్‍తూ ర్హావమా.
MAR 11:5 ఎజ్గ ఉబ్రీన్ ఛాతె థోడుజణు, తుమె సాత్ కరుకరాస్? “ఘదేఢన చెల్కన సాన ఛోడుకరస్కరీ” ఇవ్నా పుఛ్చావమా.
MAR 11:6 ఇనటేకె సిష్యుల్, యేసు ఆజ్ఞపించొతిమ్ ఇవ్నా బోలమా ఇవ్నె ఇనలీన్ జావదీదు.
MAR 11:7 ఇవ్నె ఘదెఢన చెల్కాన బులాయ్‍లీన్ యేసుకన ఆయిన్, ఇవ్నా లుంగ్డా ఇన ఉప్పర్ నాహఃమా యో ఇనఉప్పర్ చఢీన్ బెట్టొ.
MAR 11:8 కెత్రూకి జణు వాట్‍ఫర్ లుంగ్డా బిఛ్చాయు, తోడుజణు ఝాడిమా కత్రతె షింధోలినూ డాలియేనా మారగ్‍ఫర్ నాఖ్యు.
MAR 11:9 బుజు యేసునా అగాఢి, పాస్సల్‍బి జంకరతె హాఃరు, దేవ్నా “హోసన్నా కరి, ప్రభున నామ్‍త్తి ఆవవాళొ స్తుతించబడి హువదా”
MAR 11:10 ఆంకరతే అప్నొ భా హుయోతె “దావీద్‍నూ రాజ్యం ఆసీర్వాదించీన్‍ ధన్యహూసె. సర్యోన్నతనూ జొగొమా హోసన్నా కరి గట్ ఛిక్రాన్ మ్హేల్యు.”
MAR 11:11 ఇనె యెరూషలేమ్ను మంధిర్‍మా జైన్ ఆస్పీస్ ఫరీన్, సమస్తంనా దేఖిన్‍, తేదెస్ హాఃజె హూవమా భ్హారజణ సిష్యుల్నాకేడె బేతనియమా గయో!
MAR 11:12 బుజేక్ ధన్ ఇవ్నె బేతనియతూ జంకరమా “యేసున భుక్ లాగ్యు.”
MAR 11:13 ఏక్ అంజురంను ఝాడనా దూర్ తీస్ దేఖిన్, యోఝాడన సాత్‍బి లగ్యుసూకీ కరి ఎజ్గ ఆయో, ఝాడకన ఆయిన్ ఢూండమా ఏక్ పండుబీ కోతూని పాళొతప్ప సాత్బి కోదెఖ్కాయుని; సానకతో ఝాడనపండా లగ్గనూధన్ కాహే.
MAR 11:14 అనటెకె యేసు యో జాఢహూః, “హంకేతు బుజుకెదేబి తారపంఢా కోన్బి ఖాసెకొయినికరి” షపించొ తెదె బోలమా, యోవాతె ఇన సిష్యుల్‍ హఃమ్జు.
MAR 11:15 ఇవ్నె యెరూషలేమ్మా ఆయొతెదె యేసు ఆలయంమా జైయిన్, ధందొకరూకరతె ఇవ్నా మొక్లినాఖను సురుకర్యొ. రఫ్యా బద్లాంకరతె ధందొను బల్లల్నా, పర్యావ్నా యేచుకరతె ధందోవాలనా బల్లాల్నా, పేకినాక్యొ.
MAR 11:16 మందిర్‍మతూ కెహూ హాఃమన్నా బాధర్ కినాబి లావదిదోకొయిని.
MAR 11:17 బుజు యో అమ్ బోధించొ, “మారు మంధీర్ ధర్తీఫర్‍ ఛాతె జాత్‍ అద్మిహాఃరవ్నా ప్రార్థనాకరనూ మంధీర్‍ బొలావ్సె” కరి లిఖ్కాయ్‍ రూస్ కొయిన్నా? బుజు తుమె ఇనా ఛోర్ ర్హావను గుహనితరా కర్యాక్యూస్ కరి బోల్యొ.
MAR 11:18 ఎజ్గఛాతె ప్రధానయాజకుడ్‍ షాస్ర్తుల్‍, యో వాత్నా హఃమ్జీన్, అద్మిహాఃరూబి ఇను బోధన ఘనూ అష్యంహువనూ దేఖిన్‍ యో ఢరిగయూ, ఇనకింమ్ మార్నకరి బే జనా దేక్తా ర్హాతథా.
MAR 11:19 ధన్‍ డుబాదీన్‍ ‍తెదె యో నంగర్‍మతూ బాదర్‍ చల్‍జంకరతొ థొ.
MAR 11:20 వ్హానేస్ ఇవ్నె యోవాట్‍ఫర్ జంకరమా యో అంజురంనూ ఝాడనూ జఢ్తూ నికీక్‍ హుఃకాయిజావనూ దేక్యా!
MAR 11:21 తెదె పేతుర్‍, యో బోల్యొతె వాతెన హాఃయల్ కరీన్ “బోధకుడ్! హదేక్ తూ షపించిదిదోతే అంజురంను ఝాడు హుఃకాయి గయూకరి ఇనేతి బోల్యొ.”
MAR 11:22 ఇనటేకె “యేసునె ఇవ్నేతి అమ్ బోల్యొ! తుమె దేవ్నావుప్పర్ విస్వాస్‍ రాఖొ”
MAR 11:23 కోన్బి ఆ పహాడ్నా దేఖిన్‍ తూ ఉట్టీయిన్ ధర్యావ్‍మా పడ్జాకరి బోలిన్‍, ఇను దిల్మా అవిష్వాస్ కొయినితిమ్ ఇనె బోల్యొతె హుసేకరి నమ్యుతొ యో ఇమ్మస్ హుసెకరి తుమారేతి ఖఛ్చితనంతి బోలుకరూస్‍.
MAR 11:24 ఇనటేకె తుమె ప్రార్థనకరనూ వొహొఃత్ కెహూ మాంగ్యుతోబి యోతుమ్నా మల్‍స్యేకరి నమ్మో; తెదె యోతుమ్నా మల్సేకరి ఖఛ్చితంగా తుమారేతి బోలుకరూస్.
MAR 11:25 తుమె కినఫర్బీ చంఢాల్తి ర్హయతొతెదె తుమె ఉబ్రీన్‍ ప్రార్థన కరనూవొహోఃత్ ఇన మాప్‍కరొ.
MAR 11:26 తెదె “స్వర్గంమా ఛాతె తారొ భా తారు పాప్‍న క్చమాకర్సె.”
MAR 11:27 యేసు ఇన సిష్యుల్‍తి యెరూషలేమ్ ఫరీన్ ఆయా. ఇవ్నె దేవ్ను మంధిర్‍మా ఫర్తొ ర్హావమా, ప్రధాన యాజకుడ్‍బి షాస్ర్తుల్‍బి, మోటా హాఃరుజణూ ఇనకనా ఆయిన్‍.
MAR 11:28 తూ “కెహూ హక్కుతి ఆ కార్యాల్నా కరూకరస్? ఆహాఃరు కరనా అధికార్‍ తున కోన్‍దిదూ?” కరి పూఛ్చాయ్యా.
MAR 11:29 ఇనటేకె యేసు “మేబి తుమ్నా ఏక్ ప్రస్నా పుఛ్చాంవుస్?” ఇన తుమె బోల్యాతో, తెదె కెహూ అధికార్‍తి మే కరూకరూస్కి యో తుమ్న బోలూస్.
MAR 11:30 “యోహాన్ దిదోతె బాప్తిస్మమ్‍ పరలోకంతి ఆయూకి, న్హైతొ అద్మితి ఆయూ మారేతి బోలొ? కరి బోల్యొ.”
MAR 11:31 అనటేకె ఇవ్నె, అప్నె స్వర్గంతూ ఆయుకరి బోల్యతొ ఇమ్ హుస్యేతో,
MAR 11:32 తుమె సానటేకె నమ్యకొయినికరి పుఛ్చావ్సె “అద్మినటేకె హుయూకరి బోలియేనాకరి ఇవ్నామ ఇవ్నే సోచలగ్యు, పన్కి హాఃరుజణు యోహాన్ హాఃఛిస్ ప్రవక్తకరీ సోఛ్చె.”
MAR 11:33 పన్కి అద్మినా ఢరీన్, యోవాత్ “హామ్న మాలంకొయినికరి” యేసుతి బోల్య. ఇనటేకె యేసు బోల్యొ, కెహూ అధికార్‍తీ ఆ హాఃరు కరుకరూస్కి, “మే బీ తుమారేతి కోబోలిస్‍ని” కరి బోల్యొ.
MAR 12:1 తెదె యేసు ఇవ్నా ఉపమానం బోల్తొహుయీన్‍ అమ్ బోల్యొ; కిమ్కతొ “ఏక్ అద్మి అంగూర్ను బాగ్‍ నాఖిన్ ఇన ఆస్పీస్ భీత్ బాంద్యు, ద్రాక్చనపంఢనా ఖుంద్లావనాటేకె ఏక్ తోట్టి బణాయో, ఇజ్గాస్ ఏక్ పాకనా బంధాయో, ఇన పాసల్తూ యో ద్రాక్చను ఖేథర్‍మా థోడు అద్మిన పాల్నాదీన్ యాత్రఫరనా దేహ్ఃమా చలీగయో.
MAR 12:2 ద్రాక్చనూ టోట్మా ఫండ తోడనూ ధన్ ఆవదీన్, యో మాలిక్‍ ఇను భాగ్‍ లావనటేకె ఏక్ దాసుడ్‍నా ఇవ్నకనా బోలిమొక్లొమా.
MAR 12:3 పన్కి యోఖేథర్ వాలు ఇన ధరీన్ మారీన్ ఖాలిహాతెహూః బోలిమోక్లిదిదు.
MAR 12:4 ఇన పాస్సల్‍తి యో బుజేక్ దాసుడ్‍నబి బోలిమోక్లొ, ఇవ్నె ఇనాబి ముడ్క్యాఫర్‍ మారిన్ ఇను ఇజ్జత్ కాడీన్ బోలిమొక్లమా.
MAR 12:5 యో బుజేక్ దాసుడ్‍‍నా బోలిమొక్లమా, ఇవ్నే ఇనా మర్రాకిదిదూ, యో బుజు ఘను అద్మియేనా బోలిమొక్లమా, యో ఖేథర్‍వాలా థోడుజణనా మార్యు, థోడుజణనా మర్రాక్యు.
MAR 12:6 మొక్లనటేకె ఇనా లాఢ్నొ ఛియ్యో తప్ప బుజు కోన్‍కొయిని, ఇన ఛియ్యాన ఇమాన్‍ దిసేకరి” సోఛిన్ ఇన బోలిమొక్లొ.
MAR 12:7 పన్కి యో ఖేథర్‍వాలా బోల్య, ఆ భాగ్‍నూ వారసుడ్ ఆంక్రస్ ఇన ఏక్జణనా మర్రాఖిదియే ఆవొ, ఇమ్ కర్యతొ ఛాతెహాఃరు దవ్లత్‍ అప్ను హుసెకరి ఇవ్నె ఇవ్నేస్ బొల్లిదా.
MAR 12:8 ఇనా ధరీన్ మర్రాఖిదీన్ ద్రాక్చనుభాగ్‍ బాధర్ షవంనా నాఖిదిదు.
MAR 12:9 తెదె యోద్రాక్చా భాగ్‍ను “మాలిక్‍ సాత్ కర్సె? యో ఆయిన్ పాల్నాదిదొతె వాళనా మర్రాఖిదీన్ ఆలదనా కావ్లినా దిసె.”
MAR 12:10 పవిత్ర్ గ్రంథం అమ్‍బోలి లిఖ్కాయ్‍రూస్, ఆ తుమె కోపడ్యానిసూ? ఘేర్ బాందవాలు కామ్ ఆవకొయినితిమ్‍ ధక్లై జాయితె ఫత్రొ ఘేర్ బాందను కోణనా ఘను ముఖ్యంనూ ఫత్రొహుసె.
MAR 12:11 ఆ ప్రభు బారెమాస్‍ హుయు, అప్నె డోళబర్తి దేక్యా అప్న డోళనా ఘను అష్యమ్.
MAR 12:12 ఆ ఉపమానల్ హాఃరు అప్నస్ బోలుకరస్కరి ప్రధానయాజకుడ్‍బీ షాస్ర్తుల్ మాలంకరీన్, ఇన ధరనాటేకె ఆహ్రేతి దేఖుకరమా, పన్కి అద్మియేను జనాభోనా దేఖిన్ ఢరిగయూ.
MAR 12:13 ఇన పాసల్ యేసునా కెహూ వాత్మాబి ధర్నుకరి, పరిసయ్యల్, హేరోదీయుల్ థోడుజణనా ఇనకనా మొక్లూ.
MAR 12:14 ఇవ్నె ఇనకనా ఆయిన్, “బోధకుడ్ తూ హాఃఛివాళొహుయోతె అద్మికరి, తూ కినాబి యెంఛకొయినికరి హమ్న మాలం; తూ షరమ్‍ కొయినితిమ్‍ దేవ్ని వాట్నా సత్యంతి బోధించవాలొ.” రోమాను హఃర్కార్‍ను కైసర్‍నా పన్నుబాందనూ న్యాయమస్‍నా కాహెనా?
MAR 12:15 హమే “పన్నూ బాంద్నుకి కొయిని?” కరి పుఛ్చాయు. ఇనె ఇవ్ను చోర్‍ ఆషనా మాలంకరీన్‍ “తుమె మనషాన ఫహాఃవ్నుకరి సోచుకరస్‍? ఏక్ దేనారం లావోకరి బోల్యొ;
MAR 12:16 ఇవ్నె లాయిన్, ఇన దెఖ్కాడమా కినూ నామ్‍ఫర్ కినూ పోలిను ఛాపో ఛాకరి పుఛ్చావమా? కైసర్‍ను కరి బోల్యు.”
MAR 12:17 తెదె యేసు ఇవ్నేతి “కైసరునూ దేనుతె కైసర్‍నా దెవో, దేవ్నా దేనుతె దేవ్నా దెవోకరి బోల్యొ.” ఇవ్నె యోవాత్ హఃమ్జీన్ అష్యం హుయూ.
MAR 12:18 తెదె సద్దూకయ్యుల్ యేసుకనా ఆయిన్ మరిగయూతె అద్మి పాచు జీవిన్‍ ఉట్సేనాకరి ప్రస్నించా,
MAR 12:19 “బోధకుడ్, భైని రాండ్‍ జీవిన్‍ రవ్వామా ఏక్జనొ లఢ్కకొయినితిమ్‍ మరిగయోతెదె ఇన భైని బావణ్‍నా య్హా కర్లీన్‍ ఇను భైనా లఢ్కాహువతిమ్ కర్నూకరి మోషె హమ్నా లిఖ్కిన్ దీరాక్యోస్.
MAR 12:20 ఏక్ వొహోఃత్ హాఃత్‍జణ భైయ్యేరాస్, యువ్నమా మోటా భైనా ఏక్ రాండ్‍తి య్హా కర్లీన్, తెదె యో లఢ్కాకొయినితిమ్ మరిగయో.
MAR 12:21 బెంమ్మనొ యోబాయికోనా య్హా కర్లిదొ, యోబి లఢ్కా కొయినితిమ్ మరీగయో; ఇమ్మస్ తీన్‍మనోబి మరీగయో.
MAR 12:22 అమ్మస్ యో హాఃత్‍జణా యోబాయికోనా య్హా కర్లీన్ లఢ్కాకొయిని తిమ్మస్ మరిగయా, తెదె యో బాయికోబి ఇవ్నాపీటె మరిగి.
MAR 12:23 మరిగూతె ఇవ్నమా పాచు జీవిన్‍ ఉట్యతో యోహాఃత్‍ జణమా యోబాయికో కినా బావన్నితరా ర్హాసె? యోబాయికో హాఃత్ జణానబి బావన్‍హుయీని కాహెనా? కరి పుఛ్చాయా.”
MAR 12:24 ఇనటేకె యేసు అమ్ బోల్యొ, “తుమె తోందర పడుకరస్ పవిత్ర్ గ్రంథంమహో, దేవ్ను థాఖత్‍నహో మాలంనాకరమా అనహాఃజెస్‍ గబ్రాంకరాస్‍.
MAR 12:25 ఇవ్నే మరణ్‍మతూ జీవిన్‍ ఉట్సేతెదె య్హా కర్షెకొయిని, ఇవ్నె య్హానా దిసెకొయిని, రాండె, మరద్మానొకరి కోర్హాసేని పన్కి, ఇవ్నే స్వర్గంమా ఛాతె దేవ్ను దూతల్‍నితరా ర్హాసె.
MAR 12:26 అజు ఇవ్నె ఉట్సేకరి మరిగూతె బారెమహో మోషే గ్రంథంమా లిఖ్కాయ్‍రూతె డాగ్‍ను గురించి భాగంమా తుమె పడ్యా కొయినిసూ? యో భాగంమా దేవ్ మే అబ్రాహామ్‍నొ దేవ్‍, ఇస్సాక్‍నొ దేవ్‍, యాకోబ్‍నొ దేవ్, కరి బోల్యొ.
MAR 12:27 యో జీవిర్యూతె అద్మియేనా దేవ్ పన్కి మర్యాహూయుతెనూ దేవ్ కాహె, ఇనటేకె తుమె ఘణు గలత్ సోచుకరస్, కరి ఇవ్నా బోల్యొ.”
MAR 12:28 షాస్ర్తుల్‍మా ఏక్జనొ ఆయిన్‍, వాదించుకరతే ఖ్హ్హంమ్‍జీన్, యేసు “అష్యల్ను వాతె బోలుకరస్, ఆజ్ఞ హాఃరమా కెహూ ఆజ్ఞ ముఖ్యంను? కరి యేసున పుఛ్చాయో.”
MAR 12:29 యేసు అమ్ బోల్యొ, “ముఖ్యంను ఆజ్ఞమా అజు ఘను ప్రాముఖ్యంను ఫ్హైలు ఆజ్ఞ, ఓ ఇస్రాయేల్‍నూ అద్మియే హఃమ్జో; అప్నా ప్రభుహుయోతె దేవ్ ఎక్కస్ ప్రభూ.”
MAR 12:30 తూ తారపూర దిల్‍తి, పూర ఆత్మతి, పూర అక్కల్తి, తారొ కువ్వాత్తి, భాహుయోతె ప్రభువునా ఫ్యార్‍ కర్నూకరి అస్లీ ఆజ్ఞ.
MAR 12:31 బెంమ్మను ముఖ్యంను ఆజ్ఞ కెహూకతొ తారు తునస్ కిమ్ ఫ్యార్‍ కర్లేస్కి తార అగల్ బగల్ వాళనాబి ఇమ్మస్ ఫ్యార్ కరనూస్‍ ఆ బెంమ్మని ఆజ్ఞ; అనేతి ముఖ్యంను ఖయూబికొయినికరి ఇనేతి బోల్యొ.
MAR 12:32 యో షాస్ర్తుల్‍తి యేసుతి బోల్యొ, బోధకుడ్! తూ అష్యల్‍తి బోల్యొ “యోదేవ్ ఎక్కస్ తప్ప బుజు కోణ్బి కొయిని” కరి, బోల్యొతె వాత్ హాఃఛిస్‍.
MAR 12:33 ఇన ఫ్యార్‍ కరవాలు, తారు పూరదిల్తి, పూర అఖ్కల్తి, పూర కువ్వాత్తి, ఫ్యార్ కర్నూకరి బుజు ఏక్జణొ ఇనింతరస్ పార్లేవ్‍నా ఫ్యార్ కరవాలొ, ఆజ్ఞ హాఃరవ్‍మాతిబి, బలిదేవనుతీబి జాహాఃత్ కరి ఇనేతి బోల్యొ.
MAR 12:34 యేసు యో అఖ్కల్తి బోల్యొకరి సోఛిన్ ఇనేతి, “తూ దేవ్ని రాజ్యంనా దూర్ కొయిని” కరి ఇనేతి బోల్యొ. ఇనపాసల్ ఇన సాత్బి పుఛ్చావనా కినాబి హిమ్మత్ కోపూర్యుని.
MAR 12:35 ఏక్‍ వహఃత్‍ యేసు మందిర్‍మా బోల్తోహూయిన్, అమ్ బోల్యొ “క్రీస్తు దావీద్‍నో ఛియ్యోకరీ కిమ్ షాస్ర్తుల్‍ బోలుకరస్?”
MAR 12:36 దావీద్‍నె పరిసుద్ధాత్మాతి అమ్ బోల్యొ, “ప్రభు మార ప్రభుతీ బోల్యొ మే తార వైరియేనా తారా గోఢకనా బెఖ్హాడాతోడీ తూ మారా ఖవ్వాత్నీమాండిపర్ బేహ్ః” కరి బోల్యొ.
MAR 12:37 “దావీద్‍ ఇనూ యోస్ ప్రభుకరి బోల్యొతొ, బుజు యో కిమ్ ఇన ఛియ్యోహుసేకరి, పుఛ్చాయో? ఎజ్గఛాతె అద్మిహాఃరు యోవాతె ఖుషీతి హఃమ్జు.”
MAR 12:38 అజు యేసు ఇవ్న అమ్ బోధిస్తొహుయీన్ బోల్యొ “షాస్ర్తుల్‍తి జత్తన్‍తి రహో. ఇవ్నె లాంబ లుంగ్డా పేర్లిన్ ఫర్తాహూయిన్, సంతనూ గల్లియేమా అద్మిహాఃరూ దేఖిన్ హఃలామ్ కర్నూకరి దేఖస్.”
MAR 12:39 ఇవ్నె న్యావ్‍నుజొగొమా అగాఢి బేహ్ఃనూకరి, విందుల్మా అగాఢీస్ ర్హానూకరి దేక్తురాస్.
MAR 12:40 విధవరాల్ను ఘర్నా డుబావ్తూహుయీన్ కాయిబి మాలంకొయినితిమ్ ఉప్పర్ మాత్రం మోటు ప్రార్థనాకర్తూ ర్హాస్, ఇవ్నె అజు ఘణు సిక్చ ర్హాసే.
MAR 12:41 యేసు మందిరంమా హుంఢినహాఃమె బేసిన్ అద్మిహాఃరు కాణుకల్‍ నాఖనూ దేక్తూ ర్హయో, ధవ్లత్‍వాలబి కెత్రూకిజణూ ఇన్మా కానుక నాకుకర్తు థూ.
MAR 12:42 ఏక్ గరీబ్ విధవరాల్ ఆయిన్‍ బే రాగినూ బిళ్ళ నాఖనూ దేఖ్యొ.
MAR 12:43 యో ఇను సిష్యుల్నా బులైన్ బోల్యొ, “మే ఖఛ్చితనంతి బోలుకరూస్ హుంఢిమా పైష్యా నాక్యుతె హాఃరేతిబి ఆ గరీబ్ విధవరాల్ జాహఃత్ నాఖి.
MAR 12:44 ఇవ్నె హాఃరు ఛాతె థోడమతూ లాయిన్ నాక్యు పన్కి, కతో ఆబాయికొ ఇనకనా జీవనటేకె ఛాతె దవ్లత్‍ హాఃరూబి లాయిన్‍ నాఖిదిదీ కరి బోల్యొ.”
MAR 13:1 యేసు మంధిర్‍మతూ జాతో ర్హావమా, తెదె సిష్యుల్మా ఏక్ జణూ, “బోధకుడ్‍! ఆ ఫత్రా కెజాత్నూకి అధ్బుతంనూ, ఫత్రాంతీ భందైర్యూతె మిద్దియే కెజాత్నూకి దేక్కరి బోల్యా.”
MAR 13:2 ఇనటేకె యేసు బోల్యొ, “ఆ మోటు బాంది రాఖ్యుతె దేఖుకరస్ని, ఫత్రోఫర్ ఫత్రో ఉబార్సే కొయినితిమ్ పడిజాసె.”
MAR 13:3 యేసు దేవ్ను మంధిర్‍నా హాఃమె ఛాతె ఒలీవా పహాడ్ ఫర్ బేసీన్ ర్హావమా ఇనకేడె ఇన సిష్యుల్ పేతుర్, యాకోబ్‍, యోహాన్, బుజు అంద్రెయబి థా.
MAR 13:4 ఇవ్నె ఇనా పుఛాయా, “ఆ హాఃరు కెదేహుసె కెహూ గుర్తుర్హాసె.” యో హమ్నబోల్.
MAR 13:5 యేసు ఇవ్నెతి అమ్ బోల్యొ, “కోన్బి తుమ్న మోసంకరకొయినితిమ్ జత్తన్ ర్హవొ.”
MAR 13:6 కెత్రూకి జణు మారనామ్తి ఆయిన్, “యో మేస్ క్రీస్తుకరి బోలిన్ కెత్రూకి జనభోవ్నా మోసంకర్సె.”
MAR 13:7 తుమె యుధ్దాల్నా బారెమాబి లఢాయినూ బాటమా సమాచార్నా హాఃమ్జతెదె, గబ్రావుసూనొకొ; అమ్ హూవనూస్‍ ఛా పన్కి అంతమ్ అత్రే జల్దీస్ ఆవ్సెకొయిని.
MAR 13:8 అద్మినఫర్‍ అద్మి, రాజ్యంను ఉప్పర్‍ రాజ్యం విరుధ్దంతి ఉట్సె, ఎజ్గా యెజ్గా జమీన్ హాల్సె, ఖాల్ ఆవ్సె, కతొ జణనూ ధరత్నూ జోణ్ను వేదననా సురూహుసె.
MAR 13:9 “తుమార బారెమా తుమె జతన్తి ర్హహో.” ఇవ్నె తుమ్న సభల్మా ధరావ్సె; భందైన్ న్యావ్నుజొగొమా ఉభర్‍స్యూ న్యావ్‍ను జొగొమా తుమే కొల్డావ్తి మార్ ఖాసూ, మారటేకె తుమె రాజొనాహాఃమె మోట్టావ్ను హాఃమెబి ఉబ్రీన్ సాక్చ్యాం బోలను ఛా.
MAR 13:10 హర్యేక్‍ అద్మియేనా అగాఢి సువార్తనా ప్రచార్ కరీన్‍ బొలావ్నూ.
MAR 13:11 ఇవ్నె తుమ్న బాంధింలీన్ పుఛ్చావనాటేకె లీన్ జావను వొహఃత్, తుమె సాత్ బోల్నుకరి అగాఢీస్ ఛింత నొకొహుసూ, యో వహఃత్‍మా తుమ్న సాత్ సోచ్చావస్కీ యోస్ బోలొ, సానకాతొ తెదె వాతెబోలుకరతె తుమె కాహె పరిసుద్ధాత్మాస్‍ తుమారమతూ వాతెబోల్సె.
MAR 13:12 భైయ్యే భైయ్యేనస్ మరైనాక్నుకరి దేక్సె, ఇమ్మస్ భా బీ ఇనా ఛియ్యో మరణ్‍నా కారణ్ హుసే, లఢ్కా ఆయా భానా మరౌనూకరి దేక్సె.
MAR 13:13 మారు నామ్‍మా హాఃరవ్నహాతె గాళెఖాసూ, పన్కి ధర్తీను ఆఖరితోడి కోణ్ సహీంచీన్‍ ర్హాస్కి దేవ్ ఇవ్నా బఛ్చావ్సె.
MAR 13:14 “కెదె తుమె ఉజ్జాడ్‍హుయూతె యో కర్రాబ్ రాచ్చు ఉబ్రాకొయింతె జొగొమా ఉబ్రాను తుమె దేఖ్యాతెదె పఢవాళు అర్థంకర్నూ” యూదయమా ర్హవ్వలు ఫహాడ్‍కనా మిలాలిజవొ.
MAR 13:15 ఘర్నఉప్పర్‍ ర్హవ్వాళు ఘర్‍మతూ కెహూబి లీన్ జానుకరి ఉత్రీన్ ఇన్మా జైన్ లీన్ నా ఆవ్ను.
MAR 13:16 ఖేథర్మా ర్హావ్వాళు ఇను లుంగ్డా లేవానటేకె ఇన ఘేర్ కన నాఆవ్నూ.
MAR 13:17 ఆయో! యో ధన్మా బేజిణి వాళునహో చెరాళి బాయికోహో, ఇవ్నా కెత్రె కష్టం ర్హాస్కి కాహేనా.
MAR 13:18 “ఇమ్నూ ట్హండ్నా ధన్ నా ఆవునూ కరి దేవ్ నా ప్రార్థనకరో.”
MAR 13:19 యో మీన్హాత్ నూ ధన్, దేవ్ బాణాయోతే జామానేతూ హంకెతోడిన ఇమ్నూ మిన్హత్ కోహుయుని, బుజు కెదేబి ఆవ్సెకొయిని.
MAR 13:20 పన్కి దేవ్ యోధన్నా, కమ్‍నా కర్యొహోత్‍థొతెదె కోన్బి భచ్యూహోత్ కొయిని, యో ఏర్పఛిరాక్యొతె ఛోతె హాఃచెలవాలనసటేకె యోధన్నా కమ్ కర్సె.
MAR 13:21 పన్కి త్యొధన్‍మా హదేక్ క్రీస్తు అజ్గఛాకరి, ఎజ్గఛాకరి, కోన్‍బి తుమ్హారేతి బోల్యుతొ నొకొనంస్యూ.
MAR 13:22 కతొ, చ్హాడ్‍ క్రీస్తు, ఛాడ్‍ ప్రవక్తల్ ఆయిన్, అద్భుతంనాబి ఆక్చర్యంనా కరీన్ చూనిరాక్యొతె అద్మియేనా కోసిస్ కరీన్ ఇవ్నా మోసం కర్నూకరి సూచక క్రియల్నా, మహాన్‍కార్యాల్‍నా వతాల్సె.
MAR 13:23 ఇనటేకె తుమె జత్తన్‍ ర్హహొ; హదేక్ సమాస్తంహాఃరు తుమార అగాఢి బోలిరాక్యొస్.
MAR 13:24 త్యొధన్‍మా కష్టల్ హాఃరు హుయిజావదీన్ రాత్‍ సూర్యుడ్‍నా అంధారు కర్సె, చందమామ ఇనూ ఉజాలునా దిసెకొయిని,
MAR 13:25 ఆకాష్ మతూ షుక్కర్ పడిజాసె. ఆకాష్‍మాను షక్తిహాఃరు హల్సె.
MAR 13:26 తెదె అద్మినొ ఛియ్యో మోటు థాఖత్తి, ప్రభావంతి ఇను మహిమమా మబ్బునావుప్పర్ ఆవనూ అద్మిహాఃరు దేక్చె.
MAR 13:27 తెదె యో ఇన దేవ్ను దూతల్‍న్నా మొక్లిన్ ధర్తినూ చార్ బాజుమతూ ఏర్పరాక్యొతె ఇవ్నా ఏక్ జొగె కర్సె.
MAR 13:28 “అంజురంనూ ఝాడనదేఖిన్ ఏక్ ఉపమాన్నా సిఖొ.” ఇనుఢాలి బుజు కవ్లూ ఇగూర్ మ్హెంద్యుతొ తడ్కను ధన్ ఆయిత్రుకరి మాలంకర్చు.
MAR 13:29 ఇమ్మస్ “ఆహాఃరుహువనూ దేఖ్యతెదె యోకందేస్ ధర్వాజనూ హాఃమేస్ ఛాకరి తుమె మాలంకర్సు.”
MAR 13:30 మే ఖఛ్చితనంతీ బోలుకరూస్, “ఆహాఃరు హువతోడి ఆపిఢి ఉజ్జాడ్‍హుసె కొయిని.”
MAR 13:31 ఆకాష్‍తోబి ధర్తితోబి మట్సే పన్కి మారివాతె మట్సెకొయినికరి.
MAR 13:32 యో ధన్నా బారెమా యో వహఃత్‍నా బారెమా భానా తప్ప బుజు దేవ్ను దూతల్‍నాబి మాలంకొయిని.
MAR 13:33 జత్తన్తి ర్హహొ; హొషార్తి ర్హహిన్, యో కెహూవహఃత్నా ఛా తుమ్న మాలంకొయిని.
MAR 13:34 ఏక్‍ అద్మి ఇను దాసుల్‍నా అధికార్‍ దీన్‍ దూర్‍నూ దేహ్క్ మా మ్హెందిగయోతే ఇనూ జోడ్ను. ఏక్ మాలిక్ ఇన దాసుడ్‍నా కామ్ కరనాటేకె ఉబ్బారిరాఖిన్, హర్యేక్ జణనా కామ్ ధీన్ హొషార్తీరహోకరీ ద్వారపాలనా ఆజ్ఞదేవను, ఘర్ బేందీన్ దేహ్క్ గయో తిమ్మాస్.
MAR 13:35 ఇనాటేకె తయార్‍ ర్హవో, “ఘర్‍నా మాలిక్ ధన్ డుబానా ఆవస్కి, వ్హానేక్హాత్రేస్ ఆవస్కి, ఆ అధిరాత్ మా ఆవస్కి, ముర్గువాఖ్హదీన్ ఆవస్కి, కెదెఆవస్కి తుమ్న మాలంకొయిని.”
MAR 13:36 యో అకాష్మమత్తుమా “యో ఆవానూ వహాఃత్ తుమే లిందర్‍ రవ్వాను నాదేక్నుతిమ్ యో వహాఃత్ హొషార్‍తి ర్హహో.”
MAR 13:37 “మే తుమారేతి బోలుకరుతె హాఃరెతీబి బోలుకరూస్ జత్తన్‍తి ర్హహొ.”
MAR 14:1 బే ధన్‍న పాసల్‍ పస్కాపండగ, కతొ ఖాటు రోట్టను పండగఆయు. తెదె ప్రధాన యాజకుడ్‍, షాస్ర్తుల్‍ యేసునా ఆహ్‍ఃరేతి కింమ్‍ ధర్లీన్‍ మర్రాక్నుకరి కుట్రకరీన్‍ సోచుకరమా,
MAR 14:2 పన్కి, పండగనూ ధన్నే అద్మియేమా లఢాయ్‍హుసే నొకొకరి ఇవ్నె బొల్లిదు.
MAR 14:3 త్యొ వహఃత్‍మా యేసు బేతనియమా ఖొహోఢ్తి ఛాతె సీమోన్నా ఘర్‍మా ధాన్ ఖావనా బేషీన్ రవ్వమా, ఏక్ బాయికొ ఘర్‍మా ఆయిన్, మోల్నుహుయీతె అష్యల్ను అంగర్నూ జాఢెహూఃతి బనాయుతె మోల్నురాచు అత్తర్ని బుడ్డి ఇనకేడె లాయిన్ మూతనా పోఢీన్ యేసునా ముడ్క్యాఫర్ నాఖి.
MAR 14:4 ఆ దేఖిన్ ఎజ్గఛాతె త్హోడుజణు చంఢాల్ హుయిన్ యో “అత్తర్నా చుక్కె నుక్సాన్ ష్యాన కరుకరాస్?
MAR 14:5 ఆ అత్తర్నా బుఢ్డీనా ఏఛతొ తీన్ ఖొః దేనారం ఆవ్సె. యోరఫ్యాతి ఘరీబ్ అద్మినా దెవ్వానుతూ” కరి బాయ్‍కోన బారెమా బన్కిలిద.
MAR 14:6 ఇనటేకె యేసు అమ్ బోల్యొ, “అన రాండ్ను జోలిన నొకొజవొ; అన బారెమా తుమె సాన ఛింత కరుకరాస్, ఆ మారటేకె అష్యల్ను కార్యమ్‍ కరూకరస్.
MAR 14:7 గరీబ్ కెదేబి తుమారకనస్ ర్హాసె. తుమ్న లాఢ్‍హుయు తెదె ఇవ్నా మద్దత్ కరజాయ్; పన్కి మే కెదేబి తుమారకేడె ర్హైస్‍కొయిని.
MAR 14:8 యో ఇను తాహఃత్ ఎత్రే మిన్హత్ కరీన్, మన సమాధి కరానటేకె యోమారు ఆంగ్తన్నా అగఢీస్ అభిషేకించి.
MAR 14:9 ములక్‍మా యో కెజ్గ సువార్తనా ప్రచార్ కరస్కి, ఎజ్గా ఆ కరీతె హాఃరు హఃయల్ ర్హావనాటేకె కరి ప్రషించబడ్‍సే” కరి తుమారేతి ఖఛ్చితనంతి బోలుకరూస్‍కరి బోల్యొ.
MAR 14:10 యో భారజణ సిష్యుల్మా ఏక్జణొ ఇస్కరియోతు యూదా, ప్రధాన యాజకుడ్‍నా హాత్మా ఇన దర్యాయ్‍ దేవనాటేకె ఇవ్నకనా గయో.
MAR 14:11 ఇవ్నె యోహఃమ్జీన్, ఘనూ ఖుషీహుయిన్ ఇనా రఫ్యా దిసూకరి వాత్‍దిదు. ఇనటేకె యూదా యేసునా కెదె ధరావ్నుకరి సమయంనాటేకె దేకుకర్తొ థొ.
MAR 14:12 ఖాటు కొయింతె రోట్టను పండగమా అగాఢిను ధన్నె ఇవ్నె పస్కా మ్హేండనా బలిదేవనటేకె, సిష్యుల్ యేసుతి “పస్కాపండుగనా కెజ్గ జైన్ ధాన్ బనాయేకరి?” ఇన పుఛ్చాయ.
MAR 14:13 తెదె ఇనె అమ్ బోల్యొ, “తుమె భేజనా నంగర్మా జవొ; ఎజ్గ పానినూకేళి పల్లిన్ ఉల్యావుతె ఏక్ అద్మి తుమ్న దెఖ్కావ్సె.
MAR 14:14 యో కెహూ ఘర్‍కనా జాస్కి ఇనకేడె జవొ, యోఘర్ మాలిక్నా దేఖిన్ ‘మే మార సిష్యుల్తి మలీన్ పస్కానా ఖావనటేకె హమ్నగది కెజ్గఛాకి’ బోధకుడ్‍ పుఛ్చాంకరస్‍కరి బోల్యొ.
MAR 14:15 యో అక్కురాఛతి భరైరూతె మిద్దినవుప్పర్‍నూ మేడగది తుమ్న వతాల్సె. అప్నటేకె ఎజ్గ పష్కానా బనావో” కరి, ఇన బే సిష్యుల్నా బోలిమొక్లూ.
MAR 14:16 సిష్యుల్ నంగర్‍మా ఆయిన్ యో బోల్యొతిమ్‍ కరీన్, ఇవ్నె పస్కాపండగను ధన్ బనాయా.
MAR 14:17 తెదె హాఃమ్జె హువమా యో ఇన భారజణ సిష్యుల్తి మలీన్ ఆయొ.
MAR 14:18 ఇవ్నే హాఃరుజణు బేసీన్ ధాన్ ఖాతూ వొహఃత్ యేసు బోల్యొ, “ఆహాఃఛీస్‍ తుమారమా ఏక్జణొ కతొ మారకేడె బేసీన్ ధాన్ ఖంకరతే తుమారమా ఏక్జణు, మన ధరాయ్ దిసేకరి” ఖఛ్చితనం తుమారేతి బోలుకరూస్‍కరి ఇవ్నేతి బోల్యొ.
MAR 14:19 ఇవ్నా ఘణు బాధ పడీన్, “మేతొ కాహేకున్నా ప్రభుకరి యేక్ కంతూ యేక్ ఇనా పుఛ్చావనిక్యూ.”
MAR 14:20 యేసు, “తుమార భారజణమా ఏక్జణు కతో మారకేడె గీన్నిమా హాత్ గ్హాలవాలూస్ మన ధోఖకర్సె.
MAR 14:21 వాక్యంమా లిఖ్కైరూస్ తిమ్ అద్మినో ఛియ్యో మరిజాసె, పన్కి అజు కినహాతె అద్మినఛియ్యో ధరైజాసేకీ యోఅద్మిన గ్హణూ మిన్హత్‍, యో అద్మినటేకె అష్యల్ హోతుకి యో నాఫైదాహూయు హోత్తొ, అష్యల్ హోతు” కరి బోల్యొ.
MAR 14:22 ఇవ్నె ధాన్ ఖంక్రతొ “అన లేవొ” “ఆ మారు ఆంగ్తాన్‍” కరి బోల్యొ.
MAR 14:23 తెదేస్ యో గిన్నినా పాడీన్ కృతజ్ఞతాస్తుతుల్‍ బోలీన్ ఇన ఇవ్నా దిదొ, ఇవ్నెహాఃరు ఇన్మనూ పీదు.
MAR 14:24 తెదె యో, “ఆ మారు నవూ నిబంధన ల్హొయి హాఃరవ్నాటేకె ఛొడ్డాంవ్‍కరూతె మారు ల్హొయి.”
MAR 14:25 ఆ “మే దేవ్‍నూ రాజ్యంమా జైన్ నవూ ద్రాక్చను రక్హ్ పియ్యతోడి, హంకె తప్ప బుజుకెదేబి ద్రాక్చాను రహ్క్ కోపీస్నీ” కరి తుమారేతి ఖఛ్చితనంతి బోలుకరూస్.
MAR 14:26 తెదె ఇవ్నె గీత్ బోల్తూహుయిన్ ఒలీవాన పహాడ్కనా గయ్యా.
MAR 14:27 తెదె యేసు ఇవ్నెతి బోల్యొ, మ్హేండను కాపరిన మార్చు; ఆవ్నే హాఃరూబి చేద్రిజాస్యు; తుమె హాఃరు మన మ్హేంద్యుసు, లేఖనంమా లీఖ్కైరూతిమ్; మ్హేంఢన కాపరినా మారిస్; మ్హేంఢహాఃరు మిలాలిసేకరి.
MAR 14:28 మే ఉట్యోస్‍కరి ఆయో తెదె “తుమ్హారేహూః అగాఢి గలిలయమా జైస్” కరి బోల్యొ.
MAR 14:29 ఇనటేకె పేతుర్ “హాఃరు మ్హేందిన్‍ చలిగుతోబి మే తున కోమ్హెందీస్ని” కరి బోల్యొ.
MAR 14:30 యేసు ఇన దేఖిన్ “తూ ఆజ్ రాతె ముర్గు బే ఛోట్ వాహాఃనా అగాఢి తీన్ ఛోట్ మే కోన్కి మాలంకొయిని బోలిస్” కరి ఖఛ్చితనంతీ బోలుకరూస్‍.
MAR 14:31 తెదె పేతుర్ అజు ఘణు ఖఛ్చితంగా అమ్ బోల్యొ, “తారకేడె మరిగొతోబి మర్ జైయిస్ పన్కి తూకోన్కి మాలంకొయినికరి కోబోలిస్‍ని” అజు అలాదు సిష్యుల్బి బోల్యా.
MAR 14:32 ఇవ్నె గెత్సేకరి ఏక్ జోగొమా గయా తెదె యేసు ఇనసిష్యాల్తి, “మే ప్రార్థన కరీన్ ఆవతోడి తుమె అజ్గాస్ బేసిన్ ర్హహో” కరి బోలిన్,
MAR 14:33 యేసు ఇనకేడె పేతుర్నా, యాకోబ్‍నా, యోహాన్నా కెడెబులాలిజైన్, యో గ్హనూ దుఃఖపడనూ ఛింతపడనుబీ సురుకర్యొ.
MAR 14:34 తెదెయో ఇవ్నేతి, మార జాన్ మర్జవనా యెత్రే దుఃఖంతీ డుబీన్‍రంక్రస్; తుమె అజ్గాస్ ర్హైహీన హోషార్తి ర్హహొకరి బోలిన్,
MAR 14:35 యో ధరాషు దూర్మజైయిన్ పార్ గుడ్గేఫర్ బేసిన్, సాధ్య హుయుతో “మిన్హత్ సమయ్” నా ఆవునుకరి ప్రార్థన కర్యొ.
MAR 14:36 యేసు, “ఓ మార భా తున ధర్తీ హాఃరూబి సాధ్యమస్; ఆ దుఃఖంనా మారకంతూ కన్నాక్. హూయితోబి ఆ మారు ఇష్టం కాహె పన్కి, తారు చిత్తమస్ హువదా” కరి బోల్యొ.
MAR 14:37 యో బుజు ఆయిన్ ఇనా సిష్యుల్నా దేఖమా హాఃరుజణు హుఃత్యూతె దేక్యొ. తెదె యో పేతుర్తి అమ్ బోల్యొ, “సీమోన్, తూ హుఃతోస్నా? ఏక్ ఘంటోతోబి హొషార్తి కోర్హైనిషూ?”
MAR 14:38 తుమె హొషార్తీ రహీన్, “సోధనమా నాపణ్నూతిమ్ ప్రార్థన కరో; ఆత్మా సిద్దం పన్కి, ఆంగ్ తన్ ఖంజోర్.”
MAR 14:39 పరీన్ జైన్ అనేతిఅగాడి బోల్యెతే వాత్నస్‍ ఇమ్మాస్ బోల్తొ ప్రార్థనకర్ఒ.
MAR 14:40 యో పరీన్ ఆయిన్ ఇవ్నా దేఖమా, ఇవ్నె హుఃతు థూ; కింమ్‍కతొ ఇవ్నా ఢోళా కాడకొయింతె తరబీ లిందర్మా ఇన సాత్ బోల్నుకి ఇన సిష్యుల్నా మాలంకోహుయుని.
MAR 14:41 యేసు తీన్మనుచోట్‍ ఆయిన్ బోల్యొ, హంకె తుమె హుఃయీన్‍ ఆరామ్‍ లీలెవొ. బుజు బైస్, యోవహఃత్‍ ఆయ్‍త్రూ హదేక్ అద్మినొఛియ్యో పాప్‍కర్యూహుయునా హాత్మా ధరాయ్ జంక్రస్.
MAR 14:42 ఉట్టొ జియ్యే “హదేక్ మన ధరైదెవ్వాలో కందేస్ ఛా” కరి బోల్యొ.
MAR 14:43 ఎగ్గీస్, యేసు బుజున్బి వాతె బోల్తొరవ్వామా, భారసిష్యుల్‍హుయోతె ఏక్జనొ ఇస్కరియోతు యూదా ఆయో. ఇనకేడె ఘనూజణు సైనికుల్ను గళ్లొ లట్టావ్నా, ఛర్యావ్నా ధర్లీన్‍, ప్రధానయాజకుడ్‍కంతూ, షాస్ర్తుల్‍కంతూ, మోట్టావ్‍కంతూ ఆయూ.
MAR 14:44 ఇన ధరాయిదెవ్వాలొ, “మే కినా బుఛ్చా దీస్కి యోస్ యేసు; ఇన ధర్లీన్ జాగ్రుతి లీన్‍జవొ” కరి గుర్తునితరా బోల్యొ.
MAR 14:45 యో ఆయిన్‍ ఎగ్గీస్‍ ఇనకన జైయిన్ “బోధకుడ్” కరి బులైన్, ఇన బుఛ్చా దేవమా
MAR 14:46 తెదె ఇవ్నె ఇనావుప్పర్‍పఢీన్‍ ధర్లీన్‍ బాందినాక్యు.
MAR 14:47 ఇన బాజూ ఉబ్రీన్ థూతె యేక్జణు ఇని ఛరి కాడీన్ ప్రధానయాజకుడ్‍ను దాసుడ్నా మారిన్‍ ఇను కాణ్ కత్రినాక్యు.
MAR 14:48 ఇనటేకె యో ఇవ్నేతి బోల్యొ, “తుమె ఛోర్‍ ఫర్ ఆయాతిమ్ ఛరీయేతి లట్టాపల్లీన్ మన ధర్లేవనా ఆయునా?
MAR 14:49 మే హర్యేక్‍ రోజ్ మందిర్‍మా తూమరకేడె ర్హైహీన్‍ బోధకర్తో ర్హయో, పన్కి తెదె తుమె మన ధర్యకొయిని, పన్ని పవిత్ర్ గ్రంథం నెరవేర్నుతిమ్‍ జరగనూస్ పడ్సె”కరి బోల్యొ.
MAR 14:50 తెదె సిష్యుల్ హాఃరుజణు ఇనా మ్హెందీన్ మిలాయిలీదు.
MAR 14:51 ఏక్ కవ్వారు చొగ్రు ఇన ఆంగ్‍ఫర్‍ కంభర్నా బాందిరాక్యుతే లుంగ్డా తప్ప కాయిబీ కోతూని, ఇనె యేసునాడె జంమ్‍కరమా, ఇవ్నె ఇన ధర్లిదు.
MAR 14:52 పన్కి, యో ఇనా ఉప్పర్ పేరిరాక్యొతె, యో లుంగ్డనా మ్హేందీన్ వుగ్గాడోహుయీన్ మీలాయిలీదు.
MAR 14:53 ఇవ్నె యేసునా ప్రధాన యాజకుడ్‍కనా బులాలీన్ గయూ. ప్రధానయాజకుడ్‍, అధికారుల్, షాస్ర్తుల్‍ హాఃరూజణు ఇనకేడె ఆయు.
MAR 14:54 పేతుర్‍నె దూర్‍తి ఇనకేడె జాతోహుయిన్ ప్రధాన యాజకుడ్‍నా ఘర్‍ను మ్హైను జొగొమా ఆయో, భటుల్తి మలీన్ ఆగ్‍సేకన హాఃమ్‍జె యోబి బేషిగయో.
MAR 14:55 ప్రధానయాజకుడ్‍బి, మహసభల్నూ అద్మిహాఃరుబి, యేసునా మర్రాక్నుకరి జూటి సాబుత్ బోల్నుకరి దేఖ్యా పన్కి ఇవ్నా కాయిబి సాబుత్ కోమల్యుని.
MAR 14:56 కెత్రూకిజణూ ఇనఫర్ జూటి సాబుత్ బోల్యు, పన్కి ఇవ్నె బోల్యుతె యేక్బీ హాఃఛి కోహుయుని.
MAR 14:57 తెదె థోడుజణు ఉట్టీన్ యేసుఫర్, అమ్ జూటి సాబుత్ బోల్యు;
MAR 14:58 “అద్మిను హాతెహూః బాంద్యుతె దేవ్ను మంధిరంనా పోఢినాఖిన్, తీన్ ధన్మా బుజేక్ మంధిర్‍నా బాందీస్‍ కరి” బోలనూ హమే హఃమ్జ.
MAR 14:59 పన్కి ఇమ్‍బి ఇవ్ను యో సాబుత్ యేక్‍బి సమాన్‍హుయుకొయిని.
MAR 14:60 ప్రధానయాజకుడ్‍ ఉట్టీన్ ఇవ్నహాఃమె ఉబ్రీన్ యేసుతి పుఛ్చాయో, అవ్నె తారఫర్ కెత్రూకి జూటి సాబుత్ బోలుకరస్ని. “ఇవ్ని వాత్నా తూ సాత్బీ బోలకొయిన్నా”
MAR 14:61 పన్కి యేసునే కెహూవాత్ కోబోల్యొనితింమ్ గఛ్చూత్తి ర్హయో. ప్రధాన యాజకుడ్‍ “పరమాత్మనొ ఛియ్యోహుయోతె క్రీస్తు తూస్‍నా?” స్తుతించబడు కరతె “దేవ్నొ ఛియ్యో తూస్‍నా?” కరి పుఛ్ఛావమా.
MAR 14:62 యేసునె బోల్యొ “ఓహో మేస్” “సర్వ థాఖత్‍వాలొ హుయోతె దేవ్ని ఖవ్వాత్నిమాండిఫర్ అద్మినొ ఛియ్యో బేసిన్ ర్హావనూ, యో స్వర్గంమా మబ్బునూఫర్ బేసిన్ ఆవాను తుమె దేక్చు.”
MAR 14:63 ప్రముక్‍ యాజకుడ్‍ ఇను లుంగ్డా పాఢిలీన్ ఇవ్నేతి “అప్నా అజు ష్యానూ సాబుత్ హోనూ? కరి పుఛ్చాయో.
MAR 14:64 అనె దేవ్నా నిందా కరనూ తుమె హంమ్జిరాక్యస్‍ని; తుమ్న సాత్ తోచుకరస్కి బోలొ?” కరి అక్కావనా పుఛ్చావమా అక్కుజణు ఇనేతి వ్యతిరేకంగా మరణ్‍నా అర్హుడ్ కరి ఇనఫర్‍ నేరంనా నాక్యు.
MAR 14:65 థోడుజణూ ఇనఫర్ తూక్తాహూయిన్, ఇన ఢోళన లుంగ్డాతీబాందీన్, హాతేహూః గుద్తాహూయిన్, “కోణ్ మార్యుకి బోల్” కరి గేళికాడ్యు; కావ్లివాలా లీజైన్ మార్యు.
MAR 14:66 యో ఘర్నూ హేట్ ఛాతె ప్రాంగణంమా ర్హాతి వొహఃత్ ప్రధాన యాజకుడ్‍నా కామ్ కరవాలిమా ఏక్జని ఆయిన్;
MAR 14:67 పేతుర్‍ ఆగ్ షేకుకరాతే దేఖిన్; ఇనేతి “తూబి నజరేయుడ్ హుయోతె యేసుకేడె రయ్యోతె కాహేనా?” కరి పుఛ్చాయి.
MAR 14:68 తెదెయో, కాహే తూ సాత్ బోలుకరస్కి మన మాలంకొయిని, కరి బోలిన్ పార్లిబాజుమా జావమా, తెదేస్ ముర్గువాషూ.
MAR 14:69 యో దాసి బుజు పెతుర్నా దేఖిన్, అస్పీస్ ఛాతె ఇవ్నా దేఖిన్ “ఇవ్నమా ఏక్జనో” కరి బోలి.
MAR 14:70 యో అజుబీ ఇమ్మస్ బోల్యొ, “యో హాఃఛి కాహెకరి బోల్యొ, బుజు జరాఘడీమా కందెఛాతె ఇవ్నే ఇనా దేఖిన్ ఆ హాఃఛీస్, ఇవ్నమతూ ఏక్జణోస్” సానకతో తూ గలిలయవాలొస్.
MAR 14:71 ఇనటేకె “యో ఒట్టులెతో హుయిన్, గాళెదేతొ హుయీన్‍ యోకోన్కి మాలంకొయిని, తుమె బోలుకరతె షాత్కీ మన మనమాలంకొయిని, కరిబోలిన్ చురుకర్యో.”
MAR 14:72 ఎత్రామస్ బెంమ్మనూ వొఖ్హోత్ ముర్గు చిక్ర్యూ. తెదెయో “ముర్గు బే ఛోట్ ఛిక్రాన అగాఢి తూ మే కోన్కి మాలంకొయినికరి తీన్ ఛోట్ బోలూస్కరా, యేసు బోల్యుతె వాత్ పేతుర్ హాఃయల్ కర్లీన్” మాతుకూట్టిన్ రోవనిక్ల్యొ.
MAR 15:1 వ్హానె కత్రేస్ ప్రధాన యాజకుడ్‍, అధికారుల్, షాస్ర్తుల్‍, మహాసభమా హాఃరు మలీన్ ఏక్ హూఃజ్ కరీన్ యేసునధరీన్ బాందిలీ జైన్ ఇన పిలాతుకనా ధర్యాయిదిదు.
MAR 15:2 పిలాతు, “యూదుల్న రాజొ! తూస్‍నా?” కరి ఇన పుచ్ఛావమా యేసు సమాధనం దిదో తూ బోల్యొతిమ్మస్! కరి ఇనేతి బోల్యొ.
MAR 15:3 ప్రధాన యాజకుడ్‍ ఇనఫర్ కెత్రూకి చాఢీహాఃరు నాఖమా!
MAR 15:4 ఇనటేకె పిలాతు బుజు ఇనమ్హని దేఖిన్ “తూ సాత్బి బోలకొయిన్నా, తారఫర్ అవ్నె కెత్రూకి జూటి బోలుకరతె ధేక్” కరి బోల్యొ.
MAR 15:5 యేసు తెదెబి సాత్బి బోల్యొకొయిని, ఆ దేఖిన్ పిలాతు ఘను అష్యమ్ హుయో.
MAR 15:6 పస్కా పండగనా ధన్నేఅద్మి కోరతిమ్ పిలాతు ఏక్ ఛోర్నా చుట్కార్ కరస్‍.
MAR 15:7 బరబ్బా కరి ఏక్జణొ అధికారుల్నా ఎదిరించీన్‍, యో లడ్డాయ అల్లర్నీ ఒహఃత్‍మా హత్య్ కరవాళమాబి ఆ ఏక్జణొ యో బంధించిహుయీన్‍ ఠాణమా థొ.
MAR 15:8 అద్మిహాఃరు పిలాతుకన ఆయిన్ హార్ వరహ్ః మ్హేంద్యాతె తిమ్ ఆ వరహ్ఃమాబి ఇమ్మస్ ఏక్న మ్హేంద్‍కకి బోల్య.
MAR 15:9 పిలాతు ఇవ్నేతి బోల్యొ, “తుమారటేకె యూదుల్నా రాజొనా ఛుట్కార్ కరునా?”
MAR 15:10 ప్రధాన యాజకుడ్‍ ఇనా దుష్మన్‍తి ధరాయోకరి పిలాతునా మాలం, ఇనటేకె మే యూదనొరాజొ తుమ్న మ్హేందుస్యూ? కరి పుఛ్చాయో.
MAR 15:11 పన్కి ప్రధాన యాజకుడ్‍ బరబ్బానా మ్హేంధాకరి పిలాతునా బోలొకరీ అద్మిహాఃరనా ఉషిదిదూ.
MAR 15:12 ఇనటేకె పిలాతు, ఇమ్ హూసేతొ “యూదుల్ను రాజొకరీ బులాంకరతే అన సాత్ కర్నూ?” కరి పుఛ్చాయో.
MAR 15:13 ఇవ్నె, ఇన “సిలువ నాఖొ” కరి, ఘట్ ఖైకార్ మ్హేంద్యూ.
MAR 15:14 ఇనటేకె పిలాతునె సానహాఃజే? యో “స్యాను తప్పు కామ్ కర్యో” కరి ఇవ్నా పుఛ్చావమా, ఇవ్నేబుజు ఘణు ఛికర్తాహుయిన్ “ఇనా సిలువమా నక్కావో” కరి.
MAR 15:15 ఇనటేకె పిలాతునె, ఇవ్నే బోలాతిమ్ ఇవ్నాహాఃరవనా ఖుషీ కరావ్నూకరి బరబ్బానా మ్హేందీన్, యేసునా కొల్డాతి మరైన్ సిలువనా ధర్యాయ్ దిదొ.
MAR 15:16 తెదె సైనికుల్ యేసునా ప్రేతోర్యకరి హఃర్కార్‍ మంధీర్నా ప్రాంగణంమా బులాలిజైయిన్‍, సైనికుల్‍ హాఃరవ్నా గళ్లొకరనబాద్మా;
MAR 15:17 ఇన బైంగని రంగ్ను లుంగ్డా పెరైన్, ఇనా మాతఫర్ కాటొను కిరీటంనా పెరాయు.
MAR 15:18 తెదె ఇవ్నే, ఇనా క్హలామ్ కర్తూహుయిన్, “యూదనా రాజొ! జయం” కరి ఇన బులావ్తూహూయిన్ చిక్రాన్ మ్హేంద్యు.
MAR 15:19 బుజు ఇన ముడ్‍క్యాపర్ లట్టొతి మారీన్, మ్హోడఫర్ థూఖీన్, గుడ్‍గ్యాఫర్ బేసిన్ ఇనా క్హాలామ్ కర్యూ.
MAR 15:20 ఇన గేళికాఢిన్ పాసల్తీ, పేరాక్యోతె బైంగని రంగ్ను లుంగ్డనా కనాఖిధీన్, ఇన లుంగ్డానయిన పెరాయిన్, తెదె సిలువ నాకనాటెకె బులాలిగయూ.
MAR 15:21 కురేనె నంగార్నోహుయోతె సీమోన్ కరి ఏక్జనో గామ్‍తూ నికీన్‍ యో వాట్ఫర్ కరి జంకరమా, అనే అలెగ్జాండర్‍ బుజూ రూఫస్‍ కరి ఇవ్నా భా, భటులు ఇనా బలవంతమ్‍ కరీన్‍ సీలువన ఢోవాడ్యు.
MAR 15:22 ఇవ్నే యేసున గొల్గొతాకరి బోలతెజొగోమా లీన్ ఆయ్యా. గొల్గొతా కతో “కోప్డీ కరి” అర్థం.
MAR 15:23 ఎజ్గా ఇవ్నే ఇనా ద్రాక్చనూ రఖ్హ్ మా బోళము మాలాయి పీలాకరీ దీదూ, పన్కీ యో కోపిధోని.
MAR 15:24 ఇన పాస్సల్‍తీ ఇవ్నే, ఇనా సిలువన ఛడయ్యా, ఇనా లుంగ్డాన భాగ్ కర్లేవానటేకె చీట్లు నాఖీన్, యోకినా ఆవ్నుకి ఇవ్నే పల్లీదూ.
MAR 15:25 ఇనా సిలువ నాఖ్య్హూతేదే వ్హాణేన నౌవ్ బాజూకర్ తుత్హూ.
MAR 15:26 ఇన ఉఫర్ “యూదులనో రాజొ యేసు” కరి ఏక్ పలకపర్ లీఖ్హీన్ ముఢ్ క్యాఫర్ ట్యాంగాయు.
MAR 15:27 ఇనకేడె భేజణ బందిపోటు ఛోట్టావ్నా, ఏక్న ఖవ్వాత్ మ్హానె, బుజేక్ జాణనా ఢవ్వాత్ మ్హానె సీలువా నాఖ్య్హూ.
MAR 15:28 లేఖనంనేరవేరుతిమ్ ఇవ్నే న్యాయంనా వ్యతిరేకంతి కరవాళు.
MAR 15:29 తెదె యో వాట్ఫర్ జావ్వలూ ఇనా స్యభర్‍ కాడీన్, ఇవ్నే ఇవ్నూ “మూడ్‍క్యూ హాలావ్తూహూయిన్, బుజూ మందీరంనా పోడీన్ తీన్ ధన్మా బ్హాందవాలా,
MAR 15:30 సీలువను ఉఫ్పర్‍తూ వుత్రీన్, తున తూస్ నాభఛాయ్‍లేనూనా?” కరి బోల్యొ.
MAR 15:31 ఇమ్ షాస్ర్తుల్‍బి ప్రధాన యాజకుడ్‍బి గేలికాడుతూ, “ఆ అలాదవ్నా బఛ్చావాలో పన్కీ ఇను యోస్ బఛ్చాయ్‍లేకొయినీ.”
MAR 15:32 ఇస్రాయేల్‍నో రాజొహుయోతె క్రీస్తు హంకే సిలువాఫర్‍తీ ఉత్రీన్ ఆవజై. తెదె అప్నె దేఖీన్ నమ్మియే కరి ఏక్నూ ఏక్ బొల్లిదు. ఇనకేడె సిలువ నాఖ్య్హూతే ఇవ్నేబి ఇన నిందించు. యేసు మర్ జావను.
MAR 15:33 దొప్పార్ తూ నాకీన్ తీన్ బజేతోడి యోదేహ్‍ః క్హారూబీ అంధారు హుయ్ గు.
MAR 15:34 తీన్ బజేనా యేసు ఘట్టేతీ, “ఏలోయీ, ఏలోయీ, లామా సబక్తానీ” కతో, మారోదేవ్ మారాదేవ్ మనసాన హాత్‍మ్హేందిదో కరి చిక్రాన్‍ బ్హేంద్యొ.
MAR 15:35 కంమ్దె వుబ్రీన్ ఛాతే థోడుజణు యో వాతె హఃమ్జీన్, “యోదేక్‍ ఏలియాన బూలవుంకరస్” కరి బోల్యా.
MAR 15:36 ఏక్జణు మిలావ్తూహుయిన్‍ జైయిన్‍ ఏక్ ఖ్హూత్తర్ను ఖాటు ద్రాక్చనూ రహ్క్నా ఢుబాయిన్ లాక్డాన ఆట్కాయిన్ పియ్యాదేకరీ మ్హోడకనా లీన్‍ గయ్యో; బుజేక్ జనో, “వూబీరాహో ఏలియా ఆయిన్ ఇన హేట్ వుత్రావస్సికీ దేఖియే.”
MAR 15:37 తెదె యేసు మోటు ఛిక్రాణ్ మ్హేలీన్ జాన్ మ్హేల్యో.
MAR 15:38 తెదె మందిరంమను భ్హీత్ ఉపర్తీలీన్ హేట్లగూ బేభాగ్‍ చీర్యాయిగూ.
MAR 15:39 యేసునా హాఃఛి వూబ్రీన్ ఛాతే సతాధిపతి ఇన ఛీక్రాణ్ క్హంజీన్, యో మర్జావనూ దేఖీన్, “హాఃఛిస్, ఆ అద్మి దేవ్నొ ఛియ్యోస్” కరి బోల్యొ. త్హోడూ రాండే దూర్తీ వూఉబ్రీన్ దేఖ్హూకర్తుత్హూ.
MAR 15:40 ఇవ్నామా మగ్దలెనె మరియబీ, న్హాన యాకోబ్ బుజూ యోసేపున బోలాతే ఇవ్నీ ఆయ్యా హూయితే మరీయాబీ, బుజూ సలోమే త్హా.
MAR 15:41 యో గలిలయమా రయ్యోతెదె ఆవ్నే యేసున కేడేర్హైతూ, ఇన సేవాకర్తూ రాతుథూ, ఆవ్నేస్ కాహేతిమ్ ఇన కేడె యెరూషలేమ్‍తీ ఆయూతే బగల్ను బాయికాబి కెత్రూకిజనూ ఇవ్నమా రయ్యూతూ.
MAR 15:42 యో ధన్ క్హారుజనూ మలానుధన్ కతో ఆరమ్‍ధన్ కరతే అగాఢిను ధన్;
MAR 15:43 అనటెకె క్హాంజ్‍హువమా, తెదె అరిమతయియ యోసేపు, పిలాతూకన జైయిన్, యేసును షవంనా మాంగ్యో, యో ఘానత పోందోతె ఇనమా ఏక్ థో, దేవ్ని రాజ్యంనటేకె ఎదుర్ దేఖవాలో.
MAR 15:44 యేసు తెదేస్ మరిగోనాకరీ క్హాంమ్‍జీన్ పిలాతు హాష్యమ్ హుయిగో, ఏక్‍ షతాధిపతినా ఇనకన బూలాయిన్, “యేసు తెదేస్ మరీగొసూ?” కరి ఇన పూచ్ఛాయో.
MAR 15:45 యో షతాధిపతి యోవిషయం మాలంకరీన్, యెసేపునా యోషవంనా దినాకిధిదో.
MAR 15:46 యెసేపు ధోళుక్హాదు లుంగ్డనా మోల్ లీన్ యేసుషవంనా ఉత్తారీన్ ఆంతన్నా లుంగ్డాతీ లప్టీన్, బంఢోకాఢిరాక్యూతే సమాధిమా ఇన మ్హైబెంధీన్ బంఢోనా మూచినాక్యూ.
MAR 15:47 మగ్దలేన మరియబి, యోసేపు ఆయా మరియబి, షవంఛాతే జొగొనా దేక్యా.
MAR 16:1 ఆరామ్నుధన్ హుయ్‍జావంతరస్‍ మగ్దలేనె మరియబి, యాకోబ్‍ని ఆయా మరియ, అజు ఇని భ్హేన్ సలోమేబి ఆయిన్‍, ఛందన్ను జాఢను తేల్‍నా ఇన లగాఢ్నుకరి లీదు.
MAR 16:2 ఇవ్నె ఆదివార్‍నా వ్వానె హఃత్రెస్‍ ఉట్టీజైయిన్ చంద్రమా నిక్యోతెదె సమాధికనా ఆంకరమా.
MAR 16:3 ఇవ్నె ఆదివార్నా ధన్నె వ్హానేస్ ఉట్టీన్ సమాధికనా ఆంక్రమా, “సమాధికంతూ కోన్ అప్నటేకె సమాధినూ బంఢోనా కాడ్సెకరి” ఏక్నాయేక్ బొల్లిదీయే.
MAR 16:4 ఇవ్నె ఆయిన్ ఢోళొపాఢిన్ దేఖమా, యో సమాధినూ బంఢో కాఢైర్యూతె దేక్యా.
MAR 16:5 తెదె ఇవ్నె సమాధిమా జైయిన్, ధోలుహుయూతె లాంబు లుంగ్డాన పేర్రాఖిన్ కవ్వాత్ బ్హనె బేసిన్ ఛాతె ఇనదేఖిన్ హాఃరు ఢరిగయూ.
MAR 16:6 “యోకవ్వారు ఛొగ్రు ఢర్నొకొ, సిలువ నక్కాయోతె నజరేత్ యేసునటేకె దూండు కరస్నా? యో జివీన్ ఉట్యోస్‍ అజ్గాకొయిని; ఇవ్నె ఇన హుఃడాయ్ రాక్యుతె జొగొదేఖొ.
MAR 16:7 తుమె జైయిన్ యో తుమారేతిబి అగాఢి గలిలయమా జంకరస్కరి, యో తుమారేతి బోల్యొతిమ్ ఎజ్గా తుమె ఇన దేక్చుకరి సిష్యుల్‍తీబి పేతుర్తీబి బోలొకరి బోల్యొ.”
MAR 16:8 ఇవ్నె బ్హాధర్ ఆయిన్‍, కాప్తుహుయిన్ గబ్రాయ్‍ జైయిన్ సమాధికంతూ మిలాయ్‍లీదు. ఇవ్నె ఢరిజావమా ఇనటేకె ఇవ్నె కినాబి ష్యాత్బి‍ బోల్యాకొయిని.
MAR 16:9 యేసు ఆదివార్నా వ్హానే హఃత్రేస్ ఉట్టీన్, యో హాఃత్ భూత్‍నా మొక్లొతె మగ్దలేని మరియనా అగాఢి దెఖ్కాయో.
MAR 16:10 ఇనకేడె రవ్వాలు ఇవ్నె దుఃఖ్‍క్తి రొంక్రమా యోరాండ్ జైయిన్ ఆసంగతినా మాలం కరాయి పన్కి;
MAR 16:11 యోజివీన్‍ ఛాకరి, యోబాయికోన దెఖ్కాయోకరి ఇవ్నె హఃమ్జ్యూ పన్కి ఇనివాతెనా నమ్యకొయిని.
MAR 16:12 ఇన పాసల్తి ఇవ్నమా భేజణ ఏక్ గామ్ చాలిన్‍ జంక్రమా, బుజేక్ పెరాహోఃమా దెఖ్కాయో.
MAR 16:13 ఇవ్నె జైన్ బుజు హాఃరవ్నా బోలమా, ఇవ్నేబి అవ్ని వాతెన నమ్యూకొయిని.
MAR 16:14 పాసల్తి గ్యారజణ సిష్యుల్ ధాన్ ఖావనా బేసిన్ ఖంక్రతొ యో ఇవ్నా ప్రత్యక్చహుయో, ఇనె జివీన్ పాఛొ ఉట్టీన్‍ ఆయోకరి థోడుజణు బోల్యుతోబి తుమె అవిష్వాస్‍కరతె బారెమా, అనటేకె యేసు నమ్మకొయింతె ఇవ్నా గుర్ఖాయో.
MAR 16:15 “బుజు తుమె ధర్తిమా జైన్, ములక్ హాఃరవ్‍మా సువార్తనా ప్రచార్ కరొకరీ బోల్యొ.
MAR 16:16 నమ్మిన్ బాప్తిస్మమ్‍ లెవ్వాళొ బఛ్చిజాసె; నమ్మకొయింతె ఇవ్నా షిక్చ నాక్చె.
MAR 16:17 బుజు నమ్మతె ఇవ్నా ఆ హాఃణత్ దెఖ్కావ్సె; యోష్యాత్ కతొ మార నామ్‍తి భూత్‍నా నహాఃడ్‍స్యూ; ఇవ్నా ఆవకొయింతె నవూ భాషనూ వాతె బోల్చు,
MAR 16:18 తుమార హాతెతీ హాఃప్నా పాఢీన్ ధర్చూ, మర్జావను సాత్ పీదతోబి యో ఇన సాత్బి హుసెకొయిని, రోగ్ వాలంఫర్ హాత్ మ్హేంద్యతెదె యో అష్యల్ హుసె” కరి ఇవ్నెతి బోల్యొ.
MAR 16:19 యేసు ఇవ్నేతి ఆవాత్ బోలిన్, ఇనపాసల్ స్వర్గంమా జైయిన్ దేవ్ను ఖవ్వాత్ని మాండిఫర్ బెట్టొ.
MAR 16:20 ఇనపాసల్తి సిష్యుల్ జైన్ వాక్యంనా ప్రచార్ కర్యా. దేవ్ ఇవ్నకేడె మద్దత్‍నితరా ర్హహీన్, ఇవ్నె ప్రచార్ కర్యతె వాతె హాఃఛికరి రుజువు కరనటేకె అద్భుతాల్నా కరివతాళ్యా వాక్యంమా స్థిరమ్‍కస్తూ రయ్యా, ఆమేన్.
LUK 1:1 అచ్చు నామ్‍కమాయోతె థెయొఫిలా కెత్రూకి అద్మియే ఇవ్నా ఇచ్మా ఆ జర్యూగూతే అక్కు సంగతుల్నా లిఖ్కానా హాఃజె జోడ్‍హూయ
LUK 1:2 అగాఢితూ ధరీన్‍ డోళాతి దేఖీన్‍ బోల్యుయుతే సంగతుల్నా అప్నమా యో వార్త లిఖ్కానాహఃజే జోడ్‍హూయ ఇనటేకె తునా బోలాయుతే సంగతుల్‍ హఃఛిహూయుకరి తూమ్న మాలంకరవనాటేకె,
LUK 1:3 షానకతో అగాఢితూ ధరీన్‍ ఆహాఃరు మే ఏన్‍ కరీన్ అషల్‍కరి షొఛిచ్‍ క్రమంతి ఆ సంగతుల్నా తుమ్నా లిఖ్కాయ్రూస్‍
LUK 1:4 తుమె కెహూ ఖంజకి సంపూర్ణహుయూకరి సత్యహుయుతెకరి తుమె మాలంకరనాటేకె మే లిక్కుకరూస్‍.
LUK 1:5 హేరోదు రాజొ యూదయ దెఖ్నా ఏలుకరతె ధన్మా జేకర్యాకరి ఏక్‍ యాజకుడ్‍ ర్హాతొ థొ. అబీయా కరి బోల్యొతే యాజక షాఖనా సంబంధించు హుయు ఇని బావణ్‍ అహరోన్ ఛోరియమా ఏక్జని ఇనూ నామ్‍ ఎలీసబెతు.
LUK 1:6 అవ్నె బేజణ ప్రభునూ ఖారు అగినాన్ చాల్తుహూయిన్‍ న్యాయ్‍ విదుల్‍మహో ఖర్రాబ్‍నామ్ నాఆవ్నూతిమ్‍ నీతిమంతుల్‍హు‍యిన్‍ రయు.
LUK 1:7 ఎలీసబెతు వాంజిణీ, అజు అవ్నె బే జణా బుఢహూయిగా పన్నీ లడ్కా కోపైదాహూయిని.
LUK 1:8 జేకర్యా ఇనూ షాఖనా సంబందించు హూయు ఇనూ యాజక ధర్మమ్ కరుకర్తొతో, యో ఇనూ యాజక కామ్‍కర్తోరవమా.
LUK 1:9 ఆలయంమా దేవ్నా దివ్వో నాఖనటేకె నామ్‍లిక్కీన్‍ చీటినాకమా జేకర్యయాను నామ్‍ ఆయు.
LUK 1:10 యో దివ్వో బాలుకర్తొతొ బ్హాధర్‍ ఆయురుతే జనం అక్కుజణు ప్రార్థన కరుకర్తుతూ.
LUK 1:11 దివ్వోబాలనా జోగును హఃవాత్‍మ్హని ఉబ్రీన్‍ ఏక్‍ దేవ్ను స్వర్గ్ దూత జేకర్యానా దెఖాయో.
LUK 1:12 జేకర్యా దూతనా దేక్కూస్‍కర గబ్రాయిన్‍ అజు ఇన ఢర్‍లగ్యు.
LUK 1:13 దేవ్నూదూత ఇనేతి, “జెకర్యా ఢర్‍నకొ తారి ప్రార్థన హఃమ్‍జాయు తారి భావణ్‍ ఎలీసబెతు ఏక్‍ ఛోగర్వానా యో ఛొగర్వానా యోహాను కరి నామ్‍ మ్హెంధ్‍జొ” కరి బోల్యొ.
LUK 1:14 యో పైధాహుయోతొ తూ గణు ఖుషి హుయిస్‍ తుబి ఎజ్గాను అద్మీయె అక్కుజణు ఖుషి హూసే.
LUK 1:15 యో దేవ్నూ డోలామా ఘాణు మోటొహుయిన్‍ ర్హాసే. యో ద్రాక్చనూ రహ్ఃతి బనాయుతె ధారు, షేంది కోపిషేని. యిని ఆ యాను పెట్మాతు అయూతే ధరీన్‍ పవిత్రాత్మతి భరైన్‍ ర్హాసే.
LUK 1:16 ఇష్రాయేల్‍ అద్మియేనూ దేవ్‍కనా ఆ గణు అద్మియేనా బూలాయిలావ్‍సే.
LUK 1:17 భానూ దిల్‍న లడ్కాబణే ఫరావనటేకె, దేవ్నా నమ్మకోయిన్తె అద్మియేనా నీతీమంతుల్‍ను మార్గమ్మా కమావహఃరూకు కరనటేకె, దేవ్‍నూ రాకడనా అద్మియేనా సిద్దపరచనటేకె ఆ ఏలియామా ఛాతే ఆత్మ బలంతీ ప్రభుతి అగడీ జాసే కరీబోల్యొ.
LUK 1:18 జెకర్యా దేవదూతతీ, “తూ బోల్యొతిం హూసేకరీ సాబుత్‍ ష్యాత్? మేబి మారీ బావణ్‍ గణు బుడ హూయిగ” కరి బోల్యొ.
LUK 1:19 దేవదూత ఆం బోల్యొ, మారూ నామ్‍ గాబ్రియేల్‍ మే దేవ్ను ఖామే ఉబ్రీన్‍ రవ్వాలొ, తూన ఆ అచ్చు వాతే బోల్‍కరీ మన బోలిమోక్‍ల్యొ.
LUK 1:20 బుజు జత్తన్‍ తూ మారి వాతే నమ్ముకర కొయిని, యినటేకె తూ ముక్కో హూయిజైస్‍ థోడ ధన్‍కేడె ఆ వాతే హాఃఛి హూసె, త్యో వహఃత్‍తోడి తున వాతె ఆవ్సె కొయిని.
LUK 1:21 తెదె యో వహఃత్‍మా భార్‍ ఆయ్రూతె అద్మియే హాఃరు జేకర్యానా హాఃజె దేక్తాహుయిన్‍ ఆలయంమా యో ఆత్రె ధేర్‍ కరమా యూవ్నే ఖారు హాషంహూయా.
LUK 1:22 తేదె జేకర్యా భార్‍ ఆయో కాని ఇవ్నేతి వాతే బోలానా కోహూయిని. ఆలయంమా యినదేవ్‍నూ దర్షన్‍ హూయు కరి ఎజ్గా రవ్వాళు మాలంకర్లిదు. తేదె యో ఇవ్నా హాత్నూ ఇషార కర్తోహుయిన్‍ ముఖ్కొ హుయి ర్హయో.
LUK 1:23 జేకర్యా కామ్‍నూ ధన్‍ హాఃరా హూయిజవమా యో యిను ఘర్‍కన చలిగయో.
LUK 1:24 తోడదన్‍నా బాద్‍మా జేకర్యాని బావణ్‍ ఎలీసబెతు భేజిని హూయి. ఫాచ్‍మైనతోడీ యో ధర్వాజుబి కోదాటిని.
LUK 1:25 “ప్రభు మన ఆ వయసుమా బేజిన్‍ హూవనా కృప దిదో; చార్‍ అద్మీయేమా త్హూతే మారు షరంనా కణ్నక్‍దిదో” కరి యో బోలి.
LUK 1:26 ఎలీసబెత్‍ ఛోమ్హైనని బేజినితి. తేదె దేవ్‍నె గాబ్రియేల్‍ దూతనా గలిలయమా నజరేతుకరీ ఏక్‍ గామ్‍మా;
LUK 1:27 దావీదును వంషంనో యోసేపు కరి ఏక్‍ అద్మీతి యో ఛోగిరినా హఃగాయి హుయ్రూథూ, యో ఛోగిరినూ నామ్‍ మరియ ఇనా ఆ సందేసంనా బోలిమోక్లొ.
LUK 1:28 యో దేవదూత‍‍‍‍ ఇనకనా జైన్ తునా అఛ్చు హువధా! ప్రభూ తారకేడె ఛాకరి బోల్యొ.
LUK 1:29 మరియ దేవదూతను వాత్న హాఃమ్‍జీన్‍ ఢరిజైన్‍ ఆ వాతేనా మత్లబ్‍ ష్యాత్‍ కరి అష్యంహుయు.
LUK 1:30 ఆ దేఖిన్‍ దేవదూత యినేతి అమ్‍ బోల్యొ ఢర్నకొ మరియ! దేవ్‍ తున కృప కరి రాక్యోస్‍.
LUK 1:31 తూ బేజిని హూయిన్‍ ఏక్‍ ఛొగ్రనా ఫైదాకరీస్‍, యిన యేసు కరి నామ్‍ మ్హేంద్‍జొ.
LUK 1:32 యో ఘణు మోటొ హూయిన్‍ సర్వోన్నతుని దేవ్ను ఛియ్యోకరి బోలావ్సె. ప్రభువు హుయోతె దేవ్ ఇనా జమాననూ దావీదును రాజునితర సింహసన్‍నా యిన దిసె.
LUK 1:33 యాకోబును ఇస్రాయేల్‍ వంషం అక్కవ్‍నా యేసు ఎల్లకాలం ఏల్‍సే. ఇని రాజ్యం కేదేబి అంతం కోహూసేని కరి ఇనేతి బోల్యొ.
LUK 1:34 మన అజూన్‍బి య్హా కోహూయిని! ఆ కీమ్‍ హూసే? కరి మరియ దేవదూతనా పూచాయ్‍.
LUK 1:35 యో దేవదూత ఆం బోల్యొ, పవిత్రాత్మ తార ఉప్పర్‍ ఆవ్‍సే తేదే సర్వోన్నతుని దేవ్‍ని షక్తి తున కమ్మిలిసె. ఇనటేకె తునా ఫైదాహుసేతె లఢుకు పవిత్రంగా ర్హసే. యో లఢుకు దేవ్‍నూ చియ్యో కరి బోలావ్‍సే.
LUK 1:36 తారు హాఃమ్దేను హాఃగు హాఃల్‍ ఎలీసబెతు ఇని బుఢీ ఉంబర్‍మా ఆయా హుంక్రస్‍ వామ్జినికరి బోలాయ్‍తే యో హంకె ఛోమైనని బేజిని హుయ్‍రీస్‍.
LUK 1:37 దేవ్‍నా హూవకోయిన్తే కాయిబికొయినికరి బోల్యొ.
LUK 1:38 తెదె మరియ, “మే ప్రభునా సేవ కరవాలి. తూ బోల్యొతిమ్ హూవదా” కరిపాచు పరీన్‍ బోలి. తెదె దేవదూత ఇనకంతూ చలేగొ.
LUK 1:39 ఎగ్గీస్‍ యో ధన్నువ్‍మా మరియ యూదా ఫాడ్‍నూ గాంమ్మా గయా.
LUK 1:40 యో ఎజ్గ ఎలీసబెతుతి మలీన్‍, వందనాల్‍ బోలి.
LUK 1:41 యిని వాత్ హఃమ్జుస్‍కర ఎలీసబెత్‍నూ పేట్మాను లఢూకు ఆనంధంతి కూధనిక్ల్యు. తేదె ఎలీసబెతు పవిత్రాత్మతీ భారైగయి.
LUK 1:42 యో చీక్రీన్‍ బాయికోవ్‍మా తు ఆషీర్వదించబడి, తారు పెట్నూ లఢూకుబి ఆషీర్వదింపబణ్‍నూ.
LUK 1:43 మారు ప్రభుని ఆయా మారకనా ఆవాను మనా కిమ్‍ కృప కరుకరస్‍?
LUK 1:44 హాదేక్‍ తారి వాతె మార కాన్మా పఢూస్‍కర మారు పెట్మనూ లఢ్కు ఖుషీతి ఉఢిన్‍ కూద్యు.
LUK 1:45 ప్రభు బోల్యొతిమ్‍ నమ్మి, యినటేకె తూ గణు ధన్యురాల్‍ కరి బోల్యొ.
LUK 1:46 తెదె మరియ అమ్‍ బోలి; మారు దిల్‍ ప్రభునా స్తుతి కరూకరస్‍.
LUK 1:47 యో ఇనూ దాసిరాల్నూ దీన స్థితినా ప్రాప్తి కర్యొ.
LUK 1:48 మారు ఆత్మ మన బచవాళో దేవ్‍కనా ఆనంద్‍ హుంక్రస్‍; హంకెతూ ధరీన్‍ హాఃరు పిఢినూబి మన ధన్యురాల్‍ కరి బోల్సె.
LUK 1:49 దేవ్‍ సర్వషక్తి సంపన్నుడు. యోమన కెత్రుకి అష్యల్ కర్యొ! ఇను నామ్ ఘణు పవిత్రం, ఇను నామ్‍ ఘణు పరిషుద్ధంను.
LUK 1:50 ఇనా దేఖిన్‍ ఢరవాళనా ఇనె కెత్రూ జమానామాబి గోర్‍ దెఖాడ్సె.
LUK 1:51 ఇను థాకత్ను హతేహూః హంఖర్యేనూ హఃయల్‍యేవ్నా మహాఃళ్‍ నాక్‍దీసె.
LUK 1:52 రాజ్యల్‍ యువ్ను సింహసన్ మాతు ఉత్రాయి నాగ్దిసే గరీబ్‍నురాల్‍ అద్మీయేనా ఊచుజొగోమ బెహాఃడ్సె.
LUK 1:53 భుక్కే ర్హావ్వాలు అద్మియేనూ అవసరాల్‍ అక్కు తీరహఃరుకు దేక్చె. దౌవ్లత్‍ వాళోనా ఖాళి హతేతి బోలిమోకల్సె.
LUK 1:54 సజమానమతు ధరీన్‍ అప్నా పితరుల్‍తి అబ్రాహామ్ను ఇన లఢ్కావ్‍తి బోల్యొతిమ్‍, దేవ్ను మర్జితీ జీవిహూయు ఇస్రాయేల్‍ అద్మియేనా మధ్దత్‍ కర్యొ, నాబుల్‍ తిమ్‍ యువ్నా ఉప్పర్‍ మధ్దత్‍ కరో కరి బోలి.
LUK 1:56 తేదె మరియ ఎలీసబెత్‍ నా ఘర్మా తిన్‍ మైహిన రైన్‍, ఇనాబాద్మా ఇను ఘర్‍కనా ఛలీగి.
LUK 1:57 ఎలీసబెతునా జణాను ధన్‍ ఆవమా యో లడ్కాన ఫైదాకరి.
LUK 1:58 యూవ్నూ మాయమాత్ర, ఆజు బాజుల్యు ఎలీసబెత్‍నా ప్రభు గణు కనికరించ్యో కరి ఖుషీ హూయు.
LUK 1:59 ఆట్మను ధన్నె యూవునే యో చోగర్యాన సున్నతీ కరనటేకె ఆయిన్‍, జెకర్యా యిను భానుస్‍ నామ్‍ మ్హేంధ్‍నూ కరిలైగో.
LUK 1:60 పన్కి యిని ఆయా “యో నామ్‍ నకోకరీ! యోహానుకరి నామ్‍ మ్హేంధో” కరి బోలి.
LUK 1:61 యూవ్నె, తూమ్హరా అద్మీయేమా ఆనామ్‍ కీనాబి కోయిన్‍ని కరి బోలి.
LUK 1:62 యో ఛోగర్వానా భాతీ తూ క్హయూ నామ్‍ మ్హేంద్నూ కరి షోచుకరస్ కరి‍ ఇనా ఇషార కరీన్‍ బొల్యొ.
LUK 1:63 యినే ఏక్‍ పల్కునా మంగాయిన్‍ ఇన ఉపర్‍, “యిన యోహను కరి నామ్‍ మ్హేందొ” కరి లిఖ్యొ. ఆ దేఖీన్‍ అక్కుజణు ఆష్చర్యంహూయుగు.
LUK 1:64 తేదెస్‍ యినూ మ్హోఢు, జీబ్‍ కదిలీన్‍ అసేల్‍హూయిన్‍, దేవ్‍నా స్తుతించిన్‍ వాతే బోలనిక్లో.
LUK 1:65 హంకళ్యు, హింకళ్యూమా ఢర్‍, భక్తీమా భరాయిగయు. యూదయ ఫాఢ్‍నూ జోగొ మొత్తంమా ఆవాతె ఫైలాయ్‍గయు.
LUK 1:66 ఆ వాతే ఖ్హాంజుతే ప్రతి ఏక్‍ జణు లహిగయు, ఆ లఢూకు కేవుడోమోటొ హూవస్‍కి! కరి బోల్యు. ఆ ఛోగర్వానా దేవ్‍నుహాత్‍ కేడెరసే.
LUK 1:67 యోహాన్నో భా జేకర్యా పవిత్రాత్మతి భారైన్‍ దేవ్‍ని వాతేనా ఆం బోలిన్‍ బోల్యొ.
LUK 1:68 యిను జానమ్‍న స్వేఛ్చ దీన్‍, భచవన ఆయోతే ప్రభునా స్తుతించో! ఇస్రాయేల్‍ అద్మీయేనూ దేవ్‍నా స్తుతించో!
LUK 1:69 గణు మోటు షక్తిఛాతె యిన, సేవ కరవాళోహుయోతే దావీదునూ, వంషంమతూ అప్నాటేకె బోలిమోకల్యొ.
LUK 1:70 తో జమానమా పవిత్రల్‍ను ప్రవక్తల్‍ నా హతేఖ్హూ ఆవాతె బోల్యొ.
LUK 1:71 దేవ్‍ వైరిమతూ, అప్నదూషించ వళానుహత్‍మతు అప్నా బచ్ఛావ్‍షే.
LUK 1:72 అప్న భానా, నానోవ్నా, ఒఢోవ్నా కరుణించుస్కరి బోల్యొ. యో పవిత్రంనూ నిబంధననా బులీస్‍కోయిని కరి బోల్యొ.
LUK 1:73 వైరియేమతూ బఛ్చావ్సెకరి బోలిన్‍, అప్నా భా అబ్రాహామ్ను వాత్‍ ధిదో.
LUK 1:74 అప్నే కెయూబి ఢర్‍ కోయినితిమ్‍ దేవ్నా సేవ కర్‍నూ.
LUK 1:75 జీవితం అక్కు ఇనా హాఃమె పవిత్రంతీ, న్యాయంగా, యినటేకెస్‍ జీవ్నుకరి ఇనూ ఉద్దేష్యం.
LUK 1:76 ఓ ఛోగర్వా! తు సర్వోన్నత్‍ని ఏక్‍ ప్రవక్త కరి బోలావ్‍సే! ప్రభుతీ అగడీస్‍ జైన్‍ యినీ వాట్‍నా కడ్‍సే.
LUK 1:77 ప్రభు ఇవ్ను పాపంనా ధోయ్‍తోస్‍ ఇవ్నే బఛ్చాను మల్సేకరి; అఖ్కల్‍నా యో అద్మీయేనా బోల్‍దీసే.
LUK 1:78 అప్నో దేవ్‍ యిను కనీకరంతి పరలోకంమతూ ఏక్‍ కృపమయుడ్‍నా నీతి సుర్యుడ్‍నా బోలిమోక్లీన్‍.
LUK 1:79 మరణ్‍మనూ అంధారమా ఛాతె అప్న ఉప్పర్‍ ఏక్‍ ఉజళునుతర భల్‍తూర్వాహన టేకె కరీన్‍ అప్నా అచ్చు షాంతినూ వాట్‍ఫర్‍ చలావ్సె!
LUK 1:80 యో ఛొగ్రు మోటొహుయిన్‍ ఆత్మమా కువ్వాత్‍వాలొ హుయీన్‍, ఇష్రాయేలు అద్మీయేనా బోధించాను వోహాఃత్‍ ఆవతోడి యోహను జాఢీస్‍మా జీవ్‍తో ర్హయో.
LUK 2:1 యో ధన్నువ్‍మా ములక్‍ ఆ ఖ్కమా జనాభాను గణ్తీ లిఖ్కావనటేకె రోమాను రాజు హుయోతే ఔగస్తుర్‍ ఏక్‍ వచన్ దిదో.
LUK 2:2 కురేనియ సిరీయ దేహఃనా ఏలుకరతే ధన్‍మా ఆస్‍ ఫైలీ భార్‍ జనాభను గణ్తి.
LUK 2:3 యినటేకె ప్రతి ఏక్‍జణు జాబితమా నామ్‍ లిఖ్కావనా యూవును సోంత గామ్‍మాగయూ.
LUK 2:4 యోసేపు దావీదునో జాత్మ ఫైధాహూయోతే యినటేకె యో గలీలయమా నజరేతు కరి ఏక్‍ క్హాయర్‍మాతు యూదయ దేఖ్‍ఃమను దావీదు ఖాయర్‍మా గయో. యిన బేత్లెహేము కరి బోల్తుతూ.
LUK 2:5 యో వోహాఃత్‍మా యోసేపునా మరియతి హఃగాయి హుయిరైన్‍, బేజిన్‍బి హుయిరీతి జానబ లేక్కాన లిఖ్కావనటేకె లీన్‍ గయో.
LUK 2:6 యూవునే ఎజ్గా రవ్హాదీన్‍ మరియనా జణావను ధన్‍ ఆయు.
LUK 2:7 యో ఏక్‍ ఛోగరనా జణీన్‍ యూవనా సత్రంమా జోగోబి నామళమా యో ఛోగరనా లుంగఢతి లప్‍టిన్‍ ఢామ్ఢ్హాని తోట్టిమా క్హాఢయిరాక్యు.
LUK 2:8 యో దేహ్‍ఃమా థోడు జణు బోకఢ చరవళు యూవునే బోకఢవ్‍నా ఖేతర్‍మా రాత్‍నూ కాపల కరూకర్తుథూ.
LUK 2:9 ప్రభును దూత యూవ్నా కనా ఆయిన్‍ ప్రభును మహిమ యూవ్నా ఆష్పీస్‍ ప్రకాషించమా యూవ్నే గణు ఢరీ గయా.
LUK 2:10 కాని యో దూత యూవ్నేతి, “ఢరోనకో అద్మీఖారవ్‍నా మోటు ఖుషీహూవను అచ్చువాతే మే తూమ్నా మాలమ్కరావ్‍ కరుస్‍.
LUK 2:11 ఆజస్‍‍ దావీదు క్హాయర్‍మా భచవవాళో తూమార టేకె పైధాహూయిరూస్‍. యోస్‍ అప్నో ప్రభుహూయోతే క్రీస్తు.
LUK 2:12 యో తూమ్‍నా ఏక్‍ క్హాణత్‍ బోలుస్‍. డాంఢోని తొట్టిమా ఏక్‍ లఢూకు ధోళు లుంగఢుమా లఫ్‍టైన్‍ క్హుతోర్హవానూ తూమే దేక్చు” కరి బోల్యు.
LUK 2:13 తేదెస్‍ పరలోకంమతూ గ్హణు దేవదూతల్‍బి దెఖైయిన్‍ యో దేవదూతతి మలీన్‍ దేవ్నా స్తుతి స్తుహూయిన్‍ ఆమ్‍ బోల్యు.
LUK 2:14 “మహోన్నత జోగొమా ఛాతే దేవ్‍నా మహిమబి, ఇనా ఇష్టంహుయుతె జనంనా జమీన్‍ పర్‍ సమాధాన్‍ హూను” కరి దేవ్‍నా స్తోత్రం కర్యు.
LUK 2:15 తేదే దేవదూతల్‍ యూవనా మ్హేంధిన్‍ పరలోకంమా చల్‍జావదీన్‍, భోకఢచరవాళు “జరుగ్యుతే వాత్‍నా అప్నా ప్రభు బోల్యొ. బేత్లెహేము జైన్‍ యినదేఖిన్‍ ఆయే” కరి బోల్లీదూ.
LUK 2:16 యూవునే జల్దీస్‍ ఏజ్గాతూ జైన్‍ మరీయనా యోసేపునా, అజు తొట్టీమా ఖుఢయ్‍రాక్యూతే అఢ్డాని లఢక్వానా దేక్యూ.
LUK 2:17 యో లఢక్వానా దేఖీన్‍, ఇన గురించిన్‍ యూవ్నేతి బోలాయుతే వాతేనా అద్మీక్హారవ్‍తీ బోల్యు.
LUK 2:18 యో భోకఢ ఛరవవాళు బోల్యుతే వాతేనా, క్హామ్జూతే అక్కుజణు హష్యం హూయుగు.
LUK 2:19 పన్కి మరియ ఆ క్హారూ వాతే దీల్‍మా జతన్‍తీ లఫళ్ళిన్‍ యో వాతేనా గురించిన్‍ సోస్తీర్హహీ.
LUK 2:20 బోకఢచరవవాళు యూవునే ష్యాత్‍ ఖామ్జూకీ, ష్యాత్‍ దేక్యుకీ యోహఃరు దూత బోల్యుతీమ్మస్‍ హూయుకరీన్‍ యోవాత్‍నా గురించిన్‍ వాతే బోల్‍లేతూ హూయిన్‍ దేవ్‍నా స్తూతిస్తు హూయిన్‍, యిన మహిమకర్తు హూయిన్‍ పాచుఫరీన్‍ చల్యుగు.
LUK 2:21 యో ఛోగరనా ఆట్‍మనూ ధన్నే సున్నతి కరవాను ధన్‍ ఆయుతేదె, బేజీని హూవన ఆగడీస్‍ దేవదూత యేసు కరి నామ్‍ మ్హేంధో కరి బోల్యుతిమ్మస్‍ యోస్‍ నామ్‍ మ్హేందు.
LUK 2:22 మోషే ధర్మషాస్త్రంమా కిమ్ఛాకీ ఇం మరయబి యోసేపు యూవునే పరీసుద్ద హూవనూ ధన్‍ హూయిజావదీన్‍, యూవునే యో ఛోగర్వాన ప్రభునా ఆర్పించనటేకె యోరుషలేమ్‍నా గయు.
LUK 2:23 ప్రభునూ ధర్మషాస్త్రంమా లీఖ్యుతిం. సాత్‍కాతో ఫైలేటు ఛోగరనా ప్రభువ్నా పవిత్రుకరి బోల్ను.
LUK 2:24 అజు ప్రభునూ ధర్మషాస్త్రంమా బోల్యుతీమ్‍; ఇవ్నే బే పర్యావొనాహో, బే హీలోయ్‍నాహో, జైన్‍ బలి దేనూకరీ ఇవ్నే ఇనా యెరూషలేమ్‍ బులైలిగయు.
LUK 2:25 అజ్గ యేరూషలేంమా సుమాయోను కరి ఏక్‍ అధ్మీ ర్హాస్‍. యో భక్తీతీ నీతి మంతతి భక్తీమా భరైన్‍, ఇష్రాయేల్‍నా దేవ్‍ కేదె బఛ్చావుషే కరి కావల్‍ కాసీలీన్‍ ర్హతుథూ. ఇనావుఫర్‍ పవిత్రాత్మ థూ.
LUK 2:26 యో ప్రభు హూయోతే క్రీస్తునా ధేఖాతోడీ మర్‍సేకోయిని కరి పవిత్రాత్మ యిన మాలంకరాయో.
LUK 2:27 పవిత్రాత్మ యినా ఉపర్‍ ఆవమా యో మందిరంమా గయో. మరియబి, యోసేపు యోస్‍ సమయంమా ధర్మషాస్త్రం బోల్యుతిం కరనాటేకె లఢక్వానా బులాలిన్‍ ఎజ్గా ఆయూ.
LUK 2:28 సుమెయోను యో లఢక్వానా ధేఖీన్‍, ఇన హతేతీ పళ్లీన్‍ దేవ్‍నా ఆంబోలిన్‍ స్తుతించనా సురుకర్యో
LUK 2:29 ప్రభూ తారు వాత్‍ ప్రకార్‍ తార సేవ కరుకరూతే మన షాంతీతి జావదేంగ్రస్‍.
LUK 2:30 ష్యానకతో తూ హమారటేకె బోలిమోకల్యోతే రక్చణనా మార ఢోలాతీ ధేక్యో.
LUK 2:31 తూ యిన లోకంమా ఛాతే అన్యుల్‍నా అక్కవ్‍నా హాఃమే యెంచ్యో.
LUK 2:32 అన్యుల్‍నా ఏక్‍ ఉజళునుతరబి, అజు తారు ఇష్రాయేల్‍నా మహిమనితర.
LUK 2:33 యేసునూ ఆయా భా సుమెయోన్‍ బోల్యోతే వాత్‍నా ఖామ్జిన్‍ ఆష్చర్యపఢు.
LUK 2:34 యినబాద్‍మా యూవునా సుమాయోను ఆషీర్వదించిన్‍ యేసుని ఆయాతీ ఆంబోల్యో, క్హారవ్‍ను దీల్‍నూ సోచ్‍ భాదర్‍ ఫడాఖార్‍కు “ఆ లఢక్వానా టేకె కేత్రూకీ ఇష్రాయేలిలు గణు అభివ్రుద్ది హూసే అజు కెత్రూకిజణు పఢీజావనా కారణ్‍నా ఆలఢుకు ఏక్‍ చిహ్నం.
LUK 2:35 బుజు ఏక్‍ ఛరీ తారు దిల్మామా టోఛవ్‍సే.”
LUK 2:36 యో మందిరంమా, “అన్న” కరి ఏక్ ప్రవక్తీ తీ. యో పనూయేలుని ఛోరీ, ఆషేరు జాత్‍ని. య్హా హూయిన్‍ ఖాత్‍ వరఖ్‍ఃమా భావూరీ కోయిన్‍తిమ్ హూయిగి.
LUK 2:37 తెదె యిన ఛారుఫర్‍ ఛారీఖ్‍ః వరఖ్‍ః. యో మందిరం నా మ్హెందీన్‍ భాధర్‍ జైబి కోయిని. కేదెబి ప్రార్దన, ఉపాస్‍ కర్తీ ర్హతీతి.
LUK 2:38 మరియబి, యోసేపు ఏజ్గా రావానూటేమ్పర్‍ యో అవ్‍ణకన ఆయిన్‍, దేవ్‍నా మహిమ కరీన్‍, ఛుట్‍కార్‍ హూవనాటేకె దేక్హూకరతే యూవనా ఖ్హారనా, యో లఢక్వానూ వాతే బోలి.
LUK 2:39 యత్రమా మరియ, యేసేపు ప్రభు ధర్మషాస్త్రం బోలాతిం కరీన్‍ హూయిజావదీన్‍, యూవ్నే యూవ్నూ గలీలయమానూ నజరేతునా గామ్నా ఫాచు ఫరీన్‍ చలిగయు.
LUK 2:40 యో ఛొగ్రు మోటొహుయిన్‍ అఖ్కాల్తీ, కువ్వాత్ లేతొర్హయో, దేవ్ను కృప ఇనఫర్‍ ర్హయూ.
LUK 2:41 యూవునే పస్కాపండగనా ఇన ఆయ, భా హార్‍ వరహ్‍ఃనా యెరూషలేమ్‍నా జాతుర్హాస్‍.
LUK 2:42 యినటేకె యూవునే యేసునా బ్హార వరఖ్మా యో పండగ కరానా ఖాజె అధాత్‍ ప్రకార్‍ యెరూషలేమ్‍నా గయు.
LUK 2:43 ఏజ్గా పండగ హూయిజావదిన్‍ యూవునే పాచు ఫరీన్‍ యూవునూ గామ్‍మా ఛల్‍జౌంగ్రతో, యేసు యెరూషలెమా ఏజ్గాస్‍ రైగో. కానీ యో వాత్‍ యిని ఆయా భానా మాలంకోహూయిని.
LUK 2:44 యూవునే అప్నా అద్మీయే మాస్‍ ఛాకరీ లహిజైన్‍ ఏక్‍ ధన్‍ని పయనంతోడీ ఛలీగూ. యూవనమా కోయిని కరి మాలంహూవమా, యూవునూ అద్మీయేమా, దోస్తుల్‍మా ఢూండు.
LUK 2:45 యూవ్నాకనాబీ నాదేఖావమా అజు పాచూ ఫరీన్‍ యెరూషలేమ్‍నా గయు.
LUK 2:46 తీన్‍ రోజ్‍ ఢూంఢమా యో మందిర్‍మా దేఖాయో. యో ఏజ్గా దేవ్‍నూ వాతే బోల్‍దేంగ్రతే యూవనా ఇచ్మా భేసీన్‍ యూవ్‍ని వాతే ఖామ్జూతోహూయిన్‍, యూవ్నా పాచు ప్రష్నల్‍ పుఛావ్‍తూహూయిన్‍ థో.
LUK 2:47 యిని వాతేనా క్హామ్జీన్‍ ఇనూ ఛాతుర్నా దేఖిన్‍, అక్కుజనూ అష్చర్యం హూయుగు.
LUK 2:48 ఇని ఆయా భా యిన దేఖిన్‍ గణు హాషంహూయిన్‍, ఇని ఆయా ఛియ్యా హామ్నా ఆం ష్యాన కర్యో లా? మేబి, తార భా దిగుల్‍ పడీన్‍ ఖారీ జోగో ఢూండ్యా! కరి బోలమా,
LUK 2:49 యో “తూమే షాన మన ఢూండుకరాస్‍. మే మారు భాను ఘేర్మా ర్హనూ కరి తూమ్‍నా మాలంకోయిన్‍నా?” కరి యూవ్నేతి బోల్యొ.
LUK 2:50 యో బోల్యొతే వాతే యువ్నా అర్థమ్ కోహూయిని.
LUK 2:51 ఇన బాద్‍మా యో యిని ఆయా భాన కేడె నజరేతునా ఛల్‍జైయిన్‍ యూవ్నా లోబడి ర్హయో. కాని యిని ఆయా జరుగుకరతే కరు దీల్‍మా గల్లీన్‍ సోస్తిరహీ.
LUK 2:52 యేసు అఖ్కల్‍మా, ఉంబర్‍మా, దేవ్ను కృపమా, అద్మీయేనూ కృపమా బడ్తొహుయీన్‍ మోటొహూయో.
LUK 3:1 తిబెరి కైసరు రాజ్యంనా ఏలుకరతే ఫంధ్రానూ వరఖ్ మా యూదయ దేక్హనా పోంతి పిలాతు అధిపతి, గలీలయ దేహ్క్ నా హేరోదు సామంతరాజో, ఇతూరయ త్రకోనియ దేహ్కేవ్నా ఇనో భైయ్‍ హూయొతే ఫిలిప్పు సామంతరాజో, అబిలేనె దేహ్క్ లుసానియా అధిపతి.
LUK 3:2 అన్నబి కయప ప్రధాన యాజకుల్‍నితర ర్హయూతో ధన్‍మా జమ్గాళ్‍మా ఛాతే ‍జెకర్యానూ ఛీయ్యో యోహను కనా దేవ్‍ని వాక్యం ఆయు.
LUK 3:3 యిన బాద్‍మా యో యొర్దాను నధ్దీను అష్పిష్ ఛాతే గామ్‍ అక్కు ఫరీన్‍ “పాప్‍ కరను బేందేవో, దీల్‍ బద్లాయ్‌లీన్‍ బాప్తిస్మమ్‌ లేనూ తెదె తుమ్నా క్చామాకర్సే” కరి బోల్యొ.
LUK 3:4 ఆ వాతేనా యెషయా ప్రవక్తాహుయూతె యెషయ పుస్తకంమా అమ్‍ లిఖ్కాయ్‍రూస్‍. “ప్రభును మారగ్‍ సిద్దంకరో, యినీ వాట్‍నా హఃఢక్‍ కరో,
LUK 3:5 ఖాడ అక్కు మూఛినాఖో, ప్రతేక్‍ ఫాడ్బి ఠగర్‍ అక్కు సఫా హూయిజాసె; బింగూ వాట్‍ అక్కు హూఃదు కరో, ఖర్‍దొమ్కుడూ వాట్‍ సఫా కరో.
LUK 3:6 అద్మియే హాఃరు దేవ్‍ దీసేతె బఛ్చాడ్సెతె యువ్నా ఢోలతీ దేక్సె” కరి జంగాళ్‍మా కైఖార్ మ్హేందుకరతే యేక్ను ఆవాజ్‍. ఇమ్‍ ప్రవక్త హుయోతే యెషయా వాక్యంనూ గ్రంథంమా లిఖైర్యుతిమ్‍ యో ఇమ్మస్‍ హూయు.
LUK 3:7 ఇనా హాతే బాప్తిసమ్ లేవనటేకె గుంభల్తి భరైన్‍ ఆయుతే యూవ్నా మ్హణీ ధేఖిన్‍, “హాఃప్నా లఢ్కా, ఆవాజాసేతే చంఢాల్‍మతూ బచ్చావనటేకె తుమ్న అక్కల్‍ బోల్యొతె కోన్‍?
LUK 3:8 అంను కామ్‍ కరోకి ‘అబ్రాహామ్ను మారో భా’ కరి భడాయి బోల్యాతొ ఫైధో కోయిని. ఆ ఫాత్రోమాతుబీ అబ్రాహమ్‍నూ లఢ్కావ్‍నా దేవ్‍నే భణావ్‍సే, కరి తూమారెతి బోలుకరూస్‍.
LUK 3:9 హంకేస్ కురాఢి జాఢను పేధడ్ ఫర్ మ్హేంధాయ్‍రూస్‍, ఇనటేకె ఫండ దేకోయిన్తే ఝాఢనా ఖత్రాయిన్‍ ఆగ్మా నఖావ్సే” కరి బోల్యొ.
LUK 3:10 ఇనఖాజే అద్మీయే ఇమ్‍హూసేతో హమే ష్యాత్‍ కర్‍నూ? కరి ఇనా పుఛాయూ.
LUK 3:11 యోహాన్‍, “బే కుడ్తా ర్హవాళు అస్సల్‍ కుడ్తాతాబి కొయింతే యఇన ఏక్‍ దేనూ. ధాన్‍ ర్హవాళుబి ఇమ్మస్‍ కర్నూ” కరి యూవ్నేతి బోల్యొ.
LUK 3:12 సుంకర్లుబి బాప్తిస్మమ్‍ లేవనాటేకె ఆయిన్‍ “బోధకుడ్‍ హమే ష్యాత్‍ కర్‍నూ” కరి పుఛవమా,
LUK 3:13 యో కేత్రా లేనూ కరి ఛాకీ ఇనేతి గణు నకో లీస్యు కరి యో యూవ్నేతీ బోల్యొ.
LUK 3:14 సైనికుల్‍బి ఆయిన్‍, హమే ష్యాత్‍ కర్‍నూ కరి యిన పుఛాయ. ఇనఖాజే యో ఆం బోల్యొ, “కీనాబి బాధ నకో దీన్‍, కీనాఫర్‍బి ఇంజామ్‍ నా నాఖీన్‍ తూమారు షమ్‍ల్మంతీస్‍ ఖుషితి ర్హవో” కరి యూవ్నేతి బోల్యొ.
LUK 3:15 జనాల్‍ ఏదుర్‍ దేక్తూహుయిన్‍, ఆ క్రీస్తుస్‍ హుసెకరి ర్హైజీన్‍ దిల్‍మా సోస్తు రంగర్తో,
LUK 3:16 తేదె యోహాన్‍ యూవ్నా ఆంబోల్యొ “మే తూమ్‍నా పాణీమా బాప్తిస్మమ్‍ దెంక్రూస్‍, పన్కి మారేతి షక్తివాళో ఏక్‍జణో ఆవ్‍మ్కరాస్‍ యిని చేప్పల్ కాఢనాబి అర్హత మన కోయిని యో తూమ్‍నా పవిత్రాత్మతీ, ఆగ్‍మా బాప్తిస్మమ్‍ దీసే.”
LUK 3:17 ఇను హుఃబ్డు ఇనా హాత్మ ధర్లీన్‍, యీనేతీ దాణవ్‍నా అషల్ కరీన్‍, అషల్ ఘౌను బానల్‍మా రాఖిన్‍, పొట్టునా ఉజావకొయింతె ఆగ్మ నాఖిన్‍ భళ్లాకి నాగ్దిసే.
LUK 3:18 యో బుజున్‍బి యూవ్నా ఝథావ్‍తోహుయిన్‍, యూవ్నా కేత్రూకీ క్రీస్తును అచ్చూ వార్త ప్రచార్‍ కర్యొ.
LUK 3:19 సామంతరాజోహుయోతే హేరోదు కర్యోతే కేత్రుకీ దుష్కార్యముల్‍నా గూర్చి, యిని భైని భావణ్‍ హేరోదియనూ గూర్చి, యినటేకె హేరోదునా యోహాన్‍ గుర్‍కావమా,
LUK 3:20 యో ఖారు బైస్‍ కోహుయినితిమ్‍ యోహన్‍నాబి ధరీన్‍ కఛేరిమా గ్హల్‍దిదూ.
LUK 3:21 అద్మీయే బాప్తిస్మమ్‍ లీధాతేదె యేసు బి ఆయిన్‍ బాప్తిస్మమ్‍ లీన్‍ ప్రార్దన కరుకరతో పరలోకం కోలైగూ.
LUK 3:22 పవిత్రాత్మ ఏక్ ఫర్యావోనూ రూపం మా ఆయిన్‍ యినఫర్‍ ఉత్రి ఆయు. తేదె “తూ మారో లాఢ్‍నో ఛియ్యో, మే తూనా ప్యార్‍ కరూకరుస్‍. తార కనా మే గణూ ఖ్హూషీ హూంగ్రూస్‍” కరి ఆకాష్‍మతూ ఏక్ ఆవాజ్ ఆయూ.
LUK 3:23 యేసు దేవ్‍ని కామ్ కరను సూరు కర్యో తేదె యిన భరోభ్బర్‍ ఢోఢీఖ్ వరఖ్నో థో. యో యోసేపునో ఛీయ్యో బోల్యొ. యోసేపు హేలీనో ఛియ్యో,
LUK 3:24 హేలీ మత్తతునో ఛియ్యో, మత్తతు లేవినో ఛియ్యో. లేవి మేల్కీనో ఛియ్యో. మేల్కీ యన్ననో ఛియ్యో. యన్న యోసేపునో ఛియ్యో.
LUK 3:25 యోసేపు మత్తతీయనో ఛియ్యో, మత్తతీయ ఆమోసునో ఛియ్యో. ఆమోసు నాహోమునో‌ ఛియ్యో. నాహోమ్‍ ఎస్లినో ఛియ్యో. ఎస్లి నగ్గయినో ఛియ్యో.
LUK 3:26 నగ్గయి మయతునో ఛియ్యో. మయతు మత్తతీయనో ఛియ్యో. మత్తతీయ సిమియనో ఛియ్యో. సిమియ యోసెఖునో ఛియ్యో. యోసెఖు యోదానో ఛియ్యో.
LUK 3:27 యోదా యోహాన్ననో ఛియ్యో. యోహన్న రేసానో ఛియ్యో. రేసా జేరుబ్బాబేలునో ఛియ్యో. జేరుబ్బాబేల్‍ షయల్తీయేలునో ఛియ్యో, షయల్తీయేల్‍ నేరినో ఛియ్యో,
LUK 3:28 నేరి మెల్కీనో ఛియ్యో, మెల్కీ అద్దినో ఛియ్యో, అద్ది కోసామునో ఛియ్యో, కోసాము ఎల్మదామునో ఛియ్యో, ఎల్మదాము ఏరునోఛియ్యో.
LUK 3:29 ఏరు యెహోషువనో ఛియ్యో. యెహోషువ ఎలీయెజెర్‍నో ఛియ్యో. ఎలీయాజెరు యోరీమునో ఛియ్యో. యోరీము మత్తతునో ఛియ్యో. మత్తతు లేవినో ఛియ్యో.
LUK 3:30 లేవి షిమ్యోనునో ఛియ్యో. షిమ్యోను యూదనా ఛియ్యో, యూదా యోసేపునో ఛియ్యో. యోసేపు యోనామునో ఛియ్యో, యోనాము ఎల్యాకీమునో ఛియ్యో.
LUK 3:31 ఎల్యాకీము మెలెయానో ఛియ్యో. మెలెయా మెన్నాను ఛియ్యో. మెన్నా మత్తతానో ఛియ్యో. మత్తతా నాతానునో ఛియ్యో. నాతాను దావీదునో ఛియ్యో.
LUK 3:32 దావీదు యెష్షయినో ఛియ్యో. యెష్షయి ఓబేదునో ఛియ్యో. ఓబేదు బోయాజునో ఛియ్యో. బోయాజు సల్మానునో ఛియ్యో. సల్మాను నయస్సోనునో ఛియ్యో,
LUK 3:33 నయస్సోను అమ్మినాదాబ్‍ను ఛియ్యో. అమ్మినాదాద్‍ అరామునో ఛియ్యో. అరాము ఎస్రోమునో ఛియ్యో. ఎస్రోము పెరెసునోఛియ్యో. పెరెసు యూదనా ఛియ్యో.
LUK 3:34 యూదా యాకోబునో ఛియ్యో. యాకోబు ఇస్సాకునో ఛియ్యో. ఇస్సాకు అబ్రాహామ్‍నో ఛియ్యో. అబ్రాహామ్ను తెరహునో ఛియ్యో, తెరహు నాహోరునో ఛియ్యో,
LUK 3:35 నాహోరు సెరూగునోఛియ్యో, సెరూగు రయూనో ఛియ్యో, రయూ పెలెగునో ఛియ్యో, పెలెగు హెబెరునోఛియ్యో, హెబెరు షేలహునో ఛియ్యో,
LUK 3:36 షేలహు కేయినానునో ఛియ్యో, కేయినాను అర్పక్చదునో ఛియ్యో, అర్పక్చదు షేమునో ఛియ్యో, షేము నోవహునో ఛియ్యో, నోవహు లెమెకునో ఛియ్యో,
LUK 3:37 లెమెకు మెతుషేలనో ఛియ్యో, మెతుషేల హనోకునో ఛియ్యో, హనోకు యెరెదునో ఛియ్యో, యెరెదు మహలలేలునో ఛియ్యో, మహలలేలు కేయినానునో ఛియ్యో,
LUK 3:38 కేయినాను ఎనోషునో ఛియ్యో, ఎనోషు షేతునో ఛియ్యో, షేతు ఆదామ్నో ఛియ్యో, ఆదామ్‍ దేవ్‍నో ఛియ్యో.
LUK 4:1 యేసు పరీసుద్దాత్మతీ భరైన్‍ యొర్దాను నద్దీనూ ఫరీన్‍ ఆయిన్‍, ఛాళీహ్‌ః ధన్‍తోఢీ దేవ్‍నీ ఆత్మమ ఝాడిమా జోగోమా ఛాల్యయో.
LUK 4:2 తేదె యో ఛాళీఖ్ ధన్‍ ఉపాస్‍ హూయిజావదీన్‍, యిన భుక్‍లగనిక్‍ల్యు. యో వోఖాత్‍మా సైతాన్‍ ఆయిన్‍ యిన చొధీంచొ.
LUK 4:3 సైతాన్‍ యినేతి, “తూ దేవ్నొ ఛియ్యోహుయోతోస ఆ పత్రానా రోటొ హూయిజాకరీ బోల్‍” కరి బోల్యొ.
LUK 4:4 ఇనక్హాజే యేసు ఇనేతి, అద్మి జీవ్నుకతో రోటొతీస్‍ కాహే, దేవ్ని మోఢమతూ ఆవతె హర్యేక్‍ వాక్యంతీబి జీవ్సెకరి లేఖనాల్మా లిఖ్కైరూస్కరి బోల్యొ.
LUK 4:5 ఇనబాద్‍మా యో సైతాన్ యెరూషలేమ్‍నా బులైలీన్‍ జైన్‍ ఏక్‍ క్చాణంమా ఆ ములక్‍ను రాజ్యంహాఃరు ఇన దెఖ్కాడ్యొ.
LUK 4:6 యేసుతీ, “ఆ అధికార్‍ క్హారూ అజు ఆ రాజ్యల్ను మహిమబి తునా దీస్‍; యో హాఃరు మన దేవాయ్‍రూస్‍, మే యో కీనా దేనూ కరి ఛాకీ ఇనాస్‍ దీస్‍.
LUK 4:7 ఇనటేకె తూ మన ఖాలమ్‍ కర్యోతొ ఖారు తారు హుయిజాసే” కరి ఇనేతి బోల్యొ.
LUK 4:8 ఇనటేకె యేసు, తారొ దేవ్‍ హూయిరోతే ప్రభునస్‍ హఃలామ్‍ కర్‍నూ కరి ధర్మసాత్రంమా లిఖ్కాయ్‍రూస్‍ కరి యిన ఫాసు పరీన్‍ బోల్యొ.
LUK 4:9 ఇనబాద్‍మా యోసైతాన్‍ ఇన యెరూషలేమ్‍నా బులైలీన్‍‍, మందీర్నుచోఛ్నా ఉఫ్పర్ ఇనా ఉబ్బారి రాఖిన్, “తూ దేవ్నొ ఛియ్యో హుయ్యోతొ ఫహాడ్‍పర్తూ హేట్‍కూద్‍.
LUK 4:10 ధర్మసాత్రంమా బోల్యుతిమ్‍ తునా బఛ్చావనా ఇనె తారటేకె ఇను దూతల్నా ఆజ్ఞదిసె.
LUK 4:11 తెద తార గోఢన యేఢినాబీ పత్రొ లగ్చెకొయినితిమ్ ఇవ్నె తునా హాతేతి పల్లిసేకరి ధర్మసాత్రంమా లిఖ్కాయ్‍రూస్‍ కరి” ఇనేతి బోల్యొ.
LUK 4:12 ఇనటేకె యేసు “తారొ దేవ్‍ హూయోతే ప్రభునా పరీక్చా నాకర్నూకరీ బోలాయ్‍రూస్‍ కరి ఫాచూ పరీన్‍ బోల్యొ.”
LUK 4:13 తేదె యో సైతాన్‍ షుధించనూ హూయిజవాదిన్‍ థోడా వహాఃత్‍తోడి యేసునా మ్హేంధీన్‍ ఛలెగొ. ఇవ్నె తునా హాతేతి పల్లిసేకరి
LUK 4:14 తేదె యేసు పవిత్రాత్మనూ బలంతి ఫాచు గలీలయమా ఆయో. యినలిన్‍ వార్త అష్పీష్ను గామ్‍నా అద్మీయే ఖారనా ఫైలాయుగయు.
LUK 4:15 యో ఖారహాతే ఘావతన లీన్‍, యూవ్నూ న్యావ్‍నుజొగొమా ప్రచార్‍ కర్తొ హుయిన్‍ ఆయో.
LUK 4:16 యినబాద్‍మా యో మోటో హూయోతే గామ్‍ నజరేతునా ఆయో. ఆరామ్‍ నూ ధన్నే వాఢీకీ హూయుతిమ్ యో ధన్నేబీ సమాజమందిరంనా జైన్‍, ఫడనాటేకె బిరాయోతో,
LUK 4:17 ప్రవక్తనూ యెషయా గ్రంథంనా యినా హత్‍మా దేవాయు, యో గ్రంథంనా పఢమా యో లిఖ్కాయిరూతె జొగొ దేఖిన్.
LUK 4:18 “ప్రభునూ ఆత్మ మార ఉఫర్‍ ఛా, గరీబ్‍నా యినీ వాతే బోల్‍దేవనాటేకె యో మన ఎన్నీలిదో. బందీహూయిరూతే యువ్నా ముక్తీనూ వాతే బోల్‍ధా కరి, కాణవ్‍నా ఢోలా ఆవ్‍నూ కరి, హింసింపబడుకరతే యువ్నా, ఛుట్కార్ కరనాటేకె మన బోలీమోకల్యొ.
LUK 4:19 ప్రభు యో దయ దెఖ్కాడనూ వరహ్‍ః, ప్రచార్‍ కరనటేకె మన బోలీమోకల్‍ రాక్యోస్‍.”
LUK 4:20 యినబాద్‍మా యేసు గ్రంధం ముచినాకీన్‍ లాయి దీదూతే యిన దీనక్‍దీన్‍ ఆయిన్‍ బేసీగో. ఏజ్గానూ అద్మిహాఃరు జణు యినాస్‍ టర్కీన్‍ దేక్తూర్హయు.
LUK 4:21 తేదె యో యూవ్నేతి, ఆజ్‍ తూమే ఖామ్జీ ర్హయాతే ఆ వాక్యం ఖాఛ్చీహూయు కరి బోలానిక్యొ.
LUK 4:22 తేదె ఖారు జణు యిన గుర్చీ సాక్చ్యం బోల్తుహుయిన్‍, ఇనా మ్హోఢాతి ఆయుతే వాతేనా గోర్నీ వాతేనా హాషంహుయిన్‍, “ఆ యోసేపునో ఛియ్యో కాహేనా?” కరి బోల్లేంగ్రతో,
LUK 4:23 యేసు యూవునేతీ ఆం బోల్యొ రోగ్‍నా అసేల్‍ కరవాళో! తారు తూస్‍ అసేల్‍ కర్‍లా! కరి ఉపామనం బోలిన్‍, కపెర్నహూముమా కర్యోతే అధ్బుతాల్‍ హమే ఖామ్జ్యాకీ, యో కామ్‍ తారు సోంత గామ్‍మాబి కర్‍ కరి తూమే మారేతి కఛ్చితంగా బోల్‍స్యు కరి బోల్యొ.
LUK 4:24 బుజు యో ఆ వాత్‍ ఖ్హాఛ్చీ బోలుకరుస్‍, క్వయూ ప్రవక్తనబి యినూ సోంత గామ్‍నూ అద్మీయే ఒప్పకోయినీ.
LUK 4:25 ఏలీయా ప్రవక్తనూ ధన్‍మా తీన్‍ వరఖ్ ఛో మైహిన వాజూళు ముచజైన్‍ యో దేఖ్ అఖ్హామా మోటు ఖాళ్‍ ఆయు తేదె ఇష్రాయేల్‍మా కేత్రుకీ విధవరాల్‍ భాయికా ర్హయుతోబి,
LUK 4:26 సీదోనుమా సారెపతు గామ్‍మా ఛాతే ఏక్‍ విధవరాల్‍ భాయికొ కనాస్‍ తప్ప, పన్కీ కీనా కనాబి కో బోలీమోక్‍లాగయోని.
LUK 4:27 బుజు ప్రవక్త హూయోతె ఏలీషానూ ధన్‍మాబి ఇష్రాయేల్‍మా కేత్రుకీ ఖ్హోఢ్‍లగ్యూహూయు అద్మీయే రైతోబి, సిరియ దేహ్క్ ను నయమాన్‍ పన్కి బుజు కోన్‍బి ఖుదు హుయు కోయిని కరి తూమారేతి కఛ్చితంగా బోలుకరూస్‍.
LUK 4:28 సమాజమందింరంమా ఛాతే ఖారు ఆ వాత్‍ ఖామ్జీన్‍, ఛండాల్తీ హుయీన్‍;
LUK 4:29 యూవునే ఉటీన్‍ యిన యో ఖాయార్‍మతూ నఖాడ్‍దీన్‍, ఇనా హేట్‍ పట్‍కై దేనూ కరి, యూవ్ను గామ్‍ ఫాఢ్‍నూ కనారీనా భంధైర్యూతే ఫాడ్నూకనారీతోడి ఇనా బులాలీన్‍ గయూ.
LUK 4:30 పన్కి యేసు యూవనామతూ నీక్లీన్‍ ఇని వాట్‍ యో దూర్‍ ఛలేగో.
LUK 4:31 తేదె యో ఎజ్గాతో గలీలయమా ఛాతే కపెర్నహూమ్‍కరి ఎక్‍ ఖాయార్నా ఆయిన్‍, ఆరామ్‍నూ ధన్నే యూవ్నా బోధించనూ సురుకర్యో.
LUK 4:32 ఇని వాక్యం అధికారంతి బోలామా హమ్జవాళు హాఃరు అష్యంహుయుగు.
LUK 4:33 యో సమాజమందిర్‍మా దుష్టాత్‍మా ధర్యోహూయు ఏక్‍ అద్మి థూ, యో గ్హాట్‍తీ చిక్రుయు.
LUK 4:34 తేదె యో “ఓ నజరేయుడ్‍నో యేసు! హమారేతీ తునా ష్యే? హమ్‍నా ఉజ్జఢ్‍ కరనా ఆయోనా? తూ కోన్‍కీ హమ్‍నా మాలం. తూ దేవ్‍నో పరిసుధ్ధుడ్‍” కరి ఛిక్రాణ్‍ మ్హేందూ.
LUK 4:35 ఇనఖాజే యేసు, “తూ గఛ్చుఫ్‍ ర్హా, ఆనా మ్హేంధిన్‍ భాధర్‍ ఆవ్‍” ఇనా గూర్‍క్హావమా, తేదె యో ధర్యోహూయు అద్మినా హేట్‍ ఫట్‍కాయిన్‍, ష్యాత్‍బీ నాకర్‍నూ తీమ్ యిన మ్హేంధీన్‍ భాధర్‍ ఛలీగు.
LUK 4:36 ఇనఖాజే ఏజ్గానూ ఖారు ఆష్చర్యం హూయిన్‍, ఆ కీమ్‍నూ వాత్‍? ఆ అధికార్‍తి బలంతి దుష్టాత్మా ఆజ్ఞా దేవుస్‍ కరా యో భార్‍ ఛల్‍జౌంగ్రస్‍ కరి యూవ్నే ఏక్నా ఏక్‍ బోల్లీదు.
LUK 4:37 ఎత్రమా అష్పీష్ను గామ్‍మా ర్హవ్వళు ఖారనా ఆ వాతే ఫైలాయ్‍గయు.
LUK 4:38 తేదె యో పార్థనా జొగో కన్‍తూ వుటీన్‍, సీమోన్‍నూ ఘర్‍కనా గయో. సీమోన్‍నీ అత్తేనా గణు తావ్‍తి ర్హవమా తేదె యో వాత్‍ యేసు కనా మనవి కర్యు.
LUK 4:39 యో యినసేడె భిరిన్‍, తావ్‍తి యిన మ్హేందీన్‍ నీఖ్కాళ్‍కరీ గుర్ఖావమా యో తావ్‍ యిన మ్హేందీదూ; యగ్గిస్‍ యో ఉటీన్‍ అక్కావ్‍నా ఉపచార్‍ కరి.
LUK 4:40 హాఃజ్‍ హూంగ్రతే వోఖాత్‍మా కేత్రుకీ రొగాఢివాలనా బాధపడుకరాతే రోగ్‍వాళనా, జనాల్‍ యూవ్నా హాఃరవ్‍నా ఇనకనా బులాయిలీన్ ఆయు; తేదె యో హార్‍ ఏక్నాఫర్‍ హత్‍ మ్హేంధీన్‍ యూవ్నా హాఃరనా హూఃదు కర్యో.
LUK 4:41 ఏత్రెస్‍ కాహేతిం అపవిత్రాత్మల్‍ “తూ దేవ్‍నో ఛీయ్యో” కరి ఘట్‍ ఛికర్‍తూహూయిన్‍ కేత్రుకీ అద్మీయేనా మ్హేంధిన్‍ భార్‍ ఛలీగు. యో క్రీస్తు కరి యూవ్నా మాలంహూయిరూస్‍ ఇనటేకె యో యూవ్నా గుర్‍ఖైన్‍ వాతే బోలకోదిదోని.
LUK 4:42 వ్యాణుహుయు తేదె యేసు నిఖీన్‍ జంగల్‍నుజొగొమా గయో. జనాభో హాఃరు యిన దూండ్తూ హుయిన్‍ యో ఛాతే జొగో ఆయిన్‍, హమ్నా మ్హేంధిన్‍ నాజానుతిమ్ భిరవమా,
LUK 4:43 కానీ యేసు, “దేవ్‍నూ రాజ్యంను సువార్తనా అలాధ ఖాయారేవ్‍మాబి ప్రచార్‍ కర్నూ. ఇనటేకెస్‍ మే దేవ్నాహాతే బోలీమోక్‍లాయిరోస్‍” కరి యూవ్నేతి బోల్యొ.
LUK 4:44 ఇనబాద్‍మా యో యూదయా న్యావ్‍నుజొగొమా ప్రచార్‍ కర్తోర్హయో.
LUK 5:1 ఏక్‍ ధన్నే యేసు గెన్నేసరేతునా పాణీనూ కీనాల్‍నా సేడే యేసు భిరోతో, అద్మీయే హాఃరు యినీ వాతే ఖామ్జన టేకె ఏక్‍నా ఏక్‍ ధకల్‍లేతూ హూయిన్‍ యినా ఉఫర్‍ పడ్తూర్హయు.
LUK 5:2 తేదె యేసు ధర్యావ్‍నా సేడె భే డోంగనా దేక్యో. మాస్లా ధర్హవళు యినమాతు ఉత్రీన్‍ యూవునూ ఝాళీ దొమ్కర్తూ.
LUK 5:3 ఇనె ఇవ్నకనా జైన్‍, సీమోన్‍కరి బోలతె యిను ఢోంగమా ఛడీన్‍ కనారీ కన్‍తూ జరమై ధకల్‍ కరి బోలీన్‍ ఇనామా బేసీన్‍, జనాల్నాబోధించ్యో.
LUK 5:4 ఇనె బోధించనూ హూయిజావమా సీమోన్‍తీ, “తారు డోంగనా ఘధర్‍ ఛాతే జోగో లీన్‍జైన్‍, మాస్లా ధరానాటేకె మాస్లాను ఝాళినాక్‍,” కరి సీమోన్‍తి బోలామా,
LUK 5:5 సీమోను, ఓ మాలిక్‍ హమే రాత్‍ అక్కు గణు కోషీస్‍ కర్యా, పన్కి కాయిబి కోమల్యునీ హూయితోబి తూ బోల్యొతిమ్ ఝాళి నాకీయేస్‍ కరి ఇనేతి బోల్యు.
LUK 5:6 ఇవ్నే ఇం కరమా కేత్రూకీ మాస్లానా ధర్యూ, యినటేకె యూవును ఝాళి యో బోజోనా ఫాటి జౌంకరాతు,
LUK 5:7 యినటేకె యూవునే బాజుమా ఛాతే అజేక్‍ డోంగనూ అద్మీయేనా మధత్‍ కరాన బులావమా, ఇవ్నే ఆయిన్‍ యో బేహే డోంగల్‍ మాస్లాతీ భారైజైన్‍, యో బోజోనా డూబిజవయేత్రు మాస్లునా భర్యు.
LUK 5:8 సీమోను పేతురు యో అక్కు దేఖీన్‍ యేసునా గోడఫర్‍పఢీన్‍, “మే ఏక్‍ పాపి, ప్రభు మరకన్‍తూ ఛల్‍జా” కరి బోల్యో.
LUK 5:9 కిమ్కతో యోబీ యినకేడె ఛాతే యూవునే ధర్యూతే మాస్లాను కుప్పనా దేఖీన్‍ గణు ఆష్చర్య పడ్యు.
LUK 5:10 ఇమ్మస్‍ సీమోన్‍నూ కేడె భాగ్‍ ర్హవాళు జెబెదయనా ఛీయ్యా యాకోబు, యోహానుబి ఆష్చర్యపడు. యేసు సీమోన్‍తీ, “ఢరోనకో, హంకేతూ తూమే అద్మీయేనా దేవ్నూ రాజ్యమ్‍నా కిమ్‍ చాలవునుకీ తుమ్నా బోధీన్‍సే” హుయిరస్‍ కరి బోల్యొ.
LUK 5:11 ఇవ్నె ఢోంగల్‍నా పాణీమాతు భార్‍ లీ ఆయిన్‍, సమస్తంనా మ్హేంధీన్‍, ఇనకేడె గయూ.
LUK 5:12 యో ఏక్‍ హఃయర్‍మా థో తేదె, ఖోడ్‍తి భరైర్యుతే ఏక్‍ జణు యేసునా ధేఖిన్‍, ఆయిన్‍ గోడాఫర్‍పఢీ హఃలమ్‍ కరీన్‍, ప్రభు తూనా ఇష్టం హుసేతో మన హుఃద్రీస్, కరి బోలీన్‍ బతీమాలు.
LUK 5:13 తేదె యో యిన హతేఖ్హూ ఛీమిన్ మన ఇష్టమస్ తూ సుద్దిహువను మన ఇష్టమస్‍ కరి బోలీన్‍, తూ సుధ్దుడ్‍ హూ కరి బోలుస్‍కరా, యినూ క్వోఢ్‍ యిన మ్హేంధీన్‍ ఛలీగు.
LUK 5:14 తేదె యో తూ ఆ వాతే కినేతీబి సాత్బి నొకొబోలీస్‍తిమ్‍ జైన్‍, యూవనా సాక్చం హూయిరైన్‍, తారు ఆంగ్‍తన్‍నా యాజకుడ్నా దేఖడీన్‍, తూ అసేల్‍ హూయిరోతే యినఖజె మోషే మ్హేల్‍రాక్యోతే కానుకల్‍నా అర్పించ్‍ కరి ఆజ్ఞాపించొ.
LUK 5:15 పన్కి యేసునూ గూరీంచీన్‍ ఖభార్‍ బుజు గణు ఫైలాయిగయు. జనాల్‍ఖారు ఇనూ వార్త ఖమ్జానాటేకె, అజు యూవునూ రోగ్‍ అసేల్‍ కర్‍లేవనా కరి భరై ఆవ్‍తూర్హయూ.
LUK 5:16 యేసు ప్రార్థనకరనా టేకె ఝాఢీను జొగొమా జౌంగర్తో.
LUK 5:17 ఏక్‍ ధన్నే యో దేవ్‍నీ వాతే బోధించుకరాతో, గలీలయ యూదయ దేహ్‍ఃను హరేక్‍ గామ్‍మతూ, యోరూషలేమ్‍మతూ ఆయూతే పరిసయ్యుల్‍బి ధర్మషాస్త్రం బోలవాలబి బెట్టూ ర్హవమా, యో రోగుల్‍నా అసేల్‍ కరనూ ప్రభునూ థాకత్‍ యిన థూ.
LUK 5:18 థోఢు అద్మీయే ఏక్‍ జుటోపడిహుయినా మంచోఖమేస్‍ పళ్లీన్‍ యేసుకనా ఆయిన్‍ మ్హేందనా కోషీస్‍ కర్యా,
LUK 5:19 పణ్కీ జనాల్‍ ఖారు గుంబల్‍తీ భరైర్హవామా, ఇనా మై లీజవానా కోహూయిని. యినటేకె ఘర్‍నా ఉఫర్‍ చఢీన్‍ ఫెంకుల్‍కాఢీన్‍, ఏజ్గాతూ జుటోపడిహుయినా మంచో ఖమేస్‍ హేట్‍ యేసు కనా ఉత్రాయూ.
LUK 5:20 యో యూవునూ విష్వాసమ్‍ ధేఖీన్‍, ఓ సహోదరుడ్‍ తారు పాప్‍ అక్కు దోవయ్‍గయు కరి యినేతీ బోలామా,
LUK 5:21 షాస్ర్తుల్‍బి, పరీసయ్యుల్‍ దేవా దూషణ కరూకరతే ఆ కోన్‍? దేవ్ ఏక్జనో తప్ప పాప్‍నా ధోవవాళో కరి సోఛానీక్లు.
LUK 5:22 యేసు యూవునూ దిల్‍ను వాతే మాలంకరీన్‍, తూమే తూమార్వా దీల్‍మా ష్యాత్‍ సోచుకరస్‍?
LUK 5:23 తారు పాప్‍ మాప్‍ హుయు కరి బోలాను సులభంకీ? తూ ఉటీన్‍ ఛాల్‍కరీ బోలాను సులాభం?
LUK 5:24 కానీ పాప్‍నా మాప్‍ కరాన జమీన్‍ ఫర్‍ అద్మినా ఛీయ్యోనా అధికారం ఛాకరీ తూమే మాలంకర్‍నూకరీ యూవునేతీ బోలిన్‍, మిర్గిభర్యాన తూ ఉటీన్‍ తారు మంఛో పళ్లిన్‍ తార ఘర్‍కనా జా కరి బోలుకరూస్‍,
LUK 5:25 తెదేస్‍ యో ఉటీన్‍ అక్కవ్‍నా ఖామే ఎగిస్‍ యో క్హుత్యోతె మంఛో పళ్లీన్‍ దేవ్‍నా స్తుతిస్తూ హూయిన్‍ ఘర్‍కనా ఛల్యేగొ.
LUK 5:26 దేఖీహూయు అక్కజణు ఆష్చర్యపఢీన్‍ ఆజ్‍ గణు మోటు అధ్బుతం దేఖ్యాకరీ దేవ్‍నా స్తుతిస్తూ హుయిన్ ఢర్‍మా భరైగయూ.
LUK 5:27 యిన బాద్‍మా యో ఏజ్గాతో నీక్లీన్‍ ఛాల్తోహూయిన్‍, లేవి కరి బోలాతే పన్నుల్‍ భంధవవాళో, ఏక్‍ జోగో బేసీన్‍ పన్నులు భంధవ్‍కరతే యేసునే దేఖీన్‍, మార కేడె ఆవ్‍ కరి యినేతీ బోలామా,
LUK 5:28 యో ఉటీన్‍ సమస్తంనా మ్హేందీన్‍ యేసునా కేడె గయో.
LUK 5:29 తేదె యో లేవి యిన ఘర్‍కనా యేసునాటేకె మోటు విందు కర్యో. యిన భరోబర్‍ కెత్రూకిజనూ పన్నుల్‍ వసూల్‍ కరవళనాబీ, అలాధ అద్మీయేబి ఖాణు ఖావనా భెఠా.
LUK 5:30 పరిసయ్యుల్‍బి, యూవునూ షాస్ర్తుల్‍బి ఖ్హాణు కౌంగ్రతే యూవనా దేఖిన్‍, పన్ను వసూల్‍ కరావళతీ పాపుల్‍తీ బేసీన్‍ కిమ్ ఖంకరస్ కరి యేసునా సిష్యుల్‍నా ఉఫర్‍ గోణీగీల్‍దూ.
LUK 5:31 తేదె యో, రోగ్‍తి ఛాతే అద్మీనస్‍ వైద్యుడ్‍నూ అవసరం కానీ, అసేల్‍ ఛాతే అద్మినా కాహే.
LUK 5:32 మే నీతిగా ర్హవ్వాళాన టేకే కాహేగానీ, పాపుల్ను దీల్‍ భద్లావనాటేకె ఆయో కరి ఇవ్నేతి బోల్యొ.
LUK 5:33 తేదె యూవునే, యోహాన్‍నూ సిష్యుల్‍ ఉపాస్‍ రైన్‍ ప్రార్థన కర్తూ ర్హాస్‍. పరిసయ్యు‍ల్‍నూ సిష్యుల్‍బీ ఇమ్మస్‍ కరాస్‍. కానీ తార సిష్యుల్‍ ఖాతు ఫీతూస్‍ ర్హాస్‍ కరి యేసుతీ బోల్యా.
LUK 5:34 యినఖాజె యేసు, ససనౌరో ర్హవ్వా ఏత్రధన్‍ యిన ఘర్ను అద్మీయేనా హతేఖు తూమే ఉపాస్‍ ర్హాకఢ్‍స్యునా? ఇమ్‍ కోకర్సేనీ
LUK 5:35 పన్కి యో నౌరో యూవనాకన్‍తూ ఛల్‍జావనూ ధన్‍ ఆవ్‍సే; తేదె యో ధన్‍మా ఉపాస్‍ ర్హసే కరి యూవునేతీ బోల్యొ.
LUK 5:36 యేసునే యూవునేతీ ఉపమాన్‍ బోల్యొ. కిమ్కతో కోన్‍బి జూను లుంగఢనా నవా లుంగఢమా మళైన్‍ కోసివానీ. ఏత్రేస్‍కాహే నవా లుంగఢామనూ టుక్డోనా జూనా లుంగఢామా మళావ కోయిని ఇమ్‍ కర్యతో జును లుంగ్డు క్హేచాయిన్‍ ఫాటీజాసే.
LUK 5:37 కోన్‍బి జూను సంఛిమా నవూ ద్రాక్చాను రహ్ కోనాఖని. ఇం నాఖ్యతో నవూ రఖ్ యో జూని సంఛినా ఫీగిళిజాసే. రఖ్ ఛూయిజైన్‍ సంఛీ ఫాటీజాసే.
LUK 5:38 నవూ ద్రాక్చనూ రఖ్నా నవూ సంఛీమస్‍ నాక్‍నూ.
LUK 5:39 జూను ద్రాక్చరఖ్నా పిదూహూయు అద్మి నవూ రఖ్నా కోరవాళు కోన్‍బి కోయిని. యో జూనుస్‍ అసేల్‍ ఛాకరీ బోల్‍సే.
LUK 6:1 ఏక్‍ ఆరామ్‍నా ధన్నేయేసుబి కేతర్‍మా కరి పఢీన్‍ ఛాల్తహూయిన్‍ జౌంగ్రతో, యిన సిష్యుల్‍ కేతర్‍మాను కంకుల్‍నా తోఢీన్‍ మహ్‍ఃళిన్‍ ఖ్హావనిక్లు.
LUK 6:2 తేదె పరిసయ్యుల్‍మా థోఢుజణూ దేఖిన్‍, ఆరామ్‍నా ధన్నేధర్మస్త్రమా నాకర్‍నూతే కామ్‍ ష్యాన కరుకరస్‍? యూవనా పూఛావమా.
LUK 6:3 యేసు యూవునేతీ ఆమ్‍ బోల్యొ దావీదుబి యిన కేడె ర్హవ్వావళు యూవునా బుక్‍లగ్గామా ఇవ్నే ష్యాత్‍ కర్యుకీ యోబి పఢ్యాకోయిన్‍నా?
LUK 6:4 యో దేవ్ను మందిరంమా జైన్‍, యాజకుడు తప్ప అజు కోన్‍బీ నాఖానుతే దేవ్‍నూ జోగోమా మ్హేంధీయూ రోటనా పళ్ళీన్‍ ఖైన్‍, యినా కేడె ఛాతే యూవనాబి ధిదోని కరి బోల్యొ.
LUK 6:5 యినటేకె అద్మినో ఛియ్యో ఆరామ్ను ధన్నేబి యాజమానిస్‍ కరి బోల్యొ.
LUK 6:6 అజేక్‍ ఆరామ్‍నా ధన్నే యో సమాజమందీరంమా జైన్‍ దేవ్‍ వాతే బోలీదేంగ్‍రతో, ఏజ్గా ఖ్హావాత్‍ పఢీగయూ హూయు ఏక్‍ జణో తో.
LUK 6:7 షాస్ర్తుల్‍బి, పరీసయ్యల్‍ యేసు ఫర్‍ ఇంజామ్‍ నాక్‍నూ కరి బోలీన్‍, ఆరామ్‍ను ధన్నే అసేల్‍ కర్‍సేషీకి కరి కావల్‍ కాసీరూతూ.
LUK 6:8 కాని యో యూవునే ష్యాత్‍ సోచుకరతే మాలంకర్లీన్‍, హత్‍పఢిగయుతే అద్మినా తూ వూటీన్‍ అద్మీఅక్కానా ఇఛ్మా హీభర్‍ కరీన్‍ బోలామా, యో వూటీన్‍ బిర్హయో.
LUK 6:9 తేదె యేసు, ఆరామ్ కరనధన్నే అష్యల్ కరనూ న్యాయంకీ క్హరాబ్‍ కరనూ న్యాయం? ఏక్‍ అద్మినా భఛావనూ న్యాయమ్కీ మర్‍క్‍దేవనూ న్యాయం? కరి తూమ్‍నా పూఛావ్‍మ్గ్రూస్‍ కరి బోల్యొ.
LUK 6:10 యేసు యూవనా మణీ ఏక్‍ వఖాత్‍ ఆష్పిష్‍ ఫరీన్‍ దేఖీన్‍, తారు హాత్‍ హఃఢక్‍ కర్కరి బోలామా యో ఇం కరమా యిను హత్‍ అష్యల్ హుయు. హూయిగు.
LUK 6:11 తేదె ఏజ్గా ర్హవ్వావళనా గణు కీజ్‍ ఆయిన్‍ యేసునా ష్యాత్‍ కరీయే కరి ఏక్‍నా ఎక్‍ బొల్లీదూ.
LUK 6:12 యో ధన్నవ్‍మా యేసు ప్రార్థన కరనా టేకె
LUK 6:13 వ్హాణుహూవదీన్‍ యో యిన సిష్యుల్‍నా బులైన్ యూవనమా భారజణాన ఏర్పర్‍ఛీన్‍ యూవునా అపోస్తులు కరి నామ్‍ మ్హేందొ
LUK 6:14 యూవునే కోన్‍ కతో సీమోన్‍నా యేసు పేతురు కరి నామ్‍ మ్హేంధొ యినో నానో భై అంద్రెయ యాకోబు యోహాను ఫిలిప్పు బర్తొలొమయి
LUK 6:15 మత్తయ తోమా అల్ఫయి నో ఛీయ్యో యాకోబు జెలోతె కరి బూలావతే సీమోను
LUK 6:16 యాకోబు నో ఛీయ్యో యూదా ఇస్కరియోతు యూదా ఆస్‍ యేసునా ద్రోహాం కర్సేతే
LUK 6:17 తేదె యేసు సిష్యుల్‍తీ మలీన్‍ ఫాఢ్‍ఫర్‍తు హేట్‍ ఉత్రిఆయిన్‍ మైదాన్‍మా హీబిర్యొతొ యిన సిష్యుల్‍నూ మోటు గుంపుల్‍ బుజు యూదయ దేఖుతూ యోరుషలేమ్‍మతు ధర్యవ్‍నా సేడెనూ తూరు సీదోను ఖాయరే మాతు కేత్రూకీ జణు అద్మీయే ఆయూ
LUK 6:18 యేసు బోలాతే వాతే ఖమ్జానా టేకె అజు యూవునూ రోగ్‍నా అసేల్‍ కర్‍లేవనా టేకె అపవిత్రాత్మ ధర్యుహుయు కేత్రుకీ జణు ఆయిన్‍ అసేల్‍ హూయు
LUK 6:19 రోగ్‍వాళనా అసేల్‍ కరనూ షక్తి యేసు మతూ భార్‍ ఆయిన్‍ యూవునా అసేల్‍ కరుకరమా యూవునే అక్కు జణు యిన ఛీమ్‍నూ కరి కోషీస్‍ కర్యు
LUK 6:20 తేదె యేసు సిష్యుల్‍నా ధేఖీన్‍, యూవ్నేతి అమ్‍ బోల్యొ గరీబ్‍ హూయుర్హతే తూమే ధన్యుల్‍, దేవ్‍నూ రాజ్యం తూమారు.
LUK 6:21 హాంకె భుక్కేతిఛాతె తుమె భాగ్యవంతుల్, తుమే త్రుప్తి హుస్యు. హంకే రొంక్రతే తుమే ధన్యుల్, తేదె తుమే హాక్తూ ర్హాసు.
LUK 6:22 అద్మినో ఛియ్యోనా హాఃజే అద్మీయే తూమ్‍నా ధూషింఛిన్ తూమ్నా దూర్‍ కరీన్‍ తూమారఫర్‍ ఇంజామ్‍ నాఖిన్ తూమారు నామ్‍ క్హారబ్‍ కరి బోల్యు తేదె తుమె ధన్యుల్
LUK 6:23 యో ధన్నువ్‍మా తూమే సంతోసిమ్ఛో వుజు కుదో సానకతో స్వర్గంమా తుమ్నా ఫాయిదో మల్సె, జమానమాభీ ఆవ్నా పితరుల్‍బి హాఃరూబి ప్రవక్తల్‍తీ అమ్మస్‍ కర్యు
LUK 6:24 ఓ ధన్‍దౌలత్‍వాళా, తుమ్నా ష్యాత్‍ హోను కతో యిన తుమే హాంకెతోడి, అనుభవించిరాక్యస్ తుమ్నా మిన్హత్‍ ఆవ్సే.
LUK 6:25 పేట్‍ భరైహూయా అద్మీయే తుమ్నా భుక్‍లగ్సే హాంకె ఆహుఃకరతె, అద్మియే తుమే దుఃఖ్‍పఢ్‍స్యు, అజు తుమె రోవ్‍స్యు.
LUK 6:26 అద్మియే హాఃరు తూమ్నా హఃరాయు తేదె తుమ్నా మిన్హత్‍, యూవునూ పితరూల్‍బి ఇమ్మస్‍ జూఠ ప్రవక్తల్‍నా హఃరాయు.
LUK 6:27 మారీ వాతే ఖంజుకరతే తూమ్నా మే ష్యాత్‍ బోలుకరూస్‍కతో తూమారు వైరేవ్‍నా ఫ్యార్‍ కరొ తూమ్నా ధూషించవాళానా అచ్చు కరొ
LUK 6:28 తమ్నా షభర్‍ దేవవాళనా దీవింఛొ బాధపెట్టతే యూవ్నా హాఃజె తూమే ప్రార్థన కరొ
LUK 6:29 ఏక్‍ గాల్ఫర్ మారవాళనా బెంమ్మనూ గాల్‍ఫర్‍బి మార్‍కరీ బోలొ తారు ఉఫర్లు టూవల్‍ పళ్ళిజావళాన తారఖ్హూఢతు పళ్ళీనాజానుతిమ్‍ ఆడునకోబోల్‍స్యు
LUK 6:30 మాంగతే ప్రతేక్‍నా ధేవో తార కన్‍తూ ష్యాత్‍భీ లీన్‍ గయూతే అద్మీకన్‍తూ అజూపాసూ యో రాఛూ నకో మమ్గో
LUK 6:31 ఫార్లు తూన ష్యాత్ కర్నూకరి సోచస్కి తుమేబి యూవనా ఇమ్మాస్‍ కరొ.
LUK 6:32 తూమ్నా తుమ్న ఫ్యార్‍ కరవాలనస్ ఫ్యార్‍ కర్యతొ ఇన్మా ఫైదో ష్యాత్? పాపుల్‍బి యూవనా ఫ్యార్ కరవళానస్‍ ఫ్యార్‍ కరస్‍ కాహేనా
LUK 6:33 తూమ్నా అషల్ కరవళానస్‍ తూమె అషల్ కర్యతో ఇన్మా ఫైదో ష్యాత్ పాపుల్‍బి ఇమ్మస్‍ కరస్‍ కాహేనా
LUK 6:34 కీనాబి వూధర్‍ దీధాతో యూవునే పాచూ ఫరీన్‍ దీనాసే కరి ఆహ్‍ఃకర్యతో ఇన్మా ఫైదో ష్యాత్ పాపుల్‍బి ఇవ్నే దిదొతే వూధర్‍ అక్కు పాచు ఫరీన్‍ దీసేకరీనస్‍ దేస్‍ కాహేనా
LUK 6:35 తూమే కీమ్నా వైరేవ్‍నా టేకెబి నీరాహ్‍ః నాహూనూతిమ్ తుమారు వైరేవ్‍నా ఫ్యార్‍ కరో అషల్ కరో వూధర్‍ దేవో తేదె తూమ్నా ఫైదోమళ్‍సే సర్వోన్నత్‍ దేవ్నూ ఛీయ్యో హూయిరసు యో కరాబ్‍ అద్మీనాబీ కృతజ్ఞత కోయిన్తే అద్మీయేనాబి అషల్ కరవాళో హూయిరోస్
LUK 6:36 యినటేకె తూమార భా కనికర్‍ హుయిన్‍ కీమ్‍ ఛాకీ తూమేభి కనికర్‍హుయిన్‍ ర్హవో
LUK 6:37 న్యావ్నా నొకొతీర్చొ, తెదె దేవ్‍ తుమారబారెమా న్యావ్ కర్సేకొయిని కీనాఫర్‍భి ఇంజామ్‍ నకో నాకో తేదె తూమారఫర్‍బి దేవ్‍ ఇంజామ్‍ నాక్‍స్యే కోయిని తూమే మాప్‍ కరో తేదె దేవ్‍ తూమారు తప్పుల్‍బీ ఇమ్మస్‍ మాప్‍ హూస్యే
LUK 6:38 తూమే ధ్వేవొ తేదె తూమ్‍నాబి దేవావ్‍సే దాభీన్ గీఛ్‍ కరీన్ భరైన్‍ హేట్‍ పడయేత్రు తూమార ఖోళమా నాక్‍సే తూమే కీనేతీ మోజీన్ దేంక్రస్‍కి దేవ్బి యోస్‍ మోజీన్‍ తూమ్‍నా దేవావ్‍స్యే
LUK 6:39 అజు యేసు ఏక్‍ ఉపమాన్‍ బోలో ఏక్‍ ఖాణో అద్మి అజేక్‍ ఖాణోన వాట్‍ వత్తాల్‍సేనా ఇంకర్యతో భే జణబి ఖ్హాఢమా పఢ్‍సే కాహేనా
LUK 6:40 ఏక్‍ సిష్యుడ్ ఇను గురువుతీబి మోటొ కాహే పన్కి యిను సిక్చ అక్కు పూర్తి హూవదీన్‍ తేదె యినేతి భరోభర్‍హూసే
LUK 6:41 తూ తారు ఢోళమ ఛాతె పెల్కునా నాధేక్‍నూ తిమ్తారు భైని ఢోళమానూ ధరాసు నల్సు నాకీమ్‍ దేఖుకరాస్ యిన ఢోలామాను పెల్కు గల్లీన్
LUK 6:42 తారు భై ని డోళమా ధరాసు పెల్కు కాఢ్‍కరి కిమ్బోలూ కరస్ ఓ కపటి అద్మి అగాఢి తార డోళమనూ పెల్కునా కళ్ళా తేదె తారొ భైని డోళమనూ పెల్కునా కన్నాకనా తున తేటగా దెఖ్కావ్సె
LUK 6:43 ఖయు అఛ్చు ఝాఢనా కామే అవకోయిన్తే పంఢా వుటకోయిని కామేఅవకోయిన్తే ఝాఢనా అష్యల్ పంఢా పుట్సెకోకొయిని.
LUK 6:44 ఖయూబి ఝాఢ యిను పంఢతీస్‍ ఫళానూ ఝాఢు కరి మాలంహూవస్ కాఠనూ ఝాఢమతూ గుల్లర్‍నా పంఢ కోరిమ్తి నూ ఝాఢనా ద్రాక్చనాపంఢా తోడియేకోయిని
LUK 6:45 అష్యల్ అద్మీయేనూ దిల్‍మా అచ్చు గుణ్‍ భరైరస్ యినటేకె యినమాతూ అష్యల్ వాతె అష్యల్ వాతె భాధర్‍ ఆవస్ ఖరాబ్‍ అద్మీయేనూ దీల్‍మా ఖరాబ్‍ గుణ్‍ భరైరస్ యినటేకె ఇన్మాతూ కరాబస్‍ భాధర్‍ ఆవస్ దీల్‍మా సాత్‍ ఛాకీ యోస్‍ వాత్‍ మోఢాతీ బోలాస్
LUK 6:46 మే బోలుతిమ్ నాకరీన్ ప్రభువా ప్రభువా కరి మన ష్యాన బులావస్
LUK 6:47 మారకనా ఆయిన్‍ మారీ వాతె హఃమ్జిన్‌ యిన భరోభ్బర్‍ ఛాలవళు ప్రతీ ఏక్‍ జణు కీనిన్‍తర రసేకతో తూమ్‍నా బోలుస్
LUK 6:48 యో ఘర్‍ భాంద్నూకరీ అసేల్‍నితర ఖ్హాఢకొమ్ధీన్ భంఢనాఉఫర్‍ బేస్‍ నాకీన్‍ భాంధూహూయు అద్మీని జోన్‍నూ కరి బోలాజై కేవోడో మోటొ వాయిరో పాణీను తుఫాన్‍ ఆయిన్‍ యో ఘర్‍నా మారీతోబి యోఘర్‍నా జరభి హల్‍సేకోయిని. సానకతో యో ఘట్‍ భాందాయిరుస్
LUK 6:49 మారు వాతె హమ్జీన్ ఇంనితరా కరకొయింతె అద్ముయే యూవ్నూ ఘర్‍ హఃఢకొన్‍ధీన్‍ బేస్‍మట్టం నాక్యూ కోయినితిమ్ ఖాళీ జమీన్‍ఫర్‍ ఘర్‍ భాంధీహూయు అద్మీను జోన్‍నూ కరి బోలాజై పాణీను తుఫాన్‍ అయిన్‍ యో ఘర్‍నా మారామ యో ఘర్‍ పుటీపడ్యు జైన్‍ నాసానం హుయిజాస్
LUK 7:1 యేసు ఇని వాతే అక్కు అద్మీయన బోలిహూయి జావదీన్ ఏజ్గాతూ కపెర్నహూమ్మా ఆయో
LUK 7:2 ఏజ్గా ఏక్‍ షతాధిపతినా ఇష్టంను యిన హేట్‍ కామ్‍ కరవాళు రోగ్‍తీ మరణ్‍జీవన్‍మా త్హూ
LUK 7:3 యో షతాధిపతి యేసును గురీంచిన్‍ వాతే ఖ్హాంజీన్ యో ఆయిన్‍ మార దాస్‍నా అసేల్‍ కర్‍నూ కరి యిన బతిమాలనాటేకె యూదుల్‍నా మోటా అద్మీయన ఇన కనా బోలిమోకిల్యొ
LUK 7:4 ఇవ్నే యేసు కనా ఆయిన్ తారేతీ ఆ అసేల్‍ హువన యిన అర్హత ఛా. కరి ఇవ్నే యేసు బాతిమాలిలిదు
LUK 7:5 యో అపుణు జనాల్‍నా ఫ్యార్‍ కరీన్ ప్రార్థనను జొగోన భాంద్యుతేబి యోస్‍ కరి ఇనేతి బోలిన్‍ యిన బతిమాల్యు
LUK 7:6 తేదె యేసు యువునా కేడె జైన్ యో ఘర్‍నా షేడే జావధీన్ షతాధిపతి ధేఖిన్‍ యిన దోస్తుల్‍నా తూమే యిన కనా జైన్ ప్రభు తూన ఎత్రె ష్రమ నకో మార ఘర్‍మా యినూ గోడొ మ్హేంధనా మన ఎత్రే అర్హత కోయిని
LUK 7:7 యినటేకె మే తారకనా ఆవనాభి ఏత్రే అర్హత మన ఛాకరీ సోచుకరుకోయిని యినటేకె తు ఖాళి తారి వాతేతి హూఖంధా తేదె తెదె మారొ దాసుడ్‍ అసేల్‍ హూయిజాసే
LUK 7:8 మేబి అధికార్నా తగ్గించిలిన్‍ రవ్వాలొ; మార హాత్నహేట్ దాసుల్‍ ఛా; మే ఏక్నా జాకతొ జాసె, ఏక్నా ఆవ్కతో ఆవ్సె, మారొ దాసుడ్నా ఆకామ్ కర్కతో కర్సెకరి మే బోల్యొతిమ్ బోల్కరి ఇవ్నా మొక్‍ల్యొ.
LUK 7:9 షతాధిపతి బోలిమోకల్యొతే వాతే ఖామ్జీన్‍ ఆష్చర్యం హూయిన్ యిన కేడె ఆంకూరతే అద్మీయే మణీ ఫరీన్‍ ధేఖిన్ అత్రే విష్వాసం ఇష్రాయేల్‍ మాభి కేదెస్‍ ధేక్యోకొయిని కరి తుమారేతి బోలుకరూస్‍.
LUK 7:10 బోలిమోక్‍లాయుతే యూవునే పాచు ఫరీన్‍ ఆయిన్ యో దాసుడు అసేల్‍ హూయిరూతే యిన ధేక్యు
LUK 7:11 యినబాద్‍మా యేసు నాయీకరి బోలాతే ఏక్‍ ఖాయార్‍నా గయో, యిన సిష్యుల్‍బి అజు గణు జనాల్‍ యిన కేడె జాతుర్హయు
LUK 7:12 యో హఃయర్‍మా జౌస్‍కర తోఢు అద్మీయే మరీగయూ హూయు ఎక్‍ ఛోగర్వాన పళ్ళీన్‍ జాతువోఖాత్‍ ధేఖీన్ యిని అయాన యో ఎక్కస్‍ ఛీయ్యో యో విధవరాల్‍న కెడే గామ్‍ను అక్కు జణు యిన కేడె త్హూ
LUK 7:13 ప్రభు యిన దేఖిన్‍ గోర్‍ కరీన్‍ నకొరోవ్‍ కరి యిన బోలిన్ యో చొగ్రుకనా జైన్‍ కావడ్‍నా ఛీమమా పళ్లి జంక్రతె అద్మియే ఉబ్రీగయు యో
LUK 7:14 ఓ అడ్డాణి ఛోగర్వా తూ వూట్‍కరీ తారేతి బోలుకరూస్ కరి బోలామా
LUK 7:15 యో మరీగయుతే ఛోగురు ఉటి బేసీన్‍ వాత్‍ బోలానీక్యు యేసు యో ఛోగర్వానా యిని ఆయాన అప్ప
LUK 7:16 యూవునే హాఃరు ఢరీజైన్ అప్నమా ఏక్‍ మోటో ప్రవక్త ఆయ్‍రోస్‍కరీ దేవ్‍ యిన అద్మీయేనా భఛవనటేకె ఆయ్‍రోస్‍ కరి బోలిన్‍ దేవ్‍నా స్తుతించు
LUK 7:17 యేసును వాతే అక్కు యూదయను గామ్‍మా అజు అష్పీష్ను గామేవ్‍మా ఫైలాయుగయు
LUK 7:18 యోహాన్‍నా సిష్యుల్‍ ఆ సంగతి క్హారు ఇనా మాలంకర్యాయు తేదె యో సిష్యుల్‍మా బేజణన బూలైన్
LUK 7:19 హమరటేకె ఆవజాసెతె తూస్నా నైతో అజేక్‍నాటేకె ఎదురు దేక్‍నూనా కరి ప్రభునా పుఛాయ్‍ ఆవోకరీ బోలీమోకల్యొ
LUK 7:20 యూవ్నే యేసుకనా ఆయిన్ బాప్తిస్మమ్‍ దేవవాళో యోహాన్ తునా ఆమ్‍ పూచ్ఛావ్‍‍కరీ హామారేతి బోల్యొ ఆవజాసేతె తూస్‍కీ అజు కీనాబిటేకే ఎదురు దేక్నూ కరి బోల్యు.
LUK 7:21 తేదే యేసు యోవక్హత్‍ఫరస్‍ రోగ్‍వాళానా బాధపడుకరతే యూవునా అపవిత్రాత్మల్‍ ధర్యుహూయు కెత్రూకిజనునా అషల్ కరీన్ అజు ఘాణు అద్మీయేనా ధేఖనా చూప్‍ దీదో
LUK 7:22 తేదె యో అమ్‍ బోల్యొ తూమె జైన్‍ దేఖ్యాతే హఃమ్జతే అక్కు వాతేనా యోహాన్‍తీ బోలొ, ఖాణుఅద్మి దేకుకరాస్ లంగ్ఢు ఛాలకరాస్ ఖోడ్‍వాళు అష్యల్ హూంక్రస్ భైరు క్హంజుకరాస్ మరీగయూహు ఉట్టూకరాస్ గరీబ్నా దేవ్ని సువార్త ప్రచార్‍ హుంక్రస్
LUK 7:23 మారు వాతెఫర్‍ అగఢీ పాసళ్‍ హూవకోయిన్తే యో ధన్యుడ్ కరి బోల్యొ.
LUK 7:24 తేదె యోహాన్నా దూతల్‍ ఛల్‍ జావధీన్ యేసు ఏజ్గా ఆయ్‍రూతే యువ్నేతి యోహాన్‍నూ గురించి అమ్‍ బోలాలగ్యొ తుమే ష్యాత్‍ దేక్నూన ఝాఢీమా గయా వాయిరమా హలుకరతే ఢాలీనా ధేఖానా గయానా
LUK 7:25 అజుష్యాత్‍ ధేఖనా గయా భారీమోల్‍నా లుంగ్‍ఢా పేర్‍రాక్యుతే అద్మీయేనా ఇంనూ భారీ మోల్‍నూ లుంగ్‍ఢా ఫేర్లీన్ సుఖ్‍తి జీవావాళు రాజౌను ఘర్‍మా ర్హాస్
LUK 7:26 అజు ష్యాత్‍ ధేఖ్హానా గయా ప్రవక్తన్‍నా క్హాచీస్‍ ప్రవక్తతీబి మోటోకరీ తూమారేతీ బోలుకరూస్
LUK 7:27 హాధేక్‍ మే మార దూతనా తారేహూః అగాఢి బోలి మోక్లుకరూస్; యో తారా వాట్నా హూఃదు కర్షే కరి కీనా గురించీ లిఖ్కాయ్‍ రూస్కి యోస్‍ ఆ యోహాన్.
LUK 7:28 రాంఢె ఫైదాకరియేతె హాఃరవ్‍మా యోహాన్‍తీ మోటు కోన్‍బికోయిని పన్కి, దేవ్‍ని రాజ్యంమా తగ్గించిలీన్‍ ర్హవ్వాలు యోహాన్‍ తీబి మోటు కరి బోలుకరూస్.
LUK 7:29 అద్మీ హాఃరూబి పన్నుల్‍ భందవవాళుబి యోహాన్‍ బోలాతే దేవ్‍ని వాతే ఖమ్జీన్ న్యాయమంతుడ్నో దేవ్‍కరీ ఒప్పిలేతూహూయిన్‍ యోహాన్‍నా హాత్‍మా బాప్తిస్మమ్‍ లీదు.
LUK 7:30 పన్కీ పరిసయ్యుల్‍బి షాస్త్రుల్‍ ఇన హతేఖూ బాప్తిస్మమ్‍ నాలీన్ అజు యూవనాటేకెను దేవ్‍నూ సంకల్పంనా ఒప్యుకోయిని
LUK 7:31 ఇనటేకె ఆ పిఢియేను అద్మీయేనా మే కీనేతి మాళవ్ యూవునే కీనిన్‍త్రా ఛా.
LUK 7:32 బజార్‍ని గల్లీయేమా బేసీన్‍ పుమ్గీ పూక్యతోబి తూమే కో ఖేల్యానీ ఇనటేకె గీత్‍ బోల్యాతోబీ తూమే రొయ్యాకొయిని కరి ఏక్తీ ఏక్‍ బోల్లీన్‍ ఖేల్లేతె అఢ్డానీ లఢ్‍కావ్నితర తూమే ఛా.
LUK 7:33 బాప్తిస్మమ్‍ దేవ్వళో యోహాన్ రోటొ నాఖ్హాను తిమ్ ద్రాక్చను రహ్‍ పిదోకొయిని ఇనటేకె తూమే భూత్‍ ధర్యుహుయు అద్మికరి తూమే బోలుకరాస్.
LUK 7:34 అద్మినో ఛియ్యో ఖాతొహుయీన్, పీతొహుయిన్, ఆయో. ఇన తూమే తిండిపోత్‍ కరి పియ్యాళు కరి పన్నుల్‍ భంధవవాళునుబి పాపుల్‍తీ ఖాగ్‍ కరావాళు కరి బోలుకరాస్.
LUK 7:35 హూయితోబి దేవ్ను అఖ్కాల్‍నా ఇన లాయిలేవ్వాళు అద్మీతీస్‍ యో అఖ్కల్‍ సాబుత్‍ హువ్సె.
LUK 7:36 పరిసయ్యుల్‍మా ఏక్‍ జనొ యేసునా మారకేడె ధాన్‍ ఖానూ కరి ఇనా పుఛాయో తేదె యో ఇన ఘర్‍కనా జైన్ ఖాణు ఖావనాటేకె భేక్హామా
LUK 7:37 యో గామ్మా ఏక్‍ పాపేలీ భాయికో యేసు ఏక్‍ పరిసయ్యుడ్‍ను ఘేరె ఆయిరోస్కరీ మాలంకరీన్ ఏక్‍ మోల్నూ అత్తర్‍నూ సీషి లీన్‍ ఆయిన్
LUK 7:38 పీటేతూ ఆయిన్‍ ఇన గోఢకనా బీరిన్ యేసునా గోఢానా ఇనీ ఆంజూతీ భీజైన్‍ కేహ్‍ఃతీ నూఛ్చీన్ ఇన గోఢనా బుఛ్చా దీన్ ఇన ఉఫర్‍ అత్తర్‍ లగఢీ
LUK 7:39 ఇన బూలాయోతే పరీసయ్యుడు యో భాయికో కరీతే యిన దేఖిన్ ఆ ప్రవక్త రైయిహోత్‍తో ఇన కోన్‍ ఛీమ్యుకీ యో కీమ్‍నికీ మాలంకర్లీదోహోత్ కరి ఇన దీల్‍మా సోఛీల్దొ.
LUK 7:40 ఇనఖాజే యేసు సీమోన్‍ మే తారేతీ ఏక్‍ వాత్‍ బోల్‍నూకరీ దేకుకరూస్‍ కరి ఇనేతి బోలామా యో భోధకుడ్ బోల్‍ కరి బోల్యొ s
LUK 7:41 తేదె యేసు ఉధర్‍ దేవవాళో ఏక్జణన భేజణ ఉధర్‍లీధా హూయా థా. ఏక్జనొ పాఛ్‍ఖో దేనారమ్‍లు, అజేక్‍ జనో ఆఢైహ్‍ః దేనారమ్‍లు ఉధార్‍ లీరాఖ్యుతూ.
LUK 7:42 యో ఉధార్‍ భాంధనా యూవనా కనా కాయికోతూని. యినటేకె యో యూవనా భే జణనా మాప్‍ కర్‍దిదో. ఇనటేకె యూవనామా కోన్‍ గణు ఇన ఫ్యార్‍ కర్సేకి బోల్‍ కరి బొల్యొ.
LUK 7:43 తేదె సీమోన్‍ ఇనేతి గణు ఉధార్‍ లీదోహూయో వాళోస్‍ కరి సోచావ్‍మ్గరాస్‍ కరి చుకరూస్‍, కరీబోలామా తేదె యేసు తూ భరోభ్బర్‍ బోల్యొకరీ యినేతి బోలిన్‍,
LUK 7:44 తేదె యో భాయికో మణీ ఫరీన్‍, ఆ భాయికో నా దేకుకరస్‍న్నా? మే తార ఘర్‍కనా ఆయో. తూ మన గోఢో ధోవనా పాణీబి కోదిదోని, పన్కీ ఆ మార గోఢనా ఇని ఆంజూతీ ధో‍యిన్‍ ఇన ఖేహ్‍ఃతీ నుచ్చి.
LUK 7:45 తూ మన బుఛ్చా దిదోకోయిని తిమాస్‍ బుల్యాయో, పన్కీ మే మై ఆయో తేప్తూ యో మార గోఢనా బుఛ్చాస్‍ దీయేజస్‍.
LUK 7:46 తూ మార మూఢ్‍క్యానా తేల్‍బీ లగాఢ్యో కోయిని, కాని ఆ మార గోఢనా అత్తర్‍ లగాఢీ.
LUK 7:47 యో గణు ఫ్యార్‍ కరి, ఇనటేకె యో కరీతే కేత్రుకీ పాప్‍బీ మాప్‍హూయుగు కరి తారేతి బోలుకరూస్‍. కీను పాప్‍ కమ్‍ ధోవవాస్‍కీ యో కమ్‍ లాఢ్‍కరస్‍ కరి బోల్యొ.
LUK 7:48 ఇనబాద్‍మా యేసు యినేతి, తారు పాప్‍ ఖారుబి మాప్‍హుయుగు కరి బోల్యొ.
LUK 7:49 యేసునా కేడె ఖవనా భేరుతే యూవునే ఏక్‍ను పాప్‍ మాప్‍ కరానా ఆ కోన్‍కీ? కరి ఏక్‍నా ఏక్‍ బోల్లీదు.
LUK 7:50 “తేదె యో తారు విష్వాసమస్‍ తునా భచ్ఛాయు, షామ్తి సమధనంతీ ఘర్‍కనా జాకరీ ఇనేతి బోల్యొ.”
LUK 8:1 ఇనబాద్‍మా యేసు దేవ్ను రాజ్యంనూ వాతె బోల్తొ హరేక్‍ హఃయార్‍మా, గాంమ్మా ఫరీన్ బోల్తొహూయిన్‍, కర్తో ర్హావమ.
LUK 8:2 భారజణ సిష్యుల్‍బి, సైతాన్‍ను రోగాల్‍మతూ ఛుటిహూయు థోఢీ భాయిక ఇవ్నేనేబి అజు కేత్రుకీ జణు యూవనా కనా ఛాతే ధౌలత్‍తీ యూవ్నా ఉపచార్‍ కర్తు ర్హయూ, ఖాత్‍ సైతాన్‍మతూ భచీహూయి మగ్దలేనే మరియబి,
LUK 8:3 హేరొదు రాజోనా ఖవాత్‍నూ జోఢనూ కూజానూ భావణ్‍ యోహాన్నబి, సూసన్నాయేసునా కేడె థూ.
LUK 8:4 గణు అద్మియే ఖారు ఖాయార్‍మతూ ఇనకనా ఆవ్‍తూర్హయు, ఇవ్నేనేతి యేసు ఏక్‍ ఉపమాన్‍నితర ఆమ్‍ బోల్యొ.
LUK 8:5 ఏక్‍ ఖేతర్‍వళొ బిమ్జోల ఛీఢాకాన టేకె ఖేతర్‍నా జైన్‍, యో ఎజ్గా బిమ్జోలనా ఖూకరతో థోఢు వాట్‍నా సేడే పఢీన్‍, అద్మియేనూ గోఢవ్‍మా ఖూంధలాయు, ఇనటేకె ఇన వూఢవలు జీన్వార్‍ ఆయిన్‍ ఖైలేస్‍.
LUK 8:6 అజు థోడు పత్రావ్‍నూ జోగోపడమా, మొలకల్‍ ఉటీన్‍ పాణీనూ షమ్మా కయిన్తె ఖూకైగు.
LUK 8:7 అజు థోఢు కాఠను ఢాగ్‍మా పడ్యు, యో బిమ్జోలను జోఢ్‍మా ఖాటాను ఢాగేబి వోధీన్‍ ఇన మోటు కోహూవదేని.
LUK 8:8 అజు థోఢు అఛ్చాజోగొమా పఢీన్‍, యో ఉటీన్‍ మోటాహూయిన్‍ ఖోవంతు ఫల్‍ దేస్‍, కరి బోల్యొ. కాణ్‍ రవ్వాలు అసేల్‍ ఖమ్జనూ కరి ఘట్‍ ఛిక్రీన్‍ బోల్యొ.
LUK 8:9 సిష్యుల్‍, యేసుతీ ఆ ఉపమాన్‍నా మత్‍లభ్‍ షాత్‍కరీ పూఛాయు.
LUK 8:10 యో దేవ్‍ని రాజ్యం ను రహస్యంనూ వాతే మాలంకరనా తూమ్‍నా అఖ్కాల్‍ దేవయ్‍రూస్‍. ఫణీకి ఫార్లేవ్‍నా హూయుతొ ధేఖిన్‍బి నాధేఖన్‍తర, ఖమ్జీన్‍బి నాఖమ్జానితర ర్హాను కరి యూవునా ఉపమాన్నితర బోలుస్‍.
LUK 8:11 ఆ వాతేనా మతలభ్‍ ష్యాత్‍ కతొ బిమ్జోల దేవ్‍ని వాతేను జోణ్‍నూ.
LUK 8:12 వాట్నా సేడె పడ్యుహూయు బిమ్జోలను జోణ్‍నూ కోన్‍ కతొ యూవునే దేవ్‍ని వాతే క్హంజస్‍ పన్కి, సైతాన్‍ యూవునే నమ్మి రక్చణ నాలేనుకరీ దేవ్ని వాతేన యూవ్నా దీల్మతూ పళ్లీ ఛల్జాస్‍.
LUK 8:13 భండవ్నూ జమీన్‍ఫర్‍ పడ్యుతే బిమ్జోలను జోణ్‍ను కొన్‍ కతొ, ఖమ్జా తేదెస్‍ దేవ్‍ని వాతేనా ఒప్పిలేస్‍, పణికి యూవనామ విష్వసంనూ, భరోసనూ జడే కోరైని యినటేకే, ధర్యాషు బాధల్‍నస్‍ దేవ్‍తీ దూర్‍ ఛల్‍జస్‍.
LUK 8:14 కాఠను డాగెమా పడ్యుతే బిమ్జోలను జోణ్‍నూ కోన్కతొ, దేవ్ని వాతేనా క్హంజస్‍. పన్కి యూవునే జీవనాటేకె ఆవతే థోడుస్యు మిన్హత్నా, బాధల్నస్‍, అజు ధన్‍ దౌలత్ను ఆహ్క్ యువ్నా ధాబినాగ్‍ దేస్‍, ఇనటేకె పూర్తిగా ఫలించకోయిని.
LUK 8:15 అఛ్చా జమీన్‍ఫర్‍ పడ్యుతే బిమ్జోలను జోణ్‍నూ కోన్‍కతొ, అచ్చు దిల్‍థీ అజు నంమాకంతీ దేవ్‍ని వాక్మంమ్నా ఖమ్జీన్‍, ఇనా దిల్మా ర్హాకిన్‍, ఫలించా తోడి స్థీరంగా ర్హాస్‍.
LUK 8:16 కోన్‍బి ఉజాళనాటేకె దివ్వొనా భాళీన్‍, డబ్బానా హేట్‍ మ్హేంధీన్‍ కోముఛాని. మంఛనా హేట్‍బి మ్హేంధాకొయిని. పన్కి ఘేర్మా ఆవాళనా జావ్వలన ఉజాళు దేఖ్వానటేకె ఉఛ్చు జోగొ ఫరాస్‍ మ్హేంధాస్‍.
LUK 8:17 మాలంహూవకోయిన్తే రహస్యం కాయిబికోయిని. నామాలంతిమ్‍ ర్హావనాబి లపిర్యుతే కాయిబి కొయిని.
LUK 8:18 యినటేకె తూమే ష్యాత్‍ హమ్జూకరస్‍కీ అఛ్చితర సోఛో కరీబోల్యొ; ఛాతే అద్మినస్‍ దేవవ్‍సే, కోయిన్తే అద్మీకనా ఛాకరీ సోఛుతొ యోభి కణ్నాక్‍ దీసే.
LUK 8:19 తేదె యేసుని ఆయాబి ఇన భైయ్యే ఆయిన్‍, అద్మియే హఃరు గుంబల్‍తీ భరైరవ్హమా ఇనకనా ఆవనా కోహూయుని.
LUK 8:20 తేదె ఏక్‍ అద్మి యేసు కనా ఆయిన్‍, తారీ ఆయాబి భైయ్యే, తునా దేక్నుకరి భ్హాధర్‍ హిభిరస్‍ కరి బోలు.
LUK 8:21 ఇనహాఃజే యేసు ఇవ్నా క్హారంతీ దేవ్‍ని వాతేనా ఖమ్జీన్‍, ఇనా కోన్‍ పళ్ళిన్‍ ఛాలస్‍కీ యూవునేస్‍ మారు ఆయా భైయ్యే కరి బోల్యొ.
LUK 8:22 అజేక్‍ ధన్నె యో ఇన సిష్యుల్‍తీ ధర్యావ్‍నా పార్‍ఛాతే గామ్‍మా జీయ్యే కరి బోలామా, తేదె యూవునే హఃరు యో ఢోంగనా ధక్లీన్‍ ఏజ్గాతు నిక్యా.
LUK 8:23 ఇన్నె ఢోంగమా జౌంగ్రతొ, యేసు లిందర్‍ లెంకరా. తేదె వ్యారో ఫాణీ ఆయు. డొమ్గమా ఫాణీ భ్హరైజైన్‍ యూవ్నే హఃరు మోటు ప్రమాదంమా అట్కీగయూ.
LUK 8:24 యినటేకె యువ్నే యేసు కనా ఆయిన్‍, ప్రభూ! ప్రభూ! అప్నే పాణీమా ఢుబిజౌంక్రేస్‍ కరి బోలి వుఠాడ్యు. యో ఉట్టీన్‍ హాత్‍ పాఢీన్‍ వాయిరో పాణీనా గుర్కావమా షోపో హూయుగు. ధర్యావ్‍నూ జూఖాళోబీ గఛ్చుప్‍ హూయుగు.
LUK 8:25 తేదే యో తూమారు విష్వాసం కేజ్గా కరి సిష్యుల్‍నా పుచ్ఛాయో. యూవ్నే ఢరీజైన్‍ ఆ కోన్కి? వ్యాయ్రో పాణీబి అనివాత్‍ క్హంజుకరస్‍, కరి ఏక్‍తి ఏక్‍ బోల్లీన్‍ ఆష్చర్యంపడు.
LUK 8:26 యేసు ఇను సిష్యుల్‍ గలీలయనాకంతూ నిఖీన్‍ గేరాసీనియుల్నూ ఇలాహొఃమా ఆయూ.
LUK 8:27 యో ఉత్రీన్‍ ఆవూస్కర, యో గామ్మాతూ ఏక్జనో యిన హఃమే ఆయో. యో సైతాన్‍ ధర్యోహుయో హూయిన్‍, గణా ధన్తూ లుంగఢాబి నాపేరీన్‍, గోరాఢవ్‍మా తప్ప ఘర్‍మా ర్హవ్వాళొకాహే.
LUK 8:28 యో యేసునా దేఖిన్‍ ఛికర్‍తోహూయిన్‍, యిన గోఢఫర్‍ పఢీన్‍, ఓ యేసు సర్వన్నహుయేతె దేవ్నొ ఛీయ్యో, మారేతి తునా ష్యాను కామ్‍? మన బాధ నకోకర్‍ కరి తూన బతీమాలుకరూస్‍ కరి ఛిక్రీన్‍ బోల్యొ.
LUK 8:29 కీమ్‍కతో యేసు, యో దుష్టాత్మా ఇనమాతు భార్‍ ఆవ్‍ కరి ఆజ్ఞా దిదో, యో కేత్రుకీ ధన్‍తూ ఇనమా ధర్తూ రయు. ఇనటేకె ఇన లోఢనీ ఖాకళ్‍తీ గోఢనా భాంధీన్‍ కావ్లికాసీ ర్హైతోబి, ఖాకళ్‍నా తోణ్నాక్‍ధీన్‍, యో దుష్టాత్మా ఇన గోరాఢవ్‍మా బూలాలీన్‍‌ ఛల్‍జై.
LUK 8:30 యేసు తారు నామ్‍ ష్యాత్‍? కరి ఇనా పుచ్ఛావమా, మారు నామ్‍ సేన కరి బోల్యొ. కతో ఇనమా కేత్రుకీ సైతాన్నిఆత్మ థూ.
LUK 8:31 యో దుష్టాత్మా ఇనేతి హమ్నా నరకమ్‍మా నొకొనాక్‍ కరి బతీలాఢ్యు.
LUK 8:32 ఎజ్గా ఏక్‍ గ్హణు మోటు డూకర్‍నూ గుంబల్‍ ఫాఢ్‍నాఫర్‍ ఛరుకర్తుథూ. తేదె యో భూత్‌ హమ్‍నా యో ఢూకర్‍మా బోలిమోకల్‍ కరి యేసునా బతిలాఢమా, ఇమ్మాస్‍ యూవునా ఢూకర్‍మా జావనా ఆజ్ఞా దిదో.
LUK 8:33 తేదె యో దుష్టాత్మా ఖారు యో అద్మినా మ్హేంధీన్‍ ఢూకరేవ్‍మా పేషీగయూ. తేదె యో ఢూకరే ఖారు, ఫాఢ్‍పర్‍తూహేట్‍ ధర్యావ్‍మా పఢీ మరీగయూ.
LUK 8:34 ఢూకర్‍ ఛరవాళు జర్యుగూతే ఇన దేఖీన్‍ మిలైలిన్‍, హఃయర్‍మా, గామ్‍మా‌ను అద్మియేనా బోల్యు.
LUK 8:35 యూవునే హాఃరు జర్‍గ్యూతే ఇన దేఖనా టేకె యేసుకనా ఆయిన్, భూత్‍ మ్హేంధీ ఛలీగూతే అద్మి అషల్ హూయిన్‍, అఛ్చా అద్మీనితర లుంగ్ఢా పేర్లీన్‍, యేసునా గోఢాకనా భేటూతే ఇన దేఖీన్‍ యూవ్నే ఢరీగయూ.
LUK 8:36 యో కీమ్‍ అఛ్చు హూయోతే, దేక్యూతే అద్మీయే, ఏజ్గా ఆయుతే అద్మీయేనా బోల్యు.
LUK 8:37 గేరాసీనియుల్‍ను అద్మీయే హాఃరు ఢరీజైన్‍, యేసునా హమారు ఇలాహొఃనా మ్హేంధీన్‍, ఛల్‍జాకరీ ఇన యూవునే బతిమాల్యు.
LUK 8:38 యో ఢోంగ ఛఢీన్‍ ఛల్‍ జౌంకరత, సైతాన్‍ మాతూ అసేల్‍ హూయోతే యో మేబి తార కేడె ఆవుస్‍, కరి బతిమాలిన్‍ బోల్యు.
LUK 8:39 యేసు ఇనేతి తూ తార ఘర్‍కనా జైన్‍, దేవ్‍ తునా కేవుడు మోటు అఛ్చు కామ్‍ కర్యోకి క్హారవ్‍నా ఆ వాతేనా బోలీన్‍ మాలంకరవ్‍ కరి ఇన బోలీమోకల్యొ; యో జైన్‍ యేసు ఇన కర్యొతే అఛ్చు కామ్‍నా గామ్‍ అక్కావ్‍నా బోల్యొ. అద్మీయే ఖారు యేసునాటేకె దేకుకర్తూతూ.
LUK 8:40 యినటేకె యో పాచు ఫరీన్‍ ఆవ్‍స్‍కర యూవునే ఇన బూలైలీదూ, ఆనందంతీ బులాయు.
LUK 8:41 ఏత్రాస్‍మా సమాజమందీర్‍మనో ఏక్జణో యాయిర్‍ కరి యో ఆయిన్‍ యేసునూ గోఢఫర్‍ పఢ్యొ, ఆనందమతీ ఘర్‍కనా ఆవ్‍కరి బోల్యొ.
LUK 8:42 మారి ఛోరీ భారవరఖ్‍ఃనీ యో మర్‍జావనీక్లీ కరి యో ఏక్కస్‍ ఛోగిరీ హమ్‍నా ఇన కీమ్‍బీ హమారు ఘర్‍ ఆవ్‍కరీ ఇన బతీమాలాడ్యొ. యో ఇన ఘర్‍కనా జౌంగ్రతో, అద్మీయే హాఃరుబి ఇనకేడె జాతుహూయిన్‍ ఇన ఉఫర్‍ పఢ్తూ ర్హయూ.
LUK 8:43 తేదే ఏక్‍ బాయ్‍కొ భార వరహ్‍ఃక్తి ల్హొయి చుటనూ రోగ్‍తీ థీ. యోఛొగిరి అష్యల్‍ కరనా దవా వాలను హాత్‍బి కోహూయుని.
LUK 8:44 ఇనటేకె యో బాయికొ యేసునా పీటేతూ ఆయిన్‍, ఇను లుంగ్డనా తెదేస్‍ ఇను ల్హొయి ఝడనూ రోగ్‍ నయం హూయుగు.
LUK 8:45 మన ఛీమ్యుతే కోన్కరీ యూవునా పుఛ్చావమా, క్హారు జణు హమ్నా మాలంకోయిని కరి బోల్యు. తేదే పేతురు ప్రభు జనం ఖారుబి ధకల్తూహూయిన్‍, తార ఉఫరస్‍ తో పఢుకరస్‍నీ, కోన్‍ కరి బోల్‍స్యు.
LUK 8:46 యేసు, కోన్‍కీ మన ఛీమ్యు, ఇనటేకెస్ మార మతూ రోగ్‍నా అసేల్‍ కరనూ షక్తి భాధర్‍ గయు, కరి బోల్యొ.
LUK 8:47 తేదే యో భాయిక్వొ ఛీమీతే వాత్‍ మాలంపడ్‍స్యేకోయిన్తే కోరసేని కరి, ఢర్‍తీ హూయిన్‍ ఆయిన్‍ యేసు గోఢఫర్‍ పఢీన్‍ ఖాలామ్‍ కరీన్‍, యో ష్యాన టేకే ఇన ఛీమీకి, తేదేస్‍ యో కీమ్‍ అసేల్‍ హూయికీ ఖారవ్‍నా ఖామే బోలి.
LUK 8:48 ఇనటేకే యేసు తేదే ఛోరి, తారు విష్వాస్‍ తున అష్యల్ కర్యు కరి బోలిన్‍ సమాధానంతీ ఘర్‍కనా జాకరీ ఇనేతి బోల్యొ.
LUK 8:49 యో ఉజున్‍భి వాతే బోలు కరతో, న్యావ్‍నుజొగొనూ మోటొ యాయిర్‍నూ ఘర్‍మతూ ఏక్‍ అద్మి ఆయిన్‍, తారీ ఛోరీ మరీగి అజు ప్రభును దీల్‍ నకొ ధూక్కావో కరి ఇనేతి బోల్యు.
LUK 8:50 యేసునే యో వాతేన్‍ ఖమ్జీన్‍ ఢరోనకో విష్వాస్‍ ర్వాకో, తారి ఛోరి అసేల్‍ హూసేకరీ ఇనేతి బోలిన్‍,
LUK 8:51 ఇన ఘర్‍కనా ఆవదీన్‍ పేతురు, యోహాన్‍, యాకోబునా, అజు యో ఛోగిరిని ఆయా భా న, యూవున తప్ప బుజు కీనాబి మై బూలాలీన్‍ గయు కోయిని.
LUK 8:52 ఖారు జణు యో ఛోగిరినా టేకే ఛాతీ పోళ్‍లేతూహూయిన్‍, రోతూహూయిన్‍ రవ్హామా, యో యూవ్నేతీ, రోవో నకో, యో ఛోగిరి ఖూతీస్‍ పణికి మరీకోయిని కరి యూవ్నేతీ బోల్యొ.
LUK 8:53 యో చొరిగి మరీగయి కరి మాలంహూయుతే యూవ్నే యేసు గేలి కాడ్యు.
LUK 8:54 తేదే యేసు యో ఛోగిరినూ హాత్‍ ధరీన్‍ ఓ ఛోగిరి వూట్‍కరీ బోల్యొ.
LUK 8:55 ఇను జాన్‍ పాచు ఆయిన్‍, యగ్గీస్‍ వూట్టీన్‍ గయి. యేసు యూవ్నేతీ ఇన ఖ్హావనా ష్యాత్‍బి దేవో కరీబోల్యొ.
LUK 8:56 ఇని ఆయా భా ఇన దేఖీన్‍ అష్చర్యంపఢ్యు. ఆ జర్‍గ్యుతే హాఃరు కీనాబీ నకో బోలో కరి యూవ్నేతీ ఆజ్ఞాదీన్‍ బోల్యొ.
LUK 9:1 యేసు ఇన భారజణా సిష్యుల్నా బులైన్‍, దుష్టాత్మా హాఃరవ్‍ఫర్‍ అధికార్‍, బుజు రోగ్‍న దూర్‍కరను షక్తిబి, యువ్నా దిదో.
LUK 9:2 దేవ్‍నూ రాజ్యంనూ వాతే ప్రచార్‍కరనా రోగుల్‍నా అసేల్‍ కరనటేకె యూవునా బోలిమోకల్యొ.
LUK 9:3 తెదె యో బోల్యొ; తూమే జవానటేకె హాత్‍నూ లాక్ఢుతోబి, సంఛితోబి, ఖావనటేకె రోటొతోబి, రూపుతోపు, బుజు, అజు ఖయ్యూబి నాలీన్‍జానూ; బే లుంగ్డాన నొకొరాకో కరి బోల్యొ.
LUK 9:4 తుమె కేహూ ఘర్‍కనా జాసూకీ, యో గామ్‍ మ్హేంధీజావతోడీ యోస్‍ ఘర్‍కనా ర్హవో.
LUK 9:5 తుమ్నా కోన్‍బీ చేర్చావ కొయినికీ, కోన్బి నాఖమ్జీన్‍, తూమ్‍నా కంధే నాకర్యుతో, యో గామ్‍మతూ ఛల్‍జవానూ వోహఃత్‍, యువ్నా ఉఫర్‍ సాక్చంనితర రవ్హానాటేకె, తూమారీ గోఢనీ దూళ్‍నా జట్కీ నగ్‍దేవో, కరి ఇవ్నేతి బోల్యొ.
LUK 9:6 తేదె యువ్నేఏజ్గాతు నిక్లీన్‍ గామ్‍మా జైన్‍, సువార్తనా బోల్తూహూయిన్‍, రోగ్‍ వాళానా అషల్ కర్తుహూయిన్‍ గయూ.
LUK 9:7 చతుర్థాధిపతి హుయోతె హేరోద్‍ జర్‍గ్యుతే క్హారు క్హంమ్జీన్‍, ఘణు గ్హబ్రాయిగయో. ష్యానకతో థోడు అద్మీయే మరీగయోతే బాప్తిస్మమ్‌ దేవవాలో యోహాన్‍ పాచు జీవిన్‍ ఆయో కరి.
LUK 9:8 అజు థోఢు అద్మీయే ఏలీయా దేఖాయోకరీ, ఉజు థోఢు అద్మీయే జమానమనూ ప్రవక్తల్‍మా ఏక్‍జణో జీవిన్‍ ఆయో కరి బోల్లీదూ.
LUK 9:9 తెదె హేరోదు, మే యోహాన్‍నూ ముఢుక్యు ఖాత్రాయి నగ్‍దిదోని “బుజు కీని వాతే బోల్లేంగ్రస్‍ కరి బోలీన్‍ యో కోన్‍కీ దేక్‍నూ కరి రైగో.”
LUK 9:10 అపోస్తుల్‍ ఫరీన్‍ ఆయిన్‍, ఇవ్నే కర్యాతే హాఃరు యేసుతి బోల్యా, తెదే యో బేత్సాయిదా కరి బోలాతే ఏక్‍ గామ్మా, కోన్‍ కోయిన్తే జోగోమా బులాలీన్‍ గయో.
LUK 9:11 ఆహాఃరు జనాభో మాలంకర్లీన్‍, ఇనకెడేస్‍ జావమా, యో ఇవ్నా చేర్చాలీన్, దేవ్ని రాజ్యంనీ గూర్చి వాతె బోల్తొహూయిన్‍ రోగ్‍ హువ్వాలన, రోగ్‍మాతీ ఇవ్నా అషల్ కర్యో.
LUK 9:12 హఃమీ హాఃజే హూవమా భార సిష్యుల్‍ ఇనకనా ఆయిన్‍, అప్నే జాఢిమఛియ్యె, ఇనటేకె గామ్మా జైన్‍, ఖ్హావనా ఖ్హాణుబి, ఆరామ్‍ లేవనా జొగో దేఖిలిసే జనం బోలీమోకల్‍ధా కరి బోల్యు.
LUK 9:13 యేసు “తూమేస్‍ ఇవ్నా ఖ్హాణు ఖ్హఢావోకరి బోలామా, ఇవ్నే హమారకనా ఫాఛ్‍ రోటా, భే మాస్లా తప్ప బుజు కాయిబి కోయిని ఆవ్నా ఖ్హాణు ఖఢావనా హమే జైన్‍ ఖ్హాణూ మోల్‍ లీన్‍ ఆయేనా” కరి బోలు.
LUK 9:14 ఆయ్రూతె అద్మీయేమా ఇన్చు మిన్చు పాచ్‍హాజార్‍ మరద్మాన ఛా. యూవ్నా గుంపునితరా అఢైహ్ః అద్మీయేనా వరుసగా బేక్హాడొ,
LUK 9:15 కరి యో ఇవ్నా బోలామా, యూవ్నే ఇమ్‍ కర్యు.
LUK 9:16 తేదె యో ఫాచ్ రోటో, బే మాస్లానా లీన్‍ ఉఫర్‍ పాఢీన్‍, ఆకాష్‍ మ్హణీ దేఖిన్‍ ఇన ఆసిర్వదించీన్‍, తోడీన్‍ జనం ఖారౌన నాఖనాటేకె ఇన సిష్యుల్‍నా దిదో.
LUK 9:17 యూవ్నే క్హారు పేట్‍ భరీన్‍ కైన్‍ మిగ్లిహుయుతే రోటానూటూక్డా భార టోక్రా పాఢ్యు.
LUK 9:18 ఏక్‍ ఒహాఃత్‍ యేసు ఏకేలో ప్రార్ధన కరుకరతో, ఇన సిష్యుల్‍బి ఇనాకనా ఆయు. “మే కోన్‍ కరి జనం బోల్‍లేంగ్రస్‍?” కరి పుఛావమా,
LUK 9:19 యూవ్నే, థోడు అద్మియే బాప్తిస్మమ్‍ దెవ్వాళొ యోహాన్‍ కరి, బుజు థోడు జణు ఏలియా కరి, బుజు థోడు జణు జమానాను ప్రవక్త జీవిన్‍ ఆయో కరి బోల్‍లేంగ్రస్‍ కరి బోల్యు.
LUK 9:20 ఇనటేకె యో, తూమే మే కోన్‍ కరి ర్హైజంకరస్ కరి బోలామా, పేతురు తూ దేవ్‍ బోలిమోకల్యొతే క్రీస్తు కరి బోల్యు.
LUK 9:21 ఆవాతే కీనాబి నకోబోలో కరి ఖఛ్చితంగా యూవ్నేతీ బోల్యొ.
LUK 9:22 అద్మినో ఛియ్యో కెత్రూకి మిన్హత్‍ పఢీన్‍, మోటవ్‍నూ, యాజకుల్‍నూ, షాస్ర్తుల్‍నూ హత్‍మా ఛీ కరి బోలైన్‍, యువ్నా హత్‍మా మరిన్‍ తీన్‍మన్‍ ధన్నే జీవిన్‍ వూట్‍స్యేతె హాఃఛికరి బోల్యొ.
LUK 9:23 బుజుబి క్హారవ్‍తీ యో ఆమ్‍ బోల్యొ. కోన్‍బి మార కేడె ఆవ్‍నూ కరి దేఖ్హావళు ఇను యో ఉపేక్చించిలీన్ఆ, హర్‍ ఏక్‍ ధన్‍ ఇను సిలువ పళ్ళీన్‍, మార కేడె ఆవ్‍నూ కరి బోల్యొ.
LUK 9:24 ఇను జాన్‍ భఛయ్‍లేనూ కరి దేఖ్హావళు ఇను జాన్‍నా గమైలీసే. మారటేకె ఇను జాన్‍నా గమైలేవళు ఇను జాన్‍ భచాయ్‍లీసే.
LUK 9:25 ఏక్‍జణో లోకంమనూ ఖారు కమైన్‍, ఇను జాన్‍ గమైలిదొతొ, ఇను యో నుక్సాన్‍ కర్‍లీదూతో ఇన ష్యానూ ఫైధో?
LUK 9:26 మారటేకె మారీ వాతే బోలానా టేకె షరం ఖ్హావళు కోన్‍కీ, ఇనటేకె అద్మీనొ ఛీయ్యో ఇనూబి, ఇనూ భా నూబి, ఇనూ దూతల్‍నూ మహిమతీ ఆవ్‍తి వోఖాత్‍ యోభి షరంఖ్హాసే.
LUK 9:27 ఏజ్గా హిబిర్యూతే అద్మీయేమా థోడు అద్మి దేవ్‍ని రాజ్యంనా దేహఃతోడి యూవ్నే మర్‍స్యే కోయినికరీ, మే తూమారేతి హాఃఛితి బోలుకురూస్.
LUK 9:28 ఇమ్‍ వాతే బోలీన్‍ ఆట్‍మనే ధన్నా భాద్‍మా పేతురు, యాకోబు, యోహాన్‍నా యేసునకేడె ప్రార్దన కరనా ఏక్‍ పాఢ్‍ఫర్‍ బులాలీన్‍ గయో.
LUK 9:29 యో ప్రార్ధన కరుకరతొ ఇను మోఢనూ రూప్‍ భద్‍లీగయు. ఇన లుంగడాబి ధోళుఫట్‍ జమ్ఖనిక్‍ళ్యు.
LUK 9:30 తేదె ఇన బే జణా ధేఖైన్‍ వాతే బోలాలగ్యూ. యూవ్నే మోషేబి, ఏలీయా.
LUK 9:31 ఇవ్నే ఇనా మహిమతి దేక్హాయిన్‍, యోరూషలేమ్‍మా జరగజాసేతె లేఖనల్‍ నేరావేర్నుతిమ్‍, సాత్‍కతో ఇను మరణ్‍నూ గురీంచీన్‍ వాతే బోల్యు.
LUK 9:32 తేదె పేతురుబి, ఇనకేడె రవ్హాళు ఖారు అచ్చు లీంధర్‍నూ మగ్నేమా థూ. యూవ్నా హోషార్‍ ఆయిన్‍ వూటీన్‍ ధేఖ్హామా, యేసు నూ మహిమానాబి, ఇనా కెడెఛాతే యో బేజణనాబి ధేక్యూ.
LUK 9:33 మోషెబి, ఏలీయా యేసుతి వాతే బోల్దిన్‍, ఇవ్నె ఛల్‍జౌంగ్రతొ, పేతురు యేసుతి ప్రభు అపేణె అజ్గాస్‍ రవ్హను అసేల్‍. తున ఏక్, మోషెనా ఏక్, ఏలియానా ఏక్ గుడీ భాంధీయేస్‍ కరి బోల్యు. యూవ్నే ష్యాత్‍ బోలుకరస్‍కీ ఇనా మాలంకోయిని.
LUK 9:34 యూవ్నే ఇమ్మస్‍ వాతే బోలుకరతో, ఏక్‍ మబ్బు ఆయిన్ యూవ్నాఫర్‍ ఢఫాయ్‍గయూ. ఇమ్‍ ఢపావ్‍తీ వోఖత్‍ యూవ్నే గణు ఢరీగయూ.
LUK 9:35 యో మబ్బుమాతు ఏక్‍ ఆవాజ్‍ ఆయు. “ఆ మారో ఛీయ్యో, మే యమ్ఛీ రాక్యోతే మారో ఛీయ్యో.” యో బోలా తీమ్మస్‍ తూమే క్హామ్జో కరి బోలు.
LUK 9:36 యో వాతేనూ ఆవాజ్‍ బొలిన్‍ హూయిజవాదీన్‍, తేదె యువ్నా యేసు ఏక్కాస్‍ దేఖ్హావస్‍. తేదె యూవ్నేసాత్‍ దేఖ్యుకీ యోకీనాబి కోబోల్యుని.
LUK 9:37 ఇనా బేమన్‍న ధన్నే ఇవ్నే ఫాఢ్‍పర్‍తూ హేట్‍ ఉత్రీన్‍ ఆవదీన్‍, యేసునా టేకే జనం క్హారు ఆయిరూథూ.
LUK 9:38 యో జనంమతూ ఏక్‍జనో బోధకుడ్‍ మార ఛీయ్యోనా భఛవ్‍కరీ తునా బతీలాఢుకరుస్‍, యో ఏక్కాస్‍ ఛీయ్యో మనా.
LUK 9:39 ఇన ఏక్‍ దుష్టాత్మా ధ్హరాక్యుస్‍, ఇమ్‍ ధ్హర తేదె మారో ఛీయ్యో గణు మోటు ఛిక్‍రాణ్‍ మ్హేంధీన్‍, మోఢమాతు బురుగు కాఢస్, యో దుష్టాత్మా ఇన ధడసామరక్హాకు కరీన్‍ థఖ్హావస్‍, ఇన మ్హేంధీకోజౌంగ్రనీ కరి బోలు.
LUK 9:40 తార సిష్యుల్‍నా యో దుష్టాత్మానా కాఢోకరీ బోలమా, యూవ్నా హాత్‍బి కోహూయుని. కరి బోలామా.
LUK 9:41 ఇనటేకె యేసు విష్వాస్‍ కొయిన్తే పిఢిను బుద్దు అద్మీయే, అజు కెత్రధన్‍ తూమ్‍నా హాఃమళ్‍ను, వుజు తుమారకెడె ర్హయిస్? కరీబోలీన్‍, తార ఛీయ్యోనా అజ్గ లీన్‍ ఆవ్‍ కరి ఇనేతి బోల్యొ.
LUK 9:42 ఇన బులైల్యాంగ్రతో తెదె యో వాయిరోనూ చంధ్‍ ఇనా ఛోగర్వాన హేట్‍ ఫట్‍ఖైన్‍ తర్ఫాడయు తేదె యేసు యో వ్యారోను చంధ్‍నా గుర్‍ఖైన్‍, ఛోగర్వాన అసేల్‍ కరీన్‍, ఇన భా న హాత్‍మా ధరాయో.
LUK 9:43 దేవ్‍ కర్యోతే మహిమనా దేఖిన్‍ హాఃరు హషం హూకరత. యేసు ఇనా సిష్యుల్‍తి ఆమ్‍ బోల్యొ.
LUK 9:44 ఆ వాతే అసేల్‍నితర ఖమ్జో, అద్మినొఛియ్యో అద్మినా హాత్‍మా ధరావ్‍సే కరి బొల్యొ
LUK 9:45 యో వాతేనూ మతలబ్‍ యూవ్నా మాలంకోహూయుని. ఇనటేకె ఇను మతలబ్‍ లఫిరైయూ. యూవ్నే యో వాత్‍ యేసుతిబి పూఛావనాబి యూవ్నే ఢరీగయు.
LUK 9:46 సిష్యుల్‍ ఖరవ్‍మా కోన్‍ మోటు కరి యో వాత్‍ఫర్‍ యూవ్నామా లాడైయ్‍హూయు.
LUK 9:47 యేసు యూవ్నూ దీల్‍మనూ వాతే మాలంకర్లీన్‍, ఏక్‍ అఢ్డానీ లఢ్‍కాన బులైన్‍ ఇవ్నా ఇచ్మా వుభార్హకాఢీన్‍,
LUK 9:48 ఆ అఢ్డాని లఢ్‍కాన మారు నామ్‍తి కోన్‍ కంధేకర్‍లేస్‍కీ, యో మనబి కంధే కర్‍లీసే. మన కంధే కర్‍లేవళు మన బోలీ మోక్‍ల్యుహూయుతే ఇనాబి కంధేకర్‍లీసే. తూమారమా కోన్‍ తగిమ్చిలిన్‍ ర్ఖస్‍కీ యోస్‍ హాఃరాతి మోటో హుయిన్‍ ర్హాసే కరి బోల్యొ.
LUK 9:49 తేదె యోహాన్‍ మాలిక్‍ కోన్‍కీ ఏక్‍ అద్మి తారు నామ్‍తీ దుష్టాత్మానా నహాఃడుకరతో మే ఏక్‍నా దేఖ్యో, హమే ఇన ఇమ్‍ నకోకర్‍ కరి బోల్యా యేసు, యో అప్నా గలోమను కాహే.
LUK 9:50 ఇనటేకె యేసు తూమే ఇన ఆఢు నకో బోలొ, తూమ్‍నా ధావో దూష్‍మన్‍ కరకోయిన్తే అద్మి తూమారు బాజుస్‍ ర్హవాళు, కరి యూవ్నేతీ బొల్యొ.
LUK 9:51 యో పరలోకమ్మా జావనూ ధన్‍ కంధే ఆవ్‍మ్గ్రతో, యెరూషలేమ్‍ జాను కరి దిల్మా సోఛీల్దో.
LUK 9:52 ఇనేతి అగడీ అద్మియేనా బోలిమోక్‍ల్యొ. యూవ్నే జైన్‍ యేసునా టేకె ఖారు తయార్‍ కరనా సమరయుల్‍నూ గామ్‍మా గయూ.
LUK 9:53 యో యెరూషలేమ్‍ జవనా దేఖమా సమరయుల్‍ ఇనా అంగికరించు కోయిని.
LUK 9:54 ఇనా సిష్యుల్‍మా యాకోబుబి, యోహాన్‍ యో ఖారు దేఖీన్‍, ప్రభు యూవ్నా భళ్ళాక్హీన్‍ భర్‍బాత్‍ కరనా ఉఫర్‍తూ ఆగ్‍ ఉత్రీన్‍ ఆవ్‍ కరి బోలీయేనా? కరి బోల్యా.
LUK 9:55 తేదె యో యూవ్నామణీ ఫరీన్‍ ఇవ్న గుర్‍ఖ్హాయో.
LUK 9:56 యేసు ఇనా సిష్యుల్‍, అజేక్‍ గామ్‍ జావుంకరామా.
LUK 9:57 యో వాట్‍ఫర్‍ చాలుకరతో, ఏక్‍ జణో “తూ కేజ్గా గయోతోబి మేబి తార కేడె ఆవుస్‍” కరి ఇనెతీ బోల్యు.
LUK 9:58 ఇనటేకే యేసు న్హోరియే రవ్హనా భండనూ ఘవియే ఛా, ఊడవాళు జీన్వార్‍ నాబి జోగొ ఛా. ఫణీకి అద్మీనో ఛీయ్యోనా మూఢుక్యు టేకానభి జోగో కోయిని కరి ఇనేతి బోల్యు.
LUK 9:59 యేసు అజేక్‍ జణాతీ మరా కేడే ఆవ్‍ కరి బోలామా, యో “మే జైన్‍ అగడీ మారు భా ను గోరాఢూ గాఢీన్‍ ఆవానా అనుమతి దా” కరి బోల్యొ.
LUK 9:60 ఇనటేకె యో “మర్యూహుయు అద్మియే యూవ్నూ మరీహుయూనా గల్లిసే; తూ జైన్‍ దేవ్‍ని రాజ్యంని వాతే ప్రచార్‍ కర్‍” కరి బోల్యొ.
LUK 9:61 అజేక్‍ జణొ ప్రభు మే తారకేడె ఆవుస్‍ పన్కి మారు ఘర్‍నూ అద్మినా బోల్దీన్‍ ఆవ్‍స్‍ కరి బోల్యొ.
LUK 9:62 యేసు, “నాగళిఫర్‍ హాత్‍ మ్హేంధీన్‍ ఫీటే ఫరీన్‍ దేఖ్హావళు దేవ్‍నూ రాజ్యంనా లాయక్‍ కోయిని” కరి బోల్యొ.
LUK 10:1 ఇనబాద్మా ప్రభు హఃడ్తినిఖ్ అద్మి అలధా సిష్యుల్‍నా జోడ్‍కరీన్‍, యో జవజాసేతే హర్‍ఏక్ గామ్‍మా, హర్‍ఏక్‍ జోగొమా ఇనేతి అగడీ బె భ్బేజణాన బోలీమోక్‍ల్తోహూయిన్‍ ఆమ్‍ బోల్యొ.
LUK 10:2 వాఢనా ఖేతర్‍ ఘణు ఛా, పన్కి కామ్‍ కరవాళు అద్మియే కమ్‍ ఛా. ఇనటేకె ప్రభు కామ్‍ కరవాలన బోలీమోకల్‍టేకె ప్రార్దన కరో.
LUK 10:3 తూమే జవో! హఢనా ఇచ్మా మ్హేండొను చెల్కావ్‍నా బోలీమోక్‍లా తీమ్‍ తూమ్‍నా బోలీమోక్లుకరూస్‍.
LUK 10:4 తూమే రఫ్యాతోబి, సంఛీయేతోబి, ఛేప్పల్‍తోబి నకో లీన్‍ జవో. వాట్‍ఫర్‍ కీనేతీబి వాతే లగాడ్‍లీన్‍ సమయంనా నుక్సాన్‍ కరో నకో.
LUK 10:5 తూమే కీనూ ఘర్‍ కనా జాస్‍కీ యో ఘర్‍నా సమాధానం హూనుకరీ బోలొ.
LUK 10:6 సమాధానం హూవానూ దీల్‍వాళో ఎజ్గా ర్హయూతో యూవునే సమాధానం హూసే, నా రైయ్యూతో యో సమాధానం తూమార కేడెస్‍ ఆయిత్రేస్యే.
LUK 10:7 తూమే ఖ్హాయ్యూ ఘర్‍మా జాస్‍కీ యోస్‍ ఘర్‍మా ర్హవో. యూవ్నే ష్యాత్‍ దేస్‍కీ యోస్‍ క్హవో పియో. పణీకీ ఘర్‍ ఘర్‍మా నకో ఫరో. కామ్‍ కరవాళు యూవ్నూ షమ్‍ళమ్‍నా పాత్రుడు.
LUK 10:8 అజు తూమే హాఃయ్యూ హఃయార్‍మా జాస్‍కీ, ఏజ్గానూ అద్మీయే తూమ్‍నా ష్యాత్‍ దేస్‍కీ యోస్‍ ఖ్హావో.
LUK 10:9 ఏజ్గా ఛాతే రోగ్‍వాళాన అష్యల్‍ కరో, దేవ్‍నూ రాజ్యం తుమార కంధే ఆవ్‍స్యే కరి యూవ్నేతీ బోలొ.
LUK 10:10 తూమే ఖ్హాయ్యూ ఖయార్‍మా జాస్‍కీ, ఏజ్గా తూమ్‍నా కంధే నాకర్యుతో తూమే యూవ్నూ గల్లీయేమా జైన్‍ యూవ్నేతీ హమార గోఢానా లగ్గ్యూతే తూమార గామ్‍ని ధూళ్‍నీ మాటీబి తూమార ఖమేస్‍ జట్కీనగ్‍ దేంగ్రేస్‍ కరి బోలొ
LUK 10:11 హధేకో దేవ్‍నూ రాజ్యం కంధే ఆయిత్రగ్రస్‍ కరి మాలంకర్లేవో.
LUK 10:12 న్యావ్ను ధన్నె ఆహాఃయార్‍నూ గతీతిబి సొదొమా హాఃయార్‍నూ గతీ యో ధన్‍మా షీక్చా కరి తూమారేతీ బోలుకరూస్‍.
LUK 10:13 అయ్యో కోరజీనా! అయ్యో బేత్సయిదా! తూమారటేకే కర్యతే అధ్బుతాల్‍ తూరు సీదోను ఖయార్‍మా కర్యాహోత్‍తో ఏజ్గానూ అద్మీయే తేదేస్‍ చయినూ గోతం బాందిలిన్ రాక్‍ నక్‍లీన్‍ దీల్‍ భద్‍లాయిలీదు హోత్‍.
LUK 10:14 న్యావ్ను ధన్నె తూరుసీదోన్ అద్మీయేతీబి తూమ్‍నస్‍ గణు దయావతాల్‍సే కరి బోల్యొ.
LUK 10:15 ఓ కపెర్నహూమ్‍ వాజుళు ఏత్రె ఉఫర్‍ సోఛీలేంగ్రస్‍నా? పాతాళంమా ధక్‍లాయిజైస్‍.
LUK 10:16 తూమారీ వాతే ఖమ్జావాళు, మారీ వాతే ఖమ్జాసే. తూమ్‍నా దూర్‍ కరవాళు, మనాబి దూర్‍ కర్షే. మన దూర్‍ కరవాళు, మన బోలిమోక్‍ల్యూతే ఇనాబి దూర్‍ కర్షే.
LUK 10:17 యో ఖఢ్‍తీలిఖ్ అద్మియే సిష్యుల్‍ ఫాఛు ఫరీన్‍ ఆయిన్‍, దుష్టంత్మాన తారు నామ్‍తీ హమ్‍నా దేఖీన్‍ హమారీ వాతే ఖమ్జుకరస్‍, కరి బోలు.
LUK 10:18 యేసు, దుష్టంత్మాబి ఇజ్లీనితర వాజ్లామతూ హేట్‍ ఫఢమా మే ధేఖ్యో.
LUK 10:19 హధేక్‍ క్హాప్‍నా ఈఛ్చీయేనా కుమ్దలనాటేకే, వైరేవ్‍నూ బలంనా ఉఫర్‍ తూమ్‍నా సర్వధికార్‍ ధీరాక్యోస్‍; ఖయూబి తూమ్‍నా కాయ్‍బి కర్షే కోయిని.
LUK 10:20 రైతోబి దుష్టంత్మాబి తూమ్‍నా ధేఖిన్‍ లోబాడుకరస్‍ కరి, ఖ్హూషీ నకో హూవో; తూమారు నామ్‍ పరలొకంమా లీఖైరూస్‍ కరి ఖ్హూషీ హూవొ.
LUK 10:21 తేదెస్‍ యేసు పరీసుద్ధాత్మ కనా ఖుషీ హూయిన్‍, భా ఆకాష్‍నా, ధర్తినా దేవ్‍ హూయిరోతే ప్రభూ తూ అఖ్కాల్‍ వాళాన, అఖ్కాల్‍తీ సోఛావళానా ఆవాతే మాలం నా హూనుతిమ్‍ లఫఢీన్‍ రాకీన్‍, అఢ్డానీ లఢ్‍కాన మాలంకరయో, కరి తూన స్తూతించూకరూస్‍; హోలా భా, ఇమ్‍ కరను తార ఢోలాన అసేల్‍ ధేఖ్హయూ.
LUK 10:22 సమాస్తంబి మారు భాను హత్‍ఖూ మనా దేవావ్‍రూస్‍, ఛీయ్యో కోన్‍కీ భా న తప్ప కీనాబి మాలంకయిని, ఛీయ్యో కీనా బోలస్‍కీ యూవ్నా తప్ప ఇన భా కోన్‍కీ అజు కీనాబి మాలంకోహూసేని.
LUK 10:23 తెదె యేసు సిష్యుల్‍ భహణెఫరీన్‍ తూమే ధేఖ్హూకరస్‍తే ఇన ధేఖ్హూకరతే తుమార ఢోలా ధన్యత హుయురూస్‍.
LUK 10:24 కెత్రూకి ప్రవక్తల్, రాజుల్‍ తూమే దేక్నుకరిసోచిలీన్‍ యూవ్నా దేఖనా కోహూంగ్రనీ. తుమే హఃమ్జుకరతే ఇన యూవ్నేబి ఖమ్జ్నూ కరి దేఖిన్‍బి యూవ్నా ఖమ్జానా కోహూంగ్రనీ కరి యూవ్నేతీ కీనా మాలంనాహూను తీమ్‍ బోల్యొ.
LUK 10:25 ఏక్‍ జణో ధర్మషాస్ర్తం బోలీ దేవళో వూటీన్‍, బోధకుడ్ నిత్యజీవంనా వారసుడ్‍ హూనుకతో హమే ష్యాత్‍ కర్నూ కరి యేసుతి పూఛాయు.
LUK 10:26 ఇనటేకె యేసు ధర్మషాస్త్రంమా షాత్‍ లీఖైరూస్‍ కరి పూఛాయో తునా కిమ్‍ అర్థంకరి ర్హాక్యాస్‍, కరి పుఛ్చాయో.
LUK 10:27 యో, తారో దేవ్‍హూయిరోతే ప్రభునా తారు పూరా దీల్‍తి, పూరా మనస్సుతి, పూరా బుద్దీతీ, పూరా తాఖ్హాత్‍తీ, ఫ్యార్‍ కర్‍నూ. ఎత్రేస్‍ కాహే తున తూ కింమ్‍ ఫ్యార్‍ కరస్కి, ఇమ్మస్‍ పార్లేవ్‍నాబి ఫ్యార్‍కర్‍నూ నిఖైరూస్‍ కరి బొల్యొ.
LUK 10:28 యేసునే, తూ అష్యల్‍ బోల్యొ; తూ ఇమ్‍ కర్‍ తేదె తూ జీవిస్‍ కరి ఇనేతి బోల్యొ.
LUK 10:29 తేదె యో నీతీనూ అద్మికరి సాబుత్‍ హూవనాటేకె యో, యేసునా హమారు పార్లూ కతో కోన్‍ కరి పూఛాయో.
LUK 10:30 ఇనటేకె యేసు ఆమ్‍ బోల్యొ ఏక్‍ అద్మి యెరూషలేమ్‍మతూ యేరీకోనూ క్హాయార్‍మా జౌంగ్రతో థో, చోట్టావ్‍నూ హత్‍మా ధరైన్‍, ఇనకనా ఛాతే క్హారు ఛీనాయ్‍లీన్‍, ఇన మారీన్‍ వాట్‍ఫర్‍ మ్హేంధీదూ, యో అఖరీనూ జాన్‍తీ పఢ్యూరుథూ.
LUK 10:31 తేదె ఏక్‍ యాజకుడ్‍ యోస్‍ వాట్‍ఫర్‍ కరి జాతూహూయిన్‍, యో మార్‍ ఖైన్‍ పఢ్యూరుతే ఇన దేఖీన్‍, ఫార్‍కరీన్‍ యేఢీన్‍ ఛలీగూ.
LUK 10:32 లేవీనూ ఏక్‍అద్మీబి ఇమ్మస్‍, యోస్‍ వాట్‍ఫర్ జాతోహూయిన్‍ యో అద్మినా దేఖీన్‍ యేఢీన్‍ ఛలేగో.
LUK 10:33 పణీకీ ఏక్‍ సమరయుడ్‍ మాత్రం యోస్‍ వాట్‍ఫర్‍ జాతూహూయిన్‍ యో మార్‍ ఖైన్‍ పఢ్యూరుతే ఇన కనా ఆయిన్‍,
LUK 10:34 ఇన దేఖీన్‍ గోర్‍ ఖైన్‍, కంధే జైన్‍ యో మార్‍ లగ్గ్యూతే జోగొమా తేల్‍బి ద్రాక్చనూ రఖ్‍ లగాఢీన్‍ కట్టు భ్హాంధీన్‍, ఇనా ఇని గధేఢో ఫర్‍ ఛఢైన్‍, ఏక్ సత్రంమా బూలాలీన్‍ గయో. యో ఇన అసేల్‍ కరనా టేకె యో సత్రంనూ యాజమానినా బోల్యొ.
LUK 10:35 భేమన్‍ ధన్నేబి బే రూపనూ దేనారమ్‍ దీన్‍, ఆన అసేల్‍తీ దేఖ్, అజు ష్యాత్‍బి గణు ఖర్చు హూయితొబి, మే అజేక్‍ ధన్నే ఆయిన్‍ దీస్‍ కరి బోలిన్‍ ఛలేగో.
LUK 10:36 తేదె యేసు ఆవాతే బోలీన్‍, చోట్టావ్‍నా హత్‍మా ధరైన్‍ మార్‍ ఖ్హాదోతే, ఇన ఆ తీన్‍ జణామతూ కోన్‍ ఇనూ పార్లు కరి సోచుకరస్‍? కరి పూఛావమా యో ఇనఫర్‍ గోర్‍ ఖైన్‍ ఇన అసేల్ కర్యూతేస్‍ అద్మికరీ బోల్యు.
LUK 10:37 ఇనటేకె యేసు తూభి జైన్‍ ఇమ్మస్‍ పార్లేవ్‍ నటేకె కర్‍ కరి బోల్యొ.
LUK 10:38 ఏత్రస్మా యూవ్నే ఛాలీన్‍ జాతాహూయిన్‍, ఏక్‍ గామ్‍మా గయా. మార్త కరి ఏక్‍ భాయికో ఆయిన్‍ యేసునా ఇన ఘర్‍మా అహావనించి.
LUK 10:39 యో మార్త నా మరియ కరి ఏక్‍ భేనెబి థీ. యో యేసునా గోఢకనా బేసీన్‍ ఇని వాతే హామ్జు కర్తీతి.
LUK 10:40 పన్కి మార్తనా కేత్రుకి ఘర్‍నూ కామ్‍ రవ్హామా చీమ్తా హుయిన్‍, ప్రభు కనా ఆయిన్‍‍, మారీ భేనె కామ్‍ అక్కు మార ఏక్కాస్‍ జణీఫర్‍ మ్హేంధీదితే తూనా న్యాయామస్‍న్నా? యో ఆయిన్‍ మనా మధత్‍ కర్‍ కరి బోల్‍, కరి బోలి.
LUK 10:41 ఇనటేకె ప్రభు మార్త, మార్త తూ కేత్రుకీ కామ్‍నాటేకె సోస్తీహూయిన్‍, గబ్రావ్‍తిహూయి ర్హాస్‍.
LUK 10:42 హాఃఛకనా కర్నూతేబి ఎక్కస్‍ కామ్‍, మరియబి ఇమ్మస్‍ ఏక్‍ అష్యల్‍నూ కామ్‍నా చూణీల్దీ. ఇనకంతూ కేదెబి యో కామ్‍ కడైజాసెకొయిని, కరి బోల్యొ.
LUK 11:1 యేసు బుజేక్‍ వొహఃత్‍ ఏక్‍ జోగె ప్రార్థన కరుకర్తొథో. తేదె ప్రార్దన హూయిజావదీన్‍ ఇన సిష్యుల్‍మా ఏక్‍ జణో ఇనకనా ఆయిన్‍, ప్రభు యోహాన్‍ ఇన సిష్యుల్‍నా సిఖాఢ్యోతీమ్‍, హమ్‍నాబి ప్రార్దన కరనా షీఖాఢ్‍ కరి బోల్యొ.
LUK 11:2 ఇనటేకె యో యువ్నేతి తూమే ఆమ్‍ బోలి ప్రార్థనా కరొ, భా తారు నామ్‍ పరిసుద్ధా హోణు! తారు రాజ్యం ఆవ్‍నూ!
LUK 11:3 హమ్నా హోణుతె ఖానూ ఆ ధన్నె హమ్నా ధిజొ.
LUK 11:4 హామారేతి విరుధ్‍గా కోన్‍బి అపరాధ్‍ కర్యుతే అపరాధ్‍ హామే మాప్‍ కరూకరియేస్‍, ఇనటేకె హమారు అపరాధ్‍నాబి మాప్‍ కర్జొ. హామ్‍నా సోధనమా నకో ఆవదాకరి బోలొ కరి బోల్యొ.
LUK 11:5 యో అజు ఆమ్‍ బోలొ, తూమ్‍నా కీనాబి ఏక్‍ దోస్‍ రైతో, యో దోస్‍ ఆది రాత్‍మా ఇన దోస్‍ కనా ఆయిన్‍, మారో దోస్‍ మన తీన్‍ రోటా బదుల్‍నా ధా.
LUK 11:6 మారో దోస్‍ కేజ్గాకీ జాతొ జాతో మరాకనా ఆయు, ఇన ఖ్హాఢవనా మారకనా కాయిబి కోయిని కరి బోల్యా కరి బోల్‍,
LUK 11:7 యో దోస్‍ మైస్‍ రైన్‍, మార లఢ్‍కా మారకనా ఖూత్యస్‍ వూటీన్‍ ఆవనా కోహూసేని, ధర్వాజూ మూఛీనాఖ్య, మే వూటీన్‍ హాంకే దేవ్వానా కోహూసేని కరి బోల్‍సేనా?
LUK 11:8 యో ఇనూ దోస్‍ హూయిరోస్‍ ఇనటేకెస్‍బి, వూటీన్‍ దేవనా నాహూయితోబి, యో షరంకోయినితిమ్‍ మాంగ్తూరవ్హమా యో వూటీన్‍ ఇనూ దోస్‍ ష్యాత్‍ మాంగాస్‍కీ యో ఖారూ దేస్. కరి తూమారేతి బోలుకరుస్‍.
LUK 11:9 ఇమ్మాస్‍ తూమేబి మాంగ్వొ తూమ్‍నా దేవావ్‍స్యే, ఢ్హూంఢో తూమ్‍నా మళ్‍స్యే, ధర్వాజూనా ట్హోకో తూమ్‍నా ఖఢవ్‍స్యే.
LUK 11:10 మాంగాతె హార్‍ అద్మీయేనా దేవావ్‍స్యే, ధూండవాలనా హార్‍ అద్మీయేనా మళ్‍స్యే. ట్హోకాతే అద్మీయేనా కఢవ్‍స్యే, కరి తూమారేతి బోలుకరూస్‍.
LUK 11:11 తూమారమా క్హయోబి భా ఛీయ్యో మాస్లూ మాంగ్యోతొ ఖ్పానా దీస్యూనా? ఇన్‍ఢూ మాంగ్యూతో ఇఛ్చీనా దీస్యూనా?
LUK 11:12 తూమే ఖ్హారబ్‍ అద్మిరైతోబి, తూమార లఢ్‍కాన అసేల్‍ రాఛస్‍ దేనూ కరి తూమ్‍నా మాలం.
LUK 11:13 స్వర్గంమా ఛాతె తార భానా మాంగతె ఇవ్నా ఇనతీబి జాహఃత్ ఖఛ్చితనంగా దిస్యేకరి బోల్యొ.
LUK 11:14 ఏక్‍ ధన్మా యేసు ముక్కు దుష్టాత్నా ఏక్‍ అద్మీమాతూ నాఖాడ్యో. తేదె యో దుష్టాత్మ ఛల్‍జావమా యో ముక్కు అద్మివాతే బోలానిక్‍ల్యామా. యో దేఖిన్‍ ఎజ్గానుఖారు హాషం హూయిగు.
LUK 11:15 తేదె ఏజ్గా థూతే అద్మియే థోడూ జణూ ఆ భూత్‍నొ మాలిక్‍ హుయిరోతే బేయేల్జెబూలుతీ దుష్టాత్మ నా నాఖాఢూకరస్‍‍‍‍ షీకీ కరి బోల్లీదూ.
LUK 11:16 అజు థోడూ అద్మిఇన షోధిస్తూహూయిన్‍ దేవ్‍ కంతు ఏక్‍ అధ్బుతం కర్‍ కరి బోల్యు.
LUK 11:17 యో యూవ్నే సోచుకరతే ఖారు మాలంకర్లీన్‍, ఆమ్‍ బోల్యొ, ఇనూ యోస్‍ విరుద్దంతీ హూయుగుతే “కేసు రాజ్యంబీ హుభ్రాకోయిని, ఇమ్మస్‍ ఘర్‍వాలుబీ అలాదు హుయిజాస్‍.”
LUK 11:18 సైతాన్‍బి ఇనేతి యోస్‍ దుష్మన్ హూయిగయోతో ఇను రాజ్యం కీమ్‍ర్హాసే? మే బేయేల్జెబులుతి దుష్టాత్మనా నాఖఢుకర్తో హూసేతో.
LUK 11:19 తూమారు అద్మియే కీనేతీ నాఖాఢుకరస్‍? ఇనటేకె యూవ్నేస్‍ తూమ్‍నా తీర్పు దీస్యే.
LUK 11:20 పన్కీ మే దేవ్‍నూ హాత్‍తి దుష్టాత్మనా నాఖాఢుకరుస్‍, ఇనటేకె దేవ్‍నూ రాజ్యంబీ తూమార కనా ఆయిరూస్‍ కరి బోల్యొ.
LUK 11:21 ఏక్‍ ఖ్హూవత్‍వళో క్హారు ఆయుధాల్‍ పేర్లీన్‍, ఇను యో బేసీన్ కావ్లీ కాషీర్యూతో ఇను ఘర్‍ను ధౌలత్‍ జత్తన్‍తీ ర్హాసే.
LUK 11:22 పన్కీ ఇనేతి ఖ్హూవాత్‍వళో, ఆయిన్‍ ఇనఫర్‍ పఢీన్‍ ఇన హారైన్‍, యో నమ్మీల్దొతే క్హారు ఆయుధాల్‍బి, ఘర్‍నూ ధౌలాత్‍బీ ఖారూ ఛీనాయ్‍లీన్‍ జైన్‍ ఖారవ్‍నా దీస్యే.
LUK 11:23 మారేతి మలీన్‍ రైయికొయింతె అద్మి మన దుష్మన్‍ను సమానం, మారేతి మలీన్‍ మార మ్హేండాన ఏక్‍ జోగో కరనా టేకె సహయం కరకోయిన్తే అద్మిమార మ్హేంఢాన నాఖాఢ్‍దేవళోనితర కరి బోల్యొ.
LUK 11:24 ఏక్‍ అద్మీమతూ దుష్టాత్మా బాధర్‍ ఆయిన్‍, ఆరామ్‍ కరనా టేకె పాణీకోయిన్తే జోగొ ఫర్‍తూహూయిన్‍, ఆరామ్‍ కరానా నమళామా, మే మ్హేంధీన్‍ ఆయోతే ఘర్‍కనా పాచు ఫరీన్‍ జానూకరీ సోఛో.
LUK 11:25 యో ఏజ్గా ఆయిన్‍, యో ఘర్‍ అసేల్‍నితర రవ్హమా,
LUK 11:26 యో జైన్‍ అజు క్హాత్‍ దుష్టాత్మానా కేడె బూలాలీన్‍ ఆయిన్‍, యో ఘర్‍మా రైన్‍ కాపురం కరాస్‍. ఇనటేకె యో అద్మీనూ ఆగళ్ళు గతీతీబి గణు అధ్యనం హూసే కరి బోల్యొ.
LUK 11:27 ఏత్రస్‍మ జనం క్హారవ్‍మాతూ ఏక్‍ భాయికో యేసునా ధేఖీన్‍, తూనా ఢోయిన్‍ జణీన్‍ పాళితే యో ఆయా కేత్రేకీ ధన్యురాల్‍ కరి ఘట్‍ ఛిక్రీన్‍ బోలి.
LUK 11:28 తేదె యో వోహో పన్కి దేవ్‍ని వాతే ఖమ్జీన్‍, ఇన భరోభ్బార్‍ ఛాలవళు అజుగణు ధన్యుల్‍ కరి బోల్యొ.
LUK 11:29 అద్మీయేనూ గుంబల్‍ గణు హూవమా యేసు ఆమ్‍ బోల్యొ, ఆ పిఢిను అద్మియే ఘణు ఖ్హారాబ్‍. ఇనటేకె కర్‍కరీ పుఛావుంకారస్‍, దేవ్‍నే యోనానస్‍ ఏక్‍ సాబుత్‍ కర్యొతిమ్‍, తూమ్‍నాబి ఇమ్మస్‍ ఏక్‍ సాబుత్‍ తప్ప అజు హఃయ్యుబి సాబుత్‍ కోహూస్యేని కరి బోల్యొ.
LUK 11:30 యోనా నీనేవె హఃయర్‍ వాళనా ఏక్‍ సాబుత్నితర కీమ్‍ రయోకీ, ఇమ్మస్ అద్మినొ ఛియ్యోబి ఆ ఫీఢీనూ అద్మీయేనా ఏక్‍ సాబుత్‍ కరి బోలొ.
LUK 11:31 దక్చిణ దేహ్‍నూ రాణి సొలోమోను జ్ఞానంనా హఃమ్జనటేకె కెత్రూకి దూర్‍తి ఆయిథి. పన్కి హాంకే సొలొమోన్‍తీబి మోటొ అజ్గ ఆయ్రోస్‍కరి బోల్యొ. పన్కి తీర్పునూ ధన్నే ఆ ఫీడీనూ అద్మీయేతివుబ్రీన్ దక్చిణా దేహ్కమని రాణీ తూమే తప్పు కర్యాకరి బోల్‍స్యే.
LUK 11:32 నీనెవెనూ అద్మీయేబి తూమారఫర్‍ తీర్పునూ ధన్నే తప్పు కర్యకరి బోలాస్యే. కీమ్‍కతో యూవ్నే యోననూ ప్రకటననా హఃమ్జీన్ దిల్ బద్లాయిలీదు. పన్కి యోనా తీబి మోటొఅజ్గా ఆయిరోస్‍.
LUK 11:33 కోన్‍బి ఊజాళునా టేకె బుడ్డీబాళీన్‍, మై ఘర్‍మా ఆవ జావవాళోనా ధేఖ్వావనా టేకె ఏక్‍ ఉఛ్చీ జోగోఫర్‍ మ్హేందాస్‍, పన్కి నాదెఖ్కావ్‍నూ తిమ్ రేఖ్‍నూ డబ్బొనా హేట్‍ మ్హేందకొయిని.
LUK 11:34 తుమార ఆంగ్తాన్‍నా తుమారొ డోళోస్‍ ఉజాళు. ఢోలొ అష్యల్‍ రైతో ఆంగ్తాన్‍బి ఉజాళుహూయిన్‍ ర్హాసే. డొలో కర్రాబ్‍ హూయిగయుతో ఆంగ్‍తన్‍ పూర అంధారు హూయిజాస్యే.
LUK 11:35 ఇనటేకె తూమారమా ఛాతే యో ఊజాళునా అంధారూ నా హూనూతీమ్‍ దేఖీలేవొ.
LUK 11:36 తారు షరీర్‍మా ధర్రాష్యుబి అంధారు నార్హానూతీమ్‍ ఖారుబి ఊజాళుతి భరైరైతో, ఊజాళుని బుడ్డి కీమ్‍ భల్తురస్‍కీ, ఇమ్మస్‍ తూమారు షరీర్‍బి ఊజాళునింతర భల్తూరస్యే.
LUK 11:37 యేసునే వాతే బోలీన్‍ హుయిజవాదిన్‍, ఏక్‍ పరీస్యయుడు ఇనేతి ధాన్ ఖ్హావానటేకే బూలాయ్యో, తేదే యో జైన్‍ ఖ్హావనటేకే బేట్హొ.
LUK 11:38 యో ధాన్‍ ఖ్హావనా ఆగడీ పాణీతి హాత్‍ ధోయో కోయినికరీ యో పరిసయ్యుడూ దేకీన్‍ హషంహూయిగో.
LUK 11:39 ఇనటేకే ప్రభూ ఇవ్నేతీ ఆమ్‍ బోల్యో. గీన్నియే తాళీయేన బాదర్లూ ఆష్షల్‍తీ దౌసూ, పన్కీ తూమార మైక్హారబ్‍ చాల్‍ దూరాషతీ భరైన్‍చా.
LUK 11:40 బుద్దు అద్మీయే, భాదర్లూ బ్హాగ్‍ కర్యోతే దేవ్‍ మైహనూ బ్హాగ్‍ కార్యోకోయినిసూ?
LUK 11:41 తూమనా చాతే ఖారుబీ ధానంకరో. తెదె తూమాన ఖారూ షుధ్ది హూసే.
LUK 11:42 అయ్యో పరిసయ్యుల్‍ ఖేతర్‍మా పీకాతే పూదీనామా, అజు హర్‍ ఏక్‍ రఛామతూ దేవ్‍నా తూమే ధసవభాగం దేంగ్రస్‍, పణికీ న్యాయం, దేవ్‍నూ ఫ్యార్‍నా మెందెవుమ్కరస్. ఇనా నా మ్హేంన్నుతీమ్‍ ఆనాబి కఛ్చితంగా కర్‍నూకరీన్‍ బోల్యొ.
LUK 11:43 ఓ పరీసయ్యుల్‍ తూమే ప్రార్థనాను ఉఛ్చుజొగోమా భేఖ్‍ఃనూ కరి, బజార్‍నూ గల్లీయేమా వందనాల్‍ ఆఖ్‍ః కరవళు.
LUK 11:44 జనం ఖారు ఉఫర్‍ దేక్హావకోయిన్తే సమాధినా ఉఫర్‍ కుమ్ధల్తూహూయిన్‍, చాల్తూ రాస్‍ ష్యానకతో ఏజ్గా సమాధి ఛాకరీ యూవ్నా మాలంకోయిని ఇమ్‍ సమాధినూ జోణ్‍నూ అద్మి తూమే.
LUK 11:45 ధర్మషాస్త్రంనా బోలావళో ఏక్‍ జణో ఉటీన్‍, బోధకుడా! తూ ఇమ్‍ బోలీన్‍ హమ్నా షరం కాఢూకరస్‍ కరి బోల్యొ.
LUK 11:46 ఓ ధర్మషాస్త్రం బోలావళా! పాఢనా కోహూయిన్తే భోజానా తూమే జనం ఉఫర్‍ నాకూకరస్‍, పణీకీ తూమే యో భోజానా ఏక్‍ ఆంగ్లీతీబి కోఛీమానీ కరి బోల్యొ.
LUK 11:47 తూమారు పూర్వీకుల్‍ కేత్రకీ ప్రవక్తల్‍నా మర్రాక్యు, యూవ్నూ సమాధియేస్‍ తూమే హాంకే భామ్దుకరస్‍.
LUK 11:48 కతో తూమార పూర్వికుల్‍ కర్యూతే కామ్‍నా తూమే ఒప్పిలేతూహూయిన్‍ సాక్చంనితర యూవ్నే మర్రక్యూతే గోరాఢూనా సమాధి భామ్దుకరస్‍.
LUK 11:49 ఇనటేకెస్‍ దేవ్‍ని ఆఖ్కాల్‍తీ ఆమ్‍ బోల్యొ; యో పూర్వికుల్‍ కనా ప్రవక్తల్‍నా, అపొస్తుల్‍నా బోలీమోక్లీస్‍, యూవ్నేతోఢ అద్మీయేనా మర్రాక్‍స్యే, తోఢ అద్మీయేనా హింసించిన్‍ మార్‍స్యే.
LUK 11:50 లోకం పైదాహూయూతే ధన్‍తూ ధరీన్‍ కేత్రకీ ప్రవక్తల్‍ ఛూవడ్యూతే లోయీనా తూమేస్‍ బాధ్యుల్‍ కరి బోల్యొ.
LUK 11:51 హేబెల్‍నబి లోయీతి ధరీన్‍, బలిపీటంనూ మందిరంనా ఇఛ్మా మర్యుతే జెకర్యాను లోయీతోడి, ఆవణేస్‍ బాధ్యుల్‍. ఆతరంనూ అద్మీయే యో లోయీనూ బదుల్‍ కఛ్చితంగా తూమారేతి బోలుకరూస్‍.
LUK 11:52 ధర్మషాస్త్రం బోలావళా, తూమే అఖ్కల్‍నూ చాబీ లీరాక్యస్‍, పణీకీ యో చాబీ కాఢీన్‍ తూమేబీ కోజైనీ, జవవళానాబి కోజవాదేనీ కరి బోలీన్‍ ఛలేగొ.
LUK 11:53 యో ఏజ్గాతూ ఛల్‍జవదీన్‍ షాస్త్రుల్‍బి, పరీసయ్యుల్‍ మళిన్‍ ఇనాఫర్‍ ధావోకరీన్‍ నింధల్‍నాకీన్‍ ధర్నూ కరి రైగు.
LUK 11:54 ఇనాటేకె ఇన మోఢాతీ కయ్యూ వాత్‍నబి ధర్‍లేనూ కరి కయ్యు కయ్యూ వాతే బోలావ్‍తా ర్హయ్యా.
LUK 12:1 ఏత్రమా జనం హాఃరు ఘను హూయిన్‍ ఏక్‍నా ఏక్‍ కుమ్దాలావ్‍తూహుయిన్‍ ర్హవామా, యేసు తేదె ఆమ్‍ బోల్యొ, పరిసయ్యుల్‍నూ ఉఫర్లు పేరాక్హోనూ జోణ్‍నూ ఖాటును ఆటోతి జత్తన్‍ ర్హవో.
LUK 12:2 లఫిర్యూతే క్హారు ఖ్హాయూబి బాధర్‍ పడ్‍స్యే కోయిన్తే రసేకోయిని. కీనాబి మాలంనాహూనూ కరి కేత్రు ధబడ్‍రాక్యుతోబి యో మాలంహుసే.
LUK 12:3 ఇనటేకె తూమే అంధారమా బోల్లేతే వాత్‍ ఊజాళమా క్హామ్జావస్‍, ఘర్‍మా ధర్వాజు మూఛిలీన్‍ వాతే బోల్లిదా తోబి యో ఘర్‍నూ ఉఫర్‍ యో వాతే ప్రచార్‍ హూస్యే.
LUK 12:4 మారొ దోస్‍థో ఏక్‍ వాత్‍ బోలుకరుస్‍ ఖామ్జో, ఆంగ్‍తన్‍నా మర్రాఖావాళనా దేఖీన్‍ నకో ఢరో; ఇమ్‍ మర్రాకీన్‍ ఖాయిబి కోకర్షేని.
LUK 12:5 పణీకీ కీనా దేఖిన్‍ ఢర్‍నూ కతో అద్మినా మర్రాకీన్‍ నరకంమా నాఖావాళనా దేఖీన్‍ ఢరో. ఇనస్‍ దేఖీన్‍ ఢరో కరి మే తూమారేతి బోలుకరుస్‍.
LUK 12:6 బే పైసానా పాఛ్‍ పిస్కీలియే లేఛావస్‍కాహేనా? ఇన్మమాతు ఏక్‍ పిస్కీలినాబి దేవ్‍ బుల్‍స్యేకోయిని.
LUK 12:7 తూమారు ముఢ్‍క్యామ కేత్రు ఖేహ్‍ః ఖారుబి గణాయ్‍రూస్‍, ఢరోనకో; ఇనటేకె యో పిస్కీలియేతిబి తూమే స్రేష్టుల్‍ కాహేనా?
LUK 12:8 బుజున్‍బి మే తూమారేతి బోలుకరుస్‍, మన అద్మీయేనా ఖామే కోన్‍ ఒప్పిలేస్‍కి ఇనాబి అద్మీనో ఛీయ్యోబి దేవ్‍నూ దూతల్‍ను ఖామే యూవ్నాబి ఒప్పిలీస్యే.
LUK 12:9 అద్మియేమా హాఃమే మే మాలంకోయిని కరి బోలవాళునా అద్మీనొ ఛీయ్యోబి యూవ్నా దేవ్‍కనా మాలంకొయిని కరి దేవ్ను దూతల్‍నా హాఃమె బోల్‍స్యే.
LUK 12:10 అద్మీనో ఛియ్యోనా దూషించవాళనాతోబి క్చమించబడ్‍స్యే, పన్కి పవిత్రాత్మనా దూషించవాళనా మాత్రం క్చమాపణ కోయిని.
LUK 12:11 యూవ్నే ప్రార్థనాను జోగో, అధికారుల్‍నా, సబా స్తాలంమా క్హామే తూమ్‍నా లీన్‍ గయు తేదె తూమే ష్యాత్‍ బోల్నూ, కీమ్‍ బోల్నూ కరి పస్తావో నకో.
LUK 12:12 తుమె ష్యాత్‍ బోల్లుకి యో వాతేనా పవిత్రాత్మ తుమ్నా సిఖాఢ్‍స్యే.
LUK 12:13 యో జనంమతూ ఏక్‍ జణో వుటీన్‍ బోధకుడ్‍, భా ను దౌలాత్‍మా మన బ్హాగ్‍ధాకరీ మార భైన బోల్‍ కరి బోలామా.
LUK 12:14 యేసు తూమే మన తీర్పు బోలవాలంతరా, న్హైతొ భాగ్‍ పాఢిన్‍ దేవవాళోంతర మన కోన్‍ మ్హేంద్యు? కరి ఇనేతి బోల్యొ.
LUK 12:15 బుజు యో యూవ్నేతి తూమే కీనఫర్‍బి గ్హణు ఆక్హ్‍నకోకరో; అద్మీను జీవ్నూ యో కేత్రు జమా కర్యుతోబి ఇనఫర్‍ ఆధారం కోహూసేని.
LUK 12:16 యో యూవ్నేతీ ఏక్‍ ఉపమానం బోల్యొ; ఏక్‍ మ్హాజీన్‍ వాళోనూ ఖేతర్‍ కేత్రేకీ అసేల్‍ పీకాస్‍.
LUK 12:17 తేదె ఇనా వాడీన్‍ నాఖాన జోగో కోపురాని, ఇనటేకె మే ష్యాత్‍ కర్‍నూ కరి ఇనూ దిల్‍మా సోచీన్‍ తేదె యో ఆమ్‍ కర్షే.
LUK 12:18 మారు గోధమ్‍ పోడైన్‍ అనేతి అజు గ్హణు మోటు భంధైస్‍, పీక్యూతే ఖారు ఇనమా నఖైన్‍, తేదె యో ఆమ్‍ బోల్లీదో.
LUK 12:19 ఇను జాన్‍తి యోస్‍, మారో జాన్‍ కేత్రాకీ వరఖ్‍ః ఖావనూ రాఛ కమాయో, తూ ఖైన్‍ పీన్‍ సుఖపఢ్‍ కరి బోల్లీస్యే.
LUK 12:20 తేదె దేవ్‍, బుద్దుకోయినితె అద్మి ఆజ్‍రాత్‍ తారు జాన్‍ మే మాంగుకరుస్‍; తూ కమాయోతే ఖారు కీనూ పాల్‍ హూస్యే కరి పుఛాయో.
LUK 12:21 దేవ్‍తి దౌవ్లత్‍ వాళో నాహూయిన్‍, ఇనా ఖాజే దౌలత్‍నా జమా కర్‍లేవళునూ గతి ఇమ్మస్‍ ర్హాస్యే.
LUK 12:22 యో ఇనా సిష్యుల్‍తి ఆమ్‍ బోల్యొ, ఇనఖాజే తుమారు జాన్‍టెకేబి, సాత్ పేర్సూకీకరి, తుమారు ఆంగ్తాన్నాటేకెతోబి చింతపడొనొకొ; ఖానుతితీబి, జాన్‍ మహాన్‍ కాహేనా? ఆ ఆంగ్తాన్నా హఃయూ లుంగఢా పేర్‍నూ? కరి పస్తావో నకో.
LUK 12:23 ధాన్‍తిబి జాన్‍, లుంగఢాతిబి ఆంగ్తాన్‌ మోటు కాహేనా?
LUK 12:24 కాంగ్లాదేఖో, యో బింజ్లొనా ఖేతర్‍ నాఖకోయిని వాడకోయిని, యూవ్నా గోధాల్ కోయిని, రైతోబి దేవ్‍ యూవ్నా పాళుకరస్‍. తూమే యో జీన్‍వార్‍తిబి కేత్రేకీ స్రేష్టుల్‍ కాహెనా.
LUK 12:25 పస్తాయిన్‍ తూమారు జీవితంనా ఏక్‍ గంటో జాహఃత్‍ కర్‍లేళు కోన్‍బి ఛా?
LUK 12:26 ఆ ధర్రాష్యు తూమారు హత్‍ నా హూయుతో అజు పార్లు కామ్‍నా టేకె చుక్కె ష్యాన చిమ్తాక్హాస్‍?
LUK 12:27 పూల్‍ కీమ్‍ వధూకరస్‍కీ దేఖో, యోమిన్హత్ కరకొయిని, కరకొయిని, మే ష్యాత్‍ బోలుకరుస్‍ కతో యేవోడొ మోటో రాజో సొలోమోన్‍ పేర్యోతే లుంగఢా ఆ పూల్‍మా ఛాతే ఏఖాదునింతరబి రంగ్‍ కోయిని కరి బోలుకరుస్‍.
LUK 12:28 తూమే అల్పవిష్వాసీ కోయిన్తే అద్మీయే జాడీమా ఆజ్‍ వుటీన్‍ కాల్‍ చుల్లమా భళీజవళు గాఖ్‍ఃనా దేవ్‍ ఏత్రే రంగేలు కర్యుతో తూమ్‍నా బుజు కేత్రే రంగ్‍ కర్‍నూ.
LUK 12:29 సాత్ ఖాసుకీ సాత్ పీసుకీ పీస్యుకీ కరి ఇనటేకె తుమార దిల్మా చిమ్తానకో లేవో ఇనా పీటే నాక్హో నకో.
LUK 12:30 ఆ ములక్‍నూ అద్మీయే ఇనటేకె నాఖాస్‍, తూమార భానా యోహాఃరు తూమ్నా జరూరత్‍ కరి మాలం.
LUK 12:31 తూమే దేవ్నూ రాజ్యంనా ఢూండో, ఇనకేడే ఆఖారుబి మళ్‍స్యే.
LUK 12:32 “న్హాను గల్లో ఢరోనకో తూమ్‍నా దేవ్‍నూ రాజ్యం దేవాను తూమార భా న ఇష్టమస్‍.”
LUK 12:33 తూమార కనా ఛాతే ఇనా లేఛీన్‍ ధరమ్‍ కరో; గళాకోయిన్తే రఫ్యాని సంఛేవ్‍నా తయార్‍ కర్‍లేవో. తూమారు దవ్లత్నా స్వర్గంమా లపాడో, ఏజ్గా క్హయూ ఛోర్‍బి ఆవ్‍స్యే కోయిని, వూధీయేబి ధర్‍స్యే కోయిని.
LUK 12:34 కేజ్గా రఫ్యా రస్‍కీ తూమారు జాన్‍బి ఏజ్గాస్‍ ర్హాస్‍.
LUK 12:35 తూమారు కంభర్నా భాందిలీన్‍, తూమారు దేవ్ను ఆగ్‍నా ఇమ్మస్‍ భళ్తుర్హవదే.
LUK 12:36 య్హాను విందు ఖావనా గయోతే హమారు మాలిక్‍ కేదె ఆవ్‍స్యే కరి కావల్‍ కాసిర్యూతే దాసుల్‍నితర ర్హవో మాలిక్‍ ఆయిన్‍ తలుపు ట్హోక్సే.
LUK 12:37 యో మాలిక్‍ ఆయిన్‍, హోషార్‍తీ ర్హవనూ కీనా దేఖాస్‍కీ యూవ్నే ధన్యుల్‍; యోస్‍ ఆయిన్‍ ఇనా కంభర్నా బాందిలీన్‍ యూవ్నా ఖాణు ఖాడవనా బేక్హాఢీన్‍ యో సేవల్‍ కర్షె కరి తూమారేతి క్హాచీతీ బోలుకరుస్‍.
LUK 12:38 బుజు యో బే భజేనా ఆయితోబి, తీన్‍ భజేనా ఆయో తోబి తో వక్హాత్‍ కోన్‍ హోషార్‍తి రహిన్‍ దేఖావస్‍కీ యూవ్నే ధన్యుల్‍.
LUK 12:39 ఏక్‍ ఘర్‍నూ మాలీక్‍నా ఇనా ఘర్‍మా ఛోర్‍ ఆవ్‍స్యే కరి ఆగఢీస్‍ మాలంహూయుతో యో ఛోర్‍ నా ఆవ్‍నూ తిమ్‍ హూషార్‍ హూయిజాస్యే.
LUK 12:40 తూమ్‍నా మాలంకోయిన్తే వోక్హాత్‍ అధ్మీనూ ఛీయ్యోబి ఇమ్మస్‍ ఆవ్‍స్యే, ఇనటేకె తూమే సిద్దంగా ర్హవో కరి బోల్యొ.
LUK 12:41 తేదె పేతూరు ప్రభు ఆవాత్‍ హమ్నాస్‍ బోలుకరస్కి, న్హాయితో క్హారవ్నా బోలుకరస్కరీ బోలామా.
LUK 12:42 తేదె ప్రభు ఆమ్‍ బోల్యొ, ఏక్‍ ఘర్నో మాలిక్‍ ఫరీన్‍ ఆయో తేదె ఇనుసేవకుల్‍ క్హారవ్నా బరోబర్ను వాక్హాత్‍మా ఖాణు ఖఢవనాటేకె ఇనూ గర్మాకోన్‍ హొషార్తీ, ఛలాక్తి, రైతే అద్మినా దేఖీన్‍ యూవ్నాఫర్‍ అధికారినింతర మ్హేంఛే.
LUK 12:43 యో మాలీక్‍ ఫాచూ ఆయిన్‍ దేఖోతేదె క్హయోదాసుడ్‍ యో బోల్యొ తిమ్మస్‍ కర్తూర్హాస్కీ, యో ధన్యుడ్‍ కరి బోల్యొ.
LUK 12:44 తేదె యో ఇను ధౌలత్‍ హాఃఛిఫర్‍ ఇనా అధికారి కర్‍స్సెతె క్హాఛి.
LUK 12:45 పన్కీ యో దాసుడ్‍ మారో మాలీక్‍ కేదె ఆవ్‍స్యేకరి సోచుకర్తో హుయిన్‍ మాలిక్‍ ఆవనా గ్హను వహాఃత్‍ ఛాకరి యో ఖైన్‍, పీన్‍, దాసీ, దాసుడునా మార్తొర్హయోతో,
LUK 12:46 తేదె యో సోచ్యా కొయిన్తేధన్‍, సోచ్యాకొయింతె వహాఃత్‍మా మాలీక్‍ ఆయిన్‍, యో దాసుడ్‍నా మరై నాఖీన్‍ ఇనా భక్తిహీనుల్‍మా మళైనాక్‍దిస్యే.
LUK 12:47 సేవకుడ్‍, మాలీక్నూ దిల్నూ వాత్‍ మాలంరైన్‍సబి ఇనూ కామ్‍ నాకర్యతో యో దాసుడ్నా కెత్రేకి మార్‍ లగ్‍స్యే.
LUK 12:48 హూయితోబి మాలంకోయిన్తే తప్పు కరవాళునా కమ్‍ మార్‍ పఢ్‍స్యే. కినా గ్హణు దేస్కీ యూవ్నాకం‍తూస్‍ గ్హణు ఆహ్ః కర్సె, గ్హణు దేవాయ్‍ర్యూతే అద్మీయేకంతూస్‍ ఆనేతిబి గ్హణు ఆహ్‍ః కరాస్‍.
LUK 12:49 మే ఆయోతే ఆ జమీన్ఫర్‍ ఆగ్‍ నాఖానటేకె ఆయో, యో ఆగ్‍ హాంకేస్‍ భళ్‍నూ కరి ఆహ్‍ః కరుకురుస్‍.
LUK 12:50 వుజు మే లేనూతే దుఃఖామ్ను బాప్తిస్మమ్‍ వుజుబి ఛా, యో హూవతోడీ మన ఆమిన్హత్‍ తప్పకొయిని.
LUK 12:51 ఆ జమీన్‍ఫర్ ఆయోతె సమాధానం కరనటేకె ఆయోకరి సోచిలెంకరస్నా? కాహె ఏక్నయేక్‍ అలాదు కరనాటేకె ఆయో.
LUK 12:52 హంకేతు ధరీన్‍ ఏక్‍ ఘర్మా ఫాచ్‍జణ రైతో యూవ్నే తీన్జణ ఏక్‍ బాజు రైతో బే జణ ఏక్‍ బాజు; బే జణ ఏక్‍ బాజు ర్హైతొ తీన్జణ ఏక్‍ బాజు ర్హైన్‍ ఇమ్‍ లాఢాయి కర్సె.
LUK 12:53 అజు భా ఛియ్యోనా, ఛియ్యో భా న, ఆయా ఛోరినా ఛోరి ఆయానా, హాఃహుః హొవ్నా హొవ్‍ హాఃహుఃతి లఢాయి కర్సె.
LUK 12:54 బుజు యేసు జనం ఖారేతి ఆమ్‍ బోల్యొ, తూమే పడమటతూ మాబ్బు ఆవనూ దేఖ్యాతో యెత్రే యగ్గీస్‍మా పాని వరహ్‍ఃస్యే కరి బోల్‍స్యు. ఇమ్మస్‍ వరఖాస్‍.
LUK 12:55 దక్చిణనూ వ్యారో వాగ్యుతో అఖఢ్‍నూ గ్హాను గరామ్ను వ్యారో ఆవ్‍స్యేకరి బోల్‍స్యు ఇమ్మస్‍ హుసె.
LUK 12:56 హదేక్‍ కపాఠివాలా! తుమే ఆకాష్‍, జమీన్‍నా దేఖీన్‍ ష్యాత్‍ జరగ్‍స్యేతే బోలస్‍ పన్కీ, ఆ ధన్నూ హఃనద్‍నా మాలం కరూకరకొయిన్నా?
LUK 12:57 కెహూ న్యాయంకీ తూమేస్‍ మాలంకర్లేవో.
LUK 12:58 తుమారు వైరి తుమ్నా అధికారికనా లీన్‍ జావనువోహఃత్‍ తుమే యోజావనూ వాట్ఫరస్‍ ఇనేతి కీమ్బి బోలిన్‍ పరిష్కారించను కోసీష్‍ కరో. న్హైతో యోవైరీ తుమ్నా ధర్మషాస్ర్తం నెయ్యోకనా లీన్‍ జాస్యే, యో నెయ్యో సైనికుడ్నా ధరౌస్యే, యో సైనికుడ్‍ తూమ్నా ఠాణామ ఘలవుస్యే.
LUK 12:59 తుమారకనా ఛాతే ఆహాఃరును రఫ్యా హాఃర బాంధతోడీ తుమె బ్హాధర్‍ ఆవ్‍స్యుకోయిని కరి మే తారేతి ఖఛ్చితంగా బోలుకరూస్‍.
LUK 13:1 “పిలాతు గలీలయమనూ త్హోడు అద్మీయేన ల్హొయినా యూవ్నూ బలిమస్‍ మళాయ్‍ రాక్యోస్‍” యో వక్హాత్‍మ ఏజ్గా ర్హాహవాళమా థ్హోడుజణు యేసుతి బోల్యు.
LUK 13:2 తేదె యేసు యూవ్నేతీ ఆమ్‍ బోల్యొ, ఆ గలీలయ ఛాతె క్హారవ్మా యూవ్నేస్‍ గ్హణు పాపేలు, ఇనటేకెస్‍ యూవ్నే పిలాతునా హాత్మా ఇమ్‍ మర్యుకరీ సోచుకరస్‍నా?
LUK 13:3 ఇమ్‍ కాహే కరి మే బొలుకరుస్‍, తూమేబి ఇమ్మస్‍ నాషనమ్ నాజానుకతో తూమారు దిల్‍ భద్‍లాయిలేవో.
LUK 13:4 సిలోయంమా గోపురం పఢీన్‍ మార్యూతె యో అట్టార అద్మీయే యెరూషలేమ్‍మా ర్హావళుతిబి ఆవ్నాస్‍ ఇమ్నూ గతికింమ్‍ ఆయుకరి రైజమ్కరస్ నా?
LUK 13:5 కాహే కరి తుమారితి బోలుకరుస్; తూమేబి ఇమ్‍ నాష్‍నాహోనుకతొ కతొ దిల్‍ భద్లాయిలేవో.
LUK 13:6 ఇనబాద్మా యో యూవ్నేతి ఏక్‍ ఉపమాన్‍ బోల్యొ. ఏక్‍ అద్మి ఇనూ టోట్మా ఏక్‍ అంజుర్నూ జాఢు ఘాడ్యో. తేదె యో పండవ్నాటేకె యోజాఢకనా జైన్‍ యో ఢూండ్తోర్హాతోథొ. పన్కి ఇనా కాయిబి దేఖాయుకోయిని.
LUK 13:7 ఇనటేకె యో “ఆ జాఢనా పంఢ లాగ్సెకరి తీన్‍ వరహ్‍ఃతూ దేఖో కాయిబికోయిని, ఇనటేకె యో జాఢనా ఖత్రీనాక్‍ ఆనేతి ష్యాన ఆ జమీన్‍ఫర్‍ భోజొ” యో టోట్‍ మాలిక్‍తి బోల్యొ.
LUK 13:8 ఇమ్‍ బోలామా యో టోట్‍నో మాలిక్‍ ప్రభూ! మే ఆ జాఢనా అష్పిస్‍ అసేల్‍తి ఖోంధిన్‍ పాళి కరీన్‍ గోభర్ను ఖాత్‍ నాఖూస్‍.
LUK 13:9 ఏక్‍ వరాఖ్ తోడీ దేక్హీయే. తేదె తోబి ఆ జాఢనా పంఢ వుటాస్‍షికీ దేఖీయే, నా పిక్యుతో తేదె ఇనా ఖత్తర్‍నాఖాజై కరి బోలాస్‍.
LUK 13:10 యేసు ఆరామ్‍ను ధన్నే ప్రార్థనను జొగొమా బోధించు కరామా,
LUK 13:11 అట్టార వరహ్‍ఃతూ ఏక్‍ బాయికాన ఖంజోర్‍ కరను దుష్టాత్మా ధరీన్‍, రోగ్‍తి థీ. వుజు కంభర్‍బి జుఖీజైన్‍ హీబ్రనబి కోహోతూథూని.
LUK 13:12 తేదె యేసు యో బాయికాన దేఖీన్‍, ఇనా ఖందే ఆవ్‍ కరి బోలిన్‍, ఆయా! తారు రోగ్‍మతూ తూన ఛుట్‍కార్‍ కర్‍దిదో.
LUK 13:13 కరి బోలిన్‍ ఇనాఫర్‍ హాత్‍ మ్హేంధామా అసేల్‍ హూయిజైన్‍ హఃడక్‍ హుయిన్‍ యో బాయికో దేవ్‍నా మహిమ కరి.
LUK 13:14 యేసు ఆరామ్ను ధన్నె రోగ్‍వాళనా అషల్ కరమా యో న్యావ్‍నుజొగొనూ అధికారి చంఢాల్తీ ఆయిన్‍, జనభో‍నా దేఖీన్‍, కామ్‍ కరనూ ఛో ధన్‍ ఛా. యో ధన్నుస్మా రోగ్వాళు అషల్ కరైలేవో; పన్కి ఆరామ్నూ ధన్నె నకొఆవోకరీ యూవ్నేతి బోల్యొ.
LUK 13:15 యేసు, తేదె యూవ్నేతి ఉఫర్లు పేరాక్హో భద్లావళా! తుమె క్హారు ఆరామ్నూ ధన్నే తుమారు ధాండొవ్నా, గధేడవ్నా ఛొళ్లిజైన్‍ పాణీ పిఢావకొయిన్నా?
LUK 13:16 అట్టార వరక్హ్ తి సైతాన్నూ హాత్మా భందైరీతే అబ్రాహామ్ను ఛోరిహుయితె అనా ఆరమ్‍నా ధనే సైతాన్మతూ ఛుట్కార్‍ నాకర్నూనా? కరి ఇనేతి బోల్యొ.
LUK 13:17 యో బోల్యొతె వాత్నా యూవ్నే క్హారు షరంతీ ముఢ్‍క్యూ జుఖైల్దు. బుజు క్హారుజనాల్‍ యో కర్యోతే అసేల్‍ కామ్నా దేఖీన్‍ ఖుషీ హుయూ.
LUK 13:18 ఇనబాద్మా యేసు, దేవ్‍నూ రాజ్యం కీనింతర ఛా? కీనేతి మళైన్‍ బోల్‍నూ?
LUK 13:19 ఏక్‍ అద్మి ఇనూ కేత్తర్మా నాఖ్యొతె రాయినూ బింజ్లొను జోఢ్నూ. యో మోటుహూయిన్‍ ఉఫర్‍ ఉఢవాళు జిన్వార్‍ ఇను ఛాళోమ ర్హైన్‍ మ్హాళొ బాంధీన్‍ జివాస్‍ కరి బోల్యొ.
LUK 13:20 అజుబి దేవ్నూ రాజ్యం కినేతి మళైన్‍బోలు.
LUK 13:21 ఏక్‍ బాయికో “అసేల్‍ ఆటోమా మళావతే ఖాటు మోటు గుండామ్‍మా ఆటో నాఖిన్‍ యో ఖాటు ఆటో అసేల్‍ ఆటో ఖాటు హూవతోడీ మళావతే యో ఖాటు ఆటోనూ జోణ్‍నూ” కరి బొల్యొ.
LUK 13:22 యెరూషలేమ్మా జాతోహూయిన్‍ గామేవ్మా, క్హయార్మా కరి దేవ్ని బోధిస్తు హుయిన్ ర్హయో.
LUK 13:23 ఏక్‍ జనొ వుటీన్‍ “ప్రభు! రక్చణ లీసేతె థ్హోడూజణుస్నా?” కరి పుఛవమా.
LUK 13:24 తెదే యో దేక్హీన్‍, పీఛ్చావనూ వాట్‍ఫరస్‍ జవనా కోషీస్‍ కరో కెత్రూకిజణు యో వాట్ఫర్‍ జానుకరీ దేఖ్యూ పన్కి, యూవ్నా హాత్‍ కోహూయుని.
LUK 13:25 ఘర్నో మాలీక్‍ వుట్టీన్ మ్హైతూ తలుపు మూఛినాఖ్యూతో, తుమె జైన్‍ బాధర్తూ తలుపునా ఠోక్తాహూయిన్‍, క్హయేప్‍ కాళ్ళకరీ బోల్యుతోబి యో, తుమె కోన్కి, కెజ్గతూ ఆయాకీ మన మాలంకోయిని, కరి బోల్‍స్యే.
LUK 13:26 తేదె ఇవ్నే, తారేతి మలీన్‍ హమే ఖాద్య, పీధాని తూ హమారు గల్లీయేమా దేవ్నూవాతే బోల్తొర్హయోని కరి బోల్‍స్యు.
LUK 13:27 తేదెబి యో, తుమె కోన్కి, కెజ్గనాకి మన మాలంకోయిని. తుమె మోసం కరవాళ. ఇనటేకె తుమె మరా కాంతు నికిజవోకరీ బోల్‍స్యె.
LUK 13:28 అబ్రాహామ్ను, ఇస్సాక్‍, యాకోబ్‍, ప్రవక్తల్‍ హాఃరు జణాబి దేవ్‍నూ రాజ్యంమా ర్హావనూ, తుమె దేఖ్‍స్యు, అజు తుమ్నా భ్హార్‍ దఖల్‍నాఖ్యుతొ పన్కీ తుమె భ్హార్‍ హిబ్రీన్‍ దాత్‍, ఛావ్తాహూయిన్‍, దుఃఖ పడ్తార్హాస్యు.
LUK 13:29 బుజూ అద్మియే హాఃరు ధన్‍ నికతే బాజూతి ఓంద్యె ధన్‍ ఢుబతె బాజూతి ఆయిన్‍, దేవ్‍నూ రాజ్యంమా వీందుకనా బేహఃడ్‍స్యే.
LUK 13:30 హాధేకో “పీటేనూ అద్మీయేమా థోడు జణు హఃమే హుస్యే, హాఃమెను థోడుజణు పీటె హుస్యే” కరి బోల్యొ.
LUK 13:31 తేదెస్‍ థోడుజణు పరిసయ్యుల్‍ యేసు కనా ఆయిన్‍, “తూ అజ్గాతూ ఛలోజా ఆలదు జోగోమా జా. హేరోద్‍ తూనా మర్రాక్‍నూ కరి దేఖూకరస్‍” కరి బోల్యు.
LUK 13:32 తేదె “యేసు యూవ్నేతి, తూమే జైన్‍ ఇనేతి ఆమ్‍ బోల్యొ ఆజ్‍ కాల్‍ మే రోగ్‍వాళనా ఖుధ్రవ్‍తోహూయిన్‍, దుష్టాత్మా ధరీహూయునా అషల్‍కర్తోహుయిన్‍, తీన్‍మనూ ధన్నే మే కరనూ కామ్‍ ఖారు పూరా కరీస్‍, కరి జైన్‍ యో న్హోరితి బోలో” కరి బోలిమోక్‍ల్యొ.
LUK 13:33 హూయితోబి ఏక్‍ ప్రవక్తబి యెరూషలేమ్‍నా బాధర్‍ మర్నూనా కాహేనా, ఇనటేకె ఆజ్‍ కాల్‍ ఇనకాల్‍ మారు కామ్‍ మే కరనూస్‍ పఢ్‍స్యే.
LUK 13:34 యెరూషలేమ్‍! యెరూషలేమ్‍! తూ ప్రవక్తల్‍నా మర్రాక్‍తి హూయిన్‍, తార కనా ఆవతే ప్రవక్తల్‍నా ఫత్రావ్‍తి మార్రాకుకరస్‍. ఏక్‍ కూకీడి ఇనా చేల్కవ్‍నా కీమ్‍ ఇనూ పాకీఢినా హేట్‍ బులైలేస్‍కీ, ఇమ్మస్‍ తార లఢ్‍కావ్‍నబి కంధేకర్‍లేను కరి దేఖో, పన్కి తూమేస్‍ ఆవాన ఇష్టాపడ్య కోయిని.
LUK 13:35 తారు ప్రార్థనా మందిరం పాడ్‍దిబ్బ హూయిజాస్యే. “ప్రభునూ నామ్‍తి ఆయోతే యో ధన్యుడ్‍ కరి బోలాతోడీ తూమే మన దేఖ్‍స్యు కోయిని కరి ఖఛ్చితనంగా బోలుకరూస్‍” కరి బోల్యొ.
LUK 14:1 ఆరామ్నూ ధన్నే యో ధాన్‍ ఖావనాటేకె పరిసయ్యుల్మా ఏక్‍ అధికారి ఘర్కనా జవమా, యూవ్నే యేసు ఏజ్గా ష్యాత్‍ కర్షేకి కరి ఏన్‍ కర్తు ర్హయూ.
LUK 14:2 ఆంగ్తన్‍ మొత్తం పులీనీర్‍ భరైహుయు రోగ్వాల ఏక్‍ అద్మిఇనా మే ఆయిన్‍ హూబ్ర్యు.
LUK 14:3 ఆరామ్నూ ధన్నే రోగ్‍వాళనా ఖుద్రవనూ న్యాయం కాహేన్నా?
LUK 14:4 కాని, బోలకోయినీతింమ్‍ యూవ్నే గఛ్చుప్‍ థా. తెదె యో రోగ్వాళనా కంధే బులైన్‍ ఇనా రోగ్నా క్హూద్రైన్‍ బోలిమొక్‍ల్యొ.
LUK 14:5 తుమారమా కీనూబి ఛయ్యోతోబి, ధాండొతోబి ఆరామ్‍నూ మా పడీగయు తేదె యగ్గీస్‍ ఇనా ఉఫర్‍ కాడ్‍స్యు కున్నా? కరి బొల్యొ.
LUK 14:6 ఆ వాతేవ్‍నా యూవ్నా కాయిబి బోలానా కోహూయుని.
LUK 14:7 ధాన్‍ ఖావనటేకె బులైమాంగాయితే అద్మీయే యూవ్నే ఆగడీ బేహ్‍ఃనూ కరి దేఖూకరతే యూవ్నా దేఖీన్‍, యేసు ఏక్‍ ఉపమాన్‍ బోల్యొ.
LUK 14:8 తూన కోన్‍బి య్హానూ ధాన్‍ ఖావనా బులాయుతో ఏజ్గా అగ్రస్థాన్‍మా నకో బేఖో, తూన బులాయోతే యో ఏక్‍ వఖాత్‍ అజు తారేతిబి మోటోనా బులావజాయ్‍;
LUK 14:9 యో తారకనా ఆయిన్‍, ఆనా జొగోధాకరీ తారేతి బోల్యుతో, తేదె తూ షరంతీ పీటే జైన్‍ బేహ్‍ఃనూ పడ్‍స్యే.
LUK 14:10 ఇనటేకె తున బులాయుతో ఆఖరీనుజొగొమా బేక్హ్, ఇమ్‍ కర్యోతో తూనా బులాయోతే యో ఆయిన్‍, మారో దోస్ ఉట్టీన్ ఖామే బేహ్‍ః కరి బోల్‍స్యే, తేదె ఏజ్గా బేట్యూతే అద్మీయేమా తూనా అచ్చు నామ్‍ ర్హసే.
LUK 14:11 ష్యానకతో ఇనూ యోస్‍ మోటోహోను కరి దేఖవాళు తగ్గాయిలీసే, తగ్గాయిలేవాళు హేచ్చింపబడ్‍సే.
LUK 14:12 బుజు యో ఇనా విందు ఖాడవనా బులాయోతే ఇనేతి ఆమ్‍ బోల్యొ, కేధేబి రాత్నూ ర్హవో ధన్నూ ర్హవో విందు కర్తవొక్హత్‍ తారు దోస్తుల్‍నా, భైయ్యేవ్‍నా, బందుల్‍నా, దౌలత్‍ వాళనా నకోబులైస్‍; యూవ్నా బులాయోతో యూవ్నేబి తున బులవుస్యే, తేదె తూ కర్యోతే ఉపకార్‍నా యూవ్నేబి ఉపకార్‍ కర్‍సే.
LUK 14:13 ఇనఖాజే తూ విందు కర్తీవోఖత్‍ గరీబేవ్‍నా, పాంగ్లేవ్‍నా, లంగడవ్‍నా, ఖాణవ్‍నా బులైన్‍ ఖాఢవో.
LUK 14:14 తేదె తున రుణం పేఢనా యూవ్నాకన ఖాయిబి కోర్హాసేని. ఇనటేకె తూ ధన్యుడ్‍ హూయిస్‍. మరీగయూతే నీతినూ అద్మీయే పునరుధ్దానంధన్మా తెదె దేవ్‍ తునకర్యోతే అచ్చు కామ్‍నా బహుమానం మళ్‍స్యే.
LUK 14:15 యత్రస్‍మా ఇనకేడె ఖావనా బేట్హుతే యూవ్నామా ఏక్‍ జణో యో వాతే ఖమ్జీన్‍, దేవ్‍నూ రాజ్యంమా ధాన్‍ ఖవళు ధన్యుడ్ కరి ఇనేతి బోలమా.
LUK 14:16 తేదె ఇనేతి ఆమ్‍ బోల్యొ; ఏక్‍అద్మి మోటు విందు కర్నూ కరీన్‍ కేత్రాకీ జణానా బులాయో.
LUK 14:17 విందునూ వొహఃత్‍ హాంకె హాఃరు సిద్దం హూయిరూస్‍ ఖావనా ఆవో కరి బులైమాంగాయితే యూవ్నేతి బోలాన ఏక్‍ దాసుడ్‍నా బోలిమొక్‍ల్యో.
LUK 14:18 యూవ్నే హాఃరూబి ఏక్నూఏక్ సాకుల్‍ బోల్యా. ఆగళ్యోకీసికి మే ఖేతర్‍నా మోల్‍ లీధో ఇనా జైన్‍ దేకేనూ; ఇనటేకె మన మాప్‍ కర్‍ కరి బొల్యొ.
LUK 14:19 అజేక్‍ జణో మే పాఛ్‍ జోడ ధాండొనా లిధొ యో భరోభర్‍ కామ్‍ కరుకరాస్‍కీ కోయినికి దేఖాన జౌంగ్రుస్‍, మన మాప్‍కర్‍ కరి బోల్యొ.
LUK 14:20 వుజేక్‍ జణో మే య్హా కర్‍లీదో. ఇనటేకె మన ఆవాన కోహూస్యేని కరి బోల్యొ.
LUK 14:21 ఇమ్‍ యూవ్నే క్హారు బోల్యుతే వాత్నా లీన్‍ జైన్‍ ఇనా మాలిక్తి బోల్యు. యో ఛండాల్‍ ఖైన్‍, తూ యగ్గీస్‍ జైన్‍ క్హాయార్‍ని గల్లీయేమా, గొమ్ధీయేమా ఛాతే గరీబేవ్‍నా, లంగఢా పాంగళ్యేవ్‍నా, ఖాణవ్‍నా అజ్గ బులైల్యావ్‍ కరి ఇనా దాసుడ్‍తి బోల్యొ.
LUK 14:22 ప్రభు తూ బోల్యొతిమ్మస్‍ కర్యొ పన్కి, అజుబి జోగొ ఛా కరి బోల్యొ.
LUK 14:23 యజమానుడ్‍ ఇను దాసుడ్‍తి బోల్యొ, క్హయర్‍మా మారు ఘర్‍ భరవా ఖార్‍ఖు తూ జైన్‍ ఖేతర్‍మా, జైయిన్‍ ఎజ్గా రైతే అద్మీయేనా బులైల్యావ్‍ కరి బోల్యొ.
LUK 14:24 మే ష్యాత్‍ బోలుకరుస్‍ కతో మే హాంకేతోడీ బులాయోతే యూవ్నామా ఏక్‍ జనోబి మారు విందుమా ఖాసే కోయిని కరి బోల్యొ.
LUK 14:25 జనాల్‍ క్హారుజణు యేసునాకేడె జౌంగ్రతోతేదె యో యూవ్నా మ్హణీపరీన్‍,
LUK 14:26 కోన్బి ఏక్జణో మారకనా ఆయిన్‍, ఇనా ఆయా, భా తీబి, బావణ్‍న లఢ్కాతిబి, భేనె, భైనా ఇనజాన్‍నాబి, ఇను యో నా ద్యేషించతో యో మారో సిష్యుడ్‍ కోహూస్యేని.
LUK 14:27 ఇమ్మస్‍ కోన్బి ఇను సిలువనా పల్లీన్‍, స్రమపఢీన్‍, మర్రిజైయిన్‍, సిద్దంహుయీన్‍ మారకేడె నాఆయుతో యోమారో షిష్యుడ్‍ కోహూసేని.
LUK 14:28 తుమారమా కోన్బి ఏక్‍ మ్హాడీ భాంద్నూకతో, యో భ్హాంధనా కేత్రా రఫ్యా హూవస్కీ, ఇనా కనా ఏత్రా రఫ్యా ఛాకీ కోయిని కరి యో దేఖిలీస్యే కున్నా?
LUK 14:29 ఇనాకనా రప్యాఛ్చాకి కొయిన్‍కి నాధేఖీన్‍ భాంద్యుతో యో కామ్‍ ఆధాక్‍ఫర్‍ భిరి జాస్యే.
LUK 14:30 దేఖావళు ఖారుబి ఆ అద్మిఆదూ భాందీన్‍, ఆదూ మ్హేందూదు కరి బోలీన్‍ ఇనూ షరం కాడ్‍స్యే.
LUK 14:31 ఏక్‍ రాజో బుజేక్‍ రాజోతి యుధ్దంనా జానూ కతో ఇనాకనా ఛాతే దఖ్‍ః హజర్‍ సైనిక్‍తి యుధ్దం కర్‍స్యేతే యూవ్నూ ఈఖ్‍ః హజర్‍ సైనికుల్‍తీ యుధ్దంమా జీత్సునాకరీ సోఛ్‍స్యేకోయిన్నా?
LUK 14:32 ఇనమా లఢనూ తాఖాత్‍ నా ర్హైతో యూవ్నే దూర్‍ఫర్‍ ర్హతివోఖత్‍ సందేష్‍ బోలిమోక్లీన్‍ దుష్మన్‍ కోయిన్‍తిమ్‍ మళీజస్యే.
LUK 14:33 ఇమ్మస్‍ తుమ్నాఛాతే ఖారు నా మ్హేంధాతో మారు సిష్యుల్‍ కోహూస్యుని.
LUK 14:34 మీట్ అష్యలస్, పన్కి ఇన్మనూ ఖారు ఛలిగుతో అజు కినేతి ఫాచు యో ఖారు ఆవ్సె.
LUK 14:35 యో జమీన్‍నాబి, ఎరువునాబి కామే కోఆవాని, అజు ఇనా ఫేకీదేనూస్‍ పడస్‍. ఖంమ్జనా కాణ్‍ రవ్వాలు జత్తన్‍తి ఖంమ్జో కరి యూవ్నేతి బోల్యొ.
LUK 15:1 ఏక్‍ వోహోఃత్‍ యేసు వాతే ఖంజనాటేకె కరి సుంకరుల్‍బి పాపుల్‍ కేత్రేకీ జణు ఇనాకనా ఆయూ.
LUK 15:2 పరిసయ్యుల్‍బి, షాస్త్రుల్‍ యో ఖారు దేఖీన్‍, ఆ పాపేలవ్‍నా కందే కర్లీన్‍ యూవ్నేతి మలీన్‍ ఖాణు ఖౌంగ్రస్‍ కరి యూవ్నే గోణీగిలిధూ.
LUK 15:3 ఇనటేకె యో యూవ్నా ఆమ్‍నూ ఉపమానం బోల్యొ.
LUK 15:4 తూమారమా కినాబి హోః మ్హెంఢర్హైన్, ఇన్మతూ ఏక్‍ మ్హేండా గమైగుతో, ఆ ఏక్కమ్‍ హోః మ్హేంఢా మ్హేంధిన్‍ యో ఏక్‍ మళతోడీ ఢూండ్‍స్యుకున్నా?
LUK 15:5 యో మ్హేంఢా మళ్యు తేదె ఇనా ఖాందఫర్‍ నక్లీన్‍ ఖుషీతి ఘర్‍కనా ఆయిన్‍,
LUK 15:6 గమైగయుతే మారు మ్హేంఢా ఫాచు మళ్యు; ఇనటేకె మార భరోబర్‍ తూమేబి ఖూషీ హూవో కరి బోల్‍స్యే.
LUK 15:7 ఇమ్మస్‍ కేధేస్కి దిల్‍ భద్‍లాయిలీధూ హూయు నీతిగా ర్హవళు ఎక్కమ్ ఖొః అద్మీయేతిబి, దిల్‍ భద్‍లాయిలేవానునూ ఛాతే ఆ ఏక్‍ పాపితి స్వరగ్‍మా ఘను ఖుషీ హూవస్‍.
LUK 15:8 ఏక్‍ బాయికోనా ధహ్‍ః రూపనూ బిళ్ళమతూ ఏక్‍ గమైగయుతో, “యో ఏక్‍ బిళ్లుమళతోడీ ఘర్‍మా ఊజాళునా బుడ్డీ బాళిన్‍ ఏన్‍ కరీన్‍ ఢూండ్‍స్యేకోయిన్నా?”
LUK 15:9 యో బిళ్ళ మళ్యుతో ఇనాకనా కామ్‍ కరవళీయేనా, ఇనూ కందేనూ, బగళ్లునా బులైన్‍ మారు గమైగయుతే రూపనూ బిళ్ళు మళ్యు ఇనటేకె తూమేబీ మారబరొభ్బర్‍ ఖూషీ హూవోకరీ బోల్‍స్యేకొన్నా?
LUK 15:10 ఇమ్మస్‍ దిల్‍భద్లాయిలేవళు ఏక్‍ పాపినటేకె దేవ్నూ దూతల్నా క్హామే ఖూషీ హూస్యే కరి తూమారేతి బోలుకరుస్‍.
LUK 15:11 బుజు యో ఆమ్‍ బోల్యొ; ఏక్‍ అద్మినా బే ఛీయ్యా థా.
LUK 15:12 పన్కి యో బేజణమా నానో ఛీయ్యో ఆయిన్‍ భా మన ఆవ్నూతే ఆస్తీమా మారు బాగ్‍ మన దాకరీ మాంగమా, యో ఇమ్మస్‍ నానో ఛీయ్యానూ బాగ్‍ ఇనస్‍ పాడీన్‍ దీనాఖ్యో.
LUK 15:13 థ్హోడ ధన్మస్‍ యో నానో ఛీయ్యో ఇని ఆస్తినా లీన్‍ దేహ్‍ఃమా ఛల్‍జైన్‍, మలీన్‍ యో దౌలత్నా ఇనా క్హరాబ్‍కామ్‍నా ఖర్చు కర్యో.
LUK 15:14 ఇమ్‍ రఫ్యా క్హారు ఖతంహూయిజవదీన్‍ ఘణు మోటు కాళ్‍ ఆయూ, తేదె యో గ్హణు ముసిబత్మా పడ్యోబుజు ఇనకనా కాయిబి కొయిని.
LUK 15:15 తేదె యో క్హయార్‍మా ఏక్‍ అద్మికనా గయో, యో అద్మిఇనా ఢూకర్‍ ఛరావనా కరి ఖేతర్‍మా బోలిమోక్‍ల్యొ.
LUK 15:16 ఇనా కోన్బి అత్రు ఖాను‍బి దేవాళు కొమళ్యుని. ఇనటేకె యో ఢూకర్‍ ఖావనూ పోట్టు ఖానూ కరి రైగో.
LUK 15:17 ఇనా తేదె బుద్ది ఆయిన్‍, మారు భా నూ ఘర్‍కనా కామ్‍ కరవళానా థక్‍తోడీన్‍ ఖవయేత్రు ధాన్‍ ఛా. పన్కి మన అజ్గ ఖాణు కోయిన్తే భుక్‍నా మర్‍జౌంగ్రుస్‍.
LUK 15:18 మే వుట్టీన్‍ మారో భా కనా జైస్‍, భా మే, దేవ్నా, తారేఖుబి ఘాణు విరుద్‍గా పాప్‍ కర్యో;
LUK 15:19 బుజు కేధేబి తారో ఛీయ్యో కరి బోలావనా మన యెత్రె లాయక్‍ కోయిని; ఇనటేకె మన తూమారు కామ్‍ కరవళమా ఏక్‍జణంతరతోబి గల్లా కరి బోల్‍నూ కరి సోచీన్‍,
LUK 15:20 వూట్టీన్‍ ఇనా భా కనా ఆయో. యో ఇనూ భా నూ ఘర్‍ ధర్రాస్యు దూర్మా ఛాకతో ఇనా భా ఇనా దూర్తిస్‍ దేఖీన్‍ నాహ్‍ఃతో హూయిన్‍ ఆయిన్‍ ఇనా గలేంఢాఫర్‍ పడీన్‍ బుఛ్చా దిదో.
LUK 15:21 తేదె యో ఇనా భా తి, మే దేవ్‍తిబి తారేతిబి మోటూ పాప్‍ కర్యొ. బుజు కేదేబి మే తారో ఛీయ్యో కరి బోలావనా మే లాయాక్‍ కోయిని కరి బోలామా.
LUK 15:22 రైతోబి ఇనా భా ఇనా కామ్‍ కరవళాతి, మార ఛీయ్యానా పేరానూ అసేల్‍నూ లుంగ్ఢా, హాత్‍నా అంగోటీయే, గోఢానా చెప్లే లాయిన్‍ పేరావో కరి బోల్యొ.
LUK 15:23 అష్యల్‍నూ బీష్యావళు ఏక్‍ పసువుణా లాయిన్‍ వాఢీన్‍ మోటు పండగంతర కరీయే.
LUK 15:24 మరీగయోతే మారో ఛీయ్యో పాచు జీఉట్యో, గమైజైన్‍ పాచు మళ్యో కరి బోలామా, యూవ్నే ఖారు పంఢగ కరనిక్‍ల్యా.
LUK 15:25 తేదె ఇనో మోటో ఛీయ్యో ఖేతర్‍మతూ ఆంక్రతో ఇనా ఘర్‍మతు గీతేవ్‍నూ ఖేల్‍నూ ఆవాజ్‍ ఖంమ్జయూ.
LUK 15:26 యో దాసుల్‍మా ఏక్‍ జణానా బులైన్‍ ఘర్‍మా ష్యాత్‍ హూంక్రస్‍ కరి పుఛవమా.
LUK 15:27 యో ఇనేతి తారో భై ఆయో, తారో భా నానో ఛీయ్యో అచ్చితర ఆయో కరి ఇనటేకె బిష్యావళు ఏక్‍ పషువు వాఢుకరస్‍ కరి బోలామా,
LUK 15:28 యో వాతేనా ఖంమ్జీన్‍ ఖ్హీజ్‍ ఖైన్‍ యో ఘర్‍మా జవాన దిల్‍ నాహూవామా, తేదె ఇనా భా ఆయిన్‍ బతిమాల్యొ.
LUK 15:29 తేదె యో ఇనా భా తి అత్ర వరహ్‍ఃతూ తార కనా రైన్‍ తారీస్‍ వాతే ఖంమ్జు కరుస్‍నీ, కేధేబి మే మార దోస్తేవ్‍తి మళిన్‍ ఖూషీతి ఖావనా ఏక్‍ బోక్డుతోబి మన దిదోనా?
LUK 15:30 కానీ ఆ తారో నానో ఛీయ్యో రైతో ఇని ఆస్తీలిన్‍ జైన్‍ క్హరాబ్‍వాళీయేతి ఖైయిన్‍ ఆయోతే ఇనా మాత్రం బిష్యావళు పషువు వాడీ పంఢగ కరుకరస్‍. కరి
LUK 15:31 తేదె యో, మారొ ఛీయ్యో! తూ కేధేబి మారస్‍ కనా ఛా. ఇనటేకె “మారు హాఃరూబి తారుస్‍తో.”
LUK 15:32 అప్నే ఖూషీ హూవనూ, ఆనందించనూ అసేలస్‍; ష్యానకతో భై మరీజైన్‍ ఫాచు జీవిన్‍ ఉట్యో, గమైజైన్‍ ఫాచు మళ్యో కరి ఇనేతి బోల్యొ.
LUK 16:1 ఏక్‍ ధనే యేసు ఇను షిష్యుల్‍తి అమ్‍ బోల్యొ; ఏక్‍ మ్హాజీన్‍నా ఘరే ఏక్‍ మాలిక్‍ కామ్‍ కర్తొ థో. యో ఇని ఆస్తినా నుక్చాన్‍ కరూకరస్‍ కరి ఇనఫర్‍ ఛాడి బోలామ.
LUK 16:2 యో మ్హాజీన్‍ ఇనా బులైన్‍, తార మ్హణీతూ క్హంమ్జాయుతే యో ష్యాను వాత్‍? కరి బోలిన్ తున అజు ఆ కామ్‍మా తున రాఖాన లాయక్‍ కోయిని, తూ కెత్రా ఖర్చు కర్యోకి యో క్హారు లెక్కల్‍వతాళ్‍ కరి బోల్యొ.
LUK 16:3 తెదె యో గుమస్తా దిల్మా ఆమ్‍ సోచిల్దొ; హాంకే మన ఆ కామ్మతూ కణ్నాకి దిస్యే, మే ష్యాత్‍ కర్నూ? క్హేతార్‍మా క్హొందాను కామ్‍తో కోకర్‍నారోని అజు భీమాంగీ జీవనాబి షరం లగ్గస్‍.
LUK 16:4 కేదె హుయితో మన ఆ కామ్మతూ కణ్నాఖ్యోతొ, తేదె దోస్తుల్‍ మన కంధే కర్‍లేను కతో ష్యాత్‍ కర్నూకీ మన మాలంకరి లాహీజైన్‍.
LUK 16:5 తేదె ఇనా మాలిక్‍నా కోన్‍ కోన్‍ ఉధార్‍ ఛాకీ యూవ్నా బులైన్‍ మరా మాలిక్‍నా కేత్రా ఉధార్‍ ఛా కరి మోదుల్‍ అద్మి పుఛాయో.
LUK 16:6 యో అద్మి ఖోః కేజీనూ తేల్‍ కరి బోలామా ఇమ్‍ హూస్యేతో తూ ఎగ్గీస్‍ బేసిన్‍ ఆ ఛీటిఫర్‍ ఆఢైఖ్‍ః మున్తా తేల్‍న లీఖ్‍ కరి బోల్యొ.
LUK 16:7 పాసల్తి అజేక్‍ జణానబి ఇమ్మస్‍ బులైన్‍ తూ కేత్రా దేనూ కరి బోలామా, ఖోః గౌని సంచుల్‍ కరి బోల్యొ, ఇనబి ఆ ఛీటిఫర్‍ ఛారీఖ్‍ః సంచుల్‍నా లిఖ్కిలాకరీ బోల్యొ.
LUK 16:8 యో మాలిక్‍, మోసం కరవళొ గుమస్తాన తూ ఘాణు ఛలాక్‍ కరి ఇనా హాఃరైన్‍, ఉజాళునూ అద్మి ఆత్మీయతమా దేఖాడతే హూషార్‍తిబి, ఆ ములక్‍నూ అద్మీయే వఖ్వోనూ బట్టీ దేఖ్యాతో గ్హణు హూషార్‍తి ర్హాస్‍.
LUK 16:9 యేసు ఆమ్‍ బోల్తో హుయిన్‍ “ఆ ములాక్‍ను రఫ్యాతి దోస్తుల్‍నా కమైలేవో; కీమ్‍ కతో యో రఫ్యా తుమ్నా మ్హేందీన్‍ జావనివహఃత్‍ నిత్యంహుయితే ఘేర్మా యూవ్నే తూమ్‍నా ఆదిలీస్యే” కరి తూమారేతి బోలుకరుస్‍.
LUK 16:10 థోడ విషయంమా నమ్మకంతి ర్హవళు, మోటా వీషయంమాబి నమ్మకంతి ర్హసే. పన్కి థోడ విషయాంమ మోసం కరవళు, గ్హణ విషయంమబీ మోసం కర్షే.
LUK 16:11 ఇనటేకె తూమే అన్యయంను దౌలాత్‍న తూమే నమ్మకంగా నార్హయ్యాతో, హాఃఛి రఫ్యావ్‍నా తూమ్నా కోన్‍ దీస్యే.
LUK 16:12 తూమే ఫరాయిను దౌలత్‍ను విషయంమా నమ్మకంతి నార్హయ్యాతో, తూమారు సోంత దౌలత్‍నా కొన్‍ దిస్యే?
LUK 16:13 ఖ్హయు దాసుడ్‍బి, భే మాలిక్‍ధార్నా సేవా కరనాకోహోయిని. ఇమ్‍ రైతో ఏక్‍నా ఫ్యార్‍కరీన్‍ ఏక్‍నాఫర్‍ ఛండాల్‍ ఖాసే, నైతో ఏక్‍ని వాత్ఫర్‍ ఛాలీన్‍ అజేక్‍నా ధకల్‍నాక్‍సే. తుమె దేవ్నా, దౌలత్‍నా యోస్‍ వక్హాత్‍మా సేవ కరానకోహూవాని కరి ఖఛ్చితంగా బోలుకరుస్‍.
LUK 16:14 రఫ్యానూ లాంఛీను పరీసయ్యుల్‍ యో వాతేనా హఃమ్జీన్మ్జీ న్‍, యేసునా గేలీ కాఢుకరాతో,
LUK 16:15 తేదె, తుమే క్హారు అద్మీవ్‍కనా నీతినూ అద్మీయేనితర ఛాలస్‍ పణికి, తూమారు దిల్‍ కీమ్‍నూ కీ దేవ్‍నా మాలం. “అద్మీయేనా అసేల్‍ కరి దేఖావతే, యో దేవ్‍నా డోలమా గ్హణు ఖరాబ్‍ దేఖవస్.”
LUK 16:16 బాప్తిస్మమ్‍ దెవ్వాలొ యోహాన్ను ఆవతోడీ ధర్మషాస్త్రంబీ, ప్రవక్తల్‍ బోధించాను థూ. తేప్తూ ధరీన్‍ దేవ్‍నూ రాజ్యంనూ సువార్ ప్రచార్‍ హూయు, హర్‍ ఏక్‍ జణు యో రాజ్యంమా జనూకరీ జభర్‍దస్తిఖు.
LUK 16:17 మోషే ధర్మషాస్ర్తం మనూ ఏక్‍ న్హాను అక్చర్‍బి నామటీజావానుతీబి ఆకాష్‍బి జమీన్‍ గళిజావను హల్కు.
LUK 16:18 ఏక్జణు తలాక్‍ ఇని బావణ్‍నా లీక్కీన్‍ దినాకీన్‍ బుజేక్‍ బావణ్‍నా కరవాళు వ్యభిచార్‍ కరూకరస్‍. యో తలాక్‍ దేవాయిరీతె బాయికోనబి కోన్‍ య్హా కర్లేస్‍కీ యువ్నేబి వ్యభిచార్‍ కరూకరస్‍.
LUK 16:19 ఏక్‍ మోటొ మ్హాజీన్‍ థొ. యో భారి మోల్ను లుంగ్డా పేరిన్‍ ఖైన్‍ పీన్‍ రోజ్‍ సుఖ్‍తి ర్హాతొ థో.
LUK 16:20 ఇనా ధర్వాజనా ఖమేస్‍ లాజర్‍ కరి ఏక్‍ గరీబ్‍ థూ, యో ఆంగ్‍ అక్కు పోఢాతిస్‍ భరైన్‍, యో మ్హాజీన్‍ ఘర్‍నా భార్‍ పఢ్‍ర్హతూథూ.
LUK 16:21 ఇనా భుక్‍ లగ్యూతో యో మ్హాజీన్‍ను ఖావనూ బల్లఫర్‍తూ ఇట్టా రోటానా టుక్డా పఢ్యుతో ఇనా ఖైన్‍ భుక్‍ తోణ్‍నూ కరి ఆహ్‍ఃతీ ర్హాతో థో. ఏత్రేస్‍ కాహేతిమ్‍ ఖుత్ర్యా ఆయిన్ యో ఫోఢావ్‍నా ఛాట్‍తూథూ.
LUK 16:22 తేదె గరీబ్‍ అద్మి మరీజైన్‍ దేవదూతల్‍నా హాతే లీ జైన్‍ అబ్రాహామ్‍ని ఖోళామా బేఖానా గయో. మ్హాజీన్‍బి తేదెస్‍ మరిన్‍ మాటీమా సమాధి కరమా.
LUK 16:23 తేదె యో పాతాళంమా పఢీన్‍ ఆగ్మా బాధపడ్తో హూయిన్‍ ఢోళపాఢీన్‍ దేఖమా అబ్రాహామ్‍ని మాంఢీఫర్‍ లాజర్‍ బెట్టోతే ఘణు దూర్‍తి దేఖైయూ.
LUK 16:24 భా హూయోతే అబ్రాహామ్ను! మే ఆగ్మాబధాపడుకరుస్‍ మారఫర్‍ గోర్‍ కరీన్‍, ఇని ఛీటిఆంగ్లీ పాణిమా భీజైన్‍ మారు జీబ్‍నా ఠంఢు కరానా టేకె లాజర్‍నా బొలిమోకల్‍; కరి రోతోహూయిన్‍ చిక్రీన్‍ బోల్యొ.
LUK 16:25 తేదె అబ్రాహామ్ను, మారో ఛీయ్యో! తూ జీవ్‍తో ర్హయ్యో తేదె తారు జీందగీమా ఖాధో, పీనూకి పీధో అసేలస్‍ సుఖపడ్యో. కానీ లాజర్‍ హాంకే నేమ్మదితి ఛా. తూ వేధన పడుకరస్‍.
LUK 16:26 ఆ కాహేతిమ్‍ దేక్‍ అజ్గానూ ఏజ్గా నా ఆవ్‍నూతిమ్‍ ఏజ్గాను అద్మిఅజ్గా నా ఆవ్‍నూతిమ్‍ బేహేనా ఇఛ్మా ఏక్‍ మోటు ఆగాధం ఛా.
LUK 16:27 తేదె యో మహీజైన్‍ భా ఇమ్‍ హూస్యేతో. మార భాన ఘేరే లాజర్‍నా బోలిమోకల్‍ కరి తూన బతిలాడుకరుస్‍.
LUK 16:28 ఏజ్గా మరా పాచ్‍ భైయ్యే ఛా! యూవ్నేబి మారీంతర అజ్గ నా ఆవ్‍నూ తిమ్‍ యూవ్నా ఆవాతే బోలుకరుస్‍.
LUK 16:29 ఇనటేకె అబ్రాహామ్ను, యూవ్నా కనా మోషేబి, ప్రవక్తల్‍ లిఖుతే పుస్తకం ఛా; ఇవ్నే ఖారు ఇవ్నూ వాతస్‍ ఖంజ్నూపడస్‍ కరి బోలామా,
LUK 16:30 భా అబ్రాహామ్ను ఇమ్‍ నకో బోల్‍; మరీ హూయుమతూ కోన్‍బి గయూతో యూవ్నేపాపం బేదిన్‍, కరి యో మ్హాజీన్‍ బోల్యొ.
LUK 16:31 అబ్రాహామ్ను, మోషేబి ప్రవక్తల్‍నూ వాతస్‍ ఖంజునాతో, మరిన్‍ జీవిహూయు ఏక్‍ జణో గయోతోబి యూవ్నే నమ్‍స్యేకోయిని కరి బోల్యొ.
LUK 17:1 యేసు ఇనా షిష్యుల్‍తి ఆమ్‍ బోల్యొ, ఠోకర్‍ ఆవ్సేకొయినితిమ్ ర్హాసెకొయిని, పణికీ యో సోదాన కీనేతీ ఆవ్‍స్యేకీ ఇనా స్రమా.
LUK 17:2 ఆ అఢ్డాని లఢ్‍కావ్‍మా ఏక్‍నా ఆఠంక్‍ కరవళనా గుధ్దినా గట్టీనో భండో భాందిన్‍ ధర్వావ్‍మా నఖైజావనూ ఇనా కెత్రూకి మేల్.
LUK 17:3 తూమారి విషంమా జత్తన్‍థి ర్హవో; తూమార భైయ్యే గల్తీ కర్యుతో యూవ్నా తూమే గుర్‍కావో, పష్చతమం పడ్యూతో యూవ్నా మాఫ్‍ కరో.
LUK 17:4 యో ఏక్‍ ధన్నా ఖాత్‍వోహోఃత్‍ తునా గూర్చి గల్తీ కరీన్‍ ఖాత్‍వోహోఃత్‍ తూమార కనా ఆయిన్‍ మే పష్చతమం పడ్యో కరి బోల్యుతోబి, ఇనా మాప్‍ కర్నూ.
LUK 17:5 “హమారు విష్వాసంనా అజు ఘణు భఢవ్‍” కరి సీష్యుల్‍ ప్రభుతీ బోల్యా.
LUK 17:6 తుమే రాయినూ గింజ ఏత్రే విస్వాసం రాక్యతో బైస్‍; ఆ కంభళినూ జాఢూ జఢ్‍ ఖామేస్‍ ఉక్‍డైన్‍ ధర్వావ్‍మా ఘడ్‍ కరి బోల్యుతో యో తూమారి వాతే ఖాజ్‍స్యే.
LUK 17:7 తూమారు ఢాండ బోకఢా ఛరవళుస్‍కీ, కేత్తర్‍ వాడీ కరవళు దాసుడ్‍ కామ్‍ కరీన్‍ ఘర్‍ కనా ఆయుతో, తేదె “తూమే ఇనా ఆవ్‍ బేసిన్‍ ధాన్‍ ఖా కరి బోల్‍స్యునా?” ఇమ్‍ కో బోల్‍స్యుని.
LUK 17:8 మే ఖాణు ఖావనా తయార్‍ కర్‍, అజు మే ఖావతోడీ మన సేవ కర్‍ కరి బోలిన్‍, ఇనబాద్‍మా తూబి ఖా పీ కరి బోల్‍స్యే.
LUK 17:9 యో, బోల్యోతిమస్‍ ఇనో సేవకుడ్‍ యో కామ్‍ ఆష్యల్‍తీ కర్యోకరీ యో మాలిక్‍ మారఫర్‍ ఉపాకర్‍కర్సేన, నేయితో ఇనా క్హారౌస్యేనా?
LUK 17:10 ఇమ్మస్‍ తూమ్‍న బోల్యుతే కామ్‍ కర్యాతేదె హామే యోగత్‍ కోయిన్తె దాసుల్‍. తూమే బోల్యాతిమ్‍ కర్యా. యో హమారు కామ్‍ కరి బోల్‍నూ కరి బోల్యొ.
LUK 17:11 యేసు యెరూషలేమ్‍నా టేకె నికీన్‍ గలిలయథూ సమరయనా ఇచ్మా మరాగ్‍తు జాతోర్హయో,
LUK 17:12 ఏక్‍ గామ్‍మా జౌంగ్రతో ఖోడ్‍నూ రోగ్‍వళు ధక్హ్ జణ ఇనా దేఖీన్‍ ఇనేతి దూర్‍మా భీరీన్‍,
LUK 17:13 బొధకుడ్‍ యేసు హమారఫర్‍ గోర్‍ కర్‍కరీ యూవ్నే ఖారు చిక్రానిక్యు.
LUK 17:14 యో యూవ్నా దేఖీన్‍ తూమే జైన్‍ తూమర యాజకుడ్‍నా దేఖాడో కరి బొలామా యూవ్నే ఇమ్‍ జాథి వోహోఃత్‍ యూవ్నే ఖుద్రగయా.
LUK 17:15 యూవ్నామా ఏక్‍ జణొ ఇనా ఖుద్రగయోతే దేఖిన్‍, మోటా ఆవాజ్‍థి యో దేవ్‍నా కృతజ్ఞత కర్తోహుయిన్‍,
LUK 17:16 యో పాచు యేసు కనా ఆయిన్‍, ఇనా కృతజ్ఞత బోలిన్‍ ఇనా గోఢాఫర్‍ పడ్యో. యో ఏక్‍ సమరయుడ్‍.
LUK 17:17 ఇనఖాజే యేసు “తూమే ధఖ్‍ః జణ అసేల్‍ హూయాని” బుజు నౌ జణ కేజ్గా గయా?
LUK 17:18 ఆ ఏక్‍ జణో తప్ప బుజు కోన్‍బి దేవ్‍నా మహీమ కరనా కోఆయుని.
LUK 17:19 “తూ వుటీన్‍ జా; తారు విష్వాసమస్‍ తూనా ఖుద్రయూ” కరి బోల్యొ.
LUK 17:20 పరిసయ్యుల్‍, ఖారు యేసుతి, ప్రభు దేవ్‍నూ రాజ్యం కేదె ఆవ్‍స్యే కరి బోలామా యో ఇవ్నేతీ “దేవ్నూ రాజ్యం అఖ్కావ్‍నా దేఖావఖార్‍కు కోఆవ్‍స్యేని” కరి బోల్యొ.
LUK 17:21 ష్యానకతో దేవ్‍ రాజ్యం తుమరామా ఛా. ఇనటేకె హదేక్‍ అజ్గ ఛా ఏజ్జా ఛాకరీ బోలనూ హూవనూ కాహే కరి తుమారేతి బోలుకరుస్‍.
LUK 17:22 ఇనబాద్‍మా యేసు ఇన సిష్యుల్‍తీ ఆమ్‍ బోల్యొ, తూమే ఏక్‍ ధనే అద్మీనో ఛీయ్యోతి ఏక్‍ చోట్‍తోబి దేకును కరి ఆఖ్‍ః కర్‍స్యు పన్కి ఇమ్‍హూస్యే కోయిని.
LUK 17:23 అద్మియే తూమ్‍న అమ్‍ బోల్యుతెదె హదేక్‍ అజ్గ ఛా, ఏజ్గా ఛాకరీ బోల్యుతో యూవ్నా కేడె నకో జాస్యు.
LUK 17:24 ష్యానకతో ఆకాష్‍మా ఏక్‍ దిక్కుతూ ధరీన్‍ అజేక్‍ దిక్కుతోడీ ఇజ్లీ కీమ్ జమ్కాస్‍కి యో ధన్‍మా అద్మీనో ఛీయ్యోబి ఇమ్మస్‍ ర్హసే.
LUK 17:25 పన్కీ అగాఢి అద్మినొ ఛీయ్యో కఛ్చితంగా కెత్రేకి మ్హీనత్‍ వోఖ్కో పణ్‍నూ, బుజు ఆపీడీనూ అద్మీయేతి యో దూర్‍ ధక్‍లావ్‍నూ.
LUK 17:26 నోవహు ధన్‍మా జర్‍గ్యుతిమ్‍ అద్మీనో ఛీయ్యోనూ ధన్‍మాబి ఇమ్మస్‍ హూస్యే.
LUK 17:27 నోవహు ఇనూ జ్హాజ్‍మా గయోతే ధన్‍తోడీ అద్మీయే ఖాతు పీతూహూయిన్‍, య్హా కర్‍తూహూయిన్‍ య్హా కర్‍లేతూర్హయూ. ఏత్రస్‍మా జల్‍ప్రళయం ఆయిన్‍ అద్మీయే ఖారనా నాషనం కర్యు.
LUK 17:28 లోతునూ ధన్‍మా హూయుతిమ్‍బి హూసే. అద్మీయే ఖాతు పీతూ మోల్‍ లేతూహుయిన్‍ నార్‍ గాడ్తూహుయిన్‍ ఘర్‍ భాంధ్తూర్హయు.
LUK 17:29 పన్కి లోతు సోదొమనా మ్హేంధీన్‍ గయూతే ధన్నే ఆకాష్‍మతూ బలాతే ఆగ్‍నూ గంధకల్‍ వార్‍ఖిన్‍ యూవ్నే ఖారవ్నా నాషనం కర్యు.
LUK 17:30 ఇమ్మస్‍ అద్మీనో ఛీయ్యో బేమానీ చోట్‍ ఆయోతే ధన్‍మా హూస్యే.
LUK 17:31 యో ధన్‍మా మీద్దిఫర్‍ ర్హవళు రఛా పాణ్నూ కరి ఘర్‍మా నా జనూ, ఇమ్మస్‍ ఖేతర్‍మా ర్హవళు పాచు పరీన్‍ ఘర్‍నా నా ఆవ్‍నూ.
LUK 17:32 లోతుని బావణ్‍నా యాధ్‍ కర్‍లేవో.
LUK 17:33 ఇనూ జాన్‍నా భఛయ్‍లేనూ కరి ధేఖావళు ఇనా జాన్‍నా గమైలీస్యే. జాన్‍ మ్హేంధానటేకె తయార్‍ ర్హవళు ఇనా జాన్‍నా భచైలీస్యే.
LUK 17:34 యో రాతే మంఛఫర్‍ బేజణ ఖుత్యాతో ఇవ్నేమా ఏక్జనో పఢైజాసే ఏక్జనో మేందైజాస్యే.
LUK 17:35 బే బాయికా ఘట్టీ ధళుకరతో యూవ్నామా ఏక్‍ జణి పడ్వాసే, ఏక్ జణీ మేంధైజాస్యే.
LUK 17:36 బుజు ఖేతర్‍మా కామ్‍ కర్తురస్‍, యూవ్నామా ఏక్‍ జణో ఫడైజైన్‍, ఏక్జణొ మేంధైజాసె.
LUK 17:37 షిష్యుల్‍ పుఛ్చాయ, ప్రభు ఆహాఃరు కెజ్గా హుసేకరి బోలమా, యేసు, ముర్దా కెజ్గరాస్కి కేజ్గా రస్‍కీ గరధ్‍దేబి ఏజ్గాస్‍ బ్హారవాస్‍, కరి యూవ్నేతి బోల్యొ.
LUK 18:1 ఇనా సీష్యుల్‍ విసక్నూనాతిమ్‍ కెదేబి ప్రార్దనస్‍ కర్నూ కరి, నీరాఖ్‍ః నా హూను కరి బోలాన టేకె యూవ్నేతి ఏక్‍ ఉపమానం బోల్యొ.
LUK 18:2 దేవ్‍థి నాఢరీన్‍ అద్మీయే కతోబి ఇమాన్‍ కోయినితిమ్‍ ఏక్‍ నెయ్యో ఏక్‍ ఖాయార్మా థో.
LUK 18:3 యోస్‍ హఃయర్మా విధవరాల్‍ థీ. యో న్యాయాధిపతి కనా కేత్రేకీ వొహొఃత్‍ ఆయిన్‍, మనాబి మారో వైరీ న్యాయం కర్‍ కరి బోలీన్‍ బోల్తీరై
LUK 18:4 గానీ యో థోడ ధన్‍ నా ఒప్పిన్‍, ఇనబాద్‍మా యో మే దేవ్‍నాబి నాఢరీన్‍, అద్మీయేనాబి లేక్కకరుకోయినితిమ్‍ రైతోబి,
LUK 18:5 ఆ విధవరాల్‍ ఘడీ మరా కనా ఆయిన్‍, మన ఘభ్రాయినగ్‍దేంగ్రస్‍, ఇనటేకె యో బుజు ఘడీ ఆయిన్‍ గోజార్నూతిమ్‍ ఇనటేకె కీమ్‍బి న్యాయం కర్నూ కరి సోఛాస్‍.
LUK 18:6 బుజు యేసుప్రభూ ఆమ్‍ బోల్యో, “యో అన్యాయ్‍ న్యాయాధిపతినూ వాతే ఖంజో;
LUK 18:7 దేవ్‍ ఏర్పరచిలిదోతే యూవ్నే ఇనా రాత్‍నూ ధన్‍నూ ప్రార్దన కర్యుతో యూవ్నా న్యాయం కర్షేకోయిన్నా? యో యూవ్నా యగ్గీస్‍ న్యాయం కర్షే;
LUK 18:8 యూవ్నా టేకెస్‍ కాహేనా దేవ్‍ దీర్ఘసాంతం దేఖాడుకరస్‍ కరి యూవ్నేతి బోల్యొ. రైతోబి అద్మీనో ఛీయ్యో ఆ జమీన్‍ ఫర్‍ ఆయోతొ అద్మీయేనూ విస్వాసం దేకావ్‍సేనా?” కరి బోల్యొ.
LUK 18:9 హమేస్‍ నీతి వాళకరీ బోల్లిన్‍ పార్లేవ్‍నా కంజోర్కరి దేక్హావలనా యేసు ఏక్‍ ఉపమాన్‍ బోల్యొ.
LUK 18:10 ప్రార్దన కరాన ఖాజే కరి బేజణా దేవ్ను ఆలయంమా గయా. ఇవ్నామా ఏక్‍ పరిసయ్యుడ్‍బి, ఏక్‍ సుంకరి.
LUK 18:11 పరిసయ్యుడ్‍, ఏక్‍ బాజు భీరిన్‍, దేవ్‍ మే ఛోట్టావ్‍నితరతోబి, వ్యభిచార్‍నితరతోబి, పార్లేవ్‍నితర కతో మోసం కరవాళోనితర, ఆ సుంకరీంతర తోబి మే కోఛౌని, ఇనటేకె తూనా కృతజ్ఞత్‍ కరుకరుస్‍.
LUK 18:12 వారంమా బే ధన్‍ ఉపవాస్‍ కరుస్‍, అజు మరు ధంధాఖారమాబి ధఖ్‍వంతు దేవ్నా దేంగ్రుస్‍ కరి బోలిన్‍ ప్రార్ధన కర్యో.
LUK 18:13 పన్కి సుంకరి దూర్‍తీస్ హీబ్రీన్‍, ఆబ్‍మ్హణీ ముఢ్‍క్యు పాఢనాబి హిమ్మత్‍ కోయినితిమ్‍, ఛాతీ కుట్‍లేతు హూయిన్‍ దేవ్‍ మే పాపి హూయిరోతే మన గోర్‍ కర్‍ కరి బోల్యు.
LUK 18:14 తేదె దేవ్ను నజార్‍మా పరిసయ్యుడ్‍తిబి సుంకరిస్‍ నీతి వళో కరి ఎంచిలిన్‍ యో ఇనూ ఘర్‍కనా గయో. ఇనూ యో తగ్గాయిలేవళు కోన్‍కీ యూవ్నే హెచ్చింపబడ్‍స్యే, హేచ్చీంచిలేవళు తగ్గాయి జాస్యేకరీ బోల్యొ.
LUK 18:15 అడ్డాణి లఢ్కావ్‍నా లీన్ ‍ఆయిన్‍ యేసునా హాతేహుః బేందావునుకరి థోడుజణు యేసుకనా ఆంగ్రతో, సిష్యుల్‍ దేఖీన్‍ యూవ్నా గుర్‍కాయు.
LUK 18:16 కానీ యేసు “యూవ్నా కంధే బులైన్‍, అఢ్డానీ లఢ్కావ్నా మారకనా ఆవదే యూవ్నా ఆఠంక్‍నకో కరో. దేవ్నూ రాజ్యం ఇమ్నూ లఢ్కావ్‍నితరాస్” కరి బోల్యొ.
LUK 18:17 “అఢ్డానీ లఢ్కావ్నితర కోన్‍ దేవ్నూ రాజ్యంనా కోఒప్పిలిషేకరి యో అష్యల్ దేవ్ను రాజ్యంమా కోజాసేని” కరి తూమారేతి ఖఛ్చితంగా బొలుకరూస్‍.
LUK 18:18 ఏక్‍ అధికారి యేసుతి, “అష్యల్ బోధకుడ్! నిత్యజీవంమా జానుకతో మే సాత్‍ కర్‍నూ” కరి పుఛ్చావమా.
LUK 18:19 ఇనటేకె యేసు, తూ మన అఛ్చొ కరి కీమ్‍ బోలుకరస్‍? దేవ్‍ ఎక్కస్‍ అష్యల్ పన్కి అజు కోన్‍బి అష్యల్ కోహుస్యేని.
LUK 18:20 తుమ్నా దేవ్ను ఆజ్ఞా తుమ్నామాలం, వ్యభిచార్‍ నకో కరో, నర్ హత్యనకో కర్‍స్యు, ఛోర్‍నూ కామ్‍ నకో కరో, జూటీ వాతే నకో బోల్‍స్యు, తారు ఆయా భాన గౌరవించును కరి ఇనేతి బోల్యొ.
LUK 18:21 తేదె యో కవ్వారు యో హాఃరు మే అఢ్డాని ఫర్తూస్‍ కరూకరుస్‍నీ? కరి బోల్యొ.
LUK 18:22 యేసు తున అజున్‍బి ఏక్‍ కమ్‍ ఛా. తారీ దవ్లత్‍ హాఃరు ఏచినాఖీన్‍ గరీబేవ్‍నా ధా. తేదె స్వర్గంమా తునా దవ్లత్‍ హుస్యే; తేదె తూ మారకేడె ఆవ్‍ కరి బోల్యొ.
LUK 18:23 పన్కి యో కవ్వారు మోటొ దవ్లత్‍వాలొ థో! ఇనటేకె యో వాతే హఃమ్జీన్‍ దుఃఖ్‍ పడీన్‍ యో అగాఢి పాషళ్‍ హూవమా,
LUK 18:24 యేసు ఇనాదుఃఖాపడాను దేక్హీన్‍, దౌలత్‍ వళు దేవ్‍నూ రాజ్యంమా జావను గ్హణు కష్టం.
LUK 18:25 దౌలత్‍ వళు దేవునిరాజ్యంమా జావను తీబి ఖూయీను ఛీల్లామా వూట్‍ పేఖానూ హాల్కు కరి బోల్యొ.
LUK 18:26 యో వాతే ఖంజ్యుతే యూవ్నే ఖారు ఇమ్‍ హూస్యేతో బుజు కోన్‍ దేవ్మా రక్చణ లీస్యే కరి పుఛ్చావమా?
LUK 18:27 తెదె యేసు బోల్యొ, అద్మీయేనా అసాద్యం హుయోతే ఖారూబి దేవ్నా సాద్యం హూస్యే.
LUK 18:28 తెదె పేతురు హాధేక్‍, హామే హామ్నా ఛాతే ఖారు మ్హేంధిన్‍, తార కేడేస్‍ ఆయిత్రని కరి బోలామా,
LUK 18:29 యో దేవ్‍నా రాజ్యంనాటేకె ఘర్‍, భావణ్‍ లఢకా, భైయ్యేవ్‍నా, ఆయా భా, మ్హేంధిదూతే కోన్‍బి “యూవ్నే కోన్‍బి,
LUK 18:30 జమీన్‍ఫర్‍బి, స్వర్గంఫర్‍బి నిత్యజీవం మల్సెకరి ఖఛ్చితంగా” కరి తూమారేతి బోలుకరుస్‍.
LUK 18:31 యో భార జణ షిష్యుల్‍నా బులైన్‍, హాధేకో అప్నే యేరుషలేమ్‍మా జౌంగ్రెస్‍; అద్మీనో ఛీయ్యోనాటేకె ప్రవక్తల్‍నా హాతే నీఖైర్యూతే ఖారు వాతే జరగ్‍స్యే.
LUK 18:32 యో అన్యుల్‍నా యుదు హువాకోయినితే ఇవ్నా హాతె ధరైన్‍, యూవ్నే ఇనా గేలి కాడీన్‍ ఇనాఫర్‍ తూకీన్‍ ఇజ్జత్‍ కాడ్‍స్యే.
LUK 18:33 బుజు ఇనా కోల్డోతి మారీన్‍ మర్రాక్‍స్యే, తేదె యో తీన్‍మనూ ధన్నే పాచు జీవిన్‍ ఉట్‍స్యే కరి యూవ్నేతి బోల్యొ.
LUK 18:34 యో వాతే ఖారు యూవ్నా జరబి అర్దం కోహూయుని, సానకతో యో సంగతి లఫిరయు, ఇనటేకె యో బోల్యోతె వాత్‍ యూవ్నా మాలంకోయిని.
LUK 18:35 యో యెరికో క్హాయార్‍మా గయో తేదె ఏక్‍ ఖాణు అద్మి మారగ్నసేడె బేసీన్ భిక్‍మాంగ్తూహుయిన్‍ బేట్హూతూ.
LUK 18:36 జనాల్‍ హాఃరు జౌంకరతే ఆవాజ్‍నా ఖంజీన్‍ యో ఆ ఖారు ష్యాత్‍ హూంగ్రస్‍ కరి పుఛాయూ.
LUK 18:37 ఇవ్నే, నజరేయుడ్‍నో హుయోతే యేసు ఆ వాటే కరి జౌంగ్రస్‍ కరి బోలు.
LUK 18:38 తేదె యో, యేసు దావీద్‍నో ఛీయ్యా! మన కరుణించ్‍ కరి ఖైకార్‍ మ్హేంధామా.
LUK 18:39 యేసునా కేడె జవళు హాఃరు ఇనా గఛ్చుప్‍ ర్హాకరీ బోలామా, యో అజు గ్హణు చీక్రీన్‍ దావిద్‍నా ఛీయ్యా మన మరాఫర్‍ గోర్‍ కర్‍ కరి బోల్యు.
LUK 18:40 ఏత్రమస్‍ యేసు భీరిజైన్‍, ఇనా మారకనా బులైల్యావో కరి బోల్యొ, యో కంధే ఆవమా, యేసు బోల్యొ,
LUK 18:41 “మే తూన ష్యాత్‍ కర్నూ కరి ఆహ్‍ః కరూకరాస్‍ కరి పుఛవమా” మన దేఖాన డోలాన నజార్‍ ఆవ్నూ కరి బోల్యొ.
LUK 18:42 యేసు బోల్యొ, తూనా ఢోలాను నజార్‍ అవ్నూ, తారు విష్వాసంమస్‍ తునా అష్యల్‍ హూయు.
LUK 18:43 యగ్గిస్‍మా ఇనా డోలాను నజార్‍ అవామా, తేదె యో అద్మి దేవ్‍నా స్తుతికర్తోహుయిన్‍, ఇనా కేడె గయో. జనాల్‍ ఖారుబి దేఖీన్‍ దేవ్‍నా స్తుతించ్యు.
LUK 19:1 యేసు పర్తోహుయిన్‍ యెరీకో ఖాయార్మా కరి పేషీన్‍.
LUK 19:2 యో వాటే కరి జాతోర్హయో. హాధేకో పన్ను వసూల్‍కరవాళొ మోటో అధికారిబి అజు ధౌలత్‍ వాళొ జక్కయ్య కరి ఏక్‍ జణో,
LUK 19:3 యేసు కోన్‍కీ దేక్‍నూ కరి దేఖిన్‍ కోషీస్‍ కర్యో పణ్కీ, యో గ్హణు కుళ్ళో ఇనాటేకె జనం ఖారు ఆష్పిస్‍ భరైరవ్హమా ఇనా దేఖాన కోహూయుని.
LUK 19:4 తేదె యేసు క్హయ్యు మార్గే ఆవ్‍స్యేకీ యో మాలంకర్లీన్‍, ఇనా ఆగఢీస్‍ జైన్‍ ఏక్‍ అంజుర్‍ను జాఢు ఛఢీన్‍ బేటోథో.
LUK 19:5 యేసు యోస్‍ వాట్‍ఫర్‍ కరి జాఢకనా ఆవదీన్‍ ఢోళొపాఢీన్‍ దేఖిన్‍, జక్కయ్య! హేట్‍ వుత్రిన్‍ ఆవ్‍ ఆజ్‍ మే తార ఘర్‍ కనా రవ్హనూకరీ ఇనేతి బోలామా.
LUK 19:6 యో యగ్గిస్‍ ఖూషీతి హేట్‍ వుత్రిన్‍ ఆయిన్‍, ఇనా చేర్చాయిలిదో.
LUK 19:7 ఏజ్గానూ హాఃరు దేఖిన్‍ “ఆ అద్మి పాపేలు అద్మీనూ ఘర్‍ కనా ఖావనా గయో” కరి ఘణు గోణగనూ సూరు కర్యు.
LUK 19:8 జక్కయ్య భీరిన్‍ హాధేక్‍ ప్రభు మారి ఆస్తీమా ఆధు బాగ్‍ గరీబేనా దీనాక్‍ దేంగ్రుస్‍; మే కీనా కన్‍తూబి అన్యాయ్‍తి లీరాక్యోతేబి ష్యాత్‍బి యూవ్నా చార్‍అంతల్‍ మళైన్‍ పాఛు పరీన్‍ దీనాకీస్‍ కరి బోల్యొ.
LUK 19:9 ఇనటేకె యేసుఇనేతి బోల్యొ ఆ భి అబ్రాహామ్‍నో ఛీయ్యోస్‍; ష్యానకతో ఆజ్‍ ఆ ఘర్‍ కనా రక్చణ ఆయిరుస్‍ కరి బోల్యొ.
LUK 19:10 నసింఛుకరతే అద్మీయేనా ధుండిన్‍ భచవనా టేకె అద్మీనో ఛీయ్యో ఆయో కరి ఇనేతి బోల్యొ.
LUK 19:11 యూవ్నే ఆవాతేఖంజుకరతో, యెరూషలేమ్‍నా సేడె ర్హవమా, ఇనటేకె దేవ్‍నూ రాజ్యం ఖాందే ఆవ్‍స్యే కరి యూవ్నే సోచు కరాస్‍ కరి బోలిన్‍, ఏక్‍ ఉపమాన్‍ బోల్యొ.
LUK 19:12 ష్యాత్‍ కతో ఏక్‍ రాజోనో ఛీయ్యో రాజ్యంనా కమైలిన్‍ బుజు పాచు ఆవ్‍నూ కరి దూర్‍ ఛాతే దేహ్‍ఃఫర్‍తీ బైల్‍దేర్యో.
LUK 19:13 ఇనా దాసుల్‍మా ధహ్‍ః జణనా బులైన్‍ జాన్న ధహ్‍ః గ్హేనాను దేనరాల్‍ ఏక్‍ ఏక్ దీన్‍, మే ఆవాతోఢీ ధంధో కర్లేవో కరి యూవ్నేతి బోల్యొ.
LUK 19:14 పన్కీ ఇను క్హాయార్‍ను అద్మి ఇనాదూషించిన్‍, ఆ హామ్నా ఏలానూ హామ్నా ఇష్టం కోయిని కరి ఇనా ఫీటే ఖభార్‍వాలన బోలిమొక్‍ల్యా.
LUK 19:15 యో రాజ్యం ఖారు కమైన్‍ పాచు పరీన్‍ ఆయో తేదె, హరేక్‍ జణు దంధో కరీన్‍ సష్యాత్‍ కమాయాకీ మాలంకర్నూ కరి యో రఫ్యా దిదోతే యూవ్నా బులామాంగవో కరి ఆజ్ఞాదిదో.
LUK 19:16 తేదె అగాడీవాలు ఆయిన్‍, ప్రభూ తూ దిధోతే దేనార్మతి దంధో కరీన్‍, ఏక్‍నా ధహ్‍ః గ్హేనాను దేనారల్‍ కర్యో కరి బోలమా,
LUK 19:17 తేదె యో, తూ గ్హణో అషల్ దాస్‍ అషల్ కామ్‍ కర్యో! ఆ ధర్రాష్యూమా నమ్మకంతీ ర్హయ్యో ఇనటేకె తూ ధహ్‍ః హాఃయార‍నా ఉప్పర్‍ అధికారింతరా ర్హాకరి ఇనేతి బోల్యొ.
LUK 19:18 భేమ్మనో అద్మి ఆయిన్‍, ప్రభు మనా దిధోతే గ్హేనాను దేనారంన మే ఫాచ్‍ గ్హేనాను దేనారం కమాయో కరి బోలమా.
LUK 19:19 ప్రభూ ఇనేతి బోల్యొ, తూనాబి ఫాచ్‍ హాఃయర్‍నా ఉఫర్‍ అధికారింతర ర్హా కరి బోల్యొ.
LUK 19:20 తెదె బుజేక్‍జణో ఆయిన్‍, ప్రభు అల్లా తూ దిధోతే గ్హేనాను దేనారంన; మే అనా టువాల్‍మా లఫ్‍టీన్‍ ర్హాకో
LUK 19:21 తూ ఘట్‍ జాన్‍నో ఇనటేకె తూన ఘను ఢరీన్‍ బోల్యో.
LUK 19:22 ఇనటేకె యో, తూ గ్హణొ ఖ్హారాబ్‍ దాస్‍, తూ బోల్యోతే వాత్‍నూ బట్టీస్‍ తూన తిర్పు దీస్‍; సానకతో మే మ్హేంధాకోయిన్తే ఇనా ఫాడవాళో, నాక్యోకోయిన్తేస్‍ ఇనా వాఢవళో కరి మాలం హూస్యేతో,
LUK 19:23 తూ మార రఫ్యానా వడ్డీవళానా ష్యాన కోదిధోని? ఇమ్‍ కర్యూహోత్‍తోబి మార రఫ్యా వడ్డీతీ యూవ్నాకన్‍తూ లిల్దోహోత్‍ని.
LUK 19:24 తెదె ఎజ్గ ఛాతె అద్మితి ఆనకనా ఛాతే యో గ్హేనాను దేరారంనా లీన్‍ ధహ్‍ః గ్హేనాను దేరారంవలాన దినాక్‍ కరి బోల్యొ.
LUK 19:25 తేదె యూవ్నే ప్రభూ! ఇనకనా ధహ్‍ః గ్హేనాను దేరారం ఛాని కరి బోల్యు.
LUK 19:26 ఇనటేకె యో, ఛాతే ఇవ్నా అజు దేవావ్‍స్యే, కాయి కోయిన్తే ఇవ్నాకంతూ ఛాతేబి లేవాయ్‍జాస్యే కరి తూమారేతి బోలుకరూస్‍.
LUK 19:27 మే తూమ్‍నా ఏలానా ఇష్టం కోయిన్తే సాత్రువు అజ్గ బులలాయిన్‍, మార ఖామే మర్రాక్‍దేవో కరి బోల్యొ.
LUK 19:28 యేసు ఆ ఉపామనం ఖారు బోలీన్‍, ఇనాపాసల్తీ యెరూషలేమ్‍నా జానూ కరి అగాఢి నిక్ల్యొ,
LUK 19:29 యూవ్నే ఓలివలనూ ఫాహాఢ్‍నూ ష్యేడే ఛాతే బేత్పగే, బేతనియ కరి బోలాతే గామ్‍నా ష్యేడె జావదీన్‍, ఇన షిష్యుల్‍మతూ బేజణనా బులైన్‍
LUK 19:30 తుమే ఖామే ఛాతే గామ్‍మా జవో, ఏజ్గాతూమ్‍నా భందైర్యూతే ఏక్‍ గధేఢానూ ఛేల్‍కు దేక్వాస్యే. ఇనఫర్‍ అజూన్‍బి కోణాస్‍ ఛడీ బేస్యుకోయిని, ఇనఛోళ్ళీన్‍ హకళ్యావ్‍ కరి బోల్యొ.
LUK 19:31 కోన్‍బి తూమ్‍నా ష్యాన ఛొడుకరస్‍ కరి బోల్యుతో, ఆ ప్రభునా హోణుకస్‍ కరి బోలో బోలీన్‍ యూవ్నా బోలిమోకల్యొ.
LUK 19:32 బోలిమొక్‍లాయగయాతే యూవ్నే ఇమ్మస్‍ జైన్‍, యో బోల్యోతిమ్మస్‍ మాలంకరీన్‍,
LUK 19:33 ఇనా ఛోడుకరతో ఇనూ మాలిక్‍ యో చేల్కానా ష్యాన ఛోడుకరస్‍ కరి పుఛాయూ.
LUK 19:34 ఆ ప్రభునా హూణుకరీ యూవ్నే బోల్యు.
LUK 19:35 తేదె ఇనా ఛోళ్ళీన్‍ ఆయిన్‍, యో గధేఢానూ ఛల్కానాఫర్‍ లుంగఢా భిఛాయిన్‍, యేసునా బేఖాడ్యా.
LUK 19:36 యో గధేఢాఫర్‍ బేసీన్‍ చాలుకరతో అద్మీయే యూవ్నా లుంగఢానా వాట్‍ఫర్‍ బీఛావ్‍తాగయా.
LUK 19:37 ఓలీవల ఫాహాఢ్‍పర్‍తూ ఉత్రానూ జోగో ఆయుతేదె యేసు కర్యోతే ఖారు అధ్బుతాల్‍నా టేకె షిష్యుల్‍నూ గల్లో ఖారు భరైన్‍ ఖూషీ హోతూహుయిన్‍,
LUK 19:38 ప్రభునూ నామ్తీ ఆవ్‍స్యేతే రాజో ఘాణు స్తుతింపబణ్నూ! స్వరగ్‍మా షాంతి, సర్వోన్నత జోగోమా దేవ్నా మహిమబి ర్హఃణు కరి బోలీన్‍, మోటా ఆవాజ్‍తి దేవ్నా స్తుతించనిక్ల్యా.
LUK 19:39 యో అద్మీయేమతూ థోడు పరిసయ్యుల్‍ ఉట్టీన్‍ ప్రభు తార షిష్యుల్‍నా గుర్‍కావ్‍ కరి బోలమా,
LUK 19:40 యేసు యూవ్నామణీ దేఖీన్‍ బోల్యొ, ఆవ్‍ణే గఛ్చుప్‍ రైతో ఫత్రా ఛీక్రాణ్ ‍బేందిన్‍సే కరి బోల్యొ.
LUK 19:41 అజు యేసు యెరూషలేమ్‍ జాతోహూయిన్‍, యో ఖాయార్నా దేఖీన్‍ దుఃఖ పడీన్‍,
LUK 19:42 తూ ఆ ధన్‍మాతోబి సమాదానంనూ సంగతినా మాలంకర్లీదోహోత్‍తో తూనా కేత్రెకీ అసేల్‍; పణికి హాంకే తూనా యో లఫిర్యూస్‍.
LUK 19:43 ప్రభు తునా దర్సంచేతే ధన్‍ తూ మాలంకర్యొకొయిని. ఇనటేకె తార వైరీయే ఆయిన్‍ ఆష్‍పిస్‍ భీత్‍ బాందీన్‍, కోండీన్‍ ఛార్హే బాజుతు తూనా అరికట్టిన్‍,
LUK 19:44 తారమా ఛాతే తారు లఢ్‍కావ్‍నా కేడె తూనాబి మాటిమా మళైనాక్‍సే, తారమా భండనా ఉఫర్‍ భండనా భీరదేసేకోయిని కరి బోల్యొ.
LUK 19:45 యో ఆలయంమా దంధొ కరుకరతే యువ్నా దేఖీన్‍ యూవ్నేతి.
LUK 19:46 మారు ఆలయం ప్రార్దన కరనూ ఆలయం కరి లేక్హానల్‍మా లీఖైర్యూస్‍, కాని తూమే ఇనా ఛోర్‍నూ గ్హవీంతర కర్‍దిదా కరి బోలీన్‍, యూవ్నా ఏజ్గాతూ రగధానిక్యో.
LUK 19:47 బుజు యో హర్‍ ధన్‍ యో ఆలయంమా దేవ్‍నూ వాతే బోలానిక్‍ల్యో, ప్రధాన్‍ యాజకుల్‍, షాస్త్రుల్‍బి, అద్మియేమా మోటా ప్రధానుల్‍బి, ఇనా కీమ్‍బి మర్రాక్నుకరీ దేక్తార్హయ్యా.
LUK 19:48 పన్కి జనం ఖారు యేసునా ఆష్‍పిస్‍ భరైన్ ఇని వాతే ఖంజుతూహూయిన్‍ రవ్హమా, ఇవ్నా ష్యాత్‍ కర్నుకీ సోచాయు కోయుని.
LUK 20:1 ఏక్‍ ధన్మా ఆలయంమా యేసు అద్మీయే ఖారవ్నా దేవ్‍ని వాతే బోల్తోహుయిన్‍, కరతో, ప్రధాన యాజకుల్‍బి, షాస్త్రుల్‍, అజు షాణావ్‍తి మలీన్‍ వ్యతేరెకంతీ ఆయు.
LUK 20:2 తూ ఖయ్యూ అధికారంతి తూ ఆ కామ్‍ కరూకరస్‍కీ, ఆ అధికార్‍ తూనా కోన్‍ దిధూకీ, హమారేతి బోల్‍ కరి ఇన పుఛ్చాయు.
LUK 20:3 ఇనటేకె, మేబి తూమ్‍నా ఏక్‍ వాత్‍ పుఛ్చావుస్‍, యో మారేతి బోలో.
LUK 20:4 యోహాన్ దిదోతె బాప్తిస్మమ్‍ ఆయుకీ, అద్మియేతి ఆయుకీ? కరి యూవ్నా పూఛావమా.
LUK 20:5 తేదె యూవ్నే ఆ స్వర్గంతూస్‍ హుయుకరి బోల్యాతో, ఇమ్‍ హూస్యేతో తూమే ష్యే కోనమ్ముకరని కరి అప్నా పుఛావ్‍సే. ఏక్ను యేక్‍ బోలిదు.
LUK 20:6 అద్మీయేతీస్‍ హూయూ కరి బులాయోతే అద్మీయే ఖారు అప్నా భండవ్‍తీ మార్‍రక్‍స్యే, ష్యాన కతో యోహాన్‍ ఏక్‍ ప్రవక్త కరి ఘట్‍ నమ్ముకరస్‍ కరి ఇవ్నే సోచిలీన్‍,
LUK 20:7 తేదె యూవ్నే హామ్నా మాలంకోయిని కరి బోల్యు.
LUK 20:8 తేదె యేసుబి యో అధికారం కెజ్జాతూ ఆయూతే మేబీ బోలిస్‍ కోయిని కరి ఇవ్నేతీ బోల్యొ.
LUK 20:9 ఇనబాద్మా యేసు జనం హాఃరవ్తీ ఏక్‍ ఉపమానం బోలానిక్‍ల్యొ, ఏక్‍ అద్మి అంగూర్ను బాగ్‍ నాఖిన్‍, ధూనియానా పాల్‍నా ధిన్‍, దేహ్ఃఫర్ ఛల్‍జాస్‍.
LUK 20:10 బాగ్‍ ఫీకాదీన్‍ ఇనూ పాల్‍నూ భాగ్‍ లేవనా టేకె ఏక్‍ దాసుడ్‍నా బోలీమోక్లాస్‍. యో పాల్‍నా లీరాక్యూతే యూవ్నే ఇనా మారీన్‍ ఖాళి హాతే బోలీమోక్‍ల్యు.
LUK 20:11 తేదె అజేక్‍ దాస్‍నా బోలీమోకలామా, ఇనాబి ఇమ్మస్ మారీన్‍ ఇజ్జాత్‍ కాఢీన్‍ ఖాళి హాతే బోలిమోకలస్‍.
LUK 20:12 బుజుబి యో తీన్‍మనూ అద్మినా బోలీమోకలామా, ఇనాబి ఇమ్మస్ లోహి నీఖా ఖార్కు గాయల్‍ కరీన్‍ బార్‍ ధకల్‍నాక్యూ.
LUK 20:13 తేదె యో యాజమాని కీమ్‍కరూలా కరి బోలీన్‍, మారో లాఢ్‍నో ఛీయ్యోనా బోలిమోక్ల్యూతో ఇనాతోబి గౌరవించేసీకి కరి సోచ్యొ.
LUK 20:14 కాని యూవ్నే యో యాజమానినో ఛియ్యానా దేఖీన్‍, ఆ టోట్‍ నో వారసుడ్‍ ఆనా మర్రాక్యుతో బైస్‍, ఆ టోట్‍ అప్నాస్‍ స్వంతం హూయిజాస్యే కరి ఇవ్నే బోల్లీదు.
LUK 20:15 తేదె ఇనాబి టోట్‍నా బాధర్‍ మర్రాకీన్‍ నాకీదిధూ. ఇనటేకె యో యాజమాని యూవ్నా ష్యాత్‍ కర్షే? యేసు ఇవ్నా పుఛ్చాయో,
LUK 20:16 యో ఆయిన్‍ యూవ్నా మర్రాకీన్‍ యో టోట్‍నా అలదాన దీస్యే కరి బోల్యొ. అద్మీయే ఖంజీన్‍ ఇమ్‍ నా హోణుకరి బోల్యు.
LUK 20:17 యో యూవ్నా మ్హణి దేఖిన్‍, ఇమ్‍ హుస్యెతో “ఘర్‍ బాంధవాళు కామె ఆవకోయినికరి ఫేకి దిధూతె ఫత్రోస్ ‍ కోణనా ముఢ్క్యు హుయు” కరి లిఖైర్యూతె వాత్‍ ష్యాత్‍?
LUK 20:18 “యో ఫత్రోఫర్‍ పఢతే హరేక్‍ టుక్డా హుయిజాస్యే, ఫత్రో కీనాఫర్‍ పడ్చెకి యువ్నె జగ్‍ధైజాస్యే” కరి బోల్యొ.
LUK 20:19 ప్రధాన యాజకుల్‍బి, షాస్త్రుల్‍ యో ఉపమాన్‍ బోల్యుతే అప్నాటేకెస్‍ కరి మాలంకర్లీన్‍, తేదెస్ ఇనా ధర్లేనూ కరి దేక్యూ పణికీ యూవ్నే జనాల్‍నా దేఖిన్‍ ఢరీగయూ.
LUK 20:20 యూవ్నే ఇన కెహు కెహూ వాతెమా ధర్లేనుకరీ ఇనా ఏన్‍ కర్‍తూహూయిన్‍, అధిపతుల్‍నా, అధికారంనా ధరైనాగ్దేనుకరి, నీతినూ అద్మియేకరి బోలైలేతె థోడు జణనా ఇనకనా బోలిమోక్‍ల్యా.
LUK 20:21 యూవ్నే ఆయిన్‍ బోధకుడ్ తూ న్యాయంతి వాతే బోల్తోహుయిన్‍ బొదించుకరస్‍, కోన్‍ ష్యాత్‍ బోల్లీదుతోబి ఢరకోయినితిమ్‍ తూ ఖాచ్ఛీతీస్‍ దేవ్‍ని వాట్‍నా బోలుకరాస్‍ కరి హమ్నా మాలంహూంగ్రస్‍.
LUK 20:22 ధర్మషాస్ర్తం ప్రకారంతి హమే రోమా మహారాజ్నా పన్ను బాంధనూ న్యాయంమస్‍నా? కరి ఇనా పుఛ్చాయా.
LUK 20:23 యో యూవ్నూ సొఛ్‍నా మాలంకర్లీన్‍, ఏక్‍ దేనారంనా మన దెఖ్కాడొకరి బోల్యొ.
LUK 20:24 ఇనాఫర్‍ కీనూ రూపం ఛాకరీ బోలామా యూవ్నే మాహరాజ్ను కరి బోల్యా.
LUK 20:25 ఇమ్‍ హూసేతో “మహారాజొను మహారాజ్నా దెవొ, దేవ్నా దేవ్నాస్‍ దెవొ” కరి బోల్యొ.
LUK 20:26 ఇవ్నే జనం నా హాఃమె బోల్యొతె వాతేనా యువ్నే గలత్‍ ధరనా కోహూయిని, పన్కి ఇని వాతేనా హాష్యంహుయీన్‍ షొపొహుయిగా.
LUK 20:27 మరీగయుతె అద్మీయే అజు జీవిన్‍ ఉట్‍స్యే కోయిని కరి బోలావళు థోఢు సద్దుకయ్యుల్‍ యేసుకన ఆయిన్ ఆమ్‍ పుఛ్చాయు.
LUK 20:28 బోధాకుడ్‍! భావణ్‍ జీవిరవానూ వోఖాత్‍స్‍ ఏక్‍నో భై లఢ్‍కా కొయిన్తే మరీగయుతో, ఇనో భైని బావణ్‍నా య్హా కర్లీన్‍, ఇనా భైనా లఢ్‍కా దేనూ కరి మోషేను ధర్మాసాస్త్రమా లిఖ్కిరాక్యొస్‍.
LUK 20:29 ఖాత్‍ భైయ్యే థూ, యూవ్నామా మోటో భై య్హా కర్లీన్, పణికీ యో లఢ్‍కా కోయిని తీమ్‍ మరీజాస్‍.
LUK 20:30 తేదె ఇనో భై ఇని భావణ్‍నా రాఖీలేస్‍, యో బి లడ్కా కొయినితిమ్‍ మరిగయో,
LUK 20:31 ఇమ్మస్‍ తీన్‍మనోబి భైని బావణ్‍నా రాఖిలీన్‍ యోబి మరిజాస్‍ ఇమ్మస్‍ హాఃతేజణాబి ఇనా రాఖిలీన్‍ లడ్కాకొయిని తిమ్మస్‍ మరిగయు,
LUK 20:32 తేదె యో బాయికోబి మరిజాస్‍. తేదె మరీగయుతే హాఃరు జీవిన్‍ ఉట్‍స్యేతో?
LUK 20:33 యో బాయికో యో ఖాతే జణామ కీనా బావణ్‍నితర ర్హాస్యే యో ఖాతే జణానబి బావణ్‍నితర రై కాహేనా?
LUK 20:34 ఇనటేకె యేసు ఆ ములక్‍ను అద్మీయే య్హా కర్లేతూ హుయిన్‍ కర్తూరస్‍.
LUK 20:35 “పన్కీ మర్యుతే అద్మి జీవీవూటీన్‍ స్వర్గంమా జానుకరీ బోలావలు య్హా కర్షెకొయిని కార్లేకోయినీ.”
LUK 20:36 “ఇవ్నే పునరుథ్‍మా భాగ్‍ హుయిన్‍, దేవదూతల్తీ భరొబార్ హుయిరసే, దేవ్ను లడ్కా. ఇనటేకె యూవ్నే కెదేబి మర్‍సే కోయిని.”
LUK 20:37 భళుకరతే ఢాగ్నా గూర్చీ లిఖ్యూతే ఇనమా ప్రభు అబ్రాహామ్‍నో, ఇస్సాక్‍నో, యాకోబ్‍నో దేవ్‍ కరి బోల్తోహుయిన్‍, మరీహుయు ఊట్‍సే కరి మోషే బోల్యోతో,
LUK 20:38 యో జీవ్తానస్‍ దేవ్‍ పన్కీ మర్యాహుయనా దేవ్‍ కాహే; దేవ్ను ఢోళమ హాఃరుబీ జీవ్తూ ఛాకరీ బోల్యో.
LUK 20:39 ఇనటేకె షాస్త్రుల్‍ బోధకుడ్‍, తూ ఘను అష్యల్‍ బోల్యొకరి బోల్యా.
LUK 20:40 బాద్మా ఇవ్నే ఇన అజు సాత్బి పుఛ్చావన కోహుయూని.
LUK 20:41 యేసు ఇవ్నేతీ, “క్రీస్తు దావీద్‍నో ఛీయ్యో కరి జనాల్‍ కీమ్‍ బోలుక్రస్‍” కరి పుఛ్చాయో.
LUK 20:42 మే తార వైరియేనా తార గోడనా హేట్‍ పాదపీట్‍నితర ల్యావతోడీ, తూ మర ఖావ్వాత్‍ను భాజు బేహ్ఃకరి బోలిన్‍, దేవ్‍ మారో దేవ్‍తీ బోల్యొకరి కీర్తననూ పుస్తకంమా దావీద్‍ బోలిరాక్యోస్‍.
LUK 20:44 దావీద్‍ ఇనా ప్రభుకరి బోల్యొతొ, యోకిమ్ ఇనా ఛియ్యో హుస్యేకరి బోల్యొ.
LUK 20:45 జనాభో హాఃరు హఃమస్తూ ర్హావమా, తేదె యేసు సీష్యుల్‍ ఆమ్‍ బోల్యొ,
LUK 20:46 షాస్ర్తుల్‍తీ జత్తన్‍ ర్హవో, ఇవ్నే లంభ లుంగఢా పేర్లీన్‍ బజార్ని గల్లీయేమా ఫర్నూహుయిన్‍ వందనాల్‍నా కరిన్‍, విందుల్‍మా అగ్రస్థాన్‍, ప్రార్థనాను జోగోమా అగ్రపీట్‍ హోణు కరి కోషిష్‍ కర్తు ర్హాస్‍.
LUK 20:47 యూవ్నే విధవరాల్‍నూ ఆస్తీనా లాపడ్‍లేతు హుయిన్‍, ఉఫర్‍ మాయ వేషంనూ ఘణు మోటు ప్రార్దన కర్తు ర్హాస్‍. యూవ్నే బుజు ఘణు సిక్చమల్సే.
LUK 21:1 కాణీకి నాఖనూ పెట్టిమా దౌవ్లత్‍వాళు కాణుకల్‍ నాఖూకరతే యూవ్నా యేసు ఏన్‍ కరీన్‍ దేక్యొ.
LUK 21:2 ఏక్‍ గరీబ్‍ విధవరాల్‍ బే న్హాను ఫైసాను ఇనమా నాఖానూ ధేఖిన్‍,
LUK 21:3 ఆ గరీబ్‍ విధవరాల్‍ ఖారవ్తీబి ఘణు నాఖికరి తుమారేతి హాఃఛి బోలుకరూస్‍.
LUK 21:4 ఇవ్నే హాఃరు ఇవ్నకనా ఛాతే కేత్రుకీ ధౌలత్‍మా థోడు నాక్యు పన్కి, ఆ విధవరాల్‍ ఇనూ గరీబ్‍మాబి ఇనకనా ఛాతే ఇనూ జీవ్నూ ఖారుస్‍ నాకీ దిదీ కరి బోల్యొ.
LUK 21:5 థోడుజణు కేత్రుకి సుందర్ను ఫత్రావ్‍హూః, బుజు ఇవ్నే దిదుతే కానుకల్‍తీ బంధాయ్‍రూతే ఆలయంనా దేఖిన్‍ వాతే బోలుకరమా,
LUK 21:6 యేసు యువ్నేతి, ఆ ఫత్రాతీ బంధాయ్‍రూతే ఇనా తూమే దేఖుకరస్‍నీ, ఇనమా ఫత్రాఫర్‍ ఫత్రా వుభర్సేకోయిని తీమ్‍ పడిజాస్యేతే ధన్‍ ఆంక్రస్‍ కరి బోల్యొ.
LUK 21:7 తేదె యూవ్నే హాఃరు బోధకుడ్‍ ఆ హాఃరు కెదే హూస్యే హాఃరు హువానటెకే కేహూ సుచాన వాతలిస్‍, కరి పుఛ్చావమా.
LUK 21:8 తూమే మోసం నా హూణుతీమ్‍ దేఖీలేవో! కెత్రూకి జణు ఆయిన్‍ యో క్రీస్తు మేస్‍ కరి, ధన్‍ కందే ఆయిత్రు కరి బోల్‍స్యే, యూవ్నాకేడె నోకోజాస్యు.
LUK 21:9 తూమే యుధ్దాల్‍ని వాతే, కలహాల్ని వాతే ఖంజ్యా తేదె తూమే ఢరోనకో; ఆ అగడీ జరగ్‍నూస్‍, కాని అంతం యగ్గీస్‍ ఆవ్‍స్యే కోయిని కరి బోల్యొ.
LUK 21:10 బుజు దేఖ్‍ ఫర్‍ దేఖ్, రాజ్యం ఫర్‍ రాజ్యం వుట్‍స్యే కరి బోల్యొ.
LUK 21:11 ఎజ్గ ఎజ్గా మోటు భుకంపాల్‍ హూస్యే, తెగుల్‍, ఖాళ్‍ దూకళ్‍ ఆవ్‍స్యే, కేత్రేకీ ఘాణు ఢరవనూ సూచనల్‍ వాజ్లామతూ ఫైదాహూసే.
LUK 21:12 ఆ ఖారు హూవనా ఆగఢీ, తూమ్నా ఇవ్నే జబర్‍ జస్తీతీ ధరీన్‍హీంసింసే, మార నామ్తీ రాజవ్‍నూ ఖామే, అధిపతుల్‍నూ ఖామే లీన్‍ జైన్‍ సమాజ మందిరంమా ఠాణవ్‍మ ధరైన్‍ తూమ్నా ఖాతవ్‍స్యే.
LUK 21:13 ఆ ఖారు సాబుత్‍నితర తూమ్నా దేఖౌస్యే.
LUK 21:14 ఇనటేకె తూమే ష్యాత్‍ బోల్‍నూ కరి ఆగఢీస్‍ సోఛీలేవో నకో కరి దీల్‍మా రైజవో.
LUK 21:15 తూమారు వైరేవ్‍ ఖార పాఛుఫారాయిన్ వాతే పేఢానటేకె, తూమారు వాతేనా కాహే కరి బోలానాబీ యూవ్నా కోహూస్యేని. ఇమ్ను వాతేనూ ఆఖ్కాల్‍ తూమ్నా దీష్‍ కరి బోల్యొ.
LUK 21:16 ఆయా భా న హతేఖు, భైయ్యే భందుల్‍హాతే దోస్తుల్‍నా హతేఖు, తూమే సాత్రువునా ధరౌస్యే; తూమరమా థోఢ అద్మీయే మరైనాక్‍స్యే.
LUK 21:17 మారు నామ్‍మాతి అద్మీయే తూమ్నా ద్వేషింసే.
LUK 21:18 పన్కితూమార ముఢ్‍క్యామనూ ఏక్‍ కేఖ్‍ఃబి హల్‍స్యే కోయిని కరి బోల్యొ.
LUK 21:19 తూమారు ఓర్పుతీస్‍ తుమారు జాన్నా భచయ్‍లీలేవో.
LUK 21:20 యెరూషలేమ్‍నూ ఆష్పీస్‍ సైనికుల్‍ కోంఢ్లేవనూ దేఖ్యతో తేదె ఇనూ నాషనం హూవనూ కందే ఆయిరూస్‍ కరి మాలంకర్‍లేవో.
LUK 21:21 తేదె యూదయమా రవ్హాళు ప్హాహఢేవ్‍మా మీలైలెనూ; ఇనా ఇఛ్మా రవ్హాళు భాధర్‍ మీలైలేనూ; గామేవ్‍మా రవ్హాళు యెరూషలేమ్‍మా నా ఆవ్‍నూ.
LUK 21:22 వాక్యంమా లిఖైర్యూతే ఖారు ఖాచ్ఛీ హూస్యేతే షిక్చనూ ధన్‍.
LUK 21:23 యో ధనూవ్‍మా భేజీనీ బాయిక్వానాబి ఛేరవళి బాయిక్వాన కేత్రేకీ ష్రమ, బుజు జమీన్‍ ఫర్‍ ఘణు ముసిభత్‍బి, ఆ అద్మీయేఫర్‍ ఇనుఛంఢాల్‍ ఆవ్‍స్యే.
LUK 21:24 యూవ్నే తల్‍వార్‍తిస్‍ పడీజాస్యే. ఠాణవ్‍మా ధరైన్‍ అన్యుల్‍నా ఖామే జాస్యు; అన్యుల్‍నూ ధన్‍ ఖాతంహూవతోఢీ యెరూషలేమ్‍ అన్యుల్‍ నా హాతే ఖూంధలావ్‍స్యే.
LUK 21:25 బుజు సూర్య ఛంధర్‍మా, షుక్కర్‍మా సూచనల్‍ దేఖౌస్యే, ధర్యావ్‍ను జూఖాళోను ఆవాజ్‍తి ధర్తీక్హారు ఢరవాళనా ష్రమ అవ్‍స్యే.
LUK 21:26 ఆకాష్‍మాను షక్తిహాఃరూ హల్జాసె, ఇనటేకె ములక్‍ ఫర్‍ ఆవ్సెతే లఫట్‍నా దేఖీన్‍ ఢరిజేన్‍ అద్మీయే హాఃరు గభ్రాయిజైన్‍ పఢీజాస్యే.
LUK 21:27 తెదె అద్మినొ ఛియ్యో ప్రభావంతీ కేత్రేకీ తేజాస్సుతీ మబ్బుమతు ఆవ్‍స్యేతే తుమే దేఖ్సూ.
LUK 21:28 ఆ ఖారు జరగనూ సురుహూయు తేదె తూమే ధైర్యం లాయిలీన్‍వు బ్హీర్హాయిన్‍ తూమారు ముఢ్‍క్వా ఉఫర్‍ పళ్ళేవో. తూమారు రక్చణ కందే ఆయిరూస్‍ కరి బోల్యొ.
LUK 21:29 బుజు యో యూవ్నేతి ఆ ఉపమానంనా బోల్యొ. అంజురంనూ జాఢూబి, అజు ఖార జాఢనబి దేఖ్యో.
LUK 21:30 యో జాఢవ్‍నూ ఇగ్గూర్‍ పుటీర్యూతో తడ్కను ధన్ ఆయు కరి తూమే మాలంకర్లేస్‍ కాహేనా.
LUK 21:31 ఇమ్మస్‍ తూమే ఆ ఖారు జర్యుగు తేదె దేవ్‍నూ రాజ్యంబి కందే ఆయిరూస్‍ కరి మాలంకర్‍లేవొ.
LUK 21:32 యో హాఃరు హువతోడి ఆ ఫిడి అద్మీయే మట్‍స్యే కోయిని కరి ఖఛ్చితంగా బోలుకరుస్‍.
LUK 21:33 ఆకాషబీ జమీన్‍ మటీజాస్యే పణికీ మారీ వాతే కేదేబి మట్‍స్యేకోయిని కరి బోల్యో.
LUK 21:34 తూమారు దిల్‍ ఏక్‍ వోఖాత్‍ ఖావన్‍ ఫీవన్‍నూ మత్తుతీ, ఆములక్‍నూ టేకే పస్తావ్‍తా ర్హయ్యాతో, యో ధన్‍ క్హాఢల్‍ కరి తూమార ఉఫర్‍ నా ఆవ్‍నూతీమ్‍ తూమే జత్తన్‍ హూయిజవొ.
LUK 21:35 యో ధన్‍ జమీన్‍ ఫర్‍ రవ్హళ ఖారవ్నాఫర్‍ ఖాఢల్‍ కరి ఆవ్‍స్యే.
LUK 21:36 ఇనటేకె తూమే జరగజస్యేతే ఆ ఖారవ్‍మతూ ఛుకైలీన్‍, అద్మీనొ ఛియ్యోనా హాఃమె ఉభ్రనా థాకత్‍వాళా హూవనటేకె కెధేబి ప్రార్ధన కర్తహూయిన్‍ హోషార్‍తీ ర్హవో.
LUK 21:37 యో హర్‍ ధన్‍ ధన్నూ ఆలయంమా వాతే బోల్తొహూయిన్‍, రాత్‍నూ ఓలివనూ ఫాహాఢ్‍నా కనా జాతోర్హయ్యో.
LUK 21:38 వ్హానే హఃత్రే అద్మీయే హాఃరు ఇనూ వాతే హఃమ్జనటేకె దేవాలయంమా ఇనకనా ఆవ్తా ర్హయ్యా.
LUK 22:1 పస్కా కరి ఏక్‍ పోంగ్యుకోయిన్తే ఆటోను పండగ కందే ఆయు.
LUK 22:2 ప్రాధనా యాజకుల్‍బి, షాస్త్రుల్‍ అద్మీయే దేఖిన్‍ ఢరీజైన్‍ యేసునా ధరనా కోహూయుని. కానీ యూవ్నే అజు కీమ్‍ మార్‍నూ కరి ఉపాయ్‍ ఢూండ్తార్హయా.
LUK 22:3 యత్రామా భారజణ షిష్యుల్‍మా ఆయోతే ఇస్కరియోతు కరి బోలాతే యూదామా సైతాన్‍ పేసిగయూ.
LUK 22:4 ఇనటేకె యో జైన్‍ యేసునా ఇవ్నాకనా కీమ్‍ ధరావ్‍నూకరీ వాతే బోలాన టేకె మందిర్ను అధిపతుల్‍ కనాబీ, షాస్త్రుల్‍ కనా గయో.
LUK 22:5 ఇనటేకె యూవ్నే ఖూషీహూయిన్‍, ఇనా రఫ్యా దేవానా ఒప్పిలీదా.
LUK 22:6 యుదా, యో వాత్‍నా ఒప్పిలిన్‍ యో ఇనకనా ఇనామాలం కోయిన్తే వఖాత్‍ యూవ్నా ధరవ్‍నూ కరి కావ్లీకాసిలిన్‍ జఫిరోతో.
LUK 22:7 పస్కానూ బోక్డానా బలిదేవనూ పోంగ్యు కోయిన్తే రోటొను పండగ కరనూ ధన్‍ ఆయు.
LUK 22:8 యేసు, పేతురు యేహాన్‍నా తూమే జైన్‍ అప్నా ఖావనాటేకె పస్కానా బణవో కరి బోలిమొక్‍ల్యొ.
LUK 22:9 యూవ్నే, హామే పస్కానా కేజ్జా కర్‍నూ కరి తూ సోచుకరస్‍ కరి పుఛవమా.
LUK 22:10 తూమే ఖాయార్మా జావను వోఖాత్‍ పాణీనూ బింది పళ్ళిన్‍ జాస్యేతే ఏక్‍ జణో తూమ్నా దేఖౌస్యే, తూమ్నా ఆడే ఆవ్‍సే, యో జైతే ఘర్‍మా తూమేబి ఇనాకేడె జైన్‍,
LUK 22:11 మే మార షిష్యుల్‍తి మళిన్‍ పస్కాను విందు ఖావన్‍ టేకె యో ఘర్‍నా మాలిక్‍తీ హామ్‍నా దేఖాఢ్‍ కరి బోలొ.
LUK 22:12 యో తూమ్‍నా ఘర్‍నూ మోట్టుమిద్ది పర్‍ దేఖాఢ్‍స్యే, ఏజ్గా పస్కానా కరో కరి బోల్యొ.
LUK 22:13 యూవ్నే జైన్‍ యో దేకిన్‍ మాలంకరీన్‍, యో బోల్యొ తిమ్మాస్‍ పస్కానా సీద్దం కర్య.
LUK 22:14 పస్కానా ఖావనూ వోహోఃత్‍ ఆవమా యోబి ఇనా షిష్యుల్‍ ఖావనా టేకె గుండ్‍ బేఠా.
LUK 22:15 తేదె మే ష్రమ పఢనా ఆగఢీ తూమారేతి ఆపస్కానా ఖాణు కరి ఆహ్‍ః కర్యొ.
LUK 22:16 పస్కాను విషయంనా దేవ్‍నూ రాజ్యంమా హువాతోడీ అజు కేధేబి ఆ ఖాణునా ఖైస్‍కోయిని కరి బోల్యొ.
LUK 22:17 యో గిన్నీనా పాఢీన్‍ దేవ్నా కృతజ్ఞాత కరీన్‍ తూమే ఆనా లీన్‍ పాంచీన్‍ ఖవో కరి బోల్యొ.
LUK 22:18 హంకేతూ దేవ్‍నూ రాజ్యం ఆవతోడీ మే అజు కేదెబి ద్రాక్చనూ రహ్‍ పీష్‍కోయిని కరి తూమారేతి బోలుకరూస్‍ కరి బోల్యొ.
LUK 22:19 ఇనబాద్‍మా ఏక్‍ రోటనా పాడీన్‍ దేవ్నా కృతజ్ఞత చెల్లించీన్‍, ఇనా తోఢీన్‍ యూవ్నా దీన్‍ తూమార టేకె దేవాంగ్రతే మారు ఆంగ్‍తన్‍ మన హఃయల్‍ కర్‍లేవనా టేకె ఆనా కరో కరి బోల్యొ.
LUK 22:20 ఇమ్మస్‍ ఖాణు ఖావనూ హూయిజావదీన్‍, ఏక్‍ గిన్నినా పాడీన్‍, ఆ తూమార టేకె ఛువడ్యోతే మారూ ల్హొయితి సీద్దం కర్యోతే నవూ నిబంధన.
LUK 22:21 హాదేక్‍ మన ధరౌస్యేతే అద్మి మారేతి ఖ్హాణు ఖావనా టేకె అజ్గ బేటోస్‍.
LUK 22:22 దేవ్‍ ఎంచిరాక్యుతీమ్‍స్‍ అద్మీనో ఛీయ్యో మర్జావను ఛా! యో కెహూ అద్మీనూ హాత్‍తీ ధరౌస్యేకీ యో అద్మినా ఘాణు ష్రమ కరి బోల్యో.
LUK 22:23 తేదె ఇవ్నే ఆ కామ్‍ కోన్‍కర్యు కరి ఏక్‍నా ఏక్‍ పుచైల్దు.
LUK 22:24 ఇవ్నామా కోన్‍ మోటు బోలౌస్యే కరి వాదించీలిదు,
LUK 22:25 యో యూవ్నేతి ఆమ్‍ బోల్యొ, అన్యుల్‍మా హూయితో రాజుల్‍ హీంసీచిన్‍ యూవ్నా యేల్యొ. పన్కీ యూవ్నఫర్‍ అధికారంతీ యూవ్నే ఖారావును కరి అద్మీయోమా దోస్తబోలానుకరి సోచ్ఛాస్‍.
LUK 22:26 కానీ తూమే ఇమ్‍ నార్హాను, తుమారమా మోట నామ్‍ ఛాతె అద్మి ఖారావ్తి న్హానా అద్మీయేనితర ర్హనూ, యాజమాని దాసుణ్‍నితర ర్హనూ.
LUK 22:27 కోన్‍ మోటు? ధాన్‍ ఖావనా బేటాతే యూవ్నేకీ నైతో ధాన్‍ నాఖాతే అద్మి? పన్కీ తుమారమ ధాన్‍ నాక్హా వాలుస్‍! కానీ మే తూమారకనా సేవ కరవాళోంతర ఛౌ.
LUK 22:28 తూమేబీ మారు కష్టాల్ క్హారమా కేడేస్‍ ర్హాసు.
LUK 22:29 ఇనటేకె మారో భా మన రాజ్యంనా దీదోతిమ్‍ మే బి తూమ్‍నా రాజ్యంనా దీస్‍.
LUK 22:30 తేదె తూమేబి మారు రాజ్యంమా మారేతీ బేసీన్‍ ధాన్‍ ఖాష్యు. రాజవ్‍ని బేంఛీయేఫర్‍ బేసీన్‍ భార వాంసాంను అద్మీయేఫర్‍ తీర్పు బోల్‍ష్యు కరి బోల్యొ.
LUK 22:31 సీమోన్‍, సీమోన్‍ హాఃజె సైతాన్‍ తూమ్‍నా ధరీన్‍ క్హేతార్‍ వాలో ఘౌనా ఛణ్కాతీమ్‍ ఛణక్‍నూ కరి తుమ్నా పరిక్చీంచును కరి దేవ్నా పుచ్చావాస్‍.
LUK 22:32 సిమోన్‍ తారు విస్వాసంకమ్‍ నాహోణుకరీ మే ప్రార్దన కర్యొ. తారు విస్వాసం ఘట్‍ హూయుతీమ్‍ తార భైయ్యెను విష్వాసంమతు నాపడిజానుతిమ్‍ ప్రార్థన కారిన్‍ ఘట్‍ కర్‍ కరి బోల్యొ.
LUK 22:33 తేదె సీమోన్‍ ప్రభు తారటేకె మే ఠాణామా ఆవ్‍కతోబి ఆయిస్‍, మర్‍కతోబి మరనాటేకెబి మేసిద్దం ఛౌకరీ బోల్యొ.
LUK 22:34 తేదె యేసు ఆమ్‍ బోల్యొ, ఆజ్నధన్నే పేతురూ తూ, మే మాలంకోయిని కరి తీన్‍ చోట్‍ బోలాతోడీ ముర్గు వాహ్‍ఃస్యే కరి తారేతి బొలుకరుస్‍.
LUK 22:35 బుజు యేసు యూవ్నేతీ, రఫ్యాసంచీ, హాత్‍నూ సంచీ, ఛేప్లె కోయినితిమ్‍ తూమ్‍నా బోలిమోకల్యొ తేదె తూమారు అవసరాల్‍ కోతీర్యున్నా? కరి పుఛాయో. కాయిబి కామ్‍ కోహుయునీ కరి యూవ్నే బోల్యు.
LUK 22:36 ఇనటేకె హంకే సంచీ ర్హవళు సంచీనా లీన్‍ జవో, ఛరీ కోయిన్తే అద్మీయే యూవ్నా లుంగ్ఢా ఏఛీన్‍ ఛరీ లేనూ;
LUK 22:37 యో అక్రమ కరతే అద్మీయేమా ఏక్‍నితర దేఖాయో, కరి లేకానంమా లీఖైర్యూతే వాతె మరకనా జరగ్‍స్యేకరి క్హాచీతీ బొలుకరుస్‍, కీమ్‍ కతో మార టెకెనూ వాతే ఖాతంహూయిజాస్యే కరి మే తూమారేతీ బోలుకరుస్‍ కరి బోల్యొ.
LUK 22:38 యూవ్నే “ప్రభు హమారకనా బే ఛరీ ఛాకరీ” బోలామా, “బైస్‍లా” కరి యో ఇవ్నేతీ బోల్యొ.
LUK 22:39 ఇనబాద్‍మా యూవ్నే ఏజ్గాతూ నీకీన్‍ రోజ్‍ జైతిమ్మస్‍ యో ధన్నేబి ఓలివనూ ఫహాఢ్‍ కనా జవమా ఇన సిష్యుల్‍బి ఇనా కేడే గయు.
LUK 22:40 యో ఫహాఢ్‍ కనా జైన్‍ యూవ్నేతి, తూమే షోధనమా నా జనూతీమ్‍ ప్రార్దన కరో.
LUK 22:41 యూవ్నకంతు ప్హాత్రో ప్హేకాతే ఏత్రు దూర్‍ జైన్‍ డూగ్నేఫర్‍ బేసీన్‍ ప్రార్దన కర్యో.
LUK 22:42 భా ఆ గిన్నీనా తూన ఇష్టం హూస్యేతో మార కన్‍తూ కణ్నాక్‍, రైతోబి మారు ఇష్టం కాహే, తారుస్‍ చిత్తంహూవదే కరి ప్రార్దన కర్యో.
LUK 22:43 తేదె స్వరగ్‍ మతూ ఏక్‍ దూత ఆయిన్‍, ఇనా దేక్హాయిన్‍ బలపరుచ్యు.
LUK 22:44 యో వేధన పఢీన్‍ అజు గ్హణు ప్రార్దన కరమా ఇనూ పస్నో లోహిను బుంధనితర జమీన్‍ ఫర్‍ పడ్యు.
LUK 22:45 ప్రార్ధన హూయిజవదీన్‍ యో ఉట్టీన్‍ సిష్యుల్‍ కనా ఆయిన్‍ దేఖామా, యూవ్నే దుఃఖంతీ థకిజైన్‍ ఖుత్యుథూ.
LUK 22:46 తేదె యూవ్నేతీ, తూమే ష్యాన ఖూత్యాస్‍? షోధనమా నా జనూకతో జాగీరైన్‍ ప్రార్ధన కరో.
LUK 22:47 యో బుజుబి ఇమ్మస్‍ వాతే బోలు కరతో, యత్రాస్‍మా అద్మీయే హాఃరు గుంబల్తీ భరైన్‍ ఆయు, భార జణా సిష్యుల్‍ ఏక్‍ జణొ ఇవ్నామా థో. యో యేసునా బుఛ్చా దేవనాటేకె ఆగడీ ఆయో.
LUK 22:48 యేసు యూదాతి, తూ బుఛ్చా దీన్‍ అద్మీనో ఛీయ్యోనా ధరైదేంక్రరస్‍నా కరి బోల్యొ.
LUK 22:49 ఇనా కేడె ఛాతే షిష్యుల్‍ యో ఖారు దేఖీన్‍, ప్రభూ ఆవ్నా ఛరీతీ ఖత్తర్‍నాఖేనా? కరి బోల్యు.
LUK 22:50 యత్రస్‍మా యూవ్నామనో ఏక్‍ జణొ ప్రధాన యాజకుడ్‍ను దాసుడ్‍ను ఖావత్‍నూ ఖాన్‍నా కత్తర్‍నాఖ్యు.
LUK 22:51 పన్కీ యేసు, భంధ్‍కరో అజు బైస్‍కరీ బోలిన్‍, ఇనా ఖాన్‍నా ఛీమీన్‍ అసేల్‍ కర్యో.
LUK 22:52 ఇనా ధరాన ఆయూతే అద్మీయేతి యో, ప్రధాన యాజకుల్‍, ఆలయంనూ మోటావ్‍తి తూమే ఛోర్‍నా ధరాన ఆయాతిమ్‍ ఛ్హారియేతిబి లాక్డీయోతీ, ఆయానా?
LUK 22:53 మే హార్‍ ధన్‍ తూమార షేడే ఆలయంమా థో కాని తూమే మన ధర్యాకోయిని. ఆ తూమారు సమయం అంధారనూ షక్తియేను సమయం కరి బోల్యొ.
LUK 22:54 యూవ్నే ఇనా ధరీన్‍ భందించిన్‍ ప్రధాని యాజకుడ్‍నా ఘర్‍మా లీన్‍ గయు, కాని పేతురు యూవ్నా పీటే ఢీలే ఛాల్తొఆయో.
LUK 22:55 తేదె థోడు అద్మీయే ఠణ్‍మా ఆగ్‍ షేకాన టేకె ఆగ్‍ బాళిన్‍ ఇన ఆష్పిస్‍ బేటూతో యూవ్నామా పేతురుబి జైన్‍ బేసిగయో.
LUK 22:56 తేదె ఏక్‍ బాయికో, యో ఆగ్‍నూ ఉజాళమా పేతురునా దేఖిన్‍ ఆ భి యేసుతి ర్హయ్యోస్‍హూయో కరి బోలి.
LUK 22:57 ఇనఖాజే పేతురు యో ఛోగిరితి యో కోన్‍కీ మన మాలం కోయిని కరి బోల్యొ.
LUK 22:58 బుజ్జరగఢీతీ అజేక్‍ జణుబి ఇన దేఖిన్‍ తూబి యూవ్నామా ఏక్‍ కరి బోలామా. ఇనాబి ఇమ్మస్‍ యో మే కాహే కరి బోల్యొ.
LUK 22:59 జరగడ్‍తూ బుజేక్‍ జణోబి దేఖిన్‍, “ఆ బి ఇనకేడే ర్హయ్యో, ఆ గలీలయనోస్‍ అద్మి” కరి ఘట్‍ బోల్యొ.
LUK 22:60 ఇనటేకె “పేతురూ తూమే ష్యాత్‍ బోలుకరస్‍కీ మన మాలంకోయిని కరి బోలుస్‍కర ముర్గు” వాష్యు
LUK 22:61 తేదె యేసు పేతురూ మ్హణీ పరీన్‍ దేక్యో, తేదె ప్రభు “ఆజ్‍ ముర్గు వాహఃను అగాడి మే కోన్‍కీ మాలంకోయిని కరి తీన్‍ చోట్‍ బోలిస్‍” కరి బోల్యొతె వాత్‍ పేతుర్‍నా హఃయాల్‍ ఆయూ.
LUK 22:62 తేదె యో బాధర్‍ జైన్‍ దుఃఖం పఢీన్‍ రోయ్యో.
LUK 22:63 యేసునా ధర్యుతే అద్మీయే ఇనా ఇజ్జాత్‍ కాడీన్‍ మారీన్‍.
LUK 22:64 ఇనూ ఢోలా భ్హాందిన్‍ తు ప్రవాక్తానీ, తూన మార్యుతే కోన్‍కీ బోల్‍ కరి బోల్యా.
LUK 22:65 బుజు విరోధ్‍తి కేత్రుకీ నక్‍ల్‍ కర్తుహూయిన్‍ వుజు ఆవుమానంను వాతే బోల్తు హుయిన్‍, దూషిస్తా ర్హయ్యా.
LUK 22:66 వ్హాణు హూస్‍కర యూదుల్‍నా మోటా, ప్రధాన యాజకుల్‍ షాస్ర్తుల్‍ ఖారు ఏక్‍ జోగోమా మళిన్‍, యేసునా మోటా సభమా బులాలిన్‍ ఆయూ.
LUK 22:67 ఏజ్గా యేసునా “తూ క్రీస్తు హూస్యేతో హమారేతి బోల్‍” కరి బోల్యు. తేదె యో “మే బోల్యొతోబి తూమే నమ్‍స్యు కోయిని కరి బోల్యొ.
LUK 22:68 మే తూమ్‍నా పుఛాయోతో తూమే మన జవాబ్‍ దిస్యుకోయిని.
LUK 22:69 కాని హంకేతూ ధరీన్‍ అద్మినొ ఛియ్యో సర్వోన్నత్ దేవ్‍ని ఖవ్వాహాత్‍ను మ్హాంఢీఫర్‍ బేహ్‍ఃస్యే” కరి బోల్యా.
LUK 22:70 ఇనటేకె యూవ్నే, ఇమ్‍ హూస్యేతో తూ దేవ్నొ ఛియ్యోనా? తూ బోల్యొతిమ్‍ యో మేస్‍కరీ యూవ్నేతి బోల్యొ.
LUK 22:71 తేదె యూవ్నే అజు అప్నా సాక్చల్‍తి కామ్‍ ష్యాత్‍? ఇనా మోఢవాటేస్‍ ఖంజకున్నా కరి బోల్యా.
LUK 23:1 యత్రమా సభామ ఛాతే హాఃరు ఉట్టీన్‍ ఇనా పిలాతు కన లీన్‍ గయా.
LUK 23:2 ఆ అప్నా అద్మీయేనా తప్పు వాట్‍ ధరాంగ్రస్‍, అజు రోమా రాజోనూ పన్నుబి భాందోనకోకరీ మేస్‍ క్రీస్తు రాజో కరి బోలుకరతో హమే హఃమ్జ్యా, కరి ఇనఫర్‍ ఇన్‍జామ్‍ నాఖానిక్ల్యా.
LUK 23:3 పిలాతు తూ “యూదుల్‍నూ రాజోనా?” కరి ఇనా పుఛ్చావమా యేసు హో “తూ బోలతిమ్మస్‍” కరి ఇనేతి బోల్యొ.
LUK 23:4 యేసు ఇమ్‍ బోలమా పిలాతు ప్రధాన యాజకుల్‍తీ, అద్మీయేతి మన ఆ అద్మి కనా షీక్చనాటెకే ఖాయిబి తప్పు దేఖౌంగ్రకోయిని కరి బోల్యొ.
LUK 23:5 తేదెబి యూవ్నే ఆ గలీలయతూ ధరీన్ ఆజ్గా తోడీ ఇనా బోధనల్‍తి యూదయమా ఖారమా బోధిస్తోహుయిన్‍, జనాల్‍నా వూషీ కరౌతో ర్హయో అజు ఘణు ఛిక్రాణ్‍ మ్హేంతా హూయిన్‍ బోల్తార్హయ్యా.
LUK 23:6 పిలాతు ఆ వాతే ఖంజీన్‍ ఆ అద్మి గలీలయమనూ అద్మినా? కరి పుచ్చాన్‍,
LUK 23:7 యో హేరోద్‍ ఏలుకరతే దేహ్‍ఃనో కరి హూస్యేతో హేరోద్‍ కనా బులైలిజవో కరి బోల్యొ, తేదె హేరోద్‍ యో ధన్‍మా యెరూషలేమ్‍మస్‍ థో.
LUK 23:8 హేరోద్‍ యేసునా దేఖీన్‍ జర ఖూషీ హూయిన్‍, ఇనా గురీంచీన్‍ గ్హణు వాతే ఖంజో ఇనటేకె యో ఏఖాదు సూచననూ కామ్‍ కర్యుతో దేఖ్నూ కరి ఆఖ్‍ః కర్యొ, ఘాణ ధన్‍తూ ఇనా దేఖ్నూ కరి రైగో.
LUK 23:9 హేరోద్‍ యేసునా దేఖీన్‍ కేత్రుకి ప్రష్నల్‍ పుచ్చాయోతోబి యో ఏక్‍ వాత్నాబీ జవాబ్‍ దిదోకోయిని.
LUK 23:10 ప్రధాన యాజకుల్‍, షాస్ర్తుల్‍ హీబ్రీన్‍ ఇనా ఫర్‍ కేత్రేకీ నిందల్‍ నాఖ్‍తా ర్హయ్యా.
LUK 23:11 హేరోద్‍ ఇనా సైనికుల్‍తీ మళిన్‍, ఇనా ఇజ్జాత్‍ గేలి కాఢీన్‍, లుంగఢా పేరైన్‍ అజు పిలాతు కనా బోలిమొక్‍ల్యా.
LUK 23:12 అనా అగడీ హేరొద్‍బి పిలాతు ఏక్‍నా ఏక్‍ వైరేవ్‍నితర థా. యో ధన్‍మా బే జణా దోస్తీ హూయిగయా. బరబ్బా చుట్టను యేసున మరణ్‍ షిక్చా
LUK 23:13 తేదె పిలాతు ప్రధానుల్‍నా, అధికరుల్‍నా అద్మీయేనా ఖారవ్నా బులైమంగైన్‍.
LUK 23:14 పిలాతు అద్మీయేనా ఫాచు పరీన్‍ బోలా, కరుకరస్‍ కరి తూమే ఆ అద్మీనఫర్‍ మార ఖామే లాయ పణికీ మన ఆ అద్మినా ఏన్‍ కరీన్‍ దేఖామా ఏక్‍ గల్తీబి కోదేఖైయుని.
LUK 23:15 హేరొద్‍నాబి ఖాయిబి కోదేఖైని, ఇనటేకె అనా అజు ఫాచు మార కనా బోలిమెక్‍ల్యు. ఆ మర ఏత్రే ఖైబి గల్తీ కర్యొకోయిని.
LUK 23:16 ఇనటెకె మే అనా ఖాళి కోల్డతీ షిక్చ నాఖిన్‍ మ్హేందిస్‍ కరి బోలమా,
LUK 23:17 పండగను వక్హత్‍ సమయంమా పిలాతు అద్మినటెకె ఏక్‍ చ ఖైదీన బెందావను ఆనవాతి థూ.
LUK 23:18 యూవ్నే హాఃరు యేసునా మర్రాకీన్‍, ఖైది బరబ్బనా ఛోడీ మ్హేందో కరి ఖారు ఏక్కస్‍ ఖైకార్‍తీ ఛిక్రనిక్లియు.
LUK 23:19 యో హఃయార్మా కర్యోతే గలాఠాన ఖాజే, నర్‍హత్యనా ఖాజే ఇనా ఠాణమా ఘలాయ్‍గయోతే యోబరబ్బా.
LUK 23:20 పిలాతు అద్మియేతీ బోల్యొ, యేసునస్‍ మ్హేందేనూ కరి పాఛు బోల్యుతోబి.
LUK 23:21 యూవ్నే హాఃరు అనా “సిలువస్‍ నాఖో సిలువ నాఖో” కరి ఛిక్రాణ్‍ మ్హేంధా.
LUK 23:22 తీన్‍మనూ వోహోఃత్‍బి ఇమ్మస్‍ ఆ ష్యాను గల్తీ కర్యొ? మరణ్‍ అనాకనా ఖైబి గల్తీ కో దేఖౌంగ్రని ఇనటేకె అనా సిక్చించిన్‍ మ్హేందుంగ్రుస్‍ కరి యూవ్నేతి బోల్యొ.
LUK 23:23 పన్కి, కేత్రు బోల్యుతోబి యూవ్నే నాఖంజ్నుతిమ్‍ అనా సిలువ నాఖో కరి అడాతీబీ బుజు జాఖాత్‍ కైఖార్‍ మ్హేంధామా ఇవ్నేస్‍ జిత్యూ.
LUK 23:24 తేదె పిలాతు యూవ్నే బోల్యాతిమ్మస్‍ హూవధే కరి తీర్పు దీధో.
LUK 23:25 బరబ్బ కర్యొతే గలాఠానా, మర్రాకినాకను నేరంనాఖాజే ఘలైరోతే ఇనా యో బోలాతిమ్‍ ఛుట్టీ కరీన్‍, యేసునా కీమ్‍బి కర్‍లేవోకరీ యూవ్నాటెకె ధరైనగ్‍దిదో.
LUK 23:26 యూవ్నె క్హార యేసునా లీన్‍ జౌంగ్రతో గమ్మాతూ ఆయోతే కురేనీయుడ్ను‍ హుయోతె సీమోన్‍ కరి ఏక్నానా ధర్లీన్‍ యేసునాకేడె సిలువ ఢోవ్వానాటేకె ఇనా బులైలీన్‍ జైన్‍ ఇనా హాతే ఢోవ్వాయూ.
LUK 23:27 మోటు అద్మీయేనూ ఫాంభళే ఇన్మా త్హోడుబాయిక దేఖీన్‍ ఛాతీకుట్‍లేతూ దుఃఖ పడ్తహూయిన్‍, కేత్రుకీ జణీ బాయికాబి యేసునాకేడె జాతుర్హయూ.
LUK 23:28 తేదె యేసు యూవ్నామణి ఫరీదేఖిన్‍, ఓయెరూషలేమ్‍ని ఛోరీయే మరటేకె, నకో రోవొ; తూమార టేకె తూమార లఢ్‍కాన టేకె రోవొ.
LUK 23:29 వాంజీణీయేబి, జణీ కోయిన్తె పేట్‍, దూత్‍ పీఢాయి కోయిన్తె తూమ్నా కేత్రుకీ అచ్చు హూయు కరి బోలానూ ధన్‍ ఆంగ్రస్‍.
LUK 23:30 తేదె యూవ్నే పహాడ్తి హమార ఫర్‍ పడ్‍కరీ బోల్‍స్యే. బుజు ఫాహాడ్‍నా హమారఫర్‍ పఢీన్‍ ఢాపీనాక్‍ కరి బోల్‍స్యే.
LUK 23:31 యూవ్నే ఖఛ్చు జాఢనస్‍ ఆమ్‍ కర్యుతో, కుఖ్కు జాఢనా అజు ష్యాత్‍ కరస్‍కీ? కరి బోల్యొ.
LUK 23:32 యేసునా కేడె అజు బేజణాన నేరస్తులున సిలువ మారనటేకె లీన్‍ గయ్యా.
LUK 23:33 యూవ్నే యేసునా కపాలం కరి బోలాతే (కలవర) జోగొమా ఆయ తేదె ఏజ్గా యేసునా ఖావత్‍ మణి ఏక్‍ జణనా, ఢవాత్‍ మణి ఏక్‍ జణనా కరి సిలువ మార్యు.
LUK 23:34 యేసు ఆమ్‍ బోల్యొ, “భా ఆవ్నే ష్యాత్‍ కరుకరస్‍కీ అవ్నాస్‍ మాలంకోయిని అవ్నా క్చమించ్‍” కరి బోల్యొ. యూవ్నే చీట్లునాఖిన్‍ యేసును లుంగ్డాన ఫాడీన్‍ భాగ్‍ పళ్లిధా.
LUK 23:35 అద్మీయే హాఃరు హిబ్రిన్‍ దేక్తూర్హయూ, తేదె అదికారుల్ ఆ “ఫార్లేవ్‍నా హూయితో భచయో! ఇనా హాఃఛీస్‍బి దేవ్‍ బోలిమోక్‍ల్యొతే దేవినిచే ఎన్ని రాక్యోతె క్రీస్తు హూస్యేతో ఇనూ యోస్‍ భచీజాసే” కరి బోల్లీదు.
LUK 23:36 సైనికుల్‍బి కందే ఆయిన్‍ సైనికుడ్‍బి ఘేఖికాఢీన్‍ ఇనా ఖడు రహ్‍ఃనా దీదూ.
LUK 23:37 మరియు తూ “యూదుల్‍నో రాజో హూస్యేతొ” తారు తూస్‍ నా భఛీజాకరీ గేళిసైనికుడ్‍బి కాఢ్యా.
LUK 23:38 “ఆస్‍ యూదుల్‍నో రాజో” కరి నీక్కీన్‍ సిలువనా ఉఫర్‍ అట్‍క్వాయు.
LUK 23:39 ఇనాకేడె సిలువ ఛఢీర్యూతే నేరస్తుడ్‍మా యూవ్నామా ఏక్‍ జణొ ఇనా గాళే దేతోహూయిన్‍ తూ క్రీస్తు కహేనా? తారు తూస్‍ భఛీన్‍ హమ్‍నాబి భచవ్‍ని కరి బోల్య.
LUK 23:40 తేదె బేమ్మనో ఇనా గుర్‍ఖైన్‍ తూ దేవ్‍నా ఢరకోయిన్నా! తూబి యోస్‍ షిక్చమా ఛాకున్నా!
LUK 23:41 అప్నా షిక్చించనూ న్యాయమస్‍. ష్యానకతో అప్నే కర్యతే పాపల్నా టేకె షిక్చ పడుకరస్‍ పణికీ యేసునే క్హయూ తప్పు కర్యొకోయిని కరి బోలీన్‍,
LUK 23:42 యో యేసుతీ, ప్రభు! తారు రాజ్యంమా ఆవనూ వోహోఃత్‍ మనాబి ఖాయాల్‍ కర్లీజోకరీ బోలామా.
LUK 23:43 యేసు ఇనేతి బోల్యొ, “ఆజ్‍ తూబి మార కేడె పరదేసిమా ర్హైస్ హాఃఛీతి బోలుకరుస్‍” కరి బోల్యొ.
LUK 23:44 తేదె భరోబ్బర్‍ ధోపర్‍ హుయు, తేదె భార భజేథూ ధరీన్‍ తీన్‍ గంటాతోఢీ యో దేహ్‍ః అక్కు అంధారు హూయిగు.
LUK 23:45 సూర్యుడ్‍బి దేఖైయో కోయిని; మందిరంనూ భీతే బే భాగ్‍ హూయి ఛీరైగయూ.
LUK 23:46 తేదె యేసు ఏక్‍ మోటు ఆవాజ్‍తి “భా మారు ఆత్మనా తార హాత్మా మ్హేంధుకరుస్‍” కరి బోలీన్‍ జాన్‍ మ్హేందో.
LUK 23:47 షతాధిపతి జర్‍గ్యూతే క్హారు దేఖీన్‍, దేవ్నా స్తుతించిన్ ఆ అద్మి క్హాఛ్చీస్‍బి నీతితీ ఛాకరీ బోల్యొ.
LUK 23:48 యేసునాకేడె ఆయుతే క్హారుజణు ఇనా దేఖీన్‍ ఛాతీకూట్టీన్‍ రోవ్తూహూయిన్‍ ఛలీగూ.
LUK 23:49 యేసునా మాలంహూయు అద్మీయే, గలీలయమతూ ఆయుతే థోడీ బాయికాబి యో ఖారు దేక్తూహుయిన్‍దూర్‍ హిబ్ర్యుథూ.
LUK 23:50 అరిమతయియ కరి యూద ఖాయార్‍మనూ ఏక్‍ సభ్యుడ్‍ యోసేపు కరి ఏక్‍ జణో థో.
LUK 23:51 యో నీతినో అషల్ అద్మి, యో దేవ్నూ రాజ్యంనా టేకె ఎదుర్‍ దేక్తోర్హయో. యేసునా మరణ్‍నూ షిక్చ నాఖానూ వాత్మా ఓప్యోకోయినితే అద్మి.
LUK 23:52 యోసేపు, పిలాతుకనా జైన్‍ యేసునూ ముర్దానా హమ్‍నా ధా కరి మాంగీలీదొ.
LUK 23:53 యో ముర్దాన హేట్‍ వుత్రాయిన్‍, నారను లుంగఢామా లఫ్‍టిన్‍ ఇనాబాద్‍మా పళ్ళీజైన్‍ హాంకేతోడీబి కీనా గ్హల్యుస్‍ కోయిన్తే ఖాళి సమాదినూ ఖాఢమా గ్హాలీన్‍ యో సమాధినూ గవ్హీనా ఏక్‍ మోటో గండ్‍ భండోనా ధర్‍వాజునితర మూఛ్యు.
LUK 23:54 యో ధన్‍ ఆరామ్నూ ధన్‍ అవానాటేకె సిద్దంథూ.
LUK 23:55 తేదె గలిలయథూ యేసునకేడె ఆయుతే బాయికా యోసేపునాకేడె జైన్‍ యేసునూ సమాధిన దేఖ్యు.
LUK 23:56 ఇనబాద్‍మా పాచుఫరీన్‍ జైన్‍ అత్తర్బి వాక్హ్ నూ రాచా లీధూ. పణికీ యూవ్నే మోషే ధర్మషాస్త్రం ఛాతెతీమ్‍ ఆరామ్‍నూ ధన్నే కాయిబి కామ్‍ నాకర్నూకరీ యూవ్నే షోపొథా.
LUK 24:1 ఆదివార్‍నా వ్హానెహఃత్రె హూంక్రతో యోబాయికా లీరాక్యూతే అత్తర్, రాఛనా పళ్లీజైన్‍ యేసునూ సమాధికనా గయూ.
LUK 24:2 యో సమాధిఛాతే గ్హవీనా మూఛీరాక్యతే భండో నీక్లీరవ్హమా దేఖీన్‍ మైహ్‍ గయా పణికీ
LUK 24:3 యూవ్నా ప్రభు యేసును ఆంగ్‍ కోదేఖైయుని.
LUK 24:4 ఇనటేకె యూవ్నాఖైయిబి సోఛవకోయినితీమ్‍ రవ్హమా, ఏత్రాస్‍మా ధోళు పట్‍ జమ్‍కుకరతే లుంగఢా పేర్‍రాక్యుతే బే అద్మీయే ఆక్చార్యంహుయీన్‍ ఇవ్నే ఖామే హీభ్ర్యు.
LUK 24:5 యూవ్నే ఢరీన్‍ ముఢ్‍క్యా హేట్‍ జుఖైలేవమా ఆవ్నే జీవీ ర్హోతే ఇనా ఘోరాఢవ్‍మా తూమే ష్యాన ఢూంఢుకరస్‍?
LUK 24:6 యో అజ్గ కోయిని, యో జివీన్ ఉట్టీరోస్‍; యో గలీలయమా రయ్యో తేదె,
LUK 24:7 తూమ్‍నా అద్మీనో ఛీయ్యో పాపుల్‍నా హాతే ధరైన్‍ సిలువ నఖైన్‍ మరిన్‍ తీన్‍మనూ ధన్నే ఉటాను ఛాకరీ బోల్యొతే వాతే ఖాయాల్‍ కర్‍లేవో కరి బోల్యు.
LUK 24:8 తేదె యూవ్నే యోవాతే ఖాయల్‍ కర్లీదు.
LUK 24:9 యో సమాధి కన్‍తూ యూవ్నే జైన్‍, హారఅద్మి సిష్యుల్‍నబి అద్మీయే హాఃరవ్‍నా యో వాతేనా బోల్యు.
LUK 24:10 యో వాతే బోల్యుతే కోన్‍కతో మగ్దలేనే మరియబి, యోహాన్నబి, యాకోబ్‍ని ఆయా మరియ, యూవ్నాకేడె అజు థోడి బాయికా థీ.
LUK 24:11 హూయుతో యూవ్నే వాతె దేవ్నా వాతెంతర దేఖ్కాయు అవ్నె బోల్యుతె వాతేనా షిష్యుల్‍ నమ్మ కొయినితిమ్‍ బొల్లి దు.
LUK 24:12 రైతోబి పేతురు ఉట్టీన్‍ జైన్‍ యో సమాధి కనా దేఖమా ఖాళీ లుంగఢా పఢ్యుతూ, ఇనా దేఖీన్‍ యో హషంహూయి ఘర్‍ కనా ఛలేగొ.
LUK 24:13 యోస్‍ ధన్నే యూవ్నామా బేజణ యెరూషలేమ్‍నా ధర్రాసు దూర్‍మా ఛాతే ఎమ్మాయు కరి ఏక్‍ గమ్మా ఛలి జౌంగ్రతో,
LUK 24:14 యెరూషలేమ్‍‍మా జర్‍గ్యూతే అక్కు ఏక్‍నా ఏక్‍ బొల్లేతూర్హయు.
LUK 24:15 యూవ్నే ఇమ్‍ వాతే బోల్తాహూయిన్ సోచుకర్తథా, యేసుబి ఆయిన్‍ యూవ్నాకేడె ఛాలనిక్‍ల్యొ.
LUK 24:16 కానీ యూవ్నే యేసునా దేక్యా పన్కీ, గుర్తుదర్యూకొయినీతిమ్‍ ఢోళో ముచ్చాయుగయూ.
LUK 24:17 యో, తూమే చాల్తోహూయిన్‍ తూమే ష్యాను వాతే బోల్‍లేంగ్రస్ కరి బోలమా, యూవ్నే ధుఃఖపడ్తుహూయిన్‍ హీభ్రి గయూ.
LUK 24:18 యూవ్నామా ఏక్‍జణో క్లెయొపా కరి జణో యేసుతీ ఆమ్‍ బోల్యొ, యెరూషలేమ్‍మా రైన్‍బీ తూన ఆవాతే మాలంకొయినినా? కరి బోల్యొ.
LUK 24:19 యేసు యోష్యాను వాతేకీ బోల్కరి బోల్యొ, యూవ్నే నజరేయుడ్నొ హుయోతె యేసుని వాతేస్‍; యో దేవ్నాబి, అద్మీయేకనాబి, క్రియామాబి, క్హారవ్మా ఏక్‍ ప్రవక్తనితర ర్హయో.
LUK 24:20 అపుణు ప్రధాన యాజకుల్బి అధికారుల్బి యేసునా కింమ్నితర మరణ్‍ షిక్చానా ధర్యాయ్‍, సిలువమా నఖాయకీ తుమ్నా మాలంకొయిన్నా.
LUK 24:21 హామే ఇష్రాయేల్‍నా యోస్‍ భచవ్‍స్యే కరి భరోసా కర్‍రాక్యథా. ఆ ఖారూ హూయిన్‍ తీన్‍ ధన్‍ హూంక్రస్‍ కరి బోల్యు.
LUK 24:22 హమారమా థోడీ బాయికా వ్వాణే ఖాత్రే ఇనూ సమాధి కనా జైన్‍ దేఖామా, ఆష్చర్యాపర్చూ.
LUK 24:23 థోడ దేవదూతల్‍ దేఖైన్‍ యో జీవిన్‍ ఉటీరోస్‍ కరి బోల్యుతే వాతే హమ్‍నా బోల్యు.
LUK 24:24 యోబాయికా బోల్యుతిమ్‍ అజు థోడు జణుబి జైన్‍ దేఖామా, యూవ్నాబి యేసును ముర్దు దేఖైకోయిని కరి బోల్యు.
LUK 24:25 ఇనటేకె యో యూవ్నేతి బుద్దు అద్మీయే, “ప్రవక్తల్‍ బోల్యుతే వాతేనా నమ్మానా అత్రే ఆల్యసం ష్యాన కరుకరస్‍? కరి బోల్యొ.
LUK 24:26 క్రీస్తు ష్రమపఢీన్‍ మరీజైన్‍ యో మహిమమా జాస్యేతే జరూర్‍ కాహేనా?” కరి యూవ్నేతి బోలిన్‍,
LUK 24:27 బుజూ మోషేబి, కేత్రాకీ ప్రవక్తల్‍ నిఖ్యాతే యోఖారవ్‍మా ఇనా గురీంచీన్‍ లిఖైర్యూతే వాతేనా బోలీన్‍ ఇనూ మతలబ్నా మాలంకరాయో.
LUK 24:28 యత్రమా ఇవ్నేజంకరతె గామ్‍ కందే ఆవమా, యో బుజుథోడు దూర్‍బి జవవాళోంతర దేఖాయో.
LUK 24:29 యూవ్నే ఇనా హాఃమి క్హాంజ్‍హూయిగు తూ హమారకేడెస్‍ ర్హాకరి బోలమా, యేసు తెదె యూవ్నాకేడె గయో.
LUK 24:30 తేదె యూవ్నేహాఃరు ఖాణు ఖావనాటేకె బేఖామా యో ఏక్‍ రోటొనా పాడీన్ కృతజ్ఞతకరీర్‍ ఇనా తోడిన్‍ ఇవ్నా దేవమా,
LUK 24:31 తేదె యువ్నా డోళొ వుక్‍డైన్‍ ఇనా యేసు కరి ఖణాద్ ధర్యు; పన్కి యేసు తేదె యువ్నా దేఖాయో కోయినితీమ్‍ మాయం హూయిగో.
LUK 24:32 తేదె యూవ్నే, యో వాట్‍ఫర్‍ ఇనా గురించీన్‍ వాక్యంనూ వాతే బోల్యొ తేదె అపుణు దిల్‍మా ఏక్‍ ఆగ్‍నితర భళ్యుకోయిన్నా? కరి యూవ్నే బోల్లీదు.
LUK 24:33 తేదెస్‍ యూవ్నే ఉట్టీన్‍ యెరూషలేమ్‍నా పరీన్‍ గయా. ఏజ్గా గ్యారజణబి అజు క్హార అద్మీయేబి ఏక్‍జోగొ మలీన్‍ బేటు థూ.
LUK 24:34 ప్రభు క్హాచ్చీస్బి జివీన్ వుట్టీన్‍ సీమోన్‍నా దేఖైయో కరి బోల్లీదు.
LUK 24:35 యూవ్ను వాతే ఖంజీన్‍ వాట్ఫర్‍ యేసుతి వాతె బోల్తాహూయిన్‍ ఆయాతే యూవ్నేతి యో బోల్యోతే వాతే, బుజు రోటొనా థోడీన్‍ దిధోతే యో వాతేవ్నా యో బేజణ యూవ్నేతి బోల్య.
LUK 24:36 యూవ్నే హాఃరు యో వాతే బోల్లేంగ్రతో, ఎగ్గీస్‍ యేసు యూవ్నా ఇఛ్మాకరీ ఆయిహిబ్రిన్‍ “తూమ్‍నా సమాధానం హూవదా” కరి యూవ్నేతి బోల్యొ.
LUK 24:37 తేదె యూవ్నే ఖారు భూతంనా దేఖ్యాకరీ ఢరీగయూ.
LUK 24:38 పన్కీ, యేసు ఇవ్నేతి, తూమే ష్యాన ఢర్యూకరస్‍? తూమారు దిల్మా అత్రే అనూమానం కీమ్‍ ఆవాస్‍? కరి బోల్యొ.
LUK 24:39 మార హాత్‍ గోఢనా దేఖో, యోస్‍ మే, మన ఛీమిన్‍ దేఖొ, మన భోటీ హాఢ్‍క్యా ఛా, కానీ భూతంనా యో ఖారు కోర్హైని కరి.
LUK 24:40 ఇమ్‍ బొల్తూవక్హత్‍ యో యూవ్నా ఇనూ హాత్‍, గోఢాన దేఖాఢ్యొ.
LUK 24:41 తేదె యూవ్నే ఖూషీతి అజున్‍బి యూవ్నా నమ్మకొయింతె, హాషం హూంగ్రతో, తేదె యేసు తూమార కనా ఏక్‍ రోటొ ఛానా? కరి బోల్యొ.
LUK 24:42 యూవ్నే భుంజ్యుహూయు ఏక్‍ మాస్లాను టుక్డొన ఇనా దిధూ.
LUK 24:43 యో ఇనా లీన్‍ యూవ్నా ఖామేస్‍ ఖైగో.
LUK 24:44 మే తూమారేతి మళిన్‍ ర్హయో తేదె మోషే ధర్మషాస్ర్తంమా, ప్రవక్తల్‍నూ గ్రంధాల్మా, కీర్తనల్‍మా మరా గురీంచీన్‍, నీఖైర్యూతే ఖారు జరగ్‍స్యే కరి మే తూమ్‍నా బోల్యొతే వాత్‍ జర్యుగుకరీ ఇవ్నేతి బోల్యొ.
LUK 24:45 తేదె యో యూవ్నా వాక్యంనా అర్దం కరవానటేకె యూవ్ను దిల్నా ఖూల్లా కర్యొ.
LUK 24:46 క్రీస్తు ష్రమ పడీన్‍ మరీజైన్‍ తీన్‍మనూ ధన్నే జీవిన్‍ వుట్‍స్యేకరీ లిక్కారుతింమ్‍,
LUK 24:47 “యెరూషలేమ్‍థూ ధరీన్‍ హాఃరు జనాభోమా ఇనూ నామ్‍తు దిల్‍ భద్లాయిలేవనూ, పాప క్చమపణ్‍ ప్రచార్‍హూస్యే” కరి లిఖ్కైర్యూస్‍.
LUK 24:48 ఆ వాతే ఖారవ్నా తుమేస్‍ సాక్చుల్‍ కరి బోల్యొ.
LUK 24:49 హదేక్‍ మారో భా వాక్దాన్‍దిదోతే ఇనా మే తూమారఫర్‍ బోలిమొక్లుస్‍; పణికీ స్వర్గం‍మతూ పరిసుద్దాత్మనూ షక్తి తూమారఫర్‍ ఆవతోడీ తూమే యెరూషలేమ్నూ హఃయార్‍మస్‍ ర్హవో.
LUK 24:50 యేసు బుజు యూవ్నా బేతనియతోడీ బులైలీజైన్‍ హాత్‍ పాడీన్‍ యూవ్నా ఆషీర్వదించ్యో.
LUK 24:51 ఇవ్నా ఆషీర్వదించ్యుకరతో తేదెస్‍ యో యూవ్నేతి దూర్‍ హూయిజైన్‍ స్వర్గంమా ఛలేగయో.
LUK 24:52 ఇనబాద్మా యూవ్నే ఇనా హఃలమ్‍ కరీన్‍, కెత్రేకీ ఖుషీతి స్తుతికర్తూ యెరూషలేమ్‍మా గయా.
LUK 24:53 బుజు యూవ్నే దేవాలయ్‍మా రైన్‍, లగాతార్‍ దేవ్నా స్తుతిస్తూ ర్హయా.
JOH 1:1 జమాననూ అగాఢి వచన్‍ థూ, యో వచన్‍ దేవ్కన థూ, యోవచన్‍ దేవ్‍హుయిన్‍ థొ.
JOH 1:2 యో త్యో జమానమా దేవ్కనా థొ.
JOH 1:3 సమస్తంబీ ఇన బన్తీస్‍ హుయు. హుయీన్ ఛాతె కెహూబి యో కొయినితిమ్‍ కోహుయూని.
JOH 1:4 ఇనమా జీవం థూ; యో జీవమస్‍ అద్మిహాఃరనా ఉజాలుహుయిన్‍ థూ.
JOH 1:5 యోఉజాలు అంధారమా బలుకరస్‍ పన్కి, అంధారు యో ఉజాలనా గ్రహించకరకొయిని.
JOH 1:6 దేవ్ కంతు బోలి మొక్లాయుహుయుతే ఏక్ అద్మి థూ ఇను నామ్‍ యోహాన్‍.
JOH 1:7 ఇనబారేమా హాఃరుబి విష్వసించా హాఃర్కూ యో యోఉజాలున గూర్చి బోలనటేకె సాబుత్‍నితార ర్హయో.
JOH 1:8 యో యోఉజాలనీతర కాహె పన్కి యోఉజాలునటేకె సాబుత్ ‍బోలనఖాజె ఇనే ఆయో.
JOH 1:9 హాఃఛి ఉజాలు థూ; యోములక్మా ఆవ్తూ హర్యేక్‍ అద్మియేనా బల్తూరయ్యూ.
JOH 1:10 వాక్యం ఆములక్మా థొ, ఆములక్‍ ఇన బారేమా హుయు. పన్కి ములక్మాఛాతె ఇవ్నే వాక్యంనా అంగీకరించాకొయినీ.
JOH 1:11 యో ఇను స్వంత అద్మికనా ఆయో; పన్కి ఇవ్నే ఇనా అంగీకరించాకొయినీ.
JOH 1:12 ఇన కెత్రుకి అద్మి అంగీకరించాస్కి, కతో ఇవ్నా హఃరవ్‍నా ఇను నామ్తీ విష్వాసంరాఖవాలన దేవ్‍ను లడ్కా హువనటెకె హక్కు దిరాక్యోస్‍
JOH 1:13 ఇవ్నే దేవ్ను బారెమా ప్హైదాహుయాస్‍ పన్కి, లోహితితోబి, ఆంగ్తాన్ను ఆహ్‍ఃతితోబి ప్హైదాహుయాతె కాహె. పన్కి ఇవ్నా భా దేవ్‍హుయీన్‍ ఛా.
JOH 1:14 యో వచన్‍ అంగ్తాన్‍తి హుయీన్‍ ఛా, కృపాసత్యసంపూర్ణంతీ అప్నా ఇఛ్మా జీవిన్‍ ర్హయ్యో. భా కంతు ఆయోతే ఏక్నొఏక్‍ ఛియ్యోనూ, మహిమతర అప్నె ఇను మహిమాన దేఖ్యా.
JOH 1:15 యోహాన్‍ ఇనబారేమా సాబుత్‍ బోల్తొహుయిన్‍ మారఫీటె ఆవ్సేతె మారెతీబి మోటొగల్డొ ఇనటెకె యో మారెతీబి అగాఢివాలొ హుయోకరీ మే బోల్యొతె యోస్‍ ఆస్కరీ గట్తి చిక్రీన్‍ బోల్యొ.
JOH 1:16 ఇను పరిపూర్ణ కృపమాతు అప్నెహాఃరు ఆసీర్వాద్‍మతూ ఆసీర్వాద్‍ అప్నే పొందిరాక్యస్‍.
JOH 1:17 దేవ్‍ ధర్మషాస్త్రం మోషెనా బారెమా అనుగ్రహించబడ్యూ; పన్కి కృపబీ, హాఃఛి యేసు క్రీస్తుబారేమా హుయూ
JOH 1:18 కోన్బి కెదేబీ దేవ్నా దేక్యాకొయిని; భానుతర ఇను రూప్మాఛాతె, ఏక్నొయేక్‍ ఛియ్యోస్‍ ఇనగూర్చి భార్‍నాక్యో.
JOH 1:19 బుజు యూదుల్నుమొట్టా యెరూషలేమ్‍థూ యాజకుల్‍నా, లేవీయుల్‍మా థోడుజను యోహాన్‍కన మొక్లితెదె థూ కోన్కరి? పుఛ్చావనటేకె యోబోల్యొతె సాబుత్‍ ఆస్‍.
JOH 1:20 ఇనటేకె యో మాలంకొయినీకరి ఒప్పిలిదు; హుఃద్‍తి “క్రీస్తు కాహేకరి” బోల్యొ.
JOH 1:21 తెదె ఇవ్నే బుజు థూ కోణ్, థూ ఏలియానా? కరి పుఛ్చావమా “యో కాహేకరి” బోల్యొ. థూ యోప్రవక్తనా? కరి పుఛ్చావమా యో కాహేకరి బోల్యొ.
JOH 1:22 అనటేకే ఇవ్నే థూ కోణ్? హమ్నా మొక్లొతె ఇవ్నా హమే జవాబ్‍దేను, అనహాఃజె తారగూర్చి థూ సాత్ బొల్లేంకరస్‍కరి ఇన పుఛ్చాయూ!
JOH 1:23 ఇనటేకె ఇనే ప్రవక్తాహుయూతె యెషయ బోలొతిమ్ మే ప్రభువును వాట్‍నా హూఃదుకర్యో కరి, జాఢిమా ఖైకార్‍ బేందుకరతే ఏక్ను ఆవాజ్‍కరి ఇవ్నేతి బోల్యొ.
JOH 1:24 బుజు పరిసయ్యుల్‍ థోడుజాను హఃబర్‍ బోలవాలన బోలిమొక్లల్యో.
JOH 1:25 ఇవ్నే “థూ క్రీస్తుతోబీ, ఏలియతోబి, ప్రవక్తతోబి నాహుయోతో సానఖాజె బాప్తిస్మమ్‍నా ద్యెకరస్కరి ఇన పుఛ్చావమా”
JOH 1:26 ఇనటెకె యోహాన్‍ మే పానిమా బాప్తిస్మమ్‍ దెమ్‍కురుస్ పన్కి యో తుమారయిచ్మా ఛా; తుమె ఇన మాలంకర్సుకొయిని,
JOH 1:27 మార పీట్పాసల్‍ వలావస్‍ పన్కి, “మే ఇని చెప్లెకాడనబీ మన యోగ్యత కొయినీ” కరి ఇవ్నేతీ బోల్యొ.
JOH 1:28 యోహాన్ బాప్తిస్మమ్‍ దేవుంకరతే యొర్దాను నదినా పార్‍ఛాతే బేతనీయగామ్మా ఆ సంగతుల్‍ హాఃరు జరగ్యు.
JOH 1:29 బుజేక్‍ధన్నే యోహాన్ ఖందే యేసు ఆవను దేఖీన్‍ హదేక్‍ ములక్ను పాప్‍నా ఢోహిలీన్‍ జవ్వాలొ దేవ్నొ మ్హేండనుచెల్కు.
JOH 1:30 మే కినా బారెమా వాత్‍ బోలుకరూస్కి యోస్‍ ఆ మారపీటె ఏక్ అద్మి ఆవుంకరస్‍; యో మారెతీబి ప్రముఖుడ్‍; ఇనటెకె మరేతీబి అగాఢివాలో హుయిరోస్కరి మే కినాలీన్ బోల్యొకి యోస్‍ ఆ.
JOH 1:31 మే ఇన మాలంకర్యొకొయినీ పన్కి, యో ఇష్రాయేల్‍నా ప్రత్యక్చాహువనటేకె మే పాణిమా బాప్తిస్మమ్ దేతొహుయిన్‍ ఆయోకరి బోల్యొ.
JOH 1:32 బుజు యోహాన్‍ సాబుత్‍ బోల్తొహుయిన్‍ ఆకాష్‍మతూ ఆత్మ పర్యావ్‍నీతర ఉత్రీన్‍ ఆవను దేఖీన్; ఆత్మ ఇనాఉఫ్పర్‍ ఉబ్రూగు.
JOH 1:33 మే ఇనా మాలంకర్యొకొయిని పన్కి, పాణిమా బాప్తీస్మం దేవనటెకె మన బోలీమోక్లోతే దేవ్‍ కినా ఉఫ్పర్‍ ఆత్మ వుత్రీన్‍ ఆవను దేకీస్కి యోస్‍ పరిసుద్ధాత్మమా బాప్తిస్మమ్‍ దేవ్వాలొకరీ మారేతి బోల్యొ.
JOH 1:34 మే దేఖీన్‍ “ఆస్‍ దేవ్నొ ఛియ్యోకరి” సాబుత్నా బోలుకురుస్కరి బొల్యొ.
JOH 1:35 బుజేక్‍ధన్నె అజు యోహాన్బి ఇనా సిష్యుల్మా బేజన ఉబ్రీన్‍ ర్హావమా,
JOH 1:36 తెదె ఛాలుకరతే యేసు బణే దేఖీన్‍ హదేక్ దేవ్నో మ్హేండను చెల్కుకరి బోల్యొ.
JOH 1:37 యో బోల్యొతె వాతెవ్నా యో బేజణ సిష్యుల్‍ హాఃమ్జీన్‍ యేసునా కేడెగయా.
JOH 1:38 తెదె యేసు పీటెఫరీన్‍ ఇవ్నే ఇన కేడెఆవను దేఖీన్‍ తుమే సాత్‍ ధూండుకరస్కరి ఇవ్నా పుఛ్చావమా ఇవ్నే రబ్బీ తూ కెజ్గా ర్హంకరస్కరి ఇనా పుఛ్చావమా. రబ్బీ కతో బోధకుడ్‍ కరి అర్థం.
JOH 1:39 యేసు తెదె ఆయిన్‍ దేకో కరి యో ఇవ్నా బోలామ ఇవ్నే జైన్‍ యో ర్హయోతే జోగో దేఖ్య, తెదె బరోభర్ వ్హానె‍ ఛార్‍బజా హూయు. యో ధన్నే ఇనకన ర్హైయ్యా.
JOH 1:40 యోహాను వాత్‍ హఃమ్జీన్‍ ఇనా పీటే గయాతే ఇవ్నమా ఏక్జననూ నామ్‍ సీమోన్‍ పేతుర్నో భైహుయోతే అంద్రెయా.
JOH 1:41 ఇనే అగాడి ఇనొ భైహుయోతె సీమోన్‍నా దేఖీన్‍; హామే మేస్సీయాన మాలంకరిలిదా కరి ఇనేతి బోలిన్‍
JOH 1:42 యేసుకన ఇనా బులైలీన్ ఆయో. యేసు ఇనా బణే దేకిన్‍ తూ యోహాన్‍నో ఛియ్యో హుయోతే సీమోన్‍; తూ కేఫా కరీబోలైలీస్‍కరీ బోలస్‍ కేఫాకరీ వాత్‍న ఫత్రోకరీ అర్థం.
JOH 1:43 బుజేక్‍ ధనే యేసు గలిలయమా జానుకరి ఫిలిప్పునా మాలంకరీన్‍ మారకెడె ఆవుకరీ ఇనేతి బోల్యొ.
JOH 1:44 ఫిలిప్పు బేత్సయిదావాలు, కతో అంద్రెయ పేతుర్‍కరీ బోలవలాన ఖాయర్మా ర్హవ్వాలో.
JOH 1:45 ఫిలిప్పు నతనయే‍ల్నా మాలంకరీన్‍ ధర్మషాస్త్రంమా మోషేప్‍బీ కినా బారెమా లిఖ్యుకి ప్రవక్తల్‍బి ఇన గురించి లీఖ్యా; యో నజరేయును గామ్నుహుయోతె యోషేప్‍నో ఛియ్యో యేసుకరి ఇనేతి బోల్యొ.
JOH 1:46 ఇనటెకె నతనయేలు, “నజరేతుమాతీ అష్యల్‍ను కేహుబీ అవ్సేనాకరి” ఇన పుఛ్చావమా, ఆయిన్‍ దేక్కకరి ఫిలీఫ్పు ఇనేతి బోల్యొ,
JOH 1:47 యేసు నతనయేలు ఇనకన అవను దేక్కీన్‍ “హదేక్‍ ఆ హాఃఛిమాస్ ఇస్రాయేల్‍వాలో ఇనామ కేహుబీ కపటం కొయినీ” కరి ఇనేతి బోల్యొ.
JOH 1:48 తూ మన కిమ్‍ మాలంకర్యొ కరి నతనయేలు ఇన పుఛ్చావమా యేసు ఫిలీఫ్పు తునా బులావనా అగాఢీస్‍ తూ యో గుల్లర్‍నుఝాడ హేట్‍ థో తెదేస్‍ మే తున దేక్యోకరీ ఇనేతి బోల్యొ.
JOH 1:49 నతనయేల్‍ “బోధకుడ్‍ తూ దేవ్‍నో ఛియ్యో ఇష్రాయేల్‍నో రాజో” కరి ఇన జవాబ్‍ బోల్యొ.
JOH 1:50 ఇనటెకె యేసు యో గుల్లర్ను ఝాడహేట్‍ తున మే దేక్యో కరి బోలామ తూ నమ్మూకరస్‍సూనా? అనేతీ గోప్ప కర్యాల్‍ దేకీస్‍ కరి ఇనేతి బోల్యొ.
JOH 1:51 బుజు యేసు, “తుమే ఆకాష్‍ కోలైజావను, దేవ్నుదూతల్‍ అద్మినా ఛియ్యానా వుపర్తీ ఛడనూ, ఉత్రాను దేక్సూ” కరి తుమారేతి హాఃఛితీ బోలుకరూస్‍ కరి బోల్యొ.
JOH 2:1 తీన్మను ధన్నె గలిలయమా ఛాతె కానాకరి హఃయర్మా ఏక్ య్హా హుయూ.
JOH 2:2 యేసుని ఆయా ఎజ్గ ర్హైతి; బుజు యేసుబి ఇను సిష్యుల్‍బీ యో య్హాన బులాయ్‍ మంగాయు.
JOH 2:3 ద్రాక్చాను రహ్క్ హుయ్గుతెదె యేసుని ఆయా ఇవ్నా ద్రాక్చాను రహ్క్ కొయినీకరి యేసుతి బోలమా!
JOH 2:4 యేసు ఇనేతి ఆయా, మారేతి తున షాను కామ్‍? మారు వహాఃత్ బుజుబి కోఆయూనికరి బోల్యొ.
JOH 2:5 ఇని ఆయ ప్రచార్‍ కరవాలన దేఖిన్‍ యో తుమారేతి సాత్‍ బోలస్కి ఇనా కరోకరి బోలి.
JOH 2:6 యూదుల్‍ సుద్ధికరణు ఆచారం ప్రకారంతి ఛారిఖ్‍ః న్హైతొ ఖోః లీటర్‍ ధహరను ఛో పత్రాను కొట్టియేవ్నా ఎజ్గా బేందిరాక్యుతు.
JOH 2:7 యేసు యోబాణమా పాని భరీన్‍ మ్హేందోకరి ఇవ్నేతి బోలమా! ఇవ్నే ఇనా కనారితోడి భర్యు.
JOH 2:8 తెదె యో ఇవ్నేతి తుమే హంకె కొట్టియేమాతు తోడు రహ్‍ భర్లీన్ ఖాణు కంకరతే ప్రధానికనా లీన్జవోకరి బోలమా! ఇవ్నేలీన్‍ గయ్యూ.
JOH 2:9 యో ద్రాక్చను రహ్ కెజ్గాతూ ఆయూకి, కింమ్ బద్లూకి ప్రచార్‍ కరవాలన, యోపానీ బర్లిన్‍ లీగయుతె ఇవ్నస్‍ మాలం; పన్కి విందు ప్రధానినా మాలంకోతూని, అనటేకే ద్రాక్చాను రహ్ తోబీ యోపానినా చాఖీన్‍ దేక్యూతెదె, యోవిందు ప్రధాని నౌరోనా బులాయిన్‍
JOH 2:10 హర్యేక్‍ అద్మి అగాడి అషల్ ద్రాక్చాను రహ్ నాకీన్‍ జనాబో మాత్తుమా ర్హావనీవహఃత్‍ జబ్బును రహ్క్ నాఖస్‍; తూహుయోతో హంకెతోడీ అష్యల్ ద్రాక్చను రహ్క్ రాఖిలీన్‍ ఛా కరి ఇనేతి బోల్యొ.
JOH 2:11 యేసు గలిలయామాఛాతె కానామ ఆ మోదుల్ను సూచక క్రియల్‍నా కరీన్‍ ఇను మహిమను బయాలు పరిచీలిదో; అనటెకె ఇను సిష్యుల్‍ ఇనాఫర్‍ వీస్వాసం రాఖ్యు.
JOH 2:12 ఇనాపాస్సల్తీ యోబీ ఇని ఆయాబీ, భై బుజు సిష్యుల్‍ మలీన్‍ కపెర్నహూమ్‍‍మా ఖాయర్‍మా జైన్‍ ఎజ్గా థోడుధన్‍ ర్హయ్యు.
JOH 2:13 తెదె యూదుల్ను పస్కాపండగా ఖందె ఆవమా, యేసు యెరూషలేమ్మా గయో.
JOH 2:14 దేవ్ను ఆలయంమా ధాండొన, మ్హేంఢానా, పర్యావ్నా ఏచవాలనా పైషా బద్లావతే జోగమా ఇవ్నె బాల్లాపర్‍ బేసీన్‍రవ్వాను దేఖీన్‍
JOH 2:15 ఇనటెకె డోరితీ కోల్డాతికరీన్‍ మ్హేంఢావ్నా ధాండొనా హాఃర్వనా దేవ్ను మందిర్‍మాతూ హక్లిదీన్‍ పైషా బద్లావతే ఇవ్ను పైషావ్నా ఛిడ్కిదీన్‍ ఇవ్ను బాల్లల్నా ధక్లీనాకిదీన్‍;
JOH 2:16 పర్యావ్నా ఏచాతే ఇవ్నేతీ ఆఖారు అజ్గాతులీన్‍ జావో! మారో “భాను ఘార్‍నా ధందోకరను బజార్నీతర నొకొ కరోకరి” గట్టింతి బోల్యొ.
JOH 2:17 ఓ దేవ్‍ తారు ఘర్ను గూర్చి లేఖనాల్మా ఆహ్క్ మన హఃతావుసేకరి లిఖ్కాయ్‍ రూస్‍కరి ఇను సిష్యుల్‍ హఃయాల్ ‍కర్లీదు.
JOH 2:18 అనటెకె యూదుల్‍ తూ కేహు హాక్కుతీ ఆ కార్యయాల్‍న కరుకరస్‍కీ హమ్నా కెహూ అద్బుతంనా కరిన్‍ వాతలిన్‍ బోలిస్‍ కరి ఇనా పుఛ్చాయ.
JOH 2:19 యేసు, “ఆ దేవ్ను మందిర్‍నా ఫోడినాక్కో తీన్‍ ధన్‍మా ఇన బ్హాందీస్‍కి” ఇవ్నేతి బోల్యొ.
JOH 2:20 యూదుల్‍ ఆ మందిర్‍నా ఛోప్పర్‍ చాలీక్‍ వరహ్ఃమా భాంద్యాని; తూ తీన్‍ధన్మా ఇన భాధిస్‍నా? కరి పుఛ్చాయా.
JOH 2:21 హుయూతొ యో మందిర్‍నా గూర్చీ ఆ వాత్‍ బోల్యొకీ యో ఇను ఆంగ్‍తన్నుగుర్చీ బోల్యో.
JOH 2:22 తెదె యో మరణ్మతూ ఉట్టాడెతే బాద్మా యో ఆవాతే బోల్యొకరి ఇను సిష్యుల్‍ ఖాయాల్‍ కర్లీన్‍ లేఖనాల్నాబి బుజు యేసు బోల్యొతె వాత్నా నమ్యా.
JOH 2:23 యో పస్కా పండగాన వఖాత్‍ యేరుషలేమ్మా ర్హావమా; యో పండగామా కెత్రూకిజణు యో కర్యోతె అద్బుతల్నా దేఖీన్‍ ఇనపర్‍ వీష్వాస్‍ రాఖ్యూ.
JOH 2:24 పన్కి యేసు ఖారవ్న మాలం కర్యోహొయో. అనటెకె యో ఇవ్నా సంపూర్ణంతి నమ్యకోయిని.
JOH 2:25 యో అద్మీను దిల్మానాబి మాలం కరవాలో, అనటెకె కోన్బీ అద్మినా గూర్చి ఇనఫర్‍ సాబుత్‍ బొలాను జరూరత్‍కోయిని.
JOH 3:1 యూదుల్ను అధికారిహుయోతె నీకొదెమ్కరి పరిసయ్యకుడ్‍ ఏక్జనొ థో.
JOH 3:2 ఇనె ఏక్‍ రాత్ యేసుకనా ఆయిన్‍ బోధకుడ్, తూ దేవ్‍కంతొ ఆయోతె బోధకుడ్‍ కరి హమ్నామాలం; దేవ్ ‍ఇన జొడ్మా రయ్యోతోస్ తప్ప థూ కరుకరతె అద్భుతాల్నా కోన్బీ కర్చెకొయినీకరి ఇనేతి బోల్యొ.
JOH 3:3 అనటెకె యేసు ఇవ్నేతీ బోల్యొ ఏక్జనో నవో పైదాహుయోతోస్‍ పన్కి ఇనే దేవ్ను రాజ్యంనా దేక్చేకొయినీకరి కరి తుమారితి హాఃఛితి బోలుకరుస్.
JOH 3:4 అనటెకె నీకొదెమ్‍ బుడోహుయోతె అద్మికింమ్‍ పైయిదా హూసే? బెంమ్మను ఛోట్‍ ఆయాను పేట్మాపేషిన్‍ పైదాకర్నునా కరి ఇనా పుఛ్చావమా!
JOH 3:5 యేసు అమ్ బోల్యొ ఏక్జనొ పానీనూ బారేమాతోబీ, ఆత్మానబారేమాతోబి, పైదాహుయోతో పన్కి, యో దేవ్నీ రాజ్మంమా జాసెకొయినీకరి తుమారేతి హాఃఛితి బోలుకరూస్‍
JOH 3:6 ఆంగ్తాన్‍ బారేమా పైదాహుయోతె ఆంగ్తాన్‍తీస్‍ ఆత్మను బారేమా పైదాహుయోతె ఆత్మాహుయిన్ ఛా!
JOH 3:7 తుమే నవూ పైదాహూనుకరి మే తుమారేతి బోల్యొకరి, అష్యంనొకొహువో.
JOH 3:8 వ్యారో ఇన ఇష్టంహుయుజొగొమా వాగస్‍; తూ ఇను ఆవాజ్ హఃజీస్‍ పన్కి, యో కెజ్గాతూ నికీన్‍ ఆవస్కి, కెజ్గాజాస్కి, తూన మాలంకొయినీ ఆత్మమూలంమా పైదాహుయోతె హర్యేక్‍జనూ ఇమ్మాస్‍ ఛా కరి బోల్యొ.
JOH 3:9 అనటేకే నీకొదెమ్‍ ఆసంగతుల్‍ కింమ్‍ సాధ్యం కరి ఇనేతి పుఛ్చావమా!
JOH 3:10 యేసు అమ్ బోల్యొ, తూ ఇష్రాయేల్‍నా బోధకుడ్‍ రహిన్బీ అన మాలంకరకొయిన్నా
JOH 3:11 హుయ్తోబి హమే మాలంకర్యా సంగతుల్నా బోలుకరూస్‍ దేఖ్యతె ఇనస్ హాఃఛి బోలుకరూస్‍ హమారు హాఃచీన తుమే ఒప్చుకొయినీకరీ, తుమారేతి హాఃచీతి బోలుకరూస్‍
JOH 3:12 జమీన్‍ సంబంధహుయు సంగతుల్‍నా, మే తుమారేతీ బోల్యొతొ తెదె నమ్యకొయినీ, స్వర్గంను సంబంధంహుయు తుమారేతీ బోల్యొ తెదె కింమ్‍ నమ్సూ?
JOH 3:13 బుజు స్వర్గంమతూ ఉత్రీన్‍ ఆయోహుయోస్‍ కతో స్వర్గంమా ఛాతె అద్మినఛియ్యోన తప్ప స్వర్గంమా చఢీన్‍గయోహుయో కోన్బీ కొయినీ.
JOH 3:14 జాఢిమా మోషే హాఃప్‍నా కింమ్‍ పాడ్యోకి;
JOH 3:15 ఇమ్మస్‍ విష్వాస్‍రాకవాలో హర్యేక్‍జనూ మట్సేకొయినీతిమ్‍ ఇను బరేమా నిత్యజీవంనా లేవకర్కూ అద్మినఛియ్యో ఉట్టాడనుఛా.
JOH 3:16 దేవ్ ఆ ములక్నా కెత్రూకి ఫ్యార్‍కర్యో, ఇనటెకె యో ఇను ఏక్నాఏక్‍ ఛియ్యోని గోణి ప్హైయిదాహుయుతె ఇనపార్‍ విష్వాసం రఖావాలు హార్యేజను నాషనం నాహోనుకరి, ఇవ్నే నిత్యజీవుణు మల్ను కరి ఇనా అనుగ్రహించి రాక్యొస్‍
JOH 3:17 ములాక్నా రక్చణమాలనటేకె ఇన ఛియ్యాన బొలిమోక్లొ పన్కి, ములాక్నా షిక్చిచానటెకె దేవ్‍ ఇనా కొబోలిమోక్లొయిని.
JOH 3:18 ఇనాపర్‍ వీష్వాసం రాహాఃవలాన న్యావ్‍ తీర్చేకొయిని; దేవ్ని ఏక్నా ఏక్ ఛియ్యాన, నామ్‍పర్‍ విష్వాసం రాక్యుకొయినితే, ఇవ్నా అన అగాఢీస్‍ న్యావ్‍ తీ ర్చిబడ్సే
JOH 3:19 దేవ్‍ బోల్యొతే న్యావ్‍ ఆస్‍; ఉజాలు ములక్మా ఆయూ పన్కి ఇవ్ను కామ్‍ ఖారబ్‍ హువమా, అద్మియే ఉజాలనా ఫ్యార్‍కరకోయిన్తిం అంధరనాస్‍ ఫ్యార్‍కర్యు.
JOH 3:20 గలత్‍ కామ్‍ కరతే హర్యేజను ఉజాలాన ద్వేసించుకరస్‍ ఇను క్రియల్‍ దుష్‍క్రియాల్‍ నితర దేఖావకోయినితిమ్‍ ఉజాలుకన ఆవకోయిని.
JOH 3:21 పన్కీ హాఃఛివాలో హుయోతే ఇను క్రియల్ దేవ్నీ బరేమా కరిర్యాకొస్‍ కరి ప్రత్యక్చబడ్నుతీమ్‍ ఉజాలుకనా ఆవ్సే.
JOH 3:22 ఇనపాస్సల్‍ యేసు ఇన సిష్యుల్‍తీ కెడే యూదయను దేఖ్‍మా ఆయిన్‍ ఎజ్గా ఇవ్నేతి థోడుధన్‍ ర్హాతు బాప్తిస్మమ్‍ దేతోహుయిన్‍ ర్హయో.
JOH 3:23 సలీమ్నా ఖందెఛాతె ఐనోనుకరి జొగోమ పాణి భరైన్‍ థూ. అనహాఃజె యోహన్‍బి ఎజ్గా బాప్తిస్మమ్‍ దేతొహుయీన్‍ ర్హయ్యో, అద్మిఖారు ఆయిన్‍ బాప్తిస్మమ్‍ లీదు.
JOH 3:24 యోహాన్న బుజుబీ ఠాణమా బంది కోకర్యుని. ఇన అగాడి జార్యగుతే సంగాతుల్‍
JOH 3:25 సుద్ధికరణ ఆచారంను గూర్చి యోహాన్‍ సిష్యుల్నా ఏక్‍ యూదుడ్‍తీ లఢైయి హుయు.
JOH 3:26 అనహఃజే ఇవ్నే యోహన్‍కన ఆయిన్‍ బోధకుడ్‍ ఏక్జనో యొర్దాను నది పార్లీబాజు తారేతి ర్హాయోకి, తూ కిన బారెమా సాబుత్‍ బోల్యొతోకి హదేక్‍ యో బాప్తిస్మమ్‍ ద్యేకరస్‍ హాఃరు ఇనకన ఆంకరస్కరి ఇనేతి బోల్యొ.
JOH 3:27 అనటేకె యోహాన్ అమ్‍ బోల్యొ, ఇన దేవ్‍ కంతు దేవాయిరాక్యుతోస్‍ పన్కి కోన్బీ సాత్‍బీ పోంద్సేకోయిని.
JOH 3:28 మే క్రీస్తు కాహేకరీ, ఇనేతీబి అగాడి బోలిమోక్లోహుయోస్‍ కరి బొలాయుతిమ్‍ తుమేస్‍ మన జామిన్‍దారి.
JOH 3:29 య్హాను నౌరిహో, య్హాను నౌరోహో హుయితో ఉబ్రీన్ యో య్హాను నౌరోను, ఆవజ్‍ ఖంజీన్‍ దోస్థ్ కెత్రూకి ఖూషిహుసేకి, ఇమ్మాస్ ఆ మారు ఖూసాల్‍ పరిపూర్ణంహుయిరుస్‍.
JOH 3:30 యో హెచ్చిలిన్ రవ్వను ఛా; మే కామ్‍ కర్లేవాను ఛా.
JOH 3:31 ఉప్పర్‍తో ఆవ్వలో హాఃర్వనా ఉపార్‍ రవ్వలో, జమీన్‍తూ నీకిన్‍ అవ్వలో జమీన్‍సంబంధి హుయిన్ ‍ఛా, జమీన్‍న చెందీహుయు సంగతుల్‍నా గుర్చి వాతె బోల్యొ, స్వర్గంతూ అవ్వలో హాఃర్వతీ ఉపార్‍ ర్హైన్‍
JOH 3:32 ఇనే దేఖ్యూతే ఇనా గుర్చి ఖాంజూతే ఇనగుర్చి ఖాబర్‍ బోల్సే పన్కి ఇనా బోదానా కోన్బీ ఇను సాబుత్నా ఓప్సేకోయినీ.
JOH 3:33 ఇను హాఃఛినా ఓప్పవాలో దేవ్‍ హాఃచెలోకరి నిరూపించుకురాస్‍.
JOH 3:34 కింకతో దేవ్‍ యో మోక్లొతె ఇనా కొలతకోయినీతిమ్‍ పవిత్రా ఆత్మనా దిసే అనటెకె యో దేవ్ని వాతెనాస్‍ బోల్సే.
JOH 3:35 భా ఛియ్యోనా ఫ్యార్‍కరుకరాస్‍ ఇనాఖాజే ఇనా హాత్మా సమస్తమ్‍ దేవాయిర్హాకోస్‍
JOH 3:36 ఛియ్యోనా ఖామే విష్వాస్‍ కరవాలోస్‍ నిత్యంజీవమ్‍ రవ్వలొ; ఛియ్యోను విధేయుడ్ తార రవ్వకోయింతెవాలొ జీవమ్‍ దేక్చెకొయిని పన్కి, దేవ్ను ఛండాల్‍ ఇనఫర్‍ వుబ్రీన్‍రాసే.
JOH 4:1 యోహాన్‍తీబి యేసు ఘాణు అద్మియేనా సిష్యుల్‍నీతర కర్లీన్‍ ఇవ్నా బాప్తిస్మమ్‍ దేవుంకరతె సంగతి పరిసయ్యుల్‍ మాలంహుయుతెదె.
JOH 4:2 హుయుతోబి యేసు బాప్తిస్మమ్ కోదిదోని పన్కి ఇన సిష్యుల్‍ దేవుంకర్తూ థూ.
JOH 4:3 ఇజ్గా ఇవ్నేవాతె బోల్యొతె యేసు హఃజీన్‍ యూదయా దేహ్కానా బెందీన్‍ గలిలయ దేహ్ఃమా ఫరీన్‍ గయో.
JOH 4:4 యో సమరయా హఃయర్‍ మారగ్‍పర్తూ జానుపడ్యు.
JOH 4:5 ఇనటేకె యాకోబ్‍ ఇనో ఛియ్యోహుయోతె యోషేపునాదదోతె జమీన్‍ ఖందెఛ్చాతె సమరయ దేహ్ః సుఖారుకరీ గాంమా ఆయ.
JOH 4:6 ఎజ్గా యాకోబ్ను బావ్డి థూ; ఇనటేకె యేసు ప్రయాణమ్ కరిన్ థాకీజావమా యో బావ్డీకన బేసీన్‍థో తెదె బరోబ్బర్‍ భారబజీరా థూ.
JOH 4:7 తెదె సమరయా హుయితె ఏక్‍ బాయికో ఏక్జని పాణి సెందిలేవనటేకె ఎజ్గా ఆయి. యేసు బోల్యొ, “మన తర‍హ్ః లాగుకరస్‍ పీయానా పాణి దా! కరి యోబాయికోన పుఛ్చాయో”
JOH 4:8 ఇన‍ సిష్యుల్‍ ఖాణు మోల్‍లావనటేకె హాఃయర్‍మా జైన్‍ థా.
JOH 4:9 యో సమరయా బాయికో, యూదుడ్‍ హుయోతె తూ సమరయాహుయితె బాయికో మన పాణి దా! కరి కిమ్‍ పుఛ్చాంకరస్‍కరి ఇనేతి బోలి. కిమ్కతో యూదుల్‍ సమరయుల్తీ కెజాత్నూబి సంబంధం కోకరని.
JOH 4:10 అనటెకె యేసు బోల్యొ, తూ దేవ్ను వరంనా, “మన తరాహ్ః తోడ్‍కరీ మాంగుకరతె యోకోన్కి యోబి తున మాలంర్హైయితొ తూ ఇనా పుఛ్చాయిస్, యో తున జీవజల్‍ దిసేకరీ” యో బాయికోతి బోల్యొ.
JOH 4:11 తెదె యో బాయికో మాలిక్‍ ఆ బావ్డీ జాహఃత్‍ లోత్మా ఛా సెందీలేవనటెకె తారకనా కాయిబీకోయిన్నీ; యో జీవజాలం కిమ్‍ తునా మల్సే?
JOH 4:12 హమారొ జమాననూ భానొ భాహుయోతే యాకోబ్‍ ఇనా లడ్కావ్నా, ధండా బుజు బోక్డానా మందోనబి, ఆ బావ్డీను పాణి పీన్‍ హమ్నాదిదో. ఇనేతీబి తూ గొప్పవాలోసూ? కరి ఇనా పుఛ్చాయి.
JOH 4:13 ఇనటెకె యేసు బోల్యొ, ఆ పాని పీయవాలు హర్యేక్‍జణు బుజేక్‍తార తారఖ్‍ః లాగ్సే.
JOH 4:14 పన్కి “మే దిదోతె పాణి పియవాలు ఇనకెదేబి తరహ్ః లాగ్సేకొయిని. మే ఇన దేవుంతెపాణి నిత్య జీవంనటేకెస్‍ నిత్యం ఇన్మాపొంగీ పాణిను బుగ్గనితరా ర్హాసేకరి” యో బాయికోతి బోల్యొ.
JOH 4:15 యో బాయికో ఇనా దేఖీన్‍ “మాలిక్ మన తరహ్ః నాలాగ హఃర్కు సెందానటేకె అత్రుదూర్‍ నాఆవునుతీమ్‍ యోపాని మన దయాకర్కరీ” పుఛ్చాయి.
JOH 4:16 తెదె యేసు, “తూ జైన్‍ తార బావ్రినా బులైలీన్‍ అజ్గ పాచు ఆవ్కరీ” యో బాయికోతి బోల్యొ.
JOH 4:17 యో బాయికో, “మన బావ్రీ కోయిని కరి బోలమా” యేసు యో బాయికోతి, బావ్రీ కొయినికరి బోలితె వాత్‍తో హాఃఛీస్‍;
JOH 4:18 తునా పాచ్‍జన బావ్రీ థా, హంకే ఛాతే యో తారో భావ్రి కాహే “తూ ఆ ఖబర్‍ హాఃఛితీ బోల్యొకరి బోల్యొ”
JOH 4:19 తెదె యో బాయికో, మాలిక్‍ తూ ప్రవక్తకరి మే గ్రహీంచుకరూస్‍
JOH 4:20 హమరా పుర్వికుల్‍ ఆ పహాడ్‍నా ఆరాధించా పన్కి, ఆరాధనకరను జొగొ యేరుషలేంమా ఛాకరీ, తూమే బోలుసుకరి ఇనేతి కాతో యేసు బాయికోతి బోలమా.
JOH 4:21 యేసు యో బాయికోతి అమ్‍ బోల్యొ ఆయా! ఏక్ వఖాత్‍ ఆవుంకరస్‍ యోధన్మా ఆ పహాడ్నావుపర్‍హో, యెరుషలేమ్‍మాహో తుమే భాన కోఆరాధించుని మారు వాత్నా నమ్‍
JOH 4:22 సమరయుల్‍ హుయితె తుమే మాలంకోయింతె ఇనా ఆరాధించావాల; యూదుల్‍ హుయుతే హామేకోన్కి మాలంహుయూ ఆరాధించియేస్‍; బఛ్చాడను యూదుల్‍మాతూస్‍ కలుగుకరస్‍.
JOH 4:23 అజు యధార్థంతీ ఆరాధించవాల దేవ్ను ఆత్మతీబి హాఃఛితీబి భాన ఆరాధనకరను ధన్‍ ఆవుంకరస్‍; యో హంకేబి ఆయ్రూస్‍ ఇన ఆరాధించవాలు ఎజాత్నుస్‍ హోనుకరీ భా కొరిలెంకొరాస్‍.
JOH 4:24 దేవ్‍ ఆత్మ హుయ్రోస్‍ అనటేకె ఇనా ఆరాధించవాల ఆత్మతీబి హాఃఛితీబి ఆరాధన కర్నూకరి బోల్యొ.
JOH 4:25 తెదె యో బాయికొ ఇనేతి, క్రీస్తు బోలావతే మేస్సియ ఆవుంకరస్ కరి మన మాలం, యో ఆయోతెదె హమ్నా సమస్తంనా మాలంకరావ్సే కరి బోలి.
JOH 4:26 తెదే యేసు, “తారేతీ వాతే బోలుకరతే మేస్‍ యోకరీ” బోల్యొ.
JOH 4:27 ఎత్రాస్‍మా ఇనా సిష్యుల్‍ ఆయిన్‍ యేసు యో బాయికోతి వాతెబోలాను దేఖీన్, హాష్యంహుయిగు పన్కి, తునా సాత్‍హోనుకతోబి, ఆ బాయికోతీ షాన వాతేబోలుకరస్‍కరీ కోన్బి కోపుచ్ఛాయుని.
JOH 4:28 యో బాయికో ఇను కుండు బేందీన్‍ గమ్మా జైన్‍ యో పట్టానంవాలతీ బోలి.
JOH 4:29 తుమే ఆయిన్‍ మే కర్యుతే హాఃరుబీ మరేతి బోలుతే అద్మినా దేఖో; యో మెస్సీయా కాహేనా
JOH 4:30 ఇవ్నే పట్టనం మాతు నిఖీన్‍ యేసుకన గయూ.
JOH 4:31 తెప్తోడి సిష్యుల్‍ బోధకుడ్‍ దాన్‍ ఖాకరి ఇనా బాతిమాలీదా.
JOH 4:32 ఇనటెకె యేసు, ఖావనటెకె తుమ్నా మాలంకోయినీతె ఆహారం మరకన ఛా, కరి ఇవ్నేతి బోలమా.
JOH 4:33 తెదే సిష్యుల్‍ ఇన ఖావనటెకె కోన్బి సాత్బి లాయుసుకి? కరి ఏక్నుఏక్‍ బొల్లిదూ.
JOH 4:34 యేసు ఇవ్నా దేఖీన్‍ మన బోలిమోక్లోతె ఇనే చిత్తననెరవేర్చాను, ఇను కామ్‍ పూర్తికరనూస్‍ మారు ఆహరం హుయిన్‍ ఛా.
JOH 4:35 బుజు ఛార్ మహీనా హుయిజావదీన్ ఇనపాసల్‍ వాడనుధన్‍ ఆవ్సేకరి తుమే బోల్సుకొయిన్నా! హదేక్‍ తుమార ఢోలపాఢీన్‍ ఖేతర్నా దేకొ; యో హంకేస్ పిఖీన్‍ వాడన ఆయ్రూస్‍ కరి తుమారేతి బోలుకరూస్‍
JOH 4:36 పిఖావాలుబీ వాఢవలుబీ ఖూషీహుయితిమ్‍ వాఢవలు జీతంకమైయిన్‍ నిత్యజీవార్థంను ఫలమ్‍ జమకర్లేంకరస్‍
JOH 4:37 బింజోళా నాఖవాలు ఏక్జను, వాఢవాలుబీ ఏక్జను ఆ వాత్‍ హాఃఛిస్‍
JOH 4:38 తుమే కినాలీన్‍ మినాత్‍ కోకరనీకి ఇన వాఢనటెకె తుమ్న బోలిమోక్లో థో, పార్లూ మినాత్‍పడ్యుతే తుమే ఇవ్నీ మినాత్‍ను ఫలంనా భాగ్‍ హువుంకరస్ కరి బోల్యొ.
JOH 4:39 “మే కర్యోతె ఖారుబీ మారేఖు బోల్యొకరి” సాబుత్‍దిదితే యో బాయికోను వాతేనా లీన్‍ యో పట్టనంమను సమరయుల్‍ ఘాణుజనూ ఇనఫర్‍ వీస్వాసం రాఖ్యూ.
JOH 4:40 యో సమరయుల్‍ ఇనకన ఆయిన్‍ ఇవ్నాకన ర్హాకరి ఇన బతీమాల్లీదా ఇనటెకె యో ఎజ్గా బే ధన్‍ ర్హాయో.
JOH 4:41 ఇను వాతేవ్నా హఃజమా బుజుబి కెత్రుక్‍జణు నమ్యా,
JOH 4:42 యో బాయికోనా దేఖిన్‍ హంకేతు ధరీన్‍ థూబోల్యోతె వాతేనా కాహేతిమ్‍ హామరు వాతేన హామే ఖంజీన్‍ ఆ హాఃఛిస్‍ ఆస్‍ ములక్‍నా బచ్చవాలో కరి మాలంకరీన్‍ నమ్ముకరేస్‍ కరి బోల్యా.
JOH 4:43 యో బే ధన్‍ హువ్వది ఇన పాస్సల్‍ యో ఎజ్గాతూ నీకీన్‍ గలిలయమా గయో.
JOH 4:44 సానకతో ప్రవక్త ఇను హుఃద్ను గమ్మా ఘనత పొంద్చేకోయినికరి యేసు సాబుత్‍నా బోల్యొ
JOH 4:45 గలిలయావాలుబీ యో పస్కాను పండగాన జవ్వాలు, ఇనటెకె యేరూషలేమా పండగను వఖాత్‍ యో కర్యోతే కార్యల్‍ ఖారు ఇవ్నే దేక్యాకరి యో గలిలయమా ఆయోతెదె ఇవ్నే ఇనా బులైలీగయు.
JOH 4:46 యేసు పానినా ద్రాక్చానురహ్ః గోణికర్యోతే గలిలయమా కానాను దేహ్కామా యో పరీన్‍ ఆయోతెదె కపెర్నహూమ్మా ఏక్‍ మోట్టొ మాలిక్నో ఛియ్యో రోగ్‍వాలో హుయిన్‍ థో.
JOH 4:47 యేసు యూదయతునీకీన్‍ గలిలయమా ఆయోకరీ యో హాఃజీన్‍ ఇనకన జైన్‍ ఇనో ఛియ్యో మరాన్‍నీ సిత్ధిమ రవ్వమా ఇనటెకె యో ఆయిన్‍ ఛిమిన్‍ ఇన స్వస్థకరును కరి బాతిమాలీదో.
JOH 4:48 యేసు సుచాక క్రియాల్‍నా మహత్కర్యాల్‍నా నాదేక్యాతో తుమారమా ఏక్జనుబి నంసుకోయినికరి ఇనేతి బోల్యొ.
JOH 4:49 అనహఃజే యో మోట్టొ మాలీక్‍ ఖాయాబ్‍ మారో ఛియ్యో మర్జావనా అగాఢీస్‍ ఆవ్కరీ బతిమాల్యో.
JOH 4:50 యేసు బోల్యొ, థూ “జా; తారొ ఛియ్యో జీవీన్‍ ఛాకరి” ఇనేతి బోలమా యోఅద్మి ఇనే బోల్యొతె వాత్నా ఖాంజీన్ నమ్మీన్‍ చలీగయో.
JOH 4:51 యో బుజు జంకరమా ఇనో కామ్కరవాలు ఇన ఖామే ఆయిన్‍ ఇను ఛియ్యో జివీన్‍ఛాకరి మాలంకరాయో.
JOH 4:52 కెత్రా బాజేన ఇన అషల్ హుసేకరి ఇవ్నా పుఛ్చాయోతెదె, ఇవ్నేకాల్‍ ధోపారే ఏక్ బజాన రోగ్‍ ఇన బేందిదూకరి ఇనేతి బోల్యా.
JOH 4:53 “తారో ఛియ్యో జివీన్‍‍ఛాకరి” యేసు ఇనేతి బోల్యోతె వఖాత్‍ యోస్కరి భా మాలంకరీలీదొ అనటెకె యోబీ ఇను ఘర్మను ఖారు నమ్యా.
JOH 4:54 యేసు యూదయతు నీకీన్‍ గలిలయమా ఆయిన్‍ కర్యోతె ఆ బెంమ్మాను సూచాక క్రియల్‍.
JOH 5:1 ఇనుపాసల్‍ యూదుల్ను పండగ ఏక్ ఆవామ, ఇనఖాజే యేసు యెరూషలేమ్‍ గయో.
JOH 5:2 యెరూషలేమ్‍మా మ్హేండనా ధర్వాజునకన హాఃమె హెబ్రిభాషమ బెతెస్థకరి బోలాతే ఏక్ కోనేర్ రవ్వమా ఇన పాచ్‍మంటపాల్‍ ఛా.
JOH 5:3 త్యొ, వఖాత్మా దేవ్నుదూత కోనేర్‍మా వుత్రీన్‍ పాణినా హలావ్తూ థూ! పాణినా హళనా పాసల్‍ అగాడి కోన్‍ పాణిమా ఉత్రస్కి యో కెజాత్నూ రొగాఢివాలోబీ అషల్ హువ్వస్‍ ఇనటెకె మండపాల్‍మా రోగ్‍వాలా, కాణువాలు, లంగ్డొవాలు హాత్‍పడిగ్యుతె అద్మి, గల్లొనితర రవ్వానూ దేక్యొ.
JOH 5:5 ఎజ్గా ఆట్‍వుప్పర్‍ డోఢిహ్క్ వరహ్క్ తూ ఏక్ రొగాఢి అద్మి ర్హాతుథూ.
JOH 5:6 యేసు ఇన పఢిరవ్వాను దేఖిన్‍ యోతెప్తు కెత్రూకి ధన్‍తూ ఇంమ్‍ ర్హవ్వాను యో జోగొమా ఛాకరి సోచిలీన్‍ అష్యల్‍హోనుకరి సోచుకరస్‍న్నాకరి ఇన పుఛ్చావమా!
JOH 5:7 యో రోగ్వాలు ఓ మాలిక్‍ పాణి హలుతెదె మన కోనేర్మా ఉత్రావనాటేకె కోన్బీకొయినీ అనటేకే మే ఆవతోడి ఎత్రమాస్‍ బుజేక్జనో మారెతీబీ అగాడి ఉత్రుకరస్కరి ఇనేతి జవాబ్‍దిదో.
JOH 5:8 యేసు బోల్యొథూ ఉట్టీన్‍ తారు బిఛ్చావును పల్లిన్‍ జా కరి ఇనేతి బోలమా!
JOH 5:9 తెదేస్‍ యో అష్యల్‍హుయిన్‍ ఇను బిఛ్చావును పల్లీన్‍‍ ఛాలనిక్యొ యోధన్‍ ఆరామ్నుధన్‍
JOH 5:10 ఇనటెకె యూదుల్ ఆ ఆరామ్నుధన్‍ కాహేనా తూ బిచ్ఛావును పల్లీన్‍ ఛాల్కరి హుసేకొయిన్నీకరి అష్యల్‍హుయోతె ఇనేతి బోల్యొ.
JOH 5:11 ఇనటెకె మన నయంకర్యోతే యో తారు బిఛ్చాను పల్లీన్‍‍ ఛాల్కరి మారేతి బోల్యొకరి బోలాస్‍.
JOH 5:12 ఇవ్నేతారు బిఛ్చావును పల్లీన్‍‍ ఛాల్కరి తున బోల్యొతె యో కోన్‍? కరి ఇన పుఛ్చాయా!
JOH 5:13 యో కోన్కి నయంకరిహుయు ఇనా మాలంకొయినీ; యోజొగొమా గల్లొభరాయిన్‍ ర్హావ్వమా! ఇనటెకె యేసు చుక్కయిలీన్‍ నికిగో.
JOH 5:14 ఇనపాసల్‍ మందిరంమా యేసున దేఖిన్‍ హదేక్‍ నయంహుయో కరి; బుజు “జాహఃత్‍ కీడుతున నాలాగ్నూతింమ్ హంకెతు పాప్‍ నొకొకర్కరి” బోలమా!
JOH 5:15 యోజైన్‍ మన నయంకరోహో యేసుకరి యూదుల్‍ అధికారితి మాలంకరాయో.
JOH 5:16 ఇనటేకె ఆకార్యల్‍నా ఆరామ్‍ధన్నె కర్యోకరి యూదుల్‍ అధికారి యేసునా హాఃథాయా!
JOH 5:17 హుయుతో యేసు, “మారో భా హంకెతోడి కామ్‍కరూకరస్‍ మేబీ కరుకరూస్కురి” ఇవ్నేతి జవాబ్‍దిదో.
JOH 5:18 యోధన్ ఆరామ్నుధన్‍ ఆచారంనాబీ మీరిన్‍ కాహేతీమ్‍ దేవ్‍ ఇను అస్లీ భాకరి బొల్లీన్‍ ఇనుయోస్‍ దేవ్తి సమాన్‍కరి కర్లిదో అనటెకె ఇనునిమిత్తమ్‍ యూదుల్‍ ఇనా మర్రాక్నుకరి బుజుజాఖాత్ కోషిస్‍కర్యు.
JOH 5:19 ఇనటెకె యేసునే ఇవ్నేతీ అంమ్‍నితర ఫరాయిన్‍బొల్యొ. భాకెహూ కరను ఛియ్యో దేఖ్‍స్కి యోస్‍పన్కి ఇనుయోస్‍ కెహూబీ కరకొయినీ; యో కెహూ కరస్కి, ఇనా ఛియ్యోబి ఇమ్మాస్‍ కర్సే.
JOH 5:20 భా ఛియ్యోనా లాఢ్‍కర్తొహుయిన్‍ యో కరుకరతె ఖారు ఇన దెఖావుంకరస్కరి తుమారేతి హాఃఛితి బోలుకరుస్‍ బుజు తుమే అష్యంహువతిమ్ అనేత్తీబి మోట్టో కార్యయల్న ఇన దె‍ఖాడ్‍సె
JOH 5:21 భా మరిగయోనా కింమ్‍ జీవాడీన్‍ ఉట్టాడస్కీ, ఇమ్మాస్‍ ఛియ్యోబీ ఇన ఇష్టంహుయుతే ఇవ్నా జీవాడ్సె.
JOH 5:22 భా కినాబి న్యావ్‍ తీర్చాకోయినీ పన్కి, భాన ఘనపరచనీతర హాఃరుబీ ఛియ్యానబి ఘనపరచుని కరి న్యావ్‍ తీర్చాన సర్వహకుబీ ఛియ్యానస్‍ దేవ్వాయిరాక్యోస్‍
JOH 5:23 ఛియ్యో నాఘనపరచాకోయినితే ఇవ్నే ఇన మోక్లోతే భానబీ ఘనపరచాకోయిని.
JOH 5:24 దేవ్నిఛియ్యాను వాత్‍ హఃమ్జీన్‍ మన మోక్లోతే ఇనఫర్‍ విష్వాస్‍ రాఖవాలో నిత్యజీవంమా రవ్వాలో; యో న్యావ్‍మా అవకోయినీతీమ్ మరణ్‍మతో నిఖీన్‍ జీవంబణే దాటిన్‍ ఛాకరీ తుమారేతి హాఃఛితి బోలుకురుస్‍
JOH 5:25 మరిగుహుయు దేవ్ని ఛియ్యాను ఆవాజ్‍ ఖాంజను వఖాత్‍ ఆవుంకరస్‍ హాంకేస్‍ ఆయ్రూస్‍; ఇనా ఖంజవాలు జీవ్సెకరి తుమారేతి హాఃఛితిస్‍ బోలుకరూస్‍
JOH 5:26 భా కిమ్‍ ఇనుగోణి యోస్‍ జాన్‍వాలోహుయిన్ ఛాకీ ఇమ్మాస్‍ ఛీయ్యోనాబీ ఇనుయోస్‍ జాన్‍వాలోహుయిన్‍ రవ్వనాటెకె ఛియ్యోనాబీ హక్కు దేవ్వాయ్‍రుస్‍
JOH 5:27 బుజు యో అద్మినఛియ్యోనా హువమా న్యావ్‍ తీర్చానటేకే అధికార్నా దీరాక్యోస్‍
JOH 5:28 అనహఃజే అష్యం నొకొహువో, ఏక్ ధన్ ఆవుంకరస్‍; యో ధన్మా గోరఢమా ఛాతె ఇవ్నేఖారుబి ఇను ఆవాజ్‍ ఖాంజ్చె.
JOH 5:29 అష్యల్ కర్యుహూయు జీవిన్‍ పునారుత్థానమా, కిడూ కర్యుహూయు న్యావ్‍ పునరుత్థనంమాతూ భాధర్‍ ఆవ్సే.
JOH 5:30 మారు మేస్ సాత్బి కోకరిస్‍ని మే హఃమ్జొతిమ్‍ న్యావ్‍న తీర్చుకరూస్ మన మోక్లోతె ఇని చిత్తప్రకారమాస్‍ కరనసోఛీస్‍ పన్కి మారు ఇష్టప్రకరామ్‍ కరీస్‍కోయిని, అనటేకె మారు న్యావ్‍ న్యాయం హుయ్రూస్‍
JOH 5:31 మార బారెమా మేస్‍ సాబుత్‍ బొల్లీదోతొ, మారు సాబుత్‍ హాఃఛికాహే
JOH 5:32 పన్కి మారుబారెమా సాబుత్‍ బోలవాలో బుజేక్జనో ఛా! యో మారగూర్చి దిసేతే సాబుత్‍ హాఃఛికరి మే మాలంకరీలిస్‍
JOH 5:33 తుమే యోహాన్‍కన థోడుజణనా మోక్లోథా; యో హాఃఛినగూర్చీ సాబుత్‍దిదొ.
JOH 5:34 మే అద్మినాకంతూ ఆయుతే జామీన్‍న ఒప్పీస్‍కొయిని పన్కి, తుమే బచ్చీజానుకరీ ఆ వాతె బోలుకురూస్.
JOH 5:35 యోహాన్‍ బొల్తోహుయిన్‍ ప్రకాసించుకరతే దివ్వొహుయిన్‍ ర్హాసే, తుమే ఇను ఉజాలుమా ర్హైన్‍ థోడుధన్ ఖుషాల్తి ర్హావనటెకె ఇష్టంహుయాథా.
JOH 5:36 పన్కి యోహాన్‍ మారటెకె దిదొతె సాబుత్‍తీబి అజు జాఖాత్‍ హాఃఛ్చిను గొప్పసాబుత్‍ మారకనా ఛా; యోసాత్‍కతో, మే నేరవెర్చానటెకె భా కేహూక్రియాల్‍న మన దీరక్యోస్‍కీ, మే కరుకరతే యోస్‍ క్రియల్‍ భా మన బోలిమోక్లీరక్యోస్‍ ఆ క్రియల్‍ మనగూర్చిన్‍ జామీన్‍ దెంకరాస్‍
JOH 5:37 బుజు మనమోక్లోతే భాస్‍ మన గూర్చీన్ సాబుత్‍దెంకరాస్‍ తుమే కెహుధన్మాబీ, ఇను అవాజ్నా ఖాంజ్యాకొయినిఇన స్వరుపంనా దేక్యాకోయిని.
JOH 5:38 అజు యో కినా బోలిమొక్లొకి ఇన తుమే నమ్మకోయిని, అనటెకె తుమారు దిల్మా ఇను వఛన్‍ వుబ్రీ ర్హయుకొయిని.
JOH 5:39 లేఖనాల్‍మా తుమ్న నిత్యజివంను ఛాకరీ సోచీలేతుహుయిన్‍ ఇనాస్‍ పరిషోధంచుకరస్‍ యోస్ మన గూర్చిన్‍ సాబుత్‍ దేవుంకరస్‍
JOH 5:40 హుయ్తోబి తుమ్న జాన్‍హోనుతిమ్‍ తుమే మారకన ఆవాకోయిని.
JOH 5:41 మే అద్మీయేనుబారెమా మహిమనా ఆసించవాలొకాహే.
JOH 5:42 పన్కి తుమారు దిల్ కెజాత్నూకి మన మాలంకర్లిదో; దేవ్నీ ఫ్యార్‍ తుమారమ కొయినీ.
JOH 5:43 మే మార భాను నామ్తీ‍ ఆయ్రోస్‍; పన్కి తుమే మన అంగీకరీంచా కొయినీ, బుజేక్జనో ఇను నామ్పర్‍ ఆయోతొతెదె ఇన అగీకరించుకరస్‍;
JOH 5:44 ఏక్నాఏక్‍ దేవ్నఖాజె ఆవతే మెప్పున కోరకొయినీ తింమ్‍ ఏక్ను మహిమన పొందుకరతె తుమే కింమ్‍ నమ్ఛు?
JOH 5:45 మే భా కన తుమారప్పర్‍ నేరంనా మోపిదీస్కరీ నొకొసోచొ; తుమే ఆహ్‍ఃకరతే మోషే తుమారప్పర్‍ నేరంన మోప్సే.
JOH 5:46 తెదె యో మన గూర్చిన్‍ లిఖ్యో అనటెకె తుమే మోషేనా నమ్యాహూయ్తొ మనాబీ నమ్చూ.
JOH 5:47 తుమే ఇను లేఖనల్నా నానమ్యతో తెదె మారు వాతె కింమ్‍ నమ్చుకరీ బోల్యొ.
JOH 6:1 ఇనపాసల్‍ యేసు తిబెరియ నాహితో గలిలయ ధర్యావ్నా దాటీన్‍ పార్లిబాజు ఠగర్ఫర్‍ గయో.
JOH 6:2 రోగ్వాలను బారెమా యో కర్యోతె సూచక క్రియల్‍నా దేఖీన్‍ కెత్రూకిజనూ ఇనకెడె గయూ.
JOH 6:3 యేసు ఫాడ్‍చఢీన్‍ ఎజ్గా ఇను సిష్యుల్తీ బేసీన్‍ రయ్యో.
JOH 6:4 తెదె యూదుల్ను పస్కాకరి పండగా ఖాందె ఆవమా.
JOH 6:5 అనహాఃజె యేసు ఢోలాపాడిన్ కేత్రుకిజను ఇనకన ఆవాను దేఖీన్‍ ఇవ్నా ఖావనటెకె కెజ్గాతూ రోటామోల్లీన్‍ మాంగాయిస్‍ కరి ఫిలిఫ్పున పుఛ్చాయో! పన్కి,
JOH 6:6 యేసునె సాత్‍ కరజాసేకి యోస్‍ మాలంకరిన్‍ ఇన పరీక్చాకరనటెకె ఇమ్‍ పుఛ్చాయో.
JOH 6:7 అనటెకె ఫిలిఫ్పు, ఇవ్నామా హార్యేక్‍జనునా దధ్రాసు రోటా లేవ్వానటేకెబి బేఖో, దేనారంన రోటా పూర్సేకొయిని కరి ఇనేతి బోల్యొ.
JOH 6:8 యేసున సిష్యుల్మా‍ ఏక్జనొ, కతో సీమోన్‍ పేతుర్‍నో భై హుయోతె అంద్రెయ;
JOH 6:9 “అజ్గ ఛాతే ఏక్ న్హాన ఛొగ్రకనా పాచ్‍ రోటా బే మాస్ల ఛాకరీ పన్కి, అత్రా అద్మియేనా పూర్సేకొయిని ఇనేతి బోలమా”
JOH 6:10 యేసునే అద్మీ హాఃర్వనా బేఖాడోకరీ బోల్యొ. యో జోగోమా ఘాను గాఖ్‍ రవమా, ఇనటెకె గణ్యతొ కంసేకమ్‍ పాచ్‍హాజార్‍ మరద్మాన బేట్యు.
JOH 6:11 యేసు యో రోటనాపన్‍ పల్లీన్‍ కృతజ్ఞాతా స్తుతుల్‍కరీన్‍ బేట్యుతే హాఃరజావ్నానా వడ్డించ్యు. ఇమ్మాస్ మాస్లాబీ ఇవ్నా ఇష్టంహుయు ఎత్రు వడ్డించ్యు.
JOH 6:12 ఇవ్నే ధండారుభరీన్‍ ఖైన్‍ పాసల్‍ కాయిబి నష్టంకోయినితిమ్‍ మిగ్లుతె టుక్డాన హొఃతొకరి ఇను సిష్యుల్‍తీ బోల్యొ
JOH 6:13 ఇనాటెకె ఇవ్నే ఖావమ్మా ఇనపాసల్తి ఇవ్నాకన పాచ్‍ రోటాను టుక్డాన జమాకరీన్‍ భార టోక్రా భర్యూ.
JOH 6:14 యో అద్మీయే యేసు కర్యోతే అద్బుత క్రియాల్‍న దేఖీన్‍ హాఃఛితీస్‍ ఆ ములక్‍మా ఆవుంకరతే ప్రవక్త ఆస్కరీ బోల్లీదు.
JOH 6:15 అనటేకే రాజో కర్నూకరి ఇవ్నే ఆయిన్‍ ఇన జభర్‍దస్తీఖూ ధర్లీజావనా వలావస్‍కరీ యేసు సోచీన్‍ బుజు పహాడ్‍కనా ఎకేలొస్‍ గయో.
JOH 6:16 ఖాంజ్‍ హుయుతెదె యేసును, సిష్యుల్‍ ధర్యావ్ను సేడెఛాతె ఢోంగ చఢీన్‍ గలిలీయాజంకరమా;
JOH 6:17 ఎత్రాస్మా రాత్‍హుయిగు పన్కి యేసు ఇవ్నాకన బుజుబీ అయోకోయిని.
JOH 6:18 తెదె మోటు వ్యారో ఆవామ! ధర్యావ్మా జుకాళో ఉక్లుకరా,
JOH 6:19 ఇవ్నే బరోభ్బర్‍ పాఛ్‍ నైతొ ఛో పర్లాంగ్‍ ఎత్రే దూర్మా ఢోంగాన లీజావమా పాస్సల్‍ యేసు ధర్యావ్నా ఉప్పర్‍చాల్తోహుయిన్‍ ఇవ్ను ఢోంగాన హఃమే ఆవనూ దేఖీన్‍ ఢారిగయూ;
JOH 6:20 పన్కి యో మేస్‍ ఢరొనొకొకరి ఇవ్నేతి బోల్యొ.
JOH 6:21 అనటెకె ఇనా ఢోంగామ చడైలేవనాటెకె ఇవ్నా ఇష్టంహుయు, ఎగ్గీస్‍ యో ఢోంగ ఇవ్నే జవుంకరతే జొగొమ చేరిగు.
JOH 6:22 బుజెక్ ధన్నె వ్హాణే ఖాత్రే ధర్యావ్ను ఒడ్డుకనా ఉబ్రీన్‍ ఛాతె అద్మీను గుమ్మల్‍ ఆయిన్‍ దేఖమా! ఏక్ న్హాను ఢోంగా తప్ప బుజు కెహూబి ఎజ్గా కొయినీకరీ యేసు ఇను సిష్యుల్‍నా కేడె చడ్యాకోయిని పన్కి ఇన సీష్యులాస్‍ గయాకరీ మాలంకరిలిదా.
JOH 6:23 పన్కి ప్రభూన కృతజ్ఞాతాస్తుతుల్‍ దీనాకితెదె ఇవ్నే రోటాఖాద్యతె జొగొమా ఖందె ఛాతె తిబెరియాతువాలను ఢోంగాల్‍ లీన్‍ఆయూ.
JOH 6:24 అనహఃజే యేసు బుజు ఇను సిష్యుల్‍ ఎజ్గా నార్హావను అద్మియేఖారు దేక్యాతెదె ఇవ్నే ఢోంగా చఢీన్‍ యేసునా ధూండుతూహుయిన్‍ కపెర్నాహూమ్నా గాయూ.
JOH 6:25 ధర్యావ్నుకనారిన ఇనా మాలంకరీన్ బోధకుడ్‍ తూ కెదె అజ్గ ఆయోకరి పుఛ్చావమా!
JOH 6:26 యేసు, తుమే హాఃనద్నా దేఖాను బారెమా కాహేపన్కి రోట్టాఖైయిన్‍ ఢండార్‍బరీన్‍ పొందనటెకేస్ మన ధూండుకరస్‍ కరి తుమారేతి హాఃఛితి బోలుకరూస్‍
JOH 6:27 మట్జాయితె ధాన్నాటెకె మినాత్‍ నొకొపడ పన్కి, నిత్యజీవంన జావాను ఇనటెకేస్‍ మినాత్‍కారో; అద్మినఛియ్యో ఆ తుమ్నాదిషే, అనటెకేస్‍ భా హుయోతె దేవ్‍ ఇన ఛాపొ నాఖిరాక్యోస్‍కరి బోల్యొ.
JOH 6:28 ఇవ్నే హామె దేవ్న నచ్యుకతొ సాను కామ్‍ కర్నూకరి ఇన పుఛ్చావమా!
JOH 6:29 యేసు, యో మొక్లొతె ఇనకనా తుమే విస్వాష్‍ రాఖానుస్‍ దేవ్ని కామ్‍ కరి ఇవ్నేతి బోల్యొ
JOH 6:30 అనటేకె ఇవ్నే, ఇమ్‍హుయుతో హఃమే దేఖిన్‍ విష్వాస్‍ కరనా తూ కెహూ హాఃనద్నూ క్రియల్నా కరుకరస్‍? సాత్‍ కరాయిస్‍ కరి ఇన పుఛ్చాయ.
JOH 6:31 స్వర్గంమాతు ఖావనటెకె యో ధన్నా ఇవ్నా దెవ్వాడిరాఖోస్‍ కరి లిఖ్కార్యుతిమ్‍ అప్న భాన భా, జాఢిమా మన్నాను ఖాను ఖాద్యకరీ ఇనేతి బోల్యొ.
JOH 6:32 అనహఃజే యేసు స్వర్గంమతు ఆవతే ధాన్‍ మోషే తుమ్నాదీరాక్యొకొయినీ, మారో భాస్‍ స్వర్గంమాతు ఆవతే హాఃఛిను ధాన్‍నా తుమ్న దేవ్వాడిరాక్యోస్‍
JOH 6:33 స్వర్గంతూ ఉత్రీనాయిన్‍ ములక్నా జీవం దేంవ్‍కరతే దేవ్‍ దీరాక్యోతె ధాన్‍హుయిన్‍ ఛా కరి తుమారేతి హాఃఛిస్‍ బోలుకరూస్‍ కరి ఇవ్నేతి బోల్యొ
JOH 6:34 అనహాఃజె ఇవ్నే మాలీక్‍ ఆ ఖాణు కేదెబి హమ్నా దేవ్వాయిరాక్కరి బోల్యా.
JOH 6:35 అనటెకె యేసు ఇవ్నేతి అమ్‍ బోల్యొ, జీవాహారంబీ మేస్‍ మారకన ఆవ్వాలొ కెదేబి పస్తూ ర్హాసెకొయిని; మారఫర్‍ విష్వాస్‍ కరవాలో యో కెదేబి తరాఖ్‍ తి ర్హాసెకోయిని.
JOH 6:36 తుమే మన దేఖీన్‍ ర్హహీన్బి విష్వాస్‍ కరకొయిని తీమ్‍ ఛాకరీ తుమారేతి బోల్యొ థో.
JOH 6:37 భా మన దేవ్వాయిరాక్యొతె ఇవ్నే ఖారుబి, మారకన ఆవ్సే; మారకన ఆవ్వాలన మే కెత్రేబి భాధర్‍ ధక్లిస్‍కోయిని.
JOH 6:38 హుయుతో మారు ఇష్టంనా నేరవేర్చనటెకె మే కోఆయోని, మన మొక్లోతె ఇను చిత్తమ్నా నెరవేర్చనటేకెస్‍ స్వర్గంమతూ ఉత్రీన్‍ ఆయో.
JOH 6:39 యో మన దిరక్యోతే ఇన్మా ఖారమబి మేసాత్బి గమాయోకొయినీతిమ్‍ ధర్తిను ఆఖరిధన్మా ఇన ఉట్టాడునూస్‍ మన మొక్లోతె ఇను ఇష్టంహుయిన్ ఛా.
JOH 6:40 ఛియ్యోనా దేఖీన్‍ ఇనఫర్‍ విష్వాస్‍రాఖవాలు హార్యేక్జను మరణ్ కోయినితిమ్‍ నిత్యజీవంన పొందనూస్‍ మార భా చిత్తం; ధర్తిను ఆఖరినుధన్‍ మే ఇవ్నా ఉట్టాడీస్‍
JOH 6:41 అనటెకె “మే స్వర్గంమాతు ఉత్రీన్‍ ఆయోతెధాన్కరీ యో బోల్యొ” కరి యూదుల్ మోటా ఇను గూర్చి భణ్కిలేతూ,
JOH 6:42 ఆ యోషేప్‍నొ ఛియ్యోహుయోతే యేసు కాహేనా? అను ఆయా, భాన అప్న మాలంహుయిన్‍ఛా కాహేనా? మే స్వర్గంమతూ ఉత్రీన్‍ ఆయ్రోస్‍ కరి అనే కిమ్‍ బోలుకరస్‍ కరి పుఛ్చాయా.
JOH 6:43 అనటేకె యేసు తుమారమా తుమేస్‍ నొకోబణికిలేవొ;
JOH 6:44 మన మోక్లోతె భా ఇన మాలంకర్యొతోస్‍ పన్కి కోన్బీ మారకన ఆవ్సెకోయిని; ధర్తిను ఆఖరిధన్‍ మే ఇన వుట్టాడీస్‍
JOH 6:45 ఇవ్నె ఖారుబి దేవ్నిహాతేఖు బోధించబడ్చేకరి ప్రవక్తల్‍ లేఖనంమా లిఖాయ్రూస్‍ అనహాఃజె భాన బారేమ ఖంజీన్‍ సికిరాక్యతే హర్యేక్జను మారకనా ఆవ్సే.
JOH 6:46 భాన కోన్బి కోదేఖిరాక్యోని; దేవ్కంతూ ఆయోతె యో అనేస్‍ తప్ప బుజు భాన దేఖిరాక్యోస్‍
JOH 6:47 మే హాఃఛితిస్‍ బోలుకురుస్‍ విష్వాస్‍ కరవాలోస్‍ నిత్యజీవన్‍ ర్హాసె,
JOH 6:48 జీవనూ ఖానుబి మేస్‍; తుమార భాన భా జాఢిమా మన్నానా ఖాద్యాతోబి మరిగయు.
JOH 6:50 అనా ఖవ్వాలో మర్యొకొయిని తిమ్‍ స్వర్గంమతూ ఉత్రీన్‍ ఆయుతే ఖాణు ఆస్‍
JOH 6:51 స్వర్గంమతు ఉత్రీన్‍ ఆయుతె జీవంనుఖాను మేస్. కోన్బి ఆ ఆహారంనా ఖాద్యుతొ యో కొమార్సేకొయిన్‍తిమ్‍ జీవ్సె; బుజు మే దెంకురుతె ఖాణు ములక్నా జీవమ్‍నటెకె మారు ఆంగస్‍కరి తుమారేతి హాఃచ్చీతి బోలుకురూస్కరి బోల్యొ.
JOH 6:52 ఇవ్నే అనే ఇను ఆంగ్‍తాన్‍ కిమ్‍ ఖావదిసేకరి ఏక్నా ఏక్ వాదించిలీదు
JOH 6:53 ఇనటేకె యేసు అమ్‍ బోల్యొ, తుమే అద్మినొఛియ్యోనా ఆంగ్‍తాన్‍ ఖైయిన్‍ ఇను లోహి పిదాతొస్‍ తప్ప, తుమారమా తుమే జాన్‍హుయిన్‍ కోర్హాసుని.
JOH 6:54 మారు ఆంగ్న ఖైయిన్‍ మారు లోహినా పిదోహుయోస్‍ నిత్యజాన్వాలొ హుయోవోహొ; ధర్తీను ఆఖరినుధన్మా మే ఇనా ఉట్టాడీస్‍
JOH 6:55 మారు ఆంగ్‍తాన్‍ హాఃఛిహుయూతె ఖానుహుయిన్‍ మారు లోహి హాఃఛిహుయుతె పా‍నియంహుయిన్‍ ఛా.
JOH 6:56 మారు ఆంగ్నా ఖైయిన్‍ మారు లోహి పిదోహుయోహో మారజోడ్మా మే ఇనా బరాబ్బర్‍ ఉబ్రీన్‍ ర్హాసు.
JOH 6:57 జాన్‍తి ఛాతె మారొ భా మన మొక్లొ అనహాఃజె మే భాను బారేమా జీవుంకరతె తిమ్మస్‍ మన ఖోంకరతె యోబీ మారు బారేమా జీవ్సె.
JOH 6:58 స్వర్గంతూ ఉత్రీన్‍ ఆయుతే ఖాణు ఆస్‍; భాన భా మన్నాన ఖైయిన్బి మరీగయూ తిమ్‍ కాహే; ఆ ఖాణు ఖవ్వాలో కెదేబీ జివీన్‍ ర్హాసేకరి హాఃఛీతి తుమారేతి బోలుకురూస్ కరి బోల్యొ.
JOH 6:59 యో కపెర్నహూమ్‍మా బోధించుతొహుయిన్‍ యూదుల న్యావ్‍కరనుజొగొ ఆవాతె బోల్యొ.
JOH 6:60 కెత్రుకిజను ఆ భోధ హఃజిన్‍ ఆ మినాత్ను భోధ ఆ కోణ్ హఃమ్చె కరి బొల్లీదు.
JOH 6:61 యేసు గురించి కెత్రుకి అద్మియో ఇన గురీంచీ భణికిలేంకరస్కరి ఇను యోస్‍ సోచీన్‍ ఇవ్నేతీ అంమ్‍ బోల్యొ, అనటెకె తుమే అభ్యంతరంగా ఛానా.
JOH 6:62 ఇమ్‍హుయుతొ అద్మినొఛియ్యో అగాడి ఛాతె జొగోమా ఛాఢిజావాను దేఖ్యతెదె తుమే సాత్‍ బోల్చు.
JOH 6:63 దేవుడు దిదొతే ఆత్మాస్‍ జివ్వాడుకరస్‍; ఆంగ్తన్‍ చుక్కేష్‍ నిష్‍ప్రయోజనమ్‍ మే తుమారేతి బోలిరాక్యోతె వాతె ఆత్మనా జాన్‍హుయీన్‍ ఛా! పన్కి
JOH 6:64 తుమారమా విష్వాసం కరకొయింతే థోడుజనూ ఛాకరి ఇవ్నేతి బోల్యొ. విష్వాసం కరకొయింతె యోకోన్కి, ఇనా ధరైయ్‍దెవ్వాలొ యో కోన్కి, యేసునా అగాఢితూస్‍ మాలం.
JOH 6:65 బుజు యో, భాన హాతె ఇవ్నా కృప దెవ్వాడి రాఖనుతీబి కోన్బిహో మారకన కోఆవ్సేనికరి అకారణంటేకెస్‍ తుమారేతి బోల్యొ.
JOH 6:66 తెప్తూ ధరిన్‍ కెత్రూకి జణు ఫీటెచలీగు, బుజు కెదేబీ ఇనాకేడె కోగయూని.
JOH 6:67 ఇనటెకె యేసు బోల్యొ, తుమేబీ చలీజానూకరి ఛానా? కరి యో భారజననా‌ సిస్యుల్తి పుఛ్చావమా.
JOH 6:68 సీమోన్‍ పేతుర్‍ బోల్యా, ప్రభూ! కినాకన జైయే? తూస్‍ నిత్యజీవంనా గూర్చివాతె బోలవాలొ హూయ్రోస్‍;
JOH 6:69 “తూస్‍ దేవ్ని ఛియ్యో పరిసుద్దుడ్‍ కరి హమే విష్వాసంకరిన్” మాలం రాక్యస్‍కరి ఇనేతి బోల్యొ.
JOH 6:70 ఇనటేకె యేసు, మే తుమ్నా భారజనకరి ఎంచిరాక్యోస్నీ? తుమారమా ఏక్జనో భూత్‍ కరి ఇవ్నేతి బోల్యొ.
JOH 6:71 సీమోన్‍ ఛియ్యో హుయోతె ఇస్కరియోతు యూదా భారజనమా ఏక్జనురహీన్‍‍ ఇనా ధరైయిదేనుకరి థో! ఇనటేకె ఇన గుర్చినాస్ యో ఆవాతె బోల్యొ.
JOH 7:1 ఇనపాసల్‍ యూదుల్‍ యేసునా మర్రక్నూ కరి దుంఢలగమా యో యూదయమా జావకోయిని తిమ్‍ గలిలయమ పర్తురంకరాస్.
JOH 7:2 యూదుల్‍ను ఢేరను పండగా ఖాందె ఆవమా,
JOH 7:3 పన్కి ఇన భైయేఖారు ఇన‍ దేఖీన్‍ తూ కరుకరతే క్రియాల్‍ తారు సిష్యుల్‍బి దేకహఃర్కు ఆ జోగొ బేందిన్‍ యూదయామ చాలోజా.
JOH 7:4 బహిరంగంమా అంగీకరీంపబడవాలో యోకోన్బి ఇనుకామ్‍ ఆహ్‍క్రేతీ కర్సేకోయిని. తూ ఆకార్యమ్‍ కరుకరతోతెదె తున తూస్‍ ములక్నా దెఖాడిలాకరి బోల్యొ.
JOH 7:5 ఇనుస్‍ భైయ్యె హుయుతోబీ ఇనఫర్‍ విష్వాస్‍ రాక్యకోయిని.
JOH 7:6 యేసు ఇవ్నేతి బోల్యొ, మారు వఖాత్‍ బుజుబి కోఆయుని తూమరు వఖాత్‍ కెదేబి సిద్దతార ఛా.
JOH 7:7 ములక్‍ తుమ్న ద్వేషించే కోయిని పన్కి, ఇను క్రియల్‍ ఖారాభ్‍ మే ఇను గూర్చి ‍సాబుత్‍ దేవుంకరుస్‍ ఇనటేకె యో మన ద్వేషించుకరస్‍
JOH 7:8 తుమే పండగాన జవొ; మారు వఖాత్‍ బుజుబి పూర్తి కోహుయుని ఇనటేకె మే ఆ పండగాన హంకేస్‍ జైస్‍కోయిని, కరి ఇవ్నేతి బోల్యొ.
JOH 7:9 యో ఇవ్నేతి అమ్‍ బోలిన్‍ గలిలయమ ర్హైయిగొ.
JOH 7:10 పన్కి ఇన భైయే పండగామ నికిజావమా ఇన పాస్సల్‍తి యోబి కినమాలం కొయినితిమ్‍ ఆక్రేతీ గయో.
JOH 7:11 పండగామ యూదుల్‍ యో కెజ్గా ఛాకరి ధూంఢు కరుకర్తథా.
JOH 7:12 బుజు కెత్రుకి అద్మి ఇన గుర్చి ఛాఢీబోలలగ్యు, థోడుజను యో అషల్ వాలోకరి; బుజు థోడుజను కాహేకరి; యో అద్మిఖారు మోసం కరవాలోకరి బోల్యా.
JOH 7:13 హుయుతోబి యూదుల్నా అధికరినా ఢరీన్‍ ఇనగురించి సభనఖామే వాతె కోబోల్యుని.
JOH 7:14 ఆదు పండుగా హుయిగుయు తెదె యేసు మందిర్‍మా జైన్‍ బోధించుకుర్తు థో.
JOH 7:15 ఇనటెకె యూదుల్ను అధికారి అష్యంహుయిన్‍ పడాను ఆవకోయినితె ఇన ఆ కింమ్‍ ఆయూకరి బోల్లిదు.
JOH 7:16 ఇనటెకె యేసు అమ్‍ బోల్యొ, మే కరుకరతే బోధ మారుకాహే మన మోక్లోతె ఇనూస్.
JOH 7:17 కోన్బి ఇన ఛిత్తమ్‍ ప్రకారం కర్నుకరి సోచిలిదాతో, తెదె యో బోధ దేవ్ని బన్తి హుయికీ నైతో, మారు మేస్‍ బోధించుకరుస్‍కీ ఇనే మాలం కర్లీసే.
JOH 7:18 ఇను యోస్‍ బోలవలో స్వంత మహిమ దూండు‍కరాస్‍ పన్కి ఇన మోక్లోతే ఇనీ మహిమన ధూండవలో హాఃఛోఅద్మి ఇనకన కెహూ దుర్నితీబికొయిని.
JOH 7:19 మోషే తుమ్న ధర్మషాస్త్రంనా దిదొకోయిన్నా? హుయుతోబి తుమారమ కొన్బి యో ధర్మషాస్త్రంనా మాలంకరకోయిని; తుమేసె మన మర్రాక్నుకరి దేఖుకరస్‍? కరి ఇవ్నేతి బోల్యొ.
JOH 7:20 అనటెకె అద్మినుగల్లో థూ భూత్‍ ధర్రాక్యుహుయూతెవాలో కోన్‍ తునా మర్రాక్నుకరీ దేకుకరస్ పుఛ్చావమా.
JOH 7:21 యేసు ఇవ్నా దేఖీన్‍ బోల్యొ, మే ఏక్ కార్యమ్‍ కర్యొ; ఇనటెకె తుమే ఖారు అష్యంహుంవుకరస్‍
JOH 7:22 మోషే తుమ్న సున్నతిన అచారంనా నియమించిరాక్యోస్‍ ఆ అచారమ్‍ మోషేతిహుయుతే కాహే భాన భాన‍టేకెస్‍ హుయూ. హుయుతోబి ఆరమ్నుధన్‍ తుమే అద్మినా సున్నతి షాన కరుకరాస్‍
JOH 7:23 మోషె ధర్మషాస్త్రంనా తుమే సోచ్చాతింమ్‍ ఏక్ అద్మినా ఆరమ్ను ధన్నె సున్నతీన పొంద్సె పన్కి! అమ్‍ర్హావమా మే ఆరమ్‍నుధన్నె ఏక్ అద్మినా పూర్తి స్వస్థతని గోణి ఇంనితర కర్యోకరి తుమె మారఫర్‍ చంఢాల్‍ కరుకరతె సే.
JOH 7:24 భార్ దెఖావతె ఇనబట్టి న్యావ్‍ తీర్చాకొయినితింమ్ న్యాయంహుయూతె న్యావ్‍నా తీర్చొకరి బోల్యొ.
JOH 7:25 యేరుషలేమ్మా థోడుజను ఇవ్నె మార్రాక్నుకరి దుమ్‍డుకరతె యో ఆస్ కాహేనా?
JOH 7:26 హాదేక్‍ అనే బహీరంగంమా వాతె బోలుకరతోబి అనా షాత్బీ బోలకోయిని; అనే క్రీస్తుకరి అధికారుల్‍ హాఃఛితీ మాలంకరీన్‍ ర్హాసేనా.
JOH 7:27 హుయుతోబి అనే కెజ్గనోకి హామ్నమాలం. మెస్సయా ఆవని వఖాత్ ఇనే కెజ్గానొవాలోకి కోన్బీ మాలంకర్సెకొయిని కరి బొల్లిదు.
JOH 7:28 హుయుతోబి యేసునె దేవ్ని మందిరంమా బొధకర్తొహుయిన్‍ “తుమే మన మాలంకర్సు; మే కెజ్గాను వాలోకి మాలంకర్సు మారు మేస్‍ ఆయోకోయిని, మన మోక్లోతే యో హాఃఛివాలొ, ఇనా తుమే మాలంకర్సుకొయిని.
JOH 7:29 మే ఇనకంతు ఆయో! ఇనే మన మోక్లో అనటేకే మే ఇనా మాలంకరిస్కరి” గట్టీతి బోల్యొ.
JOH 7:30 ఇనటేకె ఇవ్నేఇన ధర్లేనుకరి కోసీస్‍కర్యా, పన్కి ఇను వహఃత్ బుజుబి ఆయుకోయిని అనటేకె కోన్బి ఇనా ధర్యుకొయిని.
JOH 7:31 బుజు అద్మియేన గల్లొమా కెత్రూకిజణు ఇనఫార్‍ విష్వాస్‍ రాకీన్‍ క్రీస్తు ఆయోతెదె అనే కర్యోతె ఇనేతీబి జాహఃత్‍ సూచక క్రియల్‍ కర్సేనా? కరి బొల్లీదు.
JOH 7:32 అద్మియేను గళ్లో యేసును గురించి అమ్‍ భణికిలీదు పరిసయ్యుల్‍ ఖంజీన్‍ ఇవ్నె ప్రధానయాజకుల్‍ ఇనా ధర్లేవానా సైనికుల్‍నా మొక్లూ.
JOH 7:33 యేసు “బుజుబీ థోడుధన్‍ మే తుమారకేడె ర్హహీస్‍; పాసల్తీ మన మొక్లొతె ఇనకన జైస్.
JOH 7:34 తుమే మన ధూండ్సు పన్కి మాలంకర్సుకొయిని, మే కెజ్గా ర్హైస్కీ, ఎజ్గా తుమే ఆవ్సుకొయిని” కరి బోల్యొ.
JOH 7:35 అనహాఃజె యూదుల్‍ అప్నె అన నామాలంకరఖార్కూ తిమ్‍ అనే కెజ్గా జోమ్‍కరస్‍? గ్రీసుదేఖ్‍ వాలమా చెదిరిగుతే ఇవ్నాకన జైన్‍ గ్రీసుదేఖ్ వాలన బోధించేనా?
JOH 7:36 మన ధూండ్సు పన్కి మాలంకరకొయిని, మే కెజ్గా ర్హైయిస్కి, ఎజ్గా తుమె కోఆవ్సునీకరి ఇనే బోల్యొతె ఆవాత్‍ సాత్‍కరి ఇవ్నామా ఇవ్నె బోల్లీదు.
JOH 7:37 యో పండగమా మహాధన్‍హుయూతె ఆఖరునుధన్నె యేసు వుబ్రీన్‍ “కోన్బీ తరఖ్‍ లాగ్గివుసేతో మారకనా ఆయిన్‍ తరాఖ్‍ తక్‍తొల్లెవోకరి బోల్యొ.
JOH 7:38 మారకనా విష్వాస్‍ రాకవాలు కోన్కీ లేఖనంమా బోల్యుతిమ్‍ ఇనా పేట్ మాతు జీవంను జలాధరాల్‍ పొంగ్సేకరిస” జోరేఖు బోల్యొ.
JOH 7:39 ఇనకన విష్వాస్‍ రాఖావాలు పొందజాసేతే ఆత్మనా గూర్చి యో వాతె బోల్యొ. యేసు బుజుబి మహిమపరచబడ్యోకొయిని ఇనటెకె ఆత్మ బుజుబి అనుగ్రహీంపబడ్యుకొయిని.
JOH 7:40 అద్మియేను గళ్లొమా థోడుజను ఆవాతేన హాఃజీన్‍ “హాఃఛిస్‍ ఆ ప్రవక్తస్‍కరి” బోల్యు.
JOH 7:41 “అజు థోడుజణు ఆ క్రీస్తునా” బోల్యా; బుజు థోడుజను సే? అజు థోడుజాను క్రీసు గలిలయమాతు ఆవ్సేనా?
JOH 7:42 క్రీస్తునే దావీద్ను జాత్మా ప్హైయిదాహుయిన్‍ దావిద్‍ థోతె బేత్లెహేమ్ కరి పట్టణం ఆవ్సేకరి లేఖనంమా బోలుకరాస్‍ కొయిన్నా.
JOH 7:43 అనహఃజే అన బారెమా అద్మియేను గుంబ్బల్మా భేదాల్‍ హుయు.
JOH 7:44 ఇవ్నమా థోడుజణు ఇన ధర్లేనుకరి సోచూ! పన్కి కోన్బి ఇన ధర్యుకొయిని.
JOH 7:45 యో సైనికుల్నా ప్రధాన యాజకుల్‍ కన పరిసయ్యుల్‍ కన, ఆయాతెదె ఇవ్నె “తుమే షానటెకె ఇన బులైలీన్‍ ఆయుకోయిని” పుఛ్చావమా!
JOH 7:46 యోసైనికుల్‍ యో అద్మి బోల్యుతిమ్ కోన్బీ కెదేబి ఇమ్నితార వాతె బోల్యుకొయినికరి బోల్యు.
JOH 7:47 అనహఃజే పరిసయ్యుల్‍ తుమేబి మోసం హుయిగయనా?
JOH 7:48 “అధికారుల్మాహో పన్కి పరిసయ్యూల్మాహో పన్కి కోన్బీ అనకన విష్వాస్‍రాక్చునా?
JOH 7:49 ధర్మషాస్త్రం మాలంకొయింతే యోక అద్మిఖారు షాపగ్రస్తల్ హుయూకరి” ఇవ్నేతి బోల్యు.
JOH 7:50 ఇనఅగాఢి అనకన అయోతే నికోదేమ్ ఇవ్నామా ఏక్జనో థూ.
JOH 7:51 యో ఏక్‍అద్మిను వాత్‍ ఖాంజన అగాఢిస్‍ ఇనే కర్యోతె మాలంకరకోయినితె అగాఢి, అప్ను ధర్మషాస్త్రం ఇనా న్యావ్‍ తీర్చేనా? కరి పుఛ్చావమా.
JOH 7:52 యూదుల్‍ తుబి గలిలయావాలోనా? లేఖనాల్‍ పడ్యొకొయినిషూ ఏన్‍ కరిన్‍దేక్‍ గలిలయామా కెహూ ప్రవక్తాబి కోఫైదాహుసేని.
JOH 7:53 తెదే ఇవ్నే ఘెర్నా ఇవ్నా గాయా.
JOH 8:1 తెదె కిను ఘేర్కన ఇవ్నే చలీగు, పన్కి యేసు, ఒలీవలా పహాడ్‍కనా గయో!
JOH 8:2 యేసు బుజేఏక్‍ ధనె వ్యానేకత్రేస్‍ ఫరీన్‍ దేవ్ని మందిర్‍మా ఆవమా అద్మి హాఃరు ఇనకనా ఆయూ ఇనటేకె ఇనే భేషీన్‍ ఇవ్నా బోధించుకరా.
JOH 8:3 తెదె ధర్మషాస్ర్తంనా బోధించువాలు, షాస్ర్తుల్‍బీ పరిసయ్యుల్‍బీ, వ్యభిచార్‍కనా ధర్యుతే ఏక్ బాయికొ నా బులాలిఆయిన్‍ ఇన ఇచ్మా ఉభారి రాఖీన్‍.
JOH 8:4 బోధకుడా, ఆ బాయికో వ్యభిచార్‍ కరుకరాతేదే,
JOH 8:5 ఎజాత్ను వాలన ఫత్రాతి భిర్కైన్‍ మర్రాక్ను కరి మోషే ధర్మ షాస్ర్తంమా ఆజ్ఞాదిరాక్యోస్‍ కాహేనా? హుయుతోబీ థూ సాత్‍ బోలుకరస్‍? కరి ఇన పుఛాయ్యా.
JOH 8:6 ఇన ఉప్పరస్‍ ఛాడి నాక్నుకరీ ఇనస్‍ ఖాహతావ్తూ అమ్నితర పుఛ్చాయు. పన్కి యేసు జుఖీన్‍ జమీన్‍ఫర్‍ అంగ్లితీ సాత్కీ లిఖ్కాలగూ.
JOH 8:7 ఇవ్నే ఇనా బేందాకోయినితిమ్‍ బోలలాగమా యేసు మోడుపాడీన్‍ దేఖీన్‍ తుమారమా పాప్‍ కర్యుకోయింతె యో అగాడి ఇనఫర్‍ ఫత్రో నాకజాయి కరి ఇవ్నేతి బోలీన్‍
JOH 8:8 బుజు జుకిన్‍ మాటీపర్‍ లీఖాలగ్యూ!
JOH 8:9 ఇవ్నే ఇని వాత్న ఖంజీన్‍ మోటా అద్మితూ నికీన్‍ అడ్డాణి లడ్కాలగు ఏక్ను కేడె ఏక్ బెందీన్‍ గయూ; యేసు ఎక్కస్‍జనో మిగ్లిగో యో బాయికో ఇచ్మా ఉబ్రీన్‍ రయ్యో.
JOH 8:10 యేసునే ముడ్‍క్యూపాడిన్‍ ఆయా ఇవ్నే కేజ్గాఛా? కోన్‍బీ తున సిక్చ నాక్యుకోయిన్నా? కరి పుఛ్చాయుతెదె!
JOH 8:11 యో బాయికొ కొయిని ప్రభూవా కరి బోలి అనటేకే యేసు మేబి తున సిక్చించు కొయిని; తూ జైన్‍ హంకేతు పాప్‍ నోకోకరిస్‍ కరి ఇనెతీ బోల్యొ.
JOH 8:12 బుజు యేసు మే ములాక్న ఉజాళు, మన మారకెడె చాలవాలో యో అంధారమా చాల్సేకొయిని జీవంను ఉజాలు హుయిన్‍ ర్హాసేకరి ఇవ్నేతీ బోల్యొ.
JOH 8:13 తెదె పరిసయ్యుల్‍ తారు థూస్‍ సాబుత్‍ బొల్లెంకరస్‍; తారు సాబుత్‍ హాఃఛికాహేకరి ఇనెతీ బోలమా.
JOH 8:14 యేసునే మే కెజ్గాతూ ఆయోకి కెజ్గా జైయిస్కి సోచిరాక్యోస్‍; అనహాఃజె మారహాఃజె మేస్‍ సాబుత్‍ బోల్లిదొతోబి మారు సాబుత్‍ హాఃచ్ఛీస్‍; మే కెజ్గాతూ నికీన్‍ వాలంకురుస్కి, కెజ్గా జంకురస్కి తుమ్నామాలంకొయిని.
JOH 8:15 తుమే ఆంగ్‍బట్టి న్యావ్‍ తీర్చుకరస్‍
JOH 8:16 పన్కి మే కినాబి న్యావ్ తీర్ఛీస్‍కొయిని, మే ఏక్జనో ర్హహీస్‍కొయినితింమ్‍ మేబీ, మన మొక్లొతె భా బీ ఛియ్యో అనటేకె మే బీ న్యావ్‍ తీర్చతోబి మారున్యావ్‍ హాఃఛిస్‍
JOH 8:17 బుజు బే అద్మిను సాబుత్‍ హాఃఛి తుమార ధర్మషాస్ర్తంమా లిఖ్కాయ్‍రూస్‍కాహేనా!
JOH 8:18 మార గూర్చిన్‍ మే సాబుత్‍ బొల్లిలిదోత్‍; మన మొక్లొతె భా సబి మార గూర్చిన్‍ సాబుత్‍ బోలుకరస్‍కరి బోల్యొ.
JOH 8:19 తెదె యేసు ఇవ్నేతి తారో భా కెజ్గఛాకరి పుఛ్చావమా; యేసు తుమే మనతోబి, భానతోబి మారో భాతోబి మాలంకరకోయిని; మన మాలం కర్యానా మార భానబి మాలంకర్చూ కరి ఇవ్నేతి బోల్యొ.
JOH 8:20 ఇనే దేవ్ను మందిర్‍మా బోధాకర్తోర్హావమా పైసానకను పేట్టీనా జోగోమా ఆ వాతె బోల్యు, ఇను బాజను బుజుబి ఆయుకోయిని, పన్కి కోన్బీ అన ధర్లిదుకోయిని.
JOH 8:21 బుజు ఏక్ వఖాత్‍ ఇనే, “మే ఛలోజంక్రుస్‍; తుమే మన ధూండ్సు పన్కి, తుమార పాప్ మాస్‍ రైయిన్‍ మార్జాసు; మే జైయిస్తే జొగోమా తుమే కోఆవ్సుని” కరి బోల్యొ.
JOH 8:22 ఇనటెకె యూదుల్‍ అధికారల్‍ మే జేస్‍తే జోగోమా తుమే కోఆవుసునీ కరి యో బోలుకరస్‍నీ; ఇను యోస్‍ మరిజాసేనా కరి బొల్లిదు.
JOH 8:23 తెదే యో, “తుమే ములక్నాసంబంధించుయుహు, అద్మి మే సర్గంనా సంబంధిహుయోహో; తుమే ములక్మా సంబందించుయుహు మే ములక్ను సంబందంహుయుతే కాహే.
JOH 8:24 ఇనటెకె తూమరు పాపంమాతు తుమే మార్జాసు కరి తుమారేతి బోల్యోతొ, మే యోస్కరి తుమే విస్వాసం నాకర్యుతో తుమే తుమార పాప్‍ మతూస్‍ మర్జాసుకరి” ఇవ్నేతీ బోల్యొ.
JOH 8:25 ఇనటేకె ఇవ్నే, తు కోన్కరి ఇన పుఛ్చావమా యేసు ఇవ్నేతి, అగాడీతీ మే తుమ్న కోన్కరి బోలుకరూస్కి మేస్కరి బోల్యొ.
JOH 8:26 తుమ్నా లీన్‍ బోలనుబి న్యావ్‍ తీర్చానటెకెబి ఘాణు సంగతుల్‍ మన మాలం పన్కి మన బోలీమోక్లోతె యో హాఃచేలొ మే ఇనకనా ఖాంజ్యోతే సంగతుల్‍ నస్‍ ములక్‍నా బోధించుకరుస్‍ కరి బోల్యొ.
JOH 8:27 భానలీన్‍ యో ఇవ్నేతి బోలుకరస్కరి ఇవ్నే మాలం కోకర్యాని.
JOH 8:28 ఇనటెకె యేసు, తుమే అద్మినా ఛీయ్యోనా ఉపర్‍ పడ్యాతెదే యో మేస్‍కరీ, మారు మేస్‍ సాత్‍బీ కోకరిస్‍నీతిం భా మనా‍ సీకడ్యోతిమ్‍ ఆ సంగతుల్‍ బోలుకరూస్కరి తుమే మాలంకర్‍సు.
JOH 8:29 మన బోలీమోక్లోతె యో మారకేడె ఛా! నచ్యుతే కార్యంనా మే కెదేబి కరిస్‍ ఇనటెకే యో మన ఎకేలోస్‍ కొబెంద్యొని కరి బోల్యొ.
JOH 8:30 యో ఆ సంగతుల్‍నా బోల్తొ ర్హావమా కెత్రూకి జను ఇనపర్‍ విస్వాసం రాఖ్యూ.
JOH 8:31 ఇనటేకె యేసు ఇనా నమ్యుతె యూదుల్మా తుమే “మారు బోధనా హాఃజీన్‍ రవ్వాలవుసేతో హాఃఛిమాస్‍ మార సిష్యుల్‍ హుయిన్‍ హాఃచినా మాలంకర్‍సూ; కరి బోల్యొ.
JOH 8:32 తెదే యో హాఃఛిమాస్‍ తూమ్నా స్వతంత్రులనుగా కర్‍సేకరి” బోల్యొ.
JOH 8:33 తెదె ఇవ్నే, హామే అబ్రాహామ్‍నా సంతానం హామే కెదేబీ కీనాబి దాసుడ్ హుయిన్‍ కోర్హయిని తుమే స్వతంత్రులనుగా రాసు కరి కిమ్‍ బోలుకరస్‍ కరి ఇనేతి బోల్యు.
JOH 8:34 ఇనటేకే యేసు పాప్‍ కరిహుయు హార్యేక్జను పాప్న దాసుడ్‍ కరి తుమరేతి హాఃఛితి బోలుకరాస్‍
JOH 8:35 దాసుల్‍ కెదేబి ఘార్మా కోర్హయిని; ఛియ్యో హమేసాబి జివుంకరస్.
JOH 8:36 ఛియ్యో తుమాన స్వతంత్రుల్గా కర్యుతో తుమే హాఃఛీమాస్‍ స్వతంత్రుల్‍ హుయిన్ రాసు.
JOH 8:37 తుమే అబ్రాహామ్‍నా సంతానం కరి మన మాలం హుయుతోబీ తుమారమ మార వచన్న టెకే జోగో కొయిని, ఇనటేకె మన మర్రాకన దేఖూకరాస్‍
JOH 8:38 మే మార భాకన దేక్యోతే సంగతులస్‍ బోధించుకరుస్‍; యో ప్రకరమాస్‍ తుమే తుమారభా కన ఖాంజుతే ఇనస్‍ కరుకరాస్‍ ఇవ్నేతి బోల్యొ.
JOH 8:39 ఇనటేకె ఇవ్నే ఇనేతి హామరో భా అబ్రాహామ్ను కరి బోల్యానీ; యేసు, “తుమే అబ్రాహామ్నా లడ్కా హుయాతో అబ్రాహామ్ను కర్యోతే క్రియాలస్‍ కర్సూ.”
JOH 8:40 దేవ్నుకాంతు ఖాంజుతె హాఃఛినా తుమారేతి బోల్యోతె మనహంకెస్ తుమే మర్రాకన దేఖుకరస్నీ; అబ్రాహామ్ను ఇమ్‍ కోకర్యోని.
JOH 8:41 తుమే తుమార భాన క్రియలస్‍ కరుకరాస్‍ కరి ఇవ్నేతి బోల్యొ; ఇనటేకె ఇవ్నే హామే వ్యభిచార్వాలా ఫైదాహుయాకాహే, “దేవ్‍ ఏక్కాస్‍ హామ్నా భా బుజు హామే ఇనా లడ్కా” బోలామ.
JOH 8:42 యేసు ఇవ్నేతీ ఆమ్‍నీతర బోల్యొ; దేవ్‍ తుమరో భా హుయోతో తుమే మన ఫ్యార్‍కరసు; మే దేవ్‍కంతీ బయాలుదేరిన్‍ ఆయిరోస్‍ మారు మేస్‍ కోఆయోని, యో మన బోలిమోక్లో.
JOH 8:43 తుమే కిమ్‍ మారువాతేనా మాలంకోకరని? తుమే మారు బోధనా ఖంజాను తుమ్నా సహనమ్‍ కొయిని?
JOH 8:44 తుమే తుమార భాన వల భూత్‍ సంబందుల్‍; తుమార భాన ఆఖ్నా పురాకర్ను కరి కోరిలేవుంకరస్‍ జామానతి యో నరహంతకుడ్‍ హుయిన్‍ హాఃఛినాటెకె వుబీరోహుయో కాహే; ఇనమా హాఃఛీస్‍ కొయినీ యో ఛాడ్‍బోల్యా తెదె ఇను స్వభావమ్‍ ఛాలీన్‍ వాతె బోలస్‍; యో ఛాడ్‍ ఛాడ్న భాహుయిన్‍ ఛా.
JOH 8:45 మే హాఃఛినస్‍ బోలుకరూస్‍ ఇనటెకె తుమే మన నమ్మా కొయినీ.
JOH 8:46 మరామ పాప్ ఛాకరి తుమారమ కోన్‍ వతాల్‍సే? మే హాఃఛి బోలుకర్తో హుసేతో తుమేసే? మన నమ్మా కోనమ్యని.
JOH 8:47 దేవ్నా సంభాధి హువ్వాలో దేవ్‍ను వాతేనా ఖంజాస్‍ తుమే దేవ్నా సంబంధుల్‍ కాహే ఇనటెకె తుమే కోఖంజానీ కరి బోల్యొ.
JOH 8:48 ఇనటెకె యూదుల్‍ తూ సమరయుడ్నొ భూత్‍ ధర్యోతెవాలో కరి హమే బోల్యాతె వాత్‍ హఃఛిస్‍ కాహేనా. కరి ఇనేతి బోలామ.
JOH 8:49 యేసు మే భూత్‍ ధర్యాక్యుతే వాలో కాహే, మార భాన ఘనాపరచా వాలో; తుమే మన అవమానం కాడుకరస్ కరి బోల్యొ.
JOH 8:50 మే మార మహిమన ధూండుకురూ కోయిని; ధూండ్తోహుయిన్‍ న్యావ్‍ తీర్చావాలో ఏక్జను ఛా.
JOH 8:51 ఏక్జనో మారివాతేనా పాట్టీన్చావాలు యో కెదేబి మారణ్నా కోదెక్సేనికరి తుమారేతి హాఃఛితి బోలుకరూస్‍ కరి ఉత్తరం బోల్యొ.
JOH 8:52 ఇనటేకె యూదుల్‍ తూ భూత్‍ ధరాక్యోహుయోకరి హాంకే మాలంకర్యా; అబ్రాహామ్‍బి, ప్రవక్తాల్బీ మరీగయా; హుయితోబీ ఏక్జాను మారు వాత్‍ యో కెదేబి మారణ్నా కోదేక్సెనికరి తూ బోలుకరస్‍
JOH 8:53 అప్నో భా హుయోతే అబ్రాహామ్ను మరిజాస్‍ కాహేన; ప్రవక్తల్బీ మరిజాస్నీ తూ ఇవ్నేతీబీ గొప్పవాలోసూ? తూ తార దీల్‍ కోన్‍కరీ రైయిజంక్రస్‍కరి పుఛ్చాయా.
JOH 8:54 ఇనటెకే యేసు, మారు మేస్‍ మహిమా పరిచీలిదోతో మారు మహిమాన విలువా కొయిని; హామారో దేవ్కరీ కినాలీన్‍ బోలుకరస్కీ, యో మారో భాస్‍ మన మహిమా పరుచుకరస్‍
JOH 8:55 తుమే ఇన మాలంకరకొయినీ, పన్కి యో మనా మాలం; యో మన మాలంకొయినీ కరి బోల్యొతొ తుమ్మారని తరాస్‍ మే జూటీవాలొహుయిస్‍ పన్కి, మే ఇన మాలంకర్యొ, ఇని వాత్‍ఫర్‍ మే ఛాలుకరూస్‍
JOH 8:56 తుమారో భా హుయోతె అబ్రాహామ్‍నా దేక్‍సు కరి ఘాను ఆనందింస్యు; యో దేఖీన్‍ ఖూషి హుసు కరి బోల్యొ.
JOH 8:57 ఇనటెకె యూదులస్ తునా “వుజుబీ అఢైహ్ః వరహ్‍ఃబీకొయిని తూ అబ్రాహామ్‍నా దేక్యనా” కరి బోలమా.
JOH 8:58 యేసు, “అబ్రాహామ్ను ప్హైదాహువనా అగాడ్తిస్‍ మె ఛావ్కరి తుమారేతి హాఃఛితి బోలుకరూస్కరి” బోల్యొ.
JOH 8:59 ఇనటేకె ఇవ్నే ఇనవుపర్‍ ఫేకానటెకె ఫత్రోపాడ్యో, పన్కి యేసు లాపిన్‍ దేవ్ను మందిర్ మాతీ బాధర్‍ నికిలీజాస్‍.
JOH 9:1 యేసు వాట్‍ఫర్తూ జంకరమా తెదె పైదాఖ్ తూ ఏక్‍ కాణు అద్మి దెఖ్కాయో.
JOH 9:2 ఇన సిష్యుల్‍ బోధకుడ్‍ ఆ ఖాణుహుయిన్‍ ప్హైదాహువనా కోన్‍ పాప్‍కర్యూ? కరి పుఛ్చావమా, ఆకి, అన ప్హైదాకర్యతె ఆయా భానా కరి ఇనా పుఛ్చావమా.
JOH 9:3 యేసు అనెహో అన ప్హైదాకర్యొహొ, పాప్‍కోకర్యోని పన్కి, దేవ్ను క్రియల్‍ అన‍కన వతాలనటెకె ఆ ఖాణుహుయిన్‍ ప్హైదాహుయు.
JOH 9:4 ఉజాలు ర్హావయెత్రాతోడి మన బోలిమోక్లొతే ఇనుక్రియాల్‍ అప్నె కర్తూర్హాను; రాత్‍ హుయుతెదె, కొన్బి కామ్‍ కర్సెకొయినీ,
JOH 9:5 మె ఆ ములక్మా ర్హయ్యోతెదె ఆ ములక్మా ఉజాలుహుయిన్‍ ర్హయీస్కరి బోల్యొ.
JOH 9:6 యో అంబోలీన్‍ జమీన్‍ప్పర్‍ థూకీన్‍ థూక్తి ఛిక్కడ్‍ కరీన్‍ ఇనా ఢోలాప్పర్‍ ఛిక్కడ్నా లొథిన్‍;
JOH 9:7 “తూ సిలోయమా కోనేర్‍కనా జైన్‍ ఇన్మా ధొయిలాకరి” బోల్యొ, సిలోయమ్కరి వాత్నా అర్థం బోలిమొక్లొ. యో జైన్‍ డోలా ద్హోయిలీన్ ఢోలవాలొహుయిన్‍ ఆయొ.
JOH 9:8 ఇనటెకె అజు బాజును అద్మి, యో మాంగిఖావాలుకరి ఇనేతి అగాఢి దేఖ్యుహుయు ఆ బేసీన్ మాంగవాలు కాహేనా? కరి బోల్యా.
JOH 9:9 ఆస్కరి థొడుజనూ ఆకాహేకరి అనింతరస్‍ బుజేక్‍ జన్నుకరి అజు థోడుజను బోల్యు యోహుయితో మేస్కరి బోల్యు
JOH 9:10 ఇవ్నే, తునా కిమ్‍ దేఖాంకురాస్‍ కరి ఇన పుఛ్చావమా;
JOH 9:11 యో బోల్యు యేసుకరి ఏక్‍ అద్మి చిక్కడ్‍ కరిన్‍ మారఢోలఫర్‍ లోథిన్‍ తూ సిలోమయా కోనేర్కన జైన్‍ దోయిలాకరి మారేతి బోల్యొ; తెదె మే జైన్‍ దోయోతెదె ఖోలాయుకరి బోల్యొ.
JOH 9:12 ఇవ్నే, యో కెజ్గఛాకరి పుఛ్చావమా, యో కెజ్గాఛాకి మన మాలంకొయినీకరి బోల్యొ.
JOH 9:13 తెదె ఇనేహుః అగాఢి కాణుహుయిన్‍ ఛాతె ఇనా ఇవ్నే పరిసయ్యూల్‍కనా బులైలీన్‍ గయ్యూ.
JOH 9:14 యేసు చిక్కడ్ కరీన్‍ ఇనా ఢోళ ఖొలాయూతె ధన్‍ ఆరమ్‍కరను ధన్‍
JOH 9:15 యో కిమ్‍ నజర్న పొంద్యోకి ఇనాగూర్చిన్‍ అజేక్‍ ఛోట్‍ పరిసయ్యూల్బి ఇన పుఛ్చావమా యో, మార ఢోలాఫర్‍ ఛిక్కడ్‍ లఘాడామా మే దోయిలీన్‍ నజర్నా పోందిలిదో కరి ఇనేతి బోల్యొ.
JOH 9:16 హుయితోబి పరిసయ్యూల్మా థోడుజను, ఆ అద్మి ఆర్మనుధనే ఆచరించుకరస్‍ కొయిని ఇనాటెకె దేవ్కన్తు ఆయుతే అద్మి కాహేకరి బోల్యా, బుజు థోడుజను, పాప్‍హుయోతె అద్మి ఆజాత్నూ సూచక క్రియల్నా కిమ్‍ త్యోబి కరూకరస్‍కరి; ఇమాస్‍ ఇవ్నామా భేదును పడ్యాగు.
JOH 9:17 ఇనటెకె ఇవ్నే బుజు యో కాణుఅద్మితీ యో తరా ఢోలా ఖొలాయో ఇనటేకే తు ఇనలిన్‍ సాత్‍లయిజావుంకరస్‍ కరి పుఛ్చావమా కాణు అద్మి యో ఏక్ ప్రవక్త కరి బోలస్‍
JOH 9:18 యో కాణు రాహీన్‍ ఢోలాన పొందోకరి యూదుల్‍ నమ్యకొయిని ఢోలనపోందుతే అద్మిను ఆయా, భా న బూలాయిన్‍
JOH 9:19 కాణుహుయిన్‍ ఫైదాహుయూకరి బోల్యతె తుమారొ ఛియ్యో ఆస్నా? ఇమ్‍హుయుతో హంకె ఆకీమ్ దేఖూకరస్ కరి ఇవ్నా పుఛ్చావమా.
JOH 9:20 ఇనటేకె ఇను ఆయా భా బోల్యా, ఆ హామారో ఛియ్యోకరి ఆ కాణుహుయిన్‍ ఫైదాహుయోకరి హామ్న మాలం.
JOH 9:21 హాంకె ఆ కింమ్‍ దేఖుకరస్కీ హామ్న మాలంకోయిని; కోన్‍ అనా ఢోలాన ఖోలాయోకీ యోబి హామ్న మాలంకొయిని; పన్కి అనామాలం అనాస్‍ పుఛ్చావో
JOH 9:22 ఇనా ఆయాభా యూదుల్‍నా ఢరిజైయిన్‍ ఇమ్మస్‍ బోలస్‍; ఆ వుంబార్‍వలో, ఇనాస్‍ పుఛ్చావో; ఇను సంగతి యో బోల్లిసే కరి ఇనేతి బోల్యొ.
JOH 9:23 హుయుతోబీ ఇనా ఆయా భా, యో ఉంబ్బర్వా‍లో ఇనాస్‍ పుఛ్చావో కరి బోల్యా.
JOH 9:24 “ఇనటెకే ఇవ్నే కాణుహుయిన్‍చ్ఛాతే అద్మినా బెంమ్మాని ఛోట్‍ బులాయ్‍ మంగాయిన్‍ దేవ్నా డరావాలోహుయోతొ మహిమపరచీన్‍; ఖాఛి బోల్కరి” బోలమా. కాణు యో పాపికీ కాహేకీ మన మాలంకొయిని,
JOH 9:25 “ఇనాటేకె ఏక్‍ మాత్రం మన మాలం; యో కాణు హుయిన్‍ థో. హంకే దేఖూకరస్‍ కరి” బోల్యొ.
JOH 9:26 ఇనటెకె ఇవ్నే, యో తునా సాత్‍ కర్యో తార ఢోలాకింమ్‍ ఖొలైగుకరి ఇనా బుజేక్‍ ఛోట్‍ పుఛ్చావమా.
JOH 9:27 యో కాణు, అనేఖూ అగఢిస్‍ తుమారేతి బోల్యోథో. పన్కి తుమే ఖాంజ్యాకొయిని తుమే సాన బుజేక్‍చోట్‍ ఖాఖమాజ్నుకరి ఛా? తుమేబీ ఇన‍ సిష్యుల్‍ హోనుకరి కోరిలేంక్రస్కీ ఇమ్కరి ఇవ్నేతి బోలమా.
JOH 9:28 ఇనాటెకె ఇవ్నే, తూస్‍ ఇనో సిష్యుడ్‍; హామే మోషేనా సిష్యుల్‍కరి బోల్యా.
JOH 9:29 దేవ్‍ మోషేతీ వాతె బోలాస్కరి మాలంకర్యు; పన్కి ఆ కెజ్గాతి ఆయోకి హామ్నా మాలంకొయినీ, కరి బోలీన్‍ ఇనా గట్టీతి బోల్యూ.
JOH 9:30 ఇనటేకె యో అద్మి, అజు యో కిజ్గాతి ఆయోకీ తుమ్నా మాలంకోయినీతె అష్యంమాస్‍; హుయుతోబీ యో మారఢోలా ఖోలాయియోకరి బోల్యొ.
JOH 9:31 దేవ్‍ పాపుల్ను మానవీ ఖాంజాకోయినికరి హామ్న మాలం; కోన్బీహో దైవభక్తుడ్ హుయిన్‍ ఇను చిత్తంతీస్‍ హుయుతో, యో ఇను వాత్నా హఃఛే.
JOH 9:32 ఫైదాకంతు యో కాణు అద్మిను ఢోలాన కోన్బీ ఖోలాయుతిమ్‍ హంకెతోడి కెదేబి కర్యుకొయిని.
JOH 9:33 ఆ దేవ్కంతీ ఆయుతే అద్మి నావుసేతో సాత్బీ కోకరస్నీకరి ఇవ్నేతి బోలస్‍.
JOH 9:34 ఇనటేకె ఇవ్నే, “తూ ఖాలి పాపిహుయిన్‍ ఫైయిదాహుయోతె; తూ హామ్నా బోధించన ఆయోసూకరి” ఇనేతి బోలీన్‍ ఇనా యాదుల్ను ప్రార్థనా జోగొమాతు బోలిమోక్లీదిదూ.
JOH 9:35 పరిసయ్యుల్‍ ఇనా బోలిక్యులీదుకరి యేసు హాఃజీన్‍ ఇనా మాలంకర్లీన్‍ తూ అద్మినుఛియ్యానఫర్‍ విష్వాస్‍ రాఖూకరాస్నా కరి పుఛ్చావస్‍.
JOH 9:36 ఇనటేకె ఇవ్నే, మాలిక్‍ మే ఇనపర్‍ విష్వాసంరకనా యో కోన్‍కరి పుఛ్చావమా.
JOH 9:37 యేసు, తూ ఇనా దేఖుకరస్ని; తారేఖు వాతె బోలుకరతే అద్మి యోస్‍ కరి బోలస్‍
JOH 9:38 ఎత్రామాస్‍ యో, ప్రభూ, మే విస్వాసం కరుకురుస్‍ కరి బోలీన్‍ గుడ్యామేట్పర్ఆయిన్‍ ఇనా ఖాలామ్‍ కర్యొ.
JOH 9:39 తెదె యేసు, “దేఖో కొయిన్‍తే అద్మి యో దేక్యుకరస్, దేక్కావాలు అద్మి కాణుహుసే, కరి న్యావ్‍నా నిమిత్తంతీ యో మూలక్మా ఆయోకరి” బోలస్‍
JOH 9:40 ఇనటటేకె ఛాతే థోడుజను పరిసయ్యుమా ఆ వాతేనా ఖంజీన్, హామేబి కాణు అద్మిసూ కరి పుఛ్చాయా.
JOH 9:41 ఇనటేకె యేసు, తుమే కాణు అద్మి హుయాతో తుమ్నా పాప్‍ కోయిని పన్కి దేఖుకరస్కరి తుమే హంకే బోలిలేంక్రస్‍ ఇనటేకె తూమరు దోషసిక్చ ఉబ్రిన్‍ ఛాకరి బోల్యొ.
JOH 10:1 మే హాఃఛిస్‍ బోలుకురూస్‍ మ్హేండను దొడ్డిమాతూ జావకొయినీతింమ్ అలాదు వాట్మాతూ ఛడీన్‍ జవ్వాలో ఛోట్టుబి లపాడవాలోహుయీన్‍ ఛా
JOH 10:2 దొడ్డీను వాట్మతూ జావ్వాలొ మ్హేంఢన కావ్లీహుయిన్‍ ఛా
JOH 10:3 ఇన ధర్వాజు కాడాస్‍ మ్హేంఢా ఇను అవాజ్నా హఃమ్జస్‍ యో ఇను ఖూద్ను మ్హేండనా నామ్‍ మ్హేలీన్‍ మైహీ బులాయిన్‍ లీన్జాస్‍
JOH 10:4 బుజు యో ఇనా ఖుద్ను మ్హేండా హాఃరవ్నా మాహీ బులైలీన్‍జాస్‍ మ్హేంఢాహూః అగాడి జాస్‍ మ్హేంఢా ఇను ఆవాజ్నా మాలంకరిలేస్‍ ఇనాటెకె ఇవ్నే ఇనా కేడేజాసే,
JOH 10:5 అలద్వాను ఆవాజ్నా ఇవ్నే మాలంకోకరానీ ఇనటేకె ఆలద్వాన కేత్రుకరితోబి కేడేకోజైని ఇనాకంతు మిలైలిజాస్‍ కరి తూమరేతి హాఃచీతి బోలుకారుస్ కరి ఇవ్నేతి బోల్యొ.
JOH 10:6 ఆ ఉపమానం యేసు ఇవ్నేతీ బోలస్‍ పన్కి యో ఇవ్నేతి బోల్యోతె సంగతుల్‍ కేజాత్నుకి ఇవ్నే గ్రహించ్యా కొయిని.
JOH 10:7 ఇనటేకే యేసు బుజేక్‍చోట్‍ మే హాఃఛిస్‍ బోలుకురస్‍ ఇవ్నేతీ బోల్యొ, మ్హేంఢాజావను ధర్వాజు మేస్‍;
JOH 10:8 మరేఖూ అగాడి ఆయుతే ఇవ్నేఖారు ఛోటుబి, లపడిలివ్వాలు హుయిన్‍ ఛా! మ్హేంఢా ఇన ఆవాజ్నా ఖాంజాకోయిని.
JOH 10:9 మేస్‍ వాట్వాలొ; మారవలనా కోన్బీ మాహీ గయూతో యో బచ్చిజావాలోహుయిన్‍ మాహీ జాతుహుయిన్‍ భాదర్‍ ఆవ్తూహుయిన్‍ ఛారో ఛార్తూరాస్‍
JOH 10:10 చొట్టు, చోర్కరనబి, మర్రకనాబి, నాషనం కరనటేకె ఆవస్‍ పన్కి బుజు సానటెకేబి కోఆవని; మ్హేండనా జీవమ్‍ కలగనాటేకె ఇవ్నే సమృధ్దిగా కలగానటెకే మే ఆయోకరి తుమారేతి నిస్చయంతి బోలుకరూస్‍.
JOH 10:11 మే మ్హేండనా అషల్ చరావ్వాలొ; అషల్ చరావ్వాలొ మ్హేండనటెకె ఇను జాన్నబి దిసే.
JOH 10:12 జితగాడ్‍ మ్హేంఢాన కావిలి కాఖావాలో కాహే; ఇనటేకే మ్హేంఢా ఇను కాహే కాబట్టి జరాక్‍ ఆవాను దేఖీన్‍ మ్హేంఢానా బేందీన్‍ మిలైయిదేస్‍ జరాక్‍ యో మ్హేంఢానా ధరిన్ గాల్లీనా ఏక్‍ కారకీదేస్‍
JOH 10:13 జితాగడ్‍ జీతంనాటేకెస్‍ సోచాస్‍ ఇనటెకె మ్హేంఢానా పటింకొయిన్‍తిమ్‍ మీలైయిదేస్‍
JOH 10:14 మే మ్హేంఢానా ఆస్సల్‍ కావిలి కాఖావాలో;
JOH 10:15 భా మన కిమ్‍ మాలంకరస్‍కీ మే భాన కిమ్‍ మాలంకరుకి ఇమాస్‍ యో మార మ్హేంఢానా మాలంకరుకరస్‍ మార మ్హేంఢ మన మాలంకర్సే, బుజు మ్హేంఢానాటెకె మారు జాన్‍బి దేవుకరుస్‍
JOH 10:16 ఆ మ్హేండను దొడ్డి మంధా కహేతీమ్‍ ఆలాద మ్హేంఢాను మంధా మన ఛా! ఇనబీ మే హాక్కాలిలీన్‍ ఆవుస్‍; యోమంధా మారి ఆవాజ్నా ఖాంచ్చె, తెదె గుంపుబి మ్హేంఢాన కావ్లి కాఖావాలోబీ ఉబ్రిర్హాసే.
JOH 10:17 మే ఇనా బుజు లీన్‍ అవ్నుకరి మారు జాన్నా బేందుకరూస్‍; అనహాఃజె మారొ భా మన ఫ్యార్‍ కరూకరస్‍
JOH 10:18 కోన్బీ మార జాన్‍లిసేకొయిని; మారు మేస్‍ ఇనా బేందుకరుస్‍; ఇనా బేందానటెకె మన అధికారం ఛా, అజు ఇనా పాచుఫారీన్ లేవనటేకె మన అధికారం ఛా; మార భానటెకె ఆ ఆజ్ఞాపోందుకరస్‍ కరి బోలస్‍
JOH 10:19 ఆ వాతేవ్నా లీన్‍ యూదుల్‍మా బుజు భేదల్‍ పడైయిజాస్‍
JOH 10:20 ఇవ్నమా కెత్రూకిజణు, యో భూత్‍ ధరాఖుతే అద్మిబి, బుజు పగల్‍ అద్మి ఇని వాతె సాన హఃమ్జకరస్‍ కరి బోల్యొ.
JOH 10:21 బుజు థోడుజాను ఆ భూత్‍ధరుతే రాఖువాతే అద్మిను వాతె కాహే; భూత్‍‍ కాణు అద్మిను ఢోలాన ఖోలావుసే, కరి బోల్యా.
JOH 10:22 యో థండ్నుధన్‍ ఆలాయంను ప్రతిష్ఠత పండుగా యేరుషలేమ్‍మా జరుగూకరాస్‍
JOH 10:23 తెదె యేసు దేవును మందిర్‍మా సోలొమోన్‍ను పాందిల్నా హేట్‍ ఫరుకరామా,
JOH 10:24 తెదె యూదుల్ ఇనా అస్పీస్‍ మలిన్‍ హుయిన్‍ అమ్‍ బోల్యా, కెత్రాధన్‍ అనుమానంమా ర్హాస్‍? తూ క్రీస్తు హుయోతో హామరేతీ ఖూదు బొల్‍
JOH 10:25 అనటేకె యేసు మే మారేతి అగాడిస్ బోల్యోతొ పన్కి తుమే నమ్యాకోయిని; మే మార భాన నామ్తి కరుకరతే క్రియాల్‍ మానలిన్‍ సాబుత్ బోకుకరస్‍
JOH 10:26 హుయుతోబి తుమే మార మ్హేంఢామా చేమ్‍ద్యాహుయా కాహే ఇనటెకె తుమే నమ్మాకోయిని,
JOH 10:27 మార మ్హేంఢా మారు ఆవాజ్‍ ఖాంమ్చే మే ఇవ్నా మాలంకరిలేవుస్‍ ఇవ్నే మారకేడె ఆవ్సే.
JOH 10:28 మే ఇవ్నా నిత్యజీవంనా దేవుంకురుస్‍ ఇనటెకె ఇవ్నే కెదేబి మిట్‍సే కొయిని, కోన్‍బి ఇవ్నా మార హాత్మతి ఖేఛిలిసేకొయిని.
JOH 10:29 యో మ్హేంఢాఖారు మన దీరాక్యోతె మారొ భా ఖారేతిబి మోటొఅద్మి. పన్కి కోన్బి మార భా నహాత్మతూ కోన్బి ఇవ్నాఛిన్వాసేకొయిని.
JOH 10:30 మే బి బుజు భాబి ఏక్‍హుయిన్‍ ఛియ్యేకరి బోల్యొ
JOH 10:31 యూదుల్‍ ఇన మార్నుకరి పత్రో హత్మా పల్లేవామా!
JOH 10:32 ఇనటేకె యేసునె ఇవ్నేతి అమ్‍ బోల్యొ, భాకన కంతూ కెత్రూకి అషల్ క్రియల్‍నా తుమ్న వత్లో; ఇన్మా కెహూ క్రియల్నాటెకె మన ఫత్రేఖా మార్సుకరి ఇవ్నా పుఛ్చాయో
JOH 10:33 యూదుల్‍ యేసుతి, తూ అద్మిర్హహీన్‍ దేవ్కన బరోబ్బర్‍కరి బొల్లేంకరస్‍; అనటెకె దేవ్నా ఛాడికరుకరాస్‍ అనటెకె తున ఫత్రాంతి మారుకర్యేస్‍ పన్కి అష్యల్‍కామ్‍ కర్యోకరికాహే కరిఇనేతి బోల్యొ.
JOH 10:34 అనహాఃజె యేసునె అమ్ బోల్య తుమారు ధర్మషాస్ర్తంమా తుమేస్ దేవ్కరి లిఖ్కారూస్‍కొయిన్నా?
JOH 10:35 లేఖనాల్ను ఫాల్తు హోనుకరి కాహేనా, దేవ్నిలేఖనాల్‍ కినా ఆవస్కి, ఇవ్నేస్‍ దేవస్కరి బోల్లిలిదుతో మే దేవ్ని ఛియ్యోకరి బోల్యోకరి,
JOH 10:36 భా ప్రతిష్ఠకరిన్‍ ఆ ములక్మా మొక్లొతె ఇవ్నేతి తూ దేవ్నా దూషణ కరూకరస్కరి ఇవ్నేతి బోల్యు?
JOH 10:37 మే మారో భా ను క్రియల్నా నా కర్యోతోతెదె మన నమ్మనొకొ.
JOH 10:38 కర్యొతొతెదె మన నా నమ్యతోబి భా మారఖామె మే భానఖామేబి ఛియ్యేకరి తుమే గ్రహించిన్‍ మాలంకరతిం యోక్రియల్‍నా నమ్మనాటెకె ఇవ్నేతీ బోల్యొ.
JOH 10:39 ఇవ్నే బుజు ఇనస్‍ ధర్నూకరి దేక్యూ పన్కి, యో ఇవ్నహాత్‍మతూ చుక్కాలీన్‍ గయో.
JOH 10:40 యొర్దాను నది పార్లిబజు యోహాన్‍ అగాడి బాప్తిస్మమ్‍దిదోతె జొగొమా పరీన్‍జైయిన్‍ ఎజ్గారయ్యో.
JOH 10:41 కెత్రూకిజణు ఇనకనా ఆయిన్‍ “యోహాన్‍ సుచకా క్రియల్‍నాబి కర్యోకొయిని, పన్కి అనగూర్చి బోల్‍తెసంగతుల్‍ హాఃఛిచిస్‍కరి” బోల్యు.
JOH 10:42 ఎజ్గా కెత్రూకిజణు ఇనఫర్‍ విష్వాస్‍ కర్యు.
JOH 11:1 మరియకరి బుజు ఇని భేనెహుయీతె మార్త కరి ఇను గామ్‍ హుయుతె బేతనియమా ఛాతె లాజర్‍కరి ఏక్జనో రోగ్వాలో థో.
JOH 11:2 ఆ మరియా ప్రభువున అత్తర్‍ లగాఢీన్‍ ముడ్‍క్యాన కేహ్‍నా తేల్‍ ఇను హాతేలి నుఛ్చితే మరియనొ భై.
JOH 11:3 ఇని భేనె ప్రభూ, థూ లాఢ్‍కర్యొతె యో రొగ్తీ ఛాకరి, ఇనకనా వర్తమానమనా మొక్లొ.
JOH 11:4 తెదె “యేసు ఆ హాఃజీన్‍ ఆ రోగ్ మర్రాఖనటేకె ఆయుకొయిని పన్కి, అనటేకే దేవ్‍నో ఛియ్యో ఇనుటేకె మహిమపరచబడ్నుతింమ్ దేవ్ను మహిమనటేకె ఆయుకరి” బోల్యొ.
JOH 11:5 యేసునే మార్తనఫర్‍ ఇను భేనె బుజు లాజర్నా ఫ్యార్‍కర్యో.
JOH 11:6 ఇనే రొగాఢిహుయిన్‍ ఛాకరి మాలంహువమా, యేసు ఛాతె జొగొమా బుజు భే, ధన్‍ థో.
JOH 11:7 అనుపాసల్‍ ఇనే “అప్నె యూదయమా ఫరిన్‍ జయ్యేకరి” ఇ‌ను సిష్యుల్‍తి బోలమా
JOH 11:8 ఇ‌ను సిష్యుల్‍ బోధకుడ్‍ హంకేస్‍ యూదుల్‍ తున పత్రవ్‍తి మార్నుకరి దేకుకరస్‍ని, బుజు ఎజ్గా పరీన్‍ జియ్యానా? కరి ఇనా పుఛ్చాయా.
JOH 11:9 అనటేకే “యేసు, ధోపారే భార ఘంటాఛా, కాహేనా ఏక్జనో ధన్నూచాలీన్ గయో. తెదె ఆ ములక్నూ ఉజాలూ దేక్చే. పన్కి, పిస్లీన్‍ పడిజాసెకొయిని.
JOH 11:10 పన్కి రాత్నివఖాత్‍ ఏక్జనొ చాల్యొతెదె ఇనకనా ఉజాలుకొయిని, అనహఃజే పడిజాసేకరి” బోల్యొ.
JOH 11:11 ఇనే ఆ వాతె బోలీన్‍ పాసల్తీ అప్న దోస్త హుయోతే లాజర్‍ నిందార్‍మా ఛా ఇనా ఖూద్రావనటేకె జావుంకురు కరి ఇవ్నేతి బోలామ,
JOH 11:12 సిష్యుడ్‍ ప్రభూవా ఇనే ఖూత్యోతో అజు ఖుదర్‍సేనా కరి బోల్యొ.
JOH 11:13 యేసు ఇను మరణ్నఖాజే ఆ వాత్‍ బోల్యొ. పన్కి, ఇవ్నే ఇను ఖావను ఆరామ్‍నాఖాజె బోల్యుకరి రహిగు.
JOH 11:14 అనటేకే యేసు లాజరు మరిగొ,
JOH 11:15 అనహాఃజె యేసు లాజర్‍ మరిగయో, తుమే నమ్ఛుతింమ్‍ మే ఎజ్గాకోథోని, కరి తుమారబారేమా ఖుషీహుయిరోస్‍ హుయితోబి ఇనకన అప్నెజియ్యే, ఇవ్నేతి బోల్యొ.
JOH 11:16 అనటేకే దిదుమ కరి బోలతె తోమా “బోధకుడుకెడె మరిజవాన అప్నేబి జియ్యెకరి” ఇనకెడె ఛాతె సిష్యుల్నా బోల్యు.
JOH 11:17 యేసు ఆయిన్‍ తెదేస్‍ యో ఛార్‍ ధన్‍ సమాధిమా రయ్యోకరి మాలంకర్లిదొ.
JOH 11:18 బేతనియ యెరూషలేమ్‍నా హాఃమేస్‍ రైహితూ ఇనఖామే బరాబ్బర్‍ తీన్‍ మైల్‍ దూర్‍ థూ.
JOH 11:19 అనటేకె యూదుల్‍మా ఘనూ అద్మి ఇవ్ని భైయేనా మరాన్‍ గూర్చిన్‍ మార్తనా బుజు మరియనా ఖాంజావనటెకే ఆవ్నకన ఆయిన్‍ థా
JOH 11:20 తెదె మార్త, యేసు వలావాస్కరి ఖంజీన్‍ ఇన మల్నుకరి గెయి. పన్కి, మరియా ఘర్మా బేసిన్‍ తి.
JOH 11:21 తెదె మార్తనె యేసుతి, ప్రభువా తూ అజ్గ రయోతో మార భై మర్యోహోత్కొయిని కరి బోలి.
JOH 11:22 హంకేబిహొ తూ దేవ్నా సాత్‍ మాంగ్యొతోబి దేవ్‍ తునబి దెవ్వాయి జాసెకరి మే సోఛ్చిరాక్యోస్‍
JOH 11:23 యేసునె తారొ భై బుజు ఉట్సేకరి, బాయికోతి బోలమా
JOH 11:24 మార్త ఇనెతి ఆఖారి ధన్మా జీవిన్‍ ఉట్సేకరి మనమాలం.
JOH 11:25 అనటేకే యేసు బోల్యొ మారన్‍ మాతు జీవిన్‍హుయ్‍ర్రొతె, జివీన్‍ఛాతే మేస్‍; మన నమ్మా వాలు మరిగుతోబి జీవ్సె,
JOH 11:26 మారప్పర్‍ విష్వాస్‍ రాఖవాలో హర్యేక్‍జనూ కెదేబి మర్సేకోయిని. ఆవాత్‍ నమ్ముకరస్నాకరి యో బాయికోనా పుఛ్చాయో.
JOH 11:27 బాయికో “ఓహో, ప్రభూ తూ ములక్నాటేకె ఆవను ఛాతె దేవ్నోఛియ్యోహుయోతె క్రీస్తుకరి హమే నమ్ముకరస్కరి” ఇనేతి బోలి.
JOH 11:28 బద్మా మార్త ఆవాత్‍ బోలిన్‍ జైయిన్‍ బోధకుడునా; ఆయిన్‍ తున బులాంకరస్కరి ఇను భేనెహుయితె మరియానా ఆఖ్రాతీ బులాయు.
JOH 11:29 తెదె బాయికో హాఃజీన్‍ ఎగ్గీస్‍ ఉట్టీన్‍ ఇనకనా గయీ.
JOH 11:30 యేసు బుజుబి యోగామ్మా నాఆవమా మార్త ఇన మల్యాతే జోగొమాస్‍ రయ్యోథో.
JOH 11:31 అనహఃజే ఘర్మా మరియతీబి ర్హహీన్‍ బాయికోనా ఓదార్చుకరతె యూదుల్నా మరియ ఎగ్గీస్‍ ఉట్టీన్‍ జావను దేఖిన్‍ ఆ బాయికో గొర్రాడుకన రొవ్వానటెకె ఎజ్గా జంకరస్కరి సోచిలీన్‍ బాయికోనకెడె గయూ.
JOH 11:32 ఎత్రమస్‍ మరియా యేసుఛాతె జొగొకన ఆయిన్‍ ఇన దేఖిన్‍ ఇను గోడఫర్‍ పడీన్‍ ప్రభూ తూ ర్హాయోతొ మార భై మర్యోహోత్‍ కొయినీకరి బోలి.
JOH 11:33 యో బాయికొ రొవ్వానుబి, బాయికోనకెడె ఆయుతె యూదుల్బి రొవ్వాను యేసునె దేఖిన్‍ గబ్రాయిన్‍ ఆత్మమా కుంగావ్తో
JOH 11:34 ఇన కెజ్గా రాక్యాస్‍కరి పుఛ్చావమా. ఇవ్నే ప్రభూ ఆయిన్‍ దేక్కరి ఇనేతి బోల్యొ.
JOH 11:35 యేసునే ఆంజు ఖాడ్యో.
JOH 11:36 అనటేకే యూదుల్‍ ఇన కింనితర ఫ్యార్‍కరోకి దేక్కోకరి బొల్లిదా.
JOH 11:37 హుయుతో ఇవ్నమా థోడుజను ఆ కాణోనా ఢోలాకొల్యొహొతే అనే, అన మరకొయింనితింమ్‍ కర్సెకోయిన్నా? కరి బోల్యా.
JOH 11:38 యేసు బుజు మహ్హీస్ బాదతి సమాధికనా అయిన్‍ కేవు గుహాను ధర్వాజునా బండో బేందిరాక్యుతు యో సమాదికనా గయో.
JOH 11:39 యేసునె యో బంఢోనా కనాక్కరి బోలమా, మరీగుతె ఇని భేన్‍హుయితె మార్త ప్రభూ, ఇనే మరిజైయిన్‍ ఛార్రోజ్‍ హుయ్గు. అనహఃజే వాఖ్‍ మార్సేకరి ఇనేతి బోల్యొ.
JOH 11:40 అనటేకె యేసు ఇనేతి బోల్యొ, తూ నమ్మితోతెదె దేవ్ని మహిమనా దేఖిస్‍కరి మే తారేతీ బోల్యొకొయిన్నా.
JOH 11:41 తెదె ఇవ్నే యో బాంఢోనా కనాక్యూ యేసునె ఢోళాపాఢీన్ “భా, తూ మారు మనవిన ఖాంజ్యో అనటేకే తూన కృతజ్ఞతల్‍ చెల్లించుకరుస్‍
JOH 11:42 తూ కెదేబి మారు మనవిన ఖాంజుకరస్‍కరి మే దిల్మాకర్యాకోస్‍ పన్కి, తూ మన మొక్లోకరి అస్సిస్‍ ఉబ్రిన్‍ఛాతె ఆ అద్మిహఃర్వనా నమ్మతింమ్‍ ఇవ్నఖాజె ఆవాత్‍ బోల్యొకరి” బోల్యు.
JOH 11:43 యో ఇమ్నితర బోలిన్‍ లాజర్, భాధర్‍ అవ్‍కరి గట్టితి బోలమా
JOH 11:44 మరిగుతే యో హాత్‍ గోడా లుంగ్డవ్తీ బందాయిన్‍ భాధర్‍ ఆయో ఇను మోఢన రుమాల్‍ బాందిరాక్యుతు. తెజాత్నో యేసు తుమే “ఇను కట్లునఛోడీన్‍ జావదాకరి” ఇవ్నేతి బోల్యొ.
JOH 11:45 అనహాఃజె మరియకన ఆయిన్‍ ఇనే కర్యోతె కార్యల్‍నా దేక్యుతె యూదుల్మా ఘాణుజను ఇనపర్‍ విష్వాషంనరాక్యూ,
JOH 11:46 పన్కి ఇవ్నమా థోడుజను పరిసయ్యల్కన ఆయిన్‍ యేసు కర్యొతె కార్యాల్‍నా గూర్చి ఇవ్నేతి బోల్యు.
JOH 11:47 అనటేకే ప్రధాన్‍యాజకుల్‍ పరిసయ్యుల్‍ కెవ్డుకి మోటు సభనా జోడ్‍కరిన్‍ అప్నె సాత్‍కరుకరియస్‍? ఆ అద్మి కెత్రూకి సూచక క్రియల్‍నా కరుకరస్‍కి.
JOH 11:48 అప్నే ఇనా అమ్‍ దేక్తా గప్చూప్‍రయ్యాతో హఃరుజనూ ఇనప్పర్‍ విష్వాషం రాక్చ తెదె రోమీయుల్‍ ఆయిన్‍ అప్ను మందిర్నా, అప్నూ అద్మినా కోన్డిలిసేకరి బోల్యు.
JOH 11:49 హుయుతో ఇవ్నమా ఏక్జనో కయపకరి నామ్‍వాలు యోవరఖాన ప్రధాన్ యాజకుడ్ “తుమ్న సాత్బీ మాలంకొయిని” కరి బోల్యొ.
JOH 11:50 యో అజు, “దేహ్క్ ఖారూ నాషనంహువణూ బదుల్‍ అద్మినటెకె ఏక్ అద్మి మర్జావను అషల్ ఆ తుమ్న సోచిలేంకరస్‍” కరి ఇవ్నే బోల్యొ.
JOH 11:51 ఇను యోస్‍ అమ్‍ బోల్యో కొయిని పన్కి, యోవరఖ్ నా ప్రధాన్‍యాజకుడ్‍ హుయిన్‍ థో
JOH 11:52 అనటేకే యేసు “యో యూదుల్నా‍టేకెస్ కాహేతింమ్‍ నాసిగుతే దేవ్ని జానమ్‍ ఏక్నితర జమకరనాటేకె, మరణాటేకె హుయిన్‍ ఛా” కరి ప్రవచించ్యో.
JOH 11:53 యుదా అధికారుల్‍ యో ధ‍న్తూ నిఖీన్‍ ఇవ్నే యేసున మర్రాక్నూకరి సోచలగూ.
JOH 11:54 అనహాఃజె యేసునె తెప్తూధరిన్‍ యూదియామా భాధర్‍ పరకొయినీతింమ్‍ ఎజ్గాతూ నిఖీన్‍ ఝాడినూ హాఃమేను జొగొమా ఛాతె ఎఫ్రాయికరి గామ్మా జైయిన్‍ ఎజ్గా ఇను సిష్యుల్‍నాకేడె మలీన్‍ రయ్యో.
JOH 11:55 బుజు యూదుల్ను పస్కాపండగను ధన్ హాఃమేహుయిన్‍ రయ్యూ. అనహాఃజె కెత్రూకిజణు ఇవ్నే యినూ సుద్ధి కర్లేవనటేకె పస్కానుపండగ ఆవకొయింతె అగాఢీస్‍ గామ్తూనికిన్‍ యెరూషలేమ్మా ఆయూ.
JOH 11:56 ఇవ్నే యేసునా ధూండ్తూహుయిన్‍ మందిర్‍మా ఉబ్రీన్‍ తుమ్న సాత్‍ సోఛ్చుకరాస్‍? ఇనే పండగనా ఆవ్సే కోయినా సానటేకెకరి ఎక్తి ఏక్‍ బొలిదా.
JOH 11:57 పన్కి, ప్రధానయాజకుల్బీ పరిసయ్యల్బీ ఇనే ఎజ్గా ఛాతె కినాబిమాలంహుయుతో హమే ఇనా ధర్లేవనాటెకె హమ్నా మాలంకరావోకరి ఆజ్ఞదిన్‍ రయ్యో.
JOH 12:1 అనటేకె యేసు యో మర్రణ్‍మతూ ఉట్టాడెతె లాజర్‍ థోతే బేతనియమా పస్కాపండగనా ఛో ధన్‍ అగాఢీస్‍ ఆయు.
JOH 12:2 ఎజ్గా ఇన ఖానునా బణయు, మార్త వడ్డించుకరాస్‍ లాజర్ ఇనేతి ధాన్‍ఖావన భేషుతె ఇవ్నమా ఏక్జనో.
JOH 12:3 తెదె మరియ కంసేకంను మోల్ను హుయుతే అత్తర్నా ఆదులీటర్నూ అఛ్చు జటామాంసిను ఝాడు ఖాడుతే విలుహుయుతే సుంగంధను తేల్‍ యేసున గోఢన లగాఢీన్‍ ఇను మాథను ఖేహ్‍తి ఇను గోఢనా నుఛ్చీన్‍ యో ఘర్మా అత్తర్‍ను వాఖ్‍తి భరైగు.
JOH 12:4 ఇను సిష్యుల్‍మతో ఏక్జనో కతో ఇన ధరాలిసేకరి ఛాతె ఇస్కరియోతు యూదా!
JOH 12:5 ఆ అత్తర్‍సాన తీన్‍ఖో దేనారాల్‍నా ఏఛీన్‍ గరీబ్నా దిదుకొయినికరిబోల్యొ.
JOH 12:6 యోఅమ్‍ బోల్యొతె గరీబ్‍ప్పర్‍ ష్రద్దహుయిన్‍ కాహేపన్కీ ఇనే ఛోర్‍రైహిన్‍ ఇనకన రప్యాను సంచిరవ్వామా ఇన్మా నాక్యూహు ఛోర్‍కర్తొహుయిన్‍ ఆయో అనటెకె ఇంమ్‍ బోల్యొ.
JOH 12:7 అనహాఃజె యేసు మన సమాధికరనూ ధన్మా గుర్తునితర బాయికోనా ఆ‍మ్నితరా కరదా;
JOH 12:8 యేసు అమ్‍ బోల్యొ గరీబ్‍ కెదేబి తుమారకన ర్హాసే పన్కి, మేకెదేబి తుమారకెడె రైహిస్‍కొయిని.
JOH 12:9 అనహఃజే యూదుల్మా గోప్ప అద్మిమ ఇనే ఎజ్గా ఛాకరి మాలంకరీన్‍ యేసున దేఖనా ఖాజేస్‍ కాహేతింమ్‍ మర్రాణ్‍మతూ యో ఉట్టాడొతె లాజర్నబీ దేఖనా ఆయూ.
JOH 12:10 హుయుతే ఇనగూర్చి యూదుల్‍మా కెత్రూకిజనూ ఇవ్నా హఃరనబెందీన్‍ యేసుఫర్‍ విష్వాస్‍రాక్యూ. అనటెకె ప్రధానయాజకుల్‍ లాజర్‍నబి, మర్రాక్‍నుకరి సోచు.
JOH 12:12 పాసల్‍ధన్‍ పస్కాపండగన ఆయుతె కెత్రూకి జనాభో యేసు యెరూషలేమ్‍మా వలావస్కరి హాఃజీన్‍
JOH 12:13 తెదె ఖర్జూరంను డాలియాన ధర్లీన్‍ ఇన మల్నూకరి జైయిన్‍ హోసన్నా! ప్రభువున నామ్తీగ వలావతె ఇష్రాయేల్‍నో రాజో ఆషిర్వాధించబడదా కరి ఛిక్రాన్‍ బేంద్యూ. ఇన మాలనాటేకె గయూ
JOH 12:14 సీయోన్ను ఛోరి, ఢర్నొకో, హదేక్‍ తారో రాజో ఘదేఢను చెల్కాఫర్‍ బేసిగయో
JOH 12:15 లేఖనాల్మా లిఖ్కారుతిమ్‍ యేసు ఏక్ న్హాను ఘదేడను చెల్కాన మాలంకరీన్‍ ఇనఫర్‍ వలోవాస్‍
JOH 12:16 ఇను సిష్యుల్‍ ఆవాత్‍ అగాడి గ్రహించకొయిని పన్కి, యేసుని మహిమ హుసెతెదె ఇనగూర్చిన్‍ లిక్కారుకరి, ఎత్రే‍స్‍ కాహెతిమ్‍ ఇవ్నె కర్యూతే ఇనుగూర్చి హఃయల్‍ కర్లీదు.
JOH 12:17 యో లాజర్‍న సమాధిమతూ బులాయిన్‍ మరణ్‍మతూ ఇన ఉట్టాడోతెదె, ఇనకెడె తూతె అద్మి ఇను గురించి సాబుత్ బోల్యు.
JOH 12:18 అనహాఃజె యో అద్భదాల్‍ కర్యోకరి అద్మియే ఖాంజిన్‍ ఇన మలనటెకె గయూ.
JOH 12:19 అనహాఃజె పరిసయ్యుల్‍ ఏక్ను ఏక్ అప్ను కోసిష్‍ ఖారు‍ కింమ్ పా‍ల్తూ హుయుగయూతె దెక్కో. హదేక్‍ ములక్‍ఖారు ఇనపిటె చలిగయూకరి బొల్లిదు.
JOH 12:20 యో పండుగమా ఆరాధన కర్నూకరి యేరుషలేమా ఆయూతె ఇవ్నమా థోడుజనూ గ్రీసుమా రైతు.
JOH 12:21 ఇవ్నే గలిలయమా బేత్సయిదను హుయుతె చెంద్యు హుయు ఫిలిప్పుకన ఆయిన్‍ “ఖాయాబ్‍” హమే యేసున దేఖ్నూకరి ఇవ్నేతి బోల్యు.
JOH 12:22 ఫిలిప్పునే ఆయిన్‍ అంద్రెయతి బోల్యూ, తెదె అంద్రెయబి ఫిలిప్పునే ఆయిన్‍ యేసుతి బోల్యా.
JOH 12:23 అనటెకేస్‍ యేసు ఇవ్నేతి అంబోల్యొ అద్మినఛియ్యో మహిమపొందనుతూతె వక్హత్‍ ఆయ్రూస్‍
JOH 12:24 ఘౌను బింజోళ జమిన్‍ప్పర్‍ పఢీన్‍ నామర్యూతొ ఆ ఎక్కాస్‍హుయిన్‍ ర్హైజాసె ఆ మర్యూతొ తెదె ఘణూ పాయిదోనా దిసే ఖాఛితంతి బోలుకరుస్‍
JOH 12:25 ఇను జాన్న ఫ్యార్‍కరవాలో ఇన గమాయ్‍లిసే, ఆ ములక్మా ఇన జాన్నా దూషణకరవాలో నిత్యజీవంనటెకె ఇన బఛ్చాయ్‍లిసేకరి తుమారితి ఖాష్చితి బోలుకరూస్‍
JOH 12:26 ఏక్జనో మన ప్రచార్‍ కరుకురతెదె మారకెడె ఆవ్ను తెదె మే కెజ్గా రవుస్‍కి మార సేవకుడ్‍బి ర్హాసె, ఏక్జనొ మనసేవకర్యొతొ మార భా ఇన ఘనపర్చాసె.
JOH 12:27 హంకె మార జాన్‍ గబ్రాతు ర్హంకరస్‍ మే సాత్‍బోల్లీస్? భా ఆ వఖాత్‍ నాఆవునుతింమ్‍ మన బఛ్చాడ్‍ “హుయుతోబి అనహఃజేస్ మే ఆ వఖాత్‍నా ఆయోతె,
JOH 12:28 భా తారు నామ్నా మహిమపరచిలాకరి బోల్యొ” ఎత్రాస్మా మే ఇన మహిమపరిచోతొ బుజూ మహిమ పరిచిస్కరి ఆకాష్మతూ ఏక్ ఆవాజ్‍ ఆయూ.
JOH 12:29 అనహాఃజె ఎజ్గా ఉబ్రీన్‍ ఖాంజుతె అద్మిఖారు ఇజ్లీకరి బోల్యు. బుజు థోడుజను “దేవ్నుదూత ఏక్జనొ ఇనేతి వాతె బోల్యుకరి” బోల్యు.
JOH 12:30 అనటేకె యేసు బోల్యొ ఆ అవాజ్‍ మారటేకె ఆయుకొయిని, తుమారటెకేస్‍ ఆయూ.
JOH 12:31 హంకె ఆ ములక్‍నా న్యావ్‍హుంకరస్‍ తెదె ఆ ములక్‍ను అధికారివాలొ భాదర్‍ దక్లాయ్‍జాసె
JOH 12:32 “మే ఆ జమిన్‍మతో ఉప్పర్‍ గయ్యొతెదె అద్మిఖారవనా మారఖాందె ధపాయ్‍లీస్‍కరి” బోల్యొ.
JOH 12:33 తెదె ఇనే కిమ్నితర మరణ్న పొందుకరస్కి, సూచించిన్‍ యో ఆవాత్‍ బోల్యొ.
JOH 12:34 అద్మిన గళ్లో, కెదేబి ర్హాసేకరి ధర్మషాస్ర్తంమా బోలను హఃమ్‍జ్యా. అద్మినఛియ్యో ఉప్పర్‍ పడయ్‍జాసెకరి తూ బోలుకరతె సంగతి సాత్‍? అద్మినఛియ్యో ఇనే కోన్కరి యో పుఛ్చాయో.
JOH 12:35 అనటెకె యేసు బోల్యొ, బుజూ థోడుధన్‍ ఉజాళు తుమార మద్యమా ర్హాసే రాత్‍ తుమారప్పర్‍ కమ్మినాఖకొయినితింమ్‍ తుమ్న ఉజాలు రయ్యూతెదేస్‍ ఛాలో రాత్‍మా ఛాలవాలొ యో కెజ్గా జంకరస్‍కీ మాలంకరకొయిని.
JOH 12:36 తుమ్న ఉజాలు సంబందహుయుతింమ్‍ తుమ్న ఉజాలురయ్యూతెదేస్‍ ఉజాలుమా విష్వాస్‍రాకొకరి ఇవ్నేతి బోల్యొ.
JOH 12:37 యేసు ఆ వాత్‍బోలీన్‍ జైయిన్‍ ఇవ్నా దెఖ్కావకొయినీతింమ్‍ లపీన్‍రవ్వామా, యో ఇవ్నహఃమే ఎత్రూ సూచక క్రియల్‍ కర్యొతోబి ఇవ్నేఇనా విష్వాస్నా రాక్యాకొయిని.
JOH 12:38 ప్రభూ, హమారు సమాచార్‍నా నమ్మవాలో యోకోన్‍? ప్రభూవును, కువ్వత్‍ కినా బయల్‍పర్చబడూ? కరి ప్రవక్తహుయోతె యెషయా బోల్యొతె వచన్‍ నెరవేర్చునుతింమ్‍ అమ్‍ హుయు.
JOH 12:39 అనహాఃజె ఇవ్నే నమ్యకొయిని, సానకతో ఇవ్నే ఢోలాతి దేఖిన్‍ దిల్మా గ్రహించీన్‍ మనస్సున బద్లాలీన్‍ దేవ్ను బాజు ఫారిన్‍ దేక్యాహోత్తొ స్వస్థతబడ్నుతింమ్‍
JOH 12:40 యో ఇవ్నా ఢోలనా అంధారు కరీన్‍ ఇవ్న దిల్నా కఠినంకర్లిదు కరి యెషయా అజేక్ జోగొమ బోల్యొ.
JOH 12:41 యెషయానె ఇను మహిమన దేక్యోకరి ఇన గూర్చీన్ ఆ వాతె బోల్యొ.
JOH 12:42 ఇను అధికార్‍మాబీ కెత్రూకిజణు ఇనప్పర్‍ విస్వాష్‍న రాక్యు పన్కి, న్యావ్‍కరను జోగొ తూ నఖాడిదేస్కికరి పరిసయ్యుల్‍న ఢరీన్‍ ఇవ్నే ఒప్యుకొయిని.
JOH 12:43 ఇవ్నే దేవ్న్కంతూ ఆవతె మహిమతీబి అద్మికంతు ఆవతె మహిమనస్‍ జాఖాత్‍ ఫ్యార్‍కరుయుతె.
JOH 12:44 తెదె యేసు గట్ట్ తి చిక్రీన్‍ అమ్‍బోల్యొ, మారప్పర్‍ విష్వాస్‍నరాఖవాలొ మారమ ఖాహే మన మొక్లోతె ఇనస్‍ప్పర్‍ విష్వాస్‍ రాఖుకరాస్‍
JOH 12:45 మన దేఖవాలొ మన మొక్లొతెయినస్‍ దేకుకరస్‍
JOH 12:46 మారమ విస్వాస్‍నరాఖవాలొ హర్యేక్‍జణు అంధారమా ఉబ్రిన్‍ నార్హానుతింమ్‍ మే ఆ ములక్‍మా ఉజాళుహుయిన్‍ ఆయ్‍ర్హోస్‍
JOH 12:47 కోన్బి మారివాతెన హాఃమ్జీన్‍ ఇన నాపాటించతోతెదె మే ఇన న్యావ్‍ తిర్చీస్‍ కొయిని మే ఆ ములక్మా న్వావ్‍ తీర్చన ఆయోకొయిని పన్కి ములక్‍నా బఛ్చావనటెకేస్‍ ఆయోతొ
JOH 12:48 మన దక్లినాఖీన్‍ మారు వాతేన అంగీకరించకొయింతె ఇవ్నా న్యావ్‍ తీర్చీన ఏక్జనో ఛా మే బోల్యొతె వాతెస్ ఆఖరిధన్‍మా ఇనా న్యావ్‍ తీర్చే.
JOH 12:49 కింమ్‍కతో మారు మేస్‍ వాతెకోబోలుకరుని; మే సాత్‍బోలునుకి సాణి వాతెబోలునుకి ఇనగూర్చీ మన మొక్లోతె భాస్‍ మనజ్ఞనా దిరాక్యోస్‍
JOH 12:50 బుజు ఇను ఆజ్ఞ నిత్యజీవంకరి మన మాలం. అనటేకే మే బోలుతె సంగతుల్ భా మారేతి బోల్యొ తిమ్మస్‍ బోలుకరూస్‍కరిబోల్యు.
JOH 13:1 యో ఆ ములక్‍మతూ భా కన జావనుతూతె వహఃత్‍ ఆయుకరి యేసునె పస్కాపండగను అగాఢిస్‍ మాలంకర్యోహుయిన్‍ ములక్మాఛాతె ఇవ్నుఖారవ్‍నా ఫ్యార్‍కరిన్ ఇవ్నా ఆఖరితోడి ఫ్యార్‍కర్యో.
JOH 13:2 యేసుబి ఇను సిష్యుల్‍ ధాన్‍ ఖంకరమా ఇన ధర్యాయ్‍దేనుకరి సీమో‍న్ను ఛియ్యోహుయోతె ఇస్కరియోతు యూదను దిల్‍మా భూత్‍నె అనేఖుఅగాఢి ఖాయల్‍ పైదాకర్యాకొ అనటేకే
JOH 13:3 భానె ఇనహాత్మా సమస్తంనా హాత్మా దెవ్వాఢి రాక్యోస్‍కరి, ఇనే దేవ్కంతూ నాకిన్‍ ఆయోకరి, దేవ్కన జావను ఛాకరి యేసు మాలంకరిన్‍;
JOH 13:4 ధాన్‍ ఖావను ఎజ్గాతూఉట్టీన్‍ ఉప్పర్‍ను లుంగ్డానా ఫార్‍బెందీన్‍ ఏక్ టువాల్‍ పల్లీన్‍ కంబర్‍నా బాందిలిదో.
JOH 13:5 తెదె గిన్నిమా పాని నాకిన్‍ సిష్యుల్‍ను గోఢ దొవ్వానటెకె, ఇనే కంబ్బర్‍న బాందిరాక్యోతె టువాల్‍తీ సిష్యుల్నా నుఛ్చనటేకె సురుకర్యూ.
JOH 13:6 అమ్‍కర్తూ యో సీమోన్‍ పేతుర్‍కన ఆయుతెదె ఇనే ప్రభూ, తూ మార గోఢన దొయిస్నా? కరి ఇనేతి బోల్యొ.
JOH 13:7 అనటెకె యేసు బోల్యు, మే కరుకరతె హంకె తుమ్న మాలంకొహుసేని పన్కి హంకేతునికిన్‍ మాలంకర్లిసుకరి ఇనేతి బోలమా.
JOH 13:8 పేతుర్‍ “తూ కెదేబి మార గోఢన నోకొదొవ్” కరి ఇనేతి బోల్యు. అనటెకె “యేసు మే తార గోఢనా దొయ్యోతొతెదె, తూ మారేతి సిష్యుడ్నిహుయీన్‍ కోరహీస్ని” కరి బోల్యు.
JOH 13:9 సీమోన్‍ పేతుర్‍ “ప్రభూ, మారగోఢస్‍ కాహేతింమ్‍ మారహాత్, మార‍ ముడ్‍క్యూనాబి దోవ్కరి” ఇనేతి బోల్యొ.
JOH 13:10 యేసు ఇన దేఖీన్ బోల్యొ పాని నొయ్యుతె యో బుజు కాయిబి దొవ్వాను అవసరంకొయినీ, యో కేవలమ్‍ పవిత్రుడుహుయో. “తుమేబి పవిత్రుల్‍ పన్కి తుమారమా ఖారు పవిత్రులు కాహేకరి” బోల్యు.
JOH 13:11 యేసునా ధరాయ్‍ దెవ్వాలొన మాలంకర్యొ అనటెకె తుమారమా ఖారు సుద్ద్ కాహెకరి ఇనే బోల్యొ.
JOH 13:12 ఇవ్ను గోఢన దొయ్యీన్‍ ఇను ఉప్పర్ను లుంగ్డఫర్‍ నాఖను పాసల్తీ, యో బుజు బేసీన్‍ మే తుమ్న కర్యోతె కామ్‍ తుమ్న మాలంహుయూనా?
JOH 13:13 “బోధకుడ్కరి, ప్రభూకరి తుమె మన బులాంకరస్‍; మే బోధకుడ్కరి ప్రభూకరిబి అనటేకె ఇమ్ బులావనూ న్యాయమస్‍.
JOH 13:14 అనహాఃజె ప్రభూబి, బోధకుడ్‍హుయోతె మే తుమారు గొఢ ధొయ్యోతొతెదె తుమేబీ ఏక్‍ను గోఢన ఏక్ దొవ్వును” బోల్యొ.
JOH 13:15 మే తుమ్న కర్యొతింమ్‍ తుమేబి కర్నూకరి తుమ్న మాదిరింతరా అమ్‍ కర్యొ.
JOH 13:16 దాసుడ్‍ ఇను యజమానితీబి గొప్పవాడ్‍ కాహె, మొక్లిరాక్యొతె ఇన మొక్లోతె ఇనేతీబి గొప్పవాడ్‍ కాహేకరి తుమారితి ఖాఛితి బోలుకరూస్‍.
JOH 13:17 ఆ సంగతుల్‍ తుమె మాలంకర్యాకస్‍ అనహాఃజె ఆహాఃరు కర్యతొ తుమె ధన్యుల్‍ హుషు.
JOH 13:18 తుమ్నా హాఃరవ్నా బారెమా మే బోలు కరూకొయిని; మే చూణిరాక్యొతె ఇవ్నా మాలంకర్యాక్యోస్‍ పన్కి మారేతి బేసీన్‍ ధాన్‍ఖాహదొహో మనస్‍ పాచుపర్యాన్‍ ఇను వైరీహుయీన్‍ ఛా. కరి లేఖనాల్‍ నెరవేర్చన అంనితర జరిగ్యూ.
JOH 13:19 హుయుతెదె మేస్‍ యోకరి తుమే నమ్మతింమ్‍ యోహువకొయింతె అగాఢిస్‍ తుమారితి బోలుకరూస్‍.
JOH 13:20 మే కినా మొక్లుస్‍కి ఇన చెరాయ్‍లెవాలొ మన చెరాయ్‍ లావాలోహుసె; మన చేర్చాయ్‍లావాలొ మనమొక్లొతె ఇనబి చేర్చాయ్‍లావాలొహుసెకరి తుమారితి ఖాఛితి బోలుకరూస్‍కరి ఇవ్నేతి బోల్యొ.
JOH 13:21 యేసు ఆవాత్‍ బోలీన పాసల్‍ ఆత్మమా గబ్రాయిన్‍ తుమారమా ఏక్జనో మన దర్యాయ్‍దిసె తుమారేతి హాఃఛితి బోల్యకరి రూఢిమ్‍తర బోల్యు.
JOH 13:22 యో కినబారెమా అమ్‍నితర బోల్యొకి కరి సిష్యుల్‍ సందేహంహూతు ఏక్ను బాజు ఏక్జను దేక్తూ రవ్వామా.
JOH 13:23 ఇను సిష్యుల్‍మా యేసు ఫ్యార్‍కర్యోతె ఏక్జనో యేసున హఃమే బేసిన్‍ ర్హంకరమా.
JOH 13:24 అనహాఃజె కినబారెమా యో బోల్యొకి ఆ హమ్నా బోల్‍కరి సీమోన్‍కరి బోల్వాతే పేతుర్‍ ఇన సైగకర్యో.
JOH 13:25 ఇనే యేసున బుజుఖాందె లగ్గిన్‍ ప్రభూ, యోకోన్కరి ఇనపుఛ్చాయో.
JOH 13:26 అనహాఃజె యేసు బొల్యొ మే రొట్టాను టుక్డా డుబాయిన్‍ కిన దేవ్‍స్కి యోస్కరి బోలీన్‍ ఏక్ టుక్డోన డుబాయిన్‍ సీమోన్‍ ఛియ్యోహుయోతె ఇస్కరియోతు యూదన దిదో;
JOH 13:27 ఇనే యో టుక్డోన లెంకరస్మా సాతాన్‍ ఇనమా గయూ. యేసు తూ కరుకరాతె ఎగ్గిస్‍ కర్కరి ఇనేతి బోలమా.
JOH 13:28 యో సానఖాజె ఇనేతి ఇంమ్‍ బోల్యుకి ఆ ధాన్‍ ఖావన బేష్యుతె ఇవ్నమా కినాబి మాలంకోహుయూని.
JOH 13:29 రప్యాను సంచి యూదకనా తూ అనహాఃజె పండగన ఇవ్నా హోనుతె రాఛున లీలకరిబితోబి, గరీబ్న సాత్బీ దా! కరితోబి యేసు ఇవ్నేతి బోలన్‍తార థోడుజను ర్హైయిగు.
JOH 13:30 ఇనే యో ముక్కన లీన్ ఎగ్గీస్‍ భాదర్‍ చలిగయో; తెదె రాత్నువఖాత్‍.
JOH 13:31 యూదా చలీజావన పాసల్‍ యేసు అంమ్‍బోల్యు, హంకె అద్మినఛియ్యో మహిమ పరచబడిన్‍ ఛా; దేవ్బి ఇనపర్‍ మహిమ పరచబడిన్‍ ఛా
JOH 13:32 దేవ్‍ ఛియ్యోన ఖామే మహిమ పరచబడితొ, దేవ్‍ ఇనఖామే ఇన మహిమపరస్చే; ఎగ్గిస్‍ ఇన మహిమపరస్చే.
JOH 13:33 లడ్కా అజుబి థోడుధన్‍ తుమారితి ర్హహీస్‍ తుమే మన దుమ్‍డ్చూ మేకెజ్గా జైయిస్కి ఎజ్గా తుమే ఆవ్సుకొయిని మే యూదుల్తి బోల్యొతిమ్మస్‍ హంకె తుమారితిబి బోలుకరూస్‍
JOH 13:34 తుమే ఏక్న ఏక్ ఫ్యార్‍కర్లేనుకరి మే తుమ్న ఫ్యార్‍కర్యో తిమ్మస్‍ తుమేబి ఏక్న ఏక్ ఫ్యార్‍కర్లేనుకరి తుమ్న నవూ ఆజ్ఞన దెమ్‍కరూస్‍
JOH 13:35 తుమే ఏక్న ఏక్ ఫ్యార్‍కరవాలహుయోతొ అనబట్టీనస్‍ తుమే మార సిష్యుల్‍కరి ఖారుజనుబి మాలంకర్‍లిసెకరి బోల్యు.
JOH 13:36 సీమోన్‍ పేతుర్‍ “ప్రభూ, తూ కెజ్గా జంకరస్కరి” ఇనేతి పుఛ్చావమా, యేసు మే జంకరతె జొగోమ తూ హంకె ఆయిస్‍ కొయిని పన్కి, పాసల్తీ ఆయిస్కరి ఇనేతి బోల్యు.
JOH 13:37 అనహాఃజె పేతుర్‍ ప్రభూ, మే సానటెకె హంకె తారకెడె ఆయిస్‍ కొయిని తారటెకె మార జాన్‍న బేందీస్‍కరి ఇనేతి బోలమా.
JOH 13:38 యేసు బోల్యొ, తూ మారటెకె తార జాన్నా బేందీస్‍నా? మే కోన్కి మాలంకొయినీకరి తీన్‍ఛోట్‍బోలన అగాడి ముర్గు వ్హాక్చేకొయినికరి తారేఖూ హాఃఛితి బోలుకరూస్‍ కరి బోల్యొ.
JOH 14:1 యేసు ఇవ్నేతి బోల్యొ, తూమరు దిల్మా చింతానోకో పడాదిసు; దేవ్‍పర్‍ వీస్వాసం రాకొ మారఫర్‍బీ విస్వాష్‍ రాకో.
JOH 14:2 మారు “భాను” ఘార్మా కెత్రుకి జీవాను ఛా, నావుసెతో తుమారేతి బోలిస్‍; తుమ్నా జొగొ సిధ్దాపరచానటెకె అగాఢి జంకురూస్‍
JOH 14:3 మే జైన్‍ తుమ్నా జొగో సిధ్దాపరిచ్చాతో మే ర్హాయోతే జొగొమా తుమేబి ర్హావహఃర్కూ బుజు ఆయిన్‍ మారకనా ర్హావనటేకె తుమ్నా బులైలీజైస్‍
JOH 14:4 మే జంకరూతె జొగోను వాట్ తుమ్నా మాలంహుసె.
JOH 14:5 ఇనటేకె “తోమా ప్రభూ కెజ్గా జంకరస్కి” హంనా మాలంకోయిని; యో వాట్‍ హంనా కిమ్‍ మాలంపడ్సే కరి ఇనా పుఛ్చావమా.
JOH 14:6 యేసు ఇవ్నేతి బోల్యొ, మేస్‍ మారగ్‍బీ హాఃఛిబి, జివంబి; మారవలస్‍ తప్ప కోన్బి భాకన కోఅవ్సేని.
JOH 14:7 తుమే మన మాలంకరిరాక్యాతో మార భానబీ మాలంకర్సు; హంకేతీ లీన్‍ తుమే ఇనా మాలంకరుసు, బుజు ఇనా దేక్కిరాక్యస్‍ కరి బోల్యొ.
JOH 14:8 తెదే ఫిలిప్పు బోల్యొ, ప్రభూ భాన హమ్నా వతాల్‍ హామ్నా యోస్‍ బైస్‍ కరి బోల్యొ.
JOH 14:9 తెదె “యేసు ఫిలిఫ్పుతీ బోల్యొ, మే అత్రాధన్‍ తుమార కనా ర్హాయోతొబీ తూ మన మాలంకొకర్యనీ సూ? మన దేక్కావాలు భానబీ దేకిరాక్యుస్‍ ఇనాటెకె ‘భాన హమ్నా వాతల్కరి’ కిమ్‍ బోలుకరస్‍?
JOH 14:10 పిలిప్పు భాకనా మే, మరాకనా భా ఛా కరి తూ నమ్ముకరా కోయినిసూ? మే తుమారేతి బోలుకరుతే ఆ వాతె మారు ఖూద్ను మేస్‍ కోబొలుకరుని భా మారమా ర్హాతోహుయిన్‍ ఇనా క్రియల్‍నా కరూకరస్‍ కరి” సిష్యుల్తి బోల్యొ.
JOH 14:11 భా కనా మే మారకనా భా ఛియ్యేకరి ఆవాత్నా నమ్మో; నైయితొ క్రియల్నాతోబి నిమితంతోబి మన నమ్మో.
JOH 14:12 మే భా కనా జావుంకురుస్‍ ఇనటెకే మే కరుతె క్రియల్‍ మారప్పర్‍ విస్వాష్‍ రాఖవాలనబీ కర్‍సే, ఇనేతిబీ బుజు ఇనెతిబి గోప్ప యో కర్సేకరి తుమారేతి ఖాఛితి బోలుకురూస్‍
JOH 14:13 తుమే మార నామ్‍మా కెహూ మాంగ్‍సుకి మల్సె, భా ఛియ్యోనాకన మహిమపరచనటెకేస్‍ ఇనకర్సే.
JOH 14:14 మార నామ్తీ తుమే మారకన సాత్‍ మాంగితోబి మే కరిస్‍.
JOH 14:15 తుమే మన ఫ్యార్‍కర్యతోతెదె మార ఆజ్ఞన్‍లా మాలంకర్సు.
JOH 14:16 మే భాన వేడిలేవుంకరు, తుమారకనా హమేసా ర్హావనటేకె యో అలాదు మద్దత్‍ కరవాలో, దిస్యే.
JOH 14:17 ఇనే దేవ్ను హాఃఛిన బయల్పర్చనటేకె ఆత్మహుయీన్‍ ఛా, ములక్‍ ఇనా కేదెబి కోదేక్నారుని, యో ఇవ్నామాలం ఇనాటేకె తుమే ఇనా గుర్తుధరస్‍ యో తుమరేతి నివసింసే, తుమారమా రాసే.
JOH 14:18 తుమాన అనాదుతరా కోమేదిస్ని తుమారకనా థొడు ధన్నా బాద్మా ఆయిస్‍
JOH 14:19 ఆ ములక్‍ మనా అజు కేదేబి దేక్సెకొయిని. హుయితొ తుమే మనా దేక్సు, పన్కి బుజు తుమే మన దేక్సూ, మే జిమ్‍క్రూతె ఇమ్‍ తుమేబి జివ్సూ.
JOH 14:20 యో ధన్ ఆయుతెదె, మే మార భాకనా ఛావు కరి, తుమే మరాకన మే తుమారకనా ఛియ్యేకరి యో ధన్నా తుమే మాలంకర్సు.
JOH 14:21 మార ఆజ్ఞాల్‍నా అంగీకారించీన్‍ ఇవ్నామాలంకర్య హుయోస్‍ మన ఫ్యార్‍వాలో. మన ఫ్యార్‍కరవాలో మార భాతి ఫ్యార్‍హుయు బడ్సే మేబి ఇనా ఫ్యార్‍కరస్‍; మనాబి ఇవ్నా ఓపిలిసే కరి బోలాస్.
JOH 14:22 యూదా ఇస్కరియోతు కాహేతె బుజెక్‍ యుదా, ప్రభూ తూ ములక్నా కాహేతీమ్‍ హమారు హామ్నాస్‍ తారు తునా దెఖాడిలేవను సే? పుఛ్చావమా.
JOH 14:23 తెదె యేసు ఇవ్నా బోల్యొ, ఏక్జాను మన ఫ్యార్‍కరతే యో మారి బోధా గ్రహించే తెదె మారో భా ఇనా ఫ్యార్‍కరస్‍; హమే ఇనకనా ఆయిన్‍ ఇనా ఖందె నివాసం కరుసు.
JOH 14:24 మన ఫ్యార్‍కరకొయిన్‍తే వాలో మారి బోధనా ఖాంచేకొయిని; తుమే ఖాంజుకరతె బోధ మారి బోధ కాహే మన మోక్లోతే భాను బోధ.
JOH 14:25 మే తుమారకనా థో. తెదేస్‍ ఆ వాతె ఖారి తుమారేతి బోల్యొ థో.
JOH 14:26 ఆదరణకర్త, కతో భాన నామ్తీ బోలిమోకల్సేతే పరిసుద్ధాత్మ, సమస్తంనా తుమ్నా బోధించీన్‍ మే తుమారేతి బోల్యోతే సంగతుల్‍ ఖారూబి తుమ్న‍ హఃయాల్‍ కరావ్సే.
JOH 14:27 షాంతినా తుమ్నా అనుగ్రాహీంచీన్‍ జంకరూస్‍; మార షాంతినస్‍ తుమ్నా అనుగ్రాహీంచుకరుస్‍; ములక్‍ దేవుంకరస్‍ తీమ్‍ మే తుమ్నా అనుగ్రాహించుకరుస్‍ కోయిని, తుమారు దిల్నా బాధనొకొ పడాదేవో బుజు కినాబి నొకొదిసూ.
JOH 14:28 మే జైన్‍ తుమారకన పాఛ్చు ఆయిస్‍ కరి బోల్యోతే వాత్‍ తుమే ఖాంజ్యా కోయినా భా మరేతిబి గోప్ప వాలొ ఇనటెకె తుమే మన ఫ్యార్‍కర్యతో మే భాకనా జావుంకురుస్‍ కరి తుమే ఖూషిహుసు.
JOH 14:29 ఆ సంగతి హువాకొయిన్‍తే అగాడి తుమే నమ్మును కరి యో సంభావించనా అగాఢీస్‍ తుమారేతి బోలుకారుస్‍
JOH 14:30 హంకెతూ తుమారేతి జాహఃత్‍ వాత్‍కోబోలిస్ని; ఆ ములక్ను అధికారి ఆవుంకరస్‍; మారేతి ఇనా సంబంధమ్‍ కాయ్బి కొయిని.
JOH 14:31 హుయుతోబి మే భాన ఫ్యార్‍కరుకరస్‍; ములక్నా మాలంకరును తిమ్‍ భా ఆజ్ఞాపించోతె హువతోడి మే అమ్మస్‍ కరిస్‍ ఉట్టో అజ్గాతి జైయే.
JOH 15:1 యేసు బోల్యొ; మే హాఃఛిహుయోతె ద్రాక్చావల్లీ. మారో భా ఖేతర్‍వాలొ.
JOH 15:2 మారమా ఫలించకొయింతె హర్యేక్‍ డాలిన ఇన కత్రీన్‍ ఫేకిదిసె; ఫలించతె హర్యేక్‍ డాల్లి బుజు ఘణు ఫలించానటెకె, ఇన్మతూ ఫాల్తు డాలినా ఛాట్టినాక్చే.
JOH 15:3 మే బోల్యోతే వాతేవ్నా లీన్‍ తుమే పవిత్రుల్‍ హుయిన్‍ ఛా.
JOH 15:4 మార మ్హాడ్తి వుబ్రిన్‍ ర్హవో; తుమార మ్హాడ్తి మేబి వుబిర్హావుస్‍ ద్రాక్చావలిమా డాల్లి ఉబ్రిన్‍ ర్హాయితోస్‍ గాని ఇనుయోస్‍ కింకోఫలించానికి ఇంమాస్‍ మారమా వుబ్రిన్‍ ర్హాయితోస్‍ కాని తుమేబి ఫలించుకోయిని.
JOH 15:5 ద్రాక్చావల్లి మే, డాల్లియే తుమె, కినా మ్హాడ్తి వుబ్రిన్‍ ర్హాసుకి యో జాఖాత్‍ ఫలించే; మారేతి దుర్‍ ర్హాయిన్‍ తుమే కైయ్‍బి కొర్నారునీ.
JOH 15:6 కోన్బి మారభానె వుబ్రిన్‍ నార్హాయితొ యో డాలినిజోక్‍ భాధర్‍ పెకైజైన్ హూఃకాయిజాసే; అద్మియే జోక్నా తోఢిన్‍ ఆగ్మా నాఖాదిసే, బుజు యో బలిజాసే.
JOH 15:7 మారమ తుమే తుమరా మారి వాతె వుబ్రిన్ ర్హాయితోస్‍ తుమ్న కెహూ ఇష్టంకీ మంగో, యో తుమ్న మల్సె.
JOH 15:8 తుమే ఘాణు ఫలించానవల మారో భా మహిమ పరచాబడ్సే; ఇనటేకె తుమే మార సిష్యుల్‍ హూసు.
JOH 15:9 భా మన కిమ్‍ ఫ్యార్‍కర్యోకి మేబి తుమ్నా ఇమ్మాస్‍ ఫ్యార్‍కరిస్‍ మార ఫ్యార్‍‍ఫర్‍ వుబ్రిన్‍ ర్హావొ.
JOH 15:10 మే మార భా ను ఆజ్ఞాల్‍నా మాలంకరిన్‍ ఇనా ఫ్యార్‍మా వుబ్రిన్‍ ఛావుతే లపట్మా తుమేబి మారు ఆజ్ఞాల్నా మాలంకర్యాతెదె మారు ఫ్యార్‍మా వుబ్రిన్ ర్హాసు.
JOH 15:11 తుమారకన మారు ఖుషి ర్హానుకరి, అజు తుమారు ఖుషి పురా భర్తి హోనుకరి ఆ సంగతుల్‍ తుమారేతి బోలుకరూస్‍
JOH 15:12 మే తుమ్నా ఫ్యార్‍కర్యొతే ప్రకారం తుమేబి ఏక్నుయేక్‍ ఫ్యార్‍ కర్నూకరి ఆస్‍ మారు ఆజ్ఞా.
JOH 15:13 ఇను దొస్తుల్‍నటేకె; ఇను జాన్‍ భేమ్‍దావాలుకనా అజు కేవు మహాన్‍ ఫ్యార్‍ ర్హావ్వాలు కోయిని.
JOH 15:14 మే తుమ్నా దిదోతె ఆజ్ఞాల్‍నా కర్యాతో, తుమే మార దొస్తుల్‍ హుయిన్‍ ర్హాసూ.
JOH 15:15 హంకేతు మే తుమ్నా దాసుడ్‍కరి కొబొలిస్నీ, సానకతొ దాసుడ్‍నా మాలంకోయినికి ఇనొ యజామనుడ్‍ సాత్‍ కరస్కి; పన్కి మేతొ తుమ్నా దొస్తుల్‍ కరి బోల్యొ; సానకతొ మే యో వాతెఖారుబి మార భా కనా ఖాంజోతె; యో హాఃరుబి తుమాన బొల్దిదొ.
JOH 15:16 తుమే మన ఏర్పచిరాక్యకోయిని, తుమే మార నామ్తీ భా సాత్‍ మాంగాస్‍కి యో ఇనా దేవ్యాజాసే తీమ్‍ తుమె జైన్‍ ఫలించానటెకె తుమారు ఫల్‍ ఉబ్రరావ ఖార్కు మే తుమ్నాఎంచీ రాక్యోస్‍
JOH 15:17 తుమే ఏక్నుయేక్‍ ఫ్యార్‍ కర్నుకరి ఆ సంగతుల్‍నా తుమ్నా ఆజ్ఞదెంకరూస్‍.
JOH 15:18 ములక్‍ తమ్నా ద్వేషించ్యాతో; తుమారేతిబి అగాడి మన ద్వేషించు కరాస్కరి తుమ్నమాలంహుసే
JOH 15:19 తుమె ములక్నా సంబందుల్‍హుయీన్‍ ర్హాయితో ములక్‍ తుమాన ఫ్యార్‍ కర్సె హుయితోబి తుమే ములక్‍ సంబందుల్‍ కాహే మే తుమ్నా ములక్‍మాతు ఎంచిలిదో; ఇనటెకే ములక్‍ తుమ్న ద్వేషించుకరస్‍
JOH 15:20 దాసుడ్‍ ఇను యాజమానుడ్‍తిబి మహాన్‍ అద్మి కాహేకరి, మే తుమారేతి బోల్యోతే వాతె ఖాయాల్‍ కరిలేవొ; ములక్‍వాలు మన హింషిన్‍చ్యాతో తుమానబి హింషింసే; మారు వాతె మాలంకర్యాతొ తుమారు వాతేనాబి మాలంకర్సె.
JOH 15:21 హుయితో ఇవ్నే మన బోలిమోక్లోతె ఇనా మాలంకోకార్యని; ఇనటేకె మార నామ్మా నిమిత్తంతి ఆఖారవ్నాతుమ్నా కరూస్‍
JOH 15:22 మే ఆయిన్‍ ఇవ్నా నాబోధించిన్‍ ర్హయతొ, ఇవ్నా పాప్‍ దూషణ కొర్హాసేని; పన్కి హంకెతూ ఇవ్ని పాప్మనువాట్‍ చుఖ్కావనా అవకాసం కొయిని.
JOH 15:23 మన ద్వేషించవాలో మార భానబి ద్వేషించుకరస్‍
JOH 15:24 కోన్బి కార్యుకోయినితే క్రియాల్‍ మే ఇవ్నా ఇచ్మా నాకార్యోతో ఇవ్నా పాప్‍ దూషణ హుసేకోయిని; హంకేతో ఇవ్నే మనాహో మార భానాహో దేకిన్‍ ద్వేషించుకరాస్‍
JOH 15:25 పన్కి మన కారణంకొయినితింమ్‍ ద్వేషించు కరి ఇవ్నా ధర్మషాస్త్రంమా లిఖారుతే వాక్యం హుయుతిమ్‍ అమ్నితరా హుసే.
JOH 15:26 భా కంతూ తుమారకనా మద్దత్‍కరవాలొ మోక్లాయిస్‍ కతో భా కంతు ఏక్‍ నిక్యొతె దేరుతే హాఃఛిబోలతె ఆత్మా ఆయుతెదె మార బారెమా సాబుత్నా దిసే.
JOH 15:27 తుమే అగాడితి లీన్‍ మరాకన ర్హాయుహుయు కరి. ఇనాటేకె తుమేబి సాబుత్‍ బోల్చు.
JOH 16:1 తుమే విస్వాష్‍మా ఉబ్రిన్‍ ర్హానుకరి ఆవాతె తుమారేతి బోలుకరూస్‍
JOH 16:2 ఇవ్నే తుమ్న న్యావ్‍కరను జోగొమతూ మొక్లిదిసె; తుమ్న మరాఖిదెయితె హర్యేక్‍ జాణు యో దేవ్నా సేవా కరూకరస్‍ కరి సోచ్చాను ధన్ ఖాందే ఆంకరస్‍
JOH 16:3 ఇవ్నే భాన మన మాలంకోకర్యస్‍ని ఇనటేకె అమ్‍కర్సె.
JOH 16:4 హుయితో యో జర్గానువఖాత్‍ ఆయుతెదె మే ఇనా గుర్చి తుమ్నా బోల్యొ థో కరి, తుమే హఃయల్‍ కరిలేవా హఃర్కు ఆ సంగతుల్‍నా తుమారేతి బోలుకరూస్‍. పన్కి మేబి తుమరాకేడె థో ఇనటేకె అగాఢీస్ తుమ్నా ఆ కోబోల్యొని.
JOH 16:5 హంకే మన బోలిమోక్లోతే ఇనకనా జావుంకురుస్‍ తూ కిజ్గా జావుంకరస్‍ కరి హంకేలాగు తుమారమా ఏక్జనూబి కోపుఛ్చాయుని.
JOH 16:6 పన్కి మే ఆ సంగతుల్‍ తుమ్నా బొలమా తుమారు దిల్ ఘాణు దుఃఖాంతి భార్యయిన్‍ ఛా,
JOH 16:7 అజు మే తుమారేతి హఃఛిస్‍ బోలుకరూస్‍ మే ఛలిజావను తుమ్న అష్యాల్‍; మే ఛలిగొతో మద్దత్‍ కరవ్వాలు తుమారకన కోఆవుసేని; మే గయోతో ఇనా తుమరాకన బోలిమోక్లిస్‍
JOH 16:8 యో ఆయోతెదె పాప్నా గూర్చిబి, నీతి బారెమాబి, బుజు దేవ్ను న్యావ్‍ను గూర్చి, ములక్ను అద్మియెనా ఒప్పిలేవా హఃర్కూ, కర్సే.
JOH 16:9 ములక్ను మారహఃమే విస్వాష్‍ కోరాక్యుని, సానకతో ఇవ్ను పాప్‍న మాలంకోకర్యని.
JOH 16:10 మే వుజు భా కనా జంకరూస్‍ తుమే బుజు మన కోదేక్సుని పన్కి నీతిన కోమాలంకర్యూని.
JOH 16:11 ఆ ములక్‍ను అధికారి న్యావ్‍ అగాఢీస్‍ పోందిరాక్యుస్‍ ఇనటెకె న్యావ్‍ తుమే అర్థంకోకరూకరని.
JOH 16:12 మే తుమారేతి బొలాను వుజుబి కెత్రూకి సంగతుల్‍ ఛా, పన్కి హంకే తుమే ఇవ్నా ఖామల్‍చుకొయిని.
JOH 16:13 బుజు యో, కతో దేవ్ను హాఃఛినా మాలంకరవాతె ఆత్మ ఆయుతో తుమ్న స్వరసత్యంమా ఛలావ్సే; యో ఇనుయోస్‍ సాత్బి నాబోధించీన్‍ కెహూ హఃమ్జస్కి ఇనాస్‍ బోధించి జర్గజాసెతే సంగతుల్‍నా తుమ్నా మాలంకరసే.
JOH 16:14 యో మారమతు థోడుకడిన్‍ లీన్‍ తుమ్నా మాలం కరవ్సే, ఇనటెకే మన మహిమా పరచాస్‍
JOH 16:15 భాన కలిగ్యుతే ఖారుబి మారుస్. ఇనఖాజే యో మారమతూ లీన్‍ తుమ్నా మాలంకరవును కరి మే బోల్యో థొ.
JOH 16:16 థోడు ధన్నా బాద్మా తుమే మన దేక్చూకొయినికరి; బుజు థోడుధన్‍నా మన దేక్చుకరి బోల్యొ.
JOH 16:17 అనటెకె ఇను సిష్యుల్మా థోడుజను “థోడుధన్నా బాద్మా మన ధేక్చూకొయిని; బుజు థోడుధన్‍హువన బాద్మా మన దేక్చూకరి మే భాకన జంకరుస్‍కరి, యో అప్నేతి బోలుకరతే వాత్‍ సాత్‍కరి ఏక్తి ఏక్ బొల్లీదు.
JOH 16:18 థోడు ధన్‍కరి యో బొలుకరతే సాత్‍? యో బోలుకరతే సంగతుల్‍ అప్నా మాలంకొయినికరి” బొల్లీదు.
JOH 16:19 ఇవ్నేఆ వాత్‍ ఇన పుఛ్చావ్‍సెకరి యేసు సోచిన్‍ ఇవ్నేతి అమ్‍ బోల్యొ థోడు ధన్నా బాద్మా తుమే మన దేక్చూకొయినికరి, బుజు థోడుధన్నా మన దేక్చుకరి మే బోల్యొతె వాత్‍టేకె తుమే ఏక్నా ఏక్‍ సాత్‍ సోచిలెంకరస్‍నా?
JOH 16:20 తుమే రొవ్వాస్‍ పన్కి ములక్‍ ఖుషిహుసే; తుమే దుఃఖాపడుసు పన్కి తుమారు దుఃఖామ్‍ సంతోషం హోనుకరి తుమారేతి హాఃఛితి బోలుకరూస్‍
JOH 16:21 బాయికొ జణావనుధన్‍ వఖాత్‍ ఆయు. అనటేకే యోబాయ్‍కొ బాధపడస్‍; పన్కి లడ్కుపైదహువన పాసల్‍ ములక్‍మా లడ్కుపైదాహుయోకరి యో ఖుషినటెకె బాయికో యోబాధన బుజు ఖాయల్‍ కరకొయినీ.
JOH 16:22 ఇమ్నితరాస్ తుమేబి దుఃఖాపడుకరస్‍ పన్కి తుమ్న బుజే చోట్‍ దేక్యో తెదె తుమారు దిల్‍ ఖూషిహుసె, తుమారు ఖూషినా తుమారకంతు కోన్బి లిసేకోయిని.
JOH 16:23 యో ధన్నే తుమే కినా గుర్చిబి కోపుఛ్చవుసుని; మే తుమారేతి హాఃఛి బోలుకురుస్‍ భా న తుమే మరానమ్తి సాత్బి మాంగ్యతోబి యో తుమ్నా మల్సే.
JOH 16:24 హంకేలగు తుమే మార నామ్తీ సాత్బీ మంగ్యా కోయిని; తుమారు ఖూషి పరిపుర్ణం హువఖార్కు మాంగో; తుమాన మల్సే.
JOH 16:25 ఆ సంగతుల్‍ ఉపామనంతి తుమారేతి బోలుకరూస్‍; హుయుతో మే బుజు కెదేబి ఉపామనంనితర తుమారేతి వాతె నాబోలిన్‍ భాన లీన్‍ స్పష్టంతి మాలంకరావను వఖాత్‍ ఆయుతురు.
JOH 16:26 యో ధన్ముఆ తుమే మార నామ్తి మాంగుసు పన్కి తుమారటెకె మే భాన కొబతీమాలిస్ని కరి తుమారేతి కోబోలుకరుస్‍ని.
JOH 16:27 తుమే మన ఫ్యార్‍ కర్య; ఇనటెకె మే భా కంతు బయాలుదేరిన్‍ ఆయో కరి తుమె నముకరాస్‍ ఇనటెకే భాస్‍ తుమాన ఫ్యార్కరుకరాస్‍
JOH 16:28 మే భా కంతు నికిన్‍ ములక్మా ఆయో, బుజు ఆ ములక్నా బేందిన్‍ భా కనా జావుంకురుస్‍ కరి ఇవ్నేతి బోలస్‍
JOH 16:29 తెదె ఇను సిష్యుల్తి, హదేక్‍ హంకేతు కేహు ఉపమానం నా బోలిన్‍ స్పష్టంతి వాతె బోలుకరస్‍
JOH 16:30 సమస్తంనా మాలంకర్యో హుయో కరి, కోన్‍బి తునా ప్రస్నా బొలాను ఆవసరం కోయినికరి, హంకెమాలంపడ్యు తూ దేవ్‍ కంతు తూ నికీన్ ఆయోకరి అనాలిన్‍ నమ్ముకరాస్ కరి బోలామ,
JOH 16:31 యేసు ఇవ్నా మ్హడి దేఖిన్‍ హంకె నమ్ముకరాస్‍సూ?
JOH 16:32 హదేక్‍ తుమారమ హర్యేక్‍జణు ఇను ఘేర్‍కనతో నికిజైన్‍ మన ఎక్కెలాన బేందెవాను వహఃత్‍ ఆంక్రాస్‍; ఆయిత్రూస్‍ హుయితో మారో భా మరకేడె ఛా ఇనటెకె మే ఎక్కెలో కోచవ్ని.
JOH 16:33 మార యందు తుమ్న సమాధనం హువాఖార్కు ఆ వాతెవ్నా తుమరేతి బోలుకరస్‍ ములక్నా తుమా మినాత్‍ పడ్సే మే ములక్నా జైన్చుకరుస్‍ కరి బోల్యొ.
JOH 17:1 యేసు ఆ వాతెహాఃరి బోలిన్‍ ఇనపాసల్‍ ఆబ్‍ మ్హాడి డోలో పడిన్‍ అమ్‍ బోలిన్‍ భా మార వఖాత్‍ ఆయిరుస్‍ తారొ ఛియ్యో తునా మహిమా పరచాఖార్కు తార ఛీయ్యానా మహిమా పరాచ్‍;
JOH 17:2 తూ తరా ఛీయ్యానా దిదొతె ఇవ్నా హాఃర్వాన మే నిత్యజీవమ్‍న అనుగ్రహించతింమ్‍ అద్మియే హాఃరవ్పర్‍ ఇనా అధికార్‍న దీరాక్యోస్‍
JOH 17:3 అద్వితియానో హాఃఛి దేవ్‍ హూయోతె తునా, తూ బోలిమోక్లోతె యేసు క్రీస్తునా గుర్తుధరనుస్‍ నిత్యజివమ్‍
JOH 17:4 కరనాటేకె తూ మన దిదొతె కామ్‍ మే సంపూర్ణంతి జామిన్‍పర్‍ తునా మహిమా పరచ్యో.
JOH 17:5 భా ములక్‍ పైదాహువనా అగాఢి థూస్‍ తరాకన మన కెహూ మహిమా తుకి యో మహిమాతి మన హంకె తరకనా మహిమా పర్చిలా.
JOH 17:6 ములక్‍ మాతు తూ మన దీరాక్యోతె అద్మియోనా తరా నామ్తీ మహిమపరుచుకరస్, ఇవ్నే తారు హుయిన్‍ ర్హాయూ, తూ ఇవ్నాబి మన దెవ్వాడిరాక్యోస్‍; ఇవ్నే తారి వ్యాకంనా మాలంకరిన్‍ ఛా.
JOH 17:7 అనటెకె తూ మన దీరాక్యోతె ఖారూబి తారువలనస్‍ హుయుకరి ఇవ్నేహంకె మాలంకరిన్‍ ఛా!
JOH 17:8 థూ మన దీరాక్యోతె వాతెన ఇవ్నా దీరాక్యోస్‍; ఇవ్నేయోవాతేనా ఒప్పిలీన్ మే తారకంతూ నికిన్‍ ఆయోకరి హాఃఛితి ఎంచీన్‍ తూ మన మొక్లోకరి ఇవ్నే నమ్ముకారస్.
JOH 17:9 మే ఇవ్నటెకె ప్రార్ధననా కరుకరూస్‍; ములక్నటెకె ప్రార్ధన కొకరుకరుని పన్కి, తూ మన దెవ్వాడిరాక్యోతె ఇవ్నేతారువాలకరి బోలీన్‍ ఇవ్నే ఖాజేస్‍ మే ప్రార్ధననా కరుకరూస్‍
JOH 17:10 మారు ఖారుబి తారు, తారు ఖారూబీ మారు; ఇవ్నమా మే మహిమమా హుయ్‍రోస్‍.
JOH 17:11 మే ఆ ములక్మా బుజు కోరహీస్‍ని పన్కి అవ్నే ములక్మా ఛా; మే తారకన వలాంకరూస్‍ పరిసుద్దుడ్‍హుయోతె మారో భా అప్నె ఏక్‍ హుయిన్‍ రయ్యేతింమ్‍ ఇవ్నేబి ఏక్‍హుయిన్‍ ర్హానుతింమ్‍ తూ మన దీరాక్యోతె తారు నామ్మాతి ఇవ్నా బఛ్చావ్‍
JOH 17:12 మే ఇవ్నేకనా రవ్వమా తూ మన దిదోతె తారు నామ్మాలిన్‍ ఇవ్నా బఛ్చాయో. అనటెకె లేకనాల్‍ నెరవేర్చతింమ్‍ నాస్‍హువన బరాబ్బర్‍నో తప్ప, ఇవ్నేమా బుజు కోన్బీ నాస్‍నహోనుకరి మే ఇవ్నా జత్తన్‍కర్యో
JOH 17:13 హంకె మే తారకనా వలాంకరూస్‍; మారు ఖుషాల్‍ ఇవ్నవలా కొదువాహోనుకరి, ములక్మా ఆవాత్‍ బోలుకరూస్‍
JOH 17:14 ఇవ్నా తారు వాతేనా దిరాక్యోస్‍ మే ములక్ను సంబందహుయొ కాయేతిమ్‍ ఇవ్నేబీ ములక్ను సంబందహుయుకాహె అనటెకె ములక్‍ ఇవ్నా దావ్వోకరూకరస్‍.
JOH 17:15 తూ ములక్‍మతూ ఇవ్నా బులాలిజాకరి మే ప్రార్ధనా కరుకరాకొయిని పన్కి దుష్మాన్కంతూ బఛ్చావ్‍కరి ప్రార్ధననా కరుకరుస్‍
JOH 17:16 మే ములక్ను సంబందిహుయొ కాహే, తుమేబి ములక్న సంబందిహుయా కాహే.
JOH 17:17 హాఃఛిమా ఇవ్నా ప్రతిష్ఠ పర్చను; తారు వాక్యమస్‍ హాఃచి.
JOH 17:18 తూ మన ములక్మా మొక్లోతిమ్మస్‍ మేబి ఇవ్నా ములక్మా బొలిమొక్లొ.
JOH 17:19 ఇవ్నేబి ఖాఛిమా ప్రతిష్టబడ్నుతింమ్‍ ఇవ్నహాఃజె మారుమేస్‍ తున ప్రతిష్ఠ కర్‍లెంకురుస్‍
JOH 17:20 ఇవ్ని వచన్‍టేకె మారకనా విష్వాస్‍న రాఖవాల హఃరూబి ఏక్‍హుయిన్‍ ర్హానుకరి ఇవ్నటెకె కాహే గాని అవ్ను వాతెవ్న ఖాంజ్యతే ఇవ్నాటెకె మే ప్రార్ధన కరూకరాస్‍
JOH 17:21 బుజు తూ మన మొక్లోకరి ములక్‍ నమ్మనుతింమ్‍; భా, మారకన తూబి, తారమా మేబి ర్హంకరతెతింమ్‍; ఇవ్నేబి అప్నమా ఏక్‍హుయిన్‍రానుకరి ఇవ్న ఖాజేస్‍ మే ప్రార్ధన కరుకురుస్‍;
JOH 17:22 అప్నె ఏక్‍హుయిన్‍ ఛియ్యేతింమ్‍ ఇవ్నేబి ఏక్‍హుయిన్‍ ర్హానుకరి తూ మన దెవ్వాడిరాక్యోతె మహిమమా మే ఇవ్నా దిదో.
JOH 17:23 ఇవ్నకన మేబి మారకనా తూబి రయ్యతొ ఇవ్నే సంపూర్ణుతరా హుయిన్‍ ఏక్నితరా ఛియ్యెకరి తూ మన మొక్లోకరి, తూ మన ఫ్యార్‍ కరోతిమ్మస్‍ ఇవ్నబి కర్యాకోస్కరి, ములక్ను మాలంకరతింమ్‍ మన అనుగ్రహించొతె ఫ్యార్ ఇవ్నాదిదొ
JOH 17:24 భా మే కెజ్గారవుస్కీ ఎజ్గా తూ అనుగ్రహించితె ఇవ్నేబి మారకెడె ర్హానుస్‍కరి, తూ మన అనుగ్రహించుతె మారు మహిమనా ఇవ్నే దేక్నూకరి కోరిలెంక్రుస్‍ సానకతో ములక్‍ ఫైదాహుయుకొయింతె అగాడిస్ తూ మన ఫ్యార్‍ కర్యాకోస్‍.
JOH 17:25 నీతి స్వరూపుడ్‍హుయోతె భా, ములక్ను తున మాలంకర్యూకొయుని; మే తున మాలంకర్యో; తూ మన మొక్లోకరి అవ్నేమాలంకరిన్‍ ఛా!
JOH 17:26 తూ మారప్పర్‍ రాక్యోతె ఫ్యార్‍నా ఇవ్నకన ర్హానుతింమ్‍ మే ఇవ్నకన ర్హానుతింమ్‍ ఇవ్న తారు నామ్నా మాలంకర్యాయో అజుబి మాలం కర్యాస్‍కరి బోల్యొ.
JOH 18:1 యేసు ఆవాతే హాఃరు బోలిన్‍ ఇనబద్మా ఇనా సిష్యుల్‍నా కేడె కెద్రొను లోయాన దాటిన్‍ గయ్యా, ఇజ్గా ఏక్‍ తోట్‍ థూ, ఎజ్గా యో ఇన సిష్యుల్‍తి మలిన్‍ జాస్‍
JOH 18:2 యేసు ఇనా సిష్యుల్‍తి మలిన్‍ ఘానిచోట్‍ ఎజ్గా గాయ్యో ఇనటేకె, ఇనా ధరైదెవ్వాలొ యూదానబి యో జోగొ గనుచోట్‍ మాలం థూ.
JOH 18:3 ఇనహాఃజె యూదా రోమాసైనికుల్నా ప్రధానయాజాకుల్‍ పరిసయ్యుల్‍ బుజు మోక్లోతె బంట్రౌతుల్నా కెడెనాఖిలీన్‍ దివ్‍టిల్‍తి దివ్వోతి ఆయుధాల్‍తి ఎజ్గాగయు.
JOH 18:4 యేసు ఇనాహుసేతెఖారు మాలంకరిన్‍ ఇవ్నాకన జైన్‍ తుమే కినా దుండుకరస్‍? కరి ఇవ్నా పుఛ్చావస్‍.
JOH 18:5 ఇవ్నే బోలస్‍ “నజరేయుడ్‍ హుయోతే యేసున కరి” జావబ్‍ దేవమా యేసు యో మేస్‍ కరి ఇవ్నేతి బోలస్‍ ఇనా ధరైదిదొతే యూదాబి ఇవ్నే కెడె వుబ్రిన్‍ ర్హాస్‍
JOH 18:6 యేసు యో మేస్కరి ఇవ్నేతి బోలామ ఇవ్నే పిటె ఖార్కిన్‍ దర్లేవానటేకె తయార్‍హుయా.
JOH 18:7 బుజెక్‍ చోట్‍ యో, తుమే కినా దూండుకరస్‍? కరి ఇవ్నేతి పుఛ్చావస్‍ ఇనటేకె ఇవ్నే “నజరెతు హుయోతె యేసు” కరి బోలామ.
JOH 18:8 యేసు ఇవ్నేతి యో మేస్‍ కరి బోల్యొ థోని, ఇనటేకె తుమే మన దుండుకర్తా హుసెతొ అవ్నా జావదేవో కరి బోలస్‍
JOH 18:9 తూ మన అనుగ్రాహించోతే ఇవ్నామ ఏక్ జణుబి కోగమైలిదోని కరి యో బోల్యొతే వాత్‍ నెరవేర్నుతిమ్‍ అమ్‍ బోల్యొ.
JOH 18:10 సీమోన్‍బి పేతుర్‍కనా ఛారి ర్హావమా యో ఛారినా కడిన్, ప్రధానయాజకుడ్‍ను దాసుడ్‍నా ఖావ్వత్నుబాజును కాన్నా కాత్రినాకిదెస్. యో దాసుడ్‍ను నామ్‍ మల్కు.
JOH 18:11 యేసు పేతుర్‍తి అమ్‍ బొల్యొ, తారు ఛారిన భేందా భా మన అనుగ్రహించ్యోతే గిన్ని మాను మినాత్‍ మే నా పినుసు.
JOH 18:12 ఎత్రమాస్‍ రోమా అధికారులు, సైనికుల్బి, యూదుల్నూ బంట్రౌతుల్‍ యేసునా ధర్లీన్‍ ఇనా బాంధించ్యా.
JOH 18:13 అగాడి అన్నాకనా లీన్జాస్‍ యో ఆ వరఖాను ప్రధానయాజాకుడ్‍ హుయోతె కయాపనా మామో
JOH 18:14 ఏక్ అద్మి ప్రజల్‍నటేకె మరిజావను ప్రయోజాకరంకరి కయప యూదుల్నా ఆలోచాన బోల్యొహుయో.
JOH 18:15 సీమోన్బి పేతుర్‍బి బుజేక్‍ సిష్యుడ్‍బి యేసునకెడె జంకరా. యోసిష్యుడ్‍ ప్రధానయాజకుడ్‍నా మాలంహుయో, అనటేకే యో ప్రధాన యాజక్ను ఘర్నువరన్డా యేసుతిబి గయా.
JOH 18:16 పేతుర్నె ధర్వాజును భార్‍ ఉబ్రిన్‍తో పన్కి ప్రధానయాజక్న మాలంహుయోతె యో సిష్యుడ్‍ ఆయిన్‍ ఘర్‍వాలితీ వాత్‍బోలీన్‍ పేతుర్నా మహీ బులాలీన్‍గయో.
JOH 18:17 ధర్వాజుకన కావ్లీచ్చాతే ఏక్ న్హాని పేతుర్‍తి తుబి ఇనా సిష్యుల్మా ఏక్‍జనొ కాహేనా? కరి బోలమా తెదె యో కాహేకరి బోల్యొ.
JOH 18:18 తెదె థండ్‍ లగమా దాసుల్బి బంట్రౌతుల్‍ ఆగ్‍ బాలీన్‍‌ షేక్తుహుయిన్‍ వుబ్రిన్‍ ర్హావమా పేతుర్‍బి ఇవ్నాకన వుబ్రిన్‍ ఆగ్ షేక్కోకర్తొ థో.
JOH 18:19 ప్రధానయాజకుల్‍ ఇనా సిష్యుల్‍నా గురించిబి ఇనా బోధనా గురించి యేసునా పుఛ్చవమా.
JOH 18:20 యేసు, మే హాఃరానఖామే వాతె బోల్యొ; యూదుల్‍ ఖారు జమాహువాతె న్యావ్‍కరనుజోగొ దేవును మందిర్‍మా కెదేబి బోధించో పన్కి చోరేతి మే సాత్బి వాతెబోల్యాకొయిని.
JOH 18:21 తూ మన పుఛ్చావతెసాత్‍ మే తుమ్న సాత్‍ భోదించిరాక్యొతె ఖాంజిరాక్యుతె ఇవ్నా పుఛ్చావ్‍కరి; హదేక్‍ మే బోల్యొతే ఇవ్నామాలంకరి ఇనేతి బోల్యొ.
JOH 18:22 యో ఆవాతె బోల్యొతెదె ఖాందె ఉబ్రీన్‍ ఛాతె ఇవ్నే బంట్రౌతుల్‍మా ఏక్జనో ప్రధాన్‍యాజకుడ్‍న్‍ అమ్‍ ఉత్తర్‍దెంకరస్‍నా; కరి బోలీన్‍ యేసున హాత్తి మార్యో.
JOH 18:23 ఇనటేకె యేసు, అజ్గ ఛాతెఅద్మి హాఃర్వానా పుఛావో, మే సాత్బి తప్పుతి వాతే బోల్యొ హుసెతో మనాషే మారుకరతే? కరి బోలస్‍
JOH 18:24 ఎజాత్ను భైయే, యేసునా బంధిచిరక్యుతింమాస్‍ ప్రధానయజాకుడ్ హుయోతె కయపకనా మోక్లో.
JOH 18:25 సీమోన్‍బి పేతుర్ వుబ్రిన్ థండ్‍ షేకుకరమా ఇవ్నే ఇనా దేఖీన్ తూబి ఇనా సిష్యుల్‍మా ఏక్ కాహేనా? కరి బోలామ మే కాహే యో మన మలంకోయిని కరి బోలస్‍
JOH 18:26 పేతుర్‍ కినా కాన్న కత్రినక్యోకి ఇవ్నీ మాయమత్రనూ ప్రధానయజాకుడ్మా దాసుడ్మా ఎక్బీ, తూ తోట్‍మా ఇవ్నేతీ మాలిన్‍ ర్హావను మే దేక్యోకోయిన్‍నా? కరి బోల్యొ,
JOH 18:27 పేతుర్‍నే “మన మాలంకోయిని” కరి బుజేక్‍ తరా బోల్యొ తేదెస్‍ ముర్గు వ్వాస్యు.
JOH 18:28 వానెఖాత్రే ఇవ్నే కయప ఘెర్మాకంతు లిన్ రోమా అధికారిన భంగ్లమా యేసునా బులైలిగయూ, ఇనఖాజే ఇవ్నే పస్కాను పండుగను దాన్‍ ఖావనటేకె అగాడి ఇవ్నే అచారం ప్రకారం మైలు పడకొయినితిమ్‍ ర్హానుకరి.
JOH 18:29 అనహాఃజె పిలాతునే బాధర్‍ ఛాతే ఇవ్నాకన ఆయిన్‍ ఆ అద్మినా ఉప్పర్‍ తుమే కెహూ నేరాంనా నాఖుకరస్ కరి పుచ్చావమా?
JOH 18:30 ఇనటేకె ఇనెతి అమ్ బోల్యు, ఆ తప్పు నాకర్యొతొ అన తుమారకనా ధరాయ్‍ద్యావనో కాహే ఇనెతి బోల్యొ.
JOH 18:31 ఇనటెకె పిలాతునె ఇవ్నేతి తుమే అన బులాలిజైయిన్‍ తుమారు ధర్మషాస్ర్తంతింమ్‍ ప్రకార్‍ అన న్యావ్‍ తీర్చోకరి బోలమా; తెదె యూదుల్ కినాబి మరాణ షిక్చ నఖాన హమ్నా అధికారం కోయినికరి ఇనెతి బోల్యా
JOH 18:32 ఇనఖాజే యేసు యో కేజాత్ను మరాణంనా మల్సేకి ఇనా సోచిలిన్‍ బోల్యుతే వాత్‍ నేరవేర్సే.
JOH 18:33 తెదే పిలాతు బుజు రోమా రాజ్యఅధికారి భంగ్లుమా జైన్‍ యేసునా బులాయిన్‍ ఇనేతి తూ యూదుల్‍నో రాజోనా? కరి బోల్యొ.
JOH 18:34 యేసునె తారు తూస్ ఆవాత్నా బొలుకరస్నా, నైహ్తో పార్లు మార గురించి బోలుకరూస్నా? కరి పుఛ్చాయో,
JOH 18:35 ఇనాటెకె పిలాతు, మే యూదుడ్‍ కరి లైజొమ్‍ఖారస్నా? తారు స్వంతాద్మిన ప్రధానయాజాకుల్నా తునా ధరాయిదిదుని; తూ సాత్ యోకరి? పుఛ్చావమా.
JOH 18:36 యేసు అమ్ బోల్య, మారు రాజ్యం ఆ ములక్‍ సంబంధి కహే “మారు రాజ్యం ఆ ములక్‍సంబంధి హుయుతో మే యూదుల్నా నా ధారైదెనుకరి మార సేవాకుల్‍ లడైయి కర్సె పన్కి మారు రాజ్యం అజ్గాను సంబంధహుయు కహేకరి” బోలస్‍
JOH 18:37 ఇనాటేకె పిలాతు, తూ రాజొనా? కరి ఇన పుఛ్చావమా యేసు తూ బోల్యోతిమ్ మాస్‍ మే రాజో; హాఃఛినాలిన్‍ సాబుత్ దెవనటేకె పైదాహుయో, అనా లీన్‍ ఆ ములక్మా ఆయిరోస్ హాఃచి హుయుతె హర్యేజను మార వాతె ఖాంస్చె కరి బోల్యొ.
JOH 18:38 ఇనటేకె పిలాతు, హఃఛికతో సాత్‍? కరి ఇవ్నేతి బోల్యొ. యో ఆవాతె బోలిన్‍ భాధర్‍థూతె యూదుల్‍కన జైయిన్‍ ఇనకన కెహూ దోషంబి మన కోదెఖాయుని.
JOH 18:39 పస్కాపండగనా ధన్నే మే ఏక్నా బేందేవను ఆచార్‍ ఛాకొన్నా మే యూదుల్‍నో రాజోన చుట్‍కార్ కరను తుమ్న ఇష్టంనా కరి బోల్యొ,
JOH 18:40 బుజు ఇవ్నే అననొకొ, బరబ్బానా బెందాకరి బుజు‍ చిక్రాన్‍ బేంద్యూ, ఆ బరబ్బా బందిపోట్‍ ఛోర్‍.
JOH 19:1 తెదె యేసున పిలాతునె ధరిన్‍ ఇన కొరడాల్తి మరాయా.
JOH 19:2 సైనికుల్‍ కాట్ఠావ్ను డాలీనా కిరీటం అల్లిన్‍ ఇను ముడ్క్యాపర్‍ ఘాలిన్‍;
JOH 19:3 తెదె బైంగని రంగ్ను లుంగ్డనా పెరాయిన్ ఇనకన‍ ఆయిన్‍ యూదల్నో రాజొ, అష్యల్ హువదాకరి బోలిన్‍ ఇన మార్య.
JOH 19:4 పిలాతు బుజు భార్‍ ఆయిన్‍ “హదేక్‍ అన భాంతి మన కెహూ తప్పుబి దేఖావుకర కొయినికరి తమ్నా మాలం హూవదాకరి ఇన తుమారకనా బాధర్‍లిన్‍ ఆవుస్‍కరి” ఇవ్నేతి బోల్యొ.
JOH 19:5 యో కాటొవ్ను కిరీటం బైంగని రంగ్ను లుంగ్డనా పెర్రాయిన్‍ యేసునె భార్‍ ఆవమా పిలాతు అమ్‍ బోల్యొ! హదేక్‍ ఆస్‍ యో అద్మికరి ఇవ్నేతి బోల్యొ.
JOH 19:6 ప్రధానయాజకుల్‍బి బుజు భటుల్‍ ఇన దేకిన్ సిలువనాక్‍, సిలువనాక్‍ కరి చిక్రాన్‍ బేందమా తెదె పిలాతునె ఇనకన మన కెజాత్నూ దోషంబి మన దెఖావుకరకొయిని ఇనటెకె తుమేస్‍ అన బులాలిజైయిన్‍ సిలువ నాకోకరి ఇవ్నేతి బోల్యొ.
JOH 19:7 ఇనాటేకె యూదుల్‍ హామ్నా ఏక్ నియామం ఛా! యో దేవ్నొ ఛియ్యోకరి ప్రాచారం బోల్లేవుంకరస్‍ ఇనాటెకె యో నియామంనా ఖాజే యో మారణ్‍ పాత్రుడు కరి బోలస్‍
JOH 19:8 పిలాతు యో వాతె ఖాంజిన్‍ బుజు ఘాణు ఢారిజైన్‍;
JOH 19:9 పాచుఫారిన్‍ అధికార భంగ్లొ జైన్‍ తూ కెజ్గాతి ఆయో కరి యేసునా పుచ్చాయో, హుయితొబి యేసు ఇనా జావబ్‍ కొదిదొని.
JOH 19:10 ఇనాటేకె పిలాతు, యేసుతి మారేతి వాతె కొబోలానిసూ? తునా భేమ్‍దెవనామి, బుజు తునా సిలువ నఖానబి అధికరం మన ఛా కరి తునా మాలంకోయినిసూ?
JOH 19:11 ఇనాటేకె యేసు తునా యో అధికారం దేవ్‍కంతు ఆయితోస్‍ తప్ప మారఫర్‍ కెహూ అధికారంబి కోయిని. ఇనఖాజే మన తునా ధారైదేవ్వాలనా జాహఃత్‍ పాప్‍ షిక్చా ఇవ్నాఫర్‍ ఆవ్సే.
JOH 19:12 ఆ వాతెనా లీన్‍ పిలాతు ఇనా విడుదలా కరనాటెకె కోషిస్‍ కరస్‍ పన్కి అద్మిహాఃరు ఛిక్రాన్‍ భేమ్‍తూ తు అనా విడుదలా కర్యోతో కైసర్‍నా భై కాహే ఇను యోస్‍ రాజో కరిలేవ్వాలో యో కైసరునా విరోధంతి వాతె బోలాన్‍తర్‍ కరి బోల్యా.
JOH 19:13 పిలాతు ఆ వాతెవ్నా ఖాంజిన్‍ యేసునా బాధర్‍ బులైలిఆయిన్‍ “ఫాత్రో భంద్యుతే జోగొమా” న్యాయపిఠమ్‍ పర్‍ బేసిగో; హేబ్రి భాషమా యో జోగొను నామ్‍ గబ్బతా;
JOH 19:14 యో ధన్‍ పస్కాకను సిధ్దార్చాను ధన్‍; తెదె ధోపారేను భారభజేన హుంకరా యో హదేక్‍ తూమరు రాజొకరి యూదుల్తి బోలమ
JOH 19:15 ఇనటేకె ఇవ్నే గఛీన్తి ఛిక్నాన్‍ భేందిన్‍ అనా మర్రాకిదేవో మర్రాఖిదెవో సిలువనాకో కరి చిక్రణ్‍ బేంద్యు పిలాతు అదేక్‍ తుమే రాజోనా సిలువ నాకుసునా? కరి ఇవ్నా పుఛ్చావమా ప్రధానయాజకల్‍ కైసర్ తప్ప హామనా బుజు కెహూ రాజోబి కోయిని కరి బోల్యా.
JOH 19:16 తెదె సిలువ నఖావనటెకేస్‍ ధరైయిదెస్. యో యేసునా ఇవ్నా ధర్యాయ్‍దిదొ.
JOH 19:17 ఇవ్నే యేసునా బులాలీన్‍ గయూ. యో ఇను సిలువనా డొహిలీన్‍ కపాల జొగొమా గయా. హెబ్రీను వాత్మా ఇన గొల్గొతాకరి అర్థం.
JOH 19:18 ఎజ్గా హంకల్నీ బజు ఏక్జన హింకల్నీ బజు ఏక్జననా ఇచ్మా యేసున రాఖిన్‍ ఇనకెడె బే జననా సిలువ నాక్యూ.
JOH 19:19 బుజు పిలాతు, యూదుల్‍నో రాజో హుయోతే నజరేయుహుయోతే యేసు కరి పల్కఫర్ లిఖాయిన్‍ సిలువ ఫార్ మేంద్యా.
JOH 19:20 యేసునా సిలువా నఖాయోతే జోగొ పటానంనా ఖాందె థూ, యో హెబ్రి, గ్రీక్, రోమా, భాషల్మా లీహఃయూ ఇనటెకె యూదుల్‍మా కెత్రూకి జణు ఇనా పడ్యూ.
JOH 19:21 మే యూదుల్ను రాజో కరి యో బోల్యొ తిమ్‍ లిఖో, పన్కి యూదుల్ను రాజో కరి లిఖ్యునుకరి యూదుల్ను ప్రధానయాజకుల్‍ పిలాతుతీ బోలామ,
JOH 19:22 పిలాతు ఇవ్నేతి అమ్‍ బొల్యో, మే లీక్యుతే సాత్కీ లిక్యో కరి బోల్యొ యో ఇమ్మస్‍ ర్హావదా.
JOH 19:23 సైనికుల్‍ యేసునా సిలువనా నఖాది ఇనపాస్సల్తి, ఇనా ఉప్పర్ను లుండ్గానా లీన్‍ ఏక్‍ఏక్‍ సైనికుడ్‍నా ఏక్‍ఏక్‍ భాగ్‍ మలునుతీమ్‍ ఇనా ఛార్‍ భాగల్నా ఫాడ్యు, యో లుండ్గనా కుట్టు నారవ్వామా ఉప్పర్‍తూ మొత్తంబి నాఖాయిగొ పాన్కి
JOH 19:24 ఇవ్నే ఇనా నాఫాడీన్‍ బుజు యో కినా ఆవ్సేకీ ఇనటెకె చీటీయే నాఖీయే కరి ఏక్నుఏక్‍ బొల్లీదు ఇవ్నే మార లుంగ్డా ఇవ్నామా భాగ్‍పాడిల్దా మార కుడ్తానటేకె చీట్లు నాక్సేకరి లేఖనంమా నేరవేర్చనటెకె ఆ జర్గ్యూ ఇనటేకేస్‍ సైనికుల్‍ అమ్‍ కర్యూ.
JOH 19:25 ఇని ఆయాబి, ఇన ఆయాని భేన్‍బి క్లోపాని భావణ్‍ హుయితే మరియాబి బుజు మగ్దలలేని మరియబి యేసును సిలువకనా వుబ్రిన్ థా,
JOH 19:26 యేసుఇని ఆయాబి యో ఫ్యార్‍ కర్యతో ఇనా భైయ్యే ఖందే వుబ్రిన్‍ రావను దేఖీన్‍ “ఆయా ఆదేక్‍ తారో ఛియ్యో కరి ఇని ఆయాతి” బోల్యొ.
JOH 19:27 పాస్సతి సిష్యుడ్‍ మ్హాడి దేఖిన్‍ “హదేక్‍ తారి ఆయా” కరి బోలస్‍ యో వఖాత్తీ లీన్‍ యో సిష్యుడ్‍ ఇనా ఘెర్మా రాక్యొ.
JOH 19:28 ఇన పాస్సల్‍తీ సమస్తమ్‍ తెదేస్‍ ఖాతమ్‍ హువంకరస్‍ కరి యేసు మాలంకరీన్ లేఖనమ్‍ నేరవేరాఖార్కూ, మన తారఖ్‍ లాగుకరస్‍ కరి బోల్యొ.
JOH 19:29 ఎజ్గా చిరకతీ బ్హరాయిన్‍ ఛాతె ఖాటు ద్రాక్చాను రహ్క్ పాత్ర ర్హావమా అనటేకె ఇవ్నే ఏక్ స్పాంజి చిరకతి డుబాయిన్‍, హిస్సోపు కొమ్మన బాందిన్‍ ఇనా మ్హోడన లగాడ్యు.
JOH 19:30 యేసు యో రహ్క్ నా పిన్‍ సమస్తంను ఖారు బోలిన్‍ మూడుక్యు జుకాయిన్‍ ఆత్మాన దినాదిదో.
JOH 19:31 యో ధన్‍ పస్కా పండగా సిద్దాపరచాను ధన్‍; బేంమాను రోజే ఆరమ్‍ కరను ధన్‍ మోటు ధన్‍ ఇనటేకె యో ఆంగ్తానా ఆరమ్‍ కరను ధన్‍ సిలువఫార్‍ నార్హానుతిమ్‍; ఇవ్నా గోడా తోడ్యునాకిదిన్‍ ఇవ్నా ఖాడైనాక్‍ కరి యూదుల్‍ పిలాతుతి బోల్యొ
JOH 19:32 ఇనటెకె సైనికుల్‍ ఆయిన్‍ యేసు నాకడే మలైన్‍ సిలువ నాక్యుతే అగాడి వాలనబి గోడాన బుజు బేంమాను వాలనబి గోడానబీ తోడ్‍నాకిదిదూ.
JOH 19:33 ఇవ్నే యేసు కనా ఆయిన్‍ ఇనేఖు అగాడిస్‍ మరిజావను దేఖీన్‍ ఇనా గోడా తోడ్యాకోయిని పన్కి,
JOH 19:34 సైనికుల్‍మా ఏక్జనో ఇనా పాక్తినా హఃభల్తి టోచాస్ తేదెస్‍ లోహిబి పాని చూవాస్‍
JOH 19:35 యో దేక్యోతే ఆ సాబుత్‍దేవుకరస్‍; ఇను సాక్చం హాఃఛిస్‍ తుమే నమ్మ ఖార్కు యో హాఃచిబోలుకరస్‍ కరి యో మాలంకరిన్‍
JOH 19:36 ఇనా హడ్‍క్యామా ఏక్తోబి తుట్సేకొయినికరి లేఖనమ్‍ నెరవేరా హఃర్కు ఆ జారగస్‍
JOH 19:37 బుజు యో ఇన టోచ్యుతే ఇనా మ్హాడి దేక్సే కరి బుజేక్‍ లేఖానమ్‍ బోలుకరాస్‍.
JOH 19:38 ఇనా పాస్సల్‍తి యూదుల్ ఢార్జావమా ఛోరేతి యేసునో సిష్యుడ్‍ హుయోతె అరిమతయియతు యోషేపు యో యేసును మూర్దొ లీన్‍జావనటెకె పిలాతు కనా మంగాస్‍ పిలాతు లిన్జాకరి బోలాస్ ఇనాటేకె యో ఆయిన్‍ యేసును షేవంన లీన్‍ జాస్‍
JOH 19:39 అగాడి రాత్నువహఃత్‍ ఇనహాఃమే ఆయుతె నీకొదేమ్‍బి బరాబ్బర్‍ ఢోడీహ్ః కిలోను బోలమ్‍న బుజు చంధన్ వ్హాక్ను జాఢు ద్రవ్యమ్‍, ఊద్నికాడినా ఇనకేడె లీన్‍ ఆయు.
JOH 19:40 ఎత్రస్‍మా యేసును షేవంనా పల్లీన్‍ ఆయిన్‍ యూదుల్‍ మర్యాదాతీ గాడతిమ్‍ యో సుగంధా ద్రవ్యము ఇనా లోథిన్‍ ధోలు లుంగ్డా లాప్టూతు సమాధినాటెకె తయార్‍ కర్యు
JOH 19:41 యేసునా సిలువ నాక్యుతే జొగోమా ఏక్ భాగ్‍ థూ యో బాగ్మా కోన్బి కెదేబి ర్హావనాటెకె నవూ సమాధి ఏక్ థూ
JOH 19:42 యో సమాధి ఖాందే ర్హవామ ఇనటెకె యో ధన్‍ యూదుల్‍ను సిద్ధపరుచను ధన్‍ రవమా ఇవ్నే యేసునా ఇన్మా మేల్యా.
JOH 20:1 ఆదివారంనా జరా రాత్‍రవ్వాన వ్హానె హఃత్రేస్‍ మగ్దలేని మరియ వ్హానే ఘొరాఢకనా ఆయిన్‍ ఘొరాఢన ఫర్‍ ముచ్చాయూతే బండొకాఢిన్‍ రవ్వమా దేఖి.
JOH 20:2 అనటేకే మరియ మిలావ్తీహుయిన్‍ సీమోన్‍ పేతుర్‍కనబి యేసునె ఫ్యార్‍కర్యొతె యోఅజేక్‍ సిష్యుడ్‍కనా ఆయిన్‍ ప్రభువున ఘొరాఢమతూ పల్లీన్‍ గయూ ఇన కెజ్గా రాఖ్యాకి మాలంకొయినికరి బోల్యూ.
JOH 20:3 అనటేకే పేతుర్‍బి అజు సీమోన్‍ ఇను యో సిష్యుడ్‍ నిఖిన్‍ ఘొరాఢకన ఆయూ.
JOH 20:4 ఇవ్నేబేజణ మలీన్‍ మిలావుతూ రవ్వమా, యో సిష్యుడ్‍ పేతుర్‍తిబి ఎగ్గిస్‍ మిలావ్తూహుయిన్‍ అగాఢి సమాధికనా ఆయిన్‍
JOH 20:5 మహీ జుఖీన్‍ దేఖ్మ ధోలు లుంగ్డా పఢిన్‍రవ్వాను దేఖ్యొ పన్కి ఇనే గోరేడుమా ప్రవేసించోకొయిని.
JOH 20:6 సీమోన్‍బి పేతుర్‍ ఇనాకెడె ఆయిన్‍ ఘొరాఢమా గయ్యా. ధోలా లుంగ్డా పడిర్హావనుబి
JOH 20:7 ఇను ముఢ్క్యాను టువాల్నా ధోలు లుంగ్డా కనా కొయినితిమ్‍ అలాదూ ఏక్ జోగొమా లప్టేన్‍ ర్హావను దేఖాస్‍
JOH 20:8 తెదె అగాఢి సమధికనా ఆయుతే యో సిష్యుడ్‍ మహీజైన్‍ దేఖిన్‍ నమ్మాస్‍
JOH 20:9 యో మరణ్‍ మతూ ఉట్టాను హాఃచీ కరి లేఖనాల్మా ఇవ్నే బుజుబి గ్రహించకోయిని.
JOH 20:10 తెదేస్‍ యో సిష్యుల్‍ పాచు ఫరీన్‍ ఇవ్నా ఘర్కనా చలిగొ.
JOH 20:11 తెదె మరియా సమాధినా భాధర్‍ వుబ్రిన్‍ రోవుంకర్తితి, యో రొవ్తీహుయీన్‍ సమధిమా జుకీన్‍ దేకమా.
JOH 20:12 ధోలు లుంగ్డా పేరాక్యుతె బేజాణ దేవ్నుదూతల్‍ యేసును మూర్దు మ్హేలురాక్యుతె జోగొమా ముడక్యా మ్హానె ఏక్జాణు గోడా మ్హాడి ఏక్జాణు బేసిన్‍ ర్హావను దెఖాయా.
JOH 20:13 తెదె దూతాల్‍ మరియతి ఆయా సానటెకే రోవుంకర్‍ కరి ఇనా పుఛ్చావమా, “మరియ మార ప్రభూన కోన్కి పల్లిచలీగు, ఇనా కిజ్గా మ్హేలిరాక్యుస్కి మన మాలంకోయిని” కరి బోలి.
JOH 20:14 యో ఆ వాతె బోలిన్‍ ఫిటేఫరీన్‍ యేసు వుబ్రిన్‍ ర్హావాను దేఖి పన్కి యో యేసు కరి హాఃనాద్‍ ధరికోయిని.
JOH 20:15 యేసు ఆయా సానటేకె రోవుంక్రస్ కినాటెకె ధూండుకరస్‍? కరి మరియన పుఛ్చావమా యో బాయికో ఇనా తోటా మాలికరి లైహీజైన్‍ ఖాయాబ్‍ తూ ఇనా లీన్గయోతోబి ఇనా కిజ్గా మ్హేల్‍రాక్యోస్కీ మన బోల్‍ మే ఇనా పల్లీన్‍ జైస్‍ కరి బోలి.
JOH 20:16 యేసు బాయికోన దేఖిన్‍ మరియ కరి బూలైన్‍ యోబాయికొ ఇనా భాణే ఫరిన్‍ ఇనా హేబ్రి భాషమా రబ్బూని కరి బూలవస్‍ యో వాత్నా బోధకుడ్‍ కరి అర్థం
JOH 20:17 యేసు భాకోతి మే బుజుబి భా కన గయోకొయిని; అనటేకే మన ఛీమ్నోకో; హుయుతొ మార భైయేకనా జైయిన్‍ మార భా తుమార భా బి, మార దేవ్బి తుమార దేవ్‍హుయోతె ఇవ్నాకన ఫరిన్‍ జంకురుస్ కరి ఇవ్నేతి బోల్కరి బోల్యొ.
JOH 20:18 మగ్దలేనే మరియ ఆయిన్‍ మే ప్రభువునా దేక్యితి, యో మారేతి ఆ వాతె సిష్యుల్నా బోల్కరి మాలంకర్యి.
JOH 20:19 ఆదివార్న హఃజే సిష్యుల్‍ యూదులనా అధికారల్‍ ఢరీన్‍ ఇవ్నే ఛాతె ఘర్ను తలుపున మూఛిలీన్‍ రవ్వామా యేసు ఆయిన్‍ ఇచ్మా ఉబ్రీన్‍ తుమ్న షాంతి హువదాకరి ఇవ్నేతి బోల్యొ.
JOH 20:20 యో ఇమ్నితర బోలీన్‍ ఇవ్నాఇను హాత్నా బగల్‍ వతాలమా, సిష్యుల్‍ ప్రభూవున దేఖీన్ ఖుషిహుయూ.
JOH 20:21 తెదె యేసు బుజు తుమ్న సమాధనంతి హువదా, భా మన మొక్లోతిమ్మస్‍ మేబి తుమ్న మొక్లూ కరూస్కరి ఇవ్నేతి బోల్యొ.
JOH 20:22 యో ఆవాతె బోలీన్‍ ఇవ్నాఫార్‍ పూఖీన్ పరిసుద్ధాత్మనా పొందొ
JOH 20:23 తుమే కినా పాప్నా మాప్‍ కరస్కి, ఇవ్నా పాప్‍నా మాప్‍ కర్సె; కిను పాప్న తుమే రాఖస్కి యోపాప్‍ ఇమ్మస్‍ ర్హాసెకరి తుమారేతి బోలుకరూస్‍.
JOH 20:24 యేసు ఆయోతెదె, భారజణమా ఏక్జనో దిదుమకరి బొలావతె తోమా ఇవ్నమా కోథోని.
JOH 20:25 అనటేకే మిగ్లితె సిష్యుల్‍ “హమే ప్రభువునా దేక్యాకరి ఇనేతి బొలమా యో మేఇను హుత్మా మేక్నుగుర్తునా దేఖీన్‍ మార అంగ్లీయే యోమేక్ను గుర్తుమా బేందీన్‍ మార హాత్న ఇను హాత్న హఃమే రాక్యొతోస్‍ పన్కి నమ్మనూస్‍ నమ్మిస్‍కొయినికరి” ఇవ్నేతి బోల్యొ.
JOH 20:26 ఆ‍ఠ్మాను ధనే‍ ఇను సిష్యుల్‍ బుజు మహీ రయ్యూతెదె తోమా ఇవ్నేతి మలిన్‍ రయ్యోతొ. తలుపు ముఛ్చాయిన్‍ రవ్వామా యేసు ఆయిన్ ఇవ్నాయిచ్మా ఉబ్రిన్‍ “తుమ్న సమాధానంహువదా” కరి బోల్యొ.
JOH 20:27 పాసల్తీ తోమాన దేఖిన్‍ తారు హాత్‍ హంకడ్‍ ఛీదుకరిన్‍ మార హాత్న దేక్‍; తారహాత్‍ ఛీదుకరీన్‍ మార పహాఃలిమా రాఖ్‍ అవిష్వాసం కొయినీతింమ్‍ విష్వాస్‍హుయిన్ ర్హాకరి‍ బోల్యొ.
JOH 20:28 అనటేకే తోమా ఇనేతి మార ప్రభూ, మార దేవ్‍ బోల్యొ
JOH 20:29 యేసు తూ మన దేఖీన్‍ నమ్యో, దేఖకొయినీతింమ్‍ నమ్మితెయివ్నే ధన్యుల్‍కరి ఇనేతి బోల్యొ.
JOH 20:30 బుజు కెత్రూకిహుయుతె అలాదు ఖానద్ను క్రియల్‍నా యేసు ఇను సిష్యుల్‍నఖామే కర్యొ; యో ఆ తలాక్ను కాగత్‍ లిక్కారుకొయినీ
JOH 20:31 పన్కి యేసు దేవ్ను ఛియ్యోహుయోతె క్రీస్తుతుకరి తుమే నమ్నూతింమ్‍, నమ్మిన్‍ ఇను నామ్మా జీవమ్‍ పొందునుకరి ఆ లిక్కాయ్‍రూస్‍.
JOH 21:1 ఇనపాసల్తీ యేసునె తిబెరియ ధర్యావ్‍ను కనారికన సిష్యుల్నా బుజేక్‍తార యోస్‍ ప్రత్యక్చాపరచిలిదో.
JOH 21:2 కింమ్‍కతో సీమోన్‍కరి బోలవాతే పేతుర్‍బి, దిదుమకరి బోలావతె తోమాబి, గలిలయమా కానాకరి గామ్‍వాలొహుయుతె నతనయేల్‍బి, జెబెదయని ఛియ్యాబి, బుజు ఇను సిష్యుల్‍మా బుజు బే జనబి మలిన్‍ రయ్యుతూ.
JOH 21:3 సీమోన్‍ పేతుర్‍ మే మాస్లాధరనటెకె జంకరస్‍ కరి ఇవ్నేతి బోలమా ఇవ్నే హమేబి తారకేడె అయేస్కరి బోల్య. ఇవ్నే జైయిన్‍ ఢోంగాచఢ్యా పన్కి, యోరాతె సాత్బి ధర్యాకొయిని.
JOH 21:4 వానేఖాత్రే హుంకరమా యేసు కనారిన ఉబ్రిన్‍ థో, పన్కి యో యేసుకరి సిష్యుల్‍ ఖానద్‍ కర్యకొయిని.
JOH 21:5 యేసు “దోస్త్, ఖావనటేకె తుమారకనా సాత్బి” ఛా? కరి ఇవ్నా పుఛ్చావమా కొయినికరి ఇవ్నే ఇనేతి బోల్యా.
JOH 21:6 తెదె యో ఢోంగాన ఖవ్వాత్‍ భణే జర్యాన నాక్కో తుమ్నామల్చేకరి బోల్యొ. అనటేకే ఇవ్నే ఇంకరమా, మాస్లా జాఖాత్తి పఢమా జర్యానకేఛనబి కో హుయూని.
JOH 21:7 తెదె యేసు ఫ్యార్‍కర్యతె సిష్యుడ్‍ ఇనే ప్రభువుకరి పేతుర్‍తీ బోల్యొ. యో ప్రభువుకరి సీమోన్‍ పేతుర్‍ హాఃజీన్‍ ఉగ్గాడహుయిన్‍ రవ్వామా ఉప్పర్‍నులుంగ్డాన నాఖిలీన్‍ ధర్యావ్మా కూదిగా
JOH 21:8 కనారిన బరాబ్బర్‍ బే ఖో మూరల్ను దూర్‍ రవ్వామా. మిగ్లితె సిష్యుల్ మాస్లా‍తూతె జర్యాన కేస్తూ యోహాను ఢోంగమా ఆయూ.
JOH 21:9 ఇవ్నే ఉత్రీన్‍ కనారిన ఆవుంస్‍కరా ఎజ్గా ఆగ్బి ఇనప్పర్‍ బేంద్యురాక్యుతె మాస్లాబి, రోటా దెక్కాయు.
JOH 21:10 యేసు ఇవ్నేతి తుమేహంకె దర్యాతె మాస్లామా థోడులీన్‍ ఆవోకరి ఇవ్నేతీబోలమా
JOH 21:11 సీమోన్‍ పేతుర్‍ ఢోంగచఢిన్‍ జర్యానా కనారినా కేఛ్యూ యో ఏక్‍ఖో తీన్‍ప్పర్‍ అఢాయక్ మోట్టా మాస్లావ్తీ బరాయిన్ తూ కెత్రూకి మాస్లా జర్యా బరాయ్‍యిన్‍ పడితోబి జర్యా జరబీ పాట్యూకొయిని.
JOH 21:12 యేసు బోల్యొ ఆవో ఖవ్వోకరి ఇవ్నేతి బోల్యొ. యో ప్రభువుకరి ఇవ్నా మాలంహుయ్‍జావమా తూ కోన్కరి సిష్యుల్మా కోన్బి ఇన పుఛ్చావన కినా హాత్కోహుయూని.
JOH 21:13 యేసునె ఆయిన్‍ యోరోట్టన తోఢీన్‍ ఇవ్నా భాగ్‍పాడ్యొ. ఇమ్మస్‍ మాస్లానబీ భాగ్‍పాడీన్‍దిదో.
JOH 21:14 యేసు మరన్‍మతూ ఉట్టీన్‍ పాసల్తి సిష్యుల్న ప్రత్యక్చహువనూ ఆ తీన్‍మనూఛోట్‍.
JOH 21:15 ఇవ్నే ఖానుఖైయిన్‍ పాసల్తీ యేసు సీమోన్‍ పేతుర్న దేఖీన్‍ యోహాన్ను ఛియ్యో‍హుయోతె సీమోన్‍, అవ్నెతిబి తూ మన జాఖాత్తి ఫ్యార్‍కరూకరస్‍న్నా? కరి పుఛ్చావమా ఇనే ఓవో ప్రభూ, మే తునా ఫ్యార్‍కరూకరస్‍ కరి తునాస్‍ మాలంకరి ఇనేతి బోల్యొ; యేసునె మారు మ్హేండన చరావ్కరి ఇనేతి బోల్యొ.
JOH 21:16 బుజేక్తార యో యోహాన్‍‌ ఛియ్యోహుయోతె సీమోన్‍ మన ఫ్యార్ కరుకరస్‍నా? కరి బెంమ్మనితార ఇనస్‍ పుఛ్చావమా ఇనే ఓహో ప్రభు మే తున ఫ్యార్‍కరుకరస్‍ కరి తూస్‍ మాలంకర్‍ లీస్కరి ఇనేతి బోల్యొ యేసునె మారు మ్హేండన కాప్లారవ్వోకరి బోల్యొ.
JOH 21:17 తీన్మనుఛోట్‍ యో యోహాన్ను ఛియ్యోహుయోతె సీమోన్‍, మన ఫ్యార్ కరుకరస్నా? కరి తీన్మను ఛోట్‍ ఇనస్ పుఛ్చాయోకరి పేతుర్‍ ఇబ్బందిహుయిన్‍ ప్రభూ, తూ సమస్తంనా మాలంకర్యాకోస్‍, తున ఫ్యార్‍కరూకరస్‍ కరి తూస్‍ మాలంకర్‍లిస్కరి ఇనేతి బోల్యొ. యేసు బోల్యొ, మార మ్హేంఢన ఛరావో.
JOH 21:18 తూ కవ్వారోహుయో తెదె తారుతూస్‍ కంబర్నా బాంధిలీన్‍ సిద్దపఢిన్‍ తున ఇష్టంహుయు జొగోమా పర్తోరయ్యో; తూ భుఢ్డోహుయో తెదె తారహాత్ తూ పహాఃరిస్‍ అజేక్జనో తారు కంబర్నా బాంధీన్‍ తున ఇష్టంహుయు జొగోమా తున ఢోహిలీన్‍ జాసేకరి తారేఖూ హఃఛితీ బోలుకరూస్కరి ఇనేతి బోల్యొ.
JOH 21:19 ఇనే కెజాత్నూ మరణ్తి దేవ్నా మహిమపర్చేకి ఇన సోచీన్‍ యో ఆవాత్నా బోల్య. అమ్‍ బొలీన్‍ “మార కెడె ఛాలో” ఇనెతి బోల్యొ.
JOH 21:20 పేతుర్‍ పీట్టేపరీన్‍ యేసు ఫ్యార్‍కర్యోహొబి ఖాణు ఖాహాద్యతె బంతిన ఇను ఛాతికన లగాడీన్‍ ప్రభూ, “తున దర్యాయ్‍దె వాలో కోన్కరి పుఛ్చాయోహొ” సిష్యుడ్‍ ఇవ్నాకెడె ఆవను దేక్యొ.
JOH 21:21 పేతుర్‍ ఇన దేఖిన్‍ ప్రభు, అను సంగతి సాత్‍హుసేకరి యేసున పుఛ్చాయో.
JOH 21:22 యేసు బోల్యొ, “మే ఆవతోడి ఇనే రవ్వాను మన ఇష్టంహుయుతొ యో తునసే? తూ మారకెడె ఛాల్‍కరి” బోల్యు.
JOH 21:23 ఇనఖాజే యోసిష్యుడ్నె మర్చెకొయినికరి వాత్‍ భైయేమా ప్రచార్‍హుయు. పన్కి యేసు మర్సెకొయినికరి యేసు ఇనేతి బోల్యొకొయిని పన్కి మే ఆవతోడి యో రవ్వాను మన ఇష్టంహుయుతొ యో తునసేకరి? బోల్యొ.
JOH 21:24 ఆ సంగతుల్న బారెమా జామీన్‍బోల్తూ ఆ లీక్యోతె సిష్యుడ్‍ ఆస్‍; అను సాబుత్‍ హాఃఛికరి మాలం‍కరిన్‍ ఛా.
JOH 21:25 యేసు కర్యోతె కార్యల్‍ బుజుబి కెత్రూకి ఛా. ఇనమా హర్యేక్‍నా వివరించిన్‍ లీక్యుతో ఇంమ్‍ లిక్కాయుతె తలాక్ను కాగత్‍బి ములక్ను పూర్సెకొయినికరి మన సొచ్చాంకరాస్‍.
ACT 1:1 ఓ థెయోఫిలా యేసు స్వర్గంమా చేర్సాయిగయోతే ధన్తోడి అజు బోధించనటేకెబి సురుకర్యోతె ఇనాహాఃరనా గూర్చి మారు సఫ్హైలు గ్రంథంమా లిఖ్యొ.
ACT 1:2 ఇనా బాద్మ యేసు ఇను ఏర్పచిలిధోతె అపొస్తుల్నా పరిసుధ్ధాత్మాతి ఆజ్ఞాపించొ,
ACT 1:3 యో మరిగ్యొతె ఇనబాద్మ చాలిహ్క్ ధన్తోడి ఇవ్నా దెఖౌతోహుయీన్‍, దేవ్ను రాజ్యంనూ విషయాల్నా గూర్చి వాతె బోల్యొ, యో బోల్యెతె వాతె రుజువు కర్తొ హుయిన్‍ గయో ఇవ్నా ఇనుయోస్‍ జీవ్తొనితరా దెఖ్కాఢిలిదొ.
ACT 1:4 యో ఇవ్నేతి మలీన్‍ అంనింతరా ఆజ్ఞదిదో, “తుమె యెరూషలేమ్నా మేంధిన్‍ నాజైన్‍ మారేతి హఃమ్జతె మే బోల్యొతె భానూ వాగ్దనంనాటేకె దేక్తార్హవొ
ACT 1:5 యోహాన్‍ తుమ్నా పానిమా బాప్తిస్మమ్‍ దిదో, పన్కి థోడు ధన్మాస్‍మా తుమే పరిసుధ్దాత్మమా బాప్తీస్మమ్‍ లీస్యు.”
ACT 1:6 తెదె ఇవ్నె హాఃరు గల్లొహుయీన్‍ ఆయుతెదె‍ ప్రభూ, ఆ ధన్మా ఇస్రాయేల్నా రాజ్యంనా అజు దీస్నా? కరి ఇనా పుచ్ఛావమా యో,
ACT 1:7 యేసు ఇవ్నే అంబోల్యొ “ధన్మాబి వహఃత్నాబీ భా ఇను స్వాధినంమా కర్రాక్యోస్‍ ఇనా మాలంకరనూ తుమారు కామ్‍ కాహే.
ACT 1:8 హూయితోబి పరిసుద్ధాత్మ తుమారఫర్‍ ఆయుతెదె తుమ్నా థాకత్‍ పోంద్సు, ఇనటేకె తుమే యెరూషలేమ్మా యూదయా సమరయ దేహ్క్ హఃరవ్మాబీ జమీన్‍ ఆఖరితోడీ మన సాక్చుల్‍నితర” ర్హాసు.
ACT 1:9 ఆవాతె హాఃరు బోలిన్‍, ఇవ్నె దేకుకరతో యో స్వర్గంమా లేవ్వాయ్‍ గయో, యువ్నా ఢోలాన నాదెఖౌనూతిం ఏక్ మబ్బు ఇన ఢాపినాక్యు.
ACT 1:10 యో ఛల్ ‍ జోంగ్రతో ఇవ్నే ఇమ్మాస్‍ ఆకాష్‍ భనే దేక్తూ ర్హావమా యెత్రాస్మా ధోళుఫట్‍ లుంగ్డా పెర్రాక్యూతె బే అద్మి ఇవ్నాకనా ఆయిన్‍ ఉబ్రీన్‍,
ACT 1:11 గలిలయను అద్మియే, “తుమే ష్యాన ఉబ్రీ‍న్‍ ఆకాష్‍భణీ దేకుకరాస్‍? తూమారకంతూ స్వర్గంమా ఛలొగోతె ఆ యేసు స్వర్గంమా జావనూ కిమ్‍ దేఖ్యకీ, ఇమ్మస్‍ ఇనె పాఛు ఆవ్సె” కరి ఇవ్నేతి బోల్యొ.
ACT 1:12 తెదె యో సిష్యుల్‍ ఒలీవనూ బాగ్‍ కరి ఫాహాడ్‍తూ యెరూషలేమ్నా పాఛుఫరీన్‍ గయా. యో ఫాడ్‍ యెరూషలేమ్నా బే పర్లాంగ్‍ దూర్‍మా ఛా.
ACT 1:13 ఇవ్నె హఃయార్మా జైన్‍ ఇవ్నే అగఢీ ర్హయతె మేడగది చఢీన్‍ గయా. ఇవ్నే కోన్కతో పేతురు, యోహాన్, యాకోబ్‍, అంద్రెయ, ఫిలిప్పు, తోమా, బర్తొలోమయి, మత్తయ, అల్ఫయినో ఛియ్యో, యాకోబు, మతాభిమానికరి బోలాతె సీమోను, యాకోబునో ఛియ్యోహుయోతె యూదా.
ACT 1:14 అవ్నే హఃరూబి, అవ్నకేడె థోడు బాయికాబి యేసుని ఆయాహుయ్తె మరియబి ఇనా భైయ్యేబి హఃరు హఃఛుదిల్తి విస్సక్నూ నాతిమ్‍ ప్రార్థన కర్తూరయు.
ACT 1:15 థోడ ధన్నా పాసల్‍ బరోభర్‍ ఖోఃఫర్ ఈహ్ః అద్మి భైయ్యే ఏక్ జోగె మలీన్‍ ర్హావమా పేతురు ఇవ్నా ఇఛ్మా భీరిన్‍ అమ్‍ బోల్యొ.
ACT 1:16 భైయ్యే, యేసునా ధరాయుతే ఇవ్నా వాట్‍ దెఖాడ్యోతె యూదానటేకె పరిసుధ్దాత్మ దావీద్‍నా బారెమా జమానమా బోలాయుతే లేఖనం నెరవేరనూ తూ.
ACT 1:17 యో అప్నమా ఏక్నితర రయీన్‍ సేవ పరిచర్యమా భాగ్ హురోస్.
ACT 1:18 యో యూదా కుట్రతీ కమయోతే రఫ్యాతీ ఏక్ ఖేథర్నా మోల్‍ లిదో. ఇను ముడ్కుయు హేట్కరీ పడీన్‍ పొట్పుటిన్ ఇను అతల్డీ హాఃరు భాధర్‍ ఆయు.
ACT 1:19 ఆ సంగతి యెరూషలేమ్మా చాతేఇవ్నా హఃరనా మాలంహూయు, అనటేకే ఇవ్ను బాషమా యో ఖేథర్నా అకెల్దమ కరి బొలాయ్‍రూస్‍. కతో లోహినూ జమీన్‍ కరి అర్థం.
ACT 1:20 ఇను ఘర్‍ ఉజ్జాడ్‍ హూయిజానూ ఇన్మా కోన్బి కాపురం నారను ఇను నౌకరీ బుజేక్ జణో లీలేను కరి కీర్తనల్‍మా లిఖ్కైరూస్‍.
ACT 1:21 అనటేకె యో అప్న ఇఛ్మా రయోతె ధన్‍ హఃరు అప్నేతి మలీన్‍ రయోతె అవ్నమా ఏక్జణో, అప్నే ఏక్జణో ఎంచిలేవాను అవరసరమ్.
ACT 1:22 ఇనటేకె యోహాన్‍ బాప్తిస్మమ్‍ ధిదోతే ధరీన్‍ ప్రభు హూయోతే యేసు అప్నకంతూ స్వరగ్మా ఛలీగయోతే ధన్తోడి, జీవిన్‍ ఉట్టేతె ఇను సాక్చినితరా ర్హావను కఛ్చితంకరి బోల్యొ.
ACT 1:23 తెదె ఇవ్నే యూస్తుకరీ ఉజేక్‍ నామ్తి బోలావతే బర్నబాకరి బోలతె యోసేప్నబీ, మత్తీయనబీ కరి ఉభర్కాడీన్‍,
ACT 1:24 అమ్‍ బోలిన్‍ ప్రార్థన కర్యో, హఃరవ్నూ దిల్‍ మాలంకర్‍ రాక్యోతే ప్రభూ
ACT 1:25 ఇను జావనూ జోగో మెందిన్‍, తప్పిగయోతే యూదా, గమైల్దోతే పరిచర్యనా అపొస్తల్‍ను కామ్మా సేవాకరనా ఆ బేజణమా తూ బులాంకరతే ఇనా దేఖాడ్‍ కరి బోల్యొ.
ACT 1:26 యత్రమా యూవ్నే బే జణనా గూర్చీ చీట్లు నాఖమా మత్తీయనూ నామ్తి చిటీ ఆయు, అనటేకే ఇనా గ్యారజణా అపొస్తల్‍తీ మలాన్‍ గణాయిగయో.
ACT 2:1 పెంతెకోస్తు ధన్‍ ఆయుతెదె హాఃరుజణు ఏక్ జొగోమా భరైన్‍ రయూ.
ACT 2:2 తెదేస్‍ జోరేహూః వాగతే వాయ్రోనూ జోణ్నూ ఏక్ ఆవాజ్‍ ఆకాష్‍ మతూ యత్రాస్‍మా ఇవ్నే బేఠూతె ఘర్ అక్కు భరైగయూ.
ACT 2:3 బుజు ఆగ్ను జల్ఫట్‍ను జోణ్నూ జీబే అలాదు చిరాంవాంతర యూవ్నా దేఖైన్‍, యువ్నమా హర్యేక్‍ జనణా ఉఫ్పర్‍ ఆయూ.
ACT 2:4 తెదె హాఃరు జణు పవిత్రాత్మతీ భరైన్‍హుయీన్‍, యో ఆత్మ యువ్నా షక్తీ ఆయిన్‍ అన్యభాషతీ వాతె బోలానిక్యా.
ACT 2:5 యో ధన్‍మా ప్రపంచంమా ర్హాయ్తె హర్‍ జనంమతూ ఆయూతే కెత్రకి భక్తీవాళు యూదులు యెరుషలేమ్‍మా జీంకర్తూ థూ.
ACT 2:6 ఆ ఆవాజ్‍ హూవమా ఆద్మియే హాఃరు భరైన్‍ ఆయిన్‍, హర్‍ అద్మి ఇన్ను సొంత భాషమా బోలుకరాతే హఃమ్జీన్‍ గబ్రాయిగయూ.
ACT 2:7 యత్రమా హఃరు ఆష్చర్యం హూయిన్‍, వాతె బోలుకరాతే ఆవ్నే హఃరు గలిలయను కాహేనా?
ACT 2:8 అప్నమ హర్యేక్‍ జను యో పైధహుయోతే దేహ్ఃను సొంత భాషమా బోలుకరతో అప్నె కిమ్‍ హఃజుకరూస్‍? ఆ ష్యాత్‍?
ACT 2:9 పార్తీయులు, మాదీయులు, ఏలామీయులు, మెసొపొతమియ, యూదయ, కప్పదొకియులు, పొంతు, ఆసియా,
ACT 2:10 ప్రుగియ పంపులియ ఐగుప్తు కరి దేఖ్ను వాళు యూవ్నే. లిబియమను కురేనేనా సేడె ఛాతే నంగిరి కనా కాపురం కరవాళు, ఇవ్నే రోమతు ఆయూతే ఇవ్నే,
ACT 2:11 యూదుల్‍, యూదా జాత్ను చేర్యుతె ఇవ్నే. క్రేతీయులు, అరబీయులు కెత్రూకి థోడుబోత్‍ అప్నె హాఃరు అవ్నె అప్ను భాషల్‍తి దేవ్నూ గోప్ప కార్యల్‍నా బోలుకరతో హఃమ్జు కరూయేస్‍నికరి బొల్లీదు.
ACT 2:12 హఃరు జణు గభ్రాయిజైన్‍ కాయిబి నా సొచైన్‍ ఆ ష్యాత్‍ హుసేకరి ఏక్తీ ఏక్ బొల్లీదు.
ACT 2:13 అజు థోడుజణు నవూ ధారు పీన్‍ మత్తుమా ఛా కరి గేలి కాడ్యు.
ACT 2:14 తెదే పేతురు గ్యార జణతీబి, ఉట్టీన్‍ భీరిన్‍ ఇవ్నేతి ఘట్‍ ఛిక్రీన్‍ అమ్‍ బోల్యొ; యూదయనూ అద్మీయే, యెరూషలేమ్మా జీవుంక్రతే హఃరజణ ఆవాత్‍ తుమ్నా మాలంహోణు ఖాన్‍ జోడీన్‍ హఃజో.
ACT 2:15 తుమె సోఛుకరతిమ్‍ అవ్నే మత్తుమ ఛాకోయిని, అజున్‍బి హంకే నౌవ్ హుయిరూస్‍.
ACT 2:16 ఆనా గురించి యోవేలు ప్రవక్తతి బోలాయుతే వాతె ఆస్‍; ష్యాత్‍ కతో
ACT 2:17 అంతంను ధన్మా మే మారు ఆత్మనా అద్మీయే హఃరఫర్‍ నాఖీస్‍, తుమారు ఛియ్యో, తుమారు ఛోరీయే మారు కబర్‍ బోల్సే, తూమారు కవ్వారు లఢ్‍కవ్నా దర్షనాల్‍ ఆవ్సే, తూమారు బుఢాహఃరునా హోఃణె ఆవ్సే.
ACT 2:18 యో ధన్మా మారు దాసుల్‍నాఫర్‍, మారు దాసిల్‍నాఫర్‍ మారు ఆత్మనా నాఖీస్‍, అనటేకే ఇవ్నే ప్రవచించే.
ACT 2:19 ఉప్ఫర్‍ ఆకాష్‍మా గొప్ప కార్యల్‍నా, హేట్‍ జమీన్‍ సూచక క్రియల్‍, ల్హొయినా, ఆగ్నా అజు గాణు దువ్వోనా కరిస్.
ACT 2:20 ప్రభువు ప్రత్యేక్చం హువనూ యో మహీమాను ధన్‍ ఆవాను అగాఢీస్‍ సూర్యుడ్‍ అంధారునితరా, చంధర్‍మా లోహినితర బదల్సే.
ACT 2:21 తెదె ప్రభువును నామ్‍ను బట్టి ప్రార్థన కరవాళు హాఃరుబి రక్చణ లీస్యేకరీ దేవ్ బోల్యొ.
ACT 2:22 ఇష్రాయేల్‍నూ అద్మియే ఆ వాతె హాఃమ్జొ, దేవ్‍, నజరేయుడ్‍నో యేసునా ఏర్పరచిలీదోతె సాబుత్‍ కరవనాటేకె తూమ్నా అద్భుతాల్‍నా, మహత్‍కార్యల్నా, సూచకక్రియల్నా తూమార ఇచ్మా కరైయో. ఆ తుమ్నాస్‍ మాలం.
ACT 2:23 దేవ్నుచిత్తంతీ, బుజు తుమే యేసునా ధరైయిని. ఇనబాద్‍మా తుమే దుర్మార్గుల్‍నా హాతె తుమే సిలువ నఖైన్‍ మరైనాఖ్య.
ACT 2:24 పన్కి మరణ్‍ ఇనా భందించనూ అసాధ్యం, అనటేకే దేవ్‍ ఇనా మరణ్‍ను ధుఃఖ్‍నా కన్నాఖీన్‍ ఉఠ్టాడ్యొ.
ACT 2:25 ఇనా గూర్చి దావీద్‍ అమ్‍ బోల్యొ; మే కెదేబి మారో ప్రభువునా మార హాఃమేస్‍ దేక్తొ ర్హయో. యో మారు హాఃమే ఛా. ఇనటేకె మే హాలీస్‍ కొయిని.
ACT 2:26 ఇనటేకె మారొ దిల్‍ సంతోషించుకరాస్‍, మారు జీబ్‍ ఖుషీ హుంక్రస్‍. బుజు మారు ఆంగ్‍బి నిరీక్చణతి దేక్తు రోఛా.
ACT 2:27 తూ మారు ఆత్మనా పాతాళంమా మ్హేందీస్‍ కొయిని, తారు పరిసుద్ధుడ్‍నా గొర్రేడమా హాఃఢదీస్‍కొయిని.
ACT 2:28 మన జీవంనూ మారగ్‍ మాలంకరాయో. తారు దర్షనాల్‍నా దీన్‍ మన ఖుషితీ భరీస్.
ACT 2:29 భైయ్యే, అప్నో ఖాంధాన్‍నో దావీద్‍నుటేకె మే అమ్‍ కఛ్చితంగా బోలుకరూస్‍, యో మరీజైన్‍ గోర్రెడు హుయిగో; ఇను గొర్రాడు హాంకెతోడి అప్న ఇచ్మాస్‍ ఛా.
ACT 2:30 యో ప్రవక్తహుయిన్‍ ర్హయో ఇనహాఃజె ఇను ఖాంధాన్‍మా ఫైధాహూయతే ఇవ్నామా ఏక్నా సింహాసన్‍ఫర్‍ బేహాఃఢీస్‍ కరి దేవ్‍ ఇనా వాత్‍ దిదొకరి దావీద్‍నా మాలం.
ACT 2:31 క్రీస్తు పాతాళంమా మేంధైగయో కోయిని కరి, ఇనూ ఆంగ్తాన్‍‍ సమాధిమా హాఃఢీగయు కోయినికరీ దావీద్‍నా ఆగఢీస్‍ మాలం, ఇనటేకె యో క్రీస్తు జివీన్ ఉట్‍స్యేతే ఇనా గూర్చీ బోల్యొ.
ACT 2:32 ఇనహాఃజే దేవ్‍ ఆ యేసునా మరణ్‍మతూ ఉఠ్టాడ్యో, ఇనా హామేస్‍ హాఃర సాక్చుల్‍.
ACT 2:33 ఇనహాఃజే యో దేవ్ను కవ్వాత్‍ని బాజుమా ఛా. పరిషుద్ధాత్మనూ గూర్చిన్‍ వాగ్దానం భాను వల్లా పొందిన్‍, తుమే దేఖ్తాహుయిన్‍ హాఃమ్జుకరతేబి ఇనా జాహఃత్‍ దిదొ.
ACT 2:34 దావీద్‍ స్వర్గంమా చఢీన్‍ కోగయోని; హూయితోబి యో అమ్‍ బోల్యొ,
ACT 2:35 మే తారు వైరేవ్‍నా తారు గోఢానూ హేట్‍ పీఠానితర రాఖాతోడీ, తూ మారు ఖవ్వాత్‍ని మాంఢీమణీ బేహ్క్ కరి ప్రభూ మారో ప్రభుతి బోల్యొ.
ACT 2:36 అనహాఃజే ఇష్రాయేల్‍ను గోత్వాలు హాఃరు ఖఛ్చితంగా మాలంకర్లేను, తుమే సిలువ నాఖ్యతె ఆ యేసునస్‍ దేవ్‍ అప్నా ప్రభునితరా, క్రీస్తునితరా నియమించొ. ఆ కరి బోల్యొ.
ACT 2:37 ఇవ్నే హాఃరు ఆ వాతె హాఃజీన్‍ దిల్‍మా బాధపడీన్‍, పేతురునబి అలాదు అపొస్తుల్‍తి భైయ్యే, “హామే ష్యాత్‍ కర్నూ? కరి పుఛ్చావమా”
ACT 2:38 తెదె పేతురు అమ్‍ బోల్యొ; తుమె దిల్‍ బద్లాలీన్‍ పాప్‍క్చమా హువనటేకె హర్యేక్‍ యేక్జణు యేసు క్రీస్తునూ నామ్‍తి బాప్తిస్మమ్‍ లెవో; తెదె తుమె పవిత్రాత్మను వరం పొంద్‍స్యు.
ACT 2:39 దేవ్ను వాగ్దాన్‍ తుమ్నబి తుమార లఢ్‍క్వానాబి, దూర్‍ లేవనబి కతొ ప్రభు హుయోతె దేవ్‍ ఇనకనా బులాయోతె ఇవ్నా హాఃరవ్నా చెంద్సె.
ACT 2:40 అజుబి కెత్రూకి రకంనూ వాతేతి సాక్చ్యాం దీన్‍, తుమె ముర్ఖుల్‍ హూయిరుతే ఆ ఫీడీనూ ఆద్మీయేతి అలాధు హూయిన్‍ రక్చణ లెవోకరి యూవ్న గుర్ఖాయో.
ACT 2:41 ఇను వాక్యంనా అంగీకరించ్యుతె యూవ్నే హాఃరు బాప్తిస్మమ్‍ లీదు. యో ధన్నేస్‍ భరోబ్బర్‍ తీన్‍ హాజర్‍ అద్మి దేవ్నా నమ్మిలిదూ.
ACT 2:42 అవ్నే అపొస్తుల్‍నూ బోధమా, హాఃగ్‍మా, రోటొ తోఢమాబి, ప్రార్థనకరమాబి నావిసక్నుతిమ్‍ ర్హయా.
ACT 2:43 బుజు కెత్రూకి అధ్బుతాల్‍నా అజు హాఃణత్‍నాబి అపొస్తుల్‍నా హాతె దెఖ్కాడ్యొ. తెదె హార్యేక్‍ జణమా ఢర్‍ కలుగ్యు.
ACT 2:44 విష్వాస్‍రాక్యుతె హార్యేక్‍జనూ కూడీన్‍ యూవ్నకనా ఛాతే హాఃరు రాఛ ఏక్నా యేక్ దీలేత థా.
ACT 2:45 ఏత్రేస్‍ కాహేతిమ్‍ యూవ్నూ దవ్లత్‍ యేచీన్‍ గరీబేవ్‍నా కెత్రే కోదువ ఛాకీ పంఛా.
ACT 2:46 బుజు యూవ్నే హాఃరు యేక్ దిల్‍తి హార్‍ రోజ్‍ దేవలయంమా మళ్తూథూ, ఘర్‍ ఘర్‍మా రోటా తోడ్‍తాహూయిన్‍, ఇవ్ను దిల్నా కామ్‍ కర్లిన్‍.
ACT 2:47 దేవ్నా స్తూతిస్తాహూయిన్‍, జనాల్‍ హాఃరేతీ దయ పొంద్యుతే యువ్నింతర, బుజు ప్రభు రక్చణ లెంక్రతే యువ్నా విష్వాసుల్‍మా మలౌతార్హయా.
ACT 3:1 ఏక్ ధన్నే పేతురుబి, యోహాన్‍ ప్రార్దన కరానూ వహఃత్‍ దొప్పారే తీన్‍ భజేనా ప్రార్థన కరానటేకె దేవాలయంనా జౌంగ్రతొ,
ACT 3:2 ఫైదాహుయు మొదుల్తూ నికీన్‍ లంగ్డుహూయిరూతే ఏక్ అద్మినా థోడు జణు హర్‍ రోజ్‍ ఢోహిలీన్‍ కుప్సురత్‍ కరి దేవాలయ్‍నూ ధర్వాజు కనా బేహాఃఢస్‍, ఎజ్గా యో దేవాలయ్‍మా జవవాళవ్‍కనా భిక్‍ మాంగ్తుథూ.
ACT 3:3 తెదె ఆ లంగ్డు యో పేతురుబి, యోహాన్‍ దేవాలయంమా జవానూ దేఖీన్‍ భిక్‍ మాంగమా యో వాట్‍ ఖుబ్సూరాత్‍ తూ,
ACT 3:4 పేతురుబి, యెహాన్‍ ఇనా అసేల్‍తి దేఖీన్‍, పేతురు యో లంగ్డతి, “హామార మణీ ఇమ్మాస్‍ దేఖ్‍” కరి బోల్యొ.
ACT 3:5 యో ఇవ్నే కంతూ ష్యాత్‍బి మళ్‍స్యే కరి ఇవ్నా మణీ దేఖ్యో.
ACT 3:6 ఎత్రమా పేతురు రూపు ఘేణు “హామార కనా ఘేణు రూపుకోయిని పన్కి హామార కనా ఛాతేస్‍ తున దేంక్రూస్‍, నజరేయుడ్‍నో క్రీస్తును నామ్తీ ఛాల్‍” కరి గాచ్చిన్‍ బోల్యో,
ACT 3:7 ఇను ఖావాత్‍ ధరీన్‍ ఉఠ్టాడ్యో. ఎగ్గిస్‍మా ఇను గోఢానూ ఆంగ్లీయే తోడీ తాఖాత్‍ ఆయి.
ACT 3:8 యో లట్‍కరీన్‍వుటీన్‍ భీరీన్‍ ఛాల్యో. ఛాల్తోహూయిన్‍, కుధ్‍తోహూయిన్‍, దేవ్నా స్తుతిస్తోహూయిన్‍ ఇవ్నేతి దేవాలయంమా గయో.
ACT 3:9 యో ఛాల్తోహూయిన్‍ దేవ్నా స్తుతింఛనూ ప్రజల్‍ ఖారు దేఖీన్‍,
ACT 3:10 ఖుప్సురాతె దేవాలయ్‍నూ ధర్వాజుకనా భిక్‍ మాంగ్తుథూతే ఆస్‍ కరి హఃణద్‍ ధరీన్‍, ఇనా జర్‍గ్యుతే హాఃరు దేఖిన్‍‍ ఇవ్నే గబ్రాయిన్‍ హాషం హూయు.
ACT 3:11 యో పేతురు, యెహాన్‍నా సేడే లగ్గీర్హవనూ అద్మీయే ఖారు హాషంహూయిన్‍, సోలొమోన్‍నూ మండపంమా కనా ఛాతే ఇవ్నా కనా మీలవ్తుహుయిన్‍ ఆయు.
ACT 3:12 పేతురు యో ఖారు దేఖిన్‍ ప్రజల్‍తి అమ్‍ బోల్యొ ఇష్రాయేల్‍నూ ప్రజల్‍ తుమే ఆనా గూరించి ష్యాన హాషం హూంక్రస్‍? హామారు ఖుద్ను థాకత్‍, భక్తీనాబి ఛలావనా తాఖత్‍ దిదాతిమ్‍ తుమే ష్యాన హామార మణీ ఇమాస్‍ దేకుకరాస్‍?
ACT 3:13 అబ్రాహామ్ను, ఇస్సాక్‍, యాకోబు కరి ఇవ్నూ దేవ్‍, కతో అప్నో పితరుల్‍నూ దేవ్‍ ఇను సేవ కరవళో యేసునా మహిమ పరిఛిరాక్యోస్‍, పన్కి తుమే ఇనా అధికారుల్నా ధరైయా, పిలాతు ఇనా ఛోడ్నాఖనాఖాజె నిర్ణయించ్యోతేదె తుమే ఇనఖామే ఇనా నోకో కరి బోల్యా.
ACT 3:14 తుమే పవిత్రుడ్‍, నీతిమంతుడ్‍ హూయోతే ఇనా నోకో మేంద్‍ కరి బోలిన్‍, ఇనబదుల్‍ ఏక్ హంత్‍కుణ్‍నా మేందో కరి తుమే కోర్యా.
ACT 3:15 తుమే జీవాధిపతినా మర్రాక్య పన్కి, దేవ్‍ ఇనా మరణ్‍మతూ జీవాఢ్యో ఇనా హమేస్‍ సాక్చుల్‍.
ACT 3:16 హమ్నా యేసును నామ్‍మా విష్వసం ఛా ఇనటేకెస్‍, తుమ్నా మాలంహూయోతే ఆనా దేకుకరాతే ఆనా అసేల్‍ హూయు. యేసును నామ్‍, ఆనా హూయుతే విష్వాసంమస్‍ ఆనా పూర్తి స్వస్థత హూయు.
ACT 3:17 భైయ్యే తుమేబి తుమారు అధికారుల్‍ ఇనా మాలంకోయింతే కర్యా కరి మన మాలం.
ACT 3:18 హూయితోబి దేవ్‍ ఇనో క్రీస్తు ష్రమ పఢ్‍స్యే కరి ప్రవక్తల్‍ హాఃరేతి దేవ్‍ బోలాయోతే యో వాతె అమ్‍ నేరవేర్చో.
ACT 3:19 తుమే తుమారు పాప్‍ ఓపిలిన్‍ దేవ్నా బణే పార్యాతో తుమారు పాప్‍ క్చమించాబడ్సే.
ACT 3:20 ఇంకర్యతో తుమ్నా ప్రభువు సముఖంమాతు అగాడిస్‍ ఆత్మయను తాఖాత్‍ పోందస్సు.
ACT 3:21 హాఃరవ్నా తగీన్‍నూ ధన్‍ ఆవ్సెకరీ దేవ్‍ ములక్‍ను భోజొమాతు ఇను పరిసుద్ధ ప్రవక్తల్‍నాహాతె బోల్యొ, తెప్తోడి యేసు స్వర్గంమా ర్హవనూ హాఃఛి.
ACT 3:22 మోషే అమ్‍ బోలిమోకిల్యో ప్రభువు హూయోతే దేవ్‍ మారున్‍ జోణ్‍నూ ఏక్ ప్రవక్తనా తూమారు భైయ్యేమతూ తూమారటేకె ఫైధాకర్షే; యో తూమారేతి ష్యాత్‍ బోల్యుతోబి తుమే ఇని వాత్‍ హాఃజ్ను.
ACT 3:23 యో ప్రవక్తనూ వాత్‍ హాఃమ్‍జ్యా కోయింతే ఇవ్నా దేవ్ను ప్రజల్‍మతూ దూర్‍హుయిన్‍ నాషనం హూయిజాస్యే.
ACT 3:24 బుజు సమువేలుతి ధరీన్‍, కేత్రు జణు ప్రవక్తల్‍ ప్రవచించ్యాకీ ఇవ్నే హాఃర ఆ ధన్‍నా గూర్చీ ప్రఛార్‍ కర్యా.
ACT 3:25 యో ప్రవక్తల్‍నా, దేవ్‍ అబ్రాహామ్‍తి తారు పేట్నూ లఢ్‍క్వాతి జమీన్‍ ఫర్‍ ఛాతే హాఃరు ఖాంధాన్‍నా ఆషీర్వదించబడ్‍స్యే కరి బోలిన్‍, తూమారు పితరుల్‍తి కర్యాతే వాత్నా తుమే వారసుల్‍ ఛా.
ACT 3:26 దేవ్‍ ఇనా సేవ కరవళోన ఎంచీలిన్‍, తుమారమా హార్యేక్‍నా ఇను ఖరాబ్‍మతూ ఫరావనాటేకె బుజు తుమ్నా ఆషీర్వదించనాటేకె ఇనా అగాఢీ తుమార కనా బోలీమోక్‍ల్యో కరి బోల్యొ.
ACT 4:1 పేతురు యోహాను ప్రజల్‍తి వాత్‍ బోల్తుర్హవమా, థోడుజను యాజకుల్‍బి, దేవాలయంనూ మోటోబి, సద్దూకయ్యుల్‍బి,
ACT 4:2 ఇవ్నే ప్రజల్‍నా బోధించుకరాతేబి, యేసునా బట్టిన్‍, మరీహూయు జీవిన్ ఉట్‍స్యే కరి ప్రచార్‍ కరానూ దేఖిన్‍ ఇవ్నా ఘాణు ఛండాల్‍ ఆయూ.
ACT 4:3 అనహఃజే ఇవ్నా జబర్‍జస్తీతి ధరీన్‍ బందించిన్‍, హాఃమ్‍జ్‍ హూయిజవమా బెంమ్మనూ ధన్‍తోడీ కావ్లీమా ఠాణమా రాక్యు.
ACT 4:4 పన్కి ఇవ్ను వాక్యంనా హాఃమ్‍జ్యుతే ఇవ్నే కెత్రూకి జణు దేవ్‍నా విష్వాసించ్యు. ఇవ్నామా ఖాలీ మరధ్‍మానాస్‍ ఫాఛ్‍హజార్‍ అద్మి.
ACT 4:5 బుజేక్‍ ధన్నే ఇవ్ను అధికారుల్‍బి, మోటోవ్‍బి, షాస్త్రుల్‍బి ఖారు యెరుషలేమ్‍ భరైయు.
ACT 4:6 ప్రధాన్‍ యాజకుడ్‍ హూయోతే అన్న కయాప, యోహాన్‍బి, అలెగ్జాండర్‍, ప్రధాన్‍ యాజకుణ్‍నూ బంధుల్‍ ఖారూబి, ఏజ్గా థూ.
ACT 4:7 ఇవ్నే అపొస్తోల్నా హాఃరవ్‍నా ఇఛ్మా భీరకాఢీన్‍ తుమే కింకరుకురాస్‍ కేవు థాకత్‍తి కేవు నామ్తి కరురాస్‍, కెహూ నామ్‍నూ బట్టిన్‍ ఆనా కరుకరాస్‍ కరి పుఛావమా,
ACT 4:8 పేతురు పవిత్రాత్మతి భరైన్‍ అమ్‍ బోల్యొ, ప్రజల్‍నూ అధికారుల్‍, షాణ,
ACT 4:9 యో లంగఢానా హుఃద్రాయోతే యో అసేల్‍ కామ్నా గూర్చీబి, హామ్నా పరీక్చించుకరస్‍? ఆ కినేతి అచ్చు హూయోకీ మాలంకర్నూకరీ ఛానా?
ACT 4:10 తుమే ఖారూబి, ఇష్రాయేల్‍నూ అద్మీయేబి మాలంకర్నుతే ష్యాత్‍ కతో, తుమె సిలువ నాఖ్యతే, మరీహూయమథూ దేవ్‍ ఉఠ్టాడ్యోతె నజరేయుడ్‍నో యేసు క్రీస్తు నామ్‍తిస్‍ ఆ హుఃద్రిన్‍ తూమార హాఃమేస్‍ హీభిర్యోస్‍.
ACT 4:11 ఘర్‍ బాంధవళా తుమె నకో కరి ఫేఖీదిదాతే ఫత్‍ర్వో ఆస్‍. యో ఫత్‍ర్వో హాంకే కోణోనా ముఢ్‍క్యనా ఫత్‍ర్వో హుయు యో యేసుస్‍.
ACT 4:12 బుజు కినేతిబి రక్చణ మళ్‍స్యేకోయిని; ఆ నామ్‍తిస్‍ అప్నె రక్చణ లేను పన్కీ ఆకాష్‍నా హేట్‍ అద్మీయేనా దేవాయ్‍ర్యుతే బుజు కేవు నామ్‍తిబి రక్చణ కోమల్సేని.
ACT 4:13 యూవ్నే హాఃరు పేతురు, యోహాన్‍నూ హిమ్మత్‍ దేఖిన్‍, ఆవ్నే పడ్యాకోయిన్తే మాముల్‍ అద్మీయే కరి అర్ధం కరీన్‍, హాషంహూయిన్‍, అవ్నే యేసునా కేడె ర్హయ్యా హూయాస్‍ కరి హాఃణత్‍ ధర్యా.
ACT 4:14 హుయుతో ఖూద్రిగయోతే యో లంగఢుబి ఇవ్నా కేడేస్‍ హుబ్రిర్హావమా ఇవ్నా కాయిబి బోలాన కోహుయుని.
ACT 4:15 తెదె యూవ్నే హాఃరవ్నా సభనా బాధర్‍ జవోకరీ ఆజ్ఞా దీన్‍, ఇవ్నే ఇవ్నేస్‍ అమ్‍ వాత్‍ బోలిలీదు.
ACT 4:16 ఆ అద్మీయేనా అప్నె ష్యాత్‍ కర్నూ? ఇవ్నా హాతె అధ్బుతంనూ మహీమ హూయిరూస్‍ కరి హాఃరవ్నా మాలం. ఇనా అప్నె కాహెకరి బోలన కోహుస్యేని.
ACT 4:17 హూయితోబి ఆ అద్మీయేమా నా ఫైలావ్‍నూ తిమ్‍, అజు కెధేబి ఆ నామ్తి కేవు అద్మీయేనాబి వాత్‍ బోలానా దేనూతిమ్‍ ఇవ్నా ఢార్వాను కరి బోల్లిదు.
ACT 4:18 తెదె ఇవ్నా బులైమంగైన్, తుమే యేసునూ నామ్తి నా బోధించ్‍నూ, ఇనా గూర్చి వాతె నా బోల్‍నూ కరి ఇవ్నా ఆజ్ఞాదిదూ.
ACT 4:19 ఇనటేకె పేతురుబి యోహాన్‍ ఇవ్నా దేఖీన్‍, దేవ్ను వాత్‍ నా హాఃజీన్‍ తూమారు వాత్‍ హాఃజనూ దే‍వ్ను డోలామా న్యాయమస్‍నా? తూమేస్‍ బోలొ.
ACT 4:20 హామే హాఃజాతే, ధేఖ్యతే ఇనా గూర్చి బోల్యాకోయిన్తే ర్హవనా కోహూస్యేని కరి ఇవ్నా జబబ్‍ దిదా.
ACT 4:21 ప్రజల్‍ ఖారు జర్‍గ్యుతే ఇనా దేఖీన్‍, దేవ్నా మహీమ కర్తుర్హయు. అనటేకే సభలో ఛాతే అద్మియే ప్రార్ధన కర్యు, ఇవ్నా కిమ్‍ షిక్చించ్నుకీ మాలంకోహుయుని, ఇనటేకె ఇవ్నా ఖాలీ ఢార్యిన్‍ మ్హేంద్యుదూ.
ACT 4:22 హుఃద్రావనూ సూచక క్రియ కినూ విషయంమా హూయుకీ యో ఛాళీఖ్‍ః వరఖ్‍ఃతిబీ ఘను వరఖ్‍ఃనో.
ACT 4:23 యోహన్‍ పేతుర్. కావ్లీమతూ ఛుటీన్‍ ఇవ్నా అద్మీయే కనా ఆయిన్, ప్రధాన యాజకుల్‍బి, మోటా ఇవ్నేతి బోల్యాతే వాతె ఖారు ఇవ్నా మాలంకరాయు.
ACT 4:24 ఇవ్నే హాఃజిన్, ఏక్ దిల్తి దేవ్నా అమ్‍ ప్రార్దన కర్యు మహా ప్రభువు తూ ఆకాష్‍నా, జమీన్‍నా ధర్యావ్‍నా ఇనుమనూ హాఃరవ్నా కర్యోతేబి తూస్‍.
ACT 4:25 తూ పవిత్రాత్మతి హామారొ భా హూయోతే తారో సేవకుడ్‍ హూయోతే దావీద్‍నా హాతె బోల్యొ. యూదుల్‍ ఖాయేతే ఇవ్నే సాన చీకురూకురాస్‍? ప్రజల్‍ ష్యాన కామే ఆవకోయిన్తే హూఃజ్‍ కరూకరాస్‍?
ACT 4:26 ప్రభునాఫర్‍, క్రీస్తునాఫర్‍, ఆమేహాఃమే ధర్తిను రాజుల్‍ ఉట్యూ, అధికారుల్‍ ఖారు ఏక్ హూయిన్‍ కూడిగయూ.
ACT 4:27 హేరోద్‍బి పొంతి పిలాతు అన్యుల్‍తి ఇష్రాయేల్‍ ప్రజల్‍తి ఆ హాఃయార్‍మా హాఃచిస్‍ మా జామహుయు. తూ అభిషెంచ్యోతె తారు పరిసుద్ధ సేవకుడ్‍ యేసుతి దావోతి
ACT 4:28 కేవు జరగ్‍నూ కరి తారు హాత్‍బి తారు సంకల్పం అగడీ నిర్ణయించ్యాకీ. యో ఖారు కరనటేకె ఇవ్నే జామహుయు.
ACT 4:29 ప్రభు ఆ వోహఃత్‍మా ఇవ్ను ధమ్‍కావ్నీ దేఖీన్‍, తారు దాసుల్‍ ఘను హీమ్మత్‍తి తారు వాక్యం బోధించనా తాఖాత్‍ ధా.
ACT 4:30 రోగ్‍వాళాన అసేల్‍ కరానబి, తారు పరిసుద్ధ సేవకుడ్‍ హూయోతే యేసునూ నామ్‍తి సూచకక్రియాల్‍బి, గోప్పకార్యాల్‍ కరానబి తారు హాత్‍ లంబో కరిరాక్యోస్‍,
ACT 4:31 తెదె ఇవ్నే ప్రార్థన కరుస్‍కరా ఇవ్నే భేఠాతే జోగో హాలీన్‍ రైగు తెదె ఇవ్నే ఖారు పవిత్రాత్మతి భరావమా, దేవ్ను వాక్యం ఘణు హీమ్మత్‍తి బోధించ్యా.
ACT 4:32 విష్వాసించుతే ఖారు జణు ఏక్కాస్‍ దీల్తి, ఏక్ ఆత్మతి ర్హయా. కోన్బి ఇవ్నా కనా ఛాతే కేవుబి మారు కరి కోసోఛానీతీమ్‍ హాఃరు జణు మలీన్‍ పంచిలేతా థా.
ACT 4:33 ఏత్రేస్‍ కాహేతిమ్‍ అపొస్తుల్‍ థాకత్‍ ప్రభు హూయోతే యేసు జీవిన్‍ ఉఠ్యెతే బారేమా సాక్చ్యం బోలానికిల్యా. ఇవ్నా హాఃరవ్‍ఫర్‍ దేవ్ను ఆషీర్వాద్‍ ఘణుస్‍ ఆయూ.
ACT 4:34 ఇనటేకె ఇవ్నమా కినాబి కాయిబి కమ్‍ర్హయు కోయిని. జమీన్‍వో, ఘర్‍వో ర్హవ్వాలుహో హాఃరు ఏచీన్‍,
ACT 4:35 యో రఫ్యా లాయిన్‍ అపొస్తుల్నా ఇవ్నే హారేక్నా ఇవ్ను ఇవ్నూ అవసరమ్‍ రవ్వాయెత్రు బాగ్‍ పాడీ దేతూర్హయూ.
ACT 4:36 కుప్రమా పైధాహూయోతె లేవియుణ్నూ యోసేపు కరి ఏక్ థో. అపొస్తుల్‍ ఇనా బర్నబా కతో కరవ్వాను నామ్ను అర్ధమ్‍.
ACT 4:37 యో జమీన్‍వాళొ హూయిరైన్‍ ఇనా ఏచిన్‍ ఇను రఫ్యాలాయిన్‍ అపొస్తుల్‍నూ దిదొ.
ACT 5:1 అజు అననీయ కరి ఏక్ అద్మి ఇని భావణ్‍ సప్పీరాతి మలీన్‍ ఇవ్నా ఖేథర్‍ ఏచ్యా.
ACT 5:2 భావణ్‍నా మాలం ర్హాయిన్‍ ఇనమాతు థోడు లఫాడ్‍లీన్‍ థోడు లాయిన్‍ అపొస్తుల్‍నా దిదో.
ACT 5:3 తెదె పేతురు అననీయాతి, తారు జమీన్‍ రఫ్యావ్‍మా థోడు లఫాడి ‍లీన్‍ పరిషుద్ధాత్మనా జుట్టికరనా సైతాన్‍ ష్యాన తారు దిల్‍నా వుషీ కర్యో?
ACT 5:4 యో తార కనా రైతో తెదే తారుస్‍తో? ఏఛానా బాద్మాబి యో తారు సొంతం కోహుసిన్నా? స్యాన ఆ సంగతి తారు దిల్మా సోచుకరాస్‍? తూ అద్మీతి కాహే దేవ్తి జుట్టి బోల్‍రాక్యోస్‍ కరి ఇనేతి బోల్యొ.
ACT 5:5 అననీయ యో వాతె హఃమస్తోహుయినస్‍ పడీన్‍ జాన్‍ మ్హేందో, హఃజూతే హఃరవ్నా ఘణు ఢర్‍ హుయుగు.
ACT 5:6 తెదె కవ్వార ఛోగరా వూట్టీన్‍ ఇనా లుంగ్ఢాతి లఫ్టీన్‍ ఢొయిలీజైన్‍ గాఢ్యా.
ACT 5:7 భరోబర్‍ తీన్‍ గంఠనాబాద్మ ఇని భావణ్‍ హుయుతే మాలంకోయినింతే మహి ఆయీ.
ACT 5:8 తెదె పేతురు తుమే యో జమీన్‍నా అత్రనస్‍ ఏఛానా మారేతి బోల్కరి ఇనా పుచ్ఛాయో. ఇనహాఃజే యో హో అత్రనాస్‍ ఏచ్యాకరి బోలి.
ACT 5:9 తెదె పేతురు యోబాయికోతి ప్రభునూ ఆత్మనా సోధించనా తూ తార బావ్రి ష్యాన పూనిల్దా? హాధేక్‍ తార భావ్రీనా గాఢీన్‍ ఆయుతే ఇవ్నె ఘర్‍నా భారస్‍ ఛా; యూవ్నే తునాబి ఢోయిలీజాసె కరి ఇనేతి బోల్యొ.
ACT 5:10 జల్దీస్‍ యోబాయికొ ఇనా గోఢకనా పఢీన్‍ జాన్‍ మ్హేంధి. యో కవార ఛోగరా మహీ ఆయిన్‍, యో మేరిగయేతె ఇనా దేఖిన్‍, ఇన ఢోయిలీజైన్‍ ఇని భావ్రీకనాస్‍ గాఢ్య.
ACT 5:11 సంఘ హాఃరవ్‍నా, ఆ సంగతి హఃజూతే హఃరవ్‍నాబి ఘణు ఢరిగయు.
ACT 5:12 జనాల్మా కెత్రూకి సూచక క్రియల్‍, మాహాత్‍కార్యల్‍ అపొస్తుల్‍నా హాతె హోతుర్హయు. బుజు ఇవ్నే హాఃరు ఏక్ మలీన్‍ సొలొమోన్‍నూ మండపంమా థూ.
ACT 5:13 అజు హాఃరుబి ఇవ్నేతి మలిర్హవానా ఇవ్నా హిమ్మత్‍ కోపూర్యుని పన్కి, అద్మియే ఇవ్నా ఘనపరుచుచూ రయ్యూ.
ACT 5:14 హుయుతో కెత్రుకి బాయికా వాగ్రియే ప్రభువును నమ్మిన్‍ కెత్రుకి జాణు ఇవ్నామా చేర్యు,
ACT 5:15 అనటేకే పేతురు అవ్వామా అద్మియే ఆష్యల్ కొయిన్తే ఇవ్నా ఇను ఛాళో ఫణ్‍నూ కరి మంచల్‍ ఫర్‍ పరుపుల్‍నాఫర్‍ ఇవ్నా రాఖ్య.
ACT 5:16 బుజు యెరూషలేమ్‍నా ఆష్పిస్‍నూ హాఃయార్నూ జనాల్‍ రోగేలనా అపవిత్రాత్మథీ హాఃతూకరాతే ఇవ్నా ఢోయిలీన్‍ మలిన్‍ ఆయు. ఇవ్నే హాఃరబి ఆష్యల్‍ హుయి.
ACT 5:17 ప్రధానయాజకుడ్‍బి ఇనాకేడె ర్హవాళు హాఃరుబి, కతో సద్దూకయ్యుల్‍నూ జాత్‍ వాళు వుటీన్‍ దావోథీ భరైన్‍, సాత్బి కర్నుకరి థా.
ACT 5:18 అపొస్తల్‍నా జభర్‍జస్తిథీ ధర్లీన్‍ ఠాణమా రాఖ్య.
ACT 5:19 హుయుతోబి ప్రభునూ దూత రాత్నూ వహాఃత్‍ యో ఠాణాను ధర్వాజకాఢిన్‍ ఇవ్నా భా ఆయిన్‍ ఇవ్నేతి అమ్ బోల్యొ.
ACT 5:20 తుమే జైన్‍ దేవాలయ్‍మా భీరిన్‍, ఆ జీవంనూ గూర్చిన్‍నూ వాతె హాఃరుబి ప్రజల్‍తీ బోలో కరి ఇవ్నేతి బోల్యొ.
ACT 5:21 ఇవ్నే యో వాతె హాఃజీన్‍, వ్వాణు హూస్‍కరా దేవాలయ్‍మా జైన్‍ బోధిస్తార్హయా. తెదె ప్రధాన యాజకుడ్‍బి ఇనాకేడె ర్హవాళుబి ఆయిన్‍, మహాసభ వాళన యూదుల్‍ ష్యాణవ్‍నా బులైమంగయుతే ఇవ్నా అపొస్తుల్నా బులైలీఆవ్‍ కరి భటుల్‍నా ఠాణమా బోలిమొక్‍ల్యా.
ACT 5:22 పన్కీ భటుల్‍ ఎజ్గా గయా తెదె ఇవ్నే నాదేఖవమా ఫాచు ఆయిన్‍, అమ్‍ బోల్యు
ACT 5:23 “ఠాణా ఘణు అసేల్తీ మూచైర్హవానుబి, కావ్లీ కరవాళు ధర్వాజనా హాఃమే భిరిర్హవాను దేక్యా పన్కీ ధర్వాజు కాఢ్యాతేదె మహీ హామ్నా ఏక్ జణోబి దేఖాయో కోయిని.”
ACT 5:24 ఇనబాద్మా దేవాలయ్‍నూ అధిపతిబి ప్రధాన యాజకుల్‍బి యో వాతె హాఃజీన్‍ ఆ ష్యాత్‍ హూవాస్‍కి కరి ఇవ్నా విషయ్‍మా కాయి సోఛవాకోయిన్తె రైయు.
ACT 5:25 తెదె ఏక్ జణో ఆయిన్‍ హాధేక్‍ తుమే బందించుతే ఇవ్నే దేవాలయంమా భిరిన్‍ ప్రజల్‍నా బోధించుకరాస్‍ కరి యూవ్నా బోలమా,
ACT 5:26 అనటేకే అధిపతి భటుల్‍థి కేడె జైన్‍, ప్రజల్‍ ఫత్రావ్తి మారస్‍షికి కరి ఢరీన్‍, జభర్‍జస్తీ నాకర్నూతిమ్‍ ఇవ్నా అపొస్తుల్నా ఆయిత్రా.
ACT 5:27 ఇవ్నా లీఆయిన్‍ సభమా భిర్హకాఢమా ప్రధానయాజకుడ్‍ ఇవ్నా దేఖిన్‍ అమ్నితరా పుచ్చావమా,
ACT 5:28 తుమే ఆ నామ్తి బోధించో నొకో కరి ఖచ్చితంగా ఆజ్ఞ దిదా కోయిన్నా? హాదేక్‍ తుమే యెరూషలేమ్‍నా తూమారు బోధిం భరీన్‍, ఆ అద్మీను మరణ్‍ హామారఫర్‍ లావ్నూ కరి సోచుకరాస్‍ కరి బోల్యొ.
ACT 5:29 ఇనహాఃజే పేతురుబి బుజు బగల్‍ అపొస్తుల్‍ అద్మినా కాహే పన్కి దేవ్నా తప్ప అజు అద్మియేన లోబడ్సు కొయిని.
ACT 5:30 తుమే మ్రాన్‍ఫర్‍ ఛడైన్‍ మార్రాక్యతే యేసునా అప్ను పితరుల్‍నో దేవ్‍ జీవ్వాడీన్‍ ఉఠ్టాడ్యో.
ACT 5:31 ఇష్రాయేల్‍నా దిల్‍ బదలనుబి పాప్‍క్చమాపణ్‍ దేవానటేకె దేవ్‍ ఇనా ఉట్టాడీన్‍ అధిపతింతర రక్చకుడింతర ఇను ఖవ్వాత్‍బనే రాక్యోస్‍.
ACT 5:32 హామేబి, దేవ్‍ ఇనా విధేయుడ్ ‍హుయిన్‍ ర్హైతె యూవ్నా దీదూతే పరిసుద్ధాత్మబి, ఆ సంగతుల్‍నా సాక్చుల్‍నితరా ఛియ్యే.
ACT 5:33 మహాసభమా ఛాతే ఇవ్నే ఆ వాతె హాఃజీన్‍ ఘణు ఛంఢాల్‍ లాయిలీన్‍ ఆవ్నా మర్రాక్నూ కరి సోచమా,
ACT 5:34 ఖారుఅద్మిథి ఘనత పోంద్యుహుయుబి ధర్మషాస్త్రం బోలావళు గమలీయేలకరి ఏక్ పరిసయ్యుడ్‍ మహాసభమా వుటీన్‍, ఆ అద్మీయేనా జర ఘడీ భార్‍ రాఖోకరీ ఆజ్ఞాదీన్‍ ఇవ్నేతి అమ్‍ బోల్యొ.
ACT 5:35 ఇష్రాయేలియుల్‍వాల, ఆ అద్మీయేనూ విషయంమా తుమే ష్యాత్ కరాజౌంగ్రస్‍కీ ఝథన్ హుయి‍ర్హవో.
ACT 5:36 ఆ ధన్నా ఆగడీ థూదా వుటీన్‍ యో ఏక్ మోటో కరి బోల్లీదో; భరోభర్‍ ఛార్‍హోః అద్మీయే ఇనేతి మళీజైన్‍, యో మరైగయో. ఇనా లోబడ్యుతే ఇవ్నే హాఃరు చేద్రిజైన్‍ లఢాయ్‍ వ్యర్థం హుయిగు.
ACT 5:37 ఇనబాద్మా జనాభలెక్కమా ధన్మా గలిలయడ్‍నో యూదాబి తిరుగుబాట్‍ కరనా వూషి కర్యో; యోబి నాషనం హుయిగో, ఇనా లోబడ్యుతే ఇవ్నే హాఃరు చేద్రిగయు.
ACT 5:38 ఇనహాఃజే మే తూమారేతి ష్యాత్‍ బోలుకరూస్‍ కతో ఆ అద్మీనూ జోలినా నాజైన్‍ ఇవ్నా మ్హేందేవో. ఆ హూఃజ్‍బి హూవో ఆ కామ్బి హూవో ఆద్మీయేథి హూయుతో యో వ్యర్దం హుయిజాసే.
ACT 5:39 హుయూతొ దేవ్తి బరేమా హుయూతొ ఇనాస్ కర్సుకోయిని; తుమే ఏక్ వోహాఃత్‍ దేవ్తి పోరడా వళా హుయిజాస్‍సీకి జథన్‍.
ACT 5:40 ఇవ్నా ఇనా వాత్‍నా ఒప్పిన్‍, అపొస్తుల్‍నా బులైమంగైన్‍ కోల్డోతి మార్‍ ఖడైన్‍ యేసునూ నామ్‍థి బోధించో నోకో ఆజ్ఞాదిన్‍ ఇవ్నా మ్హేందిదా.
ACT 5:41 యో నామ్నా టేకె అవమాన్‍ హూవానా పాత్రుల్‍ కరి ఎంచబడ్యుతే ఇనా హాఃజే ఇవ్నే సంతోషించిన్‍ మహాసభమ థూ ఛల్‍జైన్‍,
ACT 5:42 హార్‍ ధన్‍ దేవాలయ్‍మాబి ఘర్‍ ఘర్‍మా నాతప్నూతిమ్‍, యేసుస్‍ క్రీస్తు కరి సువార్తనా ప్రచార్‍ కర్తర్హయా.
ACT 6:1 యో ధన్నువ్‍మా‍ సిష్యుల్‍నూ గల్లో భడ్తుజోంగ్రతేదె హార్‍ రోజ్‍ పరిచర్యమా యూవ్నామనూ రఫా బగ్పడి దేవానిజోగొ పక్చపాతం దేఖడుకరి హేబ్రిల్‍నా ఫర్‍ గ్రీక్‍ భాష బోలావాళు భణ్‍ఖనూ సురుకర్యా.
ACT 6:2 తెదె భార జణా అపోస్తుల్‍ యువ్నా కనా సిష్యుల్‍ అఖ్కావ్‍నా బులైన్‍ హామే దేవ్‍నూ వాక్యంనా బోలను మ్హేంధిన్‍, రఫ్యా, ఖాణుస్‍ బగ్పడి దేవాను అసేల్‍ కాహే.
ACT 6:3 ఇనహాఃజే భైయ్యేవో, ఆత్మతీ అఖ్కాల్‍తి భరైరరిన్‍ అచ్చునామ్‍ కమైరాక్యు హూయునా హాఃత్‍ జణా అద్మీయేనా తూమారమణ్‍తూ ఏర్పరచో. హామే యూవ్నా ఆ కామ్‍నా ఎన్నుకొనుడి;
ACT 6:4 తెదె హామే హమారు వఖాహత్‍మాబి ప్రార్థనమా వాక్యంనూ బోధించడంలోను ర్హస్యు కరి బోల్యా.
ACT 6:5 ఆ వాత్‍ హాఃరవ్‍నా నచ్చ్యు, ఇనహాఃజే యూవ్నే విష్వాసంమాబి, పవిత్రాత్మతి భరైరోతే స్తెఫన్‍, బుజు ఫీలిప్పు, ప్రోకోరు, నీకానోరు, తీమోన్‍, పర్మేనాసు, యూదా మతంమా భద్లీగయోతే అంతియొకయమా ర్హవ్వాళో నీకోలాసు కరి యూవ్నా ఏంచీలీదా.
ACT 6:6 యూవ్నా అపొస్తుల్‍నా హఃమే రాఖ్యా. అపోస్తుల్‍ ప్రార్ధనా కరీన్‍ యూవ్నాఫర్‍ హాత్‍ మ్హేంద్యా.
ACT 6:7 దేవ్నూ వాక్యం ఏత్రేనా ఏత్రే ఫైలాయిన్‍, యెరూషలేమా సిష్యుల్‍నూ సంఖ్య భఢీగయు. యాజకుల్‍మాబి ఘణా అద్మీయే విష్వాసించ్యు.
ACT 6:8 స్తెఫన్‍ దేవ్నూ కృపతి, థాకత్‍తి భరైన్‍ ప్రజల్‍నా ఇఛ్మా అధ్బుతాల్‍బి, ఆర్చ్యక్రాయల్‍ కరూకరాస్‍.
ACT 6:9 లీబెర్తీను కరి బోలాతె గల్లోమాహో, కురేనీయుల్‍నూ గల్లోమాహో, అలెగ్జాండ్రియను గల్లోమాహొ, కిలికియమథూ, ఆసియామథూ ఆయుతే ఇవ్నామతూ, థోడుజణు ఆయిన్‍ స్తెఫన్‍థి వాదించ్యా పన్కీ,
ACT 6:10 హుయుతో ఇనా అఖ్కల్‍నూ వాతేనా, ఇనేతి బోలాయుతే ఆత్మనా యూవ్నే వాదించనా కోహుయిని.
ACT 6:11 తెదె యూవ్నే, యో మోషేఫర్‍బి, దేవ్‍ఫర్‍బి దూషణ్‍నూ వాతె బొలానూ హామే హఃమ్జాకరీ బోలావనా హాఃజే థోఢా అద్మీయేనా ఇంబోలనా పైసాలిదు,
ACT 6:12 ప్రజల్నా‌ ష్యాణవ్‍నా షాస్త్రుల్‍నా వూషికరైన్‍ ఇనాఫర్‍ ఆయిన్‍, ఇనా ధర్లీన్‍ మహాసభనా హఃమే లీన్‍ ఆయా.
ACT 6:13 తెదె ఇవ్నే ఆ అద్మి కెధేబి అప్ను పవిత్ర గుడి, ధర్మసాస్త్రంనా విరోధంగస్‍ వాత్‍ బోల్తోర్హస్‍.
ACT 6:14 ఆ నజరేయుడ్‍నో యేసు ఆ గుడికరీన్‍, మోషే అప్నా దిదోతే ఆచారాల్‍నా భద్‍లాయినాక్‍స్యే కరి ఆ బోలమా హామే హఃజా కరి బోల్యా.
ACT 6:15 సభమా భేఠూతే యూవ్నే హాఃరా ఇనా భణీ ఠర్కీన్‍ దేఖమా, ఇను మ్హోఢు దేవదూత్‍నూ మ్హోఢాంతర దేఖాయు.
ACT 7:1 ప్రధాన యాజకుడ్‍ ఆ వాతె హఃచిస్నా? కరి కేఫను పుఛాయో.
ACT 7:2 ఇనఖాజే స్తెఫన్‍ బోల్యోతే ష్యాత్‍ కతో భైయ్యే, భా హాఃజో. అప్నో పితరుడ్‍హూయోతే అబ్రాహామ్ను హారాన్‍మా కాపరం ర్హవానా అగడీ మెసొపొతమియమా ర్హయా తెదె మహిమనో దేవ్‍ ఇనా దేఖైన్‍,
ACT 7:3 తూ తారు దేహ్‍ఃనా తారు ఘేర్‍వాల్నా మేందిన్‍ ఏజ్గాతూ నికీన్‍, మే తునా దేఖాడజైస్‍తే దేహ్‍ఃనా జాకరీ ఇనేతి బోల్యొ.
ACT 7:4 తెదె యో ఇను దేహ్‍ఃనా మేందిన్‍ జైన్‍ హారాన్‍మా కాపరం ర్హయో. ఇనో భా మర్మఆయిజావాన బాద్‍మా, ఏజ్గాతు తుమే హాంకే కాపరంఛాతే ఆ దేహ్‍ఃమా జీవాన టేకె దేవ్‍ ఇనా బులైలీ ఆయో.
ACT 7:5 దేవ్ ఇనమతూ ఇనా గోఢో మంద ఏత్రే జమీన్‍నాబి స్వాస్థంగా నా దీన్‍, ఇనా ఛియ్యో కోయినితేదె ఇనాబి ఇనబాద్‍నూ ఇను సంతాన్‍నాబి అనా స్వాధీన్‍ కరీస్‍ కరి ఇనా వాగ్దన్‍ కర్యో.
ACT 7:6 హుయుతో దేవ్‍ ఇనూ సంతాన్‍ పరాయి దేహ్‍ఃమా పరవాసుల్‍ హూసే కరి, యో దేహ్‍ఃవాళు ఛార్‍ఖోః వరహ్‍ఃతోడి యూవ్నా దాస్యంనా లోపరచీలీన్‍ హింసకర్‍సే కరి బోల్యొ.
ACT 7:7 బుజు దేవ్‍ జనంనా యూవ్నే దాసుల్‍ హుయిర్హస్‍కీ యో జనంనా మే న్యాయం కరీస్‍ కరి, ఇనబాద్‍మా యూవ్నే ఆయిన్‍ ఆ జోగోమా మన ఆరాదనాకర్స్యు కరి బోల్యు.
ACT 7:8 తెదె దేవ్ అబ్రాహానా నిబంధన గుర్తు సున్నతి హుయుతె ఆచార్‍ను ఇనా దిదో. యో ఇస్సాక్‍నా జణీన్‍ యో ఆట్‍మనూ ధన్నే ఇనా సున్నతి కర్యు, ఇస్సాక్ యాకోబునా జాన్యో యాకోబును ద్వారా బారగోత్రాల్నామోట్వనా ఇనా చియ్యవ్నా ఇవ్నాసున్నతి కారాయో.
ACT 7:9 యాకోబ్‍ ఛీయ్యా ఇను భైయే హుయుతే యోసేపు పార్‍ మత్సర్‍ పడీన్‍ ఇనా ఐగుప్తుమా బనిసతార యెచినాఖ్యా గానీ, దేవ్‍ఇనా కేడై ర్హైన్‍.
ACT 7:10 ఇను ష్రమల్‍ అక్కమా ఛుఖైన్, దయనా అఖ్కాల్‍నా ఐగుప్తు రాజోనా హాఃమే ఇబనా దేవామా ఐగుప్తునాబి ఇను ఘర్‍హాఃరనాఫర్‍ ఇనా అధిపతింతర మ్హెంద్యు.
ACT 7:11 ఇనబాద్‍మా ఐగుప్తు దేహ్ః అక్కునాబి‍ కనాను దేహ్‍ఃనాబి ఖళ్‍బి ఘణు‍ ష్రమబి ఆయు ఇనటేకె అప్నా పితరుల్‍నా ఖాణు కోయినితిమ్‍ హుయిగు.
ACT 7:12 ఐగుప్తుమా ధాన్యమ్‍ ఛాకరీ యాకోబ్‍ హాఃమ్జీన్‍, అప్నూ పితరుల్‍ ఎజ్గా ఫైలు బార్‍ బోలిమొక్‍ల్యు.
ACT 7:13 యూవ్నే బెంమ్మనూ వోహాఃత్‍ ఆయుతేదె యోసేపు ఇను భైయ్యే వ్‍నా యో మాలంకరైలిదో; తెదె యోసేపును పరివార్కరి రాజోనా మాలంహూయు.
ACT 7:14 యోసేపు ఇను భా హూయోతే యాకోబ్‍ ఇను సోంత జనాల్‍నా బులావనా మొక్‍ల్యో; యూవ్నే ఫాచుఫర్‍ హాఃడ్‍తీనీహ్‍ః జణా థా.
ACT 7:15 యాకోబ్‍ ఐగుప్తునా గయో; ఎజ్గా యోబి అప్నూ కుమారులుబి మరీజైన్‍ ఏజ్గాథూ షెకెమునా బులామంగైన్‍;
ACT 7:16 షెకెముమకరి హమోరు ఛీయ్యాకనా అబ్రాహామ్ను ఫైసా దీన్‍ మోల్‍ లీన్‍ సమాధిమా ఘలాయో.
ACT 7:17 కాని దేవ్‍ అబ్రాహామ్‍నా దిదోతే వాగ్దన్‍నూ ధన్‍ ఖందే ఆవాతిమ్‍ ప్రజల్‍ ఐగుప్తుమా కెత్రుకీ భడిగయు.
ACT 7:18 ఆఖ్రీనా యోసేపు మాలంకొయింతే ఉజేక్‍ రాజో ఐగుప్తునా ఏలానూ సురు కర్యో.
ACT 7:19 యో అప్నూ ఖాందాన్‍నూ పట్ల కపటింతర చాల్యో, యూవ్నూ లడ్క నాజీవ్నూతిమ్‍ యూవ్నా భార్‍ ఫేఖీనాక్నూ కరి అప్నూ పితరుల్‍నా బాధ కర్యు.
ACT 7:20 యో ధన్నువ్‍మా మోషే ఫైధాహూయో. యో కెత్రూకి రంగేలో హూయిరైన్‍ ఇను భానూ ఘర్‍ కనా తీన్‍ మైనా వ్వోధో.
ACT 7:21 ఇనబాద్‍మా యో భార్‍ ఫేఖైగో తెదె రాజోని ఛోరీ ఇనా ఫళ్ళీన్‍ ఇనూఛీయ్యోంతర పాళీల్దు.
ACT 7:22 మోషే ఐగుప్తునూ హాఃరు ఫఢాయినా షీకీన్‍, వాతేమాహో, కామేవ్‍మాహో ప్రవీణ్‍ హుయిన్‍ ర్హయో.
ACT 7:23 ఇనా ఛాళీహ్‍ః వరహ్‍ః భరాయా తెదె ఇష్రాయేల్నా ఇన భైయ్యేవ్‍నా దేక్నూ కరి ఖాయలెఆవు.
ACT 7:24 తెదె యూవ్నామా ఎక్‍ జణో అన్యాయంహూయిజౌంకరాతే ఇనా దేఖీన్‍, ఇనా భచైన్‍ బాధపడుకరతే యూవ్నా మణీ ఐగుప్తు వాళనా మార్రాకీన్‍ ప్రతీకార్‍ కర్యో.
ACT 7:25 ఇనేతి ఇనా భైయ్యేవానా దేవ్‍ రక్చణ దేంక్రస్‍తే సంగతి యూవ్నే మాలంకర్సె కరి యో సోచ్వో గానీ యూవ్నే అర్ధంకర్యు కోయిని.
ACT 7:26 బుజేక్‍ ధన్నే బేఝణా లఢాయ్‍ కర్‍లేంకరాతో యో యూవ్నా దేఖీన్‍ హాఃయాప్‍, తుమె భైయ్యే; తుమె ష్యాన ఏక్నాఏక్‍ అన్యాయం కర్‍లేంకరాస్‍ కరి బోలిన్‍ యూవ్నా సమాదాన్‍ కర్నూ కరి దేఖ్యో.
ACT 7:27 హూయుతోబి ఇను ఫరాయినా అన్యాయం కర్యోతే యో హామారఫర్‍ అధికారుల్‍ తర న్యావ్‍ కరంతర తూనా మ్హేంద్యూతే యో కోన్‍? కరి పుచ్ఛయో
ACT 7:28 తూ కాల్‍ ఐగుప్తుయుడ్‍నా మార్యోతిమ్‍ మనాబి మార్నూకరీ ఛానా.
ACT 7:29 మోషే యో వాత్‍ హాఃమ్జీన్‍ మీలైలిన్‍ మిద్యాను దేహ్‍ఃమా పరదేషిహుయిరైన్‍, ఎజ్గా బే ఛీయ్యానా జణ్యో.
ACT 7:30 ఛాళీహ్‍ః వరహ్‍ఃనా బాద్‍మా సీనాయిపర్వత్‍నా సేడె ఛాతే ఝాడీమా ఏక్ డాగ్‍మాను ఆగ్‍మా ఏక్ ప్రభు దూత ఇనా దేఖాయు.
ACT 7:31 మోషే దేఖీన్‍ యో హాషం హూయిజైన్‍ ఇనా హాళేతి దేఖాన టేకె ఖందే ఆవమా
ACT 7:32 మే తారు పితరుల్‍నూ దేవ్‍, అబ్రాహామ్ను ఇస్సాక్‍ యాకోబ్‍నో దేవ్‍ కరి ప్రభునూ గళు హఃమ్జాయు ఇనటేకె మోషే కాఫీన్‍, ఢారిన్‍ దేఖాన దైర్యంకర్యో కోయిని.
ACT 7:33 ఇనటేకే ప్రభు తారు చేప్పల్‍ కాఢ్‍; తూ హీభ్రోతే జోగొ పవిత్ర జమీన్‍.
ACT 7:34 ఐగుప్తుమ ఛాతే మారు ప్రజల్‍నను దుఃఖమును రోవును మే ధేఖీరాక్యోస్‍; యూవ్న రోవ్ను హాఃమ్జీరాక్యోస్‍, యూవ్నా చోఢవనాటేకె ఉత్రి ఆయిరోస్‍, ఆవ్‍ మే హాంకే తునా ఐగుప్తునా బోలిమొక్లుస్‍ కరి ఇనేతి బోల్యొ.
ACT 7:35 అధికారుల్‍ తర న్యావ్‍బోలావళోంతర తూనా మ్హేంద్యూతే కోన్‍ కరి యూవ్నే నిరాకరించ్యూతే ఆ మోషేనా ఇనా డాగ్‍మా దేఖైన్‍ ప్రభూ దూతతి దేవ్‍ అధికారింతర చుఖాడో వాలోనితర నియమించిన్‍ మోక్‍ల్యో.
ACT 7:36 యో ఐగుప్తుమాహో లాల్‍ ధర్యావ్‍మాహో చాలిహ్ః వరహ్ః జంగాళ్‍మాహో మహాత్‍ కార్యల్‍ సూచక క్రియల్‍నా కరీన్‍ యూవ్నా కేడె లీన్‍ చలాయొ.
ACT 7:37 మారీన్‍ జోణ్‍నో ఏక్ ప్రవక్త దేవ్‍ తూమార భైయ్యేవ్‍మా తూమ్‍నా ఫైధా కర్షే కరి ఇష్రాయేల్‍థీ బోల్యోతే మోషే ఆస్‍.
ACT 7:38 సీనాయి పర్వత్‍ ఫర్‍ ఇనేతి వాతేబోల్యోతే దెవా దూతథి, అప్ను పితరుల్‍థి ఝంగాళ్‍మాను గల్లో అప్నా దేవాన టేకె జీవా వాక్యంనా లీధోతే యో ఆస్‍.
ACT 7:39 పన్కి అప్నూ పితరుల్‍ లోబడనా కోహోయినింతే ‍ఇనా ధఖల్‍ నాఖిన్‍, యూవ్నూ దిల్‍మా ఐగుప్తునా జావవాళా హూయిన్‍.
ACT 7:40 హామార హాఃమే ఛాలహాఃర్‍కూ దేవ్నా హామ్నా కర్‍; ఐగుప్తు దేహ్‍ఃథూ బులైలీ ఆయోతే ఆ మోషే ష్యాత్‍ హూయిగోకీ హమ్నా మాలంకోయిని కరి అహరోన్‍తి బోల్యా.
ACT 7:41 యో ధన్నువ్‍యూవ్నే ఏక్ కేల్డొనా కరీన్‍ యో విగ్రహాంనా బలి దీన్‍ యూవ్నా హాతేహూః కర్యూతే ఇనా కనా హూఃషీ హుయు.
ACT 7:42 ఇనహాఃజే దేవ్‍ యూవ్నా మెందావాన హుయిన్ ఆకాష్ సేవించనా హాఃజే యూవ్నా మ్హేందిదో. ఇనహాఃజే ప్రమాణ్‍తి ప్రవక్తల్‍నూ గ్రంథంమా అమ్‍ లిఖైర్యూస్‍. ఇష్రాయేల్‍నూ ఘర్‍వాళాతూమే ఘంగాళ్‍మా ఛాళీహ్‍ః వరహ్‍ః బలినూ ఢాండవ్‍నా అర్పణ్‍ల మన అర్పిపించ్యా?
ACT 7:43 తుమె పూజ కరానఅ టేకె కర్‍లీదాతే మూర్తే మెలొకు గుడార్‍బి రొంఫాయబి దేవతనూ సుఖ్కర్‍నా ఢోహ్‍లీన్‍ గయా కాబట్టి బబులోనునా పార్‍ బులైలిన్జాసే.
ACT 7:44 యో ధేఖ్యోతే ప్రకార్ ఇనా కర్నూ కరి మోషేథి బోల్యోహూయో యో అజ్ఞా దిదూతే ప్రకార్‍, సాక్చ్యంనూ గుడారం జంగాళ్‍మా అప్ను పితరుల్‍ కనా రయు.
ACT 7:45 పాసల్తి అప్ను పితరుల్‍ యూవ్నా పెద్దల్‍థి ఇనా లీదాహుయా హూయిన్‍, దేవ్‍ యూవ్నా హాఃమేతూ రఫాట్‍నాక్యుతే జనాల్‍నా యూవ్నే స్వాధీన్‍ కర్‍లీదూతేదె యెహోషువానా కేడె ఆ దేహ్‍ఃమా ఇనా లీన్‍ ఆయు. యో దావీద్‍నూ ధన్‍తోడి రయు.
ACT 7:46 యో దేవ్‍ను దయ పోందిన్‍ యాకోబ్‍ను దేవ్‍ను జోగొ భాంద్నూ కరి దేవ్తి మాంగో.
ACT 7:47 కాని సోలోమోన్‍ దేవ్నా హాఃజే మందిర్‍నా భాంద్యో.
ACT 7:48 హూయుతోబి “ఆకాష్ మారు సింహాసన్‍, జమీన్‍ మారు పాదపీట్‍” తుమె మారటేకే కీమ్‍నూ మందిర్‍ భాంద్‍స్యు?
ACT 7:49 మారు జమీన్‍ కేహూకరి
ACT 7:50 ప్రవక్త బొల్యోతిం సర్వషక్తిషాలి హఃతేఖు బణాయు హుయుమ రైకోయిని.
ACT 7:51 బండనుదిల్వాళా దిల్‍నా కాన్‍నా దేవ్‍నూ వాక్యంనా లోబడవాకోయిన్తె ఇవ్నే, తూమారు పితరుల్‍నితర తూమేబి కెధేబి పరిసుద్ధాత్మనా ఎదిరించుకరస్‍.
ACT 7:52 తూమారు పితరుల్‍ ప్రవక్తల్‍మా కినాబి హింసించుకోయినితిమ్‍ ర్హయ్యనా? యో దేవ్ను సమాచార్‍ బోలవాలు నీతిమంతుడ్‍ సేవకుల్నా ఆవ్‍సే కరి అగాడి బోల్యుతే యూవ్నా మర్రాఖ్యు. ఇనా తుమె హాంకే ధరైన్‍ హత్య కర్యాహుయా వాళా హుయిగా.
ACT 7:53 దేవదూతల్‍తి నియమింపబడ్యుతే నియమషాస్త్రంనా తుమె పోంద్యా గాని ఇనా పాటించ్యాకోయిని.
ACT 7:54 సభమ రవాలు వాతె హాఃమ్జీన్‍ ఛండాల్తీ భళిన్‍ స్టేఫన్నాదేఖీన్‍ ధాత్‍ చావనిక్యా.
ACT 7:55 కాని పరిషరద్ధాత్మతి భరైహూయో హుయిన్‍ ఆకాష్‍మ్హణీ ఠర్ర్కీన్‍ దేఖీన్‍, స్తెఫన్ను దేవ్ను మహిమనా యేసు దేవ్ను ఖావాత్‍మ్హణి భీరిర్హవానూ దేఖీన్‍
ACT 7:56 ఆకాష్మని దేకిన్, అద్మినొ ఛియ్యో భీరిర్హవాను దేఖుకరుస్‍ కరి బోల్యొ.
ACT 7:57 తెదె మహాసభమ రవాళు మోటు కైఖార్‍ మ్హేందీన్‍ కాన్ మూచీలీన్‍ ఏక్‍హుయిన్‍ ఇనాఫర్‍ పడీన్‍,
ACT 7:58 హాఃయార్‍నా భార్‍ ఇనా రఫ్‍టిన్‍, ఫత్‍రావ్‍తి మర్రాఖ్యు. సాక్చితర సౌల్‍ కనా ఏక్ కవారునా గోఢాకనా యూవ్నూ లుంగుఢా మ్హేంద్యు.
ACT 7:59 ఇవ్నే హఃరు పత్రవ్తి మారుకరతో యేసు ప్రభు, మారు ఆత్మనా చేర్సాయిలా కరి స్టేఫనే బోల్యొ.
ACT 7:60 యో ఢూగ్నేవ్‍ఫర్‍ బేసిన్‍ ప్రభు, యూవ్నా ఫర్‍ ఆ పాప్‍ నాక్‍నకో కరి మోటా ఆవాజ్‍థి బోల్యొ; ఆ వాత్‍ బోలిన్‍ హూఃయిగో. సౌలు తన మరణ్‍నా ఒప్పిలిదు.
ACT 8:1 యో ధన్మా యెరూషలేమ్మను సంఘంనా మోటు హింహువమ, అపొస్తుల్‍ తప్ప అజు విష్వాసుల్‍ హాఃరు జణుబి యూదయ, సమరయ దేఖ్మా చేద్రీగయు.
ACT 8:2 భక్తివాళు అద్మీయే స్తెఫన్‍నా సమాధి కరీన్‍ ఇనా గూర్చీ దుఃఖించిన్ రోయా.
ACT 8:3 సౌల్‍తో ఘర్‍ ఘర్‍మా పేషీన్‍, హాఃరావునా రాండేవ్‍నా ఖేచ్‍లీజైన్‍, చేరసాల్‍మ నఖైన్‍ సంఘంనా నాషానమ్ కరుకర్తోతో.
ACT 8:4 ఇనహాఃజే చెద్రిగయుతే యూవ్నే సువార్త వాక్యంనా ప్రచార్‍ కర్తుహుయిన్‍ రయు.
ACT 8:5 తెదె ఫిలిప్పు సమరయమ చాతేముఖ్య హఃయార్‍తోడి జైన్‍ క్రీస్తునా యూవ్నా ప్రచార్‍ కర్తో ర్హయో.
ACT 8:6 జనాల్‍ హాఃరు హఃజీన్‍ ఫీలిప్పు కర్యోతే సూచక క్రయల్‍నా దేఖమ యో బోల్యొతే వాతేమ ఏక్ మన్‍థి ఖంజు.
ACT 8:7 కేత్రాకీజణానా ధర్యుతే అపవిత్రాత్మల్‍ చిగర్తూహుయిన్‍ యూవ్నా మ్హేంధిచలిగు; హాత్‍ గోఢా పడీగయు హుయుబి లంగుఢుబి కెత్రూకి జణు హూఃదుహుయ.
ACT 8:8 ఇనటేకె యో హాఃయార్‍మా కెత్రూకి సంతోషమ్‍ హూయు.
ACT 8:9 యో హాఃయార్‍మా సీమోన్‍ ఏక్ అద్మి యో ధన్‍మా గారడీ కర్తూహుయిన్‍, యో ఏక్ మోటో కరి బోల్లేతోహుయిన్‍ సమరయ జనాల్‍నా హాషం కర్తోర్హయో.
ACT 8:10 గరీబ్‍థూ ధరీన్‍ మహాన్‍ అద్మీయేబి హాఃరు జణు దేవ్నూ మహా థాకత్‍ కతే ఆస్‍ కరి బోల్తుహుయిన్‍ ఇని వాత్‍నా ధ్యాన్‍ దిదూ.
ACT 8:11 యో ఘణా ధన్ జాదుగర్‍ కర్తోహుయిన్‍ యూవ్నా హాషం కరౌతో ర్హయో ఇనహాఃజే యూవ్నా ఇనా ధ్యాన్‍ దిదూ.
ACT 8:12 కాని ఫిలిప్పు దేవ్‍నూ రాజ్యంనాటేకె యేసు క్రీస్తునూ నామ్‍నాటేకె సువార్త ప్రచార్‍కరాతో ఇవ్నే ఇనా నమ్మిన్‍ మరధ్‍మనాబి భాయికాబి బాప్తిస్మమ్‍ లీదా.
ACT 8:13 తెదె సీమోన్‍బి నమ్మిన్‍ బాప్తిస్మమ్‍ లీన్‍ ఫిలీప్పునా నామ్హేంధికేడెస్‍ ర్హైన్‍, సూచక క్రియల్‍నా మోటా జర్గాతే అద్భుతాల్నా దేఖిన్‍ అష్యం హుయో.
ACT 8:14 సమరయవాళు దేవ్‍ను వాక్యంఒప్పిలీదా కరి యెరూషలేమ్‍మాను అపొస్తుల్‍ హాఃజిన్‍, పేతురుబి యోహాన్‍నా ఇవ్నా కనా మొక్‍ల్యా.
ACT 8:15 ఆవ్నే ఆయిన్‍ పరిసుద్ధాత్మనా పోంద్నూ కరి యూవ్నా హాఃజే ప్రార్ధన కర్యు.
ACT 8:16 ఇన అగడీ ఇవ్నమా కీనాఫర్‍బి యో ఉత్రొకోయిని, ఇవ్నె ప్రభు హుయోతె యేసునా నామ్‍ తీస్ ‍బాప్తిస్మమ్‍ లీరాక్యాత.
ACT 8:17 తెదె పేతురుబి యోహాన్‍ ఇవ్నాఫర్‍ హాత్‍ మ్హేంధమ ఇవ్నె పరిషుద్ధాత్మనా పొంద్యా.
ACT 8:18 అపొస్తుల్నా హాత్‍ మేందమ పరిసుద్ధాత్మ ఆయుకరీ సీమోన్‍ దేఖిన్‍,
ACT 8:19 ఇవ్నా హాఃమె రఫ్యా మ్హేందీన్‍, మే కినాఫర్‍హాత్‍ మేందూస్కి ఇవ్నె పరిసుద్ధాత్మ పొందహఃర్కూ ఆ అధికార్‍ మన దేవొకరీ మాంగ్యో.
ACT 8:20 ఇనహాఃజే పేతురు, తూ రఫ్యా దీన్‍ దేవ్‍నూ వరంనా కమైలీస్‍ కరి సోచ్యోతే నామ్‍నా తారు రఫ్యా తారెతీస్‍ గలిజాసే.
ACT 8:21 తారు దిల్‍ దేవ్‍నా హాఃమే భరోభర్‍నూ కాహె ఇనటేకె ఆ కార్యంమా తునా భాగ్‍కోయిని.
ACT 8:22 ఇనహాఃజె తారు ఖరాబ్‍ చాల్‍ మ్హేందిన్‍ దిల్‍ బద్లాయిలీన్‍ ప్రభునా వేడిలా; ఏక్‍వొహఃత్‍ తారు దిల్నూ సోచ్ మాప్‍ హువాజై;
ACT 8:23 తూ ఘణూ దుష్టత్వంమా దుర్నితి బంధకంమ ర్హవానింతర మన దేఖ్కాంక్రస్‍కరి బోల్యొ.
ACT 8:24 ఇనహాఃజె సీమోన్‍ తుమె బోల్యాతే ఇనమా ఖయ్యుబి మరఫర్‍ నాఆవ్నూతిమ్‍ తూమేస్‍ మారహాఃజే ప్రభునా వేడీలేవొ కరి బోల్యొ.
ACT 8:25 ఇనబాద్మా ఇవ్నే సాబుత్‍ దేతూహుయిన్‍ ప్రభువునా వాక్యం బోల్తూహుయిన్‍ యెరూషలేమ్‍నా ఫాచు ఆతాహియిన్ సమరయుల్‍నూ గామేవ్‍మా సువార్త ప్రచార్‍ కర్తాహుయిన్‍ ఆయా.
ACT 8:26 ప్రభు దూత తూ వుటీన్, దక్చీన్‍నా జైన్‍, యెరూషలేమ్‍థూ గాజానా జావాను ఘంగాళ్‍ను వాట్‍ఫర్‍ మళ్‍కరీ ఫిలీప్పుతి బోలమా యో
ACT 8:27 ఉట్టీన్‍ గయో. తెదె ఇథియోపీయాల్‍ని రాణిహూయితే కందాకేనాహేట్‍ మంత్రిహుయిన్‍ ఇను ధవ్లత్‍ అక్కవ్‍నా ఉఫర్‍ ఛాతే ఇథియోపీయాడ్‍ హూయోతే నపుంసకుడ్‍ ఆరాధించనా యెరూషలేమ్‍నా ఆయో.
ACT 8:28 యో ఫాచు ఫరీన్‍ జాతొహుయిన్‍, ఇను రథ్‍ ఫర్‍ బేసీన్‍ ప్రవక్త హూయోతే యెషయా గ్రంథ్‍ పడ్తోర్హయో.
ACT 8:29 తెదె పరిసుద్ధాత్మనా ఫిలిప్పుథి తూ యో రథ్‍కనా జైన్‍ ఇనా మళ్కరీ బోల్యు.
ACT 8:30 ఫిలిప్పు కందే నాహ్‍ఃతోహుయిజైన్‍ యో ప్రవక్త యెషయాను గ్రంథ్‍ ఫఢుకరాతో క్హంజీన్‍ తూ ఫడుకరాతే తునా అర్ధం హూంక్రస్‍నా? కరి పుఛవమా,
ACT 8:31 యో కోన్బి మన వాట్‍ మన అర్థం నాబోల్యొతొ కిమ్‍ అర్ధంహుసెకరీ బోలిన్‍, ఘోడను బండిఛడీన్‍ మార కనా బేహ్ఃకరీ పిలిప్పునా వేడిలిదు.
ACT 8:32 ఇను లేఖనాల్మా పఢుకరతే భాగ్సాత్కతో మ్హేండనా చెల్కంతర బిరిరయోతో, మ్హేండనుఖెహ్ః కత్రవాళకన కింబిరస్ ఇంమస్ బిరొతో.
ACT 8:33 యో ఇనుయో తగించిలిదో ఇనా న్యాయం కోమాల్యుని ఇను వంషంనా కోణ్ వివరణ కర్షే. ఇను జీవం జమీన్‍ఫర్తూ ఖన్నాకిదిదు.
ACT 8:34 తేదె యో ఆధికారి ప్రవక్త ఆ వాతే కినాబారెమా అమ్నితరా బోలుకరాస్.
ACT 8:35 ఇనాటేకె ఫిలిప్పు ఇనామోడతి ఆం భోల్యో, ఆ లేఖన్మాచాతే యేసుని భారేమ భోల్యో.
ACT 8:36 ఇవ్నె యో వాటేజవుంకరతే సమయంమ పాణిచాతే జొగొబిరైకాడ్యు, తేదె యో ఆదికారి హైదేఖ్ పాణిఅజ్గచా బాప్తిస్మం దేవాన ఆటంకం షాత్చకరి రధమ్నా బిరైకాడ్కరి ఇనేతే బోల్యొ.
ACT 8:37 ఫిలిప్పు నపుంసకుడ్‍ అధికారితి తార హాఃచ్చదిల్తి విస్వషమ్ కర్వోతో బాప్తిస్మం లేవాజైకరి బోల్యో, తేదె యో ఆధికారి యేసుక్రీస్తు దేవ్ని ఛియ్యోకరి మే ఒప్పిలేంకరుస్కరి బొల్యో.
ACT 8:38 ఫిలిప్పు యో ఆధికారి ఇవ్నేబేజణ పాణిమ ఉత్రిన్ ఫిలిప్పు యో ఆధికారినా బాప్తిస్మం దిదో.
ACT 8:39 ఇవ్నే పాణిమతు బాదర్అయు దేవ్నిఆత్మ ఫిలిప్పునా అల్దివాటే బులాయిగయు, యో ఆదికారి అలాధివాటే చల్యుగయు అజు కెదేబి దేకాయుకోయిని.
ACT 8:40 తెదె ఫిలిప్పు అజోతులో దేకాయో, ఇజ్గతో అవాతోడి హాఃరై హాఃరమ దేవ్నివాతేబొల్తొహుయిన్ ఆయో.
ACT 9:1 సౌలు బుజున్‍బి ప్రభును సిష్యుల్‍నా ధమ్‍కావనూబి హత్యకరానుబి ఇనా గ్హణు జాన్ కరి ప్రధానయాజక్‍ కనా జైన్‍,
ACT 9:2 ఆ వాట్‍ఫర్‍ ఛాతే మరధమానానహో, రాండేన్‍హో మాలంకర్‍లిదాతో, యూవ్నా బంధీంచీన్‍ యెరూషలేమ్‍నా లీన్‍ ఆవాన ధమస్కుమాను సమాజంమచాతే జోగొ వాళవ్నా ఇవ్నా పత్రికల్‍ ధాకరీ మాంగ్యు.
ACT 9:3 యో ప్రయాణ్ ధమస్కునా నంగర్‍ కందే ఆయుతెదె, తేదె ఆకాష్‍మథూ ఏక్ ఊజాళు ఇనా ఆష్పిస్‍ భళానిక్యు.
ACT 9:4 తెదె యో జమీన్‍ ఫర్‍ పడీజావదీన్‍ సౌలా, సౌలా తూ ష్యాన మన హాఃతాంక్రస్‍ కరి ఇనేతి ఏక్ గళుథీ బొలాను హాఃజు.
ACT 9:5 ప్రభు, తూ కోన్కరీ పుఛ్చావమ యో హాఃతాంక్రస్‍తే యేసు;
ACT 9:6 తూ వుటిన్‍ నంగర్మా ‍జా, ఎజ్గా తూ ష్యాత్‍ కర్నూకి తున మాలంహుస్యే కరి బోల్యొ.
ACT 9:7 ఇనేతి కేడె ఆయుహుయు అద్మియే ఆవాజ్‍ హఃజూ పన్కీ కినాబి నాదేఖిన్‍ షోపోహుయిన్‍ ఉభ్రిగయ.
ACT 9:8 సౌల్‍ జమీన్‍ ఫర్తూవుట్టీన్ డోళొ కాడ్యోతోబి ఇనా కాయిబి కోదెఖ్కాయుని, ఇనటేకె ఇవ్నే హాత్‍ధరీన్‍ ధమస్కుమా బులైలీన్‍ గయా.
ACT 9:9 యో తీన్‍ రోజ్‍ డోలాను నజార్‍ కోయినితిమ్‍ ఖాణు పాణీబి కోయినితిమ్‍ ర్హయో.
ACT 9:10 ధమస్కుమ అననీయా కరి ఏక్ సిష్యుడ్‍ థో. ప్రభువు ఇనా ఖోఃణ్యామ అననీయా కరి బులావమ, యో ప్రభు మే ఛౌవ్‍.
ACT 9:11 తెదె ప్రభు అమ్‍ బోల్యొ తూ వుటీన్‍ తిన్నని కరి గల్లీమ జైన్‍, యూదా కరి ఏక్నా ఘర్మా తార్సువాలొహుయోతె సౌల్‍నా గూర్చి ఏన్కరో, హాదేక్‍ యో ప్రార్థన కరుకరాస్‍.
ACT 9:12 యో అననీయ కరి ఏక్ అద్మి మై ఆయిన్‍, ఇనా ఢోళఆవ్నూతిమ్‍ మాథఫర్‍ హాత్‍ మ్హేంధనూ దేఖిరాక్యోస్‍, కరి బొల్యొ.
ACT 9:13 ఇనహాఃజే అననీయ ప్రభు ఆ అద్మి యోరుషలేమ్‍మ తారు పరిసుద్ధన కెత్రుకి హనికర్యు కరి కేత్రకీ అద్మీయే కనా మే హాఃజ్యో.
ACT 9:14 అజ్గాబి తారు నాంతి ప్రార్ధన కరవళా హాఃరౌనా బందించనాటేకె ప్రధాన యాజకుల్‍తి అధికారం లీరాక్యోస్‍ని కరి బోల్యొ.
ACT 9:15 ప్రభు ఇనేతి అంబోల్యొ తూ జా; అన్యుల్‍నా హాఃమేబి, రాజుల్‍నా హాఃమేబి, ఇస్రాయేలిల్‍నా హాఃమేబి మారు నామ్ను ప్రచార్‍ కరనా మే ఏర్పచిరాక్యొతె ఏక్ సాధనం హూయిరోస్‍.
ACT 9:16 ఆ మారు నామ్‍నా టేకె కేత్రు మిన్హత్‍ పణ్నూకి కరాంవుస్‍ కరి ఇనేతి బోల్యొ.
ACT 9:17 తెదె అననీయ యో ఘర్మా జైన్‍, ఇనాఫర్‍ హాత్‍ మేందీన్‍ సౌల్‍ భై తూ ఆయోతే వాట్ఫర్‍ఫర్‍ తున దేఖాయోతే ప్రభు హూయోతే యేసు, తూనా నజార్‍ ఆయిన్‍ పవిత్రాత్మతి భరౌనూతిం మన బోలిమెక్ల్యో.
ACT 9:18 తేదెస్‍ ఇనా డోలా వాటే పోరల్‍ను జోణ్‍ను పడమ డొలా దెకావలగ్యు వుటిన్‍ బాప్తిస్మమ్‍ లిదో;
ACT 9:19 ఇనబాద్మా ఖాణు ఖైన్‍ థాఖత్‍ లీదొ. ఇనబాద్మా యో ధమస్కుమా ఛాతే సిష్యుల్‍తి మలీన్‍ థోడుధన్‍ ర్హయో.
ACT 9:20 ఎగ్గీస్‍ యో న్యావ్‍నుజొగొ యేసుస్‍ దేవ్‍నో ఛియ్యో కరి ఇనా గూర్చి ప్రచార్‍ కర్తోర్హయో.
ACT 9:21 హాఃమ్‍జ్యుతే హఃరు హాషంహూయిన్‍, యోరుషలేమ్‍మా యేసు నామ్‍తి ప్రార్ధన కరవళాన మార్రాక్యోతె ఆస్‍ కాహేనా? యువ్నా బాందిన్‍ ప్రధాన యాజకుల్‍ కనా బులైలి జవనా టేకె అజ్గాబి ఆయిరోస్‍ కరి బోల్లీదు.
ACT 9:22 హూయితోబి సౌల్‍ బుజు గ్హణు థాఖత్తి ఆస్‍ క్రీస్తు కరి సాబుత్‍ కర్తోహూయిన్‍ ధమస్కుమా జీవుణు కరుకరాతే యూదుల్‍నా కలవర పర్‍చ్యు.
ACT 9:23 కెత్రాకీ ధన్‍ చల్‍జవదీన్ ఇనబాద్‍మా యూదుల్‍ సౌల్నా మర్రాక్‍నూ కరి హూఃజ్‍ నాఖమా,
ACT 9:24 హయుతో యూవ్నే నాఖాతే హూఃజ్‍ సౌల్‍నా మాలంహూయు, యూవ్నే ఇనా మార్నూ కరి రాత్నూ ధన్ను వాట్‍కనాస్‍ కావ్లీకాసిర్హయు.
ACT 9:25 ఇనటేకె ఇనా సిష్యుల్‍ రాత్ను వహఃత్‍ ఇనా లీన్‍ జైన్‍ గంపమా రాఖీన్‍ కోటనూ భీత్‍నా ఉఫర్‍తూ కరి హేట్‍ఉత్రాయు.
ACT 9:26 యో యోరుషలేమ్‍మా ఆయిన్‍ ఇన సిష్యుల్‍తి మళీర్హనూ కరి కోషిష్‍ కర్యో పన్కి, అద్మీయే క్హారు ఇనా సిష్యుడ్‍ కరి నా నమ్మిన్‍ ఇనా దేఖీన్‍ ఢర్యు.
ACT 9:27 హూయితోబి బర్నబా ఇనా కందే లీన్‍ అపొస్తుల్‍ కనా బులైలిఆయిన్‍, యో వాట్‍ఫర్‍ ప్రభునా దేఖ్యోకరీ, ప్రభుతి వాతె బోల్యొ కరి యో ధమస్కుమా యేసునూ నామ్‍తి హిమ్మత్‍తి బోదించ్యో కరి యూవ్నా ఖూల్లా కరీన్ బోల్యొ.
ACT 9:28 యో ఇవ్నే మలిన్‍ యోరుషలేమ్‍మా హాఃరు ఫరిన్‍ ప్రభునూ నామ్‍తి హిమ్మత్‍తి బోదిస్తోహుయిన్‍,
ACT 9:29 గ్రీక్‍మా వాతె బొలావళాతి, యూదుల్‍తి వాతె బోల్తోహుయిన్‍, పేడ్తోర్హాయో. యూవ్నే ఇనా మార్నూ కరి కోషిష్‍ కర్యా పన్కి
ACT 9:30 అజు భైయ్యె ఇనా మాలంకర్లీన్‍ ఇనా కైసరయానా బులైలీన్‍ తార్సునా బొలీమెక్‍ల్యా.
ACT 9:31 ఇనహాఃజే యూదయ గలిలయ సమరయ జోగొ హాఃరవ్‍మా సంఘం క్చమాబివృద్దిలేతోహుయిన్‍ సమాదానంతి రయు, అజు ప్రభుమా ఢర్‍బి, పరిషుద్ధాత్మనూ అదరణబి కలిగిన్‍ చాల్తోహుయిన్‍ ఫైలాయో.
ACT 9:32 ఇనబాద్మా పేతురు హర్యేక్ జోగొ ఫర్తోహుయిన్‍ లుద్దమా జీవ్‍ణు కరుకరాతే దేవ్ను జనభో కనా గయో.
ACT 9:33 ఎజ్గా హాత్‍ గోఢా పడ్యుగయుహహుయు ఐనెయ కరి ఏక్ అద్మి ఆట్‍ వరఖ్‍ఃతూ మంచ్వో ధర్రాక్యుతే ఇనా దేఖీన్‍,
ACT 9:34 పేతురు ఐనెయా, యేసు క్రీస్తు తునా అషల్ కరూకరస్ తూ వుటీన్‍ తారు బిస్తార్‍ పల్లిన్ జాకరీ ఇనేతి బోల్యొ. యగ్గిస్‍ యో వుటిగయు
ACT 9:35 లుద్దమ షారోన్‍మ రావళు హాఃరుబి ఐనెయునా దేఖీన్‍ ప్రభుమ అజు ఘాణు దేవ్‍మ విష్వాస్కరు.
ACT 9:36 బుజు యొప్పేమ తబితా కరి ఏక్ విష్వాసంతి. ఇనా గ్రీక్‍మ దోర్కా కరి నామ్‍ ఇను అర్థం చీతాల్‍. యో ధరమ్‍ను కామ్‍బి, బుజు కెత్రుకి అషల్ కామ్‍ కర్రాఖీ.
ACT 9:37 యో ధన్నువ్‍మా యో అషల్ కొయిన్తిం మరీజవమా, ఇవ్నే యో ముర్దునా పాణితి ధోవడిన్‍ మిద్దినాఉఫర్‍ హుడియిరాక్యు.
ACT 9:38 లుద్ద యొప్పేను కంధేస్‍ను గామ్‍ కాబట్టి పేతురు ఏజ్గా ఛాకరీ సిష్యుల్‍ హాఃజీన్‍ యో ఎగ్గిస్‍ ఇవ్నా కనా ఆవ్ను తిమ్‍ యూవ్నామ బేజణనా ఇనా వేడిల్దా బులైల్యావనాటేకె ఇనాకనా బోలిమొక్‍ల్యా.
ACT 9:39 తెదె పేతురు వుటీన్‍ యూవ్నేతి మలిన్‍ ఏజ్గా గయో. యూవ్నే ఇనా మేడ గదిమా లీన్‍ గయా. బావ్రీ కోయింతే బాయిక్వా హాఃరీ ఆయిన్‍ రోతుహుయిన్‍, దోర్కా యూవ్నేతి రైతేదె యో సీవి దిదితే ఖూఢతా, లుంగఢా ఇనా దేఖాడ్తూహుయిన్ రోయు.
ACT 9:40 పేతురు యూవ్నా హాఃరవ్‍నా బాధర్‍ బోలిమోక్లిన్‍, గూఢ్‍గేఫర్‍ బేసీన్‍ ప్రార్దన కరీన్‍, ముర్దు మ్హణీ ఫరీన్‍ తబితా వుట్‍ కరీన్‍ బోలమా, యో ఢోలా కాడీన్‍ పేతురునా ధేఖీన్‍ వుటీన్‍ బేసీగయి.
ACT 9:41 యో ఇనా హాత్‍ ధరీన్‍ వుట్టడీన్‍ విష్వా‍సుకనా బావ్రికోయింతే బాయిక్వా కనా లీన్‍ జైన్‍ ఇనా అప్పగించ్యో.
ACT 9:42 ఆ వాత్‍ యొప్పేమ హాఃరవ్‍నా మాలంహూవమ కెత్రూకి జణు ప్రభునా విష్వాసించు.
ACT 9:43 పేతురు యొప్పేమ సీమోన్‍ కరి చేప్లే సీవవాళునా ఘర్‍కనా కేత్రుకి ధన్‍ రయో.
ACT 10:1 ఇటలీ పటాలం కరి బోలాతే పటాలంమా షతాధిపతి హూయోతే కోర్నేలీ కరి ఏక్ భక్తీతీ ర్హవళు యో కైసరయామా థో.
ACT 10:2 యో ఇను ఘర్‍ పరీవార్‍తి దేవ్‍మా గ్హణు భయభక్తితి ర్హైన్‍, అద్మీయేనా ఘాణు ధరమ్‍ కర్తోహుయిన్‍ కెధేబి ప్రార్థన కర్తోర్హవళో.
ACT 10:3 ధోఫర్ను భరోబర్‍ తీన్‍ బజేనూ వోహఃత్మా దేవ్‍నూ దూత ఇనాకనా ఆయిన్‍, కోర్నేలి కరి బులావమా యో దర్షనంమా ఖూల్లా దేఖ్యొ.
ACT 10:4 యో దూత మ్హణీ ఫరీన్‍ ధేఖీన్ ఢరీజైన్‍‍ ప్రభు సాత్‍ కరి పుఛాయో, ఇనటేకె దేవ్ను దూత తారు ప్రార్ధనబి, ధరమ్‍నూ కామ్‍ హాఃరు దేవ్‍ ఖుషి హుయో తారు ప్రార్థనా జబబ్‍ కరి బోల్యొ.
ACT 10:5 హాంకే తూ తారు అద్మీయేనా యొప్పేనా బోలిమొక్లీన్‍, పేతురు కరి బోలాతే సీమోన్‍నా బులైమంగౌ,
ACT 10:6 యో ధర్యవ్‍నా కనారినా ఛాతే సీమోన్‍ కరి ఏక్ చేప్లే సీవవాళునా ఘర్‍మా ఛాకరీ ఇనేతి బోల్యొ.
ACT 10:7 తెదె ఇనేతి వాతె బోల్యుతే దూత ఛల్‍జావదీన్‍, యో యగ్గిస్‍మా ఇనా ఘర్‍మా కామ్‍ కరవాళుమా బేజణాన, బుజు ఇనాకనా నమ్మకంతి ర్హవళు సైనిక్నా బులైన్‍,
ACT 10:8 యూవ్నా ఆవాత్‍ హాఃరు బోలిన్‍ యొప్పేనా బోలిమొక్‍ల్యొ.
ACT 10:9 బుజా ధన్నేయూవ్నే యొప్పేనా కందే జాతార్హయా. తెదె భరోబర్‍ భరాబజనా పేతురు ప్రార్దన కరానటేకె మిద్ది ఛడీన్‍ గయో.
ACT 10:10 యో ఘణు బుక్‍తి ర్హైన్‍ ఖాణు ఖాణు కరి రైగో ఘర్‍వాళు ధాన్‍ కర్తుర్హవమా యో దర్షనం దేఖ్యో,
ACT 10:11 తెదె ఆకాష్‍ ఉక్‍డైన్‍ చార్‍బాజు నూఛేడో ధరైన్‍ వుత్ర్యుతే ఏక్ మొటు గోధిడినూ జోణ్‍నూ ఏక్ థాళి జమీన్‍ఫర్‍ వుత్రానూ దేఖ్యో.
ACT 10:12 ఇన్‍మా జమీన్‍ఫర్‍ ర్హవళు కెత్రూకి రకంనూ జీన్‍వార్‍, జమీన్‍ హాఃవ్‍ళవాలు కీడాబి, బుజు ఉడావాళు జీన్‍వార్‍ థూ.
ACT 10:13 తెదె “పేతురునా తూ వుటీన్‍ మారీన్‍ ఖా” కరి బోలిన్‍ ఏక్ ఆవాజ్‍ హాఃజాయు.
ACT 10:14 పన్కి పేతురు నకో ప్రభు అపవిత్రంనూ కేయుబి మే కెధేబి ఖాధో కోయిని కరి బోలమా,
ACT 10:15 దేవ్‍ పవిత్రం కర్యోతే ఇన అపవిత్రం కరి నకో ఏంచ్‍ కరి బుజేక్‍ చోట్‍ యోస్‍ ఆవాజ్‍ ఇనా హాఃమ్‍జాయు.
ACT 10:16 ఇమ్మస్‍ తీన్‍ వొహఃత్‍ హుయు, ఇనబాద్మా యో ఎగ్గిస్‍మా ఆకాష్‍మా థాళి ఉఫర్‍ పడైగయు.
ACT 10:17 పేతురు ఇనా ఆయుతే ఖోఃణ్యు సాత్‍లాకరి ఇను ఇనూస్‍ కాయిబి తోచకోయింతే ర్హవమా, కోర్నేలి బోలిమొక్‍ల్యొతే అద్మియే సిమోన్‍నూ ఘర్‍ కేయు కరి పుఛావ్‍తూహుయిన్‍, మాలంకరీన్‍ ఇనా ఘర్‍నా బాధర్‍ హుబ్రిన్‍.
ACT 10:18 ఘర్‍నూ అద్మీయేనా చిక్ర్యు. పేతురు కరి బుజైక్‍నామ్‍నూ అద్మి సీమోన్‍ అజ్గ ఛానా? కరి పుఛ్చాయు.
ACT 10:19 పేతురు యో ఖోఃణ్యానా గూర్చి సోచుకరాతో ఆత్మ హదేక్‍ తిన్‍ జణ తూనా ఢూండుకరాస్‍ కరి బోల్యా.
ACT 10:20 తూ వుటిన్‍ హేట్‍ వుత్రిన్‍ నోకోకరి బొలిన్‍ యూవ్నా కేడె జా యూవ్నా బోలిమొక్‍ల్యోతే మేస్‍ కరి ఇనేతి బోల్యొ.
ACT 10:21 పేతురు యో అద్మీయేకనా ఆయిన్‍ హదేక్‍ తుమె డుండుకరాతే అద్మి మేస్‍ తుమె ఆయుతే ష్యానటేకెకీ బోల్‍ కరి ఇవ్నే బోల్యొ.
ACT 10:22 తెదె ఇవ్నే అమ్‍ బోల్యా, నీతిమంతుడ్‍నితరా ర్హావళు, దేవ్తి ఢరవాళు యూదుల్‍తి అషల్ నామ్‍ కమైలిదోతే షతాధిపతి కోర్నేలి కరి ఏక్ అద్మి ఛా యో తునా బులైమంగైన్‍ తూ బోలాతే వాతె హాఃజ్ను కరి పరిసుద్ధ దూతతి బోలావమ యో ఇనటేకె తూనా బులాయో. తెదె యో ఇవ్నా బులైన్‍ తూ సాత్ బోలస్కి ఇనా హాఃజనటేకే.
ACT 10:23 పేతురు ఉజేక్ దన్నె ఇవ్నాకేడె గయో, యొప్పెకరి హాఃరైమరావళు, థోడుజణు భైయ్యేబి ఇనా కేడె గయూ.
ACT 10:24 బుజేక్‍ ధన్నే యూవ్నే కైసర్‍మా గయా. తెదె కోర్నేలి ఇనా బందుల్‍నా దోస్తుల్‍నా బులైలీన్‍, ఇనటేకె ఎదుర్‍ దేక్తుర్హయు.
ACT 10:25 పేతురు మై అవదీన్‍ కోర్నేలి ఎదుర్కోని ఇనా గోఢాఫర్‍ పడీన్‍ క్హలామ్‍ కర్యో.
ACT 10:26 ఇనటేకె పేతురు బోల్యొ తూ వుటీన్ భిర మేబి అద్మీస్‍ కరి బోలిన్‍ ఇనా ఉటాడీ భిరకాఢీన్‍,
ACT 10:27 ఇనేతి వాతె బోల్తుహుయిన్‍ మై ఆయిన్‍, కెత్రూకి జణు భరైర్హవనూ దేఖ్యో.
ACT 10:28 తెదె యో అన్యుల్‍తి మలీన్‍ ర్హావనుబి ఇంనూ అద్మీయేనా ఛీమానుబి యూదుల్‍నా ధరమ్‍ కాహే కరి తూమ్‍నా మాలం, కానీ హఃయు అద్మీబి ధక్‍లాయిగయో కరీతోబి, అపవిత్రంనో కరీతోబి నాబోల్‍నూ కరి దేవ్‍ మన దేఖాఢీరాక్యోస్‍.
ACT 10:29 ఇనహాఃజే మన బులాయోతేదె కోఆవ్‍ని కరి ఆఢు క్హయుబి నాబోల్‍నూతిమ్‍ ఆయో. ఇనటేకె ష్యాన బులాయాకీ ఇనా గూర్చీ పుచాంగ్రస్‍ కరి యూవ్నేతి బోలుకరూస్‍.
ACT 10:30 ఇనటేకె కోర్నేలి ఛార్‍ రోజ్‍నా అగఢీ ధోఫర్ను తీన్‍ భజేతూ ధరీన్‍ ఆ వొక్హత్‍ తోడి ప్రార్దన కరుకరుతో ధోళుఫట్‍ జంమ్‍కుకరాతే లుంగఢా పేర్రాక్యుతే ఏక్ జణో మార క్హామె భీరిగొ.
ACT 10:31 కోర్నేలి తారీ ప్రార్దన హాఃమ్‍జాయు; తారు ధరమ్‍ కామ్‍ దేవ్‍నా హాఃమె హాఃయాల్‍ కర్యోకరి బోల్యొ.
ACT 10:32 ఇనటేకె తూ యొప్పేనా బొలీమొక్లీన్‍ పేతురు కరి బోలాతే సీమోన్‍నా బులైమంగౌ యో ధర్యావ్‍నా కనారీనా ఛాతే చేప్లే సీవవాళు సీమోన్‍నా ఘర్మా ఆయిరోస్‍ కరి మారేతి బోల్యొ.
ACT 10:33 జల్దీస్‍ తూనా బులాయో తూ ఆయోతే ఆసేలస్‍. ప్రభు తూనా ఆజ్ఞాపించ్యోతే క్హారు హాఃమ్‍జనా టేకె హంకే హమే హాఃరా దేవ్‍న క్హామె అజ్గ ఏక్‍జోగొ బేటాస్‍ కరి బోల్యొ, ఇనటేకె పేతురు మోఢు కాడీన్‍ అమ్‍ బోల్యొ.
ACT 10:34 దేవ్‍ పక్చపాతి కాహే యో హాఃచి కరి మాలంకర్‍రాక్యోస్‍.
ACT 10:35 హార్యేక్ జనంబీ ఇనేతి ఢరీన్‍ నీతిథీ రావవాళునా యో అంగీకరించస్‍.
ACT 10:36 యేసు క్రీస్తు హాఃరవ్‍నా ప్రభుస్‍. ఇనద్వార సమాదానంను సువార్తనా ప్రచార్‍ కరీన్‍ ఇస్రాయేలిల్‍నా బోలిమొక్‍ల్యొతే ఖభార్‍ తూమ్నా మాలమస్‍.
ACT 10:37 యోహాన్‍ బాప్తిస్మమ్‍ లేను కరి ప్రచార్‍ కరానుబాద్‍మా గలిలయతూ ధరీన్‍ యూదయాదేహ్ః క్హారు ఫైలాయుతే వాత్‍ తూమ్‍నా మాలం.
ACT 10:38 యో ష్యాత్‍ కతో దేవ్‍ నజరేయుడ్‍నో యేసునా పరీసుద్దాత్మతి థాకత్‍తి అభిషేకించ్యొతేస్‍. దేవ్‍ ఇనా కేడె రయో యో మేల్‍ కర్తోహుయిన్‍, సైతాన్‍నా హాతె పింజావ్‍కరాతే యూవ్నా హాఃరౌనా అసేల్‍ కర్తోహుయిన్‍ రయో.
ACT 10:39 యో యూదుల్‍ను దేఖ్‍ఃమబి, యెరూషలేంమబి కర్యోతే హాఃరౌనా హామే సాక్చుల్‍. యూవ్నే ఇనా సిలువఫర్‍ మారీనాఖ్యా.
ACT 10:40 పన్కి దేవ్‍ ఇనా తిన్‍మన్‍ ధన్నే ఉట్టాడీన్‍
ACT 10:41 ప్రజల్‍ కాహేతిమ్‍ దేవ్‍ చూనిలిదోతే సాక్చుల్‍నస్‍ కతో యో మరీహుయుమతూ ఉట్యోతే ఇనబాద్‍ ఇనేతి మలిన్‍ ఖాణు పాణీ ఖాదాతే హామ్‍నస్‍, యో ప్రత్యేకంగా దేఖవహాఃరుకు దేఖాయో.
ACT 10:42 ఆస్‍ కాహే తిమ్‍ దేవ్‍ జీవ్తావ్‍నబి, మర్యాహుయమబి న్యాయాధిపతింతర మ్హేందోతే ఆస్‍ కరి ప్రజల్‍నా ప్రచార్‍ కరీన్‍ ఘట్‍ సాక్చ్యం బోల్‍నూ కరి హామ్నా ఆజ్ఞాపించ్యో.
ACT 10:43 ఇనకనా విష్వాసంగా ర్హవళు కోన్‍కీ యేసునూ నామ్‍తి యూవ్నా పాప్‍ మాఫి మళ్‍స్యే కరి ప్రవక్తల్‍ హాఃర బోల్యా.
ACT 10:44 పేతురు అజున్‍బి ఇమ్మస్‍ వాతె బోలుకరాతో ఇను వాతె హాఃజుకరతె యూవ్నాఫర్‍ పరీసుద్దాత్మ ఆయు.
ACT 10:45 యొప్పెతూ పేతురుతి ఆయుతే యూదుల విష్వాసుల్‍ పరీసుద్దాత్మను వరం అన్యుల్‍ఫర్‍బి ఆవాను దేఖీన్‍ కలవర పడ్యు.
ACT 10:46 కిమ్కతో యూవ్నే అన్యబాషల్‍తి వాతె బోల్తుహుయిన్‍ దేవ్‍నా స్తూతికరను యూవ్నే ఖంజు.
ACT 10:47 ఇనటేకె పేతురు అపిణింతర పరీసుద్దాత్మమ లీరాక్యుతే పానినా బాప్తిస్మమ్‍ నాలేనూ కరి కోన్‍బి ఆఢు బోల్సునా? కరి బోలీన్‍,
ACT 10:48 యేసు క్రీస్తునూ నామ్‍తి ఆవ్నే బాప్తిస్మమ్‍ లేనూకరీ ఆజ్ఞా దిదొ. యో హాఃరు హుయిజావదిన్‍ పేతురునా యూవ్నే థోడధన్‍ హామరకేడేస్‍ ర్హకరీ బతిమాల్యు.
ACT 11:1 యూదుల్‍ కాహెతె దేవ్‍ని వాతేనా హాఃజీన్‍ ఓప్పిలిదు కరి అపొస్తుల్‍బి, యూదయాను భైయే హాఃజ్యు.
ACT 11:2 పేతురు యెరూషలేమ్‍మా ఆయో తెదె సున్నతి లీదుతే యూవ్నే వాదించి బోల్యు,
ACT 11:3 “తూ సున్నతి కోయింతే అద్మీయేకనా జైన్‍ యూవ్నేతి ఖాణు కాధోకరీ ఇనేతి బోల్యా.”
ACT 11:4 ఇనటేకె పేతురు జర్‍గ్యుతే హాఃరు అమ్‍ ఖూల్లా కరీన్‍ బోల్యొ.
ACT 11:5 మే యొప్పె హాఃయార్‍మా ప్రార్దన కరుకరుతో మన ఏక్ దర్షన్ ఆయు. యో ష్యాత్ కతో ఛార్‍ చేడో ధరైన్‍ ఉత్రుతే ఏక్ మోటు గోధిడీనూ జోణ్‍నూ ఏక్ థాళి ఆకాష్‍తూ ఉత్రీన్‍ మారకనా ఆయు.
ACT 11:6 ఇనామ్హణీ మే ఠర్‍కీన్‍ ధేఖిన్‍ ఏన్‍కరమా జమీన్‍ఫర్‍ రవళు ఛార్‍ గోఢాను జీన్వార్‍, జమీన్‍ఫరాస్‍ హాఃవ్‍ళావళు కీఢా, జాఢనూ ‍హరేక్‍ జిన్వార్‍ ఉఢాతే జీన్వార్‍ మన దేఖాయు.
ACT 11:7 తెదె పేతురునా “తూ వుటీన్‍ ఇనా మారీన్‍ ఖా” కరీన్‍ బోలిన్‍ ఏక్ ఆవాజ్‍ మారేతి బొలానూ మే హాఃమ్‍జ్యొ.
ACT 11:8 పన్కీ మే నకో ప్రభు నిషిద్దంనూ, అపవిత్రంనూ హఃయుబి మే కెధేబి మోఢమా గ్హాలో కోయిని కరి బోలమా
ACT 11:9 బెంమ్మనూ వోహాఃత్‍బి యో ఆవాజ్‍ ఆకాష్‍తూ దేవ్‍ మే పవీత్రం కర్యోతే ఇనా నిషిద్దంనూఅపవి కరి నకో ఎంచ్‍ కరి ఉత్తార్‍ ఆయు.
ACT 11:10 ఇమ్మస్‍ తీన్‍ వొహఃత్‍ హుయు. ఇనబాద్‍మా యో హాఃరు ఫాఛు ఆకాష్‍మా పడైగయు.
ACT 11:11 ఏగ్గిస్‍మ కైసరయాతూ మార కనా బోలిమొక్‍లాయుతే తిన్‍ అద్మి మే ఛౌతే ఘర్‍ కనా ఆయిన్‍ భిర్యు.
ACT 11:12 తెదె ఆత్మ తూ కాయ్‍బి బేధం నాబోల్‍నూతిమ్‍ యూవ్నే కేడె జాకరీ మారేతి బోల్యొ. ఆ చో జణ భైయే మాకెడే ఆయా; హామే కొర్నేల్ను ఘర్మాగయా.
ACT 11:13 తెదె యో దేవ్నుదూత యొప్పేమా అద్మీయేన్‍ బోలిమొక్లీన్‍ పేతురు కరి సీమోన్‍నఅ బులైమంగౌ.
ACT 11:14 యో బోలాతే వాతె హఃరు తారు ఘర్‍ పరీవార్‍ హాఃరనా భచవ్‍స్యే.
ACT 11:15 మే వాతె బొలాను సురు కర్యోతేదె పరిషుద్దాత్మ అప్నాఫర్‍ అగడీ కిమ్‍ ఆయుకీ ఇమ్మస్‍ యూవ్నాఫర్‍బి ఆయు.
ACT 11:16 తెదె యోహాన్‍ పాణీనూ బాప్తిస్మమ్‍ దిదో పన్కి తుమె పవిత్రాత్మతి బాప్తిస్మమ్‍ లీస్యు కరి ప్రభు బోల్యొతే వాతె మే హాఃయాల్‍ కర్‍లిదొ.
ACT 11:17 ఇనటేకె ప్రభు హూయోతే యేసు క్రీస్తుమా వీస్వాష్‍ ర్హఖతే అప్నా దేవాయ్‍రూతిమ్‍ దేవ్‍ యూవ్నాబి వరం దిరాఖఫర్‍ దేవ్‍నా ఆఢు బోలానా మే కోన్‍?
ACT 11:18 యూవ్నే ఆ వాతె క్హంజీన్‍ అజు క్హయుబి ఆడు నాబోలిన్‍, ఇమ్‍హూస్యేతో దేవ్‍ యూదుల్‍కాహెతెనబి దిల్‍భద్‍లాలీన్‍ రక్చణ లేవాను దయకర్‍రాక్యోస్‍, కరి బోల్లేతుహుయిన్‍ దేవ్‍నా మహిమ కర్యు.
ACT 11:19 స్తెఫన్‍నా విషంమ హుయుతే మీన్హాత్‍ నాటేకె భిగిడిగయుతే యూవ్నె యూదుల్‍నా తప్ప బుజు కినాబి వాక్యం నాబోల్‍నుతిమ్‍ ఫేనికే, కుప్ర, అంతియొకయమ చెద్రిగయు.
ACT 11:20 పన్కి కుప్రియుల్‍ను థోడుజణు, కురేనియుల్‍మ థోడుజణుబి ఇవ్నమతు. అంతియొకయమ ఆయిన్‍ యూదుల్‍కాహెతె ఇవ్నేతి వాతె బోల్తుహుయిన్‍ ప్రభు యేసును సువార్తనా ప్రచార్‍ కర్తర్హయ.
ACT 11:21 ప్రభును హాత్‍ షక్తి యూవ్నా కేడేస్‍ రయు ఇనటేకె విష్వాసించ్యుతే యూవ్నే హాఃరుస్‍ ప్రభుమ్హణీ ఫర్యు.
ACT 11:22 యూవ్నా గూర్చీన్‍ ఖభార్‍ యెరూషలేమ్‍మా ఛాతే సంఘంమచాతే యూవ్నే హఃమ్జీన్‍ బర్నబానా అంతియొకయ బోలిమొక్‍ల్యా.
ACT 11:23 యో ఆయిన్‍ దేవ్ను గణు ఆషిర్వధం దేఖీన్‍ సంతోష పడీన్‍ ప్రభుమా ఆనిలిన్‍ నిలకడ్‍తి ర్హవో కరి హాఃరవ్‍నా సిఫారత్‍ కర్యో.
ACT 11:24 యో పరిషుద్ధాత్మతి, విష్వాసంతి భరైరోతే అషల్ అద్మీనితరా రవమా; కెత్రూకి జణు ప్రభుమఫర్యు.
ACT 11:25 యో సౌలునా దేఖనహాఃజె తార్సునా గయో.
ACT 11:26 ఇనా మాలంకరీన్‍ అంతియొకయానా బులాలీన్‍ ఆయో. ఇవ్నే మళిన్ ఏక్ వరఖ్‍ః అక్కు సంఘంమా ర్హైన్‍ కెత్రాకీ జణానా వాక్యం బోలిధిదా. ఫైలీవోహఃత్‍ అంతియొకయామా విస్వసియే క్రైస్థవులుకరీ బోలాయి గయా.
ACT 11:27 యో ధన్నువ్‍మా థోడుజను ప్రవక్తల్‍ యెరూషలేమ్‍తూ అంతియొకయానా ఆయు.
ACT 11:28 యూవ్నామా అగబు కరి ఏక్ జణో భిరిన్ ములక్‍ అక్కమా మోటు ఖాళ్‍ ఆవ్‍స్యే కరి ఆత్మతి భరైన్‍ బోల్యొ. యో క్లౌదియ రాజాను ధన్‍మ యో ఖాళ్‍ ఆయూ.
ACT 11:29 తెదె సిష్యుల్‍మ హర్‍ఏక్‍ జణు ఇవును షక్తి ఏత్రె యూదయామ ఛాతే భైయ్యేవ్‍నా సహయం బోలిమొక్‍లానటేకె సోచిల్దు.
ACT 11:30 యూవ్నే సోచాతిమ్‍ బర్నబా, సౌలునా హాతె బోలిమొకల్ను కరి రైగతే ఇనా యూదయమ ఛాతే షాణవ్‍కనా బోలిమొక్‍ల్యా.
ACT 12:1 బరోభ్బర్‍ యోస్‍ ధన్నువ్‍మా రాజో హూయిరోతే హేరోద్‍ సంఘంనూ అద్మీయేమా థోడజణానా ధర్లీన్‍ హాఃతావాన సురు కర్యో.
ACT 12:2 యెహాన్‍నో భై యాకోబ్‍నాబి తల్‍వార్‍తి ఖత్రాయినాఖ్యో.
ACT 12:3 ఆమ్నూ యూదుల్‍నా ఇష్టంనూ కామ్‍ కరీన్‍ మాలంకర్లీన్‍, పేతురునబి ధర్లీదు. ఖాటుకోయిన్తే రోటోను పండుగను ధన్.
ACT 12:4 ఇనా ధరీన్‍ ఠాణమా గలైన్‍, పస్కా పండగహువదిన్‍ ఇనబాద్‍మా జనాల్‍నా హాఃమె ఇనా ల్యావ్‍నూ కరీన్‍ ఇనా కావ్లీమారక్య చార్‍ గుంపునా చార్ సైనికుల్‍నా అప్పగించ్యో.
ACT 12:5 పేతురు ఠాణమ గలైజవమ సంఘంను అద్మీయే హాఃరు ఇనహాఃజే గ్హణు ఆఖ్‍ఃతి దేవ్‍నా ప్రార్దన కర్తుర్హయు.
ACT 12:6 హేరోద్‍ ఇనా కాల్‍ విచారణ్‍ కరను ఛాలా కతో, యో బోల్యొతె అగాడీను రాతేస్‍ యో ఖంకల్‍తి భందైరీన్‍ బే సైనికుల్‍నా ఇచ్మా హూఃత్యోథో. బుజు కావాలి రవాళు ఠాణాను ధర్వాజుకనా కావల్‍ కాసిర్హయు.
ACT 12:7 ఎగ్గీస్‍, హధేక్‍ ప్రభును దూత ఇనాకనా ఆయిభిరీజవమా, ఏజ్గా యో ఛాతే జోగో హాఃరు ఊజాళు హుయిగు; తెదె దూత పేతురునా భావఢాఫర్‍ ఠోకీన్ వుట్‍ కరి బోలిన్‍ ఇనా వుట్టాడమా జల్దీస్‍ ఖంకల్‍ ఇనాహాత్‍మతూ ఇనూయోస్‍ టుటిపడీగయు.
ACT 12:8 తెదె దూత ఇనేతి తూ కంభార్‍నా భాందిలిన్‍, చప్లే పేర్లా కరి బోల్యొ, యో ఇమ్‍ కరాదీన్ ఇనబాద్‍మా దూత తార లుంగఢా ఉప్పర్ నాకిలిన్ మార కేడె ఆవ్‍ కరి ఇనెతి బోల్యొ.
ACT 12:9 యో బాధర్‍ ఆయిన్‍ దూతనా కేడె జైన్‍, యో దూతతి జర్‍గ్యుతే హాఃరు హాఃఛి కాహే, యో హాఃరు ధర్షనమ్కరీ రైగో.
ACT 12:10 ఆగాళ్ళు కావ్లీ వాళనా, బెంమ్మను కావ్లీవాళానా డాటిన్‍ హాఃయార్‍మ జావను లోఢను తలుపుకనా ఆయా తెదె ఇనుయోస్‍ యూవ్నా కడైగయు. యూవ్నే ఏజ్గాతు నిక్లీన్‍ ఏక్ గల్లీ డాటైదిన్‍ ఎగ్గీస్‍ దూత ఇనా మ్హేంధిన్‍ ఛలేగో.
ACT 12:11 తెదె పేతురునా హాఃయాల్‍ ఆయిన్‍, ప్రభు ఇను దూతనా బోలిమొక్లిన్‍ హేరోద్‍నూ హాత్‍మతూ, యూదుల్‍నా జనాల్‍ కర్నూ కరి దేఖ్యూతే ఇనా హాఃరవ్‍మతూ మన చుఖైరాక్యొస్‍ కరి హాంకే మన హాఃఛిస్‍ కనా మాలంహుయు కరి రైగో.
ACT 12:12 మార్కు కరి బోలాతె బుజేక్‍ నామ్‍ను యెహాన్‍ కరి ఇని ఆయా మరియనా గర్మఆయో. ఏజ్గా కెత్రూకి జణు మలీన్‍ ప్రార్దన కర్తుర్హయు.
ACT 12:13 యో బాధర్‍తు భిరిన్ ధర్వాజునా ఠోఖామా యో కోన్‍కీ దేక్నుకరీ ఏక్ నాని కాంకరవాళి ఛోగిరి ఆయి.
ACT 12:14 యో పేతురునూ వాత్‍ ఆవాజ్ హాఃణత్‍ ధరీన్‍, ఖుషీతి ధర్వాజు కాడీకోయింతిమ్‍ నాఖ్‍ఃతి జైన్‍ హాఃరవ్‍తి పేతురు ఆయిన్‍ బాధర్‍ హిభ్యిరోస్‍ కరి బోలి.
ACT 12:15 ఇనటేకె యూవ్నే ఇనేతి తూ దివానిసీకి కరి బోల్యా, రైతోబి మే బోలితేస్‍ క్హాఛీ కరి ఘట్‍బోలామ యూవ్నే ఇను దూత కరి బోల్యా.
ACT 12:16 పేతురు బుజున్‍బి ఇమ్మస్‍ ఠోక్‍తోర్హవమా యూవ్నే ధర్వాజు కాడీన్‍ ఇనా దేఖీన్‍ కలవర్‍ పడ్యు.
ACT 12:17 యో యూవ్నేతి సోపోర్హవో కరి సైగ్‍ కరీన్‍ బోలిన్‍, ప్రభు ఇనా ఠాణామాతూ కిమ్‍ బులల్యాయోకి యూవ్నా బోలిన్‍, యాకోబ్‍నా భైయ్యేనా యో వాతె మాలంకరావో కరి బోలిన్‍ బుజేక్‍ జోగోమ ఛలేగో.
ACT 12:18 వణు హూస్‍కరా పేతురు కేజ్గా ఛలేగో? కరి సైనికుల్‍మ హుయుతే గలిబిలి అత్రే ఏత్రే కాహే.
ACT 12:19 హేరోద్‍ ఇనటేకె ఢూండ్యోతేదె నా దేఖావమా కావ్లీవాళానా పరీక్చించుచిన్‍, కావాళివాలనా మర్రాకిదేయో ఆజ్ఞా దిదో ఇనబాద్‍మా హేరోద్‍ యూదయమతు కైసరయమ జైన్‍ రైయో.
ACT 12:20 తూరు సీదోన్ను హఃయర్‍యుల్‍నా ఫర్‍, సీదోనీయుల్‍నాఫర్‍ హేరోద్‍నా గ్హణు ఛంఢాల్‍ హూవమా, యూవ్నే హాఃరు మలిన్‍ రాజో కనా ఆయిన్‍ రాజోన దోస్తి బ్లాస్తునా యూవ్ను బాజు కర్లీన్‍, షాంతి హోణు కరి వేడిలీదు; ష్యానకతో రాజోనూ దేఖ్‍ఃతూ యూవ్నా దేఖ్‍ఃనా ఖవాను ఆనాజ్‍ ఆవాస్‍.
ACT 12:21 ఆ నియమించ్యుతే ధన్‍మ హేరోద్‍ రాజవస్ర్తాల్‍ పేర్లీన్‍ సీంహాసన్‍ఫర్‍ బేసిన్‍ యూవ్నా ఖామె న్యాయ కర్యొ.
ACT 12:22 జనాల్‍ హాఃరు ఆ దేవ్ను ఆవాజస్‍ పన్కి అద్మీను ఆవాజ్‍ కాహే కరి ఖైకార్‍ మేంద్యు.
ACT 12:23 యో దేవ్‍నా మహిమ నా కరమా యత్రాస్‍మా ప్రభునూ దూత ఇనా ధాభామా కీఢా పఢీన్‍ జాన్‍ మ్హేంద్యు.
ACT 12:24 దేవ్‍నూ వాక్యం హాఃరవ్‍మా ఫైలావ్‍తూ రయు. అధికమయ్యరు
ACT 12:25 బర్నబాబి సౌల్‍ యూవ్ను పరిచర్య నేరవెరనా బాద్‍మా మార్కు కరి బుజేక్‍ నామ్‍ను యెహన్‍నా కేడె బులాలిన్‍ యెరూషలేమ్‍మతూ ఫాచు ఆయు.
ACT 13:1 అంతియొకయమ ఛాతే సంఘంమ బర్నబా, కాళోరవాళో సుమాయేను, కురేనీయుడ్‍ను లూకియ, హేరోద్‍తి మలిన్‍ అధికారినితరా థోతె వ్యధోతే మనయేను, సౌల్‍ కరి ప్రవక్తల్‍బి, బోధకుల్‍ థూ.
ACT 13:2 ఇవ్నా ప్రభునా సేవకర్తూహుయిన్‍ పస్తు కర్తూ ర్హావమా పరిసుద్దాత్మ మే బర్నబానా సౌల్‍నా బులాయోతే సేవనాటేకె ఇవ్నా మన ప్రత్యేకం కర్‍ కరి ఇవ్నేతి బోల్యొ.
ACT 13:3 తెదె ఇవ్నే ఉపవాస్‍ రైన్ ప్రార్థనా కరీన్‍ ఇవ్నాఫర్‍ హాత్‍ మ్హేంధిన్‍ బోలిమొక్‍ల్యా.
ACT 13:4 పరీసుద్దాత్మతి బోలిమొక్‍లాయ్‍ర్యూతే ఆవ్నే సెలూకయ హాఃయార్‍మా ఆయిన్‍ ఏజ్గాతూ జ్హాజ్‍ చఢీన్‍ కుప్రమా గయా.
ACT 13:5 ఇవ్నే ఏజ్గాతు సలామిమా ఆయిన్‍ యూదుల్‍ను సభాస్థలంమ దేవ్‍ని వాక్యం ప్రచార్‍ కర్తర్హయ. యోహాన్, మార్కు ఇవ్నాకేడెతా.
ACT 13:6 ఇవ్నే ద్విపాల్‍ హాఃరు పర్తూహుయిన్‍, పాపు కరి ఏక్ గామ్‍మా ఆయాతేదె గారిడి వాళోబి, జుటీ ప్రవక్త హుయిరోతే బర్‍యేసు కరి ఏక్ యూదుడ్‍నా దేఖ్యా.
ACT 13:7 యో సెర్గిపౌల్‍ కరి ఏక్ అధిపతి కనా గణు హాఃగ్‍తి రయో. యో బర్నబానాబి, సౌల్‍నా బులైమంగైన్‍ దేవ్ను వాక్యం హాఃమ్‍జునూ కరి కోర్యొ.
ACT 13:8 రైతోబి ఎలుమ యో అధిపతినా విష్వాసంతి దూర్‍ రాక్ను కరి కోషీస్‍ కరీన్ ఇవ్నా ఆడుపడ్యొ. ఎలుమ కతో గారిఢివాళో కరి.
ACT 13:9 ఇనహాఃజే పౌల్‍ కరి బోలాతే సౌల్‍ పవిత్రాత్మతి భరైన్‍,
ACT 13:10 ఇనామణీ టర్కిన్ ధేఖీన్‍ కెత్రూకి కపటం దురాలోచన్‍తి భరైరోతే సైతాన్‍నూ ఛియ్యో, నీతినా వైరీంతర ధేఖవాళా, తూ ప్రభును అసేల్‍ వాట్‍నా చేడగోట్టాను మేంధా కోయిన్నా?
ACT 13:11 హధేక్‍ ప్రభు ఇను హాత్‍ తారఫర్‍ పాఢీరాక్యోస్‍; తూ థోడధన్‍ ఖాణోహుయిన్‍ ర్హైస్‍, సూర్యుడ్‍నా దేఖీస్‍ కోయిని కరి బోల్యొ. తెదె యత్రాస్‍మా, అంధారు ఇనాఫర్‍ ఆయిన్‍ ఢఫైజవమా, ఇను నజార్‍ ఛల్‍జైన్‍ ఫర్‍తోహుయిన్‍ కోన్బి మన హాత్‍ ధరీన్‍ ఛలావ్‍స్యేకీ కరి ఢూండ్‍తోర్హయో.
ACT 13:12 ఎత్రమా యో అధిపతి జర్‍గ్యుతే ఇనా దేఖిన్‍ ప్రభు బోధనా హషం హుయిన్‍ విష్వాసించ్యో.
ACT 13:13 ఇనాబాద్‍మా పౌల్‍బి ఇనాకేడె ర్హవళు ఝాజ్‍ చఢీన్‍ పాపుతూ నిక్లీన్‍ పంపులియామా ఛాతే పేర్గేనా ఆయు ఏజ్గా యోహాన్నా మార్క ఇవ్నా మ్హేంధిన్‍ యెరూషలేమ్‍నా పాఛు చలెగో
ACT 13:14 తెదె ఇవ్నే పేర్గేతు నాకీన్‍ పిసిదియామా ఛాతే అంతియొకయనా ఆయిన్‍ ఆరామ్‍నూ ధన్‍మా యూదులనా సభామా జైన్‍ బెట్టా
ACT 13:15 ధర్మషాస్ర్తంబి ప్రవక్తల్‍నూ లేఖనం ఫడదదీన్‍ ఇనబాద్మా న్యావ్‍నుజొగొనూ అధికారుల్‍ భైయ్యే జనాల్ తుమె కేయూబి బోల్నూ కరి హూస్యేతొ బోలో కరి కభార్‍ కర్యా
ACT 13:16 తెదె పౌల్‍ హిభ్రీన్‍ హాత్‍తి సైగ్‍ కరీన్‍ అమ్‍ బోల్యొ ఇష్రాయేలీల్‍వాళా దేవ్‍తి‍‍ ఢరవాళా హాఃజో.
ACT 13:17 ఇష్రాయేల్‍ ప్రజల్‍నూ దేవ్‍ అప్ను అప్నా పితరుల్‍నా ఏర్పచిలీన్‍ ఇవ్నే ఐగుప్తునూ దేఖ్‍ఃమా పరదేషిల్‍ హూయిన్‍ ర్హయ తెదె యో ప్రజల్‍నా ఉఫర్‍ పాఢీన్‍ ఇను అధ్బుతంనూ షక్తీతి ఇవ్నా ఎజ్గాతు బులాలిన్‍ ఆయో.
ACT 13:18 బరోభర్‍ ఛాళీఖ్‍ః వరఖ్‍ఃతోడీ ఝాఢీయేవ్‍మా యూవ్ను చేష్టల్‍నా హాఃమాళ్యో.
ACT 13:19 బుజు కనాన్‍ దేఖ్‍ఃమా హాఃత్‍ గోత్‍వాళానా నాషనం కరీన్‍ ఇవ్ను దేఖ్‍ఃనా ఆవ్నా వారసుల్నితర కర్యో.
ACT 13:20 బరోభర్‍ ఛార్‍ఖోః ఆఢైఖ్‍ః వరఖ్‍ః ధర్యు ఇమ్‍ కరానా. ఇనబాద్‍మా సమూవేలు ప్రవక్త తోడీ యో యూవ్నా న్యాయాపతిల్‍నా దయకర్యో.
ACT 13:21 ఇనబాద్‍మా యూవ్నే రాజో హూణు కరి కోరమా దేవ్‍ బెన్యామీన్ గోత్‍నూ కీషునూ ఛియ్యో సౌల్‍రాజొ ఛాళిఖ్‍ః వరఖ్‍ఃతోడి ఏల్యో.
ACT 13:22 ఇనబాద్‍ ఇనా కణ్నాకీన్‍ దావీద్‍నా రాజోంతర కర్యో దావీద్‍ విషంమా దేవ్‍ ఇనూ మన్‍నూ వాత్‍ అమ్‍ బోల్యొ యెష్షయినో ఛియ్యో దావీద్‍ మారు ఇష్టనూసారంగా ఛాలావళో, మారు మే సోఛీ రాక్యోతే హాఃరు క్హాఛీ కర్సే కరి బోలిన్‍ సాక్చ్యం దిదో.
ACT 13:23 దేవ్‍ వాగ్దన్‍ కర్యోతిమస్‍ ఇను సంతాన్‍మతూ ఇష్రాయేల్‍నాటేకే రక్చకుడ్‍ యేసునా ఫైధాకర్యొ.
ACT 13:24 యెహాన్‍ ఇను కామ్‍ కరుథూరావ్వమా మే కోణ్ కరి తుమే రైజోంగ్రస్‍ తుమె ఎదురుదేకుకరతె యో మే కాహె, హదేక్‍ మార పీటే ఏక్జణో ఆవుంక్రస్‍, ఇను చప్లేనా ఛోడనబి మన ఎత్రే అర్హత కోయిని.
ACT 13:25 ఇను ఆవానూ అగడీ యెహాన్‍ ఇష్రాయేలీల్‍ అద్మీయే హాఃరవ్‍నా దిల్‍ బద్‍లాయిలేవనూ గూర్చీ బాప్తిస్మమ్‍ ప్రచార్‍ కర్యో.
ACT 13:26 భైయ్యే, అబ్రాహామ్‍నూ జాత్‍వాళా, దేవ్‍తి ఢరవాళా, ఆ రక్చణ వాక్యం అప్నా కనా మొక్లాయిరూస్‍.
ACT 13:27 యెరూషలేమ్‍మా కాపరం ర్హవళాబి, ఇవ్ను అధికారుల్‍బి, హార్‍ ఆరామ్‍నూ ధన్నే ఫడావ్‍ంగ్రతే ప్రవక్తల్‍నూ వచన్‍నా ధ్యాన్‍ నాదీన్‍ ఇనా యేసునా మరణ్‍ షిక్చ నాఖీన్‍ యో వచన్‍నా హాఃఛి కర్యా.
ACT 13:28 ఇనాహాఃమె మర్రాఖ ఏత్రే తప్పు నాధేఖాయుతోబి, ఇనా మర్రాక్ను కరి యూవ్నే పిలాతునా వేడిలిదా.
ACT 13:29 ఇవ్నే ఇన గూర్చీ నిఖైర్యూతే హాఃరు క్హాఛీ హూవదిన్‍, ఇనా సిలువతూ ఉత్రాయిన్‍ సమాధిమా రాఖ్యా.
ACT 13:30 రైతోబి దేవ్‍ ఇనా మర్యాహూయమతూ ఉఠాడ్యొ.
ACT 13:31 యో గలిలయమతూ యెరూషలేమ్‍నా ఇనేతి కేడె మళిన్ ఆయుతే యూవ్నా కెత్రాకీ ధన్‍ దేఖాయో. ఇవ్నేస్‍ ఇస్రాయేల్నా సాక్చిహుయీన్‍ రయు.
ACT 13:32 దేవ్‍ యేసునా ఉఠాడీన్, పితరుల్‍నా కర్యోతే వాగ్దన్‍ అప్నా లఢ్‍క్వా కనా క్హాఛీ కర్‍రాక్యోస్ కరి, హమేబి తుమ్నా ప్రచార్‍ కరూకరుయేస్‍,
ACT 13:33 ఇమ్మస్‍ తూ మారో ఛియ్యో మే తూనా జణీరాక్యోస్‍ కరి బెంమ్మనూ కీర్తనమా నిఖైర్యుస్‍.
ACT 13:34 బుజు అజు హాఃడ్నూనాతిమ్‍ ఇనా మర్యాహూయమతూ ఉఠాడనూబి, దావీద్‍నా దీదోతే పవిత్రమ్‍హుయుతే వరాల్‍ తూమ్నాబి దీస్‍, యో నమ్మకంనూస్‍ కరి బోల్యొ.
ACT 13:35 ఇనహాఃజే అజేక్‍ కీర్తనమా తారు పరీసుద్దుడ్‍నా గోరాడమ హాఃఢదీస్‍కోయిని కరి బోలుకరాస్‍.
ACT 13:36 దావీద్‍ దేవ్‍నూ సంకల్ప ప్రకార్‍ ఇనూ పీఢీనూ అద్మీయేనా సేవ కరీన్‍ హూఃయిజైన్, ఇనా పితరుల్‍ కనా చేర్చాయి జైన్‍ ఆంగ్తాన్‍ హాఃఢీగయో.
ACT 13:37 పన్కి దేవ్‍ ఉఠాడ్యోతే ఇనా యో హాఃడదీదోకోయిని.
ACT 13:38 ఇనహాఃజే భైయ్యే తూమ్నా ఆనేతిస్‍ పాప్‍ మాఫి హూంక్రస్‍ కరి
ACT 13:39 తుమె మోషే ధర్మషాస్ర్తంమా క్హయు విషంమా నీతి మంతుడ్‍ కరి బోలావ్‍స్యుకి యో విషం హాఃరమా విష్వసించతె హార్‍ ఏక్ ఆనేతిస్‍ నితి మంతుడ్‍ కరి తీర్చబడ్‍స్యు కరి తూమ్‍నా మాలంహోణు.
ACT 13:40 ప్రవక్తల్‍నూ గ్రంథంమా బోలాయుతిమ్‍ తుమారఫర్ నాఆవునుతిమ్‍ దేఖీలేవో; యో ష్యాత్ కతో
ACT 13:41 హధేకో నక్లే కాడవాళా, హాషంహువో నషించ్వో, యో ధన్నువ్‍మా మే ఏక్ కార్యం కరీస్‍, ఇనా కోన్‍బీ బోల్యుతోబి తుమె జరాబి నమ్‍స్యు కోయిని.
ACT 13:42 ఇవ్నే పౌల్ యూదుల సభమతు ఛల్‍జౌంగ్రతో ఆవాతే హంకేనూ ఆరామ్నూ ధన్నేబి హమారేతి బోల్‍జో కరి జనాల్‍ గోజ్‍లాడ్యు.
ACT 13:43 యూ యూవ్నే వూటాదిన్‍ కెత్రూకి జణు యూదుల్‍బి, యూదమతంనూ ప్రవిష్టుల్‍ పౌలునా బర్నబానా కేడెగయా. అవ్నే యూవ్నేతి వాతె బోల్తూహూయిన్‍, దేవ్‍ని కృపమా నిలకడ్‍గా ర్హనూ కరి యూవ్నా ఉసీకర్యొ.
ACT 13:44 బెంమ్మనూ ఆరామ్నూ ధన్నే యో హఃయార్‍నూ హాఃరూస్‍ దేవ్‍నూ వాక్యం హాఃమ్‍జ్ను కరి భరైన్‍ ఆయు.
ACT 13:45 యూదుల్‍ జనాల్నూ గుంపుల్‍నా దేఖిన్‍, కుట్రతి భరైన్‍, దూషించతా దేతాహూయిన్‍, పౌలు బోలాతే వాతేనా ఆడే బోల్తా ర్హయా.
ACT 13:46 తెదె పౌలుబి, బర్నబా హిమ్మత్‍తి అమ్‍ బోల్యా, దేవ్‍నూ వాక్యం ఆగడీ తూమ్నా బొలానూ కాయామస్‍ హుయితోబి తుమె ఇనా దకల్‍ నాఖీన్‍, తూమరు తూమేస్ నిత్యజీవంనూ పాత్రుల్‍ కాహేతిమ్‍ కర్‍లేంగ్రస్‍, ఇనహఃజే హామే అన్యుల్‍ కనా జౌంగ్రుయేస్‍
ACT 13:47 కిమ్కతో ప్రభు హమ్నా జమీన్‍నూ అంతంతోడి అన్యాజనుల్‍నా రక్చణగా బుజు ఊజాళుంతర ర్హాకరీ ఆజ్ఞదిదో.
ACT 13:48 అన్యాజనుల్‍ యో వాతె హఃమ్‍జీన్‍ హూఃషీహూయిన్‍, దేవ్‍ని వాక్యంనా మహిమ కర్యు బుజు నిత్యజీవంనా నిర్ణయించ్యుతే యూవ్నే హఃరు నమ్మిలిదు.
ACT 13:49 ప్రభునూ వాక్యం యో ప్రదేషాల్‍ హఃరూమా ఫైలాయు.
ACT 13:50 కాని యూదుల్‍ భక్తిమా మర్యాదితి ర్హవాళి బాయిక్వాన, యో హఃయార్నూ ప్రముఖుల్నా, ఉషీ కరైన్‍ పౌలునా, బర్నబానా హఃతాయిన్‍ యూవ్నా ఇవ్నూ ప్రాంతంనా నాహఃడ్‍నాక్యు.
ACT 13:51 అపోస్తుల్‍ యూవ్నూ గోఢాను ధుళ్‍నా యూవ్నా మ్హణీ జట్కీనాఖీదిన్‍ ఈకోనియానా ఆయా.
ACT 13:52 కాని అంతియొకయలోని సిష్యుల్‍ హూఃషీతి, పవిత్రాత్మతీ భరైన్‍ ర్హయా.
ACT 14:1 ఈకోనియామ హూయుతే ష్యాత్‍ కతో, యూవ్నే హఃరూ మలిన్‍, యూదుల్ను సమాజమందిరంమా జైన్‍ ఖూల్లా కరీన్‍ బోధించమా, హఃరుజణు యూదుల్‍బి, గ్రీసు యూదుల్ కాహెతె దేహ్‍ఃవాళుబి విస్వసించ్యు.
ACT 14:2 హుయుతో దేవ్‍తి ఢరకోయినితే యూదుల్‍ అన్యాజనుల్‍నా ఉషి కరైన్‍ ఇవ్నా దిల్‍మా భైయ్యేఫర్‍ ధావోనా ఫైదాకర్యు.
ACT 14:3 ఇనహఃజే యూవ్నే ప్రభునా అనిలీన్‍, హిమ్మత్‍తి వాతె బోల్తుహుయిన్‍ ఏజ్గా ఘణా ధన్‍ ర్హయా. ప్రభు యూవ్నా హాతె సూచక క్రియాల్నా అధ్బుతాల్నా కరనా తాఖాతి దిదో, ఆమ్‍నితర ఇను గూర్చీ సాబుత్‍ దేతొ ర్హయో.
ACT 14:4 యో హఃయర్నూ ప్రజల్మా విభేధాల్‍ హూవమా థోడు జణు యూదుల్‍మ్హణి, థోడు జణు అపొస్తుల్‍ మ్హణి ర్హయూ.
ACT 14:5 బుజు అన్యుల్‍బి, యూదుల్‍బి యూవ్నా అధికారుల్‍థీ మలిన్‍, అపోస్తుల్‍నా ఇజ్జాత్‍ కాడీన్, ఫత్రావ్‍తీ మారీన్‍ మర్రాక్నుకరీ దేఖ్యు.
ACT 14:6 ఇవ్నే ఆ వాత్ మాలంకరీన్‍ లుకయమానూ హఃయార్‍మా లుస్త్రనా, దెర్బేనా అస్పీస్‍ ఛాతె ఇలాఖోవ్‍నా మిలైలిన్‍,
ACT 14:7 ఏజ్గా సువార్త ప్రచార్‍కర్తోథొ.
ACT 14:8 యో ఫైధావహ్‍ఃతూస్‍ ఛాలకోయింతే లంగ్డు హుయిన్‍ కంజోర్నూ గోఢాను ఏక్ జణు లుస్త్రామా థూ.
ACT 14:9 తెదె పౌలు వాఇనా ఠర్కీన్‍ దేఖిన్‍, హూఃదోహువానా ఇనా విష్వాష్‍ ఛాకరీ మాలంకరీన్‍,
ACT 14:10 తార గోఢా జమీన్‍ఫర్‍ మ్హేందీన్‍ హఃఢక్‍ వుభార్‍ కరి ఘట్‍ బోలమా యో కూథో హుయిన్‍ వుటీన్‍ చాలనిక్యో.
ACT 14:11 జనాల్‍ హఃరు పౌలు కర్యోతె ఇనా దేఖిన్‍, దెవతల్‍ అద్మీయేనూరూప్‍మా ఆప్నాకనా వుత్రీఆయి ర్హాస్‍ కరి కైఖార్‍ మ్హేందిన్‍,
ACT 14:12 బర్నబానా ద్యుపతి కరిబీ, పౌలు ముఖ్య ప్రసంగీ హుయిర్హవమా ఇనా హేర్మే కరీన్‍ నామ్‍ మ్హేంద్యా.
ACT 14:13 హఃయర్నా హఃమే ఛాతే ద్యపతినూ పూజారీ ఢాండవ్‍నా పూల్‍నూ మాళవ్‍నా వాట్‍కనా లీన్‍ ఆయిన్‍, గల్లోవ్తి మలీన్‍, బలి దేనూ కరి థూ.
ACT 14:14 అపొస్తుల్‍ హుయాతే బర్నబాబి, పౌలు ఆ వాత్‍ హఃమ్‍జీన్‍, యూవ్న లుంగఢా ఫళ్ళీన్‍ అద్మీయేను గల్లావ్‍మా పేషీన్‍,
ACT 14:15 హాఃయాప్‍ వో తుమె హాఃరూ ష్యాన అమ్‍ కరుకరాస్‍? హామేబి తూమారిన్‍ జోణ్‍నస్‍ అద్మీయే. తుమె ఆ బేకార్నూ హాఃరూ మ్హేందీన్‍, ఆకాష్‍నా జమీన్‍నా ధర్యావ్‍, ఇనమానూ సమస్తంనా బణాయోతే జీవంనో దేవ్‍మ్హణీ పర్నూకరీ హామే తుమ్నా ఆ సువార్తనా ప్రచార్‍ కరూకరుయేస్‍.
ACT 14:16 యో పాషళ్‍నూ కాలంమా సమస్త ప్రజల్‍నా ఇవ్నూ యూవ్నూ వాట్‍ఫర్‍ చాలాదిదో.
ACT 14:17 హూయితోబి యో ఆకాష్‍థూ తూమ్నా వరహాఃత్‍నా, ఫల్‍ దేవానూ రుతుల్‍నా, దేతోహూయిన్‍, ఖాణు దేతోహుయిన్‍, హూఃషీథీ తూమారు దిల్‍నా భర్తూహూయిన్‍, అషల్ కరన హాఃజే ఇనా గూర్చి సాబుత్‍ కోయింతే కర్యాకోయిని కరి ఘట్‍ చిక్రీన్‍ బోల్యు.
ACT 14:18 ఇవ్నే ఆం బోలిన్‍ ఇనా బలి దేనూనా తిమ్‍ అద్మీయేనా రూకావనూ ఘనూ కోషీష్‍ హూయు.
ACT 14:19 పిసిదియమాఛాతె అంతియొకయతూ ధరీన్‍, ఈకోనియథూబి యూదుల్‍ ఆయిన్‍, అద్మీయే హాఃరవ్‍నా యూవ్నా మ్హణి కర్లీన్‍, పౌలునా ఫత్రావ్‍థీ మారీన్, తెదె యో మరిగయోకరీ ఇనా హాఃయార్‍నా భార్‍ లీయిన్‍ ఖేఛీన్‍ మ్హేంద్యూదు ఆ
ACT 14:20 హుయుతో సిష్యుల్‍ ఇనా ఆష్పిష్‍ భరైజవమా యో వుటిన్‍ హాఃయార్‍మా జైన్‍ బుజా ధన్నే బర్నబాతి మలిన్‍ దెర్బేనా నిక్లీగయా.
ACT 14:21 భర్నబా పౌలు హఃయార్‍మా సువార్త ప్రచార్‍ కరీన్‍, కెత్రాకీ జణానా సిష్యుల్‍నితర కరనూ బాద్‍మా, లుస్త్రనా, ఈకోనియానా, పిసిదియమా ఛాతె అంతియొకయనా ఫరీన్‍ ఆయా.
ACT 14:22 సిష్యుల్‍నూ మన్‍నా ఘట్‍ కరీన్‍, విస్వాసంమా నిలకడ్‍గా ర్హనూ కరి, కెత్రూకి మిన్హత్‍నా హఃమాలీన్‍, అప్నె దేవ్‍నూ రాజ్యంమా జానుకరి యువ్నా ప్రోత్సహించొ.
ACT 14:23 బుజు హర్‍ సంఘంమా యూవ్నా ష్యాణవ్‍నా ఏర్పరచిన్‍, ఉపాస్‍ ర్హైన్‍, ప్రార్ధన కరీన్‍ ఇవ్నే నమ్మిరాక్యతేవాలనా దేవ్నా అప్పగించ్యా.
ACT 14:24 ఇనబాద్మా పిసిదియ దేహ్‍ఃమా జైన్‍, బుజు ఏజ్గాతూ నికీన్‍ పంపులియానా గయా.
ACT 14:25 బుజు పేర్గేమా వాక్యం బోధించిన్‍, ఏజ్గతూ అత్తాలియనా గయా.
ACT 14:26 బుజు ఎజ్గతు జ్హాజ్‍ ఛడీన్‍, ఇవ్నె ఖతం కర్యాతే కామ్‍నా టేకె దేవ్‍ను కృపనా దరాటిదిదో బడ్యాహుయాహుయిన్‍, అగాఢి బయల్దేరీ గయాతేస్‍ అంతియొకయన జోగోకనాస్‍ బుజు ఆయా.
ACT 14:27 యూవ్నే ఆయిన్‍, సంఘంనా ఏక్ జోగో జోడ్‍ కరీన్‍, దేవ్‍ యూవ్నా కేడె ర్హైన్‍ కర్యోతే అక్కుబి, బుజు అన్యుల్‍ విష్వాసించనా టేకె యో వాట్‍ కిమ్‍ కాడ్యోకి యూవ్నా ఖూల్లా కరీన్‍ బోల్యొ.
ACT 14:28 యూవ్నే ఎజ్గాస్‍ ఎజ్గాను సిష్యుల్‍తీ గ్హణా ధన్‍ ర్హయా.
ACT 15:1 థోడుజణు యూదయ థూ అంతియొకయనా ఆయిన్‍, యెజ్గ ఛాతె భైయ్యేవ్‍నా, “తుమె మోషేను మ్హేంద్యొతె ఆచారంను సున్నతినా లిదాతోస్‍ పన్కి తుమ్నా రక్చణ మల్సెకొయినికరి” ఇవ్నా బోధించ్యు.
ACT 15:2 పౌలుబి, బర్నబా ఇవ్నేతి ఘణుమోటు వాదనల్‍ థంగొ తోడ్యా. ఆ విషయంనా బారెమా పౌలుబి, బర్నబా ఇవ్నమా బుజు థోడు అద్మి యెరూషలేమ్‍నా, అపొస్తుల్‍కనా, ష్యాణవ్‍కనా, జాణుకరి బోలిన్‍, భైయ్యే నిర్ణయించ్యా.
ACT 15:3 ఇనహఃజె యూవ్నె సంఘంతి బోలిమొక్లాయతే ఆవ్నే, ఫేనికే, సమరయ దేహ్‍ఃమా కరి జాతాహుయిన్‍, యూదుల్‍కాహెతె బి దేవ్‍నా నమ్మిలిదు కరి బోలి భైయ్యేవ్‍నా హూఃషీ కరాయా.
ACT 15:4 ఆవ్నే యెరూషలేమ్మా జౌస్‍కరా, సంఘం, అపొస్తుల్‍, ష్యాణా హఃరూ మలిన్‍, ఆవ్నా స్వాగత్‍ కర్యు. పౌలు, బర్నబాతి దేవ్‍ కరాయోతే కామ్‍నా గూర్చి యూవ్నా బోల్యా.
ACT 15:5 పరిసయ్యుల్‍నూ థోడుజణు భక్తివవళా వుటిన్‍, “యూదుల్‍కాహెతెవాల ఖచ్చితంగా సున్నతి కర్లేనూ. అజు మోషే ధర్మషాస్ర్తంనా పాటించ్ను” కరి బోల్యు.
ACT 15:6 తెదె అపొస్తుల్‍బి, పెద్దల్‍బి ఆ వాతె హఃజే సోచనాటేకె హఃరు మలిన్‍ ఆయు.
ACT 15:7 పాసల్తీ ఘణు వాదించిన్‍ హుయిజావదిన్‍ పేతురు వుటిన్‍ యూవ్నేతి ఆం బోల్యొ. భైయ్యే ఆగాఢిమా యూదుల్‍కాహెతె ఇవ్నే మారు వాక్యం హఃజీన్‍ భరోసా కరతిమ్‍ తుమార మాతు దేవాస్‍ మన ఎన్నిలిదో కరి తూమ్నా మాలం.
ACT 15:8 బుజు దిల్‍నా మాలంకర్‍ రాక్యోతే దేవ్‍ అప్నా దిరాక్యోతిమస్‍, యూవ్నాబి పరిషుద్ధాత్మ ప్రాప్త్ కరీన్‍ యూవ్నా గూర్చి సాక్చ్యం దిదొ.
ACT 15:9 ఇవ్ను దిల్‍నా విష్వాసంనా పవిత్ర కరీన్‍ అప్నాబి, అవ్నాబి హఃయూ బేధంబి దేఖాడుకోయిని.
ACT 15:10 ఇనటేకె అప్ను పితరుల్‍ ర్హవో, అప్నే ర్హవో హఃమాళకోయింతే భోజోనూ కాడీనా సిష్యుల్‍నూ గలేంఢాఫర్‍ మ్హేందిన్‍ తూమే‌ ష్యాన దేవ్‍నా హఃతావ్‍ంకరాస్‍.
ACT 15:11 ప్రభు హూయోతే యేసునూ కృపతి అప్నా రక్చణ పోంద్‍స్యు కరి భరోసా కరుకరాస్‍ కాహేనా? ఇమ్మస్‍ యూవ్నేబి రక్చణా పోంద్‍స్యే కరి బోల్యొ.
ACT 15:12 యత్రమా యో జనాల్‍నూ గల్లో హఃరు షోపొ హూయిన్‍ బర్నబాబి, పౌల్‍ ఇవ్నేతి, దేవ్‍ యూదుల్‍కాహెతె హాఃనద్ను క్రియాల్నా, అధ్బుతాల్నా వివరించమా ధ్యాన్‍ దీన్‍ హఃమ్‍జ్యా.
ACT 15:13 ఇవ్నే బొలాను హుయిజవాను బాద్మా యాకోబ్‍ అమ్‍ బోల్యొ, భైయ్యే మారు వాత్‍ హఃమ్‍జో
ACT 15:14 యూదుల్‍ కాహేతే ఇవ్నే దేవ్‍ ఇను నామ్‍నా టేకె ఏక్ జనంనా ఎర్పరచనా టేకె యూవ్నా కిమ్‍ ఆగఢి కటాక్చించోకీ సుమాయోను వివరించిన్‍ బోల్యొ.
ACT 15:15 అనహఃజే ప్రవక్తల్‍ను వాక్యల్‍ సరిహుయిరూస్ కిమ్‍కతో
ACT 15:16 ఇనబాద్‍మా మే పాఛు ఆయిస్‍; పడీగయూతే దావీద్‍ను డేరనా పాఛు భాందిస్‍, ఇను పడిగూతె డేరనా ఇన భాందిన్‍ భిరాకాడీస్‍ కరి అగాఢిమతూ ఆ వాతె మాలం కరాయోతే.
ACT 15:17 అద్మీయేమా ఆఖరినూ అద్మీయేనాబి మారు నామ్‍ కినా మేందైర్హాస్‍కీ యో సమస్తంనూ యూదుల్‍కాహెతె ప్రభువునా ఢూండ్నూతిమ్‍.
ACT 15:18 ప్రభు ఆం బోల్యొ కరి లిఖైర్యుస్‍. అగాఢిస్‍ ప్రభువు మాలంకరాయో.
ACT 15:19 ఇనహఃజే యూదుల్‍కాహె ఇవ్నామతూ దేవ్‍ మ్హణి ఫరుకరతే యూవ్నా అప్నె మ్హీనత్‍మా నాఘాల్నూతిమ్‍,
ACT 15:20 పన్కీ, మూర్తీయేనూ సంబంధంనూ అపవిత్రనా, హాఃవను నేటో దాబిన్‍ మారవాళీయేనా, ల్హొయినా, ఫేకి దేవానాటేకె ఏక్ పత్రిక లిఖ్కిన్ బోలిమొకల్నుకరీ మారీ హూఃజ్‍.
ACT 15:21 కిమ్కతో సమాజమందిరంమా హర్యేక్‍ ఆరామ్ను ధన్నే మోషేనూ లేఖనాల్‍నా ఫఢ్తారైన్‍ ఆగఢినూ జమానమతూ ఇను నియామ్‍నా ప్రచార్‍ కరవాళు హర్‍ హఃయార్‍మా ఛాకరీ బోల్యొ.
ACT 15:22 తెదె భైయ్యే హఃరమా ముఖ్యంనో బర్సబ్బాకరీ బుజేక్‍ నామ్నో యూదా సీలనా ఇవ్నమా యెంచిలీన్‍, పౌలుతి, బర్నాతి అంతియొకయానా బోలిమొకలానూ అసేల్‍ కరి అపొస్తుల్‍నా ష్యాణవ్‍నా సంఘహఃరవానాబి సోచాయు.
ACT 15:23 అవ్నే లిఖ్కిన్‍ యూవ్నా హాతె బోలిమోక్లుతే ష్యాత్‍ కతో అపోస్తుల్నా, ష్యాణాబీ భైయ్యేహుయాతె హమె అంతియొకయా, సిరియామాబి, కిలికీయామాబి జింకరతె యూదుల్‍కాహెతెతిమ్‍ విష్వాసుల్నాహుయాతె భైయ్యెవ్‍నా వందనములు కరి బోలిల్‍ లిఖ్కుకరతె,
ACT 15:24 థోడుజణు హమారకంతూ జైన్‍ ఇవ్ను బోధతీ తూమ్నా కలవరం కరీన్‍, తూమారు మన్నా దుఃఖవ్‍ంగ్రస్‍ కరి హఃమ్‍జ్యా. ఇవ్నా హమే రూభాబ్‍ కోదిదాని.
ACT 15:25 ఇనటేకె అద్మీయేనా ఏర్పరచిన్‍ అప్ను ప్రభు హుయోతే యేసు క్రీస్తు నామ్‍నా టేకె ఇను జాన్‍ ఇవ్నే అప్పగించిలిదాతే బర్నబా పౌల్‍నా తుమారకనా మొల్లుకరియేస్‍.
ACT 15:26 అప్ను ప్రియుల్‍నా కేడె తూమారకనా బోలిమొకలాను అసేల్‍ కరి హమ్నా హఃరవ్‍నా ఏక్కాస్‍ హూఃజ్‍ ఆయు.
ACT 15:27 హూయితోబి యూదానా సీలనా మొకల్‍రాక్యస్‍; యూవ్నేబి యువ్నా మోఢాతి ఆ సంగతుల్‍నా తుమ్నా మాలంకరవ్‍స్యే.
ACT 15:28 మూర్తేవ్‍నా ఆర్పించ్యుతే ఇనా, ల్హోయీనా, న్హేటో దాబిన్‍ మర్రాక్యుతే ఇనా జారత్వంనా ఫేకి నాక్ను.
ACT 15:29 జరూరత్‍నూ థీబి ఘాణుహూయుతే కేవు భోజోనాబి తూమారఫర్‍ నా మ్హేన్‍నూ కరి పరీసుద్దాత్మనబి, హమ్‍నాబి సోఛాయు. అనేతి దూర్‍ ర్హవనాహాఃజే జత్తన్‍థీ ర్హయాతో యో తుమ్నా మేల్‍. తుమ్నా అచ్చు హోణు.
ACT 15:30 తెదే యూవ్నే వార్త లీజావాలు జీయ్యేస్‍ కరి బోల్లీన్‍, అంతియొకయనా ఆయిన్‍, విష్యాల్‍నా ఏక్ జోగొ జామకరీన్‍ యో పత్రికల్‍నా దిదూ.
ACT 15:31 యూవ్నే ఇన పఢీన్‍ ఇనేతి ఆదరణ పోందిన్‍ హూఃషీ హూయు.
ACT 15:32 బుజు యూదాబి, సీలబి ప్రవక్తల్‍ హూయిర్హయా, అనటేకే ఘాణు వోహాఃత్‍ వాత్‍ బోల్తుహుయిన్‍ భైయే ఆదరించిన్‍, బలపర్చు.
ACT 15:33 యూవ్నే థోడుధన్‍ రాహిన్‍, భైయ్యేవ్‍ కంతు యూవ్నా బోలీమొక్లుతే
ACT 15:34 యూవ్నా కనా జవానటేకె సమాధానంతీ సెలవుమాంగిల్దా.
ACT 15:35 పన్కి పౌలుబి బర్నబా అంతియొకయమా థోడధన్‍ ర్హైన్‍, అజు కెత్రాకీ జణాథీ ప్రభునూ వాక్యం బోధిస్తాహుయిన్‍, ప్రచార్‍ కర్యా.
ACT 15:36 థోడు ధన్‍నా బాద్మా ఇవ్నే కెవు కెవూ హాఃయార్‍మా ప్రభునూ వాక్యం ప్రచార్‍ కర్యాకీ, యో హాఃయార్‍మాను భైయ్యే కన ఫాచు జైన్‍ యూవ్నే కిమ్‍ ఛాకిస అప్నె దేఖియేకరి పౌల్‍ బర్నబాతి బోల్యొ.
ACT 15:37 తెదె మార్కు కరి బోలాతే యోహాన్‍నా కేడె లీన్‍ జానూ కరి బర్నబా ఇష్టపడ్యో.
ACT 15:38 కాని పౌలు, పంపులియమా కామ్‍నా హాఃజే హమారకేడె నా ఆవ్నూతిమ్‍ అప్నా మ్హేంద్యుదూతే ఇనా కేడె బులాలీన్‍ జవానూ అషల్ కాహెకరి సోచ్యొ.
ACT 15:39 యూవ్నామా ఘణు లఢాయినూ వాదనల్‍ హూవమా, యూవ్నే ఏక్నాయేక్ మ్హేందిన్‍ అలాదు హూయిగా. తెదె బర్నబా మార్కునా కేడెలీన్‍ కుప్రనా గయో.
ACT 15:40 పౌలు సీలనా ఏర్పరచిలిన్‍ భైయ్యేవ్‍తీ ప్రభునూ కృపమ అప్పగింపబడిన్ బయల్దెర్యా.
ACT 15:41 సంఘాల్‍నా స్ధీరం కర్తాహూయిన్, సిరియా కిలికీయా దేహ్‍ఃథీ బలపర్తూ ర్హయూ.
ACT 16:1 పౌలు దెర్బేకు నాబి, లుస్త్రనా ఆయా. ఎజ్గా తిమోతి కరి సిష్యుడ్ తో. యో దేవ్నా విస్వాసమ్ కరోతే ఏక్ యూదురాల్‍ని ఛియ్యో, ఇనో భా గ్రీసు దేహాఃమనో.
ACT 16:2 యో లుస్త్రమా, ఈకోనియామా ఛాతే భైయేతిబి అచ్చు నామ్‍ కమైలిదో హూయో.
ACT 16:3 యో ఇనకేడె ఆవ్నూ కరి పౌలు కోరీన్‍ ఇనో భా గ్రీసు దేహ్‍ఃనో కరి హఃరవ్‍నా మాలం. ఇనటేకె ఇవ్నా టేకెతిస్‍ ఇనా సున్నతి కరాయో.
ACT 16:4 ఇవ్నే యో హాఃయార్మా కరి జాతూహుయిన్‍ యెరూషలేమ్‍ ఛాతే అపొస్తుల్‍ నాబి, ష్యాణ ఆద్మీయేనా నిర్ణయం కర్యుతే వాతేనా పాటించనాటేకె ఇనా ఇవ్నా అప్పగించ్యో.
ACT 16:5 ఇనహాఃజే సంఘాల్‍ విష్వాసంమా ఘట్ ర్హైన్‍, హర్‍ ధన్‍నూ లెక్కతి జాహఃత్‍ ఫైలావుతూ ర్హయూ.
ACT 16:6 ఆసియామా వాక్యం నాబోల్‍నూ కరి పరిషుద్ధాత్మ యూవ్నా ఆటంకం కరమా, యూవ్నే ప్రుగీయ గలతీయనూ ప్రదేషాల్‍ మాతూ గయా,
ACT 16:7 తెదె ముసియాను కందే ఆయిన్‍, బితునియన జవాన కోసిష్‍ కర్యా గానీ, యేసునూ ఆత్మ ఇవ్నా జవాదిదూ కోయిని.
ACT 16:8 యత్రమా యూవ్నే ముసియాన దాటీన్‍ త్రోయానా ఆయా.
ACT 16:9 తెదె మాసిదోనియా దేహ్‍ఃవాళో ఏక్‍జణో హీబ్రీన్‍, తూ “మాసిదోనియామా ఆయిన్‍ హమ్నా మదత్‍ కర్‍” కరి గోజాడంతర పౌలునా యోరాతే దర్సణం ఆయు.
ACT 16:10 ఇనా యో ఖోఃణ్యు ఆయు తెదె యూవ్నా సువార్తనా ప్రచార్‍ కరనా హఃజేస్‍ దేవ్‍ హమ్‍నా బులాయ్‍ రాక్యోస్‍ కరి హమే నిర్ణయించిన్‍, యగ్గిస్‍మా మాసిదోనియామా జవనా కోషిష్‍ కర్యా.
ACT 16:11 ఇనహఃజే హమే త్రోయనా మెందిన్‍, హామే ఝాజ్‍ ఛడీన్‍ హాఃఢక్‍ సమొత్రాకేక్‍నా, బుజేక్‍ ధన్నే నెయపొలికినా, ఆయా.
ACT 16:12 ఏజ్గాతూ ఫిలిప్పినా ఆయా. మాసిదోనియా దేహ్‍ఃమా యో ప్రాంతంనా యో ముఖ్య హాఃయార్‍ బుజు రోమియుల్‍నా వషారే కరానూ జోగో హుయిరూస్‍, హమే తోడు ధన్‍ థా.
ACT 16:13 ఆరామ్ను ధన్నే గవిని దాటిన్‍, నద్దినా కనారీనా ప్రార్థన హూసే కరి హమే ఎజ్గా ఆయిన్‍ బేసిన్‍, భరైన్‍ ఆయేతే బాయిక్వాతీ వాతె బోల్తార్హయా.
ACT 16:14 తెదె లూదియా కరి దేవ్ను భక్తీవాళి ఏక్ బాయిక్వో హాఃజు కర్తీథీ. యో బైంగని రంగ్నూ లుంగ్డానా లేచావళి, తుయతైరనూ హాఃయార్‍ వాళి. ప్రభు ఇను దిల్‍నా ఛిమ్యో. ఇనటేకె యో పౌల్‍నూ వాతేనా మన్ రాఖీ.
ACT 16:15 యోబి ఇను ఘర్‍నూ అద్మి బాప్తిస్మమ్‍ లిదాతేదె అమ్‍ బోలి “మే ప్రభుమా విష్వాసంతి ర్హవాళీ” కరి తుమే ఎంచ్యాతో మారు ఘర్మా ఆయిన్‍ రవోకరి బోలిన్‍ బ్రతిమాలి హమ్నా జవదిదూకొయిని.
ACT 16:16 ఏక్ ధన్‍ హమే ప్రార్దన కరానటేకె జౌకరీయేతో సోది బొలమా చంద్నుఆత్మ దరాకిహుయి ఏక్ బానిస ఛోగ్రి హమార హాఃమ్ణె ఆయి. ఇనేతి ఇను మాలిక్‍ ఘాణు ఫైదో కమ్యికర్యో.
ACT 16:17 యోబాయికొ పౌలునకేడె బుజు హమ్నాకేడె ఆయిన్‍, “ఆ అద్మియే సర్వోన్నతుడ్‍నూ దేవ్‍నూ దాసుల్‍” అవ్నే తుమ్నా రక్చణనూ వాట్‍నా ప్రచార్‍ కరవాళా హుయిర్హస్‍ కరి కైఖార్‍ మ్హేంది.
ACT 16:18 యో బాక్యో ఇమ్‍ కెత్రాకీ ధన్‍ బోల్తిర్హయీ, ఇనహఃజే పౌలు కనికర పడీన్‍, ఇనా మ్హణి ఫరీన్‍ తూ ఆనా మ్హేందిన్‍ జా కరి “యేసు క్రీస్తునూ నామ్‍తి ఆజ్ఞా దేంక్రుస్‍” కరి యో చంద్నుఆత్మనా బోల్యొ; యో యగ్గిస్‍ మ్హేందిన్‍ ఛలీగు.
ACT 16:19 తెదె ఇని మాలిక్‍ ఇవ్ను ఫైదో జసేకరీ ర్హాహిజయిన్‍, పౌలునా సీలనా ధర్లి జైన్‍ గామ్‍మా హాఃరనా హాఃమే మోట్టా కన కేచ్‍లిన్‍ గయూ.
ACT 16:20 యత్రామా రోమా అధిపతికనా ఇవ్నా లీన్‍ ఆయిన్‍ ఇవ్నే యూదుల్‍ హుయిన్‍రైన్‍బి,
ACT 16:21 రోమియుల్‍ హుయాతే అప్నే అంగికరించనబి, కరనాబి కోహువానితే ఆచారాల్నా ప్రచార్‍ కర్తాహుయిన్‍, హాఃయార్‍నా గలిబిలి కరూకరాస్‍ కరి బోల్యా.
ACT 16:22 తెదె అద్మీయేనూ గల్లో ఇవ్నాఫర్‍ గుంపుంతర ఆయు, తెదె అధికారుల్‍ ఇవ్నా లుంగఢా కణ్నాకీన్‍ కొల్డాతి మార్ను కరి హూఖం దిదూ.
ACT 16:23 ఇవ్నే ఘాణు మార్‍ మారీన్‍, ఠాణమా గలైన్‍, ఆవ్నా జత్తన్‍తీ ర్హాఖో కరి హూకం దిదూ.
ACT 16:24 యో ఇవ్ను ఆజ్ఞా లీన్‍ యూవ్నా ఠాణమా గల్దీన్‍ ఇవ్నా గోఢానా కోడ్‍ష్యానూ ఖాఢవ్‍మా గాలీన్‍ భాంద్యు.
ACT 16:25 ఆధీ రాత్‍మా పౌలుబి సీల ప్రార్థన కర్తుహుయిన్‍, దేవ్‍నూ గీద్‍ బోలుకరాతో ఖైదిల్‍ హఃజుకర్తుథూ.
ACT 16:26 యత్రస్‍మా ఏక్ మోటు భూకంపం ఆయిన్‍, ఠాణాను పునాదుల్‍ హాలీగయు. యగ్గిస్‍మా ధర్వాజ హాఃరు నిక్లీగయు, ఆవ్నా భాంద్యూతే కట్లు ఛూటీగయు.
ACT 16:27 ఠాణాను అధికారి హోషార్‍ హుయిన్‍, ఠాణానూ ధర్వాజ హాఃరా నిక్లిర్హవాను దేఖిన్‍, ఖైదిల్‍ హాఃరు నాషీగయు హూసే కరి ఇనూ యోస్‍ ఛారితి టోఛిలిన్ మరీ‍ జౌంగర్తో థో.
ACT 16:28 పన్కిపౌలు తూ కేవు హని నకో కర్‍లా, హమే హాఃరా అజ్గాస్‍ ఛియ్యేకరి ఘట్‍న్తి చీక్రీన్‍ బొల్యా.
ACT 16:29 తెదె యో అధికారి బుడ్డి మంగైన్‍, మై నాసిన్ ఆయిన్ ఢర్తోహుయిన్‍ పౌలు సీలనా గోఢఫర్‍ పడ్యో.
ACT 16:30 ఇనబాద్మా ఇవ్నా భాధర్‍ బులలాయిన్‍, “హాఃయాబ్ మే రక్చణ లేనూ కతో ష్యాత్‍ కర్నూ?” కరి పుఛ్చాయో.
ACT 16:31 ఇవ్నే తూ “యేసు ప్రభుమా విష్వాసం ర్హాకో, తెదె తూనా తారు ఘర్‍ పరీవార్‍నా రక్చణ ఆవ్‍స్యే” కరి ఉత్తార్‍ దిదా.
ACT 16:32 ఇవ్నే ఇనబాద్మా ప్రభును వాక్యంనా ఇనా, ఇనూ పరీవార్‍నా బోలిదిదా.
ACT 16:33 యో జైలు అధికారియే రాత్నూ వోహాఃత్‍నూ ఇవ్నా బులాలిజైన్‍ ఇవ్ను మార్నా ధోయా. తెదె యగ్గిస్‍మ యో ఇను ఘర్‍నూ హఃరూస్‍ బాప్తిస్మమ్‍ లిదా.
ACT 16:34 ఇనబాద్మా యో ఇవ్నా ఇనూ ఘర్మా బులాలిన్‍ జైన్‍ ఖాణు ఖడయో, యో ఇను ఘర్నూ అద్మీయే దేవ్‍నా విష్వసిం కరను సురు కర్యా ఇనహాఃజే ఘణు ఖుషీ హూయా.
ACT 16:35 వ్హాణు హూస్‍కరా రోమా అధికారుపతి ఇవ్నా మెంద్యవాన కరి బోలానా హాఃజే ఇవ్ను భటుల్నా బొలిమొకల్యొ.
ACT 16:36 ఠాణానో న్యాయాదిపతి బోల్యోతే వాతేనా పౌలు సీలనా బోలిన్‍, తూమ్నా మ్హేందా కరి యో బోలిమొకల్యో. ఇనహఃజే తుమె హేంకే హూఃషీతీ సమాధానముతొ జవో కరి బోల్యా.
ACT 16:37 హుయుతో పౌలు ఇవ్నే న్యాయం కర్నూస్‍నాతిమ్‍ రోమియుల్‍ హూయతే హమ్నా హఃరవ్‍నా హఃమే మార్‍ ఖడైన్‍, ఠానామా గలైన్‍, హంకే హమ్నా కినా మాలంకోయింతే మొకల్‍ దేంగ్రస్ ఇనటేకె హమే ఒప్పియే కొయిని ఇవ్నేస్‍ ఆయిన్‍ హమ్నా బాధర్‍ లీన్‍ జానూ కరి బోల్యా.
ACT 16:38 యో భటుల్‍ యో వాతేనా న్యాయాధిపతుల్‍నా మాలం కరావమా, ఇవ్నే రోమియుల్‍ కరి హఃమ్‍జిన్‍ డరీజైన్‍, ఇవ్నా కనా ఆయిన్‍,
ACT 16:39 అనటేకే ఇవ్నా మాపి మాంగీన్‍ ఠాణ బాధర్‍ లీన్‍ ఆయిన్‍ ఆ హాఃయార్నా భాహార్ జవో కరి బ్రతిమాల్యా.
ACT 16:40 ఇవ్నే ఠాణమతూ బాధర్‍ ఆయిన్‍, లూదియానూ ఘర్‍కనా గయా; ఏజ్గాను భైయ్యేవ్‍నా దేఖిన్‍ ఆదరించిన్ ‍ఏజ్గాతూ ఛలేగా.
ACT 17:1 పౌలుబి సీలల్‍బి అంఫిపొలిస్‍, అపోల్లోనియ, కరి హాఃయారేథీ ప్రయాణ్‍ కరీన్‍ థెస్సలొనిక కరి హాఃయార్‍మా ఆయా, ఏజ్గా యూదుల్‍ను సభ జోగో ఛా.
ACT 17:2 అనటేకే పౌల్‍ ఇను క్రమంతీ యో యూదుల్నుసభ జోగొమా జైన్‍ ఇవ్నేతి తీన్ ఆరమ్ను ధన్‍ అమ్నితార వాదించో ర్హాయో,
ACT 17:3 మే తుమ్నా ప్రచార్‍ కరుకరుతే యేసుస్‍ క్రీస్తు హుయిరోస్‍ కరి పవిత్ర లేఖనాల్‍ బోల్యుతిమ్‍ యో క్రీస్తు మీన్హాత్‍ పడిన్‍ మరణ్ మతు వుటిన్‍ కరి రుజువుయు,
ACT 17:4 ఇవ్నామా థోడు జణు, భక్తివాళు గ్రీసు దేహ్ఃమా ఘణు అద్మీయే, ముఖ్యంని బాయిక్వాబి అజు దేవ్నా ఆరధాన కరిన్‍ ఒప్పిలిన్‍ పౌలు, సీలతి మళిగయే.
ACT 17:5 హుయుతో యూదుల్‍ యోహాఃరు దేఖిన్‍, అసూయతి కామ్‍ధామ్‍ కోయింతే థోడు అద్మీయేనా బులైన్‍, హఃయార్‍మా రావ్‍డీ కరానూ సురు కర్యా, యాసోను ఘర్‍మా పడీన్‍ పౌలు, సీలనా ప్రజల్నా సభల్‍నా హాఃమెలీన్‍ ఆవానా హఃజే కోసిష్‍ కర్యా.
ACT 17:6 హుయుతో ఇవ్నే నా దేఖావమా యాసోనూనా, థోడు భైయ్యేవ్‍నా యో హఃయార్‍నూ అధికారుల్‍ కనా ఖేచ్లిన్‍ జైన్‍, అవ్నే హర్యక్ జోగొబి ఆటకం కరవాల ఆ నంగర్మాబి ఆయిరూస్‍;
ACT 17:7 యాసోనూ ఆవ్నా చేర్సాయి రాక్యోస్‍. ఆవ్నే హఃరూ యేసు కరి బుజేక్‍ రాజో ఛాకరీ బోలిన్‍, రోమ రాజో చట్టంనా విరోధంతీ చాలుకరాస్‍ కరి బోలిదా.
ACT 17:8 యో వాతె హాఃజ్యుతే అధికారుల్‍బి, ప్రజల్‍ గళ్లొ కలవర్‍ కర్యు.
ACT 17:9 ఇనబాద్‍మా యాసోనుతి, ఇనా కనా ఛాతే ఇవ్నా కనాతూ తోడు పైసా లీన్ ఇవ్నా మ్హేందిదూ.
ACT 17:10 తెదె ఎగ్గిస్‍ భైయ్యే రాత్నుటేపార్‍ పౌలునా సీలనా బెరయ కరి హఃయార్‍నా మొకల్‍దిదూ. బెరయానా ఆయాతే ఇవ్నే యూదుల్‍ను సభ జోగొ గయా.
ACT 17:11 బెరయనూ ప్రజల్‍‌ థెస్సలోనికనూ అద్మియేతిబి ఘణు ఇమాన్‍దార్‍నూ అద్మియే ఇనహఃజే యూవ్నే లేఖనంమా ధ్యాన్‍తి హఃమ్జవాళు, బుజు హర్‍ ధన్‍ యూవ్నే బోలాతే వాతె హఃరు ఇమ్మస్‍ ఛాకీ కోయినికి పరీక్చించీన్‍ కర్త ఆయు
ACT 17:12 ఇనాటెకే ఇవ్నా మాబి కేత్రుకి విష్వాసుల్‍ హూయా గ్రీకునూ బాయిక్వా మరధ్‍మనా హాఃరాబి విష్వసుల్‍ విస్వస్ కర్యు
ACT 17:13 హుయుతే బెరయమాబి పౌలు సీల దేవ్‍ని వాక్యం ప్రచార్‍ కరుకరాస్‍ కరి థెస్సలోనికమా రావాళు యూదుల్‍ మాలంకర్లీన్‍ ఏజ్గా ఆయిన్‍ ప్రజల్‍నా హూసీ కరిన్ కలవర్‍ కర్యు
ACT 17:14 ఎగ్గిస్‍మా యో విష్వాసి పౌలునా ధర్యావ్‍ను ప్రాతంమా జాకరీ బోలిన్‍ మొకల్యా కానీ సీలబి తిమోతి ఎజ్గాస్‍ రైగా.
ACT 17:15 పౌలునా బోలిమొక్‍లాన గయాతే ఇవ్నే ఏథెన్సునూ యార్‍తోడి కేడె గయా, ఇనబాద్మా పౌలు ఇవ్నేతి సీలనాబి, తిమోతినా హూవ ఏత్రె ఎగ్గిమా ఆవో కరి బోలో కరి బోలిన్‍ ఇవ్నా బోలిమొక్‍ల్యో, తెదె ఇవ్నే యో ఖభార్‍ లీన్‍ ఫాచు బెరయనా గయా.
ACT 17:16 పౌలు ఏథెన్సుమా సీల తిమోతి హాఃజే ఏదుర్‍ దేక్తోహుయిన్‍ రైగో, ఏజ్గా ఇను యో హాఃయార్‍ అక్కు మూర్తేవ్‍తీ భరైర్హవనూ దేఖిన్‍, ఇనూ దిల్మా ఘణు దుఃఖ పడ్యు.
ACT 17:17 ఇనహఃజే యో సమాజ మందిరంమా ఆవాతే యూదుల్‍థీ, భక్తివాళాథి హర్యేక్‍ధన్‍ గల్లీయేమా, ఇనేతి మళాతే హర్యేక్‍తి యో వాతె బోల్తోథో.
ACT 17:18 ఎపికూరీయుల్‍మనూ, స్తోయికుల్‍మనూ థోడు జ్ఞానుల్‍ ఇనేతి వాదించ్యా. ఆ మధంభరో ష్యాత్‍ బోలుకరాస్‍కీ కరి థోడు జణు బోల్యా. థోడు జణు యేసు ప్రభునూ గూర్చి బోలుకరాస్‍ కరి, బుజు థొడు జణు ఆ అలాదుదేవ్ను గూర్చి బోలుకరాస్‍ కరి బోల్లీదు.
ACT 17:19 ఎత్రమా ఇవ్నే ఇనా అరేయొపగు కరి సభ కనా లీన్‍ జైన్‍, తూ కరుకరాతే ఆ కేవు నవు బోధకీ హమే మాలం కరాజైనా?
ACT 17:20 థోడు అర్థంహువకొయితే వాతె హమ్నా హఃమ్జాక్రస్‍ ఇనూ మతలబ్‍ బోల్‍ కరి థోడు జణు పుఛాయు.
ACT 17:21 ఏతెన్సునూ హాఃరుబి, ఏజ్గా ర్హవాళు అజు పరదేసియే వాళు నవూ వాతె బోలామబి, హాఃజామబి ఇవ్ను ధన్‍ అక్కు ర్హాయు.
ACT 17:22 పౌలు అరేయొపగు సభమా హుబ్రీన్‍ ష్యాత్‍ బోల్యొ కతో ఏతెన్సువాళా తుమే హఃరూ హర్యేక్‍మా ఘణు దేవ్నూ భక్తివాళంతర దేఖౌంగ్రస్‍.
ACT 17:23 మే హాఃయర్‍ పర్తోహుయిన్‍ తూమరు దేవతల్‍నా, మూర్తేవ్‍నా దేఖూకరుతో ఏక్ బలిపీటం మన దేఖాయు. ఇనాఫర్‍ మాలం కోయింతే దేవ్నా కరి లిఖైరూస్‍. ఇనటెకే తుమే మాలం కోయింతే క్హయు దేవ్నా హఃలామ్‍ కరుకరాస్‍కీ ఇనాస్‍ గూర్చి మే ప్రచార్‍ కరుకరూస్‍.
ACT 17:24 ఆ జగత్‍నా, ఇనుమనూ సమస్తంనా బణాయోతే దేవ్‍ యోస్‍. ఆబ్‍నా జమీన్‍ యోస్‍ ప్రభు హుయిర్హఫర్‍ అద్మీయే భాంద్యుహుయు ఆలయంమా యో ర్హాసేకోయిని.
ACT 17:25 యో హాఃరవ్నా జీవ్డొనా, ధమ్‍నా సమస్తంనా దేవవాళో, ఇనహఃజే “ఇనా క్హయుబి కమ్‍ ఛాతిమ్‍ కరి అద్మీయేనా హతేఖుః కరలీలేవళో కాహే.”
ACT 17:26 యో ఏక్ అద్మీథీ హర్యేక్‍ జాత్‍వాళానా కరీన్‍, ఇవ్నే హఃరు జగత్ ఆక్కామా జీవా హఃర్‍ఖు కరీన్‍, ఇనా ఢూండనా హఃజే నిర్ణయించ్యుతే కాలంనా, ఇవ్ను జీవానూ జమీన్‍ పోలిమెరల్నా కర్యో.
ACT 17:27 ఇవ్నే ఏక్ వోహాఃత్‍ దేవ్నా డుండిన్ మాలంకర్షే కరి, యో అప్నమతూ కినాబి దూర్‍ ర్హవాళో కాహే.
ACT 17:28 అప్నె ఇనమా జీవుంగరీయేస్‍, ఇనామా ఛీయ్య, ఇమ్మస్‍ అప్నే ఇనూ సంతాన్‍ కరి తూమారు తోడు కవులు బోలుకరాస్‍.
ACT 17:29 ఇనహఃజే అప్నే దేవ్నా సంతాన్‍ హూయిరైన్‍, అద్మీయేనూ అక్కల్ బణాయుతే ఘేణవ్‍నా, రూపునా, బండనా దేవ్‍నితర ఛాకరీ హుఃజ్‍నాకర్ను.
ACT 17:30 యో బుధ్దునూ కాలమ్‍నా దేవ్‍ దేఖిన్‍బి నాదేఖాతిమ్‍ ర్హయో హంకే హుయుతో హార్యేక్‍జణు దిల్‍భద్‍లాయిన్ ఫార్ను కరి ఆజ్ఞాదిదో.
ACT 17:31 ష్యానకతో యో నియమించ్యోతే అద్మీతి నీతినా అనుసరించిన్‍, జగత్‍మా ఛాతే హాఃర్నా న్యావ్‍ దేవానూ ఏక్ ధన్‍నా నిర్ణయించి రాక్యోస్‍; మర్యా హుయాతే యో ఫారిని వుఠాడమా ఇనా నమ్మానాటెకె హాఃరవ్నా భాల్ నా దీరాక్యోస్‍.
ACT 17:32 మర్యా హుయామతూ జీవిన్‍ వుట్యోతే టేకె, యూవ్నే హాఃజ్యా తెదె థోడు జణు నాక్లే కాడ్యా; బుజు థోడు జణు తూ బోలాతే వాత్‍ బుజేక్‍ ఛోట్‍ హాఃజీయేస్‍ కరి బోల్యా.
ACT 17:33 ఇమ్‍ ర్హవమా పౌలు ఏజ్గాతూ నాకీన్‍ ఛలేగో.
ACT 17:34 కాని థోడు జణు ఇనా కన్నెకరిన్‍ విష్వసించ్యు. యూవ్నామా అరేయొపగితుడ్‍నూ దియొనూషియు ఏక్ జణోబీ, దమరి కరి ఏక్ బాయిక్వోబి, బుజు థోడు జణు అవ్నా కేడె థూ.
ACT 18:1 ఇనబాద్మా పౌలు ఏథెన్సుథూ ధరీన్‍ కొరింథునా గయో.
ACT 18:2 ఎజ్గా పోంతు జాత్ను అకుల కరి ఏక్ యూదుడ్‍ను ఇని బావణ్‍ ప్రిస్కిల్లానా మాలంకరీన్‍ యూవ్నా కనా గయో. యూదుల్‍ హాఃరు రోమ్‍నా మ్హేందీన్‍ ఛలుజానూ కరి క్లౌదియ రాజో ఆజ్ఞా దేవ్మా, అకుల ఇని బావణ్‍ ప్రిస్కిల్లాతీ మలిన్‍, ఇటలిథూ ఆ మద్యమస్‍ ఆవమా. ఇవ్నా దేఖానా పౌలు ఆయో.
ACT 18:3 ఇవ్నే డేరా సీవాను ధందో. పౌలునుబి యోస్‍ ధందో కర్తోథో, ఇనటేకె ఇవ్నేతి మలిన్‍ ఏజ్గా కామ్‍ కర్తో ర్హయో.
ACT 18:4 యో హర్యేక్‍ ఆరామ్ను ధన్నే సభ జోగొమా వాదిస్తోహుయిన్‍, యూదుల్‍నా, గ్రీసు దేహాః వాళానా ఓప్పావ్‍తోర్హయో.
ACT 18:5 సీలబి, తిమోతి మాసిదోనియా మతూ ఆయిత్రా తెదె పౌలు సమయం అక్కు వాక్యం బోలస్‍మా ర్హయో, యేసుసుస్‍ క్రీస్తు కరి యూదుల్‍నా ఘట్‍ సాక్చ్యం దేతోర్హయో.
ACT 18:6 ఇవ్నే ఫాచు ఫరీన్‍ దూషించమా, యో వుటీన్‍ ఇనూ లుంగఢా జట్కిలీన్ “తూమారు నాషనంనా తూమేస్‍ పాత్రుల్‍” మే నిర్దోషి, హంకేతూ మే అన్యుల్‍జనూల్‍ కనస్‍ జైస్‍ కరి బోల్యొ.
ACT 18:7 యో ఏజ్గాతూ నాకీన్‍, తీతి యూస్తు కరి ఏక్ విష్వాసినా ఘేరే గయో. ఇనూ ఘర్‍ సభ జోగోనా సేడెష్‍ థూ. యో దేవ్నా ఆరధాన కరవాలో.
ACT 18:8 యో న్యావ్‍నుజొగొనూ మాలిక్‍ క్రీస్పుకరీ ఇనూ ఘర్‍ హాఃరవ్‍తీ మలిన్‍ విష్వాసంగా ర్హయో. అజు కోరింథీయు వాత్‍ ఖంజీన్‍ వీష్వాసించినా కేత్రకి జాణు బాప్తిస్మం లీదు.
ACT 18:9 ఏక్‍ రాత్నూ ప్రభు పౌల్‍తి దర్షనం అంమ్‍ బోల్యో “తూ ఢర్నునాతిమ్‍ వాతె బోల్‍, షోపొతి నకొ ర్హా,
ACT 18:10 మే తార కేడేస్‍ ఛౌ. ఆ హఃయార్‍నూ హఃరూబి మారుస్‍ ప్రజల్‍, కోన్‍బి తున హాని కోకర్‍స్యేని కరి బోల్యొ.”
ACT 18:11 తెదె యో యూవ్నా ఇఛ్మా బోదిస్తోహుయిన్‍, ఎక్ ఒరహ్ః చోమైనా ఏజ్గా ర్హయో.
ACT 18:12 గల్లియోను కరి ఏక్‍జణో అకయ ప్రాంతంనా రోమను ఆధికారితార ర్హాయో తెదే, ఇనూ వోహాఃత్‍మా యూదుల్‍ అక్కు మలిన్‍, పౌలుపర్ పచు పరిగయూ, ఇనా న్యాయం కరను జోగొ లీన్‍ ఆయిన్‍,
ACT 18:13 “ఆ అప్ను షాస్ర్తంనా విరుద్దంతి దేవ్నా హఃలామ్‍ కరో కరి ప్రజల్‍నా హుషి కరుకరాస్‍” కరి ఇనాఫర్‍ ఇంజామ్‍ నాక్యా.
ACT 18:14 పౌలు మ్హోడు కాడీన్‍ బోల్తోహుయిన్‍ గల్లియోను యూదుల్‍ వాళాతి, ఆ ఏక్ అన్యాయంతి, ఖరాబ్ ఇంజామ్‍ పన్కి హూయుతొ మే తూమారు వాతె సహనంతి హాఃమ్‍జానూ న్యాయమస్‍.
ACT 18:15 హుయుతో ఖయూకి ఏక్ ఉపదేషకి, నామ్‍కి, తూమారు ధర్మషాస్త్రంనా టేకె లడాయ్‍ హుయుతో తుమ్నా తూమేస్‍ దేకిలేవో; ఆంనూ సంగతుల్‍నా విమర్షించను మారు కామ్‍ కాహే కరి యూదుల్‍తి బోలిన్‍,
ACT 18:16 ఇవ్నా న్యాయస్థానం కన్నూ హాఃమేథూ హకాళ్‍ నాక్యు.
ACT 18:17 తెదె ఇవ్నె న్యావ్‍నుజొగొనూ అధికారి సోస్తెనేసునా ధర్లీన్‍ న్యాయపీఠంనా హాఃమేస్‍ మార్యు. అజు గల్లియోను ఆ సంగతిల్నా ధ్యాన్‍ దిదూ కోయిని.
ACT 18:18 పౌలు బుజుబి ఘణా ధన్‍ ఏజ్గా ర్హవానుబాద్‍మా విష్వాసుల్‍ జైయిన్‍ అవ్వుస్‍ కరి బోలిన్‍, ఇనా మొక్కుబడి ర్హవమా కెంక్రేయమా ముఢ్‍క్యానూ కేహ్‍ః కడైలీన్‍ ఝాజ్‍ ఛడీన్‍ సిరియనా నిక్యో. ప్రిస్కిల్లా అకుల ఇనా కెడే గయా.
ACT 18:19 ఇవ్నే ఎఫేసునా ఆయా తెదె యో ఇవ్నా ఏజ్గా మ్హేందీన్‍, యో ఏక్కాస్జణో సభ జోగోమా జైన్‍ యూదుల్‍తి ఆరాభరు వాత్‍ ఫేడ్తోర్హయో.
ACT 18:20 ఇవ్నే ఇనా బుజుబి థోడా ధన్‍ ర్హవోకరీ బతిమాలమా, యో నాఒప్పిన్‍
ACT 18:21 హుయుతో దేవ్నూ చిత్తంరైతో తూమారకనా పాచు ఆయిస్‍ కరి, ఇవ్నా కనా జాయిన్‍ అవ్వుస్‍ కరి బోల్యో, ఝాజ్‍ ఛడీన్‍ ఎఫెసుథూ నిక్యో.
ACT 18:22 బాద్మా కైసరయనూ ఝజ్‍ వుత్రిన్ యెరూషలేమ్‍నా జైన్‍ సంఘ అద్మీయేనా హాల్‍చాల్‍ పుఛైన్‍ అంతియొకయనా ఆయో.
ACT 18:23 ఏజ్గా థోడధన్‍ ర్హవానూ బాద్మా నికీన్‍ గలతీయ ఈలాఖోమా ప్రుగియమా ర్హథో హుయిన్‍ సిష్యుల్‍నా విష్వాసంమా ఘట్‍ కర్యో.
ACT 18:24 యో ధన్మా అలెగ్జాండ్రియనూ అపొల్లో కరి ఏక్ యూదుడ్‍ ఎఫెసునా ఆయు. యో విద్వాంసుడ్‍బి, లేఖనంమా ఛాతుర్థీ థో.
ACT 18:25 యో ప్రభునూ వాట్‍నూ విషయంమా ఉపదేషం లీన్‍ ఇనూ ఆత్మమా ఉషిహుయో, యెహాన్‍నూ బాప్తిస్మం ఏక్కాస్‍ మాలంహూయో హూయిన్‍, యేసునూ వాతె ఖుల్లా కరీన్‍ బోలిన్‍ బోధిస్తోహుయిన్‍
ACT 18:26 సభ జోగొమా హిమత్తి బొలాను స్యురు కర్యో. తెదే ప్రిస్కిల్లా, అకుల హాఃజీన్‍ ఇనా ఖందే కర్‍లీన్‍ దేవ్ను వాతేనా అజు ఘణు బోలిన్‍ ధరయూ.
ACT 18:27 ఇనబద్మా యో అకయనా జానూ కరి రైగోతేదె ఇనా ఖందేకర్‍లేనూ తిమ్‍ భైయ్యేవ్‍నా ఖుఃషి కరౌతోహుయిన్‍, ఏజ్గాను సిష్యుల్‍నా లిఖ్యా. యో ఏజ్గా ఆయిన్‍ కృపతి విష్వసించ వాళానా ఘణు మదాత్‍ కర్యో.
ACT 18:28 యేసుస్‍ క్రీస్తు కరి లేఖనంథి హాఃరవ్‍నా మాలం కరాయిన్‍ యూదులనూ వాదనల్‍నా అఖ్కావ్‍మా ఘట్‍ ఖండీస్తో హుయిన్‍ ఆయో.
ACT 19:1 అపొల్లో కోరింతిల్‍మా రైతేదె ష్యాత్‍ హూయు కతో, పౌలు ఉఫర్లు ఇలాహొఃమా ర్హతో హుయిన్‍, ఎఫెసునా ఆయిన్‍, థోడుజణు సిష్యుల్‍నా దేఖిన్‍,
ACT 19:2 అజు ఇవ్నా విష్వాసం కరుతే తేదె పవిత్రాత్మనా పోంద్యానా? కరి ఇవ్నా పుఛావమా, ఇవ్నే “పవిత్రాత్మ ఛాకరీన్‍ హమే కేదే హాఃజ కోయిని” కరి బోల్యా.
ACT 19:3 తెదె యో ఇమ్‍ హూస్యేతో తుమే కినా బట్టీ బాప్తిస్మమ్‍ లీదా కరి పుఛావమా, ఇవ్నే యోహాన్‍ను బాప్తీస్మమ్‍ను కరి బోల్యా.
ACT 19:4 ఇనహాఃజె పౌలు, యోహాన్‍ ఇనా పీటే ఆవుంక్రతే ఇనా కనా, కతో యేసుమా విష్వాసంరాక్నూ కరి ప్రజల్‍తి బోల్తోహుయిన్‍, పాప్ మాతు మారుమనస్సునూ విషయంమా బాప్తిస్మమ్‍ దిదూ కరి బోల్యా.
ACT 19:5 ఇవ్నే యో వాతె హాఃజీన్‍ ప్రభుహూయోతే యేసునా నామ్‍తి బాప్తిస్మమ్‍ లీదూ.
ACT 19:6 ఇనబాద్మా పౌలు యూవ్నాఫర్‍ హాత్‍ మ్హేంధామా పవిత్రాత్మ యూవ్నా ఉఫర్‍ ఆయూ. తెదె యూవ్నే అన్యా సభాషాల్‍మా వాతేబోల్తూస, ప్రవచించన షురు కర్యు.
ACT 19:7 ఇవ్నే హాఃర భరోభర్‍ భార జణా ఫర్ఖా .
ACT 19:8 బద్మా యో సభ జోగొమా జైన్‍ సువార్త కర్తోహుయిన్‍, దేవ్నూని రాజ్యంనా టేకె బోల్తో ర్హయిన్‍, ఓప్పావ్‍తో హుయిన్‍, హిమ్మత్‍తి వాతె బోల్తోహుయిన్‍ తీన్‍ మైనా ర్హాయో.
ACT 19:9 హుయుతో థోడు జణు ఘట్‍ జాన్‍ వాళు హుయిన్ నమ్మాకోయినితిం, జనాల్‍నా హాఃమే ఆ వాట్నా దూషించమా యో ఇవ్నా మ్హేందిన్‍, సిష్యుల్‍నా జోడ్‍కర్లిన్‍ హార్యేక్ తురన్న కరి ఏక్నూ పాఠషాలమా బోల్తోఆయో.
ACT 19:10 భే వరహ్‍ఃతోడి ఇమ్మస్‍ హూయు, ఇనటేకె యూదుల్‍ మాహో గ్రీసు దేహ్ఃవాళా మాహో ఆసియామా కాపరంకర్యు కరతె ఇవ్నే హాఃరుబి ప్రభునూ వాక్యం హాఃజ్యా.
ACT 19:11 బుజు దేవ్‍ పౌల్‍తి కెత్రూకి విసేషంనూ అద్భుతాల్‍నా కరాయో.
ACT 19:12 ఇనూ ఆంగ్తన్‍నా లగ్గూతే హాత్‍నూ లుంగుఢు హూయుతో, కంబర్‍నా బందయుతే లుంగుడు హుయుతో రోగేలకనా లాయుతేదె, రోగ్‍ యూవ్నా మ్హేంధిదూ, చంద్నుఆత్మ మ్హేంది ఛలీగు.
ACT 19:13 తెదె దేహ్‍ఃనూ వషారే కరావళు, జాదుకోర్ థోడు జణు యూదుల్‍ పౌల్‍ ప్రచార్‍ కరూకరాతే యేసునూ నామ్తి తూమ్‍నా హుఖుఃమ్‍ కరూకరస్‍ కరి బోలిన్‍, చంద్నుఆత్మ ధర్యూహుయునా ఉఫర్‍ ప్రభుహూయోతే యేసునూ నామ్‍ లేవానాటేకె ఏక్‍హూయా.
ACT 19:14 యూదుడ్‍ స్కేవయన్‍ కరి ఏక్ ప్రధాన యాజకుడ్‍నూ ఛియ్యో హాఃత్‍ జణా ఇమ్మస్‍ కరూకర్యా.
ACT 19:15 ఇనహాఃజే యో చంద్నుఆత్మ యేసు కోణ్కాతో మనా మాలం, పౌలుబి మాలం, అజు తుమె కోన్‍ కరి పుఛవమా,
ACT 19:16 యో చంద్నుఆత్మ ధర్యుహుయు ఉఢీన్‍, యూవ్నాఫర్‍ పడీన్‍ చీరిన్ లుంగాడ పాడ్యు; ఇనహాఃజే యూవ్నె ఉఘాఢాహుయిన్‍ గాయల్‍ కర్లీన్‍ యో ఘర్‍తూ మీలైల్దా.
ACT 19:17 ఆ సంగతి ఎఫెసుమా కాపరం ఛాతే హాఃవాఖో యూదుల్‍ నాహో, యూదుల్‍ కావేతే హఃరామాలం హుయుతేదె యూవ్నా హాఃరవ్‍నా ఢర్‍ హుయుగు. ప్రభుహూయోతే యేసునూ నామ్‍ ఘనపర్‍ఛ బడ్యు.
ACT 19:18 విష్వాసించుతె యూవ్నే హాఃరు ఆయిన్‍, యూవ్నే కర్యాతే ఇనా బోలిన్‍ ఒప్పిలీదా.
ACT 19:19 బుజు మంత్రంనూ ఫఢాయి మాలంహూయు యూవ్నే హాఃరు పుస్తకాల్‍నా లాయిన్‍ హాఃరవ్‍నా హాఃమే భళ్లాఖ్యు. యూవ్నే గణ్తీ దేఖమా ఇనూ మోల్‍ ఆఢైహ్‍ః హాజార్‍ రూపనూ రఫ్యా హూయా.
ACT 19:20 ఏత్రే ప్రభావ్‍తి ప్రభునూ వాక్యం ప్రబల్‍ హుయిన్‍ ఫైలాయు.
ACT 19:21 అమ్‍ హూవాన బాద్‍మా పౌల్‍ మాసిదోనియ అకయ దేహ్‍ఃనూ మారగ్‍ఫర్‍ ఆయిన్‍, యెరూషలేమ్‍నా జాను కరి దీల్‍మా సోచిన్‍ మే ఏజ్గా జవాన బాద్‍మా రోమానబి దేక్నూ కరి రైగో.
ACT 19:22 తెదె ఇన పరిచర్య కరతె యూవ్నామా తిమోతి ఎరస్తు కరి యూవ్నా బేజణానా మాసిదోనియ మోక్లీన్‍, యో ఆసియామా థోఢా ధన్‍ ర్హయో.
ACT 19:23 యో ధన్నువ్‍మా క్రీస్తునూ మారగ్‍నా గూర్చి ఎఫెసులో ఘణు గలాఠా హూయు.
ACT 19:24 కిమ్‍ కతో దేమేత్రి కరి ఏక్ కంసాలి అర్తెమిదేవి మూర్తినా మందిర్ బణావమా యో కామ్‍ యూవ్నా ఘణు ఫైధో హోతుర్హయు.
ACT 19:25 యో యూవ్నా ఇమ్‍నూ కామ్‍ కరు ఆజు బాజు వాళనా గుంపు కరైన్‍ హాఃయబ్, ఆ కామ్‍థి అప్నూ జీవ్నూ ఘణు అష్యల్‍ చాలుకరాస్‍ కరి తూమ్‍నా మాలం.
ACT 19:26 హూయుతో హాతేహూః భణాయుహుయు దేవతల్‍ కాహే కరి, ఆ పౌల్‍ బోలిన్‍, ఎఫెసుమా మాత్రం కాహే, హూఃమార్‍ ఆసియామా ఘణా జనాల్‍నా ఒప్పాయిన్‍, ఫరాయి రాక్యుతే సంగతి తుమె దేఖిన్‍బి హాఃమ్జీబి రాక్యస్‍.
ACT 19:27 బుజు ఆ అప్నూ వృత్తిమా కామ్‍ ఛుకీజావనూ కాహేతిమ్‍, మహాదెవినూ అర్తెమిదేవినూ గుడిబి ఛీ కరి బోలైజైన్‍, ఆసియా హాఃరమ్‍ ముల్క్మా హాఃలామ్‍ కరైలేంగ్రతే అనూ కోణ్ ఆవసే హాటీజాసే కరి ఢర్‍తీ యూవ్నేతి బోల్యు.
ACT 19:28 యూవ్నే హాఃమ్జీన్‍ ఛంఢాల్తీ భరైన్‍ ఎఫెసీయుల్‍నూ అర్తెమిదేవి మహాదేవి కరి ఖైకార్‍ మ్హేంధు.
ACT 19:29 హాఃయార్‍ ఘణు గిలిబిలింతర రయు. బుజు బేజణ పౌల్‍తి ఏజ్గాతు నాకీన్‍ ఆయుతే మాసిదోనియ వాళా గాయియుబి అరిస్తార్కునా ధర్లీన్‍ ఎక్ నాటక షేలమా ఫేటూ.
ACT 19:30 పౌల్‍ జనాల్‍ హాఃమే జానూ కరి రైగో కాని సిష్యుల్‍ ఇనా జవాదిదూ కోయిని.
ACT 19:31 బుజు ఆసియ దేహ్‍ఃనూ అధికారుల్‍మా థోడు జణు ఇనా దోస్తుల్‍ హుయిరైన్‍, ఇన నాటకషాలమా జావోనొకో; కరి గోజాడ్తుహుయిన్‍, ఖభార్‍ బోలిమొక్‍ల్యా.
ACT 19:32 యో సభ అక్కు రావ్‍డింతర థూ, ఇనటేకె థోడు జణు అమ్‍, థోడు జణు ఇమ్‍ ఖైకార్‍ మ్హేంధు; యూవ్నే ష్యాన ఆయిర్హస్‍ కరీన్‍బి యూవ్నా మాలంకోయిని.
ACT 19:33 తెదె యూదుల్‍ అలెగ్జాండర్‍నా అగడీ ధక్లమా థోడు జణు గుంపుల్‍మథూ ఇనా హాఃమే లీ ఆయా. అలెక్సంద్రు ఈషార కరీన్‍ జనాల్‍తి ఉత్తర్‍ బోల్లేను కరి థో.
ACT 19:34 కాని యో యూదుడ్‍ కరి యూవ్నే మాలంకర్లీదు తెదె హాఃరుబి ఏక్కాస్‍ ఖైకార్‍తి బే గంటా తోడి ఎఫెసియుల్‍నూ అర్తెమిదేవి మహాదేవి కరి ఖైకార్‍ మ్హేంధూ.
ACT 19:35 ఇనబాద్‍మా గామ్ను అధికారి గుంపుల్‍న హఃమ్జాయిన్‍ షోపొ కరైన్‍ ఎఫెసియుల్‍వాలా, ఎఫెసియుల్‍నూ హఃయర్‍ అర్తెమి మహాదేవినా ఆకాష్‍మతూ ద్యుపతికనాతూ పడ్యూతే మూర్తినా పాళావళి హుయిన్‍ ఛా కరి మాలంకోయింతే కోన్‍?
ACT 19:36 ఆ సంగతుల్‍నా కోన్‍బి కాహే కరి బొలాను కాహే ఇనటేకె తుమె సాంతం హుయిన్‍, ఖయుబి ఘభ్రాయిన్‍ కరోనకో.
ACT 19:37 తుమె ఆ అద్మినా లీన్‍ ఆయా. ఆవ్నే గుడినా లఫాడ్యాకోయిని, అప్నూ దేవినా దూషించ్యాబి కోయిని.
ACT 19:38 దేమేత్రినాబి ఇనా కేడె ర్హవళ కమసాలుల్‍నాబి కీనఫర్‍బి యవారాల్‍ హూసేతో న్యాయసభల్‍ హూంక్రస్‍, అధిపతుల్‍బి ఛా, ఇనటేకె యూవ్నే ఏక్తిఏక్‍ లఢాజై.
ACT 19:39 కాని తుమె అలాదు సంగతుల్‍నా హాఃజే ఖయూబి విఛారించ్నూ కరి హుసేతో యో ఏక్ క్రమంనూ సభమా థంగో తోడీలేనూ.
ACT 19:40 ఆప్నే ఆ రావ్డీనా హాఃజే బోల్లేవానూ కారణ్‍ కాయిబి కోయిని, ఇనహాఃజే ఆజ్‍ హూయుతే రావ్‍డినా హాఃజే అప్నా విచారణమా లావ్‍సేసికి కరి ఢర్‍లగ్గూకరాస్‍. అమ్‍ గుంపు భరయాతే ఇనా తగిన్‍నూ కారణ్‍ బోలానహూసే కోయిని కరి యూవ్నేతి బోల్యు.
ACT 19:41 యో ఇమ్‍ బోలిన్‍ సభనా ముగ్‍సాయో.
ACT 20:1 యో గలాఠా షోపో హూవనా బాద్‍మా పౌలు సిష్యుల్‍ నా ఇనాకనా బులామంగైన్‍ యూవ్నా జెతవనా బాద్‍మా యూవ్నా కనా సెలవు మాంగ్లీన్‍ మాసిదోనియానా జవనా నీక్యో.
ACT 20:2 యో ప్రదేషాల్‍మా సంచార్ కర్తో హుయిన్‍, గట్ వాతేతి యూవ్నా జెథాయిన్ గ్రీసునా ఆయో.
ACT 20:3 యో ఎజ్గా తీన్‍ మహీనా ర్హైన్‍, ఝాజ్‍ చడీన్‍ సిరియనా జానుకరీ రైజవమా, ఇనూ విషంమా యూదుల్‍ కుట్ర కరమా యో మాసిదోనియాను ఫారిన్‍ జాను కరి సోచీల్దో.
ACT 20:4 బుజు పుర్రునో ఛియ్యో బెరయ హాఃయార్‍నూ సోపత్రును, థెస్సలోనికయుల్‍మా అరిస్తార్కును, సెకుందును, దెర్బే హఃయర్‍నొ గాయియుబి, తిమోతిబి, ఆసియా దేహ్‍ఃనూ తూకికు, త్రోఫిమునూబి ఇనా కేడె ఆయు.
ACT 20:5 ఆవ్నే ఆగడీ జైన్‍ త్రోయమా హమార టేకె కనిపెట్‍తార్హయా.
ACT 20:6 ఖాటుకోయింతే రోటొనుపండగనా బాద్‍మా, ఫిలిప్పినా మ్హెందిన్‍, జ్హాజ్‍ ఛడీన్‍ ఫాచ్‍ ధన్‍మా త్రోయనా ఆయిన్‍, ఏజ్గా యూవ్నా కనా హఃత్‍ ధన్‍ ర్హయా.
ACT 20:7 ఆదివారమ్‍ హఃజే హమే రోటొ తోఢానా టేకె ఏక్ జోగో భరయా తెదె, పౌలు బుజాధన్నే జాను కరి రైజిన్‍, యూవ్నేతి బోదిస్తోహుయిన్‍, ఆది ర్హేణ్‍ తోడీ కెత్రూకి వాతె బోల్తోర్హయో.
ACT 20:8 హమే భరైర్హతే మిద్దినూ కమ్రామా కెత్రూకి దిపాల్‍ భళుకరుథూ.
ACT 20:9 ఏజ్గా పౌలూ బోదించుకరాతో ఏక్ ఐతుకు కరి కవారు చోగ్రు కీటికినా సేడె బేసిన్ ఖుఃతూ హుయిన్‍, ఇమ్మస్‍ లీంధార్‍మా యో చోగ్రు తీన్‍మనూ అంతస్థుథూ హేట్‍ పడీన్‍ మరీగయు.
ACT 20:10 యత్రమా పౌలుబి హేట్‍ వుత్రిన్‍ ఆయిన్‍ యో ఛోగ్రుఫర్‍ పడీన్‍ భతైలీన్‍, తుమె ఢరో నకో ఆనమా జాన్‍ ఇమ్మస్‍ ఛాకరీ యూవ్నేతి బోల్యొ.
ACT 20:11 యో బుజు ఉఫర్‍ ఆయిన్‍రోటొ తోఢీన్‍ హఃరవ్‍నా దీన్‍ యోబి ఖైన్‍, వ్హాణు హువతోడి కెత్రూకి వాతె బోలిన్‍, పౌప్‍ నీకిగో.
ACT 20:12 యూవ్నే జీవిగయూతే యో చోగ్రానా లీన్‍గయాతేదె కేత్రెకీ ఆదరణ మళ్యు.
ACT 20:13 హమే ఆగడీస్‍ జ్జాజ్‍ ఛడీన్‍ అస్సుమా పౌలునా ఛడైలేను కరి గయా, ష్యానకతో పౌలు తుమె అగడీ జవో, మే గోడాతి ఛాలీన్‍ ఆయిన్‍ తుమ్నా అస్సుమా మళీస్‍ కరి బోల్యొ.
ACT 20:14 అస్సుమా యో ఆయిన్‍ హమ్నా మళ్యోతేదె హమే ఇనా జ్జాజ్‍ ఛడైలీన్‍ మితులెనునా ఆయా.
ACT 20:15 ఏజ్గాతూ జైన్‍ బుజాధన్నే కీయొసునా ఎదుర్‍ ఆయా. బుజా ధన్నే సయొసున జైన్‍ బుజా ధన్నే మిలేతునా ఆయా.
ACT 20:16 హూవఎత్రే యగ్గిమా పెంతెకోస్తునా ధన్నే యెరూషలేమ్‍మా ర్హనూ కరి పౌలు జల్ధిమాథో. ఇనహఃజే యో ఆసియామా ధన్‍నా ఛుక్కేస్‍ నాకాణ్నుతిమ్‍ ఎఫెసునా దాటిన్‍ జాను కరి సోచీరాక్యో.
ACT 20:17 యో మిలేతు మాతు ఎఫెసునా ఖభార్‍ మొక్లీన్ ‍సంఘంనూ ష్యాణవ్‍నా బులాయ్ మంగాయో.
ACT 20:18 యూవ్నే ఇనాకనా ఆయాతేదె యో యూవ్నేతి అమ్‍ బోల్యొ మే ఆసియామా గోడొ మ్హేంద్యోతే ధన్‍థూ ధరీన్‍, ఎల్లకాలం తూమార ఇఛ్మా కిమ్‍ ర్హయోకీ తూమ్నాస్‍ మాలం.
ACT 20:19 యూదుల్ను కుట్రల్‍తీ మన కెత్రూకి షోదనా ఆయుతోబి, ఆంజూ చువాడ్తో హుయిన్‍ కెత్రూకి ఇమాన్‍థీ ప్రభునా కిమ్‍ సేవా కర్యోకీ తూమ్నాస్‍ మాలం.
ACT 20:20 బుజు ఫైదోనూ క్హయూబి లఫాడ్నూ నాతిమ్‍ ఖుల్లా కరీన్‍, ఘర్‍ ఘర్‍మా తుమ్నా మాలం కరవ్‍తో హుయిన్‍, బోదిస్తోహుయిన్‍,
ACT 20:21 దేవ్ను ఖామే దిల్‍భద్‍లై లీన్‍ అప్నో ప్రభుహూయోతే యేసు క్రీస్తుమా విష్వాసంగా ర్హనూ కరి యూదుల్‍నాబి యూదుల్ కాహేతె ఇవ్నే కిమ్‍ సాబుత్‍ దిదోకీ యో హఃరుబి తూమ్నా మాలం.
ACT 20:22 హాధేకో మే హాంకే యోఆత్మ విధేయత వాలోహుయిన్‍, యెరూషలేమ్‍నా జౌంకరుస్‍, ఏజ్గ మన ష్యాత్‍ హూవాస్‍కీ మాలంకోయిని.
ACT 20:23 పన్కి బంధకాల్‍బి, ష్రమల్‍ మారా హాఃజే తక్చేరీ కాటుకరాస్‍ కరి పరిషుద్ధాత్మ హార్యేక్ ‍హాఃయార్‍మా మన సాక్చ్యం దేంకరాస్‍ కరి మాలం.
ACT 20:24 కాని దేవ్‍నూ కృప సువార్తనా గూర్చి సాక్చ్యం దేవామాబి, మారు మిలావను మే ప్రభు హుయోతే యేసుథీ మళ్యుతే పరిచర్యనా, ఖతం కర్నూ కరి, మారు జాన్‍ఫర్‍ మన ష్యానుబి ప్యార్‍ చాకరీ మే కోరుకరుకోయిని.
ACT 20:25 హాధేకో దేవ్‍నూ రాజ్యంనా టేకె ప్రచార్‍ కర్తోహుయిన్‍, మే తూమర ఇఛ్మా ర్హయో; తూమారమా కోన్‍బి అజు కెదేబి మన దేక్సుకోయిని కరి మన హాంకే మాలంహుయు.
ACT 20:26 అనటేకే మే హాఃరను లోహిను విషయంమా నిర్దోషికరి ఆవహఃత్‍ఫర్‍ తుమరేతి సాబుత్‍ దెంకరుస్‍.
ACT 20:27 దేవ్నూ చిత్తం హఃరుబి తూమ్నా మాలంకరాయో కోయింతే మే కేయూబి లఫాడ్యో కోయిని.
ACT 20:28 దేవ్‍ ఇనూ ఛీయ్యాను స్వంత లోహినా దీన్‍ కమాయోతే ఇనూ సంఘంనా కావ్లీకరాన టేకె, పరిషుద్ధాత్మ తుమ్నా కినా హఃమే మోటావ్‍నితర ర్హాక్యోకియో హఃరు మందల్‍నాటేకె, బుజు తుమారటేకె జత్తన్ ‍ర్హవో.
ACT 20:29 మే ఛలోజావదిన్‍ బద్మా భయంకర్నూ హాఢోనూ జోణ్నూ తూమారమా ఆవ్‍స్యే కరి మన మాలం; ఇవ్నే మందనాఫర్‍ గోర్‍ కర్షేకోయిని.
ACT 20:30 బుజు విష్వాల్‍ ఇవ్నా కేడె ఖేచ్‍లీన్ జాను కరి కెత్రేకీ ఢంగాల్ని వాతె బోలవాళు అద్మీయే తూమారమథూస్‍ నికల్స్యే.
ACT 20:31 ఇనటేకె మే తీన్‍ వరహ్‍ః రాత్ను ధన్ను ఆంజు ఛువాడ్తో హుయిన్, ఏక్నాబి నా మ్హేన్నూతిమ్‍ హార్యేక్‍ అద్మినా అఖ్కల్‍ బోల్యొ కరి, తుమే హాఃయాల్‍ కర్లీన్ హొషార్తి ర్హవో.
ACT 20:32 హాంకె తుమ్నా దేవ్‍నాబి, కృపా వాక్యంన దేవాడు కరూస్‍. యో తుమ్నా క్చేమాభివృద్ది కరావనా టేకె, పరిసుద్ధ్‌హూయుతే ఇవ్నా హఃరవ్‍మా స్వాస్థంనా దేవానా టేకె తాహాఃత్‍వాళో.
ACT 20:33 కినకానా రూపుహో, ఘేణుహో, లుంగడా మే ఆహాః కర్యోకోయిని.
ACT 20:34 మారు జరూరత్నా హఃజే, మారా కేడె ఛాతే యూవ్నా హఃజే ఆ మారు హాత్‍ మ్హీనత్‍ కర్యో కరి తూమ్నాస్‍ మాలం.
ACT 20:35 తూమేబి ఆమ్మాస్‍ ప్రయాస్‍ కరీన్‍, కంజోర్‍తి ఛాతే యూవ్నా రక్చించోకరీ, “హీంకడ్‍తూ లేవానూథీబి హాంకడ్‍తూ దేవాను భాగ్యం” కరి ప్రభు హుయోతే యేసు బోలోతే వాత్‍ హాఃయాల్‍ కర్‍లేవో కరి, హాఃరు విషయాల్మా మే తుమ్నా ఏక్ వాట్నితర దేఖాడ్యో కరి బోల్యొ.
ACT 20:37 యో ఆమ్‍ బోలిన్‍, గూడ్‍గ్హే ఫర్‍ బేసిన్‍, హాఃరవ్‍తి మలిన్‍ ప్రార్దన కర్యొ.
ACT 20:38 తెదె యూవ్నే హఃరు గ్హణు రోవానిక్ల్యా. తుమె అజు కెధేబి మారు మ్హోడు దేక్సుకోయిని కరి పౌలు బోల్యోతే వాత్నా యూవ్నే అజు గ్హణు దుఃఖ పడ్యా. పౌలునా గర్దన్ ఫర్‍ పడీన్‍ ఇనా బుఛ్చా దీన్‍, యూవ్నే జ్హాజ్‍ తోడీ ఇనా బోలిమొక్ల్యా.
ACT 21:1 హామే యూవ్నా మ్హేందిన్‍ జ్జాజ్‍ ఛడీన్‍ ఏజ్గాతు హాఃఢాక్‍ కోసుకునా, బుజాధన్నే రోదుకునా, ఏజ్గాతూ పతరకునా ఆయా.
ACT 21:2 తెదె ఫేనికేనా జావానూ ఏక్ జ్హాజ్‍నా దేఖిన్‍ ఇనాఫర్‍ ఛడీన్‍ గయా.
ACT 21:3 కుప్రనా హఃమే కరీన్‍, ఇనూ ఢవాత్నూ బాజుమా మ్హేందీన్‍, సిరియమ్హణి జైన్‍, తూరుమా ఉత్ర్యా. ఏజ్గా జ్హాజ్‍నూ మాల్‍ ఉత్రావనూ థూ.
ACT 21:4 హమె ఎజ్గా సిష్యుల్‍నా మాలంకరీన్‍, యూవ్నా కనా హఃత్‍ ధన్‍ ర్హయా. యూవ్నే పౌలుథీ తూ యెరూషలేమ్‍మా నకోజాకరి మ్హేందీస్‍ కరి ఆత్మతిస్ బోల్యా.
ACT 21:5 యో ధన్‍ హఃరు గుజారీన్‍ ఏజ్గాతూ నీకానూ వోహఃత్‍, ఇవ్ను భావణ్‍థీ, లఢాక్వాథీ హమార కేడె ఆయిన్‍ హఃయార్నూ కనారి తోడి ఆయిన్‍ బోలిమొక్‍లానా హాఃజె ఆయా, ఏజ్గా హామే హాఃరా మలిన్‍ గుడ్గేఫర్‍ బేసిన్‍ ప్రార్థన కరీన్‍,
ACT 21:6 ఏక్నా ఏక్తీ జైయేస్‍ కరి బోల్లిదా. తెదె హామే ఘాజ్‍ ఛడీగయా, ఇవ్నే ఇవ్ను ఘర్‍ ఛలీగు.
ACT 21:7 హామే తూరుథూ కర్యాతే ప్రయాణంనా ఖతం కరీన్‍, తొలెమాయినా ఆయిన్‍, ఏజ్గాను భైయ్యేవ్‍నా కిమ్‍ ఛాకీ పుఛాయిన్‍ ఇవ్నా కనా ఏక్ ధన్ ర్హయా.
ACT 21:8 తినా బుజా ధన్నే ఏజ్గాతూ నాకీన్‍ కైసరయనా ఆయిన్‍, హాఃత్‍జణామా ఎక్నా యేరుషలేమ్‍ సువార్త కరవాళో ఫిలిప్పునూ ఘర్మా జైన్‍ ఇనాకనా ర్హయా.
ACT 21:9 ఇనా ఛార్‍ కవారీ ఛోరీయే, ఇవ్నే ప్రవచనాల్‍ బోలావాళియే.
ACT 21:10 ఏజ్గా హామే కెత్రాకీ ధన్‍ ర్హవమా, యూదయ దేహ్ః మతూ అగబు కరి ఏక్ ప్రవక్త ఆయో.
ACT 21:11 యో హామార కనా ఆయిన్‍ పౌలును కంభార్నో కాఛో లీన్‍ ఇనూ హాత్‍ గోఢానా భంద్‍లిన్‍, యెరూషలేమ్‍నూ యూదుల్‍ ఆ కంభార్ను కాఛో వాళానా ఆం భాందిన్‍, యూదుల్ కాహేతే ఇన్నా హాత్మా ఒప్పావ్‍స్యే కరి పరిషుద్ధాత్మ బోలుకరాస్‍ కరి బోల్యు.
ACT 21:12 ఆ వాతె హాఃజ్యాతెదే ఇనా హామే ఏజ్గా ఛాతే ఇవ్నే యేరూషలేమ్‍ నకోజాకరీ బతిమాల్యా పన్కి,
ACT 21:13 పౌలు ఆం ష్యాన రోయిన్‍ మారు దీల్‍ దుఃఖవా హాఃరుకు కరాస్‍నా? మేతో ప్రభు హుయోతే యేసునూ నామ్‍నాటేకె యెరూషలేమ్‍మా బంధింప బడనస్‍ కాహే పన్కి మరానబి సిద్ధంగా ఛౌ కరి బోల్యొ.
ACT 21:14 హామే కెత్రూ బోల్యుతోబి యో నా ఒప్పామా “ప్రభును చిత్తమస్‍ హూవాదే” కరి షోపొ హూయిగయా.
ACT 21:15 యో ధన్నానా బద్మా హమ్నా హూనుతే రాఛా పళ్ళీన్‍ యెరూషలేమ్‍నా గయా.
ACT 21:16 బుజు కైసరయథూ థోడు జణా సిష్యుల్‍, ఆగడీతూ సిష్యుడ్‍నితర ర్హయోతే కుప్రీయుడ్నో మ్నాసోను ఘర్మా హామే ర్హనూ కరి హూఃజ్‍తీ ఇనా కేడె లీన్‍ హామార కేడె ఆయా.
ACT 21:17 హామే యెరూషలేమ్‍నా ఆయాతేదె భైయ్యే హామ్నా హూఃషీతి చేర్సాయి లిదు.
ACT 21:18 బుజా ధన్నే ష్యాణా అద్మీయే హఃరు ఏజ్గా ఆయి ర్హవమా పౌలు హామార కెడే యాకోబ్‍ కనా ఆయో.
ACT 21:19 యో యూవ్నా కిమ్‍ ఛాకీ పుచ్‍తాచ్‍ కరీన్‍, ఇనూ సేవతి దేవ్‍ యూదుల్‍ కాహేతే ఇవ్నా కర్యోతే ఇనా వివరించిన్‍ బోల్యొ.
ACT 21:20 ఇవ్నే యో హఃరూ హఃమ్‍జీన్‍ దేవ్నా మహిమ కర్యా, ఇనా దేఖీన్‍ భై, యూదుల్‍మా విష్వాసుల్‍ హూయూతే కెత్రూ హజార్ అద్మీకి తూ దేఖూ కరాస్‍ కున్నా? యూవ్నే హాఃరు ధర్మషాస్ర్తంని వాతేనా హాఃజిన్‍ ఘాణు ఆహ్‍ఃతి ర్హవాళు.
ACT 21:21 యూదుల్‍ కాహేతే ఇవ్నే ఛాతే యూదుల్‍ ఇవ్ను లడ్కవునా సున్నతి నాకరావ్ను కరి, అప్ను ఆచారాల్మా ఛాతిం నాఛాల్నుతిం తూ బోల్యొతేథి ఇవ్నే హఃరూ మోషేనా మ్హేందేనూ కరి తూ బోలుకరా తిమ్‍, ఆవ్నే తారటేకెను ఖభార్‍ హాఃజీరాక్యస్‍.
ACT 21:22 ఇనహఃజే అప్నె ష్యాత్‍ కరీయే? తూ ఆయోతె వాత్‍బి ఇవ్నే ఖాంజ్యా.
ACT 21:23 ఇనహఃజే తూ హామే బోలాతిమ్ కర్. మొక్కుబడి కర్‍రాక్యతే యూవ్నే ఛార్‍జణా మారకనా ఛా.
ACT 21:24 తూ యూవ్నా కేడె లీన్‍ జైన్‍ యూవ్నేతి మలిన్‍ సుద్ధి కరైలిన్‍, యూవ్నా ముఢ్‍క్యాను కేహూ కఢవానా తార రఫ్యా ఇనా హూషేతే; తెదె తారటేకెను హాఃమ్‍జ్యుతే వాతె హాఃఛీ కాహే కరీన్‍, బుజు తూబి మోషేనూ ధర్మషాస్ర్తంనా పాటించిన్‍, ఇనా ప్రకార్‍ చాలుకరాస్‍ కరీన్‍ మాలంకర్‍స్యే.
ACT 21:25 హుయుతో విష్వాసించ్యుతే యూదుల్ కాహేవాలు గూర్చి ఇవ్నే మూర్తేవ్‍నా బలి దిదాతే జీన్‍వార్ లోహినా, లండి దాబిన్‍ మార్యుతే జీన్‍వార్‍హుయుతోబి, జారత్వంనా భైకీజానూ కరి నిర్ణయించిన్‍ ఇవ్నా లిఖ్కీ రాక్యాస్‍ కరి బోల్యా.
ACT 21:26 ఎత్రమా పౌలు బుజా ధన్నే యో అద్మీయేనా కేడె లీన్‍ జైన్‍, ఇవ్నా కేడెస్‍ సుద్ధి కరాయిలిన్‍, ఆలయంమా జైన్‍ ఇవ్నామా హార్యేక్‍జణ హాఃజే కానుకల్‍ అర్పించతోడి సుద్ధినూ ధన్‍కరీయే కరి బోల్యొ.
ACT 21:27 హుయుతో హఃత్‍మనూ ధన్నే ఆసియామథూ ఆయూతే యూదుల్‍ ఆలయంమా ఇనా దేఖీన్‍, హాఃరవ్నా కలవర్‍ కర్రాఖీన్‍ ఇనా జభర్‍జస్థీథీ ధర్లిన్‍,
ACT 21:28 ఇష్రాయేల్‍ వాళా, మదత్‍ కరన ఆవో; ప్రజల్నా ధర్మషాస్త్రంనా ఆ జోగోనా విరుద్ధంథీ హాఃరౌనా హాఃరూస్‍ బొలీదేంకరాతే యో ఆస్‍. బుజు ఆ యుదుల్ కాహే వాలనా ఆలయంమా లీన్‍ ఆయిన్‍, ఆ పవిత్ర జోగోనా అపవిత్ర కర్‍నాఖ్యో కరి కైఖార్‍ మ్హేంద్యు.
ACT 21:29 కింకతో ఎఫెసీయుడ్‍నో త్రోఫిమునా ఆనా కేడె హఃయార్‍మా ఆనేతి ఆగడీ యూవ్నే దేఖ్యాథా, ఇనహఃజే పౌలు ఆలయంమా ఇనాబి లీన్‍ ఆయో హూసే కరి సోచ్యా.
ACT 21:30 హాఃయార్‍ అక్కు గ్హణు గంధార్‍ గోళ్‍ హుయిగు. అద్మియేనూ గల్లో గల్లోంతర నాఖ్ థూ ఆయిన్‍, పౌలునా ధర్లీన్‍ ఆలయంమాథూ ఇనా భాధర్‍ ఖేఛా; తెదె యగ్గిస్‍మా ధర్వాజ ముచిన్వాకు.
ACT 21:31 యూవ్నే ఇనా మర్రాక్నూ కరి దేఖూకరాతో యెరూషలేమ్‍ అక్కు గంధార్‍ గోళ్‍ హూంకరాస్‍ కరి రోమను స్తెన్యంను ఉపార్‍ అధికారినా ఖభార్‍ మొక్‍ల్యా.
ACT 21:32 యగ్గిస్‍మా యో భటుల్నా, సైనికుల్ను అధికారి కేడె లీన్‍ ఇవ్నా కనా నాహ్‍ఃతో హుయిన్‍ ఆయో. ఇవ్నే ఉఫర్లో అధికారినా, సైనికుల్‍ ఆవాను దేఖిన్‍, పౌలునా మారనూ భంద్‍కర్రాక్యు.
ACT 21:33 యో అధికారి ఇవ్నా ఖందే జైన్‍ ఇనా ఖంకల్‍తి భాందో కరి ఆజ్ఞాదిన్‍, ఆ కోన్‍? ఆ ష్యాత్‍ కర్యో? కరి పుఛావమా,
ACT 21:34 యో అద్మియేమా థోడుజణు, థోడుజణు ఇం ఛీఖార్తూర్హవమా ఇనా హఃఛీ ష్యాత్‍కీ మాలంకరాన కోహుయుని, కోఠడ్‍మా ఇనా లీన్‍ జవో కరి హుకుందిదు.
ACT 21:35 పౌలు కిట్కీనూ ఉఫర్‍ ఆయోతెదె అద్మియేను గల్లో హఃరూ భరైన్‍ బలవంతం కర్తుర్హవమా సైనికుల్నా ఇనా ఢోహ్‍లీన్‍ జావహఃర్‍కు హుయు.
ACT 21:36 కింకతో అద్మీయే హఃరు ఇనా మర్రాక్ను కరి కైఖార్‍ మ్హేన్‍థూ హుయిన్‍ ఇవ్నా కేడె గయూ.
ACT 21:37 ఇవ్నే పౌలునా కోఠడ్‍మా లీ జౌంకరాతో యో సైనికా అధికారినా దేఖిన్‍, మే తారేతి ఏక్ వాత్‍ బోలాజైనా? కరి పుచ్చా యో. అనటేకె యో తునా గ్రీక్‍ను వాతెబి ఆవాస్‍నా?
ACT 21:38 ఆ ధన్నావ్‍నా ఆగడీ రాజద్రోహాంనా హూసీకరైన్‍, హాంతకుల్ హూయిర్హయాతే ఛార్‍ హజార్‍ అద్మీయేనా ఝాడీమా కేడె లీన్‍గయోతే తూ ఐగుప్తుడ్‍నో కాహేనా? కరి పుఛ్చాయో.
ACT 21:39 ఇనాహఃజే పౌలు మే కిలికియమనూ తార్సునో యూదుడ్‍; యో మోటో హఃయార్‍నో అద్మి. మన అద్మీయేతి వాత్‍ బోలాన ఆజ్ఞా దాకరీ వేడిలెంగ్రస్‍ కరి బోల్యు.
ACT 21:40 ఆధికారి ఆజ్ఞా దేవాదిన్‍ పౌలు ఖీట్కిఫర్‍ హీబ్రిన్‍ హాత్‍తి సైగ్‍ కర్యో, తెదె యూవ్నే షోపొ హుయిజవామా, యో హెబ్రీ భాషమా ఆం బోల్యొ.
ACT 22:1 భైయ్యేహో, భాతి యూవ్నే, మే హాంకే బోలుకరుతే వాతేనా ధ్యాన్‍ దేవో.
ACT 22:2 యో హెబ్రీ భాషామా వాతె బొలానూ ధేఖిన్‍, యూవ్నే అజు గ్హణు గఛ్చుప్‍ హూయుగు. తెదె యో ఆం బోలానిక్యో.
ACT 22:3 మే కిలికియమనూ తార్సుమా పైదాహూయోతే యూదయనో. కానీ ఆ హఃయార్‍మా గమలీయేల్‍నూ గోఢాకనా వధీన్‍, మారొ భానూ ధర్మషాస్ర్తంనూ నిష్ఠమా షిక్చితుడుహుయిన్‍, తుమె హఃరూ ఆజ్‍ ఛాతె ప్రకార్‍ దేవ్నా హఃజే ఎన్నిర్హాక్యోస్‍,
ACT 22:4 ఆ వాటే ఛాతే మర్ధమానో, రాంఢేవ్‍నా బంధించీన్‍, ఠాణావ్‍మా ఘాలావ్‍తో హుయిన్‍, మరణ్నా ఇవ్నా హాఃతావ్‍తో థో.
ACT 22:5 ఇనూ గూర్చీ ప్రధాన యాజకుడ్‍బి, ష్యాణా హాఃరాబి మన సాబుత్‍ హూయిరుస్‍. మే ఇవ్నా హాఃజే భైయ్యేవ్‍కనా పత్రికల్‍ లీన్‍, ధమస్కుమనూ ఇవ్నాబి బందీంచిన్‍ షిక్చించనా హాఃజే యెరూషలేమ్‍మా లీఆవ్‍నూ కరి ఏజ్గా గయోథో.
ACT 22:6 మే నీకిన్ ధమస్కునా సేడె కరి గయోతేదె ధోఫర్నూ వోహాఃత్‍మా ఆబ్‍మథూ ఏక్ మోటు ఊజాళు మార ఆస్పీష్‍ భళానిక్ల్యు.
ACT 22:7 తెదె మే మట్టిఫర్‍ పడీగయో, తెదె మన “సౌల్‍, సౌల్‍ మన ష్యాన తూ హాఃతాంక్రస్‍” కరి ఏక్ ఘళునూ ఆవాజ్‍నా మే హాఃమ్‍జ్యో.
ACT 22:8 ఇనటేకె మే ప్రభు, తూ కోన్‍ కరి పుఛావమా యో “మే తూ హాఃతావ్‍ంగ్రతే నజరేయుడ్‍నో యేసు” కరి మరేతి బోల్యు.
ACT 22:9 మార కేడె థూతే ఇవ్నా యో ఉజాళు యూవ్నా దేఖ్కాయు పన్కీ, మన హాఃమ్‍జాయుతే ఆవాజ్‍ ఇవ్నా హాఃమ్‍జ్యుని.
ACT 22:10 తెదె ప్రభునా మే ష్యాత్‍ కరూ కరి పుఛవమా, ప్రభు తూ వూటిన్‍ ఆగడీ ధమస్కుమా జా; ఏజ్గా తూనా ష్యాత్‍ కరానూ ఛాకీ యో హాఃరు తూనా ఏజ్గా బోలావ్‍స్యే కరి మారేతి బోల్యొ.
ACT 22:11 మన యో ఊజాళు దేకమా మే కాణో హుయిగో, మారకేడె ర్హవాళు మన ఛలైలిన్‍ ధమస్కుమా ఆయా.
ACT 22:12 యత్రమా ధర్మషాస్ర్తం ప్రకార్‍ ఛాలుకరాతే ఏక్ భక్తిపరుడ్‍ యూదుల్‍ అఖ్కాతి అచ్చు నామ్‍ కమైరాక్యోతే అననీయ కరి ఏక్ జణో మారకనా ఆయి హిబ్రీన్‍,
ACT 22:13 సౌల్‍ భైయ్‍, ఢోలానూ నజార్‍ లా కరి బోలిన్‍, యో క్చణామస్‍మన నజార్‍ ఆయిన్‍, ఇనా మే దేక్యో.
ACT 22:14 తెదె యో అప్ను పితరుల్‍నో దేవ్‍ ఇనూ చిత్తంనా మాలంకరానాబి, యో నీతిమంతుడ్‍నా దేఖానాబి, ఇనూ మ్హోఢానూ వాతె హాఃమ్‍జానా హాఃజే తున నియమించిరాక్యోస్‍;
ACT 22:15 తూ దేక్యోతే యో, హాఃమ్‍జ్యోతె యో అద్మీయే అఖ్కావ్‍నా హాఃమే ఇనా సాబుత్‍ హుయిరైస్‍.
ACT 22:16 ఇనహాఃజే తూ ష్యాన ఆలస్యం కరస్‍? వుటీన్ దేవ్నా ప్రార్ధన కరీన్‍, బాప్తీస్మమ్‍ లీన్‍ తారు పాప్‍నా ధోయ్‍లా కరి బోల్యొ.
ACT 22:17 తెదె మే యెరూషలేమ్‍మా ఫరీన్‍ ఆయిన్‍, ఆలయంమా ప్రార్ధనా కరూకరుతో మన దర్షనం ఆయూ
ACT 22:18 ప్రభునా దేక్యో. తేదె యో తూ యెరూషలేమ్‍నా మ్హేందీన్‍ యగ్గిస్‍ జా; మారా హఃజే తూ దీస్‍తే సాబుత్‍ ఇవ్నే ఒప్‍స్యే కోయిని కరి మారేతి బోల్యొ.
ACT 22:19 ఇనటేకె ప్రభు, మే హార్యేక్ సభ జోగొమా తూనా విష్వాసించ్యుతే యూవ్నా ఠాణావ్‍మా ఘలైన్‍ మార్తోహుయిన్‍ ర్హయోతే ఇవ్నా అసేల్తీ మాలం కరి జవాబ్‍ దిదో.
ACT 22:20 బుజు తారు సాక్చి హుయిరహూయుతే స్తెఫన్‍న మర్యాక్యోతే తేదె మేబి ఇవ్నా ఖందే ఉబ్రీన్‍, ఇనా ఇమ్‍ కరన ఒప్పిన్‍, ఇనా మర్యూతే ఇవ్నా ఖూడ్తానా కవ్లీ ర్హయో కరి బోల్యొ.
ACT 22:21 ఇనహాఃజే ప్రభువు తూ జా, దూర్‍ యూదుల్ కాహెతే ఇవ్నా కనా తూనా బోలీమొక్లీస్‍ కరి మారేతి బోల్యొ.
ACT 22:22 ఆ వాత్‍తోడి అష్యల్‍ హాఃమాస్తూ హుయిన్‍ ర్హయూ. యత్రమా ఆమ్నూ అద్మి జీవానూ అర్హత్‍ కోయిని, జమీన్‍ఫర్‍ నార్హనూతిమ్‍ ఇనా మార్రాక్ను కరి కైఖార్‍ మ్హేంద్యు.
ACT 22:23 యూవ్నే కైఖార్‍ మ్హేమ్‍థూ హుయిన్‍ యూవ్నా ఫర్‍ లుంగఢా ఝటాక్‍థూ హుయిన్‍, ఆకాష్‍ మ్హణీ ధూళ్‍ పాడీన్‍ నాఖూకరాతో,
ACT 22:24 అవ్నే అనాఫర్‍ ఆత్రే కైఖార్‍ మ్హేంధాను కారణ్‍ ష్యాత్‍ కరి మాలంకరాన హాఃజే, రోమ అధికారి ఇనా కోల్డాతీ మారీన్‍, అనా పుచ్‍తాచ్‍ కర్నూ కరీన్‍ జాయిన్‍, కోఠడోమా లీజవో కరి ఆజ్ఞాదిదో.
ACT 22:25 హుయుతో తెదె ఇవ్నే పౌలునా సీంద్రావ్‍తీ భాందుకరాతో యో ఇనా ఖందే హీబ్రూతే అధికారినా దేఖీన్‍, షిక్చ నాఖ్యాకో యింతేస్‍ ఏక్ రోమీయుడ్‍నా కోల్డావ్‍తి మారనా తుమ్నా అధికార్‍ ఛానా? కరి పుఛ్చాయో.
ACT 22:26 అధికారి యో వాత్‍ హాఃమ్‍జీన్‍ రోమఅధికారి కనా ఆయిన్‍తూ ష్యాత్‍ కరుకురాస్‍? ఆ అద్మి రోమీడ్‍నో లా కరి బోల్యొ.
ACT 22:27 తెదె రోమధికారి పౌల్‍ కనా ఆయిన్‍, ఇనా దేఖిన్‍ తూ రోమీయుడ్‍నా? యో మారేతి బోల్‍కరి బోలమా, యో వోహో కరి బోల్యొ
ACT 22:28 రోమ అధికారి మే కెత్రాకీ రఫ్యా దీన్‍, యో రోమీయుడ్‍నూ నామ్‍ కమాయో; తెదె పౌలు హమరితి యో ఫైధావహ్‍ఃతూస్‍ రోమియుడ్‍ కరి బోల్యొ.
ACT 22:29 ఇనహఃజే ఇనా పుచ్‍తాచ్‍ కర్నూ కరి దేఖ్యూతే యూవ్నే ఇనా యగ్గీస్‍ మ్హేంధిదూ. బుజు యో రోమీయుడ్‍ కరి మాలంహుయు తెదె యో ఇనా బంధీంచ్యుతే ఇనాటేకె రోమ అధికారి ఢరీగో.
ACT 22:30 బుజాధన్నే, యూదుల్‍ ఇనాఫర్‍ నాఖ్యూతే నింద ష్యానూకి మాలంకర్నూ కరి రోమ అధికారి ఇనా మ్హేంధిన్‍, ప్రధానయాజకుల్‍నా, మహా సభమనూ హఃరుబి మళిన్ ఏక్ జోగో ఆవ్నూ కరి ఆజ్ఞాదీన్‍, పౌలునా లీన్‍ ఆయిన్‍ ఇనా హఃమే భిరాకాడ్యు.
ACT 23:1 పౌలు మహాసభనూ అద్మీయేనా ధేఖిన్ ‍భైయ్యేవో, మే హాంకేతోడి కేవల్‍ ఏక్ అషల్ మన్‍తి దేవ్నా హాఃమే ఛాలుకర్తోతో కరి బోల్యొ.
ACT 23:2 ఇనహాఃజే ప్రధానయాజక్‍ అననీయ ఇనా మోఢాఫర్‍ మారోల కరి ఇనా ఖందే బిర్యుతే యూవ్నా ఆజ్ఞాదిదో,
ACT 23:3 పౌలు ఇనా దేఖీన్‍ చున్నో మార్యుతే భీత్‍, దేవ్‍ తూనా మార్సే; తూ ధర్మషస్త్రం ప్రకార్‍ పుచ్‍తాచ్‍ కరన బేసీన్‍, ధర్మషస్త్రంనా విరుద్దంథీ మన మారానా ఆజ్ఞా దీదోనా కరి బోల్యొ.
ACT 23:4 తెదె ఖందే బిర్యుతే ఇవ్నే తూ దేవ్నూ ప్రధానయాజక్‍నా దూషించజైనా
ACT 23:5 ఇనాహాఃజే పౌలు భైయే యో ప్రముఖ్‍ యాజక్‍ కరి మన మాలం కోయిని, తారు ప్రజల్నా అధికారినా నింద కరజైనా కరి లీఖైర్యూస్‍ కరి బోల్యొ.
ACT 23:6 యూవ్నామా ఏక్ భాగ్‍ సద్దూకయ్యుల్‍, బుజేక్‍ భాగ్‍ పరిసయ్యుల్‍ ఛాకరీ పౌలు ఏన్‍ కరీన్‍ భైయ్యేవో, మే పరిసయ్యుడ్‍నో ఖాంధాన్‍నో; అప్నా ఛాతే నిరీక్చణనా టేకెబి, బుజు మర్యాహుయా జీవానూటేకేబి మన పుచ్‍తాచ్‍ కరూకరాస్‍ కరి సభమా ఘట్‍ చీక్రీన్‍ బోల్యొ.
ACT 23:7 సద్దూకయ్యుల్‍ మర్యాహుయానూ జీవిన్ ఉటానూ కోయిని కరి, దేవ్‍నూ దూతబి, ఆత్మబి కోయిని కరి బోలస్‍ పన్కి, పరిసయ్యుల్‍ భేహేబి ఛా కరి ఒప్పిలేస్‍.
ACT 23:8 తెదె ఏక్ మోటు లఢాయ్‍ హూయుగు; పరిసయ్యుల్‍నూ బాజుమా ఛాతే షాస్ర్తుల్‍మా థోడు జణు వుటీన్ ఆ అద్మీమా హమ్నా కాయిబి ఖొః దేఖాయు కోయిని; ఇనేతి ఏక్ ఆత్మస్‍కీ దేవ్నూ దూతాస్‍కీ వాత్‍ బోలుహూస్యేతో బోల్యుస్‍బి హూస్యే కరి లఢాయ్‍ కర్‍లిదు.
ACT 23:9 ఇమ్‍ లఢాయ్‍ ఘణు హుయుగు తెదె ఇవ్నే పౌలునా ఛీర్‍నాక్‍స్యే షీకీ కరి సహస్రాధిపతి ఢరీజైన్‍ తుమే జైన్‍ ఇవ్నామతు ఇనా జబర్‍జస్తితి ధర్లీఆయిత్రవో సైనికుల్నా ఆజ్ఞాదిదో.
ACT 23:10 యో రాతే ప్రభువు ఇనా కనా హిభ్రిన్‍ హిమ్మత్‍థి ర్హా, యెరూషలేమ్‍మా మార గూర్చి కిమ్‍ బోల్యోకీ ఇమ్మస్‍ రోమ్‍మాబి సాక్చ్యం బొలానూ ఛా కరి బోల్యొ.
ACT 23:11 వ్హాణు హుయుతేదె యూదుల్‍ హఃరు మలిన్‍, అప్నె పౌలునా మర్రాఖతోడి ఖాణు పాణీబి లీస్యు కోయిని కరి హోఃగత్‍ లీదా.
ACT 23:12 ఆ కుట్రమా ఛాతే యూవ్నే భరోబర్‍ ఛాళీహ్‍ః థీబి గ్హణా థా.
ACT 23:13 యూవ్నే ప్రముఖ్‍ యాజక్‍క నాబి, ష్యాణవ్‍ కనా ఆయిన్‍ హామే పౌలునా మారతోడీ హమే ష్యాత్‍బి ఛీమ్‍స్యు కోయిని కరి ఘట్‍ హోఃగత్‍ లీన్‍ ఛా.
ACT 23:14 ఇనహఃజే తుమె మహాసభతి మలిన్‍, ఇనా గూర్చీ అజు గ్హణు మాలంకర్నూ కరీన్‍ ఇనా తూమార కనా లీన్‍ ఆవో కరి మనవి కర్యో; యో ఖందే ఆవనూ ఆగడీస్‍ ఇనా మర్రాఖనా సిద్దంగా ఛీయ్యే కరి బోల్యు.
ACT 23:15 హుయుతో పౌల్‍ని జమై ఇవ్నే ఇనా మర్రాఖనా ఝఫీర్హతే వాత్‍ హఃమ్‍జీన్‍ కోఠడ్‍మా ఆయిన్‍ యో వాత్‍ పౌలునా బోల్యొ.
ACT 23:16 ఇనహఃజే పౌల్‍ షతాధిపతిమా ఏక్నా బులైన్‍ ఆ ఛొగర్వనా సహస్రాధిపతికనా బులైలీన్‍జా; ఆ ఇనేతి ఏక్ వాత్‍ బొలానూ ఛాకరి బోల్యొ.
ACT 23:17 షతాధిపతి ఇనా బులైలీన్‍ సహస్రాధిపతి కనా జైన్‍, ఖైది హూయోతే పౌల్‍ మన బులైన్‍, ఏక్ వాత్‍ బోల్నూ కరి ఛాతే ఆ న్హాన ఛోగర్వానా తార కనా బులైలీన్‍జా కరి మారేతి బోల్యొ.
ACT 23:18 యో సహస్రాధిపతి ఇనూ హాత్‍ ధర్లీన్‍ ఫార్‍ బులైలీజైన్‍ తూ ష్యాత్‍ బోల్నూ కరి ఛాకీ యో వాత్‍ మారేతీ బోల్‍ కరి పుఛాయో.
ACT 23:19 తెదె యో తూ పౌలునా హఃజే పూర్తిగా ఏన్‍ కరాహఃర్‍కూ ఇనా హూసీకరౌ మహాసభ కనా లీన్‍ ఆవ్నూ కరి తూనా గోజాఢనా టేకె యూదుల్‍ ఏక్ కట్టో భందైర్హస్‍.
ACT 23:20 తూ యూవ్నీ వాత్‍నా ఒప్పిస్‍ నకో; యూవ్నామా ఛాళీహ్‍ః థీబి గ్హణుస్‍ అద్మీయే ఇనా హఃజే ఝపి ర్హాస్‍. ఇవ్నే ఇనా మర్రాఖతోడి యూవ్నే ఖాయిబి కోఖాస్యునికరి ఒట్టు లీరాక్యుస్‍; హాంకే తార కనా వాత్‍ లేనూ ఏదుర్‍ దేక్తాహుయిన్‍ సిద్దంగా ఛా కరీబోల్యొ.
ACT 23:21 ఇనహఃజే సహస్రాధిపతి తూ ఆ వాత్‍ మన బోల్యొ కరి కినాబి నకో బోలిస్‍ కరి ఇనా ఆజ్ఞా దీన్‍ బోలి మొకల్‍ నాఖ్యో.
ACT 23:22 ఇనబాద్‍మా యో షతాధిపతిమా బేజణనా బులైన్‍, కైసరయనా జవానా ఇన్నూర్‍జణా సైనికుల్నా హాఃడ్‍తీనీహ్‍ః ఘోడావ్‍నా, ఇన్నూర్‍ జణా యీటెల యూవ్నా రాతే నౌ భజేనా సిద్దమ్‍ కరీన్‍,
ACT 23:23 పౌలునా ఛడైన్‍ అధిపతి హుయోతే ఫెలిక్సుకనా జత్తన్‍థీ లీజవాన టేకె ఘోడావ్‍నా సిద్దంకరో.
ACT 23:24 బుజు అమ్మాస్‍ ఏక్ పత్రిక లిఖ్యో.
ACT 23:25 మహా గౌరవంనో అధిపతి హుయోతే ఫేలిక్సునా క్లౌదియ లూసియ వందనాల్‍.
ACT 23:26 యూదుల్‍ ఇనా ధరీన్‍ మర్రాఖూ కరతో యో రోమీయుడ్‍ కరి మే హఃమ్‍జీన్‍ సైనికుల్‍థీ ఆయిన్‍ ఇనా చుకాయో.
ACT 23:27 యూవ్నే ఇనాఫర్‍ నాఖ్యూతె నింద ష్యాత్‍కీ మాలంకర్నూ కరి మే యూవ్నా మహాసభమా ఇనా లీన్‍ ఆయో.
ACT 23:28 యూవ్నే యూవ్నూ ధర్మషాస్ర్తంనా టేకెస్‍ ఇనాఫర్‍ నిందనాఖ్యా గానీ మరణ్‍ నాహో, బందీ హూవానా యో ఇనా తగీన్‍నూ క్హయూబి నేరం ఇనా హఃమే ఖొః దేఖాయుని.
ACT 23:29 కానీ యూవ్నే ఆ అద్మీనాఫర్‍ కుట్ర కరజౌంగ్రస్‍ కరి మాలం హువామా, ఇనా యగ్గిస్‍ ఇనా తార కనా బోలిమొక్‍ల్యొ. నింద నాఖ్యూ హుయుతో ఇనాఫర్‍ బొలానూ వాతె తార హఃమేస్‍ బోలానా ఆజ్ఞా దిదో.
ACT 23:30 ఇనహఃజే యో యూవ్నా ఆజ్ఞాదిదో తిమ్‍ సైనికుల్‍ పౌల్‍నా అంపత్రికనా లీన్‍ రాత్నూ గయూ.
ACT 23:31 బుజా ధన్నే యూవ్నే ఇనా కేడె రౌతుల్‍నా బోలిమొక్లీన్‍, యూవ్నే కోఠడ్‍మా ఫాచుపరీన్‍ ఆయూ.
ACT 23:32 యూవ్నే కైసరయనా ఆయిన్‍ ఏజ్గాను అధిపతినా యో పత్రిక ఒప్పాయిన్‍, పౌలున్‍బి ఇన హఃమే భిరకాడ్యు.
ACT 23:33 అధిపతి యో పత్రిక ఫడీన్‍ ఆ కేయో ఈలాఖోనూ అద్మికరి పుచ్ఛాయిన్‍ మాలంకర్లీన్‍,
ACT 23:34 తారఫర్‍ నింద నాఖా వాళుబి ఆయుతేదె తారి సంగతీ ఏక్‍ధమ్‍ విచారించిస్‍ కరి బోలిన్‍,
ACT 23:35 హేరోద్‍నూ హూఖంనూ మంధీర్‍మా ఇనా కావ్లీమా రాక్నూ కరి ఆజ్ఞాదిదూ.
ACT 24:1 తెదె యూవ్నే ఫాచ్ ధన్నా బాద్‍మా ప్రముఖ్‍ యాజక్‍ హూయిరోతే అననీయబి, థోడుజణు ష్యాణాబి, తెర్తుల్లు కరి న్యాయం బోలావళో కైసరయనా ఆయిన్‍, పౌలుఫర్‍ ల్యాయుతే ఫీరాద్‍నా అధిపతినా మాలం కరాయా.
ACT 24:2 పౌలు బులైమంగైన్‍ తెర్తుల్లు ఇనాఫర్‍ నేరం నాఖానూ సురు కరీన్‍ ఆం బోలానిక్ల్యా. మహా గౌరవంనో ఫేలిక్సా, హామే తారేతి కేత్రెకి షాంత్‍నా ఆలోచన కరూ కరీయేస్‍, బుజు ఆ దేహ్‍ఃనూ అద్మీయేనూ కీడ్‍ తారు విమర్షథీ దిద్దావం కరాస్‍ కరి ఒప్పిలిన్‍,
ACT 24:3 హామే కేత్రూకూ రకం నూబి, జోగోవ్‍మాబి పూర్ణ కృతజ్ఞతథీ ఒప్పు కరీయేస్‍.
ACT 24:4 మే తూనా ఛండాల్‍ నా ఛడావ్నూ తిమ్‍ హామే ధర్రాస్యు కరీన్‍ బీలియేతె ఇనా తూ ఆగడీంతర సాంత్‍థీ హఃమ్‍జ్నూ కరి వేడుకరుస్‍.
ACT 24:5 ఆ అద్మి ఖారబ్‍జోణ్నూ, ఆ ములాక్‍మా ఛాతే యూదుల్‍ హఃరవ్‍నా లఢాయేనా హూషీ కరావవాళో, నజరేత్‍మా మతంనూ లఢాయేన్ కరిన్ నాయకుడ్‍ హుయిరోస్‍ కరి హామే హఃమ్‍జ్యా.
ACT 24:6 బుజు ఆ దేవాలయంనా అపవిత్ర కరానా కోషీష్‍ కర్యో ఇనాహఃజే హామే ఆనా ధర్‍లీధా.
ACT 24:7 తూ అనా విమర్షించ్యా తో
ACT 24:8 హామే ఆనాఫర్‍ నాఖ్యాతే ఇంజామ్‍ హాఃరూబి తూనాస్‍ మాలంహూస్యే.
ACT 24:9 యూదుల్‍ హాఃరూ ఏక్ హూయిన్‍ ఆ వాతె హఃరు హాఃఛీస్‍ కరి బోల్యా.
ACT 24:10 తెదె అధిపతి పౌలునా ష్యాత్‍బి బోల్‍ని కరి సైగ్‍ కరమా, యో అమ్‍ బోల్యొ, తూ గ్హణా వరహ్‍ఃథూ ధరీన్‍ ఆ అద్మియేవ్‍నా నెయ్యో హుయిరోస్‍ కరి మాలంకరీన్‍, మే హిమ్మాత్‍తీ బోలుకరూస్‍.
ACT 24:11 యెరూషలేమ్‍మా ఆరాధించనా గయోతే ధన్‍ థూ ధరీన్‍ ఖాలి భార రోజాస్‍ హూయా కరీన్‍ తూ విచారించిన్‍ మాలం కరాజై.
ACT 24:12 దేవాలయ్‍మాహో, సభ జోగొమాహో, హాఃయార్‍ మాహో, బుజు మే కినేతిబి వాదనల్‍ కరానుహో, అద్మీయేనా భరైన్‍ భేహఃడానూ హో ఇవ్నే దేఖ్యాకోయిని.
ACT 24:13 బుజు ఇవ్నే హంకే మారఫర్‍ నాఖ్యాతే ఇంజామ్‍నా తరా కనా రుజువుకర్సే కోయిని.
ACT 24:14 ధర్మషాస్త్రమాబి, ప్రవక్తల్‍నూ గ్రంధాల్‍మా లిఖైరూతే హాఃరూబి నమ్మిన్‍, ఇవ్నే మతభేదం కరి నామ్‍ మ్హేందూ ఆ వాట్‍ ప్రకార్‍ అప్ను పితరుల్నూ దేవ్నా సేవించుకరుస్‍ కరి తూమార హఃమే ఒప్పి లేంగ్రూస్‍.
ACT 24:15 అంనితరస్‍ నీతిమంతుడ్‍ వాళానాబి, అవినీతి వాళానాబి పునరుత్థాన్‍ హూస్యే కరి ఆవ్నే నిరీక్చించు కరాతిం మేబి దేవ్‍కనా నిరిక్చించిన్‍,
ACT 24:16 అంనితర మేబి దేవ్‍కనాబి, అద్మీయేకనాబి కేదెబి మారు మన్‍ నిర్దోషుతార రావానటేకె మే షీకిలేంగ్రూస్‍.
ACT 24:17 థోడు వరహ్‍ఃనా బాద్మా మే మారు స్వంత అద్మీయేనా దాన్‍ ధరమ్‍ కానుకల్‍ ధినఖనాటెకె ఆయోథో.
ACT 24:18 మే సుద్ధి కర్‍లీన్‍ ఆం అప్పగించు కరుతో ఇవ్నే దేవాలయ్‍మా మన దేఖ్యు. మే గల్లో తార కర్యోకోయిని, మారేతి గలాఠా హుయుకోయిని.
ACT 24:19 ఆసియాతూ ఆయూతే థోడు యూదుల్‍ థూ. మారఫర్‍ యూవ్నగాని ష్యాత్‍బి హూసేతో యూవ్నేస్‍ ఆయిన్‍ మారఫర్‍ ఇంజామ్ నాఖూకరాస్‍.
ACT 24:20 నైతో, మే మహాసభనా హఃమే భిర్యోతే తెదె, మర్యుహూయు పునరుత్థాన్‍నూ గూర్చి ఆజ్‍ ఇవ్నా హాఃమే విమర్షించ బడుకరుస్‍ కరి,
ACT 24:21 ఇవ్నా ఇఛ్మా భిరిన్‍ మే ఘట్‍ చిక్రీన్‍ బోల్యోతె ఆ విషయంనా టేకె తప్ప మారు అజు ఖయు ఇంజామ్‍ మాలంకర్యు హూస్యెతో ఆవ్నే తోబి బోలాజై.
ACT 24:22 తెదే ఫేలిక్సు ఆ వాట్‍నా గూర్చి అసెల్తీ మాలం హుయిన్‍ రోమ అధికారి లూసియ ఆయోతెదె తూమారు సంగతి మే ఏన్‍ కరీన్‍ మాలంకరీస్‍ కరి బోలిన్‍ విమర్షనా భిరకాడు నాఖ్యు.
ACT 24:23 బుజు ఇనా కావ్లీమా ఏకేలనా రాఖీన్‍, ఇనా సేవ కరన ఇనూ అద్మీయేనా ఆడే నకో బోలొ కరి అధికారి హూకం దిదో.
ACT 24:24 థోడుధన్నా బాద్మా ఫేలిక్సు యూదుల్నిహుయీతె ద్రుసిల్లా కరి ఇని బావణ్‍తి ఆయిన్‍ పౌలునా బులైమంగైన్‍ క్రీస్తుయేసునూ విష్వాసంనా హాఃజే యో బోదించమా హాఃమాస్తా ర్హయా.
ACT 24:25 తెదె యో న్యాయంనా గూర్చిన్‍బి ఆషా నిగ్రహ్‍నూ గూర్చీన్‍బి బుజు ఆవాజాసేతె న్యాయ ధన్నా హాఃజేబి బోదించు కరాతో ఫేలిక్సు ఢరీన్‍ అత్రు బైస్‍ అజు జా; మన వహాఃత్‍రైతో తునా బులైమంగైస్‍ కరి బోల్యొ.
ACT 24:26 ఇనబాద్‍మా పౌలుతి ఇనా ధన్‍ మళ్‍స్యే కరి ఆఖ్ కరీన్‍ ఇనా గణితర బులైన్‍ ఇనేతి సంభాషణ్‍ కర్తోర్హయో.
ACT 24:27 బే వరహ్‍ఃనా బాద్మా ఫేలిక్సునా బదుల్‍ పోర్కిబి ఫేస్తు ఆయు. తెదె ఫేలిక్సు యూదుల్‍నా హాతె అచ్చో అద్మి కరి బోలైలేను కరి ఆహ్‍ః కరీన్‍ పౌలునా బంధకంస్‍ మ్హేంధిన్‍ గయో.
ACT 25:1 ఫేస్తు యో దేహ్‍ఃనూ అధికార్‍మా ఆయోతే తీన్‍ ధన్నా కైసరయ కంతు యెరూషలేమ్‍నా గయో.
ACT 25:2 తెదె ప్రధానయాజకుల్‍బి యూదుల్‍మా ముఖ్యుల్‍ పౌలు ఫర్‍ యూవ్నే లాయూతే ఫిరాద్‍ని సంగతి పేస్తునా మాలంకరాయు.
ACT 25:3 బుజు వాట్‍ఫర్‍ ఇనా మర్రాక్ను కరి జఫీరిన్‍ ఇనా యెరూషలేమ్‍నా బులైమంగౌ కరి ఇనా గూర్చీ ఫేస్తు కనా బోల్లిదు.
ACT 25:4 ఇనహాఃజే ఫేస్తు, పౌలు కైసరయనూ కావ్లీమా ఛా; మే యగ్గిస్‍ ఏజ్గా జావనూ ఛా.
ACT 25:5 ఇనటేకె తూమారమా నాయుకులు ర్హవాళా మారకేడె ఆయిన్‍ యో అద్మి కనా ఖయు తప్పు రైతోబీ ఇనాఫర్‍ నాఖాజై కరి బోల్యొ.
ACT 25:6 యో ఏజ్గా ఆట్‍, ధహ్‍ః ధన్‍ యూవ్నా కనా ర్హైన్‍ కైసరయనా జైన్‍ బుజాధన్నే న్యాయ పీఠ్‍ఫర్‍ బేసిన్‍ పౌలునా లీన్‍ ఆవో కరి హూఖం దిదో.
ACT 25:7 పౌలు ఆయో తెదె యెరూషలేమ్‍థూ ఆయూతే యూదుల్‍ ఇనా ఆష్పిష్‍ భరైన్‍, కేత్రెకీ కఠీన్‍ ఇంజామ్‍ ఇనాఫర్‍ నాఖా గాని ఇనా సాబుత్‍ కరనా యూవ్నా హాత్‍కోహుయిని.
ACT 25:8 ఇనహాఃజే పౌలు యూదుల్ను ధర్మషాస్త్రంమా పన్కి, దేవాలయ్‍నూ గూర్చీ పన్కి, రోమా రాజోగూర్చీ పన్కి, మే ఆత్రేబి తప్పు కర్యోకోయిని కరి బోల్యొ.
ACT 25:9 హుయుతో ఫేస్తు యూదుల్నా హాతె అచ్చో అద్మి కరి బోలైలేనూ కరి యెరూషలేమ్‍నా ఆయిన్‍ ఏజ్గా మార హాఃమే ఆ సంగతుల్‍ నా గూర్చి విచారించిన తూనా ఇష్టమస్నా? కరి పౌలునా పుఛాయో.
ACT 25:10 ఇనహాఃజే పౌలు కైసర్‍ న్యాయపీఠ్‍న్‍ హాఃమే భిరిరోస్‍; మే విచారించ బడానూ జోగో ఆస్‍, యూదుల్‍నా మే ఖయు అన్యాయం కర్యో కోయిని కరి తూనా అసేల్తి మాలం.
ACT 25:11 మే అన్యాయం తప్పి మరణ్‍ షిక్చ ఏత్రె ఖయుబి కర్యొహూసేతో మరానాబి హాటీస్‍ కోయిని; ఆవ్నే మారఫర్‍ నాఖూ కరాతే ఇంజామేమా ఖయూబి హాఃఛీ నాహూయుతో మన యూవ్నా అప్పగించనా కినా హాత్‍బి కోహూసేని; రోమరాజొ హాఃమేబి బోల్లీస్‍ కరి బోల్యొ.
ACT 25:12 తెదె ఫేస్తు ఇనూ సభనూ అద్మీయేతి హూఃజ్‍ కరనా బాద్మా రోమ‍రాజోనా హాఃమే జీయ్యే, కరి బోలోకున్నా రోమరాజో కన జీయ్యే కరి బోల్యొ.
ACT 25:13 థోడధన్నా బాద్‍మా రాజో హూయోతే అగ్రిప్పబి బెర్నీకేబి ఫేస్తు దేకిన్‍ బోలవాలన హాఃజే కైసరయనా ఆయా.
ACT 25:14 ఇవ్నే ఏజ్గా కెత్రాకీ ధన్‍ ర్హవమా, ఫేస్తు పౌలునూ సంగతి రాజోనా మాలంకరాయో; ష్యాత్‍ కతో ఫేలిక్సు మ్హేంధి చలీగోతే ఏక్ ఖైది ఛా.
ACT 25:15 మే యెరూషలేమ్‍మా ర్హయోతేదె ప్రధాన యాజక్‍బి యూదుల్‍ను మోట్ట ష్యాణ ఇనాఫర్‍ ల్యాయతే ఫీరాద్‍నా మాలంకరైన్‍ ఇనా షిక్చ నాఖౌనూ కరి వేడిల్దు.
ACT 25:16 ఇనహాఃజే మే ఇంజామ్‍ నాఖ్యో హుయుబి, నఖైహూయోబి ఆయిన్‍ మోఢానా హాఃమే ఇనాఫర్‍ నఖైరూతే ఇంజామ్‍ నా హాఃజే యో సమాధాన్‍ బోలాన అవకాష్‍ దేవాన ఆగడీ ఖయూ అద్మీయేనాబి అప్పగించనూ రోమియుల్‍నా ఆచార్‍ కాహేకరీ ఉత్తర్‍ దిదో.
ACT 25:17 ఇనహాఃజే ఇవ్నే అజ్గ భరైన్‍ ఆయుతేదె మే అలస్యం నాకర్నూ తిమ్‍, బుజా ధన్నే న్యాయ పీఠ్‍ఫర్‍ బేసిన్‍ యో అద్మినా లీన్‍ ఆవో కరి హూఖం దిదో.
ACT 25:18 ఇంజామ్‍ నాఖ్యుతె ఇవ్నే భిరిగు తేదె, మే రైగోతే ఇంజామ్‍మా ఏక్‍బి ఇనాఫర్‍ నాఖ్యుతె ఇవ్నే కాహే.
ACT 25:19 హుయుతో ఇవ్ను మతంనా హాఃజే, మరీగయోతే యేసు కరి ఏక్నా హాఃజే అనేతి ఇవ్నేతి థోడు లఢాయే ర్హవానింతర దేఖాయు. హుయుతో యోయేసు జీవ్తోస్‍ ఛాకరీ పౌలు బోల్యొ.
ACT 25:20 మే ఇమ్నూ వాదనల్‍నా కిమ్‍ విచారించ్నూకీ కాయిబి తోచవకోయిన్తే, యెరూషలేమ్‍నా జైన్‍ ఏజ్గా ఆనా హాఃజే విమర్షించనా పౌలు ఇష్ట పడాస్‍షీకీ కరి పుఛాయో థో.
ACT 25:21 హుయుతో పౌలు, చక్రవర్తి విమర్షనినా ఇనా భిరకాణ్నూ కరి బోల్లేవమా మే ఇనా రోమరాజో కనా బోలీమొక్‍లా తోడి హుభర్కును కరి ఆజ్ఞ దిదో కరి బోల్యొ మానవి కర్లిదో.
ACT 25:22 ఇనటేకె అగ్రిప్ప యో అద్మి బోల్‍స్యేతే మేబి హాఃజ్నుకరీ ఫేస్తుథీ బోలమా యో కాల్‍ హాఃజాజై కరి బోల్యొ.
ACT 25:23 ఇనహాఃజే బుజాధన్నే అగ్రిప్పబి బెర్నీకేయు ఘణు ఆడంబర్‍తీ ఆయిన్‍, సైనికుల్నా అధికారి తి హాఃయార్‍నూ ప్రముఖుల్తీ మోట్టో సభ ఘార్ ‍జవాను బాద్మా ఫేస్తు హూఖం దేవామా పౌలునా బులైమంగయా.
ACT 25:24 తెదె ఫేస్తు, అగ్రిప్ప రాజా ఆజ్గా హామారేతీ ఛాతే హాఃరూ జణా, తుమె ఆ అద్మినా దేఖూకరాస్‍. యెరూషలేమ్‍మాబి అజ్గాబి యూదుల్‍ హాఃరు ఆ అజు నాజివ్నుకరి అధికార్‍ కోయిని కరి కైఖార్‍ మ్హేన్‍థూ హుయిన్‍ ఇనాఫర్‍ మారేతి మనవి కర్‍లిదు.
ACT 25:25 ఆ మరణ్‍నా తగిన్‍నూ ఖయూబి కర్యుకోయిని కరి మే మాలంకరీన్‍, ఆ జారొనా హాఃమే బోలిస్కరీ బోలమా ఇనా బొలిమొకల్‍నూ కరి రైగో.
ACT 25:26 ఆనా గూర్చీ అప్నో యేలినా వాడ్‍నా లిఖ్కానా కాయిబి దేఖాయు కోయిని ఇనహాఃజే విచారించదీన్‍ లిఖ్కానా ష్యాత్‍బి మన మళ్‍సే కరి తూమార హాఃమేబి, అగ్రిప్ప రాజో, ముఖ్యం తూమార హాఃమేబి, ఆనా బులైమంగై రాక్యోస్‍.
ACT 25:27 ఖైదినా ఫర్‍ నాఖ్యూతే ఇంజామ్‍నా నావివరించ్ను తిమ్‍ ఇనా బోలిమొక్‍లాను అసేల్‍ కాహే కరి మన తోచుకరాస్‍ కరి బోల్యు.
ACT 26:1 అగ్రిప్ప పౌలు మ్హణీ దేఖీన్‍ తారు బాజు బోలిలేవాన తునా ఆవకాష్‍ ఛా కరి బోల్యొ. తెదె పౌలు హాత్‍ పాడీన్‍ అమ్‍ బోలనిక్యో.
ACT 26:2 ఇనటేకె యూదుల్‍ మారఫర్‍ నాఖ్యూతే ఇంజామ్‍ హాఃరవ్‍నా గూర్చీ ఆజ్‍ తూమార హాఃమే సమాధాన్‍ బోలుకరూస్‍తే మే ధన్యుడ్‍ కరి రైజోంగ్‍రూస్‍; అనటేకే మేబి తార ఖామే బొలిలేంకురుస్‍
ACT 26:3 తూ యూదుల్‍మా ఛాతే సమస్త ఆచారాల్‍ వివాదాల్‍బి అసేల్తీ మాలంకర్‍రాక్యోస్‍ తాల్మిథీ మారు మనవి హాఃమజ్ను కరి వేడుకరూస్‍.
ACT 26:4 ఆగడీథూ యెరూషలేమ్‍మా మారు దేహ్‍ఃను ఇఛ్మా మారు అఢ్డాని ఫర్‍థూ మే జీయోతే జీవ్‍ణు కీమ్‍నూకీ యూదుల్‍ హాఃరవ్‍నా మాలం.
ACT 26:5 ఇవ్నే ఆగడీతూ మన మాలంకర్యు హూయు కాబట్టి సాబుత్‍ దేవాన యూవ్నా ఇష్టం హూసేతో మే మారు మతంమనూ ఘణుమాలంహుయూహు జాత్‍నా ప్రకార్‍ ఛాలీన్‍, పరిసయ్యుడ్‍నితర ప్రవర్తించనితర బోల్‍స్యు.
ACT 26:6 హాంకేహుయుతో దేవ్‍ అప్నా పితరుల్‍నా కర్యోతే వాగ్దన్‍నూ విషయంనూ నీరిక్చణ్‍నా గూర్చీ మే విమర్షింప బడనా హాఃజే మే భీరీరోస్‍.
ACT 26:7 అప్ను భార గోత్‍నూ యూవ్నే విసక్నూ నాతిమ్‍ ఎక్కస్ రాత్‍ దేవ్‍నా హమేషా సేవిస్తూ హూయిన్‍ యో వాగ్దన్‍ పోంద్‍స్యు కరి నిరిక్చించు కరాస్‍. ఓ రాజో ఆ నిరీక్చణ్‍నూ విషయంమస్‍ యూదుల్‍ మారఫర్‍ ఇంజామ్‍ నాఖ్యు రాక్యుస్‍.
ACT 26:8 దేవ్‍ మర్యుహుయునా ఉఠాడ్‍సేతే సంగతి నమ్మనూ కాహే కరి తుమె కిమ్‍ యేంచుకరాస్‍?
ACT 26:9 నజరేయుడ్‍నో యేసునూ నామ్‍థీ ధావోతి కెత్రూకి మే కామ్‍ కర్నూ కరి రైగో.
ACT 26:10 యెరూషలేమ్‍మా మే ఇమ్మస్‍ కర్యోథో. మే ప్రధాన యాజకుల్‍తి అధికార్‍ లీన్‍, దేవ్ను అద్మి హాఃరవ్నా చెరసాల్‍మా నాఖీన్‍, ఇవ్నా మార్యుతేదె ఒప్పి గయోథో
ACT 26:11 కెత్రూకి చోట్‍ సభ జోగోమా ఇవ్నా ఢరైన్‍ ఇవ్నా హాతేస్‍ దేవ్నా దూషించహాఃర్‍కు కర్తోథో. జోర్‍ కరనా దేక్తోథో. బుజు ఇవ్నాఫర్‍ ఘణు ఛండాల్‍ వాళో హూయి అలదు హాఃయారేవ్‍మా జైన్‍ ఇవ్నాబి హాఃతావ్ కర్యో.
ACT 26:12 ఇనహాఃజె మే ప్రధాన యాజకుల్‍నా హాతె అధికార్‍బి, హూఖం లీన్‍ ధమస్కునా జౌంకరతో
ACT 26:13 రాజో ధోఫర్ను వోహాఃత్‍ మార ఆష్పిష్‍బి మారకేడె అయూతే యూవ్నా ఆష్పిష్‍ ఆకాష్ థూ సూర్యుడ్‍నూ తెజస్సుథీబి ఘణూ జమ్కాత్తు ఏక్ ఊజాళు వాట్‍ఫర్‍ ఆవానూ దేఖ్యో.
ACT 26:14 హామె హాఃర జమీన్‍ఫర్‍ పడీగయాతేదె సౌల్‍, సౌల్‍ తూ ష్యాన మన హాఃతావ్‍ంకరాస్‍? మునికోలల్‍నా హాఃమే మారనూ తూనా ఇష్టం కరి హెబ్రీ భాషామా మారేతి బోల్యుతే ఏక్ ఆవాజ్‍నా హాఃజో, దాండో ఇను బందుతే కల్డినా మార్యుతో దాండానాస్‍ మార్లగ్సే.
ACT 26:15 తెదె మే, ప్రభు తూ కోన్‍ కరి పుఛ్చావమా తూ హాఃతావ్‍ంకరాతే యేసు.
ACT 26:16 పన్కీ, తూ దేఖ్యోతే సంగతి, మే తూనా దేఖాయోతే సంగతి, తూనా పరిచార్‍ కరావాళో నింతర, సాబుత్‍నితర నియమించ నాటేకే దేఖైరోస్‍. తూ వుటీన్‍ తార గోఢా ఘట్‍ మ్హెందిన్‍ హుభర్‍;
ACT 26:17 మే ఆ ప్రజల్‍ థీ హో, యూదుల్‍కాహెతె థీహో తూనా ఖయూ హాని నా హోణుతిమ్‍ బఛైస్‍.
ACT 26:18 ఇవ్నే అంధారమథూ ఊజాళమా సైతాన్‍నూ అధికార్‍మతూ దేవ్‍ మ్హణీ ఫరీన్‍, మారమ విష్వాషంతి పాప్‍ మాపి, పరిసుద్ధ్‌ దేవ్ను అద్మిహూయుతే ఇవ్నామా స్వాస్థ్యం పోందనా హాఃజే ఇవ్నా డోలా ఖఢావనాటేకె మే తూనా ఇవ్నా కనా బోలిమొక్లీస్‍ కరి బోల్యొ.
ACT 26:19 “ఇనహాఃజే అగ్రిప్ప రాజో, ఆకాష్‍థూ హూయూతే యో దర్షన్‍నా మే అవిధేయుడ్‍ నాహూయిన్‍,
ACT 26:20 ఆగడీ ధమస్కు వాళానా, యెరూషలేమ్మాబి యూదయ దేహ్‍ఃమాబి, ఇనబాద్‍మా యూదుల్‍ కాహేతె, యూవ్నే మారు మనస్సు లీన్‍ దేవ్‍ మ్హణీ ఫరీన్‍ మారుమనస్సునా తగిన్‍నూ కామ్‍కర్నూ కరి ప్రచార్‍ కర్తో ర్హయో.
ACT 26:21 ఆ కారణంతి యూదుల్‍ హాఃరూ దేవాలయ్‍మా మన ధరీన్‍ మర్రాక్ను కరి కోషీష్‍ కర్యా
ACT 26:22 హూయుతోబి మే దేవ్నూ మదత్‍ లీన్‍ ఆజ్ తోడీ భిరోస్‍; ప్రవక్తల్‍బి మోషేబి ఆగడీస్‍ బోల్యుతే కాహేతిమ్‍ కరీఅజు ఖయూబి నాబోలిన్‍, అల్పుల్‍నా ఘనుల్‍నా సాక్చ్యం దేతోర్హయో.
ACT 26:23 క్రీస్తు మ్హీనత్‍ పడీన్‍ మర్యా హూయామా జీవీ ఉఠ్‍స్యేతే యూవ్నామా ఆగడీహూవమా ఇనహాఃజే ఆ ప్రజల్‍నా యూదుల్కాహెతెనా ఊజాళు ప్రచుర్‍ హూసే”
ACT 26:24 యో ఇమ్‍ వాతె బోల్తో ర్హవమా ఫేస్తు, పౌలా తూ జాహఃత్‍ ఫడీన్‍ పాఘాల్‍ అద్మి, ఘణూ ఫడాయి కర్యో ఇనహాఃజే తూనా పాఘాల్‍ ఛడీగుకరీ మోటు ఆవాజ్‍తి చీక్రీన్‍ బోల్యొ.
ACT 26:25 ఇనహఃజే పౌలు అమ్‍ బోల్యొ, నామ్‍ గౌరవంహుయోతె ఫేస్తు, మే పాఘాల్‍ కాహే పన్కి హఃచి అచ్చుబుద్దిథీ వాతేనస్‍ బోలుకరూస్‍.
ACT 26:26 రాజోనా ఆవాత్‍ మలం ఇనహాఃజే మే ఇనహఃమే భీరీన్‍ వాత్‍ బోలుకరూస్‍; ఇనమా ఏక్బి ఇనా మాలంనాహూనూ తిమ్‍ ధబిర్యూస్‍ కోయిని కరి మే ఖచ్చితంగా నమ్ముకరుస్‍; ఆ ఏక్ రహస్యంతి జర్‍గ్యూతే వాత్ కాహే.
ACT 26:27 అగ్రిప్ప రాజో, తూ ప్రవక్తల్‍నా నమ్ముకరాస్‍నా? నమ్ముకరాస్‍ కరి మన మాలం.
ACT 26:28 ఇనహాఃజే అగ్రిప్ప, అత్రే సులభంగా మన క్రైస్తవుడ్‍ నితర మన కర్నూ కరి దేఖూకరాస్‍ని కరి పౌల్‍తి బోల్యొ.
ACT 26:29 ఇనటేకె పౌల్‍, సులభంథీస్‍కీ, కారబ్ థీస్‍కీ తూ మాత్రం కాహే గాని, ఆజ్‍ మారు వాత్‍ హాఃజా వాళు హాఃరూబి ఆ బంధక్‍ మాతు తప్ప మారుతార ర్హవాహాఃర్‍కూ దేవ్‍ అనుగ్రహించ్నూ కరి బోల్యొ.
ACT 26:30 ఎత్రమా రాజోబి అధిపతిబి బెర్నీకేయు యూవ్నేతి భెటుతే యూవ్నేబి వుటీన్‍ పార్‍ జైన్‍
ACT 26:31 ఆ అద్మి మరానహో, భందై ర్హవానబిహో ఇనా ఏత్రె ఖాయిబి కోకర్యోని కరి యూవ్నామా యూవ్నే వాత్‍ బోల్లిదా.
ACT 26:32 ఇనటేకె అగ్రిప్ప ఆ అద్మి రోమరాజొతి హఃమే బోల్లేవ్‍స్‍ కరి నా బోల్యుహోత్‍తో అనా ఛుట్కార కర్యాహోత్‍ కరి ఫేస్తుతీ బోల్యొ.
ACT 27:1 హామే ఝాజ్‍‍ చఢీన్‍ ఇటలీ జానూ కరి సోచీల్దో తెదె, ఇవ్నే పౌలునా బుజు థోడు జణు ఖైదిల్‍నా రోమ రాజో సైన్య అధికారి హూయోతే యూలి కరి ఏక్ జణానా అప్పగించ్యా.
ACT 27:2 ఆసియానా సేడె ఛాతె హాఃయారేవ్‍నా జావాళు అద్రమత్తియ హాఃయర్‍నూ ఝాజ్‍ చఢీన్‍ హామే నిక్యా; మాసిదోనియుడ్‍నూ థెస్సలోనిక హాఃయార్‍నో అరిస్తార్కు హామార కేడె థో.
ACT 27:3 తినబుజా ధన్నే సీదోన్‍నా ఆయా. తెదె యూలి. పౌల్‍ఫర్‍ గోర్‍ కరీన్‍, యో ఇనూ దోస్తుల్‍ కనా జైన్‍ పాల్‍పోందన హాఃజె ఇనా జా కరి బోల్యు.
ACT 27:4 బుజు ఏజ్గాతూ నికనబాద్మా హాఃమెను వాయిరో మారామా కుప్రనా జోగొ ఝాజ్‍నా ఛలాయా.
ACT 27:5 బుజు కిలికియనాబి పంపూలియాన హాఃమే ఛాతె ధర్యావ్‍ దాటీన్‍ లుకియమా ఛాతే మూరకు గయా.
ACT 27:6 ఏజ్గా సైన్యాధికారి ఇటలీ జానుకరి ఛాతె అలెగ్జాండ్రియ హాఃయార్‍నూ ఝాజ్‍ మాలంకరీన్‍ హామ్నా ఇనమా చఢయు.
ACT 27:7 కెత్రాకీ ధన్ ఢీలె చాలిన్‍, కెత్రూకి మ్హీనత్‍ పడీన్‍ క్నీదు హఃయర్నా హాఃమే ఆయా తెదె వాయిరో హామ్నా నాజవాదేవమా క్రేతునా జోగొ కరి సల్మోనేనా సేడే కరి ఝాజ్నా ఛలాయా.
ACT 27:8 ఘను మిన్హత్‍ పడీన్‍ ఇనా డాటీన్‍, అష్యల్‍నుజోగొమా గయా. ఇనాసేడె లసైయ కరి హాఃయార్‍ థూ.
ACT 27:9 ఘణా ధన్‍ హూవానా బాద్మా ఉపాస్‍నూ ధన్బి తెదేస్‍ హూయిజవామా ప్రయాణం కరన ముసిభత్మా థూ.
ACT 27:10 తెదె పౌల్‍ హఃయాబ్, ఆ ప్రయాణంథీ హాఃమాన్‍నాహో, ఝజ్‍నస్‍ కాహేతిమ్‍ అప్ను జాన్‍నబి ఖత్రాబి నుక్‍షాన్‍ హూసే కరి మన సోచాంగ్రస్‍ కరి బోలిన్‍ గుర్కాయో.
ACT 27:11 హుయుతోబి సైన్యాదికారి పౌల్‍ బోల్యొతె నానమ్మిన్‍, ఝాజ్‍ ఛలావవాళో నావికుడ్‍నుబి, ఝాజ్‍నూ మాలిక్‍ బోల్యుతేస్‍ నమ్యు.
ACT 27:12 రుజు ఠణ్నూధన్‍ గుజారనా యో రేవు అనుకూల్‍నా హూవామా ఏజ్గాథూ నాకీన్‍ వీల్‍హుయుతో ఫీనిక్సునా జైన్‍ ఏజ్గా ఠణ్‍నా ధన్‍ కాఢీయే కరి ఘణా అద్మీయే హూఃజ్‍ బోల్యా. యో నైరుతి వాయవ్వదిక్కు మ్హణీ ఛాతే క్రేతు రేవుమా థూ.
ACT 27:13 బుజు నూ వాయిరో ఢీలే వాగుకరమా ఇవ్నే ఇవ్నూ హూఃజ్‍ అసేల్‍నూ కాహే కరి సోచిన్‍ లంగరేత్తిన్‍ క్రేతునా సేడె ఝాజ్‍నా ఛలాయా.
ACT 27:14 థొడు వోహాఃత్‍నా బాద్‍మా ఊరకులోను కరి ఏక్ మోటో వాయిరో క్రేతునా వుఫర్‍ కరి మార్యు.
ACT 27:15 ఇనమా ఝాజ్‍ ఫసిజైన్‍ వాయిరోనా హాఃమే జవానకో హూయినితె అగడీ జవానా మ్హేంధిన్‍ వాయిరోమా మర్లీఛలేగా.
ACT 27:16 బాద్మా కౌద కరి ఏక్ న్హానూ ద్వీపంనా బాజూమాకరీ ఇనా ఛలావమా పడవనా భచైలేవనా ఘాణు ముష్కీల్‍ హుయిగు.
ACT 27:17 ఇనా ఉఫర్‍ పాడీన్‍ భాందనా బాద్‍మా షింద్రా హాఃరులీన్‍ జ్హాజ్‍నా ఆష్పీస్‍ ఘట్‍ లప్టీన్‍ భాంద్యా. బుజు సూర్తిస కరి రేతినూ ఉడ్డోఫర్‍ పడ్‍స్యుషికి ఢరీన్‍, జ్హాజ్‍నూ ఛాద్రీయే వుతారీన్‍, మర్లీ ఛలీగు.
ACT 27:18 ఘణు వాయిరో వాగ్‍తూ ర్హవమా బుజాధన్నే హాఃమాన్‍ హాఃరూ భార్‍ ఫేఖానిక్యు.
ACT 27:19 తీన్మాను ధన్నే ఇవ్నా హాతేహూఃస్‍ ఝాజ్‍నూ రాఛాబి ఫేకీదిదూ.
ACT 27:20 థోడు ధన్‍ సూర్యుడ్‍బిహో, షుక్కార్‍బిహో నాదేఖైన్‍ మోటు వాయిరో హామారఫర్‍ మారమా జాన్‍థీ భచీజాస్యుకరీ ఆహాఃస్‍ ఛలీగు.
ACT 27:21 యూవ్నే ఘణా ధన్‍ ఖాణు కోయింన్తె ర్హవామా పౌల్‍ యూవ్నా ఇఛ్మా భిరిన్‍ హాఃయాప్‍వో, తుమే మారు వాత్‍ హాఃమ్‍జీన్‍ క్రేతుథూ నానికాన్‍థూ. తెదె ఆ ఖత్రా, నుక్చాన్‍ కోహుయు హోత్‍ని.
ACT 27:22 హాంకేతోబి హిమ్మత్‍ లాయిలేవో కరి తూమ్‍నా గింజుకరుస్‍; ఝాజ్‍నా తప్ప తూమారమా కినాబి జాన్‍నా ఖత్రా కోహూయుని.
ACT 27:23 మే కీనోకీ, కినా సేవకరుకరుస్‍కీ, యో దేవ్‍నూ దూత ఛలీగుతే రాతే మార కనా భిరిన్‍,
ACT 27:24 పౌల్‍ ఢర్‍నకో; తూ రోమరాజు హాఃమే భిరాను ఛా; హాధేక్‍ ఝాజ్‍మా బయల్దేరిర్యూతే ఇవ్నే హాఃరవ్‍నా దేవ్‍ తూనా ధీ రాక్యోస్‍ కరి మారేతి బోల్యు.
ACT 27:25 ఇనహాఃజే హాఃయాప్‍వో, హిమ్మత్‍ లాయిలేవో; మారేతి బోల్యుతిమ్‍ జరగ్‍సే కరి మే దేవ్నా నమ్ముకరుస్‍.
ACT 27:26 హూయుతోబి అప్నె మర్లీజైన్‍ ఖయూబి ఏక్ ద్వీపంఫర్‍ ఫడానూ ఛా కరి బోల్యు.
ACT 27:27 ఛౌధమనూ ధన్నా రాత్‍ ఆయుతేదె హామే అద్రియ మద్యధరా ధర్యావ్‍మా హంఖడ్‍ హీంఖడ్‍ మర్లీ జౌంకరాతో ఆధిరాత్‍మా ఝాజ్‍నూ అద్మీయే ఖయూకీ ఏక్ దేహ్‍ః సేడే ఛా కరి వుహించి
ACT 27:28 బుడుదు భొజొ నాఖిన్‍ దేఖమా ఏక్‍ ఖోః ఈహ్‍ః అడుగు ఘధార్‍ ఛాకరీ మాలంకర్యు. బుజున్‍బి థోడు దూర్‍ జవాన బాద్‍మా, బుజు బుడుదు నాఖిన్‍ దేఖమా చార్‍ఈహ్‍ః అడుగు ఘధార్‍ ఛాకరీ మాలంకర్యు.
ACT 27:29 తెదె ఫత్రానూ తిప్పల్‍నూ జోగొ పడ్‍స్యుకీ షీకి కరి ఢరీన్‍, యూవ్నే జ్హాజ్‍నూ మైహ్‍ తూ చార్‍ లంగరుల్‍ నాఖిన్‍ కెదె వ్హాణహు హూసే కరి కాస్లీన్‍ థూ.
ACT 27:30 హుయుతో ఝాజ్‍నూ అద్మి ఝాజ్‍ మ్హేందిన్‍ నాషీజానూ కరి దేఖీన్‍, ఇవ్నే అనివిమథూ లంగరు నాఖాంతర నానుఝాజ్‍నా ధర్యావ్‍మా ఉత్రాయి నాఖ్య.
ACT 27:31 ఇనహాఃజే పౌలు అవ్నే ఝాజ్‍మా ర్హయ్యాతోస్‍ పన్కి తుమె ఛుఖైలీషూ కోయిని కరి సైన్యాధిపతి, సైనికుల్‍థి బోల్యు.
ACT 27:32 ఎగ్గిస్‍ సైనికుల్‍ ఝాజ్‍ షీంధ్రా వ్హాడీన్‍ ఇనా మర్లీ జవాదిదూ.
ACT 27:33 వ్హాణు హూంకరాతో పౌల్‍ ఛౌధ రోజ్‍థూ తుమె కాయిబి నా ఖైన్‍ ఉపాస్‍థి కాస్లీన్‍ ఛా.
ACT 27:34 ఇనటేకె ఖాణు ఖవో కరి తూమ్‍నా మంగిలేకురుస్‍; ఆ తూమారు జాన్‍నా భచావనా మధత్‍హూసే. తూమారమా కినా ముఢ్‍క్యానూ ఏక్ కేహ్‍ఃతోబి నషించే కోయిని కరి బోల్తోహూయిన్‍, ఖాణు ఖవో కరి హాఃరవ్‍నా బతిమాల్యు.
ACT 27:35 ఆ వాతె బోలిన్‍, ఏక్ రోటొ పాడీ ధర్లీన్‍ హాఃరవ్‍నా హాఃమే దేవ్‍నా కృతజ్ఞత దీన్‍ ఇనా తోఢీన్‍ ఖవాన గయూ.
ACT 27:36 తెదె హాఃరు హిమ్మత్‍ లాయిన్‍ ఖాణు ఖవానిక్యు.
ACT 27:37 ఝాజ్‍మా ఛియ్యేతే హామే హాఃర భేఖొః ఖడ్తిన్ ఫర్ ఛో జణా.
ACT 27:38 ఇవ్నే హాఃరు ఖైన్‍ జాన్ దరిన్ బాద్‍మా, ఘౌనా ధర్యావ్‍మా ఫేఖినాఖిన్‍ జ్హాజ్‍నా హాల్కు కర్యా.
ACT 27:39 వ్హాణు హుయుతేదె యో ఖయూ దేహ్‍ఃకీ యూవ్నే హాఃణాత్‍ ధర్యా కోయిని, పన్కి ఖందేనూ ఏక్ ధర్యావ్‍నూ ఏక్ పాయ్‍న దేఖిన్‍, హూవా ఏత్రే జ్హాజ్‍నా ఇనామా ధఖల్‍నూ కరి సోచ్యు.
ACT 27:40 ఇనటేకె లంగరుల్‍నూ షింధ్రా వ్హాడీన్‍ ఇనా ధర్యావ్‍మా మ్హేందిన్‍ చుక్కానుల్‍నూ కట్లు ఛోడిన్‍ హాఃమేనూ తేరానూ ఛాద్రీనా వాయిరోనా ఉఫర్‍పాడిన్‍ హాఃమే ఛలాయా పన్కీ
ACT 27:41 బే ఛాల్‍తుపాణిమా రేతిను జోగొమా అట్కీజైన్‍ ఝాజ్‍నా మెట్ట ధరాయు. ఇనహాఃజే ఝాజ్‍నూ అగ్లు భాగ్‍ పహిఃజైన్‍ హాల్యు కోయిన్‍తిమ్‍ రైగు, పాష్లు భాగ్‍ పాణీను జుఖాళోనా మార్‍నా బద్దల్‍ హుయి జవామతూస్‍.
ACT 27:42 ఖైదిల్‍మా ఏక్ జణుబి తిరాక్‍ మారిన్‍ నా ఛుఖైలేనూతిమ్‍ ఇవ్నా ధరీన్‍ మర్రాక్‍ దేనూ కరి సైనికుల్నా సోచ్‍మా ఆయు పన్కీ
ACT 27:43 సైన్యాధికారి పౌల్‍నా భచావ్‍నూ కరి సోచీన్‍ ఇవ్నూ సోచ్‍ నాహువదేనూ తిమ్‍, అగడీ తిరాక్‍ మారవాళు ధర్యావ్‍మా కూధిన్‍ భార్‍ ఠగర్‍ఫర్‍ జానూకరీ
ACT 27:44 బాకీనూ అద్మీయే పెలుకుల్‍ఫర్‍, చెక్కల్‍ఫర్ ఛల్‍జాను కరి హూఖందిదో. ఇమ్మస్‍ హాఃరూబి ఛుఖైలిన్‍ భార్‍ పడ్యు.
ACT 28:1 హాఃమె ఛుకైలేవాన బాద్‍మా యో ద్వీపం మెలితే కరి హామ్నా మాలంహూయు.
ACT 28:2 ఎజ్గనూ అద్మియే హామరఫర్‍ ఘణు దయ దేఖాడు. కిమ్కతో తెదె పాని వరహ్ః తూ హూయిన్‍, హమ్నా ఘణు ఠణ్‍ ర్హవమా యూవ్నే ఆగ్‍ బాళిన్, హమ్నా హాఃరవ్‍నా కంధే కర్లీదు.
ACT 28:3 తెదె పౌల్‍ థోడా లాక్‍ఢాన ఛూణీన్‍ ఆగ్‍ఫర్‍ నాఖూకరాతో ఏక్ క్హాప్‍ యో ఆగ్నూ ఆంచ్‍నా భార్‍ ఆయిన్‍, ఇనా హాత్‍నా కల్‍డ్యు.
ACT 28:4 జనాభో హఃరు యో హాఃప్‍ ఇనా హాత్‍నా ధర్లీన్‍ ఠంగీ ర్హావనూ దేఖిన్‍, “ఆ అద్మి కఛ్చితంగా హంతకుడ్‍ హూసే. యో ధర్యావ్‍మతూ చుఖైన్‍ ఆయోతోబి న్యాయంను దేవతా ఇనా జీవాదిసెకొయిని” కరి ఏక్నా ఏక్ బోల్లీదు.
ACT 28:5 హుయుతో పౌల్‍ యో ఝేర్ను హాఃప్‍నా ఆగ్‍మా జఠ్కీనాఖీన్‍ కేయు హానిబి కోహుయుని.
ACT 28:6 యూవ్నే హాఃరు ఇనూ ఆంగ్‍తన్‍ పులీజవానుస్‍కీ, నైతో యో హఃడాల్‍ కరి పడీ మర్జానూస్‍కీ హూసే కరి దేక్తూర్హయు. ఘణా వోహఃత్‍ హూవానా బాద్‍మాబి ఇనా కాయినా హూవానూ దేఖిన్‍ ఇవ్ను అభిప్రాయ్‍ భద్‍లాయిలీన్‍, “ఆ ఏక్ దేవ్‍” కరి బోలానిక్యు.
ACT 28:7 పోప్లి కరి యో ద్వీపంమా ముఖ్య అద్మి. ఇనా యో ప్రాంతంమా ఘణు జమీనే ఛా. యో హామ్నా కంధేకర్లీన్‍ తీన్‍ ధన్‍ హామారేతి దోస్తితి అతిధ్‍ కర్యో.
ACT 28:8 యో వోహఃత్‍మా పోప్లినో భా తావ్‍థీ, ల్హొయినూ పేట్‍చాలానూథీ బాధ పడ్తోహుయిన్‍ హూఃతోథో పౌల్‍ ఇనాకనా జైన్‍ ప్రార్థన కరీన్‍ ఇనాఫర్‍ హాత్‍ మ్హేంధీన్ అసేల్‍ కర్యో.
ACT 28:9 ఇమ్‍ హూయుతె ఇనా దేఖీన్‍, యో ద్వీపంమా ఛాతే హాఃరా రోగ్‍ వాళబి ఆయిన్‍ అసేల్‍ హూయా.
ACT 28:10 బుజ ఇవ్నే హమ్నా కెత్రూకి మాన్‍ మర్యాధ కరీన్‍, బుజు హామే ఝాజ్‍ ఛడీన్‍ జవాను వోహాఃత్‍ హామ్నా జరూరత్‍ ఛాతే హాఃర రాఛు లాయిన్‍ ఝాజ్‍మా రాఖ్యు.
ACT 28:11 తీన్‍ మైనానా బాద్మా, హామే యో ద్వీపంమా ఠణ్‍నా ధన్‍ హాఃరా భీరిరూతే ఝాజ్‍మా నిక్యా. యో ఝాజ్‍ అలెగ్జాండ్రియ నంగర్‍నూ. ఇనాఫర్‍ కవులు జోడాకరి హాఃనత్‍ ఛా.
ACT 28:12 సూరకూ నంగర్‍నా ఆయిన్‍ ఏజ్గా తీన్‍ ధన్‍ ర్హయా.
ACT 28:13 ఏజ్గాతూ ఆష్పిష్‍ ఫరీన్‍ జైన్‍ రేగియునా ఆయిన్‍ ఏజ్గా ఏక్ ధన్‍ ర్హవాదీన్‍ దక్చిణ్‍నూ వాయిరో వాగమా బుజాధన్నే పొతియొలీ హఃయర్‍ గయా.
ACT 28:14 ఏజ్గా థోఢా భైయే మళ్యాతేదె యూవ్నే హామారేతి మలిన్‍ హాఃత్‍ ధన్‍ ర్హవో కరి హామ్నా బతిమాలు. ఇనబాద్‍మా రోమ్‍ నంగర్‍నా ఆయా.
ACT 28:15 ఏజ్గాతుస్‍ భైయ్యే హమార గూర్చి హాఃమ్జీన్‍ హమార హాఃజే ఏదుర్‍ ఆయా. అప్పియా బజార్‍ తోడీ త్రియొన్‍ సత్రం తోడి ఆయా. ఇవ్నా దేఖీన్‍ పౌల్‍ దేవ్నా కృతజ్ఞత కరీన్‍ హిమ్మత్‍ లాయిలీదో.
ACT 28:16 హామే రోమ్‍నా గయాతెదె పౌల్‍నా ఇనా కావ్లీ కరుకరాతే సైనికుడ్‍తి మలిన్‍ ప్రత్యేకంగా ర్హవానా అనుమతి మళ్యు.
ACT 28:17 తీన్‍ధన్నా బాద్‍ యో ప్రముఖ్‍ యూదుల్‍నా ఇనా కనా బులామంగయో. ఇవ్నే ఆయుతేదె యో భైయ్యే, మే అప్నా ప్రజల్‍నా, పూర్వీకుల్‍నూ ఆచారాల్‍నా ఆడు కాయి నా కర్యుతోబి, యెరూషలేమ్‍థూ మన రోమ్‍ను హాత్మా ధరాయా.
ACT 28:18 ఇవ్నే మన పరీక్చించీన్‍ మరామా మరణ్‍నూ తగ్గిన్‍నూ కాయిబి నాదేఖవమా, మన మ్హెందేనుకరి ర్హైగూ,
ACT 28:19 పాన్కి యూదుల్‍ ఆఢే బోలమా మే రోమనురాజొ హాఃమే బోల్లీస్‍ కరి బోలమా హూయు థూ. ఏత్రేస్‍ గాని మార అద్మీఫర్‍ ఇంజామ్‍ నాక్నూ కరి మాత్రం కాహే.
ACT 28:20 ఆ వాత్‍నా టేకెస్‍ మే తుమ్నా బులాయో. ఇష్రాయేల్‍ ప్రజల్‍నూ నిరిక్చణ్‍నా టేకెస్‍ మే ఆ ఖంకల్‍తి భందైరోస్‍ కరి ఇవ్నేతి బోల్యొ.
ACT 28:21 ఇనహాఃజే ఇవ్నే, “యూదయతు తూమారు వాతేను ఉత్తర్‍ ఆయుకోయిని, ఆజ్గా ఆయుతే యూదు భైయ్యేమా ఏక్‍జణుబి తూమారు బారెమా ఖర్రాబ్‍ వాత్‍ బోల్యకోయిని కోన్‍బి బోల్లిదుబి కోయిని.
ACT 28:22 హూయుతోబి ఆ విషయంమా తూమరు అభిప్రాయ్ తూమార మ్హోఢాతీస్‍ హాఃమ్జునూ కరి ఛీయ్యే. ఆ మతభేద్‍నూ హాఃజే హాఃరు జోగోబి వ్యతిరేక్‍ నితర ఛాకరీ హమ్నా మాలం” కరి బోల్యు.
ACT 28:23 యో ఏక్ ధన్నే ఏర్పాట్‍ కరీన్‍, యో ఛాతే జోగో హాఃరు జణు ఆయు. వ్వాణేతూ ధరీన్‍ హాఃమీ హాఃమ్‍ తోడీ యో దేవ్‍నూ రాజ్యంన టేకె పూరా సాక్చ్యం దేతోహుయిన్‍, మోషే ధర్మషాస్త్రథూ, ప్రవక్తల్‍మథూ నూ సంగతుల్‍నా యూవ్నా దేఖాడ్‍తో హుయిన్‍, యేసునా హాఃజే ఖూల్లా కరీన్‍ బోల్తో హుయిన్‍, యూవ్నా ఒప్పావ్‍తో ర్హయో.
ACT 28:24 యో బోల్యోతే సంగతుల్‍నా థోడు జణు నమ్యు, థోడు జణు నమ్యు కోయిని.
ACT 28:25 యూవ్నామా భేదం హుయిజవమా, పౌల్‍ ఆఖరిమా యూవ్నేతి ఏక్ వాత్‍ బోల్యొ. యో ష్యాత్‍ కతో, పవిత్రాత్మ యెషయాతి ప్రవక్త తూమారు పితరుల్‍తి బోల్యోతే వాత్‍
ACT 28:26 ఇవ్నే హాఃమాజ్‍సే పన్కీ అర్ధం కర్‍సే కోయిని. దేక్‍సే పన్కి గ్రహీంచే కోయిని కరి ఆ అద్మీయేతి బోల్‍.
ACT 28:27 ఆ అద్మీయే ఢోలాతి ధేఖీన్‍, ఖాన్‍తి హాఃజీన్‍, పూరా దీల్‍తి అర్ధం కరీన్‍ మార మ్హణీ ఫరీన్‍, మారేతి అష్యల్‍ నాహుయిన్‍, ఇవ్నూ దిల్ ఘట్‍‍ హుయిగు. ఇవ్నే కాయిబి హాఃమాజ్‍ కోయిని, ఇవ్ను ఢోలా మూఛీరాఖ్యస్‍ కరి
ACT 28:28 ఇనహాఃజే దేవ్‍తీ హూయుతే ఆ బఛ్చాడ యూదులు కాహెతె ఇవ్నా కనా ఛల్‍జౌంగ్రస్‍ కరి తుమె మాలంకర్‍లీసు. ఇవ్నే ఇనా ఒప్పిలీసే ఆ వాత్‍ హాఃజుతే ఇవ్నే హాఃరు ఛలీగయు.
ACT 28:29 
ACT 28:30 పౌల్‍ పురా బే వరహ్‍ః బాడ్‍గునా ఘర్‍మా ర్హైన్‍, ఇనా కనా ఆవావళు హాఃరనా ఆదరిస్తోర్హయో.
ACT 28:31 కెహూ ఆడుస్‍ కోయినితిమ్‍ పురా హీమ్మతి దేవ్ను రాజ్యంనా హాఃజే ప్రచార్‍ కర్తోహుయిన్‍, ప్రభూహుయోతే యేసు క్రీస్తునూ వాతేనా బోధిస్తో ర్హయో.
ROM 1:1 యేసు క్రీస్తు దాసుడ్‍, అపొస్తల్‍నితరా ర్హావనటేకె బులాయుమంగాహుయోబి, దేవ్ను సువార్తనటేకె ప్రత్యేకించుహుయోతె
ROM 1:2 పౌల్‍ రోమమా ఛాతె దేవ్ను ఫ్యార్ను అద్మి ఖారవ్నా కతొ పరిసుద్దుడ్‍ని తరా రవ్వానటేకె బులాయుహు హాఃరన్నా లిఖ్కుకరతె అప్న భా హుయోతె దేవ్‍ కంతుబి, ప్రభుహుయోతె యేసుక్రీస్తు కంతుబి, కృపాసమాధానంబి తుమ్న హువదా దేవ్‍ ఇను ఛియ్యోనా అప్న ప్రభువుహుయోతె యేసు క్రీస్తును విషయంహుయూతె
ROM 1:3 యో సువార్తల్నా పరిసుద్ధ్ లేఖనాల్‍కనా ఇను ప్రవక్తల్‍ బారేమా అగాడి వాగ్ధానం కర్యొ
ROM 1:4 ఇను పరిత్రహుయూతె ఆత్మతి ప్రభావంతి మరన్‍మతూ జీవిన్‍ ఉట్టను తాఖత్‍ అజు పరిసుద్ధహుయుతె ఆత్మనాటేకె దేవుని ఛియ్యానితర ప్రభావంతీ జనాబనా హాఃమె రుజుహుయు,
ROM 1:5 క్రీస్తుయేసు నామ్ను బణేతీ సమస్తంను అద్మిహాఃరు విష్వాస్‍నా విధేయులునాహువనాటేకె ఇనా బరేమా హమే కృపబి అపొస్తులునుత్వవం పొందిరాక్యస్‍.
ROM 1:6 ఇనేతి హామే కృపబి, తుమేబి ఇవ్నామా రవ్వాలహుయిన్‍ యేసు క్రీస్తువాలంతర రవ్వానటెకె బులాయ్‍ రాఖిన్‍ ఛా,
ROM 1:7 హుయుతో రోమను హాఃరవ్నా గూర్చి అజు దేవ్ను లాఢ్‍హుయాతె అద్మియేనుటేకె లిఖ్యో; మారొ దేవ్‍ అప్ను భా హుయుతె ప్రభువుహుయుతె యేసుక్రీస్తు అప్నా గోర్‍బి షాంతి దిసె,
ROM 1:8 తుమారు విష్వాస్‍ ములక్‍హాఃరు ప్రచార్‍హువను దేఖిన్‍ అగాఢి తుమారు హాఃరవ్నాటేకె యేసుక్రీస్తు బారేమా మార దేవ్నా కృతజ్ఞాతస్తుతుల్‍ బోలుకురుస్‍,
ROM 1:9 అనహాఃజె యో ఛియ్యోను సువార్తను విషయంమా మే మారు పూర్ణదిల్మా సేవించుకరతె దేవస్‍ మన సాబుత్‍,
ROM 1:10 హంకె కింమ్‍ కింతోబి ఆటంకం కొయినీతిమ్ తుమారకన‍ ఆవనటెకె దేవ్ని చిత్తంతీ వీల్‍హువస్‍షికి కరి, మారు ప్రార్థనమా కెదేబి ఇనస్‍ బతిమాలుకురుస్‍,
ROM 1:11 తుమె ఏక్‍ జొగొ ఖడ్నూకిరి, కతొ తుమ్నబి మనబీ కల్గీన్‍ఛాతె విష్వాస్‍న క్హాజె, కతొ అప్నే ఏక్ను విష్వాస్‍తి ఏక్‍ ఆదరణపొందును కరి, మారు ఆఖ్‍ః
ROM 1:12 ఆత్మాసంబంధంహుయూతె కృపావరంను కెహూబి తుమ్నా దెవ్వానా తుమ్న దేనుకరి ఆహ్క కరుకరూస్‍;
ROM 1:13 భైయ్యె మే అలాదుహుయూతె అన్యజనాభోమా ఫల్‍ పొందునుకరి తుమారమాబి కెహూబి ఫాయ్‍దొ పొందునుతింమ్‍ కెత్రూకి వహఃత్‍ తుమారకన ఆవ్నుకరి సోఛొ థొ; పన్కి హంకెతోడి ఆటంకంహుయూతు; ఆ తుమ్న మాలంకొయినితింమ్‍ రవ్వాను మన ఇష్టంకొయిని;
ROM 1:14 గ్రీసు దేహ్ఃవాలనబి గ్రీసుదేఖ్‍ఃవాలకాహేతె ఇవ్నబి, జ్ఞానుల్‍నబి బుద్దికొయింతె ఇవ్నబి మే రుణస్తుడ్‍;
ROM 1:15 ఇంమ్‍ హుయూతొ మారవల హువ యెత్రుతోడి రోమమాఛ్చాతె తుమ్నబి సువార్తన బోలనాటెకె తయాయ్‍ హుయీన్‍ఛావ్‍.
ROM 1:16 సువార్తనటేకె మే ష్యరమ్‍హువవాలొ కాహె కింకతొ విష్వాస్‍ హర్యేక్‍ జననా, అగాఢి యూదుల్‍దేఖ్‍ః, గ్రీసుదేఖ్‍ః వాలనబి బఛ్చాడనాటేకె యో దేవ్ని థాఖత్‍ హుయిన్‍‌ ఛా
ROM 1:17 సానకతో నీతిమంతుడ్‍ విష్వాస్‍నుబారెమా జివ్సేకరి లిక్కాయ్‍రాక్యుతిమ్‍ విష్వాస్‍నుబారేమా ఘను విష్వాస్‍హువతింమ్‍ దేవ్ని నీతి ఇనమా బయలు పరుచుబడుకురాస్‍.
ROM 1:18 దుర్నితి హాఃచిన ఆఢు ఆవతె అద్మియేను సమస్తనా భక్తితపార్‍ దుర్నీతిపార్‍ దేవ్ని చంఢాల్‍ స్వర్గంతూ బయలుపరుచుబడుకురాస్‍
ROM 1:19 సానకతో దేవ్న గూర్చూన్‍ మాలంకర వెత్రూ కెహూకి యో ఇవ్నూ ఇచ్మా విషద్దపరచి రాక్యోస్‍,
ROM 1:20 ఆ ములక్‍ ఫైదయుతే కంతు, అనంతహుయుతే థాఖత్‍ దైవత్వమ్‍ కరి యో అద్రుష లక్చణం, కతో యో నిత్యథాఖాత్‍ దేవ్‍త్వమ్‍బి, ధర్తిను అగాఢితూ నిఖిన్‍ సృష్టంచిహుయూతె రాచునబి హాఃయల్‍కరమా తేటపరుచుకరస్‍ పన్కి ఇవ్నే నిరుత్తర్‍ హుయీన్‍ ఛా.
ROM 1:21 బుజు ఇవ్నే దేవ్నా మాలంకరీన్‍బి ఇనా దేవ్‍కరి మహిమపరచకొయినీ, కృతజ్ఞతస్తుతులుబి చెల్లించకొయినీ, పన్కి ఇవ్ను లఢాయమా వ్యర్దయుల్‍హుయూ ఇవ్నే అవివేకలు దిల్‍తి అంధారుహుయు,
ROM 1:22 ఇవ్ను అక్కల్‍వాల కరి బోలిదు పన్కి ఇవ్నే బుద్దిహీనుల్‍హుయూ,
ROM 1:23 ఇవ్నే మఠిజాసెకొయినితిమ్‍ దేవ్ని మహిమన మట్టిజంకతె అద్మితీబి, జిన్వార్‍తిబీ, నాక్హనూజిన్వార్‍తీబి, కీడనుతీబి, హార్యేక్‍ రూపంమా బద్లయా
ROM 1:24 అనహఃజే ఇవ్నే ఇవ్ను దిల్‍ను ఆహ్ఃనాబ్హనె చాలిన్‍, ఇవ్ను ఆంగ్తాను ఇవ్నమా ఇవ్నేస్‍ అవమానం కర్లెనుతింమ్‍ దేవ్‍ ఇవ్నా అపవిత్రతన దెవ్వాడిదిదూ
ROM 1:25 ఎజాత్నూ ఇవ్నే దేవ్ను హాఃచినా జూటింతర బద్లాయిన్‍ బుజు సృష్టికర్తన బదుల్‍ సృష్టంనా ప్రార్థనకరీన్‍ సేవించుతూ యోస్‍ యుగయుగల్నా స్తోత్రార్హుడుహుయిన్‍ ఛా ఆమెన్‍.
ROM 1:26 అనటేకే దేవ్నె ఇవ్నా కారబ్‍హుయుతె ఆహ్ః దరాయిదిదో. ఇవ్ని బాయ్‍కొ స్తెతం సహజ సంబంధనా మ్హెందీన్‍ అసహజహుయుతె సంబంధనా ఎంచిలిదా.
ROM 1:27 ఇంమితరస్ మరద్మానోబి బాయ్‍కవ్‍ను సహజ ధర్మంనా బెందీన్‍, మరధ్‍మానోతి మరధ్‍మానొ నాకర్నూతె కర్తూహుయీన్‍, ఇవ్ను తప్పున కామ్‍నా తగినా ప్రతిపలం పోందిలిన్‍ ఏక్‍ప్పర్‍ ఏక్‍ మస్తివాలుహుయా.
ROM 1:28 బుజు ఇవ్నే ఇవ్నూ దిల్‍మా దేవ్నా జొగొన దిదూకొయినీ. అనహఃజే కరకొయింతె కార్యాల్‍నా కరన దేవ్‍ భ్రష్ట్ దిల్నా ఇవ్నా దెవాడో.
ROM 1:29 ఎజాత్నూ ఇవ్నే సమస్తహుయూతె దుర్నితిబి, దుష్టత్వంక్హూబి, లోభితిక్హూబి, ఈర్ష్యహూఃబి, బరాయ్‍హుయీన్‍, ఏక్కతో ఏక్‍పడ కొయినితిమ్‍, మర్రాకనూ, లఢాయ జగనా బుజు వైరమ్‍ భరాయ్‍ రయ్యూ.
ROM 1:30 చాహ్డాన బోలవాలు, నిందల్‍ నాఖవాలు, దేవ్నా ద్వేషించవాల, హింసకరవాల, హంకార్‍వాల, జూటి వాతె బోలవాలు, ఆయ బాన వాతె ఖంజకొయింతె ఇవ్నా,
ROM 1:31 అఖ్కల్‍కొయింతె ఇవ్నా, వాత్‍ బద్లావవాల, అనురాగరహితూల్‍బి, గోర్‍కొయిన్‍తెవాల.
ROM 1:32 అజాత్ను కార్యల్‍నా అభ్యసించవాలన మరణ్‍న బరాబ్బర్‍ పూరిగయూహు కరి దేవ్ని న్యాయవిధినా ఇవ్నే అఛ్చుతి మాలంకరీన్‍బి, ఇనాస్‍ కరూకరస్‍. ఆస్‍ కాహేతింమ్‍ ఇనేతి అభ్యసించుకరతే ఇవ్నేతి ఖుషీతి ఒప్పిలెంకరాస్‍.
ROM 2:1 అనహఃజే న్యావ్‍ తీర్చు కరుకురతే అద్మి, తూ కోన్‍ రయ్యోతోబి సరే నిరుత్తుడ్‍హుయిన్‍ ఛ్చా. కెహూ విషయంమా అగాఢివాలన న్యావ్‍ తీర్చుకరస్‍కి ఇనా విషయంమా తూస్‍ దోషికరి న్యావ్‍ తీర్చిలెంకరస్‍; సానకతో న్యావ్ తీర్చుకరతె తూబి ఎజాత్నూ కార్యల్‍నా కరుకరస్‍ని కాహేనా?
ROM 2:2 ఎజాత్నూ కార్యల్‍నా కరవాలప్పర్‍ దేవ్ను న్యావ్‍ హాఃచినా అనుసరించనూస్‍ కరి మలంరాక్చూ.
ROM 2:3 ఎజాత్నూ కార్యల్‍నా కరుకరతె ఇవ్నా న్యావ్‍ తీర్చును ఇనాస్‍ కరుకరతె అద్మి, తూ దేవ్ను న్యావ్‍మతూ చుక్కాయ్‍జైస్‍కరి సోచిలెంకరస్‍న్నా?
ROM 2:4 దేవ్ను కటాక్చమ్‍ తునా పస్చాత్తాపమ్‍ హువనాటేకె తున ప్రేరేపించుకరస్‍ కరి మాలంకొయినీ తింమ్‍ ఇను అష్యల్‍ను కతో ఐష్వర్యమును సహనంనా దీర్ఘ షాంతంనా నొకొరిబొలుకురాస్‍న్నా?
ROM 2:5 తారు ఘట్‍ జాన్‍ బద్లాకొయింతె తారు దిల్నా అనుసరించీన్‍, చంఢాల్‍న ధన్నె తెదె కతో దేవ్ను హాఃచి న్యాయంహుయ్‍తె న్యావ్‍ బాధర్‍ నాక్చే ధన్నే తారు తూస్‍ ఖీజ్‍నా లాయిలెంకరస్‍.
ROM 2:6 యో హర్యేక్‍జననా ఇను ఇని క్రియల్‍నా బట్టీన్‍ ప్రతిఫలం దిస్యే.
ROM 2:7 అష్యల్ క్రియల్‍నా ఓపికతి కర్తూ, మహిమన, ఘనతన, అక్చయతన ధూండవాలన నిత్యమ్‍ జీవం దిస్యే.
ROM 2:8 హుయుతొ లఢాయనా కరాయిన్‍, హాఃచినా లొంగకొయినీతిమమ్‍ దుర్నితినా లోబడతె ఇవ్నప్పర్‍, దేవ్ను చంఢాల్‍బి ఖీజ్‍బి ఆవ్సే.
ROM 2:9 దుష్‍కార్యంనా కరతె హర్యేక్‍ అద్మిను ఆత్మనా అగాడి యూదుల్‍కరి, గ్రీసుదేఖ్‍ వాలనబి, మిన్హత్‍, వేదనల్‍బి హుషే.
ROM 2:10 అష్యల్‍కరతె హర్యేక్‍జననాబి, అగాడి యూదుల్‍, గ్రీసుదేక్హ్ వాలనబి, మహిమబి, ఘనతబి షాంతిసమాధానం హూస్‍.
ROM 2:11 దేవ్నా హర్యేక్‍జనణ పక్చపాతం కొయినితిమ్‍
ROM 2:12 ధర్మషాస్ర్తం రవాలహుయిన్‍ పాప్‍ కర్యూహు ఖారు ధర్మషాస్ర్తంను న్యావ్‍ లిషె.
ROM 2:13 ధర్మషాస్ర్తంన క్హంజవాలు దేవ్ను నాజర్‍మా నీతిమంతుల్‍ కాహేగాని ధర్మషాస్ర్తంనా చాలవాలొ ప్రవర్తించాలోస్‍ నీతిమంతుడ్‍ గోణి ఎంచబడ్‍సే.
ROM 2:14 ధర్మషాస్ర్తం కొయింతే అన్యజనాభోనా ధర్మషాస్ర్తంను సంబంధంచుయుహు క్రియల్‍న కర్యుతెదె ఇవ్నేధర్మషాస్ర్తం కొయింతెహుయుతోబి, ఇవ్ను ఇవ్నేస్ ధర్మషాస్ర్తం హువంతరా ఛా.
ROM 2:15 ఎజాత్నానూ దిల్‍క్హాఛిబీ సాక్చిబోలుకరతోబి, ఇవ్ను క్హయల్‍ ఏక్నూప్పర్‍ ఏక్‍ తప్పుననాక్తూ న్హైతో తప్పు కొయినీకరి బొలుకరతోబి, ధర్మషాస్ర్తం సారంతీ ఇవ్ను దిల్‍నుక్హామె లిక్కారుతింమ్‍ వతాలుకరస్‍.
ROM 2:16 దేవ్‍ మారు సువార్తన‍ ప్రకారం యేసు క్రీస్తున బారేమ అద్మిను రహస్యాల్‍నా న్యావ్‍కరను ధన్నే ఇమ్‍ హుసే.
ROM 2:17 తూ యూదుల్‍కరి నామ్‍ మ్హేందిలీన్‍ ధర్మషాస్ర్తంఫర్‍ బరోసారాఖీన్‍ దేవ్నక్హామె అతిసయించుకరస్‍ కాహేనా?
ROM 2:18 ఇను చిత్తంనమాలంకరీన్‍, ధర్మషాస్ర్తంకన ఉపదేషంనా పొందొహుయుహొ వాలొరహీన్‍, స్రేష్ఠహుయూతె ఇనస్‍ మెఛ్చిలెంకరస్‍ని కాహేనా?
ROM 2:19 జ్ఞాన్‍ ఖాచ్ఛిన స్వరూప్‍హుయూతె ధర్మషాస్ర్తంన కల్గీరహీన్‍, మే కాణ ఢోలవాలనా వాట్‍వతాలవాలొ. అంధారమా ఛ్చాతెఇవ్నా ఉజాలునా,
ROM 2:20 అంధారమా ఛాతె ఇవ్నా ఉజాలునా, అక్కల్ కొయింతెవాలనా అజు హాఃచిన సిక్చాదెవ్వాను, లడ్కావ్‍నా ఉపాధ్యాయులుహుయిన్‍ ఛాకరి తారు తూస్‍ ధైర్యమ్‍నా లాయిలెంకరస్‍ కాహేనా?
ROM 2:21 హాఃమెనువాలన బోధించవాలో తూ తున తూస్‍ బోధించికోలేయిన్నా? ఛోర్‍నుకామ్‍ నొకొకర్‍కరి ప్రచార్‍కర్యతె తూ ఛోర్‍నుకామ్‍ కరాస్‍న్నా?
ROM 2:22 వ్యభిచార్‍ నొకొకర్‍కరి బోలతె తూస్‍ వ్యభిచార్‍కరస్‍న్నా? విగ్రహాల్‍నా అసహ్యింయంచతె తూ గుడినా దోచిలేస్‍న్నా?
ROM 2:23 ధర్మషాస్ర్తంమా అతిసయించతె తూ ధర్మషాస్ర్తం మీరమా అనహఃజే దేవ్ను ఇజ్జాత్‍ కాఢస్‍న్నా?
ROM 2:24 లిఖ్కాయ్‍రు ప్రకారమ్‍ తుమారటెకేస్‍కాహేనా దేవ్ను నామ్‍ అన్యజనాభోనా ఇచ్మా గాలయ్‍ఖాసు?
ROM 2:25 తూ ధర్మషాస్ర్తంనా అనుసరించీన్‍ చాలవాలో హుయ్‍రోతొ, సున్నతి ప్రయోజనంహుసే పన్కీ ధర్మషాస్ర్తంనా మీరీన్‍ అతిక్రమించవాలొహుయోతో, తారు సున్నతి సున్నతికాహె తింమ్‍హుసె.
ROM 2:26 అనహఃజే సున్నతి కొయింతెయో ధర్మషాస్ర్తంను నీతి నియామాల్‍నా మాలంకర్యతొ తెదె యో సున్నతి కొయింతే వాలొ హుయ్యోతోబి సున్నతి ర్హావాలంతరా ఎంచబడ్చే కాహేనా?
ROM 2:27 బుజు ఛాల్‍నబట్టీన్‍ సున్నతి కొయింతే యో ధర్మషాస్ర్తంనా నెరవేర్చితొతెదె అక్చర్‍నా సున్నతిబి హువ్వాలొహుయీన్‍ ధర్మషాస్ర్తంనా అతిక్రమించతె తున న్యావ్‍నా తీర్చకొయిన్నా?
ROM 2:28 ఉప్పర్‍ యూదుల్‍నితర హుయోహొ యూదుల్‍ కాహె; ఆంగ్తానుప్పర్‍ సున్నతిహుయోతె సున్నతి కాహె.
ROM 2:29 హుయ్‍తొ దిల్‍మా యూదుల్‍హుయేతె యోస్‍ యూదుల్‍. బుజు సున్నతి దిల్నా సంబంధహుయీన్‍ ఆత్మమా జరగకొయింతెస్‍ పన్కి అక్చరంనాహాఃజె కలగ్చెతె కాహె. ఎజాత్ననా మెఛ్చతె అద్మిటేకె కల్గకొయినీ, దేవ్నాబారేమాస్‍ కలగ్చె.
ROM 3:1 అమ్‍హుయుతో యూదుల్నా హుయుతె మహాన్‍ సాత్? సున్నతినాటేకె ప్రయోజనంసాత్‍?
ROM 3:2 క్హాచిస్‍ హర్యేక్‍విషయంమా గ్హానుస్‍. అగాఢిను, దేవ్ను వాతె అగ్గాడిస్‍ యూదుల్‍నా దెవ్వాయుగయూ.
ROM 3:3 కింకతో థోడుజను అవిస్వాసులు నాహుయుతె? ఇవ్నే అవిస్వాసుహుయుతెతిమ్‍ దేవ్‍ విష్వాస్‍వాలొ ర్హాసేకొయిన్నా? ఇమ్‍నాబొల్‍ను.
ROM 3:4 ఇమ్‍ హుస్‍కొయిని “తారు వాత్మా తూ నీతిమంతుడునితరా తీర్చబడ్నుతిమ్‍ తూ న్యావ్‍హుయుతెదె గెల్చనుతిమ్‍” కరి లిఖ్యుతిమ్‍ ప్రకారం హార్యేక్‍ అద్మియోను చాఢివాలనితార పన్కి దేవ్‍ మాత్రం హాఃఛివాలొ.
ROM 3:5 అప్ను దుర్నితి దేవ్నా నీతిను ప్రసిద్ధి హాఃరుయుతె బారేమా సాత్‍బొల్‍సు? తో హామే ఖారబ్‍ కామ్‍ కర్యాతో కిజ్హానా వొతాల్‍ దేవ్‍ అన్యాయుస్తు హుసెనా? మే అద్యియోనుతార వాత్‍బొలుకురుస్‍;
ROM 3:6 ఇమ్‍నాబొల్‍ను. ఇమ్‍ హుసేతో దేవ్‍ ములక్‍నా కిమ్‍ న్యావ్‍ తీర్‍చె?
ROM 3:7 మారు జోట్టినాటేకె దేవ్‍ హాఃచి ప్హైలగుతో ఇనా మహిమ కలిగ్యుతొ మే పాప్‍కర్యూహుయో న్యావ్‍ పొందనా సానా?
ROM 3:8 ఆవొ అప్నె హాఃరు ఖరాబ్‍ కామ్‍కారి అష్యల్ హోను, ష్యానకతొ అప్న థోడుజను తుమ్న గాలెదీన్‍ బోల్యుతె ప్రకారం హమె ష్యాన నాబొల్ను? ఎజాత్ననా హుస్‍తె సిక్చావిధి న్యాయమస్‍.
ROM 3:9 కిమ్‍హుయుతోబి సాత్‍బోల్సుకరి? హమే ఇవ్నేతి స్రేష్ఠలంనా? కామ్‍వాలన? ఎత్రే మాత్రమంకాహే యూదుల్‍ గ్రీసుదేక్హ్ను హాఃరుజణు పాప్‍నాహేట్‍ ఛాకరి అనఅగాడి హఃరాబ్‍ వాతెకరి రాహఃస్‍,
ROM 3:10 అనగూర్చి లిఖ్కిరాక్యుతె సాత్‍కతొ నీతిమంతుడ్‍ కొయిన్‍, లేఖనాల్‍ తిమ్‍ ఏక్జనుబి కొయిని,
ROM 3:11 గ్రహించువాలొ కొన్బిస కొయిని దేవ్నా ధూండవాలు కొన్బి కొయిని,
ROM 3:12 హాఃరుబి వాట్‍ చుక్కిజైయిన్‍ ఏక్‍హుయిన్‍ కామెఆవకొయిని తిమ్‍ హుయ్‍గయూ. మేల్‍ కరవాలు కొయిని, ఏక్జనుబి కొయిని.
ROM 3:13 ఇవ్నే బాకు కాడ్యుతె గొర్రాడు, ఇవ్ను జీబ్తి మోసం కర్సె; ఇవ్ను వోట్ను ఉప్పట్‍ హాఃప్ను విషం ఛా.
ROM 3:14 ఇవ్ను బాకుభరిన్‍ సపించానుబి ఖీజ్బి ఛా.
ROM 3:15 ల్హొయినా దేఖనాటేకె ఇవ్ను గోడ మిలాంకరాస్‍.
ROM 3:16 నాసనంనా కష్టంనా ఇవ్నే వాట్‍మా ఛా.
ROM 3:17 షాంతి వాట్మా ఇవ్నేనా మాలంకొయిని.
ROM 3:18 ఇవ్ను నజర్నానా హాఃమే దేవ్ను ఢర్‍ కొయిని.
ROM 3:19 హార్యేక్‍ను బాకు ముచ్చావ్‍నుతిమ్‍, ములక్‍హాఃరు దేవ్ను సిక్చనా పాత్రహుయుతిమ్‍, ధర్మషాస్ర్తం బోలుకరతె ఆహాఃరన ధర్మషాస్ర్తంనా లోబడెనుహుయుతె ఇవ్నేతి బోలుకురుస్కరి మాలంకర్చు.
ROM 3:20 కింకతొ ధర్మషాస్ర్తం సంబంధంహుయుతె క్రియనుమూలంతి కెవు అద్మిమిబి ఇన నజర్మా ఆంగ్తాను నీతిమంతుడ్‍ కరి తీర్చబడ్సెకొయిని; ధర్మషాస్త్రంనాటేకె పాప్‍ కాతొ కెజాత్నుకి మాలంహుకొరాస్.
ROM 3:21 అమ్‍ఛాతొ ధర్మషాస్ర్తంనా అలదుతి దేవ్నా నీతి భార్‍ పడుకరస్; ఇన ధర్మషాస్ర్తంనా ప్రవక్తల్‍నా సాక్చ్యం దెమ్కరాస్‍.
ROM 3:22 ఆ యేసు క్రీస్తుమా నీతి విష్వాస్‍ మూలంహుయుతె, నమ్మతె ఇవ్నా హాఃరవ్నా హుసెతె దేవ్ను నీతిహుయిన్‍ ఛా. కెహు భేదం కొయిని;
ROM 3:23 హాఃరుబి పాప్‍ కరీన్‍ దేవ్‍ అనుగ్రహించొతె మహిమనా పొందకొయిన్‍తిమ్‍ చల్‍జొంకొరస్‍.
ROM 3:24 అనటేకే నమ్మస్‍తె ఇవ్నే ఇన కృపతీస్‍, క్రీస్తుయేసుమా విమోచనమ్‍తీస్‍ థ్యారకతీ నీతిమంతుడ్‍ కరి తీర్చబడుకురస్‍.
ROM 3:25 క్రీస్తుయేసు ల్హొయి విస్వాస్‍తీస్‍ లయోస్‍ కరుణాధారంతి బయలుపర్చొ. దేవ్ యేసుక్రీస్తునా అప్నా బలి అర్పణంగా అర్పించొ. జమానమా కర్యూహుయుతె పాప్‍నా దేవ్ ఇను ఓర్పుతి ప్రాయష్చితమ్‍ యో ఇను నీతిన వతాలిలెంకరస్‍కరి.
ROM 3:26 దేవ్‍ హంకెను కాలంమా ఇను నీతిన దెఖాడతె నిమిత్తం, యో నీతిమంతుడ్‍ కరి యేసుమా విష్వాస్‍ఛాతె ఇనా నీతిమంతుడుతార న్యావ్‍కరవాలొహుయిన్‍ రావ్వానటేకె యో ఇమ్మాస్‍ కర్యొ.
ROM 3:27 అనటేకె అప్నే బడ్డాయ్‍ బొలిలేవ్వాన కెజ్గా? ఇనా మర్రాకి దెవ్వాను హుయుగు. కేవు న్యాయంనాబట్టీ ఇనా మర్రాకిదిసే? క్రియనియమంను బట్టీన్నా? కాహే, ధర్మషాస్ర్తం విష్వాస్‍ నియంమ్నాటేకెస్‍.
ROM 3:28 కతో ధర్మషాస్ర్తం సంబంధహుయుతె, క్రియల్‍నా కొయిన్‍తిమ్‍ విష్వాస్‍తీస్‍ అద్మియోనా నీతి మంతుడ్‍తరా తీర్చబడుకరస్కరి ఎంచుకురస్‍.
ROM 3:29 దేవ్‍ యూదుల్‍నా మాత్రంమస్‍ దేవ్నా? అన్యజనాభోనా దేవ్‍ కావేనా? ఒహో, అన్యజనాభోనాబి దేవ్‍.
ROM 3:30 దేవ్‍ ‍ఎక్కస్‍ పన్కి, యో యూదుల్‍ ఇవ్నే విస్వాస్‍ మూలంగాతీబి, అన్యజనుల్‍ ఇవ్నే విష్వాస్‍మ్ను బరేమా, నీతిమంతుడ్‍తరా తీర్చె.
ROM 3:31 విష్వాస్‍బారెమా ధర్మషాస్త్రంనా నిరర్థకం కరూకరియేస్‍నా? ఇమ్‍నబొల్‍ను; ధర్మషాస్ర్తంనా పాటించుకరియేస్‍.
ROM 4:1 అనటేకె ఆంగ్తాను విషయంమ అప్ను మూల మరద్మానొహుయుతె అబ్రాహామ్‍నా సాత్‍ మల్యుకరి బోల్సు ఇను అనుభవం సాత్‍?
ROM 4:2 అబ్రాహామ్ను కామ్ను మూలంతి నీతిమంతుడ్‍ కరి తీర్చబడీన్‍ ర్హయోతొ ఇనా అతిసయకారణం హుస్‍ పాన్కి యో దేవ్నా హాఃమే హుసెకొయిని.
ROM 4:3 లేఖనం సాత్‍ బోలుకరస్‍? అబ్రాహామ్ను విష్వాస్‍ బారేమా దేవ్నా నమ్యో, యో ఇనా నీతితి ఎంచబడ్యు
ROM 4:4 కామ్‍ కరవాలొనా జీతంనా జీతగాడ్ పన్కి దానంకరి బహుమతికరి ఎంచబడకొయిని ఇనటేకె కామ్‍ కర్ను.
ROM 4:5 కామ్‍ కరకొయినితిమ్‍, భక్తిహీనుడ్నా నీతిమంతుడ్నితరా తీర్చు వాలోనా విష్వాస్‍ బట్టి ఇనబీ ఇన విష్వాసంనా నీతి తరా ఎంచబడుకరస్‍.
ROM 4:6 యో ప్రకారం క్రియల్‍ కొయినితిమ్‍ దేవ్నాస్‍ ఇనా నీతిమంతుడ్‍తరా ఎంచొయో అద్మియే ధన్యుడ్‍కరి దావీద్‍బి బోలుకరస్‍.
ROM 4:7 “ఇను పాప్‍నా ప్రాయచిత్తం పొంద్యొతె యో ధన్యుడు. కింకాతొ ఇను అతిక్రమంనా మాప్‍ పరిహరింపబడ్చె. పొంద్యొతెయో
ROM 4:8 ప్రభువుహాతె పాప్‍నా లెక్కమా లెవ్వాకొయిన్‍తె యో ధన్యుడు.”
ROM 4:9 ఆ ధన్యవచనం సున్నతి ఛాతె ఇవ్నే యూదుల్‍ గూర్చి బొలయునా సున్నతి కొయిన్‍తె ఇవ్నే అన్యజనుల్నా గూర్చిబి బొలయునా? అబ్రాహామ్‍ను విష్వాస్‍ ఇనా నీతి కరి ఎంచబడుకురస్‍ కాహేనా?
ROM 4:10 అషల్; యో కెవు సీతిమా ఎంచబడ్యు? అబ్రహామ్‍ సున్నతి కలిగిరాహితొ సున్నతి కొయితెటెపార్‍? సున్నతి కలిగిరాహితొ కాహె సున్నతి కొయింతెదెస్‍.
ROM 4:11 అజు సున్నతి కొయింతే ఇవ్నేనా, నమ్మతె ఇవ్న ఖార్వానా యో భా హువనటేకె ఇవ్నే నీతి ఆరోపించనాటేకె, యో సున్నతి పొందకొయింతె అగాడి, ఇనా కలుగుతె విష్వాస్‍హుయుతె నీతినా ఛాపొ, సున్నతి కరి సాబుత్‍ పొందెయో.
ROM 4:12 అజు సున్నతి ఛాతె ఇవ్నే భా హువనటేకె, కాతొ సున్నతి మాత్రం పొందితె ఇవ్నే కాహే అప్ను భాహుయుతె అబ్రాహామ్ను సున్నతి పొందకొయితె అగాఢి ఇనా కల్గితె విష్వాస్‍ను ఛాల్యుతె ఇవ్నే భా హువానటేకె, యో గుర్తు పొందెయో.
ROM 4:13 యో ములక్నా వారసుడ్‍హుసె వాక్ముల్ అబ్రాహామ్‍నాబి ఇను సంతానంనాబి ధర్మషాస్ర్తం మూలంతి హుయుకొయిని పన్కి విష్వాస్‍నాటేకెహుయుతె నీతి మూలంతీస్‍ కల్యుగు.
ROM 4:14 ధర్మషాస్ర్తం సంబందుల్‍నా వారసుల్‍హుయతె విష్వాస్‍నా పాల్తుహుసెకొయిని, ఈ వాక్ముల్‍ నిరర్థకంహుస్‍.
ROM 4:15 కింకతొ ధర్మషాస్ర్తంనా ఖీజ్‍నా ఫైదకరతె; ధర్మషాస్ర్తం కొయింతెబారేమా అతిక్రమంకొయిని హుసె.
ROM 4:16 ఆ కారణంతీబి యో వాక్ముల్‍నా ఖంయదాన్‍ ఖారవ్నా, కాతొ ధర్మషాస్ర్తం వాలనా మాత్రం కావే అబ్రాహామ్‍నా ఛాతె విష్వాస్‍ఛాతె ఇవ్నా కెడెబి ఘటిన్‍ హోనుకరి, కృపానానుసరించిన్‍ ఛాతిమ్‍, యో విస్వాసను మూలంహుయు యో అప్నహాఃనా భాహుయీన్‍ ఛా.
ROM 4:17 ఇనే విష్వాస్‍ రాక్యొతె దేవ్నా ఖామే, కతొ మరిగుతె వాలన జివ్వాడవాలో, కొయింతే ఇనా ఛాతె తిమ్‍ బొలయోహుయుతె దేవ్నా హఃమే, యో అప్న ఖారనా భాహుయిన్‍ ఛా. అనటేకే తారు గూర్చి ఖారు జనాభోనా భానితరా నియమించోకరి లిఖ్కిరాక్యుస్‍.
ROM 4:18 అబ్రహమ్‍ నమ్మకంతి ర్హైన్‍ కెత్రూకి అద్మియేనా తున ఉండునని తారు సంతానంనా ఇమ్మాస్‍ ర్హాస్‍కరి బొలుయుతె ఇనాబట్టి ఇనాస్‍ జనాబనా భా హువాతిమ్‍, నిరీక్చణనా ఆధారం కొయినితెదె యో నిరీక్చణ కలిగిన్‍ నమ్మెయో.
ROM 4:19 అబ్రహామ్నా బొరాబ్బర్‍ ఖోః వరఖ్‍ వుంబర్‍ ర్హాహియు, అజు యో విష్వాస్‍మా ఖంజొర్‍వాలో కాహే, తెత్రమా ఇను ఆంగ్తాను సారా బెజినినా వామ్జిణితరా హాఃయల్‍ పన్కి. ఇనే విష్వాస్‍మా కంజోర్‍ కోహుయోని.
ROM 4:20 అవిష్వాస్‍నుటేకె దేవ్ను వాక్ముల్‍ను గూర్చి సందేహించక ఇను విష్వాస్‍ ఇనా బలపర్చూ, దేవ్ను మహిమ పరిచి,
ROM 4:21 యో వాక్ముల్‍ దిదొతె ఇనా నెరవేర్చనాటేకె కరిదేఖడావాలోతరా ఖఛ్చితంగా విష్వసించి విష్వాసంటేకె తాఖత్నా పొంద్యె.
ROM 4:22 అనటేకే అబ్రహామ్‍ విష్వాసం మూలమతీ ఇనా నీతితార ఎంచబడ్యొ.
ROM 4:23 యో ఇనా ఎంచబడ్నుకరి ఇనా నిమిత్తం మాత్రంమస్‍ లిఖ్కాయు కాహేపన్కి;
ROM 4:24 అప్నా ప్రభువుహుయుతె యేసునా మరిగొతె కంతు ఉట్యోతె ఇనా విష్వాస్‍ర్హాకిన్‍ లిఖ్కు గయూతిమ్‍ నిమిత్తంటేకె అప్నా ఎంచబడ్యు.
ROM 4:25 యో అప్ను పాప్‍నా నిమిత్తం ధరాయిజైయిన్, అప్నె దేవ్మా నీతి మంతుల్‍ గోని తీర్చబడనాటేకె ఉట్యో.
ROM 5:1 అనటేకె విష్వాస్‍ మూలంనా అప్నే నీతిమంతుడ్‍ తార తీర్చబడిన్‍, అప్నా ప్రభువుహుయుతె యేసు క్రీస్తుతిస్‍ దేవ్తి షాంతిసమాధానం కలిగిరాసు.
ROM 5:2 అజు ఇనాబారేమా అప్నా విష్వాస్‍నాటేకె ఆ కృపమా ప్రవేసంహుయు, ఇనమా ఉబ్రిర్హాహిన్‍, దేవ్ను మహిమనా గూర్చినా నిరీక్చణటేకె గౌర పడుకరియేస్‍.
ROM 5:3 ఎత్రెస్‍ కాహే; కష్టంమా అతిషయ పడియేస్‍, అప్నా మాలం పరీక్చా నిరీక్చాణ కల్గాంకరస్‍.
ROM 5:4 మిన్హత్‍ ఓర్పునా, ఓర్పు పరీక్చానా, పరీక్చా నిరీక్చణనా కల్గమ్‍కరస్‍కరి మాలం; స్రమల్‍మా అతిసయపడో.
ROM 5:5 సానటేకె కతొ ఆ నిరీక్చణ అప్నా షెరం కోహువదేయ్‍ని. అప్నా అనుగ్రహించబడొతె పరిసుద్ధాత్మతీస్‍ దేవ్ను ఫ్యార్‍ అప్నా దిల్‍మా కుమ్మరించిన్‍ ఛా.
ROM 5:6 కింకతో అప్న హంకెతో నిరీక్చణ కొయింతే ఇవ్నితరా, క్రీస్తు అప్నాదేవ్‍ భక్తిహీనుల్‍నాటేకె మరిగొ.
ROM 5:7 నీతిమంతుడ్‍నాటేకె సహితం ఏక్జాను మరిగొతొ మాములీస్‍; అష్యల్‍వాలనాటేకె కొన్‍బి ఎక్తార మరిజావనాటేకె తెగించస్‍.
ROM 5:8 హుయుతో దేవ్‍ అప్నబారేమా ఇను ఫ్యార్‍ వెల్లడిపరుచుకురాస్‍; కిమ్‍కాతొ అప్నె హంకెబి పాపేలుహుయిన్‍ ర్హావమా క్రీస్తు అప్నాటేకె మరిగొ.
ROM 5:9 అనటేకే ఇను ల్హొయి హంకె నీతిమంతుడ్‍ తార తీర్చబడిన్‍, అజు నిష్చయంతి ఇనెతీస్ ఖీజ్‍మతూ బఛ్చాయిజాసు.
ROM 5:10 అప్నే వైరిహుయిన్‍‌ థాబి, ఇను ఛియ్యాన మరణ్‍తీస్‍ అప్నే దేవ్తి సమాధానం పరచబడిన్‍ యో జీవం అజు ఖఛ్చింతిస్‍ బఛ్చాయిజాసు.
ROM 5:11 యోస్‍కాహె; అప్ను ప్రభువుహుయుతె యేసు క్రీస్తుతిస్‍ అప్నె దేవ్కనా అతిసయ ఖుషి పడుకరుయేస్‍; ఇనేతిస్‍ అప్నె హంకె సమాధానంను స్థితిని పొందిరాక్యస్‍.
ROM 5:12 అమ్‍ ర్హావమా ఏక్‍ అద్మినుబారేమా పాప్‍బీ పాప్‍ను బారేమా మరణ్‍ ములక్‍మా కిమ్‍ ప్రవేసించుకి, ఇమ్మాస్‍ అద్యియోక్హారనా పాప్‍ కార్యెయోతె మరణ్‍ హాఃరనా దాపరించూ.
ROM 5:13 కింకతొ ధర్మషాస్ర్తం అవకొయిన్‍తె అగాడి పాప్‍ ములక్‍మా ఛా, పన్కి ధర్మషాస్ర్తం కొయింతే వఖాత్‍ పాప్‍ నిరూపించె కోహుయుని.
ROM 5:14 హుయుతోబి ఆదామ్‍ కర్యొతె అతిక్రమంనాజోక్ పాప్‍ కరకొయితె ఇవ్నపర్బి, ఆదామ్‍తూ సురూహుయిన్‍ మోషేతొడి మరణ్‍నా యేల్యూ; ఆదామ్‍ అవ్సెతె ఇనా గుర్తుహుయిన్‍ ఛా.
ROM 5:15 హుయుతో పాప్‍ హుస్‍తిమ్‍ కృప వరమ్‍ కలుగ్యుకొయిని. కింకాతొ ఏక్ను అపరాధంనాటేకె ఘనుజను మరిగ్యొతొ బుజు ఘను దేవ్ను కృపబి, యేసుక్రీస్తు ఏక్‍ అద్మిహుయుతె యేసుక్రీస్తు కృపతి కెత్రుకి జననా ప్హైలాయుగయూ.
ROM 5:16 అజు పాప్‍ కరిన్‍ ఏక్నాటేకె సిక్చావిధి హోనుతిమ్‍ యో ధానమ్‍ హుయుకొయుని. కిమ్‍ కతొ న్యావ్‍ ఏక్‍ అపరాధం మూలంతి ఆయుతె సిక్చావిధి కారణంహుయు; కృపావరంహుయుతె ఘానుహుయుతె అపరాధంను మూలమా అయుతె అద్మియోనా నీతిమంతుడ్‍తార తీర్చబడ్‍సే కారణంహుయు.
ROM 5:17 మరణం ఎక్నా పాప్‍ మూలంతి అయుతె యో ఏక్నతీస్‍ ఏలితొ బారేమ కృపాబాహుల్యంనా నీతి దానంనా పొందవాల జీవం ఛాతె ఇవ్నే, అజు నిష్చయంతి యేసుక్రీస్తు ఏక్నా తీస్‍ పాల్సు.
ROM 5:18 అనటేకే న్యావ్‍ ఏక్‍ పాప్‍నా మూలంతి అయుతె, అద్మియోనా ఖారనా సిక్చావిధి హువానాటేకె కిమ్కి కారణంహుయు, ఇమ్మాస్‍ ఏక్‍ పుణ్య్ కార్యంనాటేకె అద్మియే ఖారనా జీవం ప్రథమ్‍హుయుతె నీతి విధింపబడనటేకె కారణం హుయు.
ROM 5:19 కిమ్కాతొ ఏక్‍ అద్మి అవిధేయతటేకె ఘానుజనణ పాప్‍వాల కిమ్‍ కర్యోకి, ఇమ్మాస్‍ ఏక్ను విధేయతనటేకె ఘానుజను నీతిమంతుడ్‍తరా కార్యంహుయుతె.
ROM 5:20 అజు అపరాధం ఫేలాయుతిమ్‍ ధర్మషాస్ర్తం పేఖిన్‍, హుయుతొబి పాప్‍ కేజ్గా బఢాస్‍కి ఏజ్గాగ దేవ్ను కృప అజు ఘాను బఢాసే.
ROM 5:21 ఇమ్మాస్‍ నిత్యమ్‍జీవం కలుగనాటేకె, నీతి తీస్‍ కృపబి అప్ను ప్రభువుహుయోతె యేసుక్రీస్తు మూలంతి పాలనునిమిత్తం పాప్‍ కెజ్గా ఫైలాయుకి ఎజ్గా కృప ఘాను ఫైలాయు.
ROM 6:1 ఇంతోబి సాత్‍బోలిస్‍? కృప ప్హైలావునుకరి పాప్‍మా ఉబ్రీన్‍రయ్యానా?
ROM 6:2 ఇంమ్‍ నా బోల్ను. పాప్‍నా విషయంమా మర్‍జైయిన్‍ అప్నె హంకేతునికీన్‍ కింమ్‍ ఇన్నా జీవ్‍సు.
ROM 6:3 క్రీస్తు యేసుమా బాప్తిస్మమ్‍ పొందితె, అప్నే ఖారబి ఇను మరణ్‍మా బాప్తిస్మం పొంద్యాకరి తుమ్నా మాలంకొయిన్‍నా కాహేన?
ROM 6:4 అప్నే బాప్తిస్మమ్‍ బారేమా మరణ్‍మా పాలు పొందనాటేకె కోమ్దీన్‍ గడాయ్‍గయా. అనటేకే భా మహిమనటేకె క్రీస్తు మరణ్‍మతు కిమ్‍ ఉట్యోకి, ఇమ్మాస్‍ అప్నేబి నవూ జీవంమా పొందితెవాలహుయిన్‍ ఛాల్‍తిమ్‍,
ROM 6:5 అజు ఇను మరణ్‍న సాద్రుష్యమా ఇనేతి మలిన్‍ ఛాతె ఇవ్నే బారెమ, యో జీవిన్‍ ఉట్టమా సాద్రుస్యంమా ఇనేతె మలిన్‍ వాలహుయిన్‍ ర్హాసు.
ROM 6:6 సాత్కతొ అప్నె హంకేబి పాప్నా దాసుల్‍ నాహోనుతిమ్‍ పాప్ను ఆంగ్తన్నా ర్హావకొయినితిమ్‍ గతించుగయూతె, అప్ను జూను స్వభావంనా ఇనాకెడె సిలువ నాక్యుకరి మాలం.
ROM 6:7 మరిగొతె యోఅద్మి పాప్‍మతూ బఛ్చీన్‍ విడుదలా పొందిరాక్యుస్‍.
ROM 6:8 అప్నె క్రీస్తునాకెడె మరిగుతొ, ఇనాకెడే జీవ్సు ర్హాసుకరి నమ్ముకురుస్‍.
ROM 6:9 హామ్న మాలం క్రీస్తు మారణ్‍ మాతు జివుట్యో, క్రీస్తు అజు మర్సేకొయినికరి, మరణ్‍ ఇనాపార్‍ అధికారమ్‍ కర్సెకొయిని.
ROM 6:10 కిమ్‍కతొ యో మరణ్‍ దేఖ్యతొ, పాప్‍ను విషయంహుయ్తొ, ఎక్కాస్‍త్తార మరిగొ పన్కి యో జీవ్ను దేఖ్యతొ, దేవ్ను విషయంహుయిన్‍ జిమ్కరాస్‍
ROM 6:11 ఇంనితార తుమేబి పాప్‍నా విషయంహుయిన్‍ మరణ్‍నితార ఛా, దేవ్ను విషయంహుయిన్‍ క్రీస్తుయేసుమా జీవ్నుజివం తార తుమ్నా తుమేస్‍ ఎంచిలెవొ.
ROM 6:12 అనహాఃజె ఆంగ్‍తాను దురాషనా లోబడుతిమ్‍ మరణ్‍నా లోనుహుయుతొ తుమరు ఆంగ్‍తాన్‍మా పాప్‍నా ఏల నొకొదెవొ.
ROM 6:13 అజు తుమరు అవయవమునా క్హారబ్‍ సాధనంనీతరా పాప్‍నా ద్హరాయి నొకొలెవొ, హుయుతొ మరణ్‍మతూ జీవ్తావాలకరి, తుమ్నా తుమేస్‍ దేవ్నా ద్హారయిలెవొ, తుమరు అవయవమునా నీతిసాధనంగా దేవ్నా ద్హారయిలెవొ.
ROM 6:14 తుమే దేవ్ను కృపనాస్‍ పన్కి ధర్మషాస్ర్తంనా లోబడహుయుతె ఇవ్నె కాహే, పన్కి పాప్‍నా తుమరఫర్‍ అధికారం కార్సేకొయినీ.
ROM 6:15 ఇమ్‍ హుయుతొబి కృపనాస్ పన్కి ధర్మషాస్ర్తంనా లోనుహువాల కాహెకరి పాప్‍నా కరియేనా? ఇమ్‍ కాహెస్‍ కాహే.
ROM 6:16 లొంగనాటేకె దేవ్నా తుమారు తుమేస్‍ దాసుడ్‍తార ద్హారయిలిసూకి, యో మరణ్‍ను నిమిత్తంతార పాప్‍నాస్‍ పన్కి, నీతి నిమిత్తంతరా విధేయతనాస్‍ పన్కి, కినా తుమే లోబడ్సుకి ఇనాస్‍ దాసుడ్‍హుసుకరి తుమ్న మాలంకొయినా?
ROM 6:17 దేవ్నా ధన్యవాద్‍ కరుకురుస్‍ తుమే పాప్నా దాసుడ్‍హుయిన్‍ ర్హయ్యా పన్కి కేవు ఉపదేషక్రమంనా తుమే అప్పగిమ్చలిదాకి, ఇనా దిల్‍నుపూర్వకంతి లోబడిన్‍ర్హావొ,
ROM 6:18 పాప్‍మాతు ఛూట్కార్‍హుయిన్‍ నీతినా దాసులైహుయ అనటేకే దేవ్నా స్తోత్రం.
ROM 6:19 తుమే ఆంగ్తాను ఖంజొర్‍టేకె మే అద్మితార వాత్‍బొలుకురాస్‍ కింకాతొ అతిక్రమంనా కారనాటేకె, అపవిత్రతనా బుజు పాప్న అక్రమంనా తుమరు అవయవంనా నీతినాలిన్‍ పరిషుద్ధఆత్మ ఛాలవ్వానటెకే దాసుడ్‍తార అప్పగించిలెవొ.
ROM 6:20 తుమే పాప్నా దాసుడ్‍హుయిన్‍ ర్హాయితెదె నీతినువిషయమం ఆడుకొయింతె వాలహుయీన్‍ రయ్యా.
ROM 6:21 తెదెను క్రియల్నాటేకె తుమ్నా సాత్బి ఫలం హుయుకి? ఇనాగురించి తుమే హంకే షరంలెంకరస్‍ కాహేనా? ఇనా అంతమ్‍ మరణ్ నా ఫలితం,
ROM 6:22 అజుబి హంకేబి పాప్‍మతు విమోచింపబడీన్‍ దేవ్నా దాసుడ్‍హుయతిమ్‍ పరిసుద్ధత హువతిమ్‍ తుమ్నా ఫలం ఇను అఖరిను ఫలితం నిత్యమ్‍జీవం.
ROM 6:23 కింకతొ పాప్నాటేకె అవ్సేతె జీతం మరణ్‍, హుయుతొ దేవ్ను కృపవరమ్ అప్ను ప్రభువుహుయుతె క్రీస్తుయేసుమా నిత్యమ్‍జీవం.
ROM 7:1 భ్యేనే భైయే, అద్యియో జీవిన్ ర్హావతొడి ధర్మషాస్ర్తం ఇనాఫర్‍ హాఃర్కార్‍ కరూకరస్నాకరి తుమ్న మాలంకొయిన్నా? ధర్మషాస్ర్తంనా మాలంహుయుతె తుమారేతి వాత్‍బోలుకురూస్‍.
ROM 7:2 బావ్రిఛాతె బాయికొ, బావ్రి జీవిన్‍ర్హావతొడి ధర్మషాస్ర్తంనటేకె ఇన బద్ధురాల్‍ పన్కి, బావ్రి మరిగొతొ బారేమ బావ్రి విషయంహుయిన్‍ ధర్మషాస్ర్తం మాతు యో ఛుట్కా పొంది.
ROM 7:3 అనటేకే బావ్రి జీవిరాహితొ యో అజెక్‍ అద్మితి జాయితొ వ్యభిచారికరి బోల్సె పన్కి, బావ్రి మరిగొతో యో ధర్మషాస్ర్తంన కంతు విడుదల పొందిన్‍ పన్కి అజేక్‍ అద్మినా య్హా కార్లిదితొ వ్యభిచారిని వుసెకొయిని.
ROM 7:4 మార భ్యేనే భైయే, అప్నే దేవ్నాటేకె ఫలం ఫలించెతిమ్‍ మరణ్‍ కంతు ఉట్యోతె క్రీస్తు కరి అలాదనా చేరనాటేకె తుమేబి ఇను ఆంగ్తాన్‍తిస్‍ ధర్మషాస్ర్తం విషయంహుయున్‍ మరిగా.
ROM 7:5 కింకాతొ అప్నే ఆంగ్తాను సంధంహుయిన్‍ ర్హాయతేదె మరణ్‍ సంబంధంహుయితె ఫలంనా ఫలింనటేకె, ధర్మషాస్ర్తంనటేకె పాప్ను ఆఖ్‍ఃతి అప్ను అవయంతి కామ్‍ కార్తురహియు.
ROM 7:6 హంకెహుయుతో దేవ్తి నిర్బంధింబడిహుయుతె ఇను విషయంహుయిన్‍ మరిగాతె అప్నే, ధర్మషాస్ర్తం కంతు ఛుట్కార పొంద్యా పన్కి అప్నె అక్చర్‍నా సారంహుయుతె జూనుస్థితివాలా కాహె ఆత్మనుసారంతి నౌవుస్థితి వాలాహుయిన్‍ సేవా కరుకరియేస్‍.
ROM 7:7 అనటేకే సాత్‍బొల్ను? ధర్మషాస్ర్తం పాప్నా? ఇంనాబొల్ను. ధర్మషాస్ర్తంనటేకె పన్కి పాప్‍కాతొ సాత్కి మన మలంకొయిని. ఆఖ్‍ఃకరోనోకొకరి ధర్మషాస్ర్తం బొలుతెబారెమ దురాసనా కెద్దెనుకి మన మలంకోయిని.
ROM 7:8 హుయుతొ పాప్‍ ఆజ్ఞాననా కర్లీన్‍హాఃరు విధంహుయుతె దురాసనా మారమా పుట్టించొ. ధర్మషాస్ర్తం కొయింతే వహఃత్‍ పాప్‍ మరిగు.
ROM 7:9 ఏక్తార మే ధర్మషాస్ర్తం కొయిన్‍తిమ్ జీవించుకరథో పన్కి, ఆజ్ఞ ఆయుతెదే పాప్నా ఆజు జీవ్ను ఆయు; మేహుయుతొ మరిగో.
ROM 7:10 తెదే జీవార్థంహుయుతె ఆజ్ఞనా మన మర్జాంతరా దెహాఃయు.
ROM 7:11 కింకాతొ పాప్‍ ఆజ్ఞనా హేతువుకరిన్‍ మన దోహాఃకరిన్‍ ఇనేతి మన మరదిదొ.
ROM 7:12 అనటేకే ధర్మషాస్ర్తంమా పరిసుద్ధ హుయుతె, ఆజ్ఞకెడె పరిసుద్ధడ్‍హుయుతె నీతిమంతుడ్‍హుయుతె ఉత్తమంహుయిన్‍ఛా.
ROM 7:13 ఉత్తమంహుయుతె మన మరణ్‍నా హుయునా? ఇమ్‍ నాబొల్ను. హుయుతొ పాప్‍ ఉత్తమంహుయుతె ఇనా మూలంతి మన మరణంనా కరావ్తూ, పాప్‍ పాప్‍హుయుతిమ్‍ ద్యెక్హావతిమ్‍ నిమిత్తం, కాతొ పాప్‍ ఆజ్ఞమూలంతి గ్హను పాప్‍హుయుతె నిమిత్తం, యో మన మరణ్‍కరంహుయు.
ROM 7:14 ధర్మషాస్ర్తం ఆత్మ సంబంధహుయుతె మాలం; హుయుతె మే పాప్‍నా ఎచ్చాయ్‍జైయిన్‍ ఆంగ్తాను సంబంధహుయిన్‍ ఛా.
ROM 7:15 కింకతొ మే కారొయోతె మే మాలంకోకర్యోని; మే కరుతె నిచ్ఛయించుతె కార్యొకొయినితిమ్‍ ద్యేషించుకారుతె కరూకురుస్‍.
ROM 7:16 ఇచ్ఛయింపుతె మే కార్యాతెబారెమ ధర్మషాస్ర్తం అషల్‍కరి ఒప్పుకురుస్‍.
ROM 7:17 అనటేకే హంకెతు ఇన కరూకరతె మేకాహె మారకనా జింకరతే పాపస్‍ పన్కి మే కాహె.
ROM 7:18 మరకాన, కాతొ మరు ఆంగ్‍తాన్‍మ అష్యల్ కేవుకి నివసించెకొయినికరి పాప స్వభావం మనమలం. పన్కి అష్యల్ కర్నూకరి ఆఖ్‍ః మన హుకొరాస్ పన్కి, ఇనా కరనటేకె మన హుకొరకొయిని.
ROM 7:19 మే కర్నూకరి మేలు కరకొయిన్తిమ్‍ కరీస్‍కొయిని నాకర్నూతే యో కీడు కరూకురూస్‍.
ROM 7:20 మే కొర్యొకోయిన్తే ఇనా కార్యోతొ, ఇనా కార్యెతె మరకాన నివసించితె పాప్‍మస్‍ పన్కి హంకెబి మే కాహె.
ROM 7:21 అంనితార మన ఏక్‍ ధర్మషాస్ర్తం నియమమ్‍ మాలంహుయు. యోసాత్‍ కాతొ అషల్ కర్‍నుకరి ఇష్టంహుయుతె ఎజ్గా పాప్‍ ఛా.
ROM 7:22 మారు దిల్‍ దేవ్నా ధర్మషాస్ర్తంమా మే ఖుషితిఛావ్‍
ROM 7:23 అజేక్‍ నియమం మారు అవయవల్‍తి ఛాతె మన ద్యెఖాకురాస్. యో మారు దిల్మా ధర్మషాస్ర్తంతి లడ్డాయికరిన్‍ మారు అవయనల్‍మాఛాతె పాప్‍నునియమంనా మన లోబరొచుకురుస్‍.
ROM 7:24 అయ్యో, మేఎత్రెస్‍ బేకార్‍? అద్దాను మరణ్‍నా లోనుహువతిమ్‍ ఆంగ్తాన్‍కంతు మన చుఖాయో?
ROM 7:25 అప్నొ ప్రభువుహుయుతె యేసు క్రీస్తుతిస్‍ దేవ్నా ధన్యవాద్‍ బోలుకురుస్‍, హువమా దిల్‍ను విషయంమా మే దేవ్ను ధర్మషాస్ర్తంను, ఆంగ్తాను విషయంమా పాప్నా దాసుడుహుయిరొస్‍.
ROM 8:1 అనటేకె హంకె క్రీస్తుయేసుమఛాతే ఇవ్నా కెవు సిక్చవిధిబీ కొయిని.
ROM 8:2 క్రీస్తుయేసుమా జీవందేస్తె ఆత్మను నియమంన పాప్‍ అజు మరణ్‍ నియమం కంతు మన చుక్కాయు.
ROM 8:3 ఆంగ్తాన్‍నా అనుసరించకొయిని‍తిమ్‍ ఆత్మను అనుసరించినాస్‍ ఛాల్ను అప్నాకన ధర్మషాస్ర్తం సంబంధహుయుతె నీతివిధి నెరవేర్చచును కరి పాప్‍ను పరిహారంనిమిత్తం.
ROM 8:4 దేవ్‍ ఇనో ఛియ్యోను పాప్‍మా ఆంగ్తానుసారంతి బొలిమొక్లీన్, యో ఆంగ్‍తాన్‍మా పాప్‍ను సిక్చనా విధించు.
ROM 8:5 ఆంగ్తానుసారులు ఆంగ్తాన్ను విషయంపర్‍ దిల్‍రాక్సు; ఆత్మను సంబందహుయుతె ఆత్మను విషయంపార్‍ దిల్‍కారక్సు; ఆంగ్‍తాను సారంహుయుతె దిల్నా మరణ్‍;
ROM 8:6 ఆత్మాను సారంహుయుతె దిల్‍ జీవంనబి షాంతి సమాధానంహుయిన్‍ ఛా.
ROM 8:7 కింకాతొ ఆంగ్తాను సారంహుయుతె దిల్‍ దేవ్నా విరొధంహుయిన్‍ ఛా; యో దేవ్ను ధర్మషాస్ర్తం లోబడ్సెకొయిని, ఏమాత్రంబి లోబడ్సేకొయిని.
ROM 8:8 ఆంగ్తాను స్వభావంతి ఛాతె ఇవ్నే దేవ్నా ఖుషీ కరకొయిని.
ROM 8:9 దేవ్ను ఆత్మ తుమరమ నివసించిరాహితొ బరెమ తుమే ఆత్మను స్వభావంతి ఛాతె ఇవ్నే పాన్కి ఆంగ్తాను స్వభావం ఛాతె ఇవ్నేకాహె. కొన్బి క్రీస్తు ఆత్మ కొయితె ఇవ్నే యో ఇనువాలో కాహె.
ROM 8:10 క్రీస్తు తూమరమ ర్హహితొ తుమారు ఆంగ్తాన్‍ పాప్‍ను విషయంహుయిన్‍ మరిగయో పన్కి తుమారు నీతి విషయంహుయుతె జీవం కల్గిన్‍ ఛా.
ROM 8:11 మరణ్‍మతూ కంతు యేసునా ఉట్యోతె ఇన ఆత్మ తుమారమ నివసించిన బారెమ, మరిగొతె కంతు క్రీస్తుయేసునా ఉట్యోతె మరనాటేకెలొను హుయుతె తుమారు ఆంగ్‍తాన్‍న కెడె తుమారమ నివసించుకురతె ఇను అత్మతిస్‍ జీవడ్సే.
ROM 8:12 అనటేకే భేనే భైయెనా, అప్నె ఇమ్‍ జీవనా కర్తవయం ఉన్నది. ఆంగ్తాను సారంతి ఛాల్‍నటేకె ఆప్నెఆంగ్తనా ‍రుణపడిన్‍ కోచయ్యెని.
ROM 8:13 తుమే ఆంగ్తానుసారంహుతె ఛాలితొబరెమ మరనుతు ఇవ్నే ర్హాసు పాన్కి, ఆత్మతి ఆంగ్‍తాను క్రియల్తి మరఖిదిదుతోబి జీవ్సు.
ROM 8:14 దేవ్ను ఆత్మతి కెత్రుకి ఛాలయాహుయో ఇవ్నె హాఃరు దేవ్ను ఛియ్యోహుయు రాసు.
ROM 8:15 కింకతొ అజు ఢరనాటేకె తుమే దాస్యపు ఆత్మన పొందకొయిని పన్కి దత్త ఛియ్యోను ఆత్మనా పొంద్యొ యో ఆత్మ కలిగితె ఇవ్నే అప్నె అబ్బా భా కరి ప్రార్థనా కరూకరుయేస్‍
ROM 8:16 అప్నె దేవ్‍ లడ్కాకరి ఆత్మ ఇనూయోస్‍ అప్ను ఆత్మతి కెడె సాక్చ్యం దెమ్కరాస్.
ROM 8:17 అప్నె లడ్డాకహుయుతొ వారసులం, కాతొ దేవ్ను వారసులం; క్రీస్తున కెడె మహిమ పొంనాటేకె యో స్రమపాడితె బరెమ, క్రీస్తునాకెడె వారసులం.
ROM 8:18 అప్నుబరెమ ప్రత్యక్చం వుసెతె మహిమనా ఖామే హంకెను వఖాత్మ స్రమల్‍ కోర్లీదుతే కాహెకరి ఎంచుకురుస్‍.
ROM 8:19 దేవ్ను ఛియ్యో ప్రత్యక్చతంటేకె సృష్టి గ్హాను ఆహ్ః తి దేక్తూ ర్హంకరస్‍.
ROM 8:20 కింకతొ సృష్టి, నాసనంనా లోనుహుయుతె దాస్యంన కంతు చొడాయిన్‍, దేవ్ను లడ్కా పొంద్సే‍తె మహిమను స్వాతంత్ర్యంనా పొందీస్కరి నిరీక్చణహుయీవ్‍,
ROM 8:21 స్వేచ్ఛతిమ్‍ కాహె ఇనా లోపర్‍చుతెవాలనా మూలంతి పాల్తుహుయ్రూస్. యో
ROM 8:22 హమ్నా ఆ మాలం సాత్కాతో, సృష్ట హాఃరు హంకెతొడి ఏక్‍హుయిన్ టుమ్తూ జనాను ధర్రాద్‍ పడుకరస్‍కరి అప్నామాలం.
ROM 8:23 యోస్కాహేతిం, ఆత్మను ప్రథమ ఫల్నా అగాడిను ఫలంన పోందతె అప్నెబి దత్త ఛియ్యోనటేకె, కతొ అప్ను ఆంగ్తాన్ను విమోచనమ్నటేకె మాలంకరిన్‍ అప్నమా అప్నే టుముకురస్‍
ROM 8:24 కిమ్‍కతొ అప్నే ఆఖ్ తి కల్గతె వాలహుయీన్‍ బఛ్చాయిగా. నిరీక్చింప బడ్యుతె దెఖాయుతెదె, ఆఖ్‍ తి కామ్‍కోర్హాయిని; ఇనే దేకుకరతే ఇనాటేకె కోన్‍ ఆఖ్‍ తి ర్హాను?
ROM 8:25 అప్నే ద్యెకాకొయితెటేకె ఆఖ్‍ తి బరెమ ఓపికతి ఇనటేకె మాలంకార్‍సు.
ROM 8:26 ఇంనితరా పవిత్రఆత్మబి అప్ను కంజోర్న దేఖీన్‍ సహాయం కరూకురస్‍. కింకతొ అప్నె అష్యల్‍తి కిమ్‍కర్నుకి ప్రార్థన కార్‍నుకరి అప్న మలంకొయిని పాన్కి, వాత్‍ బొలనాహువ కొయిన్‍తె క్హాదరిన్‍ యో ఆత్మనాస్‍ అప్నె బణెతి విజ్ఞాపనమ్‍ కరుకురస్‍.
ROM 8:27 అజు దిల్మ పరిసోధించొవాలొ ఆత్మనుబి దిల్‍ను సాత్‍కి మాలం; కింకతొ ఇన దేవ్ను చిత్తప్రకారం పరిసుద్ధనటేకె విజ్ఞాపనం కరూకరస్‍.
ROM 8:28 హామ్నా మాలం. దేవ్న ఫ్యార్‍కరవాల, కాతొ ఇను సంకల్పం చొప్పున బులైయతె ఇవ్నే, అష్యల్ హువనటేకె ఖారున సమకుడిన్‍ హుకొరస్‍కరి మాలం,
ROM 8:29 సానటేకెకాతొ ఇను ఛియ్యోబి ఖారతి భైయెతి భేనేబి, జ్యెష్ఠడుహువతిమ్‍, దేవ్‍ కినా అగాడి మాలంకర్యకి, ఇవ్నే ఇనా ఛియ్యానితరా పోలీన్ రూపం‍ హువనాటేకె ఇవ్నే అగాడి నిర్ణయించో.
ROM 8:30 అజు కినా అగాఢి నిర్ణయించాకి ఇవ్నే బొల్య; కినా బొలయోకి ఇవ్నే నీతిమంతుల్‍తార కర్యాయో; కినా నీతిమంతుడ్‍ తార కర్యయోకి ఇవ్నే మహిమపరిచ.
ROM 8:31 ఇమ్‍ ర్హహితొ సాత్‍బొల్సు? దేవ్‍ అప్న బ్హనె ర్హహితొ అప్న విరోదంకొన్‍?
ROM 8:32 అజు ఇనో ఛియ్యాన దానంకరనాబి పిటె హట్యోకొయిని తిమ్‍ అప్న క్హారనటేకె ఇనా అప్పగించ్యొతె యో ఇనకేడె సమస్తంనా అప్న సానటేకె అనుగ్రహించ బడ్యుసేకోయిన్నా?
ROM 8:33 దేవ్తి ఏర్పచిరాక్యొతె ఇవ్నా ఫర్‍ నేరం నాక్యుతె యోకోన్‍? నీతి మంతుల్‍తరా హాఃరవాలొ దేవుస్‍;
ROM 8:34 సిక్చ విధించొవాలొ కోన్‍? మరిగొతె క్రీస్తు యేసుతూస్‍; యోస్‍ కాహె, మరణ్‍మతు ఉట్యోతె దేవ్ను ఖావాత్‍బణె ఛాతేయో అప్నాటేకె విజ్ఞాపతినంబి కరవాలోబీ యోస్‍.
ROM 8:35 క్రీస్తు ఫ్యార్‍ కంతు అప్నా దూర్‍ కారవాలొ యోకోన్‍? స్రమహుయుతొబి, బాధహుయుతొబి, హింసహుయుతొబి, ఖ్హాల్‍హుయుతొబి, లుంగ్డా క్హరాబ్‍ హుయూతోబి, ఉపద్రవంహుయుతొబి, తాల్వార్‍హుయుతోబి, అప్న దూర్‍కర్సేనా?
ROM 8:36 అనా గూర్చి లిక్యురాక్యుతె సాత్‍ కతొ తునా బట్టి ధిన్‍భరీన్‍ హమే కత్రాయావాలహుయ్రాస్‍ ఓత్రనా తయాయ్‍హుయుతె మ్హేంఢా కరి హమే ఎంచబడతేవాల.
ROM 8:37 హుయ్‍తోబి ఆ ఖారివాతేమా అప్నా ఫ్యార్‍కర్యతొయో ఇనా బారెమా అప్నె ఆ ఖారమా జాఖాత్‍ విజాయం పోందిరాక్యస్‍.
ROM 8:38 కిమ్‍కతో మరణ్‍హుయుతొబి జీవంహుయుతొబి దేవ్నుదూతహుయుతొబి ప్రధానుహుయుతొబి ఛాతెహుయుతొబి అవ్సెతెహుయుతొబి ఏలవాలొహుయుతొబి షక్తుల్‍ హుయుతొబి ఊచుహుయుతొబి ఘదర్‍హుయుతొబి సృష్టింపబడుతె బుజు కెవూబి,
ROM 8:39 అప్ను ప్రభువుహుయుతె క్రీస్తుయేసుమా దేవ్ను ఫ్యార్‍కంతు అప్నా దూర్‍ కర్సేకొయినీకరి ఖఛ్చితంతీ నమ్ముకురూస్‍.
ROM 9:1 మన ఘను దుఃఖం, మారు దిల్మా తీరకొయిన్‍తె వేదననా‌ ఛా.
ROM 9:2 క్రీస్తుకన ఖాచ్ఛిస్‍ బొలుకురుస్‍, జుట్టివాత్‍ కొయిన్‍.
ROM 9:3 పరిసుద్ధాత్మమ మారు దిల్‍సాక్చిన మారకెడె సాబుత్‍ దెమ్కొరతె. సాధ్యహుయుతొ బారెమ, ఆంగ్తాన్ సంబంది హుయుతె మారు భైయ్యేనాటేకె మే క్రీస్తుకంతు దూర్‍హుయీన్‍ షాపగ్రస్తుడ్‍ హువానటేకె కోర్లిస్‍.
ROM 9:4 అవ్నేఇస్రాయేల్‍ను; దత్తపుత్రత్వంన మహిమనబి నిబంధనల్‍నా ధర్మషాస్త్రం ప్రధానంహుయుతె ఆచారాలువాలన వాగ్దానంనా అవ్ను.
ROM 9:5 భానొభా అవ్నెవాల; ఆంగ్తానుబట్టి క్రీస్తుఅవ్నమా ఫైదాహుయో. యో సర్వాధికారిహుయు దేవ్‍హుయిన్‍ కెదేబి స్తొత్రార్హుడు హుటిన్‍‌ ఛా. ఆమేన్‍.
ROM 9:6 హుయుతొ దేవ్నువాత్‍ తప్పి జావంతరా కాహె; ఇష్రాయేల్‍ సంబంది ఖారుబి ఇష్రాయేలీయుల్‍ కాహె.
ROM 9:7 అబ్రాహామ్ను సంతానహుయుతె మాత్రంతి ఖారనబి లడ్డాకకాహె పన్కి “ఇస్సాక్‍టేకెహుయుతె తారు సంతానం కారిబొల్య”
ROM 9:8 కతొ ఆంగ్తాను సంబంది హుయుతె లడ్కాన దేవ్ను లడ్కాకాహే పన్కి వాక్ముల్‍నా సంబంది హుయుతె లడ్కా సంతానంకరి ఎంచబడ్‍సె.
ROM 9:9 వాక్ముల్‍ రూపహుయుతె వాక్యంమస్‍ హాంకెతొ ఆ వఖాత్‍న అవ్సే; తెదె సారాన ఛియ్యో కాలగ్‍సే.
ROM 9:10 యోస్‍కాహె; రిబ్కా అప్ను భాహుయుతె ఇస్సాక్‍నా కరి ఏక్‍నాటేకె బేజినిహుయుతెదె,
ROM 9:11 ఏర్పాట్‍న అనుసరించుతె దేవ్ను సంకల్పం, కరతే అష్యల్ అజు ఖరాబ్‍ను కామ్ను మూలంతి కాహే బొలవాలొనా మూలొతిమ్‍ నిలకడతి ఛాతె నిమిత్తం,
ROM 9:12 లడ్క అజుబి పెద్దాయిన్‍ అష్యల్‍బి ఖారబ్‍బి కారకొయిన్‍తిమ్‍ అగాడి మొట్టొన నానాన దాసుడుహుస్‍ కరి ఇనేతి బొల్యా.
ROM 9:13 అనగూర్చి మే యాకోబ్‍న ఫ్యార్‍కార్‍యో, ఏసావున ద్యేషించిన్‍ కరి లిఖురాక్యుస్‍ ఛా.
ROM 9:14 అనటేకే సాత్‍బొల్‍సుకి? దేవ్ కాన అన్యాయం ఛానా? హుసే కొయినీ.
ROM 9:15 అనటేకే దేవ్ మోషేతి అమ్‍బొల్‍యో “మే కినాకి గోర్‍ ఇనాబి గోర్‍కరీన్‍; కినాబారెమబి గోర్‍తి ద్యెకిస్‍కి ఇనాబారెమ గోర్‍తి ద్యెకిస్‍.”
ROM 9:16 కాహే పొందుగొర్‍సెతె వాలొటేకెహుయుతె, ప్రయాసపాడ్‍తె ఇనటేకెహుయుతె కాహే పన్కి, గోర్‍ వోతలను దేవ్ను వల్లె హుస్‍.
ROM 9:17 అజు లేఖనం ఫరోతి అమ్‍ బొల్‍యో మే తారకనా మారు తాఖాత్‍ ద్యెఖాడనటేకె, మారు నామ్‍ ధర్తిఖారనా ప్రచురంహువాతిమ్‍, అనునిమిత్తంమస్‍ తూన నియమించొ.
ROM 9:18 పన్కి యో కినాకి గోర్‍ కార్‍సెకి ఇనా గోర్‍ కరిస్‍; కినా కఠనాపార్‍చునికి ఇనా కఠనా పార్‍చును.
ROM 9:19 అమ్‍హుయుతొ ఇను చిత్తంనా గుర్కవాలొ యోకోన్‍? యో హాంకెబి నేరము మోపకు కిమ్‍ కరి తూ మరెతి బొలిస్‍.
ROM 9:20 ఓ పన్కి ఓ అద్మిమి, దేవ్ను ఎదురు బొలను తుకొన్‍? మేసాన అమ్‍కారియో రూపింపబడ్యుతె రూపించిచుతె ఇనాతి బొలునా?
ROM 9:21 ఏక్‍ ముద్దమతు ఏక్‍ ఘటం ఘనతకునా ఏక్‍ ఘనహీనతంనా కారనటేకె మట్టిపార్‍ కుమ్మరిఇనా అధికార్‍ కొయినా?
ROM 9:22 ఇమ్మాస్‍ దేవ్‍ ఇను ఖీజ్‍నా ద్యెఖావాతిమ్‍, ఇను ప్రభావంనా ద్యెకాడానటేకె, ఇచ్చయించినహుయుతె, నాసనమునం సిద్దపడిన్‍ ఖీజ్‍ను పాత్రహుయో ఘటంనా యో ఘాను ధీర్ఘషామ్తంతి సహించిన్‍ సాత్‍?
ROM 9:23 అజు మహిమ పొందనటేకె సిద్ధపరిచిన్‍ గోర్‍పాత్రనా ఘటమునుబారెమ, కాతొ యూదుల్‍మకంతు మాత్రమస్‍ కాహే,
ROM 9:24 అన్యజనాభోనా కంతు యో బులయిన్‍ అప్నుబారెమ, ఇను మహిమైస్వర్యంనా దెఖావునుకరి ఛా సాత్‍?
ROM 9:25 అనా గురించి హోషేయా గ్రంథంమా యో అమ్‍హుషె బోలుకురస్‍, యో ప్రకారం మారు జనాభో కాహెతె ఇవ్నే మారు జనాభోకరి, ఫ్యార్‍వాలి కాహెతె ఇనా ఫ్యార్‍వాలికరి, నామ్‍ మ్హేందిస్‍.
ROM 9:26 అజు హుస్‍తే సాత్‍కాతొ, తుమే మారు జనాబొ కాహేకరి ఇవ్నేతి కెజ్గా బొలయిహుయు, యో జొగొస్‍ జీవమ్‍హుయుతె దేవ్ను ఛియ్యాకరి ఇవ్నే నామ్‍మేదిస్‍ కరి హోషేయమా యో బొలుకురస్‍.
ROM 9:27 అజు ప్రభువు ఇను వాత్‍ ఖాతమ్‍కరిన్‍, క్లుప్తపరిన్‍ జామిన్‍పార్‍ ఇనా కారనటేకె పన్కి ఇష్రాయేల్‍నా ఛియ్యాను సంఖ్య ధర్యావ్‍ను రెతినుతార ఛా మన సేషమస్‍ బఛ్చాయిగాకరి
ROM 9:28 యెషయాబి ఇష్రాయేల్‍నా గూర్చి ఘాణు ఆవాజ్‍తి బులకురాస్‍.
ROM 9:29 అజు యెషయా పైహ్లూ బోల్యొతె ప్రకారం “సైన్యంనా అధిపతిహుయుతె ప్రభువు, అప్నాటేకె వంషంనా మిగ్లాయిన్‍ నా రాక్యొహోతొ సొదొమనుతరస్‍ హుయహోత్‍, గొమొఱ్ఱానుతరా పోలిన్‍ ర్హయహోత్‍.”
ROM 9:30 అమ్‍హుయుతొ అప్నె సాత్‍బోల్సు? నీతితీ చాల కొయింతే అన్యజనూల్‍ నీతినా, కతొ విష్వాస్‍ను మూలంహుయుతె నీతినా పొంద్యా;
ROM 9:31 హుయితొ ఇష్రాయేల్‍ నీతి కారణంహుయిన్‍ నియమంనా రేప్‍టిన్‍ మన యో నియమంనా అందుకరకొయిని,
ROM 9:32 ఇవ్నేసానా అందుకరకొయిని? ఇవ్నే విష్వాస్‍మూలంతి కాహే క్రియనుమూలొతి ఇనా దుమ్డ్యా. ఇవ్నా గోడ్డాన అడుభండొ లగ్గీన్‍ పల్టీన్‍ పడ్యా.
ROM 9:33 ఆదేక్‍ మే అడుఫాత్రొ అడుబండో సీయోనుమా స్థాపించుకరూస్‍; ఇనాకనా విష్వాస్‍రాకిన్‍ యో షెరం ఖాస్‍కొయిని కరి లిఖూతె ప్రకారం ఇవ్నే అడొఫాత్రొ లగిన్‍, గోడొ పిహ్లిన్‍ పడ్యా.
ROM 10:1 భైయ్యె భ్యేనె, ఇస్రాయేలుల్‍నా బఛ్చడన పొందునుకరి మారు దిల్‍మా ఆహ్ః ఇవ్నేను విషయమం మే దేవ్నా కార్యు ప్రార్థనకారుకురుస్‍.
ROM 10:2 దేవ్ను విషయమ్‍ ఇవ్నే ఘను ఆఖ్‍ఃతి ఛాతె ఇవ్నే గురించి సాక్చం దెమ్కొరాస్‍; హుయుతొబి ఇవ్నే ఆఖ్‍ః జ్ఞానుసారంతిహుయుతె కాహె.
ROM 10:3 కింకతొ ఇవ్నే దేవ్‍కనా నీతిమలంకొయిన్‍తిమ్‍ ఇవ్ను స్వనీతి స్థాపించనా ద్యేతా దేవ్ను నీతినా లోబడ్యుకొయిని.
ROM 10:4 కిమ్‍కాతో విష్వాస్‍కరాతె హార్యేక్‍జణ నీతి కలుగుతిమ్‍ యేసుక్రీస్తు మాస్‍ ధర్మషాస్ర్తంనా పూర్తిహుయిన్‍ ఛా.
ROM 10:5 ధర్మషాస్ర్తం మూలంతి నీతిన నెరవేరేచొవాలొ ఇనా బారేమస్‍ జీవ్‍నుకరి మోషే లిఖుకురాస్‍.
ROM 10:6 హుయుతొ విష్వాస్‍మాలంహుయుతె నీతి అమ్‍ బొలుకురాతే కొన్‍ స్వర్గమ్‍మా చాడిన్‍ జాసే.
ROM 10:7 కొయిన్‍తొ కొన్బి నరకమ్‍మా ఉతిరిజాసేనా? కతొ క్రీస్తునా మరిగొతె కంతు ఉప్పర్‍ లేవాను కరి తూ తారు దిల్‍మ నొకొరాయిజ్ వో.
ROM 10:8 యోసాత్‍కరి బొలుకురాస్‍ దేవ్ను వాత్‍ తారకనా, తారు బాకుమాతు తారు దిల్‍మా ఛా; యో హామే ప్రచార్‍ను విష్వాస్‍నా సంబంధహుయుతె వాత్‍బి యోస్.
ROM 10:9 యోసాత్‍కతొ యేసు ప్రభువుకరి తారు బాకుతి ఒప్పిలీన్‍, దేవ్ను మరిగొతె కంతు ఇనాబి ఉట్యోకరి తారు దిల్‍మా విష్వాస్‍ను బారేమ, తూ బఛ్చాయిజాసు.
ROM 10:10 కింకతొ నీతి కలుగుతిమ్‍ అద్మిమి దిల్‍మా విష్వాస్‍కరిన్‍, బఛ్చడనహుసేతిమ్‍ బాకుతి ఒపిలిసే.
ROM 10:11 సాత్‍కాతొ, ఇనాకనా విష్వాస్‍ర్హాఖీన్‍ యోకొన్‍కరి సారమ్‍ఖాయిస్‍కొయిని లేఖనం బొలుకురాస్‍.
ROM 10:12 యూదుల్‍కరి గ్రీసు దేఖ్కరి ఫారాక్‍ కొయిని; ఏక్‍ దేవాస్‍ ఖారనా ప్రభువుహుయిన్‍ ర్హాహిన్‍, ఇన ప్రార్థనకారుతె ఖారనాబారేమ కృప ద్యెఖాడానటేకె ఘాను ఆషీర్వాద్‍ ఛా.
ROM 10:13 సానాకాతొ ప్రభువు నామ్ను బట్టి ప్రార్థనకరస్‍తె యోకొన్‍బి బఛ్చాయిజాసు కరి లిఖ్యాయ్‍రుస్‍.
ROM 10:14 ఇవ్నే విష్వాస్‍ కరకోయితె వాలన కిమ్‍ ప్రార్థన కర్సు? నాహఃమ్జవాలన కిమ్‍ విష్వాస్‍కర్‍యో? నా ఖాంజ్యుతో ఇను నామ్‍ సాన లేను, ప్రచార్‍వాలొ కొయిన్‍తిం ఇవ్నేకిమ్‍ ఖాంచే?
ROM 10:15 సువార్తన బోలవాలొనా బొలిమొక్లితో ఇన బారేమ కిమ్‍ ప్రచార్‍కరతే? అను విషయంమ ఉత్తమంహుయుతె ఇనా గూర్చినా అష్యల్‍ను ప్రచార్‍కరతే ఇవ్నేపాదం కెత్రూకి సుందర్‍హుయుతె కరి లిఖ్కిరాక్యుస్‍.
ROM 10:16 హుయుతొబి హాఃరుజణు సువార్తన లోబడుకొయిని ప్రభువు, హామే మాలంకారయిన్‍ సమాచరంవాలొ విష్వాస్‍కర్యొకొయిని కరి యెషయా బోలుకురాస్‍ కాహే?
ROM 10:17 కతొ హఃమ్జన బారెమా విష్వాస్‍ హుసె; హఃమ్జను క్రీస్తును బారెమ హుయూతె వాత్‍తి హుయు.
ROM 10:18 హుయుతొ మే సాత్‍ బోలుకరూస్‍ కతొ, ఇవ్నే హఃమ్జకొయిన్నా? హఃమ్జా హుయా? ఇవ్నే ఆవాజ్‍ జామిన్‍పర్‍ ఖారనాబి, ఇవ్నే వాత్‍ ములక్‍ను ఆఖరితోడి నిక్‍ల్యా.
ROM 10:19 అజు మే సాత్‍ బోలిస్‍కతొ ఇష్రాయేల్‍నా మాలంకొయిన్‍నా? జనాభో కరి ఇవ్నేటేకె తుమ్నా రోషం పుట్టించో, అక్కల్‍కొయింతెవాలనా జనాభొ హాఃరనావల్లా తుమ్నా ఛండాల్‍ కర్యాస్‍. కరి అగాఢి మోషే బోలుకరాస్‍.
ROM 10:20 అజు యెషయా తెగించొతె దూండవాలన మే మలీస్‍; మన పుఛ్చావకొయింతె ఇవ్నే ప్రత్యక్చహుయుతొ కరి బోలుకరూస్‍.
ROM 10:21 ఇష్రాయేల్‍ను విషయం హుయుతొ అవిధేహుయిన్‍ పీటెఫరతే అద్మినా మే ధన్‍అక్కూ మార హాత్‍తి బోలుకరూస్‍.
ROM 11:1 ఇమ్‍ హుయితో మే పుచ్చాయోతె సాత్కాతొ, దేవ్‍ ఇనా ప్రజల్న మేన్దిదొ? ఇంనాబొల్ను. మేబి ఇస్రాయేల్‍ కరి, అబ్రాహామ్ను సంతానమా బెన్యామీన్‍ గోత్రంమా పెద్దాహుయోతెస్‍.
ROM 11:2 ఇనా అగాఢిస్ మాలం ఇనా ప్రజలన్నా దేవ్‍ మేన్దిదొకొయిని. ఏలియాన గూర్చిను భాగంమా లేఖనంమ బొలయు తుమ్నా మలంనా?
ROM 11:3 ప్రభువా, ఇవ్నే తారు ప్రవక్తల్నా మరాఖీదిదా, తారు బలిపీఠమ్నా పట్టకాయిన్‍నాఖీదిదు, మే ఎక్సేజాను మిగిలిరొస్, మరు జాన్‍ కాడుకరస్‍కరి ఇష్రాయేల్నా వైరితి దేవ్నా ఖామే యో వాదించుకురస్‍.
ROM 11:4 హుయుతొ దేవ్‍ దిదోతే జవాబ్‍ ఖమ్జో, బయలునా గుడ్డెకెనాకి‍తే ఖాత్‍హజార్‍ వాగ్రీనా మే సేషంతి రాకిరక్యొస్‍.
ROM 11:5 ఇమాస్‍ తెదెను కాలంమ సయితము కృపను ఏర్పాటును చొప్పుతి సేషంతి మిగిలిన్‍ ఛా.
ROM 11:6 యో కృపతిహుయుతె బరేమ అజుబి క్రియలతి మూలొహుయుతె కాహే ఇమ్‍ హుయితో కృప అజుబి కృప హుస్‍కొయిన్‍నా.
ROM 11:7 ఇమ్‍హుయూతొ సాత్‍హుసే? ఇష్రాయేల్‍ దూండుడోకరతె సాత్‍కి యో ఇవ్నే మల్యుకొయిని, దేవ్ను క్రుపానువల్లా ఏర్పాటు హుయుతెవాలనా యో మలియు మిగిలుతె ఇవ్నే కఠినచిత్తుహుయా.
ROM 11:8 అనావిషయంమ హంకెతొడి దేవ్ను ఇవ్నే నిందార్ను మత్తుహుయూతె దిల్నా, దెక్హావాకొయిన్‍తె డొలనా, హఃమ్జకొయిన్‍తె కాన్‍నా దీరాక్యొస్‍కరి లిఖ్కిరాక్యొస్‍.
ROM 11:9 దావీద్‍ బొల్యెతే సాత్‍కాతొ, అజు ఇవ్ను దాన్‍ ఇవ్నా ఉరినితార, బోన్‍తార, ఆటంకమ్‍తార ఇవ్నే క్రియల్‍నా ప్రతిఫలంహువను ర్హాసె పన్కి.
ROM 11:10 ఇవ్నే దేఖకొయినితిమ్‍ ఇవ్నే ఢోళ అంధారుహుయు పాన్కి. ఇవ్నే పీట్పర్‍ కెదేబి జుఖీన్‍ ర్హానుతిమ్‍ కరోకరి దావీద్‍తి బోలుకురస్‍.
ROM 11:11 అనటేకె మే బోలుకరతే సాత్‍కాతొ, యూదుల్‍ పడిజవాతిమ్‍ తొట్రిల్లిచ్‍నా? ఇమ్‍నాబొల్‍ను, ఇవ్నేను రోషం పుట్టించనాటేకె ఇవ్నేతి తోట్రు పాటుటేకె అన్యజనాభోతి బఛ్చడన కిలిగిన్‍.
ROM 11:12 ఇవ్నేతి తొట్రుపాటు ములక్‍నా ఐస్వర్యంనా, ఇవ్నే నష్టం అన్యజనాభోనా ఐస్వర్యంనా హుయుతొబరేమ ఇవ్నే పరిపూర్ణంతి కెత్రుకి‍ జాక్హత్‍ ఐస్వర్యంహుసే, తేదే యుదుల్బి బుజు జాఖాత్‍ పరిపుర్నత హువుంకారస్‍.
ROM 11:13 ఇవ్నేమ తొడుజానునా బఛ్చావ్‍నుకరి మారు సేవనా ఘనపరుచుకురుస్‍.
ROM 11:14 అన్యజనాభో తుమరెతి మే వాత్‍బొలుకురుస్‍. మే అన్యజనాభోనా అపొస్తలుహుయున్‍ఛా పాన్కి కిమ్‍హుయుతొబి మారు ఆంగ్‍తాను సంబందినా ఖీజ్‍ పుట్టించిన్‍.
ROM 11:15 ఇవ్నే తిరస్కారం పొందాను, ములక్‍నా దేవ్తి సమాధానంహువానటేకె హుయుతొబరేమ, ఇవ్నే చేర్చిలెవాను సాత్‍హుస్‍? మరిగొతె ఇవ్నే సాజీవంమాస్‍ హుయిన్‍ ఉట్టాసే కాహేన?
ROM 11:16 ఆట్టాను ముద్దమా అగాడి ఏక్జానో పరిసుద్ధ హుయుతె ఆట్టోను ముద్దక్హారుబి పరిసుద్ధమాస్‍ జాఢ్ పరిసుద్ధహుయుతొబి ఢాలిబి పరిసుద్ధాస్‍.
ROM 11:17 హుయుతొ ఢాలిమా తొడు తుటిగొ, జ్హాడిమా ఒలీవ డాలీహుయురుతె తూ ఇనా ఇచ్చమా అంటుకట్టబడిన్‍, ఒలీవజ్హాడుతార సారవంతంహుయుతె జాఢ్‍నా ఇనేతి మలిన్‍ పాలుపొందినబరేమ, యో ఢాలిఫర్‍
ROM 11:18 తుహుయో ఢాలి ఫార్‍ బడ్డాయినొకొమార్‍, జాడ్‍ తునా భరించుకురస్‍ ‍పాన్కి తూ జాఢ్‍నా భరించాకొయిని.
ROM 11:19 ఇనాటేకె మే అంటుకట్టబడిన్‍ నిమిత్తం ఢాలినా తొడిన్‍ నాక్హిదిదుకరి తూ బొలిస్‍.
ROM 11:20 ఖాచీస్‍ ఇవ్నే అవిస్వాసంనాబట్టి తొడాయహుయా, తుహుయుతొ విష్వాస్‍నాబట్టి ఉభీరీరోస్‍ తారు తుస్‍ గ్వోరాపాడ్‍నొకొ తీమ్‍, ఢర్‍ కాలిగిన్‍ ర్హా.
ROM 11:21 సానకాతో దేవ్నూ స్వాభావికంహుయుతె ఢాలినా మేదిన్‍ బారేమ తునాబి కోమేన్దాసే.
ROM 11:22 అనటేకె దేవ్ను అనుగ్రహంనా కాఠిన్యంతి కాతొ పడిజైయిన్‍ ఇవ్నఫర్‍ కాఠిన్యంనా, తూ అనుగ్రహ ప్రాప్తుహుయోతె హుబిరొతె బరేమ తారపార్‍ ఛాతె దేవ్ను అనుగ్రహంనా ద్యెక్‍ అమ్‍ హుబర్‍సేకరి బారేమ తూబి క్హాత్రయిజాయిస్‍.
ROM 11:23 బుజు యూదుల్‍బి ఇవ్ను అవిష్వాసంమా హుబిరినార్హహితొ బారేమ అంటుకట్టబడ్‍సు; దేవ్ను ఇవ్నే బారేమ అంటుకట్టటనా తాక్హాత్‍వాలొ.
ROM 11:24 కింకతొ తూ స్వాభావికహుయుతె జాడిన ఒలివ జ్హాడ్‍ కంతు వాడయుగుతె స్వభావవిరుద్ధంతి అషల్ ఒలీవ జ్హాడాన అంటుకట్టబడ్యుతె బారేమ స్వాభావికహుయుతె ఢాలినా ఇవ్నే అజు నిష్చయంతి ఇవ్నేతి ఇను ఒలీవజ్హాడాన అంటుకట్టబడ్‍యా కొన్నా
ROM 11:25 భేనే భైయ్యె, తుమరుద్రుష్టన తుమే దిమాక్‍వాల కరి అనుకొలెంకొరుస్‍ ఆ మర్మంనా తుమే మలంకార్‍నుకరిఛావు. యోసాత్‍కతొ, అన్యజనాభోనా పేసిన్‍ సంపూర్ణహువాతొడి ఇష్రాయేల్‍నా కఠిన్‍ దిల్తివాలు తొడుతొడి కలిగ్యు.
ROM 11:26 ఇవ్నే పేసిన్‍ విమోచకుడునా సీయోనుమాంతు అయిన్‍ యాకోబ్‍కంతు భక్తిహీనతాన చుఖాయో
ROM 11:27 మే ఇవ్ను పాప్‍నా పరిహరించీన్‍, మారటేకె ఇవ్న హుసెతె నిబంధన అస్నా కరి లిఖ్యుతిమ్‍, ఇస్రాయేల్‍ జనాభొహాఃరు బఛ్చాయి జాసె.
ROM 11:28 సువార్త విషయహుయుతె తుమ్నాబట్టి వైరిహుయిన్‍ ర్హావజాయ్‍ పన్కి, దేవ్ను ఏర్పాటును విషయహుయుతె భానుభా బట్టి ఇవ్నె దేవ్నా లాఢ్‍వాలు హుయిన్‍ ఛా.
ROM 11:29 కింకతొ, దేవ్ను ఇను కృపావరంలొ విషయంమా, దేవ్ను బులావను విషయంమా పష్చాత్తాపం పడ్సేకొయిని.
ROM 11:30 సామకతో జమానమా తుమే దేవ్నా అవిధేహుయున్‍ ర్హవొ, హంకెతొ అన్యజనాబో హుయుతే తుమే దేవ్ను దయాన పోందిన్‍ ఛా, యూదుల్ హుయుతే తూమే అవిధేయతబట్టి గోర్‍ పొంద్యొ.
ROM 11:31 ఇమ్నితరా తుమారురు బారేమ ద్యెహాఃడ్యుతె గోర్‍ బట్టి ఇవ్నేబి హంకె గోర్‍ పొందిన్‍ నిమిత్తం, తెదె ఇవ్నే అవిధేహుయున్‍‌‌ ఛా.
ROM 11:32 హాఃర ఫర్‍ ఇను గోర్‍ దేక్నుకరి, దేవ్ను హాఃరన అవిధేయతాసీతిమా మూచిదిన్‍ బంధించిన్‍ఛా.
ROM 11:33 బాబ్రే, దేవ్ను దిమక్‍నుజ్ఞానంతి బాహుష్యంన కెత్రుకి గంభీరంతి; యో న్యావ్‍నా పహాఃవనుతిమ్‍ అషక్యంనా యో వాట్‍మకెత్రుకి అగమ్యం.
ROM 11:34 ప్రభువును దిల్నా మాలంహుయతె యోకోన్‍? ఇనా హఃయల్నా బోల్యుతె యోకోన్‍?
ROM 11:35 కొన్బీ యేసునా సాత్బి దిరాఖ్యుకి, పాఛు యో దేనారో కొయిన్నా? ప్రతిఫలం పొందను యోకొన్‍?
ROM 11:36 యో మూలంతి ఇనేతిస్‍ యో నిమిత్తంను సమస్తం కలుగురాస్‍. పిఢపిఢినా తోడి ఇనాస్‍ కెదేబి మహిమ కలుగుస్‍ పన్కి. ఆమేన్‍.
ROM 12:1 అనటేకె భైయ్యె, పరిసుద్ధంనా దేవ్నా అనుకూలం హుయుతె జీవనుయాగంతి తుమే ఆంగ్‍తాను ఇనా సమర్పింపిచిలెవొ దేవ్ను త్యాగమ్‍ వాత్యల్యంనుబట్టి తుమ్నా పొఖాలవుకురుస్‍. అజాత్నూ సేవ తుమ్న యుక్తహుయురొస్‍, తో ఆ ఖాచీస్‍. కరి మే బొలుకరుస్‍,
ROM 12:2 తుమే ఆ ములక్‍ను అద్మియే అనుసారంచుకరతే తుమే నొకొఅనుసరించొ, అనుకూలంనా, సంపూర్ణంహుయుతె దేవ్ను చిత్తంసాత్కి పరీక్చించిన్‍ మాలంకరతిమ్‍ తుమారు దిల్‍ బద్లాయిన్‍ నవూహువానటేకె రూప్నా పొందితొ అష్యల్.
ROM 12:3 ఇనా యోస్‍ ఎంచుకొనతగిన ఇనకనా ఘాను ఎంచకొయిన్‍తిమ్‍, దేవ్‍ ఏక్నా ఏక్‍ విభజిమ్చిన్‍ దిదొతె విష్వాస్‍ పరిమాణ ప్రకారం, యో స్వస్థ దిమాక్‍వాల హువనాటేకె తగిన రీతితిమ్‍ ఇనా ఎంచిలీస్‍ కొయినికరి, మన అనుగ్రహింపబడ్యుతె కృపనుబట్టి తుమరమాబి హర్యేక్‍తి బొలుకురుస్‍.
ROM 12:4 ఇమ్‍హుయితో ఏక్‍ ఆంగ్‍తాన్‍తి అప్నా కెత్రుకి అవయావాల్‍ ర్హాహితొబి, ఆ అవయవాల్‍ ఖారనా ‍ఎక్కస్‍ కామ్‍ కిమ్‍కి ర్హాసెకొయిని,
ROM 12:5 ఇమ్మాస్‍ అనుకులంహుయుతె అప్నే క్రీస్తుమా ఏక్‍ ఆంగ్‍తానుతార ర్హహిన్‍, ఏక్నా ఏక్‍ ప్రత్యేకంతి అవయవాల్‍ హుయిన్‍ ఛా.
ROM 12:6 అప్నా అనుగ్రహింపబడ్యుతె కృప చొప్పుతిమ్‍ అలాదుకొన్కి కృపావరంతి హుయువాల హుయిరాస్న పాన్కి, ప్రవచనవరం హుయుతె విష్వాస్‍ పరిమాణంమా చొప్పుతిమ్‍ ప్రవచించు;
ROM 12:7 సేవకారవాలహుయుతొ సేవ కార్‍, బోధించొవాలొ హుయుతొ బోధించాను కార్‍,
ROM 12:8 ప్రోత్సహించవాలొహుయుతొ ప్రోత్సహించమా కామ్‍హుయిన్‍ ర్హాసు. పంఛవాలొ స్రద్ధాదిల్తి పంచును, పార్ను విచారణకరవాలో జాగ్రుత్‍తి, గోర్‍వాలొ కామ్‍ కారవ్ను.
ROM 12:9 తుమారు ఫ్యార్‍ నిష్కపట హుయుతే ర్హాను. హాఃరబ్‍నా నసహ్యింసిచిన్‍ అష్యల్నా ధారిలేవో.
ROM 12:10 భైయే, భేనేను ఫ్యార్‍ను విషయంమా ఏక్నా ఏక్‍ అనురాగము హుయుతె ఇవ్నే, ఘనతను విషయంమా ఏక్నాఏక్‍ గొప్పతి ఎంచిలెవొ.
ROM 12:11 స్రద్ధాసక్తుల్‍ విషయంమా పిటే నొకొర్హావొ, ఆత్మమా తీవ్రతావాలహుయిన్‍ ప్రభువునా దిల్తీ సేవించొ.
ROM 12:12 నిరీక్చణ హుయుతె ఇవ్నే ఖుషితి, ఓర్పుహుయిన్‍ ఇవ్నే, ప్రార్థనామా హామేసా పట్టుదలతి కల్గీన్‍ ర్హవొ.
ROM 12:13 దేవ్ను అద్మియోనా అవసరం హుయుతె ఇవ్నా సహయాం కారో, ఖాదర్‍తి ఆతిథ్యం షీఖిలెకొరాస్‍.
ROM 12:14 తుమ్నా హింసించవాలనా ఆసీర్వాదించొ; ఆసిర్వాదించో పన్కి సపించానొకొ.
ROM 12:15 ఖుషితీ ఇవ్నేతి ఖుషితి ర్హవొ; రొవ్వావాలతీ రొవ్వొ;
ROM 12:16 ఏక్ను ఏక్‍ దిల్‍తీ మలీన్‍ ర్హవొ, తుమారు తుమేస్‍ దీనుల్తీ సహవాసం కరో; దిమాక్‍ వాలొకరి నొకొర్హహిజవొ.
ROM 12:17 క్హారబ్‍నా ప్రతి హాఃరాబ్‍ ఇవ్నే కర్‍నొకొ; అద్మిహాఃరనా నజర్మా యోగ్యహుయుతె ఇనాబారెమా హఃయల్‍ కల్గీన్‍ ర్హవొ.
ROM 12:18 వీల్‍హుయూతొ హుయుతె తుమరు హాత్నుహుయుతే మట్టుకుతీ సమస్తం అద్మియేతి షాంతీతీ ర్హవొ.
ROM 12:19 లాఢ్‍హుయతే భైయ్యే, తుమ్నా తుమేస్‍ పగతిర్చి కొయిన్‍తిమ్‍, దేవ్నా ఖీజ్నా జోగోదేవో పగతీర్చునాను మారు కామ్‍, మే ప్రతిఫలంతి దిస్కరి ప్రభువు బొలుకురాస్‍కరి లిఖ్హురాక్యుస్‍ ఛా.
ROM 12:20 అనటేకే, తారు వైరి భుక్కె లాగ్యు ర్హయితో ఇనా ధాన్‍ నాఖో, ఎక్కాతరా తర్హాక్తి ర్హైతో పానిదెవ్వొ; ఇమ్మాస్ కర్యాతొ ఇనా దిల్మా షారమ్‍ ఖైయిన్‍ ఆగ్‍నితరా హుసే.
ROM 12:21 కారబ్నాహాతె తుమ్నాఉపర్‍ జీతొకొయినీతింమ్‍, ఖరాబ్తి హారినొకొజావొ పన్కి, అష్యల్లి కారబ్నా జిత్‍సు.
ROM 13:1 హర్యేక్‍జణు ఉప్పర్ను అధికార్‍నా లోబడి ర్హావానటేకె; కింకతొ దేవ్నటేకె హుయుతె తప్ప అజు కెవు అధికారంబి కొయిని; ఛాతె అధికారంనా దేవ్తీస్‍ నియమింబడిన్‍ ఛా.
ROM 13:2 అనటేకే కొన్బి అధికార్‍నా ఎదిరించొవాల దేవ్ను నియమంనా ఎదిరించుకురాస్‍; ఎదిరించవాల ఇవ్నేఫర్‍ ఇవ్నేస్‍ న్యావ్‍ ల్యాలిసే.
ROM 13:3 హఃర్కార్‍ కరవాలనా ఖర్రాబ్‍ కార్యంనాస్‍ పన్కి అష్యల్ కార్యంనా భయమ్‍కర్‍వాలొ కాహే; తునా అషల్ హుసెతిమ్‍ అధికార్‍నా దేవ్ను పరిచారకులు; ఇవ్నే ఢర్ కొయిన్‍తిమ్‍ ర్హాను కోర్యెనా? కేహుఅష్యల్‍కి కారో, తెదె ఇవ్నేతి ఘనతపొందిస్‍.
ROM 13:4 తూ హాఃరబ్‍ కార్యయోతె బారేమ ఢరొ, ఇవ్నే చుక్కేస్‍ తాల్వార్‍నా పేర్లీదా; కీడు కారవాలొఫర్‍ ఖీజ్‍ వతాలనుటేకె ఇవ్నే ప్రతికారం కరవాల దేవ్ను ప్రచార్‍ కరవాలొ.
ROM 13:5 అనటేకే ఖీజ్నుఢర్‍ బట్టి యోస్‍ కాహే దిల్ను జామీన్‍ బట్టిబి అధికారుల్నా లొంగీన్‍ ర్హావను ఆవస్వకం.
ROM 13:6 కింకతొ ఆ కారణంతీస్‍ పాన్నుల్‍ భాందుకారస్‍, ఇవ్నే దేవ్ను సేవకుడ్‍హుయున్‍ ఛా కెదేబి సేవమా కామ్‍ హుయిన్‍ ర్హాస్‍.
ROM 13:7 అనటేకే తుమే కంతుబీ ప్హేడుకరస్‍? అనటేకే కిను పన్ను ఇనా పన్నుబి, కినాబి సుంకమో ఇనా సుంకంనా చెల్లించొ. కినాబారేమబి ఢర్‍ర్హాను కరి ఇనాబారేమ ఢర్‍బి, కినాబిబారేమ సన్మానమం హుయిన్‍ర్హావొ, ఖారనా ఇవ్ను ఇవ్ను రుణంనా తీర్చొ.
ROM 13:8 ఏక్నాయేక్‍ ఫ్యార్‍ను విషయంమా తప్పఅజు సాత్బి కినాబి రుణం ర్హావొనొకొ. అలాదువాలనా ఫ్యార్‍కరవాలొ ధర్మషాస్ర్తంనా నెరవేర్చెచవాలొ.
ROM 13:9 కింకతొ వ్యభిచరింనొకొకారొ, నరహత్య నొకొరారొ, చొర్‍నొకొకారొ, ఆక్హాక్‍నొకొకారొ, కారిహుయుతె, అజు కెహు ఆజ్ఞనహుయుతొబి ఛాతె బారేమ యోబి తారిన్‍తార తారు అలాదువాలొనబీ ఫ్యార్‍ను వాక్యంనా సంక్చేపంతి ఇమిడిన్‍ ఛా.
ROM 13:10 ఫ్యార్‍ అలాదువాలనా కీడు కర్సెకొయిని పన్కి ఫ్యార్‍హుయిన్‍ ర్హాను ధర్మషాస్ర్తంనా క్హారు నెరవేర్చనుటేకె.
ROM 13:11 అజు తుమే ధన్‍ మాలంకరీన్‍, లిందర్‍మతూ‍ ఉట్టిన్‍ వక్హత్‍హుయూకరి మాలంకరీన్‍, ఇమ్మాస్‍ కరొ. అప్నే విష్వాస్‍హుయతొ కంతు హంకె, బఛ్చడన అప్న అజు ఖందెస్‍ఛా.
ROM 13:12 రాత్‍ గ్హనుహుయిన్‍ వ్హాను క్హందెస్‍ఛా పన్కి అప్నే అంధారాను క్రియల్‍నా మ్హేందిన్‍, ఉజాలనుసంబంధహుయుతె కవచమ్‍ పేరిలిన్‍ లిసు.
ROM 13:13 అల్లరితి మలితె కెలానుకుదానుహుయుతె దారు పిన్‍ మత్తుమాబి కొయిన్‍తిమ్‍, కామవిలాసంహుయుతె పోకిరి చేష్టనాబి కొయిన్‍తిమ్‍, ఖీజ్‍, కలహంహుయుతొబి మత్సరంహుయుతొబి కొయిన్‍తిమ్‍, ఉజాలమా ఛాలతిమ్‍ మర్యాదతి ఛాల్చే.
ROM 13:14 ఇమ్మాస్‍ పిటేతి ప్రభువుహుయుతె యేసు క్రీస్తును అయుదామ్మా పేర్లేవో, ఇవ్నే ఆంగ్తాన్‍ను ఇచ్ఛల్నా నెరవేర్చాటేకె ఆంగ్‍తాను విషయంత ఆలోచిన్‍ కర్లెవో.
ROM 14:1 విష్వాస్‍ను విషయంహుయతె కంజొర్‍వాలన బులయిలెవొ, హుయుతొబి సందేహామ్‍ తీర్చునటేకె లడ్డాయిన మెదినొకొలెవొ
ROM 14:2 ఏక్‍ ధర్తి ఖావజైకరి నమ్ముకురస్‍, అజెక్ జణు ఖంజోర్ హుయిన్‍ ర్హాయో, చట్టినురాచునా క్హాంకొరాస్‍.
ROM 14:3 క్హావాలొ క్హావకొయిన్‍తె ఇనా నొకొకరినాబొల్‍ను, క్హావ్వాలొ క్హావుంకరాతెఇనా న్యావ్‍ కర్‍లేను; కింకతొ దేవ్‍ఇనా చేర్‍చిలేస్‍.
ROM 14:4 అజెయేక్ జణుసేవకుడ్నా వీషయాంమా న్యావ్‍ దెవ్వానా తూ కొన్‍? యో ఉబిరిర్హావాను హుయుతొబి పడిర్హావను హుయుతొబి ఇను యజమానినా కామ్‍మాస్‍; యో ఉబిర్‍సే, ప్రభువు ఇనా ఉబరానటేకె తాఖత్‍వాలొ హుసె.
ROM 14:5 ఏక్జనొ ఏక్‍ ధన్‍తీబి అజుఏక్‍ ధన్‍ అషల్ ధన్‍కరి ఎంచిలింకొరాస్‍; హర్యేక్‍జానొ ఇనాతొడి యోస్‍ ఇను దిల్‍నా ఖఛ్చితంకార్‍లెకొరాస్‍.
ROM 14:6 ధన్నా లక్చ్యపెట్టవాలొ ప్రభువు కోసం లక్చ్యమేదుకురాస్‍; క్హావాలొ దేవ్ను కృతజ్ఞతాస్తుతులు చెల్లించుకురాస్‍ పన్కి ప్రభువు కోసంమాస్‍ క్హాకొర్‍స్‍, నాక్హావాలొ ప్రభువు కొసం క్హానుబంద్‍కరిన్‍, దేవ్ను కృతజ్ఞతాస్తులు చెల్లించుకురాస్‍.
ROM 14:7 అప్నామ కొన్‍బి ఇనాటేకెస్‍ జీవ్‍సేకొయిని, కొన్‍బి ఇనాటేకె మరెసేకొయిని.
ROM 14:8 అప్నే జీవియాతొబి ప్రభువు కోసమాస్‍ జీకొరాస్‍; మరిగొతొబి ప్రభువు కోసమాస్‍ మరిజొకొరుస్‍. అనటేకే అప్నే జీవితొబి మరిగాతొబి ప్రభువువాలయిన్‍ ఛా.
ROM 14:9 యో మరిగొతెనా జీవిన్‍ఛాతె ప్రభువుహుయిన్‍ ర్హానా అను నిమిత్తం కాహేనా క్రీస్తు మరిన్‍ అజు జీయో.
ROM 14:10 హుయుతొ తూ తారు భైయోన బుజు భేనేనా న్యావ్‍ తీర్చకిమ్‍? తారు భైయోన నిరాకరింపనుకిమ్‍? అప్నేక్హారా దేవ్ను న్యాయ పీఠమ్నా క్హామే ఉబర్‍సు.
ROM 14:11 మారు జీవమ్‍తోడు, హర్యేఏక్‍ గుడ్డెయో మరా క్హామే వంగ్‍సే, హర్యేక్‍ జిబ్‍ దేవ్ను స్తుతించును కరి ప్రభువు బొలుకురాస్‍ కరి లిఖ్హురాక్యుస్‍.
ROM 14:12 పన్కి అప్నమా హర్యేక్‍జాను ఇను గురించి దేవ్ను లెక్క అప్పగిమ్చును.
ROM 14:13 ఇనటెకే అప్నెహంకెతు ఎక్నాఎక్ న్యావ్‍ తీర్చలిసు. అస్‍కాహే, భైయో, భేనేనా, అడుహుయుతె ఆటంకంహుయుతె‍ కార్‍రుకరి తూమే నిష్చయించొ.
ROM 14:14 సహజంతి కెవుబి నిషిద్ధం హుయుకొన్‍యితె మే ప్రభువుహుయుతె యేసుమా మాలం ఖఛ్చితంగా నమ్ముకురుస్‍. హుయుతె కెవుబి గలీజ్‍కరి ఎంచవాలనా యో గలీజాస్‍.
ROM 14:15 తారు భైయో, భేనే, తారు క్హాణు మూలంతి దుఃఖంచెతొ బారేమ తారుహంకె ఫ్యార్‍హుయిన్‍ ఛాలవాలొ యోకొన్‍. కినాటెకె క్రీస్తు మరిగొకరి ఇనా తారు క్హాణుతి క్హారబ్‍ కార్‍నొకొ.
ROM 14:16 తుమ్నా ఛాతే అష్యల్‍హుయుతె గాలయ్‍ హువాననొకొద్యెవొ.
ROM 14:17 దేవ్ను రాజ్యమ్‍ ఖావ్వాను పియాను కాహే పన్కి, నీతిబి షాంతిబి పరిసుద్ధాత్మమా ఖుషిహుయిన్‍ ఛా.
ROM 14:18 సానకతో ఆ విషయంమా క్రీస్తునా దాసుడుహుయుతె యో దేవ్ను ఇష్టుడుహుయుతె అద్మియెన ద్రుష్టినా యోగ్యుడ్‍.
ROM 14:19 అనటేకే షాంతిసమాధానంనా, బుజుఏక్‍ దుసారతీ సాంతితి ప్రోసాహీంచో కార్‍కుకరాతె ఇనా అఖ్‍తి అనుసరింతచు.
ROM 14:20 ఖాణును నిమిత్తం దేవ్ను కామ్మా ఖారబ్‍నొకొకారొ; ఖావను పదార్థంనా పవిత్రమాస్‍ పన్కి అనుమానంతి ఖావాలొ యో ఖారబ్‍.
ROM 14:21 బొట్టి క్హాను పన్కి, ద్రాక్చనురసం పియాను పన్కి, తారు భైయె, భేనే, అడ్డు కలుగుకారాస్‍కరి అజుకెవుబి పన్కి, బులిజ్హానొ అషల్.
ROM 14:22 తూనాఛాతె విష్వాస్‍నా దేవ్ను ఖామే తారటేకె తూస్‍ ఎంచిలెకొరాస్‍; యో సమ్మతించొతె విషయంమా ఇనా యోస్‍ న్యావ్‍ తీర్చుతిచిలెవాలొ ధన్యుడు.
ROM 14:23 అనుమనంచొవాలొ ఖాద్యెతెబరేమ విష్వాస్‍ కొయిన్‍తిమ్‍ ఖాసే, పన్కి దోషికరి న్యావ్‍ పొందవాలొ. విష్వాసమూలంతి హుయుతె కెవుకి యో పాప్‍.
ROM 15:1 కాహే తాఖత్‍వాలొయుహుతె తప్ప, అప్నా అప్నాస్‍ ఖుషిహువకొయిన్‍తిమ్‍, క్హాంజొర్‍ దౌర్బల్యంహుయుతె పేరిలెవానటేకె రుణమ్ హుయిన్‍ ఛా.
ROM 15:2 ఇను బగ్లాల్‍వాలు క్చేమాభిహ్రుద్ధి హువాతిమ్‍ అప్నమా హర్యేఏక్‍జాను అష్యల్ హుయుతె ఇనమా ఇనా ఖుషిరాక్‍నుకరి.
ROM 15:3 క్రీస్తుబీ ఇనాయోస్‍ ఖుషికర్‍లిదొకొయిని పన్కి తునా క్హుజయివాల గాలై మరపార్‍ పాడ్యు. కరి లిఖ్హుతిమ్‍ ఇనా హుయు.
ROM 15:4 కిమ్‍కాతొ ఓర్పునటేకె, ప్రోత్సహించటేకె అప్నా నిరీక్చణ హువాతిమ్‍ జామనామా లిఖ్హుతిమ్‍ క్హారుబి అప్నా బొధహుసేతిమ్‍ నిమిత్తం లిఖిలిన్‍ ఛా.
ROM 15:5 క్రీస్తు యేసు చిత్తప్రకారం ఎక్‍ దిల్తీ ఏక్‍ ఆవాజ్తి మల్యుతె ఇవ్నే ఓర్పునా ఆదరణనా కర్తహుయుతె దేవ్నా తుమ్నా అనుగ్రహించిస్‍ పన్కి.
ROM 15:6 తుమేస్‍ ఏక్‍భావం వాలా ఎకగ్రీవంతి అప్నా ప్రభువుహుయుతె యేసు క్రీస్తు భాహుయుతె దేవ్న మహిమపరచటేకే యేసుక్రీస్తుని వాతేఖమ్జిన్ ఇన్మారవానా ఎకామనస్సుతి ఒర్పుతి ఆదరణతిచాతే దేవ్ తుమ్నాదేవాదా.
ROM 15:7 అనటేకే క్రీస్తు తుమ్నా చేర్చులిదోతే ప్రకారం దేవ్ను మహిమతీ కలుగుతిమ్‍ తుమేబి ఏక్నాఏక్‍ చేర్చలెవొ.
ROM 15:8 మే బోలుకురాతే సాత్‍కతో, దేవ్ను హాఃచినా బ్హణే అన్యజణుల్‍ ఓఢో యో కర్యయోతే సుష్థిరంతీ వాక్ముల్‍నా తిరంతి కరనటేకె క్రీస్తు సున్నతి ఛాతే ఇవ్నా ప్రచార్‍ కరవాలొహుయో.
ROM 15:9 తుమేస్‍ ఏక్‍భావం వాలా ఎకగ్రీవంతి అప్నా ప్రభువుహుయుతె యేసుక్రీస్తు భాహుయుతె దేవ్న మహిమపరచ నిమిత్తం, మే బొలుకుర్‍తెసాత్‍కాతొ, భానొభా కార్యాతె వాగ్దానంనా విషయంమా దేవ్ను గోర్‍బి మహిమపరచటేకె క్రీస్తు సున్నతి వాలానా పరిచారకుడుహుయుతె. ఇన విషయంమా ఆ కారణంతి అన్యజనాభో మే తునా స్తుతించిస్‍; తారు నామ్‍నుసంకీర్తనా కార్‍సుకారి లిఖ్హురాక్యుస్‍.
ROM 15:10 అజు అన్యజనాభో, ఇనా ప్రజల్‍నా ఖుషితి ర్హావో కరి
ROM 15:11 అజు ధరత్తినా అన్యజనాభో, ప్రభువునా స్తుతించొ హర్యేక్ అద్మి ఇనా కొనియాడ్సుకరి బోలుకురాస్‍.
ROM 15:12 అజు యెషయా ఇమాస్‍ బొలుకురాస్‍, యెష్షయిను ఖాందాన్‍ మాతు ఝడ్‍ ఆవ్సే, కతొ అన్యజనాభో ఏలానటేకే ఉట్టావాలొ అవ్సే; ఇనాకనా అన్యజనాభో ఆఖ్‍తి ర్హాక్‍సు.
ROM 15:13 హువామా తూమే పరిసుద్ధాత్మను తాఖత్‍నా పొందిన్‍, విస్తారంతి నిరీక్చణ హువాలతిమ్‍ నిరీక్చణకర్తహుయతె దేవ్ను విష్వాస్‍తిస్‍ ధారతి ఖారుబి షాంతి తుమ్మనా భారిస్‍ పన్కి.
ROM 15:14 మారా భైయ్యే బుజు భేనె, తుమే కేవలం అచ్చువాల నమ్ముకురు, సమస్త తారుపూరజ్ఞాన్‍తి, ఎక్నాయేక్‍ దిమక్‍బోలిన్‍ యోగ్యుల్‍హుయుతెకరి మరతొడి మేబి తుమ్నా గూర్చి ఖఛ్చింతి నమ్ముకురుస్‍.
ROM 15:15 హుయుతొ అన్యజానబొ కరి అర్పణ పరిసుద్ధాత్మటేకె ప్రీతిహువాతిమ్‍, మే సువార్త విషయంహుయిన్‍ యాజక ధర్మం హుయిన్‍, దేవ్తి మన అనుగ్రహింపబడిన్‍ కృపను బట్టి,
ROM 15:16 సానటేకె అన్యజనాభోనా అర్పణ పరిసుద్థాత్మహాఃజె పవిత్రహుయిన్‍, దేవ్నా ఇష్టమ్‍హువతిమ్‍, మే సువార్త విషయమ్‍మా యాజక ధర్మమ్‍ కర్తహుయిన్‍, దేవ్ను మన అనుగ్రహించుతే కృపటేకె అన్యజనాభోవాలనా యేసుక్రీస్తు సేవకుడ్‍హుయిన్‍ ఛావు.
ROM 15:17 హువామా, క్రీస్తుయేసునాబట్టి దేవ్ను సేవ విషయంహుయిన్‍ సంగతుల్‍మా మన గర్వంకారణం ఛా.
ROM 15:18 కింకతొ అన్యజనాభో విధేయులుహువాతిమ్‍, వాక్యంతి, క్రియతి, సాబుత్‍ థాకత్‍తి, బోలుకరూస్‍,
ROM 15:19 అద్బుతాల్‍తి, పరిసుద్ధాత్మ థాకత్‍తి క్రీస్తు మరేతి ఎంచిన్‍ ఇన గూర్చిను పన్కి అజు ఇన గూర్చిబి వాత్‍బొలనా తెగించ్యొ. అనటేకే యెరూషలేమ్‍తూ ధరీన్‍ ఆజు బాజుమాఛాతే దేఖ్‍, ఇల్లూరితొడి క్రీస్తు సువార్తనా పూర్తితీ ప్రచార్‍కర్‍రాక్యోస్‍.
ROM 15:20 మేహుయుతొ అజేక్ను పునాదిఫర్‍ నాబ్హాద్‍నుకరి క్రీస్తు నామ్ మాలంకొయింతెజొగొ సువార్తన ప్రచార్ కరి గ్హాను ఆఖ్‍తి ఇమ్‍ ప్రకటించో,
ROM 15:21 లిఖ్కుతిమ్‍ ప్రకారం క్రీస్తునా బారెమా సమాచరం మాలంకొయినికి ఇవ్నా ఇవ్నే దేఖ్యా. కోన్‍ హఃమ్జ్యూ కొయినికి ఇవ్నే మాలంకర్చె.
ROM 15:22 ఆ కారణంతి తుమరకానా అవకొయినితిమ్‍ మన కెత్రుకి చోట్‍ పర్యాయలు ఆఢు హుయు.
ROM 15:23 హంకేహుయుతొ ఆ జోగొ మేహంకె సంచరింపనుకరి భాగ్‍ కొయిని పన్కి, కెత్రుకి వారఖ్‍ కంతు తుమరకాన అవ్నుకరి ఘాను అపేక్చకలిగిన్‍ ఛావు,
ROM 15:24 మే స్పెయిను దేఖాక్నా గాయితొ వాట్‍మా తుమ్నా ద్యెకిన్‍, అగాడి తుమరు మాలనాటేకె తొడుతొడి ఖుషివొనొకరి, తుమరెతి ఎగ్జా బొలిమొకులునుకరి ఆఖ్‍తి రాస్‍.
ROM 15:25 హుయుతొ హంకె దేవ్ను అద్మియే సేవా కర్తహుయిన్‍ యెరూషలేమ్‍నా జొమ్కురాస్‍.
ROM 15:26 కింకతొ యెరూషలేమ్‍మా ఛాతె దేవ్ను అద్మియేనా గారిబ్‍హుయుతె ఇవ్నే నిమిత్తం మాసిదోనియవాలబి అకయవాలాబి తొడు పైసా దేనుకరి ఇష్టంహుయూ.
ROM 15:27 ఓ ఇవ్నేఇష్టపడ్యె ఇనా కరిన్‍; ఇవ్నే ఇవేనా రుణపడిన్‍; కింకతొ అన్యజనాభోనా తప్ప ఇవ్నే ఆత్మ సంబంహుయుతె ఆషీర్వాదంనా విషయంమా భాగ్‍వాలహుయిన్‍ ఛా పన్కి ఆంగ్తాను సంబంధ హుయుతె విషయంమా ఆవ్నే
ROM 15:28 ఆ కామ్‍ పూర్తికరిన్‍ ఆ ఫలంనా ఇవ్నేఅప్పగిమ్చిన్‍, మే తుమ్నా మలిన్‍, స్పెయిన్‍తొడి ప్రయాణంనా కరీస్‍.
ROM 15:29 మే తురకనా అయోతెదె, క్రీస్తును ఘాను ఆషీర్వాదమ్తీ ఆయిస్‍కరి మన మాలం.
ROM 15:30 భైయ్యె, భేనె మారటేకె దేవ్నా కార్‍యుతె ప్రార్థనామ మరకెడె మలిన్‍ లడ్డాయికార్‍నుకరి, అప్ను ప్రభువుహుయుతె యేసు క్రీస్తునా బట్టి, ఆత్మనటేకె ఫ్యార్‍ను బట్టి తుమ్నా పొఖాలవుకురుస్‍.
ROM 15:31 మే యూదయమా ఛాతె ఆవిష్వాస్‍నా హత్‍ కంతు చుఖ్కాయ్‍ జానుకరి ప్రార్థన కర్యొ, బుజు యెరూషలేమ్‍మా కారనుఛాతె ఆ సేవ దేవ్ను అద్మియేనా హఃమ్జనుతిమ్‍.
ROM 15:32 ఆజు మే దేవ్ను చిత్తంటేకె ఖుషితి తుమరకానా అయిన్‍, తుమరెతి మలిన్‍ అరామ్‍ పొందాయో,
ROM 15:33 షాంతిసమాధాన కర్తహుయోతె దేవ్నాతుమరక్హారన తొడుహుయిన్‍ పన్కి. ఆమేన్‍.
ROM 16:1 మే ఫీబే కరి అప్ను భేన్‍ హుయితె, కెంక్రేయమాఛాతె సంఘనా ప్రచార్‍కరవాలి హుయిన్‍ ఛా
ROM 16:2 ఇనా తుమరటేకె హోనుతె కెవుబి ఛాతెబారేమ సహాయం కార్‍నుకరి యోబాయికొ గూర్చి తుమ్నా సిఫారస్‍ కరూకరాస్‍ యో మనా బుజు గ్హను అద్మినా సహాయం కరి.
ROM 16:3 క్రీస్తుయేసుమా మారు భేన్‍ హుయితే అకులకునా ప్రిస్కిల్లనా మారు హఃలామ్‍ కరి బొలొ.
ROM 16:4 ఇవ్నే మారటేకెస్‍ కాహే యెజ్గా ఛాతె సంఘం హాఃరనాటేకె జాన్‍ దెవ్వావనటేకె ఇవ్నే తెగిమ్చా. అజు ఇవ్ను గేర్‍ సంఘమ్‍నా క్హాలమ్‍ బోలొ, మేస్‍ కాహే అన్యజనాభోమా సంఘమ్‍క్హార్‍నా ఆవ్నాభాన్నే కృతజ్ఞలుహుయిరాస్‍.
ROM 16:5 అజు ఇవ్ను ఘర్మా మలీన్‍ ఛా సంఘంనా హఃలమ్‍. ఆసియామా అగాడి క్రీస్తునా విష్వాసించొతె మారొ లాఢ్‍హుయోతె ఎపైనెటుకు ఖాలామ్‍.
ROM 16:6 తుమరటేకె గ్హాను ప్రయాసపడిన్‍ అజుతుమ్‍నా మరియనా హఃలమ్‍.
ROM 16:7 మన మయామాత్ర మరు తొడు ఖైదీల్‍నా ఆంద్రొనీయనా ఖాలమ్‍, యూనీయనబి ఖాలమ్‍; అవ్నే అపోస్తలుమా నామ్‍ పొందినవాలా, మరుకంటె అగాడి క్రీస్తుమా విష్వాస్‍కర్యుతె ఇవ్నే.
ROM 16:8 ప్రభువుమా మన లాఢ్‍హుయోతె అంప్లీయతునా క్హాలమ్‍.
ROM 16:9 క్రీస్తుమా అప్ను జొడుకామ్‍వాలా ఊర్బానాకు మారు లాఢ్‍హుయోతె స్టాకునా ఖాలమ్‍.
ROM 16:10 క్రీస్తుమా యోగ్యుడ్‍ హుయోతె అపెల్లెనా హఃలమ్‍. అరిస్టొబూనా ఘేర్‍వాలనా ఖాలమ్‍.
ROM 16:11 మరు మయామాత్ర హెరోది యోనునా హఃలమ్‍. నార్కిస్సు ఘేర్‍వాలనా ప్రభువుమా ఇవ్నే హఃలామ్‍.
ROM 16:12 ప్రభువుమా ప్రయాసపడు త్రుపైనాకు, త్రుఫోసాకు హఃలమ్‍. లాఢ్‍వాల పెర్సిసునా హఃలమ్‍; యో ప్రభువుమా ఘను ప్రయాసపడ్యా.
ROM 16:13 ప్రభువుమా ఏర్పచిరాక్యొతె రూపునా ఖాలమ్‍; ఇనా అయానబి ఖాలమ్‍; యో మనబి అయా.
ROM 16:14 అసుంక్రితునా, ప్లెగో, హెర్మే, పత్రొబ, హెర్మానా, ఇనామా మలిన్‍ఛాతె భైయెనా బెనేనాబి ఖాలమ్‍.
ROM 16:15 పిలొలొనా, యూలియాన, నేరియన, ఇను భేనెనాబి, ఒలుంపాకునా ఇవ్నేతెఛాతె పరిసుధ్ధుల్‍ హాఃరనా హఃలామ్‍.
ROM 16:16 పవిత్రహుయుతె బుచ్చదిన్‍ ఏక్నాయేక్‍ హఃలమ్‍ కరొ. క్రీస్తుసంఘం హాఃరుబి తుమ్నా హఃలామ్‍ బోలుకురుస్‍.
ROM 16:17 భైయ్యే, భేనెనా తుమే సికిలిదాతె బోధనా వ్యతిరేకంతి భేదంతి ఆటంకంనా కలిగిమ్చోతే ఇవ్నే కనిపెట్టి ర్హవొ తుమ్నా పొఖాలవుకురుస్‍. ఇవ్నేకంతు దుర్‍హువొ.
ROM 16:18 ఎజాత్ను వానా అప్ను ప్రభువుహుయుతె క్రీస్తునా కాహే ఇవ్నే పేట్‍నా దాసులు; ఇవ్నే హంకెతు వాత్తిగాని ఇచ్చకంటేకెతొబి నిష్కపటుల దిల్నా మోసంకార్‍సే.
ROM 16:19 తుమరు విధేయత క్హారనా ప్రచురంహుయు పన్కి తుమ్నాగూర్చి ఖుషితిఛావ్‍. తుమే అష్యల్ విషయంహుయిన్‍ జ్ఞానుల్‍నా, కారబ్ను విషయహుయిన్‍ నిష్కపటుహుయుతె ర్హానుకరి కోరుకురుస్‍.
ROM 16:20 షాంతిసమాధాన కర్తహుయుతె దేవ్నా సైతాన్‍ తుమరు గొడనాహేట్‍ కుద్హాల్వాసే. అప్ను ప్రభువుహుయుతె యేసుక్రీస్తు కృప తుమ్నా తొడహుయిన్‍ పన్కి.
ROM 16:21 మారు జొడుకామ్‍వాలా తిమోతి మారు మయామాత్ర‍నా లూకియ యాసోను, సోసిపత్రు కరివాలన తుమ్నా హఃలమ్‍ బోలుకరూస్‍.
ROM 16:22 ఆ పత్రిక లిఖ్యూతె తెర్తియు కరి మే ప్రభువుమా తుమ్నా హాఃలమ్‍ కరుకరూస్‍.
ROM 16:23 మనబి సంఘంహాఃరనా ఆతిథ్యందెవ్వాలొ గాయి తుమ్నా హఃలామ్‍ బోలుకురుస్‍, ఆ ఖాయేర్‍ ఖజానావాలొ ఎరస్తు భైయెనా క్వర్తునా తుమ్నాబి హఃలామ్‍ బోలుకురుస్‍.
ROM 16:24 అప్ను ప్రభువుహుయోతె యేసుక్రీస్తు తుమ్నా తొడుహుయిన్‍ ర్హాస్ పన్కి.
ROM 16:25 ఆ మర్మంనా ఘను రోజ్తీ అనుసరించిఛాతె మరు సువార్త ప్రకారం కరి, యేసు క్రీస్తు గూర్చినా ప్రచార్‍నా ప్రకారంకరి, తుమ్నా సిరపరచిక్హాత్‍వాలొ.
ROM 16:26 సారహుయుతె అన్యజనాబ విష్వాస్‍నా విధేయులుతిమ్‍, జామనా కంతు రహస్యంతి ర్హాకిరాకిన్‍ కెదెబి ప్రత్యక్చపరచబడ్యుతె మర్మంనా, నిత్యమ్‍ దేవ్నా ఆజ్ఞప్రకారం ప్రవక్తల్‍నా లేఖనంను తీస్‍ ఇవ్నే తెలుపబడిన్‍ ఛా.
ROM 16:27 ఏక్‍ జ్ఞానంవాలొహుయుతె దేవ్నా, యేసు క్రీస్తు తిస్‍, కెదేబి మహిమ కలుగ్‍సే గాక. ఆమేన్‍.
1CO 1:1 దేవ్ను చిత్తంనుబారెమా యేసుక్రీస్తునూ హఃజె అపొస్తలుఘోని రవ్వానటేకె బులాయుహుయోతె పౌల్నా, భైహుయోతె సొస్తెనేసునా,
1CO 1:2 కొరింథుల్మాఛాతె దేవ్ను సంఘంనా, కతొ యేసుక్రీస్తుమా పరిసుద్ధంతి దొవ్వాయిహుయిన్‍ పరిసుద్ధంతి రవ్వానటేకె బులాయుహుయురతే ఇవ్నాబి, అప్నబి ప్రభువునుఘోని ఛాతె అప్ను ప్రభుహుయోతె యేసుక్రీస్తు నామ్‍మా హర్యేక్‍జొగొమా ప్రార్థనకరవాలు హాఃరవ్నా అఛ్చుకరి బోలిన్‍ లిఖ్యుతె.
1CO 1:3 అప్న భా హుయోతె దేవ్‍ కంతూ, ప్రభుహుయోతే యేసుక్రీస్తుకంతూ కృపబి సమాధానంబి షాంతి తుమ్నహువదా.
1CO 1:4 యేసుక్రీస్తు బరెమా తుమ్న దెవ్వాయ్‍రాక్యుతె దేవ్ను కృపనా దేఖిన్, తుమార విషయంమా ధన్యవాద్‍ బోలుకరుస్‍.
1CO 1:5 కతొ సమస్తంను సాబుత్‍మహో సమస్తంను జ్ఞానంమహో దవ్లత్‍వాలుహుయ;
1CO 1:6 క్రీస్తున బారెమనూ సాబుత్‍ తుమారమా స్థిరంహువనా అనటేకె ఇన్మా తుమే హర్యేక్ విషయంమాబి,
1CO 1:7 అనటేకె కెహు అత్మియావరంమ లోపమ్‍ కోయిన్తిమ్‍ తుమే అప్ను ప్రభుహుయోతె యేసుక్రీస్తును ప్రత్యక్చతనటేకె దేక్తూరంకరస్‍.
1CO 1:8 అప్ను ప్రభుహుయోతె యేసుక్రీస్తు ఆవ్సేతె ధన్నే తుమె పాప్‍వాలకోయిన్తిమ్‍ ర్హానుతిమ్‍ ఆఖరీను ధన్తోడి యోతుమ్న స్థిరంతి రాక్సె.
1CO 1:9 అప్నొ ప్రభుహుయోతె యేసుక్రీస్తుకరి ఇన ఛియ్యాను సహావాసంకేడె ర్హానుకరి తుమ్న బులాయోతె దేవ్‍ నమ్మకంవాలొ.
1CO 1:10 భైయ్యే భేనె, తుమెహాఃరు ఏక్‍హుయిన్‍ వాతెబోల్నుకరి, తుమారమా కక్చ్యా కొయిన్‍తిమ్‍, ఏక్ దిల్తి ఏక్‍హుయిన్‍ తుమె ఉబ్రిర్హానుకరి, అప్న ప్రభుహుయోతె యేసుక్రీస్తు నామ్‍మా అధికార్‍తి తుమ్న బతిమాలుకరూస్‍.
1CO 1:11 మార భైయ్యె భేనె, తుమారమా లఢాయే ఛాకరి తుమార గూర్చిన్‍ క్లోయె ఘర్‍వాలతి మన మాలంహుయు.
1CO 1:12 తుమారమా “ఏక్జనొ మే పౌల్‍వాలొకరి, ఏక్జనొ మే అపొల్లోవాలొకరి, బుజేక్జనొ మే పేతుర్‍వాలొకరి” అజేక్జనొ మే “కేఫావాలొకరి, పార్ల్యొవాలొ మే క్రీస్తువాలోకరి” మే ర్హహిజంకురుస్‍.
1CO 1:13 క్రీస్తు భాగ్‍ హుయురోస్నా? పౌల్‍నే తుమారటేకె సిలువ నక్కాయ్‍ రాక్యోస్‍నా? పౌల్‍ను నామ్‍మా తుమే బాప్తిస్మమ్‍ లీరాక్యస్‍నా?
1CO 1:14 మారు నామ్మా తుమె బాప్తిస్మమ్‍ లీరాక్యస్‍కరి కోన్బి నాబోల్నుతింమ్ క్రీస్పునబీ గాయికినబీ తప్ప బుజు కినాబి మే బాప్తిస్మమ్‍ దిదొకొయిని;
1CO 1:15 అనటేకె మే దేవ్నా నామ్‍మా కృతజ్ఞతాస్తుతుల్‍ చెల్లుంచుకరూస్‍.
1CO 1:16 స్తెఫన్‍ను ఘేర్‍వాలనబి మే బాప్తిస్మమ్‍ దిదోసికీ; అవ్నాతప్ప బుజు కినాబి బాప్తీస్మమ్‍ దిదోసూకి మన మాలంకొయిని.
1CO 1:17 క్రీస్తు బాప్తిస్మమ్‍ దెవ్వానటేకె మన మొక్లొకొయిని పన్కి, సిలువమా క్రీస్తును మరణ్‍నా పాల్తు నాహోనుతిమ్‍, వాతెతీస్ కాహేతిమ్‍ సుసమాచార్‍నా బోలనటేకెస్‍ యో మన మొక్లొ.
1CO 1:18 సిలువమా క్రీస్తుమరణ్‍ను వార్త, మటిజంకరతె ఇవ్నా ధివాను పన్కి, బఛ్చుకరతె అప్నా దేవ్‍ను తాఖత్‍.
1CO 1:19 అన విషయంమా జ్ఞానుల్‍ను “జ్ఞానంనా నాషనం కరీస్‍. అఖ్కల్‍వాలను అఖ్కల్నా కామె ఆవకొయిన్తిమ్‍ కరీస్‍కరి” లిఖ్కాయిన్‍ ఛా.
1CO 1:20 జ్ఞాని సాత్‍హుయ్‍గో? షాస్త్రి సాత్‍హుయ్‍గో? ఆ ములక్‍ను ఛాడి బోలవాలు సాత్‍హుయ్‍గో? ఆ ములక్ను జ్ఞానంనా దేవ్‍ ఫాగల్‍గోని కర్రాక్యోస్‍ కాహెనా?
1CO 1:21 దేవ్‍ను జ్ఞానం కారణంతి ములక్‍ ఇను జ్ఞానంనాహాతె దేవ్నా నామాలంకరమా, సుసమాచార్‍ ప్రచార్‍ను దివాను నమ్మతెవాలనా బఛ్చావను దేవ్ను ఇష్టపూర్వకంహుయూతె సంకల్పంహుయీన్‍ ఛా.
1CO 1:22 యూదుల్‍ అద్భుతంనా వతాల్‍కరి పుఛ్చాంకరస్, గ్రీసుదేహ్‍వాల జ్ఞానంనా దూండుకరస్‍.
1CO 1:23 పన్కి హమె సిలువ నఖ్కాయోతె క్రీస్తున ప్రచార్‍ కరూకరియేస్‍. యో యూదుల్‍న ఆటంకమ్‍ తరా యూదుల్‍ కాహెతెవాల ఫాగల్‍ ఘోని హుయ్‍రోస్‍;
1CO 1:24 పన్కి యూదుల్‍హో, గ్రీసు దేహ్క్ వాలనహో, బులాయోహుయో ఇవ్నాస్‍ క్రీస్తు దేవ్‍ని తాఖత్‍బీ దేవ్ని జ్ఞానంహుయిన్‍ ఛా.
1CO 1:25 దేవ్‍ని అజ్ఞానమ్‍ అద్మిను జ్ఞానంతీబి జ్ఞానంహుయిన్‍ ఛా, దేవ్ను కంజోర్‍ అద్మిను తాఖత్‍తీబి తాఖత్‍.
1CO 1:26 భైయ్యే భ్హేనె, తుమ్న బులాయోతె బులావను దేక్కొ. తుమారమా ములక్నురీతిను జ్ఞానుల్ హుయతో, మోటాహాఃదన్ వాలహుయుతోబి, మహాన్‍జాత్‍వాల హుయుతొ, కెత్రూకిజననా మే బులయోకోయిని పన్కి
1CO 1:27 దేవ్‍ జ్ఞానంవాలను షరం కాడనటేకె ములక్‍మాతు ఫాగల్‍వాలన చూణి రాక్యోస్‍ తాఖత్‍వాలన షరం కాడవనాటేకె ములక్‍మతూ కంజోర్‍వాలన చూణిరాక్యోస్‍.
1CO 1:28 మహాన్‍వాలన షరమ్‍ కఢావనాటేకె ములక్‍మా కామె ఆవకొయింతె అద్మినా నొకొకరిబోలుతె ఇవ్నా, లెక్కమా కొయింతే అద్మినా దేవ్‍ చూణి రాక్యొస్‍.
1CO 1:29 ఇనటేకె కెహు అద్మిబి దేవ్నాహాఃమె ఘమండి నామార్ను.
1CO 1:30 పన్కి ఇను బారెమా తుమె క్రీస్తుయేసుమా ఛా. దేవ్‍ను మూలంమా యో అప్నా జ్ఞానంనా నీతిన పరిసుద్ధాత్మ ఛొడాయిన్‍హుయ్‍రూస్‍.
1CO 1:31 అనటేకె “బఢాయ్‍మారవాలొ ప్రభువుమాస్‍ బడ్డాయిపర్నుకరి” లిఖ్కారూతె నెరవేర్చబడు.
1CO 2:1 భైయ్యే భేనె, మే తుమారకన ఆయిన్‍ దేవ్‍ను గురించి సాబుత్‍ బోల్యొతెదె వాతేతి పన్కి, మహాన్‍ జ్ఞానంతి వాడ్యొకొయిని.
1CO 2:2 మే తుమార ఇఛ్మాతోతెదే సిలువనఖ్కాయోతె యేసుక్రీస్తున తప్ప, అజు కెహూబి మాలంకొయినీకరి నిర్ణయించిల్దొ.
1CO 2:3 బుజు కంజోర్‍హూఃతిబీ ఢర్తొతీబి కెత్రూకి కాప్‍తోహుయిన్‍ తుమారకన రయ్యోథొ.
1CO 2:4 మే వాతెబోల్యొతోబి సువార్తన ప్రచార్‍కర్యాతోబి జ్ఞానయుక్తంహుయుతె మిట్టువాతెనా వాడిలిదొకొయినితిమ్‍, పరిసుద్ధాత్మమాబి దేవ్ను తాఖత్‍ దెఖ్కావతె సూచకక్రియల్‍ వినిగించిరాక్యోస్‍.
1CO 2:5 తుమారు విష్వాస్‍ అద్మిను జ్ఞానంఫర్‍ ఆధారపడకొయినీతింమ్‍, దేవ్‍ను తాఖత్‍నా ఆధారంకర్లీన్‍ ర్హానుకరి
1CO 2:6 పరిపూర్ణహుయుతె జ్ఞానంనా ఇవ్నా ఇచ్మా వార్త బోధించుకరుయేస్‍, యో ఆ ములక్‍ను జ్ఞానంకాహె, కామేఆవకొయినీతిమ్‍ జంకరతే ఆ ములక్‍ను అధికారుల్‍ను జ్ఞానంను కాహే.
1CO 2:7 ఆ దేవ్ని లాపఢిరాఖ్యుతె జ్ఞానం బోధించుకర్యుస్‍ ఆ జ్ఞానం దేవ్‍కన లపాఢిలీన్‍ తూ. ములక్‍ పైద్దహువనా అగాడిస్‍ దేవ్‍ అన అప్న మహిమన బారేమా నియమించి రాక్యోస్‍ అన్నాస్‍ మే తమ్న ప్రచార్‍కర్యొ.
1CO 2:8 ఆ ములక్‍ను అధికారుల్‍మా కినాబి మాలంకొయిని ఆ ఇవ్నా మాలంరయ్యుతొ తెదె మహిమాస్వరూపి హుయోతె ప్రభువును సిలువ నాఖకొయినీతింమ్‍ రయ్యూహోత్‍.
1CO 2:9 అనహాఃజె దేవ్‍ ఇన ఫ్యార్‍కరవాలనటేకె కెహూ సిద్ధంకర్యాకోస్‍కి “యో డోళనహాఃమె దెఖ్కాయుకొయిని, కాణ్‍నా హఃమ్‍జాయుకొయిని, ఆద్మిను దిల్‍మా సోచయికోయిని కోహుయునికరి లిఖ్కాయిన్‍ ఛా.”
1CO 2:10 అప్నహుయోతొ దేవ్‍ యోహాఃరు ఇను ఆత్మనబన్తీ, భార్‍బోలిరాక్యోస్‍ ఆ ఆత్మా హాఃరన, దేవ్ని లప్యుతేవాత్‍ హాఃరూబి మాలంకరుకరాస్‍.
1CO 2:11 ఏక్ అద్మిను సంగతుల్‍ ఇనమాఛాతె ఇను ఆత్మనస్‍ పన్కి అద్మియేమా అజు కినా మాలంహుసె? ఇమ్మస్‍ దేవ్ను సంగతుల్‍బి దేవ్ని ఆత్మనస్‍ పన్కి బుజుకినాబీ మాలంకొహువని.
1CO 2:12 దేవ్నుబారెమా అప్న దెవ్వాయ్‍రాక్యుతె హాఃరు మాలంకర్లెవనా అప్నె లౌకికాత్మన కాహేతింమ్‍ దేవ్నుకంతూ ఆయూతె ఆత్మనా పొందిరాక్యాస్‍.
1CO 2:13 అద్మియేను జ్ఞానం సిఖనువాతేతి కాహేతిమ్‍ ఆత్మసంబంధహుయుతె ఇవ్నేతి ఆత్మసంబంధహుయుతె సంగతుల్‍తీ హూఃదుకరతాహుయిన్‍, ఆత్మా సిఖ్కాడతెవాతెతీ అన గూర్చినస్‍ హమె బోధించుకరియేస్‍.
1CO 2:14 సహజ సంబంధహుయుతె అద్మి దేవ్ను ఆత్మను విషయాలనా అంగీకరించకొయినీ, యో ఇన పాగల్‍ఘోని హుయ్‍రూస్‍, యో ఆత్మనూ బన్తీస్‍ విమర్సనపడుకరస్‍ అనహాఃజె ఇనె ఇనా గ్రహించకొయని.
1CO 2:15 ఆత్మ సంబంధహుయెతె యో హాఃరస్‍నా పరీక్చాకర్సె పన్కి, యో కినా హాతెతీబి కినహాతెతిబి బోలయిలిషేకొయిని బడ్చెకొయిని.
1CO 2:16 “ప్రభువును దిల్నా మాలంకరీన్‍ ఇన బోధించవాలొ యోకోన్‍? అప్నెహుయితొ క్రీస్తును దిల్నవాల హుయ్‍రాస్‍.”
1CO 3:1 భైయ్యె, భేనె ఆత్మసంబంధంహుయ్తె అద్మియేతి వాతె బోలతిమ్‍ మే తుమారేతి వాతెబోలన కోహుయూని. ఆంగ్తాన్‍ సంబందహుయుతె అద్మిస్‍కరి, క్రీస్తుకన అఢ్డాని లడ్కనితరా, కరి తుమారేతి వాతె బోలంతరహుయు.
1CO 3:2 తెదెమా తుమ్నా కువ్వత్‍ నాపూరిజావమా దూధ్‍తీస్‍ తుమ్నా పాల్యొ పన్కి, ఖానుతి తుమ్నా పాల్యొకొయిని. తుమె హంకెబీ ఆంగ్ను సంబంధంహుయిన్‍ రవ్వానబారెమా హంకెబీ తుమె కంజోర్‍హుయిన్‍ ఛా కాహేనా?
1CO 3:3 తుమారమా ఖీజ్‍బి జగఢాబి రవ్వమా తుమె ఆంగ్తాన్‍ను సంబంధంహుయూతె అద్మినుజోడ్మా ఛాలవాల కాహెనా?
1CO 3:4 ఏక్జనొ “మే పౌల్‍వాలొ” కరి, బుజేక్జనొ “మే అపొల్లోవాలో” కరి బోల్యాతెదె తుమె ప్రకృతి సంబంధహుయు అద్మియే కాహెనా?
1CO 3:5 అపొల్లో కోన్‍? పౌల్‍ కోన్‍? ప్రచార్‍కరవాలస్‍ కాహెనా? ఏక్‍యేక్‍ జనణా ప్రభు దీరాక్యొతె ప్రకార్‍ ఇవ్నా బన్తీ తుమె విష్వాస్‍ కర్యథా.
1CO 3:6 మే గాఢ్యొతొ, అపొల్లో పాని నాక్యు, భడాయోతె దేవస్‍.
1CO 3:7 అనటేకె బఢావాళో, దేవ్‍మస్‍ పన్కి, గాఢవాలమాతోబి పానినాఖవాలమాతోబి కాయ్‍బికొయిని ఇవ్నె ‍ఎక్కస్‍.
1CO 3:8 హర్యేక్‍ జనూ యో కర్యొతె కామ్‍ పట్టీన్‍ జీతంనా లీలేస్‍.
1CO 3:9 హమే దేవ్ను జోడ్మా కామ్‍కరవాలహుయీన్‍ ఛియ్యే తుమె దేవ్ను ఖేతర్‍వాడనబీ దేవ్ను ఘర్‍హుయిన్‍ ఛా.
1CO 3:10 దేవ్‍ మన దీరాక్యొతె కృపచొప్పన మే నేర్పరిహుయితె షిల్పకారుల్‍ఘోని బేస్‍నా నాక్యొథొ, బుజేక్‍జనో ఇనప్పర్‍ బాందుకరస్‍. హర్యేక్‍జను ఇనఫర్‍ కింమ్‍ బాందుకరస్కి జాతన్తి దేఖిలేను.
1CO 3:11 నాక్యురాక్యుతె తప్ప, జుజేక్‍ బేస్‍నా కోన్బి నాక్చెకొయిని ఆ పునాది యేసుక్రీస్తుస్‍.
1CO 3:12 కోన్బి ఆ బేస్‍నుప్పర్‍ ఘేణు, రూపు, మోల్ను ఫత్రా, గుంజా, గాహ్ః, ఖూకైయియుతే గాహ్ః, థోడుబోత్‍తి బాంద్యతొ,
1CO 3:13 ఇవ్ను ఇవ్నూ కామ్‍ దెక్కావ్‍సే, యోధన్‍ యో హాఃరు తేటపర్చే, యో ఆగ్తీ బాధర్‍పడిజాసే, బుజు ఇను ఇనూ కామ్‍ బట్టీన్‍ ఆగాస్‍ పరీక్చకర్సె.
1CO 3:14 బేస్నా ఉప్పర్‍ ఏక్జను బాంద్యొతె కామ్‍ ఉబ్రిగుతో యో జీతంనా లీలిసె.
1CO 3:15 ఏక్ను కామ్‍ బల్లాక్యుతో తెదె ఇన నష్టమ్‍ హుసె ఇను ఇనతోడి బచ్చిజాసె పన్కి ఆగ్మతూ చుక్కాయిగయోతిమ్‍ బచ్చిజాసె.
1CO 3:16 తుమె దేవ్ని ఆలయంహుయిన్‍ ఛా కరి, దేవ్ను ఆత్మ తుమారమా జింకరస్‍కరి తుమె మాలంకరకొయిన్నా?
1CO 3:17 కోన్బి దేవ్ను ఆలయంనా ఖర్రాబ్‍ కర్యతొ దేవ్‍ ఇన ఖర్రాబ్‍ కర్సె. దేవ్ను ఆలయమ్‍ పరిసుద్ధహుయిన్‍ ఛా; తుమె యో ఆలయంహుయిన్‍ ఛా.
1CO 3:18 కోన్బి ఇనూయోస్‍ మోసం నా కర్లేను. తుమారమ కోన్బి ఆ ములక్‍ఫర్‍ యో జ్ఞానికరి రైగుతో, జ్ఞాని హువతిమ్‍ ఫాగల్‍వాలొ హోను.
1CO 3:19 ఆ ములక్‍ను జ్ఞానం దేవ్ను డోళమా ఫాగలస్‍.
1CO 3:20 జ్ఞానుల్‍ను ఇవ్ను కుయుక్తిమా యో దర్లిసె బుజు జ్ఞానుల్ను హఃయలే ఫాల్తుస్‍కరి ప్రభువ్న మాలంహువస్‍కరి లిఖ్కాయిన్‍ ఛా.
1CO 3:21 అనటేకె కోన్బి అద్మియేనా హాఃమె బడ్డాయ్‍నామార్ను; సమస్తమ్‍ను హాఃరు తుమారూస్‍.
1CO 3:22 పౌల్‍హుయోతోబి, అపొల్లోహుయోతోబి, కేఫాహుయోతోబి, ములక్‍ను హుయోతోబి, జాన్‍హుయ్‍తోబి, మరణ్‍హుయ్‍తోబి, హంకెఛాతె హుయుతోబి, అగాఢిఛాతె హుయుతోబి, ఆవ్సెతెహుయుతోబి సమస్తమ్‍హాఃరు తుమారూస్‍.
1CO 3:23 తుమె క్రీస్తువాల, క్రీస్తు దేవ్నొ వాలొ.
1CO 4:1 అమ్నితరా క్రీస్తును సేవకరవాలకరి, దేవ్ను మర్మాల్ను విషయంమా ఘర్నుమాలిక్‍కరి హర్యేక్‍ అద్మియే హమ్న మాలంకర్ను.
1CO 4:2 బుజు ఘర్నుకామ్ కరవాలు హర్యేక్‍జనూబి నమ్మకంతి రవ్వాను జరూర్‍ ఛా.
1CO 4:3 తుమె గాని, అలాదన గాని మన న్యావ్‍కరను ఘను న్హాణు విషయం, మన మేస్‍ విమర్సన కర్లీస్‍కొయిని.
1CO 4:4 మారమ మన కెహూ దోష్‌ దెఖ్కావాకొయిని; హుయుతోబి అనహాఃజె నీతిమంతునిఘోని ఎంచబడీస్‍కొయిని, మన విమర్సన కరవాలొ ప్రభుస్‍.
1CO 4:5 అనటేకె వహఃత్‍ ఆవను అగాఢీస్‍, కతొ ప్రభూ ఆవతోడి, కినా గూర్చిన్‍బి న్యావ్‍ తీర్చొనొకొ. యో అంధకారంమా ఛాతె రహస్యంనా ఉజాళుమాలాయిన్‍ దిల్‍మను మ్హైను హఃయల్‍లేవ్నా బాధర్‍నాక్యొతెదె, హర్యేక్‍జననా బట్టీన్‍ గౌరవమ్‍ దేవ్‍కంతు హుసె.
1CO 4:6 భైయ్యే బ్హేనె, తుమె హమ్న దేఖిన్‍, లేఖనాల్‍మా లిఖ్కాయిన్‍చ్చాతె సంగతుల్‍నా నాఅతిక్రమించ్నుకరి సిఖిజైన్‍, తుమె యేక్నుబాజుమా అజేక్నునుప్పర్‍ భడాయ్‍నామార్నుతిమ్‍, ఆ వాతెన తుమారహాఃజె మారప్పర్‍బి అపొల్లోనానుప్పర్‍ బెందిలీన్‍ ఉదహారణ్‍తి బోలిరాక్యోస్‍.
1CO 4:7 సానకతొ కోణ్ తునా అధికారింతరా కర్యొ? తున కల్గితె ఇన్మా దేవ్ తునా దిదొకొయిన్నా? పొంది రహీన్‍బి పొందకొయినీతింమ్‍ తూ బడ్డాయిహువను షాన?
1CO 4:8 హంకెతోడిస్‍ తుమ్న సాత్బి కంకొయినితిమ్‍ తృప్తిహుయిన్‍ ఛానా? హంకెతోడిస్‍ దవ్లత్‍వాలహుయనా? హమ్నా బెందీన్‍ తుమె రాజనితరా ఛానా? ఓహో, హమేబి తుమారకేడె రాజహువతిమ్‍ తుమె రాజహువనూ హమ్నా ఖుషీస్‍ కాహెనా?
1CO 4:9 మరణ్‍ను దండ్‍నా నఖ్కాయతిమ్‍ ఛియ్యేకరి దేవ్‍ అపొస్తలుహుయతె హమ్నా హాఃరవ్‍తీబి పాస్సల్‍ రాక్యోస్‍కరి హమ్నా సొచ్ఛాంకరస్. హమే ములక్‍నబి, దేవదూతల్‍లబి, అద్మియేనా హాఃమె తమాషానితరా హుయ్‍గయా.
1CO 4:10 హమె క్రీస్తునటేకె దివ్వాణ, దేవ్ను సహవాసంమా తుమె క్రీస్తుమా అఖ్కల్‍వాల, హమె కంజోర్‍వాల, తుమె తాఖత్‍వాల; తుమె మహాన్‍వాల, హమె ఘనహీనుల్‍.
1CO 4:11 ఆ వహఃత్‍తోడి హమె భుక్‍తి థరహ్ఃతి రయ్యాహుయా థా, ఫాట్యులుంగ్డతి; ముట్టినమార్‍ ఖంకురియస్‍; జివ్వాన జొగొబి కొయినితిమ్‍ ఛియ్యే.
1CO 4:12 హామరా హాతెహూః మిన్హత్‍ కరీన్ కామ్‍ కరిలెంకరియేస్‍; అద్మియే హమ్నా నిందించుతె హారేక్‍ చోట్బి దీవించుకరియేస్‍, కెత్రు బాధల్‍ బెంద్యుతోబి హఃమాలిలెంకరియేస్‍.
1CO 4:13 హమ్నా గాళెదిదుతోబి ఇవ్నెతి అష్యల్తి వాతె బోలుకరియేస్‍, హంకెబి హమ్నా హాఃరుజను ఆ ములక్‍మా ఫేకిదిదూతె కచ్రొను దిబ్బోనితరా సోచిలెంకరియేస్‍.
1CO 4:14 మే ఆవాతె లిఖ్కుకరాతె, తుమే మార లాఢ్‍నా లడ్కరి తుమ్నా అక్కల్ బోలనటేకెస్‍ పన్కి షరమ్ కాడనటేకె కాహె.
1CO 4:15 సానకతొ క్రీస్తుమా తుమ్న బఛ్చావాల ధక్హ్ హాజార్‍ అద్మియే కాపలావాల ర్హయితోబి, భా ఎక్కస్‍, క్రీస్తు యేసును సువార్తనువలా మే తుమ్నా జణ్యొ,
1CO 4:16 ఇనటేకె మన పోలిన్‍ చాలోకరి తుమ్నా బతిమాలుకరూస్‍.
1CO 4:17 ఇనటేకె ప్రభువుమా మన లాఢ్‍నోబి నమ్మకంవాలో హుయోతె మారొ ఛియ్యో తిమోతినా తుమారకనా బోలిమోక్లొ. యో మే కేహు తరికామ జియ్యోకి హారెక్‍ జోగోమా, హారేక్‍ సంఘంమా సాత్‍ బోధించుకరుస్‍కి, ఇనా క్రీస్తుమా కేహు తరికమా చాలుకరుస్‍కీ, యో తుమ్నా హఃయాల్‍ కరవ్సె.
1CO 4:18 మే తుమారకనా కోఆయిస్నికరి సోచిలీన్‍ థోడుజను బడ్డాయి మారుకరస్‍.
1CO 4:19 ప్రభువును చిత్తంహుయితో ఎగ్గిస్‍ తుమారకనా ఆయిన్‍, బడ్డాయ్‍ మారుకరతె ఇవ్నా వాతెనా కాహే, ఇవ్ను తాఖత్‍ సాత్కి మాలంకరిస్‍.
1CO 4:20 దేవ్ను రాజ్యమ్‍కతో వాతేతి కాహె, యో తాఖత్‍తీస్‍ ఛా.
1CO 4:21 తుమే సాత్‍ హోను? తుమారకనా మే లాక్డితీ ఆవ్నుకీ? ఫ్యార్‍తీ కవ్లుహుయితే దిల్తీ ఆవ్నూ?
1CO 5:1 తుమార ఇచ్మా జారత్వమ్‍ ఛా కరి హఃమ్‍జ్యా, తుమారమా ఏక్జణు ఇను భాని బావన్నా రాకిల్దో కాస్ని, యెజాత్ను వ్యభిచార్‍ యూదుల్‍ కాహెతెవాలమాబి హుయితోబి జర్గకొయిని.
1CO 5:2 అమ్‍ ర్హయిన్బి తుమే బడ్డాయికరుకురాస్‍ పన్కి, తుమె కెత్రేబి దుఃఖపడిన్‍ ఆరంగ్ను కామ్‍ కరుతే ఇవ్నా తుమారమతూ కోకన్నాఖిదెవుంకరాని.
1CO 5:3 మే ఆంగ్తాన్‍ను విషయంమా తుమారేతి దూర్‍ర్హయితోబి, ఆత్మవిషయంమా హఃమ్దే ర్హయిన్‍, తుమారకేడె ర్హావన్‍తరస్‍, అమ్‍ జోక్ను కామ్ కరవాలనా లీన్‍ న్యావ్‍ తీర్చిరాకోస్‍.
1CO 5:4 కిమ్కతొ ప్రభూవుహుయోతె యేసునా ధనుమా ఇని ఆత్మ బచ్ఛిజావహఃర్కూ ఆంగ్తాన్‍నా నాష్‍హువనటేకె,
1CO 5:5 అప్న ప్రభుహుయోతె యేసుక్రీస్తును నామ్‍తి తుమేబి, మార ఆత్మబి ప్రభూహుయోతె యేసుక్రీస్తు తాఖత్తి మలీన్‍ ఆయోతెదె, యో జోక్ను అద్మియేనా సైతాన్‍నా ధరాయ్‍దేను.
1CO 5:6 తుమె గర్వంతి ముర్సిజావను అష్యల్ కాహె, ఖాటు ఆటో యో ధరాసు ర్హాయితోబి ఆటో హాఃరునా ఖాటు వాహ్ఃకరస్‍కరి తుమ్న మాలంకొయిన్నా?
1CO 5:7 తుమే ఖాటుఆటొ కొయింతెవాల ఇనటేకె నవూ ముద్దొ హువనాటేకె యో జూను ఆటోన పేఖిదెవో, అత్రెస్‍ కాహెతిమ్‍ అప్న క్రీస్తుకరి పస్కాను మ్హేండను చెల్కు బలిహుయో.
1CO 5:8 అనటేకె జూనుహుయూతె పొంగ్యు ఆటొతీబి హుయుతోబి దుర్మార్గత హుయుతోబి దుష్టత్వమ్‍తిహుయుతోబి ఖాటు ఆటొతీబి కాహెతిమ్‍, నిజాయితీబి, హాఃచికరి ఖాటు రోటను పండుగా కరియే.
1CO 5:9 వ్యభిచార్‍ వాలవ్‍తి సహవాసం నొకొకరోకరి మార పత్రికమా తుమ్నా లిఖ్కిరాఖ్యొస్‍.
1CO 5:10 మే అమ్‍ కోబోలుకరుస్ని తుమె ఆ ములక్ను అద్మియోతి మలీన్‍ నొకొర్హవొకరి కాహె; ఇంహుయితో తుమే ములక్‍మతూ నికిజానుపడ్సే కాహెనా?
1CO 5:11 హంకెతొ భైయ్యేకరి బొలైలెవ్వాలు కోన్బిహొ, వ్యభిచారంతోబి, లోభితోబి, మూర్తియేనుపూజతోబి పూజ కరవాలుహో, పీకోఢినితరా, చోర్‍కరవాలుతరా హుయిన్‍ ర్హాయితో, ఇమ్‍ జోక్నుకేడె సహవాసంనా కరను ఇవ్నాకేడె మలీన్‍ ధాన్బి నాఖానుకరి తుమ్న లిఖ్కుకరూస్‍.
1CO 5:12 సంఘంమా బాధర్‍ ఛాతే ఇవ్నా మే సాన న్యావ్‍ కర్ను? మహీ ర్హవ్వాలనా న్యావ్‍ కరావలా కాహేనా?
1CO 5:13 తుమారమా మహీఛాతెవాలనా దేవస్‍ న్యావ్‍ కర్సె, అనటేకె యో దుష్టున్నా తుమారమతూ కన్నాకిదెవొకరి లేఖనంమా లిఖ్కాయ్‍రూస్‍.
1CO 6:1 తుమారమా ఏక్నా బుజెక్నాఫర్‍ లడ్ఢాయహుయుతెదె ఇనహాఃమె కాహేతింమ్ పరిసుద్ధ యూదులు కాహెతె అద్మినా హాఃమె అవినీతి కర్సెనా?
1CO 6:2 దేవ్నులఢ్కా ములక్నా న్యావ్‍ కర్సేకరి, తుమె మాలంకరకొయిన్నా? తుమారటేకె ఆ ములక్‍నా న్యావ్‍ కరను జరుగనూ ర్హావమా, ఘను న్హాను సంగతుల్‍నా గురించీన్‍ న్యావ్‍కరనా తుమ్న అధికార్‍ కొయిన్నా?
1CO 6:3 అప్నె దేవ్ను దూతల్‍నా న్యావ్‍కర్సుకరి తుమె మాలంకరకొయిన్నా? ఆ జివ్నునూ సంబంధంహుయితే సంగతుల్నా గూర్చి అజు ముఖ్యాంతి న్యావ్‍ కరజైయి కొయిన్నా?
1CO 6:4 అనహాఃజె ఆ జివ్నును సంబధహుయుతె లఢాయే తుమ్న హుయుతెదె సంగతులనా తీర్చనటేకె సంఘంమా దక్లాయ్‍గయూతె ఇనకనా బెహాఃఢి రాక్యస్‍ రాక్చున్నా?
1CO 6:5 తుమ్న షరమ్‍ ఆవ్నుకరి అమ్‍ బోలుకరూస్‍. సాత్‍? ఇవ్నా భైయ్యేనా ఇచ్మా లఢాయేనా తీర్చవాలు, అఖ్కల్‍వాలు తుమారమా ఏక్జనుబి కొయిన్నా?
1CO 6:6 కేవలం మారు సలహా మాత్రమాస్‍. పన్కి భైయ్యే భైయ్యేఫర్‍ లఢాయే కరూకరస్‍, అజు విష్వాసుల్‍ హాఃమె లఢాయేకరూకరాస్‍.
1CO 6:7 ఏక్‍నాప్పర్‍ ఏక్ లఢాయకరను తుమారమా హంకేష్‍ హరిజంకరస్‍. ఇనేతీబి అన్యాయంనా హఃమాలను అఛ్చు కాహేనా? ఇనేతీబి తుమారు రాఛ్చున గమాయ్‍లేవను అఛ్చు కాహేనా?
1CO 6:8 హుయుతొ తుమేస్‍ పార్లావ్నా అన్యాయంనా బోల్తాహుయీన్ చోర్‍ కర్తాహుయీన్‍, అన్యాయ‍మ్‍తి మోసం కరుకరష్, తుమారు భైయ్యేనాస్‍ అంనితర కరూకరష్‍.
1CO 6:9 అన్యాయస్తుల్‍ దేవ్ను రాజ్యమ్‍నా వారసుల్‍ హుసేకొయినీకరి తుమ్నా మాలంకొయిన్నా? మోసం నొకొహుషు జారుల్‍హుయాతె, మూర్తియేనాపూజకరవాలు, ఖర్రాబ్‍హువాలు, వ్యభిచారుల్‍హుయుతె మరధ్మానవ్‍తీ,
1CO 6:10 చొట్టహుయతె, లోభివాలు, పియ్యవాలు, గాలెదెవ్వాలు, లపాఢిలెవ్వాలు, దేవ్ను రాజ్యమ్‍నా అధికార్‍వాలొ హుసెకొయిని.
1CO 6:11 తుమారమా థోడజను ఎజాత్నూస్‍ హుయ్రూస్‍ పన్కి, ప్రభుహుయోతె యేసుక్రీస్తును నామ్‍మా అప్నా దేవ్‍ను ఆత్మమాబి తుమె దొవ్వాయ్‍జైయిన్‍, పరిషుద్ధహువవాలహుయిన్‍, నీతిమంతునితరా హుయ.
1CO 6:12 హాఃరంప్పర్‍బి మన అధికారంతి హుయురూస్‍, పన్కి మొత్తంబి కరనుహుయూతె కాహె. హాఃరవ్‍మబీ మన స్వాతంత్ర్యం హుయురూస్‍ పన్కి మే కినహాతే హూఃబి లోపరచబఢీస్‍ కొయినీ.
1CO 6:13 ధాన్‍ ఖావనురాచు పేట్నటేకె బుజు పేట్‍ ధాన్‍ ఖావనటేకె నియమించి రాక్యోస్‍. దేవ్‍ అనబి ఇనా నాష్‍ కర్రాక్చె. ఆంగ్తాన్‍ జారత్వమ్‍ హాఃజెకాహె పన్కి, ప్రభువు నిమిత్తమాస్‍ ప్రభును ఆంగ్తాన్‍నా నిమిత్తమాస్‍
1CO 6:14 దేవ్‍ ప్రభువునా మరణ్‍మతూ ఉట్టాడ్యొ అప్నబి ఇను తాఖత్తీ ఉట్టాడ్చె.
1CO 6:15 తుమారు ఆంగ్తాన్‍ క్రీస్తుమా భాగ్‍హుయిన్‍ ఛా కరి తుమ్న మాలంకొయిన్నా? మే క్రీస్తునూ ఆంగ్తాన్నూ భాగ్‍ హాడ్డక్యాన లీలిన్‍ వేష్యయనితర అవయంగోని కరిస్‍న్నా? యోకెత్రె మాత్రంబి హుసెకొయిని.
1CO 6:16 వ్యభిచారి మలిజావ్వాలు ఇనేతి ఏక్ ఆంగ్తాన్‍ ఛాకరి తుమ్న మాలంకొయినా? ఇవ్నే బేజ్నా ఏక్ ఆంగ్తాన్‌ హుయిన్ ర్హాసెకరి బోలుకరాస్‍ని?
1CO 6:17 ఇంనితరాస్ ప్రభూవుమా మలిజవ్వాలు ఇనేతి ఏక్‍ ఆత్మ హుయిన్‍ ఛా
1CO 6:18 జారత్వమ్‍తి దూర్‍ మిలైదెవో, అద్మియే కరతే హరేక్‍ పాప్‍నా ఆంగ్తాన్‍నా మహీ ఛా పన్కి జారత్వమ్‍ కరతే హరేక్‍ అద్మి ఇను ఆంగ్తాన్ విరోధంతి పాపం కరూకరస్.
1CO 6:19 తుమారు ఆంగ్తాన్‍ దేవ్ను బారెమా తుమ్నా దేవ్వాయిరూస్‍, తుమె పరిసుద్ధాత్మనా ఆలయమ్‍ హుయిన్‍ ఛ్చాకరి తుమ్న మాలంకోయిన్‍నా? తుమారఫర్‍ తుమ్నా హక్కు కొయని,
1CO 6:20 తుమ్న మోల్‍ నాఖీన్‍ లిరాక్యోస్‍, ఇనాటెకే తుమారు ఆంగ్తాన్‍తీ దేవ్‍నా మహిమా పర్చొ.
1CO 7:1 తుమె లిఖ్యతె ఇను విషయంమా మరద్మానో బాయికవ్నా ఛీమకొయినితిమ్‍ ర్హావను అష్యలస్‍,
1CO 7:2 హుయుతోబి జారత్వమ్‍ హుంకరమా, హరేక్‍ మరద్మాననా హుఃద్నుబావన్ ర్హాను, హరేక్‍ బాయికోనా హుఃద్నుబావ్రి ర్హాను.
1CO 7:3 బావ్రి బావన్నా, బావన్‍ బావ్రినా ఇవ్ను ఇవ్నూ ధర్మంనా చలావ్ను.
1CO 7:4 బావ్రినాస్‍ పన్కి బావన్నా ఇను ఆంగ్తాన్ ఫర్‍ అధికారంకొయిని; ఇమ్మాస్‍ బావన్నాస్‍ పన్కి, బావ్రినా ఇను ఆంగ్తాన్‍ ఫర్‍ అధికరం కొయిని.
1CO 7:5 ప్రార్థనకరనటేకె వీల్‍హువనా థోడు ధన్‍లగు బే జనాను ఒప్పి ర్హయితోస్‍ పన్కి, ఇవ్నా ఇచ్మా ఏక్ను యేక్‍ నాబెందేను తుమే దిల్నా నావుభారి రాఖితొతెదె సైతాన్‍ తుమ్నా నాసోధించునుతిమ్‍ పాచు ఫరీన్‍ మళిజవో.
1CO 7:6 ఆ మారు సలహా మాత్రమాస్ పన్కి ఆజ్ఞ కాహె;
1CO 7:7 అద్మియే హాఃరు మారిన్‍తరస్ ర్హానుకరి కోరిలెవుంకరుస్‍; హుయుతోబి ఏక్జను ఏక్ రకంనితరా బుజేక్‍ జణు అజేక్‍ రకంనితరా, హర్యేక్‍ అద్మిబి ఇనఛ్చాతె కృపావరంనా దేవ్నకంతూ పొందిరాక్యోస్‍.
1CO 7:8 మారింతరస్‍ ర్హావను ఇవ్నా అఛ్చుకరి య్హా హువకొయింతె ఇవ్నేతిహో, ముండ్డమోపితిహో, బోలుకరూస్‍.
1CO 7:9 హుయుతొ దిల్నా ఉభార్కాడను నాహుయుతో ఇవ్నే య్హా కర్లేను. కామంతిరవ్వాను బదుల్‍ య్హా కర్లేవను అష్యల్.
1CO 7:10 బుజు య్హాహుయుతె ఇవ్నా మే కాహె ప్రభువస్‍ ఆజ్ఞ దిరాక్యోస్‍ సాత్కతొ, బావణ్‍ బావ్రినాకంతూ అలాదునాహోను.
1CO 7:11 బుజు అలాదుహువననా హుయ్తో తెదె యో య్హా నాకర్లేను; నైతో, ఇను బావ్రితి సమాధానం పడ్ను. బుజు బావ్రి ఇను బావణ్‍నా నాబేంద్ను.
1CO 7:12 ప్రభువుకాహె మేస్‍ మిగ్లీతె ఇవ్నేతి బోలుకరూస్‍ సాత్కతొ, కెహూ భైయ్యెనాతోబి అవిష్వాసిహుయితె బావణ్ రహీన్‍, ఇని బావణ్ ఇనేతి కాపరంకరన లాడ్‍హుయుతొ తెదె ఇనె ఇని బావణ్‍నా నాబేందును.
1CO 7:13 బుజు కెహు బావణ్‍తోబి, అవిష్వాసిహుయుతె బావ్రి రహీన్‍, యోబాయ్కోతి కాపురంకరనా లాడ్‍హుయూతొతెదె యో బాయికొ ఇనా నాబేందును.
1CO 7:14 అవిష్వాస్‍ హుయోతే బావ్రి ఇని బావణ్‍నా లీన్‍ దేవ్నా ఒప్పిలీసె, అవిష్వాసిహుయితే బావణ్ విష్వాస్‍హయోతే బావ్రినా లీన్‍ పరిసుద్ధతన పొంద్చె, నాహుయుతో తుమార లఢ్కా అన్యుల్‍నితరా అపవిత్రంతీ ర్హాసె. పన్కి ఇవ్నే హంకె దేవ్నా ఒప్పిలీసె.
1CO 7:15 హుయుతో అవిష్వాస్‍హుయోతే ఇనె బేందిన్‍ చల్‍జైయిస్‍కరి బోల్యొతొ జావదెవో; ఎజాత్ను సందర్భంమా హంకె భైయ్యెహొ భేనెహో ఇవ్నూ య్హాను వహఃత్‍ను ప్రమాణాల్నా భాందను అవాసరం కోయిని, షాంతితీ జీవనాటెకేస్‍ దేవ్‍ అప్న బులాయో.
1CO 7:16 ఓ బాయ్కొ, తార బావ్రినా బచ్చావ్సేకి కోయినికి తున షాత్‍ మాలం? ఓ మరద్మానొ తారి బావణ్‍నా బఛ్చాడనుకి కోయినికి తునా షాత్‍ మాలం?
1CO 7:17 బుజు ప్రభూ హారేక్‍జననా కెహూ స్థితి నియమించోకి, కెహూ స్థితిమా బులాయోకి, యో స్థితిమాస్‍ ఛాల్ను; ఇమ్నితరస్‍ సంఘంమోత్తంనా నియమించుకురుస్‍.
1CO 7:18 కినాబి దేవ్‍ విష్వాసంమా బులాయోతెదె యో సున్నతి పొందిరాక్యొస్నా? యో ఆ సున్నాతిను గుర్తుల్‍నా గమైలేవను అవసరం కొయిని. నైయితో సున్నతి పొంద్యాకొయినితె అద్మి విష్వాసంమా ఆయోనా? యో సున్నతి పొందను అవసరం కొయిని?
1CO 7:19 దేవ్ను ఆజ్ఞనా పాటించనూస్‍ ముఖ్యం పన్కి సున్నతి పొందనహో నాపొందనహో కాయ్బి కొయిని.
1CO 7:20 హర్యేక్‍జణు కెహు స్థితిమా బులాయోకి, యో స్థితిమాస్‍ ర్హాను.
1CO 7:21 దేవ్‍ తునా బులాయోతెదె తూ దాసుడ్‍నితరా థోసూ? ఇనలీన్‍ చింతపడొనొకొ పన్కి, తున స్వేఛ్చా పొందాను షక్తి ర్హయుతెదె, స్వేఛ్చా పొందాను అజు అష్యల్.
1CO 7:22 ప్రభువును బారెమా బులాయోతె దాసుడ్‍ ప్రభువును బారెమాస్‍ స్వతంత్రుడ్‍. ఇనమాస్‍ స్వతంత్రునితరా ర్హహీన్‍ బులాయోతెయినె క్రీస్తునా దాసుడ్‍.
1CO 7:23 తుమె మోల్‍ మ్హేందీన్‍ మోల్‍లెవ్వాయహుయ్రస్‍. అనటేకె అద్మియేన దాసుడ్‍నితరా నోకొహువొ.
1CO 7:24 భ్హేనె భైయ్యె, హార్యేక్‍అద్మి కెహు స్థితిమా బులాయోకి యోస్థితిమాస్‍ దేవ్‍తి సహవాసంమాస్‍ మలీన్‍ ర్హాను.
1CO 7:25 య్హా హువకొయింన్తె కవ్వారియేను విషయంహుయిన్‍, ప్రభువునూ ఆజ్ఞనా మే పొంద్యొకొయిని పన్కి నమ్మకంవాళోనితర ర్హావనటేకె ప్రభువునుబారెమా గోర్‍ పొందవాలొహుయోతొ మారు ఉద్దేష్యంనా బోలుకరూస్‍.
1CO 7:26 హంకెను ముష్కల్నా బట్టీన్‍ మరద్మానొ ఇనె ఛాతె స్థితిమాస్‍ ర్హావనూ అష్యల్‍కరి సోచిలెంకరస్‍.
1CO 7:27 బావన్నా కట్టుబడిహుయీన్‍ ఛానా? చొఢావను కరొనొకొ. బావన్‍కొయినితిమ్‍ స్వేచ్ఛనితరా ఛానా? య్హానా కోరొనొకొ.
1CO 7:28 హుయుతోబి తూ య్హా కర్లదొతోబి పాప్‍ కొయిని,‍‍ కవ్వారి ఛొగ్రి య్హా కర్లిదితోబి యో బాయికొనా పాప్‍ కొయిని; హుయితో ఎజాత్నావాలనా ఆంగ్తాన్‍ను సంబంధంహుయూతె మిన్హత్‍ హుసె; యో తుమ్నా నాకల్గునూకరి కోరిలెంకరూస్‍.
1CO 7:29 భైయ్యే మే బోలుకరతె సాత్కతొ, వహఃత్‍ థోడుస్‍ హుయీన్‍ ఛా. అనటేకె హంకెతూ బావన్‍ హుయీన్‍ఛాతె ఇవ్నే బావన్‍నే కొయింతరాబి
1CO 7:30 రొవ్వాలు రొవ్వకొయినితిమ్‍ ఖుషీతి రవ్వాలు ఖుషితీ నార్హానుతిమ్‍ మోల్‍‍ లెవ్వాలు ఇవ్నే లేయ్తె ఇవ్ను కాహేతిమ్‍ ర్హాను.
1CO 7:31 ఆ ములక్ను అనుభవించుకరతె ఘను నా అనుభవించునుతిమ్‍ ర్హాను సానకతొ ఆ ములక్‍ను నాటకమ్‍ అంతంహుయిజాషె.
1CO 7:32 తుమే చింతకొయింతె వాలాహుయీన్‍ ర్హానుకరి కోరుకరూస్‍. య్హా హువకొయింతె ఇనె ప్రభువునా కిమ్‍ ఖుషీకర్నూకరి ప్రభును కార్యల్‍ విషయంమాహుయూతె కామ్‍హాఃరనా గూర్చీన్‍ చింతపడుకరస్‍.
1CO 7:33 య్హా హుయోతెయినె బావన్నా కిమ్‍ ఖుషీకర్నూకరీ ములక్ను విషయంహుయూతెయినా బన్తీ చింతపడుకరస్‍.
1CO 7:34 ఇమ్నితరస్‍ య్హా హువకొయింతె బాయ్కోబి కవ్వారి ఛోగ్రియే ఇవ్నే ఆంగ్తాన్‍కనబీ ఆత్మకనబీ పవిత్ర్ వాళహుయిన్‍ ర్హావనా ప్రభువు విషయంహుయూతె కామ్‍ హాఃరనాబన్తీ చింతించుకరస్‍ పన్కీ య్హా హుయూతె బావ్రినా కింతరా ఖుషీ కరీస్కరి ములక్ను విషయంహుయూతె ఇనా బారెమా చింతించుకరస్‍.
1CO 7:35 తుమే ఆటంకంగా ర్హానుకరి కాహెపన్కి తుమే యోగ్య కల్గితె ఛాల్‍తార, ఏగ్గిస్‍ కొయినితిమ్‍ ప్రభువునూ సేవామ ర్హానుకరి ఆ తుమారు అష్యల్‍నాటేకెస్‍ బోలుకరూస్‍.
1CO 7:36 హుయుతో ఏక్ను కవ్వారి ఛోరినా ఉంభర్‍ దాటిగుతొ తెదెబి, బాయ్కోనా య్హా కరనా ఆయుతెదెబి, బాయ్కోనా య్హా నాకర్నూకరిబోలను యోగ్యంహుయూతె కాహెకరి ఏక్జనొ సోచొతెదెబి, ఇను ఇను ఇష్టప్రకారం య్హా కరజాయ్‍; ఇన్మా పాప్‍ కొయిని, బాయ్కో య్హా కర్లావజాయ్‍.
1CO 7:37 కోన్బి ఇను ఛోరినా య్హా కరను అవసరంకొయినికరి రైహిజైన్‍, ఇను స్థిరచిత్తుడ్‍బి, ఇను ఇష్ట ప్రకారమ్‍ కరను అధికార్‍వాలొహుయీన్‍, కవ్వారినా య్హా కొయినితిమ్‍ రాక్నుకరి ఇను దిల్‍మా సోచిలిదోతొతెదె అఛ్చుతి ప్రవత్నించుకరాస్‍.
1CO 7:38 అనహఃజే ఇను ఛోరినా య్హా కరవాలొ అష్యల్తి ఛాలుకరస్, య్హా కరకొయింతే ఇనె అజు అష్యల్తి ఛాలుకురస్‍.
1CO 7:39 బావన్‍నా ఇను బావ్రి జీవిన్‍ ర్హావయెత్రధన్‍ కట్టుబడివాలిహుయీన్‍ ర్హాసె, బావ్రి మరిగయోతెదె బాయ్కో లాడ్‍హుయూతె ఇనా య్హా కర్లేవనా స్వంతంత్రరాల్‍హుయిన్‍ ర్హాసె పన్కి ప్రభువుకనాస్‍ య్హా కర్లేను.
1CO 7:40 హుయుతో బాయ్కొ మొంఢ మోపినితరా ర్హయితో అజు ధన్యురాల్‍కరి మారు ఉద్యేష్యం. దేవ్ను ఆత్మ మనబీ కల్గీన్‍ ఛాకరి సోచిలెంకరూస్‍.
1CO 8:1 మూర్తియోనా ఓత్రిన్‍ బలిదేయ్తె ఇను విషయం అప్నె హాఃరుజనా అఖ్కల్‍వాలకరి మాలంకర్యాకస్‍. అఖ్కల్ ఘమన్డికర్సె, పన్కి ఫ్యార్‍ క్చెమావృద్ధికరస్‍.
1CO 8:2 కోన్బి బేజనా ఇన హాఃరూబి మాలంకరి ర్హహిగొతొ, ఇనె అజుబి మాలంకర్లేవనుతిమ్‍ సాత్బి మాలంకర్యొహుయో కాహె.
1CO 8:3 ఏక్జనొ దేవ్నా ఫ్యార్‍ కర్యొతెదె ఇనె దేవ్నా మాలంకర్యొహుయో.
1CO 8:4 అనహాఃజె మూర్తివ్నా ఓత్రాయిన్‍ దిదూతె ఇన ఖావను సంగతి ములక్‍మా మూర్తియను పాల్తుకరి, దేవ్‍ ఎక్కస్‍జనొ తప్ప బుజు అలాదు దేవ్‍ కొయినికరి మాలం.
1CO 8:5 దేవతల్‍కరి బొలాయుహుయుతేబి, ప్రభుకరి బొలాయుహుయూతేబి కెత్రుకిజణు ఛా.
1CO 8:6 ఆకాష్‍మాతోబి ధర్తినుప్పర్‍తోబి దేవ్‍కరి బొలాయుహు ర్హహితోబి, అప్నా ఎక్కస్‍జనొ దేవ్‍ ఛా. ఇనె భా; ఇనకంతూ సమస్తంబి హుయు. ఇనటెకేస్‍ అప్నె ఛియ్యే. బుజు అప్నా ప్రభూ ఎక్కస్‍జణొ; యోస్ యేసుక్రీస్తు; ఇనుబారేమా సమస్తంబీహుయు; బుజు అప్నెబి ఇన బారెమా హుయతెవాల.
1CO 8:7 బుజు హాఃరవ్‍కనా ఆ జ్ఞాన్‍కొయిని, థోడుజణు అనేహుః అగాఢి మూర్తియోనా ఓత్రవాలు ఇనటేకె ఇవ్నె ఖాయ్తె ఖాణును రాఛు మూర్తియేవ్నా బలి దిదూహుయుకరి సోచిన్‍ ఖాతు థూ, ఇనహాఃజె ఇవ్ను దిల్నుహాఃఛి కంజోర్‍ హుయిన్‍ అపవిత్రా హుంకరాస్‍.
1CO 8:8 ఖాణునా వాత్మా అప్న దేవ్‍ బన్తూ కెహూ మేప్పు కోకల్గాని, అప్నె కెహూబి నాకాద్యుతొ అప్నె న్హాను కోవుసుని, ఖాద్యుతోబి మోటు కోహుసూని.
1CO 8:9 హుయుతోబి తుమ్నా కల్గిన్‍ఛాతె ఆ స్వాతంత్యంను బారెమా కంజోర్‍వాలనా హడ్‍హోః నాహోనుతిమ్‍ దేఖిలెవొ.
1CO 8:10 కిమ్కతొ అఖ్కల్‍ఛాతె తూ మూర్తియెనహాఃమె ధాన్‍ఖావను పంక్తిమా బేసిన్‍ రవ్వమా ఏక్జనొ దేఖ్యతొతెదె, కంజోర్‍హుయుతె దిల్‍వాలొహుయితె ఇను ముర్తివ్‍నా ఓత్రిరాక్యొతె రాచున కవ్వానటేకె హిమ్మత్‍ లాయ్‍లిసె కాహెనా?
1CO 8:11 అనటేకె క్రీస్తు కినటేకె జాన్‍దిదోకి యో కంజోర్‍హుయుతె యో తారు భైయ్యే తారు అఖ్కాల్‍నా బట్టి నాష్‍హుసె.
1CO 8:12 అంనితర భైయ్యేనా పాచుపరీజైన్ పాప్‍నా కరనాటేకెస్‍కరి, ఇవ్నూ కంజోర్‍హుయుతె దిల్‍వాలొనా నొప్పించుకరూకరస్‍కరి తుమె క్రీస్తునా పాచుపరాయిన్‍ పాప్‍కరనువాల హుయ్‍ర్రాస్‍.
1CO 8:13 అనహాఃజె ధాన్‍ ఖావనురాచున బారెమా మార భైయ్యేనా హడ్హొహుయుతెదె, మార భైయ్యేనా హడ్హొహువంతర నాకర్నూతింమ్‍ బుజు మే కెదేబి భోటిన కోఖైయిస్‍ని.
1CO 9:1 మే స్వతంత్రుడ్‍ కాహెనా? మే అపొస్తలుడ్‍ కాహెనా? అప్నొ ప్రభుహుయోతె యేసునా మే దేక్యొకొయిన్నా? ప్రభువుకనా మార కామ్నా ఫల్‍ తుమె కాహెనా?
1CO 9:2 పార్లెవ్‍నా మే అపొస్తలుడ్‍ నాహుయితోబి తుమ్నాహుయుతొ మే అపొస్తలుడ్‍హుయిన్‍ ఛవ్‍. ప్రభువుమా మే అపొస్తలుడ్‍కరి ఛాపొనితర ఛాతె తుమేస్‍ కాహెనా?
1CO 9:3 మారఫర్‍ ఇంజామ్ నాఖవాలనా మే బోలుకరుతె జవాబ్‍ ఆస్‍.
1CO 9:4 ఖావనటేకెహో పియ్యానటేకె హమ్నా అధికార్‍ కొయిన్నా?
1CO 9:5 బాకినా అపొస్తలుడ్‍నితరాబి, ప్రభువును ఏక్ ‍భేనె, భైయ్యేనితారబి అజు కేఫానుతరస్‍ విష్వాసిహుయితె బావన్నా కేడెలీన్‍ ఫరనాటేకె హమ్నా అధికార్‍ కొయిన్నా?
1CO 9:6 మేబి బర్నబానాస్‍ బుజు జీవనటేకె హమ్మ కామ్‍ కరానటేకె అధికార్‍ కొయింతే వాలసూ?
1CO 9:7 కోన్బిహొ ఇను సొంత కర్చునా యోస్‍ భరించీన్‍ సైన్యంమా కామ్‍ కర్సె నా? ద్రాక్చను టోట్‍నాఖిన్‍ ఇను ఫల్‍ ఖవ్వాలూ కోన్‍? జిన్వార్ను మందాన పాలీన్‍ ఇను దూద్‍ పీయకొయినితిమ్ ర్హాసెనా?
1CO 9:8 ఆ వాతేవ్నా ములక్‍మను ఆచారంనాలీన్‍ బోలుకరస్నా? ధర్మషాస్ర్తంబి అనబారెమా బోలుకరతే కాహెనా?
1CO 9:9 కళ్లంమా ఖుంద్లుకరతె ధాండొను మ్హోఢనా చిక్కమ్ నాగాల్ను కరి మోషే ధర్మషాస్ర్తంమా లిఖ్కాయిరూస్‍, దేవ్‍ గయ్యేవ్నటేకె సోచుకరస్నా?
1CO 9:10 చుక్కేస్‍ అప్నహాఃజెస్‍ ఆ బోలుకరస్నా? హో, అప్నటేకెస్‍ కాహేనా ఆ వాతె లిఖ్కాయురూస్‍? కిమ్కతొ దున్నావాళు ధ్యేర్‍తి దున్ను, కళ్లమ్‍ కుంద్లావాళు పంటమ భాగ్‍ మల్సేకరి ఆహ్ఃతి ఖుంద్లావును.
1CO 9:11 తుమారటేకె హమే ఆత్మసంబందహుయుతె ఫలంనా నాఖమా, తుమారు బారెమా ఆంగ్తాన్‍ను సంబంధంహుయూతె ఫలంనా వాఢను మోటు కామ్‍సూ?
1CO 9:12 పార్లేవ్‍నా తుమారఫర్‍ ఆ అధికరం ఛాకతొ వుజు హంనా బుజు ఘను అధికార్‍ రాస్ కొయిన్నా? హుయుతోబి హమే ఆ అధికారంనా భాగ్‍ లీదకొయిని; క్రీస్తు సువార్తన కెహూ రకమ్ ఆటంకమ్‍హుయుతోబి నా ఆవ్నుతిమ్ ర్హావనటెకేస్‍ ఆ హాఃరు సహీంచుకురుస్‍.
1CO 9:13 దేవ్‍ను ఆలయంమా కామ్ కరవాలనా ఆలయంనుబారెమా భాగ్‍ మల్సెకరి, బలిపీఠంకనా కామ్‍ కరవాలనా బలిపీఠంనుతి భాగ్‍మాల్సెకరి తుమ్న మాలంకొయిన్నా.
1CO 9:14 ఇమ్మస్‍ సువార్తన ప్రచార్‍కరవాలు సువార్తన బారెమాస్‍ జీవ్నుకరి ప్రభూ నియామించి రాక్యోస్‍.
1CO 9:15 మే హుయోతొ అన్మ కెహూబి ఉపయోగించొకొయిని, తుమే మారవల్లా అమ్‍ కర్నూకరి ఆ సంగతుల్నా కోలిఖ్కుకరుని. కోన్బి హో మారు అతిసయంనా పాల్తు కరనుబదుల్‍ మన మర్జావనూస్‍ అష్యల్.
1CO 9:16 మే సువార్తనా ప్రచార్‍కరుకరూస్‍ మన బడ్డాయ్‍ కాయ్‍బికొయిని, సువార్తనా ప్రకటించను భారమ్‍ మారవుప్పర్‍ నాకిరాక్యుస్‍, అయ్యో, మే సువార్తనా నాప్రచార్‍కర్యొతొ మన మిన్హత్‍.
1CO 9:17 ఆ మే ఇష్టపడీన్‍ కర్యొతెదె మన నౌక్రి మల్సె, నాఇష్టపడ్యొతో దేవ్ మన ఘర్‍నుమాలిక్‍ను బాధ్యతనా దెవ్వాయ్‍రూస్‍.
1CO 9:18 ఇమ్‍హుయితొ మన నౌక్రి షాత్‍? మే సువార్తనా ప్రచార్‍కర్యొతెదె సువార్తనబారెమా మనఛాతె అధికార్‍ పూర్ణంతీ నావాడిలేనుతిమ్‍ సువార్తనా చుక్కెస్‍తీ ప్రచార్‍కరనూస్‍ మారు నౌక్రి.
1CO 9:19 మే హాఃరవ్‍ను వాత్‍మా స్వతంత్రడ్‍హుయిన్‍ ఛవ్. జాహఃత్‍ అద్మియేనా కమైయిలేవనాటేకె హాఃరజననా మారు మేస్‍ దాసుడ్‍నిఘోని కోరిలెంకరూస్‍.
1CO 9:20 యూదుల్‍నా కమైయిలేవనాటేకె, యూదుల్‍ వాలవ్‍నా యూదుల్నితరస్ రంకురుస్‍, ధర్మషాస్ర్తంనా లోబడ్యుతే ఇవ్నా కమాయిలేవానటేకె మే ధర్మషాస్ర్తంనా లొబాడ్యొహుయో నాహుయోతోబీ ధర్మషాస్ర్తంనా లోబడతెవాలంతరస్‍ ర్హవుంకురుస్‍.
1CO 9:21 దేవ్ను విషయంమా ధర్మషాస్ర్తం కొయింతెవాలొకాహె పన్కి, క్రీస్తును విషయంమా ధర్మషాస్ర్తంనా లోబడ్యుతెవాలంతరా ర్హయ్యో. హుయితోబి ధర్మషాస్ర్తం కొయింతెవాలనా కమైలేవనటేకె ధర్మషాస్ర్తం కొయింతెవాలనా ధర్మషాస్ర్తం కొయింతేవాలనితరా ఛవ్‍.
1CO 9:22 కంజోర్‍ వాలవ్‍నా కామైలేవనాటేకె కంజోర్‍ వలావ్నా కంజోర్‍హుయిన్‍ ఛవ్‍. కిమ్‍ కరిన్‍తోబి థోడు జణవునా బచ్చావ్‍నుకరి హాఃరజణవ్నా హాఃరరీతితి ర్హవ్వాలొహుయిన్‍ ఛవ్‍.
1CO 9:23 బుజు మే సువార్తమా ఇవ్నెతి మలీన్‍భాగ్‍ ర్హానుకరి ఇనటేకెస్‍ సమస్తంనాబి కరూకురుస్‍.
1CO 9:24 మిలావను పోటిమా మిలావతే హాఃరుజను మిలవాస్‍పన్కి ఏక్జనోస్‍ బహుమానం పొందాస్‍కరీ తుమ్న మాలంకొయిన్నా? ఇంనితరస్‍ తుమె బహుమానంనా పొందహాఃర్కు మిలావొ.
1CO 9:25 బుజు పందెంమా లఢవాలు హర్యేక్‍జణు హాఃరు విషయంనుబారెమా మిత్తంతి ర్హాసె. ఇవ్నె మట్టిజంకతెకిరీటంన పొందనటేకెబి, అప్నేహుయుతొ అక్చయకిరీటంనటేకె పొందనటేకెబి మిత్తంతి ఛియ్యె.
1CO 9:26 అనహాఃజె మే గురి దేఖకొయింతె ఇవ్నింతరా మిలావవాళో కాహె, వాయ్రోన బుఖ్కినమార్‍ మే లఢాయ్‍కర్నుకరి కొయిని పన్కి,
1CO 9:27 యేక్తార అలాదవ్నా ప్రచార్‍కరన బాద్మ మేస్‍ అర్హతన గమాయ్‍లేవుంకరస్‍ కరి మార ఆంగ్తాన మక్లాయిన్‍, ఇన లోపరచి రాఖుకరూస్‍.
1CO 10:1 భైయ్యే, తుమ్న ఆ సంగతి మాలంకొయినితిమ్‍ ర్హావను మన ఇష్టంకొయిని. యో కెహూకతొ, అప్న నానొయొడో హాఃర మబ్బునహేట్‍ ర్హాతు థూ, ఇవ్నె హాఃరుజణుబీ లాళ్‍ ధర్యవ్‍ చాలిన్‍గయూ
1CO 10:2 హాఃరుజణు మోషేనాబారెమా మబ్బుమాబి పాణిమాబి బాప్తిస్మమ్‍ లీద్యు.
1CO 10:3 హాఃరుజణు ఆత్మ సంబంధమ్‍హుయుతె ఖానునా కాద్యు.
1CO 10:4 అక్కుజణు ఆత్మసంబంధిహుయు యెక్కస్‍ పానీయంను పానినా పీదు. కింకతొ ఇవ్నె ఇవ్నకేడె ఆయుతె ఆత్మసంబంధిహుయుతె బంఢమనూ పానినా పీదు, యో బంఢొ క్రీస్తుస్‍.
1CO 10:5 హుయ్‍తో ఇవ్నమా ఘనుజణూ దేవ్ను ఇష్టంనితరా నారవ్వమా అనటేకె ముర్దును ఆంగ్ ఝాడిమ మట్టీగు.
1CO 10:6 ఇవ్నె ఆహ్ఃకర్యూతె ప్రకార్‍ అప్నెబి కరాబ్‍ను ఆహ్‍‌ః నాకర్నుతిమ్ ఆ వాతె అప్న ఢోలమా దేఖనతరా ఛా.
1CO 10:7 “అద్మిహాఃరు ఖాతాహుయిన్‍ పీతాహుయిన్‍ బేషిన్, ఖేలనటేకె ఉట్యు” కరి లిఖ్కాయ్‍రూతిమ్ ఇవ్నా థోడుజణుతరస్‍ తుమే మూర్తియేనుపూజ ఆరాధనకరవాలహుయీన్‍ నొకొర్హవొ.
1CO 10:8 అజు ఇవ్నితరా అప్నె వ్యభిచార్ నాకర్నుతిమ్‍ ర్హాను; ఇవ్నమా థోడుజణు వ్యభిచారంకర్తూ ఎక్కస్‍ ధన్మా తీన్‍నుప్రీహ్ః హజార్‍ అద్మియే మరిగా.
1CO 10:9 అప్నె దేవ్న నాషోధించునుతిమ్‍ ర్హయే, ఇవ్నమా థోడుజణు షోధించిన్‍ హాఃప్‍ను వాతెనుబారెమా కల్డాయిన్‍ మరిగా.
1CO 10:10 ఇమ్మస్‍ తుమేబి బణ్కిలేవొనొకొ, ఇవ్నమా ఘణు జణు బణ్కీన్‍ సంహారనా హాతె మరిగయా.
1CO 10:11 ఆ సంగతుల్‍ ఇవ్నా హుయుథూ అప్న ఉదాహరణనితరా ర్హావనటేకె ఇన దేఖిన్‍ ఆ ములక్‍ను అంతమ్‍ ధన్‍మా అప్నె బుద్ధి హువ్వనటేకె ఆ లిఖ్కాయిరూస్‍.
1CO 10:12 ఇనటేకె కోన్బి యోహఃడక్‍ ఉబ్రీన్‍ ఛాకరి సోచిలేస్కి, యో నాపడిజావహఃరకు ర్హావనాటేకె జాత్తన్తి ర్హాను.
1CO 10:13 మాముల్తి అద్మియేనా కల్గతె సోధనతప్ప అజు కెవూబి తుమ్నా సంభవింపకొయిని. దేవ్‍ నమ్మకంహుయోతె వాలొ; తుమె కెత్రె సహింపకల్గస్‍ అజు ఇనేతి జాహఃత్‍ యో తుమ్న షోధింప బడావ్సెకొయిని. యెత్రేస్‍కాహె, సహింప కల్గననాటేకె యో షోధనతి చుఖ్కాయిజావనూ వాట్నా బనావ్సె.
1CO 10:14 అనటేకె మార లాఢ్‍హుయాతె భైయ్యే బ్హేనె, మూర్తియేనుపూజకంతూ దూర్‍ మిలాయిలేవొ.
1CO 10:15 బుద్ధిమంతుల్‍తి వాతె బోల్యొతిమ్‍ మే తుమారేతి వాతె బోలుకరూస్‍. మే బోలుకరుతె న్యావ్‍ తుమె ఆలోచించొ.
1CO 10:16 అప్నె దీవించను ఆషీర్వాద్‍ను గిన్నిమాను పియ్యాను క్రీస్తును ల్హొయిమా భాగ్‍ పంచిలేవనూస్‍, అప్నె రోటాన తోడిన్ ఖావను క్రీస్తును ఆంగ్తాన్‍ భాగ్‍ పంచిలేవనూస్‍ కాహెనా?
1CO 10:17 అప్నె హాఃరుజణు యో ‍ఎక్కస్‍ రోటమా భాగ్‍ హుంకరియేస్‍, రోటొ ఎక్కస్‍ అనటేకె కెత్రూకిజణుహుయతె అప్నె ఏక్ ఆంగ్తాన్‍హుయిన్‍ ఛియ్యె.
1CO 10:18 ఆంగ్తాన్‍నుహుయుతె ఇస్రాయేల్‍వాలనా దేఖొ, బలి అర్పించుతె నైవేద్యంనా ఖవ్వాలు బలిపీఠంతీ భాగ్‍ర్హవ్వాలు కాహెన?
1CO 10:19 అజు హంకె మే బోలుకరుతె సాత్కతొ? మూర్తిను ఓత్రనుమా సాత్బిఛాకరిబీ మూర్తియేమా సాత్బి ఛాకరి బోలిస్నా?
1CO 10:20 కొయిని పన్కి, అన్యజనుల్‍ అర్పించుకరతె బలి దేవ్న కాహే భూత్నాస్‍ అర్పించుకురస్‍కరి బోలుకరూస్‍. తుమె భూత్‍తీ భాగ్‍ హువాను మన ఇష్టంకొయిని.
1CO 10:21 తుమె ప్రభువును గిన్నిమానుబి, భూత్‍ను గిన్నిమాను ఏక్కస్‍చోట్‍ పీసుకొయిని, ప్రభును బల్లనవుప్పర్‍మ, భూత్న బల్లానవుఫర్ను, ఆ బేనా ఉఫ్పర్‍ ఛాతెయిన్మ భాగ్‍ పొంద్సుకొయిని.
1CO 10:22 ప్రభువునా ఖీజ్‍ ఆవదేస్నా? ఇనేతిబి అప్నే తాఖత్‍వాలసూ?
1CO 10:23 హాఃరి వాత్మా మన స్వాతంత్ర్యం ఛా పన్కి హాఃరుబి కరనుహుయూతె కాహే. హాఃరవ్‍ఫర్‍ మన స్వాతంత్ర్యమ్‍ ఛా పన్కి హాఃరుబి క్చేమాభివృధి కలగ్చెకొయిని.
1CO 10:24 కోన్బి ఇనస్‍టేకె కాహె పార్లవ్‍నాటేకెబి మేల్‍కరను దేఖిలేను.
1CO 10:25 తుమారు దిల్‍ షాత్‍బోలస్కి ఇన విమర్సనకరకొయినితిమ్‍ కెవూ రాచుబి ఖావజై. కరి లేఖనంమా లిఖ్కాయిరూస్‍.
1CO 10:26 “జమీన్‍బి ఇనూ పరిపూర్ణతబి హాఃరుబి ప్రభువునుహుయీన్‍ ఛా”
1CO 10:27 అవిష్వాసిమా ఏక్జణు తుమ్నా ఖానుఖావన బులైయుతొ తెదె జావనటేకె తుమ్న దిల్‍ బొలైతోస్‍ జైన్‍, ఎజ్గ తుమ్నా నాక్యుతె సాత్కి ఇనలీన్‍ మనసాక్చి నిమిత్తంతి కెహూబి విమర్సన కరనొకొతిమ్‍ ఖవొ.
1CO 10:28 బుజు కోన్బి తుమ్న ఆ బలిదిదూహుయు కరి బోల్యుతొ ఇమ్మస్‍ బోల్యుతె ఇనా నిమిత్తంతీబి దిల్‍నుసాక్చ్యం నిమిత్తంతీబి నొకొఖాసు.
1CO 10:29 దిల్‍నుసాబుత్‍ నిమిత్తంతీకతొ తారు హుఃద్ను దిల్‍నుసాబుత్‍ నిమిత్తంతి కాహె పర్లేవ్ను దిల్‍నుసాబుత్‍ నిమిత్తంతీస్‍ అమ్‍ బోలుకరూస్‍, సానకతొ అలాదవ్ను మనసాబుత్‍నా నిమిత్తంతిలీన్‍ మారు స్వేఛ్చని వాత్మా న్యావ్‍కర్ను షానా?
1CO 10:30 మే కృతజ్ఞాతతి లీదుతొతెదె మే దేవ్ను నిమిత్తం ధన్యవాద్‍ చెల్లింకురుతే ఇను విషయంమా మే సాన దూషించనా గురిహోను?
1CO 10:31 ఇనటేకె తుమే ధాన్‍ ఖాద్యతోబి పీదతోబి తుమె సాత్‍ కర్యతోబి సమస్తమ్‍నా దేవ్ను మహిమనటేకె కరొ.
1CO 10:32 యూదుల్‍హుయుతోబి, గ్రీసుదేహ్‍ వాలనహుయుతోబి, దేవ్ను సంఘంనాహుయుతోబి అభ్యంతరం నోకోహువాదేవో.
1CO 10:33 అమ్మస్‍ మేబి మారు స్వంతంనాటేకె దేఖ్యొకొయినితిమ్, కెత్రూకి జణు బచ్చిజానుకరి ఇవ్ని ప్రయోజానం హువతిమ్ హాఃరు విషయాల్‍మా హాఃరజననా ఖుషి కరుకురూస్‍.
1CO 11:1 మే క్రీస్తుని జోడ్‍మా కిమ్ ఛాలుకరూస్‍కి ఇమ్మస్‍ తుమేబి మార జోడ్మా పోలిన్ ‍ఛాలొ.
1CO 11:2 తుమె హాఃరు విషయాల్‍మా మన హఃయాల్‍ కర్లేతహుయిన్‍‍, మే తుమ్న దీరాక్యొతె బోధనా సిఖీన్‍ చాలుకరస్కరి తుమ్న మెచ్చిలెంకరూస్‍.
1CO 11:3 హర్యేక్‍ మరద్మాన‍నా ముడ్‍క్యుహుయూతె క్రీస్తుకరిబి, హర్యేక్‍ బాయికోన ముడ్‍క్యుహుయూతె మరద్మానొకరి, క్రీస్తునా ముడ్‍క్యుహుయోతె దేవ్కరి తుమె మాలంకర్లేనుకరి కోరుకరూస్‍.
1CO 11:4 కెహు మరద్మానొ ముఢ్‍క్యానుప్పర్‍ గుంట్టొ నాఖిలీన్‍ ప్రార్థనా కరస్కి న్హైతొ ఛాలాస్కి, యో మరద్మానొ ఇను ముఢ్‍క్యాన ఇజ్జత్‍ కల్లెంకరస్‍.
1CO 11:5 కెహీ బాయికొ ఇను ముడ్‍క్యాన గుంట్టొ కొయినితిమ్‍ ప్రార్థననా కరస్కి న్హైతొ ప్రవచించస్కి, యోబాయికొ ఇను ముడ్‍క్యాన ఇజ్జత్‍ కల్లెంకరస్‍ కిమ్కతొ యో ఇను ముడ్‍క్యాను కేహ్ః కఢాలిలావతె ఇనేతి సమాన్‍.
1CO 11:6 యోబాయికొ ముడ్‍క్యానప్పర్‍ గుంట్టొ నా నాఖిలిదితొ యోబాయికొ ఇను కేహ్ఃనా కత్రిలేను. కత్రిలేవనూబి, ముడ్‍క్యాన మూచిలేవనుబి ఇనా ఇజ్జత్‍హుయూతొ యో గుంట్టొ నాఖిలేను.
1CO 11:7 మరద్మానొహుయోతొ దేవ్ను రూప్‍మా పోలిన్‍ మహిమహుయిన్‍ హుయిరోస్‍. అనటేకె ముడ్క్యానా గుంట్టొ నానాఖిలేను పన్కి, బాయికొ మరద్మానొ మహిమ హుయిరోస్‍.
1CO 11:8 కిమ్కతొ బాయికొ మరద్మానొమతూ హువాస్‍ పన్కి మరద్మానో బాయికోమతి కహె.
1CO 11:9 బుజు బాయికో మరద్మానొటేకెస్ పన్కి మరద్మానో బాయికొనాటేకె కాహె.
1CO 11:10 అనటేకే దూతల్నాబట్టి తుమే గుంట్టొ నాఖిలేవొ అనటేకే తుమె తుమారు మరద్మానో అధికార్‍వాలొకరి అర్థం.
1CO 11:11 వుజు ప్రభూవుమా బాయికోతి అలాదు మరద్మానో కొయిని, మరద్మానోనా అలాదు బాయికొ కొయిని.
1CO 11:12 బాయికొ మరద్మానోతి కిమ్‍హుయికి ఇమ్మస్‍ మరద్మానొ బాయికోనా బారెమాహుయీన్‍ ఛా. పన్కి సమస్తమ్‍హుయుతె దేవ్ను మూలంతి కల్గిన్ ‍ఛా.
1CO 11:13 తుమారమా తుమేస్‍ న్యావ్‍కరిలెవొ; ఏక్ బాయికొ గుంట్టొ కోయినితిమ్‍ దేవ్న ప్రార్థనకరను హుసేనా?
1CO 11:14 మరద్మానొ ముడ్‍క్యాను కేహ్ః వొదావను ఇనా ఇజ్జత్‍కరి సహజాంతి తుమ్నా సొచ్చాంకరస్‍ కొయిన్నా?
1CO 11:15 బాయికోన ముడ్‍క్యాను కేహ్ః హాఃడీను చేఢొనితరా దిదు. ఇనటేకె ఇను ముఢ్యాను కెహ్ః వొధయిలేవను ఇనా ఘనమ్‍.
1CO 11:16 కోన్బిహొ ఛాడ్‍ బోలవాలు దెఖ్కాయితొ హమారమహొ దేవ్ను సంఘంమాహుయుతోబి ఆ జోక్ను ఆచరంకోయినికరి యో మాలంకర్లేను.
1CO 11:17 తుమ్న ఆ ఆజ్ఞన దేతొహుయీన్‍ తుమ్నా హఃరైస్‍కోయిని తుమే మలీన్‍ ఆవను బుజు ఘణు కీడునాస్‍ పన్కి జాహఃత్‍ మేల్‍నా కాహే.
1CO 11:18 అగాఢిను సంగతి సాత్కతొ, తుమే సంఘంమా మలీన్‍ ర్హాతెదె తుమారమా కక్చల్‍ ఛాకరి హఃమ్జుకరూస్‍. థోడు తోడి ఆ హాఃఛికరి నమ్ముకరూస్‍.
1CO 11:19 తుమారమా యోగ్యుల్‍ హుయుతే ఇవ్నె కోన్కి మాలంహోనుకతొ, తుమారమా గుంపు అలాదు అలాదునితార ఛా.
1CO 11:20 తుమే హాఃరు ఏక్‍హుయిన్‍ ర్హయుతెదె తుమె ప్రభువును రాత్ను ఖాణు ఖావను సాధ్యమ్‍ కాహె.
1CO 11:21 కిమ్కతొ తుమే యోధాన్‍ హాఃమ్‍కరాతెదె ఏక్నూతీబి యేక్ ఇను యోస్‍ ఖాను ఖంకరస్‍ అనహాఃజె ఏక్జను బుక్యేరాషే అజేక్‍జణు మత్తువాలొహుసె.
1CO 11:22 ఆ సాత్‍? ఖావనా, పియ్యానా, లేవనటేకె తుమ్న ఘర్‍ కొయిన్నా? దేవ్ని సంఘాల్‍నా దూర్‍కరీన్‍ గరీబ్‍వాలను ఇజ్జత్‍ కాడస్‍నా? తుమారీతి షాత్‍ బోల్ను? అన బారెమా తుమ్న మెచ్చిస్‍నా? మెచ్చిస్‍కొయిని.
1CO 11:23 మే తుమ్న దీరాక్యొతె ఇన ప్రభువున బారెమా లీరాక్యోస్‍.
1CO 11:24 ప్రభుహుయోతె యేసు ఇను ధీరాక్యొతె రాతె ఏక్ రోట్టొన పల్లీన్ కృతజ్ఞత చెల్లించీన్‍ ఇనతోడిన్‍ ఆ తుమారటేకెహుయూతె మారు ఆంగ్‍; మన హఃయల్‍ కర్లేవనటేకెస్‍ అనా కరో కరి బోల్యొ.
1CO 11:25 యో ప్రకార్‍ ఖాణు ఖావను బాద్మా యో ఏక్ గిన్నినా పల్లిన్‍, ఆ గిన్ని “మారు ల్హొయితిహుయుతె నవూ నిబంధన; తుమే అన్మాఛ్చాతె అన పిదాతెదె కెదేబి మన హఃయల్‍కర్లేవనా అనకరోకరి” బోల్యొ.
1CO 11:26 తుమే ఆ రోట్టనా ఖైయిన్‍, ఆ గిన్నిమాఛాతె పిదాతెదె కెదేబి ప్రభువు ఆవతోడి ఇను మరణ్‍నా ప్రఛార్‍ కర్సు.
1CO 11:27 ఇనటేకె కోన్బి అయోగ్యంనుతరా ప్రభును రోట్టన ఖాస్కి ఇను గిన్నిమాను పియ్యాస్కి ఇవ్నె ప్రభూను ఆంగ్తన్‍నాబి, ఇను ల్హొయిను విషయంమా అపరాధుల్‍ హుసె.
1CO 11:28 అనహాఃజె హరేక్‍జణు అగాఢి ఇను యోస్‍ పరీక్చించిలీన్‍ బాద్మా యో రోట్టాన హాఃయిన్‍, యో గిన్నిమాను పీను.
1CO 11:29 సానకతొ ప్రభూను ఆంగ్తన్‍నా లీన్‍ మాలంకొయినితిమ్‍ ఖైయిన్‍ పియ్యవ్వాలు ఇనా ఉఫ్పర్‍ షిక్చావిధి ఆవనాటేకెస్‍ ఖంకరస్‍ పింకరస్‍.
1CO 11:30 అనటేకె తుమారమా కెత్రూకి జణు కంజోర్‍హుయిన్‍ రొగాడీబర్యుహుయిన్‍ ఛా; బుజు ఘనుజను మరిజంకరస్‍.
1CO 11:31 అజు అప్ను అప్నెస్‍ పరిక్చించిలిదతో న్యావ్‍ పొంద్సుకొయిని.
1CO 11:32 అప్నె న్యావ్‍ పొంద్యుతొ ములక్‍నాకేడె షిక్చనా హువకొయిన్తిమ్‍ ప్రభువునా హాతె షిక్చింప బడ్సు.
1CO 11:33 ఇనటేకె మార భైయ్యే భ్హేనె, ధన్‍ ఖావనటేకె తుమె మలీన్‍ ఆయుతెదె ఏక్నుయేక్‍ మలీన్‍ ర్హహొ.
1CO 11:34 తుమె మలీన్‍ ఆవను షిక్చావిధించన కారణం నాహోనుతిమ్‍, కినాబి భుక్‍ లగ్యుతొతెదె ఇను ఘేర్మస్‍ ధాన్‍ ఖాణు, మే ఆయోతెదె మిగిల్యుతె వాతెనా సరికరిస్‍.
1CO 12:1 బుజు మారు భైయ్యే, ఆత్మను సంబంధహుయుతె వరంనుబారెమా తుమ్న నామాలంర్హావను మన ఇష్టంకొయిని.
1CO 12:2 తుమె అన్యుల్‍అద్మియేవాలహుయిన్‍ థూతెదె జాన్‍కొయింతె మూర్తియోనా పూజకరనటేకె కెజ్గబోల ఎజ్గ చలైలీగయుకరి తుమ్న మాలం.
1CO 12:3 అనటేకె దేవ్ను ఆత్మబారెమా వాతెబోలవాలు యోకోన్కి యేసు అంగీకరించుకరస్కరి బోల్యొహుయోతె, పరిసుద్ధాత్మనుబారెమా తప్ప కోన్బి యేసు ప్రభువుకరి బోల్సెకొయినికరి మే తుమ్న మాలం కరాంకరస్‍.
1CO 12:4 ఆత్మ సంబంధం హుయూతె వరం కెత్రూకి రకం ఛా పన్కి యో ఎక్కస్‍ ఆత్మ అప్నా దెవ్వారూస్‍.
1CO 12:5 బుజు పరిచర్యుల్‍ కెత్రూకి రకంమా ఛా పన్కి ప్రభువు ఎక్కస్‍. యో ప్రభువునా పరిచర్యా కరూకరియేస్‍.
1CO 12:6 కెత్రూకి రకంను కార్యల్‍ ఛా పన్కి హాఃరవ్మా హాఃరనా కరాంకరతే దేవ్‍ ‍ఎక్కస్‍.
1CO 12:7 హుయితోబి హాఃరను ప్రయోజనంనాటేకె హరేక్‍జననా ఆత్మ దెఖ్కాయుతేదె అనుగ్రహింపబడుకరస్‍.
1CO 12:8 కిమ్కతొ ఏక్ను ఆత్మమూలంతి బుద్ధివాక్యమ్‍, బుజేక్‍ జణనా యోఆత్మను జోడ్మాచాల్యుతె జ్ఞానమస్‍ వాక్యమ్‍.
1CO 12:9 బుజేక్‍జణ యో ఆత్మనుబారెమాస్‍ విష్వాస్‍నా, అజేక్‍ జణనా యో ఏక్ ఆత్మవలస్‍ స్వస్థతపరచను వరాల్నా దిసె,
1CO 12:10 బుజేక్‍జణనా అద్భుతం కార్యల్నాకరను తాఖత్బి, బుజేక్‍జణనా ప్రవచనంను వరాల్‍న, బుజేక్‍జణనా ఆత్మన గురించి అక్కల్, బుజేక్‍జణనా కెత్రూకి రకల్ను భాషల్‍ బోలాన, బుజేక్‍ జణనా యో భాషల్‍నా అర్థం బోలను తాఖత్‍ దెవ్వాయ్‍ రాక్యొస్‍.
1CO 12:11 హుయితోబి ఆ హాఃరన యోఆత్మ ‍ఎక్కస్‍ ఇను చిత్తంతి హర్యేక్‍జణు సమానంతి భాగ్ దేతొహుయిన్‍ కామ్ కరావ్కరస్.
1CO 12:12 కిమ్‍ ఆంగ్తాన్‍ ఏక్‍హుయిన్‍ ఛాకి కెత్రూకి రకంను అవయవాల్‍హుయిన్‍ కలిగించకి, కిమ్‍ ఆంగ్తాన్‍ను అవయవాల్‍ హాఃరుబి కెత్రూకిహుయిన్‍ ర్హయుతోబి ఏక్కస్‍ ఆంగ్తాన్‍ ఛాకి, ఇమ్మస్‍ క్రీస్తు ఛా.
1CO 12:13 కిమ్కతొ యూదుల్‍హొ గ్రీసుదేహ్ఃవాలొహో దాసుడ్‍హో, స్వతంత్రులుహుయిన్‍, అప్నె హాఃరుజణు ఏక్ ఆంగ్తాన్మా ఏక్ ఆత్మాతీస్‍ బాప్తిస్మమ్‍ లీదా అప్నె హాఃరుజణు ఏక్ ఆత్మను అప్న దిల్మా దెవ్వారూస్‍.
1CO 12:14 ఆంగ్తాన్‍ ఎక్కస్‍ అవయవాల్‍మతూ ర్హావమా కెత్రూకిహుయూతె అవయవాల్‍నితరా ఛా
1CO 12:15 మే హాత్‍ కాహే ఇనటెకే ఆంగ్తాన్‍మాను కాహేకరి హాతేలి బోల్యోతో ఆంగ్తాన్మాను హుసేకోయినా.
1CO 12:16 బుజు మే ఢోళొ కాహె ఇనటేకె ఆంగ్తాన్‍మాను కాహేకరి కాణ్‍ బోల్యతొ ఆంగ్తాన్మాను హుసేకోయిన్నా.
1CO 12:17 ఆంగ్తాన్‍ మోత్తంబి డోళొహుయితొ బుజు హఃమ్జను కిజ్గా? హాఃరు హాఃమ్జను ర్హాయితొ వాహఃనా దేఖను ఎజ్గా?
1CO 12:18 వుజు దేవ్‍ అవయవాల్మా హర్యేక్నా ఇను చిత్తంతీస్‍ ఆంగ్తాన్‍మా మ్హేంద్యొ.
1CO 12:19 యో హాఃరు అవయవాల్‍ హుయితో ఆంగ్తాన్‍ కీజ్గా?
1CO 12:20 అవయవముల్‍ కేత్రుకి హుయితోబి ఆంగ్తాన్‍ ‍ఎక్కస్‍.
1CO 12:21 ఇనటెకే “ఢోలో హాత్తితి, థూ మారు అక్కరకోయిని” కరి బోలకోయిని, “ముడ్‍క్యు, హాతేలితి తుమే మారు అక్కరకొయిని” కరి బోల్సుకొయిని.
1CO 12:22 ఏత్రేస్‍ కహే ఆంగ్తాన్‍ను అవయవమ్‍మా కెహూ బుజు కంజొర్‍గా దేఖావస్‍కీ యో అజు అవషారం.
1CO 12:23 ఆంగ్తాన్‍మా కెహూ అవయవాల్‍నా ఘానతా కోయిని కరి లాహీజాస్‍కి యో అవయవాల్‍నా బుజు ఘాను ఘనతపరుచుకరస్‍. ఖాన్‍గార్‍ కోయినితే అప్ను అవయవాల్‍నా బుజు ఘనూ హఃన్‍గార్‍ కలాగుకరస్‍,
1CO 12:24 హఃన్‍గార్‍ ఛాతే అప్ను అవయావాల్నా, బుజు ఘను హఃన్‍గార్‍ అవసరం కోయిని,
1CO 12:25 హుయితోబి ఆంగ్తాన్‍మా వివాదం కోయినితమ్‍. అవయవాల్‍ ఏక్నా ఉపర్‍ఏక్‍ ష్రద్ధ ర్హావతిమ్‍, దేవ్‍ కామ్‍చాతే ఇనా ఘనూ ఘనత కలిగున్చీ, ఆంగ్తాన్నా అమార్చిరాకోస్‍.
1CO 12:26 పన్కి ఏక్ అవయవామ్‍ ష్రమ పడ్యుతెదె అవయవాల్‍హాఃరుబీ ఇనకేడె ష్రమ పడ్సె, ఏక్ అవయవామ్‍ ఘనత పొందుకరాస్‍కతొ అవాయవల్‍హాఃరుబీ ఇనాకేడెస్‍ సంతోషించస్‍.
1CO 12:27 ఇమ్మస్‍ తుమే క్రీస్తును ఆంగ్తాన్‍ హుయిన్‍ అల్దు అల్దుతి అవయవాల్‍ హుయిరాస్‍.
1CO 12:28 బుజు దేవ్‍ సంఘంమా అగాఢి థోడుజనా అపొస్తలునితరా, పాసల్‍తీ థోడుజనా ప్రవక్తల్‍నితరా, ఇనా పాసల్‍తీ థోడుజనా గురువుల్నితర, ఇన పాసల్‍తీ థోడుజనా అద్భుతం కరవాలనీతర, పాస్సల్‍తీ థోడుజనా అష్యల్‍కరను వరంనా కలిగించీన్‍, థోడుజనా మద్దత్‍ కరవాలనితరాబి, బుజు థోడుజనా ప్రభుత్వమ్‍నా కరవాలనితరా, థోడుజనా హార్యేక్‍ రకంను భాషల్‍నా వాతె బోలావలానితర నియామించి రాక్యుస్‍.
1CO 12:29 హాఃరుజను అపొస్తలుసూ? హాఃరుజను ప్రవక్తల్‍సూ? హాఃరుజను గురువుల్సూ? హాఃరుజను అద్భుతల్‍ కరవాలుసూ? హాఃరుజను స్వస్థపరచతే కృపవారంవాల?
1CO 12:30 హాఃరుజను భాషల్‍తీ వాతె బోలుకరస్‍నా? హాఃరుజను యో భాషను అర్థం బోలుకరస్‍నా?
1CO 12:31 కృపావరంమా స్రేష్ఠమ్‍హుయితే ఇనా ఆసక్తితి పొంద్యో. ఆ కాహెకోయిన్తిం సర్వోత్తనంహుయుతే వాట్‍నా తుమ్నా వాతాలుకరుస్‍.
1CO 13:1 అద్మిను భాషమాతోబి దేవదూతల్‍ భాషమతోబి మే వాత్‍బోల్యొతోబి, ఫ్యార్‍కొయింన్తెవాలొ హుయుతొ ఆవాజ్‍ను పితాల్‍ గణగణలాడతె గంఠొనితరా ర్హాసె.
1CO 13:2 ప్రవచించతె కృపావరంనా కల్గీన్‍ మర్మాల్‍ హాఃరూబి అక్కల్ హాఃరూబి మాలంకర్యొహుయోబి, పహాడ్నాబి ఫోన్నాకి నాఖతె పరిపూర్ణంను విష్వాస్‍వాలోహుయొతోబి, మారమా ఫ్యార్‍ నారహితో మే వ్యర్థుడస్‍.
1CO 13:3 గరీబ్నాటెకె మారు దవ్లత్‍హాఃరు దిదొతోబి, మారు ఆంగ్తాన్‍నా బాలనటేకె దెవ్వాయుతోబి, ఫ్యార్‍ నార్హహితొ మన ప్రయోజనమ్‍ కొయిని.
1CO 13:4 ఫ్యార్‍మా దీర్ఘసాంతం ఛా, యో గోర్నితరా వతాలస్‍. ఫ్యార్‍మా అసూయ ర్హాసెకొయిని. యో బడ్డాయి బొల్లేకొయిని, గర్వంతి ఉడిపడకొయిని.
1CO 13:5 ఇమాన్‍కొయినితిమ్‍ చాలకొయిని; ఎగ్గిస్‍ చంఢాల్‍కరకొయిని, హుఃద్ను ప్రయోజనంనా సోచకొయిని, అపకారం దిల్మా రాఖకొయిని.
1CO 13:6 దుర్నితినా వాత్‍మా ఖుషి పడకొయినితిమ్‍; హాఃచిమా ఖుషితి ర్హవొ,
1CO 13:7 అక్కునా హఃమల్తొహుయీన్‍, హాఃరనా నమ్సే; హాఃరనా నిరీక్చింసే; హాఃరవ్నాబి ఓర్చిలీసె.
1CO 13:8 ఫ్యార్‍ హమేసా ర్హాసె, ప్రవచనంహుయుతోబి అంతంహుయిజాషె భాషల్‍హుయుతోబి వుబిరిజాసె; జ్ఞానంబి అంతంహుయిజాషె.
1CO 13:9 అప్న థోడుతోడి మాలంకరియేస్‍; థోడుతోడి ప్రవచించుకరియేస్‍;
1CO 13:10 పన్కి పరిపూర్ణంహుయుతె ఆయుతెదె పరిపూర్ణంకాహెతె అంతమ్‍ హుయిజాసె.
1CO 13:11 మే అఢ్యాని లఢ్కావ్‍నితరా ర్హయోతెదె లఢ్కావ్‍నితరస్‍ వాతె బోల్యొథొ, లఢ్కావ్‍నితరస్‍ సోచొతొ, లఢ్కావ్‍నితరస్‍ యాద్‍ కర్యొథొ, హాంకె మోటొహుయిన్‍ అఢ్యాని లఢ్కావ్‍ను చేష్టాల్‍నా మ్హెందిదొ.
1CO 13:12 హంకె ఆయ్నొమా దేక్యొతిమ్‍ సుచానతీ దేఖుకరూస్‍, తెదె ముఖాముకితి దేక్చు, హంకె థోడులగు మాలం కరిరాక్యోస్‍; తెదె మే పూర్తితి మాలంకర్యొతె లపట్మా పుర్తిగా మాలంకర్యొ.
1CO 13:13 హుయితోబి విష్వాస్‍, ఆహ్ ,ఫ్యార్‍, ఆ తీనేబి ఉబ్రస్‍; అనమతూ స్రేష్ఠమ్‍ హుయుతె ఫ్యార్‍.
1CO 14:1 ఫ్యార్‍ హుయీన్‍ ర్హావనటేకె కోసిష్‍కరొ. ఆత్మ సంబంధమ్‍ను వరాల్నా ఆసక్తితి మాంగొ; జరూర్తి దేవ్ను సందేషంనా ప్రచార్‍కర్నుతిమ్‍ వరంనా మాంగిలేవొ.
1CO 14:2 సానకతొ భాషతి వాతె బోలవాలు అద్మియోతి కాహె దేవ్తి వాతె బోలుకరస్‍, అద్మియేకోన్బి మాలంకోకరని పన్కి ఇనె ఆత్మనబారెమా లఫిరూతె హాఃచివాతెవనా బోలుకరస్‍,
1CO 14:3 క్చేమాభివృద్ధి హోనుకరి గుర్కైన్‍బి ఆదరణ హువతిమ్‍ ప్రవచించువాలొ యో అద్మియేతి వాతె బోలుకరస్‍.
1CO 14:4 భాషతి వాతేబోలవాలు ఇనస్‍ క్చేమాభివృద్ధి కర్లెంకరస్‍ పన్కి ప్రవచించవాళో సంఘంనా క్చేమాభివృద్ధి కర్సె.
1CO 14:5 తుమె హాఃరుజణు భాషల్తి వాతెబోల్నుకరి కోరిలెంకురూస్‍ పన్కి తుమె ప్రవచించ్నుకరి వుజు ఘను కోరిలెంకరూస్‍, సంఘం క్చేమాభివృద్ధి పొంద్ను నిమిత్తంతీ భాషల్‍తీ వాతెబోలవాలు అర్థం బోల్యుతోస్ పన్కి ఇనేహూఃబి ప్రవచించవాళోస్ మహాన్‍వాలొ.
1CO 14:6 భైయే, సోచొ భాషల్‍తి వాతె బోలతో మే తుమారకనా ఆయిన్‍ హాఃచినా బయలుపరచాతే వాతేవ్నాహొ, జ్ఞానంనాహొ, కర్నుకరిహొ ప్రవచించ్నుకరిహొ బోధించనూహొ తుమారేతి నావాతెబోల్యొతొ మారబారెమా తుమ్న ఫాయ్దో సాత్‍?
1CO 14:7 పుంగితోబి వీణహొ, జాన్‍కొయిన్తె రాచ్చునా ఫూక్యుతెదె, యో అలాదు అలాదు అవాజ్‍ నాహఃమ్‍జాయుతో, ఫూక్యుతె సాత్కి కిమ్‍ మాలంపడ్సె?
1CO 14:8 బుజు బూర అష్యల్తి నాహఃమ్‍జాయుతొ యుధ్దంనా కోన్‍ సిధ్దాపడ్సె?
1CO 14:9 ఇమ్మస్ తుమె స్పష్టంతి వాత్వాన జిబ్‍తీ బోల్యాతోస్‍ పన్కి బోల్యాతె కిమ్‍ మాలంహుసే? న్హైతొ తుమె వాయిరామ వాతేబోలాంతరా రాసే.
1CO 14:10 ములక్‍మా కెత్రూకి రంగ్ను భాషల్‍ ర్హైతోబి ఇన్మా ఏక్తోబి స్పష్టమ్‍ కాహెతింమ్‍ ర్హాసేకొయిని.
1CO 14:11 ఆవాత్నా అర్థమ్‍ మన మాలం నార్హహితొతెదె వాత్‍బోలవాలన మే బార్ దేహ్ఃనుఘోని రహీస్‍, వాత్‍బోలవాలొ యో మన పరదేసినిఘోని ర్హాసె.
1CO 14:12 తుమె ఆత్మసంబంధహుయుతె వరాల్‍ను విషయంమా ఆషక్తిరాఖవాల అనటేకె సంఘాల్‍న క్చేమాభివృద్ధి హువహఃర్కు యోస్‍ తుమ్నా బడ్హావహఃర్కూ కోసిష్‍కరొ.
1CO 14:13 భాషతి వాతెబోలవాలొ అర్థం బోలహఃర్కూ తాఖత్‍హువనాటేకె ప్రార్థనకర్నూ.
1CO 14:14 మే భాషతి ప్రార్థనా కర్యొతొతెదె మారు ఆత్మా ప్రార్థనకర్సె పన్కి, మారు దిల్‍ భాగ్‍హుసేకొయిని.
1CO 14:15 అనహాఃజె ఆత్మతీ ప్రార్థనకరీస్, దిల్‍తీ ప్రార్థనకరీస్, ఆత్మమా గీద్‍బోలిస్‍, దిల్‍తీబి గీద్‍బోలిస్‍.
1CO 14:16 నా హుయితొ తూ ఆత్మతీ స్తోత్రమ్‍ కర్యొతెదె తూ బోల్యొతె హాఃచినా గ్రహీంచకొయింతెవాలొ, అద్మికంతు బోల్యొతె కృతజ్ఞతాస్తుతుల్‍ ఆమేన్‍ కరి యో కింబోల్సె?
1CO 14:17 తూ హుయితొ అష్యల్‍తీస్ కృతజ్ఞాత చెల్లించుకరస్‍‍ పన్కి హాఃమెనువాలొ మేల్‍ పోంద్చెకొయిని.
1CO 14:18 మే తుమార హాఃరతీబి జాహఃత్‍ భాషల్‍తీ వాతె బోలుకరూస్‍; ఇనటేకె దేవ్నా స్తుతించుకరుస్‍.
1CO 14:19 హుయుతోబి సంఘంమా భాషతి ధహ్ః హజార్‍ వాతేన బోలనుబదుల్, పార్లేనా బోధహువ్వతిమ్‍ మార దిల్‍తి పాచ్‍ వాతె బోలను అష్యల్.
1CO 14:20 భై, భ్హేనె తుమే బుద్ధివిషయంమా అడ్డాణిలడ్క నాహుయిన్‍ దుష్టత్వంము విషయంమా లడ్కవ్నితరా ర్హవొ. బుద్దినివాత్మా షాణు అద్మినిజోక్‍ ర్హవొ.
1CO 14:21 అన్యభాషల్‍ వాత్‍బోలవాలొ అద్మియేనుబారెమాబి, బగల్‍వాలుబీ హోట్‍బారెమాబి, ఆ అద్మియేతి వాత్‍బోలిస్‍; తెదెతోబి ఇవ్నె మారువాత్‍ హఃమ్చెకొయిన్నాకరి ప్రభువు బోలుకరస్‍కరి ధర్మషాస్ర్తంమా లిఖ్కాయ్రూస్‍.
1CO 14:22 ఇనటేకె భాషల్‍ విష్వాస్‍సుల్నా కాహె అవిష్వాసుల్‍నాటేకెస్‍ సూచనహుయిన్‍ ఛా ప్రవచించాను అవిష్వాసినా కాహే విష్వాసుల్నాటేకె సూచనహుయిన్‍ ఛా.
1CO 14:23 సంఘం హాఃరుబి ఏక్ హుయిన్‍ హాఃరుజను భాషల్తి వాతె బోలుకరమా, ఉపదేషమ్‍ పొందకొయింతెవాల అవిష్వాసుల్‍హుయుతోబి మ్హైయి ఆయిన్‍ దేఖిన్‍ తమ్నా దివానుకరి బోల్సెకొయిన్నా?
1CO 14:24 హుయుతొ హాఃరుజను దేవ్‍ దిదొతే సందేషంనా ప్రచార్‍కర్తా ర్హయతొ అవిష్వాసిహుయుతోబి న్హైతొ మాముల్ను అద్మిహో మాహీ ఆయుతొ హాఃరవ్‍నూ బోధను బారెమా యో పాపికరి మాలంకరీన్‍, హాఃరవ్నాబారెమా ఒప్పుదలా విమర్సింబడ్సె.
1CO 14:25 తెదె ఇను దిల్ను రహష్యాల్‍ హాఃరుబి భాదర్‍పడ్సే, అనబారెమా “దేవ్‍ హాఃచిస్‍ తుమారమా చాకరి” ప్రచార్‍కర్తొహుయిన్‍ యో గుడ్గెమేట్‍హుయీన్‍ పఢీన్‍ దేవ్‍నా హఃలామ్‍కర్సె.
1CO 14:26 భైయే హంకె తుమారమా సాత్‍ హుంకరస్‍? తుమె మలీన్‍ ఆయుతెదె ఏక్జను గీద్‍ బోల్నుకరి‌ ఛా, బుజేక్‍జణు బోధించునుకరి ఛా; బుజేక్‍జణు ఇన బొలాయ్‍రూతె ఇనా ప్రచార్‍కర్నుకరి ఛా; బుజేక్‍జణు భాషమా వాతె బోల్నుకరి ఛా బుజేక్‍జణు అర్థం బోలవాలనితరా ఛా; సరే సమస్తంనా సంఘంహువానటేకె జరాగవాలొదేవ్‍.
1CO 14:27 భాషతీ కోన్‍బీ వాతె బోల్యుతో, బేజాన అవసరం హుయితో తీన్‍జాన్నా మించకొయినితిమ్‍, ఏక్నా బాద్మా ఏక్ వాతేబోలును ఏక్జను ఇనా అర్థం బోలును.
1CO 14:28 అర్థం బోలావలు నార్హాయితో యో సంఘంమా గాచూప్‍తీ ర్హాను పన్కి ఇనేతిబి దేవ్‍తిబి వాతేబోలాజైయీ.
1CO 14:29 ప్రవక్తల్‍మా బేజనా తీన్‍జనా వాతెబోలజైయ్‍; మిగిలిగుతే ఇవ్నె యో వాతేవ్నా జత్తన్తి హాఃమ్‍జును.
1CO 14:30 హుయితొ బేసిన్‍ ఛాతె బుజేక్‍ జణనా కెహూబి బొలాయుహుయితో అగాఢివాలొ గచ్చుప్‍తీ ర్హాను.
1CO 14:31 హాఃరుజను సిక్నుతిమ్‍ హాఃరుజణు ఖుషి హోనుతిమ్‍ తుమె హాఃరుజను ఏక్న బాద్మా యేక్‍ దేవ్‍దిదొతే సందేషంనా బోలజై.
1CO 14:32 బుజు ప్రవక్తల్‍ను ఆత్మల్‍ ప్రకటించేవాలనో అదుపుమా ఛా
1CO 14:33 ఇంమ్మస్‍ పరిసుద్ధల్‍న సంఘం హాఃరవ్‍నా దేవ్‍ షాంతి హువాదేవవాళో పన్కి గంద్రగోలం హువాదేవాలో కాహే.
1CO 14:34 బాయ్‍కా హాఃరిబి సంఘంమా గచుప్‍తి ర్హాను; ఇవ్నె లోబడిన్‍ ర్హాను పన్కి, వాతె బొలాన ఇవ్నా అనుమతికొయిని. అంనితర ధర్మషాస్ర్తంమబి బోలుకరస్‍.
1CO 14:35 ఇవ్నె సాత్బి సిక్నుకరి కోరిల్‍దతొ, ఘేర్‍మా ఇను యిను బావ్రియేవ్‍నా పుచ్చావును; సంఘంమా బాయికా వాతెబోలను షరమ్‍.
1CO 14:36 దేవును వాక్యమ్‍ తుమార కంతిస్‍ గయుకీ? తుమార కనాస్‍ ఆయునా?
1CO 14:37 కోన్బి మే ప్రవక్తకరి హుయుతొబిహో ఆత్మాసంభాదికరిహో లాహిగుతో, మే తుమాన లికుకురుతే, ప్రభూవును ఆజ్ఞాల్‍ కరి కచితంగా మాలంకరిలేను.
1CO 14:38 అనటేకే కినాబి నామాలంహుయితొ ఇనా మాలంకోయిని తిమ్మాస్ ర్హావదెవో.
1CO 14:39 ఇనాటెకె మార భైయే సందేషం ప్రకటిన్‍చాను కరి బోలావలు ఆసక్తితి కొరిలెవో మాలంకొయినితే భాషతి వాతె బొలాను బేందోనకో.
1CO 14:40 పన్కి సమస్తంనా ఇమాన్‍తీబి క్రమంగా హువాదేవొ. ఆమేన్‍
1CO 15:1 బుజు భైయ్యే, మే తుమ్నా ప్రచార్‍కర్యొతె సువార్తన బుజు తుమ్నా మాలంకరాంకురూస్‍.
1CO 15:2 తుమె ఇనా ఒప్పిలిదా, ఇనఫరస్‍ ఉబ్రిన్‍ ఛా. తుమారు విష్వాస్‍ పాల్తుహుయితోస్‍ పన్కి, మే కెహూ ఉపదేషంనురూపంతి సువార్తనా తుమ్న ప్రచార్‍కర్యొకి యోఉపదేషంనా తుమె గట్‍ ధరీన్‍రాక్యతెదె యోసువార్తన బారెమాస్‍ తుమె బచ్చవాలహుయీన్‍ ర్హాసు.
1CO 15:3 మన దెవ్వాయిరూతె ఉపదేషంనా అగాఢి తుమ్నస్‍ దీరాక్యొస్‍, యో కెహుకతొ లేఖనంనూ ప్రకారం క్రీస్తు అప్ను పాప్‍నా నిమిత్తంతీ మరిగయో.
1CO 15:4 లేఖనంను ప్రకారంతి సమాధిహుయీన్‍ తీన్మను ధన్నె యో జీవీన్‍ ఉట్టాడ్యొ.
1CO 15:5 యో కేఫానబి పాస్సల్తి బ్హారజననా అపోస్తల్‍నా దెఖ్కాయో.
1CO 15:6 ఇనపాసల్తి ఫాచ్‍హొఃతి జాహఃత్‍ భైయ్యేనా ఏక్ వహఃత్మాస్‍ దెఖ్కాయో, అవ్నమా థోడుజణు జీవిన్‍ ఛా. అజు థోడుజను లిందర్‍ లెంకరస్‍.
1CO 15:7 పాసల్తి ఇనె యాకోబ్‍నాబి బుజు ఇన పాసల్తి అపొస్తలును హాఃరజణవ్నా దెఖ్కాయో.
1CO 15:8 హాఃరనా ఆఖిరీమా యోకాలంమా ఫైయిదాహుయోతె మనాబి దేఖ్కాయో.
1CO 15:9 కింకతొ మే అపొస్తలుహాఃరవ్‍మా కంనొవాలొబి దేవ్ను సంఘంనా హింసించ్యొన కరి అపోస్తల్‍హువనటేకె బొలావనా యోగ్యబికొయిని.
1CO 15:10 హుయితోబి మే సాత్ హుయిరోస్కి యో దేవ్ను కృపనుబారెమాస్‍హుయిన్‍ ఛవ్‍. బుజు మన దేవ్వాయ్‍రూతె ఇను కృప చుక్కేస్‍ కోజాసెని. పన్కి ఇవ్నా హాఃరెహూః మే జాహఃత్‍ మిన్హత్‍ కర్యొ.
1CO 15:11 మే సాత్‍హుయోతోబి ఇవ్నె సాత్‍హుయోతోబి, ఇమ్మస్‍ హమే ప్రచార్‍కరూకరియేస్‍. ఇమ్మస్‍ తుమేబి విష్వాస్‍సించా.
1CO 15:12 క్రీస్తు మరణ్‍మతూ ఉట్టాడి రాక్యోస్‍కరి ప్రచార్‍కరూకరతెదె తుమారమా థోడుజను మరిహుయూనా పునరుత్థానం కొయినికరి కిమ్‍ బోలుకరాస్‍?
1CO 15:13 మర్యుహుయూన పునరుత్థానం నార్హైయుతొ తెదె, క్రీస్తుబి జివీన్‍ ఉట్టీన్‍ ర్హయోహోత్‍కొయిని?
1CO 15:14 బుజు క్రీస్తు నాఉట్యొహోత్తొ హమే కరుకరతె ప్రచార్‍ ఫాల్తుస్‍, తుమారు విష్వాస్‍బి ఫాల్తుస్‍.
1CO 15:15 దేవ్‍ క్రీస్తునా ఉట్టాడ్యొకరి ఇనలీన్‍ హమె సాబుత్‍నా బోలిరాక్యస్‍ కొయిన్నా? మరణ్‍మా నాఉట్యొహుయోతొతెదె దేవ్ యేసునాబి కోవుట్టాడ్యొహోత్‍ని అనహాఃజె హమేబి దేవ్‍ను విషయంమా జూటి సాబుత్‍నితరా బోలిరాక్యస్‍ కాహెనా?
1CO 15:16 మరిగయాహు నాఉట్యోహోతొ క్రీస్తుబి జీవిన్‍ ఉట్యొకోయిని.
1CO 15:17 క్రీస్తు నాఉట్టీన్‍ ర్హయోతొ తుమారు ‍విష్వాస్‍ ఫాల్తుస్‍, తుమే అజుబీ పాప్‍మాస్‍ ఛా.
1CO 15:18 ఎత్రెస్‍కాహె క్రీస్తుమా మరిగుతె ఇవ్నెబి నాష్‍ హుయుగయు.
1CO 15:19 ఆ జాన్‍ ర్హావయెత్రెధన్‍ తోడిస్‍ అప్నె క్రీస్తుమా ఆహ్ః రాఖవాలహుయాతొ అద్మిహాఃరంతీబి అప్నకన దౌర్భాగ్యుల్‍హుయీన్‍ కోర్హాసెని.
1CO 15:20 హంకెహుయ్‍తొ క్రీస్తు పాచుఫరిన్‍ వుట్టమా, మర్జైన్‍ ఉట్యుతె ఇవ్నమా ఫ్హైలు ఫలంహుయో.
1CO 15:21 ఏక్ అద్మినబారెమాస్‍ మరణ్‍ ఆవస్‍ ఇనటేకె అద్మినబారెమాస్‍ మరిహుయూన పునరుత్థానం హుసె.
1CO 15:22 ఆదామ్‍ను బారెమా హాఃరుజణు కిమ్‍ మరణ్‍ పొందుకరాస్కి, ఇమ్మాస్‍ క్రీస్తునుబారెమా హాఃరుజణు జీవ్సె.
1CO 15:23 హారేక్‍జణు ఇను యినూ వరుసమా జివాడ్సే, అగాఢికతొ ఫ్హైలు ఫల్‍ క్రీస్తు; ఇన పాసల్తి క్రీస్తు ఆయోతెదె ఇనఖందె ర్హవ్వాలు జివ్వాడజాసె.
1CO 15:24 ఇన పాస్సల్‍తి ఇనె సమస్తమ్‍హుయుతే అధిపత్యంనా, సమస్తంను అధికారంనబి తాఖత్‍ పోఢినాఖిదీన్‍ ఇనొ భా హుయోతె దేవ్ను రాజ్యమ్‍నా దినాఖిదిసే; తెదె అంతమ్‍ ఆవ్సె.
1CO 15:25 సానకతో ఇను దుష్మన్‍ హాఃరవ్‍నా ఇను గోఢను హేట్‍ ర్హావతోడి ఇను రాజ్యపరిపలనా కరావ్‍తొర్హాసె.
1CO 15:26 ఆఖరిమా నాషనంహువాలొ దుష్మన్‍ను మరణ్‍.
1CO 15:27 దేవ్‍ సమస్తంనా క్రీస్తు గోడనాహేట్ బిచ్చాయ్‍రాక్యొస్‍, సమస్తంబి వాతేనా గోడాన హేట్‍ బేంద్యొతె దేవ్‍ తప్ప మిగిల్యుతె ఇనా గోడానహేత్‍‌ ఛా! హుసే కొయిన్నా?
1CO 15:28 బుజు సమస్తం ఇన హాత్మా ఆయుత్రుతెదె దేవ్‍ సర్వాధికారితరా ర్హావన నిమిత్తంతీ ఇనొ ఛియ్యో సమస్తంనా ఇను హేట్‍ మెరాక్యుతె దేవ్‍నా యో కందే హుసే.
1CO 15:29 అమ్‍ నాహుయితొ మరీగుతె ఇవ్నటేకె బాప్తిస్మమ్‍ లెవ్వాలు సాత్‍ కర్సె? మరిగుతే అద్మి నాజీవిన్‍ ఉట్యుతెదె ఇవ్నటేకె బాప్తీస్మమ్‍ లెవ్వాను సానా?
1CO 15:30 బుజు హమే ఘంటో ఘంటొనా జాన్నుఢర్తి జీవ్‍ను సాన?
1CO 15:31 భైయ్యే, అప్నొ ప్రభూహుయోతె యేసుక్రీస్తుమా తుమ్నలీన్‍ మన ఛాతె బడ్డాయినుబన్తి మే హార్‍రోజ్‍ మర్జంకరూస్‍ కరి బోలిస్‍.
1CO 15:32 అద్మియోనుతరా, మే ఎఫెసుమా జిన్వార్‍తి లాడైయికర్యొథొ మన లాభమ్‍ సాత్‍? మరీహుయునా నావుట్టనహుయుతొ “కాల్‍ మరిజాసూ అనటేకె ఖయ్యే పియ్యే”
1CO 15:33 మోసమ్‍ నొకొహువొ దుష్టుల్‍నా హాఃమే అష్యల్ ఛాల్‍నా కర్రాబ్‍ కరాఖిదేస్.
1CO 15:34 నీతిను చాల్‍వాల్తి జాగిర్హయిన్‍ పాప్‍ నొకొకరో దేవ్నలీన్‍ జ్ఞాన్‍ థోడజనా కోయిని. తుమ్నా షరంహువనాటేకె ఆ వాత్‍ బోలుకరూస్‍.
1CO 15:35 హుయుతొ మర్యుగుతె కిమ్‍ జీవ్సె? ఇవ్నె కెహూ ఆంగ్తాన్‍తి ఆవ్సెకరి ఏక్జను పుచ్చాయో.
1CO 15:36 ఓ బుద్దికొయింతే అద్మి, తూ బింజోల గాడ్యొతెదె యో మరిగుతోస్‍ కాహెనా పాచు జీవ్సెతె.
1CO 15:37 తూ గాడ్యొతె ఘౌను బింజొళన బుజు కెహూబి బింజోలుహో ఖాలిబింజోలనా గాఢుకరస్‍ పన్కి పుట్సెతె ఆంగ్తాన్‍నా కాహె.
1CO 15:38 పన్కి దేవ్‍నె ఇను ఇష్టంతీస్‍ తూ గాడ్యొతె బింజోళనా రూపంనా దెంకరాస్ ‍బుజు హర్యేక్‍ బింజొలాన ఇను యినూ ఆంగ్తాన్‍నా దెంకరాస్‍. భోటి ఆ హఃరుబీ యేక్ ర్హావనుహుయుతె కాహె.
1CO 15:39 అద్మియోను భోటి అలాదు, జాన్వార్ను బోటి అలాదు, జిన్వార్‍ను బోటి అలాదు, మాస్లును బోటి అలాదు.
1CO 15:40 ఇమ్మస్ ఆకాష్‍మా రాఛునురూప్‍ ఛా, ధర్తిఫర్‍ రాఛునురూప్‍ ఛా, ఆకాష్‍ను రాఛును మహిమ అలాదు, ధర్తనురూప్‍ రాఛను మహిమ అలాదు.
1CO 15:41 సూర్యుడ్‍ను మహిమ అలాదు, చంద్రమాను మహిమా అలాదు, థారోను మహిమా అలాదు, మహిమానలీన్‍ యో ఏక్ థారోన బుజేక్‍ థారోన ఉజాలుమా తేడా ర్హాసె కొయిన్నా?
1CO 15:42 మరిగుతె ఇవ్నె ఫరిన్‍ జీవనుబి ఇమ్మస్‍ ఆంగ్తాన్‍ హంకేను నాష్‍కొయింతె ఆంగ్తాన్‍ పొంద్సు.
1CO 15:43 ఘనహినంని పిఖాయిన్‍ మహిమనితార ఉట్టాడ్సె, కంజోర్‍నితరా ఫికాయుతొ, తాఖత్‍తి ఉట్టాడ్సె.
1CO 15:44 స్వభావికం సంబంధంహుయుతే ఆంగ్తాన్‍తరా నక్కాయిన్‍, ఆత్మసంబంధంహుయుతె ఆంగ్తాన్‍తార ఉట్టాడ్సె. ప్రకృతి సంబంధంహుయుతె ఆంగ్తాన్‍ ఛా ఇనటేకె, ఆత్మ సంబంధంహుయుతె ఆంగ్తాన్‍బి ఛా.
1CO 15:45 అనహాఃజె ఆదామ్‍ ఫైహ్లు జియ్యోతె అద్మికరి లిఖ్కైరూస్‍, ఆఖరీను ఆదామ్‍ జీవిన్‍ ఆత్మ హుయ్రోస్‍.
1CO 15:46 ఆత్మ సంబంధంహుయుతె అగాఢి ఆయుహుయుకాహే, స్వభావికం సంబంధంహుయుతేస్‍ అగాఢి ఆయు. ఇనపాసలతి ఆత్మసంబంధమ్‍ హుయుతే.
1CO 15:47 మొదుల్ను అద్మి ధర్తినుసంబంధంహుయితె మాటిమతూ ఫైదాహుయోతె, బెంమ్మను అద్మి స్వర్గంమతూ ఆయొహుయోతె.
1CO 15:48 అగాఢి మాట్టిమతూ ఫైదాహుయుతె కెజాతునుకీ ఇన పాస్సల్‍తీ మాట్టిమతు ఫైదాహుయుతే ఇవ్నె హాఃరుబి ఇంజొక్నూస్‍, స్వర్గంనుసంబంధి కెజాత్నోకి స్వర్గంనూ సంబంధుల్బి ఎజాత్నుస్‍.
1CO 15:49 బుజు అప్నే మాటిమతు ఫైదాహుయుతె రూప్‍మా పేరాక్యతె తిమ్మస్‍ స్వర్గంనుసంబంధిహుయూతె రూప్‍నా పేర్సు.
1CO 15:50 భైయ్యే బ్హేనె, మే బోలుకరూతె సాత్కతొ ల్హొయి బోట్టి దేవ్‍ను రాజ్యంమా జాసెకొయిని, క్చయ అక్చయనా స్వతంత్రించె కొయిని.
1CO 15:51 హదేక్‍ తుమ్నా ఏక్‍ మర్మమ్‍ మాలంకరుకురూస్‍, అప్నెహాఃరు కోఖూసుని పన్కి నిమిషంమా ఢోళనుపాప్నే మారతోడి, ఆఖిరి బూరా వాజమస్‍ అప్నెహాఃరను రూప్‍ బదల్సె.
1CO 15:52 బూర వాజ్సె; తెదె మరిహుయూ పవిత్రుల్గా ఉటాడ్సె, అప్నె రూప్‍ బద్లిజాసె.
1CO 15:53 నాషనంహుయుతె ఆ ఆంగ్తాన్‍ నాష్‍హువకొయింతె పేర్లావనుహుయీన్‍ చా; మరిజాసెతే ఆ ఆంగ్తాన్‍నా మరణ్‍కొయింతె ఆంగ్తాన్నా పేర్లావనుహుయిన్‍ ఛా.
1CO 15:54 అమ్నితార నాష్‍హువను నాష్‍హువకొయింతె ఇనా, మరిజాసేతే మర్సెకొయింతే ఇనా పేరిలిదాతెదా, “జీత్ను మరణ్నా గలిల్దు” కరి లిఖ్కాయ్‍రూతె వాత్‍ నెరవేర్యు .
1CO 15:55 ఓ మరణ్‍, తారు జీత్‍ కెజ్గా? ఓ మరణ్‍ తారు కాఠొ క్యా?
1CO 15:56 మరణ్‍ను కాఠొ పాప్‍; పాప్నఛాతె తాఖత్‍ ధర్మషాస్ర్తం.
1CO 15:57 హుయితోబి అప్నొ ప్రభుహుయోతె యేసుక్రీస్తు బారెమా అప్న జీత్‍ దేవ్వాంకరతె దేవ్న సోత్రం కల్గను హువదా.
1CO 15:58 హుయుతోబి మార లాఢ్‍నా భైయ్యె భేనె, తుమారు ప్రయాసం ప్రభూమ్హడ్తి ఫాల్తుకాహెకరి మాలంకరీన్‍, ఎక్ జోడ్మా, కద్లకొయింతెవాలనితరా, ప్రభూను కార్యాభివృద్ధికనా కెదేబి ఆషక్తివాలహుయిన్‍ ర్హవొ.
1CO 16:1 పరిసుద్ధుల్‍నాటేకె చందానువాత్‍మాహుయుతొ మే గలతీయను సంఘంనా నియమించొతె ప్రకారమస్‍ తుమేబి కరొ.
1CO 16:2 మే ఆయోతెదె చందా జమకరకొయినితిమ్‍ హర్యేక్‍ ఆదివారంనా తుమారమా హర్యేక్‍ జణు ఇనె బ్హడయెత్రె ఇనకనా థోడు రఫ్యా జమకర్ను.
1CO 16:3 మే ఆయోతెదె తుమె కినాయోగ్యుల్‍కరి యేంచిన్‍ పత్రికల్‍ దిసూకి ఇవ్నహాతె తుమారు ఉపకారమ్‍ను చందా యెరూషలేమ్‍నా బోలిమొక్లీస్‍.
1CO 16:4 మేబి జావను అష్యల్‍హుయుతో ఇవ్నె మారకేడె ఆవ్సె.
1CO 16:5 హుయితొ మాసిదోనియమాకరీ పడిన్‍జావనాసోచుకరూస్‍ ఇనటేకె మాసిదోనియమా గయోతెదె తుమారకనా ఆయిస్‍.
1CO 16:6 తెదె తుమారకనా థోడుధన్‍ ర్హావమా ఆవ్సె. యేక్తార ఠండ్నుధన్‍ అక్కు ర్హావమా ఆవ్సె. తెదె మే జవుంకురుతే జొగోమా తుమె మన మద్దత్‍ కరజై.
1CO 16:7 ప్రభూ అనుమతీ దిదొతో తుమారకనా థోడుధన్‍ కాహె జాహఃత్‍ధన్‍ ర్హానుకరి ఆహ్ః దేఖుకరూస్‍, ఇనటేకె హాంకె వాట్‍ఫర్‍ తుమ్న దేఖన మన దిల్‍కొయిని.
1CO 16:8 ఇనటేకె పెంతెకోస్తుతోడి ఎఫెసుమ ర్హాయిస్‍.
1CO 16:9 సానకతొ ఏక్ అష్యల్ అవకాషం మారహాఃమె కర్యాక్యూస్‍, ఢరవాలుబి కెత్రుకిజణు ఛా.
1CO 16:10 తిమోతి ఆయోతొ యో తుమారకనా నిష్చయంతీ ర్హావహఃర్కు దేఖిలెవొ మారి‍తరస్‍ యో ప్రభువును కామ్‍ కరుకరాస్‍.
1CO 16:11 ఇనటేకె కోన్బి ఇన న్హాను కరీన్‍ నాదేక్ను, మారకన ఆవనటేకె ఇన షాంతితి ఆవదెవొ యో భైయ్యేతీబి ఆవ్సెకరి వాట్‍దేకుకరూస్‍.
1CO 16:12 భై హుయోతె అపొల్లోన్‍బారెమా సంగతి సాత్కతో, ఇను భైయ్యేతీబి మలీన్‍ తుమారకన జవోకరి మే ఇనా ఘను బతిమాలిల్దొ పన్కి, హంకె ఆవనటేకె ఇనా కెత్రూబి దిల్‍కొయిని, ఇన వీల్‍హుయుతెదె ఆవ్సె.
1CO 16:13 హొసార్‍తీ ర్హవొ, విష్వాస్‍మా ఉబిరీన్‍ ర్హవొ, హిమ్మత్‍ కల్గిబి కువ్వాత్‍ వాలహుయిన్‍ ర్హవొ.
1CO 16:14 తుమెకరతె హరేక్‍ కామ్‍హాఃరుబి ఫ్యార్‍తి కరొ.
1CO 16:15 స్తెఫన్‍ను ఘర్‍వాలు అకయనూ దేహ్ఃనా ఫైహ్లుఫలామ్‍కరి, ఇవ్నె పరిసుద్ధుల్నా సేవ కరనటేకె ఇనుయోస్‍ దినాఖిదీన్‍ ఛాకరి తుమ్న మాలంమస్‍.
1CO 16:16 ఇనటేకె భైయ్యే, ఎజాత్నవాలనాబి, కామ్మా మద్దత్‍కర్తాహుయీన్‍ కోషీస్‍కర్తూఛాతె హాఃరవ్‍నా తుమె లొబడీ ర్హానుకరి తుమ్న బతిమాలుకరూస్‍.
1CO 16:17 స్తెఫన్‍ను, ఫొర్మూనాతు, అకాయినాకరి బోలవాలు ఆవనుబారెమా ఖుషిహుంకరియేస్. తుమె కొయింతేలోటు 16:17 ఇవ్నకంతూ కెహూ వాత్‍ నార్హావనూ, ఇవ్నెతి మలీన్‍ ర్హావను నార్హావమా థోడు దిగుల్‍ ఛాకరి పౌల్ను ఉద్దేస్‍నా మన అవ్నె తీర్చు.
1CO 16:18 మారి ఆత్మనాబి తుమారు ఆత్మనబి సుఖమ్‍ హువకురస్‍ ఇనటేకె ఇంజోకవ్నా ఇమాన్‍ కర్ను.
1CO 16:19 ఆసియమాను సంఘంవాల తుమ్న హఃలమ్‍కరి బోలుకరస్‍. అకుల ప్రిస్కిల్లకరి బోలవాలు, ఇవ్ను ఘేర్‍మాచ్చాతె సంఘంవాలనా ప్రభువునుబారెమా తుమ్నా కెత్రూకి హఃలమ్‍ కరుకరూస్‍‍.
1CO 16:20 భైయ్యే హాఃరుబి తుమ్నా హఃలామ్‍ కరుకరాస్‍. పవిత్ర్ హుయుతె బుచ్చతీ ధబ్బాయ్‍లీన్‍, తుమె ఏక్ను యేక్ హఃలామ్‍ కర్లెవొ.
1CO 16:21 పౌల్‍కరి మే మారహాతేతి మేస్‍ హఃలామ్‍కరి లిఖ్కుకరూస్‍.
1CO 16:22 కోన్బి ప్రభునా ఫ్యార్‍ నాకర్యుతొ యో షపించబడవాలొహుసె; ప్రభువు వలోవాస్‍.
1CO 16:23 ప్రభుహుయోతె యేసుక్రీస్తును కృప తుమ్న కేడెహుయీన్‍ ర్హావదా.
1CO 16:24 క్రీస్తుయేసుకనా మారు ఫ్యార్‍ తుమార హాఃరనుకేడె ర్హావదా. ఆమేన్‍.
2CO 1:1 దేవ్‍ను చిత్తంనుబారెమా క్రీస్తు యేసును అపొస్తల్‍హుయోతె పౌల్‍నా, అప్నొ భై హుయోతె తిమోతినా, కొరింథీమా ఛాతె దేవ్‍ను సంఘంనా, పరిసుద్ధుల్ను అద్మియేనా అకయమాఛాతె హాఃరన్నా అచ్చుకరి బోలిన్‍ లిఖ్కుకురూస్‍.
2CO 1:2 ప్రభూహుయోతె అప్నా భాహుయోతె దేవ్‍కంతూ కృపబి సమాధానమ్‍ తుమ్న హువదా.
2CO 1:3 గోర్‍వతాలవాలొ భా, సమస్తంహుయూతె ఆదరణనా అనుగ్రహించవాలొ దేవ్, అప్నొ ప్రభూహుయోతె యేసుక్రీస్తు భాహుయోతె దేవ్‍ స్తుతింబడ్నుహువదా.
2CO 1:4 దేవ్‍ హమ్న కెహూ ఆదరణతీ ఆదరించరాస్కి, యో ఆదరణతి కెజాత్ను మిన్హత్‍మా ర్హవ్వాలూబి, ఆదరించనటేకె కువ్వత్‍వాల హువానటేకె, యో హమారు మిన్హత్‍ హమ్నా ఆదరించుకరస్‍.
2CO 1:5 క్రీస్తునూ మిన్హత్‍ హాఃరమా కిమ్‍ జాహఃత్‍ హుంకరస్కి ఇమ్మస్‍ క్రీస్తునుబారెమా ఆదరణబీ హమ్నా జాహఃత్‍హుంకరాస్‍.
2CO 1:6 హమె మిన్హత్‍మా పొంద్యతోబి తుమారు ఆదరణటేకెబి బఛ్చానటేకెబి పొందియే; హమే ఆదరణా పొంద్యతోబి తుమారు ఆదరణటేకె పొందుయే. ఆ ఆదరణ, హమేబి పొందుకరతెతిమ్‍ యో మీన్హాత్నా ఓపికతీ సహించానటేకె హోనుతె ఆదరణ ఓర్చిలేవాన ఛా.
2CO 1:7 తుమె మిన్హత్‍మా కిమ్‍భాగ్‍ హుయిరాస్కీ, ఆదరణమాబీ ఇమ్మస్‍ భాగ్‍హుయిరాస్‍కరి మాలంకర్యా ఇనాటేకె తుమ్నాలీన్‍ హామరు ధ్యేర్‍ స్థిరమ్‍హుయిన్‍ ఛా.
2CO 1:8 భైయ్యే, ఆసియమా హమ్నా జరిగ్యుతె మిన్హత్ లీన్‍ తుమ్న నామాలంహువాను హమ్నా ఇష్టంకొయిని, యోకెహూకతొ హమె జీవ్సూకరి నమ్మకం కోథూనితిమ్‍, హమారు తాఖత్‍తి మించీన్‍ జాహఃత్‍ భోజొనుబారమా ముర్జాయిగయా.
2CO 1:9 బుజు మర్యుహుయునా ఉట్టాడవాలొ దేవ్‍కనస్‍ తప్ప, హమారఫర్‍ హమే నమ్మకమ్‍ నారాక్నుతిమ్‍ మరిజాసుకరి కఛ్చితమ్‍ హమారఫర్‍ హమ్నాహుయీన్‍ థూ.
2CO 1:10 యో యోజాత్ను మరణంతీ హమ్నా చుఖ్కాయో బుజు అగాఢీబి చుఖ్కావ్‍సే, బుజు హమారటేకె ప్రార్థనకరవాలనా తుమ్నాబి మద్ధత్‍ కర్తూ ర్హావమా, ఇనె బుజు అగఢీబి హమ్నా చుఖ్కావ్‍సేకరి ఇనఫర్‍ నిరీక్చణ వాలహుయీన్‍ ఛియ్యే.
2CO 1:11 ఇనటేకె కెత్రూకిజణనూ ప్రార్థననుబారెమా హమ్నా కలుగ్యుతే కృపావరంనాటేకె కెత్రూకిజణనూహాతె హమారు విషయంమా కృతజ్ఞాత కర్సే.
2CO 1:12 హామారు బడ్డాయి కర్కుస్‍, ములక్‍మా జ్ఞానంమా నాఛాలిన్‍ దేవ్‍ను పరిసుద్ధంతీ కపటంకోయినితిమ్‍ దేవ్ను కృపామస్‍ చాలిన్‍ ములక్మా చాల్సుకరి తుమారమా చాల్తూహుయిన్‍ హామరు దిల్ సాబుత్‍ దేవనూస్‍,
2CO 1:13 హామె తుమ్నా లిఖ్కుకరతే, తుమె పఢీన్‍ పూర్తితి గ్రహించుతే సంగతుల్‍, తప్ప బుజు సాత్బి తుమ్న లిఖ్కుకరకొయిని, అనా ఒప్పిలీసుకరి ధ్యేర్‍ కరూకరియేస్‍.
2CO 1:14 బుజు అప్నొ ప్రభూహుయోతె యేసును ధనుమా హమ్న కింకీ, ఇమ్మాస్‍ తుమ్నబి బడ్డాయిహువను కారణం ర్హాసుకరి, తుమె థోడు హామన ఒప్పిరాక్యస్‍.
2CO 1:15 బుజు ఆ నమ్మకంవాలొహుయిన్ తుమ్నా బెంమ్మను ఆషీర్వాద్‍ మలుకురాస్‍ అగాఢి తుమారకన ఆయిన్‍,
2CO 1:16 తుమారకంతు మాసిదోనియాన జైన్‍, మాసిదోనియాతీ బుజు తూమార కన ఆయిన్‍ తుమర హాతె యూదయన కేడేజాయిస్‍కరి సోచుకూరుస్‍.
2CO 1:17 ఇనటేకె మే అమ్‍ సోచీన్‍ ఉద్దేషించిన్‍ గల్తిని వాటే చాలుకురుస్‍సూ? హో హోకరి బొలుతోహుయిన్‍, కాహె కాహెనితరా ప్రవతించొకరి మారు హఃయల్ ఆంగ్తాన్‍నురీతిగా ఛాలుకురస్‍నా?
2CO 1:18 దేవ్‍ నమ్మకంవాలొ ఇనటేకె హమే తుమ్నా బోల్యతె వాక్యం, హోకరి బోలిన్‍ కోయిని, కరి బోల్యా,
2CO 1:19 హమార హాతెహూః కతొ మారహాతెహుః సిల్వానుహాతెహుః తిమోతినాహాతెహుః తుమారమా ప్రచార్‍కర్యతె దేవ్ను ఛియ్యోహుయోతె యేసుక్రీస్తు హోకరిబోలిన్‍ కాహేకరి బొల్యొకొయింతె కోర్హయోని పన్కి ఇనె హోకరి బోలవాలొహుయిన్‍ ర్హయో.
2CO 1:20 దేవ్ను వాగ్దనల్‍ కెత్రూబిహో హాఃరుబి క్రీస్తుకనా హోకరి బోలాయుహుయిన్‍ ఛా. అనటేకె అప్నబారెమతూ దేవ్న మహిమ హువనాటేకె యో ఇనబారెమా కచ్చితంతి హుంకరస్‍.
2CO 1:21 తుమారకేడె క్రీస్తుమా వుబ్రిన్‍ర్హానుతిమ్ హమ్న స్థిరపరిచీన్‍ అభి‍షేకించొతే దేవస్‍.
2CO 1:22 యో అప్న ఛాపొనకిన్‍, అప్న దిల్‍మా అప్న ఆత్మకరి సంచకరువునా అనుగ్రహించి రాక్యొస్‍.
2CO 1:23 తుమారఫర్‍ కనికరమ్‍ హుయుకరి మే వుజు కొరింథీనబి కోఆయోని. మార జాన్‍కేడె దేవ్న సాక్చుల్‍నితరా బేందుకరుస్‍.
2CO 1:24 తుమార విష్వాస్‍ఫర్‍ హమె ప్రభూవాలకరి అమ్‍ కొబోలుకరెస్‍ని పన్కి తుమారు ఖుషినటేకె మద్దత్‍వాల ఛియ్యే; విష్వాసమ్‍నాబారెమాస్‍ తుమె వుబ్రిన్‍ ఛా.
2CO 2:1 బుజు “మే దుఃఖంతీ తుమారకనా పాచుఫరీన్‍ కోఆయిస్‍నికరి మారువాతెనా మేస్‍ నిర్ణయంలీలిదొ.”
2CO 2:2 మే తుమ్న దుఃఖ్‍కర్యొతొతెదె మార హాతె దుఃఖ్‍పడ్యుహుయు తప్ప అజు కోన్బి మన ఖుషికర్సె?
2CO 2:3 మే ఆయోతెదె కినబారెమా మే ఖుషిహుయిస్‍కి, ఇవ్నాబారెమా మనదుఃఖ్‍ నాఆవునుతిమ్‍ ఆ సంగతి తుమ్నలిఖ్కుకరూస్. బుజు మార ఖుషీ తుమార హాఃరజణవ్‍ను ఖుషీస్‍కరి తుమారకనా నమ్మకంకలిగిన్‍ అమ్‍ లిఖ్కుకరూస్.
2CO 2:4 తుమె దుఃఖ్‍ హోనుకరి కాహే పన్కి, తుమారబారెమా మన కలిగ్యుతే జాహఃత్‍ ఫ్యార్‍నా తుమే మాలంకర్నుకరి జాహఃత్‍ మిన్హత్‍ దిల్‍నుబాధతి కెత్రూకి ఆంజు చువాడ్తో తుమ్న లిఖ్కుకరూస్.
2CO 2:5 కోన్బిహో దుఃఖ్‍ కర్యుహుయూతొతెదె, మనస్‍ కాహె థోడుబోత్‍ తుమ్నా హాఃరనా దుఃఖ్‍ కర్యాక్యోస్‍. ఇనఫర్ కటినంతి ర్హావను మనా ఇష్టంకొయిని, ఇనఫర్‍ ఉప్పర్‍ నాఖన కోహుయునితిమ్‍ ఆ వాతె బోలుకరూస్‍.
2CO 2:6 ఇమ్‍ జోక్నవాలన తుమారమా ఘనుజనవ్తిబారెమా హుయుతె ఆ షిక్చా బైస్‍,
2CO 2:7 ఇనటేకె బుజు తుమె ఇన నాషిక్చించును తిమ్‍ మాప్‍కరీన్‍ ఆదరించాను అష్యల్ కొయినికతొ యేక్తారా యో జాక్హత్‍ దుఃఖ్‍మా డుబిజాసె.
2CO 2:8 ఇనటేకె ఇనబారెమా తుమారు ఫ్యార్‍ స్థిరపరుచునుకరి తుమ్నా బతిమాలుకరుస్‍.
2CO 2:9 తుమె హాఃరు సమాచార్‍కనా విధేయుహుయిన్‍ ఛాసుకికరి తుమారు యోగ్యత మాలంకరనటేకెస్‍ కాహేన జమనమా లిక్యోథొ.
2CO 2:10 తుమె కెహూగూర్చి హుయుతోబి కినా మాప్‍కరుకరస్‍కి మేబి ఇనా తుమార నిమిత్తంతి క్రీస్తును సముకమ్‍మ; మాప్‍కరుకరుస్‍.
2CO 2:11 మే కినాబి మాప్‍ కర్యొతో సైతాన్ అప్నా మోసం నాకర్నుతిమ్‍ సైతాన్‍ను, తంత్రమ్‍న అప్నె మాలంకొయినితిమ్‍ ర్హావాల కాహే.
2CO 2:12 క్రీస్తును సువార్త ప్రచాకరనాటేకె మే త్రోయ నంగర్‍మా ఆయోతెదె, ప్రభూవునువల్లా మన అష్యల్ వహాఃత్‍ మల్యుతెదె
2CO 2:13 పన్కి, భై హుయోతే తీతు మన నాదెఖ్కావమా, మార ఆత్మమా మనస్సాంతి కొయినితిమ్‍ ఇవ్నకనా చుట్టిలీన్‍ ఇజ్గతూ మాసిదోనియాన నిక్‍ల్యో.
2CO 2:14 హమారబారెమా హర్యేక్‍జొగొమా క్రీస్తును గురించీన్‍ జ్ఞనంకరి ఏక్ సుగంధంను వాహ్ః దెఖ్కాడుతూహుయిన్‍ ఇనకనా హమ్నా హమేసా జితాడుకరతే దేవ్న సోత్రమ్‍.
2CO 2:15 బచ్చుకరతె యివ్ను బ్హనేబి నాష్‍హుంకరతె యివ్నబ్హనేబి హమే దేవ్నా క్రీస్తు పరిమళం హుయీన్‍ ఛియ్యే.
2CO 2:16 నషించవాలన మరణ్‍హుయూతె వాహ్ఃనితరా బచ్చిజంకరతెవాలనా జివ్వాడను వాహ్ః‍నితరహుయిన్‍ ఛియ్యే.
2CO 2:17 అనటేకె అజాత్ను సంగతుల్‍నా హమే దేవ్ను వాక్యమ్‍నా నామలైయిన్‍ కర్రాబ్‍కరతె కెత్రుకి జణనుతరా కొయినితిమ్ నిష్కపటంవాలహుయిన్‍ దేవ్‍ నియామించ్యితె వాలహుయిన్‍ క్రీస్తుబారెమా దేవ్న హాఃమె బోధించుకరియేస్‍.
2CO 3:1 బుజు హమరా బారెమా హమేస్‍ మహాన్‍కరి బొల్లేవాను సురుకర్యనా? థోడుజణనా అవసరం ఛాతిమ్‍, తుమ్నహో తుమార కంతుహొ, పరిచార్య పేపర్‍ లిఖ్కను‍ హమ్నా అవసరంసూ?
2CO 3:2 హమార దిల్‍నా ఉప్పర్‍ లిఖ్కాయ్‍ ర్హయుతిమ్‍, అద్మిహాఃరు మాలంకర్తూహుయిన్‍ పఢుకరతె హమారు పత్రికా తుమేస్‍కాహెనా?
2CO 3:3 రాతిపల్కును ఉప్పర్‍తోబి ఇంక్తీహుయుతోబి లిఖ్కాయుకొయినితిమ్‍ అద్మియేను దిల్‍మా పల్కుఫర్‍ జీవిన్‍హుయోతె దేవ్ను ఆత్మతీ, హమారు పరిచారకుల్‍నుబారెమా లిఖ్కాయ్‍రూతె క్రీస్తు పత్రికహుయిన్‍ ఛా కరి సానకతొ క్రీస్తుఫర్‍ విష్వాస్‍ ఛాకరి బోలుకరియేస్‍ దెఖ్కాంకరాస్‍.
2CO 3:4 క్రీస్తును దేవ్నబారెమా హమ్నా కెజాత్ను నమ్మకం ఛా.
2CO 3:5 హమారుబారెమా కెహూబిహుయుతిమ్‍ సోచనబి హమారు హమేస్‍ కువ్వత్‍వాలకరి హఃయల్‍ హమారు దేవ్నుబారెమాస్‍ కల్గీన్‍ ఛా.
2CO 3:6 యోస్‍ హమ్నా నవూ నిబంధననా, కతొ లిఖ్కాహుయుతె నియమాషాస్త్రం కాహె పన్కి ఆత్మనాస్‍ ప్రచార్‍కరవాల హువానటేకె హమ్న అర్హతదిదో, అక్చర్‍‍కాహె పన్కి ఆత్మ జివ్వాడుకరస్‍.
2CO 3:7 మరణ్‍ను కారణంహుయుతే సేవ, పత్రఫర్‍ చెక్కూతే ధర్మషాస్త్రం సంభంధించుహుయు, కెత్రూకి మహాన్‍ ఛా ఇనటేకె మోషే మ్హేడనూ ఉజాళుహుయితే యో మహిమ, ఇస్రాయేల్‍ ఇను మ్హోడునునా దేక్యాకొయిని.
2CO 3:8 అమ్‍ ర్హయితో ఆత్మ సంభంధమ్‍హుయుతే సేవ బుజుకేత్ర మహాన్‍ మహిమానితరా రాస్కి?
2CO 3:9 షిక్చ విధినా కారణంహుయుతేస్‍ పరిచర్యాస్‍, మహీమ కలిగ్యుహుతో నీతినా కారణ్‍హుయుతే పరిచర్యా కెత్రూకి జాహఃత్‍హుయూతె మహిమ కలగస్‍.
2CO 3:10 ఇనెహూఃబి జాహఃత్‍హుయూతె మహిమ అనర్హావను బారెమా అనేహుః అగాఢి మహిమనితరాహుయుథు ఆ విషయంమ మహిమకొయినితిమ్‍ హుయు.
2CO 3:11 కామ్‍హువనూస్‍ మహిమాహుయిన్‍ ర్హైతొతెదె, కమ్‍ వాహాఃత్‍తోడి ఉబ్రీన్‍ర్హైతె అజు ఘను మహిమాహుయిన్‍ ర్హాసే కొయిన్నా.
2CO 3:12 హమె ఘనూ ఆహ్ఃతీ అనటేకె హిమ్మతీ ఛియ్యే. నాష్‍హుంకరతె హమే ఇమ్‍ కరీన్‍ ఘణు హిమ్మత్తీ ప్రచార్‍ బోలుకరేస్‍.
2CO 3:13 కమ్‍ హుంకరతే మాహిమనూ ఇస్రాయేల్‍వాలు కాడినాఖి దేవహాఃర్కు మోషే ఇన మ్హోడఫర్‍ గుంట్టొ నాఖిలేస్‍. హామే ఇమ్‍ కొయిని.
2CO 3:14 బుజు ఇవ్ను దిల్‍ కఠినమ్‍హుయిగు ఇనటేకె హాంకెలగు జూను నిబంధన పడ్యుతెదె యో క్రీస్తునవలా కాడైయిగుకరి ఇవ్నా మాలంహువకొయింతే, యో గుంట్టోస్‍ ఉబ్రిన్‍ ఛా
2CO 3:15 హంకేలగు మోషే గ్రంథమ్‍న ఇవ్నే పఢ్యుతెప్తోడి గుంట్టొ ఇవ్నా దిల్‍నా ఉఫర్‍బీ ఛా పన్కి,
2CO 3:16 ఇవ్ను దిల్‍ ప్రభూమణి కెదె పరస్కీతెదె గుంట్టొ కడైయి నాఖిదిసె.
2CO 3:17 ప్రభూస్‍ ఆత్మ. ప్రభువునూ ఆత్మ కెజ్గ ర్హాస్కి ఎజ్గ స్వాతంత్యమ్ ర్హాస్‍.
2CO 3:18 అప్నె హాఃరుజను గుంట్టొ కొయినితే మ్హోడతి ప్రభూవును మాహిమనా ఆయ్నొనితరా మాహిమతూ వుజు జాహఃత్‍ మహిమా లేతాహుయిన్‍, ప్రభూవును ఆత్మనహాతె యో రూప్‍మాస్ బద్లాయ్‍జాసు.
2CO 4:1 ఇనటేకె ఆ సేవపొందనాబారెమా గోర్‍కర్యుహుయతె వాలహుయిన్‍ హిమ్మత్‍కొయినితిమ్‍ ఛియ్యె.
2CO 4:2 హుయ్తొ కుయుక్తితి చాలకొయినితిమ్‍ దేవ్ను వాక్యంనా పాల్తుతీ నాబోధించీన్‍‍, హాఃచినా ప్రత్యక్చాహువనాటేకెనుబారెమా అద్మియేను మనస్సాక్చిన కామె హామరు హమేస్‍ దేవునా సముఖంకనా ఒప్పాతూహుయీన్‍, ఇజ్జత్‍హుయూతె కర్రాబ్‍కామ్‍నా బెందీన్‍ ఛియ్యే.
2CO 4:3 హమారు సువార్త మాలంకరాయోతొ తెదె నాష్‍హుంకరతె ఇవ్ను విషయంమాస్‍ మాలంహుంకరస్‍.
2CO 4:4 దేవ్ను హుఃద్‍రూప్‍హుయిన్‍ ఛాతె క్రీస్తు మహిమనా దెఖ్కాడతె సువార్త ఉజాలు ఇవ్నా నాదెఖ్కావహాఃర్కు ఆ ములక్‍ను సంబంధంహుయూతె దేవ్ని అవిష్వాస్‍షిహుయుతె ఇవ్ను మానోనేత్రంనా కాణు కరాకిదేస్‍.
2CO 4:5 ఇనటేకె హమె హమ్నలీన్‍ కోబొలెంకరేస్ని పన్కి క్రీస్తుయేసున లీన్‍ యో ప్రభూవు కరిబి హమ్నలీన్‍ యేసు నిమిత్తంతి హమె తుమారు పరిచారకుల్‍కరి ప్రకటించుకరియేస్.
2CO 4:6 అంధారు మతూ వుజాలు హువదాకరి బోల్యొహుయో దేవస్‍ ఇను మహిమాను గరించీన్‍ యేసుక్రీస్తునుజ్ఞానం వెళ్లడించనాటేకె దిల్‍మా వుజాలు ప్రకాషించుకరస్‍.
2CO 4:7 హుయితోబి యో తాఖత్‍ హమార మ్హడీహుయిన్‍ నాహుయిన్‍ దేవ్‍ మ్హడిహుయిన్‍ ర్హావనటేకె మాటిన కుండమా ఆ దవ్లత్‍ హమ్న మల్సే.
2CO 4:8 కిజ్గా గైయతోబీ మిన్హత్‍పడుకరుతోబి ఫాసిజావ్వాల కాహె, అపాయంమా ర్హయితోబి అపాయంకొయినితిమ్‍ కొయిని,
2CO 4:9 హమ్నా ఘను మిన్హత్‍ ఛా పన్కి హమ్న గాయపర్చకరస్‍ పన్కి మిత్రుల్‍ కొయినితిమ్‍ కోర్హాసుని. హక్లి దిదాతోబి దిక్కుకొయినితిమ్‍ కోఛియ్యెని, పడిగాతోబి నాషనంహువ్వాల కాహె.
2CO 4:10 యేసును జాన్‍ హమారు ఆంగ్తాన్‍ను దేఖ్కావనటేకె యేసును మరణ్‍ను హమారు షరీరంమా హమేసా ఢొహిలీన్‍ జింకరియేస్‍.
2CO 4:11 కిమ్కతో యేసును జాన్‍బి హమారు అద్మియోను ఆంగ్తాన్‍ను జీవ్తాహుయతె హమే హమేషా యేసునా నిమిత్తం మరణ్‍నా దెవ్వాడిరాక్యుస్‍.
2CO 4:12 ఇనటేకె హమారమా మరణ్‍నా తుమారమ జాన్‍నా కామ్‍ కర్తూ ర్హంకరస్‍.
2CO 4:13 కాగా “విష్వాస్‍సించుకరూస్‍ ఇనటేకె వాతెబోల్యొ” కరి లిఖ్కాయ్‍రూతె ప్రకారం యోజాత్ను విష్వాసంతీ మలీన్‍ ఆత్మవాలహుయిన్‍,
2CO 4:14 ప్రభూహుయోతె యేసునా ఉట్టాడవాలొహుయో యేసుతి హమ్నా ఉట్టాడీన్‍ తుమరేతి ఇనహాఃమె వుబారికాడ్సెకరి మాలంకరీన్‍, హమేబి విస్వాష్‍ కరూకరియేస్‍, ఇనటేకె వాతె బోలుకరేస్‍.
2CO 4:15 కృప జాహఃత్‍జణు వలా దేవును మహిమా నిమిత్తంతి కృతజ్ఞాతసుల్‍ ఫైలెయిజావహాఃరుకు సమస్తంను తుమారటేకెస్‍ ఛా.
2CO 4:16 ఇనహాఃజె హమే ఢర్సుకొయిని, హమారొ ఆంగ్తాన్‍ మరద్మామానొ కృషించీన్‍ జంవుకరాస్‍ ఆత్మ మరద్మానో ధన్‍పర్‍ ధన్‍ నవూ హుంకరాస్‍.
2CO 4:17 హమే దెఖ్కావతె ఇనటేకె కాహెతిమ్‍ దెఖ్కావాకొయింతె ఇనటేకె వాత్‍ బోలుకరేస్‍.
2CO 4:18 ఇనటేకె క్చణమాత్రంరాస్‍ హామారు దరాసు మిన్హత్‍ హమారటేకె జాహఃత్‍ నిత్యమ్‍ను మహీమాను భారంనా కల్గాంకరస్‍, దెఖ్కాహాఃవతె హాఃచి కాహె; దెఖ్కావకొయినితె హాఃఛిస్‍‍.
2CO 5:1 జమీన్‍ఫర్‍ జివుంకరతే అప్నె, అప్నె ర్హంకరాతె ఆఘర్‍, కతొ అప్ను ఆంగ్తాన్‍ నాష్‍హుయిగుతో, స్వర్గంమా అప్నె ర్హావనటేకె ఏక్ భాగ్‍ ఛా యో దేవాస్‍ బాంద్యొ యోనిత్యంను సత్యమస్‍కరి అప్న మాలం.
2CO 5:2 అప్నె దిగంబరుల్ నాహుయిన్‍ లుంగ్డా పేరిన్‍ ర్హవ్వాలనితరా దేఖ్కావుసూ, ఇనటేకె స్వర్గంతీ ఆవతె అప్ను ఘేర్నా పేర్లీసుకరి ఆహ్‍తి ఇన్మా మూల్గుకరేస్‍‍.
2CO 5:3 ఆ డేరమ ఛియ్యేతె అప్నె భోజొడోయిన్ మూల్గుకరేస్‍.
2CO 5:4 అన కనాఖిదేనుకరి కాహె పన్కి మరణ్‍నా జవ్వాలు జాన్‍నా హాతె గినాకిదేను కరి బోలాతిమ్‍ యో ఘేర్నా అన ఉఫ్పర్‍ పేరిలేనుకరీ అప్ను ఆహ్ః.
2CO 5:5 అన నిమిత్తంతీ అప్న సిద్దంకరవాలొ దేవస్‍, బుజు యో ఇను ఆత్మకరి లపాడ్డి ర్హాఖను అప్నా దెవ్వారూస్‍.
2CO 5:6 ఇనటేకె ఆ ఆంగ్తాన్‍మా జీవ యెత్రెధన్‍ ప్రభూవునా దూర్‍ ఛియ్యేకరి మాలంకరీన్‍ హమేషబి హిమ్మత్‍వాలహుయిన్‍ ఛియ్యే.
2CO 5:7 డోళన దెఖ్కావతె ఇన లీన్‍ కాహెతిమ్‍, విష్వాస్‍తీస్‍ అప్నె చాలుకరియేస్‍.
2CO 5:8 అమ్నితరా హిమ్మత్‍ లాయిన్ ఆ‍ ఆంగ్తాన్‍నా బేందిన్‍ ప్రభూవుకనా జివ్వానటేకె ఇష్టపడుకరేస్‍.
2CO 5:9 హుయితోబి ఆంగ్తాన్‍మా ర్హయితోబి ఆంగ్తాన్‍మతూ నికిగుతోబి ఇన ఇష్టుల్‍హుయిన్‍ ర్హావనుస్‍ హమారు లక్చ్యం.
2CO 5:10 సానకతొ యో కరాయోతే క్రియల్‍నాలీన్‍ యో అష్యల్ హుయితోబి, కర్రాబ్‍ హుయితోబి ఆంగ్తాన్‍తిహుయితే ఇను ఫల్‍నా హర్యేక్‍జణు లేవహాఃరుకు అప్నె హాఃరుజణు క్రీస్తు న్యాయపీఠంనుహాఃమె హాజర్‍ హోను.
2CO 5:11 ఇనటేకె హమే ప్రభూవునా వాత్మ ఢర్‍రాఖీన్‍ అద్మియేన ఒప్పించు కరియేస్‍, హమేసాత్‍కి దేవ్న స్పష్టంగా దేకుకరస్‍; తుమారు మనస్సాక్చినాబి యోస్పష్టంగా ర్హానుకరి హామె కోరుకరూస్‍.
2CO 5:12 హమ్న హమేస్‍ తార హాఃమె ఒప్పు కరకొయిని, పన్కి దిల్‌మాఛాతె వాతెవ్నాలీన్‍ కాహెతిమ్‍ ఉప్పర్‍లు రూపంనలీన్ బడ్డాయికరవాలన తుమె జవాబ్‍ బోలునుతిమ్ హామరు విషయహుయిన్‍ తుమనా బడ్డాయి కారణం కలిగించుకురాస్‍.
2CO 5:13 కింకతో హామ్నా పాగల్‍హుయూగు కరి కోన్బి బోల్యుతో యో దేవ్నటేకెస్‍, బుద్ధివాల హుయాతో యో తుమారటేకెస్‍.
2CO 5:14 క్రీస్తును ఫ్యార్‍ అప్న చలాంకరస్‍, కిమ్కతొ హాఃరనటేకె ఏక్జను మరిగయో ఇనటేకె హాఃరుజను మరిజావను వాత్‍ హాఃఛి.
2CO 5:15 జంకరతె ఇవ్నె హంకేతు ఇవ్నటేకె కహేతిమ్‍, ఇవ్నాహాఃజె మరిన్‍ పాచు ఉట్టాడవాలొహుయోతె ఇనటేకెస్ జీవనాటేకె ఇను హాఃరనటేకె మరిగోకరి నిష్చయించుకరియేస్‍.
2CO 5:16 ఇనటేకె హంకేతు హమే ఆంగ్తాన్‍ను రీతిమా కినహుయుతోబి ఆ ములక్‍ను ప్రమానాల్ను ప్రకారంతి కోమాలంకర్సుని, ఏక్‍ వహఃత్‍ హమె క్రీస్తున అమ్మస్‍ దేక్యా వుజు హంకేబి అమ్మస్‍ దేక్సు.
2CO 5:17 ఇనటేకె క్రీస్తుమ్హాఢి కోన్బి ర్హైతోస్‍ ఇవ్నె నవూ సృష్టి; జూణు మటిజంకరస్‍, హదేక్‍ నవూహుయ్రూస్‍.
2CO 5:18 సమస్తమ్‍ దేవ్నబారెమాస్‍ హుయిరూస్‍. యో అప్న క్రీస్తునుబారెమా సమాధానం కరూకరియేస్‍ ఇనేతి, యోసమాధానం కరీన్‍ సేవన హమ్నా దిదో.
2CO 5:19 యోకెహూకతొ దేవ్‍ ఇవ్ను దోస్నా ఇవ్నఉప్పర్‍ నానాఖీన్‍, క్రీస్తుకనా ములక్‍ ఇనేతి సమాధానం కరూకరియేస్‍, యో సమాధానంను వాక్యంనా హమ్నా దీరాక్యోస్‍.
2CO 5:20 ఇనటేకె దేవ్‍ హమారబారెమా తుమ్న బతిమాలంతరా ఛా, హమె దేవ్‍తి సమాధానంపడోకరి క్రీస్తుబన్తూ తుమ్నా బతిమాలుకరియేస్‍.
2CO 5:21 సానకతొ అప్నె ఇనేతి దేవ్ను నీతిహువనుతరా పాప్‍ మాలంకొయింతె ఇనె అప్నటేకె పాప్‍నితరా కర్యు.
2CO 6:1 అనహాఃజె హామె దేవ్‍తీ మలీన్‍ కామ్‍ కర్తూహుయిన్‍ తుమె పొంద్యతే దేవ్‍ను కృపన పాల్తు నొకొకరోకరి తుమ్నా బతిమాలిలెంకరియేస్‍,
2CO 6:2 అనుకూలమ్‍ వహాఃత్‍మా తుమారు ప్రార్థన హఃమ్జిస్‍ బఛ్చాడను ధన్నే తుమ్న మద్దత్‍ కర్యొ, కరి యో బోలుకరాస్‍ కొయిన్నా? “హదేక్‍ హాంకేస్‍ రక్చణ వహఃత్‍, ఆస్‍ రక్చనను ధన్‍.”
2CO 6:3 హామారు సేవనా కెజాత్నుబి నిందనహోనుతిమ్‍ కేహువాత్మాబి దోష్‍ కరకొయినితిమ్‍
2CO 6:4 హమే కర్యతె విషయంమా మిన్హత్‍మహో, ఇబ్బందుల్‍మహో థూ.
2CO 6:5 ర్యుతెదెబి ఠాణమహో, లాడైయోమహో, అల్లరిలోను జాగరంమహో, పస్తు మహో, ఘాను సహనం వతాల్యా,
2CO 6:6 పవిత్రనుబారెమా, జ్ఞానంనాబారెమా, దీర్ఘషాంతంమా దయతీబి పరిసుద్ధాత్మాతీబి నిష్కపటంకోయినితె ఫ్యార్‍తి.
2CO 6:7 హాఃఛివాక్యం బోలనుబారెమా దేవ్ను తాఖత్‍బి ఖవ్వాహాత్‍బి ఢవ్వాహాత్‍మా నీతి ఆయుధాల్‍బు బారెమా
2CO 6:8 ఘనత ఘనతతీబి అపవాదుమా దేవును పరిచారకులుహుయిన్‍ ర్హాహిన్‍ హాఃరు స్థితిమా హామరు హామేస్‍ మెప్పించు లేంకొరాస్‍.
2CO 6:9 హాఃమె మోసంకరవాలహుయిన్‍బీ హాఃచేలా మాలంకొయినితిమ్‍ ఛియ్యేతోబి అష్యల్తీ మాలంహుయిన్‍ ఛియ్యే మర్జావ్వాలనితరా ర్హయిన్‍ హదేక్‍ జీవుంకరేస్‍ షిక్చాదెవాయిరూస్‍తోబి మరణ్‍నా షిక్చకొఆంకరని
2CO 6:10 రొంకరతోబి కేదెబి ఖుషితీస్‍ ర్హయ్యేస్‍, దరిద్రుల్‍నితరాహుయిన్‍బీ హర్యేక్‍జణనా ఐష్వర్యమ్‍ దెవ్వాలాహుయిన్‍ ఛియ్యే, కాయిబికొయినితిమ్‍ ఛియ్యే పన్కి సమస్తం ఛా.
2CO 6:11 ఓ కొరింథివాలా, లపడ్డాకొయినితిమ్‍ తుమారేతి వాతె బోలుకరూస్, హమారు దిల్‍ ఘను ఖుల్లా హుయిరూస్‍.
2CO 6:12 తారటేకె హమరాదిల్మా కెహు దిల్‍భర్తి కొయిని పన్కి తార దిల్‍భర్తి ఛా.
2CO 6:13 తుమారబారెమా హమ్న ఛాతె దిల్‍భర్తి కారణంనా ప్రతిఫలంతీ తుమేబి తుమారు దిల్నా ఖాయికొయినితిమ్‍, తుమే మారలడ్కాకరి తుమారేతి అమ్‍ బోలుకరూస్‍.
2CO 6:14 తుమే అవిష్వాస్‍షుల్తి జోడ్మా నొకొర్హవొ, నీతినా దుర్నీతినా సాత్ సాంగత్యమ్‍? ఉజాళునా అంధారుతీ సాను పొత్తు?
2CO 6:15 క్రీస్తునాబి బెలియాల్‍తి సాను సంబంధమ్‍? అవిష్వాస్‍తీ విష్వాసినా భాగ్‍సాత్‍?
2CO 6:16 దేవును ఆలయంమా మూర్తియోతి సాను సంబంధమ్‍? అప్నె జీవిన్‍హుయ్రోతె దేవ్ను ఆలయంహుయిన్‍ ఛియ్యే; ఇనటేకె దేవ్‍ అమ్‍ సలహా దెంకరస్‍. “మే ఇవ్నమా ర్హయిన్‍ మే ఇవ్నొ దేవ్‍హుయిన్‍ ర్హయిస్‍, ఇవ్నె మారు అద్మియేహుయిన్‍ ర్హాసె.”
2CO 6:17 తుమె ఇవ్నా ఇచ్మాతి నికిజవో వుజు ఆలదు ర్హవొ, అసుద్ధహుయితే ఇన నాఛీమ్నుకరి ప్రభూవు బోల్యొ.
2CO 6:18 బుజు మే తుమ్నా కందెకర్లీస్‍, వుజు తుమ్నా భా హుయిన్‍ ర్హయిస్‍, తుమె మన ఛియ్యా, ఛోరియేహుయీన్‍ ర్హాసుకరి సర్వతాఖత్‍వాలొ ప్రభూవు బోలుకరూస్.
2CO 7:1 లాఢ్‍హుయతెవాలా, అప్న ఆ వాగ్దనల్‍ ఛా అనటేకె దేవ్ను ఢర్‍తీ పరిసుద్ధతనా పరిపూర్ణంకర్లీన్‍, ఆంగ్తాన్‍ను ఆత్మనకలుగుతే హాఃరు పాప్‍మతూ అప్నె పవిత్రులనితర హుయే.
2CO 7:2 హామన తుమరు దిల్‍మా రాఖిలేవొ, హామే కినా అన్యాయం కర్యాకొయిని, కినాబి మోసం కోకర్యాని.
2CO 7:3 తుమారఫర్‍ షిక్చవిధి కారణంహుయుతేస్‍ పరిచర్యాస్‍, మహీమ కలిగ్యుహుతో నీతినా కారణంహుయుతే పరిచర్యా కెత్రూకి జాహఃత్‍ మహిమా కలగస్‍. నిందా ఆవ్నుకరి మే అమ్‍ కోబొలొని, తుమే హమారు దిల్మా ఛా తుమారకేడె మారనహో జీవనహో సిద్ధం ఛియ్యేకరి మే అగాఢీస్‍ బోల్యొ.
2CO 7:4 తుమ్న లీన్‍ మే ఘను హిమ్మత్తి బోలుకరూస్‍ తుమ్నలీన్‍ మన ఘను అతిషయపడ్డుకురూస్‍, ఆదరణతి భారైరోస్‍, హామారుబదల్‍ హాఃరతీబి మించీన్‍బి జాహఃత్‍ ఆనందంపోంగి జంవుంకరేస్‍.
2CO 7:5 హమె మాసిదోనియానా ఆయాతెదె హమారు ఆంగ్తాన్‍నా జరాబి ఆరమ్‍ కోమల్యుని, ఎజ్గా ఆయతెదె హమ్న మిన్హత్‍ కల్గు బాధర్‍ లఢాయే మహీ ఢర్‍ థూ.
2CO 7:6 పన్కి క్రుంగివాల ఆదరించావలో దేవ్‍, తీతు ఆవనవల హామ్నా ఆదరించో.
2CO 7:7 తీతు ఆవనా బారెమా కాహెతిమ్‍ యో తుమారకనా పొందొతె ఆదరణ బారెమాబి దేవ్‍ హమ్నబి ఆదరించొ, మారఫర్‍‍ఛాతె తుమారు అభిమానం, మారబారెమా తుమారు దుఃఖమ్‍ మారవాత్మ తుమార ఆయుతె హమ్నా మాలంకరాయో, ఇనటేకె మే వుజు ఘను ఖుషీహుయో.
2CO 7:8 మే లిఖ్యొతె పత్రికమా తుమ్నా దుఃఖమ్‍ దిదుతే ఇనా, మన విచారమ్‍ ఆయుతోబి యో పత్రికనా తుమ్న థోడు వహఃత్‍తస్‍ దుఃఖమ్‍ హుసేకరి మాలంకర్యాక్యొయోస్‍.
2CO 7:9 తుమే బాధపడుకరస్‍కరి ఖుషికోహుయోని పన్కి తుమె బాధపడీన్‍ దిల్‍బద్లైయిలీన్ లిదుకరి హంకే ఖుషి హువుంకరూస్‍ కింకతొ కెహూ విషయంమాబి హమారబారెమా తుమ్నా నష్టమ్‍ నాఆవునుతిమ్‍, దేవ్ను చిత్తానుసారమ్‍తీ దుఃఖపడుకరాస్‍.
2CO 7:10 దేవ్ను చిత్తానుసారమ్నుహుయూతె దుఃఖమ్‍ బఛ్చాడనహుయుతే దిల్‍నా బద్లాయ్‍లేవను హుసె; ఆ దిల్‍బద్లాయ్‍లేవనూ దుఃఖంనా కల్గించకొయిని. హుయ్తో ములక్‍ను సంబంధంహుయూతె దుఃఖమ్‍ మరణ్‍నా కల్గావ్సె.
2CO 7:11 తుమే దేవ్‍ను చిత్తంప్రకరామ్‍ పొంద్యుతె ఆ దుఃఖంనా కిమ్ను జాగ్రుత్‍ కిమ్ను దోష్‍ నివారణటేకె ప్రతివాదమ్‍ కిమ్ను ఖీజ్‍ కిమ్ను ఢర్‍నా కిమ్ను అభిలాషనా కిమ్ను ఆషక్తిన కిమ్ను ప్రతిదండ్నా తుమారమా ఫాయిదొ కరస్కి దేఖొ, యో కార్యమ్నాలీన్ హాఃరి వాత్‍మా తుమే నిర్దోష్యుల్‍హుయిన్‍ ఛాకరి రుజువూ కర్లిదా.
2CO 7:12 మే తుమ్న లిక్యోతె యో కార్యంకర్యోతే ఇన నిమిత్తంతి కోలిఖ్యొని ఇనబారెమా అన్యాయంహుయుతే ఇవ్నష నిమిత్తంతిబీ కోలిఖ్యొని హామారవుప్పర్‍ తుమ్నా ఛాతె ఆషక్తీ దేవ్నహాఃమె తుమార ఇచ్మా బాధ‍ర్‍నాఖీన్‍ లిఖ్యొ.
2CO 7:13 ఇనహాఃజె హమే ఆదరించబడ్యా థా. హమ్న ఆ ఆదరణ హుయుతెదె తీతునూ ఆత్మన తుమె హాఃరతి ఆరమ్‍మలనబారెమా ఇను ఖుషినా దేఖిన్‍ అజు జాహఃత్‍ హమే ఖుషీ హుయా.
2CO 7:14 కిమ్కతో మే ఇన హాఃమె తుమారు విషయంమాహో కెహూ బడ్డాయునూ వాతెవ్నా బోల్యొతోబి మే షరమ్‍హుయోకొయిని హామే కిమ్‍ హాఃరు తుమారేతి హాఃచి బోల్యకి ఇమ్మస్‍ హామె తీతునా హాఃమె తుమారు వాత్మ బోల్యొతెవాతె హాఃఛికరి దెఖ్కాయు.
2CO 7:15 బుజు తుమె ఢర్‍తిహో వణక్తాహుయిన్‍హో ఇన చేర్చిలిదాకరి యో తుమారహారవ్ను ఇమాన్‍తీబి హఃయల్‍ కరిలెంకరాతెదె, ఇను అంతఃకరణమ్‍ బుజు ఘను తుమార మ్హడి ఛా.
2CO 7:16 హర్యేక్‍ వాత్మా తుమారబారెమా మన నమ్మకంహుయీన్‍ ఆంకరస్‍ ఇనటేకె ఖుషి హుంకరూస్‍.
2CO 8:1 భైయ్యే, మాసిదోనియాను సంఘంనా దెవ్వాయిరూతె దేవ్ను కృపనలీన్‍ తుమ్న మాలంకరాంకరేస్‍.
2CO 8:2 కిమ్కతొ ఇవ్నె ఘను మిన్హత్‍నబారెమా పరీక్చించుబడ్తూ జాహఃత్‍ ఖుషీహుయు. బుజు ఇవ్నె గరీబ్‍హుయూతోబి ఇవ్నె దిల్‍బర్తీ ఘనూ విస్తరించు.
2CO 8:3 ఇవ్నే ఇను కాహేతిమ్‍ జాహాఃతస్‍ ఇవ్ను ఇవ్నేస్‍ దిదుకరి తుమ్న సాబుత్‍దెంకరస్‍.
2CO 8:4 ఆ కృపవిషయంమా పరిసుద్ధల్నాటేకెహుయూతె పరిచర్యమా భాగ్‍లెవ్వానూ విషయంమహో దిల్‍భర్తితీ హమ్న బతిమాలిలేతూ,
2CO 8:5 ఆస్‍ కాహేతిమ్ అగాఢి ప్రభూనాబి దేవును చిత్తంబారెమా హామేబి, హమారు హమేస్‍ దిరాక్యాస్‍; అత్రు కర్సూకరి హమె సోచకొయిని.
2CO 8:6 ఇనటేకె తీతు ఆ కృపనా కిమ్‍ జమానమా సురుకరస్కి ఇమ్మస్ ఇన తుమారమా సంపూర్ణమ్‍ కర్నకరి హామె ఇన బతిమాలుకరియేస్‍.
2CO 8:7 తుమె హరేక్‍ విషయంమహో కతొ విష్వాస్‍మహో ఉపదేషంమహోబి జ్ఞానంహో, హాఃరు జత్తన్‍తి వాత్మహో తుమ్న హమారఫర్‍ ఛాతె ఫ్యార్‍మహో కిమ్‍ బ్హడను హుంకరాస్కి ఇమ్మస్‍ ఆ సేవకరమాబి బ్హడనుహువహాఃర్కు దేఖిలెవొ.
2CO 8:8 ఆజ్ఞాపూర్వకంతీ తుమ్నా బోలుకరకొయిని; పార్లెవ్‍ను జత్తన్‍నా తుమె వతాలనబారెమా, తుమారి ఫ్యార్‍ కెత్రు యధార్థహుయూకి పరీక్చించునుకరి బోలుకరూస్‍.
2CO 8:9 తుమ్న మారు ప్రభూహుయోతె యేసు క్రీస్తును కృపనా మాలంకర్యాకస్ ‍కొయిన్నా? యో దవ్లత్‍వాలుహుయీన్‍ ర్హైయిన్‍బీ తుమె ఇను బిఖ్కారిమతూ దవ్లత్‍వాలు హోనుకరి, తుమార నిమిత్తంతి దలిద్రంవాలొహుయో.
2CO 8:10 అనబారెమా మారు ఉద్దేషం సాత్‍కతో వరహ్ః అగాఢి మొదుల్‍ కర్యతెకామ్న హంకె పూర్తికరను అష్యల్. తుమె అగాఢివాల హుయీన్ ఛా. అజు యోతుమ్నా మేల్‍హుయీన్ ఛా. ప్రస్తుత్‍ కరూకరుస్‍.
2CO 8:11 ఇనటేకె ముడ్క్యూ ఘాలనా సిద్ధమ్‍హుయుతె దిల్‍ తుమారమా కిమ్‍ కలుగ్యుకి ఇమ్మస్‍ తుమారు తుమె యోకార్యమ్‍న హంకేస్‍ హువదెవో.
2CO 8:12 అగాఢి ఏక్జను సిద్ధంహుయుతె దిల్‍ ర్హైతొ కువ్వత్‍నా మీరిన్‍కాహె పన్కి ఫ్యార్‍తీస్‍ దిదుతె ఫ్యార్‍హుయీన్‍ ఛా.
2CO 8:13 పార్లవునా హాల్కునితరా తుమ్నా భోజొనితరా ర్హానుకరి ఆ కోబోలుకరూని పన్కి
2CO 8:14 “జాహఃత్‍ కమాయ్‍లేవాలనా జాహఃత్‍ కాయ్‍కొయినికరి, థోడు కమాయ్‍లేవాలనా థోడు కాయ్‍కొయినికరి లిఖ్కుకరతే ప్రకారంతి” హాఃరవ్నా సమానంతీ ర్హావను నిమిత్తంతి హంకె తుమారు సమృద్ధి ఇవ్ని జరూరత్‍నా బుజేక్‍ వహఃత్‍ ఇవ్ని సమృద్ధి తుమారు జరూరత్నాహుయిన్‍ ర్హానుకరి అమ్‍ బోలుకరూస్‍.
2CO 8:16 తుమారు విషయంమా మన కలుగ్యుతే ఆ ఫ్యార్‍ తీతునా దిల్మా పైదాకర్యొతే దేవ్న సోత్రమ్‍.
2CO 8:17 ఇను మారు గుర్కాణినా ఒప్పిలిదొ పన్కి ఇనస్ ఫ్యా‍ర్‍నా కల్గీన్‍ ర్హావమ ఇను లాఢ్‍హుయుతిమ్మస్‍ తుమారకన నిక్లీన్‍ వలాంకరూస్‍.
2CO 8:18 బుజు సుసమాచార్‍నూ విషయంమా సంఘంల్‍హాఃరమా ప్రసిద్ధిహుయూతె భైనా ఇనకేడె మొక్లుకరూస్.
2CO 8:19 ఎత్రేస్‍ కాహెతిమ్‍ అప్నొ ప్రభూవునా మహిమాహువాను నిమిత్తమ్‍తీ హమారు సిద్ధంహుయుతే దిల్‍ దెఖ్కావతె నిమిత్తంతీ ఆ ఉపకారంనువాతేన పరిచారకుల్‍హుయిన్‍ హమారకేడె యోప్రయాణంనా కర్నూకరి సంఘంవాలు ఇన యేర్పచిలిదు.
2CO 8:20 బుజు హామెయెత్రె విస్తారంనూ ధర్మంను విషయంమా పరిచారకుల్‍హుయిన్‍ ఛియ్యె ఇనటేకె ఇనలీన్‍ హమారఫర్‍ కోన్బి గల్తి ఇంజామ్‍ నాఖకొయినితిమ్‍ హామె జాగ్రుతి దేఖిలేతుహుయిన్‍ ఇన బొలిమోక్లుకరియేస్‍.
2CO 8:21 కిమ్కతొ ప్రభూను నజర్‍మా కాహేతిమ్‍ అద్మిను నజర్‍మాబి లాయక్‍హుయోతే ఇనలీన్‍ ష్రదతి సోచిలెంకరస్‍.
2CO 8:22 బుజు ఇవ్నతీబి హామె హామారు భైయ్యే బోలిమోక్లుకరియేస్‍ ఘను సంగతుల్‍మా కేత్రకిచోట్‍ ఇన పరిక్చింన్‍ ఇను ఆసక్తివాలొకరిబి, హంకేబి తుమార మ్హడి ఇన ఆయుతే నమ్మకంబారెమా బుజు ఘను ఆసక్తివాలొ కరీన్‍బి మాలంకర్యాకస్‍.
2CO 8:23 తీతు కోన్కరి పుఛ్చాయుతొ యోమారు కామ్‍కరవాలు తుమారు వాత్మా మారు జోడ్మాకామ్‍కరవాలొహయిన్‍ ఛియ్యేకరి అప్నొ భైయ్యే కోన్కరి పుచ్చాయుతొ ఇవ్నె సంఘంనా సందేస్‍లీన్‍ ఆవాలు, క్రీస్తును మహిమఛాకరి మే బోలుకరూస్‍.
2CO 8:24 ఇనటేకె తుమారు ఫ్యార్‍ తుమారు వాత్మా హమారు భడాయ్‍ పాల్తుహుసెకొయినొకరి ఇవనా సంఘంనా హాఃమె దెఖ్కాడిలెవొ.
2CO 9:1 పరిసుద్ధ్ హాఃజెహుయుతె ఇవ్నా ఆ పరిచర్యా కర్నుకరి తుమ్నా ప్రత్యేకంగా బోలను అవసరం కొయిని.
2CO 9:2 తుమారు దిల్‍ సిద్ధమ్‍హుయిన్‍ ఛా కరి మే మాలంకరూకురుస్‍ ఇనహాఃజె ఆ వరహ్ఃతి అకయ తయార్‍హుయీన్‍ ఛా కరి బోలి, మే తుమ్నలీన్‍ మాసిదోనియాను జనమ్‍ను హాఃమె తుమ్నా భాడ్డాయికొయిని తుమారు ఆసక్తినా దేఖిన్‍ హాఃరుజణు మద్దత్‍కరనా.
2CO 9:3 వుజు తుమారబారెమా హమారు అతిషయమ్ ఆ విషయంమా పాల్తు నాహోనుతిమ్‍ మే బోల్యొతె ప్రకారంతి తుమే సిద్ధంతి ర్హావనటెకె ఆ విష్వాసుల్నా మొక్లొ.
2CO 9:4 తుమె సిద్ధం నాహుయతో యేక్తారా మాసిదోనియవాలు కోన్బి మారకేడె ఆయిన్‍ తుమే సిద్ధంతి నార్హావను దేఖ్యతొ, ఆ నమ్మకం హువనబారెమా హామె షరమ్‍వాలహుసు; తుమేబి సరామ్‍వాలహుసుకరి అజు బోలతెకిమ్‍?
2CO 9:5 హుయుతోబి వాత్‍ దినాక్కిది మేకరి తుమె బోల్యతే ధర్మమ్‍ ఢరేళునితరా నాదేనుతిమ్‍ లోట్‍కొయినితిమ్‍ దేనుకరి బోలిన్‍, విష్వాసుల్‍ తుమారకన అగాఢీస్‍ ఆయిన్‍ ఇన జమకరానటేకె ఇవ్న గుర్కావను జరూర్‍హుయీన్‍ అవసరంకరి సోఛిలిదొ థొ.
2CO 9:6 థోడుసు పిక్కావవాలు థోడుసు పంటవాడ్సె, ఘనూ పిక్కావవాలు ఘనుసూ పంటవాడ్సెకరి, ఆ విషయమ్హుయీన్‍ బోలజైయి.
2CO 9:7 గుణగకొయినితిమ్‍ జబర్‍దస్తితి కాహెతిమ్‍ హార్యేక్‍ జణు ఇను దిల్మా సొఛిలిదుతే ప్రకారంతి దేను సానకతో దేవ్‍ ఖుషితి దెవ్వాలనా ఫ్యార్‍కరస్‍.
2CO 9:8 బుజు హాఃరామ హమేసా తుమారమా తుమే హాఃరువిషయంమా జాహఃత్‍బ్హఢవాలహుయిన్‍ అష్యల్ హర్యేక్‍ కామ్‍నా కరనాటేకె దేవ్‍ తుమారమ్హడీ హరేక్‍ రకంను కృపనా కరవాలో.
2CO 9:9 ఆ విషయంనా “యో ధారళంతీ గరిబ్నా దిదో, ఇను నీతి హమేషా వుబిర్హాసే” కరి లిఖ్కాయిరూస్‍.
2CO 9:10 పిక్కావవాలన బింజొళబి ఖావనటేకె ఖానుబి దెవ్వాలొ దేవ్‍ తుమ్న బింజోళాబి దయాకరిన్‍ బడ్డాయిన్‍, తుమె హార్యేక్‍ విషయాంమ పరిపూర్ణంతి తుమారు నీతి ఫలంనా బడ్డాయిస్‍.
2CO 9:11 ఆ జాత్ను ధారళంతి దిసెతే తుమ్నా బట్టిన్‍ హమారబారెమా దేవ్న కృతజ్ఞాతస్తుల్‍కరూకరిస్‍.
2CO 9:12 కింకతో ఆ సేవనాలీన్‍ పరిచర్యా దేవ్ను అద్మియే అవసరం మద్దత్‍ కరనాటేకెస్ మాత్రమ్‍ కాహెతిమ్‍, కెత్రూకిజణు దేవ్నా కృతజ్ఞాత చేల్లించనుమూలంతి ఫైలాంకరస్‍.
2CO 9:13 కింకతో క్రీస్తు సువార్తన అంగికరించ్నుకరి ఓప్పిలేవనుకనా తుమే విధేయుహుయాతె, ఇవ్ను విషయాంమాహొ హాఃరౌను విషయాంమహో అత్రి ధారళంతి ధర్మమ్‍ కర్యతే ఇనహాఃజె , ఆ పరిచర్యా బారెమా తుమారు యోగ్యత దెఖ్కావమా ఇవ్నే దేవ్నా మహిమా కరూకరస్‍.
2CO 9:14 బుజు తుమారప్పర్‍ దేవ్‍ జాహఃత్బి కృపనా దేఖిన్‍ ఇవ్నే తుమార నిమిత్తంతీ ప్రార్థనకర్తూ తుమ్నదేక్నుకరి ఘను ఆహ్‍ఃవాలుహుయిన్‍ ఛా.
2CO 9:15 బోలనహువకొయింతే యో వరమ్‍నాబారెమా దేవ్నా సోత్రమ్‍.
2CO 10:1 పౌల్‍కరి మే, తుమార హాఃమె థోతెదె తుమారమా అణుకువవాలొనితరా ర్హహీన్‍; తుమారకేడె కోథోనితెదె తుమార బారెమా హిమ్మత్‍వాలో హుయిన్‍ థొ. యేసుక్రీస్తును గరీబ్‍ దిల్‍ గోర్‍నుబారెమా తుమ్నా బతిమాలు కరూస్‍.
2CO 10:2 ఆంగ్తాన్‍ను ప్రకారంతి చాలవాలుకరి హమ్నలీన్‍ థోడుజణు సోచిలెంకరస్‍ కొయిన్నా? పన్కి ఆయోతెదె ఎజాత్నఫర్‍ మే కఠీన్‍తీ వతాల్నుకరి సోచిలెంకురూస్‍, వుజు తుమారకేడె థోతెదె మేకిమ్‍ నార్హానుతిమ్‍ కరోకరి తుమ్నా బతిమాలికురూస్‍‍.
2CO 10:3 హామె ఆంగ్తాన్‍వాలహుయిన్‍ జింకరియేస్‍తోబి ఆంగ్తానుప్రకరంతీ యుద్ధం కోకర్సుని.
2CO 10:4 హమారు లడ్డాయ్‍ను ఆయుధాల్‍ ములక్‍ను సంబంధంహుయుతె కాహె, పన్కి దేవ్నాహాఃమె వైరిను తాఖత్‍ నాషనమ్‍ హువతిమ్‍ ఛా.
2CO 10:5 హమే వాధించేవాల, దేవ్నాలీన్‍ జ్ఞానంనా అడుఆవతే హార్యేక్‍ ఆటంకంనా ధక్లినాఖదీన్, హారేక్‍ హూఃజ్‍ క్రీస్తున హాఃమ్జావ హాఃర్కు కరీన్‍.
2CO 10:6 తుమె సంపూర్ణ విధేయతాన మాలంకరిలిదు తెదె సమస్తంహుయు తెదె అవిధేయాతన హాఃరన షిక్చించానటేకె సిద్ధపడిన్‍ ఛియ్యే.
2CO 10:7 సంగతుల్న తుమే ఉప్పర్‍ వుప్పరస్‍ దెఖ్కుకరాస్‍, కోన్బి యో క్రీస్తువాలొకరి నమ్మిలిదుతో, యోకిమ్‍ క్రీస్తువాలోకి హామేబి ఇమ్మస్‍ క్రీస్తువాలకరి ఇనుదిల్మా యో హఃయాల్‍కర్లేను.
2CO 10:8 తుమాన నాషనంనటేకె కాహెతిమ్‍ భాందనటేకె ప్రభూ హమ్నా అనుగ్రహించ్యోతే అధికరంనుబారెమా, మే యేక్తార ధరాసు అధికార్నలీన్‍ బడ్డాయిహుయోతోబి మే షరమ్‍కోహుయిస్‍ని.
2CO 10:9 మే లిక్కుకరుతే పత్రికనాబారెమా తుమ్నా ఢరావతెవాలనితరా నాదెఖ్కావునుతిమ్‍ ఆ వాతె బోలుకరూస్‍.
2CO 10:10 ఇను పత్రికల్‍ మహాన్‍ఛాకరి పన్కి ఆంగ్తాన్‍ కంజోర్‍, ఇను వాతె ఫిక్కునితర ర్హాస్‍.
2CO 10:11 హాఃమె హాఃమె ర్హాసుకొయినితెదె పత్రికాబారెమాస్‍ వాతేబోలావలో హుయిన్‍ కిమ్‍ ఛౌవ్‍ హాఃమే థోతెదె కామ్‍మ్హాడి ఎజాత్నువాలొహుయిన్‍ ఇమ్‍ బోలవాలు లైహిజణు.
2CO 10:12 ఇను యోస్‍ హాఃరైలెవ్వాలు థోడుజణుతీ జోడ్‍హువనాహుయుతోబి ఇవ్నేతీ సమాన్‍కరి దేకిలేవాన హుయుతోబి హమే తెగించకొయిని పన్కి, ఇవ్నె ఇవ్నమాస్‍ యేక్నబారెమా ఏక్నా యెంచిలీన్‍ ఏక్ను‍ యేక్‍ పోల్చిలేతూ ర్హావమా దిమాక్‍ కొయింతే కామ్‍ కరనితరా ఛా.
2CO 10:13 హామేతో హామరు స్తాయినా మించిన్‍ బడ్డాయిపాడ్సుకోయిని పన్కి తుమే ఛాతే జోగోలగు ఆవునుకరి దేవ్‍ హామన ఏర్పచిలీన్‍ దిర్యాకోతే బడ్డాయికర్కురాస్‍.
2CO 10:14 హామే క్రీస్తు సువార్త ప్రచార్‍కర్తాహుయిన్‍, తుమారుతోడి ఆయాథ అనటేకె తుమారకన ఆవకొయినితిమ్‍ హమే హామరు హాద్దుల్‍న దాటిన్‍ జంకరతెవాల కాహె.
2CO 10:15 హమే హమారు హాద్దు పార్లెవును కష్టంను ఫలంమ హామ్నాబి భాగ్ ఛాకరి లైహిజంకరియేస్‍కొయిని, హుయితొ తుమారు విష్వాస్‍ బ్హడనుహువతిమ్‍ హమ్నా అనుగ్రహించొతే తోడి మహీస్‍ సువార్త అజు విషేషంతి ఫైలావ్‍థాహుయీన్‍,
2CO 10:16 తుమరా ఆజుబాజు ఛాతే ఇలాహొఃమాబి సువార్త ప్రచార్ కర్నుకరి హామారు ఆహ్ః, హమే తుమారు మూలంతి ఘనపర్చుబడ్సుకరి ఆహ్ఃకరూకరియేస్‍ పన్కి, అజు అజేక్ను ఇను హద్దుమాజైన్‍, చేరిన్‍ సిద్దంహుయ్‍రూతే కామ్నలీన్‍ హమే బడ్డాయి కర్సుకొయిని.
2CO 10:17 “బఢాయ్‌మారవాలొ ప్రభువుమాస్‍ బడ్డాయికర్ను” కరి లేఖనంమా లిఖ్కారూస్‍.
2CO 10:18 ప్రభూవునా హఃరావవాలోస్‍ యోగ్యుడ్ పన్కి, ఇను యోస్‍ హఃరాయ్‍లెవ్వాలు యోగ్యుడ్‍ కాహె.
2CO 11:1 థోడుసు దిమాక్తి మే వాతె బోల్యొతోబి తుమే సహించిలేనుకరి కోరిలెంకురూస్‍, మారబారెమా తుమే సహిస్తుహుయినాస్‍ ర్హంకరస్‍.
2CO 11:2 దేవ్నుషక్తితి తుమారు ఆసక్తిహుయీమ్‍ చౌవ్‍, సానకతొ పవిత్ర్ హుయుతె కవ్వారి చొగ్రినితరా ఏక్కస్‍ అద్మినా కతొ క్రీస్తునా దెవ్వాయ్‍లైను తుమ్నా హాఃగాయ్‍ కర్యొథొ,
2CO 11:3 పన్కి హాఃప్‍ ఇను దిమాక్‍తి హవ్వనా మోసం కరతిమ్‍ తుమారు దిల్మా క్రీస్తుమా ఛాతె నిజాయితిమతూ పవిత్రతమతూ కింతోబి నిక్లిజాసుకరి ఢరుకురూస్‍.
2CO 11:4 కిమ్కతొ ఆవాలుకోన్బిహో ప్రచార్ కర్యకోయింతె యేసునకాహేతిమ్‍ బుజేక్నా సువార్త ప్రకటించతో, నైహితో తుమే నాపొంద్నుతె ఆత్మనా తుమే పొంద్యతో, తుమే ఒప్పిలిదాతోబి, తుమే ఇనబారెమా సహీంచను అష్యల్.
2CO 11:5 “మేహుయోతొ మహాన్‍ అపొస్తల్‍తీబి మేస్‍మాత్రం కమ్‍కాహేకరి” లహిజవుంకరూస్‍.
2CO 11:6 వాతేవ్‍తిహో మే పడ్యోకొయింతె అద్మిని తరహో పన్కి దిమాక్‍మా మే సిక్యొకొయినితిమ్‍ ర్హయ్యోకొయిని, హర్యేక్‍ హంగతిమాహో హాఃరవ్నా ఇచ్ఛామహో తుమారు నిమిత్తంతి హమే యో ఆజ్ఞనా దేఖాడుకరియేస్‍.
2CO 11:7 తుమ్న జాగ్రుత్‍ కర్నుకరి తుమ్న దేవ్ను సువార్తనా చుక్కేతి ప్రచార్‍కర్తోహుయిన్‍ మారు మేస్‍ తగ్గించిలేవను పాప్‍ కర్యొన్నా?
2CO 11:8 తుమ్న పరిచర్య కరనటేకె మే పార్లు సంఘంనుబారెమా జీతంలీన్‍, ఇవ్ను దౌవ్లత్‍నా ఛోర్‍ కరవాలొనితరా హుయిగొ థొ.
2CO 11:9 బుజు మే తుమరాకనా థోతెదె మన అవసరం పడ్యుతెదె మే కినావుప్పర్‍బి భోజొ నాక్యోకొయిని మాసిదోనియాతి భైయ్యే ఆయిన్ మారి అవసరం తీర్చు. హర్యేక్‍ వాత్మ మే తుమ్న భోజొనితరా నార్హానుతిమ్‍ జత్తన్‍హుయో థొ. బుజు అగాఢీబి జత్తన్‍ర్హయీస్‍.
2CO 11:10 క్రీస్తు హాఃఛీస్‍ మారమ్హాని ర్హావనుబరెమా అకయా ఇలాహొః మ్హానే మే అంనితరా బడాయి పడకొయినితిమ్‍ మన ఆటంకం కరనటేకె కినహాత్‍ హుసెకొయిని.
2CO 11:11 సానటేకె మే తుమ్న బోల్యొనా ఫ్యార్‍ కరూకరూస్కరి? యోదేవ్నాస్‍ మాలంహుసె.
2CO 11:12 బడ్డాయీను కారణంనా దూంఢవాలు కెహూవిషయంమా బడ్ఢాయిహుంకరస్కీ, యోవిషయంమా ఇవ్నెబీ హమారనితరస్‍ వాలహుయిన్‍ ఛాకరి దెక్కావనునిమిత్తంతి ఇవ్నా కారణం నామల్నుతిమ్‍ మారనటేకె, మే కరూకురుతే ఇంనితరస్‍ అజు అగాడీబి కరీస్‍.
2CO 11:13 కింకతో ఇవ్న క్రీస్తు అపోస్తల్‍ను అవతారం పేరిలేవ్వాలుహుయిన్‍, చోర్‍ అపొస్తల్‍బి మోసంకరాతే సేవకుల్‍ హుయిన్‍ ఛా.
2CO 11:14 ఆ అష్యమ్‍ కాహే; సైతాన్‍ యోస్‍ ఉజాలుదూతను అవతారం పేరిరాక్యొస్‍.
2CO 11:15 ఇనటేకె ఇవ్నే ప్రచార్‍కరవాలను నీతి ప్రచార్‍కరవాలను అవతారం పేరిరాక్యుస్‍ గొప్ప సంగతి కాహె. ఇవ్ను క్రియాల్‍ కర్యతిమ్‍ ఇవ్ను అంతం హుసె.
2CO 11:16 మే దిమాక్‍కొయింతెవాలొకరి కోన్బి నాసోచ్నుకరి బుజేక్‍చోట్‍ బోలుకరూస్‍, ఇమ్‍ సోచిలిదతో మే థోడుసు బడ్డాయ్‍కరూకురుస్‍రి మన దిమాక్‍కొయినితరస్ మన కందే కర్లెవొ.
2CO 11:17 మే బోలుకరుతే ప్రభూవును వాతే ప్రకారం బోలుకరుస్‍కొయిని పన్కి బడ్డాయికరనా ఆధారమ్తిహుయిన్‍ దిమాక్‍కొయినితరస్‍ బోలుకరూస్‍.
2CO 11:18 కేత్రుకిజణు ఆంగ్తాన్‍ను విషయాంమ బడ్డాయికరుకరస్‍ ఇనటేకె మేబి ఇమ్మాస్‍ బడ్డాయికరూకరుస్‍.
2CO 11:19 తుమే దిమాక్‍వాలహుయిన్‍ ఖుషితి దిమాక్‍కొయిన్తేవాలనా సహీంచుకరస్‍.
2CO 11:20 ఏక్జను తుమ్నా లోపర్చుతో యేక్జను తుమ్న గలిల్దాతోబి, ఏక్జను తుమ్న ఫహాఃయ్‍ల్దుతోబి, ఏక్జను తుమ్న మహాన్‍కర్యతోబి అజేక్‍జణు తుమార మ్హోడఫర్‍ మార్యుతోబి తుమే సహీంచుకురస్‍.
2CO 11:21 హామె కంజోర్‍హుయిన్‍ ఛియ్యేతిమ్‍ ఇజ్జత్‍వాతె బోలుకరూస్‍, కెహు విషయాంమబి కోన్బి హిమత్తీ ఛాకి యోవిషయాంమ మేబి హీమ్మత్‍హుయిన్‍ ర్హవ్వాలో దిమాక్‍కొయినితిమ్‍ వాతె బోలుకరూస్‍ కాహెన.
2CO 11:22 ఇవ్నె హెబ్రీయుల్‍న్నా? మేబి హెబ్రీవాలోస్‍ ఇవ్నె, ఇష్రాయేలీవాలోస్‍? మేబి ఇష్రాయేల్‍వాలోస్‍. ఇవ్నే అబ్రాహామ్‍ను ఖాందాన్నా? మేబి యోజాత్నోస్‍.
2CO 11:23 ఇవ్నే క్రీస్తు ప్రచార్‍కరవాలనా? దివ్వాణనితరా వాతే బోలుకరాస్‍, మేబి బుజు ఘను క్రీస్తు పరిచారకుడ్‍. బుజు ఘను విషేసంతీ ప్రయాసపడుకరూస్‍ బుజు హాఃరవ్ను కెత్రూకి చోట్‍ ఠాణమా ర్హంకురూస్;‍ కంమ్‍కొయినితిమ్‍ జాహఃత్‍ మార్‍కాద్యొ. కెత్రూకితరా మరణ్‍మా ర్హంకురూస్‍.
2CO 11:24 యుదుల్నా హాతే పాఛ్‍చోట్‍ ఏక్‍ కమ్‍ ఛాలీఖ్ మార్‍ కోరడతి ఖాద్యో.
2CO 11:25 కేత్రుకితరా లాక్డితి మరాయిర్హాకోస్‍ ఏక్తార ఫత్రావ్‍తి మార్‍ కాద్యో, యేక్తారతొ ఝాజ్‍ పుటిన్ మిన్హత్‍ పడ్యొ థొ. ఏక్‍ రాత్‍ ‍ధన్‍ ధర్యవ్‍మాస్‍ థో.
2CO 11:26 కెత్రూకిచోట్‍ ప్రయాణంమాబి, నదిమాహుయుతోబి ఆపదమాబి, చోర్‍వాలహుయుతె మారు ఆపదమాబి మారు హుఃద్‍అద్మియేబారెమాహుయుతోబి యూదుల్‍ కాహెతెవాలహుయుతోబి ఆపదమాబి, పట్టణంనూ ఆపదమాబి, జంగల్‍ను ఆపదమాబి, దర్యావ్ను ఆపదమాబి, కపట సహోదరూల్ను బారెమా ఆపదమాబి థొ.
2CO 11:27 కోషీస్‍తీబి, కష్టంతీబి, హోసార్‍తిహో, భుక్కేతిహో, హోసార్‍తీ పస్తుతి ర్హావనుహో థండ్తిహో, లుంగ్డాకోయినితిమ్‍ థొ. అజుబి బోలను గ్హణుసు ఛా.
2CO 11:28 ఆస్‍ కాహెతిమ్‍ సంఘంనాబారెమా చింతబి ఆవ్సె, ఆ భారం మనా ధన్‍ ఫర్‍ ధన్‍ మనా హుంకరాస్‍.
2CO 11:29 తుమారమ కోన్బిహో కంజోర్‍హుయోతో? మేబీ కంజోర్‍ హుయోకొయినితిమ్‍ ర్హయిస్నా? కోన్బిహో? మనాబి వాతె మల్సేనా?
2CO 11:30 ఆహ్ఃకరను ర్హయిహోత్తో మే మారకంజోర్నివాత్‍మను సంగతుల్నా లీన్‍ ఆహ్ః రక్యోహోత్‍.
2CO 11:31 హమేషా స్తుతింపబడుకరతే అప్నో ప్రభూహుయోతె యేసునో భా హుయోతే దేవ్న మే జూట్టి కోబోల్యొనికరి మాలం.
2CO 11:32 దమస్కును అరెత కరి బోలతె రాజొనహేట్‍ ఛాతె అధిపతి మనా ధర్లేనుకరి కావ్లి రహీన్‍ దమస్కీయుల్ను నంగర్‍నా జాగ్రుర్‍ కర్యొ.
2CO 11:33 తెదె మే తల్పును భీత్‍ ఉపర్తీ గంపమా ఉత్రీన్‍ ఇనహాత్‍మతూ ఛుక్కాయిలీన్‍ గయో.
2CO 12:1 మన బడ్డాయ్‍కరనూ నచ్చకోయిని పన్కి బడ్డాయికరను హుయుథూ. ప్రభూవును దర్సణంనా బారెమాలీన్‍ దెఖ్కాడిలేవను బారెమా బోలిస్‍.
2CO 12:2 క్రీస్తు మ్హాడీ ఛాతె ఏక్‍ అద్మినా మే మాలంకరూకరూస్‍ యో ఛౌద వరహ్ఃనా హేట్ తీన్మను ఆకాష్‍మా చలిగయూ. యో ఆంగ్తాన్‍తి ఉట్టాడిలీ జాస్కి మన మాలంకొయిని, ఆంగ్తాన్‍కొయినితిమ్‍ ఉట్టాడిలిజాస్కి మన మాలంకొయిని, యో దేవ్న మాలం.
2CO 12:3 యోజాత్ను అద్మియేనా మే మాలంకరీస్‍. యో పరదైసుమా లీన్‍జైయిన్‍ బోలకొయింనితే యెత్రె జాహఃత్‍ కాహెతె వాతె హాఃమ్జస్‍;
2CO 12:4 యో వాతేవ్నా అద్మియే బోల్నునా, యో పరదేసుమా లీన్‍జైయిన్‍, ఆంగ్తాన్‍ కొయినితిమ్‍ లీన్‍జాస్కి మనా మాలంకొయిని యో దేవ్నస్ మాలం.
2CO 12:5 యో జాత్నవ్‍నా లీన్‍ బడైకరస్‍; మారు విషయాంమహో మే కంజోర్‍ను వాత్‍మహో అజు జాహఃత్‍, అలాదు ర్హకంమహో బడైయికోకరిస్ని.
2CO 12:6 బడైయిహువనటేకె ఆహ్‍ః లగ్యుతోబి మే హాఃఛిస్‍ బోలిస్‍ ఇనటేకె దిమాక్‍కోయిన్తిం కోర్హాహిస్ని పన్కి మారమ్హణి కోన్బీ దేక్యుతె ఇనెతీబి మారఫర్‍ హఃమ్‍జ్యుతే ఇనేతిబి మన జాహఃత్‍ ఘనంతి యెంచిలిసేకరి బడైయికరను బెందెంకరూస్.
2CO 12:7 మన మల్యుతె ప్రత్యక్చతల్నా ఘను విషేసంతీ ర్హావనుబారెమా మే జాహఃత్‍ హెచ్చించకొయినితిమ్‍ నిమిత్తంతి మార ఆంగ్తాన్‍మా ఏక్‍ కాఠొ, మే జాహఃత్‍ హేచ్చించబఢ కోయినితిమ్‍ నిమిత్తంతీ మన కూటనటేకె సైతాన్‍ను దూత్‍నితరా రాకిరాక్యుస్‍.
2CO 12:8 యో మారకంతూ నికిజానుకరి ఇని విషయాంమ ఘనిచోట్‍ ప్రభూవునా బతిమాలిల్దొ థొ.
2CO 12:9 ఇనటేకె “మారు కృప తునా బైయిస్‍, కంజోర్‍మాబీ మారు తాఖత్‍ పరిపూర్ణ హుంకరాస్‍” కరి యో మారేతి బోల్యొ, ఇనహఃజే క్రీస్తును షక్తి మారఫర్‍ ఢాపిరాఖను నిమిత్తంతి విషేసంతీ మారు కంజోర్‍మాస్‍ ఘను ఖుషి హుయు.
2CO 12:10 మే కెదె కంజోర్‍హుయిన్‍ చవ్కి తెదెస్‍ తాకత్‍వాలోబి ఇనటేకె క్రీస్తును నామ్‍తి మనా మల్యుతే కంజోర్‍మహో, నింధమహో, ఇబ్బందిమహో, హింసమహో, మిన్హత్‍మబి మే ఖుషిహుంకరూస్‍.
2CO 12:11 మే దిమాక్‍కొయింతెవాలొహుయిరోస్‍ తుమేస్‍ మన జబర్‍దస్తీ కర్య థా, మే తుమార హాతే హఃరౌనుపొందనవాలొ థొ, కిమ్కతో మే కెజాత్‍నొవాలొ నాహుయోతోబి ధరాసు స్రేష్టుల్‍హుయిన్‍ మే కెహూ విషయాంమాబి అపొస్తల్‍తీ కంవాలొ కాహె.
2CO 12:12 మరమా అస్లిను అపొస్తల్‍ను గురుతుల్న కెత్రేకి సహనంతి తుమార ఇచ్మా దేవ్‍దేఖవ హాఃర్కు కర్యో, సూచకక్రీయన, అద్భుతాల్‌నా, మహాత్కార్యంన, దెఖ్కాయో.
2CO 12:13 మే తుమ్నభొజొనితరా కోథోనికరి బొలతే విషయంమాస్‍ తప్పు, బుజు కెహు విషయంమా తుమే పార్లు సంఘంతీబి కంవాలు హుయు? మే కర్యోతె ఆ అన్యాయంనా మాఫ్‍ కరొ.
2CO 12:14 హదేక్‍, ఆ తీన్మనిచోట్‍ తుమారకన ఆవన తయార్‍ ఛౌవ్‍; ఆయోతెదె తుమ్నా భారంతి కోర్హయిస్‍ని మే తుమారు ఆస్తిన కాహె తుమ్న కోరుకరూస్‍; లడ్కా ఆయా భా నాటేకె కాహె పన్కి ఆయా భాస్ లడ్కావ్‍నాటెకే ఆస్తినా జమకరస్‍ కొయిన్నా?
2CO 12:15 ఇనటేకె మారకనా ఛాతె అక్కు తుమారు ఆత్మనటేకె ఘను ఖుషితీ ఖర్చుకరీస్‍; మారు మేస్‍ ఖర్చు కరిలీస్. మే తుమ్నా కెత్రుజాహఃత్‍ ఫ్యార్‍ కరూస్కి, యెత్రేకమ్‍ తుమే మరేతి ఫ్యార్‍ కరుసునా?
2CO 12:16 యో ఇమ్మస్‍ ర్హావదేవొ, మే తుమ్న భారంతి కోర్హయోని పన్కి తాఖత్వాలోహుయిన్‍ తుమ్న జూటినాహాతె ధర్లిదొకరి బోల్చుసూకి?
2CO 12:17 మే తుమారకనా బోలిమోక్లొతె కినాతీబి తుమ్నా మోసంకర్యొనా వాడిలిదోనా?
2CO 12:18 తుమారకనా జావనాటేకె తీతునా గుర్‍ఖైన్ ఇనకేడె ఏక్‍ భైయ్‍నా బోలిమోక్లొ థొ. తీతు తుమారకన సాత్బి కామైయిలిదోసూ? హమే ఏక్‍ దిల్తి యేక్‍ విధానంతి కోచాల్యానిసూ?
2CO 12:19 హమే హంకేలగు హమారు విషయంమా తుమ్న క్చేమాభివృద్ధి సమాధానం బోలుకరియేస్‍కరి తుమ్నహఃయల్‍ ఆవస్సూకి, దేవ్నా హాఃమేస్‍ క్రీస్తును బారెమా వాతెబోలుకరియేస్‍; లాఢ్‍హుయతెవాలా, తుమారు క్చేమాభివృద్ధినాటేకె బోలుకరూస్‍.
2CO 12:20 సానకతొ యేక్తార మే ఆయోతెదె తుమె మనా ఇష్టుల్‍నితరా ర్హాసుకి కొయినికీ? కరిబీ, మే తుమ్న ఇష్టుల్‍నితరా ర్హహిస్‍కి కొయినికి యేక్తార లడ్ఢాయ్‍ అసూయబీ ఖీజ్‍బి, కక్చల్‍, జగఢా, గుసగుసల్‍, వాతెబోలనుబి, భడాయి ఉప్పొంగనుబి ర్హాసెసూకీ కరిన్‍బీ,
2CO 12:21 మే అజు ఆయోతెదె మారొ దేవ్‍ తుమారు ఇఛ్మ మన న్హానుకరీన్‍ దేక్చెకరిబి, అగాఢికరిన్‍ కర్యొతే పాప్‍న జారత్వంనా పోకిరి అపవిత్రత్‍నా నిమిత్తం దిల్ బద్లాకొయింతె కెత్రూకి జణనా బారెమా బాధపడను ఆవ్సెసూకి కరిబి ఢరుకరూస్‍.
2CO 13:1 “ఆ తిన్మను చోట్‍ మే తుమారకన ఆవుంకురూస్, బే, తీన్‍ సాబుత్‍వాలను మ్హోడె హారేక్‍ వాతేవ్నా విషయాంమాబి లేఖనంమా లిఖ్కాయ్‍రూస్‍”
2CO 13:2 మే అగాఢీస్‍ బోల్యొథొ మే హాంకె తుమారకనా నార్హయోతోబి బెంమ్మను చోట్‍ తుమారకనా థొ. తిమ్మస్‍ అగాఢితీస్‍ పాప్‍ కరూకరతే ఇవ్నబి మిగ్లియుతె ఇవ్న హాఃరనాబి అగాఢీస్‍‍ మాలంకరాంకరతె సాత్కతొ మే పాచు ఆయోతెదె గోర్‍ వతాలీస్‍కొయిని.
2CO 13:3 క్రీస్తు మన లీన్‍ బోలుకరాస్‍కరి రుజువు మాంగుకరస్‍న్నా? యో తుమ్నలీన్‍ కంజోర్‍ కొయిని పన్కి, తుమార మ్హాడ్తి షక్తివాలొహుయిన్‍ ఛా.
2CO 13:4 కంజోర్‍నాబారెమా సిలువనఖ్కాయో క్రీస్తుమా ఏకహువనా కంజోర్‍హుయీన్‍ ఛియ్యే పన్కి సేవకరనాటేకె దేవును తాఖత్‍నా లీన్‍ జీంకరియేస్‍ హామేబీ ఇనకేడె కంజోర్‍హుయిన్‍ ఛియ్యే పన్కి, తుమారేతి వాతెబోలుతె వహఃతస్‍ దేవును తాఖత్తి జీవమ్‍హుయిన్‍ హుయిరస్.
2CO 13:5 తుమె విష్వాస్‍బారెమాహుయిన్ ఛాకి కోయినికి తుమారు తుమేస్ దేఖిలెవొ, తుమారు తుమేస్‍ పరీక్చించీన్‍ లెవొ తుమే భ్రష్టులమ్‍ నాహుయాతో తుమారమ యేసుక్రీస్తు తుమరామ ఛాకరి తుమ్నలీన్‍ తుమేస్‍ మాలంకోకరన్నా?
2CO 13:6 హమే పరిక్చమా హారిజావాల కాహెకరి తుమే మాలంకర్లిసు పరీక్చించుకరియేస్‍.
2CO 13:7 తుమే కెహూబి హఃరబ్‍ నాకర్నుకరి దేవ్న ప్రార్థన కరూకరియేస్‍ హమే యోగ్యుడ్‍హుయాతిమ్‍ దేఖ్కావునుకరి కాహె పన్కి హమె యో యోగ్యుల్‍నితరరా తుమే అష్యల్‍లస్‍ కర్నుకరి హమారు ఉద్దేష్యం.
2CO 13:8 హాఃచినా లీన్‍ హమే విరోధంతి సాత్బి కోకర్సుని పన్కి హాఃచిను నిమిత్తంతి హాఃరూస్‍ కరూకరియేస్‍.
2CO 13:9 హమే కంజోర్‍హుయీన్‍ ర్హయాతోబి తుమే కువ్వాత్‍బారెమాహుయిన్‍ ర్హయతో ఖుషితి, అనలీన్‍కతో తుమె సంపూర్ణుల్‍ హోనుకరి ప్రార్థన కరూకరియేస్‍.
2CO 13:10 ఇనటేకె మే తుమారకన ఆయోతెదె పట్కనాటేకె కాహే, తుమ్న బాంధనటెకే ప్రభూ మన దెవ్వాయ్‍రూతె అధికారంనలీన్‍ కఠీన్‍ నాదెఖ్కావ్నుతిమ్‍ దూర్‍తి ర్హయొతెదేస్‍ ఆ సంగతుల్‍ హాఃరు లిఖ్కుకరూస్‍.
2CO 13:11 ఆఖరీను భైయ్యే ఖుషిహువొ సంపూర్ణుల్‍హుయిన్‍ ర్హవొ ఆదరనా ర్హవొ, ఏక్‍ దిల్‍వాలుహుయిన్‍ ర్హవొ సమాధానంతీ ర్హావొ, ఫ్యార్‍ సమాధానం కర్హుహయోతె దేవ్‍తుమార కేడె ఛా.
2CO 13:12 పవిత్రంహుయుతె బుఛ్చా దీన్‍ ఏక్నుయేక్‍ హఃలామ్‍ కరిలేవొ.
2CO 13:13 పరిసుద్ధుల్‍హాఃరు తుమ్న వందనం బోలుకరస్.
2CO 13:14 ప్రభూహుయోతె యేసుక్రీస్తు కృపబి దేవ్ను ఫ్యార్‍బి పరిసుద్ధాత్మాను సహావాసంబి తుమ్న హాఃరనకేడెహుయిన్‍ ర్హావదా, ఆమేన్‍
GAL 1:1 అద్మియేను బారెమా హుయుతోబి, కెహూ అద్మియేనుటేకె కాహె, యేసుక్రీస్తుటేకె, ఇనా మరణ్‍మతూ ఉట్టాడెతె భాహుయుతె దేవ్నటేకె అపొస్తల్‍నితరా నియమింపబడితె పౌల్‍కరి మే,
GAL 1:2 మారకేడె ఛాతె భైయ్యే హాఃరవ్నా, గలతీయమాఛాతె సంఘంనా అష్యల్‍కరి బోలిన్‍ లిఖ్కుకరూస్‍.
GAL 1:3 భాహుయుతె దేవ్నుకంతూ అప్న ప్రభుహుయోతె యేసుక్రీస్తుకంతూ తుమ్న కృపబి సమాధానంబి కల్గీన్‍ ర్హావదా.
GAL 1:4 అప్న భాహుయుతె దేవ్ను చిత్తంతీస్‍ క్రీస్తు అప్న హంకె ఖర్రాబ్‍ ములక్‍మతూ చొఢాయిన్‍ అప్ను పాప్నటేకె ఇనుయోస్‍ అర్పింపిచిలిదొ.
GAL 1:5 దేవ్నా పిఢిపిఢిమాబి మహిమ కల్గీన్‍ ర్హావదా ఆమేన్‍.
GAL 1:6 తుమారుబారెమా మే అష్యం హుంకరూస్‍. క్రీస్తు కృపనబారెమా తుమ్నా బులాయోతె ఇనకంతూ తుమే అత్రె జల్దీ అజేక్ సువార్త బ్హనె ఫరీన్‍జావను దేఖుకరూస్‍.
GAL 1:7 యో అజేక్‍ సువార్త కాహె పన్కి, థోడుజణు క్రీస్తు సువార్తనా బద్లావ్నుకరి కోషీస్‍కర్తూ తుమ్న గబ్రాయినాకవాలు థోడుజణు ఛా.
GAL 1:8 హమే తుమ్న ప్రచార్‍ కర్యతె సువార్తకాహెతిమ్‍ యేక్తర కెహూ అలాదు హమేతోబి స్వర్గంమతూ ఆయుతె దేవ్నుదూతహుయుతోబి తుమ్న ప్రచార్‍కర్యొతే యోఅద్మి నర్కంనా పాత్రుడ్‍ హువదా.
GAL 1:9 అగాఢి హమే బోల్యతిమ్‍ హంకె అజు బోలుకురూస్‍ తుమే ఒప్పిలిదాతె సువార్తకాహెతిమ్‍ బుజు అలాదు కొన్బి ర్హహో తుమ్న ప్రచార్‍కర్యతో యోఅద్మిమి నరకంనా పాత్రుడు హుసె.
GAL 1:10 తెదె మే అద్మియేనా గోర్‍నా కమాయ్‍లేనుకరి దేఖుకరూస్‍న్నా? దేవ్ను గోర్‍నా కమాయ్‍లేనుకరి దేఖుకరూస్‍న్నా? మే అద్మియేనా ఖుషీకు రాక్నుకరి సోచుకరూస్‍న్నా? మే హంకెబి అద్మియేనా ఖుషీహుః రాఖవాలొహుయుతో క్రీస్తు దాసుడ్‍ కాహె.
GAL 1:11 భైయ్యే, మే ప్రచార్ కర్యొతె సువార్త అద్మియేను హఃయల్నుకంతూ ఆయుతె కాహేకరి తుమ్నమాలంకరాంకరూస్‍.
GAL 1:12 అద్మియేనుబారెమా ఇన మే పొంద్యొకొయిని, మన కోన్బి ఇన బోధించుకొయిని పన్కి యేసుక్రీస్తు హుఃద్‍ మన బోలనబారెమాస్‍ యో మన మల్యు.
GAL 1:13 జమానమా యూదనుజాత్‍వాలొమా ర్హయోతెదె మే దేవ్ను సంఘంన ఘనూ హింసించీన్‍ నాషనమ్‍ కర్తొహుయీన్‍
GAL 1:14 మార భానొ భా ఆచరాల్‍కనా ఘను ఆషక్తివాలొహుయిన్‍, మారు హుఃద్‍జాత్‍వాలమా మారుపీట్ను ఉంబర్‍వాల కెత్రూకిజణు యూదుల్‍ జాత్మా మారు ఛాల్‍నుగూర్చి తుమే హఃమ్జ.
GAL 1:15 మే ఆయాను పేట్‍మతూ ఫైదాహుయోతె తెప్తునిఖీన్‍ చూనిరాఖిలీన్‍, ఇను కృపనుబారెమా మన బులాయోతె దేవ్‍ మే యూదుల్‍కాహెతెవాలన ఇను ఛియ్యోనా సువార్తన ప్రచార్‍కర్నుకరి
GAL 1:16 ఇనె మారబారెమా బ్హార్‍ నాఖనటేకె ఇష్టపడ్యొ. తెదె ఎగ్గీస్‍ మే యూదుల్‍కాహెతెవాలనా మే మళ్యొకొయిని.
GAL 1:17 మారెతీబి అగాఢి అపొస్తలుహుయుతె ఇవ్నకనా యెరూషలేమ్నాతోబి గయాబికొయిని పన్కి జల్దీస్‍ అరేబియా దేహ్ఃమా జైయిన్‍; బాద్మా ధమస్కు నంగర్మా ఫరిన్‍ ఆయోథొ.
GAL 1:18 ఇనుబాద్మ తీన్‍వరహ్ః హువనబాద్మ కేఫానా మాలంకర్లెనుకరి యెరూషలేమ్‍ ఆయిన్‍ ఇనకేడె పంద్రా రోజ్‍ థొ.
GAL 1:19 ఇనస్‍ తప్ప అపొస్తలుమా అజు కినాబి మే దేక్యొకొయిని పన్కి, ప్రభువునూ భైహుయోతె యాకోబ్‍నాస్‍ దేక్యొ.
GAL 1:20 మే తున లిఖ్యుతె ఆ విషయంను బారెమా దేవ్నుకనా మే జూఠి బోలుకరూస్‍కొయిని.
GAL 1:21 ఇనుబాద్మా సిరియా, కిలికియ ఇలాహొఃమా గయో.
GAL 1:22 క్రీస్తుమాఛాతె యూదయ సంఘాల్నా ఇవ్నా మారు మ్హోడు మాలంకొయిని పన్కి
GAL 1:23 అగాఢి అప్న హింసమ్హేంద్యొతెవాలన ఇనె జమానతూ నాష్‍కర్తూ ఆయోతె జాత్‍నా విష్వాస్‍ సువార్తన ప్రచార్‍కరూకరస్‍కరి సంగతినాస్‍ హఃమ్జీన్‍,
GAL 1:24 ఇవ్నేమార బారెమా దేవ్నా మహిమపర్చు.
GAL 2:1 ఇనబాద్మా చౌవ్‍దా వరహ్‍ఃహువనా పాసల్‍ మే తీతునా బులాయ్‍లీన్‍ బర్నబానకేడె యెరూషలేమ్‍నా ఫరీన్‍ గయా.
GAL 2:2 దేవ్ను దర్సనం ప్రకారంతిమ్మస్‍ గయో థొ. అజు మారు ప్రయాసమ్‍ పాల్తుహుయిజాసెనా, న్హైతొ పాల్తుహుయుగునాకరి మే యూదుల్‍‍కాహెతెవాలమా ప్రచార్‍కరూకరుస్‍ సువార్తనా ఇవ్న ప్రత్యేకంతి చూనిలిదోతె ఇవ్నా వివరించొ.
GAL 2:3 హుయుతొ మారకేడెఛాతె తీతు గ్రీసుదేహ్ఃవాలొ హుయుతోబి సున్నతి పొందునుకరి కోన్‍ ఇనఫర్‍ కువ్వత్‍కర్యుకొయిని.
GAL 2:4 అప్న దాసుల్‍నితరా కర్లేనుకరి క్రీస్తుయేసునబారెమా అప్న కలిగ్యుతె అప్ను స్వాతంత్ర్యనా మాలంకరనటేకె. రహస్యంతీ ఆయిన్‍ చోర్‍తి పేషిగయూతె చోర్‍ భైయ్యేనబారెమా హుయు.
GAL 2:5 సువార్త హాఃఛి బద్లాకొయిని‍తిమ్‍, ఉబ్రీన్‍ ర్హానుకరి హమే థోడుతోబి ఇవ్నేతి యేక్‍ మినట్‍బి లోబడనాటేకె ఒప్యకొయిన్‍.
GAL 2:6 ఎన్నికహుయతె వాలంతరా యెంచబడ్యతె ఇవ్నకనా మేసాత్బి షిక్యొకొయిని; ఇవ్నే కెజాత్నావాలబి ర్హహొ మన పర్వాకొయిని, దేవ్‍ అద్మియేను రూప్‍ దేఖకొయిని. యో ఎన్నిక హుయుతెవాళతిబి ఉపదేషించ్యోకొయిని.
GAL 2:7 హుయుతో సున్నతి పొంద్యతె వాలనా ఇవ్నా బోధించనాటేకె దేవ్ను సువార్త పేతుర్‍నా కిమ్‍ అప్పగించొకి ఇమ్మస్‍ సున్నతి కొయిన్తె అన్యుల్నా బోధించనాటేకె మన దెవ్వాయ్‍రూస్‍కరి ఇవ్నే గ్రహించు.
GAL 2:8 కతొ సున్నతి పొంద్యాతెవాలనా అపొస్తలుతరా ర్హావన పేతుర్‍నా తాఖత్‍కరవాలో యోస్‍ యూదుల్‍‍కాహెతెవాలనా మోట్టోతార ర్హావనాటేకె మనబి తాఖత్‍ దీరాక్యోస్‍
GAL 2:9 స్తంభంతరా ఎంచబడ్యుతె యాకోబ్‍, కేఫా, యోహాన్‍కరి ఇవ్నే మన దెవ్వాయ్‍రూతె కృపనా మాలంకరిన్‍, హామే యూదుల్‍‍కాహెతెవాలనా ఇవ్నే సున్నతి పొంద్యాతెవాలనాబి అపొస్తలుతరా ర్హానుకరి బోలిన్‍, ఇవ్నేతి పాలివారహువతిమ్‍ గుర్తుతి మనబీ బర్నబానా ఖవ్వాత్‍ దిదా.
GAL 2:10 హామే గరీబ్నా హఃయల్‍ కర్లేనుకరి యెత్రేస్‍ ఇవ్ను ఆఖ్తి; ఇమ్‍ కరనా మేబి ఆసక్తిహుయిన్‍ ఛౌవ్.
GAL 2:11 హుయుతొ కేఫా, అంతియొకయనా ఆయొతెదె ఇనె అపరాధినితరా హుయో. అనటేకె మే మోడ్డఫరస్‍ ఇన గుర్కాయిన్‍ బోల్యొ.
GAL 2:12 సానకతొ, యాకోబ్‍కంతు థోడుజణు ఆవకొయింతె అగాఢి యో యూదుల్‍‍కాహెతెవాలన భోటి, ఖాణు కరూకరస్‍. ఇవ్నె ఆవూస్‍కర సున్నతి పొంద్యతె ఇవ్నే ఢరీన్‍ పీటెహుయిన్‍ అలాదు హుయుగా.
GAL 2:13 థోడు యూదుల్‍బి పేతుర్‍తి మలీన్‍ మాయవేషమ్‍ను నాఖిలీన్‍. బర్నబానాబి ఇవ్ను వేషధారణంతి మోసంహుయ్గు.
GAL 2:14 ఇవ్నె సువార్త హాఃఛినా అనుసరింఛా కొయినికరి మే దేఖిన్‍ హాఃరవ్నా హాఃమె కేఫాతి మే బొలేతెసాత్‍కతో తూ యూదుల్‍హుయిన్‍ ర్హయీన్‍ యూదుల్‍‍కాహెతెవాల కాహెతిమ్‍ అన్యజనాభోను బారెమాస్‍ జీంకరాస్‍, యూదుల్‍కాహెతెవాలు యూదుల్‍నితరా ప్రవత్నించునుకరి షానా బలవంతమ్‍ కరూకరస్‍.
GAL 2:15 అప్నె జన్మమ్‍నబారెమా యూదులస్‍ పన్కి యూదుల్‍‍కాహెతెవాల అద్మియేమా చేర్యతె పాప్‍వాల కాహె.
GAL 2:16 అద్మిమి యేసుక్రీస్తుమా విష్వాస్‍నాబారెమాస్‍ పన్కి ధర్మషాస్ర్తం సంబంధంహుయుతె కామ్నుబారెమా నీతిమంతుల్‍నితరా తీర్చబడ్సేకొయినికరి మాలం అప్నేబి ధర్మషాస్ర్తమ్‍ సంబంధంహుయుతె కామ్నుబారెమా కాహె క్రీస్తుమా విష్వాస్‍నాబారెమాస్‍ నీతిమంతుల్‍వాలకరి తీర్చబడనాటేకె యేసుక్రీస్తుమా విష్వాస్‍రాఖ్య; ధర్మషాస్ర్తమ్ సంబంధమ్‍హుయూతె కామ్నుమూలంతి కెవూ ఆంగ్తాన్‍బి నీతిమంతుల్‍నితరా తీర్చబడ్సేకొయిని కాహేనా.
GAL 2:17 పన్కి అప్నే క్రీస్తుమా నీతిమంతుల్‍వాలకరి తీర్చబడనటేకె ధూండుకర్తా ర్హావమా అప్నే పాప్‍వాలనితరా దెఖ్కాయతొతెదె, యోపక్చంమా క్రీస్తు పాప్‍నా పరిచారకుడ్‍హుయోనా? ఇమ్‍నాబోల్‍ను.
GAL 2:18 మే పట్కాహాఃయిదిదోతె ఇనా అజు బ్హాంద్యొతొ మన మేస్‍ అపరాధితార కర్లీస్‍ కాహెనా.
GAL 2:19 మే హుయుతొ దేవ్ను విషయంహుయిన్‍ జీవనా నిమిత్తంతీ ధర్మషాస్ర్తంబారెమా ధర్మషాస్ర్తమ్‍ విషయంహుయిన్‍ మరిగోహుయో.
GAL 2:20 మే క్రీస్తునకేడె సిలువనా నఖ్కాయ్‍రోస్‍; హంకేతు జింకురతే మే కాహె. క్రీస్తు మారమా జీవించుకురాస్‍. మేకెదేబి ఆంగ్తాన్‍మా జీంకురాతే జీవ్ను మన ఫ్యార్‍కరీన్‍, మారటేకె ఇనా యోస్‍ ధరాయిలిదొతే దేవ్నా ఛియ్యోమా విష్వాస్‍నాటేకె జీంకురూస్‍.
GAL 2:21 మే దేవ్ను కృపనా కామ్‍కోయిన్‍తిమ్‍ కరీస్‍కొయిని. నీతి ధర్మషాస్ర్తమ్‍నాటేకెహుయుతొ యోబణేమా క్రీస్తు మరిజావను పాల్తుస్‍ కాహేన.
GAL 3:1 ఓ బుద్ధికొయింతె గలతీయుల్‍వాలా, తుమ్నకోన్‍ భ్రమమేంద్యుతూ? సిలువనా నఖ్కాయివాలొహువతిమ్‍ యేసుక్రీస్తునా తుమారు ఢోళనా హాఃమె దెహాఃడిదిదో కాహేనా!
GAL 3:2 తుమారకంతూ మే మాలంకర్నుకరి ర్హహిజంకురూస్‍ యేక్‍ విషయం సాత్‍కతొ ధర్మషాస్ర్తంమ్‍ సంబంధంహుయుతె కామ్‍నాటేకె ఆత్మనా పొంద్యనా నాహీతొ హఃజతె ఇన విష్వాస్‍ రాఖనాటేకె పొంద్యనా?
GAL 3:3 జాహఃత్‍ అక్కల్ కొయినితిమ్‍ హుయానా? అగాఢి దేవ్ను ఆత్మానుబారెమా సురుకరీన్‍, హంకె ఆంగ్తాన్‍బరెమా పరిపూర్ణ్ హుయనా?
GAL 3:4 పాల్తుతీస్‍ అత్రెమిన్హత్‍ అనుభవించనా? యోహాఃచితీస్‍ పాల్తూహుయిజాసెనా?
GAL 3:5 దేవ్ను ఆత్మనా తుమ్న అనుగ్రహించీన్‍, తుమారమ అద్భుతాల్నా కరావవాలొ, ధర్మషాస్ర్తమ్‍ సంబంధంహుయుతె కామ్నబారెమా న్హైతొ విష్వాస్‍తి హఃమ్జనాబారెమా కరాంకరస్‍?
GAL 3:6 “అబ్రాహామ్‍, దేవ్‍ఫర్‍ విష్వాస్‍ రాఖ్యొ, యో ఇనా నీతిమంతుడ్‍నితరా యెంచబడ్యొ.”
GAL 3:7 అనటేకె విష్వాస్‍ సంబంధులుహుయీన్‍ అబ్రాహామ్‍ను ఛియ్యోకరి తుమె మాలం కర్లేవొ.
GAL 3:8 దేవ్‍ విష్వాస్‍ను బారెమా యూదుల్‍‍కాహెతెవాలనా నీతిమంతుల్‍నితరా తీర్చెకరి లేఖనంమా అగాఢి దేఖిన్‍ తారకనా “అన్యజనాభోనా ఆషీర్వాదింపబడ్సె కరి అబ్రాహామ్‍నా సువార్తనా అగాఢి ప్రచార్‍కర్యు.”
GAL 3:9 అనటేకె విష్వాస్ సంబంధులుహుయుతె విష్వాస్‍ఛాతె అబ్రాహామ్‍నాకేడె ఆషీర్వాదంపబడ్సె.
GAL 3:10 ధర్మషాస్ర్తమ్‍ విధించుతే కామ్న చెంద్యుహుయూతెహాఃరు షాపంనా డుబీహుయిన్‍ ఛా. సానహాఃజెకతొ “ధర్మషాస్ర్తమ్‍ గ్రంథంమా లిఖ్కిరాక్యుతె విధుల్‍హాఃరు కరనాటేకె ఉబ్రీ ర్హాహికొయింతె హరేక్‍జణు షాపగ్రస్తుడ్‍కరి లిఖ్కిరాక్యుస్‍.”
GAL 3:11 ధర్మషాస్ర్తమ్‍తి కోన్బి దేవ్నుహఃమే నీతిమంతుడ్‍ వాలొకరి తీర్చబఢను సమాచార్‍ హాఃఛిస్‍. కిమ్కతొ నీతిమంతుడ్‍వాలొ విష్వాస్‍నుబారేమా జీవ్సె.
GAL 3:12 ధర్మషాస్ర్తం విష్వాస్‍ సంబంధంహుయుతె కాహె పన్కి “ఇను విధుల్నా ఆచరించువాళో ఇనబారెమాస్‍ జీవ్సె.”
GAL 3:13 అనటేకె జాడ్న ఉప్పర్‍ ఠంగ్యురూతె హరేక్‍జణు షాపగ్రస్తుడ్ కరి లిఖ్యురాక్యుస్‍.
GAL 3:14 ఆత్మనా గూర్చిను వాగ్దానమ్‍ విష్వాస్‍నాబారెమా అప్న మల్యు, అబ్రాహామ్ను పొంద్యెతె ఆషీర్వాదంను వచన్నా క్రీస్తుయేసు బరెమా యూదుల్‍‍కాహెతెవాలన మలహఃర్కూ, క్రీస్తు అప్నటేకె షాపంహుయిన్‍ అప్న ధర్నషాస్ర్తంను షాపంమతూ విమోచించో.
GAL 3:15 భైయ్యే భేనే, అద్మీయేనితర వాత్‍ బోలుకరతె. అద్మియేను నిబంధనహుయుతె స్థిరపఢిన్‍ బాద్మ కోన్బి ఇన మరాయ్‍ నాక్చెకొయిని, ఇనమా అజు సాత్బి మలావ్సెకొయిని.
GAL 3:16 అబ్రాహామ్‍నా ఇను సంతానంనా దేవ్‍ వాగ్దానమ్‍ కర్యొ. యో హాఃరవ్‍నా గూర్చి తారు సంతానంనా కరి బోల్యెకొయిని ఏక్ను గూర్చి బోల్యొ తారు సంతానంనా బోల్యొ. యో సంతానమ్‍ క్రీస్తు.
GAL 3:17 మే బొలుకురాతే సాత్‍కాతొ, ఛార్‍ ఖొః డోఢీఖ్‍ః బద్మా ఆయిన్‍ ధర్మషాస్త్రమ్‍, వాగ్దానమ్‍నా నిరర్థకమ్‍ కరతిమ్‍ జమనామా దేవ్తి స్థిరపరుచుతే నిబంధనా మరికోనాఛేని.
GAL 3:18 యో స్వాస్థ్యమ్‍ ధర్మషాస్త్రంను మూలంతి కల్గుతె అజు వాగ్దానమ్‍ మూలంతి దీరాక్యుతె కాహే. హుయుతో దేవ్‍ అబ్రాహామ్‍నా వాగ్దానంతీస్‍ ఇన అనుగ్రహించొ.
GAL 3:19 ఇమ్‍హుయుతొ ధర్మషాస్త్రమ్‍ సానా? కినా యో వాక్ముల్‍ కర్యొకి యో సంతానామ్‍ ఆవతోడి యో అతిక్రమనాటేకె ఇన బద్మా దెవ్వాజాసె; యో ఇచ్మవాలతి అజు దేవ్‍దూతల్తి నియమింపబడ్యొ.
GAL 3:20 ఇచ్మవాలు ఏక్నా ఇచ్మవాలు హుస్‍కొయిని పన్కి దేవ్‍ ఎక్క‍స్‍.
GAL 3:21 ధర్మషాస్త్రమ్‍ దేవ్ను వాగ్దానమ్‍నా వ్యతిరేకంహుయునా? ఇమ్‍ నాబోల్ను జివ్వాడ్సేతె థాహఃత్‍హుయుతె ధర్మషాస్ర్తమ్‍ దెవ్వాయుగుతొ వాస్తవంతి నీతి ధర్మషాస్ర్తం బారెమా హుయు
GAL 3:22 పన్కి యేసు క్రీస్తుమా విష్వాస్‍మూలంతి ఇవ్నా వాగ్దానమ్‍నా అనుగ్రహింపు బడ్యుతిమ్‍, లేఖనం హాఃరవ్నా పాప్‍మా బంధించు.
GAL 3:23 విష్వాస్‍నా బోల్యాకొయిన్‍తె అగాఢి, అజు అగాఢి బయలు పరచెతె విష్వాసమ్ ప్రతేక్చాంవాలతార ఠాణమా రాఖిరాఖ్యస్‍తిమ్‍ అప్నే ధర్మషాస్త్రమ్‍నా లోనుహుయాతెవాలహుయ.
GAL 3:24 అనటేకె అప్నే విష్వాస్‍నుమూలంతి నీతివాలకరి తీర్చతిమ్‍ క్రీస్తుకనా అప్నా చాలవానటేకె ధర్మషాస్త్రం అప్నా అగాఢిషిక్చబి హుయు.
GAL 3:25 హుయుతో విష్వాస్‍ వెల్లడిహుయు పన్కి అజుబి ధర్మషాస్ర్తంనా వేట్‍ ర్హాసుకొయిని.
GAL 3:26 యేసుక్రీస్తుమా తుమే హాఃర విష్వాస్‍తి దేవ్నా ఛియ్యాహుయీన్‍ ఛా.
GAL 3:27 క్రీస్తుమా బాప్తిస్మమ్‍పొందిన్‍ తుమే హాఃర క్రీస్తునా పేరాక్యాస్‍.
GAL 3:28 అన్మా యూదుల్‍కరి గ్రీసుదేహ్ః వాలకరికొయిని, దాసుడ్‍కరి స్వతంత్రుడుకరి కొయిని, మరద్మానొకరి భాయికొకరి కొయిని; యేసుక్రీస్తుమా తుమే హాఃర ఏక్‍హుయున్‍ ఛా.
GAL 3:29 తుమే క్రీస్తు సంబంధంవాలుహుయుతొ అబ్రాహామ్‍ను సంతానమ్‍నా ర్హహిన్‍, వాగ్దానమ్‍ను ప్రకారమ్‍ వారసుల్‍.
GAL 4:1 బుజు మే సాత్‍కాతొ బోలుకురూస్కతొ, వారసుడూ హాఃరవ్నా ప్రభువుహుయిన్‍ ఛాతెబి లడ్కుహుయీన్‍ ర్హావయెత్రెధన్‍ ఇనాబి దాసుడ్‍నాబి కెహూ భేదంబి కొయిని.
GAL 4:2 భానహాతె నిర్ణయించుతొ ధన్‍ ఆవతోడి ఇనే భచ్ఛావాలనకనాతోబి, ఘేర్‍నునిర్వాహకుల్‍బి అధీనంమా ర్హాసే.
GAL 4:3 ఇమ్నితరా అప్నెబి లడ్కావ్‍నిహుయీన్‍ ర్హయ్యతెదె ములక్‍ను సంబంధించుతె మూలపాఠమ్‍నా లోబఢీన్‍ దాసుడ్‍వాలహుయీన్‍ ర్హయ థా;
GAL 4:4 హుయుతొ వహఃత్‍ పరిపూర్ణ్ హుయుతెదె దేవ్‍ ఇనూ ఛియ్యోనా బోలిమొక్ల్యొ; ఇనే బాయికోకనా ఫైదాహుయీన్‍, యూదుల్ను ధర్మషాస్ర్తమ్‍నా ప్రకారం జీవ్యొ.
GAL 4:5 అప్నె దత్తాఛియ్యోనితరా హోనుకరి, బంధించిఛాతే యివ్నా విమోచించనాటేకె ధర్మషాస్ర్తమ్‍నా తగ్గించివాలొహుయో.
GAL 4:6 బజు తుమె ఛియ్యాహుయీన్‍ ర్హావనుబారెమా “ఓ ఛియ్యా, భా” కరి చిక్రతె ఇను ఛియ్యాను ఆత్మనా దేవ్‍ అప్న దిల్మామహీ మొక్ల్యొ.
GAL 4:7 అనటేకె తుహంకెతు దాసుడ్‍కాహె ఛియ్యోస్‍. ఛియ్యోహుయోతొ దేవ్నాబారెమా లడ్కవ్నాటేకె సాత్‍ లపాఢి రాక్యోసి యోదిసె.
GAL 4:8 యో వహఃత్‍మాతోబి తుమె దేవ్నా మాలంకరకొయింతే వాలహుయున్‍, హాఃచిమా దేవ్‍కాహెతె ఇవ్నా బానిసల్‍హుయిన్‍ థా.
GAL 4:9 పన్కి హంకె తుమే దేవ్నా మాలంకర్‍లిదా ఇవ్నే. అజు విషేషంతి దేవ్ తుమ్నా మాలంకర్‍లిదొ. అనటేకే కంమ్‍జోర్‍హుయుతె కామ్‍కొయిన్‍తెహుయతె మూలపాఠమ్‍ బణే అజుసానా పరుకురాస్‍? అజు బానిసల్‍నితరా ర్హానుకరి ర్హాహిజొంకరస్‍నా?
GAL 4:10 తుమె ధన్నా, మ్హైననా, పండ్గాను, వరహ్ఃనా ఆచరించుకరాస్‍.
GAL 4:11 తుమారు విషయంమా మారు మిన్హత్‍ వ్యర్థంహుయీన్‍ హుయిజాసేనా కరి తుమారబారెమా ఢరుకరూస్‍.
GAL 4:12 భైయ్యే, మే తుమారు ఘేర్‍వాలోహుయో అనటేకె తుమేబి మారు ఘేర్‍వాల హోనుకరి తుమ్నా వేడిలెంకరూస్‍. తుమే మన అన్యాయం కర్యకొయిని.
GAL 4:13 అగాఢితరా సానకతో ఆంగ్తాన్‍ను ఖంజొర్‍హుహుయుతోబి మే తుమ్నా సువార్తనా ప్రచార్ కరూస్‍కరి తుమ్నా మాలం.
GAL 4:14 తెదె మారు ఆంగ్తాన్‍మా తుమ్నా షోధననుతర ర్హయుతె ఇనబట్టి మన తుమే మేంద్యకొయిని, నిరాకరించకొయిని పన్కి దేవ్ను దూతల్‍తరా, క్రీస్తుయేసునితరాబి మన ఒప్పిలిదా.
GAL 4:15 తుమారు ఖుషి సాత్‍హుయు? వీలుహుయుతొ తుమార డోళ కాఢిన్ మన‍ దినాఖిదిదుహోత్‍కరి తుమారుబారెమా సాబుత్‍ బోలుకరూ‍స్‍.
GAL 4:16 మే తుమ్నా హాఃఛి బోల్యొకరి తుమ్నా వైరిహుయోనా?
GAL 4:17 ఇవ్నే తుమారు మేల్‍కోరిన్‍ తుమారకేడె ఆహ్ఃతి కేడెఆవాలకాహే; తుమేస్‍ ఇవ్నా కేడెఆవ్నుకరి తుమ్న భాదర్‍ దకల్దేనుకరి కొరిలెంకరాస్‍.
GAL 4:18 మే తుమారకనా ర్హయోతెదె కాహే కెదేబి అష్యల్ విషయంమా ఆహ్‍ఃతి ర్హావను అష్యలస్.
GAL 4:19 మార లడ్కా, క్రీస్తును స్వరూప్మా తుమారమ ఏర్పడతోడి తుమారు విషయమ్‍ అజు మన బేజణిను ధరాద్‍ కల్గుకురాస్‍.
GAL 4:20 తుమారుబారెమా సాత్బి సోఛకొయింతె ఛౌవ్. మే హంకేస్‍ తుమార ఇచ్మా ఆయిన్‍ అజేక్‍ విధంతీ తుమారేతి వాత్‍బోల్నుకరి ర్హాహిజోంకరూస్‍.
GAL 4:21 ధర్మషాస్ర్తంనా లోబడిన్‍ ర్హానుకరి కోరవాలా, తుమే ధర్మషాస్ర్తమ్‍ ఖంజుకురకొయినా? మారేతి బొల్యొ.
GAL 4:22 దాసినుబారెమా యేక్జను స్వతంత్రువాలినుబారెమా యేక్జను భే ఛియ్యా అబ్రాహామ్‍నా హుయకరి లిఖ్కిరాక్యుస్‍ కాహెనా?
GAL 4:23 హుయుతోబి కామ్‍కరవాలినా ఫైధాహుయూతె యో ఆంగ్తాన్‍నుబారెమా ఫైదాహుయో, స్వతంత్రువాలినుబారెమా ఫైదాయోతెయో వాగ్దానమ్‍నుబారెమా ఫైధాహుయో.
GAL 4:24 ఆ సంగతుల్‍ అలంకారమ్‍ రూపంమా బొలాయ్‍రాక్యుస్‍. ఆ బాయికొ భే నిబంధనహుయిన్‍ ఛా; ఇన్మా ఏక్‍ సీనాయి ప్హాడ్‍ను సంబంధంహుయుతె బానిసత్వంమా ర్హావనటేకె లఢ్కాన జణి; యో హాగర్‍.
GAL 4:25 ఆ హాగర్‍కరి అరేబియా దేఖ్మా ఛాతె సీనాయి ప్హాడ్‍. హంకే ఛాతె యెరూషలేమ్‍ ఇన లడ్కతీబి బానిసత్వంమా ఛా అనటేకే నిబంధన ఇనా జోడ్నితర ఛా.
GAL 4:26 హుయుతో ఉప్పర్‍ఛాతె యెరూషలేమ్‍ స్వతంత్రమ్‍తి ఛా; యో అప్నా ఆయా.
GAL 4:27 అనటేకె లఢ్కా జణకొయింతె బాయికో ఖుషిహుజొ, బేజిణీను ధర్రాద్‍ యో ఘట్‍ ఛిక్రో; కింకతొ బావ్‍రి లఢ్కావ్‍తీబి బావ్రికొయింతె ఇన లఢ్కా ఘను అద్మి ఛా; కరి లిఖ్కిరాక్యుస్‍.
GAL 4:28 భైయ్యే, అప్నేబి ఇస్సాక్‍నితరా వాగ్దానమ్ను ప్రకారమ్‍తి ఫైదాహుయోతె ఛియ్యాహుయిన్‍ ఛా.
GAL 4:29 తెదె ఆంగ్తాన్‍నుబట్టి ఫైదాహుయోతె ఇనె ఆత్మానబట్టీన్‍ ఫైదాహుయోతె యినా కిమ్‍ హింసమ్హేంద్యుకి హంకేబి ఇమ్మాస్ హుంకరాస్‍.
GAL 4:30 అనబారెమా లేఖనం సాత్‍ బోలుకరాస్‍? కామ్‍కరవాలి ఇనా ఛియ్యాన స్వతంత్రువాలి ఛియ్యానకేడె వారసుడ్‍హుయున్‍ ర్హాసేకొయిని.
GAL 4:31 న్హైతొ భైయ్యే, అప్నె స్వతంత్రువాలి ఛియ్యాస్‍ పన్కి కామ్‍కరవాలి ఛియ్యా కాహె.
GAL 5:1 ఆ స్వాతంత్ర్యమ్‍ అనుగ్రహించీన్‍, క్రీస్తు అప్న స్వాతంత్ర్యమ్‍తరా కర్యొ. అనటేకె, తుమే స్థిరంతి ఉబ్రీన్‍ అజు బానిసత్వంకాఢీన్‍ హేట్‍ చిక్కి నొకొజవో.
GAL 5:2 ద్యేఖొ; తుమే సున్నతి పొందిన్‍ క్రీస్తుబారెమా తుమ్న కేవూ ప్రయోజనమ్‍ ర్హాసెకొయినికరి పౌల్‍కరి మే తుమారేతి బోలుకురూస్‍.
GAL 5:3 ధర్మషాస్ర్తమ్‍ హాఃరవ్నా పాటించనూ బద్ధుడ్‍హుయీన్‍ ఛా. సున్నతి పొంద్యుతె హర్యేక్‍ అద్మియేనా మే అజు గట్టిన్‍తి బోలుకురూస్‍.
GAL 5:4 తుమరమా ధర్మషాస్ర్తమ్‍తి నీతిమంతుడ్‍వాలకరి తీర్చబడ్యాతె ఇవ్నెకోన్‍ ఇవ్నే క్రీస్తుమా అలాదు హుయుగు, కృపమాతు దూర్‍హుయిన్‍ ఛా.
GAL 5:5 కింకతొ, అప్నె విష్వాస్‍తీస్‍ న్యాయం కలుగుకురాస్‍ కరి ఆహ్ఃను భావంతి దేవ్ను ఆత్మతి ద్యేతొర్హంకురూస్‍.
GAL 5:6 యేసు క్రీస్తుమా ఏక్‍ ర్హావానువాలు సున్నతి పొందడంమా, పొందకొయిన్‍తిమ్‍ జావమాబి సాత్‍ కొయిని పన్కి ఫ్యార్‍తి కామ్‍ కర్యుతె విష్వాస్‍మాస్‍ ప్రయోజనంహుస్‍.
GAL 5:7 తుమే అష్యల్తి మిలాంకొరాస్; హాఃచినా అనుసరించకొయినితిమ్‍ తుమ్న కోన్‍ ఆడు ఆవ్సె?
GAL 5:8 తుమ్నా బొలాయోతె దేవ్ను కెవు ఆటంకమ్‍ కర్యొకొయిని.
GAL 5:9 “పొంగ్యుతె ఆటొ థోడుహుయుతోబి ముద్దొ ఎత్రుసు పుల్సె.”
GAL 5:10 తుమె హాఃర కెత్రె అలాదు సోచిన్‍ కరి అప్ను జీవితం ప్రభువుమా తుమారు గూర్చి మే ఖచ్చితంతి. తుమ్నా దిగుల్‍కరవాలో కొన్బిహొ యో తగ్యుతె షిక్చా అనుభవించే.
GAL 5:11 భైయ్యే, సున్నతి పొంద్నుకరి మే అజు ప్రచార్‍కరమా హంకేబి షాన హింసన గురి హుంకురాస్‍? సిలువ విషయంమా అభ్యంతరాన్‍ ఖాన్నాకిదిసె కాహెనా?
GAL 5:12 తుమ్నా గబ్రాయ్ నాకవాళు ఇవ్నా ఇవ్నేస్‍ మర్లేవాను అష్యల్.
GAL 5:13 భైయ్యే, తుమే స్వతంత్రంల్‍నితరా ర్హావనటేకె బులాయో. హుయుతొ ఏక్‍ వాత్‍, యో స్వాతంత్రంనా ఆంగ్తాన్‍ను కామ్‍న కారణం కరకొయినితిమ్‍, ఫ్యార్‍తి ఏక్నాయేక్‍ సేవా కర్లేవొ.
GAL 5:14 ధర్మషాస్ర్తమ్‍ హాఃరుబి తారు‍ తున ఫ్యార్‍ కరతిమ్‍ బగల్‍వాలనా ఫ్యార్‍ కర్కరి యేక్‍ వాత్తి సంపూర్ణహుయీన్‍ ఛా.
GAL 5:15 హుయుతొ తుమే ఏక్నాయేక్‍ కత్రిలేతుహుయీన్ ఖైయిలుదుతొ ఏక్నటేకె యేక్ అష్యలస్‍కొయిని నషించిజాసుకి దేఖిలెవొ.
GAL 5:16 మే బోలుకరతె సాత్‍కతొ, ఆత్మానుసారంతి ఛాలొ, తెదె తుమే ఆంగ్తాన్‍ను ఆహ్ఃనా కర్సుకొయిని.
GAL 5:17 ఆంగ్తాన ఆత్మనాబి ఆత్మ ఆంగ్తాన్‍నా వైరితరా ఆపేక్చించస్. యో ఏక్నయేక్‍ వ్యతిరేకంతి ఛా అనటేకే తుమే సాత్‍కర్‍నుకి నిచ్ఛయించుకి ఇనస్‍ కర్‍సు.
GAL 5:18 తుమే ఆత్మతి ఛాలవాలహుయాతొ ధర్మషాస్ర్తమ్‍నా లోబడ్యాతెవాలకాహె.
GAL 5:19 ఆంగ్తాన్‍నుకామ్‍ స్పష్టహుయున్‍ ఛా; యోసాత్‍కతొ వ్యభిచార్‍, జారత్వమ్‍, అపవిత్రత, మస్తినువికారమ్‍,
GAL 5:20 మూర్తినుపూజా, జాదూ తంత్రాల్‍, ద్వేషమ్‍, లఢాయ, మత్సరమ్‍, ఖీజ్‍, దుష్మన్,
GAL 5:21 భేదమ్‍, విమత్తమ్‍, అసూయా, మత్తతల్‍, అల్లరితి మల్యుతె ఖేలను, గీద్‍ ఆహాఃరు. ఆహఃరవ్‍ను గురించి మే ఆగాఢి బోల్యతిమ్‍ ప్రకారమ్‍ అజాత్నుకరవాలు దేవ్ను రాజ్యమ్‍ స్వతంత్రించెకొయినికరి తుమారేతి స్పష్టతి బోలుకురుస్‍.
GAL 5:22 హుయుతొ ఆత్మఫలం సాత్‍కతొ, ఫ్యార్‍, ఖుషి, సమాధానం, దీర్ఘషాంతమ్‍, గోర్‍, పసంద్‍, విష్వాస్‍, సాత్వికమ్‍, ఆహ్‍ః నిగ్రహమ్‍.
GAL 5:23 అజాత్ను వైరిహుయుతె నియమ్‍ సాత్బి కొయిని.
GAL 5:24 క్రీస్తు యేసును సంబంధుల్‍ ఆంగ్తాన్‍ను ఇనా ఆహ్ఃనా దురాహ్ఃనా సిలువనాఖీన్‍ ఛా.
GAL 5:25 అప్నే ఆత్మ అనుసరించిన్‍ జీవవాలహుయి ఆత్మనాఅనుసరించిన్‍ క్రమంతి ఛాల్‍సు.
GAL 5:26 ఏక్నాయేక్‍ లడ్డాయి కొయిన్‍తిమ్‍, ఏక్నాయేక్‍ అసూయపడకొయితిమ్‍ ఫాల్తు బడ్డాయికోయిన్తిమ్‍ ర్హయే.
GAL 6:1 భైయ్యే, ఏక్జను కెహూ గల్తినా కరీన్‍ ఫహిఃగుతొ ఆత్మసంబంధుల్‍హుయిన్‍ తుమారమ హర్యేక్‍జణు ఇనా షోధింపబడ్సేనాకరి ఇను విషయంహుయిన్‍ దేక్తాహుయీన్‍, సాత్వికంహుయుతె దిల్తి యెజాత్న అష్యల్‍ను వాట్‍మా లీన్‍జాను.
GAL 6:2 యేక్ను భోజనా ఆజ్‍ ఏక్జను భరించును, ఇమ్మస్‍ క్రీస్తు నియమంనా పూర్తితి సిఖిలెవో.
GAL 6:3 కోన్బిర్హవొ ఖాలిహాత్తి ర్హహీన్‍ యో ఎన్నిహుయుతెవాలొకరి ర్హాహిగుతొ ఇనుయోస్‍ మోసంకర్లిసె.
GAL 6:4 హర్యేక్‍ జణు యో కరతెకామ్‍నా పరీక్చించీన్‍ దేఖిలేను; తెదె అలాదవ్నుబట్టి కాహెతిమ్‍ ఇనుబట్టీస్‍ ఇనా బడ్డాయ్‍ కర్లేను.
GAL 6:5 హరేక్‍జణు ఇను భోజనా యోస్‍ ఢోహిలేను కాహేనా?
GAL 6:6 వాక్యంనుబోధ పొందుకరతెవాలు షిక్చాదెంకరతెవాలనా అష్యల్ రాచుహాఃరమా భాగ్‍ దేను.
GAL 6:7 మోసం హువొనొకొ, దేవ్ షాత్‍ బోలస్‍కి యోస్‍ కరస్‍; అద్మియే కెవు బింజోళా నాఖస్‍కి యోస్‍ పంటనా వాడ్సె.
GAL 6:8 కింకతొ ఇను ఆంగ్తాన్‍ను ఆహ్ఃనుబట్టి గింజా న్హాకవాలు ఇను ఆంగ్తానుమాతు నాషనమ్‍ పంట వాడ్సె, ఆత్మనబట్టి బింజోళా నాఖవాలు ఆత్మమాతు నిత్య జాన్‍ను పంట వాడ్సె.
GAL 6:9 అప్నే మేలుకర్తర్హమా విసుక్‍చుకొయిని. అప్నే తాహాఃకొయిన్‍తిమ్‍ మేలుకర్యకరి వహఃత్మా పంట వ్వాడ్‍సు.
GAL 6:10 అనహాఃజె అప్నా వహఃత్‍ మల్యుతెదె హాఃరనుబారెమాబి, విషేసంతి విష్వాస్‍ను ఘర్‍వాలకనా జైయిన్‍ ఇవ్నుబారెమా మేల్‍ కరియె.
GAL 6:11 మారు హుఃద్‍హాత్తీ తుమ్న మోటు అక్చర్‍తి లిఖ్కుకురూస్‍ దేఖొ.
GAL 6:12 ఆంగ్తాన్‍ను విషయమా అష్యల్‍తి దేహఃవాలుయోకోన్‍ ఇవ్నే క్రీస్తును సిలువ విషయంహుయిన్‍ హింసపొందనాస్‍ కాహె సున్నతి పొందునుకరి తుమ్నా కోసిష్‍కరూకరుస్‍.
GAL 6:13 హుయుతొ ఇవ్నె సున్నతి పొంద్యెతెవాలహుయతోబి ధర్మషాస్ర్తమ్‍ ఆచరింపకొయిని; ఇవ్నే తుమారు ఆంగ్తాన్‍ను విషయంహుయిన్‍ బడ్డాయ్‍మారను నిమిత్తమ్‍ తుమే సున్నతి పొందునుకరి కోరుకురాస్‍.
GAL 6:14 హుయుతొ అప్ను ప్రభువుహుయోతె యేసు క్రీస్తు సిలువమా తప్ప అజు కినాబి బడ్డాయ్‍మారను మన దూర్‍హుసే పన్కి; ఇనటేకె మన ములక్‍ ములక్‍నా మేస్‍ సిలివ నక్కాయిన్‍ ఛౌవ్‍.
GAL 6:15 నవూసృష్టి పొందనూస్‍ పన్కి సున్నతిపొందనుతోబి, పొందకొయినితిమ్‍ యిన్మబి సాత్‍ కొయిని.
GAL 6:16 ఆ పద్ధతి ప్రకారమ్‍ ఛాలవాలన హాఃరవ్‍నా, కతొ దేవ్న ఇష్రాయేల్‍నా గోర్ సమాధానంబీ కృపబీ హువదా.
GAL 6:17 మే యేసును ఛాపో నా మారు ఆంగ్తాన్‍మా పేరిలిన్‍ఛావ్‍, హంకెతు కోన్బి మన ష్రమ నకొమ్హేందొ.
GAL 6:18 భైయ్యే, అప్ను ప్రభువుహుయోతె యేసుక్రీస్తు కృప తుమారు ఆత్మతి ర్హాసే హువదా ఆమేన్‍.
EPH 1:1 దేవ్ను చిత్తంను బారెమా క్రీస్తుయేసు అపొస్తలుహుయోతె పౌల్‍ ఎఫెసీయుల్మాఛాతె దేవ్నులఢ్కా క్రీస్తుయేసుమా విష్వాస్‍వాలుహుయుతె ఇవ్నా అఛ్చుకరి బోలిన్ లిఖ్కుకరతె.
EPH 1:2 అప్న భా హుయేతె దేవ్‍ కంతూ ప్రభుహుయోతె యేసుక్రీస్తుకంతూ తుమ్నా కృపబి సమాధానంబి హువదా.
EPH 1:3 అప్న ప్రభువుహుయేతె యేసుక్రీస్తును భా హుయేతె దేవ్ స్తుతింపబడదా. యో క్రీస్తుమా స్వర్గంను విషయంమా ఆత్మ సంబంధహుయుతె హర్యేక్‍ ఆషీర్వాదంబి అప్న అనుగ్రహించొ.
EPH 1:4 కిమ్కతొ ఇను ఫ్యార్‍హుయతెవాలకనా ఇనె చుక్కెస్‍ అప్న దెవ్వాయ్రూతె ఇను కృప మహిమ నాటేకె కీర్తిహోనుతిమ్‍,
EPH 1:5 యేసుక్రీస్తుమా అప్న ములక్నా అగాఢి దేవ్ యెన్నిలిదొ. అప్నె ఇనా ఢోళమా పరిసుద్ధల్‍తి నిర్దోషంతరా ర్హావతిమ్‍ యో అప్నా ఎన్నిలిదొ, అప్నా అగాఢి ఇనహాఃజె నిర్ణయించిలీన్‍.
EPH 1:6 అప్నె ఇనహాఃమె పరిసుద్ధుల్‍తరా, నిర్దోషుల్నితరా ర్హానుకరి ధర్తినుబేస్‍ నాఖ్యుకొయింతె అగాఢీస్‍, ఫ్యార్‍నుబారెమా యోక్రీస్తుమా అప్నా ఏర్పరిచిలిదొ.
EPH 1:7 దేవ్ను ఘనుకృప మహాదైష్వర్యంనా బారెమ, యో లాఢ్‍హుయోతె ఛియ్యోను ల్హొయితీస్‍ అప్న విమోచనమ్, కతొ అప్ను పాప్ను మాపిహుయీన్‍ ఛా.
EPH 1:8 కాలమ్‍ సంపూర్తిహుయుతెదె హువానుతె యేర్పాటునాటేకె, యో ఇన గోర్‍సంకల్పంతి ఇన ఛిత్తమ్‍నుబారెమా మర్మంనా అప్న మాలంకరాయిన్‍, అప్న సంపూర్ణంహుయుతె బుద్ధి అజు వివేచనంహోనుతిమ్‍, యోకృపనా అప్నటేకె ఫైలాయుగు.
EPH 1:10 ఆ సంకల్పంనాటేకె పన్కి, యోస్వర్గంమా ఛాతెస్‍ పన్కి, జమీన్‍ఫర్‍ ఛాతెస్‍ పన్కి, సమస్తమ్‍బీ క్రీస్తుమా యే‍క్నితరా జమాకర్నూకరి ఇనుయోస్‍ నిర్ణయించిలిదొ.
EPH 1:11 దేవ్ను ఇను చిత్తప్రకారమ్‍హుయుతె సంకల్పంనాటేకె అప్న అగాఢి నిర్ణయించిలీన్‍, ఇనకనా స్వాస్థ్యమ్‍తరా బనాయిల్దొ. యో ఇను చిత్తమ్నుసారంగా కరీన్ నిర్ణయం‍తి సమస్తకార్యమ్నా కరూకరస్‍.
EPH 1:12 అజు క్రీస్తుమా అగాఢి నిరీక్చించేతె అప్నే ఇనా మహిమనా కీర్తి కర్నూకరి,
EPH 1:13 తుమేబి హాఃఛి వాక్యంనా, కతొ తుమారు బఛ్చావ్‍సూతె సువార్తనా హఃమ్జీన్‍, క్రీస్తుమా విష్వాసంనా రాఖిన్‍, వాగ్దానమ్‍ కర్యాయుతె పరిసుద్ధాత్మతి ఛాపొ నఖ్కాయ్‍రాస్‍.
EPH 1:14 దేవ్ను మహిమనా కీర్తి హుసేతిమ్‍ యో కామయిన్‍ కరీన్‍బి జనాభొ విమోచనామ్‍ హుసేతె నిమిత్తమ్‍ ఆ ఆత్మ అప్న స్వాస్థ్యమ్‍నా హామీతర ఛా.
EPH 1:15 ఆ కారణంతి, ప్రభుహుయోతె యేసుమా తుమారు విష్వాస్‍నా గూర్చిబి, పరిసుధ్ధుల్‍ హాఃరునా బారెమా తుమె దెఖ్కాలు కరతే ఫ్యార్‍ను గూర్చిబి, మే హమ్జో తెప్తూ
EPH 1:16 తుమారు విషయమా భులకొయినితిమ్‍ మారు ప్రార్థనమా దేవ్నా కృతజ్ఞతాస్తుతుల్‍ ఫేడుకరూస్‍.
EPH 1:17 అప్నా ప్రభుహుయేతె యేసుక్రీస్తు దేవ్‍హుయెతె మహిమ స్వరూపిహుయోతె భా, ఇనా మాలంకర్లేవనాటేకె తుమ్నా జ్ఞానమ్‍నా ప్రత్యక్చతయును హుయుతె దిల్‍నా అనుగ్రహించేతిమ్, మే మారు ప్రార్థనమా తుమ్న గూర్చి హఃయల్‍ కరుకురూస్‍.
EPH 1:18 యో యేసుక్రీస్తుమా కామ్‍కర్యు తాఖథ్‍నా బట్టీన్‍ విష్వాస్‍కరతె అప్నటేకె యో ఒతాలుకరతె ఇనా తాఖథ్‍నా ఘనుహుయూతె మహాత్యమ్‍ కెజాత్నుకి, తుమె మాలంకర్లేను,
EPH 1:19 అజు తుమారు దిల్ను ఢోళ ఖొలాంకరస్‍, యో తుమ్నా బులాయోతె బులావనుహుయూతె నిరీక్చణ కెజాత్నుకి, పరిసుద్ధుల్‍మా ఇను స్వాస్థ్యమ్‍నా మహిమైస్వర్యం కెజాత్నుకి,
EPH 1:20 ఇనె యో బలాతిసయముతి క్రీస్తునా మరణ్‍మతూ ఉట్టాడీన్‍, హాఃర ఫర్బి ఆధిపత్యంతీబి అధికారమ్‍తీబి తాహఃత్తీబి హఃర్‍ఖార్‍తీబి, ఆ పిఢిమాస్‍ కాహెతిమ్‍
EPH 1:21 పన్కి ఆవ్సేతె ములక్మాబి నామ్ పొంద్యుతె హర్యేక్ నామ్‍ ఫర్‍బి కెత్రూకి ఉప్పర్‍ స్వర్గంమా ప్రభువు ఇను ఖవ్వాత్‍ భనే బెఖ్కాఢి రాక్యొస్‍.
EPH 1:22 అజు హాఃరుబి ఇను యేడినాహేట్‍ రాఖిన్‍, హాఃరను ఉప్పర్‍ యో సంఘంనా ముఢ్క్యానుఘోని నియమించొ.
EPH 1:23 యో సంఘమ్ ఇను ఆంగ్తాన్‍; సమస్తంనాబి పూరా భరుకరతె ఇనా సంపూర్ణతహుయిన్‍ ఛా.
EPH 2:1 తుమారు అపరాధమ్‍తీబి పాప్‍తీబి తుమే ఆవాలహుయా కొయినితిమ్‍,
EPH 2:2 తెదె తుమే యోహాఃరుకర్తూ, అజు విధేయత కరకోయింతె ఆకాష్‍ను సంబంధంహుయుతె అధిపతినా, కతొ అవిధేయుహుయుతె ఇవ్నా హంకె ఉషికరాంకరతె తాఖత్ను అధిపతినా అనుసరించీన్‍, ఆ ములక్‍ను ఆహ్‍ఃనా అనుసరించి చాల్యథా.
EPH 2:3 ఇవ్నేతి మలీన్‍ అప్నెహాఃరబీ ఆంగ్తాన్‍తీబి దిల్‍తీబి ఆహ్‍ఃనా నెరవేర్చిలీన్‍, అప్ను ఆంగ్తాన్‍ను అనుసంరింతెకొయింతె అగాఢి చాల్‍తాహుయిన్‍, ఆఖరీను ఇవ్నేబారెమాస్‍ స్వభావసిద్ధంగా దేవ్నుఖీజ్నా పాత్రుల్‍హుయీన్ ర్హయథా.
EPH 2:4 హుయుతోబి దేవ్ను గోర్‍హుయిన్‍, అప్నే అప్న అపరాధమ్తి మర్జావాలహుయిన్‍ ర్హయతెదె సయితము అప్నబారెమా దెఖ్కాడెయోతె ఇను మహా ఫ్యార్‍తి అప్న క్రీస్తునాకేడె బచ్ఛాయో.
EPH 2:5 కృపతి తుమే బఛ్చాయహుయా.
EPH 2:6 దేవ్‍ క్రీస్తుయేసుమా అప్నా ఇనకేడె ఉట్టాడిన్‍, సర్గంమా ఇనకేడె బెహ్‍ఃడి‍ ర్హాక్యోస్‍.
EPH 2:7 ఆవ్సెతె పిఢిమా క్రీస్తు యేసుమా దేవ్ కర్యతె ఉపకారంతి ఘను ఇను కృప పూరిజావతిమ్‍ వోతలనటేకె యో ఇంకర్యొ.
EPH 2:8 తుమె విష్వాస్‍ను బారెమా కృపతీబి బచ్చిజైయిన్‍ ఛా; ఆ తుమార బారెమాహుయుతె కాహె, దేవ్ను బహుమానమ్‍ వరంహుయీన్‍ ఛా.
EPH 2:9 యో కామ్‍బారెమా హుయుతె కాహె పన్కి కోన్బి బడ్డాయి బోలిలెవ్వనా హుసెకొయిని.
EPH 2:10 అజు ఇనమా అప్నే చాల్నుకరి దేవ్‍ అగాఢి సిద్ధపరచోతె అష్యల్ క్రియల్నా కరనాటేకె, అప్నె క్రీస్తుయేసుమా సృష్టింప బడెతెవాలహుయిన్‍ యో కార్తొతె కామ్‍హుయాన్‍ ఛియ్యె.
EPH 2:11 అనటేకె జమానమా ఆంగ్తాన్‍ను విషయంమా యూదుల్‍‍కాహెతెవాల హుయిన్‍ థా. ఆంగ్తాన్‍కనా హాతేతి బణాయుతె సున్నతివాలకరి బొలాయిలీన్‍ ఇవ్నహాతె సున్నతి కొయింతెవాలంతరా బొలాయోతె తుమే.
EPH 2:12 యోధన్మా దేవ్నా ఆలాదు హుయిన్‍ ఛా. ఇస్రాయేలుతి పౌరసత్వం కొయిన్తె వాలంతరబీ, వాగ్దానమ్ నిబంధనలు కొయింతె పరాయి అద్మియేనుతరబి, నిరీక్చణ కొయింతె వాలబీ, ములక్మా దేవ్‍కొయిం‍తె వాలంతరా రయీన్‍, క్రీస్తునా దూర్‍హుయీన్‍ థాకరి తుమె హఃయల్‍ కర్లేవొ.
EPH 2:13 హుయుతోబి అగాడి దేవ్నా దూర్‍ హుయాతె థా. హంకె తుమే క్రీస్తుయేసును ల్హొయిను బారెమా కందెహుయీన్‍ ఛా.
EPH 2:14 యో అప్నా సమాధానంహుయిన్‍ ర్హహిన్‍ తుమ్నాబి హంనబి ఛాతె ద్వేషంనా, కతొ విధిరూపకహుయూతె ఆజ్ఞల్ను ధర్మషాస్ర్తరంనా, ఇను ఆంగ్తాన్‍మా మర్రాకనా బారెమా ఇచ్మను భీత్న దక్లాయ్‍దీన్‍, అప్ను ఉభయల్ను ఏక్నితరా కర్యొ.
EPH 2:15 అమ్‍ ధర్మంకర్తా, ఆ బేజనాణ ఇనకనా ఏక్‍ నవూ అద్మినితరా సృష్టంచీన్‍, యూదుల్‍ను ఆజ్ఞమా ఛాతె ఇనా రద్దు కర్యా
EPH 2:16 ఇను సిలువ హాఃజె యో ద్వేషంనా మర్రాఖిదీన్‍, ఇన బారెమాతీస్‍ బేజణనా ఏక్‍ ఆంగ్తాన్‍తరా కరీన్, దేవ్తి సమాధానం పరుచ్నుకరి అమ్మస్‍ కర్యు అనటేకె యోస్ అప్నా సమాధానంనా కర్త హుయురోస్‍.
EPH 2:17 ఆ నార్హానుతిమ్‍ క్రీస్తు ఆయిన్‍ దూర్‍ ఛాతె తుమ్న కందేస్‍ ఇవ్నబీ సమాధానం సువార్తనా ప్రచార్ కర్యొతె.
EPH 2:18 క్రీస్తుతీస్‍ తుమే హమే ఏక్‍ ఆత్మతి భాను సన్నిధిమా చేరిహుయీన్‍ ఛియ్యె.
EPH 2:19 అనటేకె యూదేతులు తుమే హంకేతు పరాయి అద్మియేనా బార్ను అద్మియే నార్హానుతిమ్‍, తుమె దేవ్ను లఢ్కయేను తార ఘర్‍ వాలాహుయీన్‍ ఛా.
EPH 2:20 క్రీస్తుయేసు అస్లీహుయూతె మూలను బండొహుయీన్ ర్హహీన్‍ అపోస్తల్‍బి ప్రవక్తల్నబి నాక్యుతె బేస్‍ఫర్‍ తుమె బంధాయిన్‍ ఛా.
EPH 2:21 హర్యేక్‍ కట్టడంబి పష్యన్‍తి జోడ్‍రాక్యు, ప్రభువుకమా పరిసుద్ధహుయుతె మంధిర్‍ హువానటేకె బాంధుకురాస్.
EPH 2:22 ఇనకనా తుమేబి ఆత్మమూలంగా దేవ్ను జింకరతెజోగొమా ర్హావనటేకె బాంధుకరస్‍.
EPH 3:1 ఆ కారణంతీస్‍ యూదుల్‍ కాహెతె ఇవ్నేహుయుతె తుమార నిమిత్తంతి క్రీస్తుయేసును ఖైదీహుయెతె పౌల్‍ కరి మే ప్రార్థించుకరూస్‍.
EPH 3:2 తుమారటేకె మన అనుగ్రహించొతె దేవ్ను కృప విషయంమా యేర్పాట్నా గూర్చి తుమె హాఃజిరాక్యస్.
EPH 3:3 కిమ్కతొ క్రీస్తు మర్మం దేవ్ను దర్సనంతి మన మాలంహుయుతే సంగతిగూర్చి ఆగాఢి హాఃరు లిఖ్కాయ్‍రూస్‍.
EPH 3:4 తుమే ఇనా పఢతొ యో క్రీస్తుమర్మంను విషయంమా మన పొంద్యెతె జ్ఞానమ్‍ గ్రహించిలీస్‍.
EPH 3:5 ఆ లపాఢి రాక్యుతె సంగతుల్‍ హంకె ఆత్మనుమూలమ్‍గా దేవ్ను పరిసుద్ధులుహుయోతె అపొస్తల్‍నా ప్రవక్తల్‍నా మాలం హుయుతిమ్‍ జమానమను ఆద్మియోనా మాలం హుయుకొయిని.
EPH 3:6 ఆ మర్మం సాత్కతొ యూదుల్‍ కాహేతె ఇవ్నే‍, సువార్తనాటేకె క్రీస్తుయేసుమా, యూదుల్నాకేడె సమాన హాఃదన్‍, ఏక్‍ ఆంగ్తాన్‍ అజు అవయవాల్‍, వాగ్దాన‍ంమా భాగ్‍హుయిన్‍ ఛాకరి బోలుకురూస్‍.
EPH 3:7 దేవ్ను కార్యంతి ఇను తాహాఃతి మన దిదోతే కృపవరంతి మే యో సువార్తనా పరిచారకుడు హుయో.
EPH 3:8 మే దేవ్ను అద్మియేహుయుతె ఇవ్నే కామ్‍హుయెతే మే, దేవ్నుకెత్రుకి మోల్‍ హుయుతె సువార్తన యూదుల్‍ కాహేతె ఇవ్నాకన లీజాయితె భాగ్యమ్‍ క్రీస్తు మన దిదో.
EPH 3:9 హాఃరనా బణాయోతె దేవ్‍కనా జమనామతూ యో మర్మమ్‍నా గూర్చిన యేర్పాటు కెద్దానుకి హాఃరానా మాలంకరవానటేకె, పరిసుద్ధు హాఃరనా అత్యాల్పుహుయుతే అప్నా ఆ కృప అనుగ్రహించొయో.
EPH 3:10 స్వర్గంమా ప్రధానుల్నా అధికారుల్‍నా, సంఘంనాతీస్‍ ఇనాతి కెత్రుకి విధముహుయుతె జ్ఞానమ్‍ హంకే మాలంహోనుకరి ఉద్దేసించొ,
EPH 3:11 ఆ అప్నో ప్రభుహుయోతె క్రీస్తు యేసుమా దేవ్‍ కర్యోతె ప్రణళిక.
EPH 3:12 అప్నే క్రీస్తుమా విష్వాస్‍తి హిమ్మత్తి నిర్భంహుయుతె దేవ్ను సన్నిధి అప్నే కల్గిన్‍ ఛా.
EPH 3:13 అనటేకే తుమారు నిమిత్తంతి మన ఆయుతే మిన్హత్నా దేఖిన్‍ తుమె అధైర్యపడొనొకొకరి బోలుకరూస్‍, ఆ తుమ్నా మహిమనాటేకెహుయిన్‍ ఛా.
EPH 3:14 ఆ కారణంనాటేకె స్వర్గంమా ఛాతెబి, జామిన్‍ఫర్బి ఛాతె హర్యేక్‍ ఘర్‍నా కెవు భానాటేకె కుటుంబంకరి బొలకొరాతే యో భానా ఖామే మే గుడ్గ్యామేట్‍హుయీన్‍ ప్రార్థన కరూకరుస్.
EPH 3:16 తుమే మహీను అద్మియేను హాఃజె తాహఃత్తి యో ఆత్మస్‍ బలపార్‍చతిమ్‍ పాన్కి, క్రీస్తు తుమారు దిల్‍మా విష్వాస్‍తీస్ నివసించ్‍తిమ్ పాన్కి,
EPH 3:17 ఇను మహిమైస్వర్యమ్‍నాటేకె తుమ్నా కర్నూకరి, తుమే దేవ్ను సంపూర్ణనతమా పూర్ణలుహువనాటేకె, ఫ్యార్‍మా స్థిరంహుయీన్‍ ర్హానుకరి,
EPH 3:18 అనటేకె దేవ్ను లఢ్కయేతి ఇవ్నేతె మలీన్‍ హాఃరు చౌడు లాంబు ఘదార్ ఊచు కెత్రూకి గ్రహించనాటేకె,
EPH 3:19 జ్ఞానమ్‍నా మించుతె క్రీస్తును ఫ్యార్‍నా మాలంకర్లెవనా తగ్గిను తాహాఃత్‍ వాలహుయిన్‍ అజు దేవ్ను తార ర్హానుకరి హామరు ప్రార్థినా కరూకరియేస్‍.
EPH 3:20 అప్నమా కార్యసాధకం‍ హుయుతె ఇను థాఖత్నాటేకె అప్నె మాంగ్సుతె ఇనెతీబి, ఊహించుతె ఇనాతీబి ఘనుజాహఃత్‍ కరతె థాఖత్‍‍ఛాతె దేవ్నా,
EPH 3:21 క్రీస్తుయేసు మూలంగా సంఘంమా పిఢిపిఢినా హమేషా మహిమకల్గీన్‍ ర్హావదా ఆమేన్‍.
EPH 4:1 ప్రభువునా హాఃజె ఖైదిహుయోతె మే తుమ్నా బతిమాలుకురూస్‍.
EPH 4:2 అనహాఃజె, తుమే సమాధానమ్‍ బంధంనాహాతె ఆత్మ కలిగించతె మలీన్‍ బచ్ఛాయ్‍లేవమా ధ్యాన్‍ రాఖవాలహుయీన్‍, ఫ్యార్‍తి ఏక్నాయేక్‍ హఃమాల్తూహుయీన్‍,
EPH 4:3 తుమే బులాయోతె బులావాను తగ్గినుయెత్రె దీర్ఘసంతితీబి సంపూర్ణ వినయంతీబి సాత్వికంతీబి ఛాలో,
EPH 4:4 ఆంగ్తాన్‍ ఎక్కస్‍, ఆత్మబి ఎక్కస్; యో ప్రకారమ్‍ తుమారు బులావను విషయంమా ఎక్కస్‍ నిరీక్చణ ఎక్కస్‍.
EPH 4:5 ప్రభువు ఎక్కస్, విష్వాస్‍బి ఎక్కస్, బాప్తిస్మమ్‍బి ఎక్కస్,
EPH 4:6 హాఃరనా భాహుయుతె దేవ్‍ ఎక్కస్‍. యో హాఃరనా ఉప్పర్‍ ఛాతెయో హఃరమాబి ఫైలాయ్‍గయో హాఃరమా ఛా హఃర్తి కామ్‍ కర్వోకొరాస్‍.
EPH 4:7 హుయుతొ అప్నమా హర్యేక్‍ జనాణాబి క్రీస్తు అనుగ్రహించొతే వరమ్నా కోలతి కృప దెవ్వాయు.
EPH 4:8 అనటేకే “ఇనే ఉప్పర్ గయోతెదె, చెరనా జైయిన్‍ ధర్లిజైయిన్‍ ఆద్మియోనా వరమ్నా” అనుగ్రహించొకరి లేఖనంమా బొలాయ్‍ ఛా.
EPH 4:9 ఉప్పర్‍ జావకోయిన్తె ఆగాడి జామీన్‍ హేట్‍ గాయో కరి అర్థం‍ ద్యేకొరాస్‍.
EPH 4:10 ఉత్రోతె ఇను యోస్‍ సమస్తం‍నా భరావాతిమ్‍ ఆకాష్‍ను మండలం అక్కుతీబి అజు ఉప్పర్‍ చఢీన్‍ గయోతేవాలొ హుయిన్‍ ఛా.
EPH 4:11 పరిసుద్ధుల్‍ సంపూర్ణ హువనటేకె క్రీస్తును ఆంగ్తాన్‍ క్చేమాభివృద్ధి హువనటేకె, పరిచర్య ధర్మంనా ఖారనటేకె, యో థోడుజనణా అపోస్తులుతరా, థోడుజనణా ప్రవక్తల్‍తరా, థోడుజనణా సువార్తికుల్‍తరా, కాపరూల్‍తరా ఉపదేసకుల్‍తరా నియమించొ.
EPH 4:12 సానకతొ, పరిసుద్ధుల్‍ సేవ కరనా తాఖత్‍ వాల వోనుకరి, క్రీస్తు ఆంగ్తాన్‍మా భడావాను యో అంకర్యో.
EPH 4:13 అప్నె హఃరను విష్వాస్‍ను విషయమ్‍మా దేవ్ను ఛియ్యాను గూర్చి జ్ఞానమ్ను విషయమ్‍ ఏకత్వమ్తి యేసు క్రీస్తుమా బడ్నుకరి,
EPH 4:14 అనటేకే అప్నె హంకె అడ్డానిలడ్కాహుయీన్‍ ర్హహీన్‍, అద్మియేను మాయో పాయమ్‍తి వంచనతి, తప్పు వాట్నా అంనింతరా కుయుక్తితి, వ్యారొనా ఉడిజాయితె తిమ్‍, కల్పింపబడుతె హర్యేక్ ఉపదేసమ్నా అమ్‍ ఇమ్‍ హుడిన్‍ జావాను అలలతారా హుడవాలా కొయినితిమ్‍ ర్హాస్‍,
EPH 4:15 ఫ్యార్‍ ర్హైన్‍ హాఃఛినాబోల్తాహుయీన్‍ క్రీస్తునితరస్‍ ర్హావనాహాఃజె, అప్నెహాఃర విషయంమా భడియే.
EPH 4:16 యో ముడ్క్యుహుయిన్‍ ఛా, ఇనకంతు సర్వ ఆంగ్తాన్‍నా అచ్చుతి జోఢిన్‍, ఇనమా ఛాతె హర్యేక్‍ అవయంబి ఇను ఇనూ పరిమాణమ్‍ ప్రకారం కామ్‍ కర్తూ ర్హావమా హర్యేక్‍ కీలుహాఃజె హుయుతె కువ్వత్నాహాతె చుప్కాయిన్‍, ఫ్యార్‍మా ఇనా క్చేమాభివృద్ధి హువతిమ్‍ ఆంగ్తాన్ను భడావాను కర్లిదొ.
EPH 4:17 ఇనహాఃజె యూదుల్‍కాహెతెవాతె ఇవ్నే చాలతిమ్‍ తుమె హంకేతు నొకొచాలొతిమ్‍ ప్రభువుమా గుర్ఖాంకురుస్‍.
EPH 4:18 ఇవ్నెహుయతొ అంధారుహుయుతె దిల్వాలహుయీన్‍, ఇవ్నె ఇవ్ను దిల్ను గట్‍హుయిన్‍ ఇవ్నమా ఛాతె అజ్ఞానంనా హాతె దేవ్నాహాఃజె హుయుతే జాన్‍మాతు అలాదుహుయుతె ఇవ్నె, ఇవ్నా దిల్‍మా హుయుతే వ్యర్థత అనుసరించిన్‍ చాలుకరస్‍.
EPH 4:19 ఇవ్నె షరమ్‍ కొయినితిమ్‍ ఇవ్నె కెహూకెహూవిధంతి అపవిత్రంతి ఘను ఆహ్ః కరనటేకె ఇవ్నాయివ్నేస్‍ జారత్వమ్‍తి ధారాయిలిదా.
EPH 4:20 తుమె యేసుక్రీస్తును గూర్చి సికిలిదాతె కాహేకుని,
EPH 4:21 యేసు హాఃఛి తిమ్మస్‍ ఉపదేసింపబడుతే వాలహుయాతొ,
EPH 4:22 అనటేకే అగాడిను ప్రవర్తనా విషయమ్‍మా, మోసమ్‍హుయుతే దురాసనాటేకె చెడిజాస్‍ తూమారు జూను ఛాల్‍ నా మ్హేందీన్‍
EPH 4:23 తుమారు దిల్‍ నవూ హుయిన్ ర్హాను,
EPH 4:24 నీతిబి పవిత్రంనూ భక్తివాలహుయుతె ఇవ్నె, దేవ్ను పోలికమా సృష్టింపబడ్యుతె నవూ స్వభావంనా పేర్లెవొ.
EPH 4:25 అప్నె ఏక్నాయేక్‍ క్రీస్తు ఆంగ్తాన్ హుయిన్‍ ఛియ్యె పన్కి తుమె జూటిబోలను బులీన్‍ హర్యేక్‍ జను ఇనా బగల్‍వాలుతి హాఃఛిస్‍ వాత్‍బోల్ను.
EPH 4:26 చంఢాల్‍పడొ పన్కి పాప్‍ నొకొకరొ సూర్యుడ్‍ డుభతోడి తుమారు చండ్డాల్‍ నార్హాను.
EPH 4:27 సైతాన్‍నా జోగొ నొకొదెవొ
EPH 4:28 చోర్‍ కరవాలొ హంకెతూ చోర్ నాకర్నుతిమ్‍ జరూర్‍ఛాతె ఇవ్నా భాగ్‍పాడనాటేకె వీలుహువతె నిమిత్తమ్‍ ఇను హాతేతి అషల్ కామ్‍కర్తూ మిన్హత్‍ పడ్ను.
EPH 4:29 హాఃమ్జుతెయివ్నా అషల్ హోనుతిమ్‍ అవసరంనాబట్టీన్‍ క్చేమాభివృద్ధి హుయుతె కృపను అనుకూలవచనమస్‍ బోలొ పన్కి హాఃరబ్‍హుయుతె కెహూబి తుమారు మోఢమాతు నొకొబొలొ.
EPH 4:30 దేవ్ను పరిసుద్ధాత్మనా దుఃఖపర్చనొకొ వియోచనా ధన్‍ తోడి ఇనకనా తుమె చాపొనక్కాయిన్‍ ఛా.
EPH 4:31 హాఃరుహుయూతె హాఃరబ్‍, చండ్డాల్‍, ఖీజ్‍, ఖేల్‍కూద్‍, దూషణ్, హర్యేక్‍ హుయూతె దుష్టత్యమ్‍ తుమె మ్హెందేవొ.
EPH 4:32 ఇనబదుల్‍ ఏక్నా బారెమా యేక్జనొ గోర్‍ రహీన్‍ గోర్ను దిల్‍వాలహుయీన్‍ క్రీస్తుకనా దేవ్ తుమ్నా మాప్‍ కర్యొతె ప్రకారమ్‍ తుమేబి ఏక్నాయేక్‍ మాప్‍ కర్లెవొ.
EPH 5:1 అనటేకె తుమె దేవ్నా లాఢ్‍వాలహుయతె లఢ్కావ్‍నితరా పోలిన్‍ ఛాలొ.
EPH 5:2 క్రీస్తు తుమ్నా ఫ్యార్‍కరిన్‍, పరిమళ వాహ్ఃనితరా ర్హావనటేకె అప్నటేకె ఇనుయోస్‍ దేవ్నా అర్పణతరా, ఇనాయోస్‍ బలినితరా దెవ్వాడిలిదొ; ఇమ్మస్‍ తుమేబి ఫ్యార్‍తి చాలొ.
EPH 5:3 తుమారమా జారత్వమస్‍ పన్కి, కెహూ విధంహుయూతె అపవిత్రతస్‍ పన్కి, లోభత్వంమస్‍ పన్కి, అజాత్ను నామ్‍హుయుతోబి నాబోల్ను, ఆస్‍ పరిసుద్ధుల్నా హుయుతె.
EPH 5:4 కృతజ్ఞతావచనమ్‍ బొల్లేను పన్కి తుమే గలీజ్‍వాతెతోబి, పోకిరినువాతేబి, మజాక్‍ నాబోల్ను; యో తుమ్నా అచ్చుకాయె.
EPH 5:5 వ్యభిచార్‍హుయుతోబి, అసుధ్దుడ్‍హుయుతె, మూర్తియేనా పూజకరవాలు ర్హైతోబి లోభితోబి, క్రీస్తునూ దేవ్‍నునాబి రాజ్యమ్‍నా హక్కువాలహుసు కొయినికరి తుమ్నా ఖఛ్చితనంతి మాలమ్‍.
EPH 5:6 ఫాల్తూ వాతేనాటేకె కొన్బి తుమ్నా మోసమ్‍ నొకొకరదెవో; ఆ కామ్‍ను బారెమా దేవ్ను ఖీజ్‍ అక్కల్‍కొయింతెవాల ఇవ్నఫర్‍ ఆవ్సె‍
EPH 5:7 అనహాఃజెపన్కి తుమే యోజాత్నా‍వాలనాకేడె మలీన్‍ నొకొరాయిస్‍.
EPH 5:8 తుమే జమానమా అంధారుహుయిన్‍ థా, హంకెహుయుతో ప్రభువుమా ఉజాలుహుయిన్‍ ఛా.
EPH 5:9 షానకతో ఉజాళమా ఫలం పసంద్‍నుబి, నీతి, హాఃఛినా అన్మా దెఖ్కాంకరస్‍.
EPH 5:10 పన్కి ప్రభువునాకెహూ లాడ్‍హుయూతెకెహూకి ఇనా యేన్‍కర్తాహుయీన్‍,
EPH 5:11 ఫాల్తుహుయుతె అంధారను కామ్‍మా జోడ్‍నొకొహుసుతిమ్‍ ఇనా మ్హెందెవొ. ఉజాలు సంబంధుల్‍ఘోని ఛాలిలెవొ.
EPH 5:12 కింకతొ యెజాత్ను కామ్‍ కరవాలు ఆహ్రేతికరతె కామ్ను బారెమా వాత్‍బోలవాలు ఇజ్జత్‍నితరా ఛా.
EPH 5:13 సమస్తమ్‍నా మ్హెందిన్‍ ఉజాలును బారెమా ప్రత్యక్చ‍ పరచబడ్సె;
EPH 5:14 ప్రత్యక్చబడుతే కెహూకి యో ఉజాలూస్‍ కాహెనా; అనటేకె హుఃతొతే తూ హొషార్‍తి ర్హహిన్‍ మరణ్‍మతూ ఉట్, క్రీస్తు తారఫర్‍ ప్రకాసించుకరస్‍కరి యో బోలుకరస్‍.
EPH 5:15 ధన్‍ ఖరాబ్‍ అనహాఃజె, తుమే వహాఃత్‍నా జావనొకొదెవోతిమ్‍ సద్వినియోగామ్‍ కర్తాహుహిన్‍,
EPH 5:16 అక్కల్‍కొయింతె వాలనితరా కాహెతిమ్‍, అక్కల్‍వాలనితరా చాల్నుతిమ్‍ జత్తన్‍తి దేఖిలెవొ.
EPH 5:17 అనా నిమిత్తము తుమే బుద్ధు అద్మి కాహెతిమ్‍ పన్కి ప్రభువును చిత్తమ్‍సాత్‍కి మాలంకర్లెవొ.
EPH 5:18 అజు ధారుతి నిషానితరా నొకొర్హవొ, ఇన్మా కారబ్‍నా వాట్‍ హుస్‍; హుయోతో ఆత్మ పూర్ణుహుయిన్‍ ర్హవొ.
EPH 5:19 ఏక్నా ఏక్‍ కీర్తనాల్తీబి సంగీతంతీబి ఆత్మ సంబంధహుయుతె గీద్తితీబి గుర్కా‍వ్తాహుయిన్‍, తుమారు దిల్మా ప్రభువునా గూర్చి బోల్తాహుయీన్‍ కీర్తించతాహియీన్‍,
EPH 5:20 అప్నా ప్రభుహుయోతె యేసుక్రీస్తును నామ్‍మా సమస్తమ్‍ను బారెమా భాహుయోతే దెవ్నా కెదేబి కృజ్ఞతాస్తుతులు కర్తాహుయీన్‍,
EPH 5:21 క్రీస్తుమా ఢర్తి ఏక్నా యేక్‍ లోబడిన్‍ర్హవో.
EPH 5:22 బాయికా, ప్రభువునితరస్‍ తుమారు సొంతమరద్మానొనా లోబడీన్‍ ర్హవొ.
EPH 5:23 క్రీస్తు సంఘంనా ముఢ్క్యానితరా ఛాతె తిమ్మాస్‍ మరద్మానొ బావన్నా ముఢ్క్యానితరా ఛా. క్రీస్తుస్‍ ఆంగ్తాన్‍నా బఛ్చావాలొ హుయోరోస్‍.
EPH 5:24 సంఘం క్రీస్తునా లోబడుతిమ్‍ బాయికోబి హర్యేక్‍ విషయమ్‍మా ఇను బవ్రినా లోబడిన్‍ ర్హాను.
EPH 5:25 బావ్రియే, తుమే తుమారు బావన్నా ఫ్యార్‍కరొ. ఇమ్నితరా క్రీస్తునాబి సంఘంనా ఫ్యార్‍కరొ,
EPH 5:26 యో కళంకంహుయుతె ముడతహుయుతోబి వెజాత్ను అజు కెహూబి కొయినితిమ్‍, పరిసుద్ధహుయుతె వాలనితరబి,
EPH 5:27 నిర్దోషంహుయుతె ఇమ్మస్‍ మహిమహుయూతె సంఘంనుతరాబి ఇను ఇనహఃమె ఇనా ఉబ్బారి రాక్నుకరి, వాక్యమ్‍తి పానినొవనూహాతె ఇనా పవిత్ర్ కరీన్‍, పరిసుద్ధహువానాటేకె ఇనహాఃజె ఇనాయోస్‍ ధరాయ్‍లిదొ.
EPH 5:28 ఇమ్నితరాస్‍ బావ్రిబీ ఇను సొంత ఆంగ్తాన్‍నితరా ఇనా బాయికోన ఫ్యార్‍కరీన్‍ బద్ధుహుయున్‍ ఛా. ఇను బాయికోనా ఫ్యార్‍కరవాలు ఇనాయోస్ ఫ్యార్‍ కర్లెంకరాస్‍.
EPH 5:29 ఇను ఆంగ్తాన్ ద్వేషించువాలొ కోన్బి కొయిని. పన్కి హర్యెక్‍జణు ఇనా పాలిన్‍ బఛ్చాయిలి‍సె.
EPH 5:30 అప్నే క్రీస్తు ఆంగ్తాన్‍మా భాగ్‍ హుయిరాస్ పన్కి ఇమ్మాస్‍ క్రీస్తుబీ సంఘంనా పాలిన్‍పోషించీన్‍ బాఛ్చాయిలెంకరస్‍.
EPH 5:31 అనటేకె లేఖనంమా బొల్యోతిమ్‍ ఆ హేతువుతి మరద్మానొ ఇను ఆయా భాన మ్హెందీన్‍ ఇను బావన్నా ధపాయిలిసె; ఇవ్నె బేజనా ఏక్‍ ఆంగ్తాన్‍ హుసె.
EPH 5:32 ఆ మర్మంనా అర్ధంకరను కష్టమ్‍; అజు మే క్రీస్తును గూర్చిచి సంఘంనా గూర్చిచి బోలుకురూస్‍.
EPH 5:33 అజుబి తుమారమా హర్యేక్‍ మరద్మానొ ఇనింతరస్‍ ఇను బావన్నా ఫ్యార్‍ కర్ను, బావన్‍హుయుతొ ఇను భావ్రినా హాఃమే గౌరవంతి ర్హావను దేఖిలేను.
EPH 6:1 లఢ్కా, ప్రభువుకనా తుమారు ఆయా భాతి విధేయుల్‍ హుయిన్‍ ర్హవొ; ఆ ధర్మమస్‍.
EPH 6:2 తునా మేలు కల్గునుతిమ్‍ తారు ఆయనా భానా సన్మానించొ,
EPH 6:3 తెదె తూ జమీన్‍ఫర్‍ దీర్ఘాయుష్మంతుడు హుయిస్‍, ఆ వాగ్దానంతీ మల్యుతె ఆజ్ఞల్‍మా అగాఢిను.
EPH 6:4 ఆయా, భా తుమారు లఢ్కనా ఖీజ్‍ నాఆవదేనుతిమ్‍ ప్రభువునూ సిక్చమాబి బోధమాబి ఇవ్నా ఫాలొ.
EPH 6:5 దాసుడ్‍వాలా, యథార్థహుయుతె దిల్‍వాలహుయిన్‍ ఢర్‍తీబి కాప్తాహుయీన్‍ క్రీస్తునుతరాస్‍, ఆంగ్తాను బారెమా తుమారు మాలిక్‍హుయాతె ఇవ్నా విధేయుల్‍హుయిన్‍ ర్హవొ.
EPH 6:6 అద్మియేనా ఖుషి కరవాలు కరతిమ్‍, ఢోళనా దేఖ్కావనూకరి కాహెతిమ్‍, క్రీస్తునూ దాసుడ్‍వాలకరి మాలంకరీన్‍, దేవ్ను చిత్తమ్నా దిల్‍భర్తితీ కర్తూహుయీన్‍,
EPH 6:7 అద్మియేనా కరతెతిమ్‍ కాహెతిమ్ ప్రభువునా కరతిమ్మస్‍ ఇష్టపూర్వకంతి సేవా కరొ.
EPH 6:8 దాసుడ్‍ హుయుతోబి స్వతంత్రుడు హుయుతోబి తుమారమా హర్యేక్‍ జణూ కెవూ అష్యల్ కరస్కి ఇను ఫల్ ప్రభువుతీస్‍ పొంద్చుకరి తుమే హాఃయల్‍ కర్లెవొ.
EPH 6:9 మాలికే, తుమ్నాబి ఇవ్ననాబి మాలిక్‍హుయోతె ఇనె స్వర్గంమా ఛాకరిబీ, ఇనకనా పక్చపాతమ్‍ కొయినికరి మాలంకరవాలహు‍యిన్‍, ఇవ్నా ఢరావనూ మ్హేందీన్‍, యో ప్రకారమ్‍ ఇవ్నేతి చాలొ.
EPH 6:10 ఆఖరినా ప్రభువునూ మహా తాహాఃత్‍ బట్టిన్‍ ఇనకనా కువ్వత్‍వాల హుయున్‍ ర్హవొ.
EPH 6:11 తుమె సైతాన్‍ను కుతంత్రాల్నా గుర్కావనాటేకె తాహాఃత్‍వాల హువనాటేకె దేవ్‍ దిదొతె ఆయుధాల్నా పేర్లెవొ.
EPH 6:12 కిమ్కాతొ అప్నె లడ్డాయ్‍ కరూకరతె ల్హొయి ఆంగ్తాన్‍తీబి కాహె పన్కి, ప్రధానుల్తీ, అధికారుల్‍తి, హంకె అంధారను సంబంధంహుయుతె ములక్ను నాథుల్‍తీబి, ఆకాష్ను మండల్‍మా ఛాతె దురాత్మల్ను పాంబల్తి లడ్డాయి కరూకరియేస్‍.
EPH 6:13 అనటేకె తుమె ఆపత్కాలంను ధన్మా ఇవ్నె గుర్కావనాటేకెబి, సమస్తంనాబి కరవాలహుయీన్‍ ఉబ్రనటేకెబి తాఖత్‍వాల హువానాటేకె, దేవ్ దేయ్తె ఆయుధాలు పేర్లెవొ.
EPH 6:14 కింకతొ తుమారు కంబర్నా హాఃఛిను దట్టి బాందిలీన్‍ నీతికరి కవచం పేర్లిన్‍
EPH 6:15 యేడియేనా సమాధానంను సువార్తబారెమాహుయూతె సిద్ధమనస్సుకరి జోడుపేర్లిన్‍ ఉబ్రిర్హవొ.
EPH 6:16 ఆహాఃరు కాహెతిమ్‍ విష్వాస్‍ను ఢాల్‍ ధర్లెవొ; ఇనేతి తుమె దుష్టుడ్ను ఆగ్నుబాణంహాఃరునా హుజావనాటేకె తాహాఃత్‍వాల హుసు.
EPH 6:17 అజు బఛ్చావాలొనూబి ముఢ్క్యాను కిరీటం, దేవ్ను వాక్కమ్‍కరి ఆత్మదేయ్‍తె తల్వార్‍నా పేర్లెవొ.
EPH 6:18 ఆత్మమా హర్యేక్‍ వహాఃత్మాబి హర్యేక్‍ విధంహుయూతె ప్రార్థనమా హాఃయల్‍కర్తా, యో విషయంబన్తి సమస్త దేవ్నులడ్క నిమిత్తంతి పూర్ణంహుయుతె పట్టుదలతి హఃయల్‍కర్తూ హొషార్తి ర్హవొ.
EPH 6:19 యో సువార్త మర్మనా ధైర్యమ్‍తి బోలనాటేకె మే వాత్‍బొల్యే తెదె దేవ్ ఇను వాక్యంనా మన దెవ్వానటేకె మారటేకె ప్రార్ధనకరొ.
EPH 6:20 హాఃఖల్‍మా ఛావ్‍తే మే ఆ సువార్త నిమిత్తమ్‍ హుయుతే రాయబారినా. మే ఆ సువార్తనా కేజాత్‍ను హిమ్మతి బోలనాటేకె యోజాత్‍ను హిమ్మాతి బోల్ను కాహేన.
EPH 6:21 తుమేబి మారు క్చేమసమాచార్‍ అక్కు మాలం కరనటేకె లాఢ్‍హుయతె భైయ్యే ప్రభువుమా నమ్మకంహుయుతే పరిచారకుడునా హుయూతె తుకికు మారు సంగతుల్ హాఃరు తుమ్నా మాలంకరావ్సె.
EPH 6:22 తుమే మారు సమాచారమ్నా మాలం కరనాటేకెబి ఇనె తుమారు దిల్నా ప్రోత్సహించనాటేకెబి ఇనా తుమారకనా బొలిమొక్లొ.
EPH 6:23 భాహుయుతె దేవ్‍కంతూ ప్రభుహుయుతె యేసుక్రీస్తుకంతూ సమాధానమ్‍నా విష్వాస్‍తి హుయూతె ఫ్యార్‍బి భైయ్యేనా కల్గను హువదా.
EPH 6:24 అప్న ప్రభుహుయుతె యేసుక్రీస్తునా స్వతంత్ర్యాంహుయుతె ఫ్యార్‍తి ఫ్యార్‍కరొ ఇవ్నా హాఃరనా కృప కల్గను హోను.
PHI 1:1 ఫిలిప్పీమా ఛాతె క్రీస్తుయేసుమా హాఃరు పరిసుద్ధుల్‍నాబి అధ్యక్చుడ్‍నాబి పరిచారకుల్‍నాబి క్రీస్తుయేసును దాసుడ్‍హుయుతే పౌల్నాబి తిమోతిబి అఛ్చుకరి బోలిన్‍ లిఖ్కుకరూస్‍.
PHI 1:2 అప్నా భా హుయుతె దేవ్‍కంతూ ప్రభుహుయోతే యేసుక్రీస్తు కంతుబి తుమ్నా కృపబి సమాధానమ్‍ హువదా.
PHI 1:3 మే తుమ్నా కేదెబి హాఃయల్‍ కర్లీదొతొ మారొ దేవ్నా హాఃలామ్‍ బోలుకురూస్‍.
PHI 1:4 తుమారటేకె మే ప్రార్ధనా కర్యొతె హర్యేక్ ఛోట్‍ యో ఖుషితి ప్రార్థనాస్‍.
PHI 1:5 సువార్త విషయంమా అగాఢిను ధన్తూ హాంకెతోడి తుమే హిమ్మత్‍నా హాఃలమ్‍.
PHI 1:6 తుమారమా అష్యల్ కామ్‍ సురుకరీన్‍ యో యేసుక్రీస్తు ఫరీన్‍ ఆవ్సెతె ధన్‍తోడి యోకామ్‍ కర్తోరహిన్‍ ఖతం కర్సే ఆ మారు గట్ట్ నమ్మకమ్‍.
PHI 1:7 మే ఖైధిహుయోతోబి, మే సువార్తనాబ్హనె వాత్‍బోలనుమాబి, ఇనా స్థిరపర్చావనాటేకెబి, తుమెహాఃర ఆ కృపమా మారకేడె పాలివాలహుయున్‍ ఛా అనహాఃజె మే తుమ్నా మారుదిల్‍మా రాఖిలీన్‍ ఛౌవ్‍. ఇనటేకె తుమ్నాహాఃరనా బారెమా అమ్నితరా సోచన మన ధర్మమాస్‍.
PHI 1:8 క్రీస్తుయేసును దయారసమ్‍నా హాఃజె, తుమ్న హాఃరఫర్‍ మే అత్రె ఆహ్‍ఃతి ఛౌవ్‍కి దేవాస్‍ మన సాక్చి.
PHI 1:9 తుమారు ఫ్యార్‍, సంపూర్ణ వివేచనతి ర్హవోకరి మే ప్రార్థనాకరుకరూస్‍.
PHI 1:10 తుమె కెహూ అష్యల్‍కి ఎంచిలెవ్వాను వహఃత్‍ క్రీస్తును ధన్మా తుమెహాఃరు విధంతి కెహూ పాప్‍ అజు నిర్దోషంతి తుమారమా కొయినితిమ్‍ ర్హాసు.
PHI 1:11 దేవ్నా మహిమబి, స్తుతి హువతిమ్‍, తుమే యేసు క్రీస్తు బ్హనే హువతె నీతిను ఫలంతి తుమారు జిందగీమా భరాయిన్‍‍ ర్హాను.
PHI 1:12 భైయ్యే బ్హేన్‍, మనహుయుతే సువార్త అజు ఘను ఫైలావనాటేకెస్‍ జమహుయూకరి తుమే మాలంకర్నూకరినా.
PHI 1:13 అనటేకె మారు ఖైధియే క్రీస్తు నిమిత్తమాస్‍ హుయుకరి ఫ్యార్‍ను కార్యమ్‍ సేనమా ఇవ్నహాఃరనా మిగ్లుతె హఃరనా మాలంహుయు.
PHI 1:14 అజు భైయ్యెహుయుతె ఇవ్నమా ఘనుఅద్మి మారు ఖైధిను కారణ్‍తీ ప్రభువుమా స్థిర విష్వాస్‍హుయుతె ఇవ్నే, ఢర్‍ కొయిన్‍తిమ్‍ దేవ్నా వాక్యమ్‍నా బోధించనా అజు ధైర్యమ్‍తి లిలెవో.
PHI 1:15 హుయుతొ థోడుజను అసూయతి కర్రాబ్‍ దిల్తి బోధించుకురాస్‍, అజు థోడుజను షుధ్ద్ దిల్తీ క్రీస్తునా ప్రచార్‍ కరూకరస్‍.
PHI 1:16 ఇవ్నె హుయుతో మారు సువార్తభణె ఫేడుకరస్‍ నియమింబడ్సెకరి మాలంకరీన్‍, ఫ్యార్‍తి ప్రచార్‍కరూకరస్‍.
PHI 1:17 అవ్నెహుయుతొ ఖైధినాకేడె మన మిన్హత్‍ జమకర్నూకరి హాఃయల్‍ కరీన్‍, సుద్ధ్ దిల్తి కాహెతిమ్‍ దావోతి క్రీస్తును ప్రచార్‍కరూకరస్‍;
PHI 1:18 హుయుతొ సాత్‍? దావొతీస్‍హుయుతోబి, హాఃఛితీస్‍హుయుతోబి, కెహూవిధమ్‍హుయుతోబి క్రీస్తు ప్రచార్‍హుంకరస్‍. అనహాఃజె మే ఖుషి హుంకరూస్‍. అజు అగాఢీబి ఖుషితి ర్హహీస్‍.
PHI 1:19 మే బగల్ను మాలంకరీన్‍ నిరీక్చించుకరూతె ప్రకారమ్‍ తుమారు ప్రార్థనాటేకె, యేసుక్రీస్తు తీస్‍ ఆత్మ మనా సమృద్ధితి హువానాటేకె, యో ప్రకటనా మన బఛ్చావ్‍నూతీస్‍ పరిణమించుకాస్ మనమలం.
PHI 1:20 అజు మే మిగ్లువిషయంమాబి ‍షరం నాహోనుతిమ్‍ కెదెనితరస్‍ పూర్ణ్ హిమ్మతి బోధించనాటేకె మారు జీవంను మూలమ్‍గా టేకెబి హో, మరణ్‍ మూలమ్‍గాటేకెబి హో, క్రీస్తు మారు ఆంగ్తాన్‍మా ఘనపర్చబడ్సేకరి
PHI 1:21 మే హుయుతొ జివ్వాను క్రీస్తునటేకెస్‍, మరణ్‍హుయతొ లాభమ్‍.
PHI 1:22 హుయుతొబి ఆంగ్తాన్‍ను మే జివానుస్‍ మనా ఛాతే కామ్‍ ఫలితం మేసాత్‍బి కోరిస్‍కి మన తోచొకొయిని.
PHI 1:23 ఆ బేను ఇచ్మా అట్గి జైయిన్‍ చౌవ్‍. మే దూర్‍ జైయిన్‍ క్రీస్తునాకేడె ర్హానుకరి మన ఆహ్‍ః ఛా, యో మన అజు మేల్‍.
PHI 1:24 హుయుతోబి మే ఆంగ్తాన్‍మా హుబ్రి ర్హహీన్‍ తుమారటేకె అజు అవసరమ్‍ ఛా.
PHI 1:25 తుమె విష్వాస్‍మా భడిన్‍ ఖుషిబీ పొందు నిమిత్తమ్‍, మే జీవిర్హహిన్‍ తుమారకేడె మలీన్‍ ర్హానుకరి మన మాలంమ్‍.
PHI 1:26 అజు అజాత్ను భరోస కల్గీన్‍, మే పాచు తుమారకేడె మలిర్హహీన్‍ మారు బారెమా క్రీస్తు యేసుమా తుమ్నా ఛాతె అతిసయమ్‍ ఘను హోనుతిమ్‍.
PHI 1:27 మే ఆయిన్‍ తుమ్నా దేక్యొతోబి, నాఆయోతోబి తుమే కెహూ విషయంమాబి ఢరావతెవాలన ఢరొనొకొతిమ్‍, హాఃరుబి ఏక్‍ భావంతి సువార్త విష్వాస్‍నా భణె లడ్డాయి కర్తా, ఏక్‍ దిల్‍భర్తి వాలహుయిన్‍ హుబిరాస్కరి మే తుమ్న బారెమా హాఃమ్జోతె, తుమె క్రీస్తు సువార్తనా తగినట్లుతరా ప్రవర్తించొ.
PHI 1:28 తుమే తుమారు వైరియేన ఢరొనొకొతిమ్‍, ఇవ్నె నాషనంనా తుమ్నా జయమ్‍ కల్గనుతిమ్‍ హాఃనద్‍తరా ఛా. యో దేవ్ను బారెమాస్‍ హుసె.
PHI 1:29 క్రీస్తుమా విష్వాస్‍ రాఖనూస్‍ కాహె పన్కి ఇనా సేవా కరనాటేకెబి అజు ఇనటేకె మిన్హత్‍ కరనటేకె అప్నా దెవ్వాసె.
PHI 1:30 కింకతో తుమే మార హాఃమే దేక్యతె, మార హాఃమే ఛాతే తుమేహంకె హాఃజుకురాతె లడ్డాయినా తుమే కలిగిన్‍ ఛా.
PHI 2:1 అనటేకె క్రీస్తుమా కెహూ హెచ్చరికహుయుతోబి, ఫ్యార్‍తి ఆదరణహుయుతే, ఆత్మమా కెహూ సహవాసంహుయుతె, కెహూ గోర్‍హుయుతె, వాత్సల్యంహుయున్‍ ర్హయతో
PHI 2:2 తుమే ఏక్‍ దిల్‍వాలహుయీన్‍ ర్హానుతిమ్‍ ఏక్‍ ఫ్యార్‍వాలహుయిన్‍ ర్హాను, ఏక్‍ లక్చ్యాంవాలంతరా ర్హైన్‍, ఎక్కస్‍ఫర్‍ దిల్ రాక్తాహుయీన్‍ మారు ఖుషినా సంపూర్ణంకరోకరి గుర్కాంకరూస్‍.
PHI 2:3 దావొతిహుయుతె కామ్‍ ఆవకొయింన్తె ఇనేతి కాయిబి కరకొయిని, వినయంతిహుయూతె దిల్‍వాలహుయీన్‍ ఇవ్నే ఏక్నయేక్‍ ఇనేతీబి యోగ్యుడ్‍కరి యెంచిలెవొ.
PHI 2:4 తుమారమా హర్యేక్‍జణు ఇను హుఃద్‍కార్యాల్‍నా దేఖిలేవను యెత్రేస్‍కాహెతిమ్‍ ఆలాదవ్ను కామ్నబి దేక్ను.
PHI 2:5 క్రీస్తుయేసునా కలుగ్యూతె ఆ దిల్‍ తుమేబీ కల్గీన్‍ ర్హవొ.
PHI 2:6 ఇనె దేవ్ను స్వరూపమ్‍ కలిగితెవాలొర్హహీన్‍, దేవ్నుతి ఇను బరాబ్బర్‍ ర్హహీన్‍, నామ్హేంద్‍నుకరి యెంచొకొయిని పన్కి,
PHI 2:7 ఇను బదుల్‍ అద్మియేను జోడ్మా ఫైదాహుయున్‍, దాసుడ్‍ను స్వరూపంనా పేర్లిన్‍, ఇను యోస్‍ కాయ్‍కొయినితిమ్‍ కర్లిదొ.
PHI 2:8 అజు, ఇను ఆకార్‍మా ఆద్మియేనుతరా దేహాఃయిన్‍, మరణ్‍ను పొంద్యతెయెత్రె, కతొ సిలువమరణ్‍ను పొందతెయెత్రె ఇమ్మన్‍తి దెఖ్కాడవాలొహుయీన్‍తి, ఇనుయోస్‍ తగ్గించిలిదొ.
PHI 2:9 ఆ కారణంతి దేవ్‍ హాఃరతేబి హాఃర నామ్‍తీబి ఇను నామ్‍నా గొప్పనితరా హెచ్చించొ
PHI 2:10 అనటేకె స్వర్గంమాఛాతె ఇవ్నమా పన్కి, జమీన్‍ ఫర్‍ ఛాతె ఇవ్నే పన్కి, జమీన హేట్‍ ఛాతె ఇవ్నే పన్కి, హర్యేక్‍జణునూ గుడ్యాబి యేసునునామ్‍ఫర్‍ జుక్ను,
PHI 2:11 హర్యేక్‍జణు జీబ్‍బి భాహుయుతె దేవ్‍నా మహిమార్థహుయుతే యేసుక్రీస్తు ప్రభునా ఒప్పిలిసె.
PHI 2:12 హువమా మార లాఢ్‍హుయతె అద్మియో, తుమె హమేషా ఇమాన్తి ర్హహిన్‍ ఛాతె ప్రకారమ్‍, మారహాఃమె ర్హహితొ యెత్రేస్‍కాహె పన్కి అజు ఘను మే తుమారకేడె కొయింతె ఆ ధన్మాబి, ఢర్‍తి కాప్తూహుయీన్‍ తూమారు పూరా బచ్చణటేకె బడ్తాహుయీన్‍ జవొ.
PHI 2:13 షానకతొ తుమే ఇను ఇష్టమ్‍నా కార్యసిధ్దికర్లేవనాటేకెబి, ఇను కరనటేకెబి, తుమారమా కెదేబి కామ్‍కరవాలొ దేవాస్‍.
PHI 2:14 భన్కను లఢాయ్‍‍ కరను భులీన్‍, సమస్త కార్యమ్‍నా కరొ.
PHI 2:15 తుమే మూర్ఖహుయుతే అజు పాప్‍ను ఆద్మిమినా ఇచ్మా, నిరపరాధిలునా నిష్కళంహుయుతె అనింద్యులుహుయుతె దేవ్నా ఛియ్యాహువానాటేకె, ఎజాత్ను జనాభోను ఇఛ్చమా తుమే జాన్‍ను వాక్య‍మ్నా హాత్‍ధర్లీన్‍‍ ములక్‍మా జ్యోతుల్నుతరా దెహాఃవ్‍సు.
PHI 2:16 అనటేకె మే పాల్తునితరా మిలాయోకొయినికరిబి, మే పడ్యొతె కష్టం వ్యర్థంకోహుయూనికరి క్రీస్తును ధన్మా మన అతిసయకారణం హుసే.
PHI 2:17 అజు తుమారు విష్వాస్‍నా ఇనా సంబంధహుయుతె సేవమా మే జాన్‍ అర్పణమ్‍నా నాక్యొతోబి, మే ఖుషితి తుమారు కెత్రుకి కేడె ఖుషితి ర్హహీస్‍.
PHI 2:18 అమ్నితరాస్‍ తుమేబి ఖుషితి మారకేడె ఖుషి ర్హవొ.
PHI 2:19 మేబి తుమారు క్చేమమ్‍ మాలంకరీన్‍ హీమ్మత్‍ లీలిన్‍ నిమిత్తమ్‍ తిమోతి నా సీగ్రంతి తుమారకనా బోలిమోక్లను ప్రభుహుయుతె యేసుమా నిరీక్చణ కరుకరూస్‍.
PHI 2:20 తుమారు క్చేమంను విషయంహుయిన్‍ హాఃచితీ చింతకరవాలొ ఇవ్నే యో కెజాత్నోబి మారకనా కొయిని.
PHI 2:21 హాఃరుబి ఇను సొంత కార్యమ్‍నా దేఖిలెంకరాస్‍ పన్కి, యేసుక్రీస్తు కార్యల్‍నా దేక్కొరకొయిని.
PHI 2:22 ఇను యోగ్యత తుమ్నామాలం. భానా ఛియ్యాహుయుతె సేవా కర్సెకి ఇమ్మస్‍ యో మారకేడె సువార్త వాక్యం నిమిత్తమ్‍ సేవా కరనటేకె.
PHI 2:23 అనహాఃజె మన సాత్బిహువజాసెకి దేఖ్యతెదేస్‍ ఇనా మర్రాక్నుకరి ర్హైజంకరస్‍.
PHI 2:24 మేబి జల్దిస్‍ ఆయిస్‍కరి ప్రభువునా హాఃజె నమ్ముకురూస్‍.
PHI 2:25 అజు మార భైయ్యేహుయుతె, మారజోడ్మా కామ్‍కరవాల, మారకేడె యోధుడునా, తుమారు దూతబి, మారు అవసరమ్‍నా ఉపచరించొతే ఇవ్నేబి ఎపఫ్రొదితునా తుమారకనా బోలిమొక్లాను అవసరమ్‍కారి ర్హహిగో.
PHI 2:26 ఇను రోగెలొహుయోకరి తుమె హాఃమ్జా పన్కి యో తుమ్నా హాఃరనా దేఖిన్‍ ఘను దిగుల్‍తి ఇవ్నే విచారపడుకరా.
PHI 2:27 హాఃఛిస్‍ యో రోగెలోహుయీన్‍ మరనాటేకె కందే ఛా; పన్కి దేవ్‍ ఇనా గోర్‍కర్యొ; యో దుఃఖమ్‍ ఫర్‍ దుఃఖమ్‍ నాహోనుతిమ్‍ మనబి గోర్‍కర్యొ.
PHI 2:28 అనహాఃజె తుమె ఇనా దేఖ్కిన్‍ అజేక్‍చోట్‍ ఖుషినా నిమిత్తంతీ మనఛాతె దుఃఖంనా కంహువను నిమిత్తంబీ ఇన అజు జల్దీస్‍ బోలిమొక్లొ.
PHI 2:29 పన్కి పూర్ణఖుషితి ప్రభువుమా ఇనా సేడెలాయిన్‍ యెజాత్ననా ఘనపర్చొ.
PHI 2:30 మారటేకె తుమారు ఉపచర్యమా ఛాతె సాత్‍ కంఛాకి తీర్చునా యో ఇనా జాన్బి యెంఛకొయినితిమ్‍ క్రీస్తుయేసు సేవను నిమిత్తమ్‍ మర్జావనబీ సిద్ధమ్‍ ఛా.
PHI 3:1 ఆఖరిమా మార భైయ్యే, ప్రభువుమా ఖుషితి ర్హవొ. యోస్‍ సంగతి తుమ్నా లిఖ్కను మనసాత్‍బి కష్టమ్‍కొయిని, యో తుమ్నా క్చేమకరమ్‍.
PHI 3:2 కుత్ర్యాను విషయమ్‍మా జత్తన్‍తి ర్హవొ. దుష్టుల్‍హుయుతె కామ్‍వాలాన విషయమ్మా జత్తన్తి ర్హవొ, ఆ ఛేదనా ఆచారంనా పాటించతె ఇవ్నే విషయాల్మా జత్తన్‍తి ర్హవొ.
PHI 3:3 సానటేకె కతొ ఆంగ్తాన్‍ఫర్‍ ఆహ్ః కరకొయిన్‍తిమ్‍ దేవ్ను ఆత్మను బారెమా ఆరాధించిన్‍, క్రీస్తుయేసుఫర్‍ గర్వ్ వతాలతె అప్నేస్‍ సున్నతి కరావవాలహుయతె.
PHI 3:4 వోనుకతొ మే ఆంగ్తాన్‍నా ఆధారం కర్లిదతో; అజు కోన్బి ఆంగ్తాన్‍నా ఆధారం కర్లేనుకరిసోచిలిదోతొ తెదె మే అజు జాహఃత్‍ కర్లేవజాయ్‍.
PHI 3:5 ఆఠ్‍ ధన్మా సున్నతి పొందిన్‍, ఇస్రాయేల్‍ హాఃదాన్‍హుయుతేయో, బెన్యామీన్‍ జాత్మా ఫైదాహుయిన్‍ హెబ్రీయుల్‍నా సంతానమ్‍నా హెబ్రీలుహుయుతే, ధర్మసాస్త్రంను విషయమ్‍ పరిసయ్యుల్‍వాలొహుయున్‍,
PHI 3:6 ఆసక్తి విషయమ్‍మా సంఘంనా హింసించువాలొహుయీన్‍, ధర్మసాస్త్రంను బారెమా నీతివిషయంమా నిరపరాధిహుయీన్‍ ర్హయోథొ.
PHI 3:7 అజుబి సాత్‍బి మన లాభంతారా రాస్‍కారి ఇనా క్రీస్తునునిమిత్తం నష్టంనా ఎంచిలిదొ.
PHI 3:8 ఖఛ్చితనంతి మారొ ప్రభుహుయుతే యేసుక్రీస్తునా గూర్చిన్‍ ఘనుస్రేష్ఠంహుయుతే జ్ఞానమ్‍ నిమిత్తహుయిన్‍ సమస్తంనా ఫాల్తూనితరా యెంచిలెంకరూస్‍.
PHI 3:9 క్రీస్తునా సంపాదించిన్‍, ధర్మషాస్ర్తంహుయుతే మారు నీతినాపన్కి, క్రీస్తుమా విష్వాస్‍హుయుతే నీతి, కతొ విష్వాస్‍నా హాఃజె దేవ్‍నా అనుగ్రహించొతే నీతిహుయుతె ఇవ్నే ఇనకనా దెహాఃను నిమిత్తం,
PHI 3:10 కెహూ తరీగాతిహుయుతోబి ఘొరాఢమతూ మన పునరుత్థానంనా హోనుకరి, ఇనె మారణ్‍ను విషయంమా సమానానుభవంహుయుతె ఇవ్నె, యోబి యో పునరుత్థానమ్‍ తాఖత్‍ మాలంకరీన్‍ నిమిత్తం,
PHI 3:11 యో మిన్హత్‍మా పాలివాలొహువానాటేకె కెహాఃనుకి మాలంకరీన్‍ నిమిత్తం, సమస్తంనా నష్టంకరీన్‍ ఇనా గూతి సమానంతి ఎంచిలెంకరూస్‍,
PHI 3:12 హంకేతొడి మే గెలిచితేహుయుతే, హంకేతొడి సంపూర్ణ సిద్ధిహుయుతోబి మే యేసుతి పొందితెహుయుతే మే అనుకొలిదొకొయిని పన్కి ఇను నిమిత్తం క్రీస్తు యేసుతి దార్హాహిన్‍ ఇనా దార్‍లేనుకారి మిలాకురుస్‍.
PHI 3:13 భైయ్యే భేన్‍, మే హంకేతొడిబి దార్‍లిదొకారి తలంచిలిదొకొయిని. హుయుతొ ఏక్‍ కరూకురస్‍; పీటెను ఛాతె బులీజైయిన్‍ అగాఢిఛాతె ఇనాహాఃజె ప్రయసపాడుకురూస్‍
PHI 3:14 క్రీస్తు యేసుమా దేవ్‍ను ఉన్నతమ్‍గా హుయుతే పిలుపునా కాలాగ్స్‍తే బహుమానంనా పొందిలేను, యో కన గురి మిలావుకరూస్‍.
PHI 3:15 ఇనహాఃజె అప్నమా ఆత్మీయత సంపూర్ణులుహుయుతె హాఃరజనా ఎక్కస్‍భావమ్‍నా కలిగిన్‍ ర్హావొ. తెదె కినా బారెమాబి తుమ్న ఆలాదు భావమ్‍ కలిగితోబి, యోబి దేవ్ను తుమ్నా మాలంకరావ్సె.
PHI 3:16 హుయుతోబి హంకెతోడి అప్నా నియమల్నా ఇనటేకెస్‍ క్రమంతి‌ ఛాల్‍సు.
PHI 3:17 భైయ్యే బ్హేనె, తుమే మన జొడ్మా ఛాలొ; హమే తుమ్నా మాదిరిగా ఛాతె ప్రకారమ్‍ ఛాల్‍స్‍ ఇవ్నేనా గురిమ్హేందిన్‍ దెకొ.
PHI 3:18 హాఃరుజను క్రీస్తు సిలువను మరణ్‍న వైరిహుయిన్‍ ఛాలుకురాస్; అవ్నా గూర్చి తుమారేతి హాఃరు పర్యాయములు బొలీన్‍ హంకేబి రొయిన్‍ బోలుకురాస్‍.
PHI 3:19 నాషనమస్‍ ఇవ్ను అంతం, ఇవ్ను పేటస్‍ ఇవ్నా దేవ్‍; ఇవ్నే ఇవ్ను షరంహువను సంగతుల్‍కనా అతిసయపడుకరస్‍, ధర్తిను సంబంధహుయుతె ఇవ్నే దిల్‍రాఖుకురాస్‍.
PHI 3:20 అప్నే స్వర్గంనువాలా; ఎజ్గతూనిఖిన్‍ ప్రభుహుయుతె యేసుక్రీస్తుకరి బఛ్చావాలొనా నిమిత్తం దెక్తా ర్హంకరియేస్‍.
PHI 3:21 సమస్తంనా ఇనా లోపర్‍చునుకరి తాహాఃత్‍ హాఃజే యో అప్నా కంజోర్‍ ఆంగ్తాన్‍మా ఇను మహిమహుయుతే ఆంగ్తాన్‍నా సమాన్‍ పెరాహోః ఛాకరి బద్లాయిలిదొ.
PHI 4:1 అనహాఃజె మార ఫ్యార్‍హుయతె భైయ్యే బ్హేనె, మారు ఖుషిబీ మారు కిరీటంహుయున్‍ఛాతె మార లడ్నావాలా, అంనితరా ప్రభువుమా స్థిరుల్‍హుయిన్‍ ర్హవొ.
PHI 4:2 ప్రభువుమా ఏక్‍ దిల్‍వాలహుయీన్‍ ర్హవొ యువొదియను, సుంటుకేను బేనెనా బతిమాలింకరూస్‍.
PHI 4:3 హో, హాఃఛితి మద్దత్‍ కర్యొహొ యోబాయికా క్లెమెంతునాబి మారు అలాదా మద్దత్‍కరవాలతి సువార్త కామ్‍మా మారజోడ్మా ప్రయాసపడ్యుతే వాల అనహాఃజె ఇవ్నా మద్దత్‍కర్కరి తున బతిమాలుకరూస్‍. యో మద్దత్‍కరవాలను నామ్‍ జీవగ్రంథంమా లిఖ్కైరూస్‍.
PHI 4:4 కెదెబి ప్రభువుకనా ఖుషితి ర్హావొ, అజు బోలిస్కరి ఖుషితి ర్హవొ.
PHI 4:5 తుమారు సహనంనా హాఃరు అద్మిమి మాలంహుబదా. ప్రభువును రకడ కందేస్‍ ఛా.
PHI 4:6 అనా గూర్చిబి చింతపడనొకొ పన్కి హరేక్‍ విషయంమా ప్రార్థనకరను విజ్ఞాపనమ్‍తి కృతజ్ఞతా పూర్వకమ్‍తి తుమారు విన్నపమ్‍నా దేవ్‍నా మాంగొ.
PHI 4:7 తెదె సమస్త జ్ఞానంనా మించుతె దేవ్నా సమాధానమ్‍ యేసుక్రీస్తుతిస్‍ తుమారు దిల్మా తుమారు హాఃల్‍నా కావలి ర్హాసె.
PHI 4:8 ఆఖరి భైయ్యే బ్హేనె, ఆ యోగ్యత హుయుతోబి గొప్ప హుయ్‍తోబి ర్హహితొతెదె. కెహూ హాఃఛిహుయూకి, కెహూ అష్యల్‍హుయూకి ఇమ్మాన్‍, కెహూ పవిత్రంనూకి, కెహూ రమ్యంనూకి, కెహూ అష్యల్‍నామ్కి, ఇన ఇచ్మా ధ్యాన్‍ రాఖొ.
PHI 4:9 అజు తుమె మారహాఃజె కెహూ సీకిన్‍ ఓపికతీ, మారకనా ఛాతెతిమ్‍ కెహూ హఃమ్జకి కెహూ దెహఃయాకి, యోజాత్నాణ కరొ; తెదె సమాధానమ్‍ కర్తహుయుతె దేవ్‍ తుమ్నాకేడెర్ ‍ హయీన్‍ తోడైర్హాసె.
PHI 4:10 మార గూర్చి తుమె అత్ర ధన్‍ అజు హాఃయల్‍ కర్లిదా ప్రభువు మే ఘను ఖుషితి. యో విషయంమా తుమె హాఃయల్‍ పన్కి తగ్గినా వహాఃత్‍మా ధరాయాకొయిని.
PHI 4:11 మన కాయ్బి కంహువమా మే తారింతరా బోలుకరు కొయిని; మే ఆ స్థితిమా ర్హయతోబి యోస్థితిమా సంతృప్తి ర్హావను సికిలీన్‍ ఛౌవ్‍.
PHI 4:12 దీన స్థితిమా ర్హావను మాలం, సంపన్న స్థితిమా ర్హావను మాలం; హర్యేక్‍ విషయంమా హాఃరు కార్యంమా పేట్‍ భరనుటేకె బుక్కె ర్హావనాటేకె, సమృద్ధితి ర్హావనాటేకెబి కాయ్‍ కొయింతే ర్హావనాటేకెబి సిఖిలీన్‍ఛౌవ్‍.
PHI 4:13 మన తాఖత్‍ దెవ్వాలొ కర్యొతె క్రీస్తుమా ఇనకనా మే సమస్తమ్‍నా కరీస్‍.
PHI 4:14 అజుబి మారు ష్రమమా తుమే భాగ్‍హువను అష్యల్‍ను కామ్‍.
PHI 4:15 ఫిలిప్పీయువాలా, సువార్తనా మే బోధించను సురుకర్యొ మాసిదోనియకంతూ ఆయుతెదె దిదోతె విష‍యంమాబి లెవ్వాను విషయంమా తుమె తప్ప బుజు కెహూ సంఘంవాలుబి మారకేడె పాలివాలు కోహుయీనికరి తుమ్నా మాలం.
PHI 4:16 కిమ్కతొ థెస్సలొనీకమా కేడె తుమె ఘడిఘడి మారు అవసరమ్‍ తీర్చనా మద్దత్‍ కర్యొ.
PHI 4:17 మే హోనుకరి ఆహ్‍ఃతి అమ్నితరా బోల్యకొయిని పన్కి తూరు లెక్కనా విస్తార్‍ఫలమ్‍ ఆహ్‍ఃతికరి బొలుకురుస్‍.
PHI 4:18 మన సమస్తంనా సమృద్ధితి కల్గిన్‍ ఛా. తుమె మొక్లతె రాఛునా ఎపఫ్రొదితునహాఃజె లీలిన్‍ సాత్బి కంకొయినితిమ్‍ ఛా; యో మనోహరహుయుతే వాహ్ఃబి, దేవ్నా లాడ్‍హుయుతె ఇష్టంహుయుతె అర్పణతార హుయీన్‍ ఛా.
PHI 4:19 పన్కి దేవ్ను ఇను ధవ్లత్‍ను తిమ్‍ ఇమ్మస్‍ క్రీస్తుయేసుమా మహిమమా తూమారు హర్యేక్‍ అవసరమ్నా తీర్చె.
PHI 4:20 అప్న భాహుయుతె దేవ్‍నా పిఢిపిఢిమాబి మహిమ కల్గునుహువదా. ఆమేన్‍.
PHI 4:21 హర్యేక్‍ దేవ్నులఢ్కనా క్రీస్తుయేసుమా వందనం కరొ మారకేడె ఛాతె భైయ్యే బ్హేనె తుమ్నా హాఃలామ్‍ కరుకురూస్‍.
PHI 4:22 మారకేడె ఛాతె దేవ్నులఢ్కా హాఃరనా, పరిసుద్ధుల్‍ హాఃరనాబి కైసర్‍ రాజొను ఘర్‍మా ఛాతె పరిసుద్ధుల్‍ ఇవ్నాహాఃరనా వందనం బోలుకురూస్‍.
PHI 4:23 ప్రభుహుయుతె యేసుక్రీస్తు కృప తుమారకెడే ర్హాసె.
COL 1:1 కొలొస్సీయిమా చాతే పరిసుద్ధుల్‍నా కతొ క్రీస్తుమా విష్వాస్‍వాలహుయుతె భైయ్యోనా, దేవ్‍ను ఛిత్తమ్‍తీస్‍ క్రీస్తుయేసు అపొస్తలుడ్‍హుయేతె పౌల్‍నా అప్నా భైయ్యేనా తిమోతిబి
COL 1:2 దేవ్ను ఛిత్తమ్‍తీస్‍ క్రీస్తుయేసు అపొస్తలుహుయేతె పౌల్‍బి భైహుయోతె తిమోతిబి అఛ్చుకరి బోలిన్‍ లిఖ్కుకరూతె. అప్నా భాహుయోతె దేవ్‍కంతూ కృపబి సమాధానమ్‍ తుమ్న హువదా.
COL 1:3 పరలోకంమా తుమరాటేకె ఛాతే నిరీక్చణ బట్టి, యేసుక్రీస్తుమా తుమ్న హుయుతే విష్వాస్‍నా గూర్చిన్బి దేవ్ను ప్రజల్‍ హాఃరనావుప్పర్‍ తుమ్నా ఛాతె ఫ్యార్‍నా గూర్చిన్బి, హమే హఃమ్జిన్ కేదెబి తుమారు నిమిత్తము ప్రార్థనకరూకరియేస్‍,
COL 1:4 అనటేకె స్వర్గంమా తుమారటేకె ఛాతె నిరీక్చణ బట్టి, క్రీస్తుయేసుమా తుమ్నా హుయుతే విష్వాస్‍నా బారెమాబి, పరిసుద్ధుల్‍ హఃరనానుప్పర్‍ తుమ్నా ఛాతె ఫ్యార్‍నా బారెమాబి, హమే హాఃమ్జిన్ కెదేబి తుమారు నిమిత్తము ప్రార్థనకర్యొ,
COL 1:5 తుమారకనా ఆయుతె సువార్త సత్యంనా బారెమాబి బోధనాటేకె యో నిరీక్చణతి బారెమా తుమే ఇన అగాఢి హాఃమ్జా. తుమారు విష్వాస్‍ను నిరీక్చణ ఫ్యార్‍ తుమారటేకె స్వర్గంమా లపాఢీన్‍ ఛా.
COL 1:6 ఆ సువార్త పూరాములక్‍మా ఫలించిను, వ్యాపించ్నుతిమ్‍ తుమె దేవ్ను కృపను హఃమ్జీన్‍ సత్యంతి గ్రహించినా తెప్తోడి తుమారమా సయితము ఫలించీన్‍ వ్యాపించుకరాస్‍. ఆ
COL 1:7 ఫ్యార్‍హుయతె మారు భై, ఎపఫ్రాకరి మారకేడెనుబారెమా దాసుడ్నాహాఃజె తుమె ఆ సంగతుల్నా విషయంమా నమ్మకంహుయుతే క్రీస్తు పరిచారకుడ్‍ ఇనటెకె తూమే ఆ సంగతుల్‍నా సికిల్‍దా.
COL 1:8 యో ఆత్మమా తూమారు ఫ్యార్‍నా తూమ్నా బొలొతేయో.
COL 1:9 అనాటేకె ఆ సంగతి ఖంజొ తెప్తొడి హమేబి తూమారు నిమిత్తము ప్రార్థనా కరను భులకొయిమ్‍తిమ్‍, తూమే సంపూర్ణ జ్ఞానంతి ఆత్మ సంబంధహుయుతే వివేకంచాతె ఇవ్నె, యో చిత్తంనా పూర్ణంతి గ్రహించేతె ఇవ్నేబి దేవ్నా ప్రార్థించుకరియేస్‍.
COL 1:10 తెదె హాఃరు సత్కార్యంమా భడ్తూహుయీన్‍, దేవ్ను విషయంహుయుతొ జ్ఞానంమా అభివృద్ధి భడ్తాహుయీన్‍, హర్యేక్‍ విషయంమా ప్రభువును చిత్తంనా పూర్తి కరవాలహుయిన్‍ ర్హాసె.
COL 1:11 ఇన ఖుషితి ఛాతె పూర్ణహుయుతె ఓర్పునా దీర్ఘసాంతమునా దెఖ్కావహఃర్కూ యో మహిమ తాఖత్‍నాటేకె సంపూర్ణ కువ్వత్‍ కువ్వతిహువానటేకె,
COL 1:12 తేజొవాసులు హుయిన్‍ పరిసుద్ధులను స్వాస్థ్యంమా బాగ్‍ హువానటేకె అప్నా పాత్రుల్గా కర్యాయోతె భాన తుమే కృతజ్ఞాతాస్తుతుల్‍ చెల్లించును కరి దేవ్నా ప్రార్థనకరూస్కురు‍.
COL 1:13 యో అప్నా అంధారును సంబంధంహుయుతె అధికారంమతూ చొఢాయిన్‍, యో ఫ్యార్‍తి ఇనా ఛియ్యోనా రాజ్యమ్‍ జివ్వంతరా కర్యొ.
COL 1:14 యో ఛియ్యోన కనాస్‍, అప్నా విమోచనా, కాతో పాప్‍క్చమాపణ హుంకొరాస్‍.
COL 1:15 యో దేఖ్కావ కొయింతే దేవ్ను స్వరూపంహుయీన్‍ సర్వాసృష్టినా ఆది సంభూతుడుహుయిన్‍ ఛా.
COL 1:16 కింకతొ ఆకాష్‍నుఛాతె అక్కుబి జమీన్‍ఫర్‍ ఛాతె అక్కుబీ, దెఖ్కావతె హుయుతోబి, దెఖ్కావకొయింతె హుయుతోబి, యో సింహాసనంహుయుతోబి సర్కార్‍ హుయుతొబి ప్రధానులుహుయుతోబి అధికార్‍హుయుతోబి, హాఃరుబి ఇనకనా సృజింపబడు, హాఃరుబి ఇనెతీస్‍ ఇనటేకె సృజింపబడు.
COL 1:17 యో హాఃరనా అగాఢి క్రీస్తూ ఛా, యోస్‍ సమస్తమంనా ఆధారభూతుడు.
COL 1:18 సంఘం కరి ఆంగ్తాన్‍నా యోస్‍ ముడ్క్యు; యోస్ హాఃరమబి అస్లీతి హుస్‍ నిమిత్తము, యో యోహుయిన్‍బి మరిగొతే ఇన హుట్టమా ఆదిసంభూతుడ్‍ హుయో.
COL 1:19 ఇనమా దైవత్తవంబి సర్వసంపూర్ణత నివసించునుకరి, దేవ్వాస్‍ ఖూద్తి నిర్ణయించ్యొ.
COL 1:20 యో సిలువను ల్హొయితి సంధికార్యయో, ఇనేతిస్ సమస్తంనా, యో జమీన్‍ఫర్‍ ఛాతేబి స్వర్గంఫర్‍ ఛాతేబి, ఇనాహాఃరన ఇనేతి సమాధానంకార్లెను కరి భాను అభిష్టంహుయు.
COL 1:21 అజు హుయుగుతె ధన్మా దేవ్నా దూర్‍ ర్హావాలునా, తుమారు ఖరాబ్‍ క్రియల్‍నాటేకె తుమారు దిల్‍మా వైరి తుమ్నాబి
COL 1:22 ఇను సన్నిధిమా పరిసుద్ధులుతార నిర్ధోషుల్‍నితరా నిరపరాధులుతార హుబ్రనాటేకె ఇను ఛియ్యోను ఆంగ్తాన్‍నా మరణ్‍నాహాఃజె హంకె దేవ్ తుమ్నా భైయ్యేనితరా కరాయో.
COL 1:23 పునాదిఫర్‍ బంధాయ్‍ వాలహుయీన్‍ స్థిరంతి రాహిన్‍, తుమే హఃమ్జతె, ఆకాష్‍నా హేట్‍ ఛాతె సమస్త సృష్టినా ప్రచార్‍హుంకరతే ఆ సువార్తనాటేకె హుసెతె నిరీక్చణకంతు జావకొయినితిమ్‍, విష్వాస్‍మా హుబ్రి ర్హహితొ యో తుమ్నా హుసె. పౌల్‍బి మే ఆ సువార్తనా పరిచారకుడ్‍హుయో.
COL 1:24 హంకె తుమారటేకె మే అనుభవించుకరుతె ష్రమమా ఖుషితి ఛవ్‍, సంఘంమా కరి యో ఆంగ్తానటేకె క్రీస్తు పడుతె పాట్లలు థోడుబి ఇనమా మారు వంతు మారు ఆంగ్తాన్‍ మతూ సంపూర్ణం కరుకురాస్‍.
COL 1:25 దేవ్‍ను వాక్యంనా, కతో పిఢిపిఢినా తరాల్‍మా కర్యుతె రహస్య సత్య్ మర్మంనా సంపూర్ణంతి ప్రకటించనా,
COL 1:26 తుమారు నిమిత్తం మన దెవ్వాయ్‍రూతె దేవ్ను ఏర్పాట్‍ను ప్రకారం, మే ఆ సంఘంనా పరిచారకుడ్‍ హుయో.
COL 1:27 యూదుల్‍‍కాహెతెవాలు ఆ మర్మంనూ మిహమైష్వర్యం కెజాత్నూకి కతొ యొ, కతొ తుమారకనా ఛాతె క్రీస్తు, మహిమ నిరీక్చణహుయిన్‍ ఛాకరి సంగతినా దేవ్నా ఇను పరిసుద్ధుల్నా మాలంకరనాటేకె హంకె ఆ మర్మంనా ఇవ్నె మాలంకరాయో.
COL 1:28 హర్యేక్‍ అద్మినా క్రీస్తుమా సంపూర్ణనితరా కరీన్‍ ఇనహాఃమె ఉబర్రాకను, సమస్త విధముహుయుతె జ్ఞానంతి హమే హర్యేక్‍ అద్మినా దిమాక్‍బోలిన్‍, హర్యేక్‍ అద్మినా బోధించిన్‍, ఇనా ప్రకటించు కరియేస్‍.
COL 1:29 అన నిమిత్తం మారమ కువ్వత్‍, కార్యసిద్ధి కరతె ఇను క్రియను తాఖత్‍నాటేకె మే మిన్హత్‍ కరూకరియేస్‍.
COL 2:1 తుమారటేకెబి, లవొదికయ ఇవ్నటేకెబి, ఆంగ్తాన్‍ను థార మారు మోఢు దేక్యుకొయి‍ంతె ఇవ్నహాఃరనాటేకెబి మే కెత్రూకి పోరడుకరూయేస్కీ కరూకరియేస్ తుమే మాలం కర్లెవాలహుయ్‍రూస్‍.
COL 2:2 ఇవ్నేను ఫ్యార్‍మా చుప్కాయిన్‍, సంపూర్ణ గ్రహించనూ హర్యేక్‍ ఆషీర్వాదం ర్హావలా ర్హానుకరి, దేవ్ను మర్మంహుయురుతె క్రీస్తునా, స్పష్టంతి మాలం కర్లేవాలహుయీన్‍, ఇవ్నేను దిల్మా ఆదరణ పొంద్నుకరి ఇవ్నాటేకె లడ్డాయి కరుకరూస్‍.
COL 2:3 దిమాక్‍, జ్ఞానంబి సర్వదవ్లత్‍ ఇనకనాస్‍ లపీర్హహీన్‍ ఛా.
COL 2:4 కోన్బి అచ్చును వాతేతి తుమ్నా దోఖ నాదేనుతిమ్‍ ఆ సంగతి బోలుకురూస్.
COL 2:5 మే ఆంగ్తాన్‍ను విషయంమా దూర్‍ ఛ‍వ్‍ ఆత్మను విషయంమా తుమారకేడె ర్హైన్‍, తుమారు యోగ్యహుయుతె‌ ఛాల్నా క్రీస్తుమా తుమారు స్థిరవిష్వాస్‍నా దేఖిన్‍ ఖుషిహుంకురూస్‍.
COL 2:6 అనహాఃజె తుమే ప్రభువుహుయోతె క్రీస్తుయేసునా చాల్యతె తిమ్మస్‍ ఇనకనా హేక్లొనాహాఃతె హుయీన్‍, ఘేర్ని‍తరా బందావ్తాహుయీన్‍,
COL 2:7 తుమే షికిరాఖ్యతె తిమ్మస్‍ విష్వాస్‍మా స్థిరపరచబడీన్‍, కృతజ్ఞతస్తుతుల్‍ చెల్లించమా ఫైలావ్తూహుయీన్‍, ఇనకనా ర్హహీన్ ఛాల్లెవొ.
COL 2:8 ఇనా అనుసరించ కొయినితిమ్‍ అద్మియోను సంప్రదాయంనుఫర్‍, కతో ఆ ములక్‍ను సంబంధహుయుతె మూల పాఠమ్‍నా అనుసంరిచీన్‍ దోఖతి ఆధారపడను పాల్తు జ్ఞానంతీ తుమ్నా ధర్లీ‍న్‍ జావాలొ యోకోన్బి ఛాసికీకరి జత్తన్‍తి ర్హవొ.
COL 2:9 కిమ్కతొ దేవత్వంనా సర్వ పరిపూర్ణత ఆంగ్తాన్‍నితరా క్రీస్తుకనా జీంకరస్‍;
COL 2:10 అజు అనకనా తుమేబి సంపూర్ణహుయీన్‍ ఛా; ఇనె సమస్త ప్రధానుల్‍నాబి అధికారుల్‍నాబి అధికారిహుయీన్‍ ముడ్క్యుహుయిన్‍ ఛా;
COL 2:11 తుమేబి, క్రీస్తు సున్నతికనా, ఆంగ్తాన్‍న్ను ఇచ్ఛనూ స్వభావంనా కన్నాఖీన్‍ ఇనకనా హాతేతి బణాయోకొయింతె సున్నతి పొంద్యా.
COL 2:12 తుమే బాప్తిస్మంమా ఇనకేడె గఢాయిగయాతె వాలహుయీన్‍ ఇనేబి మరణ్‍మతూ ఉట్టాడ్యొతె దేవ్ను ప్రభావంమా విష్వాస్‍కరతే ఇనకేడె ఉట్యతా.
COL 2:13 అజు అపరాధంను బారెమాతోబి, ఆంగ్తాన్‍బారెమా సున్నతి పొందకొయినితిమ్‍ ర్హావనుబరెమాబి, తుమే మరిగయూతె ఇవ్నింతరా ర్హాసుకొయిని.
COL 2:14 దేవ్ను వ్రాత రూపకంహుయూతె ఆజ్ఞల్నాటేకె అప్నఫర్‍ అప్నా వైరినుతరా థూతె పత్రాల్నా మేకుల్‍తి సిలువనా మరాయిన్‍, ఇనఫర్‍ హాత్ను వ్రాతనా కన్నాఖిదీన్‍, అప్నా ఆడుకొయినితిమ్‍ ఇనా పన్నాఖిదీన్‍ అప్నా అపరాధముల్‍ హాఃరనా క్చమకరీన్‍,
COL 2:15 ఇనకేడె తుమ్నాబి జివ్వాడుకరస్‍; ఇను ప్రధానుల్నా అధికారియేనా నిరాయుధులునితరా కరీన్‍, సిలువనాహాతె జీత్యొవాలొహుయీన్‍ ఇవ్నా బెందీన్‍ లాయిన్‍ బహిరంగంతీ వేడుకనా దెఖ్కాడిదిదొ.
COL 2:16 అనటేకే ఖవ్వాను, పియ్యాను విషయంమా, పండుగ అమావాస్య ఆరామ్నుధన్‍మాకరి బోలతె విషయంమాహుయుతోబి, తుమ్నా న్యావ్‍ కరనాటేకె కినాబి అవకాసంనొకొదెవొ.
COL 2:17 ఆ ఆవ్సేతె యినూ ఛాలోస్‍ పన్కి హాఃఛిస్వరూపమ్‍ క్రీస్తుమా ఛా.
COL 2:18 ఘను వినయంహుయిన్‍ దేవ్ను దూత ఆరాధనకనా ఇచ్చా ర్హైయిన్‍, యో దెక్యొతె ఇనాగూర్చి గొప్పతి బోల్లేతాహుయీన్‍, ఇను ఆంగ్తాన్‍ను సంబంధహుయుతె దిల్నాటేకె చుక్కెస్‍ బఢాయ్‍మారుకరస్‍,
COL 2:19 ముడ్క్యునా మూలంతి కోన్బి తుమారు బహుమానం లాపఢనొకొదెవొ; యో ముడ్క్యు మూలంగా ఆంగ్తాన్‍ ఘూడెహాతెతి న్హారెతి పోషించీన్‍ చుప్కాయుహుయీన్‍, దేవ్నాబారెమా హుయ్తె భడను పొందుకరస్‍.
COL 2:20 తుమే క్రీస్తునకేడె ములక్‍ను ఛాతె నియామాల్నా విషయంనా మరిగయాతె వాలహుయాతొ ఇవ్నె ములక్మా జింకరతె తిమ్‍ అద్మియోను ఆజ్ఞనా పద్ధతుల్నా ఛాలోనొకొ పాట్టించోనొకొ.
COL 2:21 హాత్మాధర్లేవొనొకొ, చాఖిన్‍దెఖొనొకొ, ఛీమ్‍నొకొకరి విధుల్‍నా తుమే లోబడతెకిమ్‍?
COL 2:22 ఆ హాఃరుబీ ఏక్‍ వాహఃత్మా తుమే కర్యూహుయుస్‍, యో హాఃరుబి అద్మియోను ఆచారంబి బోధల్‍ మాత్రమాస్ ఆ హాఃరుబి నాసీంచిజాసె.
COL 2:23 ఎజాత్ను దేవ్నుదూత ఆరాధనమా విషయంమాహొ, వినయ విషయంమాహొ ఆంగ్తాన్‍ను సిక్చవిషయంమా జ్ఞాన రూపకంహుయుతె బణయుహుయు, ఆంగ్తాన్‍నుయిచ్చా నిగ్రహంను విషయంమా కెత్రేబి ఎన్నికహుయుతె కాహె.
COL 3:1 తుమే క్రీస్తునకేడె ఉట్యహుయ వాలహుయాత ఉప్పర్‍ ఛా ఇనా దూండొ, ఎజ్గా క్రీస్తు దేవ్ను ఖవ్వాత్‍బాజు బేసిన్‍ ఛా.
COL 3:2 ఉప్పర్‍ఛాతె ఇనవుఫరస్‍ దిల్‍మ్హేందొ పన్కి, ధర్తినుసంబంధహుయుతె ఇనవుసఫర్‍ దిల్‍ నొకొరాఖొ;
COL 3:3 కింకతొ తుమే అజూ, మర్‍జైయిన్‍ థా; తుమారు జీవం క్రీస్తునకేడె దేవ్‍కనా లపాఢీన్‍ మ్హేంద్రాక్యస్‍.
COL 3:4 అప్నా జీవంహుయుతె క్రీస్తు ప్రత్యక్చంహుయుతెదె తూమేబి ఇనకేడె మహిమమా ప్రత్యక్చంహుసు.
COL 3:5 అనటేకె జమీన్‍ఫర్‍ఛాతె తుమారు అవయంనా, కతో జారత్వంన, అపవిత్రతబి, కామాతురనం, దురాసనా, మూర్తినుపూజ ఆరాధనాబి దవ్లత్‍ను ఆహ్ఃనా మరాఖిదెవొ.
COL 3:6 ఇవ్నాటేకె దేవ్ను ఘణు ఖీజ్‍ అవిధేయులఫర్‍బి ఇనువాత్‍ హఃమ్జాకొయింతె వలాఫర్‍ ఆవ్సె.
COL 3:7 జమానమా ఇవ్నా ఇచ్మా జివ్యాతెదె తుమేబి అనా అనుసరించిన్‍‌ చాల్య థా.
COL 3:8 హంకెతొ తుమే, ఖీజ్‍, చంఢాల్‍, దుష్టత్వం, దూషించను, తుమారు బాకమతూ కర్రాబ్‍వాతె హాఃరి ఆ హాఃరాన కన్నాఖిదెవొ.
COL 3:9 ఏక్తి యేక్‍ జూటి నొకొబోలొ; కిమ్కతొ జూణుస్వభావంనా ఇను కామ్‍తికేడెబి కన్నాకిదిదా.
COL 3:10 తుమే బెందీన్‍, జ్ఞానంమా పరిపూర్ణ్ హోనుతిమ్‍ నిమిత్తం ఇనా సృష్టించిఇనా పోలికనుతిమ్‍ నవూ స్వభావంనా పేరిరాక్యస్‍.
COL 3:11 అజాత్నువాలమా గ్రీసుదేహ్ఃవాలకరి యూదుడ్‍కరి భేదంకొయిని; సున్నతి పొంద్నుకరి సున్నతి లిదుకొయినికరి భేదమ్‍ కొయిని; బ్హార్‍దేహ్‍ఃవాలకరి సిథియుడుకరిబి దాసుడ్‍నా స్వంతంత్రుకరి కొయికి పన్కి, క్రీస్తుస్‍ సర్వంమాబి హాఃరవ్‍మా ర్హవ్వాలొహుయీన్‍ ఛా.
COL 3:12 అనటేకె, దేవ్‍తి బణాయహుయుతె ఇవ్నె పరిసుద్ధుల్నా ఫ్యార్‍హుయతె ఇవ్నే తగ్గనట్లు, తుమె జాలిహుయుతె దిల్‍నా, దయాలత్వంనా, వినయంనా, సాత్వికంనా, దీర్ఘసాంతంనా పేర్లెవొ.
COL 3:13 కొన్బి ఇనా హానికర్యొకరి ఏక్జణుసోచిలిదుతెదె ఏక్నాయేక్‍ సహించిన్‍ ఏక్నాయేక్‍ క్చమించొ, ప్రభువు తుమ్నా క్చమించొతిమ్‍ తుమేబి క్చమించొ.
COL 3:14 అన హాఃరనాఫర్‍ పరిపూర్ణనా ఐక్యతనా లావనాటేకె అనుబంధహుతె ఫ్యార్‍నా పేర్లెవొ.
COL 3:15 క్రీస్తు అనుగ్రహించొతె సమాధానమ్‍నా తుమారు దిల్‍మతూ యేలదెవొ; అనటేకె తుమె ఏక్‍ ఆంగ్తాన్‍ హుయిన్‍ ఛా దేవ్ బులాయావాలొహుయా; అజు కృతజ్ఞతుల్‍ హుయున్‍ ర్హవొ.
COL 3:16 గీద్‍ మూలంతి కీర్తనతి ఆత్మసంబంధహుయుతె పద్యంతి ఏక్తియేక్‍ బోధించీన్‍, అక్కల్ బోలిన్‍ కృపా సహితంతి తుమారు దిల్మా దేవ్ను బారెమా గీద్‍బోలిన్‍, సమస్త విధంహుయుతె జ్ఞానంతి క్రీస్తు వాక్యంనా తుమారమ సమృద్ధితి జీవదెవొ.
COL 3:17 అజు వాత్న హాతెహొ, కామ్న హాతెహొ, తుమెసాత్బి కర్యతోబి ప్రభుహుయోతె యేసును బారెమా భా హుయోతె దేవ్నా కృతజ్ఞతాస్తుతుల్‍ కర్తూహుయిన్‍, సమస్తంనా ఇను నామ్‍తి కరొ.
COL 3:18 బావణే, తుమారు భావ్రియేనా విధేయుల్‍హుయీన్‍ ర్హవొ అప్రభువును నామ్‍మా యుక్తంహుయీన్‍ ఛా.
COL 3:19 భావ్రియే, తుమారు బాయ్‍కవ్నా ఫ్యార్‍కరొ, ఇవ్న ఖీజ్‍ నొకొకరారొ.
COL 3:20 లఢ్కా, హాఃరువిషయంమా తుమారు ఆయా భాను వాత్‍ హఃమ్జొ; యో ప్రభువునాటేకె మెచ్యొ ఛా.
COL 3:21 భా, తుమారు లఢ్కనా దిల్నా క్రుంగపెట్టనొకొ ఇవ్ను ఖీజ్‍ రెచ్చగొట్టనొకొ.
COL 3:22 ఓ సేవకుల్‍, అద్మియేనా ఖుషికరతె ఇవ్నితరా ఢోళనా దెఖ్కావ్నుకరి కాహెతిమ్‍, ప్రభువునా ఢర్తాహుయిన్‍ సుద్ధాతఃకరణ హుయతొ ఇవ్నె, ఆంగ్తాన్‍టేకె తుమారు మాలిక్‍హుయెతె ఇవ్నా హాఃరు విషయంమా దాసుడ్‍హుయిన్‍ ర్హవొ,
COL 3:23 ప్రభువునాటేకె స్వాస్థ్యంనా హరేక్‍ ఫలంతి పొంద్యాకరి మాలం పన్కి,
COL 3:24 తుమె సాత్బి కర్యతోబి యో అద్మియేన నిమిత్తం కాహెతిమ్‍ ప్రభువు నిమిత్తంకరి దిల్‍భర్తి కరొ, తుమె ప్రభువుహుయోతె క్రీస్తున విధేయుల్‍ హుయిన్‍ ఛా,
COL 3:25 అన్యాయంతి కర్యొతె ఇన యో కర్యొతె అన్యాయం అజు మలతె, పక్చాపాతమ్‍ నార్హాను.
COL 4:1 మాలిక్‍, స్వర్గంమా తుమ్నాబి మాలిక్‍ ఛాకరి మాలంకరొ న్యాయంహుయుతె ధర్మంసారంగాహుయుతేబి తుమారు దాసుల్‍నా బారెమా కరొ.
COL 4:2 ప్రార్థనకరమా ర్హహీన్‍ కృతజ్ఞతవాలహుయీన్‍ ఇనకనా హొషార్తి ర్హవొ.
COL 4:3 అజు మే బంధకంమా ఉబ్రి ర్హావనటేకె కారణంహుయెతె క్రీస్తు మర్మంనా గూర్చి మేబి బోధించునుకరి విధంతరా
COL 4:4 యో మర్మంనా ప్రచార్ కర్నుకరి వచన్‍ బోలనటేకె అనుకూలం హుయుతె వహఃత్‍నా దేవ్‍ ఆవ్నుకరి హమారటేకె ప్రార్థనకరొ.
COL 4:5 వహఃత్నా జావనొకొదేవొతిమ్‍ వాడిలెవొ, సంఘంనా మహీ ఇనుబారెమ జ్ఞానం ర్హహీన్‍ చాలొ.
COL 4:6 హరేక్‍ అద్మియేనా కిమ్నితరా వాత్నా పర్రాయిన్‍ బోల్నుకరి యో తుమె మాలంకరనటేకె తుమారు సంభాషణ మీట్‍ నాహఃతిమ్‍ కెదేబి రుచినితరా కృపాసహితంతీ ర్హావదెవొ.
COL 4:7 ఫ్యార్‍హుయతె భైయ్యె, ప్రభువుమా నమ్మకంహుయుతె పరిచారకుడ్‍బి, మారకేడె సేవకుడ్‍హుయుతె తుకికున మారు గూర్చినా సంగతుల్‍ హాఃరుబి తుమ్నా మాలంకరావ్సె.
COL 4:8 సానకతో తుమె హమారు స్థితి మాలంకరతిమ్‍ తుమారు దిల్‍నా యో ఆదరించతిమ్‍, ఇనా ఇనాకేడె బోలిమోక్లుకురూస్‍.
COL 4:9 ఇనాబి ఇనకేడె నమ్మకం హుయుతె ఫ్యార్‍హుయతె భైయ్యే ఒనేసిమ్‍నా తుమారకనా బోలిమొక్లుకరూస్‍; అనే తుమారకంతు ఆయోతెయో; అవ్నె అజ్గాను సంగతుల్‍ హాఃరుబి తుమ్నా మాలంకరావ్సె.
COL 4:10 మారకేడె ఠాణమా ఛాతె అరిస్తార్కునా, బర్నబాన ఖందెను బంధుహుయుతె మార్కున తుమ్నా హఃలామ్‍ బోలుకురూస్‍; ఆ మార్కును గూర్చి తుమె ఆజ్ఞల్‍నా పొంద్యా, అనే తుమారకనా ఆయుతెదె ఇనా బులయిలెవొ.
COL 4:11 అజు యూస్తుకరి యేసుబి తుమ్నా హఃలామ్‍ బోలుకరూస్‍. ఆ తీన్జణా యుదా సున్నతి లిదుతె అవ్నమా మళిగుతెవాల, అవ్నేస్‍ తప్ప దేవ్ను రాజ్యమ్‍నా నిమిత్తం మారజోడ్మా కామ్‍ కరవాలహుయిన్‍ ఛా, అవ్నటేకె మన ఆదరణ హుయు.
COL 4:12 తుమారమా ఏక్జణు క్రీస్తుయేసు దాసుడ్‍హుయోతొ ఎపఫ్రా తుమ్నా హఃలామ్‍ కరుకరూస్‍; తుమె సంపూర్ణల్నా, హరేక్‍ విషయంమా దేవ్ను చిత్తంనా బారెమా సంపూర్ణాత్మ నిస్చయంతి ఛాతెవాలహుయీన్‍ కదలకొయిన్‍తిమ్ ర్హాను యోకెదెబి తుమారటేకె ఇను ప్రార్థనకరనా లఢాయికరూకరుస్‍.
COL 4:13 అనే తుమారటేకె, లవొదికయనూ ఇవ్నటేకెబి, హియెరా పొలివాలటేకెబి ఘను కోషిస్‍ కరుకరూస్‍ ఇనా బారెమా హుఃద్ను సాబుత్‍ దెంకరూస్‍.
COL 4:14 లూకా కరి ఫ్యార్‍హుయతె, వైద్యుడ్‍బి దేమాయ తుమ్నా హాఃలామ్‍ బోలుకరూస్‍.
COL 4:15 లవొదికయమా ఛాతె భైయ్యేనాబి, నుంఫాకునా, ఇవ్నె ఘర్మా ఛాతె సంఘంమ్‍నా వందనాల్‍ బోలొ.
COL 4:16 ఆ పత్రిక తుమె పడ్డియిలీన్‍ బద్మా లవొదికయ ఇవ్ను సంఘంమాబి పఢావొ; లవొదికయనా లిఖ్కిన్‍ మొక్లొతె పత్రికన తుమేబి పడ్డియిలెవొ.
COL 4:17 అజు ప్రభువుమా తున దెవ్వాయ్‍రూతె పరిచర్యనా నెరవేర్చన టేకె ఇనబారెమా జత్తన్‍ ర్హవొకరి అర్ఖిప్పుతీ బోలొ.
COL 4:18 పౌల్‍కరి మే మారహాతేతి మారు హఃలామ్‍కరీన్‍ లిఖ్కుకరూస్‍; మారు ఖైధిమా హఃయల్‍ కర్లెవొ. కృప తుమ్నా కేడెహుయీన్‍ ర్హావదా.
1TH 1:1 ఆ ఉత్తరం క్రీస్తు పైదాహువను 51 వరహ్‍ఃమా లిఖ్కాయ్‍రూసె బుజు బైబిల్‍మా ఛాతే ఉత్తరంమా పౌల్‍ను మొదుల్ను ఉత్తరంకరి సోఛజై. భా హుయోతే దేవ్‍ కంతూబి ప్రభుహుయోతె యేసుక్రీస్తుకనా ఛాతె థెస్సలొనీకయుల్ను సంఘాల్నా పౌల్‍బి, సిల్వానునాబి, తిమోతిబీ అఛ్చుకరి బోలిన్‍ లిఖ్కుకరూకరతె. కృపబీ, సమాధానంబి తుమ్న హువదా.
1TH 1:2 హమారు ప్రార్థనమా మా తుమారు విషయంనాబన్తి హాఃయల్ కర్తాహుయీన్‍, తుమారు హాఃరను నిమిత్తంతి కెదేబి దేవ్నా కృతజ్ఞాతస్తుతుల్‍ ఫేడుకర్యేస్‍.
1TH 1:3 విష్వాస్‍తి హుయూతె తుమారు కామ్నా, ఫ్యార్‍తిహుయూతె‍ తుమారు ప్రయాసంనా, అప్న ప్రభుహుయోతె యేసుక్రీస్తుకనా నిరీక్చణతి హుయూతె తుమారు ఓర్పునా, హమే అప్న భా హుయోతె దేవ్న హాఃమె భులకొయినితిమ్‍ హఃయల్‍ కర్లెతా,
1TH 1:4 కిమ్కతొ దేవ్‍ తుమ్నా ఏర్పరచి రాక్యొకరీ హమ్నామాలం దేవ్నుబారేతి ఫ్యార్‍ హుయుతె భేనే, భైయ్యే తుమె ఏర్పచరాక్యతే సంగతినా,
1TH 1:5 సానకతో హమారు సువార్త, వాతేతి కాహేతిమ్‍ తాఖత్‍తి, పరిసుద్ధాత్మాబీ, సంపూర్ణ్ నిష్చయంతీబి తుమారకనా ఆయ్రూతే సంగతి హమ్నమాలం. తుమారు నిమిత్తం హమె తుమారటేకె ఎజాత్న వాలహుయ్రస్‍కరి తుమె మాలంకర్సూ.
1TH 1:6 పరిసుద్ధాత్మాతి వల్లా ఆవతె ఖుషితి ఘణు ఉపద్రవంమా మిన్హత్మ తుమె వాక్యంనా అంగీకరీంచిన్‍, హమ్నా, బుజు ప్రభువునా పోలిన్‍ ఛాలవాల హుయా.
1TH 1:7 అనటేకె మాసిదోనియమాబి అకయామాబీ విష్వాస్‍సుల్‍ హాఃరునా మాదిరివాల ఇవ్నింతరాస్‍ హుయ్రస్‍;
1TH 1:8 సానటేకె కతొ తుమారకంతు ప్రభువును వాక్యమ్‍ మాసిదోనియామాబి అకయమాబి వజాడ్యు. ఎజ్గాస్ కాహె పన్కి హర్యేక్‍ జొగొమా దేవ్మాఛాతె తుమారు విష్వాస్‍నా మాలంహుయు, అనటేకె హమే సాత్‍బి బోలను అవసరమ్‍ కొయిని.
1TH 1:9 తుమారకనా హమ్నా కెజాత్నూ ఆవనా హుయ్‍కి, ఎజ్గను అద్మియే హమ్నా గూర్చి బోలుకర్తుతూ. బుజు తుమే మూర్తియేనా మ్హెందిన్, జాన్చాతెవాలొబి హాఃఛి బోలవాలోబి దేవ్నా దాసుల్‍హువనబీ,
1TH 1:10 బుజూ దేవ్‍ మరణ్‍మతూ ఉట్టాడ్యొతె యేసు, కతొ ఆవ్సేతె ఉగ్రతమతూ కిజ్మా అప్న చుఖ్కాంకరతె ఇనొ ఛియ్యోహుయోతె ఇను, స్వర్గంమతూ ఆవ్సేకరి దేక్తొ దేఖనబి, తుమె కిమ్ దేవ్నా భానే ఫర్యాకీ యో సంగతుల్నా ఇవ్నేస్‍ మాలం కరాంకరస్‍. మరణ్‍మతూ పరీన్‍ ఉట్యోతె యేసు ఆవ్సెతె ఉగ్రతమతూ ఖీజ్మా అప్న చుఖ్కాంకరతె దేవ్నొ ఛియ్యోహుయోతె ఇను స్వర్గంమతూ ఆవ్సేకరి దేక్తో దేఖనబి, తుమె కిమ్ దేవ్నా బ్హనే ఫర్యాకీ యో సంగతీ హాఃరు ఇవ్నేస్‍ బోలుకరస్‍.
1TH 2:1 భైయ్యే, భ్హేనె తుమారకనా హమే ఆవనూ పాల్తు కోహుయూని, పన్కి
1TH 2:2 తుమె సోఛ్చాతిమ్మస్‍ హమే ఫిలీప్పి నంగర్‍మా అగాడి మినఃత్‍పఢీన్‍ ఇజ్జాత్నాపొందీన్‍, కెత్రేకి విరోదంమా దేవ్ను సువార్తనా తుమ్న బోధించునాటేకెస్‍ అప్ను దేవ్మా హిమ్మత్‍ లాయిల్ధాకరి తుమ్న మాలంహుయ్రూస్‍.
1TH 2:3 కిమ్కతొ హమారు ఉపదేష్‍ కపటంహుయూతె కాహే, అపవిత్రంహుయూతె కాహే, మోసంహుయుతేబి కాహే పన్కి;
1TH 2:4 సువార్తన హమ్నా ధరాయ్‍ దెవ్వాడనాటేకె యోగ్యుల్‍కరి దేవ్నుబాreమా చునాయ్‍రాక్యహుయీన్‍, అద్మియేనా ఖుషీకరవాలా నార్హహీన్‍, దిల్‍నా పరీక్చాకరతే దేవ్నాస్‍ ఖుషీ కరవాలహుయిన్‍ బోధించుకరియేస్‍.
1TH 2:5 తుమ్నా మాలంఛ్చాతిమ్‍ హమే పాల్తువాత్నాతోబి, ధవ్లత్నాలోభితరా లపాఢిరాఖను పెరాహొఃనాతోబి, కెదేబి వాఢ్యకొయిని; అనా దేవస్‍ సాబుత్‍.
1TH 2:6 బుజు హమే సమర్థుల్‍ ర్హయ్యాతోబి, తుమరేతిహో, పార్లేవ్‍తిహొ, అద్మియేతి హువతె మహాన్నా హమే కోకర్యాని.
1TH 2:7 హమే క్రీస్తునూ అపొస్తల్‍హుయీన్‍ హుయితో ప్హైదాకరతే ఆయా ఇనూ సొంత లఢ్కావ్నా, లఢ్కవ్‍నా హఃమ్జావతె తిమ్‍, హమే తుమార ఇచ్మా సిష్యుల్‍ హుయిన్‍ ఛియ్యే.
1TH 2:8 తుమె హమ్నా ఘను లాఢ్‍వాలాహుయిన్‍ థా. అనటేకే తుమారమా విసేషాపేక్చావాలహుయిన్‍ దేవ్ను సువార్త యోస్‍ కాహేతిమ్‍ హమారు జాన్‍నాబి తుమ్నా దేవనాటేకె తయార్‍హుయీన్‍ థా.
1TH 2:9 ఓహొ భైయ్యే హమారు ప్రయాసనబీ, మిన్హత్‍బి తుమ్నా హఃయాల్‍ ఛాని కాహేనా. హమే తుమారమా కినాహుయ్తోబి భోజొ నార్హానుకరీ రాత్‍ధన్నాక్కూ మిన్హత్‍ కరీన్‍ జీవ్ను కర్తహుయిన్‍ తుమ్నా దేవ్ను సువార్త ప్రచార్‍కర్య థా.
1TH 2:10 హమే విష్వాస్‍హుయాతె తుమార హాఃమె కెత్రేకి పవిత్రంతీనితరా, నీతినితరా, నిందకొయినీతిమ్‍ చాల్యకీ ఇనా తుమేస్‍ సాబుత్‍. దేవ్బి సాబుత్‍.
1TH 2:11 భా ఇను లఢ్కావ్తి చాలుకరతె తిమ్‍ తుమారమా హర్యేక్‍ జణనాకనా హమే చాల్యాకరీ తుమ్నా మాలంహుసె.
1TH 2:12 ఇనా రాజ్యమ్‍నాబి మహిమానబి తుమ్న బులాంకరాతె దేవ్నాబి బోలతిమ్ తుమె చాల్నుకరి హామె తుమారమా హర్యేక్‍జణనా గుర్కాంకరూస్‍, హిమ్మత్‍ కర్తాహుయీన్‍ సాక్చ్యమ్ దేతాహుయీన్‍,
1TH 2:13 ఆ కారణ్‍తీ, తుమే దేవ్ను బారెమ వర్తమాన్ వాక్యంనా హమారటేకె ఒప్పిలిదాతెదె, అద్మియేను వాక్యమ్‍కరి నొకొసోచొతిమ్‍ యో హాఃఛి ఛాకరీ దేవ్ను వాక్యమ్‍కరయ ఇనా ఒప్పిరాక్యస్‍. యోవాక్యమస్‍ విష్వాస్‍సుల్‍ హుయతె తుమారమా కామ్‍కర్తూ ర్హంకరస్‍. అనహాఃజె హమేబి నాబుల్నూతిమ్‍ దేవ్న కృతజ్ఞతాస్తుతుల్‍ ఫేడుకరుయేస్‍.
1TH 2:14 హో భ్హేనె, భైయ్యే తుమే యూదయమా బారేమ అనుభవించతె తెజాత్నూ మినఃత‍స్‍ తుమారు ఖుద్నుదేఖ్‍ క్రీస్తుయేసుమా ఛాతే దేవ్ను సంఘాల్నానితరా చాలతే ఇవ్నిగోని ‍హుయిరాస్‍ ఇవ్నే యూదుల్నా భరించుతె మిన్హతస్‍ తుమేబి తుమారు హుఃద్ను దేహ్క్ వాలవ్‍తీస్‍ అనుభవించతా.
1TH 2:15 యోయూదుల్‍ ఇవ్ను పాపల్నా కెదేబి సంపూర్తి కరనాటేకె ప్రభు హుయోతె యేసునా, ప్రవక్తల్నా మర్రాఖిదీన్‍ హమ్నా హింసకరీన్‍,
1TH 2:16 యూదుల్‍‍ కాహెతెవాలబి బఛ్చిజావనాటేకె ఇవ్నేతి హమే వాత్‍ నాబోల్నుతిమ్‍ హమ్న ఆటకంకర్తూ, దేవ్న ఇష్టంకొయింతె ఇవ్నెబి అద్మియే హాఃరనాబి విరోధుల్‍హుయీన్‍ ఛా. దేవ్ను ఖీజ్‍ ఆఖరినా ఇవ్నఫర్‍ ఆయూ.
1TH 2:17 భైయ్యే హమే ఆంగ్తాన్‍నా బట్టీన్‍ థోడధన్‍ తుమ్న బెందీన్‍ దూర్‍ ర్హయతోబి, దిల్నా బట్టీన్‍ తుమార ఖందెర్హైయిన్‍, ఘను ఆహ్‍ఃతి తుమారు మ్హోడు దేక్నుకరి బుజు జాహఃత్‍ కోషిస్‍ కర్యా థా.
1TH 2:18 అనటేకె హమే తుమారకనా ఆవ్నుకరి థా పౌల్‍కరి మే కెత్రూకి ఛోట్‍ ఆవ్నుకరి థొ. పన్కి సైతాన్‍ హమ్నా ఆటంకం కర్యుతూ.
1TH 2:19 కింకతో హమారు నిరీక్చణా హుయితోబి, ఖుషిమాహో అతిషయకిరీటం హుయుతె క్యా? అప్నొ ప్రభుహుయోతె యేసును ఆవనూ వహఃత్మా ఇనా హాఃమేస్‍ తుమేస్‍ కాహెనా?
1TH 2:20 ఖచ్చితనంగా తుమేస్ హమారు మహిమబీ ఖుషిహుయీన్‍ ఛా.
1TH 3:1 అనటేకె హంకేతు ఏథెన్సు నంగర్మా హఃమాల్చూకొయిని యెత్రేమాబి హమే ఎకేళాతోబి ర్హావను అష్యల్‍కరి సోచీన్‍.
1TH 3:2 ఆ మిన్హత్‍నా బారెమా కోన్బి కదలకోయినితిమ్‍ తుమ్నా స్థిరమ్‍ హువానటెకే తుమార విష్వాస్‍ను వాత్‍మా తుమ్నా జాగ్రుత్‍ కర్యాయిన్‍ అప్నో భైయ్యే క్రీస్తు సువార్తనా విషయాంమ దేవ్ను పరిచారకుడ్‍ అప్నేతి కామ్‍ కర్యోహుయోతె తిమోతినా బోలిమోక్‍ల్యా.
1TH 3:3 హామె తుమారకనా థా, తెదె అప్నే మిన్హత్‍నా అనుభవింపునుకరి తుమారేతి మొదులస్‍ బోల్యథా కొయిన్నా? ఇమ్మస్‍ హుయూ.
1TH 3:4 ఎజాత్ను మిన్హత్‍మా అనుభవించనా అప్నే నియమింపబడ్యావాలకరి తుమె మాలంకర్చూ. ఆ తుమ్నాబి మాలంహుసె;
1TH 3:5 ఇనహాఃజె మేబి హంకెతూ నాష్‍హువ కొయినితిమ్‍, హఃతావవాలొ తుమ్నా ఏక్తార సోదించాస్‍సూకీ హమారు కోసిష్‍ పాల్తుహుయుసూకీ కరిబీ తుమారు విష్వాస్‍నా మాలంకర్నూకరి తిమోతినా బోలిమొక్ల్యొ థొ.
1TH 3:6 హంకె తిమోతి తుమారకంతూ హమారకనా ఆయిన్‍, హాఃమే తుమ్నా కిమ్‍ దేక్నుకరి ఆహ్‍ఃఛాకి, ఇమ్మస్‍ తుమేబి హామ్నా దేక్నుకరి ఆహ్ః కర్తహుయిన్‍ హమేసా హమ్నా ఫ్యార్‍తి హఃయల్‍ కర్లేంకరస్‍కరి, తుమారు విష్వాస్‍నాలిన్‍ తుమారు ఫ్యార్‍నా లీన్‍, ఖుషినా సమాచార్‍ హామ్న ల్యాయో.
1TH 3:7 అనహాఃజె, భై, భేనే హమారు ఇబ్బందుల్‍ హాఃరమా మిన్హత్‍మా తుమారి విష్వాస్‍నా దేఖిన్‍, తుమారి విషయంమా ఆదరణ పొందుకరియేస్‍.
1TH 3:8 కిమ్కతో తుమే ప్రభువుమా స్థిరంతి ఉబ్బిర్యాన హమేబి జీవాంతరాస్‍.
1TH 3:9 అప్నో దేవ్నా హాఃమే తుమ్నాలీన్‍ హాఃమెపోందుకరతే జాహఃత్‍ ఖుషినాలీన్‍ దేవ్న పూరిజాను తిమ్‍ కృతజ్ఞాత స్తుతుల్‍ కిమ్‍ కర్సూ?
1TH 3:10 హమే తుమార మ్హోఢన దేఖిన్‍, తుమారు విష్వాస్‍మా ఛాతె ఖర్రాబ్‍నా కాడ్నుకరి అనుగ్రహించ్‍కరి రాత్‍ ధన్‍ ఉబ్రకొయినితిమ్‍ పురాదిల్తీ దేవ్న మాంగుకరియేస్‍.
1TH 3:11 అప్నొ “భా” హుయోతె దేవ్నాబి అప్నొ ప్రభుహుయోతె యేసునా అప్నే ఆటంకంకొయినితిమ్‍ తుమారకనా లీన్‍ ఆవనూ హువదా.
1TH 3:12 తుమేబి ఏక్ను యేక్‍ అద్మిహాఃరేతి ఫ్యార్‍తి అభివృద్ధి పొంధీన్‍ వర్థిల్నుతిమ్‍, ప్రభువు దయాకరును గాక.
1TH 3:13 ఇమ్మస్‍ బుజు అప్నో ప్రభువుహుయోతె యేసు ఇను పరిసుద్ధుల్‍ హాఃరంతి ఆయోతెదె, అప్నొ “భా” హుయోతె దేవ్న హాఃమె తుమారు దిల్నూ పరిసుద్ధాత విషయాంమా నిందాకొయినీతరా ఇను తుమ్నా స్థిరపర్చబడ్సు.
1TH 4:1 ఆఖిరీమా భైయ్యే, భేనె హమే ప్రభుహుయోతె యేసును బారెమా తుమ్నా దిదుతె ఆజ్ఞనా తుమ్న మాలం ఛా.
1TH 4:2 కింకతొ తుమే కిమ్‍ చాలిన్‍ దేవ్నా లాఢ్‍కరావ్నూకి హమరువల షీకిరాక్యుతే ప్రకారం తుమె చాలుకరస్‍, ఆ విషయాంమ తుమే ఎత్రెనాయెత్రె భడ్నుకరి తుమ్నా వేడిలీన్‍ ప్రభువుహుయోతె యేసు మ్హనె హెచ్చరించుకరూయేస్‍.
1TH 4:3 తుమే పరిసుద్ధు హువానుస్‍, జారత్వంనా దూర్‍తి ర్హావను దేవ్న చిత్తంహుయిన్‍ ఛా.
1TH 4:4 తుమారమా హర్యేక్‍జణు, దేవ్కకతొ మాలంకోయినితె అన్యజణుల్నితరా నాహుయితిమ్‍,
1TH 4:5 పరిసుద్ధుల్‍నితరాబి ఘనతామాబి ఇను ఇనూ ఆంగ్తాన్‍నా కిమ్‍ బాచ్ఛాయిలేనుకి యో మాలం ర్హావనూస్‍ దేవ్ను ఉద్యేషం.
1TH 4:6 ఆ విషయంమా కోన్బి అతిక్రమించీన్‍ ఇను భైనా మోసం నాకర్ను, సానకతో హామె అనేహూః మొదుల్ను తుమ్నా బోలిన్‍ సాక్చ్యాం దిదుతే ప్రకారం ప్రభువు ఆఖరి విషయాంమ ధండ్‍ కరవాలో.
1TH 4:7 పరిసుద్ధుల్‍ హువనాటేకె దేవ్‍ అప్న బులావయో పన్కి, అపవిత్రుల్‍నితరా ర్హావనటేకె కోబులాయోని.
1TH 4:8 ఇనటేకె సిక్చనాపొందవాలొ అద్మియేను సిక్చనా పొందకొయిని పన్కి, తుమ్నా ఇను పరిసుద్ధాత్మను అనుగ్రాహిచ్యోతె దేవ్నస్‍ షిక్చనాపొందుకరస్‍.
1TH 4:9 భైయ్యే ఫ్యార్‍నా బట్టీన్‍ తుమ్నా లిఖ్కను అవసరంకొయిని తుమె ఏక్నుయేక్‍ ఫ్యార్‍ కరనటేకె దేవ్న హాతేస్‍ షికిరాక్యుస్‍.
1TH 4:10 ఇమ్మస్‍ మాసిదోనియమా ఛాతె భైయ్యే హాఃరనా తుమె ఫ్యార్‍ కరుకరాస్‍. భైయ్యే తుమె ఫ్యార్నాలీన్‍ బుజు జాహాఃత్‍ భడ్తూహుయీన్‍ ర్హానుకరి కోరిలెంకరియేస్‍.
1TH 4:11 తుమారు హుఃద్ను కామ్నా కర్లేవమాబి తుమార హాతేతి కామ్‍ కర్లేవమా ఆహ్‍ఃతి ర్హానుకరి తుమ్నా గుర్కాంకరియేస్‍.
1TH 4:12 సంఘంమా భార్లుఛాతె ఇవ్నలీన్‍ మర్యాదతి చాల్తూహుయిన్‍, తుమ్నా కేహుబి కమ్‍ నా హోనుతిమ్‍ హమే తుమ్నా ఆజ్ఞదిదాతే ప్రకారంతి తుమె బగల్నూ జోలినా నాజైన్‍.
1TH 4:13 భైయ్యే, భేనె నిరీక్చణా కొయింతె పార్లేవ్‍నితరా తుమె దుఃఖంనాపడ్నూ నిమిత్తంతి నిందర్‍ లేవుంకరతె ఇవ్నా లీన్‍ తుమ్నా నామాలంహువను హామ్నా ఇష్టంకొయిని.
1TH 4:14 యేసు మరిన్‍ పాచుఫరీన్‍ జియోకరి అప్నే నమ్యాతో యోస్‍ప్రకారం యేసునలీన్‍ లిందర్‍ లేంకరతే ఇవ్నా దేవ్‍నాకేడెలీన్‍ ఆవ్సే.
1TH 4:15 హామే ప్రభువును వాతేవ్నాలీన్‍ తుమారేతి బోలుకరుతె సాత్కతొ ప్రభువు ఆవతోడి సజీవుల్‍హుయిన్‍ ఉబ్రి ర్హవ్వాల అప్నే నిందర్‍ లేంకరతె ఇవ్నెతీబి అగాఢీస్‍ ఇని సన్నిధినా కోజాసుని.
1TH 4:16 ఆర్బాటంతీబి ప్రధనా దూత సబ్దంతీబి, దేవ్ను బూరతి స్వర్గంకంతూ ప్రభువు ఉత్రీన్ ఆవ్సె; క్రీస్తు మ్హాడి ర్హయిన్‍ మరిగుతె ఇవ్నే అగాఢి ఉట్సే.
1TH 4:17 ఇనా పాసల్‍తి జీవ్తాహుయిన్‍ ర్హవ్వాల అప్నే ఇవ్నకేడెస్‍ ఏక్‍హుయిన్‍ ప్రభూవునా ఆడే అవనాటేకె ఆకాష్‍మా మబ్బునా ఉప్పర్‍ ఉట్టాడిలీన్‍ జాసు. హుయూతొ అప్నే హమేసా ప్రభువునాకేడె ర్హాసు.
1TH 4:18 ఇనటేకె తుమే ఆ వాతేవ్నా పట్టీన్‍ ఏక్నా యేక్‍ ఆదరించిలేవొ.
1TH 5:1 భై, భేనె యోధన్‍హో, యో వహాఃత్నా బారెమా తుమ్న లిఖ్కను జరూరత్‍ కొయిని.
1TH 5:2 రాత్ను వహాఃత్‍ చోర్‍ కిమ్‍ ఆవస్కీ ఇమ్మస్‍ ప్రభువును ధన్‍ ఆవ్సేకరి తుమ్నా అష్యల్‍తి మాలం.
1TH 5:3 అద్మియే ప్రషాంతంగా ఛా ఢర్‍ కాయ్బి కొయినికరి బోలుకరమా, బేజిణి బాయికోనా జణావను ధన్‍ ధర్రాద్‍ ఆవతె తిమ్మస్‍ ఇవ్నా మాలమస్‍ కొయినితిమ్‍ ఆవాతె ఇమ్‍ నాష్‍ హుసె. అనటేకె ఇవ్నే కెత్రు కర్యుతోబి చుక్కావ్సెకొయిని.
1TH 5:4 భైయ్యే, భేనె యోధన్‍ చోర్‍నితరా తుమార ఉఫర్‍ ఆవనటేకె తుమే అంధారమా ఛాతె అద్మి కాహె.
1TH 5:5 తుమే హాఃరుజణు ఉజాళును సంబంధుల్‍బీ ధన్ను సంబంధుల్‍ హుయిరాస్, అప్నే రాత్నువాలబి కాహె అంధారువాలబి కాహె.
1TH 5:6 అనటేకె పార్లవ్‍నితర నిందర్‍ నాలేనుతిమ్‍ హొషార్‍తి ర్హయిన్‍, నిషమా నార్హయీన్‍ ర్హయ్యే.
1TH 5:7 నిందర్‍ లెవ్వాలు రాత్ను వహఃత్‍ నిందర్‍లేస్‍, నిషవాలు రాత్ను వహఃత్‍మా పీన్‍ నిషమాస్‍ ర్హాస్‍.
1TH 5:8 అప్నె ఉజాళువాలహుయిన్‍ ఛియ్యే, అనటేకె నిషవాల నాహుయిన్‍, విష్వాస్‍ను ఫ్యార్‍నా కవచంనా, పేర్లీన్‍ బఛ్చణ్‍ నిరీక్చన్‍కరి ముడ్క్యానూ కిరీటంనా పేర్లిసు.
1TH 5:9 సానకతొ అప్నో ప్రభుహుయోతె యేసుక్రీస్తు బారెమా బఛ్చి జావనటేకె దేవ్‍ అప్నా నియమించ్యో, పన్కి ఖీజ్‍మా పాల్‍హువనాటేకె నియమించ్యొకొయిని.
1TH 5:10 అప్నే హొషార్‍తి ర్హయ్యతోబి, మరిజైన్‍ ర్హయ్యాతోబి ఇనకేడె జీవహఃర్కు నిమిత్తమ్‍ యో అప్నటేకె మరిగయో.
1TH 5:11 అనటేకె తుమే హంకె కరూకరతె తిమ్మస్‍ ఏక్నుయేక్‍ ఆదరించీన్‍ ఏక్నుయేక్‍ అష్యతి క్చేమాభికలుగదేవొ.
1TH 5:12 బుజు భైయ్యే, భేనె తుమారమా ప్రయాసపడ్తూ హుయీన్‍, ప్రభుకనా తుమ్నా ఉఫ్పర్‍వాల రైహిన్‍, తుమ్నా బుధ్ది బోలవాలన ఇమాన్‍కరొ.
1TH 5:13 ఇవ్ను కామ్న పట్టీన్‍ ఇవ్నా ఫ్యార్‍తి ఘను ఘనంతీ యెంచిలేనుకరి వేడిలెంకరూస్‍; బుజు ఏక్నుయేక్‍ సమాధానంతి ర్హవొ.
1TH 5:14 భైయ్యే, భేనె హమే తుమ్నా బోధించుకరతె సాత్‍కతో, అక్రమంతీ చాలవాలన బుధ్దిబోలొ; హిమ్మత్‍ కొయింతె అద్మియేనా హిమ్మత్‍ కరొ, కంజోర్‍వలాన మద్దత్‍ కరో; హాఃరనాపట్టీన్‍ దీర్ఘ సాంతివాల ర్హయీన్‍ ర్హవొ.
1TH 5:15 కోన్బి కీడునా బదుల్‍ ప్రతికీడు కినా‍బీ నాకర్నుతిమ్‍ దేఖిలెవొ; తుమే ఏక్నబారెమా ఏక్బీ అద్మియే హాఃరవ్నుబారెమా హమేసా అష్యల్‍ను కామ్‍ కరనటేకె చాలొ;
1TH 5:16 హమేసా ఖుషితి ర్హవొ;
1TH 5:17 ఉబ్రా కోయినితిమ్‍ ప్రార్థనా కరో;
1TH 5:18 హర్యేక్‍ విషయంమాబి కృతజ్ఞాతాస్తుతుల్‍ కరొ. ఆమ్‍ కరను యేసుక్రీస్తుకనా తుమారి విషయంమా దేవ్ను చిత్తమ్‍.
1TH 5:19 ఆత్మనా ఉజ్జావ నోకొదేవొ,
1TH 5:20 ప్రచార్‍ కరనాటేకె నిర్లక్చ్యాం నొకొకర్సు.
1TH 5:21 సమస్తంనా పరీక్చించీన్‍ మేల్‍హుయూతె ఇనా పాలించ్యో.
1TH 5:22 హర్యేక్‍ రకంనూ కీడుతి దూర్‍ ర్హవొ.
1TH 5:23 సమాధానంను కర్తహుయోతె దేవస్‍ తుమ్నా సంపూర్ణంతీ పరిసుద్ధ్‌ ర్హావహఃర్ను బఛ్చాయ్‍ హువదా; తుమారు ఆత్మనాబి, జాన్‍నాబి ఆంగ్తాన్‍నాబి అప్న ప్రభుహుయోతె యేసుక్రీస్తు ఆవను వహఃత్మా నిందారహితంతరబి, సంపూర్ణంతరబి ర్హానుతిమ్‍ బచ్చావను హువదా.
1TH 5:24 తుమ్నా బులావాలొ భరోసాహుయోతెవాలొ, అనహాఃజె ఇంనితరా కర్సె.
1TH 5:25 భైయ్యే, భేనె హమారటేకె ప్రార్థనా కరొ.
1TH 5:26 పవిత్ర్ హుయుతె బుచ్చదీన్‍ భైయ్యే హాఃరవ్నా హఃలామ్‍ బోలిలెవొ.
1TH 5:27 భైయ్యే హాఃరవ్‍నా ఆ పత్రిక పఢీన్‍ హఃమ్జవోకరి ప్రభువును నామ్తి తుమ్న ఆదేషించుకరూస్‍.
1TH 5:28 అప్నొ ప్రభుహుయోతె యేసుక్రీస్తు కృప తుమార కేడెహుయిన్‍ ర్హావదా.
2TH 1:1 అప్న భా హుయోతె దేవ్‍కనాబి ప్రభుహుయోతె యేసుక్రీస్తుకనాబి ఛాతె థెస్సలొనీకయుల్‍ సంఘాల్‍నా పౌల్‍బి, సిల్వనాబి, తిమోతిబి అచ్చుకరి బోలిన్‍ లిఖ్యుతె.
2TH 1:2 భా హుయోతే దేవ్‍కంతుబి ప్రభుహుయోతె యేసుక్రీస్తు కంతూబి కృపబి సమాధానం తుమ్నా హువదా.
2TH 1:3 భైయ్యే, హమే హమేసా తుమారబారెమా దేవ్నా కృతజ్ఞాతస్తుతుల్‍ చెల్లించనాటేకె ఆ అష్యలస్‍; కింకతో తుమారి విష్వాస్‍ ఘను అభివృధి హువుంకరాస్‍, తుమార హాఃరమా హర్యేక్‍జణూబి పార్లేవ్వాటేకె వతాలతే ఫ్యార్‍ భడ్తూ హుంకరాస్‍.
2TH 1:4 అనహాఃజె తుమారు హింసహాఃరమబీ, తుమె హింసల్‍హాఃరమబీ, తుమె సహించుకరతె మిన్హత్‍మాబి, తుమారు ఓర్పునా విష్వాస్‍నా దేఖిన్‍, హమె దేవ్ను సంఘాల్‍మా తుమ్నలీన్ జాహఃత్‍ బడ్డాయికరూకరియేస్‍.
2TH 1:5 సానహాఃజె తుమె మిన్హత్‍పడుకరస్కీ యో దేవ్ను రాజ్యంమా తుమే యోగ్యుల్‍కరి ఎంచను నిమిత్తంతీ, తుమే ఆమ్‍ ఓర్చిలేవనూ దేవ్నా న్యాయంహుయుతే న్యావ్‍నా స్పష్టంహుయూతే సూచనాహుయీన్‍ ఛా
2TH 1:6 దేవ్‍ న్యాయవంతుడ్‍ ఇనటేకె. తుమ్న మిన్హత్‍ దేవ్వాలన మిన్హత్‍బీ ఆవ్సే,
2TH 1:7 ప్రభూ హుయోతే యేసు ఇను మహాన్‍ దూతల్‍తీబి యో తెదె కరసే స్వర్గంమతూ. హాంకె మిన్హత్‍ పోందుకరాతే తుమే హమారకేడె ఆరామ్‍నా అనుగ్రహించాను దేవ్నా న్యాయమస్‍.
2TH 1:8 ఆగ్ను జలఫట్‍తి ప్రత్యక్చాహుయీన్‍ షిక్చింసెతెదె, దేవ్నా మాలంకరకొయినంతె ఇవ్నా, అప్ను ప్రభుహుయోతే యేసునూ సువార్తనా ఒప్పకొయింతె ఇవ్నబీ ప్రతిదండ్‍నా కరాతెదె
2TH 1:9 ప్రభువు ఆయో తెదె యోజాతున గొప్ప మహిమాతీబి దక్లాయిజాసే, తెదె నిత్యనాషంబీ దండన పొంద్చె,
2TH 1:10 యో ఇను మహిమమా ఆయొతెదె యో ధన్మా విష్వాస్‍ రాక్యుతె ఇవ్నాహాఃరంకనా, ఇను ప్రజల్‍కనా మహిమ పరచాబడనాటేకెబీ, కింకతో హామె తుమ్నా దిదుతె సాబుత్‍ తుమే నంమ్యా థా.
2TH 1:11 మేల్‍కర్ను కరి తుమారమా ఆవతే హార్యేక్‍ ఆలోచన, విష్వాస్‍హుయుతే హార్యేక్‍ కార్యంనా తాఖత్‍తి సంపూర్ణం కర్సే, అప్నో దేవ్‍ ఇను బులావనటేకె తుమ్నా యోగ్యుల్‍నితర ఎంచ్నుకరి తుమారటెకే హమేషా ప్రార్థించుకరియేస్‍.
2TH 1:12 ఇనఖాజే అప్నో దేవ్నుబి ప్రభూ హుయోతే యేసుక్రీస్తునుబి కృపనాలీన్‍ తుమరామ్హాడి అప్నో ప్రభూ హుయోతే యేసుక్రీస్తు నామ్‍తి, ఇనకేడె తుమేబీ మహిమ పొందాసూ.
2TH 2:1 భైయ్యే భైనె, అప్నో ప్రభుహుయోతే యేసుక్రీస్తునూ ఆవనూ బట్టీన్‍, అప్నే ఇనకనా ఏక్‍హుయిన్‍ ర్హవనాటేకె బట్టీన్బి, తుమ్నా బతిమాలుకురియేస్.
2TH 2:2 ప్రభువును ధన్‍ హంకేస్‍ ఆయూకరి బోల్యుతేదె ఆత్మవలానహో వాతేవ్‍తిహో తోందరానొకొపడో, హుయితో అనటెకె హామారు భోధమాహో, ప్రవచనమాహో హమరకంతూ ఆయుకరి బోల్యతే పత్రీకామా బోలిరాక్యుస్‍కరి, తుమె తొందర పఢీన్‍ తుమారు దిల్మామా కలవరపడనోకో.
2TH 2:3 ధర్మస్త్రంనా లోబడకొయింతే వాలొ దేఖ్కావకొయినితి ఆహాఃరిని విరోధీ అవ్వాకొయిని ఇమ్‍ యోధన్‍ ఆవ్సేకొయిని. ఇనటేకె కోన్బిహో కిమ్బిహో మోసంనాకర్నుతిమ్‍ దేఖిలెవో ఇను గంమ్యం నాషనంమస్‍.
2TH 2:4 పన్కి కేహూ దేవ్‍కరి బోల్యాయిలేస్‍కీ, కేహూ పూజాకరాయ్‍లేస్కి, ఇనహాఃరన ఎధిరిస్తు హుయిన్‍ ఇనేతిబి జాహఃత్‍ యో ఇను యోస్‍ జాగ్రుత్‍కరుతు హుయిన్‍ యో దేవ్‍కరి దేఖాలేతో హుయిన్‍ దేవ్ను మందిర్‍మా బేసిన్‍ ర్హాస్‍.
2TH 2:5 మే వుజుబి తుమారకనా థోతెదె ఆ సంగతుల్‍ తుమారేతి బోల్యొతె తుమ్న హఃయల్‍ కోయిన్నా?
2TH 2:6 హుయ్తోబి ఇను ఇను హుఃదును ధన్మా భాదర్‍ పడావునుకరీ ఇనా భాదర్‍ ఆడుపడుకరతే కెహూకి యో తుమ్న తుమ్నమాలం.
2TH 2:7 ధర్మవిరోధ్‍ సంబంధహుయూతె మర్మమ్‍ హంకేబీ కామ్‍ జరుగూకరాస్‍ పన్కీ, హంకెతోడి ఆడుగ్గాలతే ఇనే ఇచ్మాతూ కనాకి దేవతోఢీస్‍ ఆడెపడ్చే.
2TH 2:8 తెదె యో ధర్మవిరోధి భార్‍పడిజాసె. ప్రభూ హుయోతే యేసు ఇను బాకును ధమ్‍తి ఇనా కత్రీన్‍ ఇను ఆగ్నా ప్రకాష్‍తీ నాష్‍ కర్సే.
2TH 2:9 సైతాన్‍ను ఇను తాఖత్‍తి నాష్‍ హుంకరతే ఇవ్ను ఆవనూ చాఢ్‍ను విషయంహుయుతె సమస్త కువ్వతీబి, కెత్రూకి రకంనుహుయూతె సూచక క్రియల్‍తీబి, మహాత్కార్యంతీబి,
2TH 2:10 బుజు హార్యేక్‍ దుర్నితీనా ఫైదాకరతె సమాస్త మోసంతీబి, ఇవ్నా నషించుకరతే సానకతో ఇవ్నె బఛ్చిజావనాటేకె ‍హాఃఛి విషయంహుయూతె ఫ్యార్‍నా మాలంకర్యూకొయిని అనహాఃజె ఇవ్నే నషీంచే.
2TH 2:11 బుజు ఇవ్నే జూట్టినా నమ్మనువల్లా మోసం కరతే షీక్చా ఇవ్నా కామ్‍ కరహాఃర్కు దేవ్‍ ఇవ్నా మొక్లుకరాస్‍.
2TH 2:12 ఆ కారణంహాతే ‍హాఃఛినా నమ్మకొయింనితే హర్యేక్‍ జనూ పాపంమా ఇష్టంహుయితె షిక్చా పోందసే.
2TH 2:13 ప్రభువునుబారెమా ఫ్యార్‍హుయీన్‍ఛాతె భైయ్యే, ఆత్మ తుమ్నా పరిసుద్ధావాలహువనాటేకెబి, తుమె హాఃచినా నమ్మనబారెమాబి, బఛ్చణటేకెబి దేవ్‍ ఆదితిలీన్‍ తుమ్నా ఏర్పరిచిలిదొ. అనటేకే హమే తుమ్నలీన్‍ హమేషా దేవ్న కృతజ్ఞాతాస్తుతుల్‍ చేల్లించవాలహుయిన్‍ ఛియ్యే
2TH 2:14 తుమే ఆమ్‍ రక్చించీన్‍ అప్నొ ప్రభూ హుయోతె యేసుక్రీస్తును మహిమాన పోంద్నుకరి యో హామరు సువార్తవల తుమ్నా బులాయో.
2TH 2:15 ఇనటెకే భైయ్యే‍, భేనె, హమరు బోధనలీన్‍, హామారు బాకును వాతేవ్నలీన్‍, హామరు పత్రికల్‍నాలీన్‍ తుమే హాఃఛిమా ఘాట్‍ ధర్లీన్‍ ర్హవొ.
2TH 2:16 అప్నొ భా హుయోతే దేవ్‍ అప్నొ ప్రభూ హుయోతె యేసు క్రీస్తునా అప్నా ఫ్యార్‍ కరీన్‍ ఇను కృపనాహాతె నిత్యంను ఆదరణనబీ, బుజు నిత్యతనా, నిరీక్చణ అనుగ్రహించ్యొతె.
2TH 2:17 తుమార దిల్‍నా ఆదరించీన్‍ హర్యేక్‍ సత్కార్యాల్మాబి హర్యేక్‍ అష్యల్ కామ్‍మాబి తుమ్నా స్థిరపర్చను హువదా.
2TH 3:1 ఆఖరినా భైయ్యే, తుమారమా జరుగుకరతే ప్రకారం ప్రభువాక్యంనా సీగ్రంతీ‍ ఫైలాయిన్‍ మహిమ పరచబడను నిమిత్తమ్‍బి.
2TH 3:2 హామే అద్మినా మూర్ఖుడ్‍ అజు దుష్మన్‍కంతూ చుఖ్కాయిలీన్‍ జానుకరీ హామారటేకె ప్రార్థనాకరో విష్వాస్‍ హాఃరనా కొయిని.
2TH 3:3 హుయితోబీ ప్రభూబు నమ్మకంవాలొ; ఇను తుమ్నా స్థిరపరిచీన్‍ దుష్మాన్‍కంతు బాచవ్సే.
2TH 3:4 హామే తుమ్నా ఆజ్ఞా దేవుకరాతే ఇన తుమే కరుకరాస్‍ కరి, ప్రభూవునాలిన్‍ తుమ్నాన లిన్‍ భరోసతి ఛియ్యే.
2TH 3:5 దేవ్ను ఫ్యార్‍నాలిన్‍ క్రీస్తు కర్యోతె సహానంబీ తుమ్నా మలహాఃర్కూ ప్రభూ తుమారు దిల్‍నా ఆర్దాంహువ హాఃర్కు కరను గాక
2TH 3:6 భైయ్యే, భేనె, హమార హాఃజె పొంద్యతె బోధన ప్రకారం కాహేతిమ్‍ మోండ్డితి చాలవాలు హర్యేక్‍ భైయ్యేకంతూ నికిజానుకరి అప్నో ప్రభూహుయోతె యేసుక్రీస్తు నామ్‍తి తుమ్నా ఆజ్ఞాదెంకరియేస్‍.
2TH 3:7 కిమ్‍ హామ్నా పోలిన్‍ చాల్నుకీ తుమ్న మాలం, హమే తుమార ఇచ్మా అక్రమ్‍నితర కోచాల్యాని.
2TH 3:8 కినాకనబీ చుక్కేతి ధాన్‍ ఖాద్యాకొయిని, హమె తుమరమా కినాబీ భోజొనీతరా నార్హానుకరీ ప్రయాసంతీబి, మీనాత్తీబి రాత్ ధన్నూ కామ్‍కర్తూహుయిన్‍ జీవ్ను జీంకరియేస్‍.
2TH 3:9 తుమే హామ్నా పోలిన్‍ చాల్నుకరీ హమారు హమేస్‍ మాదిరిగా దెఖ్కాఢిలేవనస్‍ అంనింతరా కర్యాథా పన్కి, హమ్నా అధికారం ఛా పన్కి, తుమ్నా మాదిరిగా ర్హానుకరి కోయినికరి కోకర్యని.
2TH 3:10 బుజు హమే తుమారకనా థోతెదె కోన్బి కామ్నా నాకర్యుతోతెదె యో ధాన్‍ నాఖానుకరీ తుమ్నా ఆజ్ఞాదిదా కొయిన్నా.
2TH 3:11 తుమారమ థోడుజను కేహు కామ్బి కరకొయినితిమ్‍ బగ్లావ్‍ను జోలిన జాతూ, ఖరాబ్‍తీ చాలుకరాస్‍కరీ హఃమ్జుకరియేస్‍.
2TH 3:12 యెజాత్నువాలు ఢిల్లేతి కామ్‍ కర్తూహుయిన్‍ హుఃద్‍తి కామైయ్‍కర్యతె ధాన్‍నా ఖానుకరి అప్నో ప్రభుహుయోతే యేసుక్రీస్తు నామ్‍తి ఇవ్నా ఆజ్ఞత జాగ్రుత్‍ కరూకరియేస్‍.
2TH 3:13 భైయ్యే, భేనే, తుమే హుయితో అషల్ కామ్ కరనాటెకే ఖీజ్‍ నొకొఖాసు.
2TH 3:14 ఆ పత్రికా ములామ్‍తి హమే బోల్యతె వాత్‍ కోన్బి నాచాల్యుతో ఇనా దూంఢికాఢీన్‍ యో షరమ్‍హువహఃర్కూ నిమిత్తం ఇనేతి మలీన్‍ కరొనొకొ.
2TH 3:15 హుయితోబి ఇనా దుష్మాన్‍నితర నాసోఛిన్‍ భైయేనితర సోఛిన్‍ బుద్ది దేవొ.
2TH 3:16 సమాధనకర్త హుయోతే అప్నో ప్రభూవు యోస్‍ హార్యేక్‍ రకంతీ తుమ్నా సమధానం అనుగ్రహించే హువదా, ప్రభూ తుమ్నా హాఃరనా కేడె ర్హానుహువదా.
2TH 3:17 పౌల్‍కరి మే మారి హాత్ను రాతతీ వందనమ్‍ కరి లిఖ్కూకరూస్‍ హర్యేక్‍ పత్రికామబీ యోస్‍ గుర్తు, మే అమ్మస్‍ లిఖ్కుస్‍.
2TH 3:18 అప్నొ ప్రభుహుయోతె యేసుక్రీస్తును కృప తుమ్నా ఖారనా కేడేహుయిన్‍ ర్హావదా. ఆమేన్‍
1TI 1:1 అప్నో బఛ్చావాలొహుయోతె దేవ్నుబాజుతీ అప్ను ఆహ్ఃహుయోతే క్రీస్తుయేసును ఆజ్ఞా ప్రకారంతీ క్రీస్తుయేసునూ అపొస్తల్‍హుయోతె పౌల్‍,
1TI 1:2 విష్వాస్‍నా పట్టీన్‍ మరో హాఃఛెలొ ఛియ్యోహుయోతే తిమోతినా అషల్‍కరి బోలిన్‍ లిఖ్యొతె. భా హుయోతే దేవ్‍కంతూ అప్నొ ప్రభుహుయోతే యేసుక్రీస్తు కంతూబి కృపబి, గోర్‍బి, సమాధానంబీ తునా కల్గదా హువదా.
1TI 1:3 మే మాసిదోనియానా జంకరమా తెదె హాఃఛినాబదుల్‍ ఛాడ్‍నుబోధ నొకొకరోకరి, కల్పనా ఖేణినా మితంకొయింతే ఖాందాన్‍,
1TI 1:4 విష్వాస్‍ సంభంధహుయూతె దేవ్ను ఏర్పటుతి కాహేతిమ్‍ వివాదంతీస్‍ సంబంధంహుయీన్‍ ఛా. అనటేకే థోడుజణనా ఆజ్ఞాదేవానటేకె తూ ఎఫెసుమా ఉబ్బిరి ర్హానుకరి తునా గుర్కాయా ప్రకారం హంకేబీ గుర్కాంకరియేస్‍.
1TI 1:5 ఉదేషంసారంసం సాత్‍కతో పవిత్ర్ దిల్‍మతూ, అష్యల్‍ను మనసాక్చిమతూ, కపటంకోయినితే విష్వాస్‍మతూ ఆవతే ఫ్యార్‍.
1TI 1:6 థోడుజను అనా బెందీన్‍ నికిజైయిన్, ఇవ్నెబోలతె ఇనాతోబి,
1TI 1:7 నిష్చయమైహుయూతె కఛ్చితంతి బోలతె వాతేనతోబి గ్రహించకొయింతే ధర్మషాస్ర్తంనా బోలవాలొహుయిన్‍ ర్హానుకరి సోఛ్చిన్‍, ఫాల్తూహుయూతె ముచ్చటనాబాజు పర్యూ.
1TI 1:8 హుయితోబి స్రీమంతుడ్‍ దేవ్నుమహిమనూ ఆసీర్వాద్‍వాలొ హుయోతే దేవ్‍ మన దీరాక్యోతె ఇను మహీమను సువార్త ప్రకారంతీ,
1TI 1:9 ధర్మషాస్త్రం పాప్‍వాలు అద్మియోనటేకె కోదెవాయ్‍రూని కరి హఃయాల్‍ కర్లేవొ, అవిధేయుల్నాబి, భక్తిహీనుల్నా, పాపిష్టుల్‍నా, అపవిత్రుల్‍నా, జాత్నా దూషణకరతే అద్మినా మర్రాఖవాలనాబి ఆయానా, భా మర్రాఖవాలనబీ, అద్మినామారతె, ఇవ్నా ఆ అషల్ కాహె,
1TI 1:10 బుజు వ్యభిచార్‍బీ మరద్మానా వ్యభిఛారంకరవాలనబి, అద్మియేనా చోర్‍కరవాలనాబి ఛాడ్‍బోలవాలనబి హాఃఛి బోధనా విరోధంతి బోలవాలు బుజు కోన్బి ర్హయ్యొతొతెదె, నియమించబడ్యూ.
1TI 1:11 నీతిమంతునా నియమి‍ంచబడ్యూకొయిని కరి కోన్బి మాలంకరీన్‍, ధర్మంరీతిగా ఇనా ఉపయోగించొతెదె ధర్మాషాస్త్రం ఘనమ్‍హుయూతెకరి అప్నే మాలంకర్సూ.
1TI 1:12 మనా బలపర్చీన్‍ భరోసా వలానితర ఎంచీన్‍ ఇను సేవన నియామించోతె అప్నొ ప్రభుహుయోతే క్రీస్తు యేసునా కృతజ్ఞుడ్‍హుయిన్‍ చౌవు,
1TI 1:13 సానకతో ఇనేహుః అగాడి దూషణ్‍వాలొ, హింసదెవ్వాలో, హానికరుడ్‍వ్వాలో, వుజు మాలంకోయినితే దేవ్నా అవిష్వాస్‍న కర్యొథోబి మే మన మాలం కొయినితిమ్‍ కర్యొతే ఇనటేకె దేవ్‍ మన గోర్‍ పొంద్యొ.
1TI 1:14 బుజు అప్నొ ప్రభును కృపబి, క్రీస్తుయేసుమా చాతే విష్వాస్‍బి ఫ్యార్‍బి, జాహఃత్‍ ఫైలాయు.
1TI 1:15 మే హాఃచిస్‍ బోలుకురుస్‍ పాప్‍వాలనా బఛ్చావనాటేకె క్రీస్తు యేసు ములక్‍మా ఆయోకరి వాక్యం నమ్మకంనుహువనబీ, పూర్ణధికారంన యోగ్యంహుయీన్‍ ఛా, కరి ఏజాత్నుమా మే ప్రధానుడ్‍.
1TI 1:16 హుయితోబి నిత్యజీవంనా నిమిత్తం ఇనా విష్వాస్‍సించతే వాలనా మే మాదిరినీతరా ర్హానుతిమ్‍ యేసుక్రీస్తు ఇను పరిపూర్ణనం హుయితే దీర్ఘసాంతంనా యో ప్రధానా పాపిహుయోతే మారమా వతాల్యావ హఃర్కు మే గోర్‍హుయోతొ.
1TI 1:17 హాఃరు యుగాల్మాబీ రాజోనితరా ర్హయిన్‍ మఠకొయింతె మాయంహువాలొ ఏక్నాయేక్‍ అద్వితీయుడ్‍ దేవ్నా ఘనతాబి మహిమాబీ పిఢిపిఢినా కల్గును హువదా! ఆమేన్‍.
1TI 1:18 మారో ఛియ్యోహుయోతె తిమోతి, తూ విష్వాసంనా అష్యల్‍ను మనస్‍సాక్చి హుయిన్‍ తునాలీన్‍ అగాడి బోల్యొతె ప్రవచనలీన్‍ ఆ అషల్ లడైయికర్కరి ఇనలిన్‍ ఆ ఆజ్ఞానా తునా అప్పగించుకరేస్‍.
1TI 1:19 ఎజాత్ను దిల్‍సాక్చిన థోడుజను ధకల్‍నాఖిదీన్‍ విష్వాస్‍ను విషయంమా ఝాజ్‍ పుట్టిజాయ్తె ఇనింతర ఛా
1TI 1:20 ఇవ్నామా హుమెనైయున్‍బీ అలెక్సంద్రుడ్‍బీ ఛా అవ్నే నాదూషించునుతిమ్‍ షిక్చాపోందనటేస్‍ అవ్నా సైతాన్‍నాహాత్మ దినాఖిదిదో.
1TI 2:1 అగాఢితూ తుమె హాఃరు దేవ్ను అద్నియేన హాఃరవ్నా రాజనాటేకెబి అధికారుల్ హాఃరనాటేకెబీ విజ్ఞాపాల్‍నాబి, ప్రార్థనమా యాచకుల్నా కృతజ్ఞాత స్తుతుల్‍ కర్నూకరి ఆజ్ఞాకోరుకరియేస్‍
1TI 2:2 అప్నే సంపూర్ణ భక్తితీతి రాజొనాటేకె అధికార్లనాటేకె అలావ్‍దవనాటేకె ప్రార్థనా కరొ. మానత్యం కలిగిన్‍, ప్రషాంతంతి సుఖాంతి జివ్వాను నిమితం, హాఃరంతీబి ముఖ్యంతను అద్మియే హాఃరవ్‍నాటేకె.
1TI 2:3 ఆ అష్యల్‍బీ అప్నో బఛ్చావాలొహుయోతే దేవ్ను నజర్‍మా అనుకూలంనితరా హుయీన్‍ ఛా
1TI 2:4 ఇను అద్మిహాఃరు బఛ్చనా పొందీన్‍ హాఃఛినలీన్‍ హాఃనుకరి ఆహ్క్ కరుకరాస్‍.
1TI 2:5 దేవ్‍ ఎక్కస్‍, దేవ్‍నాబి అద్మియోనా బీచ్మా ఎక్కస్‍ జణొ; యో క్రీస్తుయేసుకరి బోలతె అద్మి.
1TI 2:6 అనే హాఃరనాటేకె చొఢావునుకరీ ఇను యోస్‍ సమార్పించ్‍ లిదొ. అనాగూర్చిన్‍ సాబుత్‍ సరైనాహుయూతె కాలంమా దెవ్వాసే.
1TI 2:7 ఆ సాక్చ్యాం దేవనాటేకె మే ప్రకటించావాలనితరా, అపొస్తల్‍నితరా, విష్వాస్‍ సత్యంను విషయాంమ యూదుల్‍‍కాహెతెవాలనా బోధకుడ్‍నితరా నియామించబడ్యొ. మే హాఃఛిస్‍ బోలుకరూస్‍, జూట్టివాతె బోలకరకొయిని.
1TI 2:8 ఇనటేకె హారేక్‍ జొగోమా మరద్మానో ఛండాల్‍నా అనుమానంనా నార్హయీన్‍ పవిత్ర్ హుయితె హాత్‍పాఢీన్‍ ప్రార్థన కర్నూకరి కోరిలెంకరియేస్‍.
1TI 2:9 బుజు బాయికాబీ తగ్గించిలీన్‍ స్వస్థబుధ్దివాలు ర్హహీన్‍, తగినట్టుహుయూ క్రమంనూ లుంగ్డావ్‍తీస్‍ పన్కి, ఛోటియెతీహో, ఘేణుతిహో, మోతియోతిహో, మిగ్లుత ఘణు మోల్ను లుంగ్డాతీహో, పేరిరాహః కొయినీతిమ్‍,
1TI 2:10 దేవ్ను భక్తివాలకరీ బొల్లెతే బాయికావ్‍నా తగ్గిన్ను అష్యల్ను కామ్‍తి ఇవ్ను ఇవ్నే అలంకరించులేను.
1TI 2:11 బాయికా గచూప్తీ ర్హైన్‍, సంపూర్ణ వీధేయాతతి సికిలేను.
1TI 2:12 బాయికా గచ్చుపాస్‍ ర్హానుపడ్సే పన్కీ, బోలనాటేకెబీ, మరద్మానోఫర్‍ అధికారం కరనాటెకేబీ బాయికోనా అనుమాతీ కోదిస్‍ని.
1TI 2:13 అగాడి ఆదామ్‍బి పాషల్‍తి హవ్వనా సృష్టించొతె కొయిన్నా?
1TI 2:14 బుజు ఆదామ్‍ ధోకా కోక్హాద్యోని పన్కీ, బాయికో ధోకా హాఃయిన్‍ అపరాధిమా పడి.
1TI 2:15 హుయితోబీ బాయికా స్వస్థబుద్ధి కల్గీన్‍, విష్వాస్‍, ఫ్యార్‍ పరిసుద్ధుల్‍కనా ఏక్‍ జొగొ వుబ్రీన్‍ ర్హాయతొ లడ్కు పైదాహువమా బారేమా బాయికో బఛ్చిజాసె.
1TI 3:1 కోన్బి సంఘంనా అధ్యక్చుడ్‍నితర ర్హానుకరి ర్హాయితో ఇను మోటు కామ్నా కోరిలేంకరాస్‍కరి వాత్నా నమ్మహువనూస్‍.
1TI 3:2 అధ్యక్చుడ్‍నితరా ఇను నిందాకొయినీతిమ్‍బి, ఏక్ బావన్‍తి మరధ్మానోబి, మితంతీబవుడ్‍, అఛ్చుబుద్దిరవ్వాలొబి, ఇమాన్‍ధారివాలొ, అతిథీఫ్యార్‍వాలొ, బోధించానటెకే సమర్థుడ్‍హుయిన్‍ ర్హాను.
1TI 3:3 ధారు పియ్యావాలో కాహేతిమ్‍, లఢ్డాయికరవాలో కాహెతిమ్‍, సాత్వికుడ్‍బి, దౌవ్లత్‍నా ఆహ్‍ఃకరకొయింతెవాలొ హుయిన్‍,
1TI 3:4 సంపూర్ణతనుమాన్యతనా కల్గీన్‍ ఇను లడ్కవ్నా కందెకర్లేతో హుయీన్‍, ఇను ఘర్‍నా అఛ్చుతీ ఏలవాళో హుయీన్‍ ర్హాను.
1TI 3:5 కోన్బి ఇను ఘర్‍వాలనా ఏలకొయింతిమ్‍ గయోతోతెదె ఇను దేవ్ను సంఘంనా కింనితరా ఏల్సె?
1TI 3:6 ఇను గర్వంవాలొహూయిన్‍ సైతాన్‍ కల్గితే షిక్చావిధినా నాలోబడునూతిమ్‍ నవూ విష్వాస్‍మా చేరిజైయిన్‍నితరా నార్హాను.
1TI 3:7 బుజు ఇను నిందా పాల్‍హుయీన్‍ సైతాన్‍ను ఝాల్‍మా నాపడిజానుతిమ్‍ సంఘంనా బాధర్‍వాలనా హాతేతి అషల్ సాబుత్‍పొందుతె వాళోహుయిన్‍ ర్హాను.
1TI 3:8 ఇమ్మాస్‍ పరిచారకుల్‍ గౌరవ్నా తగ్గించవాలహుయీన్‍, బే జీబ్‍ రవ్వాలనితరా, బగల్ను దారుపియ్యావాలనీతర, లాభంనాటేకె జాహఃత్‍ ఆహ్ః కరవాలనితర నార్హైన్‍
1TI 3:9 ‍విష్వాస్‍ మర్మంనా పవిత్ర్ హుయితే దిల్‍సాక్చాతి మాలంకరవాలహుయీన్‍ ర్హాను.
1TI 3:10 బుజు ఇవ్నే అగాడి పరీక్చించీన్‍బడిలేను పాసల్తి ఇవ్నే నిర్ధోషుల్‍హుయీతో ప్రచార్‍కరవాలనీతరా ర్హావజైయ్‍.
1TI 3:11 ఇమ్మస్‍ పరిచర్యాకరతె బాయికాబి చ్హాడిబోలకొయింతెవాలుబి, మిగ్లితె ఇవ్నూ కోరికల్ అద్పుమా ర్హాఖిలెవ్వాలు హాఃరి విషయంమా నమ్మకంవాలు హుయిన్‍ ర్హాను.
1TI 3:12 పరిచారకుల్‍ ఏక్‍ బావన్‍ బావ్రీ, ఇన లడ్కావునా, ఇను ఘేర్‍వాలనా, ఆష్యల్‍తీ క్హామలవాలో హుయిన్‍ ర్హాను.
1TI 3:13 ప్రచార్‍కరవాలు హుయిన్ ‍యో కామ్నా అష్యల్‍తి కరవాలు, అష్యల్‍ను పదవినా కమైలీన్‍ క్రీస్తుయేసు నాలిన్‍ విష్వాస్‍మా ఘను హిమ్మత్‍వాలొహుయూన్‍ ర్హాసే.
1TI 3:14 ఎగ్గిస్‍ తారకనా ఆవునుకరీ నిరీక్చణ కరూకరుస్.
1TI 3:15 హుయితోబీ మే ద్యేర్‍ కర్యోతో దేవ్ను మందిరంమా కతో జాన్‍హుయుతె దేవ్ను సంఘంమా జనమ్‍ కిమ్‍ ప్రవార్తించాస్కి యో తునాస్‍ మాలంహోనుకరి ఆ సంగతుల్‍నా తునా లిఖ్కూకరుస్‍. యో సంఘాం హాఃఛినా స్తంభంమ్‍నా ఆధారం హుయిన్‍ ఛా
1TI 3:16 ఖచ్చితనంగా దేవ్నుభక్తినా బారెమా మర్మం భడాయ్‍హుయిన్‍ ఛా; ఇను ఆంగ్తాన్‍తి ప్రత్యక్చుడ్‍హుయో ఆత్మను విషయంమా హాఃఛెలొకరి న్యావ్‍ పొంద్యొ. దేవ్ను దూతల్‍నా దెఖ్కాయో బఛ్చాడవాలొకరి జనుల్‍మా ప్రచార్‍హుయూ ములక్‍మా హాఃరు నమ్యూ. ఆరోహణుడ్‍హుయిన్‍ తేజొమాయుడ్‍హుయీన్‍ ఛా.
1TI 4:1 పరిసుద్ధాత్మా పక్చంతీ వాతేబొలుతుహుయుతో ఆఖరీను ధనుమా థోడుజను జూట్టి పేరాహొఃతీవల్లా మోసంకరతె ఆత్మకనబీ బోధకనబీ
1TI 4:2 ఆ జూఠిను అద్మియే వాతనాహుఃతె దిల్‍సాక్చివాలుహుయిన్‍, భూత్‍ను బోధమా చాలిన్‍ విష్వాస్‍ భ్రష్టుల్‍హుసేకరి ఆత్మ తేటగా బోల్యుకరస్‍.
1TI 4:3 అవ్నే య్హానా నఅంగికారించాను, హాఃఛిను మాలంకర్యుతే విష్యాస్‍వాలు కృతజ్ఞతాతి లెవ్వనుసాన దేవ్‍ బనాయోతే ఖావను రాచునా యోజాత్ను అద్మి నాఖానూ ఆవ్నేబోలుకురాస్‍, దేవ్ బానయోతె హార్యేక్‍ రాచు అష్యనూస్‍ కృతజ్ఞతస్తుతుల్‍ చెల్లించీన్‍ ఖాణు.
1TI 4:4 దేవ్ బానయోతే హార్యేక్‍ రాచూ అష్యల్‍నూస్‍ కృతజ్ఞాత స్తుతుల్‍ చెల్లించీన్‍ కాద్యుతొ కేహుబీ పాల్తుహుయూతె కాహే.
1TI 4:5 కిమ్‍కతో యో దేవ్నూ వాక్యంవల్లాబీ ప్రార్థనతీస్‍ పవిత్ర్ హువుంకరాస్‍.
1TI 4:6 ఆ సంగాతుల్‍నా భైయేనా వివరించాతోతెదె, తూ అనుసరించోతె ఆయోతె విష్వాస్‍ అచ్చుబోధనా సంబంధంహుయూతే వాక్మంనాహాతె ఉపదేసంతీ భాడ్‍తోహుయిన్‍ క్రీస్తు యేసునా అషల్ సేవకుడ్‍కరి బోలయిలిస్‍.
1TI 4:7 అపవిత్రుల్‍హుయుతె భుడియాను కామేఆవకొయింతే వాత్‍ బేందిన్‍ దైవాభక్తిను విషయాంమా తారు తూస్‍ సాధన కరిలా.
1TI 4:8 ఆంగ్తాన్‍ను సంబంద్‍హుయితే సాధకం ధరాసూ ప్రయోజానం, పన్కి దైవభక్తీను హంకేను జీవ్నూ విషయాంమాబీ, ఆవజాసేతె జీవ్నూనా విషయాంమాబీ, వాగ్దానమ్‍తీ మాలిన్‍ర్హావమబారమా యో హాఃరి విషయంమాబీ ప్రయోజనంహుయీన్‍ ఛా.
1TI 4:9 ఆ వాక్యం సత్యంబీ నమ్మకంతగినూహుయుబి పూర్తితీ అంగీకరించనా యోగ్యతాహుయీన్‍ ఛా.
1TI 4:10 అద్మియే హాఃరనాబీ భచ్చావాలోబీ, అజు విషేసంతీ భరోసాకరవాలనా బఛ్చావాలొహుయోతె జాన్‍హుయుతె దేవ్‍కనా అప్నే నిరీక్చణతి బేందిరాక్యతా. అన నిమిత్తంతీ ప్రయాసతీ పాటుపడుకరియేస్ ఆ
1TI 4:11 ఆ సంగతుల్‍న్నా ఆజ్ఞాపించీన్‍ బోధించొ.
1TI 4:12 తారు కవ్వారాన పట్టీన్‍ కోన్బి తున చులకనగా కరనొకొదా. వాత్‍మహో, చాల్‍మహో, ఫ్యార్‍మహో, విష్వాస్‍మహో, పవిత్రతమహో, విష్వాషియేనా ఆదర్షంగా ర్హవొ.
1TI 4:13 మే ఆవతోడి లేఖనాల్‍నా పడన్మాబి, గుర్ఖావమాబి, బోధకరనామాబి, జాగ్రుత్తి ర్హహొ.
1TI 4:14 మోటుఅద్మి తుమారఫర్‍ హాత్‍ బేందీన్‍ ప్రార్థనకరని వహఃత్‍ ప్రవచనాల్‍మూ‍లంతీ తున అనుగ్రహించుతె తారమాఛ్చాతె ఆత్మవరంనా నిర్లక్చ్యాంనా కర్‍నొకొ.
1TI 4:15 తారు భ్హడనూ క్హారవ్‍నా అచ్చు దెఖ్కావాహఃర్‍కూ నిమిత్తంతీ ఆహాఃరు సాధనంనా కర్లిజొ.
1TI 4:16 తారు గూర్చీన్‍, తారు బోధనక్హాజె, జాగ్రుత్‍హుయిన్‍ ర్హాజొ. అన్మా హల్‍నకొతిమ్‍ ర్హాజొ; తూ అం‍నితరా కరీన్‍ బఛ్చిజావనూస్‍ కాహెతింమ్‍ తారు బోధ హఃమ్జవాలనబి బఛ్చాయ్‍లీస్‍.
1TI 5:1 మోటుఅద్మియేనా గుర్ఖావో నొకోతిమ్‍, భానిఘోని సోఛీన్ ఇన గుర్ఖావొ. కవ్వారేవ్‍నా భైయ్యాకరీ సోచొ.
1TI 5:2 బుఢ్యా బాయ్‍కవ్‍నా ఆయాకరీ, కవ్వారు బాయికవ్నా భేనేవ్‍నితరా పూర్ణపవిత్రతి గుర్ఖావొ.
1TI 5:3 హాఃఛితి అనాధహుయీతె విధవరాల్నా గౌరవించొ.
1TI 5:4 కెహీ విధవరాల్‍ హుయితోబి లఢ్కతోబి, నాత్యతోబి రయ్యూతొ తెదె, అవ్నె అగాడి, ఇను ఘర్‍వాలబన్తీ భక్తినా దెక్కాడీలేవనబీ, ఇను ఆయా భా నా ఉపకారము కరనాటేకెబీ సిఖిలేను; ఆ దేవ్ను నజర్మా అనుకూలంతీ ఛా.
1TI 5:5 పన్కీ, హాఃఛిమా అనాధుహుయూతె విధవరాల్నా కోన్‍ కొయినీతిమ్‍ ర్హాహీన్‍, దేవ్నావుప్పర్‍ ఇను నిరీక్చణ రాఖిలీన్‍ రాత్‍ ధన్నుబీ దేవ్నా విన్నపాల్‍ ప్రార్థనకర్తూ ర్హాసె.
1TI 5:6 పన్కీ, సుఖబోగాలమా జీవుంకరతె యో విధవరాల్‍ జివీన్‍ ర్హహీతోబి మర్జావని తరస్‍.
1TI 5:7 ఇవ్నే నిందారహితూల్‍హుయీన్‍ ర్హానుతిమ్‍ అమ్నితరా ఆజ్ఞాపించొ.
1TI 5:8 పన్కి, కోన్బి ఇను బందువులనహో, బుజు ముఖ్యాతి ఇను అస్లీ ఘర్వాలను నాపాల్యొతొ యో విష్వాస్‍నా బేంధవాలొహుయీన్‍, అవిష్వాస్‍వాలనతీభి ఖర్రాబ్‍వాలొ హుయీన్‍ ఛా.
1TI 5:9 తీనిహ్ః వరహ్ః తీబి కంమ్‍ వరహ్ః న్హైతొ, ఏక్‍ మరద్మానోనాస్‍ బావన్‍హుయీన్‍, ఇనా విధవరాల్‍నితరా బోలజై.
1TI 5:10 బుజూ హర్యేక్‍ అష్యల్ కామ్మా నామ్‍ కమాయిహుయి విధవరాల్‍ లడ్కావ్నా పాలీన్‍, ఆతిథ్యదిన్‍, పరిసుధ్ధుల్‍నూ గోఢన దొహీన్‍ మిన్హత్‍కరతే ఇవ్నా సహాయంకరీన్‍, హర్యేక్‍ కామ్నా కర్నూకరి సోఛిలీన్‍ ర్హవ్వాలి హుయ్‍రీస్‍.
1TI 5:11 కవ్వారిహుయితె విధవరాల్నా, విధరాల్ను లెక్కమా చేర్చావనొకొ. ఇవ్నె క్రీస్తునా విరోధంతీ ములక్‍నూ ఆహ్క్ మా పడిజైన్‍ య్హా కరిలేవనా దేకస్‍. నిరంకుషాహుయతెదె
1TI 5:12 బుజు ఇవ్నూ అగల్లు వాగ్దానంనా మ్హెందీన్‍ న్యావ్‍ లెవ్వాలహుయీన్‍ ఛా.
1TI 5:13 బుజు ఇవ్నె ఘర్ ఘర్‍ ఫర్తూహుయీన్‍, సోమరూల్‍నితరా యోస్‍కాహేతిమ్‍ బోలకొయింతేవాతే బోల్తూహుయీన్‍, పరాయ్‍వాలంతీబి బగలేవ్‍ను జోలినాజాయ్‍తేవాల హువ్వంతరబీ సిఖిజాసె.
1TI 5:14 అనటేకే కవ్వారి చొగ్రియే య్హా కర్లీన్‍, లడ్కావ్నా జనీన్ ఘర్నా పాల్తి దెక్తిహుయీన్‍, నిందించనా దుష్మన్నా అవకాషం నాదేనుకరి కోరుకరాస్‍.
1TI 5:15 అనేతి అగాఢీస్‍ థోడుజనూ వాట్మతూ నిక్లి జైయిన్‍ సైతాన్‍నాకేడె జావ్వాంతరాహుయు.
1TI 5:16 కేవు విష్వాసివాలిను ఘర్మా విధవరాల్‍ రాహితో, ఇవ్నా గురించి భోజొ సంఘంనా కోయినీతిం యో యోస్‍ ఇవ్ను సహాయమ్‍ కర్నూ.
1TI 5:17 అష్యల్తీ ఏలతె మోటవ్నా, ముఖ్యాతి వాక్యంమాబి బోధబోలమాబి ప్రయాసకరతెవాలనా, బే ఇంతల్‍ సన్మాన్‍కరనా యోగ్యనితరా ఏంచ్ను.
1TI 5:18 అనటేకే ధాండొను మ్హోఢనా చిక్కమ్‍ నొకొగ్హాలొకరి లేఖనాల్‍మా బోలుకరాస్‍. బుజు కామ్‍కరవాలొ ఇను జీతంనా పాత్రుడ్‍.
1TI 5:19 బే, తీన్జన సాబుత్‍ బోలవాలు ర్హహితోస్‍ పన్కి మోటవ్నప్పర్‍ నిందారోపన్నా ఒప్సునొకొ.
1TI 5:20 అలాదుజనూ ఢర్‍నూతిమ్‍ పాప్‍ కరవాలనా హాఃరనా హాఃమె గుర్ఖావొ.
1TI 5:21 దుష్మన్ను బుధ్దితిహుయుతోబి పక్చాపాతంతిహుయుతోబి షాత్బికర కొయినితిమ్‍, మే బోల్యొతె సంగతిన ఛాల్నుకరి దేవ్నహాఃమెబి, యేసుక్రీస్తున హాఃమెబి, ఏర్పచిరాక్యుతె దేవ్ను దూతనహాఃమెబి తున గుర్ఖాంరూస్‍.
1TI 5:22 తొందరహుయీన్‍ కినాఫర్బి హాత్‍మ్హేందొనొకొ. బగ్లవ్నూ పాప్మా భాగ్‍వాలొ నొకొహుయిస్, తూ‍ పవిత్రనిఘోని ర్హవ్వాను దేఖిలేను.
1TI 5:23 పన్కీ, ధరీన్‍ పానీస్‍ నాపీనుతిమ్ తార పేట్మను రోగ్ననిమిత్తంతీ మామూల్గా ఆవతె కంజోర్నటేకెబి ద్రాక్చాను రహ్ థోడు లీలెను.
1TI 5:24 థోడజణనూ పాప్‍ స్పష్టంగా దెఖాంకరాస్‍; యో న్యాయంనూ న్యావ్‍నా అగాడి చాలుకరాస్‍, బుజు థోడుజణాను పాప్‍ ఇవ్నకేడె జంకరస్‍.
1TI 5:25 ఇమ్మాస్‍ అషల్ కార్యాల్‍ క్హుద్‍తీ దెఖ్కాంకరాస్‍. బుజూ లపాఢీరాక్యుతె భార్‍పడకొయింతిమ్‍ కోర్హాయిని.
1TI 6:1 దేవ్ని నామ్‍నా ఇను బోధబి నాదూషించుబడ్నుతిమ్‍ బానిసత్వంను కాడినహేట్ ఛాతె హాఃరుజణూ, ఇవ్ను యజమానుల్‍ పూరహుయ్తె మహాన్‍నా అర్హుల్‍కరి యెంచును.
1TI 6:2 విష్వాస్‍హుయూతె యజమానుల్ఛాతె దాసుల్‍ ఇవ్ను యజమానుల్‍ భైకరి ఇవ్నా నాదకల్నూతిమ్‍, ఇవ్ను సేవనూ ఫాయ్‍దో లెవ్వాలు విష్వాస్‍సినా లాఢ్‍వాలా హుయిన్‍ ఛాకరి అజు జాహఃత్‍ ఇవ్నా సేవా కర్నూ; ఛాడ్‍ బోధకుల్‍ బుజూ ఖాఛనిను ధవ్లత్‍వాలు ఆ సంగతిన బోల్తాహుయీన్‍ ఇవ్నాహాఃరనా గుర్కాయో.
1TI 6:3 కోన్బి అప్ను ప్రభుహుయోతె యేసుక్రీస్తును అఛ్చువాతెన దేవ్నుభక్తినా హల్కూహుయూతె బోధనా నావొప్పీన్‍, భిన్నహుయూతె బోధనబొలాయుతెదె;
1TI 6:4 యోషాత్బి మాలంకరకోయినితిమ్ తర్కాల్మా లఢాయి గూర్చిన్‍, వాగ్దనాల్నా గూర్చిన్ ‍పాల్తూతి ప్రయాసపడ్తోహుయీన్‍ గర్వాందవాలొ హుసె. అనబారేమాస్‍‍ లఢ్డాయియే, ఖీజ్‍, లడ్డాయియే, దూషించను కొయింతే అనుమానాల్.
1TI 6:5 బుజు హఃరాబ్ను దిల్తిర్హహీన్‍ సత్యంమతూ నికిజైయిన్‍ దేవ్నుభక్తిన కమాయ్‍కరానుకరి ర్హహిజైన్‍, అద్మియేన వ్యర్థహుయూతె లఢాయ హుంకరస్‍.
1TI 6:6 పన్కి మన ఛాతే ఇన్మా సంతృష్టితీ ఖాచ్చిహుయుతే దేవ్నుభక్తి ఘణు ఫాయిదొ హుయీన్‍ ఛా.
1TI 6:7 అప్నె ఆ ములక్‍మా షాత్బి కోలాయని, అజ్గతూ షాత్బి లీన్‍ కోజాసుని.
1TI 6:8 అనటేకే కామ్‍హుయూతె ఖానుబి లుంగ్డాతి ఛాతె ఇనేతి డ్హంఢార్‍ భరాయ్న్ ర్హవొ.
1TI 6:9 దవ్లత్‍వాలకరి హువనటేకె ఆహ్ఃకరతె ఇవ్నె సోధనల్మా, ఝాల్‍మా, బుధ్దికొయినితెవాలనా, హానికరంహుయూతె కెత్రూకి దురాషల్మా పఢిజాస్‍. ఎజాత్ను అద్మియేనా పూరా నష్టంమా నాష్‍మాబి డుబాయ్‍నాక్చె.
1TI 6:10 షానకతొ దవ్లత్ను ఆహ్ః సమస్తంహుయుతె కీడుల్నా కారణం; థోడుజను ఇనా ఆహ్ః కరీన్‍ విష్వాస్‍తూనికిజైన్‍ కెత్రుకిబాధల్నా ఇవ్నా ఇవ్నేస్‍ టోచిలీదు.
1TI 6:11 దేవ్నొదాసుడ్‍, తూహుయ్‍తో ఆహాఃరు బెందీన్, నీతినా, భక్తినా, విష్వాస్‍నా, ఫ్యార్‍నా, ఓర్పునా, సాత్వికంనా కమాయ్‍ లేవనాటేకె ప్రయాస పడ్జొ.
1TI 6:12 విష్వాస్‍ సంబంధంహుయూతె అష్యల్ను లఢ్డాయినా కర్యో, నిత్యజీవంను కమావో. ఇనస్‍ పొంద్నుకరి తూ బులాయ్‍రాక్యొతె కెత్రూకి సాక్చుల్‍నాహాఃమె అష్యల్ను ఒప్పను ఒప్పిలిదొ.
1TI 6:13 సమస్తంనా జివ్వాడువాలొ ఆధారహుయోతె దేవ్ను హాఃమెబి, పొంతి పిలాతునా హాఃమె హిమ్మత్తి ఒప్పిలీన్‍ సాబుత్‍దిదోతె క్రీస్తుయేసును హాఃమెబి,
1TI 6:14 అప్న ప్రభుహుయోతె యేసుక్రీస్తు ప్రత్యక్చాహువతోడి తూ నిష్కళంకనితరా, నిర్దొష్‍నితరా ఆ ఆజ్ఞానా పల్లీన్‍ అనుసరించునుకరి తున ఆజ్ఞాపించుకరూస్‍.
1TI 6:15 స్రీమంతుడ్‍బి అద్వితీయుడ్‍హుయోతె సర్వాధిపతి సరైనా ధన్‍మా యో ప్రత్యాక్చాతనా దెఖ్కాడ్సె. యో సర్వాధికారి రాజోనా రాజొ, ప్రభువునా ప్రభువుహుయిన్‍ ఛా.
1TI 6:16 సమీపించకొయింతె తేజస్సుమా యోస్‍ మాత్రమస్‍ వసించీన్‍ అమరత్వాన్ను నిత్య జివ్వాలొ హుయీన్‍ ఛా. అద్మిమా కోన్బి ఇన దేక్యాకొయిని, కోన్బి ఇన దేక్చెకొయినీ; ఇనస్‍ ఘనతబి ష్వాసతహుయూతె ప్రభావంనా కల్గీన్‍ ర్హావదా! ఆమేన్‍.
1TI 6:17 ఆ ములక్‍మాఛాతె దవ్లత్వాలు గర్భంబర్యూ కాహెతిమ్‍, నాష్‍హువతె దవ్లత్ఫర్‍ ఆహ్ః నారాక్నూతిమ్‍, సుఖంతీ అనుభవించనటెకె సమస్తంనూ అప్నా ధారళంగా ఘణూ జాహఃత్‍ దిస్యేతె దేవ్‍కనాస్‍ నమ్మకంనా రాకోకరి ఆజ్ఞానాదిధో.
1TI 6:18 ఇవ్నే సమస్తంను హుయూతె జీవంనా కమాయ్‍లేవ హఃర్కు, ఆవ్సేతె ధన్‍మా అఛ్చు పునాది ఇవ్నటేకె నాఖిలేతూ; మేల్‍ కరవాలూబి,
1TI 6:19 అష్యల్‍కరతె కరి దవ్లత్‍వాలు ఇవ్నేబి, ఔదార్యం హుయూతెవాలబి, ఇవ్ను దవ్లత్మా అలాదవ్నా, దేవహఃర్కూతిమ్‍ ర్హానుకరి ఇవ్నా ఆజ్ఞపించొ.
1TI 6:20 ఓ తిమోతి, ప్రభూవు తున అప్పగించొతె ఇనస్‍ బఛ్చాయీన్‍, అపవిత్రుల్‍హుయుతె ఖాలివాతెనబి, జ్ఞానంకరి జూట్టీతి బొలాయుతె హర్యేక్‍ జగఢావ్నా దూర్‍ ర్హవొ.
1TI 6:21 ఆ విషయంమా బఢాయ్‍ఖోర్‍వాలకరీ థోడుజను లైజయిన్‍ విష్వాస్‍మా తప్పిగయూ. కృప తుమ్నా కేడె ర్హావదా.
2TI 1:1 క్రీస్తు యేసుమా ఛాతె జీవ్ను బారెమా వాగ్దానమ్‍నా లీన్‍ దేవ్ను చిత్తంను ప్రకారం క్రీస్తుయేసునొ అపొస్తల్‍హుయోతె పౌల్‍
2TI 1:2 లాడ్నొ ఛియ్యో హుయోతె తిమోతినా సుభంకరి బోలిన్‍ లిఖ్కుకరూస్‍. భా హుయోతె దేవ్‍కంతూ ప్రభూ హుయోతె క్రీస్తుయేసుకంతూ కృపబి, గోర్‍బి, సమాధానంబి తుమ్నామలను హువదా.
2TI 1:3 మారు ప్రార్థనమా బార్‍బార్‍ తున యాద్‍ కర్తొహుయీన్, మారు జమాణను అద్మియే తారు ఆంజునా హఃయల్‍ కర్లీన్‍, మన సంపూర్ణ ఖుషి హువనాటేకెస్‍ తున దేక్నుకరి రాత్‍ ధన్‍ ఆహ్‍ః కర్తొహుయిన్‍,
2TI 1:4 తారకన ఛాతె నిష్కపటంను విష్వాస్‍నా హఃయల్‍ కర్లీన్‍, మారు పితరూల్ను ఆచారం ప్రకారంతి సుద్ధ్ హుయుతె మనసాక్చితి సేవ కరూకరుతె దేవ్‍ఫర్‍ కృతజ్ఞుడ్ హుయీన్‍ ఛౌవ్‍.
2TI 1:5 ఆ విష్వాస్‍ అగాఢి తారి నానిహుయితె ల్హొయిమాను తారి ఆయాహుయితె యునీకేలోమాబి ఛా. యో తారమాబి కల్గీన్‍ ఛాకరి మే ఖచ్చితంతీ భరోసకరూకరుస్‍.
2TI 1:6 యో కారణంతి మే తారఫర్‍ మారు హాత్‍ మ్హేలను ఆషీస్‍కరను బారెమా తునా మల్యుతె దేవ్నుకంతూ కృపవరంనా బ్హడావును కర్లేనుకరి తున హఃయల్‍ కర్వాంకరియేస్‍.
2TI 1:7 దేవ్‍ అప్నా తాఖత్‍తి, ఫ్యార్‍బి, ఆంగ్తాన్‍ ఖడీన్‍ర్హాయ్‍తె అష్యల్ దిమాగ్‍హుయితె ఆత్మనాస్‍ దిదొ పన్కి ఢర్జావను ఆత్మన దిదొకొయిని.
2TI 1:8 అనటేకె తూ అప్నొ ప్రభూవును విషయం హుయుతె సాబుత్‍నా లీన్‍హో, ఇనొ ఖైదిహుయోతె మన లీన్‍హో షరం నాహుయిన్‍, దేవ్ను తాఖత్నా బట్టీన్‍ సువార్తనటేకె మిన్హత్‍మా భాగ్‍ హుయిన్‍ ర్హా.
2TI 1:9 అప్న కామ్ను బట్టీన్‍ కాహెతిమ్‍ ఇను హుఃద్‍ సంకల్పంనా బట్టీన్‍బీ జమాణనూ అగాఢీస్‍ యేసుక్రీస్తుమా అప్నా అనుగ్రహీంచ్యొతె కృపనా లీన్‍ అప్నా బఛ్చాయిన్‍ పరిసుద్ధ్ హుయుతె బులావన దిదొ.
2TI 1:10 పన్కి అప్నొ బఛ్చావాలొహుయోతె యేసుక్రీస్తు బారెమా ఆ సువార్తనా విషయంమా మరణ్‍నా మర్రాఖీన్‍ నిత్యజీవంమా ఉజాళుహుయీన్‍ ఆయో హంకె క్రీస్తుయేసుకరి బోలతె అప్నొ బఛ్చాడవాలొ రక్చకుడ్‍ ప్రతక్చ్యాం హువను బారెమా హుయు ఇను మరణ్‍నా నాషనంకరీన్ జీవంతి ఉట్టిన్‍ సువార్త బారెమా ఉజాళుమా లీన్‍ ఆయో.
2TI 1:11 ఆ సువార్తను విషయంమా మే ప్రచార్‍కరనటేకె, అపొస్తల్‍నితరా, బోధకుడ్‍నితరా దేవ్‍ నియమించ్యొ.
2TI 1:12 యో కారణ్‍నటేకె మే ఆ మిన్హత్‍నా అనుభవించుకరూస్‍, పన్కి మే నమ్యొతె ఇనా మాలంహుయీన్‍ ఛా అనటేకె షరం హుయీస్‍కొయిని; మే ఇనా ధరాయ్‍దిదొతె ఇనా ఆవజాసెతె యో ధన్మా యో బఛ్చావ్సెకరి పూర్తి భరోసకరుకరూస్‍.
2TI 1:13 క్రీస్తు యేసుమా రాక్నుతె విష్వాస్‍నా ఫ్యార్‍వాలొహుయిన్‍ తూ మరావల్లా హాఃమ్జొతె హాఃఛివాక్యంనా మాదిరి లీన్‍ పాటించ్‍.
2TI 1:14 తున దెవ్వాయ్‍రూతె యో అచ్చును బారెమా అప్నమా జింకరతె పరిసుద్ధాత్మనా బారెమా బఛ్చాయిలా.
2TI 1:15 ఆసియమాను ఇవ్నె హాఃరుజణు మన బెందీన్‍ చలిగూతె సంగతి తున మాలంహుయిన్‍ ఛా; ఇవ్నమా ఫుగెల్లు, హెర్మొగెనే యెజాత్నుస్‍.
2TI 1:16 ప్రభూ ఒనేసిఫోరు ఘేర్‍వాలంఫర్‍ గోర్‍ వతాలను హువదా.
2TI 1:17 యో రోమాన ఆయోతెదె మే ఖైదికరి షరంనాఖైయిన్‍ గణిచోట్‍ మన ష్రద్ధతి దూంఢీన్‍ మాలంకరీన్‍, ఆదరించ్యొ.
2TI 1:18 బుజు ఇనె ఎఫెసుమా కేత్రెకి ఉపచార్ కర్యొకీ యోతునా అచ్చుతీ మాలంహుయీన్‍ ఛా. యోధన్మా ఇనె ప్రభునుబారెమా గోర్‍ మలహఃర్కు ప్రభూ అనుగ్రహీంచును హువదా.
2TI 2:1 మారొ ఛియ్యా, క్రీస్తుయేసుమా ఛాతె కృపనా బారెమా తాఖత్‍ వాలొహుయీన్‍ ర్హా.
2TI 2:2 తూ కెత్రూకి సాబుత్‍వాలనా హాఃమె మే తున షిఖాడ్యొతె సంగతుల్‍నా బగల్‍వాలనా ప్రచార్‍కరనటేకె సామర్ద్యాంహుయూతె నమ్మకంవాలనా అద్మియేనా అప్పగించొ.
2TI 2:3 క్రీస్తుయేసుమా అష్యల్ సిపాయినితరా మారకేడె మిన్హత్‍నా అనుభవించ్‍.
2TI 2:4 సిపాయికోన్బి యుద్ధంనా జావనివహాఃత్‍, ఇనా గుమ్మల్‍మా చేర్చాయ్‍లిదొతె ఇనా ఖుషిరాక్నుకరి ఆ జీవ్నును ధందోమా పషికోజాయిని.
2TI 2:5 బుజు ఖేలవాలొ హుయోతె యో పోరటంకరని వహాఃత్‍ నియమంనూ ప్రకారంతీ నాలడ్తొ ర్హయోతొ ఇనా కిరీటం కోమల్సేని.
2TI 2:6 మిన్హత్‍ కర్యొహుయోతె ఖేతర్‍వాలోస్‍ పిఖాయుహుయుమా ఆగఢి ఫల్లేవనూ హాక్కుధారివాలొహుయీన్‍ ఛా.
2TI 2:7 మే బోల్యొతె వాతేవ్న సోచిల; హాఃరు విషయంమా ప్రభూవు తున అక్కల్‍నా మాలం కరావ్సె.
2TI 2:8 మారు సువార్తను ప్రకారంతి; దావీద్‍ను ఖాందాన్‍మా ఫైదాహుయిన్‍ మరణ్‍మతూ ఉట్యొతె, యేసుక్రీస్తునా బారెమా మే ప్రచార్‍ కరూకరతె హాఃయల్‍ కర్లెవొ.
2TI 2:9 మే నేరస్తుడ్‍హుయిన్‍ రయ్యోతిమ్‍ ఆ సువార్తను విషయంటేకె హాఃమ్‍కల్‍తి బందైజైయిన్ మిన్హత్‍ పడుకరూస్‍, హుయ్తోబి దేవ్ను వాక్యం బందైజైయిన్ కోర్హయూని.
2TI 2:10 ఇనహాఃజె దేవ్తూ చూణి రాక్యొతెవాలు నిత్యంహుయుతె మహిమతీబి క్రీస్తుయేసుమా బఛ్చణు పొంద్నుకరి మే ఇవ్నటేకె సమస్తంనాబి హఃమాలి లెంకరూస్‍.
2TI 2:11 ఆ వాతె నమ్మజైయి అప్నె ఇనకేడె మరిజావాలహుయతొ ఇనకేడెస్‍ జీవ్సు.
2TI 2:12 మిన్హత్‍మా సహీంచవాలహుయతొ ఇనకేడెమలీన్‍ యేల్సు. ఇనా మాలంకొయిని కరి బోల్యతొ ఇనేబి అప్నా మాలంకొయినికరి బోల్సె.
2TI 2:13 అప్నె నా నమ్మవాలహుయతోబి, ఇనె నమ్మవాలొహుయిన్‍ ర్హాసె; ఇనె ఇను ఛాల్‍ను స్వభావ్నా విరుధంతి కెహూబి కరకొయిని.
2TI 2:14 హాఃమ్జవాలన చెడగొట్టనటేకెస్‍ తప్ప అజు కినాబి కామె ఆవకొయింతె వాతెవ్నా బారెమా లడ్డాయి నొకొకర్లేవొకరి, ప్రభువునా హాఃమె ఇవ్నా సాబుత్‍ బోల్తాహుయిన్‍ ఆ సంగతుల్నా ఇవ్నా హాఃయల్‍ కరావొ.
2TI 2:15 దేవ్ను హాఃమె యోగ్యుడ్‍నితరా, షరమ్‍ పడకొయింతిమ్‍ కామ్‍ కరవాలంతరా, సత్య్ వచనంనా అష్యల్‍తి బోలవాలొ హువహఃర్కునితరా తారుతూస్‍ దేవ్నా దెఖ్కాడిలేవనా జత్తన్‍తి ర్హాజొ.
2TI 2:16 అపవిత్ర్ హుయూతె పాల్తువాతెవ్నా బెందా. ఎజాత్ను వాతెబోలవాలు అజూ జాహఃత్‍ భక్తికొయింన్తెవాలు హుయిజాసె.
2TI 2:17 ఫోడొ హఃడీన్‍, కిమ్‍ ఫైలావస్కీ ఇవ్ను బోధబి ఇమ్మస్‍ ఫైలావ్సె, ఇవ్నమా హుమెనైయుబి ఫిలేతుబి ఛా; యోజాత్నుస్‍.
2TI 2:18 ఇవ్నె జీవిన్‍ ఉట్టను మఠిగూకరి బోల్తు హాఃఛిను విషయంమా చుఖ్కాయ్‍జైయిన్‍, థోడుజణనూ విష్వాస్‍నా చెడగొట్టుకరస్‍.
2TI 2:19 హుయితోబి దేవ్ను స్థిరంహుయుతే బేస్‍ ఖడీన్‍ ఛా. ప్రభువు ఇవ్ను అద్మియోవ్నా మాలంకర్యాస్‍కరి ప్రభూను నామ్‍నా ఒప్పిలెవ్వాలు హర్యేక్‍ జణూబి దుర్ణీతిమతూ నిక్లిజానుకరి బోలతెయినా లిఖ్కాయ్‍రూస్‍, ఛాపొనితార ఛా.
2TI 2:20 ఏక్‍ దవ్లత్‍వాలను ఘేర్మా కెత్రూకి రూపాను రాఛబి ఘేణను రాఛుస్‍ కాహెతిమ్‍ లాక్డబి, మాట్టిను కుంఢబీ ర్హాస్‍, ఇనమా థోడు ఇమ్మాన్‍టేకెబి అజు థోడు ఇమ్మాన్ కొయింతెటేకెబి వాఢనుటేకెబి ర్హాస్‍.
2TI 2:21 కోన్బిహొ అన్మా చేరకొయినితిమ్‍ ఇను యోస్‍ పవిత్ర్ కర్లిదొతొతెదె ఇనె పరిసుద్ధ్ పర్చబడీన్‍, మాలిక్నె వాడిలేవనా అర్హుడ్‍హుయీన్‍ హర్యేక్‍ కార్యల్‍నా సిద్దపర్చబడీన్‍, ఘనతనహాఃజె గిన్నితరా ర్హాసె.
2TI 2:22 తూ కవ్వారేవ్ను ఆహ్క్ మతూ దూర్‍ మిలైలెవొ, పవిత్ర్ దిల్‍వాలహుయిన్‍, ప్రభూవునటేకె ప్రార్థనా కరవాలనకేడె నీతినా విష్వాసంనా ఫ్యార్‍నా సమాధానంటేకె మిలావొ.
2TI 2:23 బుద్ధిహీనుల్‍హుయతె, వాలంతి మలీన్‍ కొయింతెవాతెవ్నూ లఢైయే ఝగడాయేనా కరావనూ హుసేకరి, మాలంకరీన్‍ ఎజాత్నునా బెందెవొ.
2TI 2:24 ప్రభూవును దాసుడ్‍ లఢైయేవ్నా నాకర్ను హఃరవ్‍ఫర్‍ గోర్తి ర్హాను. బోధనా సమర్థుడ్‍నితరా ర్హహీన్, ఓపికతి ర్హాను.
2TI 2:25 హాఃఛిన మాలంకరీన్‍ ఇవ్నే దిల్‍ బద్లాయిలేవనా దేవ్ ఇవ్నా మోకా దిసె; కరి అఖ్కల్ కొయినితిమ్‍ తూ మారు వైరినా అష్యల్‍ కరొ.
2TI 2:26 అనహఃజె సైతాన్‍ ఇను ఇష్టంహుయూతిమ్‍ ఇవ్న ధరాయ్‍హుయూతె అవ్నె ఇనా గాంమతూ హోషార్‍తి ర్హహీన్‍ చుఖ్కాయి జాసె.
2TI 3:1 ఆఖరి ధన్మా అపాయంహుయూతె ధన్ ఆవ్సెకరి మాలంకర్లెవొ.
2TI 3:2 కింకతొ అద్మియే స్వార్థంవాలంతరా, దవ్లత్‌ఫర్‍ లాంచి కరవాలు, మహాన్‍ అద్మికరి బొల్లెవాలనితరా, హాంఖార్వాలు, గాళెదెవ్వాలు, ఆయ, భా కర్యతే మేల్నా భులిజవ్వాల, భక్తికొయింతె,
2TI 3:3 గోర్‍ కరకొయింతె, భారి ధావొకరవాలు చ్హాడ్‍ బోలవాలు, నిగ్రహమ్‍కొయంతెవాలు, క్రూరుల్‍, హాఃఛినా దూషణకరవాలు
2TI 3:4 ద్రోహుల్‍, మూర్ఖుల్‍బి, హంఖార్‍వాలు, దేవ్‍తీబి సుఖంనాస్‍ జాహాఃత్‍ ఫ్యార్‍కరవాలు,
2TI 3:5 ఇవ్నె ఉఫర్ భక్తీహుయుతె వాలంతరా ర్హాస్‍ పన్కి ఇను తాఖత్‍నా ఆధారపడకొయినితిమ్‍ ర్హాస్‍, అజాత్ను వాలంతీ దూర్ ర్హాజొ.
2TI 3:6 అజాత్ను అవ్నె థోడుజణు ఘేర్మా జైయిన్‍ పాప్తీ ర్హహీన్‍ కంజోర్‍ హుయుతె బాయ్కోనా లొంగాయిలీన్‍, ఆ బాయ్కా అపరాధంను భావంతి కుంగిజైయిన్‍ కెత్రూకి దురాహ్‍ఃనా బారెమా
2TI 3:7 థోడుజణు బాయ్కా కెదేబి షీకిలేనుకరి కోషిస్‍కరస్‍ పన్కి హాఃఛివిషయంహుయూతె జ్ఞాన్‍నా మాలంకరకొయిని.
2TI 3:8 యన్నే, యంబ్రే కరిబోలతె ఇవ్నే మోషేనా పాచుపరీన్‍ గుర్ఖాయోతిమ్‍ అవ్నెబీ ఖర్రాబ్‍హుయూతె దిల్తి ర్హయీన్‍ విష్వాస్‍నూ విషయంమా భ్రష్టుల్‍ హుయిన్‍ హాఃఛినా పాచుఫరాయిన్‍ బోల్సె.
2TI 3:9 హుయితోబి ఇవ్ను బే జణనా అక్కల్‍కొయింతె ఇంనితరా భార్‍ పఢస్కి ఇమ్మస్‍ అవ్ను హాఃరవ్నా భార్‍పడ్సె ఇనటేకె అవ్నె అజు అగాఢిజాసెకొయిని.
2TI 3:10 హుయితొ తూ మారు బోధనా, ఛాల్‍నా, మారు ఉపధేసంనా, మారు విష్వాసంనా, మారు సహానంన, మారు ఫ్యార్‍మానబి మారు ఓర్పుతి ఛాలొ.
2TI 3:11 అంతియొకయ, ఈకొనియ, లుస్త్రకరి బోలతె హాఃయర్‍యోమా మే అనుభవిచ్యొతె హీంసల్నా ప్రమాదల్‍నా మాలం ర్హయిన్‍బి మారకేడె ఆయో, యోజాత్ను హింసల్‍ మే సహించ్యొ పన్కి, హాఃరవ్‍మతూ ప్రభూవు మన చుఖ్కాయో.
2TI 3:12 క్రీస్తు యేసుమా అఛ్చు భక్తితీ జీవ్నుకరి ఆహ్‍ఃకరవాలు హాఃరుజణు హింసపొంద్సె.
2TI 3:13 హుయుతోబి ఖర్రాబ్‍ వాల, పార్లవ్నా మోసంకర్తూ ఇవ్నేబి మోసంహోతూ అత్రేన అత్రూ మోసం హుయిజాసె.
2TI 3:14 ఇనటేకె తూస్‍ కఛ్చితింతీ మాలంకర్లిదోతె ఇనా కిన బారెమా షిక్యోకి ఆ సంగతినా గ్రహీంచీన్‍ ఇనకనా ఖడీన్‍ ర్హా.
2TI 3:15 క్రీస్తు యేసుమా ర్హానుతె విష్వాస్‍ బారెమా బఛ్చణహుయూతె జ్ఞానం తునా మలనటేకె తాహాఃత్‍ ఛాతే పరిషుద్ధ లేఖనాల్‍నా అడ్డాణి పర్తూస్‍ తునా మాలం,
2TI 3:16 దేవ్నును ప్రేరణతి ఆయుతె లేఖనాల్‍ బోధించానటేకె, ఖండించాన, తప్పు దిదానటేకె నీతిమా జీవనటేకె ఉపయోగకరంతి ఛా.
2TI 3:17 అనటేకె దేవ్నూ సేవకుడ్‍ తాయార్‍హుయిన్‍ హర్యేక్‍ అష్యల్ను కామ్‍నా కరనటేకె పూర్తి తయాయ్‍హుయీన్‍ ర్హాను, అర్హత కల్గిన్‍ ర్హాను.
2TI 4:1 దేవ్నహాఃమె, జీవ్తావాలనాబి మర్యూహుయునాబి న్యావ్‍ కరవాలొ క్రీస్తుయేసున హాఃమే, ఇను ప్రత్యక్చతన హాఃమె ఇనా రాజ్యంకేడె మే ఖఛ్చితంగా బోలుకరూతె సాత్కతొ.
2TI 4:2 వాక్యంనా ప్రచార్‍కర్‍, వీల్‍ హుయితోబి, వీల్‍ నాహుయితోబి హర్యేక్‍ వహాఃత్‍మాబి సిద్ధంతి ర్హా, సంపూర్ణంతి సహానంతి ఉపదేషీస్తో ఖండించీన్‍ గుర్కావ్‍తా బుద్ధి బోల్తొ ర్హా.
2TI 4:3 సానకతొ జణుల్‍ అష్యల్‍బోధనా సహించా కొయిన్తె, హాఃమ్జనటేకె ఇష్టపడకొయిన్తె ఇవ్ను హుఃద్ను దురాహ్ఃనా నచ్చుహుయుతే బోధించవాలన లాయిలీన్‍.
2TI 4:4 హాఃఛినా భణె కాణ్‍ నారాఖిన్‍, కహానియేఫర్‍ ధ్యాన్‍ కర్సె.
2TI 4:5 హుయితోబి తూ హాఃరు విషయాల్‍మా తగ్గించిలీన్‍ ర్హాజొ, మిన్హత్‍కర్‍ సువార్తకుడ్‍ను కామ్‍కర్‍. తారు పరిచర్యనా సంపూర్ణంతి కర్జొ.
2TI 4:6 మే హంకేస్‍ జాన్నబలి హుంకరూస్‍ మారు జావను ధన్‍ హాఃమేస్‍ ఛా.
2TI 4:7 అష్యల్ను పోరాటం పోరాడ్యొ, మారు మిలావను ముగించ్యొ, మారు విష్వాస్‍నా బఛ్చాయిలిదొ.
2TI 4:8 హంకేతు మారటేకె నీతికిరీటం బేందిరాక్యుస్‍, యో ధన్మా మనస్‍ నీతినూ న్యాయాధిపతి హుయోతె ప్రభూవు యో మనబీ, మనా మత్రంమాస్‍ కాహేతిమ్‍, ఇను ఫ్యార్‍తి ఏదురు దేహ్‍ః వాలహాఃరనబి అనుగ్రహీంక్చె.
2TI 4:9 మారకనా యెగ్గీస్‍ ఆవనటేకె కోషిస్‍ కరొ.
2TI 4:10 దేమా ఆ ములక్‍నా ఫ్యార్‍కరీన్‍ మన బెందీన్‍ థెస్సలొనీక చలేగొ, క్రేస్కే గలతీయనబి, తీతు దల్మతియనబీ గయూ;
2TI 4:11 లూకా మాత్రమస్‍ మారకన ఛా. మార్కున కేడెలీన్‍ ఆవ్జొ, యో పరిచర్యను నిమిత్తం మన ఉపయోగంతి ర్హాసె,
2TI 4:12 తుకికునా, ఎఫెసు నంగర్‍మా బోలిమొక్లాయో.
2TI 4:13 తూ ఆవనివహఃత్‍ మే త్రోయమా గాంమ్మా కర్పుకనా బెందీన్‍ ఆయోతె లుంగ్డన, పుస్తకాల్‍నాబి, ముఖ్యంతి, చాంబ్డను కాగత్‍నా లీన్‍ ఆవ్జొ.
2TI 4:14 అలెక్సంద్రు కరి బోలాతె కంచరివాలు మన ఘను కీడుకర్యొ, ఇనూ కామ్నా బట్టీన్‍ ప్రభూవుస్‍ ఇనా ప్రతిఫల్‍ దిసె.
2TI 4:15 ఇను విషయంమా తూబి జత్తన్‍తి ర్హాజొ, యో హమారు వాతేవ్నా దేవ్ను ఎదిరించ్యొ.
2TI 4:16 మే అగాఢి సమాధానం బోల్యొ తెదె, కోన్బి మారబాజు ఉభర్యుకొయిని, అనటేకె హాఃరుజణు మనా బెందీన్‍ గయూ; ఆ ఇవ్నా నేరంనితరా కాహేతిమ్‍ హువదా.
2TI 4:17 హుయుతోబి మార ద్వార సువార్త సంపూర్ణంతీ ప్రచార్‍కరను నిమిత్తంనా, యూదుల్‍‍కాహెతె జనభో ఇనా హాఃమ్జనూ నిమిత్తంతి, ప్రభుమార భనె ర్హహీన్‍ మనా కువ్వాత్‍దిదొ అనటేకె మే మోటావాగ్ను మోఢమతూ చుక్కాయ్‍గయో.
2TI 4:18 ప్రభూ హర్యేక్‍ ఖర్రాబ్‍ కాంమతూ మన బఛ్చాయిన్‍ జత్తన్‍తీ ఇను స్వర్గంను రాజ్యం చెరావ్సె. పిఢిపిఢిమా ఇనా మహిమా హువదా, ఆమేన్‍.
2TI 4:19 ప్రిస్కిలబి, అకులనాబి, ఒనేసిఫోరు ఘేర్వాలా హాఃరన మారు హాఃలమ్‍.
2TI 4:20 ఎరస్తు కొరింథీమా ర్హైహిగొ, త్రోఫిము రోగ్వాలొహుయీన్‍ ర్హావమా ఇనా మిలేతుమా బెందీన్‍ ఆయో.
2TI 4:21 ఠండ్నా ధన్‍ ఆవన అగాఢీస్‍ తూ ఆవన కోషిస్ కర్జొ, యుబూలు, పుదే, లిను, క్లౌదియబి ఆలాదు భైయ్యే హాఃరుజణు తునా హాఃలమ్‍ బోలుకరస్‍.
2TI 4:22 ప్రభువు తారు ఆత్మనకేడెహుయీన్‍ ర్హావదా, కృప తుమారకేడె హుయిన్‍ ర్హావదా.
TIT 1:1 దేవ్‍ ఏర్పచిరాక్యొతె ఇవ్న విష్వాస్‍ను నిమిత్తంనా, నిత్యజీవంను బారెమా నిరీక్చణ్‍తి హుయ్తె భక్తిను ఆధార్‍తీ సత్యంవిషయంను బారేమా అనుభవన్ను జ్ఞాన్‍ను బారేమా
TIT 1:2 దేవ్ని దాసుడ్బి యేసుక్రీస్తు అపొస్తుల్‍హుయోతె పౌల్‍, అప్నహాఃరను విష్వాస్‍ విషయంమా
TIT 1:3 మార హాఃఛిహుయోతె ఛియ్యో తీతున అఛ్చుకరి బోలిన్‍ లిఖ్కాయుతె. యో నిత్యజీవంనూ గూర్చీ ఛ్హాడ్ బోలకొయింతె దేవ్‍ జమానమా ధన్‍ అగాఢీస్‍ ఆజ్ఞాదిదోతొ పన్కి, హంకె అప్నొ బఛ్చావాలొహుయోతె దేవ్ను ఆజ్ఞప్రకార్‍ మన దిరాక్యుతె సువార్త ప్రచార్‍బారెమా ఇను వాక్యాల్‍ ఘట్జావనుధన్మా ప్రచార్‍కర్యూ.
TIT 1:4 భా హుయోతే దేవ్కంతూ అప్నొ బఛ్చావాలొహుయోతె క్రీస్తు యేసుతినిఖీన్‍ కృపబీ కనికరంనబి సమాధానంబి తున హువదా.
TIT 1:5 మే తున ఆజ్ఞాపించోతె ప్రకార్‍ తూ హాఃరాబ్నితర ఛ్చాతె ఇన హుఃదుకరీన్‍, హర్యేక్‍ నంగర్మా మోట్వానా బెందానా నిమిత్తమస్‍ మే తున క్రేతుమా మేందీన్‍ ఆయోతొ.
TIT 1:6 కోన్బి నిందాకొయింతెవాలొ, ఏక్‍ బావన్‍ ర్హవ్వాలో, మరద్మానొ, అలాదవ్నుపాప్‍విషయంమా నేరంకొయింతెవాలొ హుయీన్‍ అవిదేయుల్‍ కొయినితిమ్‍ విష్వాస్‍వాలహుయూతె లడ్కావాలొహుయీన్‍ రయ్యోతెదె ఎజాత్నూవాలనా మోటనితరా ఉబ్రకాడజై.
TIT 1:7 సానకతో అధ్యక్చుడ్‍ దేవ్నూ ఘర్‍నాకాపాడాలోనిఘోని నిందా కొయింతే వాలొహుయీన్‍ ర్హాను. ఖీజ్‍ కోయిన్‍తిమ ర్హాను, పీఖోడితార నారావ్వాను, లడ్డాయినా నాజాను, పైషా ఫర్ ఆహ్‍ః ర్హాను.
TIT 1:8 జాహఃత్‍ ఫ్యార్‍వాలోబీ, అషల్ ఛాల్‍ ర్హావాలో, జ్ఞానంవాలొ హుయిన్‍, నీతి వాలో, ప్రవిత్రుడ్‍, ఆహ్క్ నిగ్రహంనా హువాలోహుయీన్‍.
TIT 1:9 ఇను అఛ్చువాత్‍ను బోధనువిషయంతీ అద్మియేనా గుర్కావనాటేకెబీ, వాత్నా వాత్‍ బోలవాలనూ వాత్‍నా ఖండించనాటేకె షక్తివాలోహువహాఃర్కూ, బోధనా అనుసార్‍కరీన్‍ నమ్మనాహుయూతె బోధనా గట్టితీ ధర్లేవాలోహుయీన్‍ ర్హాను.
TIT 1:10 సానకతో యూదుల్మా కెత్రూకిజనూ, విషేసంతీ సున్నతి ఆధారం కర్లిదుతే ఇవ్నే అవిధేయుల్ హుయిన్‍ ఎదిరించా ధోఖాకరతేవాలహుయీన్‍ ఛా.
TIT 1:11 ఇవ్ను మోడు ముఛ్చావును. ఇవ్నే షరంనుహుయూతె హుఃద్ను స్వలాభంనాటేకె బోధకర్తూ, ఘర్‍యేవ్నా ఖరాబ్‍కరూకరస్‍.
TIT 1:12 ఇవ్నమా ఏక్జనో, ఇవ్ను ఖుద్ను ప్రవక్తల్మా ఏక్జనూ అమ్‍ బోల్యూ. క్రేతీయుల్‍ హమేషా చ్హాడ్‍వాలుబీ, దుష్ట్ జాన్వార్‍తార, సోమరివాలహుయూతె భుకాట్‍వాల హుయిన్‍ ఛా.
TIT 1:13 విష్వాస్‍నువిషయంమా స్వస్థహువాతె నిమిత్తంతీ ఇవ్నా కఠినంతీ గుర్కావ్.
TIT 1:14 ఆ సాక్చ్యం హాఃఛిస్‍. ఆ కారణంతి ఇవ్నే యూదుల్‍ను కహానీనా, హాఃఛిమతూ నికిజాయిన్‍ అద్మియేనూ బంధావతెన లక్చ్యం నారాక్నుతిమ్,
TIT 1:15 పవిత్రల్నా హాఃరూబీ పవిత్రస్‍ పన్కి, హాఃరబ్‍హుయీతె వాలనాబి అవిష్వాస్‍వాలనాబి కెహూబి పవిత్రహూయూతె కాహె. ఇవ్ను దిల్‍నూబి ఇవ్ను దిల్నుసాబుత్‍బి హాఃరబ్‍హుయీన్‍ ఛా.
TIT 1:16 దేవ్నా మాలంకరి ఇవ్నే బొల్లేస్‍ పన్కి, అసహ్యుల్‍ అవిదేయుల్‍బీ హర్యేక్‍ అషల్ కామ్‍మా విషయంమా హాఃరబ్‍హుయీన్‍ రైన్‍.
TIT 2:1 తూ ఆరోగ్యకరంహుయితె ఉపదేషంను అనుకూలంహుయూతె ఉపదేష్‍ సంగతుల్నా బోధించ్‍.
TIT 2:2 కింకతో భుఢా నిగ్రహంతీ కల్గీన్‍ ర్హైన్‍ ఇనామ్‍ధార్‍తీ, స్వస్థతా బుద్ధి వాలబీ, విష్వాస్‍సంబి, ఫ్యార్‍బీ, సహానంబీ, అష్య‍ల్‍తి ర్హాను.
TIT 2:3 ఇమ్మస్‍ భుడియా బాయికాయే ఇమాన్‍తీ, ఛ్హాడిబోలవాలంతరా, కాహేతిమ్ ర్హాను, దారుపీయనుమా డుబీన్‍ తేలుతూ నార్హానుతిమ్‍, ప్రవర్తనమా ఢర్‍భక్తివాల హుయిన్‍ అష్యల్ విషయాల్‍ షికాడ్తుహుయిన్‍ ర్హాను.
TIT 2:4 దేవ్ను వాక్యంనా గలీజ్‍ నామ్‍ నాఆవునుతిమ్‍ ఇను భావిరియేవ్‍నా లాఢ్కవనా ఫ్యార్‍తి దేఖిలేనుకరి కవ్వారియోనా బోల్తూ,
TIT 2:5 దిల్నా అదుపుమా బెందిలీన్‍, సిలువతులుతార ఇవ్నూ ఘేర్న అష్యల్‍తీ రాఖిలేవవాలనితరా, ఇవ్నూ బావిరినా లోబడ్తు హుయిన్‍ ర్హానుకరి భుఢియ బాయికవ్నా ఇవ్నా బోల్ను.
TIT 2:6 ఇమ్మాస్‍ స్వస్తబుద్ధి వాలహుయిన్‍ ర్హానుకరి కవ్వారేవ్నాబోలును.
TIT 2:7 తునా చింగావ్వాలు తార బారేమా గలీజ్‍ వాతే కేహుబి బోలాకోయినితిమ్‍ హాఃరు అష్యల్ కామ్ను విషయంమా తారు తూస్‍ ఆదర్షంతి దేఖిలా.
TIT 2:8 తారు వైరియేనా గురించి కాయిబి ఖర్రాబ్‍ వాతె బోల్య కోయిన్‍తిమ్‍ షరమ్‍హువతిమ్‍, తారు ఉపదేషం యథార్థంతీ, మర్యాదతి, గాలెయేవ్‍నా జొగొదెవ్వాకొయినితిమ్‍ ర్హాను.
TIT 2:9 దాసుల్‍హుయతె ఇవ్నె హాఃరువిషయంమా ఇను యజమానుల్‍నా విధేయుహుయిన్‍ ర్హాను ఇను యజామానుల్నా పాచుఫరీన్‍ బోలకొయినితిమ్‍ హాఃరు విషయాంమా ఇవ్న ఖుషీకర్ను,
TIT 2:10 ఛోర్‍ నాకర్నూ, సంపూర్ణహుయుతె అచ్చు విష్వాస్‍వాలంతరా ర్హాను, అప్నో రక్చకుడ్‍హుయోతె దేవ్ను ఉపదేషంనా పార్లవనా ఆకర్షణీయంతార కరను, కరి ఆ సంగాతుల్‍ ఇవ్నా బోధించ్‍.
TIT 2:11 కింకతో హాఃరు అద్మియేవ్నా రక్చణకరమ్‍ హుయితే దేవ్ను ఇను కృప దెఖాడ్యో
TIT 2:12 అప్నె భక్తిహినాతన, ఆ ములక్‍ను సంబంధమ్‍హుయితే దురాహ్ఃనా బేందిన్‍, నీతిహుయుతె నిరీక్చణ నిమిత్తంతి,
TIT 2:13 కతో మహా దేవ్‍బి, అప్నో బఛ్చాడవాలొహుయోతె యేసుక్రీస్తునటేకె వాట్‍ దేక్తుహుయిన్‍ ఆ లోకంమా స్వస్థబుద్ధితీబి, నీతితి, భక్తితిబీ, జివ్నుకరి అప్నా బోధించుకరాస్‍.
TIT 2:14 యో సమస్తంహుయూతె దుర్ణితిమతూ అప్నా బఛ్చాయిన్‍, అష్యల్ కామ్‍కరమా ఆషక్తివాలుహయుతె అద్మియోనా ఇనహాఃజె పవిత్రంకరీన్‍ ఇను సోత్తునితరా కర్లేవనటేకె ఇనూయోస్‍ అప్నాటేకె అర్పించిలిదొ.
TIT 2:15 అనా బారెమా బోధిస్తూహుయిన్‍, గుర్కావ్తోహుయీన్‍ సంపూర్ణనా అధికారంతి ఖర్రాబ్‍బోధనా ఖండిస్తూహుయీన్‍ తునా కోన్బి తృణీకరింపకనొకొదా.
TIT 3:1 అధిపతిల్నూబి అధికారుల్‍ను వాత్‍ హఃమ్జిన్‍ ర్హాను, హర్యేక్‍ అష్యల్ కామ్‍‍నా కరనటేకె తయార్‍హుయీన్‍ ర్హాను,
TIT 3:2 అద్మియేను హాఃరఫర్‍ సంపూర్ణహుయుతె మర్యాద ర్హయీన్‍ జీవ్ను, కినాబి నాదూషించను, లడ్డాయా కరవాలబి సాంతితీ హుయిన్ ర్హాను కరిబి, ఇవ్నా హఃయల్‍ కరావ్జొ.
TIT 3:3 సానకతొ అప్నేబి జమాణమా బుద్ధిహీనుల్‍నితరా థా. మోసం హుయిగతె వాలబి కెత్రూకి రకంను దురాహ్ఃనాబి భోగమంనా దాసుల్‍వాల ర్హయిన్‍, దుష్టత్వాంకనబి, అసూయకనబి వహాఃత్‍ జింకర్తూహుయీన్‍, అసహ్యుల్‍హుయీన్‍ ఏక్ను యేక్‍ దావొకర్తాహుయీన్‍ ర్హయ్యతా. పన్కి
TIT 3:4 అప్నొ బఛ్చాడవాలొ హుయోతె దేవ్ను దయబి, అద్మియేఫర్‍ ఇనఛాతె ఫ్యార్‍బి, ప్రకట్‍ హుయుతెదె.
TIT 3:5 అప్నె నీతిఫర్‍ ఛాలిన్‍ కర్యతె కామ్ను ఆధారంతి కాహెతిమ్‍, ఇను గోర్‍ను మూలంతి నవూ ఫైదాహువను సంబంధంహుయుతె నోహనూ బారెమాబి, పరిసుద్ధాత్మ అప్నా నవూ స్వభావంహువనూ కారణ్‍తీ అప్నా బచ్ఛాయో.
TIT 3:6 అప్నొ బఛ్చాడవాలొ హుయోతె యేసుక్రీస్తును బారెమా దేవ్‍ అప్నఫర్‍ పరిషుద్ధాత్మనా జాహఃత్తీ దిదొ .
TIT 3:7 అప్నె ఇను కృపను బారెమా నీతిమంతుల్‍కరి తీర్చబఢీన్‍ నిత్యజీవంనా బారెమా నిరీక్చనాలీన్‍ వారసుల్‍హువనటేకె కర్యొ.
TIT 3:8 ఆ వాతె నమ్మకంహుయుతె అనటేకె దేవ్‍కనా విష్వాస్‍ రాఖవాలు హాఃమె బేందిరాక్యుతె కామ్నా అష్యల్తి కరమా దిల్‍ లగాడ్‍కరి తూ ఆసంగతుల్‍నా లీన్‍ జోరెహుఃబోలునుకరి మే కోరుకరూస్‍. ఆ అష్యలస్‍ అద్మియేనా ప్రయోజన్‍హుయూతె లాభంహుయిన్‍ ఛా.
TIT 3:9 యెత్రెస్‍ పన్కి, అక్కల్‍కొయింతె ఝగడా కరతెవాలు, హాఃదన్‍నా లిన్‍ ధర్మషాస్ర్తంను బారెమాను లడ్డాయేబి నిష్‍ప్రయోజనంబి పాల్తుహుయీన్‍ ఛా. అనటేకె ఇనేతి దూర్‍ ర్హాజొ.
TIT 3:10 తుమారమా ఝడగా కరవాలు అద్మియేనా ఏక్‍చోట్‍ బే చోట్‍ బుద్ధిబోలిన్‍ పాస్సల్‍ ఇనేనా దూర్‍ ర్హవొ.
TIT 3:11 తున మాలమస్‍, యెజాత్నువాల వాట్‍ భులిజైయిన్‍ పాప్‍కరీన్‍ ఇనూ యోస్‍ షిక్చా నాఖిలెంకరస్‍.
TIT 3:12 తెదె మే నికొపొలిమా ఠండ్నాధన్‍ కాడ్నుకరి సోచిలీన్‍ థొ. అనటేకె మే అర్తెమాహుయుతోబి, తుకికుహుయుతోబి తారకనా బోలిమోక్లొతెదె ఎజ్గా మారకనా నికొపోలినా ఆవనటేకె కోషిస్‍కర్‍.
TIT 3:13 న్యాయవాది హుయోతే జేనాన్‍బి, అపొల్లోనా యెగ్గీస్‍ బోలిమోకల్‍, ఇవ్నా సాత్‍బి కామ్‍నాహోను తిమ్‍ దేఖిలా.
TIT 3:14 అప్నువాలుబి నిష్ఫల్‍ నాహోనుతిమ్‍ ర్హాను జరూరత్‍నా బట్టీన్‍ వహఃత్‍మా అఛ్చు కామ్నా ష్రద్ధతీ కరనా షిఖిలెవొ.
TIT 3:15 మారకనా ఛాతె హాఃరుజణు తునా వందానాల్‍ బోలుకరాస్‍ విష్వాసంనా లీన్‍ హమ్నా ఫ్యార్‍ కరవాలన హమారు వందనాల్‍ బోల్జొ, కృప తుమ్నా హఃరనా కేడెహుయిన్‍ ర్హావదా.
PHM 1:1 క్రీస్తుయేసు ఖైదీహుయోతె పౌల్‍బి, భైహుయోతె తిమోతిబి హమారు లాఢ్‍వాలొ మారజోడ్మా ర్హయ్యోతె ఫిలేమోన్‍నాబి,
PHM 1:2 బుజు అప్ను భేన్‍హుయితె అప్ఫియనాబి, జోఢ్మా యోధుడ్‍హుయోతె అర్ఖిప్పుకనాబి, తారు ఘర్కనా ఛాతె సంఘంనాబి అఛ్చుకరి బోలిన్‍ లిఖ్కుకరుతె.
PHM 1:3 అప్ను భా హుయోతె దేవ్‍కంతుబి ప్రభుహుయోతె యేసుక్రీస్తుకంతుబి కృపబి సమాధానంబి తుమ్న హువదా.
PHM 1:4 సహోదరుడ్‍ హుయోతె ఫిలేమోన్‍ మారు ప్రార్థనమా తారు నిమిత్తంతి యాద్‍ కర్తొ, హమేషా మారు దేవ్నా కృతజ్ఞాతస్తుతుల్‍ పేడ్తాహుయోన్‍,
PHM 1:5 సానటేకె దేవ్ను అద్మియోనా హాఃరనా బారెమాబి తునా కల్గిన్‍ ఛాతె విష్వాస్‍నా బారెమా మే హఃమ్జిన్‍ భైహుయోతె ఫిలోమోన్‍ మే, తారు ఫ్యార్‍ను గూర్చిన్‍, ప్రభుహువుయోతె యేసును బారెమా ధర్తిను
PHM 1:6 క్రీస్తును బట్టీన్‍ తుమారమా ఛాతె హరేక్ స్రేష్టంహుయూతె వరంను విషయంమా తూ అనుభవపూర్వకంతి మాలంకరను బారెమా అలాదుజణు తారు విష్వాస్‍మా మలనటేకె హరేక్‍ ధన్‍ కామ్‍కరావమా హోనుకరీ వేడిలెంకరూస్‍.
PHM 1:7 భైయ్యే దేవ్ను అద్మిహాఃరు పరిసుధ్ధుల్‍ను దిల్నా తారు మూలంగా ఆరామ్‍ పొందుకరమా తారు ఫ్యార్‍ను బట్టీన్‍ మన విషేస్‍హుయూతె ఖుషిబి ఆద్రు హుయు.
PHM 1:8 అనటేకె జరూర్‍ కర్నుతె ఇనా బారెమా తున ఆజ్ఞ దేవనాటేకె క్రీస్తును విష్వాస్‍మా మన ఘను హిమ్మత్‍ హుయీన్ ఛా.
PHM 1:9 పన్కి భుడొబి సేవకుడ్ని హంకె క్రీస్తుయేసుమా ఖైదీహుయీన్‍ ఛాతె పౌల్‍కరి మే ఫ్యార్‍ను బట్టీన్‍ బతిమాలను అజు అష్యల్‍కరి సోచిలిదొ.
PHM 1:10 క్రీస్తుమా బట్టి మన ఆత్మీయ ఛియ్యోహుయోతె ఒనేసిమ్‍ కోసరము తున వేడిలెంకరూస్‍.
PHM 1:11 ఇను అగాఢి తున కామె ఆవకొయింతె పాల్తువాలొస్‍ పన్కి, హంకె తారహాఃజె, మారటేకెబి కామె ఆవాలొహుయీన్‍ ఛా.
PHM 1:12 మారు జాన్ను జోఢనుహుయ్తె ఇనా తారకనా పాచు బోలిమొక్లి రాక్యొస్.
PHM 1:13 మే సువార్తనాటేకె ఠాణమా ర్హావమా తారు బదులుగా మద్దత్‍కరనూ నిమిత్తంతీ మారకనా ఇనా రాఖిలేనుకరి రయ్యోతొ
PHM 1:14 పన్కి తారు మద్దత్‍ కువ్వత్తి హుయుతోబి కాహెతిమ్‍ కర్యొకొయినితిమ్‍ తారు ఇష్ట పూర్వకంతి ర్హానుకరి, తున పుఛ్చాయోకొయినితిమ్‍ ఎజాత్నూ కెహూబికరనా మన ఇష్టంకొయిని.
PHM 1:15 ఇను హంకెతూ దాసునితరా ర్హావకొయింతె దాసుడ్‍తీబి జాహఃత్‍వాలొనితరా, లాఢ్‍హుయోతె భైనితరబి, తారకనా కెదేబి ర్హావనటేకెస్‍ కాబోల్‍ ఇనె థోడుధన్‍ తున దూర్‍కరీన్‍ ర్హయ్యొతొ.
PHM 1:16 విసేషంతి మనబి, ఆంగ్తాన్‍ విసేషంనా ప్రభువు విషయంనా అజు విసేషంతి తునాబి, లాఢ్‍హుయోతె భైనితరా,
PHM 1:17 అనహాఃజె తూ మన తారు జొఢ్మా కాంవాలనితరా ఎంచతొతెదె మన చేర్చాయలిదొతె ఇనబీ మారింతరా చెర్చాయ్‍లా.
PHM 1:18 ఇను తున కెహూ కష్టం హుయుతోబి కల్గించతోబి, తున కెహూబి ఉధార్‍ ర్హైతొతోబి, ఇనా మారు లెక్కమా చేర్చావ్‍;
PHM 1:19 పౌల్‍కరి మే మారు అస్లిహాత్తి ఆ వాత్‍ లిఖ్కుకరూస్‍. ఉధ్దార్‍ మేస్‍ ప్హేడిస్‍. హుయ్‍తోబి తారు ఆత్మా విషయంమా తూస్‍ మన ఉధ్దార్‍ ఛాకరి మే బోలుకరుతెకిమ్‍?
PHM 1:20 హో భై, ప్రభువుకనా తారుహాఃజె మన ఖుషి హువదా, క్రీస్తుమా మారు దిల్నా ఆరామ్‍ కల్గిన్‍ హువదా.
PHM 1:21 మే బోలెతె ఇనేతీబి తూ జాహఃత్‍ కరీస్‍కరి మన మాలంకరీన్‍ మారు వాత్‍ హఃమ్జిస్‍కరి నమ్మిన్‍ తున లిఖ్కుకరూస్‍.
PHM 1:22 యెత్రేస్‍ కాహె, తారు ప్రార్థనమా మూలంనితరా మే తునా అనుగ్రహించ బడ్చేకరి నిరీక్చించుకరూస్‍. అనటేకె మారు నిమిత్తంతి ర్హావనటేకె వసతి తయార్‍ కర్కరి బోల్యొ.
PHM 1:23 యేసుక్రీస్తుకనా మారజోడమా ఖైదిహుయోతొ ఎపఫ్రా,
PHM 1:24 మారజోడ్మా కాంకరవాలొహుయోతె మార్కు, అరిస్తార్కు, దేమా, లూకా వందనాల్‍ బోలుకరస్‍.
PHM 1:25 అప్నొ ప్రభుహుయోతె యేసుక్రీస్తు కృప తుమార ఆత్మనా కేడెహుయీన్‍ ర్హావదా ఆమేన్‍.
HEB 1:1 జమనామ హర్యేక్‍ వహఃత్‍మాబి హర్యేక్‍ విధంమాహో, ప్రవక్తనా బరేమా అప్నా పితరుల్తీ వాతేబొల్యొతె దేవ్‍,
HEB 1:2 ఆ ధన్మనూ అంతంమా ఛియ్యనా బారేతి అప్నేతీ వాతేబోలాస్‍, యో ఛియ్యనా సమస్తనా వారసుడ్‍ని తరా నియ్యమించొ. ఇనా బారేమా ప్రపంచంనా నియ్యమించాస్‍.
HEB 1:3 యో దేవ్ను మాహిమను తేజస్సునా, ఇను సభ్వంను, తత్వమునా దైవత్వంనా, ఇను పోలికామ, తాహాఃత్నువాత్‍తీ సమస్తంనా బాణవ్తుహుయిన్‍. అద్మీయేను పాప్‍నా మాపి కర్తోహుయిన్‍ యోస్‍ సుద్దికరన్‍ కరీన్‍, స్వర్గంమా మోటొదేవ్‍హుయోతె దేవ్ను ఖావహాత్‍నిబాజు బేసిన్‍ ఛా
HEB 1:4 దేవ్‍, ఛీయానా దేవదూతల్తిబి గోప్ప ష్రేష్ఠహుయుతే నామ్. యో నామ్‍ హాఃరతీబి ఉన్నతం హుయురుస్‍.
HEB 1:5 కిమ్కతొ తూ మారొ ఛియ్యో, మే ఆజ్ తున ఫైయిదాకర్యొకరి, ఆస్‍ కాహెతిమ్‍, మే ఇనా భా హుయిన్‍ ర్హాస్‍, యో మనా ఛియ్యో హుయిన్‍ ర్హాసెకరి, దేవ్‍ ఇను దూతల్తిబి కెదేబి బోల్యోకొయిని?
HEB 1:6 బుజు దేవ్‍ ఇను ఫైలు ఛియ్యానా ములక్మా బోలిమోక్‍ల్యొతెదె, దేవదూతల్‍ హాఃరు ఇనా హాఃలంకరును కరి బోలుకరస్‍.
HEB 1:7 హుయితో ఇను దూతల్నా ఆత్మతర, ఇను సేవకుల్నా ఆగ్ను జ్వాలనితరకరి లెవ్వాలొకరి, ఇను దూతల్నాలీన్‍ బోలుకరస్‍.
HEB 1:8 పన్కి ఇనా ఛియ్యానా గూర్చి హుయుతో, తారు రాజ్యం నిరంతరం ఉభర్సే తారు రాజదండమ్‍ ఆ ప్రజాల్నా న్యాయం హుయ్రూస్‍కరి బోలుకరస్‍.
HEB 1:9 తూ నీతినా ఫ్యార్‍ కర్యొ, దుర్నీతినా ద్వేషించొ, ఇనాహాఃజే దేవ్‍ తారు హాఃమేవాలుతిబి, తునా భడ్ఢావాతిం ఖుషిను తైలాంతీ ఎంచిలిసే.
HEB 1:10 బుజు, ప్రభువు తూ అగాడిమా జామిన్నా పునాది నాఖ్యో, ఆకాష్‍నాబి తారు హాత్నుస్‍ కామ్‍.
HEB 1:11 యో నసించాస్‍ పన్కి తూ ఉబ్రీన్‍ ర్రాయిస్‍, యో హాఃరు లుంగ్డాని తర జును హుయిజాసే.
HEB 1:12 కుడ్డుతుతార ఇనా మోక్లిదిస్‍ యో లుంగ్డానితర బద్లిజాసే పన్కి తూ ఏకరీతితార ఛా తారు వారఖ్‍ కోబాద్లానీకరి బోలుకారస్‍.
HEB 1:13 అజు మే తార దుష్మాన్‍నా తార గోడవ్‍నా పాదపీఠనితరా కరతోడి, మరా హాఃవహాత్‍ మ్హాడి బేహ్ఃకరి ఇను దూతల్‍తి కెదేబి బోల్యో కొయిని?
HEB 1:14 బుజు దేవ్ దూతల్‍ కొన్కాతో దేవ్వాను కామ్ కరతే ఆత్మలనితరబి రక్చణాబి స్వాస్థ్యం పోందావలనా దేవ్‍బోల్యుమోక్లు పరిచారం కరనాటెకే ఆయూ.
HEB 2:1 ఇనటెకే అప్నే హాఃజుతే సంగతుల్నా బేందీన్‍ నాజనుతిమ్‍, ఇనా విషయంమా బుజు ఘాను జాతన్‍ హుయిన్‍ ర్హాను.
HEB 2:2 సానకతో దేవదూతల్‍ అప్నా జమనావాలో బోలాయిహుయు వాక్యం హాఃఛీహుయు. హార్యేక్‍ ఇనా అంగీకార్నచి నఛాల్యుతో ఇన ఫలితం హుయుతే షీక్చాన పోంద్సె.
HEB 2:3 అత్రే మాహాన్‍ రక్చాణనా అప్నే నిర్లక్చ్యం కర్యతో కిమ్‍ చుకాయిలిసు? ఏజాత్ను రక్చణా ప్రభువు బోధించును సూరు హుయు, మహాత్కార్యంనా హాతె, హాఃజ్యుతే ఇవ్నాహాతె, అప్నా దృడమ్‍ కరాస్‍.
HEB 2:4 దేవ్‍ ఇను చిత్తంను అనుసారంతి సూచక క్రియల్నా హాతె నానవిధాంను అద్భుతంను హాతేహో, వీవిదాం హుయుతె పరిసుద్ధాత్మాను వరామ్‍నా అనుగ్రాహించీన్‍ ఇవ్నాకేడె సాక్చందేవమా దిదో
HEB 2:5 అప్నే వాతేబోలుకారతే యో ములక్‍నా అవ్వాజసెతే ఇను నవూ ములక్‍మా పరిపాలించనా అధికారం దేవ్ ఇను దూతల్నాకోదిదుని.
HEB 2:6 ఓ దేవా తూ ఏక్‍ అద్మినా హాఃయ్యల్‍ కరానటెకేబీ పాట్టించానటేకేబీ యో కేజాత్ను? తూ ఏక్‍ సాదరణ హుయుతే అద్మినా తూ దేఖనటేకె యో కేజాత్ను.
HEB 2:7 తూ దేవదూతల్తిబి ఇనా ధర్రాసు కమ్‍ వాలానితరా కర్యో, మహిమా గౌరవంను కిరీటం ఇనా ఘాలిన్‍ దిదో తారు హాత్నుకామ్‍నా ఉప్పర్‍ ఇనా అధికార్‍ అనుగ్రహీంచ్యో.
HEB 2:8 ఇనా గోడనాహేట్ సమస్తంనా మేలిరాక్హోస్‍, హుయితోబి దేవ్‍ సమస్తతంనా ఇవ్నా అధికారంకర్యయు తేదె ఇనా అధికారంకరును తిమ్‍ కినాబి బేంద్యు కోయిని, హంకె అప్నే సమస్తమ్నా ఇన అధికారంకరను వుజుబి దేఖ్యా కోయిని.
HEB 2:9 పన్కి దేవ్ను కృపతిస్‍ యో హర్యేక్‍ అద్మియోనాటెకె మరణ్‍ అనుభావించా హాఃర్కు దూతల్‍తీబి దర్రాసు కంమ్‍ వాలనితర బణయోతె యేసు, మరణ్‍ ఆవమా, మహీమాప్రభావంతి కిరీటంనా పేరిరాఖ్యొతే వాలనితర ఇన దేఖూకరియేస్‍.
HEB 2:10 కిను నిమిత్తంతీ ధర్తీహాఃరు ఛాకి, ఇనబారెమా ధర్తీ బనుకరస్‍కి, ఇను కెత్రూకిజనహుయూతె ఛీయ్యోనా మహిమనా లాంకరమా ఇవ్ను బఛ్చావాలొకర్తనా మిన్హత్‍బారేమా సంపూర్ణునితరా కరను ఇనా హుసె.
HEB 2:11 పరిసుద్ధ్‌కరవాలనాబి పరిసుద్ధబడతెఇవ్నాబి హాఃరనా ఎక్కస్‍ భా ఆ కారణం బారెమా ఇవ్నా భైయే బేనేనితరా బులావనాటేకె యేసు షరమ్‍ నాపడ్నుతిమ్‍
HEB 2:12 హుయుతో యో దేవ్తి, “తూ కార్యోతే ఇనా ప్రజాల్నా ప్రచార్‍కరీస్‍, సమాజంనూ ఛాతేజొగొమా తూనా కీర్తినా గీద్‍ బోలిస్‍కరి” బోల్యు.
HEB 2:13 బుజుయో అమ్‍ బొలుకాస్‍ మే ఇను నామ్నా నమ్మిలీన్‍ రహీస్‍, కరి బుజు హదేక్‍ మేబి దేవ్‍ మన దిదోతె లఢ్కావ్బి కరి బోలుకరస్.
HEB 2:14 అనహాఃజె యేసుమా ఆ లఢ్కా ల్హొహి బోట్టీ హుయ్‍ర్రస్‍ అనహాఃజె యోప్రకారమస్ మరణ్‍నూ తాహాఃత్‍వాలొ ఇనా, కతో అపవాదినా మరణ్‍ను బారెమా నాష్‍ కర్సె.
HEB 2:15 బుజు అమ్‍నితరా జివ్నునుధన్‍ బానిసానితరఛాతే అక్కుబి మరణ్‍ను ఢర్‍తీహాతె దాస్యషంనా లోబడకొయింతె ఇవ్నా విడుదాలాకర్యొ.
HEB 2:16 ఆ దేవదూతల్నునా మాదత్‍ కరనటెకె కాహే గాని ఆన బదుల్మా అబ్రాహామ్ను హాఃధాన్‍ మాదత్‍ కారనా యో అయోకరి స్పాస్టంహువుంకారస్‍.
HEB 2:17 అనటేకే అద్మిను పాప్‍నా పరిహారంతి కరనాటేకెస్‍, దేవ్ను సంబంధిహుయూతె కార్యాల్మా కనికరంనాబి నమ్మకంహుయూతె ప్రధాన్‍యాజకుడ్‍హయిన్‍, హాఃరు విషయాల్మా యో ఇను భైయ్యే, భేనేవ్తి, ఇవ్నా పాలివాలో హుయిన్‍ ఛా.
HEB 2:18 ఇను హాఃతాయున్‍హుయీన్‍ మిన్హత్‍ పొందీన్‍ అనటేకే సోధించబడుకరతె ఇవ్నాబి మద్దత్‍కరవాల హుయీన్‍ ఛా.
HEB 3:1 అనటేకె, దేవ్నా హాతె బులావ్కరతే మారా విష్వాసులుహుయుతే భైయ్యే, భేనే, అప్నే ఒపిలీన్‍ ఇనా అపొస్తలుహుయోతే ప్రధానాయాజకుడ్‍హుయోతె యేసు పార్‍ ధ్యానంరాఖొ.
HEB 3:2 దేవ్ను ఘర్‍ అక్కుమా మోషే నమ్మకంతి రయ్యోతిమ్‍, అనేబి దేవ్‍ ఇనా నియమించుతె కామ్‍ ఆహాఃమ నమ్మకంతీ రయ్యో.
HEB 3:3 యేసు, మోషేతీబి జాహఃత్‍ మహిమనా అర్హునితరా ఎంచబడొ. ఘర్‍తీబి జాక్హత్‍ ఘర్‍ బంధావాలో ఘనతపొంద్సే.
HEB 3:4 హుయితోబీ హర్యేక్‍ ఘర్నా కోన్బి ఏక్నా హాతె బంధావస్‍; ధర్తినా బాంద్యొతె దేవ్‍ ఎక్కస్‍.
HEB 3:5 అగాఢి బోలజాసెతె సంగతుల్నా సాక్చ్యాంనితరా మోషే పరిచారికుల్‍హుయీన్‍ దేవ్ను ఘర్‍ మొత్తంమా నమ్మకంతీ ర్హయ్యొతొ.
HEB 3:6 పన్కి క్రీస్తును ఛియ్యోహుయీన్‍ ర్హైన్‍, ఇను ఘర్‍ఫర్‍ నమ్మకంతి రయ్యో; హిమ్మత్‍బి నిరీక్చణవల ఖుషినా గట్టితి ధర్లిదతొ తెదె అప్నెస్‍ ఇను ఘర్‍.
HEB 3:7 అనటేకే పరిసుధ్ధాత్మ అంనింతరా బోలుకరస్‍, తుమే దేవ్ను ఆవాజ్నా హఃమ్జతో,
HEB 3:8 జంగల్మా పరిక్చీను ధన్మా దేవ్నా విరోధంతీ, జంఢాల్‍ ఆవతెదె తుమారు పితారుల్నితరా తుమారు దిల్నా ఘట్‍ కర్లేవొనోకొ.
HEB 3:9 చాలిహ్ః వరహ్‍ః మారు కార్యాల్‍నా దేఖిన్‍, తుమారు పితారుల్‍ మనా పరీక్చాకరీన్‍ బాధ కార్యా.
HEB 3:10 అనటేకే మే ఆ తరమ్ను ఇవ్నహాఃజె ఛాండాల్‍ కర్యో, ఇనటేకె అవ్నేకెదేబి ఇవ్ను దిల్మాను హఃయల్మా తప్పిన్, ‍మారు వాట్నా మాలంకర్యకొయిని.
HEB 3:11 అనటేకే మే చంఢాల్తి ప్రమాణంమా కర్యాకరీ, ఇవ్నె మే దిదోతె ఆరామ్మా ప్రవేసించేకొయినికరి బోల్యొ.
HEB 3:12 విష్వాసి హుయాతే భైయ్యే, భేనె, సజీవుడ్‍హుయోతె దేవ్నా బెందీన్‍జాయ్తె విష్వాస్‍కొయింతె దుష్టదిల్నా తుమారమా కినా కనాబిహొనా ర్హాను తిమ్‍ జత్తన్‍తీ దేఖిలేవొ.
HEB 3:13 అనే హుఃద్ను‍ పాప్‍నాబారెమా హువతె భ్రమనుఖాజె తుమారమా కోన్బి కఠీన్‍నాపరచబడ్నుతిమ్‍ ర్హానుకరి ఆజ్‍ బోలతె వహాఃతాస్‍ తెదేస్‍ హర్యేక్‍ ధన్‍ ఏక్ను ఏక్ బుద్ధి బొల్లెవొ.
HEB 3:14 కిమ్‍కతొ అగాఢితూ అప్నఛాతె దృఢ విష్వాసమ్‍ ఆఖరితోడి ఘట్‍ ర్హాయితో క్రీస్తుమా మలిన్‍ ర్హాసు.
HEB 3:15 ఆజ్‍ తుమె ఇను ఆవాజ్‍నా హఃజతెదె, తుమారు పితరుతార తుమారు దిల్నా ఘట్‍కర్లేవొనోకొ కరి లేఖానంమా లిఖాయిరుస్‍.
HEB 3:16 దేవ్ను అవాజ్‍ హఃజీన్‍ ఇన విరోధంతీ జంఢాల్‍ కరావవాలొఆ ప్రజాల్ హఃరుకోన్‍? అవ్నే హఃరు మోషేనా హాతె చలాయిన్‍హుయీన్‍ ఐగుప్తుమాతు నిఖీన్‍ ఆయుతె హఃరుజనూస్‍ కాహెనా.
HEB 3:17 కినాఫర్‍ చాలిక్హ్ వరక్హ్ ఇను చంఢాల్‍హుయో? పాప్‍కర్యోతె ఇవ్నవుప్పరస్‍ కాహెనా? ఇవ్ను ముర్దానితరా జంగల్మా పడిజాసె.
HEB 3:18 ఇను ఆరామ్మా ఫేక్చేకొయినికరీ కినా గూర్చీ ప్రమాణం కర్యొ? అవిధేయుల్‍హుయూతె ఇవ్నాగూర్చినస్‍ కాహెనా.
HEB 3:19 హుయుతోబి అవిష్వాస్‍హుయూతె హాతేతీస్‍ ఇవ్నె ఫేఖ్యాకొయిన్తిం గయూకరి మాలంకర్యా.
HEB 4:1 యో ఇను ఆరామ్మా ప్రవేషించు వాగ్దానం అజుబి ఉబ్రిర్హహిన్‍, తుమరమా కొన్బి యో వాగ్దానం పొందకొయిన్మితిం తప్పిజాసుకరి ఢార్‍ ర్హకిన్‍ ర్హాసు.
HEB 4:2 ఇవ్నే బోల్యుతిం అప్నాబి సువార్త బోల్యు, పన్కి ఇవ్నే హఃజీన్‍ విష్వాసంవాలహుయిన్‍ మలిన్‍ర్హాయకొయిన్‍ పన్కి హాఃజుతే వాక్యం ఇవ్నా పాల్తుహుయూగు.
HEB 4:3 “హుయుతో ధర్తిను పునాది న్హాక్యుతెదే యో కామ్‍హాఃరు సంపూర్తినంహుయు ఆ ఆరమ్నుగూర్చి మే ఖీజ్తి ఒట్టు నాక్యొతిమ్‍ ఇవ్నే మారు ఆరమ్ ప్రవేషించేకొయిని కరి యో బోల్యెతె వాత్‍ అనుసరించిన్‍, విష్వాసులుహుయుతే అప్నె యో ఆరమ్మా ప్రవేషించుకరియేస్‍.”
HEB 4:4 అజు దేవ్ హాఃత్మాను ధన్మా ఇను కామ్‍ హాఃరనా కరీన్‍ ఆరామ్‍లిదొ, హాఃత్మాను ధన్నాటేకె యో ఏక్జొగొ బోలిరాక్యొస్‍.
HEB 4:5 ఆస్‍కాహె యో జొగోస్‍ ఇవ్నే మారు ఆరమ్మా ప్రవేషించేకొయిని కరి బోలిరాక్యోస్‍.
HEB 4:6 హుయుతో కొన్కి థోడుజను ఆరమ్మా ప్రవేషించేకరి వాత్‍ హాఃఛిస్‍ హుయుతోబి, అగాడి సువార్త హఃజుతే ఇవ్నే నమ్యాకొయిని ఇనటెకే ప్రవేషింకొయిని.
HEB 4:7 ఆజ్‍ తుమారు దేవ్నువాత్‍ హఃమ్జుతో తుమారు దిల్లేనా ఘట్‍కర్లేవోనొకొ పిటే బొలాయుతే తిమ్‍, ఆత్రు వహాఃత్‍హుయుతే బద్మా దావీద్‍ గ్రంథమా ఆజ్‍ కరి ఏక్‍ ధన్‍ నిర్ణయించుకురస్‍.
HEB 4:8 యెహోషువ ఇవ్నా ఆరమ్ కర్యోతోబి ఇను బద్మా బుజుఏక్‍ ధన్నాగూర్చి యో బోల్సేకొయిని.
HEB 4:9 దేవ్‍ హఃత్‍మాను ధాన్నేఆరమ్‍ లేవామా ఇమ్నితారస్‍ దేవ్ను అద్మియెన ఆరమ్ ఉబ్రిన్‍ ఛా.
HEB 4:10 సానకతో దేవ్‍ ఇను కార్యల్నా హాఃతంకరిని విష్రమించ్యొతిం, ఇను ఆరమ్మా గాయుహుఅద్మిబి ఇను కార్యల్నా హాఃతంకరిన్‍ విష్రమించును.
HEB 4:11 ఇనటేకె అంగీకరించానటెకె ఇవ్నే పడిజవాతిం అప్నమా కొన్బి పడిజావకొయిన్తిం యో ఆరమ్మా ప్రవేషింనటేకె జతన్‍పడ్సు.
HEB 4:12 సానకాతో దేవును వాక్కం జీవిన్‍హుయిన్‍ తాహాఃత్‍ ర్హాయిన్‍ బే బాజు ధార్‍ర్హాయితే తాల్వార్‍కన ఇనుతార ర్హహిన్‍, జాన్‍ఆత్మల్నా కీళ్లల్నా మూల్లతార గుట్నేనా ను మ్హయి తోడి, దిల్ను తలంపునా హాఃయల్మా పరీక్చచుకురస్‍.
HEB 4:13 అజు దేవ్ను డోలమా దేఖవా కొయినితే కేవుబి కొయిని. అప్నే కినా లెక్క బోల్నుకి యో దేవ్ను డోలమా ఆ మలక్మా ఛాతే హాఃరుబి దబి జాసేకొయిన్తిం ఫకేట్‍తార ఛా.
HEB 4:14 స్వర్గమమా ప్రయానం హుయిన్‍ గాయుతే దేవ్ను ఛీయ్యోహుయోతే యేసు కరి అప్నొ మహాన్‍ ప్రధానయాకుడ్‍ అప్నా ఛా పన్కి అప్నే ఒప్పిలిదాతేఇనా గట్టినితరసధర్లిసు.
HEB 4:15 అప్నొ ప్రధానయాజకుడ్‍ అప్ను కాంజోర్మా అప్నేతే సమానభావంతీ కొయిన్తేవాలో కాహే పన్కి, సమస్త విషయంమా అప్నాటేకెస్‍ షోధింపబడ్యుతో, పన్కి యో పాప్‍ కొయిన్తేవాలో ఛా.
HEB 4:16 పన్కి అప్నే కనికరింపబడిన్‍ సమానంహుయుతే సహాయంనటేకె కృప పొంద్యతి హీమత్తి కృప సింహాసనం జాసు.
HEB 5:1 హార్యేక్ ప్రధానయాజకుడ్‍ అద్మియేను మాతు యేర్పరబడినవాలో హుయిన్‍, పాప్నాటేకె అర్పణల్నా బలుల్నా అర్పించనటేకె దేవ్ను విషయంహుయిన్‍ కామ్నా కరనటేకె అద్మియోను నిమిత్తంనా నియమింపబడ్యు.
HEB 5:2 యోబి హాఃజోర్తి భందయిన్‍ ఛా యో సాత్బి మాలంకొయిన్తే వాట్‍ తప్పిహుతే ఇవ్నవిషయంమా సాహానం ద్యేఖడవాలో హుయిరోస్‍.
HEB 5:3 యో హాఃజోర్‍ కారణంతి అద్మియోను పాప్నాటేకె కిమ్‍ అర్పణల్నా అర్పించోకి ఇమాస్‍ ఇనటేకెబి అర్పింవాలొనితర ఛా.
HEB 5:4 అజు కొన్బి ఆ ఘనతన ఇనాయోస్‍ ప్రధానయాజుకుడ్ని తార ఎంచీలిసే కొయిని. అహరోన్ బోల్యోతిం దేవ్తి బోలయుతే ఇవ్నే ఆ ఘనతపోంద్యేసే.
HEB 5:5 ఇంమస్‍ క్రీస్తుబి ప్రధాన యాజకునితరా ఇనాయోస్‍ హెచ్చించిచోకొయిని పన్కి దేవ్సే ఇనేతి అమ్‍ బోల్యో. “తూ మార ఛీయ్యో ఆజ్‍ మే తునా భా హుయిరోస్‍”
HEB 5:6 ఇంమాస్‍ బుజైఎక్‍ జొగో యో, తూ మెల్కీసెదెకు క్రమంమా కెదేబి ర్హహితే యాజకుడు ర్హాయిస్‍కరి బోల్యె.
HEB 5:7 యో అంగ్తన్తి ర్హహితెదే ధన్మా ఆంజుతి మొర్రమేందో. ఇను మరణ్‍ మాతు బఛ్చవహాఃర్కు దేవ్నా ప్రార్ధనా కార్యొ, దేవ్ ఫార్‍ ఇనాయోస్‍ తగ్గించిలీన్‍ భక్తీతీ ప్రార్థనాకర్యో ఇనటేకే దేవ్‍ హాఃజో.
HEB 5:8 హుయితో యో, ఛీయ్యోహుయిన్బి యో అనుభవించోతే బాధవల వాతే హాఃజాను సాత్‍కి షీఖిల్దా.
HEB 5:9 యో హఃరు విషయంమా పరిపూర్ణుడుహుయిన్‍, ఇనా విధేయుహుయిన్‍ ఇవ్నేహాఃరవ్‍నా నిత్య రక్చణనా కారణంహుయో.
HEB 5:10 బుజు యో మెల్కీసెదెను క్రమంమా ప్రధాన యజకుడునితర దేవ్‍ నియమించో,
HEB 5:11 అనా గూరించి హామే బోలను ఘాను సంగతుల్‍ ఛా పన్కి, తుమార హాఃజనా బదకంతార ర్హాసు పన్కి తుమ్నా వివరించాను కష్టం.
HEB 5:12 యో వహాఃత్‍నా బట్టి దేక్యతో తుమే బోధకలురావల ఇవ్నే ర్హవమా, పన్కి దేవ్‍ వాత్నా విషయంమా అగాడిను మూలపాఠంనా బుజేక్‍జణు తుమ్నా బోధించాన ఆయో. తుమే దుద్‍ పివానువాల పన్కి తాఖత్ను ఖాణు హఃవాలకాహే.
HEB 5:13 అజు దూద్‍ పీన్‍ హార్యేక్‍జణు అడ్డానిలడ్కాహుయిన్‍ తప్పు ఓప్పను వాక్యం విషయంమా మాలంకొయిన్తే వాలంతార ఛా.
HEB 5:14 బుజు ఉబ్బర్‍ అయుతేఇవ్నే అభ్యాసంతి అషల్ కేవుకి హాఃరబ్‍ కేవుకి తేడాకేహుకి మాలంకర్యలేవమా షిక్చణ పొందిర్హాకస్‍ అనటేకే తాఖత్ను హాఃణు కవ్వాల ఇవ్నెస్‍.
HEB 6:1 అనటేకె నిర్జీహుయుతే క్రియల్నా మేందిన్‍, మారుమనస్సు పొందనూస్‍,
HEB 6:2 దేవ్పార్‍ విష్వాసంన బాప్తిస్మంనటేకె బోధనబి, ముడ్క్యాఫర్ హాత్‍బేందనూబి, మర్యుగుతె ఇవ్నా ఉట్టాడను, నిత్యం హుయుతే న్వావ్‍నా కరి పునాది అజు న్హాక కొయినితిమ్‍, క్రీస్తునటేకె మూలోపదేషంన బంద్కరీన్‍, సంపూర్ణుల్‍ హువనటేకె సాగిజాసు.
HEB 6:3 ఏక్తార దేవ్‍ దిదోతో అనుమతిదినా అప్నె ఇంనితరా కరియే.
HEB 6:4 విస్వాషంతీ నిక్లుగుతె ఏక్‍ అద్మి అజు కిమ్‍ పష్చాతాపంమా ఆవ్సే? ఏక్తార వెలిగింపబడ్యుతే, స్వర్గంను సంబంధహుయుతే వరంనా, పరిషుద్ధాత్మమా భాగ్‍వాలహుయిన్‍
HEB 6:5 దేవ్ను దివ్యవాక్యంన ఆవజాసెతే పిఢినా సంబంధహుయుతె షక్తుల్ ప్రభావంనా తెలిసినవారు కూడ బాద్మ విష్వావంనుండి తప్పిగుతే ఇవ్నె,
HEB 6:6 అజు ఇవ్ను విషయంమా దేవ్ను ఛియ్యాన అజు సిలువనాక్తు ఇన షరమ్ కాడి దెంకరస్‍. ఎజాత్నా వాల మారు మనస్సు అసాధ్యమ్‍.
HEB 6:7 కింకతో, జమీన్‍ఫర్‍ రోజ్‍పడతే పానినా యో బీజాయిన్‍ ఇనా దున్యుతే ఖేతర్‍వాలన ప్రయోజనకరంతి పండ్యుతె దేవ్ను ఆషీర్వచనంనా పొంద్సే.
HEB 6:8 హుయుతో కాఠను ఢాగ్మా కుప్పలుతీగల్మా ఇనాఫర్‍ బడ్యుతో యో కామ్‍కోయిన్తిం షాపాన్నా గురి హుసే. ఆఖరిమా బల్లాకిదిసే.
HEB 6:9 హుయుతో లాఢ్‍వాలా, తుమ్నా అంమ్‍ బోలుకురూస్‍, అజు అనకనా అషల్ రక్చణన సంబంధంహుయుతే విషయంమా అష్యల్ను స్థితిమాస్‍ ఛాకరి గచ్చిన్తి నమ్ముకరూస్‍.
HEB 6:10 తుమె కర్యతె కామ్నా, తుమె పవిత్ర్ అద్మియేనా సేవాల్‍ కర్య అజుబి సేవా కర్యతుర్హమా ఇను నామ్నాబట్టి దేఖాడ్యాతే ఫ్యార్‍నా భుల్జావనో దేవ్‍ కాహె.
HEB 6:11 అప్నే కినటేకె ద్యేకుకురాస్‍కి ఇను విషయంమా తుమరమా హార్యేక్‍జను సంపూర్ణ నిష్చయంతి, ఆఖరితోడి సాగ్నుకరి హామరు ఆహ్ః.
HEB 6:12 తుమె కామెఆవకొయినితె అద్మి ర్హానుకరి హామె కోరుకరకొయిని, విష్వాసంతి, సహనంతి, వాగ్దానల్నా వారసత్వంనా పొంద్యతే ఇవ్నే అనుకరించునుకరి కోరిలేంకురుస్‍.
HEB 6:13 దేవ్‍ అబ్రాహామ్‍మనా వాగ్దానం కర్యోతేదె, ఇనాతీబి గొప్పవాలో కోన్బి కొయిని అనటేకే, “మారు తోడు” ప్రమాణం కర్యొ.
HEB 6:14 తున హుఃద్‍ ఆషీర్వదించిస్‍. తారు సంతానంనా బఢాయిస్‍ కరి బోల్యొ.
HEB 6:15 యో వాత్‍ నమ్మిన్‍ యోఓర్పుతి సహించిన్‍ అబ్రహామ్‍ వాగ్దనఫలంనా పొంద్యొ.
HEB 6:16 అద్మియో ఇవ్నతీబి గొప్పవాలనుతోడుకరి ప్రమాణం కరస్‍; ఇవ్ను హార్యేక్‍ లడ్డాయిమా పరిష్కారం కరతే ప్రమాణంమాస్‍.
HEB 6:17 దేవ్‍ ఇను వాగ్దనం విషయంమా ఇను ఉద్దేషంనా బద్లావాలో కాహే వాగ్దనం వారసులు హుయుతే ఇవ్నా ఫకేట్‍ కర్యో అనటేకే వాగ్దనమ్‍ ఇనాఫర్‍ గట్ట్ కర్యో
HEB 6:18 అనటేకే మార్పు కోయిన్తే బే విషయమమా దేవ్ జోట్టి బోలకోయిని, యో దిదోతే ఇనటేకె దేక్తు ర్హాహితే ఇవ్నా గోప్ప ప్రోషహం కల్గసే.
HEB 6:19 ఆ నిరీక్చాణ నిష్చలంనా, స్థిరంహుయిన్, అప్ను ఆత్మనా లంగరుతార ర్హాహిన్‍ తెరమహీ ప్రవేషించుకరియేస్‍.
HEB 6:20 కేదెబి మెల్కీసెదెకు క్రమంతి ప్రధానయాజకుడు హుయుతే యేసు ఇన్మా అప్నేకన అగాడి అప్నెబి ప్రవేషించో.
HEB 7:1 అబ్రాహామ్ను యుద్దంమా ఛార్ రాజుల్నా హారైయిన్‍దీన్‍ పాచూ ఆంకరతెదె, సాలేమ్‍రాజు గోప్ప దేవ్నూ యాజకుడుహుయుతే మెల్కీసెదెక్‍నా హమేషా యాజకుడ్‍నితరా ఛా అబ్రహామ్నా మాలీన్‍ ఇనా ఆషీర్వీదించొ.
HEB 7:2 తెదె అబ్రాహామ్ను హాఃరమా ధహ్‍ఃనుభాగ్‍ దిదోకి, యాజకుడ్‍హుయోతే మేల్కిసెదెకు కరి నామ్నా నీతిన రాజోకరి అర్థం, బద్మా సమాధానంనా రాజోకరి అర్థం దేవ్వాతింమ్‍ షాలేమ్‍నొ రాజోకరి అర్థం.
HEB 7:3 యో ఆయా భా తోబి, హాఃదన్‍తోబి సమాచారం కొయిని, జీందకిహాక్కుబి యోస్‍ జీవంనా అంతహుయుతోబి కొయిన్తేవాలోహుయిన్‍ దేవ్ను ఛీయ్యాన జోణితరా ఛా.
HEB 7:4 ఆకెత్రురొ మహాన్‍కి దేఖో. అప్ను జమాననోఅద్మి అబ్రాహామ్ను యుద్ధంమా యో పొంద్యొతె ష్రేష్టహుయుతే ర్హాచుమా ధహ్ఃమాను భాగ్‍ దిదొ.
HEB 7:5 అజు లేవి ఛీయ్యామాతు జాత్‍మాతు యాజకత్వంన పొందవాల, ఇవ్నా భైయ్యే అబ్రాహామ్ను సంతతి హుయుతోబి, ఇవ్నాకంతు ధహ్ః భాగ్నా కానుక లిలీదా ఇను ఇష్రాయేల్‍ ప్రజల్న ధర్మషాస్త్రం ఆజ్ఞా పొందిన్‍ ఛా.
HEB 7:6 ఇవ్నేతి సంబంధించోతే వంషావళి కొయిన్తివాలో మెల్కీసెదెకు అబ్రాహామ్‍కనా ధఖ్ను భాగ్‍ లీలిన్‍ వాగ్దనంనా పొంద్యేతెఇనా ఆషీర్వదించో.
HEB 7:7 ఆషీర్వదం పోందావాలు కన్నా ఆషీర్వదమ్‍ కారవాలు గోప్పవాలుకరి బోలాన సందేహంకోయిని.
HEB 7:8 అజు లేవిల్నుక్రమం దేహాఃమా యాజకుల్‍ మరణ్నా లోనుహుయుతే ఇవ్నే ధహ్‍ఃమాను భాగ్నా లీలిలెంకోరస్‍. హుయుతో మేల్కీసెదేక్‍ క్రమంమాచోప్పునా హామేసా జీవిన్‍ ర్హావ్వావలు సాక్చ్యమ్‍ పొందవాలో లేఖనాల్మా లీఖాయిరుస్‍.
HEB 7:9 హుయితో ఏక్‍ విధంనా బోల్యునుకతో అబ్రాహామ్ను ధహ్‍ఃమాను భాగ్‍నా దిదోతో లేవియుల్‍బి ధహ్‍ఃమాను భాగ్‍నా దేవంతారస్‍.
HEB 7:10 కింకతో మెల్కీసెదెకునా ఇను పితరుల్నుమాల్యోతెదె లేవి ఇను పితరుల్ను ఆంగ్తాన్‍మా థూ.
HEB 7:11 ఇష్రాయేల్‍ ప్రజాల్నా ధర్మషాస్ర్తం అనుసారం పన్కి లేవీ యాజకుల్నితరా నియమించయో, తెదె యో యాజకుల్తి పరిపూర్ణంహువటేకె, అహరోన్ బదుల్మా మెల్కీసెదెకు యాజక క్రమంతి, బుజుఏక్ యాజకుడు ఆవ్ను అవసరం సాన?
HEB 7:12 అస్‍ కాహెతిమ్‍ యాజకత్వంనా బద్లుతో యాజక ధర్మంబి బదల్ను.
HEB 7:13 ఇనా గూర్చి ఆ వాత్‍ బోల్యుకరుస్‍కి యో అప్నొ ప్రభూ ఆలాదు గోత్రంమా పెదాహుయో. యో గోత్రంమా యోకోన్బి బలిపీఠంకన పరిచర్య కర్యుకొయిని.
HEB 7:14 అప్ను ప్రభువు యూదా గోత్రంమా పెద్దహుయోకరి మాలంహుయుతే విషయంమాస్‍; యో గోత్రవిషయంమా యాజకుల్నాటేకె మోషే సాత్‍బి బోల్యుకోయిని.
HEB 7:15 మెల్కీసెదెకునా జోఢనువాలతర అజేయేక్‍ యాజకుడు అయిరోస్‍. ఇనాటేకె హామే బోల్యుతే సంగతినా అజు ఘాను ఫాకేట్‍హుయిన్‍ ఛా.
HEB 7:16 అజు యో అద్మీయేను ఆచారంతి ఆజ్ఞను ధర్మషాస్త్రంనబట్టి నియామించోతే నెరవేర్చబడుతిం కాహే, పన్కి కెదేబి జీవానటెకె తాహఃత్‍నా బట్టి నియమింపబడ్యు.
HEB 7:17 కింకాతో తూ కెదేబి మెల్కీసెదెకు క్రమంతి యాజకుడుహుయిన్‍ ఛాకరి ఇను విషయంహుయిన్‍ లేఖకనమ్‍ బోల్యుకారస్‍.
HEB 7:18 యో ధర్మషాస్త్రం కినాబి సంపూర్ణసిద్ధి కర్యోకోయిని పన్కి అగాఢిద్యేవాయురుతే ఆజ్ఞ ఖంజోర్మా నిష్‍ప్రయోజనం హుయిన్‍ ఛా యో బాగల్‍ మేందిర్హాక్యుస్‍;
HEB 7:19 ఇనకన మోషేన ధిదుతే ధర్మస్త్రం కినాబి పరిపూర్ణసిద్ధి కర్యుకొయిని, బుజు గొప్ప నిరీక్చణ అప్నా దేవ్వాయిరుస్‍. ఇనవలా దేవ్‍కన అప్నే చేరుకురస్‍.
HEB 7:20 అజు ప్రమాణంకోయిన్తిం యేసు యాజకుడు హుయోకోయిని పన్కి ఇవ్నేహుయుతో ప్రమాణంకోయిన్తిం యాజకులుహుయురుస్‍.
HEB 7:21 పన్కి యేసు ప్రమాణంతి యాజకుసుహుయో అను విషయంమా దేవ్ ఇనేతి ఇను వాత్నా బద్లావకోయిన్తి తూ కెదేబి యాజకుడుతార ర్హాయిస్‍ కరి ప్రభువు ప్రమాణం కర్రాక్యోస్‍.
HEB 7:22 ఆ ప్రమాణంతి యేసు నావును బంధనా బజుడుహుయో.
HEB 7:23 కెత్రుకిజాను యాజకుల్‍ హుయు పన్కి మరణ్‍ వలా యో యాజకుల్ను కామ్‍ కోనసాగించా కోయిని.
HEB 7:24 యో కెదేబిర్హావలో అనటేకే బదలకోయిన్తే యాజకుడుహుయిన్‍ కలిగిన్‍ ఛా.
HEB 7:25 యో ఇనబణేతూ దేవ్‍కన ఆవ్సేఇవ్నే బణే, విజ్ఞాపనం కరనటేకె నిరంతరం జీవించుకరస్‍ పన్కి ఇవ్నే సంపూర్ణంతి బచ్ఛాడనటేకె తాహాఃత్‍వాలో హుయిన్‍ ఛా.
HEB 7:26 యేసు పవిత్రుడుబి, నిర్దోషియు, నిష్కల్మషుడుబి, పాపుల్బి అలాదు హుయిన్‍ ఛా. ఆకాష్‍మండలంకన ఉంచ్చు ఛా. అజాత్ను ప్రధాన యాజకుడు అప్నా పూరిజావాలో.
HEB 7:27 యో యాజకుల్‍తార అగాడి ఇనుసొంత పాప్నాటేకె బద్మా అద్మియోన పాప్‍నాటేకె ధన్‍ధన్నా బల్లునా అర్పించను అవసరం వాలో కాహే ఇన యోస్‍ ఏక్తారస్ అర్పించిలిదోతో.
HEB 7:28 ధర్మషాస్త్రం హాఃజోర్‍కలుగుతే అద్మియోన యాజకుల్నా నియమించేను పన్కి ధర్మషాస్త్రంన బద్మా ఆయుతే ప్రమాణపూర్వకంహుయుతే ఇను ఛీయ్యాతి నియమించబడిన్‍ సంపూర్ణ హుయు.
HEB 8:1 హామే వివరించుకురతే సంగతుల్మా సారాంష సాత్‍కతో, అప్నా ఎజత్నూ ప్రధానయాజకుడు ఏక్జను ఛా. యో పరిషుద్ధాలయంనా, కతో ప్రభుహుయిన్‍ స్థాపించోతె హాఃచిహుయుతే గుడారంనా పరిచారుకుహుయిన్‍ ర్హహిన్‍, స్వర్గంమా మహామహూను సింహాసనంనా కవ్వాత్‍బణే బేసిన్ ఛా.
HEB 8:2 యో పరిసుద్ధ్ జోగొమా కాతో అద్మియేతే కాహేతిం ప్రభువు బణయోతే ఘేర్మా హఃఛిహుయుతె ప్రధానజాకుడ్‍ హుయిన్‍ ఛా.
HEB 8:3 హర్యేక్‍ ప్రధానయాజకుడు అర్పరణల్బి బలుల్‍ అర్పించనా హర్యేక్ ప్రధానజకుడ్‍ నియమింపబడ్యు. ఇంమాస్‍ అప్నో ప్రధానజకుడ్‍ సాత్బి ఎక్‍ అర్పించునో.
HEB 8:4 ధర్మషాస్త్రం ప్రకారం అర్పణలు అర్పించవాల ఛా అనటేకే యో జమిన్పార్‍ ర్హహితో యాజకుడుహుయిన్‍ ర్హాసేకొయిని.
HEB 8:5 మోషెను డేరొ బాందుకరాతెదె ఫాడ్ పార్‍ తుమ్న దెఖ్కాడుతె ఇనింతర హాఃరునా కరనటేకె జత్తన్‍ ర్హవొకరి దేవ్ హెచ్చరించొ. అనటేకే యాజకుల్‍ స్వర్గంను సంబంధంహుయుతే ర్హాచును ఛాలోన రూప్‍హుయుతే డేర్రమా సేవకర్సు.
HEB 8:6 “హుయితో యేసు హంకే అజు ఘానుహుయుతే వాగ్దానంన బట్టి నియమింపబడ్యుతే అజు ఘానుహుయుతే నిబంధననా దేవ్నా అజు దేవ్ను అద్మియేను బీచ్మా మధ్యవర్తిహుయిన్‍ చౌవ్‍, అనటేకె అజు గొప్పహుయుతే సేవనా పొందిన్‍ ఛా.”
HEB 8:7 కింకతో యో అగాఢి నిబంధన అష్యల్‍ ర్హాహీథో బేమాను ఇనా అవకాషమ్‍ ర్హాసేకోయిని.
HEB 8:8 హుయుతో “దేవ్‍ ఇవ్ను పాప్‍ మాలంకరిన్‍ అంబోలుకురస్‍ ప్రభువు అంబోల్యో హాదేక్‍ ఏక్‍ వహాఃత్‍ అంకోరాస్‍. తెదే ఇష్రాయేల్‍ ఘేర్‍వాలోతిబి యూదా ఘేర్‍వాలోతిబి మే న్యావు ఒప్పందం కరను ధన్‍ ఆవ్సే.”
HEB 8:9 కతొ మే ఐగుప్తు దేహ్ఃమతూ అవ్ను భానోభా భాదర్‍ లేవనటేకె ఇవ్నా వాత్‍ధర్యోతె ధన్‍ ఇవ్నేతే మే కర్యోతె నిబంధనతార కాహే. సాత్‍కాతో ఇవ్నేమారు నిబంధమా ఉభ్రుర్యుకోయిని అనటేకే మే ఇవ్నే లక్చ్యం కర్యోకొయిని ప్రభువు బోలుకురాస్‍.
HEB 8:10 యో ధన్‍ హుయుతే బద్మా ఇష్రాయేల్‍ ఘేర్‍వాలోతి మే కరుకురాతే నిబంధన సాత్‍కాతో, ఇవ్ను దిల్‍మా మారు ధర్మవిధుల్నా రాఖిస్‍; ఇవ్ను దిల్‍పార్‍ అనా లీఖిస్‍ మే ఇవ్నా దేవ్‍హుయిన్‍ ర్హాహిస్‍ ఇవ్నే మన అద్మియోహుయిన్‍ ర్హాసే.
HEB 8:11 “ఇవ్నమా కోన్బి ప్రభువునా మాలంకర్లేవొకరి ఇను నగర్‍వాలోహుయిన్‍ ఇను భైయేహుయుతోబి ఉపదేషంకరో” ఇవ్నామా అడ్డాని లఢ్కాతీ ధరీన్‍, మోటుఅద్మి హాఃరుబి మన మాలంకర్సే.
HEB 8:12 మే ఇవ్ను పాప్‍నా విషయంహుయిన్‍ గోర్‍హుయిన్‍, ఇవ్ను పాప్‍నా కెదేబి హాఃయాల్‍ కరిస్‍కొయినికరి, ప్రభువు వాత్‍ దేంకొరాస్‍.
HEB 8:13 దేవ్ను నావు ఒప్పందం కరి బోలను వల్ల అగాఢిను జునుతార కర్యాకోస్‍. కేవు జునుహుసేకి యో మాయంహువనా తాయర్‍హుయిన్‍ ఛా.
HEB 9:1 అగాఢి నిబంధనటేకె సేవానియమంల్నా ఆ మూలక్‍బి ఆరధానను పరిసుద్ధ్ జోగొనితర ఛా.
HEB 9:2 కింకాతో అగాడి ఏక్‍ డేర్రనా తయర్‍కరిన్‍, ఇన్మా దీవ్ళిన స్తంభంనా, బల్లబి, ఇనాపార్‍ దేవ్నా అర్పించాను రోటానా మేందిరాఖూతు, ఇనా పరిసుద్ధజొగొకరి నామ్‍.
HEB 9:3 బేంమాను తెరనా పీటే అజు ఏక్ గది ఛా, అనా ఘాను పరిసుద్ధ్ జొగోకరి బోలవాస్‍.
HEB 9:4 ఇన్మా ఘేణను ధూప్‍ దేయితే గినిబి, ఏజ్గా ఘేణనురేకుల్తి నిబంధనమందసం థూ. యో మందసంమా మన్నాతి ఘేణను పాత్రబి, చిగిరించోతె అహరోన్‍ వాత్నిలాక్డి, నిబంధననా సంబంధించుతే బే పత్రాను పల్క ఛా.
HEB 9:5 ఇనాపార్‍ కరుణాపీఠంనా కమ్ముకురతే మహిమ ఛాతే కేరూబులు. ఇనాగూర్చి హాంకే వివరంతి బోలన హుసేకోయిని.
HEB 9:6 యో అంతార బులయాతే యాజకుల్‍ సేవకర్త, కెదేబి ఆ అగాఢిను డేర్రమా జాసే పన్కి
HEB 9:7 వహాఃత్నా ఏక్తార ప్రధానయాజకుడు ఏక్జాను లోహితిదర్లిన్‍ భేమాను డేర్రమా జాస్‍. యో లోహి ఇనాటేకెబి అద్మియోను మాలంకోయిన్తే కరుతే పాప్‍నటేకె యో అర్పించాస్‍.
HEB 9:8 అనాబట్టి యో అగాఢిను డేర్ర ఉబ్బి ర్హావమా ఘాను పరిసుద్ధజొగొమా జవాను వాట్‍ వెల్లడిహుసేకోయినికరి పరిసుద్ధాత్మ మాలంకరంకోరస్‍.
HEB 9:9 యో డేర్రమా హాంకేనువహాఃత్‍ ఉపమానంతార ఛా. ఆ ఉపమానార్థంనబట్టి దిల్నుస్సాక్చి విషయంమా ఆరాధననా పరిపూర్ణకరకోయినితే అర్పణల్నా బలుల్నా అర్పించబడుకురస్‍.
HEB 9:10 ఆ దిద్దాను హువను వహాఃత్‍ అవ్వాతోడి విధింపబడ్యు, హాఃవను పీయ్యానుతి కేత్రుకి రకంను సంబంధంచుతే ఆంగ్తాను అచారంనా మాత్రమాస్‍ ఛా.
HEB 9:11 హుయుతో క్రీస్తు ఆవ్సేతే మేలును విషయం హుయిన్‍ ప్రధానయాజకుడ్‍తార ఆయిన్‍, యోస్‍ నిత్యంహుయుతే విమోచన సంపాధించిన్‍, హతెఖు బణాయుహు కాహేతె, కాతో ఆ మూలక్‍ను సంబంధంను కాహేతే, అజు ఘానుహుయుతే, పరిపూర్ణహుయుతే డేర్మా మా సేవాకుల్‍
HEB 9:12 బోక్డియె, గాయ్‍వును, లోహితి కాహేతిం ఇను ల్హొయితి నిత్యహుయుతే బఛ్చావటేకె క్రీస్తు హఃరవ్నా ఏక్తారాస్‍ ఘాను పరిసుద్ధజొగొమా ప్రవేషించో.
HEB 9:13 కింకాతో బోక్డియెను, డాండను లోహితి, గాయిను చేల్కు బూడిద ఛిడాకనుతి, ఆంగ్తాను షుద్ధి కలుగనటేకె ఇవ్నా పరిసుద్ధ్‌పరిచుతో,
HEB 9:14 నిత్యుడుహుయుతే ఆత్మతి ఇనాయోస్‍ దేవ్నా నిర్దోషికరి అర్పించుకోనెతె క్రీస్తును లోహి, నిర్జీవక్రియల్నా మేందిన్‍ అప్నే జీవంహుయెతే దేవ్నా సేవించనాతార తుమరు దిల్నుస్సాక్చినా కెత్రుకి షుద్ధికర్సే.
HEB 9:15 ఆ కారణంతి అగాడి నిబంధన వహఃత్మా జరిగినా పాప్‍మాతు చొఢావనాటేకె యో మరణ్నా పొంద్యో, దేవ్నుబారెమా బులయుతే ఇవ్నే నిత్యంహుయుతే వారస్వతమ్‍ గూర్చుతె వాగ్దానంనా పొందను నిమిత్తం యో నావూనిబంధన్నా ఇచ్మనువాలొహుయీన్‍ ఛా.
HEB 9:16 మరణ్నుషాసనం కెజ్గా ఛాకి ఎజ్గా మరణ్నుషాసనం లిఖ్కొతె యో మరి జాస్‍.
HEB 9:17 యో షాసనంనా లిఖ్యొతె యో మరణ్నా పొంద్యుతోస్‍ యోచెల్సె; యో లిఖ్యొతె యో జింకరతోర్హావమా యోకెదేబి చెల్సెనా?
HEB 9:18 అనటేకే అగాఢిను నిబంధనబీ ల్హొయికొయినితిమ్‍ చెల్లుబాటుకొయినితిమ్‍ హుయుకొయిని.
HEB 9:19 ధర్మషాస్త్ర ప్రకారం మోషే ప్రతియాజ్ఞనా అద్మియోతే బోలుతెబద్మా, యో పాణితి, ల్హొయినువర్ణంచాతె మ్హేండనుబొచ్చుతీబి, హిస్పోపుతీ, గాయ్‍బీ బోక్డినూబి ల్హొయినా లీలిన్‍
HEB 9:20 దేవ్‍ తుమారటేకె విధించుతే నిబంధనను ల్హొయి ఆస్‍ కరి బోల్తూ, గ్రంథంఫర్‍బీ అద్మియోహాఃరఫర్‍ ఛిడిక్యో
HEB 9:21 ఇమ్నితారస్‍ డేర్రపార్‍బి సేవానుపాత్రన హాఃరపార్‍ యో లోహిన చిడిక్యో.
HEB 9:22 అజుబి ధర్మషస్త్ర ప్రకారంతి హాఃరు రాఛ్చునా లోహితి షుద్ధిహుయిజాసేకరి, లోహి చువడ్డాకోయిన్తిం పాప్ను మాపి కలుగ్సేకోయిని కరి బోలజాయి.
HEB 9:23 స్వర్గంమాఛాతే ఇనా జోడ్ను రాఛ్చు ఆను బలుల్‍వల షుద్ధికరను ఛా పన్కి స్వర్గంను సంబంధహుయుతే అనకన ష్రేష్ఠహుయుతే బలుల్‍ వల షుద్ధికరను ఛా.
HEB 9:24 అనటేకే హాఃఛిహుయుతే పరిసుద్ధజొగొనా జోడ్ను అద్మియేతే బణహుయు పరిషుద్ధజొగోమా క్రీస్తు ప్రవేషింకోయిని పన్కి, హాంకే అప్నాటేకె దేవ్ను సన్నిదిమా దేఖావవటేకె స్వర్గంమా గాయో.
HEB 9:25 యోస్‍కాహే, ప్రధానయాజకుడ్‍ హార్యేక్‍ వరహ్ః ఇనుకాహేతే గయ్యేవ్‍ను ల్హొయినా లీలిన్‍ ఘాను పరిసుద్ధజొగొమా ప్రవేషించాతిమ్‍, క్రీస్తు కెత్రూకిథార ఇనాయోస్‍ అర్పించిలేవనా ప్రవేషించొకొయిని.
HEB 9:26 ఇంహుయుతోబి ములక్‍ను పునాది ప్రారంభంమాతు యో కెత్రుకితార మీన్హాత్‍పడును ఛా. హుయుతో యో యుగంమును సమాప్తిమా ఇనూయోస్‍ బలినితరా అర్పించిలిదోకరి పాపం మాఫిహుయు అజు యెక్కతర హాఃరావునా దేఖ్కాయో.
HEB 9:27 అద్మియో హాఃరు ఏక్తార మరణ్న పొంద్నుకరి నియమించబడ్యు; ఇను బాద్మా దేవ్‍ న్యావ్‍ హుసె.
HEB 9:28 ఇమాస్‍ క్రీస్తుబి కెత్రుకిజాను పాప్‍నా భరించాన ఏక్తార అర్పింబడిన్‍, ఇనాటేకె ద్యేక్తాహుయిన్‍ ర్హవాల రక్చణను నిమిత్తం పాప్‍కొయిన్తిం బెంమ్మాను రాఖడమా దెఖ్కావ్సె.
HEB 10:1 సానకాతో ధర్మషాస్త్రమ్‍ భవిష్యత్తమా కల్గసేతె అష్యల్‍హుయుతే పన్కి యో ఇను హాఃచిస్వరూపం కాహే. యాజకుల్‍ హార్యేక్‍ వర్హక్‍ ఆర్పించతే ఏక్సే రకంను బలుల్‍తి ధర్మషాస్ర్తం దేవ్నుకన ఆయిన్‍ ఇవ్నా పరిపూర్ణుల్‍తార కర్యుకోయిని.
HEB 10:2 ఏక్తార ఇంకర్యోతొ సేవించేవాల ఎక్కస్‍తార షుద్ధపరచబడితె బాద్మ ఇవ్ను దిల్నుసాక్చినా పాప్నుహఃయల్‍ అజుర్హాసె కోయిని అనటేకే ఇనా అర్పించను బులిజాసే కాహేన.
HEB 10:3 హుయుతో యో బలుల్‍ అర్పించానువల హార్యేక్‍ వరహ్‍ః పాప్‍ హఃయల్‍ ఆవ్తూ ర్హాసే.
HEB 10:4 కింకాతో డాండోను లోహి బోక్డనుసస లోహి పాప్‍నా ఖనహాఃను హుసేకోయిని.
HEB 10:5 అనటేకే యో ఆ మూలక్మా ఆయోతెదే అంబోలుకురస్‍. “బలుల్‍బి అర్పణబి తూ కొర్యోకోయిని పన్కి మన ఏక్‍ ఆంగ్తాన్‍నా తాయర్‍ కర్యో.
HEB 10:6 దహనబలి పాప్ను పరిహారంనాటేకె కరతే బలుల్‍కన తునా ఇష్టంహుయూతె కాహె.
HEB 10:7 తెదె మే గ్రంథంనుచుట్టంమా మార బారెమా లిఖ్కిరాఖ్యొతె ప్రకారమ్‍, దేవ్‍ తారు చిత్తంనా నెరవేర్చెచనా హాదేక్‍ మే ఆయ్రోస్‍.”
HEB 10:8 ధర్మషాస్త్రం ప్రకారమ్‍ అర్పించుకుతే ఆ హాఃరు తూన ఇష్టహుయుతే కాహేకరి ఉపార్‍, బోల్యె బద్మాబలుల్‍ అర్పణల్‍ దహన బలుల్‍ పాప్ను పరిహారార్ధబలుల్నా తూ కోర్యోకొయినికరి.
HEB 10:9 యో తారు చిత్తంనా నెరవేర్చున హాదేక్‍ మే ఆయిరోస్‍కరి బోలుకురస్‍. యో బేమాను స్థిరపరచన అగాఢిను కనకిదిదో.
HEB 10:10 యేసుక్రీస్తును ఆంగ్తాన్‍ ఏక్తార బలిహువనువల యో చిత్తంనుబట్టి అప్నే పరిసుద్ధ్‌పరచబడి ర్హాస్‍.
HEB 10:11 అజు హార్యేక్‍ యాజకుడ్‍ ధన్‍ధన్నా సేవకర్తుహుయిన్‍, పాప్‍న కెదేబి కన్నాకిదేయికోయిన్తే యో బలుల్నా బాద్‍బాద్‍నా అర్పించుకురతు థూ.
HEB 10:12 యో హుయుతో పాప్‍ను నిమిత్తం సదాధన్‍ ఉబ్రితె ఏక్‍బలినా అర్పించ్‍, దేవ్ను ఖవ్వాత్‍ బణే బేసిన్‍ ఛా.
HEB 10:13 తెదేతు ఇను వైరియె ఇను గోడాను గొడానుధర్బరు కరతోడి కనిపెట్టిన్.
HEB 10:14 ఏక్‍ అర్పణతి అనే పరిసుద్ధ్‌పరచబడతె ఇవ్నా సదాధన్‍ కెదేబి సంపూర్ణుల్నాతరా కరిరాక్యోస్‍.
HEB 10:15 ఆ విషయంహుయిన్‍ పరిషుద్ధాత్మబి అప్నా సాబుత్‍ దెంకరస్‍.
HEB 10:16 ఇను అమ్‍ బోల్యొ “కింకాతో యోధన్‍హుయుతే బద్మా మే ఇవ్నే కరుకురుతే నిబంధన ఆస్‍ మారు ధర్మవిధుల్నా ఇవ్ను దిల్మారాఖిన్‍ ఇవ్ను హాఃయల్‍ ఫర్‍ ఇనా లీఖ్కాస్‍కరి బోలనా బాద్మ.”
HEB 10:17 “ఇవ్ను పాప్‍న ఇవ్ను ఖరాబ్‍ కామ్నా కెదేబి హఃయాల్‍ కర్లిస్‍కొయిని కరి ప్రభువు బోలుకురస్‍.”
HEB 10:18 ఇనా మాపి కెజ్గా కలుగ్సేకి ఏజ్గాస్‍ పాప్‍ను పరిహారంబలి హాంకేతు కెదేబి ర్హాసెకోయిని.
HEB 10:19 భైయ్యో బేన్‍, అప్నే ఘాను పరిసుద్ధజొగొమా యేసు మరణ్‍తి పరిపూర్ణంతి స్వసత్రంకలిగీన్‍ చీయే.
HEB 10:20 నావు హుయుతే, జాన్‍ ఛాత్‍ వాట్‍ ఇను ఆంగ్తాన్‍కరి తెరతి అప్నా ఏర్పచబడ్డుకరుస్‍.
HEB 10:21 దేవ్ను ఘేర్‍ఫర్‍ అప్న మహాన్‍ యాజకుడ్‍ ఛా.
HEB 10:22 అనటేకే దిల్నుసాక్చిన కల్మషం హఃయాల్‍ కరకొయిన్తిమ్‍ షుద్ధిహుయుతె దిల్‍వాలహుయిన్‍, నిర్మలహుయుతే పాణి పాణినోహిన్‍ ఆంగ్తాన్‍వలహుయిన్ రహీన్‍, విష్వాసంను విషయంమా సంపూర్ణ నిష్చయత కల్గీన్‍, యథార్ధ దిల్తి అప్నే దేవ్ను సన్నిధనంనా జాసు.
HEB 10:23 వాగ్ధానం కర్యోతేయో నమ్మదగిన వాలో అనటేకే అప్ను నిరీక్చణ విషయంహుయిన్‍ అప్నా ఆహ్ః కరతేఇనా గట్టిన్‍తి ధర్లిసు.
HEB 10:24 ఘాను‍ ఫ్యార్‍ కరతా అష్యాల్‍ కారనటేకె ఏక్నాయేక్‍ హెచ్చరించిలియే,
HEB 10:25 తోడు జణు సంఘంతార మలిన్‍ ఛా తుమే సంఘంతార ర్హాను బులోనోకొ ప్రభువు ధన్‍ ఆవాను తుమే దేఖతోడి, ఏక్నాఏక్‍ ప్రేరేపించుకుంటా ర్హవొ.
HEB 10:26 అప్నె హాఃఛి బారెమా అనుభవనుజ్ఞానంతి పొంద్యుతె బద్మా బుద్ధిపూర్వకంతి పాప్ కర్యాతో పాప్‍నా బలి అజుబి ర్హాసెకోయిని.
HEB 10:27 పన్కి న్యాయంను న్యావ్‍నా ఢర్తి దేక్తు ర్హావను, వైరినా దహింపజాసెతే న్యావ్‍ ఆగ్‍ను షీక్చ ర్హాసే.
HEB 10:28 కోన్బి మోషే ధర్మషాస్ర్తంనా నొకోకరిబోల్యతో భేజణ తీన్‍జణ సాబుత్‍ వాత్‍ఫర్‍, గోర్‍కోయిన్తిమ్‍ ఇనా మర్రాకిదిసే.
HEB 10:29 అంర్హావమా దేవ్ను ఛియ్యోన, గొఢహుః కుంన్లీన్‍. యో పరిసుద్ధ్‌పరచనా సాధనహుయుతె నిబంధన ల్హోయిన అపవిత్రకరి ర్హాహిజైయిన్‍, కృపనా మూలంహుయుతే ఆత్మనా నొకోకరి బోలవాలొ కెత్రూరు ఘానుహుయుతొబి షిక్చనా పాత్రుడుతార ఎంచబడ్సేకరి తూ హఃయాల్‍ కరో.
HEB 10:30 ఖీజ్‍ఖాడను మారు కామ్‍, మేస్‍ ఫరిన్‍ చెల్లింలిస్‍ కరి “ప్రభువు ఇను అద్మియేనా న్యావ్‍ కరస్‍కరి” బోల్యెతే యో అప్నా మాలం.
HEB 10:31 జీవంహుయోతే దేవ్ను వాత్మా పఢను భయంకరం.
HEB 10:32 హుయుతో తూమే ఉజాలున లగాడ్యాతెదె బద్మా, జమనామ ధన్మా కెత్రురు మహాన్‍ హింసనా వేదన్నా భరించాకి హఃయాల్‍ కర్లెవో.
HEB 10:33 తుమే ఏక్‍టేపార్‍ హాఃరనా హాఃమే నిందల్నా బాధల్నా అనుభవించనా; ఇంనితార అగాడి మిన్హాత్‍ పొంద్యుతే ఇవ్నేతే భాగ్‍వాలహుయా.
HEB 10:34 కింకాతో తుమే ఖైదిమా ఛాతెఇవ్నా అదరించా, తుమ్నా అజు ష్రేష్ఠహుయుతే నిత్యంహుయుతే వారస‍త్వమ్‍ పొంద్చుకరి మాలంకరిన్‍, తుమారు ఆస్తి మేంద్యేవనాటేకె ఖుషితి ఒపిల్దా.
HEB 10:35 అనటేకే హీమత్తి నొకొమేంద్యేవొ; ఇను ప్రతిఫలమ్‍ మహాన్‍ బహుమానమ్‍ మల్సే.
HEB 10:36 తూమే దేవ్ను చిత్తంనా కరవాలహుయిన్‍, వాగ్దానం పొంద్యా నిమిత్తం తుమ్నా సహనమ్‍ అవసరంహుయిన్‍ ఛా.
HEB 10:37 “లేఖనం బోల్యుతిమ్‍ అజు వహఃత్‍ థోడుసూస్‍ ఛా, అంకోరతె యో దేర్ కర్సెకొయినితిం ఆవ్సే.
HEB 10:38 మార హాఃమే నీతిమంతుడ్‍ వాలొకోన్బి విష్వాస్‍నుబారేమా జీవ్సే, పన్కి యో ఫీటె ఫర్యతొ ఇనాకన మారు ఆత్మనా ఖుషిర్హాసెకోయిని.”
HEB 10:39 హుయుతో అప్నె నషించనాటేకె పీటెజావాల కాహే. పన్కి ఆత్మనా బఛ్చాడనటేకె అప్నే విష్వాసమ్‍తి ర్హావలాహుయిన్ ఛియ్యే.
HEB 11:1 విష్వాస్‍ కతో నిరీక్చింబడ్యుతే ఇను హాఃచిను రూప్‍బి. డోలన దెహాఃవకొయింన్తే హుయుతే ఇనా దెఖ్కాంకరస్‍కరి సాబుత్‍హుయిన్‍ ఛా.
HEB 11:2 ఆ విష్వాస్‍నా బట్టిస్‍ జమనమాను అద్మియే దేవ్‍ కంతూ హెచ్చించబడ్యా.
HEB 11:3 ములక్‍ దేవ్ను వాత్తి తయార్‍హుయుకరిబి, అనటేకే దేహాఃతే హాఃరు దేహాఃవకోయిన్తే పదార్ధమ్‍తి బణయురుస్‍కరి విష్యాసంతి గ్రహించిలేవో.
HEB 11:4 విష్వాసం బణేతు హేబెల్‍ కయీన్‍కనా స్రేష్ఠహుయుతె బలిన దేవ్నా దిదో. దేవ్ ఇను అర్పణగూర్చి సాబుత్‍ ద్యేకోరాస్‍ యో విష్వాసంనబట్టి నీతివాలోకరి సాబుత్‍ పొంద్యో. యో మరిగుతోబి యో విష్వాసంతి వాత్‍బోలుకురస్‍.
HEB 11:5 విష్వాసంనబట్టిన్‍ హనోక్‍ మరణ్‍ ద్యేహఃకోయిన్తిం ఛాలిగాయో; యో జావకోయిన్తే అగాడి దేవ్నా ఫ్యార్‍వాలోహుయిన్‍ థోకరి సాబుత్‍ పొంద్యో; అనటేకే దేవ్ ఇనా లీన్‍గయో అనటేకే యో దేహాఃయోకోయిన్‍.
HEB 11:6 విష్వాసంకొయినితిమ్‍ దేవ్నా ఇష్టంవాలోహుయిన్‍ ర్హావనూ అసాధ్యం; దేవ్‍కన ఆవాలో యో ఛాకరిబి, ఇనా ధుండావాలన ఫలితమ్‍ దెవ్వాలోకరి నమ్మును.
HEB 11:7 విష్వాసంనబట్టి నోవహు తేదెతోడి యో దేక్యోకోయిన్తే సంగతుల్నా గూర్చి దేవ్తి హెచ్చరింపబడ్యుతిం భయభక్తుల్తి వాలహుయిన్‍, ఇను ఘెర్‍వాలన రక్చణటేకె ఏక్‍ మోటో ఝాజ్నా తయార్‍కరిలిదో; అనటేకే యో మూలక్‍ పార్‍ నేరంమోప్యూన్‍ విష్వాసంనబట్టిన్‍ కలుగుతె నీతిన వారసుడుహుయో.
HEB 11:8 దేవ్ అబ్రాహామ్‍నా బోలయోతెదే యో విష్వాసంనబట్టిన్‍ యో బులావట్న లోబడ్యో, ఇను వారసత్వంన పొందజాసేతె జొగోమా గయో. యో కెజ్గాజానుకి మాలంకొయిన్తిం ఛాలిగో.
HEB 11:9 విష్వాసంనబట్టి యోబి, ఇనాకెడె యో వాగ్దానంనా సమాన వారసుడు హుయుతే ఇస్సాకు యాకోబ్‍ కరి ఇవ్నేతి డేర్రమా నివసిస్తు, అన్యుల్నా దేఖ్మా ర్హవాతిం వాగ్దానదేఖ్మా నివసించా.
HEB 11:10 కింకాతో దేవ్‍ కినాబీ షిల్పి బణవాలో హుయిన్‍ ఛాకీ, పునాదిహుయుతె యో నంగర్‍టేకె అబ్రాహామ్ను దేక్తొర్హంకరాస్‍.
HEB 11:11 విష్వాస్‍నా బట్టిన్‍ అబ్రహామ్‍తీ వాగ్దానం కర్యోతెయో నమ్మదగినవాలో కరి ఏంచిలిది అనటేకే సారా ఉంబర్‍ హుయుగుతోబి బేజినిహువనాటేకె తాహాఃత్‍ పొంద్యో.
HEB 11:12 అనటేకే మరణంనా హాఃదేహుయుతె ఏక్‍కంతు. ఇవ్నె ఆకాష్‍మా తారోంతార ధర్యవ్ను కనారినా లెక్కకోయితె యెత్రె రేతిను రేణువుతార విస్తరమ్ సంతానంనా హుయు.
HEB 11:13 అవ్నెహాఃర యో వాగ్దానంను ఫలంనా అనుభవింపకోయిని, దూర్‍ థూ దేకిన్‍ క్హాలమ్‍కరిన్‍, ఇవ్నే జమీన్‍ ఫర్‍ పరదేషుల్‍కరి యాత్రికుల్‍హుయిర్హాస్ కరి‍ ఒప్పిలిన్‍, విష్వాసంవాలహుయిన్‍ మరిగా.
HEB 11:14 ఆంబోలవాల ఇవ్ను దేఖ్నా ధుండుకురాస్‍కరి విషదపర్చుకురస్‍ కాహేన?
HEB 11:15 ఇవ్నే కేవుదేహ్‍ః మతూ ఆయాకి యో దేహ్నా హాఃయాల్‍ కర్లిదాతో అజు జావనా ఇవ్నా వీల్‍ కల్గీన్‍ ఛా.
HEB 11:16 హుయుతో ఇవ్నే అజు ష్రేష్ఠహుయుతే దేహ్నా, కాతో స్వర్గంను సంబంధహుయుతే దేహ్నా కోరుకరాస్‍. అనటేకే యో ఇవ్నా దేవ్‍కరి బోలవానటెకే దేవ్‍ ఇవ్నాబారెమా షరమ్‍ పడకోయిని; కిమ్‍కతో యో ఇవ్నటేకె ఏక్ హఃయర్ బనాయో.
HEB 11:17 అబ్రాహామ్ను షోధింపబడ్యొ విష్వాసంనాబట్టిన్‍ ఇస్సాక్నా బలితార అర్పించొ. దేవ్‍ యోబలినా ఖుషితీ ఒప్పిలిదో
HEB 11:18 కోన్‍ యో వాగ్ధానంనా ఖుషితి అంగీకరించాస్‍కి, ఇస్సాక్ను వలహుయుతె తారు సంతానంకరి బోలవాతే ఇనేతి బోలయిజాసే, యో అబ్రాహాం, మర్యుతెఅద్మినాబి ఉట్టాడను తాహాఃత్‍ దేవ్నా ఛాకరి ఏంచిల్‍దో,
HEB 11:19 ఇను ఏకస్‍ ఛీయ్యోన అర్పించిన్‍, ఉపమానరూపంతి ఇనా మరణ్‍మాతు అజు పొంద్యో.
HEB 11:20 విష్వాసంనబట్టిన్‍ ఇస్సాక్‍ హుసేతె సంగతుల్నా విషయంమా యాకోబ్‍నాబి ఏషావ్‍నా ఆషీర్వదించో.
HEB 11:21 విష్వాసంనబట్టిన్‍ యాకోబ్‍ యో మర్జావను అగాడి యెసేప్‍ ఛీయ్యాతి ఏక్ఏక్తార ఆషీర్వదించిన్‍ ఇను హాత్ను లాక్డను ఉపార్‍ టేకెలిన్‍ దేవ్నా ఆరాధించో.
HEB 11:22 యోసేప్‍ ఇనా ఆఖరిను వక్హాత్మా విష్వాసంనబట్టన్ ఇష్రాయేల్‍ ఛీయ్యా స్వదేఖ్‍నా జావన వాత్‍బోల్యొ. ఇను హాడ్కాయాన ఇవ్నేతి లీన్‍జనుకరి ఆజ్ఞాపించో.
HEB 11:23 మోషే పైద్దయోతెదే ఇను ఆయాభా యో లడ్కాన గణుఅంధంర్హావను దేకిన్‍, విష్వాసంనబట్టి రాజను ఆజ్ఞనా ఢారకోయిన్తిం, తీన్ మహీనా ఇనా లపాఢిరాక్య.
HEB 11:24 మోషే మోట్టోహుయుతెదే విష్వాసంనబట్టి ఐగుప్తు పైసా కన క్రీస్తువిషయంహుయుతే ఇనటెకే ష్రమాపడను భాగ్యకరి ఏంచిలిన్‍,
HEB 11:25 తోడు వక్హాత్‍ పాప్‍ ఖుషిమా అనుభవించానుకన దేవ్ను అద్మియేతి మీన్హాత్‍ అనుభవించాను అష్యాల్‍కరి ర్హహిగో.
HEB 11:26 ఐగుప్తు ఫరోరాజాని ఛోరిహుయుతే ఇనో ఛియ్యో బోలవనా ఒప్యెకోయిని; సానకాతో ఇను హఃయల్‍ భవిష్యత్మా కలగ్సే బహుమానంపార్‍ ర్హాక్యో.
HEB 11:27 విష్వాసంనబట్టిన్‍ ఇను ఢోలన దేక్హావకోయిన్తే దేవ్నా దేక్తో సహించొకోయిని అనటేకే యో రాజను వాతెన ఢార్యొకోయినితిమ్‍ మోషె ఐగుప్తునా మేందిన్‍ చలిగుయో.
HEB 11:28 అగాఢిను లడ్కాన మరక్హిదేవ్వాలో ఇష్రాయేల్నా ఛీమ్మాకోయిన్తిం నిమిత్తమ్‍ యో విష్వాసంనబట్టిన్‍ పస్కాను, ల్హొహీనుప్రోక్చణ ఆచరాల్నా ఆచరించో.
HEB 11:29 విష్వాస్‍నాబట్టిన్‍ ఇవ్నే పొడి జామిన్పార్‍ ఛాలతిం లాల్‍ధర్యవ్‍మా ఛాలిన్‍గయా. ఐగుప్తుల్‍వాలబి ఇంమాస్‍ జానుకరి ర్హాహిగ పన్కి ధర్యావ్‍మా ఇవ్నే డుబిగా.
HEB 11:30 విష్వాసంనబట్టిన్‍ హాఃత్‍ ధన్తోడి యెరికోను భీత్‍ చుట్టు ఫరమా యో పాడ్యుగు.
HEB 11:31 విష్వాసంన బట్టిన్‍ రాహాబ్‍కరి వేష్య గూఢచారుల్నా ఆష్రయం దిన్‍ బఛ్చాడి అనటేకే అవిధేయుల్తి కెడే నషించికోయిని.
HEB 11:32 అజు సాత్‍ బోలిస్‍కొయిని? గిద్యోన, బారాన, సమ్సోన, యెప్తా, దావీద్‍, సమూయేల్‍ కరి ఇవ్నా గురించి, అజు ప్రవక్తల్నా గురించి బోల్నుకతో వక్హాత్‍ పుర్సేకోయిని.
HEB 11:33 ఇవ్నే విష్వాసంతి రాజ్యంనా గేల్చా; నీతికార్యంనా జరిగించా; వాగ్ధానంనా పొంద్యా; మోట్టోవాగ్‍న బాకునాబి మూఛా;
HEB 11:34 ఆగ్ను థాహాఃత్‍ థంఢుకరిన్‍; తర్వార్ను దార్తీ చుక్హాయిగా; రోగ్మా అష్యాల్‍హుయా; యుద్ధంనుటేపార్‍ తాక్హాత్‍వాల హుయా; అలాదు అన్యుల సౌన్యంలో మిలయిన్‍ మర్యా.
HEB 11:35 భాయిక మరుగ్యుతె ఇవ్నావాలనా జీవడ్యా. అలాదుఅద్మి చిత్రహింసల్‍ అనుభవించా. అవ్నేఅజుగ్హాను ష్రేష్ఠహుయుతె పునర్‍జీవంనటేకె విడుదల వోనుకరి సిద్దపడ్యాకొయిని మిన్హత్‍ మ్హేంద్యు.
HEB 11:36 అజు అవమానంతీ థోడుజాను చీగ్హావను కోరడనుమార్‍, అజు సంకెళ్లల్నా ఖైదుల్నా అనుభవించా.
HEB 11:37 ఫత్రాతి మరయిన్‍, రంపంతి వాఢాయిన్‍, షోధింపబడ్యా, ఛారితి మరిజాయిన్‍ మ్హేండను ఛాముడుతి బోక్డిను ఛాముడున పేరిలిన్‍, దరిద్రుల్‍హుయిన్‍ మీన్హాత్‍కరిన్ హింసపొందతా,
HEB 11:38 ఝాడిమా ఫాడ్‍పార్‍బి గుహమాబి సొరంగమాబి ఫార్‍హుయిన్‍ ర్హాయా. ఎజత్నాన ఆ మూలక్‍ యోగ్యహుయితే కాహే.
HEB 11:39 ఆవ్నేహాఃర ఇవ్ను విష్వాస్‍తీస్‍ సాబుత్‍ పొందినవాల హుయాతోబి. దేవ్ను హాతె వాగ్దానంనూ ఫలంనా పొంద్యాకొయిని.
HEB 11:40 సానకతో అప్నే కోయినితిం సంపూర్ణుల్‍ హువకోయిన్తిం నిమిత్తం, దేవ్‍ అప్నాటేకె అజు ష్రేష్ఠహుయుతే ఇనా అగాఢి సిద్ధపరచెను.
HEB 12:1 అత్రు మహాన్‍ సాబుత్ను గళ్లో మబ్బుతార అప్నా ఆవరించీన్‍ర్హావమ, అప్ను హాఃమె బేందిరాక్యుతె పందెంమా ఓపికతీ మిలాయే. అప్నేబి హార్యేక్ భారంనా, హల్కునితరా చిక్కుల్‍ మ్హేందతే పాప్‍నా మ్హెందీన్‍, అప్నహాఃమే రాక్యుతె పందంమా ఓపికతి మీలయే.
HEB 12:2 అప్నో విష్వాసంన కర్తబి ఇనా కొనసాగించవాలో యేసుబణే దేక్తో, యో ఇనాహాఃమే ర్హాక్యుతె ఖుషినటేకె అవమానంనా లెక్కకరకోయిన్తిం, సిలువనా సహించిన్‍, దేవ్ను సింహాసనంనూ ఖవ్వాత్‍ బణే ఆసీనుడుహుయిన్‍ ఛా.
HEB 12:3 తుమే థాకిజవాకోయిన్తిం తుమారు జాన్నా విసుకుర్హానకోయిన్తిం, పాప్‍వాలన ఇనా వ్యతేరేకంతి కరిన్‍ హాఃరుబి నోకొకరి ఓర్చులీన్‍ ఇనా గురించి హాఃయాల్‍కరో.
HEB 12:4 తుమే పాప్‍తి లడ్డాయికర్తా లోహి చువ్వాడతోడి అజు ఇనా ఎదిరించకొయిని.
HEB 12:5 ఛియ్యాతి ఛోరినావాత్‍బోల్యోతిమ్‍ తుమరేతి వాత్‍బోల్యోతే ఇను హెచ్చరికనా బులిగా? అజు మార ఛీయ్యా, ప్రభువు కరాతే షిక్చనా తృణికరించో, యో తునా గుర్కాయోతెదే నోకొవిసుక్‍జో
HEB 12:6 సానకాతో ప్రభువు ఇనా ఫ్యార్‍కరవాలన హాఃడక్‍ కరిన్‍‍, యో స్వీకరించోతే హార్యేక్‍ ఛీయ్యాన షిక్చిస్తాడు కరి
HEB 12:7 షిక్చనుఫలమ్‍ పొందనటేకె తుమే సహించుకురాస్‍; దేవ్‍ ఛీయ్యాతార తుమ్నా ద్యేకుకురాస్‍. భా షిక్చింపకోయిన్తే ఛీయ్యాకోన్‍ ఛా?
HEB 12:8 ఛీయ్యాహుయాతే హాఃరవ్నా షిక్చమా భాగ్‍హుసేకరి, తుమే నాపొంద్యాతో అలాదను ఛీయ్యా పన్కీ ఛీయ్యా కాహే.
HEB 12:9 అజు ఆంగ్తాను సంబంధుహుయిన్‍ భాయే అప్నా షిక్చించవాలనితరా హుయిర్హాస్‍. ఇవ్నాకన భయభక్తుల్‍ హుయిన్‍ ఛీయే; ఇంహుయుతో ఆత్మల్నా భా హుయోతే ఇనా అజు హాఃను లోబడిన్‍ జీవ్ను కాహేన?
HEB 12:10 ఇవ్నే తోడు ధన్‍తోడి ఇవ్ను ఇష్టంహుయుతిం అప్నా షిక్చించాపన్కి అప్నే పరిషుద్ధల్తి భాగ్‍వోనుకరి అప్ను అష్యాల్నటేకె ఇను షిక్చంచుకరాస్‍.
HEB 12:11 అజు హాంకే అప్నా సమస్త షిక్చబి దుఃఖ్‍నితరా దెఖ్కావస్‍ పన్కి ఖుషీతార సాత్‍ ర్హాసేకోయిని. హుయుతో యో షిక్చణ పొంద్యేహో ఇవ్నా యో బాద్మా నీతిబి షాంతిహుయుతే ఫలితాన్నా దిసే.
HEB 12:12 అనటేకే డిలాపడిగతే హత్‍నా ఉపార్‍ పాడ్డో. హాఃజోర్‍తార హుయుతే గుడ్‍క్యేనా బలపర్చో.
HEB 12:13 అజు లంగోడోగోడ్డాన నాబెన్కు కోయినితిమ్‍ అష్యాల్‍హువతిం తుమారు హఃడక్ వాట్పర్ చాలీన్ అష్యాల్‍ కర్లేవొ.
HEB 12:14 హాఃరతి సమాధనంతి పరిసుద్ధతి కలిగిన్ ర్హావన ప్రయత్నించో. పరిషుద్ధతకోయిన్తిం కోన్బి ప్రభువునా దేక్సేకోయిని.
HEB 12:15 తుమారమా కోన్బి దేవ్ను కృపనా పొందకొయినితిమ్‍ చుఖ్కాయ్‍జాస్‍సికీ జాతన్‍ ర్హావో. కడుహుయుతె జాడ్‍ కేవుబి ఉట్టిన్‍ కలవరపర్యుచుతో గనజణ అపవిత్రుహుయిన్‍ జాస్‍సికీ దేఖిలెవొ,
HEB 12:16 ఏక్‍ పూట ధాన్‍టేకె ఇను మోటుదయుతె హక్కునా ఏచి నాకిదిదోతే ఏషావుతార భ్రష్టుహుయో వ్యభిరిహుయిన్‍ ఛా హుసేకరి, జత్తన్‍ ర్హావో.
HEB 12:17 ఏషావు ఇన బద్మా ఆషీర్వాదం పొంద్నుకరి ఆంజూ చువ్వాడ్తో ఇనాటేకె ష్రద్ధతి డుండ్యొతోబి, దిల్‍బద్లావను పొందనా అవకాషం మల్యుకోయిని ఇను విడిచిపెట్టబడెనుకరి తుమ్నా మాలం.
HEB 12:18 చిమాతేహాత్తి సినాయ్‍ను పహాడ్న హాఃదే, బలుకురాతె రహేతే ఫ్హాడ్‍నా హాఃదే, ఘాను అంధారమా హాఃదే, సంగటననా హాఃదే న్హాహితో ఏక్‍ తుఫాన్‍ హాఃదే తుమే అయాకోయిని.
HEB 12:19 బూర ఆవాజ్‍ హాఃజిన్‍, వాత్‍నా ఆవాజ్‍ హాఃజీన్‍ తుమే అజు కేవు వాత్‍బి ఇవ్నేతి బోల్యకోయినికరి బతిమాలిలీదా.
HEB 12:20 సానకాతో ఇవ్నే యో బోల్యుతే ఆజ్ఞానల్‍నా హాఃజనా సహించాకోయిని, ఫాడ్‍న ఛీమ్యుతో జీన్‍వార్‍బి ఫత్రతి మరను.
HEB 12:21 అజు యో దేఖ్యోతె భయంకరంతి ర్హావమా మోషే మే ఘాను ఢర్యొ కాప్తూకుర్తుథూ బోల్యొ.
HEB 12:22 హాంకే హుయుతో సీయోను ఫాడ్‍నా జీవంహుయోతె దేవ్నా నంగర్నా, కాతో పరలోకంను యెరూషలేంకనబీ హజార్‍హజార్‍ దేవ దూతకనా ఆయా.
HEB 12:23 పరలోకమా లీఖ్యురాక్యుతిమ్‍ దేవ్ను అగాడిను ఛీయ్యేను సంఘంనా, ఇవ్ను మహోత్సవంనా, హాఃరను న్యాయాధిపతిహుయోతే దేవ్‍కన, సంపూర్ణసిద్ధి పొంద్యతే నీతివాలన ఆత్మల్‍కన ఆవ్సు,
HEB 12:24 నావు నిబంధన్నా ఇచ్మావాలోహుయోతే యేసుకన హేబెల్‍కన అజు ష్రేష్ఠంహుయుతే లోహికన తుమే ఆయిరాస్‍.
HEB 12:25 తుమ్నా బుద్ధి బోలుకురతే ఇనా నిరాకరింపకోయిన్తిం దేక్హిలేవో. ఇవ్నే జమిన్పార్తు బుద్ధిబోల్యతో ఇనా నిరాకరించతెదే ఇవ్నే నాచుహాఃయి గాయోతో, పరలోకంమాతు బుద్ధిబోలుకురాతే ఇనా మేందిన్‍ అప్నే కిం బచిన్ జాసుకరి హాఃచికాయేనా? తెసుస్తుంది.
HEB 12:26 తెదే యో ఆవాజ్‍ జామిన్నా హాలయిన్‍ పన్కి హాంకే మే అజెయేక్తార జామిన్నాస్‍ కాహే ఆకాష్‍నాబి కంపించిస్‍ కరి వాత్‍ దిర్హాక్యోస్‍.
HEB 12:27 అజేయేక్తార యో వాత్‍ హాలకోయిన్తె ఉబ్రిర్హావనాటేకె హాలతేఇనా దేవ్‍ షృష్టించోతె ఇనా ఖణాకిదిసెకరి అర్ధం దేంకొరాస్‍.
HEB 12:28 అనటేకే అప్నే నిష్చలంహుయుతే రాజ్యంనా పొందిన్‍, దేవ్నా కృతాజ్ఞానత కలిగిన్‍ ర్హాసు. యో కృతాజ్ఞానత కలిగిన్‍ వినయంతి భయభక్తి దేవ్నా ప్రీతీకరం హుయుతే సేవకర్సు,
HEB 12:29 కింకతో అప్నొ దేవ్‍ బలుకరతే ఆగ్నితార ఛా.
HEB 13:1 క్రీస్తుమా భైయ్యేతార బేనెతార మలిన్‍ ఫ్యార్‍ ర్హావదెవో
HEB 13:2 ఆలాదు అద్మియెన బులాయోతే మర్యధకరాను నోకోబైకొ. ఇనాటెకే తోడుజను ఇవ్నా మాలం కోయిన్తేస్‍ దేవును దూతల్నబోల్యా.
HEB 13:3 తుమేబి ఇవ్నేకెడే ధర్వాయుతిం బంధకంమా ఇవ్నా హాఃయాల్‍ కర్లేవో. తుమేబి ఆంగ్తాన్తి ఛా అనటేకే మీన్హాత్‍నా అనుభవించుకురాతే ఇవ్ను హాఃయాల్‍ కర్లేవో.
HEB 13:4 య్హా హాఃరు విషయంమబి పవిత్రంహుయిన్‍, బావ్రి బావణ్‍ నమ్మకంతి ర్హాను; వ్యభిచారుల్నా దేవ్‍ న్వావ్‍ కర్సే.
HEB 13:5 ఆస్తిపాస్తిఫర్ ఆహ్‍ఃకరకొయినితిమ్‍ తుమ్నా కలిగ్యుతే ఇన్మా తృప్తిపొందో. తునా కెదేబి మేందిస్‍కొయిని, తునా కెదేబి మేందిస్కొనికరి యోస్‍ బోలుకుస్‍ కాహేనా.
HEB 13:6 అనటేకే ప్రభువు మన సహాయం కరవాలో, మే ఢారిస్‍కొయిని, మన కోన్బిసాత్‍ కర్సే? కరి అష్యాల్‍ హీమ్మత్‍ బోలవాల హుయిర్హాస్‍.
HEB 13:7 తుమ్నా దేవ్ను వాక్యం బోలిన్‍, తుమర ఫర్‍ నాయకుల్‍తార ఛాతేఇవ్నా హాఃయాల్‍ కర్లేవో, ఇవ్ని ఛాల్‍ ఫలంనా మరణ్‍తోడి ష్రద్ధతి హాఃయాల్‍ కర్లేవో, ఇవ్ను విష్వాసంనా అనుసరించో.
HEB 13:8 యేసుక్రీస్తు కాల్‍, ఆజ్‍, ఏకస్‍ రీతితార ఛా; హో పిడిపిడినా ఏక్సేరీతితార ఛా.
HEB 13:9 కెత్రకి రకమును భోధహుయుతే ఇతరబోధల్తి వాట్‍పర్తూ పరినొకొజవో. ధాన్ను పదార్ధంను బట్టిన్‍ కాహే, కృపను బట్టిన్‍ దిల్నా గట్ కరిలావాను అష్యాల్‍; ధాన్నా బట్టిన్‍ ఛాలవాలన సాత్బి లాభం హుషేకోయిని.
HEB 13:10 అప్న ఏక్‍ బలిపీఠం ఛా; ఇను సంబంధహుయుతే ఇనా ఖావనా డేర్రమా సేవకరవాలన అధికార్‍కోయిని.
HEB 13:11 సానకాతో పాప్‍ను పరిహారార్ధమంను అతిపరిసుద్ధజొగొమా యూదుల ఫ్రధానయాజకుడ్తీ గయ్యేవ్ను ల్హొనా లేవ్వాసే, యో జిన్వార్‍ హడ్యానా బాదర్‍ బలాకిదిస్‍.
HEB 13:12 అనటేకే యేసున కెడే ఇను లోహితి అద్మియోన పరిసుద్ధ్‌కరనటేకె నంగర్ను ధర్వాజు బాదర్‍ మిన్హత్‍ పొంద్యో.
HEB 13:13 అనటేకే అప్నే యో నిందనా భరించిన్‍ సభను బాదర్‍ ఇనాకన జియ్యే.
HEB 13:14 నిత్యంహుయుతే నంగర్ అజ్గ ధర్తిఫర్ ‍కొయిని పన్కి, ఆవ్సెతె ఇనటేకె దేక్తారోంకోరాస్‍.
HEB 13:15 అనటేకే ఇనా బరేమాస అప్నే దేవ్నా కెదేబి సుత్తియాగమ్‍ కర్సు, కాతో ఇను నామమ్నా ఒపిలిన్‍, జిహ్వా ఫలమ్నా అర్పించూ.
HEB 13:16 ఉపకారంనబి ధర్మనబి కరను నోకొబులో, ఎజాత్ను యాగమ్‍ దేవ్నా ఇష్టంహుయు.
HEB 13:17 తుమారఫర్ నాయకుల్‍తార ఛాతేఇవ్నా లెక్క బోలవాలతార తుమరు ఆత్మల్నా బచావ్కారస్; ఇవ్నా దిగుల్తి యో కామ్‍ కర్యుతో తుమ్నా నిష్‍ప్రయోజనమ్‍ అనటేకే దిగుల్తి కాహేతిం, ఖు షితి కరతిం ఇవ్ను వాత్నా హాఃమ్జిన్‍, ఇవ్నా లోబడిన్ ర్హావో.
HEB 13:18 హామరు నిమిత్తమ్ ప్రార్ధనకరో; హామే హాఃరవిషయంమా యోగ్యతార ప్రవర్తించిన్ అష్యాల్‍ దిల్తి ఛాకరి నమ్ముకురస్‍.
HEB 13:19 అజు మే అజు జాల్ది తుమరకన అజు అవ్నుతిమ్‍ అంకర్నుకరి అజు ఘానుతి తుమ్నా బతి మాలికురుస్‍.
HEB 13:20 మేంఢాను మహాన్‍ కాపరిహుయోతె యేసు కరి అప్నో ప్రభువునా నిత్యహుయుతే నిబంధన సంబంధహుయుతె లోహినబట్టిన్‍ మరణ్‍మాతు ఉట్టాడిన్‍ సమాధానకర్తహుయోతే దేవ్‍,
HEB 13:21 యేసుక్రీస్తు బర్మే ఇనా డోలమా అనుకూల హుయుతె ఇనా అప్నా జరిగించుకురాస్‍, హార్యేక్‍ అషల్ విషయంమా ఇను చిత్తంతి కరనటేకె తుమ్నా సిద్ధపరిచే. యేసుక్రీస్తున పిడిపిడనా మహిమ కలుగిన్ హువదా. ఆమేన్‍.
HEB 13:22 భైయే, తుమ్నా వివరంతి లీఖుకురుస్‍ హుయుతో హెచ్చరికను వాత్నా సహించోకరి తుమ్నా కోరుకురుస్‍.
HEB 13:23 అప్నా భైయేహుయోతె తిమోతిన మేలిదిదుకరి మాలంకర్లేవో. యో జాల్ది ఆయాతో ఇనాకెడే ఆయిన్‍ తుమ్నాబి దేకిస్‍.
HEB 13:24 తుమర పార్‍ ఛాతే నాయకుడు హుయాతె హాఃరవ్నా దేవ్నులడ్కా పరిషుద్ధుల్‍ హాఃరవ్నా మారు హాఃలమ్‍ బోలో. ఇటలీమా ఛాతే ఇవ్నే తుమ్నా హాఃలమ్‍ బోలుకురాస్‍.
HEB 13:25 తుమర హాఃరన దేవుని కృప కెడెర్హాసే. ఆమేన్‍.
JAM 1:1 దేవ్నబి ప్రభుహుయుతె యేసుక్రీస్తును దాసుడుహుయుతె యాకోబ్‍ అన్యదేహ్‍ఃమా చెదిరిగూతె భ్హార గోత్వాలనా సుభంకరి బోలిన్‍ లిఖ్కుకరతె.
JAM 1:2 మార భైయ్యే భేనె, తుమ్నా కెత్రూకి విధాల్‍హుయుతె సోధనమా పడ్యాతెదె, యో ఘనూ ఖుషికరి ర్హాహిజవొ.
JAM 1:3 అంనితరా తుమారు విష్వాస్‍నా హుసెతె పరీక్చనబారెమా ఆవ్సేకరి తుమ్నా మాలం.
JAM 1:4 తుమె సహనం హాఃరమా గమాయ్‍లెవొనొకొతిమ్‍ దేఖిలెవొ, తెదె సంపూర్ణల్ కెవూ విషయంహుయుతోబి కంకొయింతెవాలహుయిన్‍ ర్హాసు.
JAM 1:5 హుయుతొ తుమారమా కినాబి జ్ఞానం నార్హహితొ యో దేవ్నా పుఛ్చావను, తెదె యో ఇన దెవ్వాయ్‍జాసె. యో కినాబి గుర్కావకొయిన్తిమ్‍ హాఃర్వనా మోజ్సేకొయినితిమ్‍ దేవాలొ.
JAM 1:6 హుయుతొ ఇనె కెత్రేబి సందేహంకొయిన్‍తిమ్‍ విష్వాస్‍తి పుఛ్చావ్‍ను; సందేహంచవాలొ వ్యారోతి బారెమా ఉడీన్‍పడతె ధర్యావ్ను జుకాళోను జోడను ర్గాసె.
JAM 1:7 ఎజాత్ను దిల్‍వాలొ ప్రభువునటేకె ఇనా కాయ్బి మల్చేకరి నార్హహిజాను.
JAM 1:8 యెజాత్ను అద్మి బే దిల్‍వాలహుయున్‍, ఇను హర్యేక్‍ వాట్మా స్థిరంతి ర్హాసెకొయిని.
JAM 1:9 గరిబ్‍హుయుతె భైయ్‍ దేవ్‍ భడ్డాయోతొ ఇన్మా ఖుషితి ర్హాను,
JAM 1:10 అజు ధవ్లత్‍వాలు హుయుతొ భైయ్యె ఇనా కలిగ్యూతె హఃరమా అతిషయించును. కిమ్కతొ యో గాఖ్ను ఫూల్‍తరా మఠిజాసు.
JAM 1:11 సూర్యుడ్‍ను గర్మీను‍ వ్యారొవాగీన్‍, గాహ్ఃనా ముర్జాయిన్‍ ఇనూ ఫూల్‍ ఖంక్రిజాసె, ఇను రంగ్‍ నాష్‍ హుసె ఇమ్మస్‍ ధవ్లత్‍వాలుబి ఇను కొషీస్‍బి హుఃఖ్కాయిన్‍ జాసె.
JAM 1:12 సోధన సహించవాలొ ధన్యుడు యో సోధనమా ఉబ్రి ర్హహిన్‍ దేవుడు ఇనా ఫ్యార్‍ కర్యతెవాలనా వాగ్దానమ్‍ కర్యతె జీవకిరీటమ్‍ పొంద్చె.
JAM 1:13 దేవ్‍ ఖరాబ్ను విషయంహుయిన్‍ సోధించెకొయిని యో కినాబి సోధంపకొయిని పన్కి కోన్బి సోధంపడ్యుతొ మే దేవ్తి సోధింపడ్యుకరి నాబోల్ను.
JAM 1:14 పన్కి హర్యేక్‍జణు ఇను స్వకీయహుయుతె దురాహ్‍ఃతి లోబడిన్‍ హఃరబ్‍ కామ్‍ కరనా తయార్‍హుసె.
JAM 1:15 దురాహ్‍ః బారెమా పాప్‍ బాదర్‍ పడిన్‍, పాప్‍ భడ్డిన్‍ మరణ్‍నా దీస్‍.
JAM 1:16 మార ఫ్యారా భైయ్యే భేనె, మోసం నొకొహువొ.
JAM 1:17 స్రేష్ఠంహుయుతె సంపూర్ణహుయిన్‍ హర్యేక్‍ వరమ్నా, స్వర్గంమా సంబంధంహుయుతె, ఆకాష్మా ఉజాళునా బనాయోతె దేవ్‍కంతు ఆవ్సె ఇనాకన కెవూ మార్పుకొయిన్తి కెవూ అంధారుహుయుతోబి కొయిని.
JAM 1:18 యో ఇను సృష్టించుతె ఇన్మా అప్నె అగాఢిను ఫలంతరా ర్హావతిమ్‍ హాఃఛిను వాక్యంనటేకె అప్నా ఇను సంకల్పంను ప్రకారం ఫైదాకర్యొ.
JAM 1:19 మార లాఢ్‍ హుయతె భైయ్యో భేనె, తుమ్నా ఆసంగతి మాలం అనటేకె హర్యేక్‍ అద్మి హాఃమ్జనటేకె తొందరపడ్ను వాత్‍బోలనా నిదానంతిర్హావాలొబి, ఖిజ్నాపడనాటేకె నిదానంతిర్హావాలొహుయిన్‍ ర్హాను.
JAM 1:20 సానకతొ అద్మిను ఖీజ్‍ దేవ్ను నీతినా నెరవేర్చకొయిని.
JAM 1:21 అనటేకె హాఃరు మలీనంనా, విర్రవీగుకరతె దుష్టత్వంనా మ్హెందీన్‍, మహీ నాటబడీన్‍ తుమారు ఆత్మల్‍నా బఛ్చాయిలేవనా తాఖత్‍హుయుతే దేవ్ను వచన్నా సాత్వికంతి ఒప్పిలెవొ.
JAM 1:22 తుమె హాఃమ్జవాల మాత్రమే ర్హవొ తుమ్నా తుమేస్‍ మోసం నొకొకర్యలేవో, వాక్యంను ప్రకారం ఛాలవాల ర్హవొ.
JAM 1:23 కోన్బి వాక్యంనా హఃమ్జవాలహుయిన్‍ ఇనుప్రకారం ఛాలవాలో నాహుయుతొ, ఇను హాఃదు మోఢనా ఆయ్నొమా దేఖిలేయ్తె అద్మిను జోడ్మాహుయిన్ ఛా.
JAM 1:24 యో ఇనా దేఖిన్‍ పార్‍ జైయిన్‍ యో కెజాత్నుకి ఎగ్గీస్‍ బులిజావాళొహుయిన్‍ ఛా కాహెనా.
JAM 1:25 హుయుతొ స్వాతంత్యంనా దిసెతె సంపూర్ణ్ హుయుతె నియమంమా కాఢిన్‍ దేఖిన్‍ బరాబ్బర్‍ ర్హావవాలొ యో హఃమ్జీన్‍బి బులిజావాలు కాహెతిమ్‍, కామ్నా కరవాలు ఇవ్నె కరతె హర్యేక్‍ కామ్మా ఆసీష్‍హుయీన్‍ ర్హాసె
JAM 1:26 కోన్బిహొ ఇను మోఢన రాఖకొయినితిమ్‍ ఇను దిల్నా దోఖకర్తొహుయీన్‍ భక్తివాలొకరి ర్హహిగొతొ ఇను భక్తి పాల్తుస్‍.
JAM 1:27 భాహుయుతె దేవ్ను నజర్‍మా పవిత్రంతీ కలంకముకొయింతె భక్తి కెహూకతో దిక్కు కొయిన్తె లడ్కవ్నా మోండిమోపినా ఇవ్ను ఇబ్బందిమా మలీన్‍ వాత్‍ బోలనాటేకె, ములక్ను పాప్‍ ఇనా నాలగ్నుతిమ్‍ ఇనుయోస్‍ బచ్ఛాడి లేవనూస్‍.
JAM 2:1 మార భైయ్యే, మహిమాస్వరూపం హుయోతె అప్న ప్రభుహుయోతె యేసుక్రీస్తుఫర్‍ విష్వాస్‍వాలహుయతె తుమె అద్మిను భాదర్ను రూపంనా దేఖిన్‍ మోమాటం వాలహుయిన్‍ నొకొర్హవొ.
JAM 2:2 కిమ్కతొ ఘేణను అంగొట్టి గల్లీన్‍ మోల్ను లుంగ్డ పేర్లిన్‍ ఏక్నాయేక్‍ తుమారు న్యావ్నుజొగొమా మలనా ఆయూతెదె, బుజు గలీజ్ లుంగ్డనా పేర్లిదుతె దరిద్రుడ్‍బి మహీ ఆయుతొ.
JAM 2:3 తుమె ప్రషస్త లుంగ్డనా పేరిరాక్యుతెవాలనా దేఖిన్ ఇమాన్ ‍దీన్‍ తూ అజ్గ అష్యల్ను జొగొమా భేహ్కరి బోలిన్‍, పన్కి యో దరిద్రుడ్‍తీ తూ అజ్గ ఉబ్బర్‍కరి, అజు అజ్గా మారు గోడనుపీఠన హేట్‍ భేహ్కరి బోల్యొతొ
JAM 2:4 తెదె తుమారు దిల్మా భేదల్‍వాల ర్హయిన్‍ తుమే ఖర్రాబ్ను హాఃయల్మా నిర్ణయాల్మా కర్యతేవాల హుసు కాహెనా?
JAM 2:5 మార లాఢ్‍హుయతె భైయ్యే భేనె, హాఃమ్జో; ఆ ములక్ను విషయంహుయిన్‍ దరిద్రుల్‍హుయుతె ఇవ్నే విష్వాస్‍మా భాగ్యవంతుల్‍గా, ఇనా ఫ్యార్‍కరవాల యో హుకుమ్‍ కర్యొతే రాజ్యంనా వారసుల్‍తార ర్హావనటేకె యెంచిలిదో కొయిన్నా?
JAM 2:6 హుయుతొ తుమె దరిద్రుల్నా ఇజ్జత్‍ కాడ్సె. ధవ్లత్‍వాల తుమారఫర్‍ కఠినంతి అధికారం కర్సె; తుమ్నా న్యావ్నుసమా ఖేచిలీన్‍ జవాలు ఆవ్నేస్‍ కాహేన?
JAM 2:7 తుమ్నా మ్హేందాయ్‍రూతె స్రేష్ఠ్ హుయుతె నామ్న గాలెదేవ్వాలు అవ్నేస్‍ కాహెన?
JAM 2:8 తారింతరా తారు అగల్‍ బగల్వాలనా ఫ్యార్‍కర్‍కరి లేఖనల్మా ఛాతే ప్రాముఖ్య్ హుయుతె ఆ ఆజ్ఞను తుమె కర్యయోతొ అష్యల్తి చాలవాల హుసు.
JAM 2:9 హుయితొ తుమె భాదార్ను స్వారూపంనా దేఖిన్‍ పక్చపాతమ్‍ వాలహుయతా ధర్మషాస్ర్తంనా బారెమా అపరాధుల్నా న్యావ్‍కరను పాప్ కరవాలహుసు.
JAM 2:10 కొన్బి ధర్మషాస్త్రంహాఃరుబి పాటించిన్‍, ఏక్ ఆజ్ఞవిషయంమా చుఖాయుగుతో, ఆజ్ఞహాఃరుబి విషయంమా అపరాధిహుసే;
JAM 2:11 వ్యభిచర్‍నొకోర్ కరి బోల్యెయో మరగిదేవ్వానునొకోర్ కరి బోల్యెయో పన్కి తూ వ్యభిచర్‍నాకర్తో మరగిదేవ్వాను కర్తోబి ధర్మషాస్త్రం విషయంనా అనుసరించోకోయిని.
JAM 2:12 స్వాతంత్యమ్ దిదుతే నియమంనాతి న్యావ్‍లేవలవాలనా తగ్యుతిం వాత్‍బోలొ; ఇంమాస్‍ మనాస్‍ ప్రవర్తించో.
JAM 2:13 గోర్‍ ద్యేఖాడకొయిన్‍వాలు గోర్‍కొయింతె న్యార్‍ దేవ్ను బారెమా పొంద్చేకొయిని; పన్కి గోర్ను న్యావ్‍నా మించిన్‍ అతిషయపడ్సె.
JAM 2:14 మార భైయో బేనె. క్రియల్‍ కొయిన్‍టేపార్‍ కొన్బి ఇనా విష్వాసంనా ఛాకరి బోల్యుతో సాను ప్రయోజనమ్‍? ఎజ్తను విష్వాసమ్‍ యో అద్మి బఛ్వాజాసేనా?
JAM 2:15 భైయోహుయోతే భేన్‍హుయుతే కోన్బి లుంగ్డ నార్హాహితో, ధన్నా ధన్ కొయిన్‍తిం ర్హాహితో.
JAM 2:16 తుమారమా కొన్బి ఆంగ్తాన్‍ వోనుతే ఇనా అవసరాల్నా తీర్చకొయిన్తిమ్‍ “సమాధానమ్‍ జా, ఆగ్‍ సేకిలా, తృప్తితి ఖా” కరి బోల్యుతో సాను ప్రయోజనమ్‍?
JAM 2:17 ఇంమాస్‍ విష్వాసమ్‍ క్రియల్‍ కొయిన్తే యో కేలుహుయిన్‍ నిర్జీవంతి ఛా.
JAM 2:18 హుయుతో ఏక్జాను తునా విష్వాసమ్‍ ఛా, మన క్రియల్‍బి ఛా, క్రియల్‍కొయిన్తిం తారు విష్వాసం మన ద్యేఖాడ్‍, మే మారు క్రియల్‍తి మారు విష్వాసంనా తుమ్నా ద్యేఖాడిస్‍కరి బొల్యో.
JAM 2:19 దేవ్‍ ఏకస్‍ కరి తూ నమ్ముకురస్‍. ఇంమ్‍ నమ్మను అష్యల్‍లస్ పాన్కి భూత్‍బి నమ్మిన్‍ కపుకురస్‍.
JAM 2:20 తెలివికొయిన్‍తె వాలో క్రియల్‍ కొయిన్తే విష్వాసం కామ్‍కోయిని కరి మాలంకర్యెలేవాన ఛా?
JAM 2:21 అప్నా భానభాహుయోతే అబ్రాహామ్ను ఇన ఛియ్యోహుయోతే ఇస్సాక్నా బలిపీఠంఫర్‍ అర్పించోతేదె యో కామ్‍నాటేకె నీతివాలోతార న్యావ్‍ పొందకొయిన్నా?
JAM 2:22 విష్వాసమ్‍ ఇను క్రియల్‍నాకేడెమలీన్‍ కామ్‍ను బారెమా విష్వాసమ్‍ పరిపూర్ణంకరనా సాత్‍కర్యొ
JAM 2:23 అనటేకె అబ్రాహామ్ను దేవ్నా నమ్యో ఇను విస్వాస్‍ ఇనా నీతితార ఎంచబడ్యొకరి లేఖనమ్‍ నెరవేర్చబడ్యు. అజు దేవ్ను దోస్త్ కరి ఇనా నామ్‍ ఆయు.
JAM 2:24 అద్మియో విష్వాసంను మూలంతీస్‍ కాహె పన్కి కామ్ను బారెమా నీతివాలోకరి ఎంచబడ్సే, తుమే అనాబారెమా గ్రహించా.
JAM 2:25 ఇమ్మస్‍ రాహాబ్‍కరి వేష్యెబి, రాయబారినా చేర్చిలిన్‍ బుజైక్‍ వాట్మాతు ఇవ్నె బోలిమొక్లితేదె క్రియల్‍మూలంతి నీతివాలికరి ఎంచబడ్యితే కాహేన?
JAM 2:26 జాన్‍ కొయిన్తే ఆంగ్తాన్‍ కిమ్‍ మరీన్‍ ర్హాస్‍కి, ఇమ్మస్‍ క్రియల్‍ కొయిన్తె విష్వాసంబి మరిహుయు.
JAM 3:1 మార భైయ్యే భేనె, బోధకుల్‍హుయతె అప్నే అజు కఠినహుయుతె న్యావ్‍ పొంద్సుకరి మాలంకర్లీన్‍ తుమార హాఃరుజణు బోధకుల్‍ నొకొహువొ.
JAM 3:2 కేత్రుకి విషయంమా అప్నేహాఃర తప్పిజొంకరాస్‍. కొన్బి వాత్మా తప్పకొయిన్తిమ్‍ ఎజ్తనా లోపమ్‍ కొయిన్‍వాలో, ఇను ఆంగ్తాన్‍నుహాఃరు అపుమా ర్హాస్‍, తాహఃత్‍వాలోహుస్‍.
JAM 3:3 ఘోడ్డాన అప్నా లోబడనటేకె బాకునా కళ్లెంగాలిన్‍, ఇను ఆంగ్తానుహహాఃరుబి ఫరావ్సు కాహేన
JAM 3:4 ఇమ్మస్‍ మోట్టు ఢోంగనబి దేఖ్యొ; యో కేత్రకి మోట్టు ఆయిరో లగ్యుతోబి మర్లిన్‍జాయికొయిని. హుయుతొబి ఢోంగఛవాలో ఘాణు న్హాను ఓడా ఫరవాస్‍.
JAM 3:5 ఇంమాస్‍ జిబ్‍బి న్హాను అవసరంహుయుతోబి ఘణు అదరి పడ్చె. ఎత్రె న్హాను ఆగ్‍ కెత్రుకి మెట్టు హుయుతే జడినా భలదిసే
JAM 3:6 జిబ్‍ ఆగ్స్, జిబ్‍ అప్ను అవయవల్మా రాక్యుతె పాప్ను ములక్‍ హాః రుఆంగ్తానా మాలిన్యమ్‍ కలుగుకురస్‍, జీవ్ను చక్రమా చిచ్చుమేందిన్‍; యో నరకంతి చిచ్చు మ్హేందావ్సె.
JAM 3:7 అద్మియో హాఃరు రకాలు హాఃప్‍ను జిన్వార్నా ధర్యావ్ను జిన్వార్నా లొపర్చిలిదొ.
JAM 3:8 కెహూ అద్మియేబి జీబ్నా లోపరచేకొయిని, యోజీబ్నా మరణ్నుహుయూతే విషంతి భరాయ్‍రూస్‍, యో కామెఆవకొయినితె దుష్టత్వంమాస్‍.
JAM 3:9 ఇనేతి భాహుయోతే ప్రభువునా స్తుతించో, ఇనేతిస్‍ దేవ్ను జోఢను పేద్యయతే అద్మియెనా గాలయ్‍ ద్యేంకోరస్‍.
JAM 3:10 యేక్ను బాకమాతు ఆషీర్వాద్‍ వచనంబి షాపవచనంబి బోలస్‍; మార భైయ్యే భేనె, తుమారమా ఇమ్‍ నొకొర్హవొ.
JAM 3:11 పాణి వూరతె ఎక్కస్‍ ఊటమతూ మిట్టుపాణిబి ఖారుపాణి కోఆవని?
JAM 3:12 మార భైయ్యె, ద్రాక్చాను జాఢునా ఒలీవ పండా లగ్గను హుసేనా? ఇమ్మస్‍ ఎక్సెస్‍ ఊటమతూ పాణి మీట్టు, ఖారు పాణి ఆవ్సెకొయిని.
JAM 3:13 తుమారమా జ్ఞాన్‍ వివేకమంహుతెవాలొ? యో జ్ఞానంతి సాత్వికంవాలొహుయిన్‍, ఇను యోగ్య ఛాల్‍తి ఇను క్రియల్నా కనపర్చే.
JAM 3:14 హుయుతో తుమారు దిల్మా సహింపకొయిన్తే అసూయ, లఢాయిజఘణ ర్హఖవాలహుయుతొ అతిషయపడనొకో, హఃఛినా వ్యతికంతి జుట్టి నోకొబొలో.
JAM 3:15 ఆ జ్ఞానం ఉప్పర్తు ఉత్రిన్‍ ఆయుతెకాహె. ఆ ములక్ను సంబంధంహుయు, ప్రకృతి సంబంధంహుయు, భూత్‍ను జ్ఞానం హుయిన్‍ఛా.
JAM 3:16 కింకతో, అసూయ, లఢ్డాయి జఘణ కెజ్గ ర్హాస్‍కి ఎజ్గా తులాబి హాఃరు గలీజ్నుకార్యల్‍ ర్హాస్‍.
JAM 3:17 హుయుతొ ఉప్పర్తు ఆవ్సేతె జ్ఞానం అగాఢి పవిత్రహుయుతె, బాద్మ సమాధానకర్తహుయుతే, కవ్లుహుయూతె, హల్కుతి లోబడనుహుయీన్‍, గోర్‍తిబి అష్యల్‍ను పంఢన భరాయ్‍రూతె, పక్చపాతంకొయిన్తె కపటంకొయినితిమ్‍ ఛా.
JAM 3:18 నీతిను ఫలం సమాధానం కరవాలనా సమాధానంమా విత్తబడ్సే.
JAM 4:1 తుమారమ లడ్డాయి కరనటేకె కారణం సాత్‍? తుమారు అవయంమా లడ్డాయివాలో తుమరు సుఖాల్నాటేకెస్‍ కాహేన?
JAM 4:2 తుమ్నా ససాత్‍కి వోనుకరి తుమ్నా మల్యుకొయిని; హత్య కర్సు మత్సరపడ్సు పన్కి సంపాదించుకొయిని; లడ్డాయికర్సు జఘణకర్సు పన్కి దేవ్నా నా మగితో తుమ్నా సాత్బి మాల్సేకొయిని.
JAM 4:3 తుమే మంగితోబి తుమరు సుఖభోగల్నాటేకె వాడిలేవనుటేకె ఉద్దేషంతి మంగ్సు పన్కి తుమ్నా సాత్బి మల్సేకొయిని.
JAM 4:4 నమ్మాకం కొయినతే వాలా, ఆ ములక్ను స్నేహం దేవ్తి వైరికరి తుమ్నా మాలంకొయినా? అనటేకే కొన్బి ఆ ములక్తి స్నేహంనా కర్నుకరి ర్హహిజాస్‍కి యో దేవ్నా వైరిహుయిన్‍ ర్హాసే.
JAM 4:5 హుయితొబి అప్నమా నివసించుకురాతె దేవ్ను ఆత్మ మత్సరపడతిం కోరిలిదుతే కరి లేఖనం బోలుకరతె వ్యర్థకరి ర్హాహిజొంకొరస్నా?
JAM 4:6 కాహెపన్కి, యో ఘను కృప దిదో; అనటేకె దేవ్ హంకర్‍వాలన ఎదిరించిన్‍ దీనుల్నా కృప్నా అనుగ్రహించే కరి లేఖనం బోలుకురస్‍.
JAM 4:7 అనటేకే దేవ్నా లోబడిన్‍ ర్హవో, సైతాన్‍నా ఎదిరించో, తెదే యో తుమర కంతు మిలైదిసే.
JAM 4:8 దేవ్నాకన ఆవో, తెదె యో తుమరకన ఆవ్సే, పాప్‍వాల, తుమరు హాత్నా సుభ్రంకర్లేవో; భేదిల్‍వాల, తమరు హృదయల్నా పరిసుద్ధ్ కర్లేవో.
JAM 4:9 దుఃఖించొ, రోవొ, రోదనా కరో, తుమరు ఖుషిన చింతనా బద్లాయ్‍లెవొ.
JAM 4:10 ప్రభువు డోళమా తుమ్నా తుమేస్‍ తగ్గించిలెవొ. తెదె యో తుమ్నా ఉప్పర్‍పడ్సే.
JAM 4:11 భైయ్యే భేనె, ఎక్నా విరోధంతి ఏక్జణు వాత్‍ నొకొబోలొ. ఇను భైయ్యేన విరోధంతి వాత్‍బోలిన్‍ ఇను భైయ్యేన న్యావ్‍ తీర్చవాలొ ధర్మషాస్త్రంనా వ్యతిరేకంతి వాత్‍బోలిన్‍ ధర్మషాస్త్రంనా న్యావ్‍ కరూకురస్‍. తూ ధర్మషాస్త్రంనా న్యావ్‍ తీర్చిచొతో ధర్మషాస్ర్తంనా నెరవేర్చేవాలోకాహేతిం న్యాయంన విధించేవాలోహుయో.
JAM 4:12 దేవ్‍ ఎక్కస్‍జనొస్ ధర్మషాస్ర్తంనా నియమించిన్‍ న్యాయంనా విధించేవాలో. యోస్‍ బఛ్చాడనటేకె నషింపకరనటేకెబి తాహాఃత్‍వాలొహుయిన్‍ ఛా; అలాదవ్నా న్యావ్‍ తీర్చన తూ కోన్‍?
JAM 4:13 హాఃమ్జో, కోన్బి రేపైనను ఏక్నుయేక్ నంగర్మా జాయిన్‍ ఎజ్గా ఏక్‍ వరహ్ః ర్హహియిన్‍ వ్యాపాపర్‍కరీన్‍ లాభమ్‍ సంపాదించియెకరి బోల్లేస్‍,
JAM 4:14 కాల్‍ సాత్‍ వుసేకి తుమ్నా మాలంకొయిని. తుమారు జీవ్ను కెజాత్ను? తుమే తోడువహఃత్‍ దెఖ్కాయిన్‍ ఎత్రమా‍స్‍ మాయంహుజాయితె బఫారో ఎజాత్నావాల.
JAM 4:15 ఇనా బదులుతి తుమే ప్రభువు చిత్తంన జీవిన్‍ ర్హహిన్‍ ఆ యో కర్సేకరి బోల్ను.
JAM 4:16 హంకె హుయుతో తుమే డాంబికుల్‍హుయిన్‍ హాంకర్తి వాత్‍బోల్లెంకరాస్‍. ఎజాత్ను హంఖార్‍ హాఃరబ్‍.
JAM 4:17 అనటేకె మేల్‍హుయుతె ఇనా మాలంకరిన్బి ఇమ్మస్‍ కరవాలన పాప్‍ కలగ్సే.
JAM 5:1 హాదేక్‍ దవ్లత్‍వాల, తుమారఫర్‍ ఆవ్సేతె మిన్హత్‍ రోదనా కరో, రోవ్వో.
JAM 5:2 తుమరు పైసా హాఃరబ్‍హుయు. తుమరు లుంగ్డ ఉదియా దర్లిసే.
JAM 5:3 తారు ఘేణు, రూపు చిళం ధర్లిదు; ఇను చిళం తుమరఫర్‍ సాబుత్‍గా ర్హాహిన్‍ ఆగ్‍తార తమరు ఆంగ్నా హాఃయిలీసే; ఆఖరి ధన్మా పైసాన జమకర్లిదా.
JAM 5:4 హాదేక్ తమరు ఖేతర్మా వాడ్యుయుతే కాంకరవాలనా నద్వేకొయినితిం, తుమే మోసంతి ధర్యతె కూలి మొర్రపెట్టుకురస్‍. తమరు వాఢవాలు ఛిఖ్రాన్‍ సైన్యంములు అధిపతి హుయోతె ప్రభువును ఖాన్మా గాయు.
JAM 5:5 తుమే జమీన్‍ఫర్‍ సుఖంతి జీవిన్‍ భోగసక్తుల్‍ హుయీన్‍ హాఃత్రను ధన్మా తుమారు ఆంగ్నా పెంచుకరస్‍.
JAM 5:6 తుమే నీతివాలోహుయోతే ఇవ్నా సిక్చానకిన్‍ మరకిదిసు, యో తుమ్నా ఎదిరించేకోయిని.
JAM 5:7 భైయ్యే భేనె, ప్రభువును అవాను వహఃత్‍తోడి ఓపికతి ర్హహిన్‍ ర్హవొ; దేక్కొ; ఖేతర్‍వాలో అగాఢి అజు ఆఖరి పాణి వర్హక్ను ఓపికతి ఎదురు ద్యేక్‍తో ర్హాసే.
JAM 5:8 ప్రభువు ఆవ్నువహాఃత్‍ హాఃదేస్‍ ఛా అనటేకే తుమేబి ఓపిక ర్హాహిన్‍, తుమరు నిరీక్చాణా స్థిరపరిచిలేవొ.
JAM 5:9 భైయ్యే భైనె, తుమే న్యావ్‍ పొందకొయిన్తిం ఏక్నాఉపార్‍ ఏక్జాను నోకొభణికిలేవో; హాదేక్‍ న్యాయాధిపతి ధర్వజుకన ఉబ్బిరిన్‍ ఛా.
JAM 5:10 మార భైయే భైనె, ప్రభువు నామ్నా బోధింఛతే ప్రవక్తల్నా, మిన్హత్ను అనుభవంనా ఓపికనా మాదిరితరా మ్హేందిలెవో.
JAM 5:11 సహించిన వాలన ధన్యుకరి బోలస్నా. యోబు ఓర్పున గురించి తుమే హాఃజా. ఇనా సమస్తంనా దిదో, అనటేకే ప్రభువు కెత్రకి జాలిబి గోర్‍ వాలోకరి తుమే మాలం కరీన్‍ ఛా.
JAM 5:12 మార భైయో భైనె, ముఖ్యహుయుతె సంగతి సాత్కతో ఆకాష్‍ ఒట్టుకరి, జమీన్‍ ఒట్టుకరి బుజు కెవుబి ఒట్టుకరి ఒట్టు నామ్హేంద్నుతిమ్, తుమే “హాఃఛికతొ హాఃఛికరి న్హైతో, కాహేకతొ కాహెకరీ” ఇమ్నితర ర్హహితొ తుమే దేవ్ను న్వావ్ను పాల్‍ కోహుసుని.
JAM 5:13 తుమరమా కినాబి మిన్హాత్‍ అయుతో ఇనే ప్రార్థనా కర్ను. కినాబి ఖుషిహుయుతో ఇనే స్తుతి గీద్‍ బోల్ను.
JAM 5:14 తుమరమా కొన్బి జాన్‍ఖుద్‍ హుయిన్‍ ఛాన? యో సంఘమోట్టన బోలాయిలేను, ఇవ్నే ప్రభువు నామ్మా ఇనా తేల్‍ లాగడిన్‍ ఇనాటేకె ప్రార్థనా కర్ను.
JAM 5:15 విష్వాసంను ప్రార్ధనా యో రోగేలునా అష్యాల్ కర్సే. ప్రభువు ఇనా ఉట్టాడ్సే, యో పాప్‍ కరిన్‍ ర్హహితో పాప్నుమాపి మాల్‍సే.
JAM 5:16 అనటేకే తుమరు పాప్నా ఏక్నా యేక్‍ ఒపిలేవొ. తుమ్నా స్వస్థత కలగతిమ్‍ ఏక్నాటేకె ఏక్‍ ప్రార్థనా కరో. నీతివాలను విజ్ఞాపన యో కెత్రుకి తాహాఃత్‍హుయిన్ ఛా.
JAM 5:17 ఏలీయాబి అప్నతరస్‍ ఏక్‍ ఆద్మి. పాణి పడకొయినితిమ్‍ యో ఘను ప్రార్థనా కర్యతో హాఃడ్తీన్‍ వరహ్‍ః జమీన్‍ఫర్‍ పాణి పడ్యుకొయిని.
JAM 5:18 యో ఫరీన్‍ ప్రార్థనా కర్యోతొ ఆకాష్‍మతూ పాణిపడ్యు, జమీన్‍ఫర్‍ ఖేతర్‍వాడి కర్యా.
JAM 5:19 మార భైయ్యే భేనె, తుమారమా కినాబి హాఃచ్చిన మాతు నిక్లిగయుతెదె‍ అజేక్‍జనో ఇనా హాఃఛినా భనె ఫరాయోతో
JAM 5:20 యెజాత్న పాపినా ఇను గల్తిను వాట్మతూ పర్రాయోతె యో మరణ్ మతూ ఏక్‍ ఆత్మనా బఛ్చాడీన్‍ కెత్రూకి పాప్నా ఢాపినాఖిదేసెకరి యో మాలంకర్లేను.
1PE 1:1 యేసుక్రీస్తు దాసుడ్బి అపొస్తులహుయోతె సీమోన్‍ పేతురుకతో పొంతు, గలతీయ, కప్పదొకియ, ఆసియ, బితునియ ఛాతె దేహ్ఃమా నాసిగుతే ఇవ్నమా ఆయుతే యాత్రికుల్నా అఛ్చుకరి బోలిన్‍ లిఖ్యుతె.
1PE 1:2 యేసుక్రీస్తునా విధేయతేహునటేకె, యేసుక్రీస్తు ల్హొయితి దొవ్వాడనాటేకె భా హుయోతె దేవ్‍నాటేకె యెంచబడ్యాతే ఇను ఆత్మ పరిషుద్ధ అద్మియే కరీన్‍, తుమ్నా కృపబి సమాధానంబి ఫైలావనుతిమ్‍ హువదా.
1PE 1:3 అప్నా భా హుయోతె దేవ్నా, ప్రభువుహుయోతె యేసుక్రీస్తు స్తుతింపబడిన్‍ హువదా. సానటేకె కతో గొర్రాఢమతూ యేసుక్రీస్తు ఫరీన్‍ ఉట్టను బారెమా జీవమ్‍ మలీన్‍ ఛాతె నిరీక్చణ్‍ అప్నా కల్గు.
1PE 1:4 అజు అక్చయహుయుతోబి, నిర్మల్‍హుయుతోబి, వాడబారిహుయూతే ఆషీర్వాదమ్‍ యో స్వర్గం తుమారటేకె కెదేబి జత్తన్‍తి ర్హాసె.
1PE 1:5 ఆఖరి ధన్మా బ్హాదర్‍పడనటేకె తయార్‍హుయీన్‍ ఛాతె బఛ్చను ముక్తినాటేకె, విష్వాస్‍తి దేవ్ను తాఖత్‍ తుమ్నా బఛ్చాడుకురాస్‍.
1PE 1:6 అనటేకె తుమే జాహాఃత్‍ ఖుషిమా ఛవ్‍ పన్కి అవసరంనా బట్టి కెత్రూకి హాఃరు కరీన్‍ సోధనలమా, హంకె థోడు ధన్ తుమ్నా దుఃఖమ్‍ హుసె.
1PE 1:7 నాష్‍హుయిజాయితే ఘేణునా ఆగ్ను పరీక్చమాబి సుద్ద్ హుంకరస్‍ కాహెనా? ఇనెతీబి అమూల్యమ్‍ను తుమారు విష్వాస్ ఆ సోధనమాబి పరీక్చమా హుబ్రీన్‍, యేసుక్రీస్తు దెఖ్కాయోతొ తుమ్నా హాఃరావ్నుబి మహిమబి ఘనతబి హువనటేకె కారణ్‍ హుసె.
1PE 1:8 తుమె ఇనా నాదేఖ్యతోబి ఇనా ఫ్యార్‍ కరూకరస్; హంకె ఇనా దేఖకోయిన్తిం విష్వాస్‍ రాఖిన్‍ వాత్మా బోలనహువకొయింతే మహిమా ఖుషీవాలహుయూన్‍ ఆనందించుకురాస్‍.
1PE 1:9 కతొ తారు విష్వాస్‍ను ప్రతిఫలంహుయూతె ఆత్మానా బచ్ఛాయిలేవను పొందీన్‍ ఛా.
1PE 1:10 తుమ్న హువతే ఆ కృపను బారెమా బోలిన్‍ ప్రవక్తనా ఆ బచ్చాడను బారెమా విచారణకరీన్‍ పరిసీలించు.
1PE 1:11 ఇవ్నె ఛాతె క్రీస్తు ఆత్మ క్రీస్తు విషయంమా మిన్హత్‍న బారెమా, ఇనా పాసల్‍ హుసెతే మహిమనాబారెమా అగాఢి సాక్చందిదూతెదె, యోఆత్మ, కెహూ కాలంనా కెజాత్ను కాలంనా దెఖ్కాడ్‍తూ ఆయూకి ఇనా విచారణకరూకరస్‍.
1PE 1:12 స్వర్గంమతూ మొక్లిరాక్యుతె పరిసుద్ధాత్మానహాఃజె తుమ్నా సువార్త ప్రచార్‍కర్యూతె ఇవ్నాబారెమా తుమ్నాహంకె మాలంకర్యుతె ఆ సంగతుల్నా విషయంతీ, ఇవ్నటేకె కాహే పన్కి తుమారటేకెస్‍ హమె సేవా కర్యాకరి సంగతి ఇవ్నా బ్హార్‍ మాలంపడ్ర్యూస్‍; దేవ్ను దూతల్‍ ఆ కార్యమ్‍నా మాలంకర్ను కరి ఆహ్‍ఃతి ఛా.
1PE 1:13 అనటేకె తుమారు దిల్‍ కరి కంభర్నా బాందిలీన్‍ హాఃఛిహుయూతె బుద్ధివాలహుయీన్‍, యేసుక్రీస్తు దెఖ్కాయోతొతెదె తుమ్నా లావ్సెతె కృపవిషయంమా సంపూర్ణణ ఆహ్‍ఃభావంతి హుయీన్‍ ర్హవొ.
1PE 1:14 తుమె అవిధేయుహుయతెదె ఆ ములక్‍ను ఆహ్‍ఃమా ఛాలకొయిన్‍తిమ్‍, దేవ్న విధేయుల్‍ ర్హహీన్‍ జీవొ.
1PE 1:15 తుమ్నా బులాయోతె ఇనె పరిసుద్ధుడ్‍హుయీన్‍ ఛాతె ప్రకారమ్‍ తుమేబి సమస్హుయ్తె ఛాల్‍మా పరిసుద్ధుల్‍హుయీన్‍ ర్హవొ.
1PE 1:16 మే పరిసుద్ధడ్‍ హుయీన్‍ ఛా. అనటేకె తుమేబి పరిసుద్ధుల్‍హుయీన్‍ ర్హవొకరి లిఖ్కాయ్‍రూస్.
1PE 1:17 పక్చపాతమ్‍ కొయినితిమ్‍ కామ్నా బట్టీన్‍ హర్యేక్‍ జణనా న్యావ్‍కరవాలొ భా కరి తుమె ఇనా ప్రార్ధన కరూకరాస్‍. పన్కి తుమే జమీన్‍ఫర్‍ వాలహుయీన్‍ ర్హావయెత్రె ధన్‍ ఢర్తి జీవొ.
1PE 1:18 వొడొవ్నూ పారంపర్యా ఆచారాల్నా తుమారు ఫాల్తు చాల్నా మ్హెందాహఃర్కూ రూపు ఘేణును యెజాత్ను మఠిజాయితె రాచ్చుతి తుమె బఛ్చిగయాకొయినీ పన్కి.
1PE 1:19 అమూల్యహుయ్తె ల్హొయితీ, కతొ నిర్దొషంను నిష్కళంకమ్‍హుయ్తె మ్హేండను చెల్కునుతరా క్రీస్తు ల్హొయితి, చొడ్డాయ్‍గయాకరరి తుమె మాలంకర్చు కాహెనా.
1PE 1:20 ఇనె సృష్టినా బేస్‍పునాది బానాయికొయింతే అగాఢి నియమింపబడ్యో పన్కి యో తుమారటేకె ఆఖరీను ధన్మా తుమ్నా దెఖ్కావ్సె.
1PE 1:21 ఇనొ బారెమా దేవ్నా నమ్మయా అజు ఇను మరణ్‍మాతు ఉట్టాడీన్‍ ఇనా మహిమతరా కర్యతిదో అనటేకే దేవ్మా విష్వాసమ్‍బి నిరీక్చనబి రాఖిరాక్యాస్‍.
1PE 1:22 తుమే హఃఛినా విధేయుల్‍హువనా బారెమా తుమారు దిల్‍నా పవిత్ర్ కర్లిదాతెవాల ర్హహిన్‍, ఏక్నాయేక్‍ దిల్‍భర్తీన్‍ హమేషా భైయ్యేవ్‍ను ఫ్యార్‍ కర్లేవొ.
1PE 1:23 అమ్నితరా కెదేబి ఉబిర్హాయితె జీవంఛాతె దేవ్ను వాత్తి తుమే అజు ఫైదాహుయతె కెదేబి నాషించాకొయిన్తె ఇవ్నా లడ్నితార ఛా.
1PE 1:24 కింకతొ హర్యేక్‍ ఆంగ్తాన్‍ గాహ్‍నా పోలీన్‍హుయా, ఇవ్ను మహిమ హాఃరూబి గాహ్‍ఃను పూల్‍నితరస్‍ ఛా; గాహ్‍ః హుఃఖ్కాయిజాస్‍ ఇను ఫూల్‍ పఢిజాసె.
1PE 1:25 పన్కి ప్రభువును మహిమ వాక్యమ్‍ కెదేబి ఉభార్సే, తుమ్నా బోలికర్తే సువార్త ఆ వచన్‍ ఆస్‍‍.
1PE 2:1 హాఃరు ఖర్రాబ్, మోసమ్, వేషధారనాభి అసూయనాభి హాఃరు ఖర్రాబ్ వాత్ బోలిన్
1PE 2:2 బచ్ఛిన్‍ భడ్డాతిమ్‍ నవూ ఫైదాహుయూతె లడ్కాంనుతరా నిర్మల్‍హుయుతె ఆత్మియాను దూద్‍నాహాఃజె ఆహ్ః ర్హాయతిమ్‍, తుమే ఆహ్‍ఃతి ర్హవొ.
1PE 2:3 ప్రభువు గోర్‍వాలోకరి తూమే అనుభవంతి మాలంకర్లేవొ.
1PE 2:4 అద్మియోనాహాతె, దక్లాయ్‍గయాతోబి దేవ్నూ నజర్‍మా ఏర్పచబడూహుయూ అమూల్యమునా జీవ్తూఛాతె పత్రొహుయూతె ప్రభువుకనా ఆవవాలహుయీన్‍,
1PE 2:5 యేసుక్రీస్తు కంతు దేవ్నా అనుకూలమ్‍తార ఆత్మ సంబంధంనా బలినా దెవ్వానాటేకెబీ పరిసుద్ధుడ్‍ యాజకులునా ఛాతే, తుమేబి జాన్ ఛాతే ఫాత్రతారా కాంతు ఆత్మసంబంధంగా మందిరమునా బాందుకారస్.
1PE 2:6 అనటేకే లేఖనంమాబి ఆ ఛా. హదేక్‍, మే ముఖ్యంనా ఏర్పచిరాక్యొతె, అమూల్యహుయూతె మూలనుఫత్రొ సీయోన్‍మా బ్హదాంకరియేస్‍; ఇనకనా విష్వాస్‍రాఖతె ఇనే కెత్రెబి షరంహుసెకొయిని కరి, వాత్ లేఖనంమా లిఖ్కాయ్‍రూస్.
1PE 2:7 విష్వాస్‍రాకుకరతె తుమ్నా, యో అమూల్యంహుతెయో; నమ్మకొయింతె వాలహుయతో, ఘర్ బ్హాందవాలు కెహూ పత్రనా దక్లల్‍ దిదూకి; యోస్ మూలనా ముడ్క్యాను పత్రరో హుయు. అజు ఆ ఆడుపత్రోస్ ఆడుబండోనా హుయూ.
1PE 2:8 బుజు ఏక్ జొగొ అమ్‍ లిఖ్కాయ్‍రూస్, బాందవాలు వాఖ్యంనాహువన్ ఠోఖార్‍కోమ్‍ కరస్, అనటేకె ఇవ్నే నియమింబడ్యతా.
1PE 2:9 హుయుతె తుమే అంధారమతూ కాంతు అష్యంహుయుతే ఇను ఉజాళుమా తుమ్నా బులాయోతె యో గుణాతిస్యమ్నా ప్రచురంకరను నిమిత్తమ్‍తి, ఏర్పచిరాక్యొతె వంషంనా, రాజొహుయతె యాజక ఫాంబల్‍నా, పరిసుద్ధుడ్ జనమ్‍నా, దేవ్ను సొంత అద్మియేహుయ.
1PE 2:10 తెదేను అద్మియేతరా నార్హయిన్‍ హంకే దేవ్‍న అద్మియేహుయోతే; తెదెను గోర్‍కొయినితిమ్ హంకే గోర్‍‍హువలా హుయా.
1PE 2:11 లాఢ్‍హుయతె భైయ్యే, భేనె తుమే పరదేసుల్‍బి యాత్రికులుహుయిన్‍ ఛా అనటేకె ఆత్మనా విరోధంతి లడ్డాయ్‍కరొ ఆంగ్తాన్ ఆహ్‍ః బెందీన్‍.
1PE 2:12 అన్యజనాభో తుమ్నా కెహూ విషయంనా దుర్మార్గుల్‍కరి గాళె‍దీన్, ఆ విషయంమా ఇవ్నే తుమారు ఛాల్ దేఖిన్‍, అనటేకె యో ఆవ్సెతె ధన్‍ దేవ్నా మహిమహుసేతే, ఇవ్నె ఇఛ్మా అష్యల్ ఛాల్‍వాలు ర్హాను తుమ్నా పొఖలాంకొరూస్.
1PE 2:13 అద్మియే నియమించుతె హఃరు కట్టడల్నా ప్రభువు నిమిత్తమా లోబడిన్‍ ర్హాను,
1PE 2:14 రాజొ హాఃరనా అధిపతికరి, నాయకుల్‍నా దుర్మార్గునా ప్రతిదండ్నా కరనాటేకె, అష్యల్ వాలన మెచ్చిలేవాన ఇవ్నా నియమించొ.
1PE 2:15 సానకతొ తుమే అష్యల్ ఛాల్‍వాల హుయిన్‍, ఆజ్ఞానంనా వాత్‍బోలతె మూర్ఖుల్‍ను భాకుమూచనా దేవ్ను చిత్తమ్,
1PE 2:16 స్వతంత్రుల్‍హూయిన్‍ రహీన్‍బి దుష్టత్వంనా మాలంకరనాటేకె తుమారు స్వాతంత్రంనాబి వాడకొహిన్‍తిమ్, దేవ్నా దాసుల్‍కరి లోబడీన్‍ ర్హవొ.
1PE 2:17 హాఃరనా సన్మానించొ, తుమారకేడె భైయ్యేవ్‍నా ఫ్యార్‍కరొ, దేవ్నా ఢరొ, రాజొనా సన్మానించొ.
1PE 2:18 సేవకులవాలా, అష్యల్ ఛాతే ఇవ్నె సాత్వికమ్‍హుయుతే యజమానులనా కాహే వక్ర బుద్ధుల్నా వాలనబి పూర్తి మర్యాదతి లోబడి ర్హవొ.
1PE 2:19 కొన్బీ అన్యాయమ్తి మిన్హత్‍ పొంద్తా, దేవ్ను గుర్చినా దిల్‍నుసాక్చి ర్హహీన్ దుఃఖంనా సహించాతొ యో తుమ్నా అష్యల్.
1PE 2:20 తప్పుటేకె మార్ హఃద్యాతో తూమె సహించితో తుమ్నా సాన ఘనమ్‍? హుయుతొ అష్యల్‍కరి బాధపడితో తుమే సహించితో దేవ్ తుమ్నా ఆషీర్వదించే,
1PE 2:21 అనటేకే తుమ్నా బులాయహుయూ. క్రీస్తుబి తుమారటేకె బాధపడిన్‍, తుమ్నా ఇన గొడ్డనాపంజామా చాలవానటేకె తుమ్నా మాదిరిగా రాఖీయో.
1PE 2:22 యో పాప్‍ కార్యొకొయిని; యో బాకమతూ కేవు జుట్టిబి అయుకొయిని.
1PE 2:23 యో గాలయ్‍హాఃమ్జిన్‍బి గాలయ్‍ దిదోకొయిని; యో మిన్హత్‍ పడిన్‍ గుర్కాయోకొయిని, న్యాయమ్‍తి న్వావ్‍ తీర్చోతొబి దేవ్నా ఇనాయోస్‍ ధరాహిల్దో,
1PE 2:24 అప్నె పాప్‍నా విషయంమా మరీన్, నీతినువిషయంమా జివీన్, యోస్ ఇన ఆంగ్తాన్‍నా అప్న పాప్‍నాటేకె సిలువఫర్‍ మరీన్‍ యో మార్‍ ఖాద్యొతె మార్‍నాటేకె అప్నె హుఃద్రిన్‍ హుయ,
1PE 2:25 తూమే మ్హేంఢానితరా వాట్‍బులిగాతా పన్కి హంకె తుమారు ఆత్మనా కాపరిహుయుతే ఇనా బణే ఫరిన్‍ ఛా.
1PE 3:1 ఇమ్మస్ బాయ్కా, తుమే తుమార బావ్రియేనుకనా అధీనంమా ర్హవొ. అనటేకె ఇవ్నమా కోన్బి వాక్కంనా అవిధేయుల్‍హుయుతొ, సానకాతో ఇవ్నే తుమారు పవిత్రంను చాల్ దేఖిన్, వాక్కమ్ కోయినితిమ్ ఇవ్నే విష్వాసితార బద్లావజాయి.
1PE 3:2 తెదే తుమరు కనఛాతే అష్యల్ చాల్‍ను వల్లా తుమె హెచ్చించబడ్సు.
1PE 3:3 ఛోఠ్లి భాందిలెవాను, ఘెణునా పేర్‍లావనూ, లుంగ్డా పేర్లిలావనుబి మైహిన్‍ అలంకార్‍నా తుమ్నా అలంకార్‍నితరా నార్హానుతిమ్‍,
1PE 3:4 సాధుహుయుతె, కవ్లుహువతరాతోబి గుణంనా నాషనమ్ హుసేకొని తుమారు దిల్మను మైహిను స్వభావమ్‍ తుమ్నా అలంకార్‍తీ ర్హాను; యో దేవ్నా నజర్మా కెత్రుకి మొల్ను.
1PE 3:5 ఇమ్నితరాస్‍ జమాననూ దేవ్నా ఆ స్రయించుకరతె పరిసుద్ధుడ్ బాయ్కాబి ఇవ్ను బావ్రితి లోబడి ర్హావమా ఇనటేకె ఇవ్ను ఇవ్నేస్ అలంకార్‍ కర్లిదు.
1PE 3:6 ఇమ్నితరస్ సారా అబ్రాహామ్‍నా ప్రభువునితరా బులావ్తీ హుయీన్‍ లోబడీన్‍ థీ. తుమేబి యోగ్యల్‍నితరా చాల్తోహుయీన్‍, కెవూ ఢార్నాబి నాఢార్నూతిమ్‍ ర్హైతొ అష్యల్ కర్తుర్హాహితో తుమే ఇను లఢ్కా హుసు.
1PE 3:7 ఇమ్మస్ మరద్మానా, జీవంతి మల్యుతే బహుమానమ్‍ తుమారి బావన్‍ తుమారేతి మలీన్‍ఛాకరి తుమ్నామాలం, జాహాఃత్‍ కంజోర్‍ ఛాతే బాయ్కోనా సన్మానించిన్‍, తుమారు ప్రార్థననా అభ్యంతరమ్ నాహోనుతిమ్ దేకిలేవో.
1PE 3:8 ఆఖరినా తుమే హాఃరు ఏక్‍దిల్‍హుయీన్ ఎక్నా సుఖంమాబి దుఃఖంమాబి ఏక్జను పాలుహువొ, భైయేను ఫ్యార్‍ వాలహుయిన్‍ గోర్‍తి, మర్యాదతి, జీవో.
1PE 3:9 ఆషీర్వాదమ్‍నా హాఃదాన్‍హువనటేకె తూమే బులాయో పాన్కి కీడునా ప్రతికీడునా దూషణనా ప్రతి దూషణ కరకొయిన్తిమ్‍ దీవించ్.
1PE 3:10 లేఖనమ్‍ బోల్యుతిమ్‍ జీవంనా ఫ్యార్‍ కరీన్‍, అష్యల్ దిన్‍నా దేఖతె ఇవ్నే హాఃరాబ్‍నా బోలకొయినితిమ్ ఇను జీబ్‍నా, కపటమ్‍నా వాత్ బోలాకొయినితిమ్ ఇన హోట్‍నా ఉబ్బర్‍ రాక్సే.
1PE 3:11 ఇవ్నే కీడుమాతు మేదిన్ అష్యల్‍ కర్నూ, సమాధానంనా దూంఢీన్‍ ఇనా కేడె చాల్ను.
1PE 3:12 ప్రభువ్‍నా ఢోల నీతిమంతుల్ ఫర్బి, ఇను కాన్ ఇవ్ను ప్రార్థనా బణె ఛా. పన్కి ప్రభువును మ్హోడు కీడు కరూకరతె ఇవ్నా బ్హణె దుష్మన్‍హుయీన్‍ ఛా.
1PE 3:13 తుమే అష్యల్ విషయంమా ఆసక్తి థీ ర్హహీతో తుమ్నా హాని కర్సేతెకోన్?
1PE 3:14 తూమే అజేక్‍తారా నీతిని బరేమా‍ స్రమకారితొ తుమే ధన్యులు; ఇవ్ను గుర్కాహాఃనా ఢారనొకొ గబ్రావ్‍నొకొ.
1PE 3:15 క్రీస్తునా తుమారు దిల్‍మా హెచ్చించిన్‍ ప్రభువుతార ఆంగీకరించో తుమరమా ఛాతే నిరీక్చణ గూర్చి కారణం పుఛ్చాహుతే ఇవ్నా కెదేబి సమధానమ్‍ బోలనా తయార్‍గా ర్హాను,
1PE 3:16 హుయుతో తుమే నిర్మలహుయుతే దిల్నుస్సాక్చితి సాత్వికమ్‍తి ఢార్తి తుమ్నా గాలయ్‍దేవ్వాలో క్రీస్తునిమిత్తమ్‍ తారు అష్యల్ ఛాల్‍తి ఇవ్నే షరమ్‍ పడతిమ్‍ సమధానమ్‍ బోల్‍.
1PE 3:17 దేవ్ను చిత్తమ్ మాలంమ్‍గా హాఃరాబ్ కరిన్ ‍స్రమపడానుకంటె అష్యల్ కరిన్ స్రమపడను ఘాను అష్యల్.
1PE 3:18 కిమ్కతో అప్నా దేవ్నా హఃమే లావనటేకె అనీతిటెకె నీతిమండుహుతె క్రీస్తు ఆంగ్తాన్‍ విషయమ్ మారిగో, ఆత్మను విషయమా జీవిన్, పాపంను విషయం ఎక్తార ష్రమపడొ.
1PE 3:19 కతొ ఠాణమా ఛాతె ఆత్మలకనా, యో ఆత్మరూపనితరాస్‍ జైయిన్ ఇవ్నా ప్రచార్‍ కర్యొ.
1PE 3:20 దేవ్ను దీర్ఘషాంతమ్‍ అజు మాలంకర్యాకాతెదె జమానమా నోవహు ధన్మా ఝాజ్‍ బనాంకరాతెదె, అవిధేయులుహుయ్తె ఇవ్నకనా జావమా, యో ఝాజ్‍మా థోడుజణు, కతొ ఆఠ్‍జనా పాణితీ బచ్చాయిలీద.
1PE 3:21 ఇనా ప్రమాణమ్‍ హుయూతె బాప్తిస్మమ్ హంకె తుమ్న బఛ్చాంకరస్‍; యోసాత్కతొ ఆంగ్తాన్‍ మాలిన్యమ్‍నా కాన్నాకిదేవనా పన్కి యేసుక్రీస్తు జీవిన్‍హుటేతె మూలమ్‍గా దేవ్‍ను విషయమ్‍మా అష్యల్ దిల్‍స్సాక్చినా దేయితే వాగ్ధానమ్‍.
1PE 3:22 యో స్వర్గమ్‍మా జైయిన్‍ దూతల్‍ఫర్‍బి అధికారుల్‍ఫర్బి షక్తుల్‍ఫర్బి అధికారం పొంద్యొవాలొహూయీన్‍ దేవ్ను ఖవ్వాత్‍ఫర్‍ బేసిన్‍ ఛా.
1PE 4:1 క్రీస్తు ఆంగ్తాన్‍తీ మిన్హత్‍ పడ్యో పన్కి, తుమేబి ఎజాత్ను దిల్నావాల హుయీన్‍ ర్హవొ. సానకతో ఆంగ్తాన్‍ను విషయంమా మిన్హత్‍ కరవాలో ఇవ్నమా పాప్‍ ర్హాసెకొయిని.
1PE 4:2 హంకేతు జమీన్‍ ఫర్‍ అద్మీయేను ఆహ్‍ః తీర్చలేవొ నొకొతిమ్‍ దేవ్ను ఇష్టంతి జీవించో.
1PE 4:3 అప్నె పోకిరినుకామ్‍, దురాహ్‍ః, దారు పియ్యాను, అల్లరితి కర్తు ఖేలను గీదె, పీయవాలాను విందుమా, కరకొయినంతె మూర్తినుపూజా, కేత్రూకి చాల్తూహుయీన్‍, అన్యజనాభో ఇష్టమ్నా నెరవేర్నాటేకె హుయుగుతె ధన్‍ భైయిస్.
1PE 4:4 మితంకోయింతె ఆ హఃరాబ్‍పారమ్ ఇవ్నాకేడె తుమె మిలాయిన్‍ నాజావమా ఇవ్నె అష్యంహోతూ తుమ్నాబి గాలయ్‍ దిదా.
1PE 4:5 హుయుతో జివ్తొవునబీ మరిగుతేఇవ్నబి న్యావ్‍ తీర్చనటేకె సిద్ధంగా ఛాతేదేవ్నా లెక్కబోలవాల హుయిరాస్‍.
1PE 4:6 ఆ కారణంతి మరిగుతె ఆంగ్తాన్‍ విషయమ్‍మా అద్మినురీత్య న్యావ్‍ లీస్ ఆత్మవిషయమ్‍మా దేవ్నుబట్టి జింకొరాతె ఇవ్నేబి సువార్త ప్రకటించబడ్యూ.
1PE 4:7 హుయుతె హాఃరు హాఃతమ్‍ హాఃదె ఆయుత్రు పన్కి తుమే సిద్ధిపడిన్‍ స్వస్థ‍దిమాక్‍ వాలహుయిన్‍ ర్హావో, తెదే ప్రార్ధనా కర్సు.
1PE 4:8 ఫ్యార్‍ కెత్రుకి పాప్‍నా మూచే పన్కి హాఃరుమా తూబి ముఖ్యమ్‍ ఏక్నా పార్‍ ఏక్ ఘాణు ఫ్యార్‍తి ర్హాను.
1PE 4:9 భణకను కొయింతిమ్‍ ఏక్నాఏక్‍ ఆతిథ్యమ్‍ కరొ.
1PE 4:10 దేవ్నా కేత్రువిధమ్‍గా కృపను విషయమ్‍హుయిన్‍ అష్యల్‍తి ఘేర్‍ బందనా నిర్వవాకుల్ ర్హవొ, ఏక్నాఏక్‍ కృపవరం పొందతిమ్ ఏక్నాఏక్‍ ఉపచారామ్‍ కరో.
1PE 4:11 ఏక్జను బోధించొతొ దేవోక్తుల్నా బోధించొతిమ్‍ బోధించును; ఏక్జను ఉపచారమ్ కరితొ దేవ్‍ దిదోతె హాఃఖతేనాలిన్‍ కార్నూ, అనాటేకె దేవ్ హాఃరామా యేసుక్రీస్తు తిస్ మహిమాపరచబడ్సే, పిడిపిడినా మహిమాబి ప్రభావమ్‍ ఇనాస్‍ హుసె, ఆమేన్‍.
1PE 4:12 లాఢ్‍హుయతెవాలా, తుమ్నా సోధానకారానటేకె తుమేనా హుస్‍తె ఆగ్‍తారా మొట్టుష్రమను గుర్చి తూనాసాత్‍కి ఏక్‍ వింత హుస్ ఆష్చర్యపడొనొకొ.
1PE 4:13 క్రీస్తు మహిమా మాలంకార్‍లిదుతో తుమే ఘానునందమ్‍తి ఖుషితి నిమిత్తమ్, క్రీస్తు స్రమమాతూ తూమేబి భాగ్‍వాలాహుసు ఖుషితి రావో.
1PE 4:14 క్రీస్తు నామ్‍మా నిమిత్తమ్ తూమేబి గాలైపడ్యాతో మహిమాస్వరూపిహుయోతె ఆత్మ, అనగా దేవ్ను అత్మ, తుమారాపార్‍ రాస్ పాన్కి తూమే ధన్యులు.
1PE 4:15 తూమారామా కోన్బి నరహంతకుడు పాన్కి, చోర్‍తారా పాన్కి, దుర్మార్గుల్‍ పాన్కి, అలాదుఅద్మినాజోలినా జావాలొ పాన్కి బాధ అనుభవింపా హుస్‍కొయిని,
1PE 4:16 కోన్బి క్ర్తెస్తవుడ్తెనా బాధ అనుభవించితొ యో సార్‍మ్‍కొయితిమ్‍, ఆ నామ్‍ బట్టిని దేవ్ను మహిమాకార్‍నూ.
1PE 4:17 న్యావ్‍ దేవ్ను సొంత అద్మీయేకంతు సురుహుస్ కాలమ్ ఆయిహుస్; యో అప్నాకంతుస్ సురుహుయుతో దేవ్ను సువార్తనా అవియధేయుహుస్‍తె ఇవ్నే గతి సాత్‍హుస్‍కి?
1PE 4:18 అజు నీతిమంతుడూస్‍ బఛ్చిజావను కష్టంహుయుతో, భక్తికొయింతెవాళొబి, పాపిబి సాత్‍హుయిజాసె?
1PE 4:19 అనటేకె దేవ్నా చిత్తప్రకారమ్‍ బాధపడావాల అష్యల్ కరవాలహుయిన్‍ నమ్మకమ్ ‍హుయోతే సృష్టకర్తనా ఇనాయోస్‍ అప్పగించిలెనో.
1PE 5:1 కేడెఛాతె మోట్ట అద్మినా, క్రీస్తు ష్రమను గూర్చిన్‍ సాబుత్‍ మాలంహుసేతే మహిమమా భాగ్‍హుతె మే తుమారమా మోట్ట అద్మియేనా గుర్ఖాంకరూస్,
1PE 5:2 తాహాఃత్‍తి కాహేతిం దేవ్ను చిత్తప్రకారంతి ఇష్టపుర్వకంతి, దుర్లాభా పేక్చతోకాహేతిం సిద్ధందిల్తి తుమారు ఇచ్ఛమాఛాతె దేవ్నుమందనా జతన్తి ఇనా దెక్తొరాజొ.
1PE 5:3 తుమ్నా ధారైయిదిదుతే ఇవ్నఫర్ అధికారంకరకొయిన్తిం గల్లొ మాదిరుల్‍తార రావో.
1PE 5:4 ప్రధాన్ కాపరి దెఖ్కాయోతెదె తుమె వాడబారిని మహిమ కిరీటంన పొంద్సు.
1PE 5:5 కవ్వార అద్మీ, తుమే మోట్టావ్‍తి లోబడీన్‍ ర్హవొ; తుమె హాఃరుజణు అలాదు అద్మితి దీనాదిల్‍తి అను లుమ్‍గాడ్డా పేర్‍లిన్‍ తూమే అలంకరించిలేవో; దేవ్‍ అహాంకాలున ఎదిరొంచిన్‍ దీనులనా కృప దిసే కరి లేఖనంమా లీఖారుస్‍
1PE 5:6 దేవ్‍ తగినా సమయ్‍నా తూమ్నా హెచ్చించిచేతిం ఇను తాహాఃత్‍హుయుతే హత్నాహేట్‍ దినదిల్‍తి రావో.
1PE 5:7 యో తూమ్నాగూర్చి చింతించుకారస్ అనటేకే తూమరు చింతనాబి హాఃరుబి ఇనాపార్ నాకో.
1PE 5:8 నిబ్బరంను దిమాక్‍వాలహుయిన్‍ హోసార్తి రావో; తూమారు వైరిహుయోతే సాతాన్‍ గర్జింతే వాగ్‍నితర కినా గలిలేనుకరి దుడుకార్తు పారుకారస్.
1PE 5:9 ములక్‍మా తూమారు భైయ్యేవ్‍నా హాఃమే అంనితారా స్రమలు పడుకారస్‍కరి ఇనా మాలాంహుస్, విష్వాస్‍మా స్ధిరులై ఇనా ఎదిరించో.
1PE 5:10 ఇను నిత్యమహిమనా క్రీస్తుయేసుకాంతు తుమ్నా బులాయోతె సర్వకృపానిదియగు దేవ్నా, థోడు ధన్మా తుమే స్రమపడితో బద్మా, యోస్ తుమనా పూర్ణల్‍గా కారిన్‍ స్ధిరపార్‍చే బలపర్చే.
1PE 5:11 పిడిపడినా కెదేబి తాహఃత్‍బి ఇనా ఇమ్మాస్‍హువదా, ఆమేన్‍.
1PE 5:12 తూమ్నా హెచ్చరించుకురుస్‍, ఆస్ దేవ్‍ను హాఃచ్ఛిహుయుతె కృప కరి సాబుత్‍ బోల్‍ వివరంతి లిఖూకురాస్, తుమ్నా నమ్మకమ్‍ ఛాతే భైయోనా మే బోల్యొతె సిల్వాన్‍తి ఇనా బోలిమోకులుకురుస్, ఆ హాఃఛినుకృపమా హుబిరిన్ రావో.
1PE 5:13 బబులోనుమా తూమరింతార హుయుతే యోబి, మారో ఛీయోహుయుతే మార్కుబీ, తూమ్నా వందనమ్ కరి బోలుకురుస్‍.
1PE 5:14 ఫ్యార్‍తి ఎక్నుఎక్‍ బుచ్చాలిన్‍ వందనమ్‍ కారో, క్రీస్తుమా తూమార హాఃరావ్నా సమాధానంబి హువదాకరి. ఆమేన్‍.
2PE 1:1 యేసుక్రీస్తు దాసుడ్‍హుయెతే అపొస్తల్‍ సీమోను పేతురు, అప్న దేవ్నుస్‍ బఛ్చావాలొహుయోతె యేసుక్రీస్తును నీతినబట్టిన్‍, హమారువల్ల అముల్యహుయోతే విస్వాసమ్‍నా లిదుతే ఇవ్నా అఛ్చుకరి బోలిన్‍ లిఖ్కుకరతే.
2PE 1:2 దేవ్ను బారెమా అప్న ప్రభుహుయోతే యేసును గూర్చి అనుభవజ్ఞానంతి తుమ్నా కృపబీ సమాధానంబి ప్హైలవాదా హువదా.
2PE 1:3 ఇను మహిమనబట్టీన్‍ గణాతిసయంనాబట్టీన్‍, అప్నా బోలాయోతె ఇన బారెమా అనుభవంను జ్ఞానంనితరా యో దేవ్ను తాఖత్‍ షక్తి, జీవంనాబి భక్తినాబి హోనుతే హాఃరుబి అప్నా దయకరవాలో.
2PE 1:4 ఆ మహిమ గుణాతిసయలనుబట్టి యో అప్నా అమూల్యమ్‍నా ఘాను హుయెతే వాగ్ధానమ్‍నా దిదోహుయో దురాసానా ఛాలావాలు ములక్‍మా భ్రష్టత్వమ్‍ ఆ వాగ్ధనమ్‍తారా తూమే చుఖ్కాయ్‍జైయిన్‍, దేవస్వభావమా భాగ్‍హువానాటేకె ఇనా దిదో.
2PE 1:5 ఆ కారణంవల్ల తూమారాటేకె తూమే పూర్ణజాగ్రతిహుయిన్‍, తూమారు విస్వాసమ్‍మా అష్యల్‍ను ఛాల్‍, సద్గుణమునందు జ్ఞానమ్‍ను.
2PE 1:6 జ్ఞానమ్‍మా ఆహ్‍ఃనుగ్రవామ్‍, ఆహ్‍ఃనుమా సహనమ్‍బి, సహనమ్‍బి భక్తిబి.
2PE 1:7 భక్తిమా భైయోను ఫ్యార్‍, భైయోను ఫ్యార్‍మాబి గోరానా పేరలెవొ.
2PE 1:8 ఆ తూమ్నా హుయుతో భడ్డాయోతో యో అప్నో ప్రభుహుయుతె యేసుక్రీస్తునా గూర్చింబి అనుభవజ్ఞాంను విషయమ్‍మా తూమ్నా సోమార్‍లుహుయోతే ఫలించేవాలనితరా హువకొయిన్తిం కరస్‍.
2PE 1:9 పన్కి, ఆ కినకాన కొయింతే ఇనా జమానాను పాప్ సుద్ధి హుయుతే సంగతి బులి జైన్‍, కానొంతర దుర్నూ దృష్టికొయింతే ఇవ్నీతర హుయిగొ.
2PE 1:10 ఇనటేకె భైయే తూమారు బులావను ఏర్పటునా నిశ్చయమ్‍తి కర్లేవనటెకె అజు జాగ్రత్తరావో.
2PE 1:11 ఇమ్మాస్ అప్నొ ప్రభువున బఛ్చాలహుయోతే యేసుక్రీస్తును నిత్యరాజ్యంమ జావనటేకె తుమ్నా సమృద్దిగా దేవయిరాక్యుస్‍.
2PE 1:12 ఇనటెకె తుమే ఆ సంగతుల్‍నా మాలంకారిన్‍ తూమే అంగికరించుతె హాఃచ్ఛిమా స్ధిరపర్చిన్‍, ఆనా గూర్చి కేదేబి తూమ్నా హాఃయాల్‍ కరానటెకె సిద్ధంగా ఛావు.
2PE 1:13 మే ఆ ఆంగ్తాన్‍ కరి డెర్మా ర్వావతోడి యో సంగతుల్ను గుర్తు కరిన్‍ తుమ్నా న్యాయమ్‍కరి ర్హాహిజోంకురుస్‍,
2PE 1:14 అప్ను ప్రభువుహుయుతే యేసుక్రీస్తు హాఃమే మన బోల్యుతిమ్‍ మే జాల్దిస్‍ ఆ ఆంగ్తాన్‍ మేందిస్‍కరి మన మాలం.
2PE 1:15 మే మరిజావాన బాద్మాబి తూమే నిత్యం ఆనా హాఃయాల్‍కార్‍ లేవానటేకె జత్తన్‍కరీస్‍.
2PE 1:16 కిమ్కతో దిమాక్తితి బోల్యొతె చామత్కరంతి కార్యుతె ఖేణినా అనుసరించి అప్న ప్రభూహుయోతే యేసుక్రీస్తును రాకడాన బారెమా హమే తూమ్నా బోల్యకోయిని. ఇను గొప్పతనంనా హమే డోలతి దేక్యా.
2PE 1:17 యో మారో ఫ్యార్‍ని ఛియ్యో ఇన్మా మే ఖుషితిఛ్వావ్‍కరి అవాజ్‍ మహామహిమ మతూ ఇనాకన్నా ఆయుతెదే భా హుయెతే దేవ్నావలా ఘనతబి మహిమబి యో పోంద్సే.
2PE 1:18 హమే ఆ పరిషుద్ధ ఫాహడ్‍పార్ ఇనాకేడే రాయతే హమే, ఆ అవాజ్‍ ఆకాష్‍మాతు అయుతే హాఃజ్యా.
2PE 1:19 ఆజు అనేతిబి స్థిరంతిహుయుతె ప్రవచనవాక్యమ్‍ అప్న ఛా, వానేహాఃతేరె వేకువచుక్కనా తూమారు దిల్‍మాతు వానుహువతోడి ఆ వాక్కమ్‍నా ఆందారువుయోతే జొగోనా హుజాలుదిస్‍తే దివ్వొనితారా; ఇనామా తూమే లక్చ్యమ్‍రాకితో తుమ్న మేల్‍.
2PE 1:20 ఏక్జను ఇను హాఃయల్‍నలిన్‍ బోల్యొతె లేఖానంన కేవు ప్రవచనము పేద్దాహువాస్‍కొయిని అగాడి మాలంకార్‍లేను.
2PE 1:21 కిమ్కతొ ప్రవచనమ్‍ కెదేబి ఆద్మిమీను చాల్ననలిన్‍ హుయుకోహిని పన్కి అద్మిమీను పరిషుద్ధాత్మమ్‍తి ప్రేరేరింపబడుతే ఇవ్నే దేవ్ను మూలంతి బోల్య.
2PE 2:1 బుజు చ్హాడి ప్రవక్తల్‍ అద్మియేమా థా, ఇంనితరాస్‍ తుమరమబి జుట్టా బోధకుల్‍ రాస్; ఇవ్నే చ్హాడి సిద్దాంతాలు లాయిన్‍ తుమ్నా నాషనంనా లావ్సె. చొఢాయుతే ప్రభునాబి మ్హేందిన్‍, ఇవ్ను ఇవ్నేస్‍ ఏగిస్‍ నాసనం కరిలిన్‍, నాసనంహుసెతే జూట్టి సిద్ధాంతాలు లపాడిన్‍ బోల్యొ.
2PE 2:2 బుజు ఘానుఅద్మియే ఇవ్నే పోకిరి చెష్టల్‍నితరా ఛాలాస్‍; ఇవ్నాబట్టిన్‍ హాఃచ్ఛినువాట్‍ దూషించబడస్‍.
2PE 2:3 ఇవ్నే ఘాను ఆహ్‍ఃవాల హుయిన్‍, కల్పనా ఖేణి బోలుతు, తూమారవల్లాస్‍ లాభామ్‍ కామైలేవుంకరాస్; ఇవ్నే జమానమనూ విధింప బడ్యుతె న్యావ్‍ డీలే హుసేకొయిని, ఇవ్నే నాషనమ్‍ డీలెహుంకరకొయిని.
2PE 2:4 దేవదూతల్‍ పాప్ కర్యాతెదె దేవ్‍ ఇవ్నా మేన్‍దీ దిసేకొయిన్తిమ్‍, పాతాలమ్‍మా ధాకిలిన్‍ ఘాను హాందారుఛాతే సంకెళ్ళల్నా ధార్యయిన్‍ న్యావ్‍నాటేకె రాక్యో.
2PE 2:5 బుజు యో జామానామాను ములక్‍నా మేదిందిసేకోయి‍నితిమ్‍, భక్తిహీనుల్నూ అద్మియే ఫాంబల్‍నా ఉపార్‍ పాణినుప్రలయమ్నా లాయోతేదె, నీతినా బోలెతే నోవహునా అజు హాఃత్‍జణన బఛ్హాడ్యో.
2PE 2:6 బుజు యో సొదొమ గొమొఱ్ఱానా పట్టణంనా ఆగ్తి బల్లాఖీన్‍, అగాడి భక్తిహినుల్నా ఇన హెచ్చారికనా హాఃణతార ఇన ర్హాక్యొ.
2PE 2:7 దుర్మార్గులాను మాస్తిబారు ఛాల్‍తి ఘాను బాధపడ్యుతె నీతిమంతులు లోతున చుఖాయో.
2PE 2:8 యో నీతిమంతుడ్‍ ఇవ్నా ఇచ్చమా కాపురం రాహిన్‍, ఇనే ద్యెఖాతెఇనాబట్టి హాఃజొతెఇనాబట్టి, ఇవ్నే అక్రమ్మహుయితె క్రియల్ను విషయంమ ధన్‍పర్ధన్ నీతిను ఇను దిల్‍మా ఇను హఃజుతూ బాధపడెను ఆయో.
2PE 2:9 భక్తుల్‍నా సోధనమాతు చుఖ్కాయ్‍జావనా ప్రభువునా మాలం, బుజు సిక్చమా ఛాతె ఇవ్నే న్యావ్‍నుదన్‍తోడి కావలిమా ర్హాను ఇనా మాలం.
2PE 2:10 ముఖ్యమ్‍గా ఘాందాను దురాసరాహిన్‍ ఆంగ్తానుసార్తి చాలవాలు, దేవుని అధికార్‍ ఒప్పికొయినితే యో. ఆ చ్హాడి బోధకుల్‍ ఢరకొయినితిమ్‍ గర్వంతొ ఇనా గౌరవందేయ్‍కొయింతె ఇవ్నా ఇజ్జత్‍ కాడస్‍.
2PE 2:11 ఆ దేవదూతల్‍బి చ్హాడి బోధకుల్‍తిబి జాహాఃత్ షక్తితి ఛాతెవాలహుయితొబి, ప్రభువ్నా ఖామే ఇవ్నా దూషించిన్‍ ఇవ్నాపార్‍ నేరమ్‍ మోపుకురకొయిని.
2PE 2:12 పన్కి, అవ్నేహుయుతో ధరాహిన్‍ మారవానటేకె స్వభావసిద్ధమ్‍తీ పైదహుయితె బుద్ధికొయింతె జిన్వార్‍నితరా ర్హయిన్‍, తుమ్నా మాలంకొయితే విషయల్‍నబారెమా గాలయ్‍దిదుతో, ఇవ్నూ కర్రాబ్‍ ఛాల్‍తి ప్రతిఫలామ్తి హాని అనుభవిషమచిన్‍, తునా కారేతే నాసనమ్‍నా ఇవ్నాయేస్‍సనామ్‍ జివ్వార్‍తార నాషనంహుసె.
2PE 2:13 ఇవ్నే కర్యుతె హాఃరబ్‍బారెమా ఇవ్నా హాఃరబ్‍ హుసే, ఇవ్నే ఆంగ్తాన్‍ను ఆహ్‍ః తీర్చిలేవానటేకె ఇవనా ఖుషి అజు ఇవ్నే మోసమ్‍ కర్యేమా ఖుషి ర్హాహిన్‍ తుమారకెడే మాలిన్‍ ధాన్‍ ఖావను తునా సారమ్‍ అజు మిట్టిజాయికొయిన్‍ మచ్చతార ర్హాహిజాస్‍.
2PE 2:14 వ్యభిఛారినా దేఖిన్‍ ఆహ్‍ః కరీన్‍ పాపమ్‍ బులాకొయితె డోలా ఛాతెఇవ్నే, నమ్మకంకొయిన్తే దిల్నా బాద్‍లాయిన్‍ ఘను ఆహ్‍ఃవాలుహుయిన్‍ సాధకమ్‍ కారియోతే దిల్‍ఛాతే ఇవ్నే, షాపగ్రస్తులుహుయి రావో,
2PE 2:15 న్హాని వాట్‍నా మేదిన్‍ బెయోరు ఛీయ్యో హుయుతె బిలామ్ గాయోతే వాట్‍నాబట్టి వాట్‍ గామాయిగో. హఃడక్ను వాట్‍నా మేందిదా. ఆ బిలామ్‍ అన్యాయం హుయుతే పైసాన ఫ్యార్‍కర్యా;
2PE 2:16 హుయుతో ఇనే కారెతే హాఃరబ్‍ కామ్నావల యో డారాయో, కింకాతో బాకుకొయిన్తె గాదేడో ఆద్మినుస్వరమ్‍తి వాత్‍బోలిన్‍ ఆ ప్రవక్తనాబి దివానుతారా అడుఆయు.
2PE 2:17 తూమే పాణికొయినితే బావ్డి, భుక్హనువాయిరో మారిలిన్‍చాలిజాయితే మబ్బుతార ఇవ్నే, ఆవ్నాహాఃజె ఘాను అందారురాత్‍ జాతన్‍ కారీ రాఖాస్.
2PE 2:18 తూమే కామ్‍ఆవాకొయిన్తె డంబపువాత్‍ బొల్తహుహిన్‍, ఇవ్నేస్ ఆంగ్ను సంబంధహుయుతె దురాసవాలహుయిన్‍, హాఃరాబ్‍ వాట్మా ఛాల్‍వాలమా కాంతు హంకే చుఖావకొయిన్తే ఇవ్నేనా పోకిరిచేష్టతి బాద్లాలీలేకోరాస్‍.
2PE 2:19 ఇవ్నేస్‍ హాఃరబ్‍నా దాసుడ్‍హుయిన్‍, ఎజాత్న స్వాతంత్ర్యమ్ దిస్‍కారి వాత్‍దిదో. ఎక్జనొ కినావల జీతేహుయో ఇనా దాసుడుహుస్ కొనా
2PE 2:20 ఇవ్నే ప్రభువ్‍నా బఛ్చావవాలోహుయోతె యేసుక్రీస్తు విషయమ్ అనుభవజ్ఞాన్‍తి ఆ ములక్‍ను ఖరాబ్ చుఖ్కాయి జైయిన్‍ బాద్మా ఫరీన్‍ ఆనామా ఆట్‍కిగుతె ఇనేతెబి జితీతితో, ఇవ్నేకడవరి స్ధితి ఆఖారినున స్ధితిమాతొబి ఆగాడిను హాఃరబ్‍ హుస్.
2PE 2:21 ఇవ్నే నీతి వాట్నా అనుభవపూర్వకమ్‍తి మాలంకారిన్‍, తూమేనా ధారాయిగొతె పరిషుద్ధంహుయతే ఆజ్ఞానామ్‍మాతు మేద్యేవానుకన యో వాట్ అనుభవపూర్వకమ్‍ మాలంకొయిన్‍తిమ్‍ రావాను ఇవ్నేనా ఆష్యాల్‍.
2PE 2:22 కుత్ర్యునా వోకుర్‍నేనా పారిన్‍ జావతిమ్‍, దోయుతె డుకార్‍నా చిక్కాడ్మా పొలడానటేకె జావతిమ్‍ కరి హాఃఛి సామెత అవ్నా హుయు.
2PE 3:1 లాఢ్‍హుయతెవాల, ఆ బేంమాను పత్రికా తూమ్నా హంకేస్‍ లిఖ్కుకరూస్. తూమ్నా హాఃయాల్‍కరిన్‍, ఆ బే పత్రిక నిర్మల్‍హుయుతె తూమారు దిలేవ్నా ప్రోచాహించా లీఖ్యో.
2PE 3:2 పరిషుద్ధ ప్రవక్తతనహాతే జామానమా బోలాయుతే వాతేవ్నా, ప్రభుహుయోతె బఛ్చాడవాలో తూమారు అపోస్తల్‍తి దిదొతె ఆజ్ఞనా తూమే హాఃయాల్‍ కార్లేను.
2PE 3:3 అంత్య ధనుమా అవమానమ్‍ కరవాల అవమానమ్‍కరనా అయిన్, ఇవ్ను హాఃద్ను దురాషతి ఛాల్తా, ఆ వాత్‍ తుమే మాలంకర్యేవాల హుయిన్‍ ర్హావో.
2PE 3:4 ఇను రాకడను గూర్చిను వాగ్దానమ్‍ సాత్‍హుయు? జామనమాను ఆద్మి హుఃతుర్యతే ధరిన్‍ హాఃరు సృష్టి ఆరంభమ్‍హుతె చాతిమ్‍ వుభిరుస్‍కరి బోల్సే.
2PE 3:5 కిమ్‍కాతొ జామానామాతు ఆకాష్‍మాతు, పాణిమాతు పాణితారా జామకర్యుతే జామిన్‍బి దేవ్ను వాక్యమ్‍తి హుయు ఇవ్నే దిమాక్‍తి బిలిజాస్‍.
2PE 3:6 యో పాణివల తేదెఛాతె ములక్‍ పాణినువరదమా డుబిన్‍ నషించిగు.
2PE 3:7 పన్కి హంకేఛాతే ఆకాష్‍మ్నా జామిన్‍నా భక్తిహీనును న్యావ్‍నా నాషనమ్‍నా హుస్‍తే ధన్తోడి ఆగ్నటేకె హుబరాక్యుతే, యోస్ వాక్యమ్‍తి జాత్నహుయిన్‍ ఛా.
2PE 3:8 ఫ్యార్‍వాల, ఏక్ సంగతి బులినొకొజావో. సాత్‍కాతో ప్రభువు డోలమా ఏక్‍ ధన్‍ హజార్‍వరాహాఃహ్‍ తారా, హజార్‍వరాహాఃక్‍ ఏక్‍ ధన్‍తారా ఛా.
2PE 3:9 తొడుజాను ఆలస్యమ్‍కరి ఎంచతిమ్‍ ప్రభువు ఇను వాగ్దానమ్‍నా బారెమా ఆలస్యమ్‍ కారెతేయో కావే పాన్కి కొన్బి నషించిజానుకరి యిచ్ఛయింక, హాఃరు దిల్‍బదిలిన్‍ పొంద్నుకరి కోరిలిన్‍, తూమరటేకె ధీర్ఘషాంతమ్‍వాలో హుయిన్‍ ఛా.
2PE 3:10 పాన్కి ప్రభువు ధన్‍ ఛోర్‍తారా అహుస్. యో ధన్మా ఆకాష్‍మాతు మహాధ్వనితి గలిగుహుయు, పంచభూతలు మలిన్ భయంకరం హుయుతే ఆగ్తి నషించుగు, జామిన్ ఇనాపార్‍ ఛాతె కామ్‍హాఃరు దేహఃవ్సేకొయిని.
2PE 3:11 ఆ హాఃరు నాషించుగుతో ఆద్మియే కెజ్తాను తుమే పరిషుద్ధాహుయుతే ఛాల్‍తి జాతన్తి ర్హావో.
2PE 3:12 అజు మెబ్బు పంచభూతాల్‍ పిగిలిజావతిం దేవ్ను రాకడ జాల్‍ది అంకోరాస్‍కరి దేక్కహుయిని ఇనాటేకె జాతన్తి దేక్కాత ర్హావో.
2PE 3:13 హుయ్తోబి అప్నె ఇనూ వాగ్దన్‍న బట్టిన్‍ నవూ ఆకాష్‍నాటేకెబి నవూ జమీన్‍నాటేకెబి కావ్లీ దేకుకరియేస్‍; ఇవ్నమా నీతి జీవ్సె.
2PE 3:14 లాఢ్‍వాల, అనటేకే తుమే మాలంకరవాలు పాన్కి షాంతివాలహుయీన్‍, ఇన నజర్మా నిష్కషాంతిబీ నిందారహితుడ్‍ హుయిన్‍ దెఖావ్నుతిమ్‍ జాగ్రుత్‍పడో.
2PE 3:15 అజు అప్నా ప్రభువును దీర్ఘషాంతమ్‍ బఛ్చావనూహుయోతె ఎంచులెవో. ఇమ్మస్ అప్నా ఫ్యార్‍నొ భైయేహుతె పౌల్‍బి అనుగ్రహించబడ్యుతె అక్కల్ ప్రకార్‍ తుమ్న లిఖ్కీన్ ‍ఛా.
2PE 3:16 ఆనా గూర్చి ఇనా పత్రికాల్‍ హాఃరమా బోధించివచుకారస్ పన్కి ఇన్మా థోడు సంగతుల్‍ గ్రహించనాటేకె కష్టమ్‍హుయూ. ఆనా విద్య విహీనుల్‍బి, అస్థిరుల్‍హుతె ఇవ్నెబి. లేఖనమ్‍నా అపార్థమ్‍ కర్యాతిమ్‍‍‍, ఇవ్ను హుఃద్ను నాషనంనా అపార్థమ్‍ కర్లిసె.
2PE 3:17 లాఢ్‍వాలా, తుమే ఆ సంగతుల్నా ఆగాఢి మాలంకార్యాకస్‍ అనటేకే తుమె నీతివిరోధుల్‍తి తప్పు బోధనావల నికిలిజాయిన్‍, తుమే కల్గితే స్థిరమనస్సునా మ్హేందీన్‍ పడాకొయినితిమ్‍ జాతన్తి ర్హవో.
2PE 3:18 అప్నా ప్రభువును బఛ్చాడవాలహుతె యేసుక్రీస్తు అనుగ్రహించొతే కృపమాబి జ్ఞానమా భాడో. ఇనా హంకే కెదేబి మహిమ హువదా. ఆమేన్‍.
1JO 1:1 జమానమతూ హల్లూతి మాలంకర్యతె, హమారుహాత్‍ కినా ఛీమిన్‍ దేఖ్యకి, హమె షాత్‍ హఃమ్జకి, ఢోలాతి షాత్‍ దేఖ్యకి యో తుమ్న మాలం కరాంకరియేస్‍.
1JO 1:2 యోజీవమ్‍ దెఖ్కాయు భా కంతూ హమ్నా దెఖ్కాయుతే యో నిత్యజీవంను బారెమా హాఃఛి బోల్తొహుయీన్‍, ఇనా హమే తునా మాలం కరాంకరియేస్‍.
1JO 1:3 హమారేతి తుమ్నా సహవాసమ్‍ కల్గుతిమ్‍ హమె దేఖ్యతె ఇనా హఃమ్జతె ఇనా తుమ్నా బొలాంకరియేస్‍. అప్ను భా తి ఇనొ ఛియ్యో హుయోతె యేసుక్రీస్తునాకేడె ఛా.
1JO 1:4 అప్ను ఖుషి పరిపూర్ణం హువనటేకె హమే ఆ సంగతినా లిఖ్కుకరియేస్‍.
1JO 1:5 హమే ఇనా బారేమా హఃమ్జీన్‍ తుమ్నా ప్రచార్‍ కరుకరతే వర్తమాన్‍ షాత్‍కతొ దేవ్‍ ఉజాళు హుయీన్‍ ఛా ఇనకనా అంధారు ధరాషుబి కొయిని.
1JO 1:6 ఇనకేడె సహవాసమ్‍ హుయతెవాలకరి బొల్లీన్‍ అంధారమా చాల్తొ ర్హయోతో తెదె అప్నె చ్హాడ్‍ బోల్తాహుయీన్‍ హాఃఛినా చలావకొయిని తిమ్‍ ఛియ్యే.
1JO 1:7 పన్కి ఇను ఉజాళుమా ఛాతిమ్‍ అప్నే ఉజాళుమా చాల్యతొ తెదె. అప్నె అన్యోన్యా సహవాసం తీ వాలా హుయీన్‍ ర్హాసు. తెదె ఇను ఛియ్యో హుయోతె యేసు ల్హొయి హర్యేక్‍ పాప్‍మతూ అప్నా పవిత్ర గోని కర్సె.
1JO 1:8 అప్నె పాప్‍ కొయింతెవాలాకరీ బొలి లీదాతో, అప్ను అప్నెస్‍ మోసం కర్లిదా వాల హుసూ బుజు అప్నమా హాఃఛి కోర్హాయిని.
1JO 1:9 అప్ను పాప్నా అప్నెస్‍ ఒప్పి లిదాతో, యో నమ్మకం వాలో నీతిమంతుడ్‍ అనటేకే యో అప్న పాప్నా మాప్‍ కరీన్‍ సమస్త దుర్నీతి మతూ అప్నా పవిత్రుల్‍ ఘోని కర్సే.
1JO 1:10 అప్నే పాప్‍ కర్యా కొయినీ కరి ఒప్పి లిదాతొ, ఇనా జూటివాలొకరి కరవాలంతరా హుసూ బుజూ ఇను వాక్యం అప్నమా కోర్హాసెని.
1JO 2:1 మార ఛియ్యా, తుమె పాప్‍ నాకర్నూతిమ్‍ ఆ సంగతినా తుమ్నా లిఖ్కుకరూస్‍. కోన్బి పాప్‍ కర్యోతెదె నీతిమంతుడ్‍ హుయోతె యేసుక్రీస్తు కరి మద్ధత్‍ కరవాలొ భా కనా అప్నా ఛా.
1JO 2:2 యోస్‍ అప్న పాప్‍నా షాంతి వాలొ హుయీన్‍ ఛా; అప్న పాప్‍నా మాత్రమస్‍ కాహె. ములక్‍ ఖారనా షాంతి వాలొ హుయీన్‍ ఛా.
1JO 2:3 బుజు అప్నె ఇను ఆజ్ఞనా మాలం కర్యతో, అన బారేమస్‍ ఇనా మాలం కర్యాకస్‍ కరి మాలం కర్సు.
1JO 2:4 ఇనా మాలం కర్యాకస్‍ కరి బొల్లేతా హుయీన్‍, ఇనూ ఆజ్ఞనా నామాలం కరవాలొ జూఠివాలొ; ఇన్మా క్హాఛి కోర్హాయిని.
1JO 2:5 ఇనూ వాక్యమ్‍ కోన్‍ మాలంకరస్‍కీ ఇనమా దేవ్ను ఫ్యార్‍ హాఃఛితి పరిపూర్ణ హుయు; ఇన కనా ఉబ్రీన్‍ రవ్వాలోకరి బొల్లేవ వాలొ ఇను కిమ్‍ చాల్యొకి ఇమ్మస్‍ యోబి చలవాలొ బుద్దు హుయీన్‍ ఛా.
1JO 2:6 అప్నె ఇనకనా ఛియ్యోకరీ అన బారేమా మాలం కరూకరియేస్‍.
1JO 2:7 లాఢ్‍హుయాతె భైయ్యే, అగాఢితూ తుమ్నాఛాతె జమాననూ ఆజ్ఞనాస్‍ పన్కి, నవూ ఆజ్ఞనా మే తున్మా లిఖ్కూకరూ కొయిని; ఆ జమాననూ ఆజ్ఞా తుమె హఃమ్జతె వాక్యమస్‍.
1JO 2:8 బుజు నవూ ఆజ్ఞనా తుమ్న లిఖ్కూ కరూస్‍. అంధారు చలుజయిన్, హాఃఛి హుయూతె ఉజాలు హంకె ప్రకాసించు కరస్‍. అనటేకే ఆ ఇన కనా తుమార హాఃమె హాఃఛీస్‍.
1JO 2:9 ఉజాలుమా ఛావ్‍ కరి బొల్లేతూ, ఇను భైయ్యేవ్‍నా ద్వేషించ వాలొ హంకె తోడి అంధారమా ఛా.
1JO 2:10 ఇను భైయ్యేవ్‍నా ఫ్యార్‍ కరవాలొ ఉజాలుమా రవ్వాలొ; ఇన కనా అభ్యాంతర హువనూ కాయ్బి కొయిని.
1JO 2:11 ఇను భైయ్యసహోదరుడ్నా ద్వేషించ వాలొ అంధారమా ర్హైన్‍, అంధారమా చాలుకరస్‍; ఆంధారు ఇను డోలనా కాణు కర్‍దిదూ అనటేకే ఇను కెజ్గా జౌంకరస్కీ ఇనాస్‍ మాలంకొయిని.
1JO 2:12 అడ్డాణి లడ్కా, ఇను నామ్‍మా బట్టీన్‍ తుమారు పాప్‍ మాప్‍ హుయురూస్‍ అనటేకే తుమ్న లిఖ్కు కరూస్‍.
1JO 2:13 భా, తుమే ఆదిమతూ ఛాతె ఇనా మాలంకరీన్‍ ఛా. అనటేకే తుమ్న లిఖ్కుకరూస్‍. కవ్వారవో, తుమె దుష్టుడ్‍నా జీత్ హుయీన్ ఛా. అనటేకే తుమ్న లిఖ్కుకరూస్‍.
1JO 2:14 అడ్డాణి లడ్కా తుమె భానా మాలంకరీన్‍ ఛా. అనటేకే తుమ్నా లిఖ్కు కరూస్‍. భా, తుమే ఆది మతూ ఛాతె ఇనా మాలంకరీన్‍ ఛా. అనటేకే తుమ్నా లిఖ్కు కరూస్‍.
1JO 2:15 ఆ ములక్‍హుయుతోబి ములక్మా ఛాతె ఇనేతి ఫ్యార్ నకోకరో. కోన్బి ఆ ములక్నా ఫ్యార్‍కర్యతొ భాను ఫ్యార్‍ ఇన్మా కోర్హాసేయిని.
1JO 2:16 ములక్మా ఛాతె హాఃరుబీ, కతొ ఆంగ్తను అక్కు ఢోలను అక్కు ఆహ్‍ః జివ్నునూ అక్కునా “భాను” బారేమా ప్హైదా హుయూతె కాహె; ఆ ములక్నా సంబంది హుయూస్‍.
1JO 2:17 ములక్బి ఇను ఆహ్ః పిగిలి జాసే పన్కి, దేవ్ను చిత్తంనా కరావావాళో నిరంతరమ్ ఉబర్సె.
1JO 2:18 అడ్డాణి లడ్కా, ఆ ఆఖరీను వక్హత్‍.
1JO 2:19 ఇవ్నె అప్నమతూ నికీగు పన్కి ఇవ్నె అప్ను సంబంధికాహె; అప్ను సంబంధి హుయూతో అప్నకేడె ఉబ్రున్ ర్హాసె. హుయ్తొ ఇవ్నె హాఃరు అప్ను సంబంధి కాహెకరి దేకాయు తిమ్‍ ఇవ్నె నికీన్‍ గయూ.
1JO 2:20 హుయ్తో తుమె పరిసుద్ధ్ ఆత్మను బారెమా అభిషేకం పొందిరస్‍ అనటేకే ధర్తి హాఃరునా మాలం కర్సూ.
1JO 2:21 తుమె హాఃఛినా మాలం కరకొయింతె వాల హుయ్రస్‍ కరి, కెహూ ఛాడ్నా హాఃఛిహుయూతె కాహెకరి మాలం కర్యాకస్‍ కరి ర్హావమా తుమ్న లిఖ్కుకరూస్‍.
1JO 2:22 యేసుక్రీస్తుకాహెకరి బోలవాల తప్ప కోన్‍ జూటివాలు? భానా ఛియ్యోనా ఒప్పకొయింతె ఆస్‍ క్రీస్తు విరోధి.
1JO 2:23 ఛియ్యోనా ఒప్పకొయింతె హర్యేక్‍జనూ భా నాబి ఒప్పిలేవాలొకాహె; ఛియ్యోనా ఒప్పిలేవాలొ భానాబి ఒప్పిలేవాలొ.
1JO 2:24 పన్కి తుమె అగాఢితూ కినా హఃకస్కీ ఇనా తుమారమా ఉభ్రిర్హావదా; తుమె అగాఢితూ హఃజుతెస్ తుమారమా ర్హయ్యూతొ, తుమేబి ఛియ్యోకనాబి భా కనాబి ఉభర్సు.
1JO 2:25 నిత్యాజీవంనా దీస్ ఇను యోస్‍ హమ్నా కరి కర్యోతొ వా‍గ్దానం.
1JO 2:26 తుమ్నా మోసంకరతే ఇవ్నా బట్టీన్‍ ఆ సంగతుల్‍ తుమ్నా లిఖ్కుకరూస్‍.
1JO 2:27 హుయ్తో ఇనా బారెమా తుమె పొంద్యతె అభిషేకం తుమారమా ఉభ్రీన్‍ ర్హంకరస్‍ అనటేకే కోన్బి తుమ్నా బోధించనూ జరూరత్ కొయిని; యో దిదోతె అభిషేకమ్‍ హాఃఛిస్‍ పన్కి చ్హాడ్‍ కాహె; ఆ అక్కునా గూర్చి తుమ్నా బోధించకరూతె ప్రకారంతరా, యో తుమ్నా బోధించొతె ప్రకారంతరా, తుమె ఇనమా ఉభ్రీన్‍ ర్హంకరస్‍.
1JO 2:28 అనహఃజే అడ్డాణి లడ్కా, యో ప్రత్యక్చా హుయొ తెదె ఇను ఆవాను అప్నె ఇను హాఃమె షరమ్‍నా పడ్నుతిమ్‍ హిమ్మత్‍ తీ కల్గీన్‍ ర్హాను తిమ్‍ తుమె ఇన హాఃమె ఉభ్రీన్‍ ర్హవొ.
1JO 2:29 ఇనె నీతిమంతుడ్ కరి తుమె మాలంకరీన్‍ ర్హయ్యతెదె నీతినా కరావవాలో హర్యేక్‍ జనూబి దేవ్ను బారెమా ప్హైదాహుయిన్‍ ఛాకరి మాలం కర్యాకస్‍.
1JO 3:1 అప్నె దేవ్ను ఛియ్యా కరి బులావహఃర్కూ భా అప్న కెజాత్ను ఫ్యార్‍ దీరాక్యోస్‍కి దేఖొ; అప్నె దేవ్ను లఢ్కస్‍. ఇనా కారణంతీ ములక్ అప్న‍ మాలం కరకొయిని, కిమ్కతో ఇనా యో మాలం కర్యుకొయిని.
1JO 3:2 లాఢ్‍హుయతె భైయ్యా, హంకె అప్నె దేవ్ను లఢ్కా హుయీన్‍ ఛియ్యే. బుజు అప్నె సాత్‍ హుసూకి యో అప్న మాలంకోయిని పన్కి యో ఆయో తెదె యో కించాకి ఇనా ఇమ్మాస్ దేక్సు అనటేకే ఇనింతరా ర్హాణుకరి అప్నె మాలంకర్లీన్ చాల్ను
1JO 3:3 ఇనకనా ఆ నిరీక్చణ్‍ రాక్యతే హర్యేక్‍ జణూబి ఇను పవిత్రుడుహుయీన్‍ ర్హవ్వానితరా ఇను పవిత్రుడ్నితరా కర్లిదొ.
1JO 3:4 పాప్‍ కరవాలొ హర్యేక్‍ జణూబి ఆజ్ఞనా ఖంజకొయిని; ఆజ్ఞనా ప్రకార్ కరకొయింతె యో పాప్‍.
1JO 3:5 పాప్‍నా క్చమించనాటేకె యో ఆయోకరి తుమ్నా మాలం ఇనాకనా కెజాత్నూబి పాప్‍కొయిని.
1JO 3:6 ఇనకనా ఉబ్రీన్‍ ర్హవ్వాలొ కోన్బి పాప్‍ కరకొయిని; పాప్‍ కరవాలొ కోన్బి ఇనా దేఖ్యుబికొయిని మాలంకర కొయిని.
1JO 3:7 అడ్డాణి లఢ్కా, కోన్బి తుమ్నా మోసం నాకర్నూతిమ్‍దేఖిలెవొ. ఇను నీతిమంతుడ్‍హుయీన్‍‍ ర్హయ్యోతిమ్‍ నీతినా కరతె హర్యేక్‍జనూబి నీతిమంతుడ్‍.
1JO 3:8 అపవాది అగాఢితూ నికీన్‍ పాప్‍ కరూకరస్‍ అనటేకే పాప్‍కరతె ఇను అపవాదినూ సంబంధి; అపవాదిను కామ్నా మఠావనాటేకె దేవ్ను ఛియ్యో దెఖ్కాయు.
1JO 3:9 దేవ్ను బారెమా ప్హైదాహుయోతె హర్యేక్‍జనమా ఇనూ జఢ్‍ర్హాసే‍ అనటేకే ఇను పాప్‍ కరకొయిని; ఇను దేవ్ను బారెమా ఫైదా హుయోతె అనటేకే పాప్‍ కర్తాకోర్హాయిని.
1JO 3:10 అనా బట్టీన్‍ దేవ్ను లఢ్కా కోన్కి సైతాన్‍నూ లఢ్కా కోన్కి బ్హార్‍ పడ్చె. నీతినా కరావాకొయింతె హర్యెక్‍జణు, ఇను భైయ్యేవ్‍నా ఫ్యార్‍ కరకొయింతె హర్యేక్‍జణు దేవ్ను సంబందుల్‍ కాహె.
1JO 3:11 అప్నె ఏక్నాఏక్‍ ఫ్యార్‍ కర్నుకరి అగాఢితూ తుమె హఃజతె సందేష్ కాహెనా.
1JO 3:12 అప్నె కయీను ఎజాత్నా వాలహుయీన్‍ నార్హాను. ఇను దుష్మన్‍ను సంబంధిహుయీన్‍ ఇను భైనా మర్రాక్యొ; ఇనే యినా సాన మర్రాక్యొ? ఇను క్రియల్‍ ఖర్రాబ్‍ ఇను భైను క్రియల్‍ అషల్ హుయీన్‍ ర్హయ్యు. అనటేకే కాహెనా?
1JO 3:13 భైయ్యే, ములక్‍ తుమ్నా ద్వేషించుతో తెదె ఆష్చర్యం నకొహూవొ.
1JO 3:14 అప్నె భైయ్యేనా ఫ్యార్‍ కరూకరియేస్‍ అనటేకే మరణ్‍మతూ జాన్‍మా దాటీన్‍ ఛియ్యేకరి మాలంకర్సు. ఫ్యార్‍ కొయింతే వాలొ మరణ్‍కనా ఉబ్రీన్ ‍ఛా.
1JO 3:15 ఇను భైనా ద్వేషించ వాలొ కెహో హంతకుడ్నాబి నిత్యజీవం ర్హాయ్‍కొయినీ కరి తుమె మాలంకర్సు.
1JO 3:16 ఇను అప్నటేకె ఇను జాన్‍నా మ్హేందొ అనటేకే అనబారెమా ఫ్యార్‍ కెజాత్నుకి మాలం కర్లెంకరియేస్‍. అప్నేబి భైయ్యేను నిమిత్తంతి అప్నుజాన్‍నా మ్హేందనా సిద్దం హుయీన్‍ ఛియ్యె.
1JO 3:17 ఆ ములక్ను జివ్నునూ వాలొర్హై, ఇను భైనా కాయ్‍బి నాహువతే ఇనా దేఖీన్‍, ఇనుటేకె కెత్రేబి కనికరం వతాలవాలో నహుయోతో ఇనకనా దేవ్ను ఫ్యార్‍ కిమ్ ర్హాసె.
1JO 3:18 అడ్డాణి లడ్కా, వాత్న బారెమాతో జీబ్‍తితో కాహెతిమ్‍ కామ్‍తి హాఃఛితి ఫ్యార్‍కర్ను.
1JO 3:19 అనబారెమా అప్నె ఖాఛ్చినా సంబంధించ వాలకరీ మాలంహువస్‍. దేవ్ అప్ను దిల్నతీ బ్హడవాలొహుయీన్‍ ఛా, ధర్తీమొత్తంనా మాలంకరీన్‍ ఛా.
1JO 3:20 దేవ్ అప్న దిల్తిబి గణోమోటొ, ఇనా ఖారుస్ మాలం ఇనాటెకె అప్ను దిల్ సమస్త కెహ్వి విషయంమా అప్నమా హెచ్చరించస్కి విషయంమా అప్నా దిల్నా సమ్మతి కర్నూ.
1JO 3:21 లాఢ్‍హయూతె భైయ్యే, అప్ను దిల్నా అప్నకనా దోషారోపణ్‍ నాకర్యతో దేవ్ను హాఃమె హిమ్మత్‍ వాలహుసు.
1JO 3:22 బుజు అప్నె ఇను ఆజ్ఞఫర్‍ చాల్తా హుయీన్‍ ఇను నజర్మా ఇష్టం హుయూతె కరూకరియేస్‍. ఇనటేకె అప్నె కెహూబి మాంగ్యతో ఆ ఇనకంతూ అప్నా మల్సె.
1JO 3:23 ఇను కెహూకతొ ఇను ఛియ్యో హుయోతె యేసుక్రీస్తును నామ్‍మా నమ్మిలీన్‍, ఇను అప్నా ఆజ్ఞా దీరాక్యోతె ప్రకారంతీ ఏక్ను ఏక్‍ ఫ్యార్‍ కర్లేవానూస్‍.
1JO 3:24 ఇను ఆజ్ఞనా మాలంకరవాలొ ఇనకనా ఉబ్రీన్‍ ర్హాసె, యో ఇనకనా ఉబ్రీన్‍ ర్హాసె; ఇను అప్నకనా ఉబ్రీన్‍ ఛాకరీ ఇను అప్న అనుగ్రహించొతె ఆత్మనూ బారెమా మాలం కర్లేంకరియేస్‍.
1JO 4:1 లాఢ్‍హుయాతె భైయ్యే, కెత్రూకి అద్మి జూటి ప్రవక్తల్‍ ములక్‍మా నిక్లీన్‍ జైరాస్‍. అనటేకే హర్యేక్‍ ఆత్మనా నొకొనమ్మతిమ్‍, యో ఆత్మల్‍ దేవ్నా సంబంధంహుయుకీ కాహెకీ, పరిక్చింకరొ.
1JO 4:2 యేసుక్రీస్తు అద్మియేతరా హుయీన్‍ ఆయోకరి, కెహూ ఆత్మా ఒప్పిలేస్కి యోదేవ్నా సంబంధం హుయు;
1JO 4:3 పన్కి, కెహూ ఆత్మా యేసున ఒప్ప కొయినికీ యోదేవ్నా సంబంధం హుయు కాహె; అనా బట్టీనస్‍ దేవ్ను ఆత్మనా తుమె మాలంకర్సు. క్రీస్తువిరోధి ఆత్మ ఆవ్సెకరి తుమె హఃజతె సంగతి ఆస్‍; హంకే తోడిబి యో ములక్మా ఛా.
1JO 4:4 అడ్డాణి లఢ్కా, తుమె దేవ్ను సంబంధం హుయు తుమారమా ఛాతె ములక్‍మా ఛాతె ఇనతీబి మహాన్‍వాలొ అనటేకె ఇవ్నా జీతిన్ ఛా.
1JO 4:5 ఛాడ్‍ ప్రవక్తల్‍ ములక్ను సంబందుల్‍తిమ్‍ వాతెబోలస్‍, ములక్‍ ఇవ్ను వాత్‍ హఃమాత్సె.
1JO 4:6 పన్కి అప్నె దేవ్ను సంబందుల్‍; దేవ్నా మాలం కర్యొహో అప్ను వాత్‍ కమత్సె. దేవ్ను సంబంధి కాహేతె అప్ను వాత్‍ హఃజ కొయిని. అనహాఃజె అప్నె సత్య సరూప్‍ హుయూతె ఆత్మ కెహూకి, ఛాడ్‍ పర్చతె ఆత్మ కెహూకి మాలం కరూకరియేస్‍.
1JO 4:7 లాఢ్‍హుయాతె భయ్యే, అప్నె ఏక్ను యేక్‍ ఫ్యార్‍వాలహుయీన్‍ ర్హయ్యే; ఫ్యార్‍ కరతె హర్యేక్‍ జనూ దేవ్నా బారెమా ఫైదా హుయో హూయిన్‍ దేవ్నా మాలంకర్చె.
1JO 4:8 దేవ్‍ ఫ్యార్‍కరవాలొ హుయ్రోస్‍, ఫ్యార్‍కొయింతె ఇను దేవ్నా మాలంకరకొయిని.
1JO 4:9 అప్నె ఇను బారెమా జీవహువాహఃర్కూ, దేవ్‍ ఇను అద్వితీయ ఛియ్యోనా ములక్‍మా మొక్లొ; ఇన బారెమా దేవ్‍ అప్నకనా రాక్యొతె ఫ్యార్‍ ప్రత్యక్చాహుంకరస్‍.
1JO 4:10 అప్నె దేవ్‍ ఫ్యార్‍ కర్యాకరి కాహె, ఇనేస్‍ అప్న ఫ్యార్‍ కరీన్‍, అప్ను పాప్‍నా ప్రాయష్చిత్తం హుయీన్‍ ర్హావనాటేకె ఇను ఛియ్యోనా మొక్లొ, అన్మా ఫ్యార్‍ ఛా.
1JO 4:11 లాఢ్‍వాలా, దేవ్‍ అప్నా అంనితరా ఫ్యార్‍కరమా అప్నె ఏక్నుయేక్‍ ఫ్యార్‍ కరవాలహుయీన్‍ ఛియ్యే.
1JO 4:12 కెహూ అద్మియేబి దేవ్నాకెదేబి దేఖిన్ కోర్హయ్యోని; అప్నె ఏక్నుయేక్‍ ఫ్యార్‍ కర్యతో దేవ్‍ అప్నకనా ఉ‍బ్రీన్‍ ర్హాసె; ఇను ఫ్యార్‍ అప్నమా సంపూర్ణం హుసె.
1JO 4:13 అనబారెమా అప్నె ఇనకనా ఉబ్రీన్‍ ఛియ్యేకరీ ఇను అప్నకనా ఉబ్రీన్‍ ఛాకరిబీ మాలం కరూకరియేస్‍; కింకతో ఇను అప్నా ఇను ఆత్మమా జోడ్‍ కర్యాకోస్‍.
1JO 4:14 బుజూ భా ఇను ఛియ్యోనా ములక్‍నూ భచ్చావాలొనితరా ర్హానుకరి మొక్లిరాకను హమెదేఖిన్‍, సాబుత్‍ బోలుకరియేస్‍.
1JO 4:15 యేసు దేవ్నొ ఛియ్యోకరి కోణ్ ఒప్పి లేస్కి, ఇన్మా దేవ్‍ ఉబ్రీన్‍ ఛా. ఇను దేవ్‍కనా ఛా.
1JO 4:16 అప్న బారెమా దేవ్నాఛాతె ఫ్యార్‍నా అప్నె మాలంకరవాలహుయీన్‍ ఇనా నమ్మిలీన్‍ ఛియ్యె; దేవ్‍ ఫ్యార్‍ స్వరూప్‍వాలొహుయీన్‍ ఛా, ఫ్యార్‍మా ఉబ్రీన్‍ ర్హవ్వాలొ దేవ్‍కనా ఉబ్రీన్‍ ఛా, దేవ్‍ ఇనకనా ఉబ్రీన్‍ ఛా.
1JO 4:17 న్యావ్‍ను ధన్‍మా అప్నా హిమ్మత్‍ హువతిమ్‍ అనబారెమా ఫ్యార్‍ అప్నమా పరిపూర్ణ్ కరీన్‍ ఛా; కింకతొ ఇను కెజాత్నొవాలొ హుయీన్‍ ఛాకి అప్నెబీ ఆములక్మా ఎజాత్నావాలా హుయీన్‍ ఛియ్యె.
1JO 4:18 ఫ్యార్‍మా ఢర్‍ కోర్హాయిని; ఎత్రేస్‍ కాహె; పరిపూర్ణ్ ఫ్యార్‍ ఢర్‍నా నహాఃడిదేస్‍; ఢర్‍ దండ్‍తీ హుయూతె; ఢర్‍తె ఇను ఫ్యార్‍మా పరిపూర్ణ్ హుయోతె వాలు కాహె.
1JO 4:19 ఇనేస్‍ అగాడి అప్నా ఫ్యార్‍కరొ అనటేకే అప్నె ఫ్యార్‍ కరూకరియేస్‍.
1JO 4:20 కోన్బి మే దేవ్నా ఫ్యార్‍ కరూకరస్‍కరి బోలిన్‍, ఇను భైనా ద్వేషించతో ఇను ఛాడ్‍ వాలొహుసె; ఇను దేక్యొతె ఇను భైనా ఫ్యార్‍ కరకొయింతె యో ఇను దేఖకొయింతె దేవ్నా ఫ్యార్‍కరకొయిని.
1JO 4:21 దేవ్నా ఫ్యార్‍ కరతె ఇను ఇను భైనాబీ ఫ్యార్‍ కర్నూకరీ ఆజ్ఞనా అప్నె ఇను బారెమా పొందిరాక్యస్‍.
1JO 5:1 యేసు క్రీస్తు ఛాకరి నమ్మితె హర్యేక్‍ జణూ దేవ్ను బారెమా ఫైదా హుయీన్‍ ఛా. ఫైదా కరాయోతె భా నా ఫ్యార్‍కరతె హర్యేక్‍జణూ ఇనూ మూలంతి ఫైదా హుయోతె భా నా ఫ్యార్‍కర్సె.
1JO 5:2 అప్నె దేవ్నుబారెమా ఫ్యార్‍కర్తా ఇనూ ఆజ్ఞల్నా నెరవేర్చవాలహుయానా దేవ్ను లఢ్కనా ఫ్యార్‍ కరూకరియేస్‍కరి ఇన బారెమాస్‍ మాలంకర్సు.
1JO 5:3 అప్నె ఇను ఆజ్ఞల్‍నా మాలం కరనూస్‍ దేవ్నా ఫ్యార్‍ కరను; ఇనూ ఆజ్ఞల్ భోజొ హుయూతె కాహె.
1JO 5:4 దేవ్ను బారెమా ఫైదా హుయోతె హాఃరు ములక్నా జీత్సె; ములక్నా జీత్యోతె జీత్‍ అప్ను విష్వాసస్‍.
1JO 5:5 యేసు దేవ్ను ఛియ్యోకరి నమ్మవాలొ తప్ప ములక్నా జీతవాలొ అజు కోన్‍?
1JO 5:6 పానిను బారెమాబి ల్హొహిను బారెమా ఆయో హుయోతె ఆస్‍, కతొ యేసు క్రీస్తుస్‍. అనే పానితీస్‍ కాహెతిమ్‍ పానినాతీ ల్హొహినాతి ఆయో. ఆత్మా ఖాఛ్చి హుయిరోస్ అనటేకే సాక్చి బోలుకరతె ఆత్మస్‍.
1JO 5:7 సాక్చి బోలుకరతె ఇవ్నె తీన్జనా,
1JO 5:8 కతొ ఆత్మబి, పానిబి, ల్హొహిబి, ఆ తీన్‍ జనా ఏక్‍ హుయీన్‍ ఛా.
1JO 5:9 అప్నె అద్మియేను సాక్చి అంగీకరించు కరియేస్‍ కాహెనా దేవ్ను సాక్చి అజు కువ్వత్‍ హుయూహు. దేవ్ను సాక్చి ఇను ఇనూ ఛియ్యాను గూర్చిన్‍ దిదూ హుయూస్‍.
1JO 5:10 ఇనటెకె దేవ్ను ఛియ్యాఫర్‍ విష్వాస్‍ రాఖవాలొ ఇన మహీ ఆ సాక్చి కల్గిన్‍ ఛా దేవ్నా నమ్మకొయింతె యో ఇను ఇనూ ఛియ్యాను గూర్చి దిదూతె సాక్చిను నమ్యు కొయిని అనటేకే ఇను దేవ్నా ఛాడ్‍ వాలనితరా కర్యొహోస్‍.
1JO 5:11 యో జామిన్‍ సాత్కతొ దేవ్ అప్నా నిత్య జీవంనా దయ కర్యాకోస్‍ ఆ జాన్‍ ఇనూ ఛియ్యోకనా ఛా.
1JO 5:12 దేవ్నా ఛియ్యానా అంగీకరించుతె యో జాన్‍హుయీన్‍ ర్హవ్వాలొ దేవ్నా ఛియ్యానా అంగీకరించు కొయింతే యో జాన్‍కొయింతె వాలొస్.
1JO 5:13 దేవ్నా ఛియ్యానా నామ్‍ఫర్‍ విష్వాస్‍ రాకతె తుమె నిత్యజీవం ర్హవ్వాలనా మాలంకర తిమ్‍ మే ఆ సంగతుల్నా తుమ్నా లిఖ్కుకరూస్‍.
1JO 5:14 ఇనా బట్టీన్‍ అప్నా కల్గుతె హిమ్మత్‍ సాత్కతొ, ఇనూ వాత్‍ ప్రకారంతి అప్నె కెహూ పుఛ్చాయాతో ఇను అప్ను వాత్‍ ఖంజ్నుకరస్‍.
1JO 5:15 అప్నె సాత్‍ పుఛ్చాయాతో ఇను అప్ను వాత్‍ ఖంజ్సెకరి అప్నె మాలం కర్యాతెదె అప్నె ఇనా మాంగి లిదాతె అప్నా మల్యూకరి మాలంకర్సు.
1JO 5:16 ఇనూ భైయ్యే, భేనే ఇను మరణ్‍ను కారనం హుయుహు కాయెతె పాప్‍ కరమా కోన్బి‍హొ దేక్యుతెదె ఇను మాంగిలిసె ఇనా బట్టిన్‍ దేవ్ మరణ్‍నా కారణం కాహెతె పాప్‍ కర్యూ హుయినా జాన్‍నా దయకర్సె. మరణ్‍నా కారణం హుయూతె పాప్‍ ఛా. యో జాత్నునా గూర్చి మాంగి లేనుకరి మే కోబోలుకరూని.
1JO 5:17 హరేక్‍ దుర్నీతి పాప్‍బి హుయూతొ మరణ్‍నా కారణం కాహెతె పాప్‍బి ఛా.
1JO 5:18 దేవ్ను మూలంగా ఫైదా హుయిన్‍ ఛాతె యో కెహొబి పాప్‍ కర్సెకొయిని కరి మాలం హుయీన్‍ ఛా. దేవ్ను మూలంగా ఫైదా హుయోతె యో ఇనూ జత్తన్‍ కర్లిసె అనటేకే దుష్టుడ్‍ ఇనా హానికోర్సెని.
1JO 5:19 అప్నె దేవ్ను సంబంధి వాలకరి అప్నా మాలం, బుజు ములక్‍ అక్కు దుష్టుడ్‍ను అదింమాఛాకరి మాలం కర్యాకస్‍.
1JO 5:20 అప్నె సత్యవంతుల్ హుయూతె ఇనా మాలం కర్నూకరి దేవ్నా ఛియ్యో ఆయిన్ అప్నా అఖ్కల్నా దె‍వ్వా రోస్‍కరి మాలం కర్యాకస్‍. అప్నె దేవ్ను ఛియ్యా హుయాతె యేసు క్రీస్తుకనా ఛాతె వాలహుయీన్‍ హాఃఛివంతుడ్‍కనా ఛియ్యే. యోస్‍ హాఃఛిహుయోతె దేవ్‍బి నిత్య జీవం హుయీన్‍ ఛా.
1JO 5:21 అడ్డాణి లడ్కా, ఝుటు దేవ్ను మూర్తియేనూ జోళినా జావకొయిని తిమ్‍ జత్తన్‍తి ర్హవొ.
2JO 1:1 మోటొహుయోతె మే, ఏర్పచిరాక్యొతె ఆయానా, బుజు ఇనీ లఢ్కావ్‍నబీ అఛ్చుకరి బోలీన్‍ లిఖ్కాయుతె, మేబీ, మేస్‍ కహేతిమ్‍ హాఃఛినా మాలంకర్యూహూ హాఃరుబి, అప్నమా ఉభర్తుతూ అప్నేతీ కెదేబీర్హాయ్‍తె హాఃఛినా పట్టీన్‍ తుమ్నా హాఃఛితీ ఫ్యార్‍కరూకరూస్‍.
2JO 1:2 సానకతో అప్నమా హాఃఛిను ఫ్యార్‍ ఉబ్రీన్‍ ఛా, హమేసాబి అప్నాకనస్‍ ర్హాసె.
2JO 1:3 హాఃఛి ఫ్యార్‍ అప్నకనా ర్హావమా భా హుయోతె దేవ్‍ కంతూబి, భా ను ఛియ్యోహుయోతె యేసుక్రీస్తుకంతూబీ కృపబి గోర్‍బి సమాధానంనా అప్నకేడె ర్హాసె.
2JO 1:4 భాను బారేమా అప్నే ఆజ్ఞనా పొందతె ప్రకారమస్‍ తుమారు లడ్కవ్‍మా థోడుజనూ హాఃఛినా చాలిన్‍ సత్యమ్మా చాలుకరతే మాలంకరీన్‍ ఘాణు ఖుషీ హుంకురియేస్‍.
2JO 1:5 పన్కి ఆయ, నవూ ఆజ్ఞా తునా లిఖ్యాతిమ్‍ కాహె పన్కి అగాఢితూ అప్నా కల్గితె ఆజ్ఞాస్‍ లిఖ్తా, అప్నే ఏక్నుయేక్‍ ఫ్యార్‍హుయీన్‍ ర్హానుకరి తునా వేడిలెంకరూస్‍.
2JO 1:6 అప్నే ఇను ఆజ్ఞాల్‍ ప్రకారమ్‍ చాలనూస్‍ ఫ్యార్‍; తుమే అగాఢికంతూ హఃమ్జతే ప్రకార్‍ ఫ్యార్‍మా చాల్నుకరి బోలతేస్‍ ఆ ఆజ్ఞ.
2JO 1:7 యేసు క్రీస్తు ఆంగ్తాన్‍హుయిన్‍ ఆయోకరి ఒప్పిలీన్‍ మోసంవాలు కెత్రూకిజణు ములక్‍మా నిక్లీన్‍ఛ్చా, ఎజాత్నూస్‍ మోసంకరవాలు క్రీస్తు వైరిహుయీన్‍ ఛా.
2JO 1:8 మే తుమారు ఇఛ్మాకర్యతే కార్యాల్‍నా హఃర్రాబ్‍ నాకర్లేను తుమే పూరా ఫల్‍ పొంద్నూతిమ్‍ జత్తన్‍తీ దేఖిలెవో.
2JO 1:9 క్రీస్తుబోధమా ఉబ్రకొయినితిమ్‍ ఇనాబెందీన్‍ అగాఢిచాలవాలొ హర్యేక్‍జణూ దేవ్నా నమ్మకొయింతెవాలొ; యో బోధమా ఉబ్రీన్‍ ర్హవ్వాలో భానబి ఛియ్యోనా ఒప్పిలేవ్వాలొ కల్గిన్‍ రవ్వాలో.
2JO 1:10 కోన్బీ ఆబోధనా లావకొయినితిమ్‍ తుమారకనా ఆయుతెదె ఇనా తుమారు ఘర్‍కనా నొకొఆవదిసూ; అఛ్చుకరి ఇనేతి నొకొబోల్‍.
2JO 1:11 అఛ్చుకరి ఇనేతి బోలవాలు ఇను ఖరాబ్‍కామ్మా భాగ్‍వాలొపొందిరాక్యొస్‍.
2JO 1:12 కెత్రూకి సంగతుల్నా తుమ్నా లిఖ్కను ర్హైయితోబి ఇంక్తిబి కాగత్‍తీబి లిఖ్కనా దిల్‍కొయింతె తుమారు ఆనంద్‍ పూర్తిహోనుకరి తుమ్నా మలీన్‍ తుమార హాఃమెస్‍ వాత్‍ బోల్నుకరి నిరీక్చణ్‍తీ దేఖుకరూస్‍.
2JO 1:13 ఏర్పచిరాక్యొతె తారు భేన్‍ని లఢ్కా తునా వందనాల్‍ బోలుకరస్‍.
3JO 1:1 మోటొహుయోతె మే హాఃఛినా బట్టిన్‍ ఫ్యార్‍హుయోతె గీద్‍ లిఖ్యూహుయూనా అఛ్చుకరీ బోలీన్‍ లిఖ్యుహుయూ.
3JO 1:2 ఫ్యార్‍వాలా, తారు ఆత్మ బడుకరతే తిమ్‍ తూ హాఃరు విషయంమాబి బడ్తొహుయీన్‍ అచ్చొహుయీన్‍ ర్హానుకరీ ప్రార్థనా కరూకరుస్‍.
3JO 1:3 తూ హాఃఛినా అనుసరించీన్ చాలవాలు చాలిల్లెంక‍రాస్ అనటేకే భైయ్యే ఆయీన్‍ తారు హాఃఛి చాల్నా గూర్చీన్‍ సాబుత్‍ బోలమా హఃమె హఃజిన్ ఘాణు ఖుషీహుయో.
3JO 1:4 మార లడ్కనా హాఃఛినా అనుసరించీన్‍ చాలుకరస్ కరి మాలంకర్లేవానుతిబి మన అజు ఖుషి అజు కేవుకొయిని.
3JO 1:5 లాఢ్‍హుయతె భైయ్యే ఇవ్నే పరదేసుహుయతోబి భైనితరా ఛాతే ఇవ్నా తూ కర్యొతె కెహూబి విష్వాస్‍వాలనా అనుకూలంతీ కరూకరాస్‍.
3JO 1:6 ఇవ్నె తారు ఫ్యార్‍ను బారెమా సంఘంను హాఃమె సాబుత్‍ బోల్యు. ఇవ్నే ఇమ్మాస్‍ దేవ్మా హేచించుకారేస్‍.
3JO 1:7 ఇవ్నే అన్యుల్‍ కంతూ కాయ్‍బి నాలేనుతిమ్‍ క్రీస్తును సేవానటేకె ఎంచిలీన్‍ ఛా
3JO 1:8 ఇనటేక అప్నె హాఃఛినా సహాయకుల్‍ హువతిమ్‍ ఎజాత్ను ఇవ్నా ఉపకార్‍ కరవాలంతరా బధ్దలహుయీన్‍ ఛియ్యే.
3JO 1:9 ఏజ్గా సంఘంనా ఏక్‍ సంగతినా లిఖ్యొతొ. పన్కి ఇవ్నమా ప్రధానంనా కోరుకరతే దియొత్రెఫే హమ్నా అగీకరించుకొయిని.
3JO 1:10 ఇను హమారు గూర్చీ హాఃర్రాబ్‍వాతె బోల్తూ, యో పూర్యుకొయినికరీ, భైయ్యేవ్‍నా యోస్‍ చేర్చావకొయినీతిమ్‍, ఇవ్నా చెర్చాయిలేయితే దిల్‍వాలనబీ ఇవ్నబీ ఆటంకం కర్తూ సంఘంమతూ నహాఃఢిదెంకరస్‍. అనటేకె మే ఆయోతెదె ఇను కరూకరతే క్రియల్‍నా హఃయల్‍ కర్లీస్‍.
3JO 1:11 లాఢ్‍హుయోతె భైయ్యే, కర్రాబ్‍ కామ్‍ కాహేతిమ్‍ అష్యల్‍కార్యంఫర్‍ చాలీలెవో. మేల్‍కరవాలొ దేవ్ను సంబంధి, కర్రాబ్‍ కరవాలు దేవ్ను దేక్యొహుయో కాహే.
3JO 1:12 దేమేత్రియు హాఃరనటేకె హాఃఛినాటేకెబి అఛ్చు సాక్చ్యంనా పొందోహుయొ, హమేబీ ఇనా సాబుత్‍ దెంకరియేస్‍ హమారు సాక్చ్యం సత్యంహుయూకరి తూ మాలంకరీస్‍.
3JO 1:13 కెత్రూకి సంగతినా తున లిఖ్కనుహుయీన్‍ ఛా. పన్కి, సిరాతితోబి, ఇంక్తితోబి తున లిఖ్కనూ మన ఇష్టంకొయిని
3JO 1:14 ఎగ్గీస్‍ తునా దేక్నుకరి నిరీక్చణతి చౌవ్‍. తెదె మోఢను హాఃమె హాఃమేస్‍ వాత్‍ బొల్లీసు. తునా సమాధానంహువదా.
3JO 1:15 అప్ను సహోదరుల్‍ తున హాఃలమ్ బోలుకరియేస్‍. తారకనాఛాతె సహోదరుల్‍నా నామ్‍ నామ్‍తీ వరసతీ హఃలామ్‍ బోలొ.
JUD 1:1 యేసుక్రీస్తు దాసుడ్బి, యాకోబ్‍ను భైయ్యేహుహోతె యూద, భా హుయూతె దేవ్మా ఫ్యార్‍వాలోహుయీన్, యేసుక్రీస్తుమా జత్తన్‍ కరీన్ బులాయుహుయు ఇవ్నా అఛ్చుకరి బోలిన్‍ లిఖ్కుకరతె.
JUD 1:2 తుమ్నా గోర్‍ సమాధానంబి ఫ్యార్‍బి ప్హైలవాదా హువదా.
JUD 1:3 ఫ్యార్‍వాలా, అప్న హాఃరవ్నా హుయ్తె బచ్చణ్‍నుగూర్చి తుమ్నా లిఖ్నూకరి ఘణూ ఆహంతివాలొ హుయీన్‍ కోషిస్‍కర్తో ర్హావమా, పరిషుద్ధువాలనా యేక్తారస్‍ దెవ్వాయ్‍రూతె బోధనా నిమిత్తం తుమె లడ్నూకరి హాఃరవ్నా బతిమాల్తో తుమ్నా లిఖ్కనాహుయూ తూ.
JUD 1:4 కిమ్కతొ థోడుజను అహ్రేతి పేసిరూష్‍. ఇవ్నే భక్తిమా కంహుయీన్‍ అప్న దేవ్ను కృపనా పొగుర్ను హాఃజెనా పాల్తుకర్తూ, అప్ను ఎక్కస్‍నా ఏక్‍ దేవ్‍ అజు ప్రభు హుయోతె యేసుక్రీస్తునా బెందేకరస్‍; ఆ న్యావ్‍ పొందనాటేకె ఇవ్నె జమానమాస్‍ లిఖ్కాయ్‍రూస్‍.
JUD 1:5 ఆ సంగతీ హాఃరు తుమె అగాఢీస్‍ మాలంకరీన్‍ ఛా. మే తుమ్నా హఃయాల్‍ కరాంకరూస్‍ సాత్కతొ, ప్రభువు అప్నా ఐగుప్తుమతు అద్మియేనా బఛ్చాయోతోబి, ఇవ్నమా భరోషకరకొయింతే ఇవ్నా పాసల్తి నాష్‍ కర్యో.
JUD 1:6 బుజు ఇవ్ను అధికారమను స్థానంనా ఉబిరి కాఢకొయింతె, ఇవ్ను ర్హావను జొగోనా బేంద్యుతె దేవ్నుదూతల్నా, మోటూధన్నే హుసేతె న్వావ్‍తోడి అంధారి రాత్మా నిత్యభందకాల్తి కోన్బి చొఢావకొయింతె బంధించీన్ ఇను టొహాఃఢీన్‍ జత్తన్‍ కర్రాక్యోస్‍.
JUD 1:7 యోప్రకారమస్‍ సొదొమొ గొమొఱ్ఱా ఇనూ అస్పీస్‍ ఛాతె హఃయర్‍ అక్కు అవ్నితరస్‍ వ్యభిచార్‍ కర్తూ, అచ్చుకంతూ ఇవ్ను ఆంగ్నూ అనటేకే గయూహువాలనా నిత్యా ఆగ్నుదండ్నా అనుభవంతి ఉదాహరణే బేందిరాక్యూస్‍.
JUD 1:8 ఇమ్మస్‍ అవ్నెబి హోఃనె దేక్తూ, ఆంగ్తాన్‍నా కర్రాబ్‍కరిలేతూ, దేవ్ను అధికారంనా నిరాకరించీన్‍ మహిమతి దూతల్నా దూషిస్తూహుయీన్‍ ఛా.
JUD 1:9 పన్కి ప్రధాన్‍ దూతహుయోతె మిఖాయేల్‍ సైతాన్‍తీ వాత్నా వాత్‍బోల్తో మోషెనూ ఆంగ్తాన్‍ బారెమా లఢాయ్‍కర్తూ ర్హయ్యూతెదె, దూషణకరీన్‍ న్యావ్‍ కర్నూకరి బిడ్యోకొయిని ప్రభువు తునా గుర్ఖావదాకరి బోల్యొ.
JUD 1:10 అవ్నేహుయూతొ ఇవ్నె గ్రహంచకొయింతె విషయాలనా బారెమా దూషణ కరవాలహుయీన్‍ అక్కల్‍కొయింతె జిన్వార్‍నితరా కినా స్వభావ్‍ మాలంకరాస్కీ ఇనబారేమా ఇవ్ను ఇవ్నేస్‍ నాష్‍కర్లెంకరాస్‍.
JUD 1:11 అయ్యో ఇవ్నా మిన్హత్‍. ఇవ్నె కయీన్ చాల్యుతె వాట్‍మా చాల్యు, ఫాయ్దో పొందునుకరి బిలామ్‍ చాలొతే తప్పును వాట్మా ఆహ్తీ మిలావమా, కోరహు కర్యోతిమ్‍ పాచుపరీన్‍ కరీన్‍ నషించు.
JUD 1:12 అవ్నె షరమ్‍ కొయినీతిమ్‍ తుమారేతి ఖాణు ఖాతు, ఇవ్ను ఇవ్నేస్‍ ఢర్‍కొయినితిమ్‍ పాల్యేతూహుయీన్‍, తుమారు ఫ్యార్ను ఖాణుమా ఛోర్‍ మెట్టునితరా ఛా. అవ్నే వ్యారొతీ హంకడ్‍ ఇంకడ్‍ మర్లిజాయితె పానిపఢకొయింతె మబ్బునితరా, ఫండా పఢీన్‍ ఫల్‍ కొయింతే బే చోట్‍ మరిన్‍ జఢేతీ చిరాయ్‍రూతే, జాడనితరా,
JUD 1:13 ఇను ఇజ్జత్‍నా బుర్గూ జాయ్తె గ్రక్కతేవాలహుయీన్‍ ధర్యావ్‍‍నూ ప్రచండ్ జుఖాళొనితరా, వాట్‍ బులీన్‍ ఫరతే షుక్కర్‍నితరా ఛా; ఇవ్నటేకె అంధకార్‍ హమేషా వహఃత్‍మాబి తయార్‍ హుయీన్‍ చా.
JUD 1:14 ఆదామ్‍తీ సురూహుయీన్‍ హాఃత్మనొ హుయోతె హనోక్‍బి అవ్నబారేమా ప్రచార్‍ కరీన్‍ అమ్‍బోల్యొ హదేక్‍ హాఃరవ్నా న్యావ్‍ కరనటేకెబీ, ప్రభువు ఇను హజార్‍ హజార్‍ పరిసుధ్దుల్‍ను దూతల్‍తి ఆయొ.
JUD 1:15 ఇవ్నమా భక్తి విష్వాస్‍కొయింతే హాఃరుబీ భక్తి కంర్హావ హఃర్కూ కర్యూతే ఇవ్నూ భక్తి కంజోర్ను క్రియల్‍ హాఃరు అద్మినగూర్చిన్‍, భక్తి కొయింతే కంజోర్నూ హుయాతె పాపేలు ఇవ్నా పాచుఫరాయిన్‍, బోల్యతె కఠీన్ను వాతేనుబారెమా గురించీన్‍ హఃరంపర్‍ కఠీనహుయూతె న్యావ్‍నా లీన్‍ ఆయు.
JUD 1:16 ఇవ్నె ఇవ్ను దురాహ్ఃను పట్టిన్‍ చాల్తు తూ, లాభంనాటేకె అద్మియేనా బఢాయ్‍కర్తూ, ఇవ్ను గతినా దేఖిన్‍ భన్కవాలుబి ఇవ్ను గతినాబారెమా నిందించవాల హుయీన్‍ ఛా; ఇవ్ను బాకమతూ చ్హాడ్ను వాత్‍ బోల్చె.
JUD 1:17 పన్కీ మారా ఫ్యార్‍హుయాతె భైయ్యే అప్నొ ప్రభుహుయోతె యేసుక్రీస్తు అపొస్తుల్‍ జమానమా తుమారీతి బోల్యొతె వాత్‍‍నా క్హయల్‍ కర్లెవొ.
JUD 1:18 పన్కీ ఫ్యార్‍వాలా, అంతంను ధన్మా ఇవ్ను భక్తికంజోర్‍మా దురాషనా పట్టీన్‍ చాలతె ఇవ్నే చింగావవాలు హాఃరవ్నా ఎజ్గ దెఖ్కావ్సె.
JUD 1:19 ఎజాత్నూవాల సహజ ప్రకృతి సంబంధిహుయు కాహే ఆత్మా కొయింతేవాలా ర్హయీన్ భేదాల్నా కల్గాంకరస్‍.
JUD 1:20 ఫ్యార్‍వాలా, తుమె విష్వాస్‍కరతె పవిత్రతాహుయూతె ఇనఫ్పర్‍ తుమారు తుమె బాందిలేతూహుయీన్, పవిత్రాత్మమా ప్రార్థనాకర్తూ ర్హవొ.
JUD 1:21 బుజు నిత్య జీవ్నును హుయూతె అప్న ప్రభు హుయోతె యేసుక్రీస్తు గోర్‍నాటేకె దేక్తార్హైన్‍, దేవ్ను ఫ్యార్‍మా ఉబ్రహఃర్కూ కావ్లి కాహీన్‍ ర్హవొ.
JUD 1:22 అనుమాన్‍తీ ర్హాహ్తె ఇవ్నఫర్‍ గోర్‍వతాలొ.
JUD 1:23 ఆగ్మతూ ఖేచుతిమ్‍ థోడు అద్మినా బఛ్చావో, ఆంగ్తన్‍ను సంబంధహుయూ ఇవ్ను అపవిత్రను చాల్‍నా కెత్రేబి ఒప్యొ కొయినితిమ్‍ ఇనా పడకొయినితిమ్‍ ఢర్తి థోడజణనా గోర్‍కరొ.
JUD 1:24 పడ్జాయికొయినీతిమ్‍ తుమ్నా బఛ్చాయ్‍లేవనాటేకెబి, ఇను మహిమన హాఃమె ఖుషితీ నిర్దోషివాలనితరా ఉభారికాడనాబీ, కువ్వత్‍ హుయోతె
JUD 1:25 అప్న బఛ్చావాలొహుయోతె అద్వితీయుడ్‍ దేవ్నా, అప్న ప్రభుహుయోతె యేసుక్రీస్తును బారెమా, మహిమబీ మహాత్య్మానబీ ఆధిపత్యనబీ అధికార్నాబీ పిఢితోడిబి జమానమా హంకెబీ సర్వాపిఢియాబీహువదా హోను. ఆమేన్‍.
REV 1:1 యేసుక్రీస్తు ఇను దాసుల్నా దెఖాడిలేవ నాటేకె దేవ్‍ ఇనా దెవ్వాయ్‍రూతె ప్రత్యక్చాత ఆ సంగతుల్‍ ఎగ్గీస్‍ హువజాసె ఇను ఇను దూతనా బారెమా వర్తమానంనా మొక్లిన్‍ ఇను దాసుడ్‍హుయోతె యోహాన్‍నా యోహాఃరు సూచింతో
REV 1:2 ఇను దేవ్ని వాక్యనా గూర్చిన్ యేసుక్రీస్తును సాక్చ్యము గూర్చీన్‍ ఇను దెఖయెత్రెతోడి సాక్చ్యంనా బోల్యొ
REV 1:3 యోవఖాత్‍ కందె ఆయ్రూస్‍ అనటేకే ఆ ప్రవచన్‍ వాక్యాల్నాఫడవాలుబీ ఇనా హఃజీన్‍ అన్మా లిఖ్యూరూతె సంగతుల్నా మాలంకరవాలొ ధన్యుల్.
REV 1:4 యోహాన్‍ ఆసియామా ఛాతె హాఃత్‍ సంఘాల్నా అచ్చుకరి బోలిన్‍ లిఖ్కుకరతె జరుగుకరాతే జరిగ్యూతే జరగజాసెతే ధన్మాఛాతె ఇనకంతూ ఇను సింహాసన్నా హాఃమెఛాతె హాఃత్‍ ఆత్మల్నుకంతుబి
REV 1:5 నమ్మకంహుయూతె సాక్చిబి మరణ్‍మతో అగాఢిను సంభూనితరా ఉట్యొహుయోబి ధర్తినాయేలవాలనా అధిపతి హుయోతె యేసుక్రీస్తు కంతుబి కృపాసమాధానాల్‍ తుమ్నా కల్గిన్‍ హువదా అప్నా ఫ్యార్‍కర్తో ఇను ల్హొయినా బారెమా అప్ను పాప్‍మతూ అప్న చొఢావనాటేకె
REV 1:6 మహిమయూ ప్రభావమునూ యుగయుగముల్‍ హువదా ఆమెన్‍ కరిబొల్యో ఇను అప్నా ఇను భా హుయోతె దేవ్నా ఏక్‍ రాజ్యంనితరా యాజకుల్‍ని తరా కర్యొ
REV 1:7 హదేక్‍ ఇను మబ్బుఫర్‍హుయీన్‍ వలోవస్ హరేక్‍ ఢోళొబి ఇనా దేక్తూ ఇనా ఠోచూహుయూబి దేక్చె ధర్తిను అద్మి హాఃరుబి ఇనా దేఖిన్‍ ఛాతి కూట్లిసె ఓహొ ఆమెన్ హూవదా!
REV 1:8 అల్ఫా ఒమెగ మేస్ ఆది అంతం మేస్ హుయురొస్ జరుగ్యుతే నజరుగుకరతే జరగజాసేతే దనుమా రావాళో మేస్కరి సర్వదికారి హుయోతె దేవ్కరి ప్రభువు బోలుకరస్
REV 1:9 తారు భైబి యేసునా బట్టీన్‍ హుసెతె మిన్హత్‍మాబి రాజ్యంమాబి ఓర్పుమాబి సహనంబి హుయోతె యోహాన్‍కరి మే దేవ్ను వాక్యంను నిమిత్తంనాబి యేసును గూర్చిన్ సాక్చ్యాంనా నిమిత్తంనా పత్మాసు ద్వీపమునా అలాదు దేహ్ఃవాలొహుయీన్‍ థొ
REV 1:10 ప్రభువు ధన్నే ఆత్మతి రవాని వోఖాత్ ఏక్ బూరధ్వనిను ఆవాజ్ వాత్‍ బోలను హఃమ్జొ
REV 1:11 తూ దేకుకరతె పుస్తకంమా లిఖ్కాయిన్ ఎఫెసున స్ముర్నన పెర్గమున తుయతైరన సార్దీస్‍న ఫిలదెల్ఫియన లవొదికయకరి హాఃత్‍ సంఘాల్నా మొకల్‍కరి బోల్యొ.
REV 1:12 ఆ క్హంజుతె మారెతి వాతె బోలుకరతె స్వరం సాత్కరి ఫరీన్‍ దేఖమా ఘేణుతీ బాణయుతే క్హాత్‍ దివ్వొను స్తంభాల్నాదేక్యొ
REV 1:13 ఆ దివ్వొను స్తంతంభాల్ను ఇచ్మాబి అద్మిను ఛియ్యోనా పోలిన్‍ ఛాతె ఏక్నా దేక్యొతొ ఇను ఇను గోడనాయెత్రే లుంగ్డా పేర్లీన్‍ ఛాతికనా ఘేణనూపట్టి బాందిలీన్‍ ఛా.
REV 1:14 ఇను మాతుబి మాతను కేహ్క్ ధోలు ఉన్నినా పోలిన్‍ బరప్‍ యెత్రె ధవళంని తరా థూ ఇనూ ఢోళా ఆగ్ను జ్యాలనుఘోని ఛా.
REV 1:15 ఇను గోడా కొలిమిమా బాలిన్ జమ్కతిం అపరంజితీ సమాన్‍హుయీన్‍ తూ ఇను ఆవాజ్‍ గణుషూ జలప్రవానహం నాక్హతె ఆవానితరా ధ్వనింతరా తూ.
REV 1:16 ఇనా కవ్వాత్ను హాతేతి క్హాత్‍ షుఖ్కర్‍నా ధర్లీన్‍ థొ ఇను మోఢమతూ బేబాజు చాల్తుహుయూతె ఖడ్గం యేక్‍ బాదర్ నికులు కరుతూ ఇను మోఢు మోటా ఊజలతీ ప్రకాసించు కరతె సూర్యునితరా తూ.
REV 1:17 మే ఇనా దేకుస్‍కరా మరిగయోతె ఇవిణింతరా ఇను గోఢకనా పడ్యొథొ యో ఇను కవ్వాత్ను హాతేతి మారఫర్‍ బేందీన్‍ మారేతి అమ్‍ బోల్యొ ఢర్‍నోకొ మే అగాడి వాలొ ఆఖరివాలొ.
REV 1:18 పన్కి జివుంకరతే వాలొబి మరిగయోతో పన్కి హంకె యుగయుగాల్నా జీవ్తొహుయీన్‍‌ ఛవ్‍. బుజు మరణ్‍నుబీ పాతాళలోకం బీగంను ఛాబి మారకనా ఛా.
REV 1:19 హుయుతొ తూ దేక్యొతెయినా, ఛాతెయినా, అనకేడె హువజాసెతె యినాబి, సంగతినా లిఖ్‍.
REV 1:20 మారు కవ్వాత్ను హాత్మా తూ దేక్యొతె హాఃత్‍ షుఖ్కర్‍నా గూర్చిన్‍ మర్మాల్నా, యో హాఃత్‍ సువర్ణ దివ్వొస్తంభాల్ హాఃత్‍ సంఘాల్‍. యోహాఃత్‍ దివ్వోను స్తంభాల్‍ హాఃత్‍ దూతల్‍.
REV 2:1 ఎఫెసుమా ఛాతె సంఘంన దూతనా అంనింతరా లిక్ హాఃత్‍ షుఖ్కర్‍ ఇను ఖవ్వాత్తి ధర్లీన్‍ హాఃత్‍ దివ్వోను స్తంభంను ఇచ్మా ఫరవాలొ బోలయోతె సంగతి సాత్కతో,
REV 2:2 తారు కామ్నా తారు కష్టంనా తారు సహనంబి మనమాలం; తూ దుష్టుల్నా సహించకొయినికరిబి, అపొస్తుల్‍ నాహుయుతోబి అపొస్తుల్‍కరి బొల్లెతెవాలనా ఇవ్నా పరీక్చాకరీన్‍ ఇవ్నె చ్హాఢివాలుకరి తూ మాలంకర్యొ.
REV 2:3 తూ సహనంనా కల్గీన్‍ మారు నామంమా బారెమా భోజొనా భరించీన్‍ థక్యాకొయినికరి మనమాలం.
REV 2:4 హుయుతోబి అగాడి తునఛ్చాతె ఫ్యార్‍నా ఏక్‍ తూ మ్హెందిదోకరి మె తారఫర్‍ తప్పు ఏక్‍ నాఖను ఛా.
REV 2:5 తూ కెహూ స్థితిమాతు పడ్యోకి యోహఃయల్‍ కర్లీన్ దిల్‍ బద్లాలీన్‍ యో అగాడిను కామ్నా కర్జొ. ఇమ్‍ కరీన్‍ తూదిల్‍ బద్లాయోతొ సరె; న్హైతొ మే తారకనా ఆయిన్‍ తారు దీపస్తంబంనా ఇను జొగొమతూ కన్నాకిదీస్‍.
REV 2:6 పన్కీ ఆ ఏక్‍ తారమా ఛా, తారు నీకొలాయితుల్ను కామ్‍ తూ ద్వేషించుకరస్‍; మేబి అనా ద్వేషించుకరస్‍.
REV 2:7 కాణ్‍ ర్హవ్వాలొ ఆత్మ సంఘంతీ బోలుకరతెవాతె హఃమ్చె. జీతతె ఇనా దేవ్ను పరదైసుమా ఛాతె జీవఝాడు ఫలంమా ఖావదీస్‍.
REV 2:8 స్ముర్నమా ఛాతె సంఘంనూదూతనా అమ్‍నితరా లిఖ్. అగాఢివాలొబి ఆఖరీనువాలొహుయీన్, మర్జైన్‍ అజు జివ్వాలొహుయోతె బోలుకరతె సంగతుల్‍ సాత్కతొ
REV 2:9 తారు మిన్హత్‍నా దరిద్రంనా మే మాలంకర్యాకోస్‍, హుయుతోబి తూ ధవ్లత్‍వాలోస్‍; హమే యూదుల్‍ కరి బొల్లేతూహుయీన్‍, యూదుల్‍ కాహెతిమ్‍ సాతాన్‍ సమాజంనూ ఇవ్నబారెమా తున కల్గతె దూషణ్‍ మే మాలంకర్యాకోస్‍.
REV 2:10 తూ పొందీస్తే మిన్హత్‍నా నొకొఢరీస్. హదేక్‍ తుమే సోధనాపొంద్నుతిమ్‍ అపవాది తుమారమా థోడు జణనా ఠాణమా ఘలాయ్‍దేంకరస్‍; ధహ్ః ధన్‍ మిన్హత్‍‍ హుసె; మరణ్‍తోడి నమ్మకంతీ ర్హవొ. మే తునా జీవ కిరీటంనా దీస్‍.
REV 2:11 సంఘాల్తి ఆత్మ బోలుకరతె వాతె కాణ్‍ రవ్వాలు ఖంచె. జీతవాలో బెంమ్మను మరణ్‍బారెమా కెహూ హానిబి చెందకొయిని.
REV 2:12 పెర్గెముమా ఛాతె సంఘంను దూతనా అమ్‍నితరా లిఖ్కొ. చమ్కతే బే బాజును చాల్తుఛాతే థాల్వార్ హుయుతె యో బోలుకరతె హాఃబర్ సాత్కతో
REV 2:13 సైతాన్‍ సింహాసనంఛాతె జొగొమా తూ కాపురంఛాకరి మే మనమాలం. బుజు సైతాన్‍ కాపురంఛాతె యోజొగొమా, మారకనా విష్వాస్‍ వాలొహుయీన్‍ రయీన్‍ మనబారెమా సాబుత్‍వాలొ హుయోతె అంతిపకరిహుయుతె యో తుమార ఇచ్మబి మారాయ్ ‍హుయూతె ధన్మా తూ మారునామ్‍ గట్టెతి ధర్లీన్‍ మారకనా విష్వాస్‍నాబి బెందిదోకొయినికరి మనమాలం.
REV 2:14 హుయుతోబి మే తారప్పర్‍ థోడు తప్పునా నాఖనూస్‍ ఛా. యో సాత్కతో, మూర్తియేనా బలిదిదొతె ఇనా ఖవ్వాతిమ్‍బి, జారత్వం కర్నూతిమ్‍బి, ఇస్రాయేలీయుల్నా ఉరి యొడ్డుకరి బాలాకునబి సిఖాడ్యుతె బిలామ్‍ బోధనా అనుసరించతెవాల తారమా ఛా.
REV 2:15 ఇంనితరస్‍ నీకొలాయితుల బోధననూ అనుసరిస్తూ ఇవ్నేబి తారమా ఛా.
REV 2:16 అనటేకే దిల్‍ బద్లాయిన్‍ పొందొ న్హైతో మే తారకనా ఎగ్గీస్‍ ఆయిన్‍ మారు మోఢవాటెతూ ఆవతె ఖడ్గంనాహాతె అవ్నేతి యుద్ధంకరీస్‍.
REV 2:17 సంఘాల్తీ ఆత్మ బోలుకరతె వాతె కాణ్‍ ర్హవ్వాలొ హఃమ్జదా. జీతతె ఇవ్నా లపాఢిరాక్యతె మన్ననా ఖావదీస్‍. బుజు ఇనా ధోళు బండొనాదీస్‍ యోబండొఫర్‍ చెక్కి రాక్యూతె ఏక్‍ నవూ నామ్‍ ర్హాసె పొంద్యతె ఇవ్నస్‍ పన్కి యో అజు కినాబి మాలంకొయిని.
REV 2:18 తుయతైరమా ఛాతె సంఘంను దూతనా అంనింతరా లిఖ్కొ ఆగ్ను ఝంకాట్ను డోళబీ అపరంజిని పోల్యుతె గోడాహుయూతె దేవ్ను ఛియ్యో బోలతె సంగతుల్‍ షాత్కతొ
REV 2:19 తారు క్రియల్నా, తారు ఫ్యార్‍నా, విష్వాసంనా, పరిచర్యానా, సహనంనా మనమాలం; తారు అగాడిను కామ్తీబి తారు ఆఖరీను కామ్‍ అజు జాహఃత్‍హుయీన్‍ ఛాకరి మనమాలం.
REV 2:20 హుయుతోబి తారఫర్‍ తప్పు ఏక్ మే నాఖనుహుయీన్‍ ఛా షాత్కతొ, ఇను ప్రవక్తకరి బొల్లెంకరతె యెజెబెలనా బాయికోనా తారు ఉబారి రాక్యోస్‍. జారత్వమ్‍ కరనాటేకెబి, మూర్తియేనా బలిదిదూతె ఇనా ఖావనాటేకెబి యోమారు దాసుల్నా బోధకర్తూ ఇవ్నా మోసంకరూకరస్‍.
REV 2:21 దిల్‍ బద్లాయ్‍లేవనాటేకె మే ఇనా వహఃత్ దిదొథొ పన్కి యోబాయికొ ఇనూ వ్యభిచార్నా బెందీన్‍ దిల్‍బద్లాయ్‍ పొంద్యుకొయిని.
REV 2:22 హదేక్‍ మే ఇనా మంచొ బెందాయిన్ బాయ్కోనాకేడె వ్యభిచార్ కరవాలు ఇనూ కామ్నువిషయంమా దిల్‍ బద్లాయ్‍ పొంద్యుతోస్‍ పన్కి ఇవ్నా ఘనూ మిన్హత్‍పాల్‍ కరీస్‍,
REV 2:23 ఇనూ లఢ్కవ్నా ఖచ్చితంగా మర్రాఖీస్‍. అనటేకే మన్మను నాబి దిల్నానాబి పరీక్చాకరవాలొ మేస్ కరి అంగాల్ ‍హాఃరుబి మాలంకర్లిసె. బుజు తుమారమా హర్యేక్‍ జణనా ఇను ఇనూ కామ్నుబట్టీన్‍ ప్రతిఫల్‍ దీస్‍.
REV 2:24 హుయుతొ తుయతైరమా ఆఖరీను హుయూతె తుమారేతి, కతో ఆ బోధనా నమ్మకొయినితిమ్‍ సాతాన్‍ను ఛాడ్‍హుయూతె సంగతుల్నా మాలంకరొకరి బొల్లెతె ఉవ్నాహాఃరవ్తీ మే బోలుకరుతె సాత్కతొ తుమారవుప్పర్ను అజు కెహూబి భోజొనా కాయిబి బేందిస్కొయిని.
REV 2:25 మే ఆవతోడి తుమ్నా కల్గీన్‍ ఛాతె ఇనా ఘట్‍ ధరీన్‍ ర్హవొ.
REV 2:26 మే మార భానా బారేమా లిదోతె అధికారంనా జీత్యొతోహుయీన్‍, ఆఖరితోడి మారు కామ్నా జాగ్రుతీ కరవాలనా అద్మియేనాఫర్‍ అధికార్నా దీస్‍.
REV 2:27 ఇను లోఢనుకొల్డతీ ఇవ్నా యేల్చె ఇవ్నె కుమ్మరీను ఖేళియేను ఘోని పొఢాయి‍జాసె;
REV 2:28 మే మార భానా బారేమా లిదోతెయినా ఇనా వేకువా చుక్కాకరి దీస్‍.
REV 2:29 సంఘాల్తి ఆత్మా బోలుకరతె వాత్‍ కాణ్‍ రవ్వాలు హఃమ్జదా.
REV 3:1 సార్దీస్‍మా ఛాతె సంఘంను దూతనా అమ్నితరా లిఖ్కొ హాఃత్ సుఖ్కర్‍బి దేవ్ను హాఃత్‍ ఆత్మా ఛాతె యోబోలుకరతె సంగతుల్ సాత్కతో తారు క్రియల్‍బి మన మాలం. కెహూకతో, జింకరస్కరి నామ్ మాత్రమ్‍ ఛా పన్కి తూ మరిహుయోన్తార ఛా
REV 3:2 తారు కామ్ మారు దేవ్నా హాఃమె సంపూర్ణహుయుతరా మన దెఖ్కాంకరా కొయిని అనటేకే ఛాకరి అనటేకే చాతుర్‍వాలొహుయీన్‍, మరిజావనాహుయీన్ ‍ఛాతె మిగ్లీన్‍ఛాతె ఇవ్నా మద్దత్‍ దెవొ.
REV 3:3 తూ కింనితరా ఉపదేస్నా పొంద్యొకీ కింనితరా హఃజొకీ హఃయల్‍ కర్లీన్‍ ఇనా మాలం కరీన్‍ దిల్‍ బద్లాయిలా. తూ హొషార్‍ వాలొ హుయూన్‍ నార్హయోతొ మే చోర్‍ నితరా ఆయిస్‍; కెయూ వహఃత్‍మాబి తుమారఫర్‍ ఆయిస్కి తుమ్నా మాలమస్‍ మాలం కోహుసేని.
REV 3:4 హుయూతొ ఇవ్ను లుంగ్డనా గలీజ్ కర్లిన్ కొయింతే థోడుజను సార్దీస్‍మా తారకనా ఛా. ఇవ్నె అర్హుల్‍ అనటేకే ధోలు లుంగ్డా పేర్లీన్‍ మారకేడె పర్తా ర్హాసె.
REV 3:5 జీతవాలొ ఇంనితరా ధోలు లుంగ్డనా పేర్లిసె జీవ గ్రంథంమాతూ ఇనూ నామ్‍ కెత్రేబి కన్నాకిదీస్‍ కొయినితిమ్, మార భానా హాఃమెబి ఇనూ దూతల్నూ హాఃమెబి ఇనా నామ్‍ ఒప్పిలీస్‍.
REV 3:6 సంఘాల్తీ ఆత్మా బోలుకరతె వాత్‍ కాణ్‍ ర్హవ్వాలు హఃమ్జను హోను.
REV 3:7 ఫిలదెల్ఫియ మా ఛాతె సంఘంను దూతనా అంనింతరా లిఖ్క దావీద్‍ బీగంను చాబి ర్హహీన్‍, కోన్బి నాఖడ్ను తిమ్‍ కాడవలుబి, కోన్బి కాడకొయిని తిమ్‍ నాఖవాలొ హుయోతె సత్యవంతుడ్‍రూప్‍ వాలొ హుయోతె పరిసుద్ధుడ్బి బోలుకరతె సమాచర్‍ సాత్కతో
REV 3:8 తారు కమ్నా మన మాలం తున ఛాతె కువ్వత్‍ థోడు ర్హైయు తోబి తూ మారు వాతేనా మాలం కరీన్‍ మారు మరమా ఘాణు నంమాకంతి ఛా బోల్యొకొయిని. హదేక్‍ తలుపు తారహాఃమె కాఢిన్‍ రాక్యోస్‍ ఇనా కోన్బి నాక్చేకొయిని.
REV 3:9 యూదుల్‍ నార్హయు తోబి యూదుల్‍కరి ఛాడి బోలతె సాతాన్ను సమాజంనూ ఇవ్నా బులాయ్‍ మంగాయిస్‍ ఇవ్నె ఆయిన్‍ తారు గోఢనా హాఃమె పఢీన్‍ హఃలామ్‍ కరీన్‍, హదేక్‍, మే తున ఫ్యార్‍ కర్యొకరి మాలం కరతిమ్‍ కరీస్‍.
REV 3:10 తూ ఓర్పుతీ మారి విషయంహుయూతె ఆజ్ఞల్నా మాలంకర్యొ అనటేకే జమీన్‍ ఫర్‍ జింకరతె అద్మియేనా సోధన నటేకె ముకల్‍ అక్కఫర్‍ ఆవ్సెతె సోధననూ ధన్మా మేబి తున బఛ్చాయిస్‍.
REV 3:11 మే ఎగ్గీస్‍ వలాంకరూస్‍ కోన్బి తూ జిత్యొతే భాహుమానంనా చోర్కలేంకరకొయినితిమ్‍ తున ఛాతె ఇనా గట్ట్ ధర్లిజొ.
REV 3:12 జీతవాలనా మారుదేవ్ను మందిరంమా ఏక్‍ స్తంబంనితరా కరీస్‍; ఇన్మతూ ఇను హంకెతూ నిఖీన్‍ కెదేబి భాదర్‍ జాసెకొయిని. బుజు మారు దేవ్ను నామ్నా, స్వర్గంమా మారు దేవ్‍కనకంతూ ఉత్రీన్‍ ఆంకరతె నవూహుయూతె యెరూషలేమ్‍నా మారు దేవ్ను నంగర్‍నూ నామ్నా, మారు నవూ నామ్నా ఇనా ఫర్‍ లిఖ్కిస్‍.
REV 3:13 సంఘాల్తి ఆత్మ బోలుకరతె వాతె కాణ్‍ ర్హవ్వాలొ ఖంజదా.
REV 3:14 లవొదికయ మా ఛాతె సంఘంనూ దూతన అంనింతరా లిఖ్క ఆమేన్‍ బోలవాలుబి నమ్మకం హుయోతె సత్యహాఃఛి వాలొబి దేవ్ను ధార్తి హాఃరమా ఫైహ్లొహుయోతె ఇను బోలుకరతె సంగతుల్‍ సాత్కతొ.
REV 3:15 తారు కామ్నా మనమాలం, తూ ఠండు హుయోతోబి గరమ్‍ హుయోతోబి కొయిని; తూ ఠండుతోబి గరమ్‍తోబి ర్హయ్యోతొ అషల్.
REV 3:16 తూ గరమ్‍ హుయోతోబి ఠండు హుయోతోబి ర్హాయ్ కొయినితిమ్‍, గోరు వెచ్చగా ఛా. అనటేకే మే తునా మార మోఢమతూ థూకినాఖనా వుద్దేసించుకరూస్‍.
REV 3:17 తూ యెకేలొ హుయోబి దిక్కు కొయింతే వాలొబి, దరిద్రుడ్‍బి, కాణొబి బుజు ఉగ్గాడొ హుయోతె వాలొబి ఛాకరి మాలం కరకొయిని తిమ్, మే దవ్లత్‍ వాలొకరి, దవ్లత్‍ జాహఃత్‍ కమాయ్‍ రాక్యోస్‍, మన సాత్బి కాం కొయినికరి బొల్లెంకరస్‍.
REV 3:18 తూ దవ్లత్‍ జాహఃత్‍ కమాయ్లేను తిమ్‍ ఆష్యల్ను ఘేణు మారటెకె లెవో, తారు అవ్మానంను ఆంగ్‍నా ఢాపనటెకె ధోలు లుంగ్డనా లిలేవో, తునా డోళ దెఖావతిమ్‍ తారు ఢోలనా కాజల్ లాఘడో మారకనాలీజొ కరి తున అక్కల్ బోలుకరూస్‍.
REV 3:19 మే ఫ్యార్‍కరుతె హరేక్‍ జననా గుర్కాయిన్‍ సిక్చా నాకుకరూష్‍ అనటేకే తూ హొషార్‍ హుయీన్‍ దిల్‍ బద్లాయి లీన్‍ పొంద్జొ.
REV 3:20 హదేక్‍ మే తల్పుకనా ఉబ్రీన్‍ మారుకరూస్‍. కోన్బి మారు ఆవాజ్‍ హఃజిన్‍ తల్పు కాఢితొ తెదె, మే ఇనకనా ఆయిన్‍ ఇనేతి మేబి, మారకేడె ఇనేబి ఖాణు ఖాషు.
REV 3:21 మే జితీన్‍ మార భానాకేడె ఇనూ సింహాసనం ఫర్‍ బేషీన్‍‌ ఛాతెక ప్రకారమ్‍ జీతవాలనా మారకేడె మారు సంహాసనం ఫర్‍ బెహాఃడీస్‍.
REV 3:22 సంఘాల్తి ఆత్మ బోలుకరతె వాత్‍ కాణ్‍ రవ్వాలు హఃచెదా.
REV 4:1 ఆ సంగతి హాఃరు హువనా పాసల్ మే బుజేక్‍ ధార్సనంన దేఖమా, హదేక్‍ స్వర్గంమా ఏక్‍ తల్పు నిక్లు తూ. బుజు మే అగాడి హఃజొతె ఆవాజ్‍ పుంగిని తరా మారేతి వాత్‍ బోలను హఃజొతొ. యోవాత్‍ బోల్యొ హొయో అజ్గ చఢీన్‍ ఆవ్‍; హంకెతు జరుగునుతె యినా తున దెక్కాడూస్‍ కరి బోల్యొ.
REV 4:2 ఎగ్గీస్‍ మే ఆత్మామా హుయీన్‍ థొ. హదే‍క్‍ స్వర్గంమా ఏక్‍ సింహాసనం నక్కాయిన్‍ థూ. సింహాసనం ఫర్ ఏక్జనొ బేసిన్‍ థొ.
REV 4:3 హుయిరోతే, నజర్మా సూర్యడ్ను ఉజాలుమా మోల్నుపత్రనితరా జంకుకరతె యో; బుజు ఇంద్రధనుస్సు అనేకం హుయుతే రంగతి సింహాసనం ఫర్‍ ఆవరించీన్‍ థొ.
REV 4:4 సింహాసనంనూ అస్పీష్‍ చారుఫర్‍ ఈహ్ః మోటా ధోలు లుంగ్డా పేర్లీన్‍, ఇవ్ను మడ్క్యా ఫర్‍ సువర్ణను కిరీటంనా పేరిలీన్ బెట్టూథు.
REV 4:5 యో సింహాసనంమా థూ జంకనూ ఆవాజ్‍ను ఇజ్లియే నిఖీన్‍ జంకరస్‍. బుజు యో సింహాసనంనా హాఃమె హాఃత్‍ దివ్వొ బాలుకరాస్‍, యో దేవ్ను హాఃత్‍ ఆత్మల్‍.
REV 4:6 బుజు యో సింహాసనంనా హాఃమె ఆయినోన పోల్యుతె చుఢియోను జోడ్ను ధర్యావ్‍ ర్హావనితరా థూ. యో సింహాసనంనూ ఇచ్మాబి సింహాసనంనూ అస్పీస్‍బి, అగాఢీ పీటె ఢోలతి భరాయుతె చార్‍ జిన్వార్‍ థూ.
REV 4:7 అగాడిను జిన్వార్‍ సింహాంనంనూ జోడ్ను; బెంమ్మను జిన్వార్‍ గాయ్‍ను జోడను; తీన్మనూ జిన్వార్‍ అద్మినూ మోఢని తరా మోఢను జోడ్ను చార్మనూ జిన్వార్‍ ఉడుకరతె జిన్వార్‍ గరధ్‍రాజను జోడ్ను.
REV 4:8 ఆ చార్‍ జిన్వార్‍మా హరేక్ జిన్వార్‍నా చో పాక్డియే థూ, యో అస్ఫీష్‍బి పాక్డీయేనూ ఇచ్మా ఢోలతి భరాయిన్‍ ఛా. యో జరిగ్యూహుతె జరుగు కరతె జరగ జాసెతె ధన్మాఛాతె సర్వాధికారిహుయోతె దేవ్‍కరి ప్రభువు పరిసుద్ధుడ్‍ పరిసుద్ధుడ్‍, పరిసుద్ధుడ్‍, కరి ఉబ్రకొయినితిమ్‍ రాత్‍, ధన్ బోలుకర్తూ థూ.
REV 4:9 యో సింహాసనంకనా బేసీన్‍ ర్హహీన్‍ పిఢి పిఢియా జింకరతె ఇనా మహిమా ఘనతా కృతజ్ఞాతా స్తుతుల్‍ కల్గదాకరి యోజిన్వార్‍ కీర్తించు రవ్వామా
REV 4:10 యో ఈహ్ఃఫర్‍ చార్ మోటా సింహాసనంకనా బేసీన్‍ ఛాతెయివ్నా హాఃమె గుడ్యామేట్‍ పడీన్‍, పిఢి పిఢిమా జింకరతె యినా హఃలామ్‍ కర్తూ ఇవ్ను కిరీటంనా యో సింహాసనంను హాఃమె నాక్యు.
REV 4:11 “ప్రభూ, మారా దేవ్‍, తూ సమస్తంనా సృష్టించొ థొ; తారు చిత్తాం ప్రకారం ఆహాఃరు థూ; ఇనా బట్టినాస్‍ సృష్టించ బడ్యూ. అనటేకే తూస్‍ మహిమ ఘనత ప్రభావాల్నా పొందనా అర్హుడ్‍కరి బోల్యొ.”
REV 5:1 బుజు మైహిబి భాదర్‍బి లిఖ్కిన్‍ఛాతె, హాఃత్‍ ముద్రల్‍ ఘట్తి నాకి రాక్యూతె ఏక్‍ గ్రంథం సింహాసనంకనా బేసీన్‍ ఛాతె ఇనా ఖవ్వాత్‍ హాతెమా దేక్యొతొ.
REV 5:2 బుజు “ఇనా ముద్రల్‍ కాఢీన్‍ యో గ్రంథంనా చోఢనాటేకె యోగ్యుడ్‍ హుయోతె యో కోన్కరి?” బలిష్ఠుడ్‍హుయోతె ఏక్‍ దేవ్నుదూత గట్టితీ ప్రచార్‍ కరూకరమా దేక్యొతొ.
REV 5:3 హుయూతొ స్వర్గంమా ధర్తినుఉప్పర్‍ ధర్తినుహేట్‍ యో గ్రంథంనా చొఢనాటేకే దేఖనాబి కినా యోగ్యుడ్‍ కోతూని.
REV 5:4 యో గ్రంథంనా చోఢనాతోబి దేఖనాటేకెతోబి యోగ్యుడ్‍ కోన్బి నాదెఖ్కావమా మే జాహఃత్తి రొంక్రోతో
REV 5:5 యో మోటవ్మా ఏక్జనొ రోవ్‍నొకొ; హదేక్‍ దావీద్నా ఖాందన్‍హుయోతె యూదా గోత్రంనుసింహం హాఃత్‍ ముద్రవ్నాలీన్ యోగ్రంథంనా చోఢనాటేకెస్‍ జీత్‍ లీరాకోస్కరి మారేతి బోల్యొ.
REV 5:6 బుజు సింహాసనంనా యో చార్‍ జిన్వార్‍నా మోటవ్నా ఇచ్మా, బలిహుయోతే మ్హేండను చెల్కు ఉబ్రీన్‍ ర్హావను దేక్యొతొ. యో మ్హేండను చెల్కనా హాఃత్‍ షింగ్డా హాఃత్‍ డోళ థూ. యో డోళ జమీన్‍ అక్కఫర్‍ బోలిమొక్లుహుయూతె దేవ్ను హాఃత్‍ ఆత్మల్‍.
REV 5:7 ఇను ఆయిన్‍ సింహాసనంకనా బేసీన్‍ఛాతె యినా ఖవ్వాత్‍ మాతు యో గ్రంథంనా లీల్దొ.
REV 5:8 ఇను ఇనా లీల్యావామా తెదె యో చార్ జిన్వార్‍, వీణల్బి, దువ్వొతి భరాయుతె సువర్ణా పాత్రల్నా ధరీన్‍ఛాతె యో ఈహ్ః ఫర్ చార్ మోట, యో మ్హేండను చెల్కనా హాఃమె ఊందేపడ్యు. ఆ పాత్రల్‍ దేవ్ను అద్మియేను ప్రార్థనా.
REV 5:9 యో మోటతూ యో గ్రంథంనా లీలిన్‍ ఇనూ ఛాపొ ముద్రల్నా చోఢనాటేకె యోగ్యుడ్‍ హుయో, తూ కత్రాయ్‍ జావాలొ హుయిన్‍ తారు ల్హొయిదీన్‍, హరేక్‍ వంషంమాతూ, హరేక్‍ భాషవాతెబోలతే ఇవ్నమతూ, హరేక్‍ అద్మియేమా హరేక్‍ జనంమా, దేవ్నటేకె అద్మియేనా మోల్‍ లీన్‍,
REV 5:10 మారు దేవ్నా ఇవ్నా ఏక్‍ రాజ్యంనితరా యాజకుల్నితరా కర్యొ; అనటేకే ఇవ్నె జమీన్‍నా యేల్చెకరి నవూగీద్‍ బోల్చె.
REV 5:11 అజు మే దేఖమా సింహాసంనా జిన్వార్ను, మోటవ్నా (ఆస్పిస్) కెత్రూకి దూతల్ను ఆవాజ్‍ హఃమ్జాయు, ఇవ్ను లెక్క కరోడ్‍తీ థూ.
REV 5:12 ఇవ్నె బలి హుయోతే యో మ్హేండను చెల్కు, థాఖత్‍, ఐష్వర్యాంనా, జ్ఞానంనా, కువ్వత్‍నా, ఘనతన, మహిమాబి, స్తోత్రంబీ పొందనా అర్హుడ్‍కరి గొప్ప ఆవాజ్తి బోలుకర్తూ థూ.
REV 5:13 తెదె స్వర్గంమాబి ధర్తినాఫర్‍ ధర్తినూహేట్బి ధర్యావ్మాఛాతె హరేక్‍ సృష్టం, కతో ఇనమాఛాతె సర్వంబి సింహాసనంఫర్‍ బేసీన్‍ ఛాతె ఇవ్నబీ, మ్హేండను చెల్కనా స్తోత్రమ్‍, ఘనత, మహిమా ప్రభావం, పిఢి పిఢియా హువదాకరి, గీద్‍ బోలను హఃమ్జొ.
REV 5:14 యో చార్‍ జిన్వార్ ఆమేన్‍ కరి బోలమా యో మోటా హుంధ పడీన్‍ హఃలామ్‍ కర్యూ.
REV 6:1 యో మ్హేండను చెల్కు యో హాఃత్‍ ముద్రల్మా అగాడిను ఇనా చోఢితెదె మే దేఖమా యో చార్‍ జిన్వార్‍మా ఏక్‍ ఆవ్‍ కరి ఇజ్లియేనుతరా ఆవాజ్తీ బోలను హఃమ్జొ.
REV 6:2 బుజు మే దేఖమా, హదేక్‍ ఏక్‍ ధోళు గోడొ దెఖ్కాయు; ఇనఫర్‍ ఏక్జనొ బాణంనా ధర్లీన్‍ బెట్టొతొ. ఇనా ఏక్‍ కిరీటం దీరాక్యుతూ; ఇను జీత్యోహుయీన్‍, జీతనాటేకె నిఖీన్‍ గయో.
REV 6:3 ఇను బెంమ్మను ముద్రనా చొఢొతెదె ఆవ్‍కరి బెంమ్మను జిన్వార్‍ బోలను ఖంజొ.
REV 6:4 తెదె లాల్‍హుయూతె అలాదు గోడొ నికీన్‍గయు; అద్మియే ఏక్ను ఏక్ మర్జావాతిమ్‍ ధర్తిమా సమాధానం నార్హాను తిమ్‍ కరనాటేకె యో గోడఫర్‍ బేసిన్‍ ఛాతెయినా అధికార్‍ దెవ్వారూస్‍; బుజు ఇనా ఏక్‍ మోటు థల్వార్‍ దెవ్వాయ్‍రూస్‍.
REV 6:5 ఇను తీన్మనూ ముద్రనా చొఢొతెదె ఆవ్‍కరి తిన్మనూ జిన్వార్‍ బోలను ఖంజొతొ. హదేక్‍ మే దేఖమా, ఏక్‍ కాళు గోడొ దెఖ్కాయు; ఇనఫర్‍ ఏక్జనొ తక్డినా హాత్మాధర్లీన్ బేసిన్‍ థొ.
REV 6:6 బుజు దేనారంనా ఏక్‍ సేర్‍ ఘౌకరి, దేనారంనా తీన్‍ సేర్‍ యవలకరి, తేల్‍ ద్రాక్చాను రహ్‍ ఖరాబ్‍ కరతె నొకొకరి, యో జిన్వార్నా ఇచ్మా ఏక్‍ ఆవాజ్‍ బోల్యుతిమ్‍ మన హఃమ్జాయు.
REV 6:7 ఇను చార్మనూ ముద్రనా చోఢ్యుతెదె ఆవ్‍ కరి చార్మనూ జిన్వార్‍ బోలను హఃమ్జొథొ.
REV 6:8 తెదె మే దేఖమా, హదేక్‍ రాక్నురంగ్‍ హుయూతె ఏక్‍ గొడొ దెఖ్కాయు; ఇనాఫర్‍ బేసిన్‍ఛాతె ఇనూ నామ్‍ మృత్యువ్‍. పాతాళంను ములక్ ఇనాకేడె జంకరస్‍. థల్వార్‍తి అక్కల్‍ను బారెమా మరణ్‍నుబారెమా జమీన్‍ఫర్ జింకరతె ఇనా బారెమా మర్రాకనా జమీన్నూ చార్మనూ భాగ్‍నా ఫర్‍ అధికార్‍ ఇన దెవ్వాయ్‍రూస్‍.
REV 6:9 ఇను పాచ్మనూ ముద్రనా చోడొతెదె, దేవ్ను వాక్యం నిమిత్తంబి సాక్చ్యంనా రెహఃయిన్‍హయూతె యివ్నూ ఆత్మల్నా బలిపీఠంనా హేట్‍ దేక్యొతొ.
REV 6:10 ఇవ్నె ప్రభూ, సత్యవంతుడ్‍, పరిసుద్ధుడ్‍, కెప్తోడి న్యావ్‍ కరకొయిని తిమ్, హమారు ల్హొహినా నిమిత్తంతి జమీన్‍ ఫర్‍ జివ్వవాలనా ప్రతి దండ్‍నా కరకొయిని తిమ్‍ రయిస్‍? కరి గట్టెతి చిక్రూ.
REV 6:11 ధోళు లుంగ్డా ఇవ్నా హరేక్‍ జణనా దీరాక్యూస్‍; బుజు ఇవ్నహాఃజెస్‍ మరాయ్‍ జాసెతె ఇవ్నెబి దాసుల్‍ను భైయ్యేవ్‍నూ లెక్క హువతోడి అజు థోడుధన్‍ ఆరామ్‍ లేనుకరి ఇవ్నేతి బోల్యొ.
REV 6:12 ఇను చొమ్మను ముద్రనా చోడొతెదె మే దేఖమా మోటు భూకంప‍ం హుయుథూ. సూర్యుడ్‍ ఛైనూగోతమ్ తరా కాళుహుయు, చంద్రమాను ఉజాళూ అక్కు ల్హొహివర్ణతరాహుయుగు,
REV 6:13 మోటు వ్యారొనుబారెమా హలుకరతె అంజురంనూ జాఢకంతూ పిందినుపంఢా ఖంక్ర్యూతిమ్‍ ఆకాష్‍ను థారొ జమీన్‍ఫర్‍ పఢ్యూ.
REV 6:14 బుజు ఆకాష్‍ను మండలం లప్టిన్‍ ఛాతె గ్రంథంనితరా హుయీన్‍ నిక్లిగయు. హరేక్‍పహాడ్‍ హరేక్‍దివ్వొ ఇను యినూజొగొమతూ తప్పిగు.
REV 6:15 ధర్తినురాజబి, ఘనూల్బి, సైన్యాధిపతుల్బి, ధనికుల్బి, బలిష్ఠుల్బి, హరేక్‍ దాసుడ్బి, హరేక్‍‍ స్వతంత్రుడుబి పహాడ్‍ను ఘెహిమాబి బంఢనూ సందుల్‍మాహొబి లపిర్హయీన్‍
REV 6:16 సింహాసనంఫర్‍ బేసీన్‍ఛాతె ఇనూబారెమాబి మ్హేండను చెల్కునాబి తుమె హమారఫర్ పఢీన్‍ ఇను షేడెతోబి మ్హేంఢనుచెల్కు ఉగ్రతనా హమ్నా ఆడు మాలంకరావొకరి బరప్ను పర్వతీల్బి బంఢొనాతీబిబోలుకరస్‍.
REV 6:17 ఉగ్రతనూ మోటుధన్ ఆయు; కోన్‍? ఇనా హఃమాళొవాలొ కోన్‍?
REV 7:1 ఇను పాసల్తి ధర్తినూ చార్‍ దిక్కుల్‍మా చార్‍ దేవ్నూదూతల్‍ ఉబ్రి ర్హహీన్‍, ధర్తిఫర్‍ హుయ్‍తో ధర్యావ్‍నూ ఉప్పర్‍తో కెహూ జాఢఫర్‍ హుయుతో వ్యారొ వాగకొయిని తింమ్‍ ధర్తిను చార్‍ బాజును వ్యారొనా ధరీన్‍ ర్హావమా దేక్యొతొ.
REV 7:2 బుజు జీవ్తొ హుయోతె దేవ్ను ఛాపొవాళు అలాదు దూత సూర్యుడ్‍ని దిసనూ బాజుతి ఉప్పర్‍ ఆవనూ దేక్యొ. జమీన్‍నా ధర్యావ్నా ఆపద కరావానటేకె అధికార్‍ పొంద్యతె యో చార్‍ జనా దూతల్న బులాయ్.
REV 7:3 ఆ దూత హమే హమారు దేవ్ను దాసుల్ను ఇవ్ను ముడ్క్యాను ఇచ్మా ముద్ర నాఖతోడి ధర్తీనూ ధర్యావును జాఢనూ కాయ్‍బి నకొకరో కరి గట్టేతి బోల్యు.
REV 7:4 బుజు ఛాఫ్ నఖ్కాయ్‍రూతె ఇవ్ను లెక్క బోలమా క్హంజొ. ఇస్రాయేల్ను గోత్ను హాఃరమా ముద్రనఖ్కాయ్‍రూతె ఇవ్నె ఏక్‍ లాక్‍ చాలిఖ్‍ఫర్‍ చార్‍ హజార్‍ అద్మి.
REV 7:5 యూదా గోత్రమా ఛాఫ్ నఖ్కాయ్‍రూతె ఇవ్నె బ్హార హజార్‍ అద్మి, రూబేన్ను గోత్రమా బ్హార హజార్‍ అద్మి, గాదు గోత్రమా బ్హార హజార్‍ అద్మి,
REV 7:6 ఆషేరు గోత్రమా బ్హార హజార్‍ అద్మి, నఫ్తాలి గోత్రమా బ్హార హజార్‍ అద్మి, మనష్షే గోత్రమా బ్హార హజార్‍ అద్మి,
REV 7:7 షిమ్యోను గోత్రమా బ్హార హజార్‍ అద్మి, లేవి గోత్రమా బ్హార హజార్‍ అద్మి, ఇస్సాఖారు గోత్రమా బ్హార హజార్‍ అద్మి,
REV 7:8 జెబూలూను గోత్రమా బ్హార హజార్‍ అద్మి, యోసేపు గోత్రమా బ్హార హజార్‍ అద్మి, బెన్యామీను గోత్రమా బ్హార హజార్‍ అద్మి ఛాపొ నాక్యు.
REV 7:9 ఇన పాసల్తీ మే దేఖమా, హదేక్‍, హరేక్‍ జనం మతూ హరేక్‍ వంషం మతూ అద్మియేమతూ, యో భాషల్‍ వాతె బొలతేవాల ఇవ్మాతూ ఆయిన్‍, కోన్బీ గణ కొయింతే యెత్రె ఏక్‍ గొప్ప సమూహమ్‍ దెక్కాయు. ఇవ్నె ధోళు లుంగ్డా పేర్లిన్‍వాల హుయీన్‍, ఖర్జూర్‍ను ఫడా హాతెతీ ధర్లీన్‍ సింహాసనంనూ హాఃమె మ్హేండను హాఃమె ఉబ్రీన్‍,
REV 7:10 సింహాసనంనూ ఆసీనుడు హుయీన్‍ హమారు దేవ్నునా మ్హేండను చెల్కన హమారు రక్చణటేకె స్తోత్రంకరి మోటుఆవాజ్‍తి ఛిక్రీన్‍ బోల్యు.
REV 7:11 దేవ్ను దూతల్‍ క్హారూ సింహాసనంనూ అస్పీస్‍ మోటవ్ను అస్పీస్‍ యో చార్‍ జాన్వార్‍ను అస్పీస్‍ ఉబ్రీన్‍ రయు. ఇవ్నె సింహాసనంనా క్హామె హుంధమోడే పడీన్‍
REV 7:12 యుగ యుగాల్నా తోడి హమారు దేవ్నా స్తోత్రంబీ మహిమా జ్ఞానంను కృతజ్ఞాతా స్తుతుల్‍ ఘనత థాకత్‍ కువ్వత్‍ను ఆవదాకరి బోల్తూ దేవ్నా క్హలామ్‍ కర్యూ; ఆమేన్‍.
REV 7:13 మోటవ్మా ఏక్జనొ ధోలు లుంగ్డా పేర్లీన్‍ ఛాతె ఆ కోణ్? కెజ్గతూ ఆయుకరి మనా పుఛ్చాయు.
REV 7:14 అనటేకే మే అయ్యా, తునాస్‍ మాలంహోనుకరి బోలమా ఇను అంనింతరా మారెతి బోల్యు అవ్నె మహా మిన్హత్‍తూ ఆయుహూతె వాలు; మ్హేండనూ చెల్కను లోహీతీ ఇవ్ను లుంగ్డనా ధొహిలీన్‍ ఇనా ధోలుకర్లీదు.
REV 7:15 అనటేకే ఇవ్నె దేవ్ను సింహాసనంనూ హాఃమె ర్హైన్‍ రాత్నూ ధన్నూ ఇను ఆలయం మా ఇనూ ఆలయం మా ఇనా సేవ కరుకరస్‍. సింహాసనంనా ఫర్‍ బేసీన్‍ ఛాతె యో యోస్‍ ఇను డేరొనా ఇవ్నఫర్‍ ఢాపిరాక్‍సె;
REV 7:16 ఇవ్నా హంకేతూ భుక్‍ థరక్హ్ ర్హాసెకొయిని, సూర్యూడ్‍నూ తడ్కొహుయ్‍ కెహూ వాయ్రో ఇవ్నా లాగ్చెకొయిని,
REV 7:17 సానకతొ సింహాసనంనూ ఇచ్మా హుయియ్‍ ఛాతె మ్హేండను చెల్కు, ఇవ్నా కావ్లి హుయీన్‍, జాన్‍ను పాని హుయూతె బుగ్గల్ను కనా ఇవ్నా చలావ్సె, దేవస్‍ ఇవ్ను ఢోళమతూ హర్యేక్‍ బాష్ప బిందువునా నుచ్చీన్‍ నాక్చె.
REV 8:1 ఇను హాఃత్మను ఛాపొనా ఛోడొతెదె స్వర్గంకనా బరోభ్బార్‍ ఆధొ గంటొతోడి గఛ్చూతి థూ.
REV 8:2 తెదె మే దేవ్నిహాఃమె ఉబ్రతె హాఃత్‍ దూతల్నా దేక్యొతొ; ఇవ్నా హాఃత్‍ పుంగియా దెవ్వారూస్‍.
REV 8:3 బుజు సువర్ణ్ దివ్వొనా హాత్మా ధరీన్‍ ఛాతె అలాదు దూత ఆయిన్ బలిపీఠంను హాఃమె ఉబ్రమా సింహాసనంనూ హాఃమె ఛాతె సువర్ణ్ బలిపీఠంను ఉప్పర్‍ పరిసుద్ధుల్ను హాఃరనా ప్రార్థనతీ మలావనటేకె ఇనా ధూప ద్రవ్యముల్‍ దెవ్వాయ్‍రూస్‍.
REV 8:4 తెదె ధూప ద్రవ్యముల్ను దువ్వొ పరిసుద్ధుల్ను ప్రార్థనతీ మలాయిన్‍ దూతను హత్‍మతూ ఉప్పర్‍ ఉట్టిన్ దేవ్ను సన్నిధినా చేర్యు.
REV 8:5 యో దూత ధూపార్తీనా లీలన్‍, బలిపీఠంను ఉప్పర్‍ ఛాతె ఆగ్తి ఇనా భరాయిన్‍, ధర్తిఫర్‍ నాఖి దేవమా ఇజ్లియా ఆవాజ్‍ జమ్కను ధర్తి పాఠను హుయూ.
REV 8:6 యెత్రమా హాఃత్‍ పుంగియా ధర్లీన్‍ ఛాతె యో హాఃత్‍ దూతల్‍ ఫూకనా టేకె తయార్‍ హుయు
REV 8:7 అగాడిను దూత్‍ పుంగి వాజడ్యు తెదె ల్హొయితి మలీన్‍ హుయూతె వడగండ్ల ఆగ్‍ పైదాహుయీన్‍ ధర్తి ఫర్‍ నఖ్కాయ్‍ గయు; అనటేకే ధర్తిమా తీన్మనూ భాగ్‍ భలీగయూ, జాడ్‍మా తీన్మను భాగ్‍ భలీగయూ, హర్యూ ఘాహ్ః అక్కు భలీగయూ.
REV 8:8 బెమ్మను దూత్‍ పుంగి ఫూకితెదె ఆగ్తీ బలుకరతె మోటు ఫాడ్‍ను జోన్ను ఏక్‍ ధర్యావ్‍మా నఖ్కాయ్‍ దిదూ. అనటేకే ధర్యావ్మా తీన్మనూ భాగ్‍ ల్హొయి హుయుగు.
REV 8:9 ధర్యావ్‍ మాను జీవ్తూ హుయ్తె జాన్‍ హుయీన్‍ ఛాతె జిన్వార్మా తీన్మనూ భాగ్‍ మరీగు, ఝాజ్‍మా తీన్మనూ భాగ్‍ నాష్‍ హుయూగు.
REV 8:10 తీన్మనూ దూత పుంగి వాజడమా తెదె దివ్వొ నితరా బలుకరతే ఏక్‍ మోటు షుఖ్కర్‍ ఆకాష్‍ మతూ పఢీన్‍ నదిను తీన్మనూ భాగ్‍ను ఉప్పర్‍ పానిను బుగ్గఫర్‍ పడ్యూ.
REV 8:11 యో షుఖ్కర్‍నా కడుకరి నామ్. అనహాఃజె పానిమా తీన్మనూ భాగ్‍ కడుహుయుగయు; పాని కఢూ హుయ్ జావమా ఇనహాఃజె అద్మియేమా కెత్రూకిజణు మరిగయూ.
REV 8:12 చార్‍మనూ దూత పుంగినుతుత్తురి వాజడ్యు తెదె సూర్యా చంద్రమా షుఖ్కర్‍మా తీన్మనూ భాగ్‍ రాత్‍ కమ్మిగయు, దన్మా తీన్మను భాగ్‍మా సూర్యుడ్‍ ప్రకాసించ కొయినితిమ్‍ ఇన్మా తీన్మను భాగ్‍నా మరాయ్‍ గయూ.
REV 8:13 బుజు మే దేఖమా ఆకాష్‍ను ఇచ్మనుతి ఏక్‍ గరధ్‍ ఉడ్తూ పుంగి వాజాడ్సెతె తీన్‍ దూతల్‍ పుంగిను ఆవాజ్‍ను బట్టీన్‍, ధర్తినూ జివ్వాలనా వాలి, వాలి, వాలి, కరి మోటి ఆవాజ్‍తి బోల్యుతే హఃమ్జొ.
REV 9:1 పాచ్‍మనూ దూత్‍ పుంగీ ఫూకి తెదె ఆకాష్‍ మతూ ధర్తీఫర్‍ పడ్యుతె ఏక్‍ షుఖ్కర్నా దేక్యొతొ. నరకమ్‍నూ బీగంనూ చాబి ఇనా దెవైరూథు.
REV 9:2 ఇను నరకమ్‍నా కాఢమా మోటు కొలిమిమాతూ ఉట్యుతే దువ్వొ యో అగాధం మాతూ ఉట్యూ; యో అగాధంమనూ దువ్వొ సూర్యుడ్‍ను వాయుమండల్తి ఆంధారు డపాయ్గు.
REV 9:3 యో దువ్వొమతూ చిడ్డా జమీన్‍ ఫర్ ఆయు, జమీన్‍మా ఛాతె ఇచ్ఛినా దిదోతే బలం ఛా తిమ్‍ ఇవ్నా కువ్వత్‍ దెవ్వారూస్‍.
REV 9:4 బుజూ తాళ ఫర్ దేవ్ను ఛాప్ కొయింతే అద్మియేనా తప్ప జమీన్‍ ఫర్‍ ఛాతె గాహ్‍ఃనా మొక్కల్కనా అజు కెహూ జాఢనా హాని నాకర్ను కరి ఇవ్నా ఆజ్ఞా దీరాక్యుస్‍.
REV 9:5 బుజు ఇవ్నా మరావనా అధికార్‍ కోదీరాక్యుని పన్కి పాచ్‍ మ్హైనా తోడి బాధ హువనా అధికార్‍ దీరాక్యుస్‍. ఇన బారెమా హువతే బాధ, ఇచ్ఛినా అద్మినా కల్డ్యూ తెదె ర్హాయితె బాధని తరా ర్హాసె.
REV 9:6 యోధన్మా అద్మియే మరణ్‍నా దూండ్చె పన్కి యో ఇవ్నా మల్చెకొయిని; మర్నుకరి ఆహ్ః పడ్చె పన్కి మరణ్‍ ఇవ్నాకంతూ మిలాయ్‍లిసె.
REV 9:7 యో చిడ్డా రూపాల్‍ యుద్ధాల్నా సిద్ధపడీన్‍ హుయూతె ఘోడానా పోలిన్‍ ఛా. ఘేణనుతరా జంకు కరతే కిరీటంను జోడను ఇను ముడ్క్యా ఫర్‍ థూ; ఇనూ మోఢా అద్మినూ మోఢాను జొఢను,
REV 9:8 రాండ్ను ముడ్క్యాను కేఖ్ జోడను ఇవ్నా థూ. ఇవ్ను దాత్‍ సింహంను దాత్‍నితరా థూ.
REV 9:9 ల్హోడను కవచంతరా కవచంమైమరువూ ఇవ్నా థూ. ఇవ్ను పాక్డీను ఆవాజ్‍ లఢాయ్‍నా మిలావతె తరా ఘోఢను రథాల్నుతరా ఆవాజ్‍నితరా థూ.
REV 9:10 ఇచ్చినూ దోండనితరా ఢంక్ ఇవ్నా థూ. పాచ్‍ మ్హైనా తోడి ఇవ్ను దోండొ అద్మియేనా హానికరనాటేకె ఇవ్నా అధికార్‍ థూ.
REV 9:11 నరకమ్‍ను దూత ఇవ్నఫర్‍ రాజోనిహుయీన్‍ ఛా; హెబ్రీ భాషమా ఇనా అబద్దోన కరి నామ్‍, గ్రీసు దేక్హ్ను భాషమా ఇనునామ్‍ అపొల్లుయోను. ఇను అర్థం నాషనంకరవాలొ
REV 9:12 అగాడిను మిన్హత్‍ హుయుగు. హదేక్‍ బుజు బే మిన్హత్‍ ఇనబాద్మమా ఆవ్సె.
REV 9:13 చొమ్మను దూత పుంగి పూక్యుతెదె దేవ్ను హాఃమెచాతె సువర్ణ్ బలిపీఠంనూ సింగ్డతూ ఏక్‍ ఆవాజ్
REV 9:14 యూఫ్రటీసు కరి మోటు నదికనా చార్‍బాజుతి బంధించీన్‍‌ఛాతె చార్ దూతల్నా బెందకరీ పుంగి ధర్లీన్‍ఛాతె చొమ్మను దూతనీ బోలను హఃమ్జొ.
REV 9:15 అద్మియేమా తీన్మను భాగ్‍నా మారివాక్సేకరి యోస్‍ వరహ్‍ఃమా యోస్‍ ధన్నె, యోస్‍ గంటనా సిద్ద పరచీన్‍ ఛాతె యో చార్‍ దూతల్‍ బెందాయ్‍ గయూ.
REV 9:16 ఘోడనా ఛాలవాలను సైన్యంను లెక్క ఈహ్ః ఖరోడ్‍; ఇవ్ను లెక్క అత్రెకరి మే హఃమ్జొ.
REV 9:17 బుజు మన కల్గితె దర్షనంమా అంనింతరా దేక్యొ. యో ఘోడనా ఇవ్న ఫర్‍ బేసిన్‍ ఛాతె ఇవ్నబి, ఆగ్నితరా లాల్‍ వర్ణమ్‍, నీల వర్ణమ్‍, గంధక వర్ణంనూ కవచంనా థూ. యో ఘోడను ముడ్క్యా సింహంను ముడ్క్యాను జోడ్ను, ఇవ్ను మోఢ మతూ ఆగ్‍ దువ్వొగంధకం నిక్లుకర్తూ థూ.
REV 9:18 ఆ తిన్‍ మార్నా క్హాజె, కతో అవ్ను మోఢ మతూ నిక్లూకర్తూ తే ఆగ్‍ దువ్వొ గంధకమునుబారెమా, అద్మియేమా తీన్మను భాగ్‍ మరాయ్‍ గయూ,
REV 9:19 యో ఘోడనూ కువ్వత్‍ ఇవ్ను తాళఫర్ ఇవ్ను ఢోండీకన ఛా, సానకతొ ఇను ఢోండి హాఃప్‍ని తరా రహీన్‍ ముడ్క్యూ కల్గీన్‍ ర్హావనహాఃజె ఇనుహాతె యో బాదకర్సె.
REV 9:20 ఆ మార్నహాతె మరకొయినితిమ్‍, మిగ్లితె అద్మి, భూత్‍నా, దేఖను క్హంజను చాలనుబి కువ్వత్‍కొయినితింమ్‍, ఘేణు రూపు పితల్‍ పత్రొ లాక్డతీ బనాయుతె ఇను హాతెతీ బానాయుహుతే విగ్రహాల్నా పూజనాకర్నుతిమ్‍ బెందావాక్హర్కూ దిల్‍బద్లావను పొంద్యుకొయిని.
REV 9:21 బుజు ఇవ్ను కరుకరతె అద్మినా మర్రాఖను మాయ మంత్రాల వ్యభిచారంనా కరకొయినితిమ్‍ ఇవ్నె దిల్‍ బద్లాహుయు కాహె.
REV 10:1 కువ్వత్‍వాలొహుయాతె అలాదుదూత స్వర్గం మతూ ఉత్రిన్‍ ఆవనూ దేక్యొతొ. ఇను మబ్బునా పేరాకీన్‍ థొ, ఇను ముడ్క్యా ఫర్‍ మబ్బును బాణం థూ; ఇను మోఢు సూర్యూడ్‍ను బింబనితరా ఇనుపాదాల్‍ ఆగ్ను స్తంభల్నితరా థూ.
REV 10:2 ఇను హాత్మా చొఢాయిన్‍ఛాతె ఏక్‍ న్హాను పుస్తక్ థూ. ఇను ఇను కవ్వాత్‍ను పాదంనా జమీన్‍ఫర్‍ మ్హేందిన్,
REV 10:3 సింహం చిగ్రాతిమ్ మోటు ఆవాజ్‍తి ఆర్భటించే. ఇను ఆర్భటించుతెదె హాఃత్‍ ఇజ్లియా ఇవ్నూను ఆవాజ్‍ బోలు.
REV 10:4 యోహాఃత్‍ ఇజ్లియా బోల్యొతె సంగతుల్‍నా ఛాపొనాకొ, ఇనా లిఖ్కొన కొకరీ స్వంర్గం బోలను హఃమ్జొ.
REV 10:5 బుజు ధర్యావ్‍ ఉప్పర్‍ జమీన్‍ ఉప్పర్‍ ఉబ్రీన్‍ ర్హవమా మే దేక్యొతె యో దూత ఇను ఖవ్వాత్‍ను ఆకాష్‍ ఉప్పర్‍ పాడిన్‍
REV 10:6 స్వర్గంనా ఇన్మా ఛాతె ఇనబీ, జమీన్‍ ఇన్మా ఛాతె యినా, ధర్యావ్‍నా ఇన్మా ఛాతె యినా సృష్టించీన్‍, యుగ యుగాల్‍ జీవిన్ఛాతె ఇనాతోడు కరి ఒట్టు బేందిన్‍ అజు ధ్యేర్‍ హుసెకొయిని దూత బోల్యు.
REV 10:7 పన్కి హాఃత్‍ మనూ దూత బోలతె ధన్‍మా ఇను పుంగి వాజడమా, దేవ్‍ ఇను దాసుల్నా ప్రవక్తల్నా బోలుతె సువార్తనా ప్రకారమ్‍ దేవ్ను మర్మమ్‍ సమాప్త హుసెకరి బోల్యు.
REV 10:8 తెదె స్వర్గంమాతూ మే క్హంజొతే ఆవాజ్‍ అజు మారేతి వాతే బోల్తూజయిన్‍ ధర్యావ్ ఉప్పర్‍ జమీన్‍ ఉప్పర్‍ ఉబ్రీన్‍ ఛాతె యో దూతను హాత్‍మా కడ్డాయిన్‍ఛాతె యో న్హాను పుస్తక్ లీలకరి బోలను హమ్జొ.
REV 10:9 మే యో దూతను కనా జైయిన్‍ ఆ న్హాను పుస్తక్ మన దాకరి బోలమా ఇను ఇనా పల్లీన్‍ ఖైనాక్‍, యో తారు పేట్నా కఢు హుసే పన్కి తారు మోఢనా షేత్‍తరా మధురం తూ ర్హాసె కరి మారేతి బోల్యొ.
REV 10:10 తెదె మే యో న్హాను పుస్తక్ దూతను హాత్‍ మతూ లీలిన్‍ ఖైనాక్యొ; యో మార మోఢనా షేత్ని తరా మధురం తరా థూ పన్కి మే యినా ఖైనాకనా పాసల్‍ మారు పేట్నా కఢు హుయుతు.
REV 10:11 తెదె ఇవ్నె తూ అద్మినా గూర్చీన్, జనంనా గూర్చీన్‍, యో ఆ భాష వాతె బోలతె యినా గూర్చీన్, కెత్రూకి అద్మి రాజనా గూర్చీన్ అజు ప్రచారంకరను ఖచ్చితంకరి మారెతి బోల్య.
REV 11:1 బుజూ ఏక్జనొ హాత్ను లాక్డను జోన్ను మనదీన్‍ తూ ఉట్టీన్‍ దేవ్ను ఆలయంనా బలిపీఠంనా కొల్తా నాఖీన్‍, ఆలయంమా పూజ కరతె ఇవ్నా లెక్కకర్‍.
REV 11:2 ఆలయంమా మ్హైను ఆవరణంమ కొల్తా నాఖకొయినీ తిమ్‍ బెందిదా; యొ యూదుల్‍ కాహెతె దెవ్వారు, ఇవ్నె చాలక్ బే మ్హైనా పరిషుద్ దనంగర్‍నా గోఢతి ఖుందల్‍సె.
REV 11:3 మే ఆ బే సాక్చుల్‍నా అధికార్‍ దీస్‍; ఇవ్నె ఛైనూగోతమ్‍ పేర్లీన్‍ ఏక్‍ హజార్‍ బే ఖొః తీనిహ్ః ధన్‍ దేవ్ను వాతె ప్రచార్‍ కర్సె.
REV 11:4 అవ్నె ధర్తినా ప్రభుహుయోతె ఇనహాఃమె ఉబ్రుకరతే బే సాక్చుల్‍నా ఒలీవనుజాఢ్ నా దివ్వొను స్తంబాల్‍తరాహుయీన్‍ థూ.
REV 11:5 కోన్బి ఇవ్నా నాష్‍ నష్టం కర్నూకరీ సోచిలీదుతెదె ఇవ్ను బాకవాటెతూ ఆగ్‍ నిఖీన్‍ ఇవ్నూ వైరియేనా దహించినాక్చే అనటేకే కోన్బిహో ఇవ్నా హాని కర్నూకరి సోచిలిదతోతెదె ఇంమితరా మర్రాయ్‍జాసె.
REV 11:6 హమే ప్రచారంను ధన్మా పాని పడకోయినితిమ్‍ ఆకాష్‍నా మూచనూ అధికార్‍ ఇవ్నా ఛా. బుజూ ఇవ్నా లాడ్‍హుయుతెదె పాని లోహీనితరా కరనాబి, కెత్రూకి విధాల్నుహుయూతె బిమారీతి జమీన్నా బాధకరనాటేకెబి ఇనా అధికార్‍ ఛా.
REV 11:7 ఇవ్ను సాబుత్‍ బోలనుహుంస్‍రకా నరకమ్‍తూ ఆవతె క్రూర మృగంబి ఇవ్నేతి లఢాయ్‍కరీన్‍ జీతిన్‍ ఇవ్నా మర్రాక్చె.
REV 11:8 ఇవ్ను ముర్దా యోమోటునంగర్ను సంత గల్లిమా పడీన్‍ థూ; ఇవ్నా ఉపమానారీతితీ సొదొమా కరిబి ఐగుప్తుకరిబినామ్‍; ఎజ్గా ఇవ్ను ప్రభువునాబీ సిలువానఖ్కాయు.
REV 11:9 బుజు అద్మియేనబి, గోత్‍వాలనబి, కెత్రూకి భాషల్‍ బోలవాలనబి, అద్మియేనాబి సంబంధించుహుయ ఇవ్నె హఃడ్‍తీన్‍ ధన్‍ ఇవ్ను ముర్దానా సమాధిమా బేందకోదేయిని.
REV 11:10 ఆ బే ప్రవక్తల్‍ జమీన్ఫర్‍ జివ్వాలనా బాధకరమా ఇవ్ను గతిదేఖీన్‍ ఖుషిహోతూ, ఆనందంహోతు హుయీన్, ఏక్నాయేక్ బహుమతులు మొక్లిలీసె.
REV 11:11 హుయూతొ ఆ హఃడ్తీన్‍ధన్‍హువానా బాద్మా దేవ్నుకంతూ జాన్‍హుయిన్‍ ఆయిన్‍ ఇవ్నమా పేసిగు అనటేకే ఇవ్నెగోఢా హఃడక్‍ ఉబ్రూ; ఇవ్నా దేక్యుతె ఇవ్నా బగల్‍వాలనాఢర్‍ లగ్యు.
REV 11:12 తెదె అజ్గ చఢీన్‍ ఆవోకరీ స్వర్గంమతూ మోటు ఆవాజ్‍ ఇవ్నేతి బోలను ఇవ్నె హఃమ్జీన్‍, మబ్బుమాహుయీన్‍ స్వర్గంనా ఆవరోహనాహుయా ఇవ్నె జంకరమా ఇవ్ను వైరియే ఇవ్నా దేక్యా.
REV 11:13 యోస్‍ వరహ్ఃత్మా గొప్ప జమీన్‍ఫాఠమా హువనాబారెమా యోనంగర్మా ధహ్ఃమను భాగ్‍ నాష్‍హుయుగు. యో జమీన్‍ఫాఠనా బారెమా హాఃత్‍హజార్‍ అద్మియే మర్రియూ. మిగ్లితెయివ్నె ఘనూ ఢరీజైయిన్‍ స్వర్గంనూ దేవ్నా మహిమాకర్యూ.
REV 11:14 బెంమ్మను మిన్హత్‍ జర్గీగు; హదేక్‍ తీన్మనూ మిన్హత్‍ జల్దీ ఆంకరస్‍.
REV 11:15 హఃత్‍మనూ దూత తురహీను ఫూక్యుతెదె స్వర్గంమా గొప్ప ఆవాజ్ పైదాహుయు. యోఆవాజ్‍ను ఫైదహుయు. ఆములక్‍ను రాజ్యామ్‍ అప్ను ప్రభువు రాజ్యాల్‍బి ఇనూ క్రీస్తు రాజ్యంహుయూ; ఇనే యుగయుగాల్‍తోడి యేల్సెకరి బోల్యొ.
REV 11:16 తెదె దేవ్నుహాఃమె సింహాసనంఫర్‍ బేసిన్‍తోతె యో చారప్రీహ్ః మోటా సాష్టాంగపఢీన్‍ దేవ్నా హఃలామ్‍కరీన్‍
REV 11:17 జర్గూకరతే జర్యూగుతే ధన్మా ఛాతె దేవ్‍హుయోతె ప్రభూవా, సర్వాధికారంవాలో, తూ తారు మహాకువ్వత్‍తీ స్వీకరించీన్‍ యేలుకరాస్‍. అనటేకే హమె తునా కృతజ్ఞతాస్తుతుల్‍ పేఢుకరియేస్‍.
REV 11:18 జనమ్‍ చంఢాల్‍కరమా తునా చంఢాల్‍ ఆయు. మర్యూతె న్యావ్‍ పొందనాటేకెబి, తారు దాసుల్‍ ప్రవక్తల్‍నా పరిషుధ్దుల్‍నాబి, తారు నామ్‍నా ఢరవాలనబీ తగ్గిన్ను ఫల్ దేవనాటేకెబి, గొప్పవాలుహో థోడుజనూహో జమీన్‍నా నాష్‍కరవాలనాబి, నాష్‍కరనాటేకెబీ వహఃత్‍ఆయిన్‍ఛాకరి బోల్యు.
REV 11:19 బజూ స్వర్గంకనా దేవ్ను ఆలయంనా కఢాయ్‍జావమా దేవ్ను నిబంధననూ మందసం ఇనూ ఆలయంమా దెక్కాయు. తెదె ఝంకనూబి ఆవాజ్‍బి ఇజ్లియాబీ జమీన్‍పాఠనూబి గొప్ప పానినుగడ్డాబీ ఫైదాహుయు.
REV 12:1 తెదె స్వర్గంమా ఏక్‍ గొప్ప హఃనద్‍ దెక్కాయు. యోసాత్‍కతో సూర్యూడ్‍నా పేర్లీలిదుతే ఏక్‍ బాయ్కో ఇనూ గోఢనూహేట్‍ చంద్రమాబీ ముడ్కయావ్ఫర్‍ బ్హారా షుక్కర్‍ను కిరీటంబి థూ.
REV 12:2 యోబాయికొ బేజిణిహుయీన్‍ పేట్‍దుక్‍తూర్హైయిన్ యోధరద్నా కైఖార్‍ మ్హేందుకరా.
REV 12:3 తెదె స్వర్గంమా బుజేక్‍ సూచనా దెఖ్కాయు. హదేక్‍ లాళ్‍ పాక్డీ వాలుక్హాప్‍; ఇనా క్హాత్‍ ముడ్క్యాబి ధక్హ్ సింగ్డూబి థూ; ఇనూ ముడ్క్యాఫర్‍ క్హాత్‍ కిరీటాల్‍ థూ.
REV 12:4 ఇనూ ఢోండొ ఆకాష్‍ను షుఖ్కర్‍మా తీన్మనూ హోఃతిన్‍ ఇవ్నా జమీన్‍ఫర్‍ నాకిదీదు. జణన్నూఛాతె యోబాయ్కొ కన్నూస్‍కరా, యోబాయ్కో లఢ్కనా మింగిలేనూకరి యోపాక్డీ వాలుక్హాప్‍నా బాయ్కోనా క్హామె ఉబ్రీన్‍ థూ.
REV 12:5 సమస్తంను అద్మియేఫర్‍ లోఢనూదండంతీ ఏలనూహుయీన్‍ ఛాతె ఏక్‍ మరద్‍లడ్కనా యోబాయ్కో జణమా, యోబాయ్కో లడ్కు దేవ్నకనబీ ఇను సింహాసనంనాకనబీ లీజైన్‍గయూ.
REV 12:6 యోబాయ్కో కంగల్‍మా మిలాలీది; ఎజ్గా ఇవ్నె హజార్‍ బే ఖోః తీనిక్హ్ ధన్‍ యోబాయ్కోనా పాల్నుకరీ దేవ్ ఇనా ఏక్‍ జొగొతయార్‍కరీన్‍ రాక్యొ.
REV 12:7 తెదె స్వర్గంమా యుధ్దంహుయూ. మికాయేల్‍బి ఇనూ దూతల్బి యో పాక్డీ వాలుసర్ఫంతీ యుధ్దం కర్నూకరీ ర్హావమా
REV 12:8 యో పాక్డీ వాలుక్హార్ఫంబీ ఇనూదూతల్బి యుధ్దం కర్యూ పన్కి జీతనాకొహుయూని అనటేకే స్వర్గంమాఛాతె ఇవ్నాఅజూ జొగొ కొయినితిమ్‍హుయు.
REV 12:9 హుయితో ములక్‍అక్కనా మోసంకర్తూ, సాతాన్‍కరిబి నామ్‍ఛాతె ఆదిహాఃప్‍హుయ్‍తె యో మోట్టు పాక్డీ వాలు క్హాప్‍ దక్లాయ్‍హయూ; ఇనూ దూతల్‍ ఇనాకేడెబీ దక్లాయ్‍గయు.
REV 12:10 బుజు ఏక్‍ మోటు ఆవాజ్‍ స్వర్గంకనా అమ్‍బోలను హఃమ్జొతొ రాత్‍ధన్‍ అప్ను దేవ్నుహాఃమె అప్ను భైయ్యేఫర్‍ నేరం నాకవాలొహుయోతె అపవాది దక్లాయ్‍పడీన్‍ఛా అనటేకే హంకె బచ్చావనూబి కువ్వత్‍బి రాజ్యంబీ అప్నదేవ్నుహుయు; హంకె అధికార్‍బి ఇనూ క్రీస్తుహుయు.
REV 12:11 ఇవ్నె మ్హేండనుచెల్కు ల్హొయ్‍నాబట్టీన్‍, ఇవ్నెదిదీతె హాఃఛినాబట్టీన్‍ ఇనా జీతీన్‍హుయీన్ ఛా. పన్కి‍, మర్రణ్‍తోడి ఇను జాన్‍నా ఫ్యార్‍కరూహుయూ కాహె.
REV 12:12 అనటేకే స్వర్గాం, స్వరసగంమా జింకరతేవాలా, ఖుషిహువొ; జమీన్‍, ధర్యావ్‍, తుమ్నా మిన్హత్‍; అపవాది ఇవ్నా వహఃత్‍థోడూస్‍ కరి మాలంకర్లీన్‍ ఘనూ చంఢాల్‍వాలాహుయీన్‍ తుమారకనా ఉత్రీన్‍ ఆయిన్‍ఛాకరి బోల్యు.
REV 12:13 యోపాక్డీ వాలు హాఃప్‍ ఇనే జమీన్‍ఫర్ దక్లాజైయిన్‍ ర్హావను దేఖీన్‍, యో మరద్‍ లడ్కనా జణితే యోబాయ్కోనా హింసకర్యు;
REV 12:14 అనటేకే యోబాయ్కో జంగల్మా ఛాతె ఇను జొగొమా మాలంకరాతిమ్‍ మోటొ గరధ్‍రాజొ బే ఫాక్డీయా యోబాయ్కోనా దెవ్వాయ్రూ. ఎజ్గా యో హాఃప్‍నుమోడుబి దేఖకొయినితిమ్‍ బాయ్కో బేవుపార్‍ ఛాలిఖ్‍ మాహినా పాల్చే.
REV 12:15 అనహాఃజె యోబాయ్కో, నాక్హుకరతె మర్లీన్‍ జానుకరీ యోహాఃప్‍ ఇను మోఢమతూ పాని నదీ నాహుఃకరంతరా బాయ్కో పీటె జానుకరీదేకి పన్కి
REV 12:16 జమీన్‍ యోబాయ్కోనా సహాయంకరనా హుయీన్‍ ఇను బాకుచీరీన్‍ యోఘటహాఃప్, ఇను బాకమతూ గ్రక్కితే ప్రవాహంనా గలీల్‍దూ.
REV 12:17 అనటేకే యో పాక్డీ వాలుహాఃప్‍ చంఢాల్‍ లాయ్‍లీన్‍, దేవ్ను ఆజ్ఞల్‍ మాలంకర్తూ యేసునాగూర్చీన్‍ సాబుత్‍ బోల్తూహుయీన్‍ ఛాతె హుయుతె బాయ్కో సంతాన్‍మా మిగిల్యూతె ఇవ్నేతి యుధ్దం కరనాటేకెస్‍ నికీన్‍
REV 12:18 తెదే పాక్డీవాలు హాఃప్‍ ధర్యాయ్‍ను కనారీనా ఉబ్రూ.
REV 13:1 బుజు ధహ్ః షింగ్డా హాఃత్‍ ముడ్క్యాఛాతె ఏక్‍ భయంకర జాన్వార్‍ ధర్యావ్‍మాతూ ఉఫ్పర్‍ ఆవనూ దేఖ్యొతొ. ఇనూ షింగ్డాఫర్‍ ధహ్ః కిరీటాల్‍బీ ఇనూ ముడ్క్యాఫర్‍ దేవ్నా దూషించనూహుయూతె నామ్‍ థూ.
REV 13:2 మే దేక్యొతె యోజాన్వార్‍ ఛీథల్‍పులినూతరా థూ. ఇను గోఢా రీచ్‍నుతరా గోఢనితరా, ఇను మోఢు మోటాగ్ను బాకునితరా, ఇనా యోపాక్డీవాలు హాఃప్‍ ఇను కువ్వత్‍నా ఇను సింహాసనంనా గొప్ప అధికార్‍నా దిదూ.
REV 13:3 ఇను ముడ్క్యామా ఏక్నా మరన్నుమార్‍ లగ్గనితరా థూ; పన్కి యో మరన్నుమార్‍ హుఃఖాయ్‍గు అనటేకే ధర్తీనూ అద్మిహాఃరు జాన్వార్‍కేడె జాతూ అష్యంహుంకరా.
REV 13:4 యోజాన్వార్‍నా అధికార్‍ దెవ్వానాబారెమా యోపాక్డీ వాలుహాఃప్‍నా హఃలామ్‍ కర్యూ. బుజు ఇవ్నె ఆజాన్వార్‍తీ సాటి కోన్‍? ఇనేతి లఢాయ్‍ కరవాలొ యోకోన్‍? కరి బొల్లేతూహుయీన్ యోపాక్డీ వాలుహాఃప్‍నా హఃలామ్‍కర్యూ.
REV 13:5 గోప్పల్‍ బోల్లెవను దేవ్నాదూషణనా బోలతె ఏక్‍ మోఢు ఇనా దీరాక్యూస్‍. బుజు బేఫర్‍ చాలీహ్ః మ్హైనా ఇనూ కామ్నా కరనూఅధికారమ్‍ ఇనా తయార్‍హుయు.
REV 13:6 అనటేకే దేవ్నా దూషించనబీ, ఇనూ నామ్నా, ఇను డేరానబి, స్వర్గంమాజివ్వాలనబీ దూషించనబీ, యో ఇనూ మోడు ఫహాఃర్యూ.
REV 13:7 బుజూ పరిసుద్ధుల్‍తీ లఢాయ్‍కర్సె ఇవ్నా హరావనూ అధికార్‍దీరాక్యు థూ. హరేక్‍ జాత్‍ఫర్‍బీ హరేక్‍ జనంనూఫర్‍బీ కెత్రూకి భాషల్‍ బోలతె వాతెబోలతెఫర్‍బీ హరేక్‍ అద్మినూఫర్‍బీ అధికార్‍ ఇనాదీరాక్యుస్‍.
REV 13:8 జమీన్‍ఫర్‍ జవ్వాలుహాఃరుబి, కతొ ధర్తీఫైదాహుయూ తెప్తూ కత్రాయిన్‍ఛాతె మ్హేండనుచెల్కునూ జీవగ్రంథంకనా కినూ నామ్ లిఖ్కాయ్‍రూకొయినికీ ఇవ్నే, యో జాన్వార్‍నా నమస్కారమ్‍ కర్చె.
REV 13:9 కోన్బి కాన్‍రవ్వాలొ హుయోతొ హఃమ్చె హువదా;
REV 13:10 కోన్బి ఠాణమా ధరాయ్‍ దేనుకరీ ర్హైతొ ఇను ఠాణమా జాసె, కోన్బి థర్‍హూఃల్‍హాతె మర్రాయుతో ఇను థర్‍హూఃల్‍హాతె మర్రాయ్‍జాను; ఆ విషయంమా పరిసుద్ధుల్‍నూ ఓర్పునా విష్వాస్‍నా దెఖ్కాంకరస్‍.
REV 13:11 బుజూ జమీన్‍మ్హైతూ అజేక్‍ జాన్వార్‍ ఉప్పర్‍ ఆవనూ దేక్యొతొ. మ్హేండనుచెల్కు షింగ్డానుజోన్ను బే షింగ్డా ఇనాథూ; యోపాక్డీ వాలు హాఃప్నితరా వాతెబోలుకరా;
REV 13:12 యో ఆ మొదుల్ను జాన్వార్‍నాఛాతె అధికార్‍ను చేష్టాల్‍ అక్కు ఇనాహాఃమె కరూకరస్‍; బుజు మరణ్‍నుమార్‍ లగ్గీన్‍ అష్యల్‍హుయీన్‍ ఛాతె యోఅగాఢీను జాన్వార్‍నా జమీన్‍ ఇన్మా జింకరతెయివ్నెబి క్హలామ్‍ కరహఃర్కూ యోజభర్‍ ధస్త్ కరూకరస్‍.
REV 13:13 బెంమ్మను జాన్వార్‍ ఆకాష్‍మతూ జమీన్‍నా అద్మినాక్హామె ఆగ్‍ ఉత్రీన్‍ ఆంవమతరా మోటు సూచనల్‍ కరూకరస్‍.
REV 13:14 ఛరీను మార్‍ఖైన్‍ జివ్వీతె ఆజాన్వార్‍నా మూర్తియేనా కర్నూకరీ యో జమీన్‍ఫర్‍ జింకరతె ఇవ్నెతి బోల్తూ, అగాడిను జాన్వార్‍ హాఃమె కరనాటేకె ఇనుదెవ్వారుతే అద్భుతాల్‍ యో జమీన్‍ఫర్‍ జింకరతె ఇవ్నా మోసంకరాంకరస్ ఆ,
REV 13:15 బుజు యో జాన్వార్‍ను బొమ్మనా వాతెబోలహఃర్కూ, యో జాన్వార్‍ను బొమ్మనా హఃలామ్‍ కరకొయింతె ఇవ్నా మరాయ్‍దేనుకరీ, యో అగాడిను జాన్వార్‍ను ప్రతిమనా జాన్‍ దెవ్వానాటేకెస్‍ ఇనా అధికారమ్‍ దీరాకీన్‍ ఛా.
REV 13:16 హువమా థోడుజనూతోబి, గొప్పవాలుతోబి, దవ్లత్‍వాలుతోబి, బిఖారివాలుతోబి, స్వతంత్రుల్‍తోబి, దాసుల్‍తోబి, హాఃరుబి ఇవ్ను ఖవ్వాత్‍నూ ఉప్పర్‍తోబి ఇవ్ను థాలఫర్‍తోబి ఛాపొ నఖ్కాయ్‍ల్యావ హఃర్కూబి, యోఛాపొ,
REV 13:17 కతొ యోజాన్వార్‍ను నామ్‍తోబి ఇనూ నామ్ను సంఖ్యతోబి హువవాతొ తప్ప, అమ్మడం మోల్‍ లేవను కరనాటేకె బుజూ కినాబీ అధికార్‍కొయిని ఇమ్‍నితరాబీ‍ ఇను ఇవ్నా కువ్వాత్‍ కరూకరస్‍.
REV 13:18 బుద్ధిరవ్వాలొ యోజాన్వార్‍ను సంఖ్యనా లెక్కనాఖదా; యో ఏక్‍ అద్మిను సంఖ్యస్‍; యోసంఖ్యా చోఖొః చొప్పర్‍ తీనిహ్ః; అనమా జ్ఞాన్‍ ఛా.
REV 14:1 బుజు మే దేఖమా, హదేక్‍, యోమ్హేండనుచెల్కు సీయోను బరప్ను ఫాడ్‍ను ఉప్పర్‍ ఉబ్రీన్‍ రయుతూ. ఇనూ నామ్‍మా ఇను బాను నామ్నా థాళఫర్‍ లిఖ్కాయిన్‍ ఛా. ఏక్ లాక్‍ చార్‍ఫర్‍ చాలిహ్ః హజార్‍ అద్మి ఇనకేడె థూ.
REV 14:2 బుజు విస్తార్‍తిహుయూతె పానిఫర్‍ ఆవాజ్‍తీబి సమాన్‍హుయూతె ఏక్‍ ఆవాజ్‍ స్వర్గంమతూ ఆవమా హఃమ్జొ. మే హఃమ్జొతె యో ఆవాజ్‍ వీణానా వజాడుకరతే వైణికుల్ను నాదమ్‍నా పోలిన్‍ఛా.
REV 14:3 ఇవ్నె సింహాసణంనూ హాఃమేబి యోచార్‍ జాన్వార్‍ను హాఃమెబి, మొటవ్‍ను హాఃమెబి ఏక్‍ నవూ కీర్తనా గీద్‍ బోలుకరస్‍; జమీన్‍మతూ మోల్‍లిదూతె యో ఏక్ ఖోః చార్‍ఫర్‍ చాలిహ్ః హజార్‍ అద్మి తప్ప అజు కోన్బి యో కీర్తననా షిక్నారాబి కొయిని.
REV 14:4 అవ్నె బాయ్కోను సాంగత్యంనా అపవిత్రుల్‍ హువకొయింతెబి, బాయ్కోనా మళకొయింతిమ్‍ మాలంకొయింతెవాలా ర్హహీన్‍, మ్హేండనుచెల్కు కెజ్గా జాస్కి ఎజ్గాతోడి ఇనా కేడెజాసె; అవ్నె దేవ్నుటేకెబి మ్హేండనుచెల్కనాటెకెబి మొధుల్ను ఫాయిదొనితరా ర్హవ్వానటేకె అద్మియేమతూ మోల్‍లిదూహుయవాలా.
REV 14:5 అవ్ను బాకమతూ కెహూ చ్హాడ్‍బి దెఖ్కాయుకొయిని అవ్నె నిందకొయింతెవాలు.
REV 14:6 తెదె అజేక్‍ దూతనా దేఖ్యొతొ. ఇను జమీన్‍ఫర్‍జింకరతెవాలనా, కతొ హరేక్‍ జనంనాబీ హరేక్‍ జాత్‍వాలనబి ఆయో భాషాల్‍ వాతెబోలతెవాలనబి హరేక్‍ అద్మియేనాబి ప్రచార్‍కరాతిమ్‍ నిత్య్ సువార్త లీలిన్‍ ఆకాష్‍ను ఇచ్మా ఉడ్తూరంకరా.
REV 14:7 ఇను తుమె దేవ్నా ఢరీన్‍ ఇనాస్‍ మహిమాపర్చొ ఇను న్యావ్‍కరనూ వహఃత్‍ఆయు అనటేకే ఆకాష్‍బి జమీన్‍ ధర్యావ్‍బి జలధారల్‍ను బనాయ్‍హుయోతె ఇనాస్‍ హఃలామ్‍ కరోకరి మోటు ఆవాజ్‍తి బోల్యు.
REV 14:8 అజేక్‍ దూత, కతొ బెంమ్మను దూత ఇనకేడె ఆయిన్‍ మోహోద్రేకముతో మలూతె ఇను వ్యభిచార్‍ను ఇన్మా సమస్త అద్మియేనా పియ్యాడుతె ఆమహా బబులోన్‍ కూలిగయూ కూలిగయూ కరి బోల్యు.
REV 14:9 బుజు అజేక్‍ దూత, కతొ తీన్మనూ దూత అవ్నుకేడె ఆయిన్‍ మోటు ఆవాజ్‍తి అమ్‍నితరా బోల్యు యో క్రూరజాన్వార్‍నాతోబి ఇనూ బొమ్మనాతోబి కోన్బి హఃలామ్‍ కర్యూతో, ఇను తాళఫర్‍హుయ్‍తోబి హాత్‍ఫర్‍తోబి యో‌ ఛాపొ నక్కాయ్‍లిదూతొతెదె
REV 14:10 సాత్‍బి మలావకొయినితిమ్‍ దేవ్ను చంఢాల్ను గిన్నిమా నక్కాయ్‍రూతె దేవ్ను చంఢాల్‍నా దారునా ఇను పీస్యె. పరిసుద్ధ దూతల్ను హాఃమెబి మ్హేండనుచెల్కనా హాఃమెబి ఆగ్ను ఠియ్యాతి ఇను బాధింపబడ్చె.
REV 14:11 ఇవ్ను బాధసంబంధంహుయూతె దువ్వొ పిఢి పిఢియా ఉట్సె ఆ క్రూరమృగంనా పన్కి ఇనూ బొమ్మనా పన్కి నమష్కారంకరవాలుబి, ఇనూ నామ్‍హుయుతె కోన్బి నఖ్కాయిలిదూతొతెదె ఇనేబి రాత్‍ధన్‍ నెమ్మదికొయింతెవాలుహుయీన్‍ ర్హాసె.
REV 14:12 దేవ్ను ఆజ్ఞల్‍నా యేసును గూర్చితె నమ్మకంనా మాలంకరూకరతె దేవ్ను అద్మియే ఓర్పు అన్మాలిన్‍ దెఖ్కావ్సె.
REV 14:13 తెదె హంకెతూ ప్రభువును కామ్మా మరిగాయుతే ధన్యుల్‍కరి లిఖ్క కరి స్వర్గంమతూ ఏక్‍ ఆవాజ్‍ బోలమా హఃమ్జొతొ. హాఃచిస్‍; ఇవ్నె ఇవ్ను ప్రయాసాల్‍నా బెందీన్‍ ఆరామ్‍ లీలిసె; ఇవ్ను క్రియల్‍ ఇవ్ను పీటె జాసెకరి ఆత్మ బోలుకరస్‍.
REV 14:14 బుజు మే దేఖమా, హదేక్‍ ధోళు మబ్బు దెఖ్కాయు. అద్మినుఛియ్యోనా పోలిన్‍ ఏక్జను యోమబ్బును ఉప్పర్‍ ఆసీనుడు హుయీన్‍ థొ. ఇను మాతఫర్‍ ఘేనానుకిరీటంనా, హాత్‍మా వాడిహుయూతె ధరాతి తూ.
REV 14:15 తెదె అజేక్‍ దూత దేవలయంమతూ భాదర్‍ ఆయిన్‍ జమీన్‍ కేథర్‍ పిఖ్కాయిన్‍ ఛా. వాఢనుధన్ ఆయూ, తారు ధరాతి బెందీన్‍ వాఢ్కరి మోటు ఆవాజ్‍తీ యోమబ్బును ఉప్పర్‍ ఆసీనుడు హుయీన్‍ఛాతె ఇనేతి బోల్యొ.
REV 14:16 మబ్బును ఉప్పర్‍ ఆసీన్‍హుయీన్‍ ఛాతెఇనె ఇను ధరాతినా జమీన్‍ఫర్‍ నాఖమా జమీన్‍ హాఃల్‍ వఢాయు.
REV 14:17 తెదె అజెక్‍ దూత స్వర్గంమాఛాతె ఆలయంమాతు నిఖీన్‍ ఆయు; ఇనకనబి చాల్తుహుయూతె ధరాతి థూ.
REV 14:18 బుజేక్ దూత బలిపీఠంమతూ నిఖీన్‍ ఆయు. అనే ఆగ్‍ఫర్‍ అధికార్‍ లీరాక్యొహుయో; అనే చాల్తూహుయూతె ధరాతిహుయూతె ఇనా మోటు ఆవాజ్‍తీ బులాయిన్‍ జమీన్‍ఫర్‍ ఛాతె అంగూర్‍పండా గుత్తా పిఖ్కాయ్‍గు; చాల్తుహుయూతె తారు ధరాతిబేందీన్‍ ఇనూ తడుగునా వాడ్‍కరి బోల్యు.
REV 14:19 హువమా యోదూత ఇను ధరాతి జమీన్‍ఫర్‍ నాకీన్‍ జమీన్‍ఫర్‍ ఛాతె అంగూర్‍నుపండనా వాడిన్‍, దేవ్ను చంఢాల్నాకరి అంగూర్‍ను మోటుతొట్టిమా నాక్యు.
REV 14:20 యో అంగూర్‍ను తొట్టి హఃయర్‍ను భార్‍ కుంద్లాయు; బే మిటార్‍ తీన్‍ఖొః పర్లాంనగ్‍ దూర్‍ ఘోడొను కళ్లెమ్‍హుయూతొ అంగూర్‍ను తొట్టిమాతూ ల్హొహిచాల్యూ.
REV 15:1 బుజు అష్యంహుయూతె అజేక్‍ మోటు సూచన్‍ స్వర్గంమా దేక్యొతొ. యోసాత్కతొ, హాఃత్‍ తెగుళ్‍ హాత్మా ధర్లీన్‍ఛాతె హాఃత్‍ దూతల్‍. ఆస్‍ ఆకరీను తెగుళ్‍; అనేతి దేవ్ను జంఢాల్‍
REV 15:2 బుజు ఆగ్తి మలీన్‍ఛాతె స్ఫటికంను ధర్వావ్‍మా మే దేక్యొతొ. యోక్రూరమృగంనబి ఇనూ బొమ్మనాబి ఇనూ నామ్‍ఛాతె సంఖ్యనబీ లొంగకొయింతె ఇనా జీత్యూతెయివ్నె దేవ్ను వీణెలువాలహుయీన్‍, యోస్ఫటికంనూ ధర్వావ్‍కనా ఉబ్రీన్‍ రవనూ దేక్యొతొ.
REV 15:3 ఇవ్నే ప్రభువా, దేవ్‍ సర్వాధీకారి తారు కామ్‍ హాఃరు ఘనంహుయు, అష్యంహుయు; యుగయుగాల్నా రాజా, తారు వాట్‍ న్యాయంహుయూతేబి హాఃఛిహుయీన్‍ ఛా.
REV 15:4 ప్రభూవా, తూ మాత్రమస్‍ పవిత్రుడ్‍, తున ఢరకొయింతె వాలొకోన్‍? తారు నామ్నా మహిమా పర్చకొయింతె వాలొకోన్‍? తారు న్యాయ విధుల్‍ ప్రత్యక్చాయా పఢీన్‍హుయూహు. అనటేకే అద్మిహాఃరు ఆయిన్ తారు సన్నిధిను హఃలామ్‍ కర్చెకరి బోల్తు, దేవ్ను దాసుడ్‍హుయోతె మోసే కీర్తననాబి మ్హేండను కీర్తననాబి బోలుకరస్‍.
REV 15:5 అనపాసల్‍ మె దేఖమా, పరిషుద్ధ్ హుయూతెఢేరను సంబంధంహుయూతె ఆలయమ్‍ స్వర్గంకనా ఖొలాయు.
REV 15:6 హాఃత్‍ తెగుల్‍నా హాత్మా ధర్లీన్‍ ఛాతె యోహాఃత్‍ దూతల్‍, నిర్మల్‍హుయూతె చంకుకరనుహుయూతె నారనులుంగ్డనా పేర్లిన్‍, ఛాతినుప్పర్‍ ఘేణనూదట్టినా బాందిలేవాలహుయూన్‍ యో మందిరంమతూ బ్హార్‍ ఆయు.
REV 15:7 తెదె యోచార్‍ జాన్వార్‍మా ఏక్‍ జార్వార్‍, పిఢ పిఢిబి జీవతె దేవ్ను చంఢాల్తీహుయూన్‍ ఛాతె యోహాఃత్‍ ఘేణనూ పాత్రల్నా యోహాఃత్‍జనా దూతల్‍నా దిదూ.
REV 15:8 తెదె దేవ్ను మహిమాకంతుబి ఇను కువ్వత్‍కంతుబి ఆయుతె దువ్వొతీ ఆలయంమా భరాయిన్‍ర్హావమా యోహాఃత్‍ దూతల్‍కనా ఛాతె హాఃత్‍ తెగుల్‍ సమాప్తహువతోడి ఆలయంకనా కోన్బి జావనాకోహుయీని.
REV 16:1 బుజు తుమె జైయిన్‍ దేవ్ను చంఢాల్‍తి భరీన్‍ ఛాతె యోహాఃత్‍ పాత్రల్నా జమీన్‍ఫర్‍ నఖ్కావొకరి ఆలయంమతూ మోటు ఆవాజ్‍ యోహాఃత్‍ దేవ్నుదూతల్‍తి బోలమా హఃమ్జొతొ.
REV 16:2 తెదె అగాఢిను దూత బాధర్‍ ఆయిన్‍ ఇనుపాత్రనా జమీన్‍ఫర్‍ నాఖమా యోజాన్వార్నూ ఛాపొఛాతె ఇవ్నాబి ఇనూ బొమ్మనా హఃలామ్‍కరీతె ఇవ్నబి బాధకరంహుయూతె ఖర్రాబ్‍ ప్హోడొపుట్యు.
REV 16:3 బెంమ్మను దూత ఇను పాత్రనా ధర్వాఫర్‍ ఫేకమా ధర్వావ్‍ను పీనుగ మరిగుతె ల్హొయిను జోడ్నుతిమ్‍హుయు. అనటేకే ధర్యావ్‍మాఛాతె జాన్‍హుయూతె జిన్వార్‍హాఃరుబి మరిగయు.
REV 16:4 తీన్మనూ దూత ఇను పాత్రనా నదియేమాహొ జలధారల్మాహొ నాఖమా యోల్హొయిహుయుగు.
REV 16:5 తెదె హంకెబీ జరిగూతెధన్మా ర్హవ్వాలొ పవిత్రుడ్‍, పిరిసుద్ధుల్ను ల్హొహిబి, ప్రవక్తల్ను ల్హొయిబి ఇవ్నె చువ్వాడనూ బారెమా న్యావ్‍కరీన్‍ ఇవ్నా ల్హొయి పియ్యాడొతొ;
REV 16:6 అనటేకే తూ అమ్నితరా న్యావ్‍ కర్యాకో థొ అనటేకే తూ న్యాయవంతుడ్కరి జలమును దేవదూత బోలను హఃమ్జొథొ అనటేకే ఇవ్నె పాత్రులస్‍.
REV 16:7 అనటేకే ఓహొ ప్రభూ, దేవ్‍, సర్వాధికారీ, తారు న్యావ్‍ హాఃచిహుయుబి న్యాయంహుయీన్‍ ఛాకరి బలిపీఠం బోలను హఃమ్జొ.
REV 16:8 చార్మనూ దూత ఇను పాత్రనా సూర్యుడ్‍ ఉప్పర్‍ ఫేకమా అద్మియేనా ఆగ్తీ బాలనాటేకె సూర్యుడ్‍నా అధికార్‍ దీరాక్యోస్‍.
REV 16:9 హువమా అద్మియే జాహఃత్‍ ఘరంతీ బలీజైన్‍, ఆ తెగుళ్‍ఫర్‍ అధికార్‍హుయూతె దేవ్ను నామ్‍నా దూషించు పన్కి, ఇను మహిమ పర్చుతిమ్‍ ఇవ్నె దిల్‍బద్లాయు పొంద్యహుయాకాహె.
REV 16:10 పాచ్మనూ దూత ఇనూ పాత్రనా యోజాన్వార్ను సింహాసనంనా ఉప్పర్‍ నాఖిదేవమా, ఇనూ రాజ్యమ్‍ అంధారు డప్పాగు; అద్మియే ఇవ్నా కల్గితే మిన్హత్‍నా బట్టీన్‍ ఇవ్ను జీబ్‍నా కరచులెంకర్తూ థూ.
REV 16:11 ఇవ్నా హుయూతె మిన్హత్‍నా బట్టీన్‍బి ఫొడొనాబట్టీన్బి దేవ్నా దూషినాకర్యూ పన్కీ ఇవ్ను కామ్నా భులీన్‍ దిల్‍ బద్లాయిలేవాలు కాహె.
REV 16:12 చొమ్మను దూత ఇను పాత్రనా యూఫ్రటీసుకరి మోటునదినూఉప్పర్‍ నాఖమా ఓందేతూ ఆవతే రాజోవ్నా వాట్‍ సిద్ధపరచీన్‍ ర్హావహఃర్కు ఇనూ పాని హుఃకాయ్గు.
REV 16:13 బుజు యోఘటహాఃప్‍ మోఢుమతూబి క్రూరజాన్వార్‍ మోఢుమతూబి చ్హాడ్‍ప్రవక్తను మోఢుమతూబి కప్పొనిజోన్ను తీన్‍ అపవిత్రాత్మల్ నిఖీన్‍జావనూ దేక్యొథొ.
REV 16:14 యోసూచనల్‍ కరతిమ్‍ భూత్ను ఆత్మస్‍; యోసర్వాధికార్‍ హుయోతె దేవ్ను మోటుధన్మా హుస్యేతె యుద్ధాల్నా ములక్‍అక్కూ ఛాతె రాజవ్నా జమకర్నూకరి ఇవ్నకనా నికిజైయిన్‍,
REV 16:15 హదేక్‍ మే చోర్నితరా వలాంకురస్‍; ఇను ఉగ్గాడోతి పర్తొర్హావమా అద్మియే ఇను దిసమొలన్నా లుంగ్డాకొయినితిమ్‍ దేకస్సికి కరి హొషార్‍ రయీన్‍ ఇను లుంగ్డా కాపాడిలేవాలొ ధన్యుడ్‍.
REV 16:16 యో దేవ్ను దూతల్‍ రాజొహాఃరనా బులాలీన్‍ హెబ్రీభాషమా హార్‍ మెగిద్దొకరి జొగొమా ఇవ్నా జమకర్యొ.
REV 16:17 హాఃత్మనూ దూత ఇను పాత్రనా వ్యారోను మండలంవుప్పర్‍ నాఖమా సమాప్తహుయుగూకరి బోలుకరతె ఏక్‍ మోటు ఆవాజ్‍ బొంబిమాఛాతె ఆలయంమా సింహాసన్‍మతూ ఆయొ.
REV 16:18 తెదె జంకనూబి ఆవాజ్బి ఇజ్లియాబి హుయుతు, మోటు జమీన్ఫాటనూ హుయుతు. అద్మియే జమీన్ను ఉప్పర్‍ ఫైదహుయూ తెప్తూ ఎజాత్నూ మోటు జమీన్‍ఫాటనూ హుయూబికొయిని, యోకెత్రె మహాన్‍.
REV 16:19 మహాన్‍హుయూతె మోటునంగర్‍ తీన్‍భాగ్‍ హుయ్గు, బహల్ను దేహ్ఃను పట్నాల్‍ హాఃరు కూలిగయూ, ఇను భయంకరంహుయూతె చంఢల్‍కరి ఇచ్మాఛాతె పాత్రనా మహాబబులోన్నాబి దెవ్వాడ్నుకరి ఇనా దేవ్ను హాఃమె హఃయల్‍ కరాయు.
REV 16:20 హరేక్‍ దివ్వొ మిలాలిలిదూ, పర్వతంబీ దెఖ్కావాకొయినితిమ్‍ గయు.
REV 16:21 పాచ్పాచ్‍ మణగుల్‍ బొజోను హుయుతె మోటుభరాప్‍ను గడ్డా ఆకాష్‍ మతూ అద్మియేనూ ఉప్పర్‍ పడ్యూ; యోభరాప్‍ గడ్డాను మార్‍ థోడు మోటుహువను బారెమా అద్మియే యోమార్నా బట్టీన్‍ దేవ్నా దూషించు.
REV 17:1 యో హాఃత్‍ పాత్రల్నా ధరీన్‍ ఛాతె యోక్హాత్‍ జనా దేవ్నుదూతల్మా ఏక్జనొ ఆయిన్‍ మారెతి వాతెబోల్తొ అమ్నితరా బోల్యు. తూ అజ్గ ఆవ్‍, షద్రమ్ను పానినూప్పర్‍ బేషీన్‍ ఛాతె మహా వేష్యనబీ కరావతే న్యావ్‍ తునా దెఖ్కాడూస్‍;
REV 17:2 ధర్తినారాజా యోబాయ్కోతి వ్యభిచార్‍ కర్యూ, ధర్తిఫర్‍ జివ్వాలు యోబాయ్కోను వ్యభీచార్‍కరి దారునూ మత్తుమా రయు.
REV 17:3 తెదెయో ఆత్మభరాయిన్‍ హుయూతె మన జంగలమా లీన్‍ జావమా, దేవ్నా దూషణకరనూ నామ్‍ భన్తీ భరాయిన్‍, హాఃత్‍ ముడ్క్యాబి ధహ్ః షింగ్డూఛాతె లా‍ళ్‍ మృగంను ఉప్పర్‍ బెట్టితే ఏక్‍ బాయ్కోనా దేక్యొథొ.
REV 17:4 యో బాయ్కో ధూమ్రరక్తవర్ణం ఛాతె లుంగ్డా పేర్లీన్‍, ఘేణుతీబి రత్నాల్‍తీబి ముత్యాల్‍ తీబి ఒఢాయ్‍పేర్లవాలిహుయీన్‍, అసహ్య వ్యర్థమైన కామ్తీబి బాయికో కరూకరతే వ్యభిచార్‍ సమబంధం హుయూతె ఖర్రాబ్‍ కామ్తీబి భర్రాయ్తె ఏక్‍ ఘేణనుపాత్రనా ఇనుహాత్మా ధర్లీన్‍ థీ.
REV 17:5 ఇను తాలఫర్‍ ఇనూ నామ్‍ అమ్‍నితరా లిఖ్కాయ్రూ రహస్యమైన అర్థం, వేష్యల్నాబి జమీన్‍మాను వ్వర్థంహుయూతె ఇనాబి ఆయాహుయీతె మహా బబులోన్‍.
REV 17:6 బుజు యోబాయ్కో పరిసుద్ధుల్ను ల్హొయినుహాతెబి, యేసుటేకె జీవ్తుమరిగయూతె ల్హొయినుహాతెబి మత్తుల్‍హుయీన్‍ ర్హావను దేక్యొతొ. మే ఇనా దేఖిన్‍ ఘనూ అష్యంహుయ్గొ.
REV 17:7 యోదూత మారేతి అంబోల్యొ. తూసేలా అష్యంహుయ్గొ? ఆ బాయ్కోనుగూర్చినా మర్మమంనా, క్హాత్‍ ముడ్క్యాబి ధక్హ్ షిండ్గా ర్హైన్‍ ఇనూ ఢొంకరతే ఖ్హాతరనాక్‍జాన్వారనూ గూర్చిన్‍ రహస్యంహుయీతె అర్థం మే తునా మాలంకరాయిష్‍.
REV 17:8 తూ దేక్యొతె యోజాన్వర్ థూ పన్కి హంకెకొయిని; పన్కి యో గధర్ను పానిమతూ ఉప్పర్‍ ఆవనబీ నాష్‍ హువనాటేకెబి సిద్ధంతీ ఛా. జమీన్‍ఫర్‍ అద్మియేమా ధర్తికంతూ నిఖీన్‍ జీవగ్రంథంకనా కిను నామ్‍ లిఖ్కాయికోర్హాయినికీ ఇవ్నె, యోమృగంనూ హాఃమెతూస్‍ పన్కి హంకె కొయిని హుయూతొ అజు అగాడి ఆవ్సెతే సంగతి మాలంకర్లీన్‍ అష్యంహుషూ.
REV 17:9 అన్మా అక్కల్ హుయూతె దిల్‍ దెక్కావస్. యో హాఃత్‍ ‍ముడ్క్యా యో బాయ్కో బెట్టితె హాఃత్‍ ఫహాడ్‍;
REV 17:10 బుజు యో హాఃత్‍ రాజా ఛా; పాచ్జనా కూలిగయు, ఏక్జనొ ఛా. ఆఖరివాలొ అజుబీ ఆయొకొయిని, ఆయొతెదె యో థోడు ధన్‍ పరిపాలనాకరనూ ఛా.
REV 17:11 ఛాకరిబీ హంకె కోయినికరిబిహుయూతె యోక్రూర మృగం యోహాఃత్‍ జణ ఇవ్నకేడె ఏక్జనొహుయీన్‍ రయీన్‍, యోస్‍ ఆట్మనో రాజొహోతొ నాషనంనా జాసె.
REV 17:12 తూ దేక్యొతె యో ధహ్ః షింగ్డా ధహ్ః జణా రాజా. ఇవ్నె హంకెతోడి రాజ్యంనా పరిపాలనా పొంద్యకొయిని పన్కి ఏక్‍ గంటమా క్రూరమృగంనాకేడె రాజనితరా అధికార్‍ పొంద్సె.
REV 17:13 అవ్నె ఏక్‍వాత్ఫర్‍ రవ్వాలహుయిన్‍ ఇవ్ను కువ్వత్నా అధికార్నా యోజాన్వర్నా ధరావ్సె.
REV 17:14 అవ్నె మ్హేండను చెల్కతీ లఢాయ్‍ కర్సె పన్కి, మ్హేండను చెల్కు ప్రభువునా ప్రభువూబీ రాజొల్నా రాజొహుయీన్‍ ర్హావమా, ఇనకేడె బులాయ్ మంగాయవాలహుయీన్‍, యేర్పచబడవాల హుయీన్‍, నమ్మకంవాలహుయీన్‍ ర్హావనాబారెమా, ఇను యోరాజుల్నా గెల్చె.
REV 17:15 బుజు యోదూత మారేతి అంనింతరా బోల్యు యోవేష్య బెట్టూతెజొగొ తూ దేక్యొతె పానినా ఉప్పర్‍ బేట్యుతె అద్మియేనా, యో దేహ్ః, ప్రజలు, జాత్‍వాల, బుజు అల్దు అల్దును భాషాబోలతె ఇవ్నా వతాలుకారస్‍.
REV 17:16 తూ యో ధక్ షింగ్డూఛాతె మృగంనా దేక్యొనీ, ఇవ్నె యోవేష్యనా ధావొకరీన్‍, ఇనా దిక్కుకొయింతె ఇనింతరాబీ లుంగ్డా కొయింతే ఇనింతరా కరీన్‍, ఇనూ భోటి ఖైన్‍ ఆగ్తీ ఇనా ఫూరా భల్లాకిదిసె.
REV 17:17 దేవ్ను వాతె నెరవేర్చతోడి ఇవ్నె ఎక్కస్‍ వాత్ఫర్ ర్హవ్వాలహుయీన్‍ ఇవ్ను రాజ్యంనా యోమృగంనా ధర్యాయ్‍ దెవ్వనా బారెమా ఇను ఉద్యే‍షంనా చలావ్నుతిమ్‍ దేవ్‍ ఇవ్నా బుద్ధినా ఫైదాకర్యొ ఆ
REV 17:18 బుజు “తూ దేక్యొతె యోబాయ్కో ధర్తీను రాజనా యేలుకరతె యోమోటు నంగరస్‍.”
REV 18:1 ఇన పాసల్తి మోటు అధికారం హుయూతె అజేక్‍ దూత స్వర్గంమతూ ఉత్రీన్‍ ఆవనూ దేఖ్యొతొ. ఇను మహిమను బారెమా జమీన్‍ మోత్తం ప్రకాషించు.
REV 18:2 ఇను మోటు స్వరంతి ఛిక్రీన్‍ అంబోల్యు మోటుబబులోన్‍ పాడిగయు యోబాయ్కొ కూలిగయు. యోదయ్యాల్నా జివ్వానుజొగొబి, హరేక్‍ దుష్టాత్మానాబి ఢర్‍లాగ్సె, దుష్టాత్మానాబి అసహ్యంహుయూతె హరేక్‍ జిన్వార్‍నా జీవను పట్టుబి, హుయు.
REV 18:3 కింకతొ సమస్తహుయూతె అద్మియేబి మోహోద్రేకంహుయుతె ఇనూ వ్యభిచారంను దారుబి పీన్‍ పడిగయు, ధర్తినురాజా ఇనేతి వ్యభిచార్‍కర్యు, జమీన్‍మాఛాతె రాయభారివాలు ఇనూ సుఖభోగాల్నూటేకె ధన్వాలు హుయు.
REV 18:4 బుజు అజేక్‍ ఆవాజ్‍ స్వర్గంమతూ అంనింతరా బోలమా హఃమ్జొ మారు అద్మియే, తుమె ఇనూ పాప్‍మా భాగ్‍నొకొహువొతింబి, ఇనూ తెగుల్మాబి కెహూబి తుమ్నా నాఆవునూతింబి ఇనా బెందీన్‍ ఆవొ.
REV 18:5 ఇనూ పాప్‍ ఆకాష్‍తోడి అందీన్‍ ఛా, ఇనూ నేరంనా దేవ్ హఃయల్‍ కర్లీన్‍ ఛా.
REV 18:6 యొ దిదుతెతిమ్మస్‍ ఇనా దెవొ; ఇనూ కామ్నుతిమ్‍ ఇనా జాహఃత్‍ కరొ; యో మలాయుతె థాలిమా ఇనటేకె బేయింతల్‍ మలాయిన్‍ బేందొ.
REV 18:7 యో మే రాణినితరా బేహఃవాలి, మే విధవరాల్‍ కాహె, దుఃఖంనా దేఖిసిష్‍ దేఖిష్‍ కొయినికరి, ఇను దిల్మమా సోచొలీది అనటేకే, యొ ఇనుయో కెత్రెకి గొప్పకర్లీన్‍, సుఖ భోగాల్నా అనుభవించికి ఎత్రేస్‍ వేదననా దుఃఖంనా ఇనా కరొ.
REV 18:8 అనటేకే ఎక్కస్‍ ధన్నె ఇనూ తెగుళ్‍, కతొ మర్రణ్‍బి‍ దుఃఖంబి ఖాళ్‍బి ఆవ్సె; ఇనా న్యావ్‍ కరూకరతె దేవ్‍హుయోతె ప్రభూ, కువ్వత్‍ వాలొ అనటేకే యోఆగ్తహాతె పూరా బాలినాకిదిసె.
REV 18:9 ఇనేతి వ్యభిచార్‍ కరీన్‍ సుఖభోగాల్నా అనుభవించుతె ధర్తీను రాజాబి ఇను బాధదేఖీన్‍ ఢర్తూహుయీన్‍ దూర్ ఉబ్రీన్‍ ఇను బలిజంకరతెదువ్వొనా దేఖ్యతెదె ఇనూ విషయంతీ ఛాతి కూటిలేతూహుయీన్‍ రొవ్తూ
REV 18:10 అయ్యో, అయ్యో బబులోన్‍ మోటు నంగర్, కువ్వత్‍హుయుతె నంగర్‍, ఎక్కస్‍ నిమిషంమా తునా న్యావ్‍ ఆయు కాహెనాకరి బొల్లిసె.
REV 18:11 మలక్మాను దంధొకరవాలుబి, యోనంగర్నా ఇవ్ను రాచునా లెవ్వాలుకొయినికరి దేఖీన్‍ రొవ్తూ,
REV 18:12 కతొ ఇవ్ను రాచు ఘేణు రూపు రత్నాల్‍నా ముత్యాల్నా సన్నపును నారను లుంగ్డనా బైంగని రంగ్ను లుంగ్డా సాదాలుంగ్డా ల్హొయ్‍ను వర్ణనులుంగ్డా కెత్రూకి రాచునాబి,
REV 18:13 హరేక్‍ రకంహుయూతె దబ్బమ్రానునా హరేక్‍ రకంహుయూతె దాత్ను రాచునా, ఘనూ మోల్‍హుయూతె లాక్డి పిథల్ను ల్హొడు చలువనుపత్రొ కెత్రుకిహుయూతె ఇనేతి బనాయుతె హరేక్‍ విధంహుయూతె రాచునాబి, లపాడకొయింతె చెక్క ఓమము దువ్వొనుధవ్లత్‍ అత్తర్ సాంబ్రాణి అంగూర్ను రహ్, తేల్‍, కవ్లూఆటొ, ఘౌబి, గయ్యే, భోక్డా, మ్హేండా కెత్రూకి ఇనా, ఘోడనబి రథములనబి దాసుల్నా అద్మియేను జాన్‍నాబి అద్మియేను జాన్నా హంకెతూ కోన్బి లిసేకొయిని;
REV 18:14 తారు జాన్నబి లాడ్‍హుయుతె ఫల్ తునా బెందీన్‍ గయూ, వ్యర్థంహుయూతె హాఃరుబి దివ్యహుయూతె హాఃరుబి తునా మలకొయింతిమ్‍ నాష్‍హుయుగు. యోహంకెతూ దెఖ్కాసేష్‍ దెఖ్కావ్సె కొయినికరి బొల్లెతుహుయీన్‍, ఇనాగూర్చి దుఃఖపడ్చె.
REV 18:15 యోపట్నంహాతె దవ్లత్‍ వాలుహుయూతె రాచునూ దంధొకరవాలు రోవ్తూహుయీన్‍, దుఃఖపడ్తూ.
REV 18:16 అయ్యో, అయ్యో, సన్నపును నారనులుంగ్డనా బేంగణిల్హొహినువర్ణంనూ లుంగ్డనా పేర్లిన్‍, ఘేణుతి రత్నాల్‍తీ ముత్యాల్తి అలంకరిచురాక్యుతె మోటునంగర్‍, అత్రె ఐష్వర్యం ఎక్కస్‍ సెకండ్‍మా ఖర్రాబ్ ‍హుయూగుని కరి బొల్లెతూహుయీన్‍, ఇనూ బాధనా దేఖీన్‍ ఢరీజైయీన్‍ దూర్‍ ఉబర్సె.
REV 18:17 హరేక్‍ నావనా చలావాలొబి, కెజ్గహుయ్తోబి ప్రయాంకరతె హర్యేక్‍ జనూబి, ఝాజ్‍వాలుబి, ధర్యావ్ను ఉప్పర్‍ కామ్‍కరీన్‍ జింకరతె హాఃరుబి దూర్తి ఉబ్రీన్‍
REV 18:18 బలుకరతె ఇనూ దువ్వోనా దేఖిన్‍; ఆ మోటుపట్నంతీ సమానాహుయూతె కెహూకరి బొల్లెతూ ఛిక్రాన్‍బేందీన్‍,
REV 18:19 ఇవ్ను ముఢ్క్యాఫర్‍ దుమ్మునాఖిలీన్‍ రోయిన్‍ దుఃఖ్‍హోతూ అయ్యో, అయ్యో, ఆమోటునంగర్; ఇన్మా ధర్యావ్ను ఉప్పర్‍ ఝాజ్‍ ర్హవ్వాలు అక్కూజనూ, ఇనకనా జాహఃత్‍ ఖర్చునాబారెమా దవ్లత్‍ వాలుహుయు; యో ఏక్‍ నిమిషంమా ఖర్రాబ్‍ హుయుగూనీ కరి బల్లెతూహుయీన్‍ ఛిక్రాన్‍ మ్హేందుకరా.
REV 18:20 స్వర్గంమా, దేవ్ను లఢ్కా, అపొస్తుల్‍వాలా, ప్రవక్తల్‍వాలా, ఇనాగూర్చి ఆనందించొ, కింకతొ ఇనవల్లా తుమ్నా హుయుతె న్యావ్నాబదుల్‍ దేవ్‍ యోనంగర్నా న్యావ్‍ తీర్చిరాక్యోస్‍.
REV 18:21 పాసల్తి బలిష్ఠు హుయోతె ఏక్‍ దూత మోటు ఫరాయేతె ఉక్లినుబండొ పాఢీన్‍ ధర్వావ్మా నాఖిదీన్‍ అమ్నితరా మోటు నంగర్‍హుయూతె బబులోన్‍ జల్‍దీతి దక్లాయ్‍జైయిన్‍ అజు కెదేబి దెఖ్కావ కొయింతిమ్‍జాసె.
REV 18:22 తారు దందొకరవాలు జమీన్ఫర్‍ మోటా ప్రభువుహుయీన్‍ థూ; అద్మిహాఃరుబి తారు మాయతంత్రాల్నాహాతె మోసంహుయుగు.
REV 18:23 తారు దందొకరవాలు జమీన్ఫర్‍ మోటా ప్రభువుహుయీన్‍ థూ; అద్మిహాఃరుబి తారు మాయతంత్రాల్నాహాతె మోసంహుయుగు; అనటేకే వైణికులయొక్కబి, గాయకులయొక్కనబి, పిల్లనగ్రోవి ఫూకతె ఇవ్నాబారెమాబి, పుంగి ఫూకతె ఇవ్నాబారెమాబి ఆవాజ్‍ అజు కెదేబి తుమారమా హఃమ్జావ్సెకొయిని. బుజూ కెహూ సిల్పిహుయూతె కరవాలు సిల్పి కోన్బి తారమా కెత్రెబి దెఖ్కావ్సెకొయిని, ఫరతె ఆవాజ్‍ అజు కెదేబి తారమా హఃమ్జావ్సెకొయిని, దివ్వొను ఉజాలు తారమా హంకెతూ జంకనూస్‍ జంక్చెకొయిని, య్హాను నౌవ్రొను ఆవాజ్బి య్హాను నౌరిను ఆవాజ్బి తారమా అజు కెదేబి హఃమ్జావ్సేకొయిని కరి బోల్యు.
REV 18:24 బుజు ప్రవక్తల్‍తీబి దేవ్ను లఢ్కతీబి, జమీన్‍ఫర్ కత్రాయుతె ఇవ్నహాఃరను బారెమాబి ల్హొయి యోనంగర్మా దెఖ్కాయుకరి బోల్యు.
REV 19:1 ఇనపాసల్‍ ఘనూ అద్మియేనూ ఆవాజ్ను జోడ్ను మోటుస్వరమ్‍ స్వర్గంకనా అంనింతరా బోలమా హఃమ్జొథొ. ప్రభువునా స్తుతించొ, బఛ్చణు మహిమ ప్రభావాల్‍ అప్న దేవ్నస్‍ చెల్చె;
REV 19:2 ఇనూ న్యావ్‍ సత్యంబీ న్యాయంహుయీన్‍ ఛా; ఇను వ్యభిచార్తీ ధర్తీనుములక్‍బి చెరిపీతె మహాన్ను వేస్యనా ఇను న్యావ్‍ కరీన్‍ ఇను దాసుల్ను ల్హొయిను పట్టీన్‍ ఇనా బదుల్‍ దండనా కర్యొ;
REV 19:3 అజు బెంమ్మనుచోట్‍ ఇవ్నె దేవ్నా స్తుతించొకరి బోల్యు. యో హఃయర్ను దువ్వొ ఫిడిఫిడియా ఉప్పర్‍ ఉటుకరస్‍.
REV 19:4 తెదె యో చారుఫర్‍ ఈక్హ్ జణనా మోటనబీ చార్‍ జీవుల్నా ఊండుపడీన్‍ ఆమేన్‍, ప్రభువునా స్తుతించొ కరి బోల్తూ సింహాసనా ఆసీనుడు హుయోతె దేవ్నా నమస్కార్‍ కర్యూ.
REV 19:5 బుజు అప్న దేవ్ను దాసుల్‍, ఇనా ఢరవాలా, థోడువాలహుయుతోబి గొప్పవాలహుయుతోబి తుమెహాఃరు దేవ్నా స్తుతించొ కరి బోలుకరతె ఏక్‍ ఆవాజ్‍ సింహాసనంకంతూ ఆయు.
REV 19:6 తెదె గొప్ప అద్మినూ జనంను గుంపునూ ఆవాజ్నా, విస్తార్‍హుయుతె జలమునా ఆవాజ్నా, థాకత్‍హుయూతె జంకను ఆవాజ్ను హుయూతె ఏక్‍ ఆవాజ్‍ సర్వాధికారిహుయూతె ప్రభువునుహుయూతె అప్న దేవ్‍ యేలుకరస్‍; ఇనా స్తుతికరో,
REV 19:7 మ్హేండనుచెల్కు య్హాను పండగా వహఃత్‍ ఆయు, ఇనూ బావన్‍ ఇనూ యో సిద్ధపరచిలీన్‍ ఛా; అనటేకే అప్నె ఖుషీహుయీన్‍ ఉత్సహించీన్‍ ఇనా మహిమా పర్చీస్‍కరి బొలమా హఃమ్జొ.
REV 19:8 బుజు యోరాండ్‍ పేరిలేవనాటేకె చంకతెయినబి నిర్మల్‍హుయూతె సన్నపు నార లుంగ్డా యోబాయికోనా దెవ్వారు; యో పరిసుద్ధుల్నూ నీతిక్రియల్‍.
REV 19:9 బుజు ఇను మారేతి అమ్నితరా బోల్యు, మ్హేండనుచెల్కు య్హానూ ఖానునా బులాయ్‍హుయూతె ఇవ్నె బాగ్యవంతుల్కరి లిఖ్కొ; బుజు ఆవాతే దేవ్ను కఛ్చితంహుయూతె వాతెకరి మారేతి బోల్యొ.
REV 19:10 అనటేకే మే ఇనా నమస్కారంకరనాటేకె, ఇనూ గోఢనా హాఃమె ఊందపఢమా ఇను నొకొలాలా. మే తారకేడెబి, యేసునుగూర్చి హుయూతె సాబుత్‍ బోల్‍ తారు భైయ్యేతీబి సమానంహుయోతెవాలోబి; దేవ్నస్‍ నమస్కారమ్‍ కరొ. యేసునా గూర్చీన్‍ హుయూతె సాబుత్‍ ప్రవచనావాక్యంకరి మారేతి బోల్యొ.
REV 19:11 బుజు స్వర్గంమా ఖొలాయ్‍జైన్‍ ర్హావనూ దేక్యొతొ. తెదె హదేక్‍, ధోలుహుయూతె ఘోడొ ఏక్‍ దెఖ్కాయు. ఇనఫర్‍ బేసిన్‍ ఛాతెయో నమ్మకంవాలొహుయోబి సత్యవాలొహుయోబి కరి నామ్‍ ర్హవ్వాలొ. ఇను నీతినాబట్టీ విమర్సకర్తూ లఢాయ్‍ కరాంకరస్‍.
REV 19:12 ఇను ఢోలా ఆగ్నుటియ్యోనుతరా, ఇనూ ముడ్క్యాఫర్‍ కెత్రూకి కిరిటాల్‍ థూ. లిఖ్కాహుయూతె ఏక్‍ నామం ఇనా ఛా, యో ఇనస్‍ పన్కీ బుజు కినాబి మాలంకొయిని;
REV 19:13 ల్హొయిమా డుభాయిహుయూతె థూతె ఏక్‍ లుంగ్డూ ఇను పేరాఖీన్‍ థొ. బుజు దేవ్ను వాక్యం కరి నామమం ఇనా బేందిరాక్యుస్‍.
REV 19:14 స్వర్గంమాఛాతె సైన్యాల్‍ అఛ్చుహుయూతె ధోలు నారాలుంగ్డానా పేర్లీన్‍ ధోలు ఘోడఫర్‍ చఢీన్‍ ఇనాకేడె గయూ.
REV 19:15 అద్మియేనా మారనాటేకె ఇనూ మోడమతూ వాడుహుయూతె థల్వార్‍ బ్హార్‍ నిఖీన్‍ జంకరస్‍. ఇను లోఢనుదండంతీ ఇవ్నా యేల్చే; యోస్‍ సర్వాధికారిహుయోతె దేవ్ను తీవ్రంహుయూతె చంఢాల్‍ కరి ఇచ్మనూ తొట్టినా కుందల్సె.
REV 19:16 రాజోల్నా రాజొకరి ప్రభువుల్నా ప్రభువు కరి నామమం ఇనూ లుండ్గాఫర్‍బి ఠాంగ్ను ఉప్పర్‍బి లిఖ్కాయిన్‍ ఛా.
REV 19:17 బుజు ఏక్‍ దూత సూర్యబింబంమా ఉబ్రీన్‍ ర్హావనూ దేఖ్యొతొ. ఇను గొప్ప ఆవాజ్తి ఖైకార్‍ మ్హేందీన్‍ ఆకాష్‍ను ఇచ్మా మబ్బుమా ఉడుకరతె సమస్త జిన్వార్నా దేవ్ను గొప్ప విందునా మలీన్‍ ఆవొ,
REV 19:18 రాజోను భోటినా, సహస్రాధిపతుల్ను భోటినా, బలిష్టుల్ను భోటినా, ఘోగొను భోటినా, ఇవ్నాఫర్‍ బేహఃవాలను భోటినా, స్వతంత్రుహుయుహో దాసుల్‍హో థోడువాలుహో, గొప్పవాలుహో, హాఃరనూ భోటినా ఖావనాటెకేస్‍ ఆవోకరి బులాయు.
REV 19:19 బుజు యో ఘోడాఫర్‍ బేసిన్‍ఛాతె ఇనాతేబి ఇనూ సైన్యాల్తిబి లఢాయ్‍ కరనాటేకె యో క్రూరమృగంనా ధర్తీనురాజబి ఇవ్నూ సైన్యాల్బి మలీన్‍ ర్హావమా దేక్యొ.
REV 19:20 తెదెయో మృగంనా, ఇనహాఃమె సూచక క్రియల్నా కరీన్‍ ఇనూ ముద్రనా నఖ్కాయ్‍ రాక్యుతె ఇవ్నా యో మృగంనూ బొమ్మనా హఃలామ్‍ కరతే ఇవ్నా మోసంకర్యోతె యో చ్హాడ్‍‍ ప్రవక్తబి, పట్టబడీన్‍ ఇవ్నూ బేజణా గంధకంతీ బలతె ఆగ్నుగుండంమా జాన్‍తీస్‍ నఖ్కాయ్‍గయా.
REV 19:21 ఆఖరి వాలు ఘోడఫర్‍ బేసీన్ఛాతె ఇవ్ను మోడమతూ ఆయుతె తల్వార్నా హాతె కత్రయ్‍గయూ; ఇవ్నూ భోటినా జిన్వార్‍ అక్కు పేట్‍భరీన్‍ ఖాద్యు.
REV 20:1 బుజు మోటు హఃకల్నా హాత్మాధర్లీన్‍ నరకమ్‍నూ బీగంనూ ఛాబిహుయుతె ఏక్‍ దేవ్ను దూత స్వర్గంమతూ ఉత్రీన్‍ ఆవనూ దేక్యొ.
REV 20:2 ఇను మొదుల్ను హాఃప్‍బి, కతొ అపవాదిబి సాతానూకరి పాక్డీనుహాఃప్నా ధర్లీన్‍ హజార్‍ వర్క్ ఇనా బంధించీన్‍ అగాధంమా నాకిదిన్‍,
REV 20:3 యో హజార్‍ వరహ్ః జరగతోడి అజు అద్మియేనా మోసంకరకొయినితిమ్‍ నరకమ్‍నా మూచిన్‍ఇనా ఇనా ముద్రనాక్యు; ఇనబాద్మా ఇను థోడు ధన్‍ బెందేవనూహుయీన్‍ ఛా.
REV 20:4 తెదె సింహాసనంనా దేక్యొతొ; ఇవ్నాఫర్‍ ఆసీన్‍హుయీన్‍ ఛాతెయివ్నా న్యాయం కరనాటేకె అధికార్ దెవ్వాయిన్‍ ఛా. బుజు క్రూరమృగంనాతోబి ఇనూ ప్రతిమనాహుయుతోబి నమష్కార్‍కరకొయినితిమ్‍‍, ఇవ్ను థాలఫర్‍హుయుతోబి హాత్‍హుయుతోబి ఇనూ ముద్ర నఖ్కావాకొయింతె ఇవ్నా, యేసు విషయంహుయీన్‍ ఇవ్నెదిదాతె సాబుత్‍ను నిమిత్తంతి ముడ్‍క్యు కత్రకర్యాకుతె ఇవ్నూ ఆత్మల్నా దేక్యొతొ. ఇవ్నె జివ్వాలహుయీన్‍, హజార్‍వరహ్ క్రీస్తుతిమలీన్‍ రాజ్యమ్‍ కర్యు.
REV 20:5 యో హజార్‍ వరహ్ః హువతోడి ఆఖరి మరీహు జీవుకొయిని; ఆస్‍ అగాడిను పునరుత్థానం.
REV 20:6 ఆ అగాడిను పునరుత్థానంమా పాలుపొంద్యుహుతె ఇవ్నె భాగ్యవంతుల్‍బి పరిసుద్ధుల్‍హుయీన్‍ ర్హాసె. అజాత్ను వాలంఫర్‍ బెంమ్మను మరణ్‍నా అధికారంకొయిని; అవ్నె దేవ్నాబి క్రీస్తునాబి యాజకుల్‍ హుయీన్‍ క్రీస్తునాకేడె హజార్‍ వరఖ్‍ః రాజ్యంనా యేల్చె.
REV 20:7 హజార్‍ వరఖ్‍ః హుయిజావదీన్‍ పాసల్ సాతాన్‍ యోఛాతె ఠానమాతూ జొఢావ్సె.
REV 20:8 జమీన్‍ చార్‍బాజుమా ఛాతె అద్మియేనా, లెక్కమా దర్యావ్ను రేతిని ఘోనిఛాతె గోగు మాగోగుకరి బోలతెయివ్నా దోఖ కరీన్‍ ఇవ్నా లఢాయేవ్నాటేకె గుంపుకరనాటేకెస్‍ ఇను నిఖల్సె.
REV 20:9 ఇవ్నె జమీన్ అక్కు ఫైలాయిన్‍, దేవ్ను లఢ్కా సిబిరాలను ఫ్యార్‍ను నంగర్నా కోండినాఖీన్‍ స్వర్గంమతూ ఆగ్‍ ఉత్రీన్‍ ఆయిన్‍ ఇవ్నా భల్లాకినాక్యు.
REV 20:10 ఇవ్నా మోసంకర్యుతె యో అపవాదినా ఆగ్ను గంధకాల్మాహుయూతె గుండంమా నఖ్కాయ్ ‍జాసె. యెజ్గా యో క్రూరమృగంబి చాఢి ప్రవక్తబి ఛా; ఇవ్నె పిఢిపిఢినూ రాత్‍ ధన్‍ హఃతావ్సె.
REV 20:11 బుజు ధవళహుయూతె మోటుసింహాసనంనా ఇనహాఃమె బేసిన్‍ఛాతె ఏక్నా దేక్యొతొ; ధర్తీ, ఆకాష్‍ ఇన హాఃమెతూ దూర్‍ మిలాయ్‍లీదు; ఇవ్నా ఉబ్రనూ జొగొబి దెక్కాయుకొయినితిమ్‍ హుయు.
REV 20:12 బుజు గొప్పవాలుహొ థోడువాలాహొ మర్యుహూ హాఃరు యో సింహాసనంనా హాఃమె ఉబ్రీన్‍ ర్హావను దేక్యొతొ. తెదె గ్రంథం చోఢాయు; బుజు జీవగ్రంథంనా అలాదు గ్రంథంనా చొఢొతెదె; యోగ్రంథాల్‍కనా లిఖ్కాయిన్‍ ఛాతె ఇవ్నాబట్టీన్‍ ఇవ్ను కామ్నుబట్టీన్‍ మర్యూహు న్యావ్‍ పొంద్యు.
REV 20:13 ధర్యావ్‍మా ఇనమా ఛాతె మర్యూహునా ధరాయ్‍దిదూ; మరణ్‍నా పాతాళం ములక్‍నా ఇవ్ను కందెఛాతె మర్యూహునా ధరాయ్‍దిదూ; ఇవ్నమా హరేక్‍ జనూ ఇను కామ్‍బట్టీన్‍ న్యావ్ ‍పొంద్చె.
REV 20:14 మరణ్‍నా మర్యూహుయు పాతాళంను ఆగ్ను గుండంమా నక్కాయ్‍గయూ; ఆ ఆగ్ను గుండంమాస్‍ బెంమ్మను మరణ్‍.
REV 20:15 కినూ నామ్‍తోబి జీవగ్రంథంమా లిఖ్కాయుతిమ్‍ నాదెఖ్కాయుతొతెదె ఇను ఆగ్ను గుండంమా నఖ్కాయ్‍జాసె.
REV 21:1 తెదె మే నవూ ఆకాష్‍నా నవూ జమీన్నా దేక్యొథొ. అగాడిను ఆకాష్‍బి అగాడిను జమీన్‍ మఠిగయూ. ధర్యాయ్‍బి హంకేతు కొయిని.
REV 21:2 బుజు మే నవూహుయూతె యెరూషలేమ్‍ కరి యోపరిసుద్ధను నంగర్నా ఇను బావ్రీనాహాఃజె ఓఢిపేర్లీన్‍ఛాతె య్హాను చొరీనిఘోని సిద్ధపఢీన్‍ స్వర్గంమాఛాతె దేవ్ కంతూ ఉత్రీన్‍ ఆవనూ దేక్యొథొ.
REV 21:3 తెదె హదేక్‍ దేవ్ను నివాసమ్‍ అద్మియేతిబి ఛా. ఇను ఇవ్నేతి మలీన్‍ర్హాసె. ఇవ్నేయినూ జనాభొహుయీన్‍ ర్హాసె, దేవ్‍ యోస్‍ ఇవ్నూ దేవ్‍హుయీన్‍ రయీన్‍ ఇవ్నా కేడెహుయీన్‍ ర్హాసె.
REV 21:4 ఇను ఇవ్ను హరేక్‍ ఢోళనుఆంజును బిందువునాబి నుచ్చినాక్చె, మరణ్‍బి అజు కోర్హాసెని, దుఃఖంహుయుతోబి రొవ్వాను హుయుతోబి హఃతావనూతోబి అజు కోర్హాసెని, అగాఢిను సంగతుల్‍ మఠిగయూకరి సింహాసనంమాకంతూ ఆయుతె గొప్ప స్వరమ్‍ బోలను హఃమ్జొథొ.
REV 21:5 తెదె సింహాసనంఫర్‍ బేసిన్‍ఛాతెయో హదేక్‍ సమస్తంనా నవూహువంతరా కరూకరూస్కరి బోల్యొ; బుజు ఆవాతె నమ్మకంహుయూబి హాఃచిహుయ్రూస్‍కరి అనటేకే లిఖ్కావ్‍కరి ఇను మారేతి బోలుకరస్‍.
REV 21:6 బుజు ఇను మారేతి అంబోల్యొ, సమస్తంహుయూతె; మేస్‍ ఫైహ్లొబి ఆఖరీబి, కతొ అగాఢిబి అంతంవాలొ హుయిన్‍ ర్హవ్వాలొబి; థరహ్ః లాగతెయివ్నా‍ జీవనుపానినా ఊరతెపానినా మే చుక్కేస్‍ దెవ్వాయ్‍దీస్‍.
REV 21:7 గెల్చొహుయోతె ఇను ఆ స్వతంకర్లిసే; మే ఇవ్నా దేవ్‍హుయీన్‍ ర్హైయిస్‍ యో మన ఛియ్యాహుయీన్‍ ర్హాసె.
REV 21:8 ఢర్‍వాలబి, అవిష్వాస్‍సుల్బి, అసహ్యువాలబి, మర్రాకతెయివ్నేబి‍ వ్యభిచార్‍వాలుబి, మంత్రవాలుబి, మూర్తినా ఆరాధనాకరవాలు, చ్హాడ్‍ బోలవాలు హాఃరుబి, ఆగ్ను గంధకంతీ బలుకరతె గుండంమా భాగ్‍హుసె; ఆ బెంమ్మను మరణ్‍.
REV 21:9 తెదె యో ఆఖరీను హాఃత్‍ తెగుల్తీ భరాయ్తే హాఃత్‍ పాత్రల్నా ధర్లీన్‍ఛాతె హాఃత్‍ దేవ్నుదూతల్మా ఏక్జనొ ఆయిన్‍ హంకడ్‍ ఆవ్‍, య్హానునౌవ్రినా, కతొ మ్హేండను చెల్కనూ బావన్నా తునా దెఖ్కాడీస్కరి మారేతి బోలిన్‍,
REV 21:10 ఆత్మాభరాయిన్‍ హుయీన్‍ ఛాతె మన ఊచుహుయుతె గొప్ప పర్వత‍ంను ఉప్పర్ బులాలిజైయిన్‍, యెరూషలేమ్కరి పరిసుద్ధ్ నంగర్‍ దేవ్ను మహిమహుయీన్ స్వర్గం‍మాఛాతె దేవ్‍కంతూ ఉత్రీన్‍ ఆవనూ మన దెఖ్కాడు.
REV 21:11 ఇనకనా ఉజాళు భగ్‍భగ్‍ జంకతె సూర్యుడ్నూవుజాళూనుతరా అమూల్య రత్నాల్నాపోలిన్‍ ఛా.
REV 21:12 యో నంగర్‍నా ఊచుహూయూతె గొప్ప ప్రాకారాల్‍ బ్హారా ధర్వాజుబి థూ; యో గుమ్మల్కనా బ్హార దేవ్ను దూతల్‍ థూ; ఇస్రాయేల్ను ధర్వాజుకనా బ్హార గోత్నునామ్‍ యో ధర్వాజునాఫర్‍ లిఖ్కాయిన్‍ ఛా.
REV 21:13 ధన్‍నికతెబాజు తీన్‍, ధర్వాజు పాక్తీనా తీన్‍, ఉత్తరంనుబాజు తీన్‍, ధర్వాజు ఓంద్యెను బాజు తీన్‍ ధర్వాజు ఛా.
REV 21:14 యోనంగర్నుభీత్‍ బ్హార పునాదిహుయూతె, యోపునాదినాఫర్‍ మ్హేండనుచెల్కునూ బ్హారా అపొస్తుల్ను బ్హారా నామ్‍ దెఖ్కాంకరస్‍.
REV 21:15 యోనంగర్బి ఇనూ ధర్వాజునబీ భీత్‍ కొల్తానాఖనాహాఃజె మారేతివాత్‍ బోలుకరతె ఇనకనా ఘేణనూ కొల్తనులాక్డి తూ.
REV 21:16 యోనంగర్‍ చార్‍బాజు బల్గొతి ఛా. ఇను లాంబుబి ఇను ఛౌడుతి సమానంతి ఛా. ఇను యో కొల్తనులాక్డుతి యోనంగర్నా కొల్తానాఖమా ఇనూ కొలతా హాఃత్‍ ఖొః అడ్డాయ్క్‍ కోసుల్‍ హుయు; ఇనూ లాంబుబి, ఊచు, ఛౌడుబి సమానంతి ఛా.
REV 21:17 బుజు ఇను భీత్‍ కొల్తానాఖమా ఇనుకొలతా అద్మియేను కొలతతిమ్‍ ఏక్‍ ఖొః చారుఫర్‍ చాలిఖ్‌ః మూరల్‍హుయు; యో కొలత దేవ్ను దూతల్‍కొలతస్‍.
REV 21:18 యోనంగర్ను ప్రాకారముల్ సూర్యూడ్ను ఉజాళును పత్రాల్తి బంధారూస్‍; నంగర్‍ స్వచ్ఛహుయూతె షీకునుజోడ్ను స్ఫటికంతి సమాన్‍హుయుతె సుద్ధ్ సువర్ణంతితరా ఛా.
REV 21:19 యోనంగర్ను ప్రాకారంను పునాదుల్‍ అలంకరించీన్‍ థూ. అగాడిను పునాది సూర్యూడ్నుకాంతకరి ఉజాళును పత్రొతీ, బెంమ్మను నీలమ్‍, తీన్మను యమునాపత్రొ, చార్మనూ హర్యు,
REV 21:20 పాచ్మనూ వైడూర్యం, చొమ్మను కెంపు, హాఃత్మనూ సువర్ణరత్నమ్‍, ఆట్మను గోమేదికమ్‍, నౌమనూ పుష్యరాగమ్‍, దహ్ఃమనూ సువర్ణనూ సునీయమ్‍, గ్యారమనూ పద్మరాగమ్‍, బ్హారమనూ సుగంధమ్‍.
REV 21:21 ఇనూ బ్హార ధర్వాజు బ్హార ముత్యాల్‍; ఏక్‍యేక్‍ ధర్వాజు ఏక్యేక్‍ ముత్యంతి బంధాయిన్‍ ఛా. నంగర్ను రాజనుగల్లి సువర్ణహుయీన్‍ స్వచ్ఛ్ హుయూతె షీకునా పోలిన్‍ ఛా.
REV 21:22 ఇన్మా కెహూ దేవ్నూ ఆలయంబి మన దెఖ్కాయుకొయిని. సర్వాధికారిహుయోతె దేవ్కరి ప్రభువుబి మ్హేండనుచెల్కుబి ఇనా దేవ్ను ఆలయంహుయీన్‍ ఛా.
REV 21:23 యో నంగర్మా ప్రకాసించనాటేకె సూర్యుడ్‍హుయొతోబి చంద్రమాహుయొతోబి ఇనా అవసరంకొయిని; దేవ్ను మహిమాస్‍ ఇనమా ప్రకాసించుకరస్‍. మ్హేండనుచెల్కూస్‍ ఇనా దివ్వొ.
REV 21:24 అద్మియే ఇనూ ఉజాళుమా చాల్చె; ధర్తినూరాజా ఇవ్ను మహిమనా ఇనమా లీన్ ఆవ్సె.
REV 21:25 ఎజ్గా రాత్‍ నార్హావమా ఇనూ దర్వాజా వ్యానెను వహఃత్‍ కెత్రేబి నఖ్కావ్సెకొయిని.
REV 21:26 అద్మియే ఇవ్ను మహిమనా ఘనతనా ఇనమహీ లీన్‍ ఆవ్సె.
REV 21:27 మ్హేండనుచెల్కనూ జీవగ్రంథంమా లిఖ్కాయుహుయు ఇవ్నేస్‍ ఇన్మా జావదీసె పన్కి నిషిద్ధహుయూతె కెహు హుయూతోబి, అసహ్యహుయుతోబి ఇనా ఛాడ్‍హుయూతె ఇనా కరావతె వాలొహుయోతోబి ఇనమహీ జాసేస్‍ జాసెకొయిని.
REV 22:1 బుజు స్ఫటికంనితరా జంకతేయెజాత్ను జీలజలంను నది దేవ్ను బట్టిన్‍‍ మ్హేండను చెల్కనాటేకెబి సింహాసనంకంతూ (జీవజలంను నది ప్రవహించను) మన దెఖ్కాడు.
REV 22:2 యోనంగర్ను రాజవీధిను ఇచ్మాబి ప్రవహించను యోదూత యోనదినూ హంకల్లిబాజు జాన్నుజాఢు థూ; యోమైహ్నొ మైహ్నొనా భడ్తొహుయీన్‍ బ్హారా పంటా ఫిక్యూ. యో జాఢనుపాళా అద్మియేనా స్వస్థపర్చనాటేకెస్‍ వాడుకరియేస్‍.
REV 22:3 హంకేతూ షాపగ్రస్థహుయూతె కెహూబి ఇన్మా ర్హాసెకొయిని, దేవ్నుటేకెబి మ్హేండనుచెల్కనాటేకెబి సింహాసనంఫర్‍ ఇన్మా ర్హాసె. ఇను దాసుల్‍ ఇనా సేవకర్సె.
REV 22:4 ఇనా మోఢనూ దర్సనంబికర్తూ ర్హాసె; ఇనూ నామ్ ఇవ్ను థాళఫర్‍ ర్హాసె.
REV 22:5 రాత్‍ అజుకెదేబి ర్హాసెకొయిని; దివ్వొను ఉజాళు హుయుతోబి సూర్యుడ్నువుజాళుతోబి ఇవ్నా అవసరంకొయిని; దేవ్నుహుయోతె ప్రభూస్‍ ఇవ్నూఫర్‍ ప్రకాసించ్సె. ఇవ్నె పిఢిపిఢియాబి రాజ్యమ్‍ యేల్చె.
REV 22:6 బుజు యోదూత అమ్నితరా మారెతి బోల్యు ఆవాతె నమ్మకంహుయుతోబి సత్యంహుయీన్‍ ఛా; ప్రవక్తల్ను ఆత్మనాబి దేవ్ హుయోతె ప్రభువు, జల్ధీస్‍ సంభవించుకరతెయినా ఇను దాసుల్నా దెఖ్కాడనాటేకె ఇను దూతనా మోక్లొ.
REV 22:7 హదేక్‍ మే ఎగ్గీస్‍ వలాంకరుస్‍, ఆ గ్రంథంమాను ప్రవచనా వాక్యంనా మాలంకరవాలొ భాగ్యవంతుడ్‍.
REV 22:8 యోహాన్‍కరి మే ఆ సంగతుల్నా కంజహుయోతె దేక్యొహుయోతె; మే హఃమ్జీన్‍ దేక్యొతెదె ఇవ్నా మన దెఖ్కాడుకరతె దూతనూ గోఢానుహాఃమె హఃలామ్‍ కరనా సాగిలాపఢమా,
REV 22:9 ఇను నొకొలా, మే తారకేడెబి, ప్రవక్తల్‍హుయాతె తారా భైయ్యెకేడెతోబి, ఆగ్రంథంమాఛాతె వాక్యాల్నా మాలం కరవాలన కేడెతోబి సహదాసుడ్బి; దేవ్నాస్‍ హఃలామ్‍ కర్కరి బోల్యొ.
REV 22:10 బుజు ఇను మారేతి అమ్నితరాన బోల్యు ఆగ్రంథంమాఛాతె ప్రవచనావాక్యాల్నా ముద్రనా నాఖనుకొయిని; ధన్‍ కందేస్‍ ఆయిన్‍ ఛా;
REV 22:11 అన్యాయం కరవాలొ అజుబి అన్యాయనాస్‍ కరదా, అపవిత్రుడ్‍ హుయోతె వాలొ అజుబి అపవిత్రుడ్‍నితరా ర్హావదా, నీతిమంతుడ్‍హుయోతె వాలొ అజుబి నీతిమంతుడ్‍నితరస్‍ ర్హావదా. పరిసుద్ధ్‌డ్‍ అజుబి పరిసుద్ధుడ్‍నితరస్‍ ర్హావదా.
REV 22:12 హదేక్‍ మే ఎగ్గీస్‍ వలాంకరూస్‍. ఇనుయినూ కామ్నుబట్టీన్‍ హరేక్‍ జణనా దేవనాటేకె మే సిద్ధంకర్యాక్యోతె జీతమ్‍ మారకనా ఛా.
REV 22:13 మేస్‍ మొదుల్నొ ఆఖరీనొ, అగాఢివాలొబి ఆఖరివాలొబి, ఆదిబి అంతంవాలొ హుయిన్‍ ఛౌవ్‍.
REV 22:14 జాన్ను జాఢనా హక్కువాలహుయీన్‍, ధర్వాజుమైహితూ యోనంగర్మా జావతిమ్‍ ఇవ్ను లుంగ్డనా ధొవ్వవాలు ఇవ్నె భాగ్యవంతుల్‍.
REV 22:15 కుత్ర్యానా మంత్రవాలనా వ్యభిచారివాలనా మర్రాఖవాలనా మూర్తియేనా ఆరాధనా కరవాలనా చాఢినా ఫ్యార్‍ కరీన్‍ కరావతె హరేక్‍జణూబి భాదర్‍ ర్హాసె.
REV 22:16 సంఘంనాహాఃజె ఆసంగతినాగూర్చీన్‍ తుమ్నా సాబుత్‍ దెవ్వానాటేకె యేసు కరి మే మారా దూతనా బోలిమొక్లిరాక్యోస్‍. మే దావీద్ను జఢ్‍బి సంతానంబి, ప్రకాషంనితరాహుయూతె వేకువచుక్కహుయీన్‍ ఛౌవ్‍.
REV 22:17 ఆత్మబి అజు య్హానునౌరిబి ఆవ్‍కరి బోలుకరూస్‍; ఖంజవాలొబి ఆవ్‍కరి బోల్ను; థరఖ్‍ లాగతెయినా ఆవదా; దెవ్వాయ్‍జావాలాన జీవజలంనా చుక్కేస్‍ లీలెవదా.
REV 22:18 ఆ గ్రంథంమాఛాతె ప్రవచనావాక్యాల్నా ఖంజతె హర్యేక్‍ జణనా మే జామీన్‍ దెంకురూస్‍ సాత్కతొ కోన్బిహొ అన్మా అజు కెహూబి మలాయుతొతెదె, ఆ గ్రంథంమా లిఖ్కాయ్రూతె రోగ్‍ దేవ్‍ ఇనా కల్గావ్సె.
REV 22:19 కోన్బి ఆ ప్రవచనా గ్రంథంమాఛాతె వాక్యాల్మా కెహుతోబి కన్నాఖిదిదాతోబి. దేవ్‍ గ్రంథంమా లిఖ్కాయ్రూతె జాన్నుఝాఢమతోబి పరిసుద్ధ్ నంగర్మాతోబి ఇనా పాలుకొయినితిమ్‍ కర్సె.
REV 22:20 ఆ సంగతుల్నా గూర్చి జామిన్‍దేయ్తె వాలొ ఓహొ, ఎగ్గీస్‍ వలాంకరూస్‍కరి బోలుకరస్‍. ఆమేన్‍; ప్రభుహుయోతె యేసూ, ఆవ్‍.
REV 22:21 ప్రభుహుయోతె యేసు కృప పరిసుద్ధుల్నా కేడెహుయీన్‍ ర్హావదా. ఆమేన్‍.
